^

Pacoh, Cado

The New Testament in the Pacoh language of Laos: Parnai Yang Arbang-pilŏ́ng: Tám Uraq Tamme Cang Cadô (Bible)

copyright © 2019 Wycliffe Bible Translators, Inc.
Language: Pacoh (Cado)
Contributor: Wycliffe Bible Translators, Inc.

All rights reserved.

2025-05-20

ePub generated by Haiola 8 Aug 2026 from source files dated 20 May 2025

81799e9a-66b4-5f52-ad41-286ef093d83d

Mathie

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Mathie

Taran Parnai Ŏ Te Yê-su Crit

Parnai Cato

Mathie bôn nốh Lê-vi hơ. Án la munáq te top mui chít la bar náq ndon rian te Yê-su. Te nsuoi, án la ticuoi ial práq thêq. Án taran uráq ndô sám 50 tớq 60 cumo vít Yê-su carnian. Án angốh ngê te Parnai Par-ưq Tieq, tông te Yê-su la án ndon Yang Arbang-pilŏ́ng khoiq ưq dyôn tớq choi tamống ticuoi. Án taran parnai ŏ ndô dyôn top Isa-ra-el chom arlớih; ma án tông parnai ndô tới dyôn nưm ticuoi Isa-ra-el, ma dyôn nhéq tưh ticuoi.

Mathie taran tông te nhéq pang tumống Yê-su. Án tông te Yê-su carnian, Yê-su ráp tíc na dơq, yang Satán chim Yê-su, alứng Yê-su pôq cato parnai ŏ te Yang Arbang-pilŏ́ng. Yê-su táq arnáq sileh a-ưi nốh, Yê-su palai máh ticuoi a-ái tớq cứp vel tớq vúng Ca-lilê. Dyơ, te ntúq ngki Yê-su sớr nga vel pưt Yaru-salem, Yê-su chiuq ngai táq án, ngai téh án tớq along calláng. Án cuchet alứng tumống lieh.

Mathie taran dŏq tông dyôn he chom Yê-su la án ndon Yang Arbang-pilŏ́ng rêh dŏq choi tamống ticuoi. Alứng án bôn callong tubáiq dŏq angốh ngê te phep rit Yang Arbang-pilŏ́ng, alứng cato dyôn nhéq tưh ticuoi chom te Yang Arbang-pilŏ́ng cơt sút.

1

Roih Lieh Te Achúc Achiac Yê-su

(Luca 3:23-38)

1 Yê-su Crit tớq te tŏ́ng toiq Davit; alứng Davit tớq te tŏ́ng toiq A-praham. Nhéq máh nốh achúc achiac Yê-su la idô:

2 A-praham la a-ám I-sac. I-sac la a-ám Yacốp. Yacốp la a-ám Yuda alứng nhéq máh em ai án. 3 Yuda la a-ám Pharêt alứng Sê-rah; a-i nha-án bar náq ngki la Tamar. Pharêt la a-ám Hê-trôn. Hê-trôn la a-ám Aram.* 4 Aram la a-ám Ami-nadap. Ami-nadap la a-ám Nasôn. Nasôn la a-ám Sal-môn. 5 Sal-môn la a-ám Bô-at; a-i Bô-at la Rahap. Bô-at la a-ám Ô-bêt; a-i Ô-bêt la Rutơ. Ô-bêt la a-ám Yê-sai. 6 Yê-sai la a-ám puo Davit.

Davit la a-ám Sa-lamôn; alứng a-i Sa-lamôn la Bat-siba. Te nsuoi a-i án la campái Urie. 7 Sa-lamôn la a-ám Rê-habuam. Rê-habuam la a-ám Abie. Abie la a-ám Asa. 8 Asa la a-ám Yê-hô-saphat. Yê-hô-saphat la a-ám Yô-ram. Yô-ram la a-ám Usiah. 9 Usiah la a-ám Yô-tham. Yô-tham la a-ám Ahat. Ahat la a-ám Hê-sakie. 10 Hê-sakie la a-ám Ma-nasê. Ma-nasê la a-ám Amôn. Amôn la a-ám Yô-sie. 11 Yô-sie ama Yê-canie alứng nhéq máh em ai Yê-canie, ndóng ticuoi Ba-bulôn cŏp achô ticuoi Isa-ra-el nga cruong nha-án ính táq sol.

12 Vít ticuoi Ba-bulôn cŏp dông ticuoi Isa-ra-el nga cruong nha-án, dyơ Yê-canie ama Sial-tiel. Sial-tiel la a-ám Saru-babel. 13 Saru-babel la a-ám Abi-yut. Abi-yut la a-ám Alia-kim. Alia-kim la a-ám Asô. 14 Asô la a-ám Sadôc. Sadôc la a-ám Achim. Achim la a-ám E-li-yut. 15 E-li-yut la a-ám E-lia-sơ. E-lia-sơ la a-ám Mathan. Mathan la a-ám Yacốp. 16 Yacốp la a-ám Yô-sep. Yô-sep la cayieq Mari. Mari la a-i Yê-su, án ndon ngai dŏq Crit.†

17 Iki, te pang A-praham tingôi pang Davit la mui chít la puan pang ticuoi. Náp te pang Davit tớq pang ticuoi Ba-bulôn cŏp ticuoi Isa-ra-el dông nga cruong Ba-bulôn la mui chít la puan pang ticuoi. Alứng te pang ticuoi Ba-bulôn cŏp ticuoi Isa-ra-el dông nga cruong Ba-bulôn tingôi pang Yê-su Crit la mui chít la puan pang ticuoi tưi.

Carnian Yê-su Crit

(Luca 2:1-7)

18 Carnian Yê-su Crit la veng arớq máh parnai ndô tông. Mari khoiq ưq táq campái Yô-sep. Nha-án iyốh bíq abŏ́h munơi, ma Mari khoiq át cháq-iki nhơ te Arvai Yang Arbang-pilŏ́ng. 19 Co Yô-sep la ticuoi partát, án lớiq ính Mari cơt achiet táq ngai. Án át parngíh tớq mít ính táh Mari, ma lớiq ính ngai chom. 20 Ndóng án yôl parngíh ngê ngki, án mpáu. Án hôm mui náq tarneng Yang Arbang-pilŏ́ng tớq nga án. Tarneng ngki tông idô: “Yô-sep te tŏ́ng toiq Davit ơi! Mái êq adáh ial Mari táq campái mái, án át cháq-iki co te Arvai Yang Arbang-pilŏ́ng. 21 Urớh án carnian acái conh. Mái cóq anốh acái ngki la Yê-su, co acái ngki ính choi tamống nhéq máh ticuoi án alứng táh luaih nha-án.”

22 Nhéq arnáq ndô cơt tarvớiq simớt parnai Yang Arbang-pilŏ́ng khoiq tông acớiq na ticuoi tang ngcang Yang Arbang-pilŏ́ng te inớh. 23 Ticuoi ngki khoiq tông idô:

“Chô-mát bôn munáq cumor plŏt át cháq-iki,

alứng án carnian acái conh.

Ngai anốh acái ngki la Ê-manual.” ✡

(Parnai Ê-manual titoiq lieh la: ‘Yang Arbang-pilŏ́ng át alứng he.’)

24 Tư Yô-sep ayư te bíq, án peh nhéq máh parnai tarneng Yang Arbang-pilŏ́ng khoiq patáp án, dyơ án ial Mari táq campái. 25 Ma án lớiq bíq munơi alứng Mari tingôi vít ingái Mari carnian acái conh pông. Alứng án anốh acái ngki la Yê-su.

2

Ticuoi Tubáiq Tớq Te Anga Pandang Ngốh

1 Khoiq Yê-su carnian tớq vel Bet-lahem, vúng Yudê, ndóng ngki Hê-rôt cơt puo. Vít ngki bôn ticuoi tubáiq ndon rian te pantôr tớq nga vel pưt Yaru-salem; ma cruong nha-án la te anga pandang ngốh. 2 Nha-án plốh idô: “Tumo dyơ munáq mbơiq carnian, urớh án cơt puo top Isa-ra-el? He khoiq hôm pantôr te anga pandang ngốh, cơt tíc án khoiq carnian. Iki he tớq tudô ính sang tám án.”

3 Tư puo Hê-rôt sáng parnai ngki, án sáng crŏ́q lư, alứng nhéq máh ticuoi tớq vel Yaru-salem sáng crŏ́q tưi. 4 Iki Hê-rôt parŏm nhéq máh ticuoi sút top teng rit sang Yang Arbang-pilŏ́ng, alứng máh thới sái rit. Alứng án plốh nha-án idô: “Tớq ntúq mmo Crit carnian?”

5 Nha-án ôi idô: “Crit carnian tớq vel Bet-lahem, vúng Yudê. Co bôn munáq tang ngcang Yang Arbang-pilŏ́ng khoiq taran te inớh idô:

6 ‘Ơ vel Bet-lahem tớq cruong Yuda ơi!

Mái la tới vel bôn chức két,

khán tali alứng máh vel sút tớq cruong Yuda.

Co bôn munáq tớq te mái, án bôn chức pưt lư.

Án ayông máh ticuoi prái Cư, la ticuoi Isa-ra-el.’ ”✡

7 Vít ngki Hê-rôt arô clôp máh ticuoi tubáiq. Dyơ án plốh nha-án idô: “Ndóng mmo táp inha hôm pantôr ngki ngốh?” Dyơ nha-án táq-ntêr dyôn án chom.

8 Dyơ án yua máh ticuoi tubáiq pôq nga vel Bet-lahem, alứng án patáp nha-án idô: “Inha pôq suo simớt simơi ngai-acái ngki. Tớq inha tumúh án, inha tớq táq-ntêr a cư nư. Co cư ính pôq sang tám án tưi.”

9 Cua nha-án cammáng parnai puo tông, nha-án pôq sa. Nha-án hôm sa pantôr ngki át pa anga pandang ngốh. Pantôr ngki pôq nsuoi nha-án, alứng trín aryư ntúq ngai-acái ngki át. 10 Tớq nha-án hôm pantôr, ngki nha-án sáng bui ơn lư. 11 Tư nha-án mot tớq dúng, nha-án hôm ngai-acái alứng Mari a-i ngai-acái. Dyơ nha-án chóh tarcol sang ngai-acái ngki. Alứng nha-án pốh hip ndon bôn crơng ngáih, dyơ angốh mŏp sang dyôn ngai-acái ngki, bôn dyeng, calớu rŏq, alứng sêt thum.

12 Dyơ Yang Arbang-pilŏ́ng tông nha-án tớq parnáu lớiq dyôn nha-án chô nnáng nga dúng Hê-rôt. Iki nha-án chô nga cruong nha-án na carna cannŏ́h loi.

Yô-sep, Mari, Alứng Ngai-acái Pôq Nga Cruong Ê-yip-tô

13 Tớq vít ticuoi tubáiq chô, bôn mui tarneng Yang Arbang-pilŏ́ng tớq nga Yô-sep na parnáu, alứng tông idô: “Mái yôr táp, dông ngai-acái alứng a-i án ngốh, alứng pôq nga cruong Ê-yip-tô. Inha át dơ tớq cruong ngki tingôi cư tớq tông lieh inha, co puo Hê-rôt suo ính cachet ngai-acái ngki.”

14 Ndóng Yô-sep yôr tayứng ngki yôl ngiau. Dyơ án dông ngai-acái nha a-i acái ngki pôq nga cruong Ê-yip-tô. 15 Nha-án át tớq ngki tingôi ingái Hê-rôt cuchet.

Arnáq ndô cơt tarvớiq simớt parnai Yang Arbang-pilŏ́ng khoiq tông na ticuoi tang ngcang Yang Arbang-pilŏ́ng te inớh idô:

“Cư arô acái conh cư dyôn ngốh te cruong Ê-yip-tô.”✡

Hê-rôt Cachet Nhéq Máh Ngai-acái Conh

16 Tớq Hê-rôt chom ticuoi tubáiq clúq án, iki án sáng uan lư. Dyơ án yua ngai pôq cachet nhéq máh ngai-acái conh te bar cumo asiar tớq vel Bet-lahem, alứng tớq máh vel paniar vel ngki. Án ngiaih te ingái ticuoi tubáiq táq-ntêr dyôn án chom te nha-án hôm pantôr tíc.

17 Iki cơt tarvớiq simớt parnai Yê-ramie la ticuoi tang ngcang khoiq tông te inớh idô:

18 “Ngai sáng sieng cucloiq cucling te vel Rama;

la sieng Rachel nhiem atíh co án alang máh acái án.

Án lớiq cammáng parnai ngai khêr án,

co án lớiq bôn nnáng acái.”✡

Yô-sep, Mari, Alứng Acái Nha-án Ngốh Te Cruong Ê-yip-tô

19 Vít Hê-rôt cuchet, bôn mui tarneng Yang Arbang-pilŏ́ng tớq nga Yô-sep na parnáu sa, tớq cruong Ê-yip-tô, 20 alứng tông án idô: “Yôr tayứng. Dông ngai-acái alứng a-i án chô lieh nga cruong Isa-ra-el, co ticuoi ính cachet ngai-acái khoiq cuchet dyơ.”

21 Iki Yô-sep yôr tayứng, dyơ án dông ngai-acái alứng a-i acái ngki chô lieh nga cruong Isa-ra-el.

22 Ma tư Yô-sep sáng ngai táq-ntêr Achê-lau cơt puo tớq vúng Yudê, cláp lieh Hê-rôt a-ám án, iki Yô-sep lớiq dáh chô nga tuki. Dyơ Yang Arbang-pilŏ́ng tông án na parnáu sa. Co iki Yô-sep pôq át nga vúng Ca-lilê loi. 23 Yô-sep pôq át nga vel Na-saret. Iki cơt tarvớiq simớt parnai ticuoi tang ngcang te inớh khoiq tông idô:

“Ngai dŏq án la ticuoi Na-saret.”

3

Yon Ndon Táq Tíc Na Dơq

(Mac 1:1-8; Luca 3:1-18; Yon 1:19-28)

1 Ndóng ngki, Yon táq tíc na dơq tớq cato parnai ŏ te Yang Arbang-pilŏ́ng nga ntúq aih, tớq vúng Yudê. 2 Án cato idô: “Cóq inha ngin luaih pien cơt mít tamme loi, co khoiq tumán lư dyơ ingái Yang Arbang-pilŏ́ng cơt sút.”

3 Ê-sai la ticuoi tang ngcang khoiq tông te Yon idô:

“Bôn sieng tubau yứng te ntúq aih, idô:

‘Cóq inha pangcra carna dyôn Ưlla he.

Cháh báng dyôn tinớng carna dyôn án pôq.’ ”✡

4 Yon ndô báq tớc tampớc te sóc pannán lac-da. Alứng án kitớn pa-eu ngcár tớq tarving án. Án cha aliem, alứng ngoiq dơq canyiel te arưih. 5 Bôn ticuoi prái te vel Yaru-salem alứng chôp cruong Yudê, díh ticuoi át paniar dơq crong Yôr-dan hơ tớq nga án. 6 Nha-án ngin luaih, dyơ Yon táq tíc na dơq dyôn nha-án tớq crong Yôr-dan.

7 Tư Yon hôm clứng ticuoi te top Pha-rasi alứng te top Sa-dusê tớq nga án, ính án táq tíc na dơq dyôn nha-án, iki án tông ada nha-án idô: “Inha pla arớq cusánh tur. Inha lớiq têq viar vít te Yang Arbang-pilŏ́ng táq inha tớq án táq máh ticuoi luaih, tớq ingái talloiq. 8 Cóq inha táq arnáq ŏ. Ndô la tíc inha khoiq ngin luaih pien cơt mít tamme loi. 9 Êq parngíh inha têq viar vít te tôt, co inha ngin idô: ‘A-praham la achúc achiac he.’ Cư tông inha arlớih lư, khán Yang Arbang-pilŏ́ng ính, têq án ial búl teng cơt tŏ́ng toiq A-praham. 10 Hoi-ndô arớq bôn mui pla achát payơ tumán tôm along. Tôm mmo lớiq bôn culái ŏ, ngai ính cớl alứng arpớt tớq uih. 11 Cư táq tíc dyôn inha na dơq, la tíc inha pien cơt mít tamme loi. Ma án ndon tớq tatun cư, án ngki bôn chức clưi te cư. Cư lớiq crái díh léh ntár cơp te dyưng án, co chức cư la két lư. Án ính táq tíc dyôn inha na Arvai Yang Arbang-pilŏ́ng alứng na uih. 12 Ati án kéu adêng, dyơ án u-om nhéq máh sro án. Callong mmo chong, án dŏq tớq tanic. Ma acam ngki án chŏ́ng tớq uih chéh lớiq nai pát.”

Yon Táq Tíc Na Dơq Dyôn Yê-su

(Mac 1:9-11; Luca 3:21-22)

13 Ndóng ngki Yê-su ngốh te vúng Ca-lilê pôq nga dơq crong Yôr-dan, co án ính Yon táq tíc na dơq dyôn án. 14 Ma Yon suon lớiq ính táq tíc na dơq dyôn án. Yon tông idô: “Piaiq lư la cana táq tíc na dơq dyôn cư. Co imo cana tớq nga cư, ính cư táq tíc na dơq dyôn cana?”

15 Ma Yê-su ôi Yon idô: “Hoi-ndô cóq mái táq tíc na dơq dyôn cư. He cóq táq cứp nốh ndon Yang Arbang-pilŏ́ng khoiq yua he táq.”

Cua Yê-su tông iki; Yon táq tíc na dơq dyôn án.

16 Cua Yê-su ráp tíc na dơq, dyơ án sớr te dơq. Iki pilŏ́ng arớq ngai pốh, alứng án hôm Arvai Yang Arbang-pilŏ́ng siar te pilŏ́ng arớq achếq cacu bôt tớq cháq án. 17 Mui parrứh ngki, bôn sieng Yang Arbang-pilŏ́ng tubau te pilŏ́ng tông idô: “Ndô la Acái cư, án ndon cư amoih lư. Cư sáng bui cannính lư alứng án.”

4

Yang Satán Chim Yê-su

(Mac 1:12-13; Luca 4:1-13)

1 Vít ngki Arvai Yang Arbang-pilŏ́ng dông Yê-su pôq nga ntúq aih, dŏq dyôn yang Satán chim Yê-su na tardông án táq luaih. 2 Yê-su ót tanna nhéq puan chít ingái puan chít idáu. Vít ngki án sáng pinhaih lư. 3 Dyơ yang Satán tớq táp nga Yê-su, alứng tông idô: “Khán mái lư Acái Yang Arbang-pilŏ́ng, áu mái táq máh búl ndô dyôn cơt crơng tanna.”

4 Ma Yê-su ôi án idô: “Tớq tám uráq Yang Arbang-pilŏ́ng khoiq taran idô:

‘Ticuoi lớiq bôn tumống co nhơ nưm te cha crơng tanna,

ma ticuoi bôn tumống co nhơ te cứp parnai ngốh te ngcang Yang Arbang-pilŏ́ng.’ ” ✡

5 Vít ngki yang Satán dông Yê-su mot tớq vel pưt Yaru-salem, la vel mmar na Yang Arbang-pilŏ́ng. Án dyôn Yê-su sớr tayứng tớq mpien mpuong Dúng Sang Pưt, 6 alứng án tông idô: “Khán mái lư Acái Yang Arbang-pilŏ́ng, áu mái póng asiar, co tớq tám uráq Yang Arbang-pilŏ́ng khoiq taran idô:

‘Yang Arbang-pilŏ́ng ính yua máh tarneng án kiaq me níc mái.

Nha-án ính dơ mái na ati nha-án,

lớiq dyôn dyưng mái cơt bác chol amớh tớq búl.’ ”✡

7 Ma Yê-su ôi lieh án idô: “Ma lư tớq tám uráq Yang Arbang-pilŏ́ng khoiq tông idô tưi:

‘Inha êq chim Yang Arbang-pilŏ́ng Ưlla inha.’ ” ✡

8 Dyơ yang Satán dông Yê-su sớr tớq cóh ayống lư loi. Án apáh dyôn Yê-su me cứp cruong pưt tớq cúc cuteq ndô, alứng cứp nốh chức ang-ưr tớq máh cruong ngki. 9 Alứng án tông Yê-su idô: “Nhéq máh nốh ndô cư ính mŏp a mái, khán mái chóh tarcol sang cư.”

10 Yê-su ôi án idô: “Mái tôi yông te ndô, Satán! Co tớq tám uráq Yang Arbang-pilŏ́ng khoiq taran dyơ idô:

‘Cóq inha sang tám nưm Yang Arbang-pilŏ́ng Ưlla inha,

alứng táq nưm arnáq án sớng.’ ”✡

11 Dyơ yang Satán ngốh táp te Yê-su, alứng bôn tarneng Yang Arbang-pilŏ́ng tớq choi Yê-su.

Yê-su Tabớq Táq Arnáq Án Tớq Vúng Ca-lilê

(Mac 1:14-15; Luca 4:14-15)

12 Tớq Yê-su sáng hanh khoiq ngai cŏp Yon, iki án pôq nga vúng Ca-lilê. 13 Cua án ngốh te vel Na-saret, án mot át tớq vel Cabê-na-um loi. Vel ndô át tớq tor dơq clóng Ca-lilê, tớq cruong Sa-bulôn nha cruong Nep-tali. 14 Án táq iki dyôn cơt tarvớiq simớt parnai Ê-sai la ticuoi tang ngcang Yang Arbang-pilŏ́ng 15 khoiq tông idô:

“Cruong Sa-bulôn nha cruong Nep-tali ơi!

Cruong inha át pa dyáng atóh dơq crong Yôr-dan,

keng carna pôq nga clóng Ca-lilê.

Vúng Ca-lilê bôn ticuoi tới ticuoi Isa-ra-el át.

16 Máh ticuoi ndon át tớq ntúq ngiau,

nha-án bôn hôm callong tráh ang lư.

Alứng máh ticuoi át tớq ntúq cuchet,

nha-án bôn hôm ang claq nga nha-án.”*✡

17 Náp te ngki, Yê-su tabớq cato ngê Yang Arbang-pilŏ́ng. Án cato idô: “Cóq inha pien cơt mít tamme loi, co tumán lư dyơ, Yang Arbang-pilŏ́ng cơt sút.”

Yê-su Yua Puan Náq Ndon Suo Buaiq Veng Tapun Án

(Mac 1:16-20; Luca 5:1-11)

18 Ndóng Yê-su pôq paniar tor clóng Ca-lilê, án hôm bar náq em ai, nốh Si-môn (ngai dŏq Phi-er) alứng Anrê. Nha-án bar náq lai mben tớq clóng dơq, co nha-án la ticuoi táq arnáq suo buaiq. 19 Yê-su tông nha-án idô: “Inha veng tapun cư, dyơ cư ính táq dyôn inha cơt ticuoi suo ticuoi arớq inha suo buaiq tưi.”

20 Ndóng ngki táp nha-án táh mben; dyơ nha-án veng tapun Yê-su.

21 Yê-su pôq mubiq loi; dyơ án hôm bar náq em ai cannŏ́h loi, nốh Yacơ alứng Yon. Nha-án bar náq át clam lieh mben tớq tuoc munơi alứng a-ám nha-án, nốh Sê-badê. Yê-su arô bar náq em ai ngki. 22 Ndóng ngki táp nha-án bar náq táh tuoc, alứng pôq te a-ám nha-án, dyơ veng tapun Yê-su.

Yê-su Cato Alứng Táq Bánh Máh Ticuoi A-ái

(Luca 6:17-19)

23 Yê-su pôq chôp vúng Ca-lilê, án cato parnai ŏ te Yang Arbang-pilŏ́ng cơt sút tớq máh dúng rum ticuoi Isa-ra-el, alứng án táq bánh máh ticuoi bôn cứp nốh a-ái. 24 Máh arnáq Yê-su táq cơt parhanh cứp ntúq tớq cruong Si-ri. Alứng ngai dông nga án nhéq máh ticuoi ndon bôn a-ưi nốh a-ái, idô: A-ái ntróq, yang saq piyúh, a-ái yúh kisong, alứng a-ái cớng cháq. Yê-su táq bánh nhéq máh ticuoi a-ái ngki. 25 Co iki bôn clứng lư ticuoi veng tapun Yê-su. Máh ticuoi ngki tớq te vúng Ca-lilê, cruong Dê-ca-palớt, vel pưt Yaru-salem, vúng Yudê, alứng cruong pa dyáng atóh dơq crong Yôr-dan.

5

Yê-su Cato Ndóng Án Át Tớq Cóh

(Luca 6:20-23)

1 Tư Yê-su hôm ticuoi clứng tớq nga án, iki án sớr nga cóh; dyơ án ticu. Top rian te án ticu tumán án. 2 Dyơ Yê-su tabớq cato nha-án idô:

3 “Bún lư máh ticuoi ndon ngin mít cannính nha-án lớiq bôn ŏ,

co Yang Arbang-pilŏ́ng cơt sút tớq mít cannính nha-án.

4 Bún lư máh ticuoi ndon sáng anguaq tớq pang ndô,

co urớh Yang Arbang-pilŏ́ng táp khêr nha-án.

5 Bún lư máh ticuoi ndon bôn mít lambŏt,

co urớh Yang Arbang-pilŏ́ng dyôn nha-án cơt ưlla cúc cuteq ndô.

6 Bún lư máh ticuoi ndon tél-sél ính táq arnáq tinớng ŏ,

co urớh Yang Arbang-pilŏ́ng dyôn nha-án bôn arớq cannính nha-án ính.

7 Bún lư máh ticuoi ndon sáng sruiq táq ticuoi cannŏ́h,

co urớh Yang Arbang-pilŏ́ng sáng sruiq táq nha-án tưi.

8 Bún lư máh ticuoi ndon bôn mít cannính lớiq bôn luaih amớh,

co urớh nha-án bôn hôm Yang Arbang-pilŏ́ng.

9 Bún lư máh ticuoi ndon tardông yớu át artoi,

co urớh Yang Arbang-pilŏ́ng dŏq ticuoi ngki la acái acon án.

10 Bún lư máh ticuoi ndon tumúh dieiq arức co tian nha-án veng ngê Yang Arbang-pilŏ́ng,

co urớh nha-án bôn cơt ưlla tưi ntúq Yang Arbang-pilŏ́ng sút tớq pilŏ́ng.

11 “Bún lư inha, tớq ticuoi cannŏ́h pandyớp inha, táq inha, alứng ton inha táq máh callong saq, co tian inha veng ngê cư. 12 Cóq inha sáng bui alứng ơn, co urớh inha bôn cống a-ưi tớq pilŏ́ng. Co máh ticuoi tang ngcang Yang Arbang-pilŏ́ng te inớh khoiq chiuq ngai táq nha-án muchứng inha tưi.”

Yê-su Cato Te Boi Alứng Callong Ang

(Mac 9:50; Luca 14:34-35)

13 “Inha la arớq boi dyôn máh ticuoi tớq cúc cuteq ndô. Ma khán boi cơt atieh, táq imo dyôn boi ngki têq cơt báq lieh? Lư lớiq têq táq amớh nnáng. Ngai adúh boi ngki tớq cuteq dyôn ticuoi dếq.

14 “Inha la arớq ang claq dyôn máh ticuoi ndon át tớq cúc cuteq ndô. Inha la arớq mui vel pưt tớq mpien cóh ayống. Lư lớiq têq catốq vel ngki. 15 Muchứng ngki tưi, lớiq bôn ngai bet den tớu, dyơ catứp tớq yáng. Ma lư ngai dŏq den tớu tớq aruong den dyôn ang claq nga máh ticuoi tớq dúng. 16 Muchứng ngki tưi, cóq inha dyôn ang te inha claq nga máh ticuoi dyôn bôn hôm máh arnáq ŏ inha táq, dyơ nha-án lư ayô A-ám inha tớq pilŏ́ng.”

Yê-su Cato Te Phep Rit Môi-se

17 “Inha êq parngíh cư tớq nga tudô co ính pupít phep rit Môi-se, lớiq la máh parnai ticuoi tang ngcang Yang Arbang-pilŏ́ng te inớh. Cư lớiq bôn tớq co ính pupít máh parnai ngki, ma cư tớq co ính táq dyôn máh parnai ngki cơt lư. 18 Cư tông inha arlớih lư, khán yôl bôn pilŏ́ng alứng cuteq, lư lớiq bôn pít mui callong amớh te phep rit ndô tingôi sút nhéq pang.* 19 Iki, khán ticuoi mmo táh mui callong két hơn te cannŏ́h tớq phep rit ngki, alứng cato ticuoi cannŏ́h dyôn táh tưi, ticuoi ngki cơt két hơn te cannŏ́h tớq top Yang Arbang-pilŏ́ng sút. Ma ticuoi mmo peh phep rit ngki alứng cato ticuoi cannŏ́h dyôn peh tưi, ticuoi ngki lư cơt pưt hơn te cannŏ́h tớq top Yang Arbang-pilŏ́ng sút. 20 Iki cư tông inha, khán inha ính mot tớq top Yang Arbang-pilŏ́ng sút, inha cóq veng ngê Yang Arbang-pilŏ́ng dyôn ŏ clưi te máh thới sái rit alứng máh ticuoi Pha-rasi.”

Yê-su Cato Te Callong Nháih

(Luca 12:57-59)

21 “Inha khoiq sáng dyơ ngai tông ada ticuoi te inớh idô:

‘Êq cachet ticuoi.

Ticuoi mmo cachet ticuoi cannŏ́h,

ngai lư dông tarsưq án.’✡

22 Ma cư tông inha idô: Khán ticuoi mmo sáng nháih ada em ai án, Yang Arbang-pilŏ́ng lư sưq án. Ticuoi mmo pi-ốh em ai án na tông idô: ‘Mái achơ lư,’ Yang Arbang-pilŏ́ng lư sưq án. Ma khán ticuoi mmo chau alứng pupap em ai án, Yang Arbang-pilŏ́ng lư apŏ́ng án tớq ntúq uih chéh níc-níc. 23 Iki, khán inha ính dông crơng mŏp sang dyôn Yang Arbang-pilŏ́ng nga parông sang, ma inha ayư te em ai inha yôl uan ada inha, 24 iki cóq inha dŏq crơng ính mŏp sang tớq dúng sang avai. Dyơ cóq inha píh chô tar-ŏ lieh alứng em ai inha, ki-náq inha dông crơng mŏp sang dyôn Yang Arbang-pilŏ́ng.

25 “Tớq inha tarluaih alứng ticuoi cannŏ́h, alứng ticuoi ngki ính dông inha nga ntúq ngai tarsưq, iki cóq inha sŏ́ng achái artoi lieh alứng án ndóng inha iyốh tớq nga ntúq ngki. Khán inha lớiq sŏ́ng artoi achái, dáh lơ ngai dông inha nga ticuoi tarsưq dyôn sưq inha. Iki ticuoi tarsưq ính mŏp inha dyôn ngai crál tớq coq tôt. 26 Inha lớiq têq ngốh te coq tôt tingôi inha dyôn máh práq arớq ticuoi tarsưq tông.

Yê-su Cato Te Ticuoi Láh Parlưi

27 “Inha khoiq sáng dyơ ngai tông idô:

‘Êq láh parlưi.’ ✡

28 Ma cư tông inha idô: Ticuoi mmo me nga ticuoi cán, alứng mít cannính án parngíh ính bôn cán ngki, callong luaih tớq mít cannính ticuoi ngki la muchứng án khoiq láh parlưi cán ngki dyơ. 29 Khán callong mát pa atớm ma dông inha táq luaih, cóq inha culáiq táh callong mát ngki. Khaq inha pít nưm mui callong mát sớng, aláng inha pít nhéq cháq tớq ntúq uih chéh níc-níc. 30 Alứng khán ati atớm ma dông inha táq luaih, cóq inha cŏ́h adúh ati ngki. Khaq inha pít nưm mui pa ati sớng, aláng inha pít nhéq cháq tớq ntúq uih chéh níc-níc.

Yê-su Cato Te Ticuoi Táh Campái

(Mathie 19:9; Mac 10:11-12; Luca 16:18)

31 “Bôn ngai khoiq tông idô:

‘Ticuoi mmo ính táh campái,

án cóq táq chớiq partáh dyôn campái án.’✡

32 Ma cư tông inha idô: Khán ticuoi mmo táh campái, ma campái án lớiq bôn láh parlưi conh cannŏ́h, arnáq ngki án táq dyôn campái án bôn luaih tớq campái án ial cayieq tamme. Alứng ticuoi conh ndon ial cán ngki la bôn luaih arớq láh parlưi campái ngai.

Yê-su Cato Te Ticuoi Ndon Cantŏ́h Callih

33 “Inha khoiq sáng dyơ ngai tông te ticuoi te inớh idô:

‘Khán inha cantŏ́h callih amớh ma bôiq nốh Yang Arbang-pilŏ́ng,

ngki inha lớiq têq táh nnáng.’✡

34 Ma cư tông inha idô: Khán inha ính sŏ́ng mui arnáq amớh, inha êq bôiq nốh amớh. Êq bôiq pilŏ́ng, co pilŏ́ng la ntúq Yang Arbang-pilŏ́ng át. 35 Êq bôiq cúc cuteq, co cuteq la Yang Arbang-pilŏ́ng táp ưlla. Êq bôiq vel pưt Yaru-salem, co vel ngki la vel na Yang Arbang-pilŏ́ng, Án ndon Puo Sút Pưt. 36 Alứng inha êq bôiq díh plô sóc inha, co inha lớiq têq táq mui ntráih sóc clŏq lớiq la com. 37 Khán piaiq, inha tông ‘piaiq.’ Khán lớiq piaiq, inha tông ‘Lớiq piaiq.’ Khán inha tông a-ưi parnai loi, parnai ngki tớq te yang Satán.

Yê-su Cato Te Ticuoi Carlieh Dơq

(Luca 6:29-30)

38 “Inha khoiq sáng dyơ ngai tông idô:

‘Mát palieh mát;

kineng palieh kineng.’ ✡

39 Ma cư tông inha idô: Êq carlieh dơq ada ticuoi táq inha. Khán ngai páh tabang inha pa atớm, cóq inha to dyôn án páh pa aviar hơ. 40 Khán ngai dông inha nga ticuoi tarsưq co ính bôn au inha pa tadưp, ngki cóq inha luaiq díh au thor culái tieh hơ dyôn án. 41 Khán ngai patot inha pôq mui ki-lô-met, cóq inha pôq lớng bar ki-lô-met alứng án. 42 Khán ticuoi mmo seq amớh te inha, cóq inha dyôn án ngki. Alứng khán ticuoi mmo ính manh amớh te inha, cóq inha dyôn án manh ngki.

Yê-su Cato Te Cóq Amoih Ticuoi Picon Inha

(Luca 6:27-28, 32-36)

43 “Inha khoiq sáng dyơ ngai tông idô:

‘Cóq inha amoih yớu inha,

alứng a-ính ticuoi picon inha.’✡

44 Ma cư tông inha idô: Cóq inha amoih máh ticuoi picon inha, alứng cóq inha cớu dyôn ticuoi ndon táq dieiq arức inha. 45 Táq iki, inha lư bôn cơt acái acon A-ám inha tớq pilŏ́ng. Co án dyôn mát pandang claq nga ticuoi ŏ alứng ticuoi lới. Alứng án dyôn bo srôq ticuoi tinớng ŏ, alứng ticuoi lớiq tinớng ŏ. 46 Khán inha amoih nưm ticuoi amoih inha, amớh loi Yang Arbang-pilŏ́ng ính dyôn inha bôn cống? Lư ticuoi ial práq thêq la táq muchứng ngki tưi. 47 Alứng khán inha pasôl ŏ nưm em ai inha, inha lớiq ndái amớh te ticuoi cannŏ́h. Díh ticuoi lớiq nai sáng te nốh Yang Arbang-pilŏ́ng la táq muchứng ngki tưi. 48 Iki, cóq inha bôn mít cannính arớq A-ám inha tớq pilŏ́ng, án ndon ŏ cứp nốh.

6

Yê-su Cato Te Arnáq Choi Ticuoi Kidit

1 “Cóq inha me a-ŏ! Tớq inha táq arnáq ính veng ngê Yang Arbang-pilŏ́ng, inha êq táq co ính ngai ayô inha. Khán inha táq iki, A-ám inha tớq pilŏ́ng lớiq dyôn inha bôn cống te arnáq inha táq.

2 “Iki tớq inha ính choi ticuoi kidit, inha êq dyôn ticuoi cannŏ́h chom, co ính ngai ayô inha. Ticuoi náh-nnan báq táq iki tớq dúng rum, alứng tớq carna hơ. Nha-án ính lư ticuoi cannŏ́h hôm alứng ayô nha-án. Ma cư tông inha arlớih lư, nha-án khoiq bôn ráp dyơ cống nha-án. 3 Ma tớq inha ính choi ticuoi kidit, cóq inha táq clôp, êq dyôn ngai hôm.* 4 Tam inha táq clôp, ma A-ám inha tớq pilŏ́ng hôm máh arnáq inha táq, alứng án dyôn inha bôn cống te máh arnáq ngki.

Yê-su Cato Te Parnai Cớu

(Luca 11:2-4)

5 “Tớq inha cớu, inha êq soi ticuoi ndon táq náh-nnan. Ticuoi ngki báq tayứng cớu tớq dúng rum alứng tớq carna, co ính ticuoi hôm nha-án cớu, dyơ ngai ayô nha-án. Ma cư tông inha arlớih lư, nha-án khoiq bôn ráp dyơ cống te arnáq ngki. 6 Ma tớq inha cớu, cóq inha mot tớq callúng alứng catáng callống. Át ntúq ngki, inha cớu nga A-ám inha ndon inha lớiq nai hôm. Ma án lư hôm inha cớu tớq ntúq clôp ngki, alứng án dyôn inha bôn cống.

7 “Tớq inha cớu, inha êq cớu alứp-adưq lớiq cơt callong arớq ticuoi lớiq chom Yang Arbang-pilŏ́ng. Nha-án parngíh cóq cớu a-ưi parnai ki-náq yang nha-án cammáng. 8 Inha êq táq arớq ticuoi ngki. Co A-ám inha tớq pilŏ́ng khoiq chom dyơ nốh amớh inha ớq, te nsuoi inha iyốh seq te án.

9 “Iki tớq inha cớu, cóq inha cớu idô:

‘Cucúh A-ám he tớq pilŏ́ng ơi!

Seq inha dyôn nhéq tưh ticuoi dyám náp nốh inha.

10 Seq inha cơt sút nhéq tưh ticuoi tớq cúc cuteq ndô.

Alứng seq inha dyôn ngai peh ngê inha tớq cúc cuteq ndô

muchứng ngai peh ngê inha tớq pilŏ́ng tưi.

11 Seq inha dyôn he bôn khám cha ingái ndô.

12 Seq inha táh luaih he

muchứng he khoiq táh luaih ngai táq ada he.

13 Seq inha êq dyôn he tumúh callong chim ntáng lư,

alứng êq dyôn yang Satán tardông he táq arnáq saq.

Co nhéq nốh sút, nhéq nốh chức, alứng nhéq nốh ang-ưr át níc alứng inha,

sút pang lang dơi. Amen.’†

14 “Khán inha táh luaih ticuoi cannŏ́h táq ada inha, A-ám inha tớq pilŏ́ng lư táh luaih inha tưi. 15 Ma khán inha lớiq táh luaih ngai táq ada inha, A-ám inha tớq pilŏ́ng lư lớiq táh tưi luaih inha.

Yê-su Cato Te Rit Ót Tanna

16 “Tớq inha ót tanna ính parngíh te ngê Yang Arbang-pilŏ́ng, inha êq táq chưq pangu mát móh arớq ticuoi náh-nnan báq táq. Nha-án táq ngki co ính ticuoi cannŏ́h chom nha-án ót tanna. Cư tông inha arlớih lư, nha-án khoiq bôn dyơ cống te arnáq nha-án táq. 17 Ma tớq inha ót tanna ính parngíh te ngê Yang Arbang-pilŏ́ng, cóq inha buaiq mát móh alứng cachic sóc pôi. 18 Êq dyôn ticuoi cannŏ́h chom inha ót tanna. Ma nưm A-ám inha chom. A-ám ndon inha lớiq nai hôm, lư án hôm máh arnáq clôp inha táq, alứng án lư dyôn inha bôn cống te máh arnáq inha táq.

Yê-su Cato Te Ticuoi Súc

(Luca 12:33-34)

19 “Inha êq pachúng parŏm dŏq mun tớq pang ndô, la ntúq camuar crớm, taréh cha, alứng siveng têq mot tôiq. 20 Ma cóq inha pachúng parŏm dŏq mun tớq pilŏ́ng, la ntúq lớiq bôn camuar crớm, taréh cha, alứng siveng lớiq têq mot tôiq. 21 Co ntúq mmo inha dŏq máh mun inha, mít cannính inha át parngíh níc te ntúq ngki.

Yê-su Acám Callong Ang Tớq Cháq Ticuoi

(Luca 11:34-36)

22 “Mát ticuoi la arớq tabong dyôn cháq. Khán mát inha bôn hôm, nhéq cháq inha lư cơt ang. 23 Ma khán mát inha cơt sơm, nhéq cháq inha lư cơt ngiau til-nhil tháng. Alứng khán ngê inha parngíh ang, ma lớiq lư ang, ngki inha cơt ngiau lư loi.

Yê-su Cato Te Crơng Crớu Ticuoi

(Luca 16:13; 12:22-31)

24 “Lớiq bôn ticuoi mmo têq cơt sol dyôn bar náq ưlla. Piaiq án a-ính ưlla ndô, ma amoih ưlla ngki, lớiq la án dyám náp ưlla ndô, ma pamat ưlla ngki.

“Muchứng ngki tưi, inha lớiq têq veng ngê Yang Arbang-pilŏ́ng trap alứng veng ngê ham ntưn tớq pang ndô.

25 “Co iki cư tông inha, êq rớu-ri te tanna inha ính cha, te dơq inha ính ngoiq, alứng te tampớc inha ính tớc. Callong he bôn tumống la pưt hơn te he bôn tanna cha. Alứng he bôn cháq chớn la pưt hơn te he bôn tampớc tớc. 26 Inha me nga máh achếq ndon pár tớq pilŏ́ng. Án lớiq bôn chớt choi, lớiq bôn sot, alứng lớiq bôn pachúng amớh dŏq tớq tinong. Ma A-ám inha tớq pilŏ́ng chứm chiam án. Alứng Yang Arbang-pilŏ́ng ayáu inha a-ưi hơn te máh achếq. 27 Lớiq bôn ticuoi mmo têq to anhúq án dyôn cơt toiq hơn, co nhơ te án rớu-ri a-ưi.

28 “Alứng co imo inha rớu-ri te máh tampớc tớc? Inha me nga pier sác. Pier ngki lớiq cóq táq arnáq dŏq bôn tampớc tớc. 29 Ma cư tông inha arlớih lư, puo Sa-lamôn ndon súc lư, án lớiq bôn sứp tampớc dêu ŏ arớq pier ndô. 30 Yang Arbang-pilŏ́ng táp táq dyôn pier sác cơt amaiq. Ma pier ngki tumống muhoi sớng. Ingái ndô án lang; ingái parnô án cardyop, dyơ ngai adúh tớq uih. Ma clưi te pier ngki loi Yang Arbang-pilŏ́ng lư dyôn inha bôn tampớc tớc. Co imo inha tin biq lư?

31 “Iki inha êq rớu-ri, dyơ tông idô: ‘Amớh he ính táq dyôn bôn tanna cha, bôn dơq ngoiq, lớiq la bôn tampớc tớc tớq ingái tatun?’ 32 Máh nốh ndô, ticuoi ndon lớiq chom Yang Arbang-pilŏ́ng báq rớu-ri. Ma A-ám inha tớq pilŏ́ng khoiq chom dyơ, nốh amớh inha cóq bôn. 33 Nsuoi lư, cóq inha suo dyôn Yang Arbang-pilŏ́ng cơt sút tớq mít cannính inha, alứng suo ngê tinớng ŏ te án. Dyơ án lư dyôn inha bôn máh nốh ngki. 34 Iki inha êq rớu-ri te ingái parnô. Parnô la phê ingái parnô. Dieiq arức ingái mmo, inha chiuq ingái ngki.

7

Yê-su Cato Te Munáq Êq Tíq Munáq

(Luca 6:37-38, 41, 42)

1 “Inha êq tíq ticuoi cannŏ́h, dŏq Yang Arbang-pilŏ́ng lớiq tíq inha tưi. 2 Co máh-mmo inha tíq ticuoi cannŏ́h, Yang Arbang-pilŏ́ng lư tíq lieh inha máh ngki tưi. Alứng máh-mmo inha ngiaih luaih yớu, Yang Arbang-pilŏ́ng lư ngiaih luaih inha máh ngki tưi. 3 Imo inha hôm sál tớq mát yớu, ma inha lớiq chom bôn mêng pan cadíl tớq mát inha? 4 Alứng imo inha dáh lư tông yớu idô: ‘Dyôn cư tuváih angốh sál te mát mái,’ ma inha lớiq chom bôn mêng pan cadíl tớq mát inha? 5 Inha la ticuoi táq náh-nnan sớng! Cóq inha ial viang mêng pan te mát inha avai, ki-náq têq inha hôm arlớih, alứng têq inha ial sál te mát yớu.

6 “Inha êq ial crơng mmar na Yang Arbang-pilŏ́ng, dyơ dyôn acho. Alứng êq ial crơng ngáih, dyơ dyôn alic. Máh pannán ngki lớiq chom ayáu. Cua án dếq kisier crơng ngki, dyơ án píh cáp inha.”

Yê-su Cato Cóq Seq, Suo, Alứng Acóh

(Luca 11:9-13)

7 “Khán inha seq, ngki inha bôn. Khán inha suo, ngki inha tumúh. Khán inha acóh callống, ngki ngai pốh dyôn. 8 Co cứp náq ticuoi ndon seq, ngki án bôn. Ticuoi mmo suo, ngki án tumúh. Ticuoi mmo acóh callống, ngki ngai pốh dyôn. 9 Máh inha ndon khoiq bôn acái, khán acái inha seq beng, inha dyôn án búl lớiq? 10 Alứng khán án seq buaiq, inha dyôn án cusánh lớiq? 11 Inha la máng ticuoi lới, ma inha chom dyôn crơng ŏ nga acái inha. Lư clưi te ngki loi A-ám inha tớq pilŏ́ng, án dyôn inha bôn crơng ŏ khán inha seq te án.

12 “Iki máh arnáq amớh inha ính ticuoi cannŏ́h táq dyôn inha, cóq inha táq muchứng ngki tưi dyôn nha-án. Táq iki, inha veng simớt simơi máh phep rit Yang Arbang-pilŏ́ng khoiq patáp na Môi-se, alứng parnai án tông na ticuoi tang ngcang án.”

Yê-su Cato Te Callống Alứng Carna Hep

(Luca 13:24)

13 “Cóq inha mot ngáh callống hep, co callống pơh alứng carna pưt pôq nga ntúq uih chéh níc-níc. Alứng clứng ticuoi rêh pôq tớq carna ngki. 14 Ma ngáh callống hep alứng carna arức ngki pôq nga ntúq tumống. Ma biq náq ticuoi tumúh carna ngki.”

Yê-su Cato Te Along Alứng Culái

(Luca 6:43-44)

15 “Cóq inha me dyôn a-ŏ, dáh lơ bôn ticuoi táq náh-nnan tang ngcang Yang Arbang-pilŏ́ng tớq nga inha. Rớp nha-án la arớq pannán cưu, ma mít cannính nha-án la arớq acho cruong pla lư. 16 Têq inha acớl, tớq inha hôm máh arnáq nha-án táq. Tôm tangháng carbớuq calang lớiq nai cơt culái nho. Alứng tôm tangháng tarrieih lớiq nai cơt culái tarúng. 17 Tôm along ŏ cơt culái ŏ, alứng along saq cơt culái saq. 18 Tôm along ŏ lớiq nai cơt culái saq, alứng tôm along saq lớiq nai cơt culái ŏ. 19 Tôm along mmo lớiq bôn culái ŏ, ngki ngai cớl, dyơ arpớt tớq uih. 20 Muchứng ngki tưi, inha têq acớl ticuoi táq náh-nnan tang ngcang Yang Arbang-pilŏ́ng, tớq inha hôm máh arnáq nha-án táq.”

Yê-su Tông Tới Cứp Náq Têq Mot Tớq Ntúq Yang Arbang-pilŏ́ng Sút

(Luca 13:25-27)

21 “Tới cứp náq dŏq cư Ưlla ma têq mot tớq ntúq Yang Arbang-pilŏ́ng sút tớq pilŏ́ng. Ma nưm nha-án ndon táq veng cannính A-ám cư tớq pilŏ́ng táp têq mot. 22 Tớq ingái ngki, bôn a-ưi ticuoi tông cư idô: ‘Ưlla ơi! Ưlla ơi! Nhơ te nốh inha he cato parnai ŏ te Yang Arbang-pilŏ́ng. Nhơ te nốh inha he chuih angốh yang saq alứng táq a-ưi arnáq sileh.’ 23 Ma cư ính ôi nha-án idô: ‘Cư lớiq chom inha. Inha tôi yông te cư. Inha la ticuoi táq arnáq saq.’ ”

Yê-su Cato Te Táq Dúng Tớq Mpien Búl Cantar Lớiq La Tớq Mpien Chuah

(Luca 6:47-49)

24 “Iki, ticuoi mmo cammáng alứng peh parnai cư, ticuoi ngki la arớq ticuoi tubáiq pitứng dúng tớq mpien búl cantar. 25 Tớq bo chớn, dơq carlúh bóh, alứng cuyiel arpuq hớp, dúng ngki lớiq dứm, co ticuoi pitứng dúng ngki tớq mpien búl. 26 Ticuoi mmo cammáng parnai cư, ma án lớiq peh, án la arớq ticuoi achơ pitứng dúng tớq chuah. 27 Tớq bo chớn, dơq carlúh bóh, alứng cuyiel arpuq hớp, dúng ngki sruq alứng arlóh nhéq!”

Máh Ticuoi Ndon Cammáng Yê-su Cato Sáng Dut Lư

28 Cua Yê-su tông máh parnai ngki, máh ticuoi clứng át paniar án, sáng dut lư te ngê án cato, 29 co án cato arớq ticuoi bôn chức lư, ma tới arớq thới sái rit báq cato.

8

Yê-su Táq Bánh Ticuoi A-ái Bŏ́q

(Mac 1:40-45; Luca 5:12-16)

1 Tư Yê-su siar te cóh, bôn clứng ticuoi veng tatun pa crŏ́ng án. 2 Bôn munáq conh a-ái bŏ́q tớq nga Yê-su alứng chóh tarcol chứng mát án, tông idô: “Ưlla ơi! Khán Ưlla ính, Ưlla têq táq dyôn cư cơt bánh.”

3 Yê-su capơiq ticuoi a-ái ngki, alứng tông idô: “Cư ính! Dyôn mái cơt bánh.”

Ndóng ngki táp ticuoi a-ái bŏ́q cơt bánh. 4 Dyơ Yê-su patáp án idô: “Êq táq-ntêr dyôn ticuoi cannŏ́h chom te arnáq ndô. Ma cóq mái pôq apáh cháq mái dyôn ticuoi teng rit sang Yang Arbang-pilŏ́ng me. Dyơ cóq mái dông mŏp sang dyôn Yang Arbang-pilŏ́ng máh nốh ndon Môi-se khoiq patáp te inớh. Ndô la tíc mái apáh dyôn ticuoi cannŏ́h chom mái khoiq cơt bánh dyơ.”

Yê-su Táq Bánh Mui Náq Prái Tarráih Ticuoi Líng

(Luca 7:1-10)

5 Ndóng Yê-su mot tớq vel Cabê-na-um, bôn munáq ticuoi Rô-ma, án sút mui culám líng tớq nga Yê-su, alứng seq idô: 6 “Ưlla ơi! Munáq prái tarráih na cư a-ái cớng ráh-ariaq lư.”

7 Yê-su ôi án idô: “Cư lư pôq táq dyôn án cơt bánh.”

8 Ma ticuoi sút líng ngki tông idô: “Ưlla ơi, lớiq piaiq dyôn Ưlla mot tớq dúng cư. Ma cư seq Ưlla tông dyôn án cơt bánh sớng la piaiq dyơ. 9 Cư bôn ticuoi ndon sút cư, alứng cư cơt sút ticuoi cannŏ́h tưi. Khán cư yua ticuoi ndô: ‘Pôq!’ án lư pôq. Khán cư yua ticuoi ngki: ‘Tớq nga tudô!’ án lư tớq. Khán cư yua ticuoi táq arnáq cư: ‘Táq idô!’ án lư táq.”

10 Ndóng Yê-su sáng parnai ngki, án sáng dut lư. Dyơ án tông ada máh ticuoi át paniar án idô: “Cư tông inha arlớih lư, cư lớiq nai hôm nnáu te ticuoi Isa-ra-el ma tin arớq ticuoi ndô. 11 Alứng cư tông inha idô tưi: Urớh bôn clứng ticuoi tớq te anga pandang ngốh alứng anga pandang pát. Nha-án bôn ticu cha tớq ntúq Yang Arbang-pilŏ́ng sút tớq pilŏ́ng munơi alứng A-praham, I-sac, nha Yacốp. 12 Ma máh ticuoi Isa-ra-el ndon ngai dŏq ticuoi prái Yang Arbang-pilŏ́ng ma lớiq bôn tin, Yang Arbang-pilŏ́ng ính adúh nha-án nga ntúq ngiau, la ntúq nhiem cucloiq cucling, alứng caltưat kineng tabang co sáng dieiq arức lư.”

13 Cua ngki, Yê-su tông ticuoi sút líng ngki idô: “Mái chô nga dúng. Máh callong mái tin, lư mái bôn.”

Ndóng ngki táp prái tarráih ticuoi sút líng ngki cơt bánh.

Yê-su Táq Bánh Clứng Ticuoi

(Mac 1:29-34; Luca 4:38-41)

14 Ndóng Yê-su mot tớq dúng Phi-er, án hôm cuya-cán Phi-er bíq tuor co a-ái atóq cháq. 15 Án capơiq tớq cháq ayáq ngki, dyơ a-ái atóq cháq cơt pít táp. Ayáq ngki têq yôr alứng angốh tanna dyôn án cha.

16 Tớq ibư ngai dông clứng ticuoi bôn yang saq piyúh nga Yê-su. Yê-su chuih angốh yang saq na parnai án. Alứng án táq bánh cứp náq ticuoi ndon bôn a-ái cannŏ́h hơ. 17 Án táq iki la dyôn cơt tarvớiq simớt parnai Ê-sai la ticuoi tang ngcang Yang Arbang-pilŏ́ng khoiq tông idô:

“Án chiuq tanhir arnáq dieiq arức tang he,

alứng án ial dông nhéq máh nốh he a-ái.”✡

He Cóq Táq Imo Khán Ính Veng Ngê Yê-su Crit?

(Luca 9:57-62)

18 Tớq Yê-su hôm clứng ticuoi át paniar án, dyơ án yua top rian te án padyang án pa dyang atóh dơq clóng. 19 Bôn munáq thới sái rit tớq nga án alứng tông idô: “Thới ơi! Tumo thới pôq, cư ính veng tapun thới tuki tưi.”

20 Ma Yê-su ôi án idô: “Ayŏ́ng bôn cưp, achếq bôn sáp, ma Acái Yang Cơt Ticuoi lớiq bôn ntúq dyôn án bíq.”

21 Bôn munáq loi ndon rian te án, tông idô: “Ưlla ơi! Dyôn a-ám cư cuchet avai, tớq cua cư tứp án, cư lư veng tapun Ưlla.”

22 Ma Yê-su ôi án idô: “Mái veng tapun cư sớng. Dŏq ticuoi ndon lớiq tin cư, chứm chiam ticuoi cannŏ́h ndon lớiq tin cư.”*

Yê-su Dyŏq Cuyiel Alứng Dơq

(Mac 4:35-41; Luca 8:22-25)

23 Yê-su sớr tớq tuoc, dyơ top rian te án pôq alứng án tưi. 24 Vít ngki ticớr bôn arpuq hớp lư, táq dyôn dơq lampóh kichíh tớq tuoc; dyơ tuoc tumán ính trim. Ma ndóng ngki Yê-su bíq. 25 Top rian te Yê-su pôq pasớt án, alứng tông idô: “Ưlla ơi! Choi bơ! He tumán ính cuchet dyơ!”

26 Yê-su ôi nha-án idô: “Imo inha adáh? Imo inha tin biq lư?”

Dyơ Yê-su yôr tayứng dyŏq cuyiel alứng dơq lampóh. Iki dơq alứng cuyiel tangít táp. 27 Cứp náq ticuoi sáng dut lư, alứng tông idô: “Imo cuyiel arpuq alứng dơq lampóh ma cammáng ticuoi ndô?”

Yê-su Táq Bánh Bar Náq Ndon Bôn Yang Saq Piyúh

(Mac 5:1-20; Luca 8:26-39)

28 Tư Yê-su tớq pa dyáng atóh dơq clóng ngki, án mot tớq cruong Yê-rasê.† Án tumúh bar náq ticuoi bôn máh yang saq piyúh chón ngốh te carlom cumuiq. Nha-án crêng lư; lớiq bôn ngai dáh pôq pha ntúq nha-án át. 29 Ndóng nha-án hôm Yê-su, nha-án hiar yứng lư idô: “Ơ Acái Yang Arbang-pilŏ́ng ơi! Amớh inha ính táq ada he? Iyốh tớq ngư he cóq chiuq toiq bap. Ma imo inha ính táq dyôn he chiuq toiq bap hoi-ngki?”

30 Tumán ntúq ngki bôn mui cantóh alic át suo cha. 31 Yang saq ngki cucúh seq te Yê-su idô: “Khán inha chuih angốh he, he seq inha dyôn he mot tớq cantóh alic ngki.”

32 Yê-su yua máh yang saq ngki idô: “Inha pôq táp!”

Dyơ yang saq ngốh táp te cháq ticuoi ngki alứng mot tớq cantóh alic loi. Dyơ cantóh alic ngki lúh chái lư na acáng alứng páh-apŏ́ng nga dơq clóng, dyơ tumic cuchet nhéq. 33 Máh ticuoi bán alic lúh chô nga vel, alứng táq-ntêr cứp callong te bar náq ndon yang saq piyúh dyôn ngai chom tưi. 34 Dyơ cứp náq ticuoi tớq vel ngốh te vel, ính tumúh Yê-su. Tớq nha-án hôm Yê-su, nha-án seq án ngốh te cruong nha-án.

9

Yê-su Táq Bánh Ticuoi A-ái Cớng

(Mac 2:1-12; Luca 5:17-26)

1 Yê-su sớr lieh tớq tuoc. Dyơ án dyang lieh pa dyáng atóh dơq clóng, alứng mot tớq vel án bôm. 2 Bôn máh ticuoi conh dông munáq a-ái cớng nga án. Ticuoi ngki bíq tớq carrang. Án hôm mít nha-án tin lư. Iki án tông ada conh a-ái cớng idô: “Yớu ơi! Êq adáh amớh, luaih mái cư táh dyôn!”

3 Ma ndóng ngki bôn thới sái rit át ngki tưi. Nha-án parngíh tớq mít idô: “Ticuoi ndô acraiq Yang Arbang-pilŏ́ng.”

4 Ma Yê-su khoiq chom nha-án parngíh iki. Dyơ án plốh nha-án idô: “Imo inha parngíh callong saq arớq iki tớq mít inha? 5 Parnai mmo inha sáng ien hơn cư tông? Ien cư tông ticuoi a-ái cớng idô: ‘Luaih mái cư táh dyôn,’ lớiq la ‘Mái yôr tayứng, dyơ pôq.’ 6 Ma hoi-ndô cư ính táq dyôn ticuoi a-ái ndô cơt bánh, dŏq inha chom arlớih lư, cư Acái Yang Cơt Ticuoi bôn chức tớq cúc cuteq ndô. Cư têq táh luaih ticuoi.”

Cua ngki Yê-su tông ticuoi a-ái cớng idô: “Cư yua mái yôr tayứng! Ial dual carrang mái! Dyơ chô lieh nga dúng mái!”

7 Dyơ ticuoi a-ái ngki yôr tayứng alứng chô nga dúng án. 8 Ndóng ticuoi clứng hôm arnáq ngki nha-án sáng laq lư, dyơ nha-án ayô Yang Arbang-pilŏ́ng co án dyôn ticuoi bôn chức iki.

Yê-su Arô Mathie

(Mac 2:13-17; Luca 5:27-32)

9 Dyơ Yê-su ngốh te ntúq ngki. Ndóng án pôq, án hôm munáq conh, nốh Mathie, ticu táq arnáq tớq dúng ngai ial práq thêq. Án yua Mathie idô: “Mái veng tapun cư!”

Dyơ Mathie yôr tayứng alứng veng tapun Yê-su.

10 Cua ngki Yê-su ticu cha tớq dúng Mathie. Át ngki bôn clứng ticuoi tớq cha munơi alứng Yê-su nha top rian te án. Nha-án la ticuoi ial práq thêq alứng máh ticuoi luaih cannŏ́h hơ. 11 Bôn ticuoi te top Pha-rasi hôm arnáq ngki, dyơ nha-án plốh top rian te Yê-su idô: “Imo thới inha cha munơi alứng ticuoi ial práq thêq nha ticuoi luaih cannŏ́h?”

12 Tư Yê-su sáng nha-án tông iki, án ôi nha-án idô: “Ticuoi bánh ŏ, lớiq bôn seq ngai palai. Ma nưm ticuoi a-ái sớng seq ngai palai. 13 Tớq tám uráq Yang Arbang-pilŏ́ng te inớh khoiq tông idô:

‘Cư ính inha munáq sruiq táq munáq

hơn te cư ính inha dông máh pannán mŏp sang a cư.’

Cóq inha pôq rian dyôn chom arlớih te parnai ngki. Cư lớiq bôn tớq nga tudô dŏq arô ticuoi ndon ngin nha-án tinớng ŏ, ma cư tớq nga tudô dŏq arô ticuoi ndon chom nha-án bôn luaih.”

Yê-su Cato Te Ót Tanna

(Mac 2:18-22; Luca 5:33-39)

14 Cua ngki top rian te Yon tớq nga Yê-su, alứng nha-án plốh idô: “Imo top he alứng top Pha-rasi báq ót tanna dŏq parngíh te ngê Yang Arbang-pilŏ́ng, ma top rian te thới lớiq bôn táq muchứng he?”

15 Yê-su ôi nha-án idô: “Khán bôn conh ial campái, ndóng yớu án pôq arsuoi alứng án, nha-án sáng bui. Ma tư ngai ial dông án, iki yớu án ót tanna dŏq ayư lieh án.*

16 “Lớiq bôn ngai cupêl prới tamme tớq tampớc khoiq anhoh. Khán ngai táq iki, campêl ngki cucrónh alứng tiyot prới anhoh. Dyơ tarhaq cơt pơh lư loi. 17 Alứng lớiq bôn ngai cleng sieu tamme tớq aluoi ngcár khoiq tieq. Khán ngai táq iki, sieu lư táq dyôn aluoi ngcár cơt pôih alứng pidŏ́h. Dyơ aluoi ngcár alứng sieu cơt pít nhéq. Ma sieu tamme, cóq cleng tớq aluoi ngcár tamme. Iki aluoi ngcár alứng sieu lớiq cơt pít.”†

Yê-su Táq Bánh Bar Náq Cán

(Mac 5:21-43; Luca 8:40-56)

18 Ndóng Yê-su tông nha-án iki, bôn munáq conh ndon sút mui dúng rum ticuoi Isa-ra-el tớq nga Yê-su. Án chóh tarcol chứng mát Yê-su, alứng tông idô: “Acái cán cư khoiq cuchet dyơ. Cư seq thới tớq capơiq tớq cháq án, dyơ án lư têq bôn tumống lieh.”

19 Iki Yê-su yôr tayứng pôq munơi alứng conh ngki, bôn díh top rian te án hơ pôq.

20 Ndóng ngki bôn munáq cán át tớq pa crŏ́ng Yê-su. Cán ngki a-ái dyứp nnai khoiq mui chít la bar cumo, aham án lớiq nai dyớt. Iki án capơiq tôiq mbaiq au thor Yê-su. 21 Án parngíh idô: “Khán cư bôn capơiq biq tampớc Yê-su, cư lư cơt bánh táp.”

22 Yê-su píh tilêq me nga crŏ́ng. Tư án hôm cán ngki, án tông idô: “Mun ơi, mái êq adáh. Co mái tin, cháq mái cơt bánh.” Ndóng ngki táp cán ngki cơt bánh.

23 Cua ngki Yê-su mot tớq dúng ticuoi sút dúng rum ticuoi Isa-ra-el. Án hôm máh ticuoi rurưp alứng máh ticuoi nhiem cucloiq yứng lư. 24 Án tông nha-án idô: “Nhéq náq inha ngốh táp te dúng ndô! Cán ndô lớiq bôn cuchet; án bíq sớng!”

Ma máh ticuoi ngki cacháng ayê Yê-su. 25 Tớq máh ticuoi ngki ngốh nhéq te dúng, Yê-su mot tớq callúng mun ndon khoiq cuchet. Dyơ án tec ayôr mun ngki. Iki mun ngki yôr tayứng. 26 Dyơ arnáq ndô cơt parhanh mưt-mư cứp ntúq tớq vúng ngki.

Yê-su Táq Bánh Bar Náq Ticuoi Sot Mát

27 Tư Yê-su ngốh te ntúq ngki, bôn bar náq ticuoi sot mát veng lamloi án. Nha-án tubau yứng lư idô: “Ưlla ơi! Ưlla ndon te tŏ́ng toiq puo Davit! Seq Ưlla sruiq táq he hơ!”

28 Ndóng Yê-su mot tớq dúng, bar náq ticuoi sot ngki tớq nga án. Dyơ án plốh nha-án idô: “Inha lư tin cư têq táq arnáq ndô lớiq?”

Nha-án bar náq ôi idô: “He lư tin, Ưlla ơi!”

29 Dyơ Yê-su capơiq tớq mát nha-án, alứng án tông idô: “Dyôn cơt arớq inha tin!”

30 Iki mát nha-án cơt plang. Ma Yê-su patáp nha-án cáng lư idô: “Inha êq táq-ntêr dyôn ticuoi cannŏ́h chom te arnáq ndô!”

31 Ma vít nha-án ngốh te dúng ngki, nha-án táq-ntêr cứp ntúq tớq vúng ngki te arnáq Yê-su khoiq táq.

Yê-su Táq Bánh Ticuoi Lúng

32 Ndóng bar náq ticuoi sot ngốh te ntúq ngki, bôn ticuoi cannŏ́h dông nga Yê-su munáq ticuoi lúng. Án cơt lúng co bôn yang saq táq án. 33 Cua Yê-su chuih angốh yang saq te ticuoi lúng, dyơ ticuoi lúng ngki têq tacang. Nhéq máh ticuoi sáng dut lư alứng nha-án tông idô: “He lớiq nai hôm arnáq sileh arớq ndô tớq nga cruong Isa-ra-el!”

34 Ma top Pha-rasi tông idô: “Yang ndon sút nhéq tưh yang saq táp dyôn ticuoi ndô bôn chức têq chuih angốh yang saq.”

Yê-su Sáng Sruiq Táq Máh Ticuoi

35 Yê-su pôq alang máh vel pưt vel két, alứng án cato tớq máh dúng rum ticuoi Isa-ra-el. Án cato parnai ŏ te Yang Arbang-pilŏ́ng cơt sút, alứng án táq bánh cứp nốh a-ái. 36 Tớq án hôm ticuoi clứng, mít án sáng sruiq táq ada máh ticuoi ngki, co nha-án sáng dieiq arức alứng át parsáng parsaiq arớq pannán cưu ớq ticuoi kiaq me. 37 Iki Yê-su tông top rian te án idô: “Sro tớq pidái pơh khoiq dom dyơ, ma bôn biq náq ticuoi pôq sot sro ngki. 38 Cóq inha cớu seq te Ưlla pidái, dyôn án yua a-ưi náq ticuoi pôq sot sro ngki.”

10

Yê-su Yua Top Mui Chít La Bar Náq

(Mac 3:13-19; Luca 6:12-16)

1 Yê-su arô top mui chít la bar náq rian te án tớq nga án. Án dyôn nha-án bôn chức têq chuih angốh yang saq, alứng têq táq bánh ticuoi te cứp nốh a-ái. 2 Nốh top mui chít la bar náq dyưng ati Yê-su la idô: Tôm lư la Si-môn ndon ngai dŏq Phi-er hơ, alứng Anrê a-em Si-môn. Alứng bôn bar náq em ai, nốh Yacơ nha Yon, acái conh Sê-badê. 3 Tatun loi la Phi-lip, Batê-lami, Thô-mat, Mathie ndon ial práq thêq, Yacơ acái conh Al-phê, alứng Thadê. 4 Alứng bôn Si-môn Sê-lôt * nha Yuda I-cari-ôt ndon culieu Yê-su dyôn ngai cachet.

Yê-su Yua Top Dyưng Ati Án Pôq Cato

(Mac 6:7-13; Luca 9:1-6)

5 Yê-su yua mui chít la bar náq ndô pôq táq arnáq án, alứng án patáp nha-án idô: “Inha êq pôq nga cruong ticuoi tới ticuoi Isa-ra-el, alứng êq mot tớq vel ticuoi Sa-mari. 6 Ma inha pôq nưm nga ticuoi Isa-ra-el sớng; co nha-án la arớq pannán cưu khoiq clu carna. 7 Inha pôq cato idô: ‘Khoiq tumán dyơ Yang Arbang-pilŏ́ng cơt sút!’ 8 Cóq inha táq bánh máh ticuoi a-ái, alứng choi máh ticuoi ndon khoiq cuchet dyôn tumống lieh. Cóq inha táq bánh ticuoi a-ái bŏ́q, alứng chuih angốh yang saq te cháq ticuoi. Inha khoiq ráp dyơ máh nốh ndon cư choi mat. Iki, cóq inha choi mat ticuoi cannŏ́h tưi. 9 Inha êq dông dyeng, práq, lớiq la apán kem tớq tái inha. 10 Êq báq tui arớq ticuoi suseq. Êq dông au cannŏ́h, lớiq la murúp cơp cannŏ́h, lớiq la mui ntráih tarlông cannŏ́h. Ticuoi mmo táq arnáq choi ticuoi cannŏ́h, cóq ticuoi cannŏ́h choi lieh ticuoi ngki dyôn bôn crơng tanna.

11 “Ndóng inha tớq nga vel pưt lớiq la vel két, cóq inha mot tớq vel ngki, alứng suo ticuoi ndon ráp pasôl ŏ inha. Dyơ inha át tớq dúng ticuoi ngki tingôi ingái inha ngốh te vel ngki. 12 Ndóng inha mot tớq dúng, cóq inha tông ada máh ticuoi tớq abŏ́h ngki idô: ‘Seq dyôn inha át bánh suanh ien ŏ.’ 13 Khán ticuoi tớq abŏ́h ngki ráp pasôl ŏ inha, nha-án lư bôn ráp callong bánh suanh ien ŏ. Ma khán nha-án lớiq ráp pasôl ŏ inha, callong inha tông ngki chô lieh nga inha. 14 Khán bôn mui abŏ́h lớiq la mui vel ma lớiq ráp pasôl ŏ inha, alứng lớiq ính cammáng parnai inha cato, ndóng inha ngốh te ntúq ngki, cóq inha tangkhír cuteq mbúi te dyưng, táq tíc ticuoi tớq ntúq ngki lớiq ráp inha. 15 Cư tông inha arlớih lư, tớq ingái Yang Arbang-pilŏ́ng sưq nhéq tưh ticuoi, án táq tôt nha-án ndon át tớq vel ngki dyôn tumúh dieiq arức hơn te ticuoi tớq vel Sadôm alứng vel Camô-rơ te inớh.”

Yê-su Cato Te Callong Dieiq Arức

(Mac 13:9-13; Luca 21:12-19; 12:11-12)

16 “Ndô! Cư yua inha pôq arớq pannán cưu pôq pandi máh acho cruong. Iki, cóq inha hôi tubáiq arớq cusánh, alứng khun arớq achếq cacu. 17 Cóq inha me a-ŏ, co bôn ticuoi ính cŏp inha, dyơ dông inha tớq nga ticuoi sút dúng rum, alứng nha-án tính inha tớq ntúq ngki. 18 Co inha veng tapun cư, iki ngai dông inha tớq nga ticuoi sút alứng nga ticuoi puo. Táq iki dŏq inha bôn cato ngê cư chứng mát nha-án, alứng chứng mát ticuoi tới ticuoi Isa-ra-el hơ. 19 Tớq ngai mŏp inha nga ticuoi sút, inha êq rớu-ri nsuoi te inha ính tông. Ndóng ngki inha lư bôn ráp parnai inha ính tông. 20 Parnai ngki tới tớq te inha bôm, ma tớq te Arvai A-ám inha tớq pilŏ́ng. Án táp tông dyôn inha chom parnai ngki.

21 “Em ai ính cŏp tartuoq em ai, nha mŏp dyôn ngai cachet, alứng a-ám táq muchứng ngki tưi ada acái án. Acái acon uan ada a-i a-ám, alứng nha-án mŏp a-i a-ám dyôn ngai cachet. 22 Chô-mát nhéq tưh ticuoi lư a-ính inha, la co tian inha veng ngê cư. Ma ticuoi mmo rap tanhir tingôi sút pang tumống án, Yang Arbang-pilŏ́ng lư choi tamống án. 23 Tớq ngai táq dieiq arức inha tớq mui vel, ngki cóq inha lúh nga vel cannŏ́h. Cư tông inha arlớih lư, inha iyốh táq cua máh arnáq inha ính táq tớq cứp vel tớq cruong Isa-ra-el nsuoi te cư Acái Yang Cơt Ticuoi tớq lieh nga cúc cuteq ndô.

24 “Ticuoi rian lớiq bôn pưt hơn te thới. Alứng ticuoi sol lớiq bôn pưt hơn te ticuoi ưlla. 25 Iki, ticuoi rian cóq sáng bui cannính khán án cơt muchứng thới án. Alứng ticuoi sol cóq sáng bui cannính khán án cơt muchứng ưlla án tưi. Khán ngai acraiq ticuoi sút tớq abŏ́h tông án la Bên-sabul,† lư ntáng hơn te ngki loi ngai acraiq máh ticuoi tớq abŏ́h án.”

Yê-su Cato Êq Adáh Ticuoi

(Luca 12:2-9)

26 “Iki inha êq adáh ticuoi. Máh nốh ngai pul catốq hoi-ngki, chô-mát máh nốh ngki ngai lớiq têq pul catốq nnáng. Alứng arnáq amớh ngai táq clôp hoi-ngki, chô-mát ngai lớiq têq táq clôp nnáng. 27 Máh parnai amớh cư khoiq cato nưm dyôn inha hoi-ndô, cóq inha cato lieh parnai ngki dyôn cứp náq ticuoi chom tưi. Ndô la arớq cư cato inha tớq ntúq ngiau, ma inha cóq cato lieh parnai ngki tớq ntúq ang. 28 Inha êq adáh ticuoi ndon têq cachet nưm cháq inha, ma arvai inha, nha-án lớiq têq cachet. Ma cóq inha adáh nưm Yang Arbang-pilŏ́ng sớng, co Yang Arbang-pilŏ́ng têq cachet cháq inha, alứng arvai inha, díh têq án apŏ́ng tớq ntúq uih chéh níc-níc. 29 Inha báq plới bar lám achếq téc-téc, ma tarnáp án nưm mui nhac sớng. Ma lớiq bôn mui lám te achếq téc-téc ngki cuchet, khán A-ám inha tớq pilŏ́ng lớiq dyôn. 30 Cứp ntráih sóc tớq plô inha, Yang Arbang-pilŏ́ng khoiq ngiaih nhéq dyơ. 31 Iki inha êq adáh amớh, co Yang Arbang-pilŏ́ng ayáu tarngứh inha hơn te a-ưi lám achếq téc-téc.

32 “Ticuoi mmo ngin án át mui mít alứng cư chứng mát ticuoi cannŏ́h, muchứng ngki tưi cư lư ngin lieh án chứng mát A-ám cư tớq pilŏ́ng. 33 Ma ticuoi mmo calôih cư chứng mát ticuoi cannŏ́h, muchứng ngki tưi cư calôih lieh án chứng mát A-ám cư tớq pilŏ́ng.”

Cóq Amoih Yê-su Hơn Te Amoih Ticuoi Cannŏ́h

(Luca 12:51-53; 14:26-27)

34 “Inha êq parngíh cư tớq nga tudô dông atớq callong ien ŏ nga cứp náq ticuoi tớq cuteq ndô. Cư lớiq bôn tớq dông callong ien ŏ, ma cư tớq dŏq dông pla dau. 35 Cư tớq dŏq táq dyôn munáq lớiq sŏ́ng ada munáq. Acái conh ính chíl a-ám. Acái cán ính chíl a-i. Tarmôt ính chíl cuya-cán. 36 Díh ticuoi át mui abŏ́h munáq uan ada munáq.✡

37 “Ticuoi mmo amoih a-i a-ám án hơn te amoih cư, án ngki lớiq piaiq cơt ticuoi cư. Alứng ticuoi mmo amoih acái conh lớiq la acái cán án hơn te amoih cư, án ngki lớiq piaiq cơt ticuoi cư. 38 Ticuoi mmo lớiq ial dual bôm along calláng án alứng veng tapun cư, án ngki lớiq piaiq cơt ticuoi cư. 39 Ticuoi mmo ayáu tarngứh án, tarngứh án lư cơt pít. Ma ticuoi mmo chiuq pít tarngứh án, co tian án veng tapun cư, tarngứh án lư lớiq nai pít.”

Cống Ticuoi Ndon Ráp Pasôl Ticuoi Táq Arnáq Yê-su

(Mac 9:41)

40 “Ticuoi mmo pasôl ŏ inha la arớq ticuoi ngki pasôl ŏ cư tưi. Alứng ticuoi mmo pasôl ŏ cư, la arớq ticuoi ngki pasôl ŏ án ndon yua cư tớq tưi. 41 Ticuoi mmo pasôl ŏ ticuoi tang ngcang Yang Arbang-pilŏ́ng co án la tang ngcang Yang Arbang-pilŏ́ng, án lư bôn cống muchứng ticuoi tang ngcang Yang Arbang-pilŏ́ng tưi. Alứng ticuoi mmo pasôl ŏ ticuoi tinớng ŏ co án la ticuoi tinớng ŏ, án lư bôn cống muchứng ticuoi tinớng ŏ tưi. 42 Khán ticuoi mmo dyôn mui choc dơq nga munáq ticuoi két tớq top rian te cư co án la ticuoi rian te cư, iki án lư bôn cống te arnáq án táq.”

11

Yê-su Cato Te Yon Ndon Táq Tíc Na Dơq

(Luca 7:18-35)

1 Cua Yê-su patáp top mui chít la bar náq rian te án te máh callong ngki; dyơ án ngốh te ntúq ngki, alứng pôq cato tớq máh vel át paniar ngki loi.

2 Ndóng ngki Yon yôl át tớq coq tôt. Án sáng ngai táq-ntêr te arnáq Crit táq. Iki án yua ticuoi te top rian te án tớq nga Yê-su. 3 Án yua nha-án plốh Yê-su idô: “Thới ơi! Lư ma lớiq, thới la munáq ndon Yang Arbang-pilŏ́ng rêh dyôn choi tamống nhéq tưh ticuoi? Lớiq la cóq he ngcong ticuoi cannŏ́h loi?”

4 Yê-su ôi nha-án idô: “Inha chô tông Yon te máh arnáq inha khoiq sáng alứng khoiq hôm. 5 Ticuoi sot cơt plang. Ticuoi dyuat têq pupôq. Ticuoi a-ái bŏ́q cơt bánh. Ticuoi túng têq sáng. Ticuoi khoiq cuchet bôn tumống lieh. Alứng máh ticuoi kidit bôn sáng tưi parnai ŏ te Yang Arbang-pilŏ́ng. 6 Bún lư ticuoi mmo lớiq sáng lô co án tin cư.”

7 Tớq vít top rian te Yon chô lieh nga Yon, dyơ Yê-su táq-ntêr te Yon dyôn ticuoi clứng ngki chom. Alứng án plốh nha-án idô: “Ndóng inha pôq tumúh Yon tớq ntúq aih, amớh inha ính hôm tớq ntúq ngki? Inha ính me cuyiel phớt sác pitứng pitốq lớiq? 8 Khán lớiq iki, amớh inha ính hôm? Inha ính hôm munáq sứp au dêu ŏ lớiq? Ticuoi sứp au dêu ŏ ngki át tớq dúng puo. 9 Ma amớh inha ính hôm tớq ntúq ngki? Inha ính hôm ticuoi tang ngcang Yang Arbang-pilŏ́ng lớiq? Cư tông inha arlớih lư, Yon la ticuoi tang ngcang Yang Arbang-pilŏ́ng tưi, ma án bôn chức pưt hơn te máh ticuoi cannŏ́h ndon tang ngcang Yang Arbang-pilŏ́ng. 10 Ticuoi tang ngcang Yang khoiq taran acớiq te Yon tớq tám uráq Yang Arbang-pilŏ́ng te inớh, idô:

‘Cư Yang Arbang-pilŏ́ng yua ticuoi tampeng cư pôq nsuoi,

dŏq thuan carna dyôn mái.’ ✡

11 Cư tông inha arlớih lư, nhéq tưh ticuoi ndon cán carnian tớq cúc cuteq ndô, lớiq bôn nnáu pưt hơn te Yon ndon báq táq tíc na dơq. Ma cư tông inha idô tưi: Ticuoi mmo bôn chức két hơn te cannŏ́h tớq top Yang Arbang-pilŏ́ng sút, ticuoi ngki lư bôn chức pưt hơn te chức Yon. 12 Te ingái Yon táq tíc na dơq tingôi hoi-ndô, bôn ticuoi cato te Yang Arbang-pilŏ́ng cơt sút. Alứng bôn a-ưi ticuoi ndon tin khớm tél-sél ính mot choi top Yang Arbang-pilŏ́ng sút dyôn cơt rêng asớr.* 13 Yang Arbang-pilŏ́ng khoiq tông acớiq te án cơt sút na ticuoi tang ngcang án te inớh, alứng na phep rit Môi-se. Án tông na nha-án tingôi tớq pang Yon. 14 Khán inha tin parnai nha-án tông te Ê-li te inớh, iki inha têq chom arlớih Yon la muchứng Ê-li tưi. 15 Ticuoi mmo bôn cutor ính cammáng, ngki dyôn án cammáng.

16 “Máh ticuoi tớq pang ndô la arớq amớh? Máh ticuoi tớq pang ndô la arớq ngai-acái parlơ tớq ngcưm. Mui top ngai-acái arô yớu nha-án 17 alứng tông idô: ‘He khoiq plŏ́ng tirel alứng parlơ táq aryoc. Ma inha lớiq bôn mot ayưn nha pon liauq alứng he! Alứng he parlơ tallêng ticuoi cuchet, ma inha lớiq sŏ́ng mot nhiem cucloiq alứng he!’ 18 Yon tớq nga ndô, án lớiq bôn ngoiq cha arớq ticuoi cannŏ́h, ma án cha nưm aliem alứng ngoiq nưm dơq canyiel. Iki ngai tông án bôn yang saq piyúh. 19 Ma cư Acái Yang Cơt Ticuoi tớq, cư ngoiq cha muchứng ticuoi cannŏ́h tưi. Iki ngai tông te cư idô: ‘Ngki! Án ham lư ngoiq alứng án cha tham! Díh án cơt yớu alứng ticuoi ial práq thêq nha ticuoi luaih cannŏ́h!’ Ma khán ticuoi mmo lư tubáiq, urớh ngai chom án la lư tubáiq, co ngai hôm máh arnáq án khoiq táq.”

Bôn Máh Vel Lớiq Ính Tin Yê-su

(Luca 10:13-15)

20 Dyơ Yê-su tíq máh ticuoi tớq vel ndon án khoiq táq a-ưi arnáq sileh, co nha-án lớiq ính ngin luaih pien cơt mít tamme loi. 21 Án tông ada nha-án idô: “Bap lư tớq nga inha ndon át tớq vel Côr-sín alứng vel Bet-sada! Khán cư táq arnáq sileh tớq vel Tirơ alứng vel Sadôn muchứng cư khoiq táq tớq vel inha, lư khoiq dưnh dyơ máh ticuoi tớq vel ngki ngin luaih pien cơt mít tamme loi. Alứng khoiq dưnh dyơ nha-án tớc tampớc tallêng alứng pức abŏ́h tớq cháq nha-án, táq tíc nha-án sáng anguaq co nha-án bôn luaih. 22 Ma cư tông inha, tớq ingái Yang Arbang-pilŏ́ng sưq nhéq tưh ticuoi, ingái ngki án sáng sruiq táq ada ticuoi tớq vel Tirơ alứng vel Sadôn hơn te án sáng sruiq táq ada inha. 23 Inha ndon át tớq vel Cabê-na-um ơi! Inha parngíh inha têq sớr bôm nga pilŏ́ng lớiq? Urớh Yang Arbang-pilŏ́ng ính apŏ́ng inha tớq ntúq uih chéh níc-níc. Khán cư táq arnáq sileh tớq vel Sadôm muchứng cư khoiq táq tớq vel inha, vel Sadôm ngki lư yôl níc tingôi hoi-ndô. 24 Ma cư tông inha idô: Tớq ingái Yang Arbang-pilŏ́ng sưq nhéq tưh ticuoi, ingái ngki án sáng sruiq táq ada ticuoi tớq vel Sadôm hơn te án sáng sruiq táq ada inha.”

Ticuoi Mmo Bôn Dieiq Arức Cóq Tớq Nga Yê-su

(Luca 10:21-22)

25 Ndóng ngki Yê-su cớu idô: “A-ám ơi! A-ám la Ưlla pilŏ́ng alứng cuteq! Cư si-ơn mái, co mái khoiq apáh ngê mái dyôn ticuoi arớq ngai-acái ndon iyốh rian amớh bôn chom tưi. Ma mái catốq ngê ndô te máh ticuoi tubáiq ndon khoiq rian a-ưi. 26 Lư piaiq, A-ám ơi! Cư ayô mái, co mái sáng bui cannính táq iki. 27 Cứp nốh ndon A-ám cư khoiq mŏp dyôn cư. Lớiq bôn ngai chom Acái Yang Arbang-pilŏ́ng, ma nưm A-ám án táp chom án. Alứng lớiq bôn ngai chom A-ám tớq pilŏ́ng, ma nưm Acái táp chom A-ám. Ticuoi mmo Acái Yang Arbang-pilŏ́ng rêh, án lư apáh dyôn ticuoi ngki chom te A-ám án tớq pilŏ́ng.”

28 Cua Yê-su cớu iki, dyơ án tông idô: “Nhéq máh inha ndon aleq aláh alứng dual crơng ntáng ơi! Inha rôp nga cư! Cư ính táq dyôn inha cơt pít aleq aláh. 29 Cư bôn mít khun alứng lớiq suo ính ngai ayô cư. Cóq inha ial dual lieq na cư alứng rian te cư. Iki arvai inha bôn át ien ŏ níc. 30 Co lieq cư la ien, alứng pardual cư la ng-hiel.”

12

Yê-su Cato Te Rit Ingái Angô

(Mac 2:23-28; Luca 6:1-5)

1 Bôn mui Ingái Angô, Yê-su alứng top rian te án mot tớq pidái sro bali. Ndóng nha-án mot tớq pidái, top rian te án sáng pinhaih lư. Iki ntơnh nha-án pôq ntơnh nha-án carớt sro bali alứng sréh cha. 2 Tớq ticuoi Pha-rasi hôm iki, nha-án tông ada Yê-su idô: “Ngki! Top rian te thới táq lớiq cơt rit rong tớq Ingái Angô.”

3 Yê-su ôi nha-án idô: “Imo arớq inha lớiq nai dŏc tớq tám uráq Yang Arbang-pilŏ́ng te puo Davit khoiq táq? Davit alứng top veng tapun án sáng pinhaih lư. 4 Iki Davit mot tớq dúng sang Yang Arbang-pilŏ́ng. Án alứng yớu án cha beng ngai dŏq chứng mát Yang Arbang-pilŏ́ng. Khán veng phep rit ticuoi Isa-ra-el, án alứng yớu án lớiq têq cha beng ngki. Co beng ngki nưm máh ticuoi teng rit sang sớng têq cha. 5 Alứng arớq inha lớiq nai dŏc te phep rit Môi-se te máh ticuoi teng rit sang báq mot táq arnáq tớq Dúng Sang Pưt tớq Ingái Angô, ma nha-án lớiq bôn táq luaih. 6 Ma cư tông inha idô: Át ntúq ndô, bôn munáq pưt hơn te Dúng Sang ngki. 7 Tớq tám uráq Yang Arbang-pilŏ́ng te inớh khoiq tông idô:

‘Cư ính inha munáq sruiq táq munáq

hơn te cư ính inha dông máh pannán mŏp sang dyôn cư.’✡

Khán inha chom arlớih te parnai ngki, inha lớiq dáh tông nha-án bôn luaih khán nha-án lớiq bôn luaih. 8 Cư Acái Yang Cơt Ticuoi la Ưlla Ingái Angô.”

Yê-su Táq Bánh Ticuoi Dyuat Ati

(Mac 3:1-6; Luca 6:6-11)

9 Yê-su pôq te ntúq ngki, dyơ án mot tớq dúng rum ticuoi Isa-ra-el. 10 Át ngki bôn munáq ticuoi dyuat ati. Máh ticuoi tớq dúng rum plốh Yê-su idô: “Veng rit he, têq lớiq he táq bánh ticuoi a-ái tớq Ingái Angô?”

Nha-án plốh iki, co suo callong luaih ính cauq Yê-su.

11 Yê-su ôi nha-án idô: “Khán munáq te inha bôn pannán cưu arbúc tớq prúng tớq Ingái Angô, án lư arơq cưu ngki te prúng, piaiq lớiq? 12 Yang Arbang-pilŏ́ng ayáu tarngứh ticuoi hơn te ayáu tarngứh pannán cưu. Co iki he munáq têq choi munáq tớq Ingái Angô.”

13 Dyơ Yê-su tông ticuoi dyuat ati idô: “Mái angốh ati mái!”

Tư ticuoi dyuat angốh ati, ati án cơt bánh táp, cơt ŏ muchứng ati pa lớiq dyuat tưi. 14 Máh ticuoi Pha-rasi ngốh te dúng rum ngki, dyơ nha-án tanghúng ính cachet Yê-su.

15 Tư Yê-su chom nha-án ính cachet án, iki án ngốh te ntúq ngki, ma bôn clứng ticuoi veng án. Alứng án táq bánh cứp náq ticuoi ndon bôn a-ái. 16 Án patáp nha-án êq dyôn ticuoi cannŏ́h chom án la nnáu. 17 Án patáp iki dŏq cơt tarvớiq simớt parnai Ê-sai la ticuoi tang ngcang Yang Arbang-pilŏ́ng, khoiq tông te inớh idô:

18 “Ndô la ticuoi táq arnáq cư,

án ndon cư khoiq rêh.

Cư amoih lư án,

alứng mít cannính cư sáng bui lư alứng án.

Cư dyôn án bôn Arvai cư.

Urớh án pau callong tinớng tupứng nga máh ticuoi tớq cứp cruong.

19 Án lớiq tarmien alứng lớiq tông yứng ada ngai.

Alứng án lớiq táq-ntêr yứng tớq carna tớq vel.

20 Máh ticuoi la arớq arŏ́ng khoiq liat tor-cor,

ma án lớiq péq them;

alứng nha-án arớq den tớu luliauq ính pát,

ma án lớiq pupát them

tingôi ingái callong tinớng tupứng te Yang Arbang-pilŏ́ng tớq.

21 Nhéq tưh ticuoi át ngcong án choi tamống nha-án.”✡

Yê-su Alứng Bên-sabul

(Mac 3:20-30; Luca 11:14-23; 12:10)

22 Vít ngki ngai dông munáq conh ndon sot mát alứng lúng tớq nga Yê-su, co yang saq táq án. Yê-su táq dyôn mát án cơt plang, alứng táq dyôn ngcang án têq táq-ntêr. 23 Nhéq máh ticuoi sáng dut lư, dyơ nha-án plốh idô: “Án ndô la ticuoi te tŏ́ng toiq puo Davit ndon he ngcong lớiq?”

24 Ma tư top Pha-rasi sáng ticuoi clứng táq-ntêr iki, nha-án tông idô: “Án ndô chuih angốh yang saq co yang Bên-sabul dyôn án bôn chức táq arnáq ngki. Yang Bên-sabul la yang ndon sút nhéq yang saq.”*

25 Yê-su chom nha-án parngíh iki. Dyơ án tông ada nha-án idô: “Khán bôn mui cruong ma munáq tarchíl munáq, lớiq cơt nnáng cruong. Alứng khán mui vel lớiq la mui abŏ́h ma munáq tarchíl munáq, lớiq cơt nnáng vel, lớiq la abŏ́h. 26 Khán top yang Satán ma chuih angốh top án bôm, la arớq nha-án tarchíl tartuoq. Iki lớiq têq cơt nnáng top. 27 Inha tông cư chuih angốh yang saq co yang Bên-sabul dyôn cư bôn chức táq arnáq ngki. Ma khán máh ticuoi veng inha ma táq arnáq muchứng ngki tưi, inha lớiq tông nha-án bôn chức te yang Bên-sabul. Co iki nha-án táp ính tíq inha. 28 Ma khán cư chuih angốh yang saq co nhơ Arvai Yang Arbang-pilŏ́ng dyôn cư táq, arnáq ngki apáh dyôn inha chom arlớih la Yang Arbang-pilŏ́ng cơt sút khoiq tớq nga inha dyơ.

29 “Khán ngai ính mot dúng ticuoi bánh rêng, alứng ính ial nhéq crơng án, cóq ngai chóq án avai, ki-náq têq ngai talóh dúng án, alứng ial máh crơng án.†

30 “Ticuoi mmo ma lớiq sŏ́ng át mui mít alứng cư, la arớq án chíl cư. Alứng ticuoi mmo ma lớiq choi ticuoi cannŏ́h dyôn veng ngê cư, la muchứng án catáng ticuoi cannŏ́h lớiq dyôn veng ngê cư. 31 Iki cư tông inha idô: Ticuoi mmo bôn luaih amớh, alứng ticuoi mmo acraiq nốh Yang Arbang-pilŏ́ng, nhéq nốh luaih ngki têq táh. Ma khán ticuoi mmo acraiq Arvai Yang Arbang-pilŏ́ng, Yang Arbang-pilŏ́ng lư lớiq nai táh luaih ngki. 32 Ticuoi mmo tông saq te cư Acái Yang Cơt Ticuoi, Yang Arbang-pilŏ́ng yôl têq táh luaih dyôn án. Ma khán ticuoi mmo tông saq te Arvai Yang Arbang-pilŏ́ng, Yang Arbang-pilŏ́ng lư lớiq nai táh luaih ngki, te pang ndô tingôi pang urớh.”

Tôm Along Alứng Culái

(Luca 6:43-45)

33 Yê-su tông loi idô: “Khán ính bôn culái ŏ, cóq bôn tôm along ŏ. Khán bôn tôm lớiq ŏ, culái la lớiq ŏ tưi. Khán inha hôm culái, ngki inha chom díh tôm. 34 Inha la arớq cusánh bôn pih! Inha la ticuoi lới. Imo têq bôn parnai ŏ ngốh te ngcang inha? Ngê amớh bôn tớq mít cannính ticuoi, ngcang ticuoi táq-ntêr angốh ngê ngki. 35 Ticuoi partát ŏ bôn ngê ŏ tớq mít cannính án. Iki arnáq ŏ ngốh te mít án. Alứng ticuoi lới, bôn ngê saq tớq mít cannính án, iki arnáq saq ngốh te mít án. 36 Ma cư tông inha idô: Ticuoi mmo tông parnai lớiq cơt callong, Yang Arbang-pilŏ́ng ính sưq án te callong ngki tớq ingái Yang Arbang-pilŏ́ng sưq nhéq tưh ticuoi. 37 Co iki, Yang Arbang-pilŏ́ng ính sưq inha te máh parnai inha tông. Khán inha tông parnai ŏ, ngki án chom inha la ticuoi tinớng ŏ. Ma khán inha tông parnai lớiq ŏ, án chom inha la ticuoi lới, alứng án táq tôt inha.”

Ngai Seq Yê-su Táq Arnáq Sileh

(Mac 8:11-12; Luca 11:24-32)

38 Vít ngki, bôn máh thới sái rit alứng máh ticuoi te top Pha-rasi seq te Yê-su idô: “Thới ơi! He ính me thới táq arnáq sileh.”

39 Ma Yê-su ôi nha-án idô: “Inha ticuoi tớq pang ndô lới lư, inha lớiq sang nnáng Yang Arbang-pilŏ́ng. Inha seq mui tíc sileh te cư, ma cư lớiq táq dyôn inha. Urớh inha lư bôn nưm mui tíc sileh muchứng Yô-na la ticuoi tang ngcang Yang Arbang-pilŏ́ng te inớh. 40 Yô-na át tớq pallúng buaiq pưt nhéq pe ingái pe idáu. Muchứng ngki tưi, cư Acái Yang Cơt Ticuoi át tớq ping cumuiq nhéq pe ingái pe idáu.✡ 41 Yô-na pôq cato parnai Yang Arbang-pilŏ́ng tớq vel Ni-navê. Dyơ ticuoi tớq vel ngki ngin luaih pien cơt mít tamme loi. Iki, máh ticuoi ngki ính tíq ticuoi tớq pang ndô tớq ingái Yang Arbang-pilŏ́ng sưq nhéq tưh ticuoi. Co hoi-ngki tớq ntúq ndô bôn munáq pưt hơn te Yô-na! 42 Alứng puo cán cruong Sê-ba te inớh, án ính tíq ticuoi tớq pang ndô tưi tớq ingái Yang Arbang-pilŏ́ng sưq nhéq tưh ticuoi. Án têq tíq iki, co án tớq te cruong yông ính cammáng ngê tubáiq te puo Sa-lamôn táq-ntêr. Ma hoi-ndô tớq ntúq ndô bôn munáq tubáiq hơn te Sa-lamôn!

43 “Tư yang saq ngốh te cháq ticuoi, dyơ án pôq suo ntúq preng cupróng ính angô, ma án lớiq tumúh. 44 Dyơ án parngíh idô: ‘Cư ính píh chô lieh nga ntúq cư khoiq ngốh te nsuoi.’ Tư án píh chô lieh nga ntúq ngki, án hôm nưm ntúq mat sớng. Ntúq ngki práh priel alứng khoiq pangcra carsiat nhéq dyơ. 45 Dyơ án pôq alứng dông achô tupul náq yang saq cannŏ́h loi dyôn át munơi alứng án tớq ntúq ngki. Máh yang ngki saq hơn te án. Iki thôq ticuoi ngki cơt saq hơn te nsuoi loi. Arớq ngki tưi máh ticuoi tớq pang saq ndô bôn ráp thôq saq hơn te nsuoi loi.”

A-i Alứng Em Ai Yê-su

(Mac 3:31-35; Luca 8:19-21)

46 Ndóng Yê-su yôl cato ticuoi clứng, bôn a-i alứng máh a-em conh án tớq. Nha-án át tayứng culái tieh ính táq-ntêr alứng án. 47 Bôn munáq ticuoi tớq tông Yê-su idô: “Ngki! A-i alứng máh a-em conh thới át culái tieh. Nha-án ính táq-ntêr alứng thới.”

48 Ma Yê-su plốh án idô: “Nnáu la a-i cư? Alứng nnáu la em ai cư?”

49 Dyơ Yê-su turô nga top rian te án alứng tông idô: “Ndô la a-i alứng em ai cư! 50 Máh ticuoi táq veng ngê A-ám cư tớq pilŏ́ng, nha-án la em ai, em ơi, alứng a-i cư.”

13

Parnai Acám Te Ticuoi Trứh Callong Mma

(Mac 4:1-9; Luca 8:4-8)

1 Tớq ingái ngki Yê-su ngốh te dúng, alứng pôq ticu tumán tor dơq clóng. 2 Bôn clứng ticuoi át rum paniar án. Iki án sớr ticu tớq tuoc. Ma máh ticuoi clứng yôl át tayứng tớq tor. 3 Dyơ án cato máh ticuoi ngki te a-ưi nốh tớq parnai acám idô: “Bôn munáq ticuoi pôq trứh callong mma. 4 Ndóng án trứh, bôn callong atôh tớq carna. Dyơ achếq srúp tŏ́h callong ngki. 5 Bôn callong cannŏ́h atôh tớq cuteq kida, tadưp bôn máng cantar. Callong ngki dáh chái lư, co cuteq lớiq sru. 6 Ma tớq mát pandang ngốh puoq téng-péng, bát ngki cơt ngngot, co riaih lớiq sru. Dyơ án ráng. 7 Bôn callong cannŏ́h loi atôh tớq cuteq bôn sác tangháng. Tư sác tangháng dáh, án cluom nhéq bát ndon mbơiq dáh te callong ticuoi trứh. 8 Alứng bôn callong cannŏ́h loi atôh tớq cuteq ŏ. Callong ngki dáh ŏ alứng cơt culái ŏ. Mui tôm cơt mui culám callong. Mui tôm loi cơt tupát chít callong. Alứng mui tôm cannŏ́h loi cơt pe chít callong. 9 Ticuoi mmo bôn cutor ính cammáng, ngki dyôn án cammáng.”

Co Imo Yê-su Cato Tớq Parnai Acám?

(Mac 4:10-12; Luca 8:9-10)

10 Top rian te Yê-su tớq nga án alứng plốh idô: “Co imo thới cato tớq parnai acám ada máh ticuoi ngki?”

11 Yê-su ôi nha-án idô: “Co Yang Arbang-pilŏ́ng khoiq dyôn inha chom máh parnai catốq te Yang Arbang-pilŏ́ng cơt sút, ma án lớiq dyôn máh ticuoi ngki chom. 12 Ticuoi mmo khoiq bôn dyơ, urớh cư dyôn án bôn a-ưi lư loi. Ma ticuoi mmo ớq, máh callong án khoiq bôn, urớh cơt pít nhéq. 13 Cư cato máh ticuoi ngki tớq parnai acám la co nha-án me ma lớiq hôm, nha-án cammáng ma lớiq sáng alứng lớiq apúh. 14 Co nha-án, iki cơt tarvớiq simớt parnai Ê-sai la ticuoi tang ngcang Yang Arbang-pilŏ́ng khoiq tông idô:

‘Tam inha cammáng níc,

ma inha lớiq apúh.

Tam inha me níc,

ma inha lớiq hôm.

15 Co máh ticuoi ndô bôn mít cớng,

nha-án capát cutor lớiq ính sáng.

Alứng nha-án casot mát lớiq ính hôm.

Khán mát nha-án hôm, cutor nha-án sáng, alứng mít cannính nha-án apúh,

dáh lơ nha-án ính píh lieh, dyơ ngin luaih pien cơt mít tamme loi,

iki cư lư palai nha-án dyôn cơt bánh.’✡

16 “Ma inha bôn callong bún a-ưi lư. Inha bôn mát têq bôn hôm, alứng bôn cutor têq bôn sáng. 17 Cư tông inha arlớih lư, bôn a-ưi náq ticuoi tang ngcang Yang Arbang-pilŏ́ng te inớh, alứng bôn clứng ticuoi tinớng ŏ, máh nha-án ngki tél-sél tháng ính hôm máh arnáq inha hôm hoi-ndô, ma nha-án lớiq bôn hôm. Alứng nha-án ính lư sáng máh parnai inha sáng hoi-ndô, ma nha-án lớiq bôn sáng.

Yê-su Angốh Ngê Te Parnai Acám Trứh Callong

(Mac 4:13-20; Luca 8:11-15)

18 “Iki, inha cammáng dyôn acláng parnai acám te munáq ticuoi trứh callong la acám te amớh. 19 Bôn ticuoi cammáng parnai ŏ te Yang Arbang-pilŏ́ng cơt sút, ma nha-án lớiq apúh. Dyơ yang Satán tớq pur ial viang parnai ŏ ngki te mít cannính nha-án. Ndô la arớq callong mma atôh tớq cuteq tớq carna. 20 Bôn callong mma atôh tớq cuteq kida tadưp máng cantar. Ndô la arớq ticuoi ndon cammáng parnai ŏ te Yang Arbang-pilŏ́ng, alứng chái lư nha-án ráp ial bui hơr. 21 Ma callong tin nha-án lớiq bôn riaih sru. Iki nha-án tin muhoi sớng. Khán nha-án tumúh dieiq arức co tian nha-án tin parnai Yang Arbang-pilŏ́ng, ngki nha-án lớiq tin nnáng. 22 Bôn callong mma atôh tớq cuteq bôn sác tangháng. Ndô la arớq ticuoi ndon cammáng parnai ŏ te Yang Arbang-pilŏ́ng. Ma mít nha-án át lo khít tớq pang ndô, alứng nha-án ham súc bôn. Máh nốh ngki cluom viang parnai Yang Arbang-pilŏ́ng, dyơ táq dyôn lớiq cơt culái. 23 Alứng bôn callong mma cannŏ́h loi atôh tớq cuteq ŏ. Ndô la arớq ticuoi ndon cammáng parnai ŏ te Yang Arbang-pilŏ́ng, alứng nha-án apúh arlớih arlêng. Dyơ nha-án cơt culái. Mui tôm cơt culái mui culám callong. Mui tôm cannŏ́h cơt culái tupát chít callong. Alứng mui tôm cannŏ́h loi cơt culái pe chít callong.”

Yê-su Acám Te Sro Alứng Sác Ayuoq Yáq Nưan

24 Yê-su cato nha-án tớq parnai acám loi idô: “Yang Arbang-pilŏ́ng cơt sút la arớq munáq conh chớt sro chong ŏ tớq pidái. 25 Ma bôn mui idáu, ndóng máh ticuoi bíq, án ndon uan ticuoi ưlla pidái mot trứh callong sác ayuoq yáq nưan tớq pidái ngki. Cua án trứh, án ngốh te pidái. 26 Tớq sro dáh alứng panung, callong sác yáq nưan ngki dáh tưi. 27 Iki máh ticuoi prái tarráih tớq tông ưlla nha-án idô: ‘Ưlla ơi! Lư ma lớiq, ưlla chớt nưm sro sớng tớq pidái ưlla? Khán iki, te mmo sác yáq nưan tớq?’ 28 Ưlla ôi nha-án idô: ‘Bôn munáq ndon uan ada cư táq arnáq ngki.’ Máh ticuoi prái tarráih plốh sa idô: ‘Ưlla ính he pôq rưc viang tôm sác yáq nưan ngki lớiq?’ 29 Ưlla ôi nha-án: ‘Êq. Cư adáh ndóng inha rưc tôm yáq nưan, inha rưc díh tôm sro. 30 He dŏq tôm sro alứng tôm yáq nưan pưt munơi tingôi tớq ingái he sot. Tư ingái ngki tớq, cư ính yua nha-án ndon sot sro idô: Inha rưc tôm yáq nưan avai. Inha cunhóm alứng apŏ́ng máh tôm yáq nưan tớq uih. Cua ngki inha sot sro alứng cacháq tớq tinong sro na cư.”

Yê-su Acám Te Callong Ndon Két Clưi Nhéq Te Cannŏ́h

(Mac 4:30-32; Luca 13:18-19)

31 Yê-su cato nha-án tớq parnai acám sa idô: “Yang Arbang-pilŏ́ng cơt sút la arớq mui callong mma me. 32 Bôn ticuoi ial callong ndô dông trứh tớq pidái. Callong ndô la két clưi nhéq te máh callong cannŏ́h. Ma tớq án dáh, án pưt hơn nhéq te máh bát cannŏ́h. Án cơt arớq tôm along, têq achếq táq sáp tớq abeng án.”

Yê-su Acám Te Bôt Pôih

(Luca 13:20-21; Mac 4:33-34)

33 Yê-su cato nha-án mui parnai acám loi idô: “Yang Arbang-pilŏ́ng cơt sút la arớq bôt táq dyôn beng mi cơt pôih. Bôn ticuoi cán ial mubiq bôt pôih cacháq tớq bôt mi a-ưi tớq adéh púng, alứng án cacháq dơq nha crơng cannŏ́h hơ; cua ngki án cuvír. Dyơ crơng ndon khoiq carchúc ngki cơt pôih nhéq.”

34 Yê-su cato cứp nốh ndô tớq parnai acám ada máh ticuoi clứng ngki. Cứp parnai án cato nha-án la nhéq tớq parnai acám. 35 Án táq iki dyôn cơt tarvớiq simớt parnai munáq ticuoi tang ngcang Yang Arbang-pilŏ́ng te inớh khoiq tông te án idô:

“Ndóng cư táq-ntêr alứng nha-án,

cư tông tớq parnai acám te callong ndon Yang Arbang-pilŏ́ng catốq te ingái án teng pilŏ́ng cuteq.”✡

Yê-su Angốh Ngê Te Parnai Acám Sro Alứng Sác Yáq Nưan

36 Cua ngki Yê-su ngốh te ticuoi clứng; dyơ án mot tớq dúng. Top rian te án tớq alứng seq idô: “Thới ơi! He seq thới angốh ngê te parnai acám te sro alứng sác ayuoq yáq nưan.”

37 Yê-su ôi nha-án idô: “Án ndon chớt sro chong ŏ la acám te Acái Yang Cơt Ticuoi. 38 Pidái la acám te máh cruong tớq cúc cuteq ndô. Callong mma ŏ la acám te nhéq máh ticuoi ndon cơt acái acon Yang Arbang-pilŏ́ng. Sác yáq nưan la acám te nhéq máh ticuoi ndon cơt acái acon yang Satán. 39 Án ndon chớt callong sác yáq nưan la acám te yang Satán, án uan ada Ưlla pidái. Tớq ngư sot sro la acám te ingái Yang Arbang-pilŏ́ng sưq nhéq tưh ticuoi. Nha-án ndon sot sro la acám te máh tarneng Yang Arbang-pilŏ́ng. 40 Nha-án ính rưc alứng cunhóm sác yáq nưan ngki apŏ́ng tớq uih. Muchứng ngki tưi, Yang Arbang-pilŏ́ng ính táq ada ticuoi luaih tớq ingái án sưq nhéq tưh ticuoi. 41 Acái Yang Cơt Ticuoi ính yua máh tarneng án pôq cứp ntúq án sút, dyôn pachúng nhéq máh ticuoi táq luaih alứng máh ticuoi paryông ticuoi cannŏ́h táq luaih. 42 Dyơ máh tarneng ngki ính apŏ́ng nha-án tớq ntúq uih chéh níc-níc. Ntúq ngki nha-án chiuq toiq bap lư. Nha-án nhiem cucloiq alứng caltưat kineng tabang co sáng dieiq arức lư. 43 Ndóng ngki, máh ticuoi tinớng ŏ bôn át tớq ntúq A-ám nha-án tớq pilŏ́ng sút. Nha-án cơt arớq mát pandang claq tớq ntúq ngki. Ticuoi mmo bôn cutor ính cammáng, ngki dyôn án cammáng.”

Yê-su Acám Te Crơng Ngáih Ngai Tứp Tớq Pidái

44 “Yang Arbang-pilŏ́ng cơt sút la arớq crơng ngáih ngai tứp tớq pidái. Tớq ticuoi cannŏ́h tumúh crơng ngki, án cabur dyôn clôp lieh alứng án sáng ơn lư. Dyơ án chô táiq nhéq máh mun án, cua ngki án pôq plới tám pidái ngki.”

Yê-su Acám Te Hôt Tieq Clŏq

45 “Yang Arbang-pilŏ́ng cơt sút la arớq munáq suo ính plới hôt tieq clŏq ŏ lư. 46 Tớq án tumúh mui callong hôt clŏq ŏ hơn te cannŏ́h. Dyơ án pôq táiq nhéq máh mun án. Cua ngki án pôq plới callong hôt ngki.”

Yê-su Acám Te Mben

47 “Alứng cư acám idô: Yang Arbang-pilŏ́ng cơt sút la arớq mben ngai lai tớq dơq. Mben ngki cŏp cứp nốh buaiq. 48 Tư buaiq chuot pớnh mben, máh ticuoi suo buaiq lúq mben asớr tớq tor. Dyơ nha-án ticu rêh buaiq. Buaiq mmo ŏ, nha-án cacháq tớq adư. Buaiq mmo lớiq ŏ, nha-án adúh. 49 Tớq ingái Yang Arbang-pilŏ́ng sưq nhéq tưh ticuoi, án táq muchứng ngki tưi. Án yua máh tarneng án pôq pachúng máh ticuoi, alứng rêh payáh ticuoi lớiq ŏ te ticuoi tinớng ŏ. 50 Dyơ máh tarneng ngki ính apŏ́ng máh ticuoi lớiq ŏ tớq uih chéh níc-níc. Tớq ntúq ngki nha-án chiuq toiq bap lư. Nha-án nhiem cucloiq alứng caltưat kineng tabang co sáng dieiq arức lư.”

51 Cua ngki Yê-su plốh top rian te án idô: “Máh nốh ndô inha apúh, ma lớiq?”

Nha-án ôi: “Ơq. He apúh dyơ.”

52 Yê-su tông loi idô: “Co iki cứp náq thới sái rit top Isa-ra-el ndon khoiq rian alứng chom te ngê Yang Arbang-pilŏ́ng cơt sút, nha-án têq cato te ngê tieq alứng ngê tamme dyôn ticuoi cannŏ́h chom. Ndô la arớq ticuoi ưlla dúng angốh máh mun án, díh crơng tieq alứng crơng tamme.”

Yê-su Chô Lieh Nga Vel Na-saret

(Mac 6:1-6; Luca 4:16-30)

53 Tớq cua Yê-su cato parnai acám, dyơ án ngốh te ntúq ngki. 54 Án chô lieh nga vel án, la vel Na-saret. Át ngki án tabớq cato tớq dúng rum ticuoi Isa-ra-el. Nha-án ndon cammáng parnai án cato sáng dut lư. Dyơ nha-án plốh idô: “Te mmo án bôn ngê tubáiq ndô? Alứng co imo án têq táq arnáq sileh? 55 Lư lớiq, án la acái ticuoi thơq táq pan? Lư lớiq, Mari la a-i án, alứng Yacơ, Yô-sê,* Si-môn, nha Yudê la a-em conh án? 56 Alứng lư lớiq, máh amoq adứp án át mui vel alứng he? Ma te mmo án bôn máh ngê ngki?”

57 Dyơ nha-án pamat Yê-su; nha-án sáng uan lư te án cato iki. Án tông nha-án loi idô: “Khán bôn munáq ticuoi tang ngcang Yang Arbang-pilŏ́ng pôq cato tớq vel cannŏ́h, máh ticuoi tớq vel ngki dyám náp án. Ma khán án cato tớq vel án bôm, alứng tớq abŏ́h án bôm, nha-án lớiq dyám náp án.”

58 Co nha-án lớiq tin, iki Yê-su lớiq táq a-ưi arnáq sileh tớq vel án.

14

Ngai Cachet Yon Ndon Táq Tíc Na Dơq

(Mac 6:14-29; Luca 9:7-9)

1 Ndóng ngki puo Hê-rôt An-tipa sáng ngai táq-ntêr te Yê-su. 2 Án tông ada ticuoi tampeng án idô: “Conh ngki la lư Yon ndon báq táq tíc na dơq. Án yôr tumống lieh te ping. Co iki án bôn chức têq táq arnáq sileh.”

3 Hê-rôt tông iki, co te nsuoi án khoiq yua líng cŏp alứng chóq Yon, dyơ crál tớq coq tôt. Hê-rôt táq iki la co tian Hê-rô-die campái án. Tôm lư, Hê-rô-die la campái Phi-lip a-em conh án. 4 Khoiq a-ưi chư Yon tông puo Hê-rôt idô: “Khán mái ial campái a-em mái, iki mái táq luaih tớq phep rit!”

5 Iki Hê-rôt ính cachet Yon, ma án adáh ticuoi prái, co nha-án tin Yon la ticuoi tang ngcang Yang Arbang-pilŏ́ng.

6 Ma tớq mui ingái, Hê-rôt táq pêl cha bui ayư ingái a-i án carnian án; dyơ acái cumor Hê-rô-die tớq ayưn pon liauq chứng mát máh ticuoi tumoi. Alứng Hê-rôt sáng bui lư. 7 Iki án ưq alứng cantŏ́h callih ada cumor ngki idô: “Amớh mái seq, cư lư dyôn mái ngki.”

8 Iki cumor ngki seq arớq a-i án khoiq yua án, idô: “Cư seq plô Yon ndon báq táq tíc na dơq. Seq puo cacháq plô án tớq adien hoi-ngki táp!”

9 Puo sáng anguaq lư. Ma co án khoiq cantŏ́h callih chứng mát máh tumoi, iki án yua ngai táq arớq cumor ngki seq. 10 Án yua ngai mot tớq coq tôt, dyơ ticŏ́h ticong Yon. 11 Ngai cacháq plô Yon tớq adien, alứng dông mŏp nga cumor ngki. Dyơ cumor ngki dông achô dyôn a-i án. 12 Cua ngki top rian te Yon tớq ial alứng tứp cháq Yon. Dyơ nha-án pôq táq-ntêr dyôn Yê-su chom te arnáq ngki.

Yê-su Chiam Ticuoi Sông Ngin Náq

(Mac 6:30-44; Luca 9:10-17; Yon 6:1-14)

13 Tư Yê-su sáng te arnáq ngki, án ngốh te ntúq án át. Án sớr tớq tuoc alứng pôq nga ntúq lớiq bôn ngai át, án ính át munáq án sớng. Ma clứng ticuoi sáng ngai táq-ntêr án pôq; iki nha-án ngốh te máh vel alứng ticaq veng tapun Yê-su. 14 Tư Yê-su siar te tuoc, án hôm ticuoi clứng. Án sáng sruiq táq ada nha-án, dyơ án táq bánh máh nốh nha-án a-ái.

15 Tumán mát pandang tangcưl cóh, top rian te Yê-su tớq nga án, alứng tông idô: “Ntúq ndô yông te ntúq ticuoi át, alứng tumán idáu dyơ. Seq thới yua máh ticuoi ndô chô alứng mot tớq máh vel paniar ndô, dyôn nha-án plới bôm crơng tanna cha.”

16 Yê-su ôi nha-án idô: “Nha-án lớiq túh cóq chô te ndô. Inha táp dyôn nha-án bôn crơng tanna cha.”

17 Ma nha-án tông Yê-su idô: “He bôn crơng tanna biq lư. He bôn nưm sông lám beng alứng bar lám buaiq sớng.”

18 Yê-su yua nha-án idô: “Dông beng alứng buaiq nga cư.”

19 Yê-su yua máh ticuoi clứng ticu tớq cuteq. Dyơ án ial sông lám beng alứng bar lám buaiq; án tingưi asớr nga pilŏ́ng alứng si-ơn Yang Arbang-pilŏ́ng bôn crơng tanna cha ndô. Cua ngki án péq beng. Dyơ án mŏp nga top rian te án mpô dyôn máh ticuoi ngki cha. 20 Cứp náq ticuoi cha sái nhéq. Cua nha-án cha, top rian te Yê-su pachúng lieh máh ntie, bôn mui chít la bar crie. 21 Nhéq máh ticuoi conh sasai ndon cha la sám sông ngin náq, ma lớiq ngiaih ticuoi cán alứng ngai-acái.

Yê-su Ticaq Tớq Lar Dơq Clóng

(Mac 6:45-52; Yon 6:16-21)

22 Cua ngki Yê-su yua top rian te án sớr tớq tuoc, alứng pôq nsuoi án pa dyáng atóh dơq. Dyơ án yua máh ticuoi clứng ngki chô nga vel nha-án. 23 Vít ticuoi clứng chô, Yê-su sớr tớq cóh munáq án co ính cớu nga tuki. Tớq idáu dyơ, án át munáq án tớq cóh ngki. 24 Ma top rian te Yê-su át tớq tuoc pandi dơq clóng. Bôn cuyiel phớt plớq tuoc alứng táq dyôn dơq lampóh kichíh tuoc nha-án hớp lư.

25 Pilŏ́ng tumán sưm-turưm, Yê-su tớq nga nha-án. Án ticaq tớq lar dơq clóng. 26 Tư top rian te án hôm án ticaq tớq lar dơq clóng, nha-án sáng adáh lư, alứng nha-án táq-ntêr idô: “Ndô la yang cumuiq ớiq!”

Iki nha-án hiar yứng lư co sáng adáh.

27 Ndóng ngki táp Yê-su tông nha-án idô: “Dyôn mít inha át ien ŏ. Ndô la cháq cư. Êq adáh.”

28 Dyơ Phi-er tông idô: “Ưlla ơi! Khán lư Ưlla, cư seq Ưlla dyôn cư ticaq pôq tớq lar dơq nga Ưlla.”

29 Yê-su ôi án: “Mái tớq nga tudô!”

Dyơ Phi-er siar te tuoc. Án ticaq tớq lar dơq ính pôq nga Yê-su.

30 Ma ndóng án ticaq bôn cuyiel phớt nga cháq án, ngki án sáng adáh lư. Tư án tumán ính trim, án arô yứng lư idô: “Ưlla ơi! Choi bơ!”

31 Ndóng ngki táp Yê-su ntớp ati Phi-er, alứng lúq án asớr te dơq. Dyơ Yê-su tông án idô: “Callong tin mái biq lư! Imo mái yôl mamu?”

32 Dyơ Yê-su alứng Phi-er sớr tớq tuoc, dyơ cuyiel lớiq phớt nnáng. 33 Top rian te Yê-su ndon át tớq tuoc cucúh sang Yê-su, alứng tông idô: “Ưlla la lư Acái Yang Arbang-pilŏ́ng!”

Yê-su Palai Ticuoi A-ái Nga Ntúq Canê-saret

(Mac 6:53-56)

34 Vít nha-án dyang dơq clóng, nha-án tớq nga ntúq Canê-saret. 35 Ticuoi tớq ntúq ngki acớl Yê-su. Iki nha-án táq-ntêr chôp ntúq dyôn ngai chom. Dyơ ngai dông máh ticuoi a-ái tớq nga Yê-su. 36 Alứng nha-án seq Yê-su dyôn máh ticuoi a-ái capơiq mbaiq au thor án. Ticuoi mmo capơiq, cháq ticuoi ngki cơt bánh.

15

Yê-su Cato Te Rit Achúc Achiac

(Mac 7:1-13)

1 Tatun ngki bôn máh ticuoi Pha-rasi alứng máh thới sái rit tớq nga Yê-su. Nha-án tớq te vel pưt Yaru-salem alứng plốh Yê-su idô: 2 “Imo top rian te thới lớiq veng phep rit achúc achiac he? Imo nsuoi nha-án chicha ma lớiq arau ati veng phep rit?”

3 Yê-su ôi nha-án idô: “Imo inha táh máh callong Yang Arbang-pilŏ́ng khoiq patáp, ma inha veng rit inha bôm? 4 Yang Arbang-pilŏ́ng khoiq patáp idô:

‘Cóq inha dyám náp a-i a-ám inha.✡

Alứng ticuoi mmo acraiq a-i a-ám án,

án cóq chiuq cuchet.’✡

5 Yang Arbang-pilŏ́ng tông iki, ma inha tông idô: ‘Têq ngai tông a-i a-ám idô: “Máh nốh cư têq choi inha, cư khoiq ưq sang dyôn Yang Arbang-pilŏ́ng dyơ.” 6 Khán iki, lớiq choi a-i a-ám la dyơ.’ Ma ticuoi ngki lớiq bôn dyám náp a-i a-ám án. Iki inha pitŏ́ng níc rit ticuoi, ma inha táh máh callong Yang Arbang-pilŏ́ng khoiq patáp. 7 Inha la ticuoi táq náh-nnan sớng! Lư piaiq arớq parnai Ê-sai khoiq tông te inha idô:

8 ‘Máh ticuoi ndô ayô cư nưm na ngcang sớng,

ma mít cannính nha-án át yông te cư.

9 Nha-án sang cư ma sang lớiq cơt callong.

Nha-án cato te phep rit, ma phep rit ngki chóng ngốh te ticuoi.’ ”✡

Amớh Táq Dyôn Ticuoi Cơt Lớiq Práh Veng Rit?

(Mac 7:14-23)

10 Cua ngki Yê-su arô ticuoi clứng tớq nga án. Án cato nha-án idô: “Cóq inha cammáng alứng apúh! 11 Nhéq máh crơng tanna ticuoi cacháq tớq ngcang lớiq bôn táq dyôn ticuoi cơt lớiq práh veng rit. Ma khán ticuoi bôn ngê saq tớq mít, ngcang ticuoi tông angốh, lư ngê ngki táq dyôn ticuoi cơt lớiq práh veng rit.”

12 Cua ngki top rian te Yê-su tớq tông án idô: “Thới chom ma lớiq, top Pha-rasi sáng uan lư te máh parnai thới tông te idứh?”

13 Yê-su ôi nha-án tớq parnai acám idô: “Tôm along mmo A-ám cư tớq pilŏ́ng lớiq bôn chóh, urớh án lư rưc adúh tôm ngki. 14 Iki, inha êq parngíh amớh te nha-án. Nha-án la arớq ticuoi sot mát ma ính ayông ticuoi sot mát cannŏ́h. Dyơ nha-án arbúc munơi tớq prúng.”

15 Dyơ Phi-er seq te Yê-su idô: “Seq thới tông arlớih lư loi te parnai acám ngki.”

16 Yê-su plốh nha-án idô: “Imo inha nnáng iyốh apúh sa? 17 Inha nnáng iyốh hôm sa lớiq? Crơng tanna mot tớq ngcang, lôn nga pallúng, dyơ ngốh na parlôiq. 18 Ma parnai saq ndon ngốh te ngcang, parnai ngki tớq te mít cannính alứng táq dyôn ticuoi cơt lớiq práh veng rit. 19 Máh callong saq ndon chóng ngốh te mít ticuoi la idô: Parngíh arnáq saq, cachet ticuoi, láh parlưi, tới campái cayieq ma bíq munơi, titôiq, pathu, alứng u saq. 20 Nhéq nốh ngki táq dyôn ticuoi cơt lớiq práh veng rit. Khán ticuoi cha tanna ma lớiq bôn arau ati, arnáq ngki lớiq bôn táq dyôn án cơt lớiq práh veng rit.”

Munáq Cán Te Cruong Cana-an Tin Khớm Lư

(Mac 7:24-30)

21 Vít ngki Yê-su ngốh te ntúq ngki, dyơ án mot tớq máh ntúq tumán vel Tirơ alứng vel Sadôn. 22 Bôn cán te top Cana-an ndon át tớq ntúq ngki tớq nga Yê-su, alứng tông yứng lư idô: “Ưlla ơi! Ưlla te tŏ́ng toiq puo Davit, seq Ưlla sruiq táq cư hơ! Acái cán cư a-ái ớp lư, co bôn yang saq piyúh án.”

23 Ma Yê-su lớiq ôi án amớh. Top rian te Yê-su tớq nga Yê-su alứng tông idô: “Seq thới yua cán ndô chô, co án veng níc he, alứng tarseq tarsuong níc aváih lư.”

24 Yê-su ôi idô: “Yang Arbang-pilŏ́ng yua cư tớq nưm nga top Isa-ra-el sớng. Nha-án la arớq pannán cưu clu carna.”

25 Cua Yê-su tông iki. Cán ngki tớq nha mpop tumán dyưng Yê-su, alứng tông idô: “Cucúh Ưlla cư ơi! Seq Ưlla choi cư hơ!”

26 Ma Yê-su ôi idô: “Lớiq crái ial crơng tanna ngai-acái, dyơ adúh dyôn acho cha.”

27 Cán ngki ôi Yê-su idô: “Lư piaiq Ưlla tông. Ma acho têq cha ntie mbáh ndon sráh tadưp kichơng.”

28 Dyơ Yê-su ôi cán ngki idô: “Mái la cán ndon tin khớm lư. Nốh mái seq, cư lư dyôn mái bôn.”

Ndóng Yê-su tông iki, acái cán án cơt bánh táp.

Yê-su Táq Bánh Clứng Ticuoi A-ái

29 Yê-su ngốh te ntúq ngki, pôq tumán clóng Ca-lilê loi. Dyơ án sớr ticu tớq king. 30 Clứng ticuoi tớq nga Yê-su. Nha-án dông nga án máh ticuoi bôn a-ưi nốh a-ái, la idô: Ticuoi dyuat, ticuoi sot mát, ticuoi lúng, ticuoi tarliaih, alứng a-ưi ticuoi a-ái cannŏ́h hơ. Nha-án dŏq máh ticuoi a-ái ngki tumán dyưng Yê-su. Dyơ Yê-su táq bánh nhéq máh ticuoi a-ái ngki. 31 Máh ticuoi ngki sáng dut lư tớq nha-án hôm ticuoi lúng têq tacang, ticuoi tarliaih cơt ŏ lieh, ticuoi dyuat têq pupôq, ticuoi sot mát cơt plang. Dyơ nha-án ayô Yang Arbang-pilŏ́ng ndon top Isa-ra-el sang.

Yê-su Chiam Puan Ngin Náq

(Mac 8:1-10)

32 Yê-su arô top rian te án tớq nga án, alứng án tông idô: “Cư sáng sruiq táq lư ada ticuoi clứng ndô, co nha-án át alứng cư khoiq pe ingái dyơ, alứng nha-án ớq crơng tanna cha. Cư lớiq ính nha-án chô pallúng nnŏ́h sớng, dáh lơ nha-án dứm tớq carna.”

33 Top rian te Yê-su plốh án idô: “Imo he ính táq dyôn bôn khám crơng tanna chiam máh ticuoi clứng ndô, co ntúq ndô yông lư te ntúq ticuoi át?”

34 Yê-su plốh lieh nha-án idô: “Sếq lám beng inha bôn?”

Nha-án ôi: “He bôn tupul lám beng alứng bar pe lám buaiq két.”

35 Yê-su yua ticuoi clứng ngki ticu tớq cuteq. 36 Iki án ial tupul lám beng alứng bar pe lám buaiq két. Dyơ án si-ơn Yang Arbang-pilŏ́ng bôn crơng tanna ngki. Cua ngki án péq beng alứng buaiq, dyơ án avôi nga top rian te án mpô dyôn ticuoi clứng ngki cha. 37 Nhéq máh ticuoi ngki cha sái nhéq. Dyơ top rian te Yê-su pachúng lieh ntie clưi te máh ticuoi ngki cha, bôn pớnh tupul achoiq. 38 Máh ticuoi conh sasai ndon cha tanna ngki sám puan ngin náq, lớiq ngiaih máh ticuoi cán alứng ngai-acái. 39 Cua ngki Yê-su yua ticuoi clứng ngki chô. Dyơ án sớr tớq tuoc, alứng pôq nga vel Ma-cadan loi.

16

Top Isa-ra-el Seq Yê-su Táq Arnáq Sileh

(Mac 8:11-13; Luca 12:54-56)

1 Bôn máh ticuoi Pha-rasi alứng ticuoi Sa-dusê tớq nga Yê-su. Nha-án ính chim Yê-su. Iki nha-án seq mui tíc sileh te Yê-su, co ính chom án lư bôn chức te Yang Arbang-pilŏ́ng ma lớiq. 2 Yê-su ôi nha-án idô: “Ndóng mát pandang tumán ính plot, khán bôn pilŏ́ng cusáu-sáu, inha tông: ‘Ingái parnô puoq.’ 3 Alứng tớq iláih pilŏ́ng mbơiq ang sưm-turưm, khán inha hôm pilŏ́ng cusáu-sáu sa, inha tông idô: ‘Ingái ndô bôn bo chớn.’ Iki inha chom acớl te pilŏ́ng, bo lớiq la puoq, ma inha lớiq chom tíc ndon Yang Arbang-pilŏ́ng ính inha chom te ngê án tớq pang ndô. 4 Ticuoi tớq pang ndô lới lư, alứng nha-án lớiq ính peh parnai Yang Arbang-pilŏ́ng. Nha-án seq te cư mui tíc sileh, ma cư lớiq táq dyôn nha-án, ma bôn nưm mui tíc sileh na Yô-na sớng.”

Dyơ Yê-su ngốh te nha-án, alứng pôq nga ntúq cannŏ́h loi.

Yê-su Cato Te Top Pha-rasi Alứng Top Sa-dusê

(Mac 8:14-21)

5 Tớq top rian te Yê-su dyang pa dyáng atóh dơq clóng, nha-án clớiq dông beng. 6 Dyơ Yê-su tông nha-án idô: “Inha át dyôn ahôi. Cóq inha át yông te bôt pôih top Pha-rasi alứng top Sa-dusê.”

7 Nha-án tanghúng lieh te parnai Yê-su tông. Alứng nha-án munáq táq-ntêr ada munáq idô: “Án tông iki la co he clớiq dông beng.”

8 Tư Yê-su sáng nha-án táq-ntêr iki, án tông nha-án idô: “Inha ndon tin biq lư ơi! Imo inha tanghúng te ớq beng cha? 9 Imo inha iyốh apúh sa? Inha ayư lớiq te sông lám beng ndon cư khoiq chiam sông ngin náq ticuoi? Ndóng ngki inha pachúng lieh bôn sếq crie clưi te ngai cha? 10 Alứng inha ayư lớiq te tupul lám beng ndon cư khoiq chiam puan ngin náq ticuoi? Ndóng ngki inha pachúng lieh bôn sếq achoiq clưi te ngai cha? 11 Tớq cư tông inha te bôt pôih te top Pha-rasi alứng top Sa-dusê, ma imo inha lớiq apúh parnai ngki la parnai acám? Cư lớiq bôn táq-ntêr te beng mi.”

12 Cua Yê-su tông iki, top rian te án chom án lớiq bôn táq-ntêr te bôt pôih táq dyôn beng mi cơt pôih. Ma án táq-ntêr te ngê top Pha-rasi alứng top Sa-dusê cato.

Phi-er Ngin Yê-su

(Mac 8:27-30; Luca 9:18-21)

13 Tư Yê-su mot tớq máh ntúq tumán vel Sê-sarê Phi-lip, án plốh top rian te án idô: “Máh ticuoi táq-ntêr te cư Acái Yang Cơt Ticuoi la nnáu?”

14 Nha-án ôi: “Bôn ticuoi tông thới la Yon ndon táq tíc na dơq. Bôn ticuoi tông thới la Ê-li. Alứng bôn ticuoi cannŏ́h loi tông thới la Yê-ramie, lớiq la munáq ticuoi tang ngcang Yang Arbang-pilŏ́ng.”

15 Yê-su plốh nha-án loi idô: “Ma inha tông cư la nnáu?”

16 Si-môn Phi-er ôi Yê-su idô: “Thới la Crit, án ndon Yang Arbang-pilŏ́ng rêh dyôn choi tamống ticuoi. Thới la Acái Yang Arbang-pilŏ́ng ndon tumống níc-níc.”

17 Dyơ Yê-su tông Phi-er idô: “Bún lư mái, Si-môn acái Yô-na! Parnai ndô tới te ticuoi, ma tớq te A-ám cư tớq pilŏ́ng dyôn mái chom. 18 Cư tông mái idô: Mái la arớq búl, iki mái bôn nốh Phi-er loi.* Alứng tớq búl ndô cư ính ayứng top tin na cư. Callong cuchet lớiq têq rap top ngki. 19 Cư dyôn mái bôn chức tớq top Yang Arbang-pilŏ́ng sút.† Iki nốh amớh mái dyŏq, Yang Arbang-pilŏ́ng dyŏq nốh ngki tưi. Alứng nốh amớh mái lớiq dyŏq, Yang Arbang-pilŏ́ng lớiq dyŏq tưi.”

20 Cua Yê-su tông iki, án patáp top rian te án êq táq-ntêr dyôn ngai chom án la Crit ndon Yang Arbang-pilŏ́ng rêh dyôn choi tamống ticuoi.

Yê-su Tông Te Án Tumúh Dieiq Arức Alứng Cuchet

(Mac 8:31-9:1; Luca 9:22-27)

21 Vít ngki Yê-su tabớq angốh ngê dyôn top rian te án chom arlớih lư. Án tông idô: “Cư cóq pôq nga vel pưt Yaru-salem. Tớq ntúq ngki, cư cóq chiuq a-ưi nốh dieiq arức te máh ticuoi sút tớq sớu, máh ticuoi sút top teng rit sang, alứng máh thới sái rit, ính táq cư. Dyơ nha-án cachet cư, ma catám ingái pe, cư yôr tumống lieh.”

22 Iki Phi-er dông Yê-su ngốh nga culái tieh. Dyơ án tông Yê-su idô: “Ưlla ơi! Seq Yang Arbang-pilŏ́ng êq dyôn máh arnáq ndô tớq nga Ưlla!”

23 Yê-su píh mang nga Phi-er alứng tông ada án idô: “Satán! Mái át pa crŏ́ng cư! Mái êq catáng lớiq dyôn cư táq cua máh arnáq cư! Mái lớiq bôn parngíh te arnáq Yang Arbang-pilŏ́ng! Ma mái parngíh nưm te ngê ticuoi sớng!”

24 Cua ngki Yê-su tông top rian te án idô: “Khán bôn ticuoi mmo ính veng tapun cư, cóq án táh ngê án bôm. Cóq án ial dual bôm along calláng án, alứng cóq án veng tapun cư. 25 Ticuoi mmo ayáu tarngứh án, tarngứh án lư cơt pít. Ma ticuoi mmo chiuq pít tarngứh co tian án veng ngê cư, tarngứh án lư lớiq nai pít. 26 Khán ticuoi mmo bôn túc palec crơng crớu tớq pang ndô, ma án táh viang tarngứh án, amớh la tarnáp dyôn án? Alứng án ính ial amớh dŏq pien lieh tarngứh án? 27 Urớh Acái Yang Cơt Ticuoi tớq munơi alứng tarneng Yang Arbang-pilŏ́ng, alứng án bôn chức ang-ưr lư te A-ám án. Ndóng ngki, án dyôn nhéq tưh ticuoi ráp cống veng lieh máh arnáq nha-án khoiq táq. 28 Cư tông inha arlớih lư, bôn máh ticuoi tayứng tớq ntúq ndô hoi-ngki, nha-án lớiq bôn cuchet nsuoi tingôi nha-án bôn hôm Acái Yang Cơt Ticuoi cơt sút.”

17

Rớp Yê-su Cơt Ndái Loi

(Mac 9:2-13; Luca 9:28-36)

1 Vít tupát ingái loi, Yê-su dông Phi-er alứng bar náq em ai la Yacơ nha Yon, sớr alứng án tớq cóh ayống. Nưm nha-án puan náq táp át tuki. 2 Iki Yê-su palít cơt rớp ndái loi chứng mát nha-án pe náq. Mang án claq arớq mát pandang, alứng tampớc án clŏq tarbal mát. 3 Ndóng ngki nha-án pe náq hôm Môi-se nha Ê-li táq-ntêr alứng Yê-su. 4 Dyơ Phi-er tông Yê-su idô: “Ưlla ơi! He át tớq ntúq ndô la ŏ lư. Khán Ưlla ính, he ính táq pe lám panu, mui lám dyôn Ưlla, mui lám dyôn Môi-se, alứng mui lám loi dyôn Ê-li.”

5 Ndóng Phi-er yôl táq-ntêr iki, bôn tulúc clŏq siar cluom catáng nha-án. Alứng bôn sieng tubau tông te tulúc idô: “Án ndô la Acái cư, ndon cư amoih lư. Amớh án táq la cư sáng bui nhéq. Amớh án tông inha, cóq inha cammáng án.”

6 Tư nha-án pe náq te top rian te Yê-su sáng sieng ngki, nha-án adáh lư alứng mpop mui tatứp tớq cuteq. 7 Yê-su tớq alứng capơiq nha-án, nha tông idô: “Inha yôr tayứng! Êq adáh!”

8 Iki nha-án tingưi asớr, nha-án hôm nưm munáq Yê-su sớng.

9 Ndóng nha-án siar te cóh, Yê-su patáp nha-án pe náq idô: “Inha êq táq-ntêr dyôn ngai chom te máh arnáq inha khoiq hôm ingái ndô, tingôi ingái cư Acái Yang Cơt Ticuoi cuchet alứng tumống lieh te ping.”

10 Dyơ top rian te Yê-su plốh án idô: “Imo thới sái rit tông Ê-li cóq tớq nsuoi Crit?”

11 Yê-su ôi nha-án idô: “Ê-li lư tớq nsuoi, dŏq atức cứp nốh dyôn cơt tamme lieh. 12 Ma cư tông inha, Ê-li khoiq tớq dyơ, alứng ticuoi lớiq chom alứng lớiq acớl án. Ma arnáq amớh ngai ính táq ada án, lư ngai khoiq táq dyơ. Urớh ngai ính táq muchứng ngki tưi ada cư Acái Yang Cơt Ticuoi.”

13 Cua ngki top rian te Yê-su apúh la ndóng Yê-su tông te Ê-li, la án acám te Yon ndon táq tíc na dơq.

Yang Saq Piyúh Acái Conh

(Mac 9:14-29; Luca 9:37-43a)

14 Ndóng nha-án píh lieh nga ntúq bôn ticuoi clứng, ma bôn munáq conh tớq nga Yê-su. Án chóh tarcol alứng seq idô: 15 “Ưlla ơi! Seq Ưlla sruiq táq acái conh cư hơ, co án a-ái yúh kisong alứng ráh-ariaq lư. Tớq án mứh, án dứm tớq uih, lớiq la tớq dơq. 16 Cư khoiq dông án nga top rian te Ưlla, ma nha-án lớiq têq táq bánh.”

17 Iki Yê-su ôi idô: “Ơ inha ticuoi tớq pang ndô ơi! Inha lớiq tin, alứng inha lới lư. Nnáng dưnh máh-mmo cư cóq át alứng inha? Alứng nnáng dưnh máh-mmo cư cóq chiuq tanhir inha lớiq tin cư? Dông ngai-acái ngki tớq nga cư!”

18 Iki Yê-su pi-ốh yang saq. Dyơ yang saq ngki ngốh te cháq ngai-acái; ngai-acái cơt bánh táp.

19 Vít ngki Yê-su át nưm alứng top rian te án sớng. Nha-án plốh Yê-su idô: “Co imo he chuih angốh yang saq ngki lớiq rap?”

20 Yê-su ôi nha-án idô: “Co inha lớiq tin simớt simơi. Cư tông inha arlớih lư, khán inha bôn callong tin pưt máh mui callong me, lư inha têq yua cóh ndô idô: ‘Mái pôq te ntúq ndô, dyơ át nga ntúq cannŏ́h loi!’ Khán inha bôn callong tin li callong me, cóh ngki lư pôq. Khán inha tin simớt simơi, arnáq amớh inha ính táq, lư cơt arnáq ngki. 21 Ticuoi mmo ính rap chuih angốh yang saq arớq ndô, cóq án cớu simớt lư alứng ót tanna.”*

Yê-su Tông Sa Te Án Chiuq Cuchet

(Mac 9:30-32; Luca 9:43b-45)

22 Ndóng top rian te Yê-su rum tớq vúng Ca-lilê, Yê-su tông nha-án idô: “Tumán dyơ ngai mŏp cư Acái Yang Cơt Ticuoi nga ati ticuoi sút. 23 Nha-án lư cachet cư, ma catám ingái pe, cư yôr tumống lieh.”

Iki top rian te án sáng anguaq lư.

Yê-su Dyôn Práq Thêq

24 Ndóng Yê-su alứng top rian te án tớq nga vel Cabê-na-um, bôn máh ticuoi te Dúng Sang Pưt ndon ial práq thêq tớq nga Phi-er, alứng plốh án idô: “Thới mái dyôn práq thêq nga Dúng Sang Pưt, ma lớiq?”

25 Phi-er ôi: “Án dyôn.”

Tư Phi-er mot tớq dúng, Yê-su plốh táp án idô: “Si-môn ơi! Amớh mái parngíh te máh puo tớq pang ndô ial práq thêq te mmo? Nha-án ial práq te cruong nha-án bôm, lớiq la ial te cruong ndon nha-án khoiq chíl rap?”

26 Phi-er ôi Yê-su idô: “Nha-án ial práq thêq te cruong cannŏ́h.”

Iki Yê-su tông loi án idô: “Khán iki, máh ticuoi ndon át tớq cruong bôm lớiq túh cóq dyôn práq thêq.† 27 Ma he lớiq ính nha-án ndon ial práq thêq dyôn Dúng Sang Pưt sáng lớiq êm ada he. Iki mái pôq abáih buaiq tớq dơq clóng. Buaiq tôm lư mái bôn, cóq mái caq ngcang; dyơ mái ial mui callong práq te ngcang án. Práq ngki cứp dyôn he mŏp práq thêq nga Dúng Sang ngki. Dyơ mái dông achô alứng dyôn nga nha-án ndon ial práq thêq.”

18

Nnáu Pưt Hơn Nhéq Te Cannŏ́h?

(Mac 9:33-37, 42-48; Luca 9:46-48; 17:1-2)

1 Ndóng ngki top rian te Yê-su tớq nga án alứng plốh idô: “Tớq top Yang Arbang-pilŏ́ng sút, nnáu pưt hơn nhéq te cannŏ́h?”

2 Yê-su arô munáq ngai-acái alứng dyôn án tayứng pandi top nha-án. 3 Dyơ Yê-su tông idô: “Cư tông inha arlớih lư, khán inha lớiq pien mít cơt arớq ngai-acái ndô, inha lớiq têq mot tớq top Yang Arbang-pilŏ́ng sút. 4 Ticuoi mmo asiar cháq arớq ngai-acái ndô, ticuoi ngki lư cơt pưt hơn nhéq te cannŏ́h tớq top Yang Arbang-pilŏ́ng sút. 5 Alứng ticuoi mmo ráp munáq ngai-acái arớq ndô co ticuoi ngki tin cư, ngki án lư ráp díh cư hơ.

6 “Ticuoi mmo tardông munáq ngai-acái ndon khoiq tin cư dyôn lớiq tin nnáng, the ngai tacoi búl pưt tớq ticong án, dyơ apŏ́ng án tớq dơq ving-cavang, nsuoi te án ính tardông ngai-acái dyôn calôih táh cư. 7 Bap lư dyôn ticuoi tớq pang ndô, co bôn a-ưi nốh ính tardông nha-án táq luaih. Máh nốh ngki cóq tớq, ma bap lư tớq nga ticuoi ndon tardông ticuoi cannŏ́h táq luaih.

8 “Khán ati lớiq la dyưng inha ma tardông inha táq luaih, cóq inha cŏ́h adúh viang ati lớiq la dyưng inha. Khaq inha bôn tumống alứng bôn mot tớq ntúq Yang Arbang-pilŏ́ng sút bôn mui pa ati lớiq la mui pa dyưng acút, aláng bôn cứp bar pa ati lớiq la dyưng ma Yang Arbang-pilŏ́ng ardyóng adúh inha tớq ntúq uih chéh níc-níc. 9 Alứng khán callong mát inha tardông inha táq luaih, cóq inha culáiq adúh viang callong mát ngki. Khaq inha pít mui callong mát alứng bôn tumống, aláng bôn cứp bar callong mát ma Yang Arbang-pilŏ́ng ardyóng adúh inha tớq ntúq uih chéh níc-níc.”

Yê-su Acám Te Pannán Cưu Pít Bôn Tumúh Lieh

(Luca 15:3-7)

10 “Inha me a-ŏ! Êq pamat munáq ticuoi mmo te máh ngai-acái ndô. Co cư tông nhéq máh inha idô: Máh tarneng ndon kiaq me ngai-acái ndô át níc chứng mát A-ám cư tớq pilŏ́ng. 11 Acái Yang Cơt Ticuoi tớq nga cúc cuteq ndô, la co ính choi tamống máh ticuoi clu carna.*

12 “Inha parngíh imo, khán bôn munáq conh bôn mui culám lám cưu, ma bôn mui lám cưu clu carna, amớh táp án ính táq? Lư án dŏq tikiaih chít tikiaih lám tớq rong sác tớq cóh, dyơ án pôq suo táp mui lám cưu ndon khoiq clu carna, lư lớiq? 13 Cư tông inha arlớih lư, khán án tumúh lieh cưu ngki, án lư sáng bui hơn te tikiaih chít tikiaih lám cưu ndon lớiq bôn pít. 14 Muchứng ngki tưi, A-ám inha tớq pilŏ́ng lớiq ính pít mui náq ticuoi mmo te máh ngai-acái ndô.”

Yê-su Cato Te Em Ai Ndon Táq Luaih

15 “Khán bôn munáq em ai ma táq luaih ada mái, cóq mái pôq tông án nưm inha bar náq sớng te arnáq án khoiq táq luaih. Khán án cammáng parnai mái, ngki inha cơt artoi lieh. 16 Ma khán án lớiq cammáng parnai mái, cóq mái dông mui náq, lớiq la bar náq pôq alứng mái nga án, dŏq bar pe náq cammáng te parnai inha táq-ntêr alứng parchen inha.✡ 17 Ma khán án lớiq cammáng sa bar pe náq ngki, iki cóq inha táq-ntêr dyôn top ticuoi tin chom tưi; ma khán án lớiq peh top tin, ngki inha táq ada án arớq ticuoi lớiq tin, lớiq la arớq ticuoi ial práq thêq.

18 “Cư tông inha arlớih lư, nốh amớh inha dyŏq, Yang Arbang-pilŏ́ng dyŏq nốh ngki tưi. Alứng nốh amớh inha lớiq dyŏq, Yang Arbang-pilŏ́ng lớiq dyŏq tưi nốh ngki. 19 Alứng cư tông inha sa, khán bôn bar náq tớq cúc cuteq ndô ma sŏ́ng mui mít seq mui nốh amớh te A-ám cư tớq pilŏ́ng, án lư dyôn inha bôn callong ngki. 20 Co khán bôn bar pe náq át rum munơi ính veng ngê cư, cư lư át munơi alứng nha-án.”

Yê-su Cato Te Arnáq Táh Luaih

21 Dyơ Phi-er tớq nga Yê-su alứng plốh idô: “Ưlla ơi! Khán em ai cư táq luaih ada cư, sếq chư cư cóq táh luaih dyôn án? Tupul chư piaiq lớiq, Ưlla?”

22 Yê-su ôi án idô: “Cư lớiq bôn tông nưm tupul chư sớng. Ma cóq inha táh luaih tupul chít chư tupul.

23 “Co Yang Arbang-pilŏ́ng cơt sút la arớq munáq ticuoi puo. Puo ngki ính plốh lieh práq te máh prái tarráih ndon tu án. 24 Tôm lư ngai dông munáq ndon tu puo tớq nga puo; ticuoi ngki tu án lớiq chom sếq ức vêu práq. 25 Ma ticuoi ngki lớiq bôn amớh ính culieh máh práq án tu puo. Iki puo yua ngai dông táiq án, alứng táiq díh acái campái án dyôn cơt sol ticuoi cannŏ́h. Alứng ngai táiq díh mun án hơ, dyơ ial práq tarnáp ngki culieh práq án tu puo. 26 Ma ticuoi ngki chóh tarcol chứng mát puo, alứng án tarseq tarsuong níc idô: ‘Seq cucúh puo. Seq puo êq iyốh cartál. Aplaiq seq the bo lo khít avai, dyơ aplaiq lư culieh nhéq práq ndon aplaiq tu puo.’ 27 Tư puo sáng ticuoi ngki thưoc iki, án sáng sruiq táq ada ticuoi ngki. Dyơ án táh nhéq máh práq ticuoi ngki tu án. Alứng án dyôn ticuoi ngki chô.

28 “Ma tư ticuoi ngki ngốh te puo, án tumúh munáq yớu ndon prái tarráih muchứng án tưi, ma yớu ngki tu án biq sớng. Ma án ngóq ticong yớu ngki, alứng tông idô: ‘Mái culieh táp práq ndon mái tu cư.’

29 “Ticuoi ndon tu án mpop tớq cuteq alứng tarseq idô: ‘Seq inha êq iyốh cartál. Aplaiq seq the bo lo khít avai, dyơ aplaiq lư culieh nhéq práq ndon aplaiq tu inha.’

30 “Ma án lớiq chiuq. Án dyôn ngai cŏp ticuoi ndon tu án, alứng crál tớq coq tôt tingôi ticuoi ngki culieh nhéq tu. 31 Tư ticuoi prái tarráih cannŏ́h hôm án táq iki, nha-án sáng lớiq êm, dyơ nha-án chô táq-ntêr dyôn puo chom.

32 “Iki puo arô lieh ticuoi ngki, alứng tông ada án idô: ‘Mái la ticuoi lớiq ŏ. Cư khoiq táh nhéq máh práq ndon mái tu cư, co mái khoiq thưoc cư. 33 Ma imo mái lớiq sruiq táq yớu muchứng cư sruiq táq ada mái?’ 34 Puo sáng nháih lư. Dyơ án yua ngai crál ticuoi ngki tớq coq tôt tingôi ticuoi ngki culieh nhéq tu.”

35 Dyơ Yê-su tông loi idô: “Muchứng ngki tưi, A-ám cư tớq pilŏ́ng ính táq ada inha, khán inha lớiq táh luaih dyôn em ai inha nhéq te mít cannính.”

19

Yê-su Cato Te Ticuoi Táh Campái

(Mac 10:1-12)

1 Cua Yê-su tông parnai ngki, án ngốh te vúng Ca-lilê, dyơ mot tớq vúng Yudê ndon át pa dyáng atóh crong Yôr-dan. 2 Át tuki bôn clứng ticuoi veng tapun án, alứng án táq bánh máh nốh ticuoi a-ái.

3 Bôn máh ticuoi Pha-rasi tớq nga Yê-su ính chim án. Nha-án plốh án idô: “Veng phep rit he, têq lớiq ticuoi conh táh campái khán án lớiq ính nnáng?”

4 Yê-su ôi nha-án idô: “Arớq inha lớiq nai dŏc tớq tám uráq Yang Arbang-pilŏ́ng khoiq tông idô:

‘Tôm lư, Yang Arbang-pilŏ́ng teng ticuoi conh alứng ticuoi cán.’✡

5 Alứng Yang Arbang-pilŏ́ng khoiq tông idô:

‘Co iki ticuoi conh ính yáh te a-i a-ám án,

dyơ án át munơi alứng campái án.

Iki nha-án bar náq campái cayieq cơt arớq munáq sớng.’✡

6 Iki nha-án lớiq cơt nnáng bar náq, ma cơt arớq munáq sớng. Co iki Yang Arbang-pilŏ́ng amúh nha-án dyôn cơt campái cayieq, alứng ticuoi mmo la lớiq têq payáh nha-án dyôn partáh.”

7 Máh ticuoi Pha-rasi ngki plốh sa Yê-su idô: “Ma Môi-se khoiq patáp he, khán ticuoi mmo ính táh campái, án cóq táq chớiq partáh dyôn campái án, dyơ têq án táh.” ✡

8 Ma Yê-su ôi lieh nha-án idô: “Môi-se patáp inha têq táh campái la co tian inha bôn mít cớng alứng lớiq ính peh parnai Yang Arbang-pilŏ́ng. Ma te tôm lư Yang Arbang-pilŏ́ng lớiq dyôn táq arớq ngki. 9 Cư ính tông inha idô: Khán ticuoi mmo táh campái, ma campái án lớiq bôn láh parlưi conh cannŏ́h, lư án táp láh parlưi khán án ial campái tamme.”

10 Top rian te Yê-su tông án idô: “Khán cơt arnáq iki, khaq êq ial campái cayieq.”

11 Yê-su ôi nha-án idô: “Máh parnai cư tông inha hoi-ngki, lớiq bôn cứp náq ticuoi têq ráp ial parnai ngki. Nưm nha-án ndon Yang Arbang-pilŏ́ng choi têq ráp ial parnai ngki. 12 Bôn máh ticuoi lớiq ính ial campái la co cháq nha-án lớiq ŏ te ingái a-i carnian. Bôn ticuoi cannŏ́h loi lớiq têq ial campái la co ngai khoiq lát. Alứng bôn ticuoi cannŏ́h loi lớiq ính ial campái la co ính táq arnáq Yang Arbang-pilŏ́ng nhéq te tarngứh tarhơ. Ticuoi mmo rap peh máh parnai ndô, dyôn án peh.”

Yê-su Cớu Dyôn Máh Ngai-acái

(Mac 10:13-16; Luca 18:15-17)

13 Bôn ticuoi dông máh ngai-acái tớq nga Yê-su ính án capơiq alứng cớu dyôn ngai-acái. Ma top rian te Yê-su dyŏq máh ticuoi ndon dông ngai-acái. 14 Yê-su tông nha-án idô: “Inha dyôn ngai-acái tớq nga cư. Êq catáng nha-án, co tớq top Yang Arbang-pilŏ́ng sút bôn nưm ticuoi ndon bôn mít cannính arớq ngai-acái.”

15 Cua Yê-su capơiq tớq ngai-acái, dyơ án pôq te ntúq ngki.

Ticuoi Conh Bánh Ndon Súc Lư

(Mac 10:17-31; Luca 18:18-30)

16 Bôn munáq conh tớq nga Yê-su, alứng plốh idô: “Thới ơi! Arnáq ŏ amớh cư cóq táq dŏq cư têq bôn tumống níc-níc?”

17 Yê-su ôi án idô: “Imo mái plốh cư te arnáq ŏ? Nưm Yang Arbang-pilŏ́ng táp lư ŏ. Khán mái ính bôn tumống níc-níc, cóq mái peh máh parnai Yang Arbang-pilŏ́ng khoiq patáp na Môi-se.”

18 Conh ngki plốh sa idô: “Parnai patáp amớh?”

Yê-su ôi án: “Êq cachet ticuoi; êq láh parlưi; êq titôiq; êq pathu; 19 cóq dyám náp a-i a-ám; ✡alứng cóq amoih yớu muchứng mái amoih cháq mái bôm.” ✡

20 Conh ngki ôi idô: “Cứp parnai patáp ngki cư khoiq peh nhéq dyơ. Ma parnai patáp amớh loi cư iyốh táq?”

21 Yê-su tông sa án idô: “Khán mái ính lư táq dyôn piaiq cứp nốh, ngki cóq mái pôq táiq nhéq máh mun mái, dyơ ial práq ngki choi máh ticuoi kidit. Khán mái táq iki, mái lư bôn mun ngáih tớq pilŏ́ng. Dyơ mái tớq veng tapun cư.”

22 Cua Yê-su tông iki, conh ngki pôq te ngki alứng sáng anguaq lư, co án la ticuoi súc.

23 Cua ngki Yê-su tông top rian te án idô: “Cư tông inha arlớih lư, dieiq lư dyôn máh ticuoi súc mot tớq top Yang Arbang-pilŏ́ng sút. 24 Alứng cư tông inha loi idô: Pannán lac-da lŏt hŏ́ng tarúm ien hơn te ticuoi súc mot tớq top Yang Arbang-pilŏ́ng sút.”

25 Tư top rian te Yê-su sáng iki, nha-án sáng dut lư alứng plốh idô: “Khán iki, nnáu têq mot tớq top Yang Arbang-pilŏ́ng sút?”

26 Yê-su me nga nha-án alứng tông idô: “Ticuoi lớiq têq táq bôm arnáq ngki, ma Yang Arbang-pilŏ́ng táp têq táq cứp arnáq.”

27 Phi-er ráp ngcang Yê-su idô: “He khoiq táh nhéq cứp nốh he bôn, co he veng tapun thới. Tớq urớh he bôn ráp cống amớh?”

28 Yê-su tông nha-án idô: “Cư tông inha arlớih lư, ndóng cư Acái Yang Cơt Ticuoi ticu tớq ntúq cư sút tớq cúc cuteq tamme, ndóng ngki mui chít la bar náq inha ndon veng tapun cư bôn ticu tớq ntúq sút ndon ang-ưr lư dŏq sưq mui chít la bar top ticuoi Isa-ra-el. 29 Alứng khán ticuoi mmo táh dúng, táh em ai, táh em ơi, táh a-i a-ám, táh acái acon, lớiq la táh pidái na, co án ính veng ngê cư, án bôn lieh clưi culám chư hơn te máh nốh án khoiq táh te nsuoi. Alứng chô-mát án bôn tumống níc-níc hơ. 30 Ma a-ưi ticuoi ndon pưt hoi-ngki, chô-mát nha-án cơt két loi. Alứng a-ưi ticuoi ndon két hoi-ngki, chô-mát nha-án cơt pưt loi.”

20

Yê-su Acám Te Ticuoi Táq Arnáq Tớq Nưong Nho

1 “Yang Arbang-pilŏ́ng cơt sút la arớq ticuoi ưlla nưong nho. Te iláih lư án pôq suo ticuoi thuthe dyôn táq arnáq tớq nưong án. 2 Ưlla ngki ính dyôn cống ticuoi thuthe mui ingái mui callong práq. Dyơ án yua nha-án pôq táq arnáq tớq nưong án. 3 Tớq mát pandang turống crêng, án pôq suo sa ticuoi thuthe dyôn táq arnáq tớq nưong án. Án pôq nga ntúq parlới, án tumúh máh ticuoi tayứng ntúq ngki, lớiq bôn táq amớh. 4 Iki án tông nha-án idô: ‘Inha pôq táq arnáq tớq nưong cư. Cư ính dyôn inha cống piaiq veng te arnáq inha táq.’

5 “Iki nha-án pôq. Tớq pandang tứng alứng pandang viet, án pôq suo sa ticuoi thuthe, alứng yua ngai pôq táq tớq nưong án. 6 Alứng tớq mát pandang tangcưl cóh, án pôq sa nga ntúq parlới. Án tumúh ticuoi cannŏ́h loi ndon lớiq bôn táq arnáq amớh. Dyơ án plốh nha-án idô: ‘Imo nhéq ingái inha át níc tớq ntúq ndô lớiq táq amớh?’

7 “Nha-án ôi idô: ‘Co lớiq bôn ngai arô he dyôn pôq thuthe.’

“Iki ưlla ngki tông ada nha-án idô: ‘Dyơ, inha pôq táq tớq nưong cư.’

8 “Tớq ibư khoiq tumán idáu, ưlla ngki yua ticuoi tampeng án alứng tông idô: ‘Pôq arô máh ticuoi thuthe alứng dyôn práq cống nha-án. Nsuoi lư, mái dyôn cống nha-án ndon tớq táq tatun. Cua ngki mái dyôn cống nha-án ndon tớq táq nsuoi lư.’

9 “Nha-án ndon tớq táq ndóng pandang tangcưl cóh tớq nga tampeng, dyơ án dyôn nha-án bôn munáq mui callong práq. 10 Iki máh ticuoi ndon tớq táq nsuoi parngíh nha-án bôn práq cống a-ưi hơn te ticuoi ndon tớq táq tatun. Ma tư nha-án tớq nga tampeng, tampeng ngki dyôn nha-án bôn práq cống munáq mui callong práq tưi. 11 Cua nha-án ial práq, nha-án tarsuon alứng ưlla nưong. 12 Nha-án tông idô: ‘Máh ticuoi tớq táq tatun, nha-án táq arnáq nưm sám chen mui adéh dôi. Ma he táq nhéq ingái. He chiuq tieng puoq alứng chiuq aleq nhéq ingái. Ma imo ưlla dyôn práq cống he muchứng nha-án.’

13 “Ma ưlla ngki ôi munáq te top nha-án idô: ‘Yớu ơi! Cư lớiq bôn lop inha. Inha khoiq sŏ́ng alứng cư, inha táq mui ingái, cư dyôn inha bôn cống mui callong práq. 14 Iki inha ial práq cống inha, dyơ chô. Khán cư ính dyôn máh ticuoi ndon tớq táq tatun li-arli alứng inha, 15 cư têq táq iki, piaiq lớiq? Imo inha i-ôiq na yớu tớq inha hôm cư táq arnáq ŏ?’ ”

16 “Iki nha-án ndon tớq tatun, urớh nha-án cơt arớq ticuoi nsuoi lư. Alứng nha-án ndon tớq nsuoi lư, urớh nha-án cơt arớq ticuoi tatun tháng.”

Yê-su Táq-ntêr Te Án Chiuq Dieiq Arức

(Mac 10:32-34; Luca 18:31-34)

17 Ndóng Yê-su sớr nga vel pưt Yaru-salem, án dông nưm top rian te án sớng pôq alứng án. Ndóng nha-án pôq tớq carna, án tông nha-án idô: 18 “Inha cammáng! He sớr nga vel Yaru-salem. Át tuki ngai ính mŏp Acái Yang Cơt Ticuoi nga ati máh ticuoi sút top teng rit sang Yang Arbang-pilŏ́ng alứng nga máh thới sái rit. Nha-án ính anát án cóq cuchet. 19 Dyơ nha-án ính mŏp án nga ticuoi tới ticuoi Isa-ra-el. Ticuoi ngki ayê tar-ac án, prớih án, alứng téh án tớq along calláng. Ma catám ingái pe, án yôr tumống lieh.”

Bar Náq Acái Conh Sê-badê

(Mac 10:35-45)

20 Cua ngki, campái Sê-badê alứng bar náq acái conh án tớq nga Yê-su. Cán ngki chóh tarcol chứng mát Yê-su alứng seq mui nốh te Yê-su. 21 Yê-su plốh án idô: “Nốh amớh mái ính bôn?”

Án ôi idô: “Seq thới dyôn bar náq acái conh cư ticu munáq pa atớm munáq pa aviar thới, tớq thới cơt sút.”

22 Ma Yê-su ôi nha-án idô: “Inha lớiq chom díh callong inha seq! Rap lớiq, inha ngoiq mui choc alứng cư?”*

Nha-án ôi án idô: “He rap.”

23 Dyơ Yê-su tông lieh nha-án idô: “Urớh inha cóq ngoiq mui choc alứng cư. Ma cư lớiq têq dyôn inha ticu pa atớm lớiq la pa aviar cư. Arnáq ndô nưm A-ám cư táp têq rêh.”

24 Tư mui chít náq cannŏ́h tớq top rian te Yê-su sáng arnáq ndô, nha-án uan lư ada bar náq em ai ngki. 25 Iki Yê-su arô top ngki tớq nga án, alứng án tông idô: “Inha khoiq chom dyơ, ticuoi ndon sút máh ticuoi prái cruong cannŏ́h, nha-án bôn chức pưt lư alứng ial chức ngki padớm máh ticuoi prái. 26 Ma inha êq táq arớq nha-án. Ticuoi mmo ính cơt pưt tớq top inha, cóq án cơt prái tarráih inha. 27 Alứng ticuoi mmo ính cơt pưt clưi nhéq te cannŏ́h tớq top inha, cóq án cơt sol inha. 28 Muchứng ngki tưi Acái Yang Cơt Ticuoi khoiq tớq, án lớiq ính ngai hớu án, ma án ính hớu ngai. Alứng án ial tarngứh án chiuq cuchet tang dyôn nhéq tưh ticuoi dyôn têq bôn tumống.”

Yê-su Táq Bánh Bar Náq Ticuoi Sot

(Mac 10:46-52; Luca 18:35-43)

29 Ndóng Yê-su alứng top rian te án ngốh te vel Yê-ri-cô, bôn clứng ticuoi veng tapun án. 30 Bôn bar náq conh sot mát át ticu tor carna. Tư nha-án sáng Yê-su pôq pha tumán nha-án, ngki nha-án tubau yứng lư idô: “Ưlla te tŏ́ng toiq Davit ơi! Seq Ưlla sruiq táq he hơ!”

31 Máh ticuoi clứng pi-ốh nha-án alứng dyŏq idô: “Êq tacang!”

Ma nha-án tubau yứng lư loi: “Ưlla te tŏ́ng toiq Davit ơi! Seq inha sruiq táq he hơ!”

32 Iki Yê-su trín. Án arô bar náq ngki tớq nga án alứng plốh idô: “Nốh amớh inha ính cư táq dyôn inha?”

33 Nha-án ôi: “Ưlla ơi! Seq Ưlla táq dyôn mát he cơt plang!”

34 Yê-su sáng sruiq táq nha-án, dyơ án capơiq tớq mát nha-án. Ndóng ngki táp mát nha-án cơt plang. Dyơ nha-án veng tapun Yê-su tưi.

21

Yê-su Mot Tớq Vel Pưt Yaru-salem

(Mac 11:1-11; Luca 19:28-40; Yon 12:12-19)

1 Tư Yê-su alứng top rian te án tumán ính tớq vel Yaru-salem, nha-án khoiq tớq vel Bê-phayê tớq pangcong king o-li-vê, Yê-su yua bar náq top rian te án idô: 2 “Inha mot tớq vel chứng mát inha. Ndóng inha tớq nga parngốh vel, inha lư tumúh mui lám icán aséh a-êp alứng acái án, ngai chóq dŏq tớq lác tuki. Inha lếh alứng tec bar lám pannán ngki dông nga cư. 3 Khán bôn ngai plốh inha, dyôn inha ôi idô: ‘Ưlla he ính manh. Cua ngki án dông culieh lieh.’ ”

4 Máh nốh ndô cơt tarvớiq simớt parnai ticuoi tang ngcang Yang Arbang-pilŏ́ng khoiq tông te inớh idô:

5 “Cóq inha pau tông dyôn ticuoi prái tớq vel Yaru-salem chom idô:

‘Inha me tuki! Puo inha chón tớq nga inha.

Án la ticuoi asiar cháq,

alứng án diq aséh a-êp nha aséh a-êp lơ-lơ.’ ”✡

6 Iki nha-án bar náq top rian te Yê-su pôq táq arớq Yê-su khoiq yua nha-án. 7 Nha-án dông acái alứng icán aséh a-êp nga Yê-su. Alứng nha-án lêp tampớc tớq crŏ́ng aséh. Dyơ Yê-su sớr diq tớq crŏ́ng aséh. 8 Clứng ticuoi lêp tampớc nha-án tớq carna. Bôn ticuoi mot tớq arưih tupáiq pŏ ính lêp tớq carna. 9 Án ndon pôq nsuoi, án ndon veng tatun, nha-án sŏ́ng crau yứng lư idô: “Ô-sana! Lư ayô án ndon te tŏ́ng toiq puo Davit! Seq Yang Arbang-pilŏ́ng dyôn callong bún nga án ndon tớq nhơ nốh Ưlla. Ô-sana!* Lư ayô Yang Arbang-pilŏ́ng!”✡

10 Ndóng Yê-su mot tớq vel Yaru-salem, nhéq máh ticuoi át tớq vel cơt parchul parchial alứng plốh idô: “Ticuoi ndô la nnáu?”

11 Ticuoi clứng ngki ôi idô: “Ndô la Yê-su. Án la ticuoi tang ngcang Yang Arbang-pilŏ́ng, án tớq te vel Na-saret, vúng Ca-lilê.”

Yê-su Mot Tớq Dúng Sang Pưt

(Mac 11:15-19; Luca 19:45-48; Yon 2:13-22)

12 Yê-su mot tớq ngcưm Dúng Sang Pưt. Alứng án chuih angốh nhéq máh ticuoi táiq plới tớq Dúng Sang. Án kitúh cutứp kichơng ngai tarpien práq alứng kichơng ngai ticu táiq achếq cacu. 13 Án tông ada nha-án idô: “Tớq tám uráq Yang Arbang-pilŏ́ng te inớh khoiq tông idô:

‘Ngai dŏq dúng cư la dúng ien cớu seq.’ ✡

Ma inha khoiq táq dúng ndô cơt arớq cưp dyôn ticuoi siveng mot catốq!”

14 Cua ngki bôn máh ticuoi sot alứng ticuoi dyuat tớq nga Yê-su nga Dúng Sang Pưt. Dyơ Yê-su táq bánh nhéq nha-án. 15 Ma máh ticuoi sút top teng rit sang alứng máh thới sái rit sáng nháih lư tớq nha-án hôm Yê-su táq arnáq sileh, alứng tớq nha-án sáng ngai-acái crau cariau yứng lư idô: “Ô-sana! Lư ayô án ndon te tŏ́ng toiq puo Davit!”

16 Iki nha-án plốh Yê-su idô: “Thới sáng lớiq, te máh ngai-acái ndô crau cariau?”

Yê-su ôi nha-án idô: “Cư sáng. Imo arớq inha lớiq nai dŏc tớq tám uráq Yang Arbang-pilŏ́ng? Án khoiq tông idô:

‘Yang Arbang-pilŏ́ng ơi, inha táq dyôn ngcang ngai-acái

díh nha-án ndon yôl uq tóh cứh ayô inha.’ ”✡

17 Cua ngki Yê-su ngốh te nha-án, alứng pôq nga vel Bê-thani loi. Idáu ngki án bíq tớq vel ngki.

Yê-su Táq Tôm Along Cơt Ráng

(Mac 11:12-14, 20-24)

18 Ang iláih parnô, ndóng Yê-su pôq tớq carna ính chô lieh nga vel Yaru-salem, án sáng pinhaih. 19 Án hôm tôm tarúng tớq tor carna, dyơ án pôq tumán tôm ngki. Án hôm nưm ula, ớq culái. Iki án tông ada tôm ngki idô: “Te hoi-ngki tingôi chô-mát mái lớiq cơt culái nnáng!”

Ndóng ngki táp tôm ngki cơt ráng.

20 Tư top rian te Yê-su hôm arnáq ngki, nha-án sáng dut lư, dyơ nha-án plốh Yê-su idô: “Co imo tôm ndô cơt ráng chái lư?”

21 Yê-su ôi idô: “Cư tông inha arlớih lư, khán inha tin khớm alứng lớiq bôn mít cathơn-thơn, inha têq táq muchứng cư khoiq táq ada tôm ndô tưi. Alứng inha têq táq arnáq cannŏ́h hơ. Inha têq yua cóh ndô idô: ‘Mái arơq bôm alứng pŏ́ng tớq dơq ving-cavang.’ Dyơ lư cơt iki. 22 Khán inha lư tin, nốh amớh inha cớu seq, inha lư bôn nốh ngki.”

Ngai Plốh Yê-su Te Chức Án

(Mac 11:27-33; Luca 20:1-8)

23 Yê-su mot lieh nga ngcưm Dúng Sang Pưt. Ndóng án cato máh ticuoi tớq ngki, bôn máh ticuoi sút top teng rit sang alứng máh ticuoi sút tớq sớu tớq nga ngki tưi, alứng nha-án plốh Yê-su idô: “Te mmo thới bôn chức táq arnáq ndô? Nnáu dyôn thới bôn chức ndô?”

24 Yê-su ôi nha-án idô: “Cư ính plốh inha mui nốh tưi. Khán inha ôi cư, cư táq-ntêr dyôn inha chom nnáu dyôn cư bôn chức táq arnáq ndô. 25 Arnáq tíc na dơq Yon táq, te mmo án bôn chức ngki, te Yang Arbang-pilŏ́ng lớiq la te ticuoi?”

Dyơ nha-án tanghúng idô: “Khán he ôi án: ‘Arnáq tíc na dơq ndô tớq te Yang Arbang-pilŏ́ng,’ cumáiq án plốh lieh he idô: ‘Khán iki, imo inha lớiq tin Yon?’ 26 Ma khán he ôi án idô: ‘Arnáq tíc na dơq ndô chóng tớq te ticuoi,’ ngki he adáh ticuoi prái, co nha-án tin, Yon la ticuoi tang ngcang Yang Arbang-pilŏ́ng.”

27 Iki nha-án ôi Yê-su idô: “He lớiq chom.”

Dyơ Yê-su ôi lieh nha-án idô: “Dyơ! Cư lớiq táq-ntêr tưi dyôn inha chom nnáu dyôn cư bôn chức têq táq arnáq ndô.”

Parnai Acám Te Bar Náq Acái Conh

28 “Amớh inha parngíh te parnai acám ndô? Bôn munáq conh ndon bôn bar lám acái conh. Dyơ a-ám tớq nga án ndon ai, alứng yua idô: ‘Acái ơi! Ingái ndô mái pôq táq arnáq tớq nưong he, nư anoq.’ 29 Acái án ôi idô: ‘Cư lớiq ính pôq.’ Ma tatun loi án parngíh lieh; dyơ án pôq táq.

30 “Dyơ a-ám ngki tớq nga án ndon a-em loi, alứng yua án muchứng ngki tưi. Án ôi idô: ‘Ơq.’ Ma án lớiq pôq.

31 “Te bar náq acái conh ngki, án mmo táq veng a-ám nha-án yua?”

Nha-án ôi Yê-su idô: “Án ndon ai.”

Dyơ Yê-su tông loi idô: “Cư tông inha arlớih lư, máh ticuoi ial práq thêq alứng máh cán táiq cháq bôn mot nsuoi inha tớq top Yang Arbang-pilŏ́ng sút. 32 Co Yon khoiq tớq alứng apáh dyôn inha chom carna tinớng ŏ, ma inha lớiq tin parnai án. Ma máh ticuoi ial práq thêq alứng máh cán táiq cháq tin parnai án. Inha khoiq hôm dyơ máh arnáq ngki, ma inha nnáng lớiq ngin luaih pien cơt mít tamme loi, alứng lớiq tin máh parnai án cato.”

Parnai Acám Te Munáq Chóh Ntớng Nho Tớq Nưong

(Mac 12:1-12; Luca 20:9-19)

33 “Inha cammáng mui parnai acám cannŏ́h loi idô: Bôn munáq ticuoi chóh ntớng nho tớq nưong. Án táq carrong paniar nưong. Án píq prúng alứng tabôt búl caviel prúng, ien dếq culái nho dyôn dơq hoi tớq prúng ngki. Alứng án táq panu hơ tớq nưong. Cua ngki án dyôn ticuoi cannŏ́h táq dơ nưong án. Alứng nha-án sŏ́ng chúng munơi máh culái tớq nưong ngki. Cua ngki án pôq nga cruong cannŏ́h. 34 Tớq ngư culái nho dom, án yua máh ticuoi sol pôq ial phê án te nha-án ndon táq dơ nưong. 35 Ma ticuoi táq dơ nưong cŏp máh ticuoi sol ngki. Án ndon nha-án tính. Án ndon nha-án cachet. Án ndon nha-án alpóh tớq búl. 36 Dyơ ưlla ngki yua máh ticuoi sol cannŏ́h loi pôq ial, clứng hơn te nsuoi. Ma nha-án ndon táq dơ nưong táq ada máh ticuoi ngki muchứng te nsuoi sa. 37 Tớq talloiq tháng, ưlla ngki yua acái conh án táp pôq nga ticuoi táq dơ nưong. Án parngíh idô: ‘Nha-án lư dyám náp acái conh cư.’

38 “Ma tư ticuoi táq dơ nưong hôm acái conh ưlla nưong tớq, nha-án tanghúng idô: ‘Án ndô la acái tŏ́ng ưlla. He! He cachet viang án. Dyơ máh mun án cơt na he nhéq!’ 39 Dyơ nha-án cŏp acái conh ưlla, lúq ndŏ́h angốh án te nưong, alứng cachet án.

40 “Iki, tớq ưlla ngki pôq nga nưong, amớh án ính táq ada nha-án táq dơ nưong án?”

41 Máh ticuoi ngki ôi Yê-su idô: “Lư án cachet nhéq máh ticuoi lớiq ŏ ngki. Dyơ án dyôn ticuoi cannŏ́h loi táq dơ nưong án. Tớq ngư culái nho dom, ticuoi ngki lư mpô culái nho dyôn án.”

42 Dyơ Yê-su tông lieh nha-án idô: “Imo arớq inha lớiq nai dŏc tớq tám uráq Yang Arbang-pilŏ́ng khoiq tông idô:

Cúc búl ticuoi táq dúng khoiq adúh,†

búl ngki cơt búl lác tớq tol dúng.

Arnáq ndô la arnáq Yang Arbang-pilŏ́ng táq,

alứng cơt arnáq ŏ lư chứng mát he.✡

43 Iki cư tông inha idô: Yang Arbang-pilŏ́ng lớiq dyôn inha mot tớq top án sút, ma án dyôn ticuoi cannŏ́h loi mot. Máh ticuoi ngki ính lư táq arnáq ŏ, cơt arớq cuteq ama culái ŏ. 44 Ticuoi mmo dứm tớq búl ndô, án prớm lớng. Ma khán búl ndô atôh piaiq cháq ticuoi mmo, cháq ticuoi ngki alíq tháng.”‡

45 Tư máh ticuoi sút top teng rit sang alứng máh ticuoi Pha-rasi sáng Yê-su tông máh parnai acám ngki la acám te nha-án. 46 Iki nha-án suo ngê ính cŏp Yê-su, ma nha-án adáh ticuoi prái, co máh ticuoi prái tin Yê-su la ticuoi tang ngcang Yang Arbang-pilŏ́ng.

22

Yê-su Acám Te Puo Asớr Campái Dyôn Acái

(Luca 14:15-24)

1 Yê-su cato tớq parnai acám sa idô: 2 “Yang Arbang-pilŏ́ng cơt sút la arớq puo tiráp tiríng asớr campái dyôn acái conh án. 3 Án yua máh prái tarráih án pôq cớiq máh ticuoi ndon án khoiq mơi dyôn tớq cha arsuoi. Ma máh ticuoi ngki lớiq ính tớq. 4 Iki án yua prái tarráih cannŏ́h loi pôq, alứng patáp nha-án idô: ‘Inha tông máh ticuoi ndon cư khoiq mơi idô: “Puo he tiráp tiríng cua dyơ dŏq cha arsuoi. Carrŏ́q tangcáh alứng carrŏ́q lơ-lơ plứm ŏ, án khoiq kiac cua dyơ; alứng cứp arnáq la án khoiq thuan cua dyơ. Iki seq mơi inha tớq hớu cha arsuoi.’ ”

5 “Ma máh ticuoi ndon puo khoiq mơi lớiq cammáng. Nha-án ính lư táq nưm arnáq nha-án sớng. Án ndon pôq táq pidái. Án ndon pôq táiq plới. 6 Máh ticuoi cannŏ́h cŏp prái tarráih na puo. Nha-án tính alứng cachet hơ. 7 Iki puo sáng uan lư. Dyơ án yua máh líng án pôq cachet lieh máh ticuoi ndon khoiq cachet prái tarráih án. Alứng máh líng ngki chŏ́ng nhéq vel nha-án. 8 Dyơ puo arô lieh máh prái tarráih án alứng patáp idô: ‘Arnáq cha arsuoi khoiq tiráp tiríng cua dyơ. Ma máh ticuoi ndon cư khoiq mơi lớiq piaiq tớq hớu cha arsuoi ndô. 9 Hoi-ngki inha pôq cứp paryéh. Ticuoi mmo inha tumúh, inha mơi ticuoi ngki dyôn tớq hớu cha arsuoi ndô.’ 10 Iki máh prái tarráih puo pôq nga carna. Ticuoi mmo nha-án tumúh, nha-án dông ticuoi ngki tớq hớu cha arsuoi puo táq. Nha-án dông máh ticuoi ŏ alứng máh ticuoi lớiq ŏ hơ. Iki tớq callúng ndon puo khoiq thuan dŏq ính cha arsuoi, bôn tot máng ticuoi.

11 “Tư puo mot tớq callúng máh ticuoi tớq hớu arsuoi át, ma án hôm munáq lớiq bôn sứp au ngai báq tớc pôq cha arsuoi. 12 Dyơ án plốh ticuoi ngki idô: ‘Yớu ơi! Imo mái tớq hớu cha arsuoi ma lớiq sứp au ngai báq tớc ndóng hớu cha arsuoi?’ Ma ticuoi ngki lớiq chom ôi amớh. 13 Dyơ puo yua prái tarráih án idô: ‘Inha chóq dyưng ati ticuoi ndô, alứng ardyóng adúh án te ndô nga ntúq ngiau. Ntúq ngki ngai nhiem cucloiq, alứng caltưat kineng tabang co sáng dieiq arức lư.’ ”

14 Dyơ Yê-su tông loi idô: “Bôn clứng ticuoi ndon Yang Arbang-pilŏ́ng khoiq arô, ma bôn biq náq sớng án rêh.”

Yê-su Cato Te Práq Thêq

(Mac 12:13-17; Luca 20:20-26)

15 Vít ngki top Pha-rasi pôq tanghúng, dyơ nha-án sisuo ngê ính táq dyôn Yê-su táq-ntêr thét. 16 Nha-án yua ticuoi te top nha-án alứng te top Hê-rôt tớq nga Yê-su. Máh ticuoi ngki tông Yê-su idô: “Thới ơi! He chom dyơ thới la ticuoi tinớng. Alứng thới cato piaiq lư te ngê Yang Arbang-pilŏ́ng. Chứng mát thới nhéq máh ticuoi la li-arli. Co iki thới lớiq dyám náp ticuoi bôn chức. 17 Iki he seq thới tông he. Amớh thới parngíh, piaiq ma lớiq he cóq dyôn práq thêq nga puo Rô-ma?”*

18 Ma Yê-su chom nha-án chim án, ính án lớiq chom ôi. Iki án tông ada nha-án idô: “Inha la ticuoi náh-nnan! Imo inha sisuo talíh te cư? 19 Inha dông dyôn cư me práq thêq ngki!”

Dyơ nha-án dông nga Yê-su me mui callong práq. 20 Yê-su plốh nha-án idô: “Rớp ndô alứng tarran ndô arớq nnáu?”

21 Nha-án ôi idô: “Puo Rô-ma.”

Dyơ Yê-su tông nha-án idô: “Crơng puo Rô-ma, inha culieh lieh dyôn puo Rô-ma, alứng crơng Yang Arbang-pilŏ́ng cóq inha culieh lieh dyôn Yang Arbang-pilŏ́ng.”

22 Ndóng nha-án sáng Yê-su ôi iki, nha-án sáng dut lư. Dyơ nha-án ngốh te Yê-su, pôq nga ntúq cannŏ́h loi.

Top Sa-dusê Plốh Yê-su Te Ticuoi Tumống Lieh

(Mac 12:18-27; Luca 20:27-40)

23 Ingái ngki bôn máh ticuoi te top Sa-dusê tớq nga Yê-su. Nha-án tông ticuoi khoiq cuchet lớiq têq tumống lieh. 24 Nha-án tông Yê-su idô: “Thới ơi! Môi-se khoiq taran tông he idô:

‘Khán munáq conh cuchet, ma án iyốh bôn acái,

munáq te em ai án cóq atŏ́ng campái án,

dŏq pitŏ́ng lieh acái dyôn ai án ndon khoiq cuchet.’✡

25 Tớq top he bôn tupul náq em ai. Án ndon ai pông khoiq ial campái. Ma án cuchet iyốh bôn acái. Iki a-em pandi cóq atŏ́ng campái ai. 26 Alứng muchứng ngki tưi te a-em pandi tingôi a-em tuloiq. Nhéq em ai ngki atŏ́ng campái ai, alứng nha-án cuchet tưi. 27 Tớq talloiq tháng, cán ngki cuchet tưi. 28 Tư máh ticuoi cuchet bôn tumống lieh, cán ngki cơt campái nnáu, co nha-án tupul náq em ai bôn ưlla nhéq cán ngki?”

29 Yê-su ôi nha-án idô: “Inha táq-ntêr lớiq crái, co inha lớiq chom arlớih te parnai Yang Arbang-pilŏ́ng khoiq taran te inớh, alứng inha lớiq chom díh chức pưt lư na Yang Arbang-pilŏ́ng. 30 Tư ticuoi cuchet bôn tumống lieh, nha-án lớiq cơt nnáng campái cayieq, ma nha-án cơt muchứng top tarneng Yang Arbang-pilŏ́ng tưi. 31 Ma te arnáq ticuoi khoiq cuchet bôn tumống lieh, imo arớq inha lớiq nai dŏc tớq tám uráq Yang Arbang-pilŏ́ng khoiq tông idô:

32 ‘Cư la Yang Arbang-pilŏ́ng ndon A-praham sang, I-sac sang, alứng Yacốp sang.’✡

He chom ticuoi cuchet lớiq têq sang nnáng Yang Arbang-pilŏ́ng, nưm ticuoi tumống sớng têq sang án.”†

33 Tư ticuoi clứng sáng Yê-su tông iki, nha-án sáng dut lư te máh parnai án tông.

Parnai Patáp Pưt Clưi Nhéq Te Cannŏ́h

(Mac 12:28-34; Luca 10:25-28)

34 Tớq top Pha-rasi sáng Yê-su ôi tingôi táq dyôn top Sa-dusê cớng ngcang, iki nha-án parchúng tanghúng. 35 Bôn munáq te ticuoi ngki la thới pasoi phep rit Isa-ra-el. Án tớq alứng plốh co ính chim Yê-su. 36 Án plốh idô: “Thới ơi! Tớq phep rit he, bôn parnai patáp amớh pưt clưi nhéq te cannŏ́h?”

37 Yê-su ôi án idô: “Cóq inha amoih Yang Arbang-pilŏ́ng Ưlla inha nhéq te mít cannính, nhéq te tarngứh tarhơ, alứng nhéq te parngíh inha.✡ 38 Parnai patáp ndô pưt clưi nhéq te parnai patáp cannŏ́h. 39 Alứng parnai patáp bar pưt clưi te cannŏ́h la idô: ‘Cóq inha amoih yớu muchứng inha amoih cháq inha bôm.’✡

40 Khán inha bôn bar parnai patáp ndô, lư inha bôn nhéq cứp nốh te phep rit Yang Arbang-pilŏ́ng khoiq patáp na Môi-se, alứng nhéq parnai ticuoi tang ngcang Yang Arbang-pilŏ́ng khoiq cato.”

Parnai Plốh Te Crit

(Mac 12:35-37; Luca 20:41-44)

41 Ndóng top Pha-rasi yôl át tanghúng tớq ntúq ngki, Yê-su plốh nha-án idô: 42 “Amớh inha parngíh te munáq Crit? Án la te tŏ́ng toiq nnáu?”

Nha-án ôi idô: “Án la te tŏ́ng toiq puo Davit.”

43 Iki Yê-su plốh sa: “Khán iki, imo Arvai Yang Arbang-pilŏ́ng dyôn puo Davit dŏq Crit la ‘Ưlla’? Co te inớh puo Davit khoiq tông idô:

44 ‘Yang Arbang-pilŏ́ng tông tớq Ưlla cư idô:

“Mái ticu pa atớm cư‡

tingôi ingái cư mŏp nha-án ndon ính cachet mái,

át tadưp allang dyưng mái.” ’✡

45 Khán Davit dŏq Crit la Ưlla, ngki imo têq Davit dŏq ticuoi te tŏ́ng toiq án bôm la Ưlla?”

46 Cua Yê-su tông iki, ngai lớiq chom ôi mui callong amớh nnáng. Alứng náp te ingái ngki ngai lớiq dáh plốh nnáng án.

23

Yê-su Catớih Ticuoi Êq Táq Arớq Thới Sái Rit Alứng Ticuoi Pha-rasi

(Mac 12:38-40; Luca 11:39-52; 20:45-47; 13:34-35)

1 Cua ngki Yê-su cato máh ticuoi clứng alứng top rian te án idô: 2 “Thới sái rit alứng ticuoi Pha-rasi tang Môi-se cơt ticuoi cato inha. 3 Iki, cóq inha peh alứng veng tapun máh parnai nha-án cato inha. Ma inha êq soi máh arnáq nha-án táq, co nha-án cato nưm na ngcang, ma nha-án lớiq táq arớq nha-án cato. 4 Nha-án cato inha dyôn veng phep rit dieiq lư, cơt arớq nha-án dyôn inha dual crơng ntáng. Ma ati nha-án lớiq bôn arơq choi amớh crơng ntáng te inha. 5 Cứp arnáq nha-án táq, nha-án ính ticuoi cannŏ́h hôm. Nha-án cacháq parnai Yang Arbang-pilŏ́ng tớq hop ngcár pưt hơn te ticuoi cannŏ́h. Dyơ nha-án chóq hop ngki tớq prŏ́ng alứng tian tớq payiel. Alứng nha-án táq paryoi tớq au thor nha-án toiq hơn te ticuoi cannŏ́h. 6 Nha-án ính lư ticu pa tanieng tớq ngai mơi nha-án tớq cha. Alứng nha-án ính bôn kichơng ticu ŏ clưi nhéq te cannŏ́h tớq dúng rum. 7 Nha-án ính ticuoi cannŏ́h pasôl ŏ ndóng nha-án át alứng ticuoi clứng. Alứng nha-án ính ngai dŏq nha-án la thới. 8 Ma inha êq suo ính ticuoi cannŏ́h dŏq inha la thới, co inha bôn nưm munáq sớng thới, alứng nhéq náq inha la em ai. 9 Alứng inha êq dŏq ticuoi tớq cúc cuteq ndô la A-ám inha, co inha bôn nưm munáq A-ám sớng, án ndon át tớq pilŏ́ng. 10 Alứng inha êq suo ính ticuoi cannŏ́h dŏq inha la ticuoi sút, co inha bôn nưm munáq sút sớng. Án la Crit. 11 Khán bôn ticuoi tớq top inha ma ính cơt pưt clưi nhéq te ticuoi cannŏ́h, cóq ticuoi ngki cơt prái tarráih inha. 12 Ticuoi mmo ma asớr cháq bôm, urớh ticuoi ngki cơt két. Alứng ticuoi mmo ma asiar cháq bôm, urớh ticuoi ngki cơt pưt.

Yê-su Tíq Ticuoi Táq Náh-nnan

(Mac 12:40; Luca 11:39-42, 44, 52; 20:47)

13 “Bap lư tớq nga inha thới sái rit alứng ticuoi Pha-rasi, la ticuoi táq náh-nnan! Co inha catáng ticuoi lớiq dyôn mot tớq top Yang Arbang-pilŏ́ng sút. Inha lớiq ính mot, iki inha catáng ticuoi cannŏ́h lớiq dyôn mot tưi!

14 “Bap lư tớq nga inha thới sái rit alứng ticuoi Pha-rasi, la ticuoi táq náh-nnan! Co inha lop máh dúng cán cammai, alứng inha cớu toiq ính ngai tông inha la tinớng ŏ. Co iki, chô-mát tôt inha ntáng hơn te ticuoi cannŏ́h.*

15 “Bap lư tớq nga inha thới sái rit alứng ticuoi Pha-rasi, la ticuoi táq náh-nnan! Inha pôq a-ưi ntúq dŏq suo ticuoi dyôn veng ngê inha. Tư nha-án veng ngê inha, ngki inha táq dyôn nha-án cơt saq hơn te inha; inha táq dyôn nha-án cóq chiuq bar chư hơn te inha át tớq ntúq uih chéh níc-níc.

16 “Bap lư tớq nga inha ndon arớq ticuoi sot mát, ma ính ayông ticuoi cannŏ́h. Inha tông ticuoi cannŏ́h idô: ‘Khán ticuoi mmo cantŏ́h callih bôiq nốh Dúng Sang Pưt, án lớiq táq veng parnai ngki la têq. Ma khán ticuoi mmo cantŏ́h callih bôiq nốh dyeng tớq Dúng Sang Pưt, án cóq táq veng parnai án khoiq cantŏ́h ngki.’ 17 Ticuoi achơ alứng sot mát ơi! Nốh mmo pưt hơn, dyeng lớiq la Dúng Sang Pưt, ndon táq dyôn dyeng ngki cơt mmar na Yang Arbang-pilŏ́ng? 18 Alứng inha tông idô hơ: ‘Khán ticuoi mmo cantŏ́h callih bôiq nốh parông sang tớq Dúng Sang Pưt, án lớiq táq veng parnai ngki la têq. Ma khán ticuoi mmo cantŏ́h callih bôiq nốh crơng sang tớq parông, ngki cóq án táq veng.’ 19 Inha la arớq ticuoi sot mát! Nốh mmo pưt hơn, crơng mŏp sang lớiq la parông sang, ndon táq dyôn crơng ngki cơt mmar na Yang Arbang-pilŏ́ng? 20 Iki, khán ticuoi mmo cantŏ́h callih bôiq nốh parông, la muchứng án khoiq cantŏ́h ada crơng sang tớq parông ngki tưi. 21 Alứng khán ticuoi mmo cantŏ́h callih bôiq nốh Dúng Sang Pưt, la muchứng án khoiq cantŏ́h callih ada Yang Arbang-pilŏ́ng tưi, co Dúng Sang ngki la ntúq Yang Arbang-pilŏ́ng át. 22 Alứng khán ticuoi mmo cantŏ́h callih bôiq nốh pilŏ́ng, la muchứng án khoiq cantŏ́h callih bôiq ntúq Yang Arbang-pilŏ́ng ticu, alứng án ndon ticu cơt sút ngki.

23 “Bap lư tớq nga inha thới sái rit alứng ticuoi Pha-rasi, la ticuoi táq náh-nnan! Co inha mŏp sang dyôn Yang Arbang-pilŏ́ng mui phê te bát bai asai akieu inha, ma inha lớiq peh máh callong pưt hơn tớq phep rit Yang Arbang-pilŏ́ng. Callong pưt ngki la idô: Cóq inha táq arnáq tinớng tupứng, cóq bôn mít cannính sruiq táq ticuoi cannŏ́h, alứng cóq táq arnáq piaiq dyôn ticuoi cannŏ́h têq tin inha. Cư lớiq bôn yua inha táh arnáq mŏp sang, ma máh nốh pưt hơn la cóq inha táq. 24 Inha la arớq ticuoi sot mát ma ính ayông ticuoi cannŏ́h! Inha dyớq anhui te dơq ngoiq, ma khán bôn pannán lac-da, ngki inha lôn táp.”†

25 “Bap lư tớq nga inha thới sái rit alứng ticuoi Pha-rasi, la ticuoi táq náh-nnan! Co inha bôn mít cannính arớq tingan alứng adien ngai arau ính práh nưm culái tieh, ma tớq callúng bôn máng prớq. Prớq ngki la acám te inha tarpún alứng cha ngoiq thưong. 26 Ơ máh ticuoi Pha-rasi ơi, inha la arớq ticuoi sot! Nsuoi lư cóq inha arau tingan dyôn práh pa callúng avai. Khán inha táq iki, pa tieh tingan lư práh tưi!

27 “Bap lư tớq nga inha thới sái rit alứng ticuoi Pha-rasi, la ticuoi táq náh-nnan! Inha la arớq ping cumuiq ngai sa táq práh ŏ lư. Culái tieh ping la ŏ alứng amaiq lư, ma tớq callúng ping bôn máng nghang alứng nnáq túng-búng tháng. 28 Inha la muchứng ngki tưi. Inha ính ticuoi cannŏ́h tông inha la tinớng ŏ, ma mít cannính inha bôn máng callong luaih, alứng inha táq náh-nnan sớng.

Yê-su Tông Acớiq Te Tôt

(Luca 11:47-51)

29 “Bap lư tớq nga inha thới sái rit alứng ticuoi Pha-rasi, la ticuoi táq náh-nnan! Inha táq ping ŏ dyôn ticuoi tang ngcang Yang Arbang-pilŏ́ng te inớh. Alứng inha táq amaiq lư máh ping ticuoi tinớng ŏ. 30 Alứng inha báq lư tông idô: ‘Khán he át mui prôq alứng achúc achiac he te inớh, he lư lớiq táq arớq nha-án ndon cachet máh ticuoi tang ngcang ngki.’ 31 Tớq inha tông iki, inha ngin inha la ticuoi te tŏ́ng toiq ticuoi ndon khoiq cachet ticuoi tang ngcang ngki. 32 Áu, inha pôq táp! Inha táq dyôn cua nhéq máh arnáq achúc achiac inha! 33 Inha la ticuoi ndon bôn mít cannính lới lư, pla arớq cusánh. Lư inha lớiq têq viar vít te Yang Arbang-pilŏ́ng sưq inha, alứng ardyóng adúh inha tớq ntúq uih chéh níc-níc. 34 Iki cư tông inha idô: Urớh cư yua máh ticuoi tang ngcang cannŏ́h, máh ticuoi tubáiq, alứng máh thới tớq nga inha. Bôn ticuoi te top ngki, inha ính cachet alứng téh tớq along calláng. Án ndon inha ính tính tớq dúng sang. Alứng án ndon inha ính chuih angốh te vel ndô dyôn át nga vel tutíh. 35 Iki tôt nha-án ndon khoiq cachet ticuoi tinớng ŏ tớq cuteq ndô, Yang Arbang-pilŏ́ng ính dyôn inha tamprêq tưi tôt ngki, co inha la tŏ́ng toiq nha-án. Tôt ngki bôn te ingái nha-án cachet Aben la ticuoi tinớng ŏ te inớh, alứng tingôi tớq ingái nha-án cachet Sa-chari la acái conh Ba-rachi. Inha khoiq cachet Sa-chari tớq callúng Dúng Sang Pưt, tumán parông sang. 36 Cư tông inha arlớih lư, cứp nốh tôt ngki tớq nga inha ndon át tớq pang ndô!

Yê-su Amoih Máh Ticuoi Tớq Vel Pưt Yaru-salem

(Luca 13:34-35)

37 “Ơ ticuoi tớq vel Yaru-salem, ticuoi tớq vel Yaru-salem ơi! Inha la ticuoi báq cachet ticuoi tang ngcang Yang Arbang-pilŏ́ng, alứng inha alpóh tớq búl ada máh ticuoi Yang Arbang-pilŏ́ng yua dyôn tớq nga inha. Bôn a-ưi chư dyơ cư ính pachúng parŏm nhéq máh inha arớq ntruoi icán catrốc arô acái dyôn át tadưp nnár án. Ma inha lớiq ính! 38 Co iki Dúng Sang Pưt inha piaiq ngai táh, dyơ cơt arngol. 39 Cư tông inha idô: Te hoi-ngki tingôi chô-mát, inha lớiq bôn hôm nnáng cư, tingôi tớq ingái inha tông idô: ‘Bún lư án ndon tớq táq arnáq nhơ nốh Ưlla he.’ ”✡

24

Yê-su Tông Te Ngai Talóh Dúng Sang Pưt

(Mac 13:1-2; Luca 21:5-6)

1 Tư Yê-su ngốh te Dúng Sang Pưt, dyơ án ticaq na carna, top rian te án tớq nga án alứng turô dyôn án me máh dúng ndon át tớq callúng carrống paniar Dúng Sang Pưt. 2 Yê-su tông nha-án idô: “Inha hôm máh dúng pưt ndô lớiq? Chô-mát búl ngai táq dúng pưt ndô lớiq bôn tarkít nnáng munơi, ma cơt partáh nhéq.”

Yê-su Tông Te Callong Dieiq Arức Tớq Nga Ticuoi

(Mac 13:3-13; Luca 21:7-19)

3 Ndóng Yê-su ticu tớq king O-li-vê, nưm top rian te án tớq nga án alứng plốh án idô: “Thới ơi! Seq thới tông he nnáng dưnh máh-mmo arnáq ndô tớq? Bôn tíc amớh apáh dyôn he chom te thới tớq lieh nga cúc cuteq ndô, alứng ingái talloiq?”

4 Yê-su ôi nha-án idô: “Cóq inha át dyôn ahôi. Êq dyôn ngai pilốh inha. 5 Chô-mát bôn a-ưi náq tớq alứng bôiq nốh cư, díh tông idô: ‘Cư táp la Crit!’ Alứng nha-án pilốh ticuoi a-ưi lư. 6 Tư inha sáng parhanh ngai tarchíl tumán-mán yông-yông, inha êq crŏ́q amớh. Arnáq ndô cóq tớq nsuoi avai. Ma iyốh tớq ingái talloiq tháng. 7 Top ndô ính tarchíl tartáq alứng top ngki; cruong ndô ính tarchíl tartáq alứng cruong ngki. Bôn a-ưi ntúq ớq tanna cha. Alứng bôn a-ưi ntúq cuteq arsáu alứng cacưt. 8 Máh nốh ngki tớq nsuoi avai, arớq cán mbơiq sáng a-ái ndóng ính cuop cumo. Ma yôl bôn a-ưi nốh dieiq arức loi ính tớq tatun.

9 “Tớq máh ingái ngki, ngai ính mŏp inha nga ati ticuoi lớiq ŏ dyôn nha-án ariaq alứng cachet. Alứng nhéq tưh ticuoi a-ính inha, la co tian inha veng ngê cư. 10 Ndóng ngki bôn a-ưi náq ticuoi khoiq veng ngê cư, nha-án táh viang ngê cư, co lớiq rap veng tapun nnáng. Nha-án munáq cauq munáq dyôn ticuoi sút cachet; alứng munáq a-ính munáq. 11 Bôn a-ưi náq ticuoi tớq, alứng ngin nha-án la ticuoi tang ngcang Yang Arbang-pilŏ́ng. Ma nha-án táq-ntêr a-uai sớng, co ính tardông clứng ticuoi arbúc tớq ngê nha-án. 12 Co ngê saq pôq pláh cứp ntúq, iki ticuoi ndon munáq amoih munáq te nsuoi, cơt lớiq amoih nnáng. 13 Ma máh ticuoi ndon rap tanhir tingôi sút pang tumống nha-án, Yang Arbang-pilŏ́ng lư choi tamống nha-án. 14 Urớh lư bôn ticuoi pôq cato parnai ŏ te Yang Arbang-pilŏ́ng cơt sút nga cứp cruong tớq cúc cuteq ndô, dyôn máh ticuoi têq chom. Cua ngki lư tớq ingái talloiq tháng.”

Yê-su Tông Bôn A-ưi Nốh Dieiq Arức Tớq Nga Cúc Cuteq Ndô

(Mac 13:14-23; Luca 21:20-24)

15 “Urớh inha hôm máh nốh ndon Daniel la ticuoi tang ngcang Yang Arbang-pilŏ́ng khoiq tông te inớh. Daniel tông acớiq, la bôn ticuoi dông dŏq crơng prớq nga Dúng Sang Pưt ndon Yang Arbang-pilŏ́ng lớiq ính me. (Ticuoi mmo dŏc parnai ndô, cóq parngíh dyôn simớt.) 16 Ingái ngki máh ticuoi tớq vúng Yudê, cóq lúh sớr át nga cóh loi. 17 Án ndon át tớq mpuong dúng, êq siar alứng mot ial nnáng crơng te dúng. 18 Án ndon át tớq pidái, êq chô ial nnáng tampớc te dúng. 19 Tớq ingái ngki, toiq bap lư nha-án ndon át cháq-iki, alứng nha-án ndon a-uq acái. 20 Iki, cóq inha cớu seq êq dyôn inha lúh tớq kisái ngngiat alứng tớq Ingái Angô. 21 Tớq ingái ngki bôn dieiq arức hơn te tôm Yang Arbang-pilŏ́ng teng pilŏ́ng cuteq tingôi tớq hoi-ndô. Alứng urớh, lớiq bôn nnáng dieiq arức arớq ingái ngki. 22 Khán Yang Arbang-pilŏ́ng lớiq bôn aroiq lieh máh ingái ngki, lư lớiq bôn nnáu têq tumống nnáng. Ma co án ính choi máh ticuoi án khoiq rêh, iki án aroiq lieh máh ingái ngki.

23 “Khán ngai tông inha idô: ‘Ndô! Án ndon át ndô la lư Crit!’, lớiq la ‘Tutíh! Án ndon át nga ngki la lư Crit!’, inha êq náp parnai ngki. 24 Co urớh bôn ticuoi tới lư Crit, alứng tới lư ticuoi tang ngcang Yang Arbang-pilŏ́ng, ính tớq. Nha-án ính táq tíc sileh alứng arnáq laq lư, dŏq pilốh tarthu inha. Khán têq, nha-án ính pilốh díh ticuoi ndon Yang Arbang-pilŏ́ng khoiq rêh hơ. 25 Cóq cammáng! Cư tông inha dyôn chom nsuoi te máh arnáq ngki iyốh tớq.

26 “Iki, khán bôn ngai tông inha idô: ‘Tutíh! Bôn munáq Crit át tớq ntúq aih!’, inha êq pôq nga ntúq ngki. Lớiq la khán nha-án tông idô: ‘Tutíh! Munáq Crit át catốq tớq dúng ngki!’, inha êq náp. 27 Co cư Acái Yang Cơt Ticuoi tớq, la arớq lilaiq cáng te pứp mát pandang ngốh tớq pứp mát pandang pát.

28 “Ntúq mmo bôn ticuoi cuchet, ntúq ngki lư bôn calang srúp rum cha sáiq cumuiq.”

Yê-su Tông Te Acái Yang Cơt Ticuoi Tớq Lieh Nga Cúc Cuteq Ndô

(Mac 13:24-27; Luca 21:25-28)

29 Yê-su tông loi idô: “Vít te máh ingái dieiq arức lư ngki, mát pandang lớiq bôn claq nnáng, alứng kisái lớiq bôn tráh nnáng. Pantôr atôh te pilŏ́ng, alứng máh nốh bôn chức tớq pilŏ́ng la arsáu nhéq. 30 Tớq ingái ngki tớq pilŏ́ng bôn tíc te Acái Yang Cơt Ticuoi. Dyơ nhéq tưh ticuoi tớq cúc cuteq ndô nhiem cucloiq co sáng adáh. Nha-án hôm cư Acái Yang Cơt Ticuoi tớq pandi tulúc bôn chức pưt alứng bôn rớp ang-ưr lư.✡ 31 Bôn sieng tangcoi yứng lư, dyơ cư yua máh tarneng cư pôq pachúng cứp náq ticuoi ndon cư khoiq rêh te cứp anga, alứng te cứp ntúq pưn pilŏ́ng crôp ndô.”

Yê-su Acám Te Tôm Tarúng

(Mac 13:28-31; Luca 21:29-33)

32 “Inha cammáng, cư acám te tôm tarúng. Khán abeng along yôl nhom, án tambáiq acứp ula. Iki inha chom khoiq tumán ính tớq dyơ kisái puoq. 33 Muchứng ngki tưi, khán inha hôm máh nốh ndô tớq, inha lư chom Acái Yang Cơt Ticuoi tumán ính tớq dyơ alứng khoiq tamŏ́c ngáh callống. 34 Cư tông inha arlớih lư, nhéq tưh ticuoi tớq pang ndô lớiq bôn pít nsuoi te máh nốh ngki tớq. 35 Chô-mát pilŏ́ng alứng cuteq cơt pít, ma parnai cư tông lớiq nai pít.”

Lớiq Bôn Ngai Chom Ingái Mmo Acái Yang Cơt Ticuoi Tớq Lieh

(Mac 13:32-37; Luca 17:26-30, 34-36)

36 “Lớiq bôn ngai chom ingái mmo, lớiq la ndóng mmo arnáq ngki tớq. Máh tarneng alứng Acái Yang Arbang-pilŏ́ng la lớiq chom tưi ingái ngki. Nưm munáq A-ám cư táp chom ingái ngki. 37 Acái Yang Cơt Ticuoi tớq lieh nga cúc cuteq ndô la arớq pang Nô-ê te inớh. 38 Tớq pang Nô-ê, nsuoi arlám dơq ính tớq, máh ticuoi tớq pang ngki cha ngoiq bui ŏ lư. Nha-án ial campái cayieq muchứng te ưlling tingôi tớq ingái Nô-ê sớr tớq tuoc. 39 Nha-án lớiq chom amớh tháng te nốh ính tớq nga nha-án. Ma ndóng arlám dơq tớq, dyơ dơq ngki dông calúh nhéq nha-án. Ingái Acái Yang Cơt Ticuoi tớq lieh nga cúc cuteq ndô la muchứng ngki tưi. 40 Ndóng ngki bôn bar náq conh át tớq pidái. Tarneng Yang Arbang-pilŏ́ng ial dông munáq, ma munáq loi, ngki án dŏq. 41 Alứng ndóng ngki bôn bar náq cán cuclóh sro. Tarneng ial dông munáq, ma munáq loi, ngki án dŏq. 42 Iki cóq inha cayôn níc, co inha lớiq chom ingái mmo Ưlla inha tớq lieh nga inha. 43 Cóq inha ayư dyôn simớt te callong ndô: Khán ticuoi ưlla dúng ma chom ndóng mmo ticuoi siveng ính mot titôiq tớq dúng án, án lư cayôn níc lớiq dyôn ticuoi siveng têq mot titôiq. 44 Iki cóq inha cayôn níc, co inha lớiq chom ndóng mmo cư Acái Yang Cơt Ticuoi tớq lieh. Cư lư tớq ndóng ingái inha lớiq bôn parngíh amớh te cư tớq.”

Yê-su Tông Te Prái Tarráih Ŏ Alứng Lớiq Ŏ

(Luca 12:41-48)

45 “Khán bôn prái tarráih tubáiq alứng tinớng tupứng, ưlla dúng lư chóh án dyôn cơt sút dŏq kiaq me nhéq máh prái tarráih cannŏ́h. Amớh ưlla yua án chiam, án lư chiam ngki. 46 Khán prái tarráih táq piaiq máh arnáq ưlla yua án táq, án lư sáng bui ndóng ưlla án chô! 47 Cư tông inha arlớih lư, urớh ưlla ngki dyôn prái tarráih ngki kiaq me nhéq máh mun án. 48 Ma khán prái tarráih ngki táq thét, dáh lơ án parngíh tớq mít idô: ‘Yôl dưnh ki-náq ưlla cư chô.’ 49 Iki án tính máh ticuoi táq arnáq ưlla án, alứng án cha ngoiq munơi alứng ticuoi bol plêc. 50 Bôn mui ingái, ưlla ngki chô, ma prái tarráih ngki lớiq chom, alứng án lớiq parngíh amớh te ingái ngki. 51 Iki ưlla ngki ticŏ́h prái tarráih ngki a-ưi béq tớq dau. Alứng án dyôn prái tarráih ngki át munơi alứng ticuoi táq náh-nnan tớq ntúq ngai nhiem cucloiq alứng caltưat kineng tabang co sáng dieiq arức lư.

25

Parnai Acám Te Mui Chít Náq Cumor

1 “Ndóng ngki, Yang Arbang-pilŏ́ng cơt sút la arớq mui chít náq cumor carring. Nha-án ial den tớu, dyơ pôq côn án ndon ial campái. 2 Sông náq cumor la achơ, ma sông náq loi la tubáiq. 3 Nha-án ndon achơ ngki dông den tớu, ma nha-án lớiq bôn dông calưi tớu. 4 Ma nha-án ndon tubáiq dông den tớu alứng dông calưi tớu tớq be hơ. 5 Iki án ndon ial campái dyut lư tớq. Dyơ máh cumor ngki, án ndon bíq tưt, án ndon bíq ngiar tháng.

6 “Tớq tardi dáu ngai arô yứng lư idô: ‘Ngki! Án ndon ial campái khoiq tớq dyơ! Inha ngốh ráp án!’ 7 Nhéq máh cumor ngki ayư, alứng nha-án thuan den tớu nha-án. 8 Nha-án ndon achơ tông ada nha-án ndon tubáiq idô: ‘Seq inha cáh tớu inha dyôn he hơ, co den tớu he khoiq nhéq tớu dyơ.’ 9 Ma nha-án ndon tubáiq ôi idô: ‘He lớiq têq cáh mmớh. Dáh tớu he lớiq khám dyôn inha alứng he. Piaiq lư la inha pôq plới te ticuoi táiq tớu.’ 10 Ma ndóng nha-án pôq plới, án ndon ial campái tớq. Dyơ sông náq cumor ndon yôl bôn tớu, bôn mot hớu cha arsuoi munơi alứng án ndon ial campái. Dyơ ngai catáng callống.

11 “Vít ngki, máh cumor ndon pôq plới tớu chô. Nha-án arô idô: ‘Ai tamme ơi! Ai tamme ơi! Pốh callống dyôn he mot tưi!’ 12 Ma ai tamme ôi idô: ‘Cư tông inha arlớih lư, cư lớiq chom inha.’ ”

13 Dyơ Yê-su tông loi idô: “Iki, cóq inha át cayôn níc, co inha lớiq chom ingái mmo, alứng ndóng mmo Acái Yang Cơt Ticuoi tớq lieh nga cúc cuteq ndô.

Parnai Acám Te Pe Náq Prái Tarráih

(Luca 19:11-27)

14 “Yang Arbang-pilŏ́ng cơt sút la arớq munáq conh pôq tumoi cruong yông. Ndóng án tumán ính pôq, án arô ticuoi táq arnáq án, alứng mŏp dyôn nha-án kiaq me práq mun án. 15 Án dyôn cứp náq veng án parngíh ticuoi ngki têq táq. Munáq án dyôn sông nen. Munáq án dyôn bar nen. Ma munáq loi, án dyôn nưm mui nen sớng.* Dyơ án pôq tumoi. 16 Án ndon ráp sông nen pôq táiq plới táp. Dyơ án bôn lơi sông nen. 17 Án ndon ráp bar nen táq muchứng ngki tưi, alứng án bôn lơi bar nen. 18 Ma án ndon ráp nưm mui nen sớng, án píq prúng, dyơ án tứp práq ngki.

19 “Dưnh cumo lo kisái ưlla ngki píh chô. Án plốh lieh te máh práq án khoiq dyôn nga nha-án. 20 Ticuoi ndon khoiq ráp sông nen, án dông atớq sông nen loi nga ưlla án. Alứng án tông idô: ‘Ưlla ơi! Ưlla khoiq dyôn cư sông nen, ma hoi-ngki cư bôn lơi sông nen loi.’ 21 Ưlla ngki ôi án: ‘Máh arnáq mái táq la piaiq lư. Mái la ticuoi hôi alứng tinớng tupứng. Mái khoiq táq tinớng tupứng ada nốh két ndô. Iki cư dyôn mái bôn cơt ưlla a-ưi nốh pưt loi. Alứng cư dyôn mái bôn callong bui ơn át munơi alứng cư.’ 22 Ticuoi ndon khoiq ráp bar nen, án dông atớq bar nen cannŏ́h loi nga ưlla án. Alứng án tông idô: ‘Ưlla ơi! Ưlla khoiq dyôn cư bar nen, ma hoi-ngki cư bôn lơi bar nen loi.’ 23 Ưlla ngki ôi án idô: ‘Máh arnáq mái táq la piaiq lư. Mái la ticuoi táq arnáq ŏ alứng piaiq lư. Mái khoiq táq ŏ lư ada nốh két ndô. Iki cư dyôn mái bôn cơt ưlla a-ưi nốh pưt loi. Alứng cư dyôn mái bôn callong bui ơn át munơi alứng cư tưi.’ 24 Tatun ngki, ticuoi ndon khoiq ráp mui nen, án tớq tưi alứng tông idô: ‘Ưlla ơi! Cư chom ưlla la ticuoi cát lư. Ưlla lớiq chớt, ma ưlla ính sot. Ưlla lớiq táq, ma ưlla ính ial. 25 Cư adáh, iki cư dông tứp práq ưlla tớq cuteq. Hoi-ngki cư culieh lieh práq ngki dyôn ưlla.’ 26 Ưlla ngki ôi án idô: ‘Mái la ticuoi lới alứng aláh lư. Mái chom dyơ, cư lớiq chớt, ma cư ính sot. Cư lớiq táq, ma cư ính ial. 27 Khán iki, ŏ hơn la mái dyôn ticuoi cannŏ́h váq práq cư. Dyơ tớq ingái cư píh chô, cư bôn práq ngki alứng bôn práq lơi hơ. 28 Iki, cóq ial viang práq te ticuoi ndô, dyơ dyôn nga án ndon khoiq bôn mui chít nen. 29 Co án ndon bôn, cư dyôn án bôn a-ưi lư loi, tingôi clưi tớc clưi cha. Ma án ndon lớiq bôn, ngki cư dyôn án ớq lớng. 30 Ma ticuoi ndon ớq lơi, cóq ardyóng adúh án te ndô nga ntúq ngiau. Ntúq ngki ngai nhiem cucloiq alứng caltưat kineng tabang co sáng dieiq arức lư.’ ”

Acái Yang Cơt Ticuoi Sưq Nhéq Tưh Ticuoi

31 “Tư Acái Yang Cơt Ticuoi tớq lieh na bôn chức ang-ưr munơi alứng máh tarneng án, ndóng ngki án ticu tớq kichơng puo ndon ang-ưr. 32 Ndóng ngki, nhéq tưh ticuoi ính rum chứng mát án, alứng án ính cayáh nha-án cơt bar top, arớq ticuoi kiaq me cưu cayáh cưu te mbeq. 33 Dyơ án dyôn máh cưu át pa atớm án, ma máh mbeq ngki án dyôn át pa aviar án. 34 Dyơ Puo ngki tông nha-án ndon át pa atớm idô: ‘A-ám cư dyôn inha bôn callong bún a-ưi. Inha mot cơt sút tớq ntúq Yang Arbang-pilŏ́ng khoiq thuan dŏq mun dyôn inha. Mun ndô án khoiq thuan dŏq dyôn inha te ingái án teng túc culám khám nốh tớq pilŏ́ng alứng tớq cúc cuteq. 35 Ndóng cư sáng pinhaih, inha khoiq chiam cư dyôn bôn cha. Ndóng cư hál dơq, inha khoiq dyôn cư ngoiq. Ndóng cư la tumoi laq, inha khoiq pasôl cư, alứng dyôn cư mot tớq dúng inha. 36 Ndóng cư ớq tampớc, inha khoiq dyôn cư bôn tampớc. Ndóng cư a-ái, inha khoiq tớq partê cư. Ndóng cư át tớq coq tôt, inha khoiq tớq alang cư.’ 37 Dyơ nha-án ndon tinớng ŏ plốh idô: ‘Ưlla ơi! Ndóng mmo he hôm Ưlla pinhaih alứng he chứm chiam Ưlla? Lớiq la Ưlla hál dơq alứng he dyôn Ưlla ngoiq? 38 Ndóng mmo he hôm Ưlla la tumoi laq alứng he pasôl ŏ Ưlla, alứng dyôn Ưlla mot tớq dúng he? Lớiq la Ưlla ớq tampớc alứng he dyôn Ưlla bôn tampớc? 39 Alứng ndóng mmo he hôm Ưlla a-ái, lớiq la át tớq coq tôt, ma he pôq alang Ưlla?’ 40 Puo ngki ôi lieh nha-án idô: ‘Cư tông inha arlớih lư, ndóng inha táq máh arnáq ngki ada munáq em ai cư ndon lớiq bôn tarnáp amớh, la arớq inha táq dyôn cư tưi!’

41 “Cua ngki, puo ngki tông nha-án ndon át pa aviar án idô: ‘Inha tôi yông te cư, co Yang Arbang-pilŏ́ng khoiq pupap inha. Án dyôn inha át tớq ntúq uih chéh níc-níc, la ntúq án khoiq thuan dŏq dyôn yang Satán alứng máh tarneng yang ngki. 42 Ndóng cư sáng pinhaih, inha lớiq bôn dyôn cư tanna cha. Ndóng cư hál dơq, inha lớiq bôn dyôn cư ngoiq. 43 Ndóng cư la tumoi laq, inha lớiq bôn pasôl ŏ ada cư, alứng lớiq dyôn cư mot tớq dúng inha. Ndóng cư ớq tampớc, inha lớiq bôn dyôn cư bôn tampớc. Ndóng cư a-ái alứng át tớq coq tôt, inha lớiq bôn pôq alang cư.’ 44 Dyơ nha-án plốh puo idô: ‘Ưlla ơi! Ndóng mmo he hôm Ưlla pinhaih, lớiq la hál dơq, lớiq la tumoi laq, lớiq la ớq tampớc tớc, lớiq la a-ái alứng át tớq coq tôt, ma he lớiq bôn choi Ưlla?’ 45 Puo ôi lieh nha-án idô: ‘Cư tông inha arlớih lư, ndóng inha lớiq choi munáq em ai cư ndon lớiq bôn tarnáp amớh, la arớq inha lớiq choi cư tưi.’ 46 Iki máh nha-án ndon lớiq tarchoi cóq mot át níc tớq ntúq dieiq arức lư. Ma máh ticuoi tinớng ŏ bôn mot tớq ntúq bôn tumống níc-níc.”

26

Ticuoi Sút Tanghúng Ính Cachet Yê-su

(Mac 14:1-2; Luca 22:1-2; Yon 11:45-53)

1 Tư Yê-su tông cua nhéq máh parnai ngki, án tông top rian te án idô: 2 “Inha khoiq chom dyơ, yôl bar ingái loi top Isa-ra-el ính cha bui ayư Ingái Ngốh.* Ingái ngki la ingái ngai mŏp cư Acái Yang Cơt Ticuoi, dyôn ngai téh cư tớq along calláng.”

3 Ndóng ngki máh ticuoi sút top teng rit sang alứng máh ticuoi sút tớq sớu parchúng tanghúng tớq dúng Cai-pha la ariaih top teng rit sang. 4 Nha-án tanghúng dŏq suo ngê ính cŏp alứng cachet Yê-su, ma nha-án lớiq ính ticuoi cannŏ́h chom. 5 Nha-án tông idô: “He lớiq têq táq iki tớq ingái cha bui, co adáh ticuoi clứng tarchơiq tớq vel he.”

Munáq Cán Tốq Dơq Thum Tớq Cháq Yê-su

(Mac 14:3-9; Yon 12:1-8)

6 Ndóng Yê-su át tớq vel Bê-thani, án át tớq dúng Si-môn la ticuoi a-ái bŏ́q te nsuoi. 7 Dyơ bôn munáq cán tớq nga Yê-su. Án dông mui lám be ngai táq tớq búl ‘a-labat’. Tớq be ngki bôn dơq thum dát lư. Ndóng Yê-su át chicha, án tốq dơq thum tớq plô Yê-su. 8 Tư top rian te Yê-su hôm án táq iki, nha-án sáng nháih, alứng nha-án táq-ntêr idô: “Imo cán ndô táq iki; án pirê mat dơq thum ngki? 9 Khán táiq dơq thum ndô, lư bôn a-ưi práq, alứng têq ial práq ngki choi máh ticuoi kidit!”

10 Yê-su chom nha-án táq-ntêr iki, dyơ án tông nha-án idô: “Imo inha táq dyôn cán ndô sáng anguaq? Cán ndô táq arnáq ŏ lư a cư. 11 Máh ticuoi kidit át níc alứng inha. Ma cháq cư lớiq bôn át níc alứng inha. 12 Cán ndô khoiq tốq dơq thum tớq cháq cư, la thuan dŏq dyôn ngai tứp cư tớq ping. 13 Cư tông inha arlớih lư, cứp ntúq tớq cúc cuteq ndô, tớq ngai cato parnai ŏ te Yang Arbang-pilŏ́ng, lư ngai cato díh arnáq cán ndô táq hơ, dŏq dyôn máh ticuoi ayư te án.”

Yuda Ính Culieu Yê-su

(Mac 14:10-11; Luca 22:3-6)

14 Vít ngki Yuda I-cari-ôt la munáq te top mui chít la bar náq ndon rian te Yê-su, án tớq nga ticuoi sút top teng rit sang, 15 alứng tông nha-án idô: “Khán cư mŏp Yê-su nga inha, ngki amớh inha ính dyôn cư?”

Iki nha-án dyôn án pe chít callong práq. 16 Cua ngki, Yuda suo ngê ính culieu Yê-su.

Yê-su Cha Munơi Alứng Top Rian Te Án

(Mac 14:12-21; Luca 22:7-14, 21-23; Yon 13:21-30)

17 Tớq máh ingái top Isa-ra-el cha bui ayư Ingái Ngốh, nhéq tupul ingái nha-án cha beng lớiq pôih. Tớq ingái mui, top rian te Yê-su tớq nga án alứng plốh idô: “Ntúq mmo thới ính he pôq thuan dyôn thới cha pêl bui?”

18 Yê-su ôi nha-án idô: “Inha mot tớq vel, inha lư tumúh munáq ticuoi ưlla dúng. Inha tông án idô: ‘Thới tông: Ingái Yang Arbang-pilŏ́ng khoiq anát dyôn cư tumán ính tớq dyơ. Cư alứng top rian te cư ính cha pêl bui ayư Ingái Ngốh tớq dúng mái.’ ”

19 Iki top rian te Yê-su pôq táq arớq Yê-su patáp nha-án. Alứng nha-án thuan dŏq cha pêl bui tớq dúng ngki.

20 Tớq aryum-yum Yê-su ticu cha munơi alứng top mui chít la bar náq rian te án. 21 Ndóng nha-án chicha, Yê-su tông nha-án idô: “Cư tông inha arlớih lư, bôn munáq te top inha ính culieu cư.”

22 Nhéq top rian te án sáng anguaq lư, alứng muchư munáq plốh án idô: “Cư lớiq Ưlla?”

23 Yê-su ôi nha-án idô: “Án ndon túq beng mui tingan alứng cư, lư án ngki táp culieu cư. 24 Acái Yang Cơt Ticuoi cóq cuchet dŏq táq veng tớq tám uráq Yang Arbang-pilŏ́ng khoiq tông te án. Ma bap lư ada ticuoi ndon culieu Acái Yang Cơt Ticuoi! Khaq a-i án êq carnian án!”

25 Yuda ndon ính culieu Yê-su, án plốh idô: “Cư lớiq thới?”

Yê-su ôi án: “Lư piaiq arớq mái plốh.”

Nha-án Cha Ngoiq Ayư Te Cháq Alứng Aham Yê-su

(Mac 14:22-26; Luca 22:15-20; Cô-rin-tô Mui 11:23-25)

26 Ndóng nha-án chicha, Yê-su ial beng alứng si-ơn Yang Arbang-pilŏ́ng, dyơ án péq beng alứng avôi dyôn top rian te án. Án tông idô: “Inha ráp cha, ndô la cháq cư.”

27 Vít ngki án ial choc loi. Án si-ơn Yang Arbang-pilŏ́ng, dyơ án avôi dyôn top rian te án, alứng án tông idô: “Nhéq náq inha ngoiq, 28 ndô la aham cư ndon ngốh táq tíc Yang Arbang-pilŏ́ng khoiq carhŏt parnai tamme ada nhéq tưh ticuoi. Nhơ te aham cư, Yang Arbang-pilŏ́ng táh luaih dyôn ticuoi. 29 Cư tông inha idô: Cư lớiq ngoiq nnáng dơq nho ndô, tingôi tớq ingái cư ngoiq dơq nho tamme munơi alứng inha tớq ntúq A-ám cư sút.”

30 Cua nha-án cứh mui alhoiq ayô, dyơ nha-án ngốh te ngki, sớr nga king O-li-vê loi.

Yê-su Tông Nsuoi Te Arnáq Phi-er Ính Táq

(Mac 14:27-31; Luca 22:31-34; Yon 13:36-38)

31 Ndóng ngki Yê-su tông nha-án idô: “Idáu ndô táp nhéq náq inha táh cư. Tớq tám uráq Yang Arbang-pilŏ́ng khoiq tông idô:

‘Cư dyôn ngai cachet viang ticuoi kiaq me cưu;

dyơ top cưu án lúh pláh chap nhéq.’✡

32 Ma tư cư tumống lieh, cư pôq nsuoi inha nga vúng Ca-lilê.”

33 Phi-er tông Yê-su idô: “Khán nhéq máh ticuoi táh thới, cư lư lớiq táh thới mmớh!”

34 Yê-su ôi án idô: “Cư tông mái arlớih lư, idáu ndô táp, ntruoi iyốh ticár, mái calôih cư khoiq pe chư.”

35 Ma Phi-er ôi idô: “Khán ngai cachet cư munơi alứng thới la thôi. Cư lư lớiq calôih thới mmớh!”

Alứng nhéq top ngki tông muchứng Phi-er tưi.

Yê-su Cớu Tớq Nưong Kêt-se-manê

(Mac 14:32-42; Luca 22:39-46)

36 Dyơ Yê-su alứng top rian te án pôq nga nưong Kêt-se-manê. Yê-su tông top rian te án idô: “Inha át ticu ndô nư. Cư ính pôq cớu nga tuki.”

37 Ma Yê-su dông nưm Phi-er alứng bar náq em ai acái conh Sê-badê pôq alứng án. Ndóng ngki táp án sáng anguaq alứng rớu lư. 38 Án tông nha-án pe náq idô: “Mít cư sáng anguaq lư, cư lớiq rap tumống nnáng. Inha át pớn ndô. Inha cayôn alứng cư.”

39 Tư Yê-su pôq biq te nha-án; án mpop tớq cuteq mui tatứp alứng cớu idô: “Ơ A-ám cư ơi! Khán têq, cư seq mái atức viang choc dieiq arức ndô dyôn vít te cư. Ma cư lớiq ính veng cannính cư bôm, ma cư veng cannính mái sớng.”

40 Dyơ Yê-su chô lieh nga pe náq ndon rian te án. Án tumúh nha-án bíq. Dyơ án plốh Phi-er idô: “Imo muhúiq sớng la inha lớiq rap cayôn alứng cư? 41 Cóq inha ayư alứng cớu seq êq dyôn ngai tardông inha táq luaih. Mít inha ngki bánh rêng, ma sac sáiq inha ngki ieuq.”

42 Yê-su pôq chư bar ính cớu nga ntúq tuki sa. Án cớu idô: “A-ám cư ơi! Khán mái lớiq ính atức choc dieiq arức ndô dyôn vít te cư, ma mái ính cư cóq ngoiq, ngki cư veng cannính mái sớng.”

43 Dyơ Yê-su chô lieh nga pe náq, ma án tumúh nha-án bíq sa. Nha-án lớiq rap caplang mát; co ngcơr mát nha-án acứp níc.

44 Yê-su pôq sa te nha-án, alứng án pôq cớu chư pe. Án cớu muchứng parnai te nsuoi sa. 45 Dyơ án chô lieh nga top rian te án alứng án tông nha-án idô: “Imo inha yôl bíq alứng angô sa? Ngư cư khoiq tumán tớq dyơ. Ngai khoiq culieu Acái Yang Cơt Ticuoi nga ati ticuoi luaih. 46 Yôr tayứng! He pôq! Inha me án ndon culieu cư khoiq tớq dyơ!”

Ngai Cŏp Yê-su

(Mac 14:43-50; Luca 22:47-53; Yon 18:3-12)

47 Ndóng Yê-su yôl táq-ntêr alứng nha-án, Yuda la munáq te top mui chít la bar náq ndon rian te Yê-su, tớq munơi alứng ticuoi clứng. Máh ticuoi ngki tớq te ticuoi sút top teng rit sang alứng ticuoi sút tớq sớu. Nha-án dông dau alứng tarcál. 48 Án ndon culieu Yê-su khoiq tông tíc dyôn máh ticuoi ngki chom idô: “Khán inha hôm cư honh ticuoi mmo, án ngki ớiq inha ính bôn. Dyơ inha cŏp án!”

49 Iki Yuda tớq táp nga Yê-su, alứng án tông idô: “Bánh tưi thới.”

Dyơ án honh Yê-su.

50 Yê-su tông án: “Yớu ơi! Arnáq amớh mái ính táq, mái táq adứh!”

Dyơ ngai tớq kéu alứng cŏp Yê-su.

51 Bôn munáq te top veng tapun Yê-su, thot dau te sor, dyơ án tráh munáq sol ariaih top teng rit sang, crái mui pa cutor alứng ti-ŏ́h. 52 Yê-su tông án idô: “Mái cacháq lieh dau mái tớq sor. Ticuoi mmo kéu dau, án lư cuchet lieh na dau. 53 Mái chom lớiq, khán cư ính, cư têq seq te A-ám cư dyôn choi cư, dyơ án lư yua mui chít la bar pớl tarneng dyôn tớq choi cư. 54 Ma khán cư táq iki, lớiq bôn tarvớiq nnáng arớq parnai Yang Arbang-pilŏ́ng khoiq tông tớq tám uráq te inớh. Uráq ngki tông te máh arnáq ndô cóq tớq.”

55 Dyơ Yê-su plốh máh ticuoi clứng loi: “Imo inha tớq nga ndô dông dau alứng côn ính cŏp cư? Inha parngíh cư la ticuoi siveng lớiq? Cứp ingái cư át cato tớq Dúng Sang Pưt ma inha lớiq bôn cŏp cư. 56 Ma arnáq ndô táq dyôn cơt tarvớiq simớt parnai tớq tám uráq Yang Arbang-pilŏ́ng khoiq tông na ticuoi tang ngcang án te inớh.”

Dyơ top rian te Yê-su mmar lúh táh nhéq Yê-su.

Yê-su Tayứng Chứng Mát Top Ticuoi Sút

(Mac 14:53-65; Luca 22:54-55, 63-71; Yon 18:13-14, 19-24)

57 Iki nha-án cŏp Yê-su, alứng dông án nga dúng Cai-pha, la ariaih top teng rit sang. Máh ticuoi sút tớq sớu alứng thới sái rit tớq rum nga ntúq ngki tưi. 58 Phi-er veng yông-yông tatun crŏ́ng Yê-su. Án mot tớq ngcưm dúng ariaih top teng rit sang. Án ticu munơi alứng máh ticuoi kiaq Dúng Sang Pưt, án ính chom amớh nha-án ính táq ada Yê-su. 59 Iki máh ticuoi sút top teng rit sang alứng ticuoi bôn chức cannŏ́h sisuo ticuoi ndon têq ton apít Yê-su. Nha-án ính cachet Yê-su. 60 Bôn a-ưi ticuoi tớq ton apít Yê-su, ma lớiq cơt callong. Ma ticuoi sút ngki lớiq tumúh mui callong lớiq ŏ amớh te Yê-su. Tatun tháng, bôn bar náq loi tớq ton apít Yê-su. 61 Nha-án tông idô: “Ticuoi ndô tông: ‘Cư talóh Dúng Sang Pưt, dyơ têq cư táq lieh tớq pe ingái la dyơ táp.’ ”

62 Iki ariaih top teng rit sang yôr tayứng, alứng plốh Yê-su idô: “Máh parnai ticuoi ndô cauq mái, lư mái tông iki ma lớiq? Alứng amớh mái ính ôi lieh nha-án?”

63 Ma Yê-su át tưl-vưl sớng, án lớiq tông mui callong amớh. Dyơ ariaih ngki tông loi idô: “Cư bôiq nốh Yang Arbang-pilŏ́ng, án ndon tumống níc, nhơ nốh án, cư yua mái cantŏ́h callih ada he, mái la Crit Acái Yang Arbang-pilŏ́ng, ma lớiq?”

64 Yê-su ôi án idô: “Lư piaiq arớq mái tông. Ma cư tông inha idô: Chô-mát inha hôm Acái Yang Cơt Ticuoi ticu pa atớm Yang Arbang-pilŏ́ng Sút Pưt Lư, alứng án tớq pandi tulúc te pilŏ́ng.”✡

65 Iki ariaih top teng rit sang haq tampớc án bôm, táq tíc án sáng anguaq lư. Alứng án tông ada nhéq máh ticuoi ngki idô: “Án tông iki la arớq án acraiq Yang Arbang-pilŏ́ng dyơ. Chớm he ính plốh nnáng ticuoi cannŏ́h. Inha khoiq sáng dyơ parnai án táq-ntêr. 66 Inha parngíh imo te callong ngki?”

Nha-án ôi idô: “Piaiq lư án cóq cuchet!”

67 Dyơ nha-án cuchóh tớq mang Yê-su, alứng dớm án hơ. Ma bôn ticuoi cannŏ́h páh án, 68 alứng plốh idô: “Crit ơi! Khán mái lư ticuoi tang ngcang Yang Arbang-pilŏ́ng, áu mái tông he, nnáu dớm mái?”

Phi-er Calôih Yê-su

(Mac 14:66-72; Luca 22:56-62; Yon 18:15-18, 25-27)

69 Phi-er át ticu tớq ngcưm dúng. Dyơ bôn munáq cán prái tarráih ticuoi ariaih top teng rit sang tớq nga Phi-er, alứng án tông idô: “Mái át alứng Yê-su la ticuoi te vúng Ca-lilê.”

70 Ma Phi-er calôih Yê-su chứng mát máh ticuoi ngki idô: “Cư lớiq apúh amớh mái tông.”

71 Dyơ án pôq nga ngáh callống carrống. Bôn cán cannŏ́h loi hôm án, alứng tông ada máh ticuoi át tumán ngki idô: “Ticuoi ndô át alứng Yê-su te vel Na-saret.”

72 Ma Phi-er calôih Yê-su sa, alứng án cantŏ́h callih idô: “Cư lớiq chom nnáu án ngki!”

73 Muhoi loi, bôn máh ticuoi át tumán ngki tớq nga Phi-er, alứng tông idô: “Lư simớt mái la te top ngki tưi, co tammieng mái in tháng án.”

74 Ma Phi-er cantŏ́h callih clŏq plô clŏq sóc. Alứng án ôi tarmien níc idô: “Cư lớiq chom án!”

Ndóng ngki táp ntruoi ticár. 75 Dyơ Phi-er ayư lieh te máh parnai Yê-su khoiq tông ada án idô: “Ntruoi iyốh ticár, mái calôih cư khoiq pe chư.”

Iki Phi-er ngốh te ngki; dyơ án nhiem ức-áh pi-ưl tháng.

27

Yê-su Tayứng Chứng Mát Phi-lat

(Mac 15:1; Luca 23:1-2; Yon 18:28-32)

1 Tớq ang iláih parnô, mbơiq sưm-turưm, nhéq máh ticuoi sút top teng rit sang alứng nhéq máh ticuoi sút tớq sớu, tanghúng alứng suo ngê ính cachet Yê-su. 2 Nha-án chóq Yê-su alứng dông nga Phi-lat ticuoi Rô-ma, án ndon sút tớq cruong ngki.

Yuda Dyáq

(Arnáq Táq 1:18, 19)

3 Tư Yuda ndon khoiq culieu Yê-su sáng ticuoi sút tông idô: Yê-su cóq cuchet, iki án sáng anguaq lư co te arnáq án khoiq táq. Dyơ án dông culieh lieh práq pe chít callong nga máh ticuoi sút top teng rit sang alứng nga máh ticuoi sút tớq sớu. 4 Án tông idô: “Cư khoiq táq luaih dyơ, co cư khoiq culieu munáq ticuoi ndon lớiq bôn luaih amớh.”

Ma nha-án ôi Yuda idô: “Callong ngki tới arnáq he. Tam mái!”

5 Iki Yuda adúh táh práq ngki tớq Dúng Sang Pưt. Dyơ án ngốh dyáq, án chóq panuar alứng casrít ticong án bôm.

6 Máh ticuoi sút top teng rit sang peh ial práq ngki alứng tông idô: “Práq ndô la tarnáp te aham ticuoi. Iki veng phep rit he lớiq têq dŏq práq ndô tớq Dúng Sang Pưt.”

7 Iki nha-án tanghúng. Cua ngki nha-án plới mui tám cuteq tớq práq ngki. Cuteq ngki nha-án plới te ticuoi thơq táq adéh na cuteq tubát. Nha-án plới tám cuteq ngki ien ính tứp ticuoi te cruong cannŏ́h ndon cuchet tớq cruong nha-án. 8 Co iki, tingôi ingái ndô ngai anốh cuteq ngki la Tám Cuteq Aham Ticuoi Cuchet. 9-10 Iki cơt tarvớiq simớt parnai Yê-ramie la ticuoi tang ngcang Yang Arbang-pilŏ́ng khoiq tông idô: “Ngai ial pe chít callong práq, dyơ plới mui tám cuteq te ticuoi thơq táq adéh cuteq tubát, arớq Ưlla cư khoiq yua cư táq. Pe chít callong práq la tarnáp te ticuoi Isa-ra-el khoiq anát dyôn tarngứh án.”✡

Phi-lat Plốh Yê-su

(Mac 15:2-5; Luca 23:3-5; Yon 18:33-38)

11 Yê-su tayứng chứng mát Phi-lat la ticuoi Rô-ma, án ndon sút tớq cruong ngki. Phi-lat plốh Yê-su idô: “Mái la lư puo top Isa-ra-el lớiq?”

Yê-su ôi: “Lư piaiq mái tông.”

12 Iki máh ticuoi sút top teng rit sang alứng máh ticuoi sút tớq sớu cauq Yê-su. Ma Yê-su lớiq ôi amớh. 13 Dyơ Phi-lat plốh sa: “Mái sáng ma lớiq ngai cauq mái te a-ưi nốh?”

14 Ma Yê-su lớiq bôn ôi mui callong amớh. Iki ticuoi sút ngki sáng dut lư.

Ngai Rêh Yê-su Cóq Cuchet

(Mac 15:6-15; Luca 23:13-25; Yon 18:39-19:16)

15 Tớq ingái ticuoi Isa-ra-el rum cha bui ayư Ingái Ngốh, nha-án bôn rit la ticuoi sút tớq cruong cóq taláh munáq ticuoi tôt, veng mít cannính ticuoi prái rêh. 16 Ndóng ngki bôn munáq ticuoi tôt, nốh Ba-raba. Cứp náq ticuoi chom nhéq nốh án. 17 Iki, ndóng ticuoi clứng át rum, Phi-lat plốh nha-án idô: “Ticuoi mmo inha ính cư taláh dyôn inha, Ba-raba lớiq la Yê-su ndon ngai dŏq Crit?”

18 Phi-lat chom arlớih máh ticuoi sút i-ôiq camíq te Yê-su, co máh ticuoi prái na nha-án ính lư veng tapun Yê-su. Co iki nha-án dông Yê-su tớq nga án.

19 Ndóng Phi-lat ticu tớq ntúq án tarsưq, campái án cơiq parnai nga án idô: “Mái êq táq amớh ada ticuoi ngki, co án lớiq bôn táq luaih amớh. Ibư inô cư mpáu te án, alứng ingái ndô cư sáng crŏ́q lư.”

20 Ma máh ticuoi sút top teng rit sang alứng máh ticuoi sút tớq sớu chachuoq máh ticuoi clứng dyôn tarseq te ticuoi sút taláh Ba-raba, ma cachet Yê-su. 21 Án ndon sút ngki plốh ticuoi clứng idô: “Te bar náq ticuoi ndô, inha ính cư taláh nnáu?”

Nha-án ôi: “Ba-raba!”

22 Phi-lat plốh sa: “Khán iki, amớh inha ính cư táq ada Yê-su ndon ngai dŏq Crit?”

Nha-án ôi: “Téh án tớq along calláng!”

23 Dyơ Phi-lat plốh sa: “Co imo? Alứng amớh án táq luaih ada inha?”

Ma nha-án ôi yứng hơn te nsuoi loi idô: “Téh án tớq along calláng!”

24 Tư Phi-lat chom án lớiq têq táq amớh dŏq choi Yê-su, alứng án adáh ticuoi clứng tarchơiq lư loi, iki án ial dơq, dyơ arau ati chứng mát nha-án, alứng án tông idô: “Arnáq ndô cư táq tíc, cư lớiq ính chúng tôt te ticuoi ndô cuchet. Callong ndô tam inha.”

25 Nhéq máh ticuoi clứng ôi idô: “Tôt te ticuoi ndô cuchet, seq dyôn tớq nga he alứng nga acái acon he hơ.”

26 Iki Phi-lat taláh Ba-raba dyôn ticuoi clứng. Ma Yê-su, ngki án dyôn ngai prớih. Vít ngki án mŏp Yê-su dyôn nha-án dông téh tớq along calláng.

Líng Ayê Tar-ac Yê-su

(Mac 15:16-20; Yon 19:2-3)

27 Dyơ máh líng Phi-lat dông amot Yê-su tớq pốt. Ntúq ngki bôn líng clứng lư tớq át paniar Yê-su. 28 Nha-án luaiq tampớc Yê-su, alứng nha-án asứp án au thor ntứm cusáu. 29 Nha-án táq carvang tangháng alứng tapưng tớq plô Yê-su, alứng nha-án dyôn án cadyiq tarlông pa atớm. Cua ngki nha-án chóh tarcol chứng mát án, alứng ayê tar-ac án idô: “Cucúh ngai sasai, puo Isa-ra-el!”

30 Nha-án cuchóh tớq cháq Yê-su alứng ial tarlông tính plô án hơ. 31 Cua nha-án ayê tar-ac Yê-su, dyơ nha-án luaiq au thor alứng asứp lieh tampớc án bôm. Dyơ nha-án dông angốh án dŏq téh tớq along calláng.

Ngai Téh Yê-su Tớq Along Calláng

(Mac 15:21-32; Luca 23:26-43; Yon 19:17-27)

32 Tư nha-án ngốh vít te vel, nha-án tumúh munáq conh tớq carna, nốh Si-môn, ticuoi te cruong Si-rên. Nha-án patot án dyôn dual along calláng Yê-su. 33 Nha-án tớq nga ntúq nốh Cô-cô-tha. Parnai ndô titoiq lieh la: ‘Ntúq Nghang Cudoh Plô’. 34 Át ntúq ngki ngai avôi Yê-su dyôn ngoiq sieu carchúc crơng atáng. Yê-su iel, ma án lớiq lôn.

35 Dyơ nha-án téh Yê-su tớq along calláng. Alứng nha-án mpô tampớc Yê-su na séng anhúq, ticuoi mmo bôn la thôi. 36 Cua ngki nha-án ticu kiaq Yê-su. 37 Tớq tanieng plô Yê-su, nha-án dŏq mui mêng pan; alứng nha-án taran callong luaih án, la idô: NDÔ LA YÊ-SU, PUO TICUOI ISA-RA-EL. 38 Ngai téh bar náq ticuoi siveng tumán Yê-su, munáq pa atớm, munáq pa aviar.

39 Máh ticuoi pôq pha ntúq ngki culớl culan ayê tar-ac Yê-su. 40 Nha-án tông idô: “Mái ndô ớiq tông ính talóh Dúng Sang Pưt. Dyơ mái ính táq lieh pe ingái la dyơ táp. Áu, hoi-ngki mái choi tamống cháq mái bôm. Khán mái lư Acái Yang Arbang-pilŏ́ng, mái siar te along calláng ngki.”

41 Díh máh ticuoi sút top teng rit sang, máh thới sái rit, alứng máh ticuoi sút tớq sớu, la ayê tar-ac Yê-su tưi. 42 Top nha-án tông idô: “Ticuoi cannŏ́h têq án choi tamống, ma cháq án bôm, lớiq hôm têq án choi. Khán án lư puo Isa-ra-el, dyôn án siar bôm te along calláng. Khán án siar, he lư tin án tưi. 43 Án tin Yang Arbang-pilŏ́ng, alứng án tông án la Acái Yang Arbang-pilŏ́ng. Khán án lư simớt iki, dyôn Yang Arbang-pilŏ́ng choi tamống án hoi-ngki.”

44 Díh bar náq siveng ndon ngai téh tớq along calláng mui parrứh alứng Yê-su, la ayê tar-ac Yê-su tưi.

Yê-su Cuchet

(Mac 15:33-41; Luca 23:44-49; Yon 19:28-30)

45 Te mát pandang tứng tingôi mát pandang viet, cơt ngiau nhéq tớq cruong ngki. 46 Tớq pandang tallóh pưt, Yê-su arô yứng lư idô: “Ê-li, Ê-li, lama-sabac-tani?” Parnai ndô titoiq lieh la: “Yang Arbang-pilŏ́ng cư ơi! Yang Arbang-pilŏ́ng cư ơi! Imo mái táh cư?”✡

47 Tư ticuoi tayứng tumán sáng Yê-su arô, iki nha-án tông idô: “Án arô Ê-li!”

48 Bôn munáq te nha-án lúh ial mui cúc nsol. Án talứm tớq sieu adyóq, alứng án chóq nsol ngki tớq callêh. Dyơ án pidáng dyôn Yê-su kidyớp. 49 Ma ticuoi cannŏ́h tông idô: “He pớn avai. He me Ê-li tớq choi án, ma lớiq!”

50 Yê-su cuc yứng lư loi, dyơ án pít tarngứh.

51 Ndóng ngki táp, prới ngai yéng tớq Dúng Sang Pưt cơt tarhaq te tanieng tớq tadưp, cơt bar tarrec. Cuteq cacưt alứng máh búl cơt picháh. 52 Ping cumuiq arớq ngai pốh, dyôn a-ưi náq ticuoi khoiq cuchet ndon veng ngê Yang Arbang-pilŏ́ng bôn tumống lieh. 53 Vít Yê-su tumống lieh, máh ticuoi ndon khoiq cuchet ngốh te ping, alứng nha-án mot tớq vel pưt Yaru-salem. Tớq vel ngki bôn clứng ticuoi hôm nha-án.

54 Ndóng ngki bôn munáq sút mui culám líng alứng top líng án át kiaq Yê-su. Nhéq náq nha-án hôm cuteq cacưt alứng hôm máh nốh cannŏ́h hơ. Iki nha-án sáng adáh lư, alứng nha-án tông idô: “Lư simớt, ticuoi ndô la Acái Yang Arbang-pilŏ́ng!”

55 Bôn a-ưi náq cán ndon át yông-yông tingưi me nga Yê-su. Nha-án khoiq veng Yê-su te vúng Ca-lilê, alứng nha-án chứm chiam án. 56 Tớq top cán ngki bôn Mari te vel Mac-dala, Mari a-i Yacơ nha Yô-sê, alứng a-i bar náq acái conh Sê-badê.

Ngai Tứp Yê-su

(Mac 15:42-47; Luca 23:50-56; Yon 19:38-42)

57 Tớq pilŏ́ng aryum, bôn munáq ticuoi súc ndon tớq te vel Ari-mathê, nốh Yô-sep. Án la ticuoi rian te Yê-su tưi. 58 Án tớq nga Phi-lat, alứng án seq cumuiq Yê-su. Phi-lat yua ngai dyôn cumuiq Yê-su nga án. 59 Iki Yô-sep ial cumuiq Yê-su, dyơ án sŏm tớq prới tamme práh ŏ. 60 Dyơ án dŏq cumuiq ngki tớq ping tamme na án; ping ngki ngai var tớq búl côl. Dyơ án vih búl catáng viang ngáh ping. Cua ngki án chô. 61 Mari te vel Mac-dala alứng Mari cannŏ́h, ticu tingưi me nga ngáh ping.

Ticuoi Sút Yua Líng Kiaq Ping Yê-su

62 Ingái parnô la Ingái Angô. Ingái ngki máh ticuoi sút top teng rit sang alứng máh ticuoi Pha-rasi pôq nga Phi-lat. 63 Nha-án tông Phi-lat idô: “Avốq ơi! He ayư ndóng ticuoi a-uai ngki yôl tumống, án tông idô: ‘Cư cuchet, ma vít pe ingái, cư yôr tumống lieh.’ 64 Iki he seq avốq yua ngai kiaq carsiat ping ngki tớq pe ingái. Iki top rian te Yê-su lớiq têq mot tôiq cháq cumuiq ngki. Khán nha-án bôn tôiq, nha-án lư tông ticuoi cannŏ́h idô: ‘Yê-su cuchet, alứng án khoiq tumống lieh.’ Khán nha-án tông Yê-su tumống lieh, parnai a-uai ngki ntáng hơn te parnai a-uai ngai tông án la Crit.”

65 Phi-lat ôi nha-án idô: “Inha dông líng pôq kiaq ping ngki; tam cannính inha.”

66 Iki nha-án ngốh te ngki. Dyơ nha-án kitíh ta tớq búl ngki dŏq lớiq dyôn nnáu pốh, alứng nha-án yua líng kiaq.

28

Yê-su Tumống Lieh

(Mac 16:1-10; Luca 24:1-12; Yon 20:1-18)

1 Vít Ingái Angô, tớq ingái mui tớq tún tamme, iláih ngki pilŏ́ng ang mbơiq sưm-turưm, Mari te vel Mac-dala alứng Mari cannŏ́h pôq clơ ping Yê-su. 2 Ndóng ngki cuteq cacưt hớp lư, co bôn tarneng Yang Arbang-pilŏ́ng siar vih búl ngai khoiq catáng ngáh ping Yê-su; dyơ án ticu tớq búl ngki. 3 Rớp án arớq lilaiq, alứng tampớc án clŏq tarbal mát. 4 Máh líng kiaq ping sáng adáh lư alứng dyandyír. Nha-án cơt arớq ticuoi cuchet.

5 Tarneng ngki tông máh cán ngki idô: “Inha êq adáh. Cư chom inha suo Yê-su ndon ngai khoiq téh tớq along calláng. 6 Án lớiq át nnáng tớq ndô. Án khoiq tumống lieh dyơ, arớq án khoiq tông te nsuoi. Inha tớq tudô, me nga ntúq ngai dŏq án te nsuoi. 7 Dyơ inha pôq adứh, pôq táq-ntêr dyôn máh top rian te án chom idô: ‘Yê-su khoiq tumống lieh dyơ. Hoi-ngki án pôq nsuoi inha nga vúng Ca-lilê. Át ntúq ngki, inha lư bôn tumúh án!’ Cóq inha ayư máh parnai cư khoiq tông inha.”

8 Iki máh cán ngki ngốh te ping. Ntơnh nha-án crŏ́q, ntơnh nha-án sáng ơn hơ. Nha-án talúh chô táq-ntêr dyôn máh top rian te Yê-su chom.

9 Ndóng ngki táp Yê-su tớq tumúh nha-án, alứng án cabánh nha-án idô: “Bánh tưi inha.”

Cán ngki tớq nga Yê-su, kiau dyưng án alứng sang án. 10 Dyơ Yê-su tông nha-án idô: “Inha êq adáh. Inha pôq tông em ai cư dyôn nha-án pôq nga vúng Ca-lilê. Át ntúq ngki nha-án bôn tumúh cư.”

Ticuoi Sút Dyôn Máh Líng Práq

11 Ndóng cán ngki pôq tớq carna, líng ndon kiaq ping Yê-su chô nga vel, alứng tông máh ticuoi sút top teng rit sang chom te cứp nốh nha-án khoiq hôm. 12 Máh ticuoi sút ngki parchúng tanghúng alứng máh ticuoi sút tớq sớu. Dyơ nha-án dyôn práq máh líng ndon kiaq ping a-ưi lư. 13 Alứng nha-án patáp idô: “Dyôn inha táq-ntêr idô: ‘Tớq idáu, ndóng he bíq, bôn top rian te Yê-su tớq tôiq cumuiq Yê-su.’ 14 Ma khán Phi-lat ticuoi sút sáng te arnáq ndô, he ính tartông choi inha, lớiq dyôn án táq amớh ada inha.”

15 Iki máh ticuoi líng ngki ial práq, alứng nha-án táq veng arớq máh parnai ngai yua nha-án. Iki arnáq ndô cơt parhanh pardŏ́h tớq cruong ticuoi Isa-ra-el tingôi díh ingái ndô.

Yê-su Tumúh Top Rian Te Án Tớq Vúng Ca-lilê

(Mac 16:14-18; Luca 24:36-49; Yon 20:19-23; Arnáq Táq 1:6-8)

16 Mui chít la mui náq top rian te Yê-su, sớr nga cóh tớq vúng Ca-lilê, la ntúq Yê-su khoiq patáp nha-án. 17 Tư nha-án hôm Yê-su, nha-án sang án; ma bôn ticuoi ndon lớiq lư tin te arnáq ngki. 18 Yê-su tớq nga nha-án alứng tông idô: “Nhéq máh nốh chức tớq pilŏ́ng alứng tớq cuteq, Yang Arbang-pilŏ́ng khoiq mŏp dyôn cư dyơ. 19 Iki cóq inha pôq cato cứp náq ticuoi dyôn nha-án cơt arớq ticuoi rian te cư tưi. Cóq inha táq tíc na dơq dyôn nha-án nhơ nốh A-ám, nhơ nốh Acái, alứng nhơ nốh Arvai Yang Arbang-pilŏ́ng. 20 Cóq inha tông nha-án dyôn peh cứp parnai ndon cư khoiq patáp inha. Alứng cư lư át alứng inha níc, te hoi-ndô tingôi ingái talloiq tháng.”

* 1:3 1:3 Aram bôn nốh Ram hơ.

† 1:16 1:16 Nốh ‘Crit’ titoiq lieh la ‘án ndon Yang Arbang-pilŏ́ng rêh dŏq choi tamống ticuoi’.

✡ 1:23 1:23 Ê-sai 7:14

✡ 2:6 2:6 Mi-ca 5:2

✡ 2:15 2:15 Hô-sie 11:1

✡ 2:18 2:18 Yê-ramie 31:15

✡ 3:3 3:3 Ê-sai 40:3

✡ 4:4 4:4 Patáp Lieh 8:3

✡ 4:6 4:6 Cứh Ayô 91:11-12

✡ 4:7 4:7 Patáp Lieh 6:16

✡ 4:10 4:10 Patáp Lieh 6:13

* 4:16 4:16 Ntúq ngiau alứng ntúq cuchet, la acám te ticuoi iyốh chom ngê Yang Arbang-pilŏ́ng. Ang claq ada nha-án, la acám nha-án bôn chom tưi te ngê Yang Arbang-pilŏ́ng.

✡ 4:16 4:16 Ê-sai 9:1-2

* 5:18 5:18 Lớiq la tingôi cứp nốh cơt tarvớiq

✡ 5:21 5:21 Ngốh Te Ê-yip-tô 20:13; Patáp Lieh 5:17

✡ 5:27 5:27 Ngốh Te Ê-yip-tô 20:14; Patáp Lieh 5:18

✡ 5:31 5:31 Patáp Lieh 24:1

✡ 5:33 5:33 Ngiaih Prái 30:2

✡ 5:38 5:38 Ngốh Te Ê-yip-tô 21:24; Lê-vi 24:20; Patáp Lieh 19:21

✡ 5:43 5:43 Lê-vi 19:18

* 6:3 6:3 Tớq cang Créc carna ndô tông idô: ‘Êq dyôn ati aviar chom amớh ati atớm táq.’

† 6:13 6:13 Bôn chớiq tieq, lớiq bôn parnai talloiq arớq ndô.

✡ 8:17 8:17 Ê-sai 53:4

* 8:22 8:22 Tớq cang Créc, parnai Yê-su tông ngki la: ‘Dŏq ticuoi cuchet tứp ticuoi cuchet.’

† 8:28 8:28 Bôn ngai dŏq ntúq ngki nốh Ca-dara hơ.

* 9:15 9:15 Tớq parnai ndô, Yê-su acám án la arớq ticuoi ial campái. Ndóng án yôl át alứng top rian te án, nha-án yôl chicha. Ma tư án sớr nga pilŏ́ng, nha-án ót tanna dŏq parngíh lieh te máh parnai án khoiq cato nha-án.

† 9:17 9:17 Yê-su tông te prới alứng sieu la án acám te ticuoi ndon bôn mít cannính tieq, lớiq têq ial parnai tamme ndon Yê-su cato. Nưm nha-án ndon bôn mít tamme sớng têq ial parnai ngki.

* 10:4 10:4 Sê-lôt titoiq lieh la ticuoi ính tarpíh sút

† 10:25 10:25 Nốh Bên-sabul ndô la muchứng yang Satán tưi.

✡ 10:36 10:36 Mi-ca 7:6

✡ 11:10 11:10 Ma-laki 3:1

* 11:12 11:12 Bôn ticuoi titoiq idô hơ: Alứng bôn a-ưi ticuoi crêng ính cŏp top Yang Arbang-pilŏ́ng sút, co ính talóh.

✡ 12:7 12:7 Hô-sie 6:6

✡ 12:21 12:21 Ê-sai 42:1-4

* 12:24 12:24 Ngai dŏq yang Satán nốh yang Bên-sabul hơ.

† 12:29 12:29 Yê-su tông iki la án ính nha-án chom idô: “Khán cư ính talóh máh crơng yang Satán, cư cóq bôn rêng hơn te án, ki-náq têq cư talóh nhéq crơng án.”

✡ 12:40 12:40 Yô-na 1:17

✡ 13:15 13:15 Ê-sai 6:9-10

✡ 13:35 13:35 Cứh Ayô 78:2

* 13:55 13:55 Yô-sê ndô ngai dŏq Yô-sep hơ.

✡ 15:4 15:4 Ngốh Te Ê-yip-tô 20:12; Patáp Lieh 5:16

✡ 15:4 15:4 Ngốh Te Ê-yip-tô 21:17; Lê-vi 20:9

✡ 15:9 15:9 Ê-sai 29:13

* 16:18 16:18 Tớq cang Créc nốh Phi-er titoiq lieh la ‘Búl’.

† 16:19 16:19 Tớq cang Créc, carna ndô tông idô: ‘Cư dyôn mái bôn tarnéc.’

* 17:21 17:21 A-ưi tám uráq te inớh lớiq bôn carna 21 ndô.

† 17:26 17:26 Yê-su acám Dúng Sang Yang Arbang-pilŏ́ng la arớq cruong án bôm.

* 18:11 18:11 A-ưi tám uráq tieq lớiq bôn arớq carna 11 ndô.

✡ 18:16 18:16 Patáp Lieh 19:15

✡ 19:4 19:4 Uráq Te Tôm 1:27; 5:2

✡ 19:5 19:5 Uráq Te Tôm 2:24

✡ 19:7 19:7 Patáp Lieh 24:1-4

✡ 19:19 19:19 Ngốh Te Ê-yip-tô 20:12-16; Patáp Lieh 5:16-20

✡ 19:19 19:19 Lê-vi 19:18

* 20:22 20:22 Tư Yê-su tông ‘ngoiq mui choc’, án acám te ‘chiuq dieiq arức.’

✡ 21:5 21:5 Sa-chari 9:9

* 21:9 21:9 Parnai ‘ô-sana’ Titoiq lieh la ‘choi tamống’, lớiq la ‘si-ơn lư’, lớiq la ‘ayô’.

✡ 21:9 21:9 Cứh Ayô 118:25-26

✡ 21:13 21:13 Ê-sai 56:7; Yê-ramie 7:11

✡ 21:16 21:16 Cứh Ayô 8:2

† 21:42 21:42 Veng te arnáq nha-án táq, búl mmo ngai dŏq tớq tol dúng, búl ngki cơt lác táq dyôn dúng cơt khớm. Búl ngki la acám te cháq Yê-su.

✡ 21:42 21:42 Cứh Ayô 118:22-23

‡ 21:44 21:44 A-ưi tám uráq te inớh lớiq bôn arớq carna 44 ndô.

* 22:17 22:17 Puo Rô-ma, ngai dŏq Sê-sa hơ.

✡ 22:24 22:24 Patáp Lieh 25:5

✡ 22:32 22:32 Ngốh Te Ê-yip-tô 3:6

† 22:32 22:32 Tam A-praham, I-sac, alứng Yacốp khoiq cuchet te cúc cuteq ndô, ma nha-án bôn tumống tớq pilŏ́ng alứng yôl sang Yang Arbang-pilŏ́ng.

✡ 22:37 22:37 Patáp Lieh 6:5

✡ 22:39 22:39 Lê-vi 19:18

‡ 22:44 22:44 Veng phep rit ticuoi Isa-ra-el, khán ticuoi mmo ngai ính dyám náp lư, iki ngai dyôn ticuoi ngki ticu pa atớm ngai.

✡ 22:44 22:44 Cứh Ayô 110:1

* 23:14 23:14 A-ưi tám uráq te inớh lớiq bôn arớq carna 14 ndô.

† 23:24 23:24 Callong ngki Yê-su acám la idô: “Inha lớiq ính táq arnáq luaih két. Ma máh arnáq luaih pưt, ngki inha táq táp.”

✡ 23:39 23:39 Cứh Ayô 118:26

✡ 24:30 24:30 Daniel 7:13

* 25:15 25:15 Veng tarnáp práq tớq pang ngki, án dyôn a-ưi hơn te tarnáp práq nen hoi-ndô.

* 26:2 26:2 Ingái ngki nha-án ayư ingái Yang Arbang-pilŏ́ng khoiq choi nha-án bôn ngốh te cruong Ê-yip-tô te inớh.

✡ 26:31 26:31 Sa-chari 13:7

✡ 26:64 26:64 Daniel 7:13

✡ 27:9-10 27:9-10 Sa-chari 11:12-13

✡ 27:46 27:46 Cứh Ayô 22:1

Mac

1

2

3

4

5

6

7

8

9

10

11

12

13

14

15

16

Mac

Taran Parnai Ŏ Te Yê-su Crit

Parnai Cato

Mac bôn nốh Yon Mac hơ. Mac taran uráq ndô sám 50 tớq 60 cumo vít Yê-su carnian. Mac táq-ntêr te Yê-su la munáq ndon bôn chức pưt lư. Chức án, he têq hôm ndóng án cato parnai ŏ Yang Arbang-pilŏ́ng. Án bôn chức rap chuih angốh yang saq, alứng án bôn chức têq táh luaih dyôn máh ticuoi. Alứng án la Acái Yang cơt ticuoi. Án mŏp pang tumống án bôm dŏq thới nhéq náq ticuoi te callong luaih, dyôn máh ticuoi têq bôn tumống.

Mac táq-ntêr te máh arnáq Yê-su táq hơn te máh parnai Yê-su cato. Tôm lư, án taran te Yon ndon táq rit na dơq, cua ngki án táq-ntêr te Yê-su ráp rit na dơq, te yang Satán chim Yê-su, te Yê-su chiuq dieiq arức, te ngai téh Yê-su tớq along calláng, alứng te arnáq Yê-su tumống lieh te cuchet.

1

Yon Táq Tíc Na Dơq

(Mathie 3:1-12; Luca 3:1-18; Yon 1:19-28)

1 Ndô tabớq cato parnai ŏ te Yê-su Crit, Acái Yang Arbang-pilŏ́ng.

2 Ê-sai la ticuoi tang ngcang Yang Arbang-pilŏ́ng; án khoiq taran acớiq te Yon te inớh idô:

“Urớh Cư Yang Arbang-pilŏ́ng yua ticuoi tampeng cư tớq nsuoi mái,

dŏq thuan carna dyôn mái.

3 Sieng án tubau yứng lư te ntúq aih idô:

‘Cóq inha pangcra carna dyôn Ưlla.

Cháh báng dyôn tinớng carna dyôn án pôq.’ ”

4 Iki Yon lư tớq. Án át tớq ntúq aih, alứng án táq tíc na dơq dyôn nhéq máh ticuoi. Án pôq táq-ntêr dyôn nhéq máh ticuoi chom te arnáq tíc na dơq. Rit ndô táq tíc ticuoi khoiq ngin luaih pien cơt mít tamme loi, dŏq Yang Arbang-pilŏ́ng táh luaih nha-án. 5 Iki máh ticuoi át tớq vúng Yudê alứng tớq vel pưt Yaru-salem tớq nga án. Nha-án ngin luaih, dyơ án táq tíc na dơq dyôn nha-án tớq dơq crong Yôr-dan.

6 Yon báq tớc tampớc ngai táq na sóc pannán lac-da. Án kitớn eo ngcár tớq tarving. Án cha aliem alứng ngoiq dơq canyiel te arưih. 7 Parnai án tông la idô: “Tatun bôn munáq loi tớq. Án ngki bôn chức pưt clưi cư. Cư lớiq crái díh lếh ntár cơp te dyưng án, co cư bôn chức két lư. 8 Cư táq tíc dyôn inha na dơq sớng, ma án táq tíc dyôn inha na Arvai Yang Arbang-pilŏ́ng.”

Yon Táq Tíc Na Dơq Dyôn Yê-su

(Mathie 3:13-4:11; Luca 3:21-22; 4:1-13)

9 Vít te máh ingái ngki, Yê-su tớq te vel Na-saret, vúng Ca-lilê. Dyơ Yon táq tíc na dơq dyôn Yê-su tớq dơq crong Yôr-dan. 10 Tư Yê-su sớr te dơq, án hôm pilŏ́ng arớq ngai pốh, alứng bôn Arvai Yang Arbang-pilŏ́ng siar arớq achếq cacu bôt tớq cháq án. 11 Mui parrứh ngki bôn sieng tubau te pilŏ́ng tông idô: “Mái la Acái cư ndon cư amoih lư. Cư sáng bui cannính lư alứng mái.”

12 Hoi-ngki táp Arvai Yang Arbang-pilŏ́ng dông Yê-su pôq nga ntúq aih. 13 Yê-su át tớq ntúq aih nhéq puan chít idáu puan chít ingái. Ndóng máh ingái ngki yang Satán tớq thứq án, ính tardông án táq luaih.* Án át tớq ntúq bôn pannán cruong, alứng tarneng Yang Arbang-pilŏ́ng siar choi án.

Yê-su Mbơiq Táq Arnáq Án Tớq Vúng Ca-lilê

(Mathie 4:12-17; Luca 4:14-15)

14 Vít ngai cacháq Yon tớq coq tôt, Yê-su mot tớq vúng Ca-lilê, án cato parnai ŏ te Yang Arbang-pilŏ́ng. 15 Án tông idô: “Khoiq tớq ngư dyơ, alứng tumán lư dyơ Yang Arbang-pilŏ́ng cơt sút máh ticuoi tin án. Iki cóq inha ngin luaih pien cơt mít tamme loi, alứng tin parnai ŏ te Yang Arbang-pilŏ́ng.”

Yê-su Yua Puan Náq Suo Buaiq Dyôn Veng Tapun Án

(Mathie 4:18-22; Luca 5:1-11)

16 Ndóng Yê-su pôq tớq tor dơq clóng Ca-lilê, án hôm bar náq em ai, nốh Si-môn alứng Anrê. Nha-án lai mben tớq dơq clóng, co arnáq nha-án la suo buaiq. 17 Yê-su tông nha-án idô: “Inha veng tapun cư, dyơ cư pasoi inha cơt ticuoi suo ticuoi arớq inha suo buaiq ndô tưi.” 18 Ndóng ngki táp nha-án táh mben, dyơ veng tapun Yê-su.

19 Yê-su pôq biq loi, dyơ án hôm bar náq em ai cannŏ́h, nốh Yacơ alứng Yon, acái conh Sê-badê. Nha-án át clam mben tớq tuoc. 20 Ndóng ngki táp Yê-su tubau nha-án. Iki nha-án dyôn a-ám nha-án nốh Sê-badê át tớq tuoc alứng ticuoi thuthe. Dyơ nha-án bar náq veng tapun Yê-su.

Ticuoi Bôn Yang Saq Piyúh

(Luca 4:31-37)

21 Vít ngki, Yê-su alứng top rian te án mot tớq vel Cabê-na-um. Tớq ingái angô Yê-su mot tớq dúng rum alứng cato tớq ngki. 22 Nhéq ticuoi sáng dut lư te parnai án cato. Án cato arớq ticuoi bôn chức lư, ma tới arớq thới sái rit báq cato.

23 Tớq dúng rum ngki bôn munáq ticuoi bôn yang saq piyúh, alứng án hiar yứng lư idô: 24 “Amớh inha ính bôn te he, Yê-su te vel Na-saret? Mái tớq nga tudô co ính cachet he lớiq? Cư acớl mái tớq te Yang Arbang-pilŏ́ng, alứng mái lớiq bôn luaih amớh.”

25 Yê-su dyŏq yang saq ngki, idô: “Êq tacang! Mái ngốh viang te cháq ticuoi ndô!” 26 Cua ngki yang saq carvít pitứng pitốq ticuoi ngki, dyơ án ngốh. Ndóng án ngốh, án hiar yứng lư.

27 Máh ticuoi sáng dut lư, alứng munáq plốh munáq idô: “Imo têq án táq arnáq ndô? Án tông parnai tamme alứng bôn chức laq lư. Án dyŏq yang saq, alứng yang saq peh parnai án.” 28 Chái lư máh arnáq Yê-su táq cơt parhanh nga cứp vel ndon át tumán vúng Ca-lilê.

Yê-su Táq Bánh Clứng Ticuoi A-ái

(Mathie 8:14-17; Luca 4:38-41)

29 Vít Yê-su ngốh te dúng rum, án pôq munơi alứng Yacơ nha Yon, dyơ mot tớq dúng Si-môn nha Anrê. 30 Cuya-cán Si-môn bíq rom a-ái atóq cháq. Dyơ ngai tông dyôn Yê-su chom te ayáq ndô a-ái. 31 Yê-su tớq nga ayáq ngki, dyơ Yê-su tec ayôr. Tư ayáq ngki yôr, cháq án lớiq atóq nnáng, alứng rap lieh án angốh tanna dyôn tumoi cha.

32 Tớq ibư, mát pandang plot dyơ, ngai dông nhéq máh ticuoi a-ái alứng ticuoi bôn yang saq piyúh tớq nga Yê-su. 33 Nhéq máh ticuoi tớq vel ngki parchúng culái tieh, tumán ngáh callống. 34 Yê-su táq bánh clứng ticuoi bôn a-ưi nốh a-ái. Án chuih angốh yang saq te cháq ticuoi hơ. Án lớiq dyôn yang saq táq-ntêr amớh, co yang saq acớl án.

Yê-su Pôq Cato Tớq Vúng Ca-lilê

(Luca 4:42-44)

35 Tớq ingái parnô, Yê-su ayư te cláih lư, pilŏ́ng iyốh ang. Án ngốh te vel, dyơ pôq nga ntúq ớq ticuoi át, co án ính cớu seq nga ntúq tuki. 36 Si-môn alứng yớu án pôq suo Yê-su. 37 Tớq nha-án tumúh Yê-su, nha-án tông án idô: “Nhéq náq ticuoi suo ính tumúh thới.” 38 Yê-su ôi nha-án idô: “He cóq pôq tớq vel cannŏ́h loi, la máh vel át paniar ndô. Cư ính cato tớq vel ngki hơ. A-ám cư yua cư tớq nga tudô dŏq táq arnáq ndô.” 39 Iki Yê-su pôq cato tớq cứp dúng rum ticuoi Isa-ra-el tớq vúng Ca-lilê. Án chuih angốh yang saq te cháq ticuoi hơ.

Yê-su Táq Bánh Ticuoi A-ái Bŏ́q

(Mathie 8:1-4; Luca 5:12-16)

40 Bôn munáq ticuoi a-ái bŏ́q tớq nga Yê-su. Án chóh tarcol alứng cucúh cucuoi idô: “Khán Ưlla ính, Ưlla têq táq dyôn cư cơt bánh.”

41 Yê-su sáng sruiq táq, dyơ án angốh ati capơiq ticuoi ngki, alứng tông idô: “Cư ính! Dyôn mái cơt bánh.”

42 Ndóng ngki táp ticuoi ngki cơt bánh a-ái bŏ́q. Cháq án cơt ŏ lieh. 43 Nsuoi te Yê-su ính yua án chô, Yê-su patáp án idô: 44 “Êq táq-ntêr dyôn ticuoi cannŏ́h chom te arnáq ndô. Ma mái pôq apáh cháq mái dyôn ticuoi teng rit sang me. Dyơ mái dông crơng mŏp sang dyôn Yang Arbang-pilŏ́ng máh nốh ndon Môi-se khoiq patáp te inớh. Arnáq ndô la tíc dyôn ticuoi cannŏ́h chom mái khoiq bánh dyơ.”

45 Ma tư án ngốh vít te Yê-su, án pôq táq-ntêr dyôn ngai chom te arnáq Yê-su khoiq palai án. Arnáq ndô cơt rŏ́h mưt-mư. Khán Yê-su ính mot tớq vel mmo, án lớiq dyôn ngai hôm án. Án át culái tieh vel, tớq ntúq ớq ticuoi át. Ma nnáng bôn ticuoi te cứp ntúq tớq nga án.

2

Yê-su Táq Bánh Ticuoi A-ái Cớng

(Mathie 9:1-8; Luca 5:17-26)

1 Vít bar pe ingái loi, Yê-su chô lieh nga vel Cabê-na-um. Tư ngai sáng hanh án khoiq píh chô nga dúng án, 2 iki ngai pôq parchúng clứng lư nga tuki. Tớq ngáh callống lớiq bôn nnáng ntúq mot, nhéq tot máh ticuoi. Iki Yê-su cato parnai ŏ te Yang Arbang-pilŏ́ng dyôn nha-án cammáng. 3 Ndóng ngki bôn puan náq crang munáq ticuoi a-ái cớng dông nga Yê-su. 4 Ma tư nha-án hôm clứng lư ticuoi át kiar Yê-su, nha-án lớiq chom na mmo ính mot nga Yê-su. Iki nha-án pốh mpuong dúng tardáng Yê-su át, dyơ atiar asiar carrang díh ticuoi a-ái ngki. 5 Tư Yê-su chom mít nha-án tin lư, iki án tông ticuoi a-ái cớng idô: “Acái ơi! Luaih mái, cư khoiq táh dyôn.”

6 Bôn máh thới sái rit ticu tớq ngki tưi. Nha-án parngíh idô: 7 “Imo ticuoi ndô tông iki? Án ính táq chức arớq Yang Arbang-pilŏ́ng tưi. Parnai án tông la arớq án acraiq Yang Arbang-pilŏ́ng dyơ. Lớiq bôn ticuoi mmo têq táh luaih. Nưm munáq Yang Arbang-pilŏ́ng táp têq táh luaih.”

8 Ndóng ngki táp Yê-su chom nha-án parngíh iki tớq mít cannính nha-án. Iki án plốh nha-án idô: “Imo inha parngíh iki? 9 Parnai mmo inha sáng ien hơn cư tông: ‘Luaih mái, cư khoiq táh dyơ,’ lớiq la: ‘Mái yôr tayứng. Mái ial dual carrang mái, dyơ mái chô!’ 10 Ma hoi-ndô cư ính táq dyôn ticuoi a-ái ndô cơt bánh, dyôn inha chom arlớih arlêng lư, cư Acái Yang Cơt Ticuoi bôn chức tớq cúc cuteq ndô. Cư têq táh luaih dyôn.” Dyơ ngki Yê-su tông ticuoi a-ái cớng idô: 11 “Cư yua mái yôr tayứng. Mái ial dual carrang mái, dyơ chô!”

12 Iki ticuoi ngki yôr tayứng. Án ial táp carrang án, dyơ án ngốh te ticuoi clứng. Tư nha-án hôm iki, nha-án sáng dut lư, alứng nha-án ayô Yang Arbang-pilŏ́ng. Nha-án tông idô: “He lớiq nai hôm arnáq arớq ndô.”

Yê-su Arô Lê-vi Alứng Cha Tớq Dúng Án

(Mathie 9:9-13; Luca 5:27-32)

13 Vít ngki Yê-su pôq sa nga tor dơq clóng. Clứng lư ticuoi parchúng lieh paniar án; dyơ án cato nha-án. 14 Ndóng án pôq, án hôm Lê-vi, acái Al-phê, át ticu tớq dúng ngai ial práq thêq. Iki, Yê-su yua Lê-vi idô: “Mái veng tapun cư.” Iki Lê-vi yôr tayứng alứng veng tapun án.

15 Cua ngki Yê-su pôq cha dôi nga dúng Lê-vi. Ma át ngki bôn clứng ticuoi ndon ial práq thêq, alứng ticuoi luaih cannŏ́h hơ át cha munơi alứng Yê-su nha top rian te án. Co bôn clứng ticuoi veng tapun án. 16 Bôn thới sái rit ndon cơt top Pha-rasi hôm Yê-su át cha munơi alứng ticuoi ial práq thêq nha ticuoi luaih cannŏ́h. Iki nha-án plốh top rian te Yê-su idô: “Imo án cha munơi alứng ticuoi ial práq thêq nha ticuoi luaih cannŏ́h?”

17 Yê-su sáng nha-án táq-ntêr iki, dyơ án tông nha-án idô: “Ticuoi bánh ŏ lớiq bôn seq dyôn ngai palai, ma nưm ticuoi a-ái sớng seq dyôn ngai palai. Cư tớq nga ndô, cư lớiq bôn arô ticuoi ndon ngin nha-án tinớng ŏ, ma cư arô ticuoi ndon chom nha-án bôn luaih.”

Yê-su Tông Te Arnáq Ót Tanna

(Mathie 9:14-17; Luca 5:33-39)

18 Máh ticuoi rian te Yon alứng máh ticuoi Pha-rasi báq rêh ingái dŏq ót tanna co ính parngíh te ngê Yang Arbang-pilŏ́ng. Nha-án tớq plốh Yê-su idô: “Top rian te Yon alứng ticuoi ndon veng tapun top Pha-rasi, nha-án rêh ingái dŏq ót tanna. Ma imo top rian te thới lớiq táq arớq nha-án?”

19 Yê-su ôi lieh nha-án idô: “Khán bôn conh ial campái, ndóng yớu pôq carring, nha-án lớiq ót tanna co nha-án sáng bui. 20 Ma tư ngai ial dông án, iki yớu án ót tanna dŏq ayư lieh án.* 21 “Lớiq bôn ngai cupêl prới tamme tớq tampớc khoiq anhoh. Khán ngai táq iki, ntúq campêl ngki cucrónh alứng tiyot prới anhoh. Iki tarhaq ngki cơt pơh lư loi. 22 Alứng lớiq bôn ngai cleng sieu tamme tớq aluoi ngcár tieq. Khán ngai táq iki, sieu ngki cơt pi-óq alứng táq dyôn aluoi ngcár cơt pôih, dyơ pidŏ́h. Ma sieu tamme, cóq cleng tớq aluoi ngcár tamme.”†

Yê-su Tông Te Rit Ingái Angô

(Mathie 12:1-8; Luca 6:1-5)

23 Bôn mui Ingái Angô, Yê-su alứng top rian te án mot tớq pidái sro bali. Ntơnh nha-án pôq, ntơnh nha-án carớt sro bali. 24 Top Pha-rasi tông ada Yê-su idô: “Imo top rian te thới táq lớiq cơt rit rong tớq Ingái Angô.”

25 Yê-su plốh nha-án idô: “Imo arớq inha lớiq nai dŏc tớq tám uráq Yang Arbang-pilŏ́ng tông te puo Davit khoiq táq? Davit alứng top veng tapun án ớq crơng tanna alứng nha-án sáng pinhaih lư. 26 Iki Davit mot tớq dúng sang Yang Arbang-pilŏ́ng. Án cha alứng án dyôn yớu án cha tưi beng ngai dŏq chứng mát Yang Arbang-pilŏ́ng. Beng ndô nưm ticuoi teng rit sang Yang Arbang-pilŏ́ng sớng têq cha. Ndóng ngki Abie-tha cơt ariaih top teng rit sang.”

27 Yê-su tông nha-án sa idô: “Co ticuoi, iki Yang Arbang-pilŏ́ng teng Ingái Angô. Tới co Ingái Angô, ma án teng ticuoi. 28 Cư Acái Yang Cơt Ticuoi la Ưlla tưi Ingái Angô.”

3

Munáq Dyuot Ati

(Mathie 12:9-14; Luca 6:6-11)

1 Bôn mui ingái, Yê-su mot sa tớq dúng rum ticuoi Isa-ra-el, alứng bôn munáq dyuot ati át tớq dúng sang ngki tưi. 2 Alứng bôn ticuoi cannŏ́h át me nga Yê-su, co ính chom án táq bánh ticuoi dyuot tớq Ingái Angô ma lớiq. Nha-án sisuo callong luaih co ính cauq Yê-su. 3 Yê-su yua ticuoi dyuot ati idô: “Mái yôr tayứng chứng mát máh ticuoi ndô.”

4 Dyơ Yê-su plốh nha-án ndon át paniar ngki idô: “Khán veng rit he, amớh inha sáng piaiq hơn ngai táq tớq Ingái angô, piaiq ngai táq ŏ lớiq la táq saq? Piaiq ngai choi tamống lớiq la ngai cachet? Arnáq amớh inha sáng ŏ hơn?”

Ma nha-án lớiq ôi amớh.

5 Yê-su me chôp nhéq nga nha-án. Án sáng uan lư co nha-án bôn mít cớng. Án yua ticuoi dyuot ngki idô: “Mái angốh ati!”

Tư án angốh ati, dyơ ati án cơt bánh táp. 6 Iki top Pha-rasi ngốh táp te dúng rum alứng pôq tumúh top veng tapun puo Hê-rôt. Nha-án tanghúng ính cachet Yê-su.

Clứng Ticuoi Át Tor Dơq Clóng

7 Vít ngki Yê-su alứng top rian te án ngốh te ngki, dyơ pôq nga tor dơq clóng. Ma bôn ticuoi clứng lư te vúng Ca-lilê tớq nga án. 8 Tớq ngai sáng hanh te arnáq Yê-su táq, iki a-ưi ticuoi te vúng Yudê, te vel pưt Yaru-salem, te vúng I-dumê, te cruong ndon át anga pandang ngốh crong Yôr-dan, te vúng paniar vel Tirơ, alứng te vel Sadôn, tớq tưi. 9 Dyơ Yê-su yua top rian te án pôq manh tuoc, co án lớiq ính ticuoi clứng ngki tarsón cháq án. 10 Co Yê-su khoiq táq bánh a-ưi ticuoi a-ái, iki clứng lư ticuoi a-ái tớq, munáq tarsón munáq co ính capơiq cháq án. 11 Ma tư yang saq hôm Yê-su, nha-án mpop rarop chứng mát Yê-su. Nha-án tông yứng lư idô: “Inha la Acái Yang Arbang-pilŏ́ng.”

12 Ma Yê-su dyŏq yang saq ngki êq táq-ntêr dyôn ticuoi cannŏ́h chom án la nnáu.

Yê-su Rêh Mui Chít La Bar Náq Top Rian Te Án

(Mathie 10:1-4; Luca 6:12-16)

13 Yê-su sớr nga cóh, alứng án arô máh ticuoi ndon án ính dyôn tớq nga án. Iki nha-án tớq nga án. 14 Án rêh mui chít la bar náq dyôn át alứng án. Án anốh nha-án la top dyưng ati, alứng án patáp nha-án pôq tumo, cato tuki. 15 Án dyôn nha-án bôn chức têq chuih angốh yang saq. 16 Máh nốh top mui chít la bar náq án khoiq rêh la idô: Si-môn ndon Yê-su anốh Phi-er; 17 Yacơ alứng a-em án Yon, nha-án bar náq la acái conh Sê-badê. Yê-su anốh nha-án Bô-anêt loi. Parnai Bô-anêt titoiq lieh la ‘arớq crứm’. 18 Bôn díh Anrê, Phi-lip, Batê-lami, Mathie, Thô-mat, Yacơ acái conh Al-phê, Thadê, Si-môn Sê-lôt,* 19 alứng Yuda I-cari-ôt, án ndon culieu Yê-su dyôn ngai cachet.

Thới Sái Rit Alứng Yê-su

(Mathie 12:22-32; Luca 11:14-23; 12:10)

20 Vít ngki Yê-su chô lieh nga dúng; dyơ clứng ticuoi pôq parchúng lieh nga ngki. Yê-su alứng top rian te án ớq díh chicha, co tot clứng ticuoi. 21 Tư em ai Yê-su sáng arnáq ndô, nha-án tớq ính dông angốh Yê-su te ticuoi clứng, co nha-án sáng ngai tông idô: “Án la arớq ticuoi yúh.”

22 Bôn máh thới sái rit siar te vel Yaru-salem. Nha-án tông idô: “Yê-su têq chuih angốh yang saq la co nhơ yang Bên-sabul ndon ariaih nhéq tưh yang saq át alứng án, alứng dyôn án bôn chức têq táq arnáq ngki.”†

23 Iki Yê-su arô máh ticuoi ngki tớq nga án; dyơ án tông nha-án tớq parnai acám idô: “Imo hôi yang Satán chuih cháq án bôm? 24 Khán mui cruong ma caryáh cơt bar top, dyơ top ndô tarchíl alứng top ngki, iki lớiq têq cơt nnáng cruong. 25 Khán mui abŏ́h ma par-ốh tartuoq, ngki lớiq têq cơt nnáng abŏ́h. 26 Khán top yang Satán, ma munáq tarchíl munáq, top ngki cơt partáh, alứng lớiq têq cơt nnáng top, dyơ cơt pít nhéq.

27 “Lớiq bôn ngai têq mot tớq dúng ticuoi bánh rêng alứng tôiq ial nhéq crơng án, khán ngai lớiq chóq án nsuoi. Cua ngki ngai têq pur ial nhéq crơng tớq dúng án.‡

28 “Cư tông inha arlớih lư, khán ticuoi mmo acraiq nốh Yang Arbang-pilŏ́ng, lớiq la táq luaih cannŏ́h, nhéq luaih ngki Yang Arbang-pilŏ́ng têq táh dyôn. 29 Ma khán ticuoi mmo acraiq Arvai Yang Arbang-pilŏ́ng, lư Yang Arbang-pilŏ́ng lớiq nai táh luaih dyôn ticuoi ngki. Ticuoi ngki bôn luaih níc-níc.”

30 Yê-su cato iki co nha-án tông idô: “Bôn yang saq át alứng án.”

A-i Alứng A-em Yê-su

(Mathie 12:46-50; Luca 8:19-21)

31 Dyơ a-i alứng a-em Yê-su tớq nga tuki. Nha-án tayứng culái tieh dúng alứng yua ngai pôq cớiq Yê-su. 32 Clứng ticuoi ticu paniar Yê-su. Ngai tông án idô: “Ngki! A-i alứng a-em thới át culái tieh. Nha-án ính tumúh thới.”

33 Ma Yê-su plốh lieh nha-án idô: “Nnáu la a-i alứng a-em cư?” 34 Dyơ án caplang me nga máh ticuoi ndon ticu paniar án, alứng án tông idô: “Ndô la a-i alứng a-em cư. 35 Nha-án ndon táq veng ngê Yang Arbang-pilŏ́ng la a-i alứng a-em cư.”

4

Parnai Acám Te Ticuoi Trứh Callong

(Mathie 13:1-9; Luca 8:4-8)

1 Yê-su tabớq cato sa tumán tor dơq clóng. Clứng lư ticuoi tớq nga án. Iki án sớr ticu tớq tuoc át tớq dơq. Ma máh ticuoi clứng ngki át tớq tor dơq. 2 Dyơ án cato nha-án te a-ưi nốh tớq parnai acám idô:

3 “Inha cammáng! Bôn munáq ticuoi pôq trứh callong mma. 4 Ndóng án trứh, bôn callong atôh tớq carna. Dyơ achếq srúp tóh cha viang callong ngki. 5 Bôn callong cannŏ́h atôh tớq cuteq kida, tadưp nhéq cantar. Dyơ chái lư callong ngki hŏn, co cuteq lớiq bôn sru. 6 Ma tớq mát pandang ngốh puoq téng-péng lư, bát ngki cơt ngngot, co riaih lớiq sru. Dyơ án ráng. 7 Bôn callong cannŏ́h atôh tớq cuteq bôn a-ưi sác tangháng. Tư sác tangháng hŏn, án cluom nhéq bát te callong ticuoi trứh. Iki bát ngki lớiq cơt culái. 8 Alứng bôn callong cannŏ́h loi atôh tớq cuteq ŏ. Callong ngki hŏn ŏ alứng cơt culái ŏ. Mui tôm cơt pe chít callong. Mui tôm loi cơt tupát chít callong. Mui tôm loi cơt mui culám callong.”

9 Dyơ Yê-su tông loi idô: “Ticuoi mmo bôn cutor ính cammáng, ngki dyôn án cammáng.”

Imo Yê-su Cato Parnai Acám

(Mathie 13:10-17; Luca 8:9-10)

10 Tớq ticuoi clứng chô nhéq dyơ, Yê-su át alứng mui chít la bar náq top rian te án, dyơ nha-án plốh án te parnai acám ngki.

11 Yê-su tông nha-án idô: “Yang Arbang-pilŏ́ng khoiq dyôn inha chom dyơ parnai clôp te Yang Arbang-pilŏ́ng cơt sút; ma máh ticuoi cannŏ́h sáng máh parnai ngki nưm tớq parnai acám sớng. 12 Yang Arbang-pilŏ́ng tông iki, dŏq dyôn: ‘Ngai me níc, ma lớiq hôm. Ngai sáng níc, ma lớiq apúh. Khán ngai hôm alứng apúh, dáh lơ ngai ính tin alứng veng tapun Yang Arbang-pilŏ́ng tưi. Dyơ Yang Arbang-pilŏ́ng táh luaih dyôn ngai tưi.’ ”✡

Yê-su Angốh Ngê Parnai Acám Te Trứh Callong Mma

(Mathie 13:18-23; Luca 8:11-15)

13 Yê-su plốh nha-án idô: “Khán inha lớiq chom parnai acám ndô, imo têq inha chom máh parnai acám cannŏ́h? 14 Ticuoi ndon trứh callong, la án trứh parnai Yang Arbang-pilŏ́ng. 15 Bôn ticuoi ráp ial parnai Yang Arbang-pilŏ́ng arớq callong atôh tớq carna. Tư ngai cato parnai ngki, nha-án cammáng parnai ngki, ma yang Satán tớq táp alứng ial nhéq parnai ngki te mít nha-án. 16 Bôn ticuoi cannŏ́h ráp ial parnai ngki arớq callong atôh tớq cuteq kida, tadưp nhéq cantar. Tư ngai cato parnai ngki, nha-án cammáng alứng chái lư nha-án sŏ́ng tin parnai ngki bui ŏ. 17 Ma nha-án lớiq bôn riaih sru. Nha-án tumống muhoi sớng. Khán nha-án tumúh dieiq arức co tian nha-án tin parnai ngki, ngki nha-án lớiq tin nnáng. 18 Bôn ticuoi cannŏ́h loi ráp ial parnai ngki arớq callong atôh tớq cuteq bôn sác tangháng. Tư ngai cato parnai ngki, nha-án cammáng parnai ngki. 19 Ma mít nha-án át lo khít tớq pang ndô; nha-án ham súc bôn alứng ham máh arnáq cannŏ́h hơ. Dyơ máh arnáq ngki cluom viang nhéq parnai ngki, táq dyôn lớiq cơt culái. 20 Ma bôn ticuoi cannŏ́h loi ráp ial parnai Yang Arbang-pilŏ́ng arớq callong atôh tớq cuteq ŏ. Tư ngai cato parnai ngki, nha-án cammáng alứng ial lư máh parnai ngki. Nha-án cơt culái. Mui tôm cơt pe chít. Mui tôm cơt tupát chít. Mui tôm loi cơt mui culám.”

Yê-su Patáp Ticuoi Cóq Ayáu Parnai Án

(Luca 8:6-18)

21 Yê-su tông loi idô: “Lớiq bôn ngai bet den tớu, dyơ catứp tớq yáng, lớiq la dŏq tadưp kichơng. Ma lư ngai dŏq tớq aruong den. 22 Muchứng ngki tưi, nốh amớh ngai catốq hoi-ndô, urớh nhéq tưh ticuoi bôn hôm arlớih máh nốh ngki. Nốh amớh ngai táq clôp hoi-ndô, urớh nhéq tưh ticuoi bôn chom arlớih nốh ngki. 23 Ticuoi mmo bôn cutor ính cammáng, ngki dyôn án cammáng.”

24 Yê-su cato loi nha-án idô: “Cóq inha cammáng dyôn arlớih te parnai ndon inha sáng cư tông. Máh-mmo inha dyôn ticuoi cannŏ́h, lư máh ngki tưi Yang Arbang-pilŏ́ng dyôn lieh inha, alứng án dyôn clưi te ngki loi. 25 Ticuoi mmo khoiq bôn dyơ, Yang Arbang-pilŏ́ng dyôn án bôn a-ưi lư loi. Ma ticuoi mmo lớiq bôn, máh callong án khoiq bôn dyơ, lư pít lieh nhéq.”

Parnai Acám Te Yang Arbang-pilŏ́ng Cơt Sút

(Mathie 13:31-32, 34; Luca 13:18-19)

26 Yê-su tông loi idô: “Yang Arbang-pilŏ́ng cơt sút la arớq munáq ticuoi chớt sro tớq pidái. Dyơ án chớt, án chô nga dúng. 27 Idáu án bíq, ingái án pôq táq arnáq. Ma sro ndon án chớt ngki chóng ính hŏn bôm. Cua sro hŏn, tôm sro cơt pưt asớr. Ma ticuoi ưlla sro lớiq chom imo callong mma ngki hŏn. 28 Cuteq apu ama sro ngki dyôn hŏn. Nsuoi lư bôn ula, alứng tatun bôn panung. Ma tatun loi bôn culái. 29 Tớq sro dom, ưlla pidái ial liem pôq ráiq sro, co khoiq tớq ngư dyơ ráiq sro.”

30 Yê-su plốh loi: “He ính tông te Yang Arbang-pilŏ́ng cơt sút la arớq amớh? Alứng he ính ial parnai acám amớh acám te sút ngki? 31 Sút ngki la arớq mui callong me. Ndóng ngai trứh callong ngki tớq cuteq, callong ngki két clưi nhéq te callong cannŏ́h. 32 Ma tớq án hŏn, án pưt clưi nhéq te tôm sác cannŏ́h. Án bôn abeng pưt, têq dyôn achếq táq sáp tớq ngki.”

33 Yê-su cato parnai Yang Arbang-pilŏ́ng tớq a-ưi parnai acám dyôn nha-án têq chom máh-mmo nha-án têq apúh. 34 Án lớiq bôn cato nha-án amớh ma lớiq cato tớq parnai acám. Ma tớq án át alứng top rian te án, án angốh ngê dyôn nha-án chom arlớih lư te máh nốh te parnai acám.

Yê-su Dyŏq Cuyiel Alứng Dơq

(Mathie 8:23-27; Luca 8:22-25)

35 Ingái ngki tớq sưm-turưm, Yê-su tông top rian te án idô: “Pôq he! He pôq dyáng atóh loi.” 36 Dyơ top nha-án ngốh te ticuoi clứng, alứng dông Yê-su na tuoc. Bôn tuoc cannŏ́h pôq tưi. 37 Ma tatun ngki bôn cuyiel arpuq alứng dơq lampóh hớp lư. Dơq kichíh tớq tuoc alứng lampóh saiq amot tớq tuoc tumán ính trim.

38 Yê-su bíq tacual tarcual nga soi tuoc. Top rian te án pasớt án alứng tông idô: “Thới ơi! Imo thới lớiq rớu? He tumán ính cuchet dyơ!”

39 Yê-su yôr tayứng; án dyŏq cuyiel alứng yua dơq clóng idô: “Át a-ŏ. Mái êq lampóh nnáng.” Dyơ cuyiel tangít, alứng bôn ien ŏ lieh. 40 Dyơ án plốh nha-án idô: “Imo inha adáh? Imo inha iyốh tin sa?”

41 Ma nha-án sáng chếq. Dyơ munáq plốh munáq idô: “Ticuoi ndô la nnáu? Imo cuyiel alứng dơq cammáng án!”

5

Yê-su Chuih Angốh Yang Saq Te Cháq Ticuoi

(Mathie 8:28-34; Luca 8:26-39)

1 Tớq Yê-su alứng top rian te án khoiq ticáng clóng Ca-lilê, nha-án tớq nga cruong Yê-rasê. 2 Tư Yê-su siar te tuoc, ndóng ngki táp ticuoi conh ndon bôn yang saq piyúh ngốh te carlom cumuiq tớq nga Yê-su. 3 Án át níc tớq carlom cumuiq. Lớiq bôn ngai têq tacáp án nnáng tớq ntár sic. 4 A-ưi cantứq te nsuoi ngai clieng dyưng nha ati án tớq callieng alứng sic. Ma án táq sic ti-ŏ́h nhéq alứng án alcáiq nhéq callieng, alứng lớiq bôn ngai bôn rêng têq táq dyôn án cơt alvai lieh. 5 Idáu alứng ingái án át níc tớq carlom cumuiq, lớiq la tớq cóh. Án hiar níc alứng án chic cháq án bôm na búl dyôn bác.

6 Ma tớq án hôm Yê-su nnáng te yông, án lúh nga Yê-su, alứng án chóh tarcol chứng mát Yê-su. 7 Án hiar yứng lư idô: “Amớh inha ính táq ada he, Yê-su? Inha la Acái Yang Arbang-pilŏ́ng, án ndon sút clưi nhéq te cannŏ́h. He seq te inha chứng mát Yang Arbang-pilŏ́ng êq táq toiq bap ada he.” 8 Án tông iki co án khoiq sáng Yê-su yua án idô: “Yang saq! Mái ngốh táp te cháq ticuoi ndô.”

9 Dyơ Yê-su plốh án: “Amớh nốh mái?”

Án ôi: “Nốh he la Pớl, co he bôn clứng lư.”

10 Ticuoi ngki tarseq tarsuong te Yê-su êq chuih top yang saq te cruong ngki. 11 Tumán ngki bôn cóh alứng bôn cantóh alic át suo cha. 12 Iki máh yang saq seq te Yê-su idô: “Dyôn he mot tớq cantóh alic ngki.” 13 Yê-su dyôn nha-án mot. Iki nha-án ngốh te cháq ticuoi, dyơ mot tớq cantóh alic. Dyơ cantóh alic ngki lúh chái lư na acáng alứng páh-apŏ́ng nga dơq clóng, dyơ tumic cuchet nhéq. Alic ngki bôn sám bar ngin lám.

14 Máh ticuoi bán alic lúh chô tông ticuoi tớq vel alứng ticuoi ndon át tớq panu pidái chom tưi te arnáq nha-án khoiq hôm. Máh ticuoi ngki pôq me amớh ndon táq ada alic. 15 Tư nha-án tớq nga Yê-su, nha-án hôm ticuoi ndon bôn pớl yang saq át hoi-nsuoi ticu tớq ngki. Án tớc tampớc alứng lớiq bôn cơt yúh nnáng. Iki nha-án sáng adáh lư. 16 Máh ticuoi ndon khoiq hôm arnáq te ticuoi bôn yang saq piyúh alứng te cantóh alic, iki nha-án chô táq-ntêr dyôn ticuoi cannŏ́h chom tưi.

17 Dyơ máh ticuoi ngki seq Yê-su ngốh te cruong nha-án.

18 Iki Yê-su sớr lieh tớq tuoc. Ndóng ngki táp ticuoi bôn yang saq te nsuoi tớq nga Yê-su, alứng án cucúh cucuoi seq pôq tưi alứng Yê-su. 19 Ma Yê-su lớiq dyôn án pôq, alứng yua án idô: “Mái chô nga dúng, alứng táq-ntêr dyôn máh ticuoi tớq abŏ́h mái chom te máh arnáq Yang Arbang-pilŏ́ng khoiq choi mái, alứng sruiq táq mái.”

20 Iki án chô. Dyơ án táq-ntêr dyôn máh ticuoi tớq cruong Dê-ca-palớt chom tưi te arnáq pưt Yê-su khoiq táq dyôn án. Nhéq máh ticuoi ngki sáng dut lư.

Yê-su Táq Bánh Acái Cán Yaru Alứng Cán Ndon Capơiq Au Thor Án

(Mathie 9:18-26; Luca 8:40-56)

21 Vít ngki Yê-su sớr lieh tớq tuoc alứng píh lieh pa dyang atóh dơq. Tư Yê-su tớq nga tor pa dyáng atóh, bôn clứng lư ticuoi tớq nga án. 22 Bôn munáq conh nốh Yaru, án cơt sút mui dúng rum ticuoi Isa-ra-el. Án chóh tarcol alứng mpop tumán dyưng Yê-su. 23 Án cucúh seq te Yê-su idô: “Acái cán cư a-ái ntróq lư, tumán ính cuchet dyơ. Cư seq thới pôq capơiq tớq cháq án, dyôn án têq cơt bánh alứng bôn tumống.”

24 Iki Yê-su pôq alứng án. Clứng ticuoi cannŏ́h veng Yê-su tưi. Nha-án át chôp paniar Yê-su alứng són Yê-su hơ.

25 Bôn munáq cán ndon bôn a-ái dyứp nnai khoiq muchít la bar cumo dyơ, alứng lớiq nai dyớt. 26 Án khoiq pôq tumúh a-ưi náq ticuoi palai. Án pít nhéq tien práq dŏq palai, ma lớiq bôn khaq amớh. Ma hoi-ndô án a-ái ntáng lư loi. 27 Tư án sáng ngai táq-ntêr te Yê-su, iki án pôq át tớq pandi ticuoi clứng. Án át pa crŏ́ng Yê-su; dyơ án capơiq au thor Yê-su. 28 Co án khoiq parngíh idô: “Ncháng cư bôn capơiq tampớc Yê-su sớng, cư lư cơt bánh táp.”

29 Ndóng ngki táp aham án dyớt, alứng án lớiq sáng a-ái nnáng tớq cháq án. 30 Yê-su chom táp rêng ngốh te cháq án dyôn cơt arnáq ndô. Án píh me nga ticuoi clứng, alứng án plốh idô: “Nnáu capơiq au cư?”

31 Top rian te Yê-su ôi: “Thới hôm dyơ, bôn clứng ticuoi tarsón thới. Imo nnáng thới plốh: ‘Nnáu capơiq cư?’ ”

32 Ma Yê-su tilêq me nga ticuoi clứng ính chom ticuoi mmo capơiq au án. 33 Cán ngki dyandyír adáh lư, co án khoiq capơiq au Yê-su, dyơ cơt bánh. Iki án tớq nga Yê-su, alứng án mpop tumán dyưng Yê-su. Án tông Yê-su tinớng lư. 34 Yê-su tông án idô: “Ama ơi! Cháq mái cơt bánh, co mái tin. Mái chô bánh suanh ien ŏ. Mái lư lớiq cơt a-ái nnáng arớq ndô.”

35 Ndóng Yê-su nnáng táq-ntêr alứng cán ngki, bôn bar pe náq te dúng Yaru ndon sút mui dúng rum ticuoi Isa-ra-el, tớq. Nha-án tông Yaru idô: “Acái cán mái khoiq cuchet dyơ. Imo mái nnáng pidieiq thới?”

36 Ma Yê-su lớiq cammáng parnai nha-án tông. Án tông Yaru idô: “Êq adáh, mái tin sớng.”

37 Vít ngki Yê-su dyôn Phi-er, Yacơ, alứng Yon a-em Yacơ, pôq alứng án. Ma ticuoi cannŏ́h, án lớiq dyôn pôq. 38 Tư nha-án tớq nga dúng Yaru, Yê-su hôm clứng ticuoi nhiem atíh alứng cuc yứng lư. 39 Án mot tớq dúng alứng plốh nha-án idô: “Imo inha nhiem alứng cuc yứng lư? Mun ngki lớiq bôn cuchet; án bíq sớng.”

40 Ma nha-án ayê tar-ac Yê-su. Iki Yê-su chuih angốh nhéq nha-án te dúng. Án dông a-i a-ám cán ngki alứng pe náq top rian te án sớng mot nga ntúq ngai dŏq cumuiq. 41 Án tec ati mun ngki alứng tông idô: “Tali-tha cumi.” Parnai ndô titoiq lieh la “Mun ơi! Mái yôr tayứng.”

42 Ndóng ngki táp mun ngki yôr tayứng. Dyơ án têq pôq lieh. (Anhúq án khoiq bôn muchít la bar cumo.) Máh ticuoi ndon át ngki sáng dut lư tớq nha-án hôm mun ngki tumống lieh. 43 Ma Yê-su patáp nha-án idô: “Êq táq-ntêr te arnáq ndô dyôn ticuoi cannŏ́h chom. Inha ial crơng tanna dyôn án cha.”

6

Ticuoi Tớq Vel Na-saret Lớiq Dyám Náp Yê-su

(Mathie 13:53-58; Luca 4:16-30)

1 Vít ngki Yê-su ngốh te ntúq ngki; án chô lieh nga vel án la vel Na-saret. Top rian te án pôq alứng án tưi. 2 Tớq Ingái Angô án pôq cato tớq dúng rum ticuoi Isa-ra-el. Máh ticuoi ndon cammáng sáng dut lư. Nha-án tarplốh idô: “Te mmo conh ndô bôn parnai idô? Imo án bôn callong tubáiq a-ưi lư, alứng têq táq a-ưi arnáq sileh?” 3 Alứng nha-án tông loi: “Lư ma lớiq, án la thơq táq pan, acái Mari? Lư ma lớiq án la ai Yacơ, Yuda, alứng Si-môn? Lư ma lớiq, a-em cán án át alứng he?” Nha-án pamat Yê-su co nha-án sáng lớiq êm te parnai án cato iki.

4 Yê-su tông nha-án idô: “Khán bôn munáq ticuoi pôq cato parnai Yang Arbang-pilŏ́ng tớq vel cannŏ́h, ticuoi tớq vel ngki lư dyám náp án. Ma khán án cato tớq vel án bôm, lớiq la tớq abŏ́h án bôm, lư nha-án lớiq dyám náp án.”

5 Iki Yê-su lớiq têq táq a-ưi arnáq sileh tớq vel án bôm. Ma án capơiq nưm tớq pe puan náq ticuoi a-ái sớng, alứng táq dyôn nha-án cơt bánh. 6 Án sáng dut lư, co ticuoi tớq vel ngki lớiq tin. Dyơ án pôq cato nga cứp vel ndon át tumán vel ngki loi.

Yê-su Yua Top Rian Te Án Pôq Cato

(Mathie 10:5-15; Luca 9:1-6)

7 Yê-su arô top mui chít la bar náq ndon rian te án, alứng án yua nha-án pôq tudô, pôq tuki, pôq tutíh, bar náq pôq munơi. Án dyôn nha-án bôn chức rap chuih angốh yang saq. 8 Án patáp nha-án idô: “Inha pôq pitứng, pôq pitốq, êq dông amớh. Êq dông crơng tanna; êq báq tui; alứng êq dông práq. Ma têq inha dông mui ntráih tarlông. 9 Têq dếq cơp. Ma êq sứp bar pláh au.”

10 Dyơ án patáp loi nha-án idô: “Inha mot tớq vel mmo, inha át tớq mui dúng sớng tingôi ingái inha ngốh te vel ngki. 11 Khán inha mot tớq vel, ma ngai lớiq ráp pasôl ŏ inha, alứng ngai lớiq ính cammáng parnai inha; tớq inha ngốh te vel ngki, cóq inha tangkhír cuteq mbúi te dyưng, táq tíc ticuoi tớq vel ngki lớiq ráp inha.”

12 Iki nha-án mui chít la bar náq ngốh te ngki. Nha-án cato máh ticuoi cóq pien cơt mít tamme loi. 13 Nha-án chuih angốh a-ưi yang saq, alứng nha-án tir dơq nseng o-li-vê tớq cháq máh ticuoi a-ái dyôn cơt bánh.

Puo Hê-rôt Cachet Yon Ndon Táq Tíc Na Dơq

(Mathie 14:1-12; Luca 9:7-9)

14 Puo Hê-rôt An-tipa khoiq sáng te arnáq ndô, co nốh Yê-su cơt rŏ́h mưt-mư cứp vel. Bôn ticuoi ndon tông idô: “Yon ndon táq tíc na dơq yôr tumống lieh te ping. Co iki án bôn chức têq táq arnáq sileh.”

15 Ma bôn ticuoi cannŏ́h tông idô: “Án ndô la Ê-li.”

Bôn ticuoi cannŏ́h loi tông idô: “Án ndô la munáq tang ngcang Yang Arbang-pilŏ́ng, arớq ticuoi tang ngcang te inớh tưi.”

16 Ma tư Hê-rôt An-tipa sáng ngai táq-ntêr te Yê-su, án tông idô: “Yon ndon cư khoiq yua ngai ticŏ́h ticong te nsuoi, hoi-ndô án tumống lieh.” 17 Án tông iki, co án khoiq dyôn ngai cŏp Yon te nsuoi, alứng cacháq tớq coq tôt. Án táq iki la co tian Hê-rô-die campái án sáng uan lư ada Yon. Co te nsuoi Hê-rô-die la campái Phi-lip, a-em án. Ma án ial cán ngki táq campái án loi. 18 Ma Yon khoiq tíq án idô: “Khán mái ial campái a-em mái, iki mái táq luaih tớq phep rit.”

19 Co Yon khoiq tông iki a-ưi chư, iki Hê-rô-die sáng uan lư ada Yon, alứng án ính Hê-rôt An-tipa cachet Yon. 20 Ma án lớiq têq, co Hê-rôt adáh Yon, co Hê-rôt chom Yon la ticuoi tinớng ŏ alứng mmar na Yang Arbang-pilŏ́ng. Iki Hê-rôt An-tipa lớiq dyôn ngai cachet Yon. Tư án cammáng parnai Yon cato, án cơt tambang parngíh. Ma án ính lư cammáng Yon cato.

21 Ma ingái Hê-rô-die bôn cachet Yon la ingái Hê-rôt An-tipa cha ayư ingái a-i án carnian án. Iki án táq mui pêl pưt dŏq cha bui alứng máh ticuoi sút tadưp án, ticuoi sút líng, alứng ticuoi ndon bôn chức tớq vúng Ca-lilê. 22 Tư acái cán Hê-rô-die mot tớq callúng ngai cha, án ayưn pon liauq. Hê-rôt alứng máh tumoi sáng bui lư te án ayưn. Dyơ Hê-rôt tông án idô: “Amớh mái ính bôn, mái seq te cư. Cư lư dyôn a mái ngki.”

23 Hê-rôt cantŏ́h callih ada cán ngki idô: “Amớh mái seq te cư, cư lư dyôn mái nốh ngki. Khán mái ính bôn mui calláh cruong cư, la cư dyôn.”

24 Dyơ cán ngki ngốh chô plốh a-i án idô: “Nốh amớh mái ính cư seq te puo Hê-rôt?”

A-i án ôi: “Mái seq plô Yon ndon táq tíc na dơq.”

25 Cán ngki talúh táp nga puo Hê-rôt alứng seq idô: “Cư seq plô Yon ndon táq tíc na dơq. Seq mái cacháq plô án tớq adien hoi-ngki táp.”

26 Puo sáng anguaq lư, ma co án khoiq cantŏ́h callih chứng mát máh ticuoi tumoi, iki án lớiq ính táh nnáng parnai án khoiq ưq te nsuoi. 27 Dyơ puo yua líng pôq ticŏ́h ticong Yon alứng dông nga cán ngki. Líng ngki mot tớq coq, alứng ticŏ́h ticong Yon. 28 Líng ngki dŏq plô Yon tớq adien, dyơ dông achô dyôn cán ngki. Dyơ cán ngki dông achô dyôn a-i án. 29 Tớq top rian te Yon sáng arnáq ngki, nha-án pôq ial cháq Yon dông tứp tớq ping.

Yê-su Chiam Sông Ngin Náq

(Mathie 14:13-21; Luca 9:10-17; Yon 6:1-14)

30 Máh ticuoi dyưng ati ndon Yê-su khoiq yua dyôn pôq cato tớq cứp vel, nha-án píh chô nga Yê-su, alứng tông án te máh arnáq nha-án khoiq táq alứng khoiq cato. 31 Yê-su tông lieh nha-án idô: “He pôq nưm he sớng nga ntúq lớiq bôn ticuoi át. He át angô tuki avai.” Án tông iki co clứng ticuoi lulieh pôq chô níc nga án, tingôi nha-án ớq díh chicha. 32 Dyơ nha-án sớr tớq tuoc, ính pôq mui ntúq ớq ticuoi át.

33 Ma clứng ticuoi hôm nha-án pôq, alứng ngai acớl nha-án. Iki ngai talúh te máh vel pôq côn nga ntúq Yê-su ính tớq. 34 Tư Yê-su siar te tuoc, án hôm clứng lư ticuoi. Án sáng sruiq táq, co nha-án arớq pannán cưu ớq ticuoi kiaq me. Iki án tabớq cato nha-án a-ưi nốh. 35 Tumán mát pandang tangcưl cóh, top rian te Yê-su tớq nga án alứng tông án idô: “Ntúq ndô yông te ticuoi át, alứng khoiq tumán idáu dyơ. 36 Seq thới yua ticuoi clứng ndô chô, mot tớq vel paniar ndô, alứng dyôn nha-án plới bôm crơng tanna cha.”

37 Ma Yê-su ôi nha-án idô: “Inha táp dyôn nha-án bôn crơng tanna cha.”

Iki nha-án plốh Yê-su: “Thới ính he pôq plới crơng tanna tớq bar culám callong práq* dyôn cứp náq ticuoi ndô cha lớiq?”

38 Yê-su plốh lieh nha-án idô: “Sếq lám beng inha bôn? Inha pôq me avai.”

Tư nha-án me, nha-án tông án idô: “He bôn sông lám beng, alứng bar lám buaiq.”

39 Dyơ Yê-su yua top rian te án mpô máh ticuoi ngki ticu cơt top tớq sác asam. 40 Iki nha-án ticu cơt a-ưi top. Mui top bôn mui culám náq. Mui top bôn sông chít náq. 41 Yê-su ial sông lám beng alứng bar lám buaiq. Dyơ án tingưi nga pilŏ́ng alứng si-ơn Yang Arbang-pilŏ́ng bôn crơng tanna ndô. Cua ngki án péq beng alứng avôi dyôn top rian te án mpô dyôn máh ticuoi cha. Án dyôn mpô bar lám buaiq hơ dyôn nhéq máh ticuoi ngki cha. 42 Cứp náq cha sái nhéq. 43 Cua nha-án cha, top rian te Yê-su pachúng lieh máh beng alứng buaiq ndon clưi te nha-án cha, bôn pớnh mui chít la bar carie. 44 Máh ticuoi conh sasai bôn sông ngin náq ndon cha beng ngki. †

Yê-su Ticaq Tớq Lar Dơq

(Mathie 14:22-33; Yon 6:16-21)

45 Cua ngki Yê-su yua top rian te án sớr tớq tuoc alứng pôq nsuoi án nga tor pa dyáng atóh nga vel Bet-sada. Dyơ án yua máh ticuoi clứng ngki chô nga vel nha-án. 46 Vít nha-án chô, án sớr tớq cóh ính cớu seq tuki.

47 Tớq pilŏ́ng khoiq idáu dyơ, top rian te Yê-su át tớq tuoc pandi dơq clóng. Ma Yê-su át munáq án tớq pứh tumán dơq. 48 Yê-su hôm top rian te án cor tuoc dieiq arức lư, co cuyiel phớt plớq tuoc nha-án. Pilŏ́ng tumán sưm-turưm, Yê-su tớq nga nha-án. Án ticaq tớq lar dơq. Án tumán pôq tilớt nha-án. 49 Ma tư nha-án hôm án ticaq pôq tớq lar dơq, nha-án parngíh cumuiq lánh; ngki nha-án hiar yứng lư. 50 Co cứp náq nha-án hôm nhéq, iki nha-án sáng adáh lư.

Ma ndóng ngki táp Yê-su tông nha-án idô: “Dyôn mít inha át ien ŏ. Ndô la cháq cư. Êq adáh.”

51 Dyơ án sớr át tớq tuoc alứng nha-án tưi, alứng cuyiel tangít. Nha-án sáng dut lư, 52 co nha-án lớiq bôn apúh te arnáq Yê-su táq ndóng án péq beng te nsuoi. Co mít nha-án yôl cớng.

Yê-su Táq Bánh Ticuoi A-ái Tớq Cruong Canê-saret

(Mathie 14:34-36)

53 Dyơ nha-án dyang dơq na tuoc nga cruong Canê-saret, alứng nha-án chóq tuoc tớq tor. 54 Tư nha-án siar te tuoc, máh ticuoi acớl táp Yê-su. 55 Dyơ nha-án mmar talúh chô nga vel nha-án, alứng dông ticuoi a-ái tớq carrang. Khán nha-án sáng Yê-su át tớq ntúq mmo, nha-án dông ticuoi a-ái nga ntúq ngki. 56 Nga ntúq mmo Yê-su pôq, tam vel két lớiq la vel pưt, ma ngai dông ticuoi a-ái parchúng nga ntúq ngki. Nha-án cucúh seq te Yê-su dyôn máh ticuoi a-ái capơiq biq mbaiq au thor án. Ticuoi mmo capơiq, cháq ticuoi ngki lư cơt bánh.

7

Yê-su Tông Te Rit Achúc Achiac

(Mathie 15:1-9)

1 Bôn ticuoi te top Pha-rasi alứng thới sái rit tớq te vel Yaru-salem át rum paniar Yê-su. 2 Nha-án hôm top rian te Yê-su chicha ma lớiq arau ati veng rit. 3 Co top Pha-rasi alứng nhéq máh ticuoi Isa-ra-el cannŏ́h, khán nha-án lớiq arau ati veng rit achúc achiac, ngki nha-án lớiq têq cha. 4 Tớq nha-án chô te ntúq táiq plới, khán nha-án lớiq arau ati, ngki nha-án lớiq têq cha. Alứng bôn a-ưi rit cannŏ́h loi nha-án veng, arớq rit arau adéh tingan.

5 Iki máh ticuoi Pha-rasi alứng thới sái rit plốh Yê-su idô: “Imo top rian te thới lớiq táq veng rit achúc achiac he? Imo nha-án cha ma lớiq arau ati veng rit?”

6 Yê-su ôi nha-án idô: “Te inớh, Ê-sai khoiq taran piaiq lư te inha, la ticuoi táq náh-nnan sớng. Yang Arbang-pilŏ́ng yua án tông idô:

‘Máh ticuoi ndô ayô cư nưm na ngcang,

ma mít cannính nha-án át yông te cư.

7 Nha-án sang tám cư, ma nha-án sang tám lớiq cơt callong.

Nha-án cato máh rit rong ndon chóng ngốh te ticuoi.’ ”

8 Alứng Yê-su tông loi idô: “Inha táh máh callong ndon Yang Arbang-pilŏ́ng khoiq patáp, ma inha capol khớm lư rit rong ticuoi.”

9 Dyơ Yê-su achuon nha-án idô: “Crái ớiq! Cư hôm ŏ lư inha táh máh callong ndon Yang Arbang-pilŏ́ng khoiq patáp, dŏq inha cadyiq rit rong ticuoi khớm lư. 10 Môi-se khoiq tông dyơ idô: ‘Inha cóq dyám náp a-i a-ám inha. Ticuoi mmo ma chau anôi a-i a-ám, ticuoi ngki cóq chiuq cuchet.’

11 “Ma inha cato ngai têq tông ada a-i a-ám idô: ‘Máh nốh cư têq choi inha, cư khoiq dŏq ‘côr-ban’ dyơ.’ (Parnai ‘côr-ban’ titoiq lieh la ‘khoiq ưq mŏp sang dyôn Yang Arbang-pilŏ́ng.’) 12 Khán inha tông iki la arớq inha catáng lớiq dyôn ngai choi a-i a-ám ngai. 13 Iki inha khoiq táh dyơ parnai Yang Arbang-pilŏ́ng, ma inha pitŏ́ng níc rit inha bôm. Alứng inha táq a-ưi arnáq muchứng iki tưi.”

Amớh Táq Dyôn Ticuoi Cơt Lớiq Práh Veng Rit

(Mathie 15:10-20)

14 Cua ngki Yê-su arô lieh ticuoi clứng dyôn tớq nga án, alứng án tông nha-án idô: “Nhéq máh inha cóq cammáng cư. Cóq inha chom dyôn arlớih. 15 Cứp nốh culái tieh ndon mot tớq cháq ticuoi lớiq bôn táq dyôn ticuoi cơt lớiq práh veng rit. Ma ngê ndon ngốh te mít ticuoi táq dyôn ticuoi cơt lớiq práh veng rit. 16 Ticuoi mmo bôn cutor ính cammáng, ngki dyôn án cammáng.”*

17 Tư Yê-su ngốh te ticuoi clứng, alứng án mot tớq dúng, dyơ top rian te án plốh án te parnai acám ngki. 18 Yê-su plốh lieh nha-án idô: “Imo inha iyốh apúh sa? Inha chom ma lớiq, crơng tanna te culái tieh mot tớq pallúng, lớiq nai táq dyôn ticuoi cơt lớiq práh veng rit. 19 Co crơng ngki lớiq bôn mot tớq mít, ma mot tớq pallúng sớng, dyơ ngốh na pannôq.” Yê-su tông iki dŏq dyôn ticuoi chom cứp nốh tanna la práh veng rit.

20 Dyơ Yê-su cato loi idô: “Ngê amớh ngốh te mít ticuoi, ngê ngki táq dyôn ticuoi cơt lớiq práh veng rit. 21 Co ngê ndon ngốh te mít ticuoi la idô: Parngíh ính táq arnáq lớiq ŏ, tới campái cayieq ma bíq munơi, titôiq, cachet ticuoi, 22 láh parlưi, ham crơng, táq pla-mpla, lứp, táq tanghang, i-ôiq camíq, acraiq asáh, ính ngai ayô, alứng táq yúh yúh. 23 Nhéq máh arnáq saq ndô ngốh te mít ticuoi, alứng táq dyôn ticuoi cơt lớiq práh veng rit.”

Munáq Cán Cammai Bôn Callong Tin

(Mathie 15:21-28)

24 Cua Yê-su tông iki, án ngốh te ngki, alứng pôq nga cruong paniar vel Tirơ nha vel Sadôn. Án mot tớq mui dúng. Án lớiq ính ticuoi cannŏ́h chom án át tuki, ma lớiq têq catốq cháq án. 25 Bôn munáq cán tớq alứng mpop tumán dyưng Yê-su. Cán ndô khoiq sáng hanh te Yê-su, alứng án bôn mui náq acái cán bôn yang saq piyúh. 26 Án la ticuoi Créc; án tới ticuoi Isa-ra-el. A-i án carnian án tớq cruong Sarô-phê-nasi. Án seq Yê-su chuih angốh yang saq te cháq acái án. 27 Ma Yê-su ôi án idô: “Crái lư la dyôn ngai-acái cha dyơ avai. Lớiq crái ial crơng tanna ngai-acái adúh dyôn acho cha.”

28 Án ôi Yê-su: “Lư crái Ưlla tông. Ma acho têq cha ntie mbáh ngai-acái táq sráh tadưp kichơng.”

29 Dyơ Yê-su tông án idô: “Co mái khoiq tông iki, hoi-ndô têq mái chô. Yang saq khoiq ngốh dyơ te cháq acái mái.”

30 Iki án chô nga dúng. Án hôm acái án bíq tớq kichơng; alứng yang saq khoiq ngốh dyơ te cháq acái án.

Yê-su Táq Bánh Ticuoi Túng Alứng Lúng

31 Cua ngki Yê-su ngốh te vel Tirơ, dyơ pôq tilớt vel Sadôn, alứng án pôq pha cruong Dê-ca-palớt, tớq nga dơq clóng Ca-lilê. 32 Ngai dông nga Yê-su munáq ticuoi lúng alứng túng cutor. Ngai cucúh cucuoi seq Yê-su capơiq tớq ticuoi ngki dyôn án cơt bánh. 33 Yê-su dông angốh ticuoi ngki te ticuoi clứng. Dyơ án chuaiq bar pa hŏ́ng cutor ticuoi ngki. Cua ngki án cuchóh tớq ndem ati alứng tir dơq avie tớq ntaq ticuoi ngki. 34 Dyơ án tingưi nga pilŏ́ng. Án tangứh clŏ́ng, dyơ án tông ticuoi ngki idô: “Ep-phata.” Titoiq lieh la: “Pốh!”

35 Ndóng ngki táp cutor ticuoi ngki têq sáng, alứng ngcang án têq tacang. Alứng án táq-ntêr arlớih. 36 Yê-su dyŏq máh ticuoi át ngki êq táq-ntêr dyôn ticuoi cannŏ́h chom. Ma máh-mmo Yê-su dyŏq nha-án, máh ngki tưi nha-án táq-ntêr. 37 Nha-án sáng dut lư tớq mít, alứng nha-án tông idô: “Máh arnáq án táq la ŏ nhéq. Án dyôn ticuoi túng têq sáng, alứng ticuoi lúng têq tacang.”

8

Yê-su Chiam Puan Ngin Náq

(Mathie 15:32-39)

1 Tớq callúng máh ingái ngki, bôn clứng ticuoi tớq sa nga Yê-su. Co nha-án ớq crơng tanna cha, iki Yê-su arô top rian te án tớq nga án, alứng án tông nha-án idô: 2 “Cư sáng sruiq táq lư máh ticuoi ndô, co nha-án át alứng cư khoiq pe ingái dyơ, ma crơng tanna nha-án khoiq nhéq. 3 Khán cư yua nha-án chô nga dúng nha-án, ma pallúng nha-án pinhaih, cumáiq nha-án dứm tớq carna, co a-ưi náq te nha-án tớq te vel yông.”

4 Top rian te án plốh án idô: “Imo he ính táq dyôn bôn crơng tanna chiam nhéq máh ticuoi ndô cha dyôn asái, co ntúq ndô yông te vel ticuoi át?”

5 Yê-su plốh lieh nha-án: “Máh-mmo inha bôn beng?”

Nha-án ôi: “Tupul lám.”

6 Dyơ Yê-su yua nhéq máh ticuoi ngki ticu tớq cuteq. Án ial tupul lám beng, alứng án si-ơn Yang Arbang-pilŏ́ng bôn crơng tanna ndô. Cua ngki án péq beng alứng avôi dyôn top rian te án mpô dyôn máh ticuoi ngki cha. Iki top rian te án mpô dyôn máh ticuoi ngki. 7 Nha-án bôn bar pe lám buaiq két hơ. Yê-su si-ơn Yang Arbang-pilŏ́ng bôn crơng tanna ndô, dyơ án yua top rian te án mpô buaiq hơ. 8 Tớq nhéq máh ticuoi ngki cha sái, top rian te Yê-su pachúng lieh crơng tanna clưi te nha-án cha, bôn pớnh tupul achoiq. 9 Bôn sám puan ngin náq ticuoi át tớq ntúq ngki. Dyơ Yê-su yua ticuoi ngki chô lieh nga dúng nha-án. 10 Vít ngki án sớr tớq tuoc alứng top rian te án. Dyơ nha-án pôq nga cruong Dal-manu-tha.

Top Pha-rasi Seq Tíc Te Yê-su

(Mathie 12:38-40; Luca 12:54-56; 16:1-4)

11 Bôn máh ticuoi Pha-rasi tớq nga Yê-su; nha-án tarmien alứng án. Nha-án seq mui tíc sileh te án, ính chim án, co nha-án lớiq tin chức án tớq te Yang Arbang-pilŏ́ng. 12 Yê-su tangứh clŏ́ng, dyơ án ôi nha-án idô: “Imo ticuoi tớq pang ndô sisuo níc tíc sileh te cư? Cư tông inha arlớih lư, cư lớiq dyôn ticuoi tớq pang ndô bôn hôm tíc amớh.”

13 Cua án tông iki, dyơ án ngốh te nha-án, alứng án sớr lieh tớq tuoc dyang pa dyáng atóh.

Yê-su Catớih Te Ngê Top Pha-rasi Alứng Hê-rôt An-tipa

(Mathie 16:5-12)

14 Top rian te Yê-su clớiq dông beng. Nha-án bôn nưm mui lám beng sớng tớq tuoc. 15 Dyơ Yê-su patáp nha-án idô: “Cóq inha át ahôi. Cóq inha át yông te bôt pôih top Pha-rasi alứng puo Hê-rôt An-tipa.”

16 Iki nha-án munáq táq-ntêr alứng munáq idô: “Án tông iki, co he ớq beng.”

17 Yê-su sáng nha-án táq-ntêr iki, dyơ án plốh nha-án idô: “Imo inha át táq-ntêr te he ớq beng? Imo inha iyốh sáng alứng iyốh chom sa? Mít inha nnáng cớng lớiq? 18 Imo inha bôn mát, ma lớiq bôn hôm? Inha bôn cutor, ma lớiq bôn sáng? Inha ayư ma lớiq, 19 ndóng cư péq sông lám beng dyôn sông ngin náq cha, bôn sếq carie pớnh inha pachúng lieh te máh ntie ngai cha?”

Nha-án ôi idô: “Bôn mui chít la bar carie.”

20 Yê-su plốh sa: “Alứng ndóng cư péq tupul lám beng dyôn puan ngin náq cha, bôn sếq achoiq pớnh inha pachúng lieh te máh ntie ngai cha?”

Nha-án ôi: “Bôn tupul achoiq.”

21 Yê-su plốh sa nha-án idô: “Inha apúh ma iyốh?”

Yê-su Táq Plang Mát Ticuoi Sot

22 Vít ngki nha-án tớq nga vel Bet-sada. Ngai dông nga Yê-su munáq ticuoi sot mát, alứng seq Yê-su capơiq án. 23 Yê-su tec ati ticuoi ngki, alứng dông angốh nga culái tieh vel. Dyơ ngki Yê-su proih dơq avie tớq mát án alứng capơiq tớq cháq án, dyơ Yê-su plốh án idô: “Mái hôm amớh?”

24 Ticuoi ngki tangngơq asớr alứng ôi idô: “Cư hôm ticuoi pupôq, ma cư hôm lớiq arlớih; cơt arớq tôm along pupôq pitứng pitốq sớng.”

25 Yê-su capơiq sa mát ticuoi sot ngki. Iki ticuoi ngki me clớn; dyơ mát án bôn hôm, alứng án hôm cứp nốh arlớih lư. 26 Yê-su yua án chô lớng nga dúng, alứng patáp án idô: “Êq mot tớq vel.”*

Yê-su Cato Te Án Chiuq Cuchet

(Mathie 16:13-23; Luca 9:18-21)

27 Vít ngki Yê-su alứng top rian te án pôq sa. Nha-án mot tớq máh vel ndon át paniar vel Sê-sarê Phi-lip. Ndóng nha-án pôq tớq carna, Yê-su plốh top rian te án idô: “Ticuoi cannŏ́h báq tông cư la nnáu?”

28 Nha-án ôi idô: “Bôn ticuoi tông thới la Yon ndon táq tíc na dơq. Bôn ticuoi tông thới la Ê-li. Alứng bôn ticuoi cannŏ́h loi tông thới la munáq tang ngcang Yang Arbang-pilŏ́ng.”

29 Yê-su plốh nha-án loi idô: “Ma inha tông cư la nnáu?”

Phi-er ôi: “Thới la Crit, án ndon Yang Arbang-pilŏ́ng rêh dyôn choi tamống ticuoi.”

30 Yê-su patáp nha-án êq dyôn ticuoi cannŏ́h chom te nốh ndô.

31 Cua ngki Yê-su tabớq cato top rian te án idô: “Urớh cư Acái Yang Cơt Ticuoi cóq chiuq a-ưi nốh dieiq arức. Máh ticuoi sút tớq sớu, máh ticuoi sút top teng rit sang, alứng máh thới sái rit, nha-án lớiq ính cư, alứng cachet cư. Ma vít pe ingái, cư lư tumống lieh.”

32 Yê-su tông parnai ndô arlớih lư dyôn nha-án cammáng. Iki Phi-er seq Yê-su ngốh te top nha-án, alứng án dyŏq Yê-su êq táq-ntêr nnáng arớq iki. 33 Ma Yê-su tilêq me nga top rian te án, alứng án dyŏq Phi-er idô: “Yang Satán, mái êq catáng cư! Mái át pa crŏ́ng cư! Mái lớiq bôn parngíh te ngê Yang Arbang-pilŏ́ng. Ma mái parngíh nưm te ngê ticuoi sớng.”

Táq Imo Dyôn Bôn Tumống Níc-níc

(Mathie 16:24-28; Luca 9:23-27)

34 Cua ngki Yê-su arô ticuoi clứng alứng top rian te án tớq nga án. Dyơ án cato nha-án idô: “Khán bôn ticuoi mmo ma ính veng tapun cư, cóq án táh nhéq ngê án bôm. Cóq án dual bôm along calláng án alứng veng tapun cư. 35 Ticuoi mmo ayáu tarngứh án, tarngứh ticuoi ngki lư pít. Ma ticuoi mmo chiuq pít tarngứh án, co tian te ngê cư alứng parnai ŏ te cư, tarngứh ticuoi ngki lư lớiq nai pít. 36 Khán ticuoi mmo bôn túc palec tec pacan crơng crớu tớq pang ndô, ma án pít tarngứh, ngki án bôn tarnáp amớh? 37 Alứng nốh amớh ticuoi têq pien lieh tarngứh án? 38 Ticuoi tớq pang ndô lớiq ính sang Yang Arbang-pilŏ́ng, alứng nha-án bôn luaih a-ưi. Khán ticuoi mmo ma achiet te cư, alứng achiet te parnai cư chứng mát ticuoi tớq pang ndô, urớh cư Acái Yang Cơt Ticuoi, lư achiet lieh ticuoi ngki, tư cư siar lieh te pilŏ́ng munơi alứng tarneng ndon práh ŏ na Yang Arbang-pilŏ́ng. Ingái ngki, cư bôn chức ang-ưr te A-ám cư.”

9

1 Yê-su cato nha-án loi idô: “Cư tông inha arlớih lư, bôn ticuoi át tayứng tớq ntúq ndô hoi-ngki, nha-án lư lớiq cuchet tingôi nha-án bôn hôm Yang Arbang-pilŏ́ng cơt sút alứng bôn chức lư.”

Armaiq Yê-su Cơt Ndái Loi

(Mathie 17:1-13; Luca 9:28-36)

2 Vít tupát ingái, Yê-su dông Phi-er, Yacơ, alứng Yon, sớr alứng án tớq cóh ayống. Nưm nha-án puan náq táp át tớq ngki. Dyơ Yê-su palít cơt armaiq ndái loi chứng mát mu pe náq ngki. 3 Tampớc Yê-su clŏq tarbal mát. Lớiq bôn ticuoi mmo têq táq prới clŏq arớq ngki. 4 Alứng nha-án hôm Ê-li nha Môi-se* át tớq ngki tưi. Bar náq ngki táq-ntêr alứng Yê-su. 5 Phi-er tông Yê-su idô: “Thới ơi! He át ndô la ŏ lư. He ính táq pe lám panu, mui lám dyôn thới, mui lám dyôn Môi-se, alứng mui lám loi dyôn Ê-li.” 6 Ma Phi-er tông lớiq cơt nốh, co nha-án pe náq sáng adáh lư.

7 Dyơ tulúc siar cadứp taryư plô nha-án, alứng bôn sieng tubau tông te tulúc idô: “Ndô la Acái Cư, án ndon cư amoih lư. Amớh án tông, cóq inha cammáng alứng peh án.” 8 Ndóng ngki táp mu pe náq caplang me nga tudô nga tuki, ma nha-án lớiq hôm nnáu nnáng, hôm nưm munáq Yê-su táp át alứng nha-án.

9 Ndóng nha-án siar te cóh, Yê-su patáp mu pe náq idô: “Nhéq nốh inha khoiq hôm tớq ntúq ndô, inha êq táq-ntêr dyôn ticuoi cannŏ́h chom tingôi tớq ingái cư Acái Yang Cơt Ticuoi cuchet alứng tumống lieh.”

10 Iki nha-án peh parnai Yê-su patáp. Ma nha-án munáq plốh munáq idô: “Callong amớh táp án tông te án cuchet alứng tumống lieh?”

11 Dyơ nha-án plốh lieh Yê-su idô: “Imo thới sái rit tông Ê-li cóq tớq nsuoi Crit?”

12 Yê-su ôi nha-án: “Ê-li cóq tớq nsuoi, dŏq atức cứp nốh dyôn cơt tamme lieh. Khán iki, imo parnai Yang Arbang-pilŏ́ng khoiq taran te Acái Yang Cơt Ticuoi cóq chiuq a-ưi nốh dieiq arức, alứng lớiq bôn ngai dyám náp án? 13 Ma cư tông inha, Ê-li khoiq tớq dyơ. Ma máh arnáq lớiq ŏ ngai ính táq ada án, ngai khoiq táq dyơ; dŏq dyôn cơt tarvớiq simớt parnai Yang Arbang-pilŏ́ng khoiq tông te nsuoi.”

Yang Saq Piyúh Acái Conh

(Mathie 17:14-21; Luca 9:37-43a)

14 Tư Yê-su alứng pe náq ngki chô lieh nga top rian te án cannŏ́h, ma nha-án hôm clứng ticuoi tớq parchúng paniar top ngki, ma bôn thới sái rit át tarmien alứng top ngki. 15 Tư ticuoi clứng ngki hôm Yê-su, nha-án ticớr alứng palŏ́ng táp nga án, dyơ nha-án carbánh carsuanh án. 16 Yê-su plốh nha-án idô: “Inha tarmien amớh alứng top rian te cư?”

17 Bôn munáq te ticuoi clứng ngki ôi idô: “Thới ơi! Cư dông acái conh cư tớq nga thới, co yang saq táq án dyôn cơt lúng. 18 Tớq yang saq piyúh án, yang ngki atáih án tớq cuteq. Dyơ apôh ngốh te ngcang án. Án caltưat kineng tabang, alứng cháq án cơt cớng nhéq. Cư khoiq seq top rian te thới chuih viang yang saq, ma nha-án chuih lớiq rap.”

19 Yê-su tông ada nha-án idô: “Inha ndon át tớq pang ndô ơi, inha lớiq bôn tin tháng. Nnáng dưnh máh-mmo cư át alứng inha? Nnáng dưnh máh-mmo cư cóq chiuq inha lớiq tin? Áu! Inha dông ngai-acái conh ngki nga cư.”

20 Dyơ nha-án dông ngai-acái ngki nga Yê-su. Tư yang saq hôm Yê-su, án carpíl táp ngai-acái ngki. Dyơ ngai-acái ngki dứm tớq cuteq pampíl-pampaiq, pilốh piliang, alứng ngốh apôh te ngcang hơ. 21 Yê-su plốh a-ám ngai-acái ngki idô: “Máh-mmo dưnh dyơ án a-ái iki?”

A-ám ngki ôi idô: “Te án yôl két két. 22 Alứng a-ưi chư dyơ yang saq bóh án tớq uih alứng kitúh án tớq dơq, ính án cuchet. Khán thới têq choi, cư seq thới sruiq táq he hơ.”

23 Yê-su plốh lieh án idô: “Imo mái tông, ‘Khán thới têq choi?’ Khán ticuoi mmo lư tin, nốh amớh la têq án táq nhéq.”

24 Ndóng ngki táp a-ám ngki tông yứng lư idô: “Lư cư tin! Seq thới choi cư dyôn táh viang mít lớiq tin!”

25 Tư Yê-su hôm clứng ticuoi palŏ́ng ính me, iki án dyŏq yang saq idô: “Yang ndon táq dyôn cơt lúng alứng túng idô: ‘Cư yua mái ngốh táp te cháq án, alứng êq píh mot lieh.’ ”

26 Vít ngki yang saq hiar yứng lư, án carvít ngai-acái pitứng pitốq; dyơ án ngốh. Ngai-acái ngki cơt arớq cuchet, alứng bôn a-ưi náq tông idô: “Án khoiq cuchet dyơ.”

27 Ma Yê-su kéu ati án alứng tec ayôr dyôn tayứng, dyơ án têq tayứng.

28 Vít ngki Yê-su alứng top rian te án mot tớq dúng, dyơ nha-án plốh án idô: “Co imo he chuih yang saq ngki lớiq rap?”

29 Yê-su ôi nha-án idô: “Khán inha lớiq cớu seq nhéq te tarngứh tarhơ, lư inha chuih lớiq rap yang saq ndô.”

Yê-su Tông Te Án Cóq Chiuq Cuchet

(Mathie 17:22-23; Luca 9:43b-45)

30 Dyơ nha-án ngốh te ntúq ngki, pôq tilớt vúng Ca-lilê. Ma Yê-su lớiq ính ticuoi cannŏ́h chom ntúq mmo án ính pôq, 31 co án ính cato nưm top rian te án sớng. Án tông nha-án idô: “Tumán dyơ ngai ính mŏp cư Acái Yang Cơt Ticuoi nga ati ticuoi sút. Ngai lư cachet cư. Ma vít pe ingái, cư tumống lieh.”

32 Ma top rian te án lớiq apúh parnai ngki, ma nha-án lớiq dáh plốh.

Nnáu Pưt Clưi Nhéq Te Cannŏ́h?

(Mathie 18:1-5; Luca 9:46-48)

33 Dyơ ngki nha-án tớq nga vel Cabê-na-um. Tư Yê-su át tớq dúng, án plốh nha-án idô: “Ndóng he pôq tớq carna, amớh inha tarlái?”

34 Ma nha-án át parvưl sớng, lớiq chom amớh ính ôi, co ndóng nha-án pôq tớq carna, nha-án tarmien án mmo tớq top nha-án pưt clưi nhéq te cannŏ́h. 35 Yê-su ticu alứng arô mui chít la bar náq, dyơ án cato nha-án idô: “Ticuoi mmo ính cơt pưt te clưi yớu, cóq án cơt tadưp yớu, alứng táq arnáq choi nhéq máh ticuoi cannŏ́h.”

36 Cua ngki Yê-su tec munáq ngai-acái alứng dyôn tayứng pandi top rian te án. Dyơ án cabêm ngai-acái alứng tông nha-án idô: 37 “Ticuoi mmo ráp munáq ngai-acái ndô, co ticuoi ngki tin cư, lư ticuoi ngki ráp díh cư tưi. Alứng ticuoi mmo ráp cư, tới ticuoi ngki ráp nưm munáq cư sớng, ma ticuoi ngki ráp díh án ndon yua cư tớq nga tudô hơ.”

Ticuoi Mmo Lớiq Táq He La Arớq Yớu He Tưi

(Luca 9:49-50; Mathie 10:42)

38 Dyơ Yon tông Yê-su idô: “Thới ơi! He khoiq hôm munáq ticuoi chuih angốh yang saq, án bôiq nốh thới. Ma he lớiq dyôn án táq nnáng arnáq iki, co án tới te top he.”

39 Ma Yê-su tông idô: “Inha êq catáng án, co lớiq bôn ticuoi mmo têq táq arnáq sileh nhơ nốh cư, dyơ muhoi án tông pamat cư. 40 Ticuoi mmo lớiq chíl he, án la yớu he tưi. 41 Cư tông inha arlớih lư, khán ticuoi mmo dyôn inha ngoiq mui choc dơq co inha bôn mui mít alứng Crit, ticuoi ngki lư bôn ráp cống te arnáq án khoiq táq.”

Yê-su Tông Te Arnáq Tardông Ticuoi Cannŏ́h Táq Luaih

(Mathie 18:6-9; Luca 17:1-2)

42 “Khán ticuoi mmo ma tardông munáq ngai-acái ndon khoiq tin cư, dyôn táq luaih, the ngai tacoi búl pưt tớq ticong án alứng apŏ́ng án tớq dơq sru, aláng dyôn án táq arnáq ngki. 43 Khán ati inha ma tardông inha táq luaih, cóq inha cŏ́h viang ati inha. Khaq bôn ati acút ma bôn mot tớq ntúq Yang Arbang-pilŏ́ng sút, aláng bôn cứp bar pa ati ma mot tớq ntúq uih chéh níc-níc. Át ngki bôn uih lớiq nai pát. 44 Alứng bôn mpang róc sáiq nha-án, mpang ngki lớiq nai cuchet, alứng uih lớiq nai pát.† 45 Khán dyưng inha ma tardông inha táq luaih, cóq inha cŏ́h viang dyưng inha. Khaq bôn dyưng acút ma bôn mot tớq ntúq Yang Arbang-pilŏ́ng sút, aláng bôn cứp bar pa dyưng ma Yang Arbang-pilŏ́ng ardyóng adúh inha tớq ntúq uih chéh níc-níc. 46 Bôn mpang róc cha sáiq ticuoi ndon át tớq ntúq ngki, ma mpang ngki lớiq nai cuchet, alứng uih lớiq nai pát. 47 Khán mát inha ma tardông inha táq luaih, cóq inha culáiq viang mát inha. Khaq bôn mui callong mát sớng ma bôn mot tớq ntúq Yang Arbang-pilŏ́ng sút, aláng bôn bar callong mát ma Yang Arbang-pilŏ́ng ardyóng adúh inha tớq ntúq uih chéh níc-níc. 48 Bôn mpang róc sáiq ticuoi ndon át tớq ntúq ngki, ma mpang ngki lớiq nai cuchet, alứng uih lớiq nai pát.

49 “Urớh ticuoi cứp náq cóq tumúh dieiq arức arớq ngai cacháq boi tớq tanna, lớiq la arớq ngai bóh dyeng tớq uih, ki-náq cơt práh ŏ. 50 Boi la crơng ŏ, ma khán boi cơt atieh, iki imo têq táq dyôn boi ngki cơt báq lieh? Cóq inha táq arnáq ŏ arớq boi; cóq munáq át ŏ ada munáq.”

10

Yê-su Tông Te Ticuoi Táh Campái

(Mathie 19:1-12; Luca 16:18)

1 Vít ngki Yê-su ngốh te ntúq ngki, mot tớq vúng Yudê, alứng dyang pa dyáng atóh dơq Yôr-dan. Bôn clứng ticuoi tớq nga án; dyơ án cato nha-án muchứng án báq cato te ưlling.

2 Bôn máh ticuoi Pha-rasi tớq plốh Yê-su co ính chim án, nha-án plốh idô: “Veng rit he, têq táh campái lớiq?”

3 Yê-su plốh lieh nha-án idô: “Amớh Môi-se patáp inha?”

4 Nha-án ôi: “Môi-se patáp he, khán ticuoi mmo ính táh campái, án cóq taran chớiq partáh dyôn campái án, dyơ têq án táh.”

5 Ma Yê-su tông lieh nha-án idô: “Co tian inha bôn mít cớng, co iki án taran parnai patáp ngki dyôn inha. 6 Ma te tôm lư, ndóng Yang Arbang-pilŏ́ng teng cứp nốh, án teng ticuoi conh alứng ticuoi cán. 7 Co iki ticuoi conh cóq yáh te a-i a-ám, dyơ át munơi alứng campái. 8 Dyơ nha-án bar náq cơt arớq munáq sớng. Nha-án lớiq cơt nnáng bar náq, ma cơt arớq munáq sớng. 9 Iki, khán Yang Arbang-pilŏ́ng amúh nha-án dyôn cơt campái cayieq, ticuoi mmo la lớiq têq payáh nha-án dyôn partáh.”

10 Tư Yê-su alứng top rian te án chô lieh nga dúng, top rian te án plốh lieh án te arnáq ngki. 11 Yê-su ôi nha-án idô: “Ticuoi mmo táh campái, dyơ ial campái tamme, arnáq ngki la arớq án láh parlưi. 12 Khán campái táh cayieq, dyơ ial cayieq tamme, arnáq ngki la arớq án láh parlưi tưi.”

Yê-su Tông Callong Bún Dyôn Ngai-acái

(Mathie 19:13-15; Luca 18:15-17)

13 Dyơ ngai dông máh ngai-acái tớq nga Yê-su, ính án capơiq tớq ngai-acái. Ma top rian te Yê-su dyŏq ticuoi ndon dông ngai-acái. 14 Tư Yê-su hôm iki, án pi-ốh alứng án tông nha-án idô: “Inha dyôn ngai-acái tớq nga cư. Êq catáng nha-án, co tớq top Yang Arbang-pilŏ́ng sút bôn nưm ticuoi ndon bôn mít cannính arớq ngai-acái. 15 Cư tông inha arlớih lư, ticuoi mmo ma lớiq sŏ́ng dyôn Yang Arbang-pilŏ́ng cơt sút arớq ngai-acái sŏ́ng, lư ticuoi ngki lớiq têq mot tớq top Yang Arbang-pilŏ́ng sút.”

16 Dyơ Yê-su cabêm máh ngai-acái, án capơiq tớq nha-án, alứng tông callong bún dyôn nha-án hơ.

Ticuoi Súc

(Mathie 19:16-30; Luca 18:18-30)

17 Ndóng Yê-su chón pôq tớq carna, bôn munáq conh talúh tớq nga án, alứng chóh tarcol chứng mát án. Dyơ conh ngki plốh án idô: “Thới ơi! Thới la ŏ lư. Amớh cóq cư táq dyôn têq bôn tumống níc-níc?”

18 Yê-su plốh lieh án idô: “Imo mái dŏq cư, ŏ? Nưm Yang Arbang-pilŏ́ng táp ŏ. 19 Mái chom dyơ te parnai Yang Arbang-pilŏ́ng patáp: ‘Êq cachet ticuoi; êq láh parlưi; êq titôiq; êq tông parnai lớiq lư; êq lop yớu; ma cóq dyám náp a-i a-ám.’ ”

20 Conh ngki ôi Yê-su idô: “Thới ơi! Nhéq nốh ngki cư khoiq peh te ndóng cư yôl cháh-cucháh.”

21 Yê-su me nga án alứng sáng amoih lư. Dyơ Yê-su tông án idô: “Mái yôl clớiq mui nốh. Cóq mái pôq táiq nhéq máh mun mái, dyơ mpô práq tarnáp ngki dyôn ticuoi kidit. Iki mái lư bôn mun ngáih tớq pilŏ́ng. Dyơ mái tớq veng tapun cư.” 22 Tư án sáng Yê-su tông iki, án chóh mát alứng ngốh te ngki, án sáng anguaq lư, co án la ticuoi súc.

23 Dyơ Yê-su carlang me paniar án, alứng án tông top rian te án idô: “Dieiq lư dyôn máh ticuoi súc têq mot tớq top Yang Arbang-pilŏ́ng sút.”

24 Tư Yê-su tông iki, top rian te án sáng dut lư. Ma Yê-su tông nha-án idô: “Máh acái cư ơi! Ticuoi mmo ính mot tớq top Yang Arbang-pilŏ́ng sút, dieiq lư dyôn án. 25 Pannán lac-da mot hŏ́ng tarúm ien hơn te ticuoi súc ính mot tớq top Yang Arbang-pilŏ́ng sút.”

26 Top rian te Yê-su sáng dut lư, alứng nha-án plốh Yê-su idô: “Khán iki, nnáu têq mot tớq top Yang Arbang-pilŏ́ng sút?”

27 Yê-su me nga nha-án alứng tông idô: “Máh ticuoi lớiq têq táq bôm arnáq ngki, ma Yang Arbang-pilŏ́ng têq táq cứp arnáq.”

28 Phi-er tông Yê-su idô: “Ndô! He khoiq táh cứp nốh he bôn, co ính veng tapun thới.”

29 Yê-su tông nha-án idô: “Cư tông inha arlớih lư, khán bôn ticuoi mmo táh dúng su, em ai, a-i a-ám, acái, alứng táh pidái, co án veng tapun cư alứng veng tapun parnai ŏ te Yang Arbang-pilŏ́ng, 30 ticuoi ngki lư bôn lieh máh nốh tớq pang ndô mui culám chư hơn te nốh án khoiq táh, arớq dúng su, em ai, a-i, acái, alứng pidái. Án cóq tumúh dieiq arức hơ. Ma urớh, án lư bôn tumống níc-níc. 31 A-ưi náq cơt pưt hoi-ndô, urớh nha-án cơt két loi, alứng a-ưi náq ndon cơt két hoi-ndô, urớh nha-án cơt pưt loi.”

Yê-su Tông Sa Te Án Cóq Chiuq Cuchet

(Mathie 20:17-19; Luca 18:31-34)

32 Yê-su alứng top rian te án pôq na carna sớr nga vel pưt Yaru-salem. Yê-su pôq nsuoi nha-án. Nha-án sáng dut lư. Ma máh ticuoi ndon veng tatun nha-án sáng adáh. Yê-su dông mui chít la bar náq ngốh te top ngki, alứng tông nha-án te máh arnáq tumán ính tớq nga án. 33 Án tông idô: “Inha cammáng! He cóq sớr nga vel Yaru-salem. Át tớq vel ngki, ngai mŏp cư Acái Yang Cơt Ticuoi nga ticuoi sút top teng rit sang Yang Arbang-pilŏ́ng, alứng nga thới sái rit. Nha-án ính anát cư cóq cuchet; alứng nha-án mŏp cư nga ticuoi tới ticuoi Isa-ra-el. 34 Máh ticuoi ngki ayê tar-ac cư, cuchóh tớq cư, prớih cư, alứng cachet cư. Ma vít pe ingái, cư yôr tumống lieh.”

Yacơ Alứng Yon Seq Mui Nốh Te Yê-su

(Mathie 20:20-28)

35 Vít ngki Yacơ alứng Yon acái Sê-badê tớq nga Yê-su, alứng seq te án idô: “Thới ơi! He ính thới táq arớq callong he ính seq.”

36 Yê-su plốh nha-án: “Arnáq amớh inha ính cư táq dyôn inha?”

37 Nha-án ôi: “Dyôn he ticu munáq pa atớm, munáq pa aviar thới, ndóng thới cơt sút alứng bôn chức ang-ưr lư.”

38 Yê-su ôi nha-án idô: “Inha lớiq chom díh callong inha seq. Rap lớiq inha ngoiq mui choc alứng cư? Alứng rap lớiq inha ráp tíc na dơq munơi alứng cư?” *

39 Nha-án ôi: “He rap.”

Ma Yê-su tông lieh nha-án idô: “Urớh inha cóq ngoiq mui choc alứng cư, alứng cóq inha ráp tíc na dơq munơi alứng cư hơ. 40 Ma cư lớiq têq dyôn inha ticu pa atớm, lớiq la pa aviar cư. Arnáq ndô nưm Yang Arbang-pilŏ́ng táp têq rêh.”

41 Tư mui chít náq te top rian te Yê-su tưi bôn sáng arnáq ngki, nha-án sáng uan lư ada Yacơ alứng Yon. 42 Dyơ Yê-su arô nhéq top ngki dyôn tớq nga án, alứng án tông idô: “Inha khoiq chom dyơ, ticuoi sút tớq pang ndô ính lư patot ticuoi prái dyôn cơt sol nha-án, alứng ính lư padớm ticuoi prái dyôn tumúh dieiq arức. 43 Ma inha êq táq arớq iki. Ticuoi mmo ính cơt pưt tớq top inha, án cóq cơt prái tarráih inha. 44 Alứng ticuoi mmo ính cơt pưt clưi nhéq te cannŏ́h tớq top inha, án cóq cơt sol máh ticuoi cannŏ́h. 45 Muchứng ngki tưi, cư Acái Yang Cơt Ticuoi tớq nga tudô, cư lớiq ính ngai hớu cư, ma cư ính hớu ticuoi cannŏ́h. Alứng cư mŏp tarngứh cư bôm dŏq chiuq cuchet tang nhéq tưh ticuoi.”

Yê-su Táq Plang Mát Ticuoi Sot

(Mathie 20:29-34; Luca 18:35-43)

46 Vít ngki Yê-su alứng top rian te án tớq nga vel Yê-ri-cô. Nha-án ngốh te vel ngki munơi alứng ticuoi clứng, ma ndóng ngki nha-án tumúh munáq ticuoi sot mát át ticu suseq tớq tor carna; nốh án Ba-timê, acái conh Timê. 47 Tư án sáng ngai táq-ntêr Yê-su te vel Na-saret pôq pha, iki án tubau yứng lư idô: “Ơ Yê-su te tŏ́ng toiq puo Davit ơi! Seq inha sruiq táq cư hơ!”

48 Bôn a-ưi ticuoi dyŏq án êq tacang, ma án arô yứng lư loi idô: “Ơ inha te tŏ́ng toiq puo Davit ơi! Seq inha sruiq táq cư hơ!”

49 Yê-su trín, alứng án yua idô: “Arô ticuoi sot ngki tớq nga cư.”

Dyơ ngai arô ticuoi sot alứng tông án idô: “Mái êq adáh. Mái yôr tayứng pôq. Yê-su arô mái!”

50 Iki ticuoi ngki caraiq táh au thor án. Dyóiq táp án yôr tayứng alứng pôq nga Yê-su.

51 Yê-su plốh án: “Amớh mái ính cư táq dyôn mái?”

Án ôi: “Thới ơi! Seq dyôn mát cư cơt plang!”

52 Yê-su yua án idô: “Pôq! Co mái tin, mát mái cơt plang.”

Ndóng ngki táp mát án cơt plang, dyơ án veng tapun Yê-su tưi.

11

Yê-su Mot Tớq Vel Yaru-salem

(Mathie 21:1-11; Luca 19:28-40; Yon 12:12-19)

1 Tư Yê-su alứng top rian te án tumán ính tớq vel pưt Yaru-salem, nha-án mbơiq tớq vel Bê-phayê alứng vel Bê-thani nga pứh king O-li-vê. Tư nha-án tớq parngốh vel, Yê-su yua bar náq top rian te án idô: 2 “Inha mot tớq vel chứng mát he. Ndóng inha tớq parngốh vel, inha bôn tumúh mui lám aséh a-êp tasư, iyốh ngai diq; ngai chóq dŏq tớq lác. Inha lếh aséh alứng lúq dông nga cư. 3 Khán bôn ngai plốh inha: ‘Imo inha táq iki?’ Dyôn inha ôi idô: ‘Ưlla he ính manh. Cua ngki án dông culieh lieh.’ ”

4 Iki nha-án bar náq pôq alứng tumúh acái aséh a-êp ngai chóq dŏq tumán parngốh dúng, tớq tor carna. Dyơ nha-án lếh aséh ngki. 5 Máh ticuoi át tayứng tumán ngki plốh nha-án idô: “Inha lếh táq amớh aséh ndô?”

6 Nha-án ôi arớq Yê-su khoiq patáp; dyơ máh ticuoi ngki dyôn nha-án dông achô. 7 Vít nha-án dông achô aséh nga Yê-su, nha-án lêp tampớc tớq crŏ́ng aséh. Dyơ Yê-su sớr diq tớq crŏ́ng aséh ngki. 8 A-ưi náq ticuoi lêp tampớc tớq carna. Bôn ticuoi ndon mot tớq arưih tupáiq pŏ ính lêp tớq carna. 9 Bôn nha-án ndon pôq nsuoi, nha-án ndon pôq tatun; nha-án crau yứng lư idô: “Ô-sana! * Seq Yang Arbang-pilŏ́ng dyôn callong bún nga án ndon tớq nhơ nốh Ưlla! 10 Seq callong bún tớq nga puo ndon tớq te puo Davit achúc achiac he! Ô-sana! Lư ayô Yang Arbang-pilŏ́ng!”

11 Yê-su mot tớq vel pưt Yaru-salem, dyơ án mot tớq Dúng Sang Pưt. Án me chôp nhéq paniar ngki; ma co pilŏ́ng tumán idáu, iki án ngốh te ngki, dyơ pôq alứng top mui chít la bar náq rian te án nga vel Bê-thani.

12 Ang iláih parnô, ndóng nha-án ngốh te vel Bê-thani, Yê-su sáng pinhaih. 13 Nnáng te yông án hôm mui tôm tarúng bôn ula pu lư. Án pôq tumán alứng me, ma lớiq hôm bôn culái amớh, bôn nưm ula, co iyốh tớq ngư tarúng cơt culái. 14 Yê-su tông ada tôm tarúng ngki idô: “Te hoi-ndô tingôi chô-mát, lớiq bôn nnáu cha nnáng culái mái.”

Top rian te Yê-su la sáng tưi án tông parnai ngki.

Yê-su Mot Tớq Dúng Sang Pưt

(Mathie 21:12-17; Luca 19:45-48; Yon 2:13-22)

15 Vít ngki nha-án tớq nga vel Yaru-salem. Yê-su mot sa tớq Dúng Sang Pưt. Dyơ án mbơiq chuih angốh máh ticuoi ndon át tantáiq parlới tớq Dúng Sang Pưt. Án arơq kitúh kichơng ngai pien práq, alứng kichơng ngai ticu táiq achếq cacu. 16 Alứng án lớiq dyôn ngai dông crơng lulieh pôq táq carna tớq Dúng Sang Pưt. 17 Dyơ án tông ada nha-án idô: “Inha lớiq chom te Yang Arbang-pilŏ́ng khoiq taran idô lớiq: ‘Ngai dŏq dúng cư la dúng dyôn nhéq tưh ticuoi tớq cớu seq.’ ✡

Ma inha táq dúng cư cơt arớq cưp dyôn ticuoi siveng mot catốq.”

18 Máh ticuoi sút top teng rit sang alứng máh thới sái rit sáng te arnáq Yê-su táq iki, dyơ nha-án sisuo ngê ính cachet Yê-su. Ma nha-án adáh, co bôn clứng ticuoi sáng dut alứng sáng piaiq lư te máh parnai Yê-su tông. 19 Tớq ibư, Yê-su alứng top rian te án ngốh te vel ngki.

Tôm Tarúng Cơt Ráng

(Mathie 21:20-22)

20 Ang iláih parnô, tư nha-án pôq pha tôm tarúng, nha-án hôm tôm ngki khoiq ráng te riaih díh tuo. 21 Phi-er ayư lieh te máh parnai Yê-su khoiq tông ada tôm ngki; dyơ án tông Yê-su idô: “Thới ơi! Me tuki! Tôm tarúng ndon thới pupap ingái inô khoiq ráng dyơ.”

22 Yê-su patáp sa nha-án idô: “Cóq inha tin Yang Arbang-pilŏ́ng. 23 Cư tông inha arlớih lư, khán ticuoi mmo tông cóh ndô, idô: ‘Mái arơq bôm alứng apŏ́ng bôm tớq dơq ving-cavang,’ alứng khán ticuoi ndô lớiq bôn mít mamu, ma án tin khớm lư parnai án tông, iki arnáq ngki lư cơt dyôn án. 24 Iki cư tông inha, amớh inha cớu seq, cóq inha tin inha khoiq bôn dyơ callong ngki. Iki tớq urớh lư inha bôn.”

25 “Tớq inha tayứng cớu seq, khán bôn ticuoi mmo khoiq táq luaih ada inha, cóq inha táh luaih dyôn ticuoi ngki. Iki A-ám inha tớq pilŏ́ng táh luaih inha tưi. 26 Khán inha lớiq bôn táh luaih yớu, iki A-ám inha át tớq pilŏ́ng lớiq táh luaih inha tưi.” †

Ngai Plốh Yê-su Te Chức Án

(Mathie 21:23-27; Luca 20:1-8)

27 Vít ngki nha-án tớq lieh nga vel Yaru-salem. Tư Yê-su ticaq tớq callúng Dúng Sang Pưt, máh ticuoi sút top teng rit sang, máh thới sái rit, alứng máh ticuoi sút tớq sớu, tớq nga Yê-su. 28 Alứng nha-án plốh án idô: “Te mmo thới bôn chức táq arnáq ndô? Nnáu dyôn thới bôn chức ngki?”

29 Yê-su ôi nha-án: “Cư ính plốh inha mui callong tưi. Khán inha ôi cư, cư lư tông inha nnáu dyôn cư bôn chức táq arnáq ndô. 30 Arnáq tíc na dơq Yon táq, te mmo arnáq ngki tớq, tớq te Yang Arbang-pilŏ́ng lớiq la te ticuoi? Seq inha ôi cư.”

31 Nha-án munáq tanghúng munáq idô: “Khán he ôi án: ‘Arnáq tíc na dơq ndô tớq te Yang Arbang-pilŏ́ng,’ ngki án ính plốh lieh he: ‘Khán iki, imo inha lớiq tin án?’ 32 Ma khán he ôi án: ‘Rit tíc na dơq ndô chóng tớq te ticuoi,’ ngki he adáh ticuoi clứng, co nha-án tin Yon la ticuoi tang ngcang Yang Arbang-pilŏ́ng.”

33 Iki nha-án ôi Yê-su idô: “He lớiq chom.”

Yê-su ôi lieh nha-án idô: “Dyơ! Cư lớiq tông inha tưi nnáu dyôn cư bôn chức táq arnáq ndô.”

12

Parnai Acám Te Munáq Chóh Ntớng Nho

(Mathie 21:33-46; Luca 20:9-19)

1 Dyơ Yê-su tabớq cato máh ticuoi sút ngki tớq parnai acám idô: Bôn munáq ticuoi conh chóh ntớng nho tớq nưong. Án táq carrong chôp paniar nưong. Án píq prúng alứng tabôt búl caviel prúng ien dếq culái nho dyôn dơq nho hoi nga prúng. Án táq panu atieng hơ dŏq kiaq nưong. Cua ngki án dyôn ticuoi táq dơ nưong án. Nha-án sŏ́ng chúng munơi máh culái tớq nưong ngki. Dyơ ngki án pôq nga cruong cannŏ́h. 2 Tớq ngư culái nho dom, ticuoi ưlla ndô yua sol án pôq nga ticuoi táq dơ nưong. Án yua ticuoi sol ial phê án te ticuoi táq dơ nưong. 3 Tư ticuoi sol tớq nga nưong, ticuoi táq dơ nưong cŏp án, tính án, alứng chuih angốh án. Nha-án dyôn án chô ati nnŏ́h sớng.

4 Dyơ ưlla nưong yua ticuoi sol cannŏ́h loi pôq. Ma nha-án tính plô án alứng pandyớp pandyér án. 5 Ưlla ngki yua ticuoi sol cannŏ́h loi pôq. Nha-án cachet sol ngki. Nha-án táq muchứng te nsuoi sa; án ndon nha-án tính, án ndon nha-án cachet. 6 Ưlla ndô nnáng bôn mui náq acái conh ndon án amoih lư. Tớq talloiq tháng, án yua acái án loi pôq nga nưong. Án parngíh idô: ‘Nha-án lư dyám náp acái cư.’

7 “Ma máh ticuoi táq dơ nưong tanghúng idô: ‘Ndô la acái tŏ́ng ưlla. He! He cachet viang án. Iki nhéq mun án cơt na he loi.’ 8 Dyơ nha-án cŏp alứng cachet conh ngki. Dyơ nha-án lúq angốh án te nưong nga culái tieh.

9 “Imo táp ưlla nưong ính táq ada nha-án? Lư án tớq cachet nhéq máh ticuoi táq dơ nưong, dyơ án mŏp dyôn ticuoi cannŏ́h loi táq dơ nưong án. 10 Imo arớq inha lớiq nai dŏc tớq tám uráq Yang Arbang-pilŏ́ng khoiq tông idô:

‘Cúc búl ticuoi táq dúng khoiq adúh,

búl ngki cơt búl lác tớq tol dúng.*

11 Arnáq ndô Ưlla he táp khoiq táq, la arnáq sileh lư chứng mát he.’ ”✡

12 Máh ticuoi sút te arnáq sang ndon sáng Yê-su tông iki, nha-án suo ngê ính cŏp án, co nha-án chom án táq-ntêr parnai acám ndô te nha-án. Ma nha-án adáh ticuoi clứng. Iki nha-án ngốh te án, dyơ pôq nga ntúq cannŏ́h loi.

Yê-su Tông Te Práq Thêq

(Mathie 22:15-22; Luca 20:20-26)

13 Vít ngki ngai yua ticuoi te top Pha-rasi alứng ticuoi veng ngê Hê-rôt tớq nga Yê-su, dyôn nha-án sisuo callong thét te Yê-su táq-ntêr. 14 Top nha-án tớq nga Yê-su alứng tông án idô: “Thới ơi! He chom dyơ thới la ticuoi tinớng. Chứng mát thới, nhéq tưh ticuoi li-arli nhéq. Co iki thới lớiq bôn dyám náp ticuoi bôn chức. Thới tông ngê Yang Arbang-pilŏ́ng crái lư. Veng phep rit he, crái lớiq he cóq dyôn práq thêq nga puo Rô-ma?”

15 Ma Yê-su chom nha-án sisuo ngê. Iki án plốh lieh nha-án idô: “Imo inha suo callong luaih te cư? Inha dông mui callong práq dyôn cư me.”

16 Iki nha-án dông mui callong práq nga án. Dyơ án plốh nha-án idô: “Rớp alứng tarran ndô arớq nnáu?”

Nha-án ôi: “Puo Rô-ma.”

17 Iki Yê-su tông nha-án: “Crơng puo Rô-ma, cóq culieh lieh dyôn puo Rô-ma; crơng Yang Arbang-pilŏ́ng, cóq culieh lieh dyôn Yang Arbang-pilŏ́ng.”

Nha-án sáng dut lư te parnai Yê-su tông.

Top Sa-dusê Plốh Yê-su Te Callong Tumống Lieh

(Mathie 22:23-33; Luca 20:27-40)

18 Bôn ticuoi te top Sa-dusê tớq nga Yê-su. Nha-án tông ticuoi khoiq cuchet lớiq têq tumống lieh. 19 Nha-án plốh Yê-su idô: “Thới ơi! Môi-se khoiq taran dyôn he chom, khán ai cuchet, ma campái án yôl tumống, alứng nha-án iyốh bôn acái, iki munáq te em ai án cóq atŏ́ng cán ngki táq campái, dŏq bôn acái cơt acái tŏ́ng ai. 20 Acám bôn tupul náq em ai. Ai pông ial campái, dyơ án cuchet ma iyốh bôn acái. 21 Iki a-em tandi án atŏ́ng campái ai. Ma án cuchet iyốh bôn acái tưi. Iki a-em carlớh la táq muchứng top ai tưi. 22 Nha-án tupul náq atŏ́ng cán ngki táq campái. Ma nhéq náq nha-án cuchet nsuoi iyốh bôn acái; ma tatun tháng, cán ngki cuchet tưi. 23 Tư máh ticuoi cuchet bôn tumống lieh, cán ngki cơt campái nnáu? Co tupul náq em ai ưlla nhéq cán ngki.”

24 Yê-su tông lieh nha-án idô: “Inha táq-ntêr lớiq crái, co inha lớiq chom arlớih te tám uráq Yang Arbang-pilŏ́ng ndon ngai khoiq taran te inớh; alứng inha lớiq chom díh chức pưt na Yang Arbang-pilŏ́ng. 25 Tư nha-án ndon khoiq cuchet bôn tumống lieh, nha-án lớiq bôn cơt nnáng campái cayieq. Ma nha-án át tớq pilŏ́ng muchứng top tarneng Yang Arbang-pilŏ́ng tưi. 26 Te arnáq ticuoi cuchet tumống lieh, imo arớq inha lớiq nai dŏc tớq tám uráq Môi-se khoiq taran te arbu bôn uih chéh ma lớiq ngcat. Tớq ntúq ngki Yang Arbang-pilŏ́ng táq-ntêr alứng Môi-se idô: ‘Cư la Yang Arbang-pilŏ́ng ndon A-praham sang, I-sac sang, alứng Yacốp sang.’

27 “He chom ticuoi cuchet lớiq têq sang nnáng Yang Arbang-pilŏ́ng. Nưm ticuoi tumống sớng têq sang án. Lư inha lớiq chom amớh tháng.”

Parnai Patáp Pưt Clưi Nhéq Te Cannŏ́h

(Mathie 22:34-40; Luca 10:25-28)

28 Bôn munáq te top thới sái rit tớq nga tuki, alứng án sáng nha-án tarlái iki. Án sáng Yê-su ôi ŏ lư, iki án plốh Yê-su idô: “Te máh callong Yang Arbang-pilŏ́ng patáp, callong mmo pưt clưi nhéq te cannŏ́h?”

29 Yê-su ôi án: “Callong pưt clưi nhéq te cannŏ́h ndon Yang Arbang-pilŏ́ng patáp la idô: ‘Top Isa-ra-el ơi! Cóq inha cammáng: Yang Arbang-pilŏ́ng, Ưlla he, la munáq án sớng cơt Ưlla!

30 Cóq inha amoih Yang Arbang-pilŏ́ng, Ưlla inha, nhéq te mít cannính, nhéq te tarngứh tarhơ, nhéq te parngíh, alứng nhéq te rêng inha.’

31 Alứng callong patáp bar ndon pưt clưi nhéq te cannŏ́h la idô:

‘Cóq inha amoih yớu muchứng inha amoih cháq inha bôm.’

Callong patáp cannŏ́h lớiq bôn pưt clưi te bar callong patáp ndô.”

32 Án ndon te top thới sái rit ôi lieh Yê-su idô: “Thới ơi! Thới tông tinớng lư. Lư crái, nưm munáq Yang Arbang-pilŏ́ng táp la Ưlla. Vít te Yang Arbang-pilŏ́ng, lớiq bôn yang cannŏ́h nnáng sút. 33 Khán he amoih Yang Arbang-pilŏ́ng nhéq te mít cannính, nhéq te tarngứh tarhơ, nhéq te parngíh alứng nhéq te bánh rêng, alứng khán he amoih yớu muchứng he amoih cháq bôm, arnáq ndô lư ŏ hơn te bóh sang máh pannán, lớiq la mŏp sang máh crơng dyôn Yang Arbang-pilŏ́ng.”

34 Yê-su sáng án ôi tubáiq lư, dyơ Yê-su tông lieh án idô: “Tumán lư dyơ mái bôn mot tớq top Yang Arbang-pilŏ́ng sút.”

Vít ngki lớiq bôn nnáu nnáng dáh plốh Yê-su.

Plốh Te Crit

(Mathie 22:41-46; Luca 20:41-44)

35 Ndóng Yê-su cato tớq Dúng Sang Pưt, án plốh idô: “Imo thới sái rit tông: Crit tớq te tŏ́ng toiq Davit? 36 Ma to Davit táp tông nhơ te Arvai Yang Arbang-pilŏ́ng yua án tông idô:

‘Yang Arbang-pilŏ́ng tông Ưlla cư idô:

“Mái ticu pa atớm cư†

tingôi ingái mmo cư mŏp ticuoi picon mái, át tadưp allang dyưng mái.’ ”✡

37 To Davit táp dŏq Crit la ‘Ưlla’. Iki imo têq Davit dŏq ticuoi te tŏ́ng toiq án bôm la Ưlla?”

Ticuoi clứng ngki sáng bui lư te Yê-su tông iki.

Yê-su Dyŏq Êq Táq Arớq Thới Sái Rit

(Mathie 23:1-36; Luca 20:45-47)

38 Ndóng Yê-su cato, án tông idô: “Inha êq táq arớq thới sái rit. Nha-án ính lư sứp au thor amaiq lư, alứng ính ticuoi cannŏ́h pasôl ŏ ndóng nha-án át alứng ticuoi clứng. 39 Ndóng nha-án át tớq dúng rum, nha-án ính bôn kichơng ticu ŏ clưi nhéq te cannŏ́h, alứng tớq ngai mơi nha-án tớq cha, nha-án ính lư ticu pa tanieng. 40 Nha-án lop máh dúng cán cammai; nha-án cớu seq toiq lư ính ngai ayô nha-án la ticuoi tinớng ŏ. Ma urớh, tôt nha-án ntáng hơn te ticuoi cannŏ́h.”

Munáq Cán Cammai Cacháq Práq Sang

(Luca 21:1-4)

41 Vít ngki Yê-su ticu tumán ntúq ngai cacháq práq sang. Án me nga ticuoi clứng cacháq práq sang. Máh ticuoi súc cacháq práq a-ưi lư. 42 Ma bôn munáq cán cammai kidit lư tớq ntúq ngki. Án cacháq bar nhac práq kem ndon tarnáp biq lư. 43 Dyơ Yê-su arô top rian te án tớq nga án, alứng án tông idô: “Cư tông inha arlớih lư, cán cammai kidit ndô cacháq práq sang a-ưi hơn te máh ticuoi cannŏ́h. 44 Co ticuoi cannŏ́h cacháq práq sang clưi te nha-án tớc cha; ma cán cammai ndô, ớq lư; máh-mmo án bôn, án cacháq nhéq máh ngki.”

13

Yê-su Tông Te Ingái Talloiq

(Mathie 10:16-25; 24:1-44; Luca 21:5-33)

1 Tư Yê-su ngốh te Dúng Sang Pưt, bôn munáq te top rian te án tông idô: “Thới ơi! Me tuki! Búl alứng Dúng Sang Pưt ngki ŏ lư!”

2 Ma Yê-su plốh lieh án: “Mái hôm dúng pưt ndô lớiq? Urớh búl ngai táq dúng ndô lớiq tarbôt nnáng munơi. Án partáh nhéq.”

3 Vít ngki Yê-su ticu tớq king O-li-vê chứng mát Dúng Sang Pưt. Phi-er, Yacơ, Yon, alứng Anrê, nưm nha-án puan náq táp át alứng Yê-su. 4 Nha-án plốh Yê-su idô: “Seq thới tông he, nnáng dưnh máh-mmo arnáq ndô tớq? Bôn tíc amớh apáh nsuoi te arnáq ndô ính tớq?”

5 Yê-su tông nha-án idô: “Cóq inha át ahôi. Êq dyôn ngai pilốh inha. 6 Urớh bôn a-ưi náq cliau nốh cư. Nha-án tông: ‘Cư táp la Crit!’ Alứng nha-án pilốh clứng ticuoi. 7 “Tư inha sáng parhanh ngai tarchíl tumán-mán yông-yông, inha êq adáh amớh. Arnáq ndô cóq tớq nsuoi avai. Ma iyốh tớq ingái talloiq tháng. 8 Lư bôn top ndô tarchíl tartáq alứng top ngki; cruong ndô tarchíl tartáq alứng cruong ngki. Bôn a-ưi ntúq cuteq cacưt alứng ớq tanna cha. Máh arnáq ndô tớq la te tôm sớng. Ma nnáng bôn a-ưi nốh dieiq arức loi tớq.

9 “Co iki, cóq inha me a-ŏ. Lư ngai cŏp alứng dông inha tớq nga ticuoi sút. Ngai tính inha tớq dúng rum top Isa-ra-el. Inha cóq tayứng chứng mát ticuoi sút alứng ticuoi puo co tian inha veng tapun cư, dŏq inha tông dyôn nha-án chom tưi te ngê cư. 10 Top veng tapun cư cóq cato parnai ŏ te Yang Arbang-pilŏ́ng dyôn nhéq tưh ticuoi chom nsuoi avai. 11 Tư ngai cŏp alứng dông sưq inha, ma inha êq adáh. Inha êq rớu-ri nsuoi amớh inha ính tông. Ma inha tông veng parnai Yang Arbang-pilŏ́ng dyôn inha tông. Co parnai ngki tới parnai inha, ma parnai Arvai Yang Arbang-pilŏ́ng tông. 12 Tớq pang ngki, em ai ính culieu tartuoq em ai, alứng mŏp dyôn ngai cachet; a-ám ính culieu acái. Acái ính tarchíl a-i a-ám, alứng mŏp dyôn ngai cachet. 13 Nhéq tưh ticuoi a-ính inha la co tian inha veng tapun cư. Ma ticuoi mmo rap chiuq tingôi cloiq pang án, Yang Arbang-pilŏ́ng lư choi tamống án.

14 “Urớh inha bôn hôm ngai dŏq tớq Dúng Sang Pưt crơng prớq alứng arnáq luaih ndon Yang Arbang-pilŏ́ng lớiq ính hôm. (Ticuoi mmo dŏc parnai ndô, cóq án parngíh dyôn arlớih lư te parnai ndô.) Ingái ngki ticuoi tớq vúng Yudê, cóq lúh sớr át nga cóh. 15 Án ndon át tớq mpuong dúng, êq siar alứng mot ial nnáng crơng te dúng. 16 Án ndon át tớq pidái, êq chô ial nnáng tampớc te dúng. 17 Tớq ingái ngki, toiq bap lư dyôn ticuoi ndon át cháq-iki alứng ticuoi ndon a-uq acái. 18 Cóq inha cớu seq te Yang Arbang-pilŏ́ng êq dyôn máh arnáq ndô tớq ndóng kisái ngngiat. 19 Co tớq máh ingái ngki, bôn dieiq arức clưi nhéq te ingái Yang Arbang-pilŏ́ng teng pilŏ́ng cuteq tingôi hoi-ndô. Dyơ tatun lớiq bôn dieiq arức nnáng arớq ingái ngki. 20 Khán Yang Arbang-pilŏ́ng lớiq aroiq lieh máh ingái ngki, lư lớiq bôn ngai têq tumống nnáng. Ma co án ính choi máh ticuoi ndon án khoiq rêh, iki án aroiq lieh máh ingái ngki.

21 “Khán ngai tông inha idô: ‘Me! Án ndô la Crit!’, lớiq la ‘Me! Án tíh la Crit!’, inha êq tin parnai ngki. 22 Co urớh bôn ticuoi tới lư Crit, alứng tới ticuoi tang ngcang Yang Arbang-pilŏ́ng. Nha-án táq tíc laq dŏq pilốh inha. Khán têq, nha-án ính pilốh díh ticuoi ndon Yang Arbang-pilŏ́ng khoiq rêh hơ dyôn táq arnáq saq arớq nha-án tưi. 23 Iki cóq inha me a-ŏ. Nhéq nốh ndô, cư tông dyôn inha chom nsuoi te arnáq ngki iyốh tớq.

24 “Tớq vít máh ingái dieiq arức lư, mát pandang lớiq claq nnáng, alứng kisái lớiq clưng nnáng.

25 Pantôr atôh te pilŏ́ng, alứng máh nốh ndon bôn chức tớq pilŏ́ng la Yang Arbang-pilŏ́ng táq dyôn arsáu nhéq.

26 Cua ngki, ngai bôn hôm cư Acái Yang Cơt Ticuoi siar te pandi tulúc bôn chức pưt lư, alứng armaiq ang-ưr.✡ 27 Ndóng ngki cư yua tarneng Yang Arbang-pilŏ́ng pachúng cứp náq ticuoi ndon cư khoiq rêh te máh pứp pilŏ́ng crôp, alứng te máh pứp cúc cuteq ndô.”

28 Yê-su tông loi idô: “Cóq inha cammáng parnai cư acám te tôm tarúng. Ndóng abeng along ngki nnáng nhom, án mbơiq ráh-aruat ula. Iki inha chom khoiq tumán ính tớq kisái puoq. 29 Muchứng ngki tưi, khán inha hôm máh nốh ngki tớq, iki inha chom cư Acái Yang Cơt Ticuoi tumán ính tớq dyơ alứng khoiq tamŏ́c ngáh callống. 30 Cư tông inha arlớih lư, nhéq tưh ticuoi tớq pang ndô lớiq bôn cuchet pít nsuoi te máh arnáq ndô tớq. 31 Urớh pilŏ́ng alứng cuteq cơt pít, ma parnai cư cato lớiq nai pít.

32 “Lớiq bôn ngai chom ingái mmo lớiq la ndóng mmo arnáq ngki tớq. Máh tarneng tớq pilŏ́ng, díh Acái Yang Arbang-pilŏ́ng la lớiq chom tưi ingái ngki. Nưm munáq A-ám cư táp chom ingái ngki.

33 “Iki cóq inha me a-ŏ alứng cayôn níc, co inha lớiq chom ndóng mmo arnáq ndô tớq. 34 Arnáq ndô la arớq munáq ticuoi pôq tumoi nga cruong yông. Tư án ngốh te dúng, án anát arnáq dyôn máh prái tarráih án, alứng án patáp ticuoi kiaq callống, cóq át cayôn níc. 35 Iki cóq inha cayôn níc, co inha lớiq chom ndóng mmo ưlla dúng chô. Piaiq lơ án chô idáu, lớiq la tardi dáu. Piaiq lơ án chô tớq ntruoi ticár, lớiq la cháh claq la bôn. 36 Cóq inha mmứng níc. Dáh lơ tarplơl án chô, dyơ án tumúh inha bíq. 37 Máh parnai cư tông inha hoi-ngki, cư lư tông dyôn nhéq tưh ticuoi chom tưi, la idô: Cóq inha cayôn níc!”

14

Top Sút Tanghúng Ính Cachet Yê-su

(Mathie 26:1-5; Luca 22:1-2; Yon 11:45-53)

1 Yôl bar ingái loi ticuoi tớq cruong Isa-ra-el ính cha ayư Ingái Ngốh. * Dyơ nha-án Táq Cha Beng Mi ớq bôt pôih. Iki ticuoi sút top teng rit sang alứng thới sái rit suo ngê ính cŏp Yê-su, alứng ính cachet án, ma nha-án lớiq ính ticuoi cannŏ́h chom. 2 Nha-án tanghúng idô: “He lớiq têq táq iki tớq ingái cha bui. Adáh ticuoi clứng ngki tarchơiq.”

Munáq Cán Tốq Dơq Thum Tớq Yê-su

(Mathie 26:6-13; Yon 12:1-8)

3 Ndóng Yê-su át tớq vel Bê-thani, án át tớq dúng Si-môn, la ticuoi hoi-ntre bôn a-ái bŏ́q. Ndóng Yê-su chicha, bôn munáq cán tớq nga Yê-su; án dông mui be dơq thum. Be ngki ngai táq tớq búl nốh ‘a-labat’. Dơq thum tớq be ngki dát lư; nốh ‘nar’. Ndóng án peng be alứng tốq dơq thum tớq plô Yê-su, 4 bôn ticuoi át ngki sáng lớiq êm án táq iki, dyơ nha-án tông idô: “Imo án pirê dơq thum ndô? 5 Khán táiq dơq thum ndô, bôn práq clưi te cống ngai thuthe pe culám ingái. Crái lư la án táiq dơq thum ndô, dyơ ial práq choi máh ticuoi kidit.” Iki nha-án pi-ốh cán ngki.

6 Ma Yê-su tông nha-án idô: “Tam án. Imo inha táq dyôn án sáng anguaq? Án khoiq táq arnáq ŏ dyôn cư. 7 Ticuoi kidit át níc alứng inha. Hoi mmo inha ính choi la têq inha choi. Ma cháq cư lớiq át níc alứng inha. 8 Arnáq amớh cán ndô táq hoi-ndô la dyôn án táq. Án khoiq tốq dơq thum tớq cháq cư, dŏq thuan nsuoi te ngai dông tứp cư. 9 Cư tông inha arlớih lư, cứp ntúq tớq cúc cuteq ndô, tớq ngai cato parnai ŏ te Yang Arbang-pilŏ́ng, lư ngai tông díh te arnáq cán ndô khoiq táq hơ, dŏq ticuoi cannŏ́h ayư án tưi.”

Yuda I-cari-ôt Sŏ́ng Culieu Yê-su

(Mathie 26:14-16; Luca 22:3-6)

10 Ma Yuda I-cari-ôt la munáq te top mui chít la bar náq, án tớq nga máh ticuoi sút top teng rit sang, co án ính culieu Yê-su. 11 Tư nha-án sáng iki, nha-án sáng êm lư, dyơ nha-án ưq chang práq a Yuda. Iki Yuda sisuo ngê ính culieu Yê-su.

Yê-su Cha Munơi Alứng Top Rian Te Án

(Mathie 26:17-25; Luca 22:7-14, 21-23; Yon 13:21-30)

12 Tớq ingái ticuoi Isa-ra-el Cha Beng Mi Ớq Bôt Pôih alứng kiac pannán cưu dŏq cha ayư Ingái Ngốh, ingái ngki top rian te Yê-su plốh án idô: “Ntúq mmo thới ính he pôq thuan dyôn thới cha pêl bui ndô?”

13 Yê-su yua bar náq top rian te án idô: “Inha mot tớq vel ngki. Dyơ inha lư tumúh munáq conh tikel yáng dơq. Inha veng tapun lamloi án. 14 Khán án mot dúng mmo, inha mot dúng ngki tưi, alứng tông ưlla dúng ngki idô: ‘Thới plốh idô: “Tumo mong ráp tumoi, co cư alứng top rian te cư ính cha pêl bui dŏq ayư Ingái Ngốh?’ ” 15 Án ính turô mong tớq trơn tanieng dyôn inha. Tớq mong ngki bôn cứp nốh tarnứng. Dyơ inha thuan tanna dyôn he cha tớq ntúq ngki.”

16 Nha-án bar náq ngốh te ngki, dyơ mot tớq vel. Nha-án tumúh arớq Yê-su khoiq tông te nsuoi. Dyơ nha-án thuan tanna dŏq cha pêl bui.

17 Tớq sưm-turưm ibư, Yê-su alứng top mui chít la bar náq tớq nga tuki. 18 Ndóng nha-án ticu cha, Yê-su tông idô: “Cư tông inha arlớih lư, bôn munáq te top inha ndon cha munơi alứng cư hoi-ndô, urớh án culieu cư.”

19 Top mui chít la bar náq sáng anguaq lư, dyơ muchư munáq plốh Yê-su idô: “Cư láng lớiq, thới?”

20 Yê-su ôi nha-án idô: “Ticuoi ndô la munáq te top mui chít la bar náq; án túq beng mui tingan alứng cư. 21 Cư Acái Yang Cơt Ticuoi cóq cuchet arớq tớq tám uráq Yang Arbang-pilŏ́ng khoiq tông dyơ. Ma án ndon culieu Acái Yang Cơt Ticuoi, bap lư tớq nga án. Piaiq lư la a-i án êq carnian án.”

Cha Ngoiq Ayư Te Cháq Alứng Aham Yê-su

(Mathie 26:26-30; Luca 22:15-20; Cô-rin-tô Mui 11:23-25)

22 Ndóng nha-án cha, Yê-su ial beng. Án si-ơn Yang Arbang-pilŏ́ng, dyơ án péq beng alứng avôi nga top rian te án, alứng án tông idô: “Inha ráp. Ndô la cháq cư.”

23 Vít ngki án ial choc dơq nho. Dyơ án si-ơn Yang Arbang-pilŏ́ng alứng avôi nga top rian te án. Dyơ nhéq náq nha-án ngoiq. 24 Alứng Yê-su tông nha-án idô: “Ndô la aham cư. Aham ndô ngốh táq tíc Yang Arbang-pilŏ́ng khoiq par-ưq ada nhéq tưh ticuoi. 25 Cư tông inha arlớih lư, cư lớiq ngoiq nnáng dơq nho tingôi ingái cư ngoiq lieh dơq nho tamme tớq ntúq Yang Arbang-pilŏ́ng sút.” 26 Cua nha-án cứh ayô, nha-án ngốh te ngki, alứng sớr tớq king O-li-vê.

Yê-su Tông Te Nsuoi Phi-er Calôih Án

(Mathie 26:31-35; Luca 22:31-34; Yon 13:36-38)

27 Yê-su tông nha-án idô: “Cumáiq nhéq náq inha lúh táh nhéq cư. Co tớq tám uráq Yang Arbang-pilŏ́ng khoiq tông idô:

‘Cư dyôn ngai cachet viang ticuoi kiaq me cưu,

dyơ top cưu lúh pláh chap nhéq.’

28 Ma tớq cư tumống lieh, cư pôq nsuoi inha nga vúng Ca-lilê.”

29 Phi-er ôi Yê-su idô: “Khán nhéq máh ticuoi táh thới, cư lư lớiq táh thới.”

30 Yê-su ôi lieh Phi-er idô: “Cư tông mái arlớih lư, idáu ndô táp, ntruoi iyốh ticár chư bar, mái lư calôih cư pe chư.”

31 Ma Phi-er ôi cáng lư idô: “Khán ngai cachet cư munơi alứng thới, la dyơ. Cư lư lớiq calôih thới mmớh!”

Dyơ nhéq náq top ngki tông muchứng Phi-er tưi.

Yê-su Cớu Tớq Nưong Kêt-se-manê

(Mathie 26:36-46; Luca 22:39-46)

32 Tư nha-án tớq nga ntúq nưong, nốh Kêt-se-manê, Yê-su tông top rian te án idô: “Inha át ndô nư. Cư ính pôq cớu nga tuki.”

33 Án dông Phi-er, Yacơ, Yon pôq alứng án. Dyơ án mbơiq sáng dieiq arức alứng anguaq lư tớq mít parngíh án. 34 Án tông idô: “Cư sáng anguaq lư, lớiq rap tumống nnáng. Inha át pớn tớq ndô. Inha cayôn alứng cư.”

35 Dyơ Yê-su pôq yông biq loi. Án mpop tớq cuteq, alứng cớu seq, khán têq, êq dyôn arnáq ndô tớq nga án. 36 Án cớu idô: “A-ám cư ơi! †Amớh mái ính táq, têq nhéq mái táq. Cư seq mái atức viang choc dieiq arức ndô dyôn vít te cư. Ma cư lớiq ính veng cannính cư bôm, ma cư ính veng nưm cannính mái sớng.”

37 Cua ngki Yê-su píh lieh nga pe náq ngki, án tumúh nha-án bíq. Dyơ án plốh Phi-er idô: “Si-môn ơi! Mái bíq áh? Imo mái lớiq rap máih muhoi sớng alứng cư? 38 Cóq inha cayôn alứng cớu, dŏq inha têq viar vít te táq luaih. Mít inha lư rêng, ma cháq inha ngki ieuq.”

39 Iki Yê-su pôq cớu sa. Án cớu seq muchứng te nsuoi. 40 Dyơ án píh lieh nga ntúq nha-án át, án tumúh nha-án bíq sa, co mát nha-án ntáng lư, lớiq rap caplang. Iki nha-án lớiq chom imo ính ôi án.

41 Tư Yê-su píh lieh nga ntúq nha-án át chư pe, dyơ án plốh nha-án idô: “Imo inha yôl bíq alứng angô níc? Inha êq bíq nnáng. Khoiq tớq dyơ án ndon culieu cư Acái Yang Cơt Ticuoi nga ati ticuoi luaih. 42 Yôr tayứng! He pôq! Inha me! Án ndon culieu cư khoiq tớq dyơ.”

Ngai Cŏp Yê-su

(Mathie 26:47-56; Luca 22:47-53; Yon 18:3-12)

43 Ndóng Yê-su yôl tông iki, Yuda tớq táp. Án la te top mui chít la bar náq rian te Yê-su. Bôn clứng ticuoi tớq alứng án, nha-án dông dau alứng tarcál. Nha-án tớq co máh ticuoi sút top teng rit sang, thới sái rit, alứng ticuoi sút tớq sớu, yua. 44 Yuda ndon culieu Yê-su khoiq tông tíc dyôn máh ticuoi ngki chom idô: “Án mmo inha hôm cư honh, án ngki ớiq inha ính bôn. Dyơ inha cŏp án, alứng inha caring án dông te ntúq ngki.”

45 Dyơ Yuda tớq táp nga Yê-su alứng tông idô: “Thới ơi!”

Dyơ án honh Yê-su. 46 Iki nha-án kéu alứng cŏp Yê-su.

47 Munáq te nha-án ndon tayứng tumán ngki thot dau te sor, dyơ tráh munáq sol ariaih top teng rit sang, crái cutor alứng ti-ŏ́h mui pa cutor. 48 Ma Yê-su plốh nha-án idô: “Imo inha tớq nga tudô dông dau alứng tarcál ính cŏp cư? Inha parngíh cư la ticuoi siveng? 49 Cứp ingái cư cato tớq Dúng Sang Pưt, ma inha lớiq bôn cŏp cư. Ma arnáq ndô la dyôn cơt tarvớiq simớt máh tám uráq Yang Arbang-pilŏ́ng khoiq tông te inớh.”

50 Dyơ máh nha-án ndon át alứng Yê-su lúh táh nhéq án.

51 Bôn munáq ticuoi conh bánh ndon veng tapun Yê-su. Án apeng nưm prới sớng tớq cháq án. Ngai yúng prới án, co ính cŏp án. 52 Dyơ án luaiq táh prới, alứng án lúh mu-rarat.

Yê-su Tayứng Chứng Mát Ticuoi Sút

(Mathie 26:57-68; Luca 22:54-55, 63-71; Yon 18:13-14, 19-24)

53 Tư ngki, nha-án dông Yê-su nga ariaih top teng rit sang. Máh ticuoi sút top teng rit sang, ticuoi sút tớq sớu, alứng thới sái rit tớq parchúng tuki tưi. 54 Phi-er veng yông-yông tatun Yê-su, dyơ án mot tớq ngcưm dúng ariaih ngki. Án ticu heng uih munơi alứng máh ticuoi kiaq dúng ariaih.

55 Máh ticuoi sút top teng rit sang, alứng ticuoi bôn chức cannŏ́h suo callong luaih ính cachet Yê-su. Ma nha-án lớiq tumúh callong luaih amớh. 56 Bôn a-ưi ticuoi tớq ton apít Yê-su, ma parnai nha-án apít lớiq muchứng. 57 Bôn ticuoi yôr tayứng ton apít Yê-su idô: 58 “He khoiq sáng án tông idô: ‘Cư ính lóh dúng sang ndon ati ticuoi táq. Ma tớq pe ingái sớng cư táq tamme lieh dúng ndô, ma tới ati ticuoi táq.’ ”

59 Ma parnai nha-án ton apít lớiq muchứng.

60 Dyơ ariaih top teng rit sang yôr tayứng pandi nha-án. Án plốh Yê-su idô: “Imo mái lớiq ôi? Mái sáng lớiq, máh parnai nha-án cauq mái?”

61 Ma Yê-su át tưl-vưl sớng. Án lớiq tacang amớh.

Ariaih ngki plốh sa Yê-su: “Mái lư Crit, Acái Yang Arbang-pilŏ́ng ndon he sang tám lớiq?”

62 Yê-su ôi: “Lư piaiq! Urớh inha bôn hôm Acái Yang Cơt Ticuoi ticu pa atớm Yang Arbang-pilŏ́ng ndon bôn chức pưt lư, alứng án tớq pandi tulúc te pilŏ́ng.”✡

63 Dyơ ticuoi ariaih ngki haq tampớc án bôm, alứng án tông idô: “Chớm plốh nnáng ticuoi cannŏ́h. 64 Inha khoiq sáng dyơ parnai án tông la arớq án acraiq Yang Arbang-pilŏ́ng. Amớh inha parngíh te arnáq ndô?”

Nhéq náq nha-án sŏ́ng mui mít, alứng anát Yê-su cóq cuchet.

65 Bôn ticuoi cuchóh tớq Yê-su. Nha-án tian mát Yê-su, dyơ dớm án alứng plốh idô: “Nnáu dớm mái?”

Alứng máh ticuoi kiaq án, páh án hơ.

Phi-er Calôih Yê-su

(Mathie 26:69-75; Luca 22:56-62; Yon 18:15-18, 25-27)

66 Ndóng ngki Phi-er yôl át tớq ngcưm. Bôn munáq cán prái tarráih ariaih top teng rit sang tớq nga ngki. 67 Tư án hôm Phi-er át heng uih, án me clŏ́h Phi-er alứng án tông ada Phi-er idô: “Mái la ticuoi át alứng Yê-su, te vel Na-saret.”

68 Ma Phi-er calôih idô: “Tới! Cư lớiq chom amớh mái tông! Cư lớiq apúh mái tông!”

Dyơ Phi-er ngốh te ntúq ngki. Ma ndóng ngki táp ntruoi ticár.

69 Mui chư loi, cán ngki hôm sa Phi-er, dyơ án tông ticuoi ndon át tayứng ntúq ngki idô: “Ticuoi ndô la te top ngki tưi.”

70 Ma Phi-er calôih sa.

Muhoi loi, máh ticuoi tayứng ngki tông ada Phi-er idô: “Mái la lư te top ngki tưi, co mái la ticuoi Ca-lilê.”

71 Phi-er cantŏ́h callih clŏq plô clŏq sóc ada nha-án. Án ôi suon níc idô: “Inha tông cư te top án ngki, ma cư lớiq acớl díh rớp án.”

72 Ndóng ngki táp ntruoi ticár chư bar. Dyơ Phi-er ayư lieh te parnai Yê-su khoiq tông án idô: “Ntruoi iyốh ticár chư bar, mái khoiq calôih cư pe chư.”

Tư Phi-er parngíh lieh te callong ngki, án nhiem tức-ức tháng.

15

Yê-su Tayứng Chứng Mát Phi-lat

(Mathie 27:1-2, 11-14; Luca 23:1-5; Yon 18:28-38)

1 Tớq ang iláih parnô, mbơiq aryum, máh ticuoi sút top teng rit sang, máh ticuoi sút tớq sớu, alứng máh thới sái rit, parchúng munơi, alứng tanghúng nha máh ticuoi sút cannŏ́h. Cua nha-án tanghúng, nha-án chóq Yê-su, alứng dông asuoi án nga Phi-lat. 2 Phi-lat plốh Yê-su: “Mái la puo ticuoi Isa-ra-el lớiq?”

Yê-su ôi: “Lư piaiq arớq mái tông.”

3 Máh ticuoi sút top teng rit sang cauq Yê-su; nha-án tông Yê-su táq a-ưi arnáq saq. 4 Dyơ Phi-lat plốh sa Yê-su idô: “Imo mái lớiq ôi? Mái sáng dyơ nha-án cauq mái a-ưi nốh.”

5 Ma Yê-su lớiq ôi amớh. Iki Phi-lat sáng dut lư.

Ngai Rêh Yê-su Cóq Cuchet

(Mathie 27:15-26; Luca 23:13-25; Yon 18:39-19:16)

6 Tớq ingái ticuoi Isa-ra-el parchúng táq pêl bui cha ayư Ingái Ngốh, *tớq cứp cumo Phi-lat báq taláh munáq ticuoi tôt, veng cannính ticuoi prái. 7 Ingái ngki tớq coq bôn munáq ticuoi nốh Ba-raba. Án la te top ính tarpíh sút, alứng án khoiq cachet ticuoi hơ. 8 Ticuoi clứng tớq nga Phi-lat, alứng seq Phi-lat táq arớq te cumo nsuoi sa. 9 Phi-lat plốh nha-án idô: “Inha ính cư taláh puo ticuoi Isa-ra-el lớiq?”

10 Phi-lat chom máh ticuoi sút top teng rit sang sáng uan ada Yê-su, co bôn clứng ticuoi veng tapun Yê-su. Iki nha-án dông Yê-su tớq nga án.

11 Ma máh ticuoi sút top teng rit sang yua ticuoi clứng seq Phi-lat taláh Ba-raba, tới Yê-su. 12 Phi-lat plốh lieh nha-án idô: “Amớh inha ính cư táq ada ticuoi ndon inha dŏq puo ticuoi Isa-ra-el?”

13 Nha-án ôi yứng lư idô: “Téh án tớq along calláng!”

14 Phi-lat plốh sa nha-án: “Co imo? Án táq luaih amớh?”

Ma nha-án ôi yứng lư loi: “Téh án tớq along calláng!”

15 Phi-lat ính crái cannính ticuoi clứng. Iki án taláh Ba-raba dyôn nha-án, dyơ án yua ngai carvít Yê-su. Vít ngki án mŏp Yê-su dyôn ngai dông téh tớq along calláng.

Líng Ayê Tar-ac Yê-su

(Mathie 27:27-31; Yon 19:2-3)

16 Dyơ top líng caring Yê-su dông nga ngcưm dúng báq ngai tarsưq ticuoi. Nha-án arô parchúng nhéq top líng. 17 Nha-án asứp Yê-su au thor ntứm eng, alứng nha-án táq carvang tangháng apưng tớq plô Yê-su. 18 Dyơ nha-án táq náh-nnan carbánh carsuanh án idô: “Cucúh ngai sasai puo ticuoi Isa-ra-el.”

19 Nha-án ial ale tính tớq plô Yê-su, alứng cuchóh tớq cháq án. Nha-án cucúh cucuoi táq náh-nnan sang tám án hơ. 20 Cua nha-án ayê tar-ac, nha-án luaiq táh au thor ntứm eng. Dyơ nha-án asứp lieh tampớc án bôm. Cua ngki nha-án dông angốh téh án tớq along calláng.

Ngai Téh Yê-su Tớq Along Calláng

(Mathie 27:32-44; Luca 23:26-43; Yon 19:17-27)

21 Ndóng ngki bôn munáq, nốh Si-môn, te cruong Si-rên, a-ám Alec-sandơ nha Ru-phu, án chô te vel cannŏ́h alứng pôq pha carna ngki. Án chô te culái tieh vel. Líng patot án dual along calláng Yê-su. 22 Nha-án dông Yê-su nga ntúq ngai dŏq Cô-cô-tha. Parnai ndô titoiq lieh la ‘Ntúq Nghang Cudoh Plô’. 23 Dyơ nha-án dyôn Yê-su ngoiq sieu carchúc dơq tarháu nốh ‘mưr’. Ma Yê-su lớiq ngoiq. 24 Nha-án téh án tớq along calláng. Dyơ nha-án ial tampớc án, alứng mpô na séng anhúq tampớc ngki, ticuoi mmo bôn la thôi.

25 Ndóng mát pandang turông crêng, nha-án téh án tớq along calláng. 26 Dyơ nha-án taran tớq mêng pan tanieng plô Yê-su idô: “TICUOI NDÔ LA PUO TICUOI ISA-RA-EL.” 27 Nha-án téh bar náq ticuoi siveng munơi alứng Yê-su, munáq pa atớm, munáq pa aviar Yê-su. 28 Arnáq ndô cơt tarvớiq tớq tám uráq Yang Arbang-pilŏ́ng te inớh khoiq tông idô: “Ngai ngiaih án la arớq ticuoi luaih tưi.” †

29 Ticuoi ndon pôq pha ntúq ngai cachet Yê-su, nha-án ca-ot alứng ayê tar-ac Yê-su idô: “Mái ndô ớiq tông mái lóh dúng sang Yang Arbang-pilŏ́ng, dyơ táq lieh pe ingái la dyơ táp. 30 Áu mái siar te along calláng ngki, choi tamống cháq mái bôm!”

31 Máh ticuoi sút top teng rit sang alứng thới sái rit ayê tar-ac Yê-su tưi. Nha-án tông idô:

“Ticuoi cannŏ́h têq án choi tamống, ma cháq án bôm lớiq hôm têq án choi. 32 Khán án lư Crit alứng puo ticuoi Isa-ra-el, dyôn án siar te along calláng dyôn he hôm. Iki he lư tin án tưi.”

Díh bar náq conh ndon ngai téh tớq along calláng mui parrứh alứng Yê-su, la ayê tar-ac Yê-su tưi.

Yê-su Cuchet

(Mathie 27:45-56; Luca 23:44-49; Yon 19:28-30)

33 Te mát pandang tứng tingôi mát pandang tallóh pưt, cơt ngiau nhéq tớq cruong ngki. 34 Tớq mát pandang viet, Yê-su arô yứng lư idô: “Ê-lô-i, Ê-lô-i, lama-sabac-tani?”

Parnai ngki titoiq lieh la: “Yang Arbang-pilŏ́ng cư ơi. Imo mái táh cư?” ✡

35 Bôn ticuoi tayứng tumán ngki sáng án arô iki. Dyơ nha-án tông idô: “Ngki! Án arô Ê-li.”

36 Ma bôn munáq te nha-án talúh chô ial mui cúc nsol. Án talứm nsol ngki tớq sieu adyóq alứng chóq tớq callêh. Dyơ án pidáng dyôn Yê-su kidyớp. Án tông idô: “He pớn avai. He me Ê-li tớq talíh asiar án ma lớiq.”

37 Ma Yê-su hiar yứng lư, dyơ án pít tarngứh.

38 Bôn prới ngai yéng tớq Dúng Sang Pưt tarhaq te tanieng tớq tadưp cơt bar tarrec. 39 Ndóng ngki bôn munáq sút mui culám náq líng át tayứng chứng mát Yê-su. Tư án hôm Yê-su pít tarngứh, án tông idô: “Ticuoi ndô la lư Acái Yang Arbang-pilŏ́ng.”

40 Bôn top cán át yông-yông me nga tuki. Tớq top cán ngki bôn Mari te vel Mac-dala, Salô-mê, alứng Mari a-i Yacơ Két nha Yô-sê. 41 Te nsuoi, ndóng Yê-su át tớq vúng Ca-lilê, pe náq cán ndô báq veng tapun Yê-su, alứng chứm chiam án. Alứng bôn a-ưi cán cannŏ́h hơ ndon báq pôq munơi alứng Yê-su, ndóng án ticứh nga vel Yaru-salem.

Yô-sep Te Vel Ari-mathê Ial Tứp Cumuiq Yê-su

(Mathie 27:57-61; Luca 23:50-56; Yon 19:38-42)

42 Ingái ngki la ingái ngai thuan nsuoi Ingái Angô. Tớq ibư tumán ntruoi mot lốc, 43 Yô-sep te vel Ari-mathê tớq nga Phi-lat. Án la munáq te top ticuoi sút ndon ngai dyám náp lư. Alứng án ngcong Yang Arbang-pilŏ́ng cơt sút. Án lớiq adáh seq cumuiq Yê-su te Phi-lat. 44 Phi-lat sáng dut lư ngai táq-ntêr Yê-su khoiq cuchet. Iki án arô sút mui culám náq líng tớq nga án, co án ính plốh te Yê-su cuchet ma iyốh. 45 Tư Phi-lat chom te sút líng ngki Yê-su khoiq cuchet dyơ, iki án dyôn cumuiq Yê-su nga Yô-sep. 46 Yô-sep ial mui pláh prới. Dyơ án alíh asiar Yê-su te along calláng; án sŏm Yê-su tớq prới clŏq, alứng án dŏq cumuiq Yê-su tớq ping búl ndon ngai khoiq var. Dyơ án vih búl catáng ngáh ping. 47 Mari te vel Mac-dala alứng Mari a-i Yô-sê, hôm ntúq ngai dŏq cumuiq Yê-su.

16

Yê-su Tumống Lieh

(Mathie 28:1-8; Luca 24:1-12; Yon 20:1-10)

1 Vít ingái angô, Mari te vel Mac-dala, Mari a-i Yacơ alứng Salô-mê, dông crơng thum ính cacháq tớq cumuiq Yê-su. 2 Ingái mui tớq tún ngki, tớq ang iláih, mát pandang mbơiq ngốh, nha-án tớq nga ping. 3 Nha-án munáq plốh munáq idô: “Nnáu ính vih búl te ngáh ping dyôn he?”

4 Búl ngki pưt lư. Ma tư nha-án tingưi me, nha-án hôm búl khoiq ngai vih dyơ. 5 Nha-án mot tớq ping, nha-án hôm munáq conh bánh sứp au thor clŏq, ticu pa atớm tớq ntúq ngki. Iki nha-án sáng adáh lư.

6 Ma conh ngki tông nha-án idô: “Inha êq adáh. Cư chom inha suo Yê-su te vel Na-saret, án ndon ngai téh tớq along calláng. Án lớiq át nnáng tớq ntúq ndô. Án tumống lieh dyơ. Inha me ntúq ngai dŏq án. 7 Dyơ inha chô táq-ntêr dyôn top rian te Yê-su alứng Phi-er chom idô: ‘Yê-su pôq nsuoi inha nga vúng Ca-lilê. Inha pôq tuki, inha lư tumúh án arớq án khoiq tông inha te nsuoi dyơ.’ ”

8 Iki mu cán ngki lúh ngốh te ping. Nha-án sáng dut alứng dyandyír, co sáng adáh lư. Nha-án lớiq dáh táq-ntêr dyôn ticuoi cannŏ́h chom, co nha-án sáng chếq lư.

Mari Te Vel Mac-dala Tumúh Lieh Yê-su

(Mathie 28:9-10; Yon 20:11-18)

9 Ingái mui tớq tún ngki, Yê-su yôr tumống lieh te cuchet. Iláih ngki yôl cláih lư, án pôq apáh cháq án dyôn Mari te vel Mac-dala hôm. Mari la ticuoi ndon án khoiq chuih angốh tupul náq yang saq te nsuoi. 10 Dyơ Mari pôq táq-ntêr dyôn top rian te Yê-su chom tưi te arnáq án khoiq hôm. Ma top rian te Yê-su át nhiem alứng sáng anguaq. 11 Tư nha-án sáng Mari táq-ntêr: Yê-su khoiq tumống lieh alứng án khoiq hôm Yê-su. Ma nha-án lớiq tin parnai án.

Yê-su Tumúh Bar Náq Pôq Tớq Carna

(Luca 24:13-35)

12 Cua ngki bôn bar náq conh te top Yê-su ngốh te vel Yaru-salem. Yê-su apáh cháq án cơt armaiq ndái dyôn bar náq ngki hôm. 13 Bar náq ngki chô táq-ntêr dyôn top rian te Yê-su chom nha-án khoiq hôm Yê-su. Ma top ngki lớiq tin sa parnai nha-án táq-ntêr.

Yê-su Apáh Top Rian Te Án Hôm

(Mathie 28:16-20; Luca 24:36-49; Yon 20:19-23; Arnáq Táq 1:6-8)

14 Tatun loi, Yê-su apáh cháq án dyôn top mui chít la mui náq hôm ndóng nha-án chón chicha. Án tíq nha-án co nha-án bôn mít cớng, alứng lớiq tin ticuoi ndon khoiq hôm án bôn tumống lieh. 15 Án yua nha-án idô: “Inha pôq nga cứp cruong tớq cúc cuteq ndô, alứng cato dyôn nhéq tưh ticuoi chom tưi parnai ŏ te cư. 16 Ticuoi mmo tin cư alứng ráp táq tíc na dơq, cư lư choi tamống ticuoi ngki. Ma ticuoi mmo lớiq tin cư, ticuoi ngki cóq chiuq tôt bôm. 17-18 Máh ticuoi ndon lư tin cư, nha-án têq táq arnáq sileh idô: Nhơ nốh cư, nha-án rap chuih angốh yang saq; nha-án chom táq-ntêr cang ndái; nha-án têq kéu cusánh bôn pih, ma lớiq cơt amớh; nha-án ngoiq crơng bol, ma lớiq bol; alứng nha-án capơiq tớq ticuoi a-ái têq cơt bánh.”

Yê-su Sớr Lieh Nga Pilŏ́ng

(Luca 24:50-53; Arnáq Táq 1:9-11)

19 Cua Yê-su tông iki, Yang Arbang-pilŏ́ng asớr án nga pilŏ́ng, alứng án ticu pa atớm Yang Arbang-pilŏ́ng. 20 Dyơ top rian te Yê-su pôq cato níc parnai ŏ te Yê-su. Alứng Yang Arbang-pilŏ́ng dyôn nha-án bôn chức têq táq arnáq sileh. Co iki ticuoi têq chom arlớih lư parnai nha-án cato la parnai lư piaiq.

* 1:13 1:13 Yang Satán, án cơt ariaih nhéq yang saq.

* 2:20 2:20 Tớq parnai ndô, Yê-su acám án la arớq ticuoi ial campái. Ndóng án nnáng át alứng top rian te án, nha-án nnáng chicha. Ma tớq án chô nga pilŏ́ng, yớu án ót tanna tưi.

† 2:22 2:22 Tớq cruong ngki ngai báq cacháq sieu tớq aluoi ngcár. Aluoi ngcár tieq la Yê-su acám te ticuoi ndon bôn mít cannính cớng. Ma aluoi ngcár tamme la acám te ticuoi ndon bôn mít cannính tamme ính peh parnai án.

* 3:18 3:18 Sê-lôt titoiq lieh la ‘ticuoi ính tarpíh sút’

† 3:22 3:22 Bên-sabul lớiq la Satán, la ariaih máh yang saq.

‡ 3:27 3:27 Parnai ngki Yê-su acám idô: Cư rap chuih yang saq, co cư bôn chức pưt hơn te án.

✡ 4:12 4:12 Ê-sai 6:9-10

* 6:37 6:37 Tớq cang Créc, ngai dŏq práq ngki la ‘daniei’. Mui callong daniei la sám li cống mui náq thuthe tớq mui ingái.

† 6:44 6:44 Lớiq ngiaih ticuoi cán alứng ngai-acái.

* 7:16 7:16 A-ưi tám uráq tieq lớiq bôn arớq carna 16 ndô

* 8:26 8:26 Bôn tám uráq titoiq carna ndô la: Êq táq-ntêr dyôn ticuoi tớq vel chom te arnáq ndô

* 9:4 9:4 Ê-li alứng Môi-se la ticuoi tang ngcang Yang Arbang-pilŏ́ng te pang inớh

† 9:44 9:44 A-ưi tám uráq tieq lớiq bôn arớq carna 44 alứng 46

* 10:38 10:38 Tư Yê-su tông ‘ngoiq mui choc’, án acám te ‘chiuq dieiq arức’. Alứng tư án tông ‘táq tíc na dơq’, án acám te án cóq ‘chiuq cuchet’.

* 11:9 11:9 Parnai ‘ô-sana’ titoiq lieh la ‘he si-ơn lư’ lớiq la ‘ayô’.

✡ 11:17 11:17 Ê-sai 56:7

† 11:26 11:26 A-ưi tám uráq tieq lớiq bôn arớq carna 26 ndô.

* 12:10 12:11 Veng te arnáq nha-án táq, búl mmo nha-án dŏq tớq tol, búl ngki táq dyôn dúng cơt khớm. Búl ngki acám te cháq Yê-su.

✡ 12:11 12:11 Cứh Ayô 118:22, 23

† 12:36 12:36 Veng phep rit ticuoi Isa-ra-el, khán ticuoi mmo ính dyám náp, ngki nha-án dyôn ticuoi ngki ticu pa atớm nha-án.

✡ 12:36 12:36 Cứh Ayô 110:1

✡ 13:26 13:26 Daniel 7:13

* 14:1 14:1 Ingái ngki nha-án ayư ingái Yang Arbang-pilŏ́ng choi achúc achiac nha-án bôn ngốh te cruong Ê-yip-tô te inớh.

† 14:36 14:36 Tớq Yê-su dŏq A-ám án ‘Aba’ hơ.

✡ 14:62 14:62 Daniel 7:13

* 15:6 15:6 Ingái nha-án cha ayư ingái Yang Arbang-pilŏ́ng choi nha-án ngốh te cruong Ê-yip-tô te inớh.

† 15:28 15:28 A-ưi tám uráq tieq, ớq carna 28 ndô.

✡ 15:34 15:34 Cứh Ayô 22:1

Luca

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Luca

Taran Parnai Ŏ Te Yê-su Crit

Parnai Cato

Luca la yớu ndon pôq munơi alứng Phau-lô, ma án tới ticuoi Isa-ra-el. Án taran lieh te máh parnai án khoiq sáng ngai táq-ntêr te arnáq Yê-su khoiq táq, alứng te parnai Yê-su khoiq cato. Án taran uráq ndô sám 60 cumo vít Yê-su carnian.

Yê-su la munáq ndon Yang Arbang-pilŏ́ng khoiq rêh dyôn tớq choi tamống ticuoi Isa-ra-el alứng nhéq tưh ticuoi tớq cúc cuteq ndô. Luca taran tông te callong bui ŏ ndon Yê-su dông atớq nga ticuoi túh kidit. Án tông te tarneng Yang Arbang-pilŏ́ng tớq nga Mari, tớq nga top bán cưu, alứng tớq nga ping cumuiq ndóng Yê-su tumống lieh te cuchet.

Luca khoiq taran a-ưi nốh hơn te máh tám uráq Mathie, Mac, alứng Yon. Nốh ngki la tông te Arvai Yang Arbang-pilŏ́ng, te parnai cớu seq, alứng te máh ticuoi cán ndon tarchoi arnáq Yê-su.

1

1 Ơ avốq Theu-phulơ ơi! Bôn clứng ticuoi khoiq catóng taran te máh arnáq Yê-su khoiq táq. Máh parnai ngki khoiq tớq nga he dyơ. 2 Máh ticuoi ngki chom te arnáq Yê-su, co nha-án bôn sáng te ticuoi ndon bôn hôm Yê-su te tôm lư. Dyơ nha-án cato máh parnai ŏ ngki dyôn he chom tưi. 3 Tôm lư, cư khoiq catóng rian dyôn chom arlớih lư te máh parnai nha-án cato. Co iki cư ính taran cơt lơp te máh parnai ngki dyôn mái. 4 Cư táq iki ính mái chom simớt lư te máh parnai nha-án khoiq tông mái.

Tarneng Yang Arbang-pilŏ́ng Tông Te Yon Táq Tíc Na Dơq

5 Ndóng pang Hê-rôt cơt puo vúng Yudê, bôn munáq te top teng rit sang Yang Arbang-pilŏ́ng, nốh Sa-chari. Án la te tŏ́ng toiq Abie, ticuoi teng rit sang te inớh. Campái Sa-chari nốh Ê-li-sabet, te tŏ́ng toiq Arôn tưi.* 6 Nha-án bar náq la ticuoi tinớng ŏ chứng mát Yang Arbang-pilŏ́ng. Nha-án peh máh callong Yang Arbang-pilŏ́ng patáp, alứng nha-án ớq callong luaih dyôn ngai têq tíq. 7 Nha-án ớq acái, co Ê-li-sabet la ticuoi cut, alứng nha-án khoiq ieuq hơ.

8-9 Top teng rit sang Yang Arbang-pilŏ́ng bôn rit mpô táq arnáq cơt top. Bôn mui ingái, top Sa-chari rêh ticuoi na tarséng dyôn mot táq arnáq teng rit sang chứng mát Yang Arbang-pilŏ́ng, ma crái Sa-chari. Nha-án dyôn án mot bet crơng thum tớq parông, tớq callúng Dúng Sang Pưt. 10 Ndóng án mot bet crơng thum, bôn clứng ticuoi át rum cớu culái tieh. 11 Dyơ bôn tarneng Yang Arbang-pilŏ́ng tớq nga án. Tarneng ngki tayứng pa atớm parông ngai báq bet crơng thum. 12 Tư Sa-chari hôm tarneng ngki, án sáng dut alứng adáh lư. 13 Ma tarneng ngki tông idô: “Sa-chari ơi! Mái êq adáh. Yang Arbang-pilŏ́ng khoiq ráp dyơ parnai mái cớu. Ê-li-sabet campái mái, urớh án carnian mui lám acái conh. Cóq inha anốh ngai-acái ngki nốh Yon. 14 Urớh mái sáng bui ơn lư co mái bôn acái conh. Alứng clứng ticuoi sáng bui tưi tớq ingái acái conh ngki carnian, 15 co án cơt pưt lư chứng mát Yang Arbang-pilŏ́ng. Án lớiq têq ngoiq sieu, díh cứp nốh ndon táq dyôn bol. Alứng bôn Arvai Yang Arbang-pilŏ́ng cơt sút tớq mít cannính án, náp te ingái a-i án carnian án. 16 Urớh án táq dyôn clứng ticuoi Isa-ra-el píh tin lieh Yang Arbang-pilŏ́ng, Ưlla nha-án. 17 Urớh án pôq nsuoi Ưlla alứng án bôn mít cannính nha chức arớq Ê-li la ticuoi tang ngcang Yang Arbang-pilŏ́ng. Iki án táq dyôn a-ám alứng acái cơt lieh mui mít. Alứng án ính táq dyôn nha-án ndon cớng ngan píh cơt ticuoi tinớng ŏ lieh. Án táq máh nốh ngki ính choi máh ticuoi dyôn pien lieh mít cannính, dŏq Ưlla têq cơt Ưlla nha-án.”

18 Sa-chari plốh tarneng ngki idô: “Imo têq cư chom arnáq ngki lư cơt? Cư alứng campái cư khoiq ieuq dyơ.”

19 Ma tarneng ngki ôi án idô: “Nốh cư la Capriel. Cư la tarneng Yang Arbang-pilŏ́ng ndon báq tayứng chứng mát án. Án yua cư tớq tông mái dyôn chom te nốh ŏ ndô. 20 Hoi-ndô ngcang mái cơt lúng tingôi ingái máh nốh ndô tớq, co mái lớiq náp parnai cư. Tư máh arnáq ndô tớq, ngki cơt tarvớiq simớt cư khoiq tông.”

21 Ndóng ngki bôn clứng ticuoi át pớn Sa-chari culái tieh. Nha-án sáng laq lư Sa-chari át dưnh tớq dúng sang. 22 Tư Sa-chari ngốh, án lớiq têq táq-ntêr mui callong amớh nnáng. Iki nha-án chom án khoiq hôm Yang Arbang-pilŏ́ng apáh baih dyôn án hôm. Amớh Sa-chari ính táq-ntêr la án táq-ntêr tớq ati sớng, co ngcang án khoiq cơt lúng.

23 Tớq cua máh ingái Sa-chari táq arnáq tớq dúng sang, dyơ án chô nga dúng án. 24 Vít máh ingái ngki, Ê-li-sabet campái án, át cháq-iki. Dyơ Ê-li-sabet át níc tớq dúng alứng lớiq ngốh pôq tumo sám bôn sông kisái. 25 Alứng án tông idô: “Hoi-ndô cư sáng bui ơn lư, co Yang Arbang-pilŏ́ng dyôn cư át cháq-iki; iki cư lớiq sáng achiet táq ticuoi cannŏ́h nnáng co cư ớq acái.”

Tarneng Yang Arbang-pilŏ́ng Tông Te Carnian Yê-su

26 Ê-li-sabet át cháq-iki khoiq tupát kisái dyơ. Tớq kisái ngki, Yang Arbang-pilŏ́ng yua tarneng án, Capriel, pôq nga vel Na-saret, vúng Ca-lilê. 27 Capriel dông parnai Yang Arbang-pilŏ́ng nga munáq cumor plŏt, nốh Mari. A-i a-ám án khoiq par-ưq dyôn án tar-ial alứng munáq conh, nốh Yô-sep. Yô-sep la te tŏ́ng toiq Davit, puo ticuoi Isa-ra-el te inớh. 28 Tarneng ngki tớq nga Mari, alứng pasôl idô: “Bánh tưi Mari. Yang Arbang-pilŏ́ng lư át alứng mái, alứng án dyôn mái bôn callong bún pưt lư!”

29 Tư Mari sáng parnai tarneng tông iki, án sáng dut alứng crŏ́q lư. Án lớiq chom co imo tarneng tông ada án parnai ngki. 30 Tarneng ngki tông án idô: “Mari ơi! Mái êq adáh, co Yang Arbang-pilŏ́ng khoiq rêh mái dyôn bôn callong bún. 31 Lớiq dưnh nnáng mái lư át cháq-iki; dyơ mái carnian mui lám acái conh. Cóq mái anốh nốh án la Yê-su. 32 Urớh án cơt sút, alứng ngai dŏq án la Acái Yang Arbang-pilŏ́ng ndon sút clưi nhéq te cannŏ́h. Yang Arbang-pilŏ́ng Ưlla he ính chóh án dyôn cơt puo muchứng achúc achiac án Davit te inớh tưi. 33 Án lư cơt níc puo máh tŏ́ng toiq Yacốp tingôi sút nhéq pang!”

34 Mari ôi tarneng ngki idô: “Imo têq cơt nốh ndô nga cư? Cư lớiq nai bíq munơi alứng ticuoi conh.”

35 Ma tarneng ôi án idô: “Tatun, Arvai Yang Arbang-pilŏ́ng lư át alứng mái. Alứng Yang Arbang-pilŏ́ng ndon sút clưi nhéq te cannŏ́h kiaq me mái. Iki mái bôn acái práh ŏ lư. Ngai dŏq acái mái la Acái Yang Arbang-pilŏ́ng. 36 Mái ayư te ơi mái Ê-li-sabet. Án la ticuoi khoiq ieuq, alứng ngai tông án la ticuoi cut. Ma hoi-ngki án át cháq-iki mui lám acái conh. Án át cháq-iki khoiq tupát kisái dyơ. 37 Yang Arbang-pilŏ́ng têq táq nhéq cứp arnáq.”

38 Dyơ Mari ôi idô: “Cư la ticuoi táq arnáq Yang Arbang-pilŏ́ng. Cư seq máh nốh mái tông, dyôn tớq nga cư.”

Vít ngki tarneng ngốh te Mari.

Mari Pôq Alang Ê-li-sabet

39 Tớq callúng máh ingái ngki, Mari thuan pôq nga mui vel ndon át tớq king cóh vúng Yudê. Án pôq chái lư, co ính tớq adứh nga vel ngki. 40 Tư án tớq, án mot tớq dúng Sa-chari, alứng án cabánh Ê-li-sabet. 41 Ndóng Ê-li-sabet sáng Mari cabánh án, iki acái tớq pallúng án táq-arto. Alứng Arvai Yang Arbang-pilŏ́ng cơt sút tớq mít cannính án. 42 Dyơ án tông yứng lư idô: “Yang Arbang-pilŏ́ng dyôn mái bôn callong bún hơn nhéq te máh ticuoi cán! Alứng acái tớq pallúng mái, án bôn callong bún tưi! 43 Co imo a-i Ưlla cư tớq alang cư? Arnáq ndô la pưt lư dyôn cư! 44 Ndóng cư sáng parnai mái cabánh cư, acái tớq pallúng cư táq-arto, co án sáng bui tưi. 45 Bún lư mái, co mái tin, iki lư cơt arớq parnai Yang Arbang-pilŏ́ng tông ada mái!”

Mari Cứh Ayô Yang Arbang-pilŏ́ng

46 Dyơ Mari tông idô:

“Cư ayô Ưlla cư nhéq te tarngứh.

47 Alứng mít cannính cư sáng bui hơr lư,

co Yang Arbang-pilŏ́ng la Yang ndon choi tamống cư.

48 Cư la ticuoi ngáq sớng ndon táq arnáq án,

ma án nnáng me alứng choi cư.

Te hoi-ndô tingôi tatun,

cứp pang ticuoi dŏq cư la ticuoi bôn callong bún,

49 co Yang Arbang-pilŏ́ng ndon bôn chức pưt lư

táq arnáq ŏ ada cư.

Nốh án la práh ŏ lư.

50 Án sruiq táq máh ticuoi ndon dyám náp án

te pang inớh tingôi pang chô-mát.

51 Án khoiq táq arnáq pưt lư na ati án táp.

Alứng án khoiq chuih máh ticuoi ndon parngíh nha-án pưt hơn alứng ŏ hơn te ticuoi cannŏ́h.

52 Án khoiq táq ada nha-án ndon sút pưt cơt lớiq sút pưt nnáng.

Ma án khoiq asớr nha-án ndon két dyôn cơt pưt.

53 Án khoiq dyôn máh ticuoi ớq cơt bôn cứp nốh ŏ.

Ma án táq dyôn máh nha-án ndon súc cơt chô ati nnŏ́h sớng.

54 Án lớiq bôn clớiq máh callong án khoiq carhŏt ada achúc achiac he.

Alứng án khoiq choi máh ticuoi Isa-ra-el ndon táq arnáq án.

55 Án sruiq táq A-praham alứng máh tŏ́ng toiq A-praham níc-níc!”

56 Cua Mari tông máh parnai ngki, dyơ án át alứng Ê-li-sabet bôn pe kisái. Vít ngki án chô lieh nga dúng án.

Ê-li-sabet Carnian Yon

57 Dyơ tớq ngư Ê-li-sabet carnian acái, án carnian mui lám acái conh. 58 Máh ticuoi tớq vel ngki, alứng máh em ai án khoiq sáng te arnáq Yang Arbang-pilŏ́ng sruiq táq Ê-li-sabet. Iki nha-án sáng bui tưi alứng Ê-li-sabet.

59 Tớq ngai-acái ngki bôn ticol ingái, nha-án pôq táq rit kít† dyôn án. Nha-án ính anốh nốh án la Sa-chari, soi nốh a-ám án. 60 Ma a-i án tông idô: “Lớiq! He dŏq nốh án la Yon.”

61 Ma máh ticuoi ngki tông idô: “Tớq sớu mái lớiq bôn ngai bôn nốh arớq iki!”

62 Dyơ nha-án plốh a-ám acái ngki na ati. Co nha-án ính chom, amớh án ính dŏq nốh acái án. 63 Sa-chari seq mui mêng pan két; dyơ án taran tớq pan idô: “Nốh án la Yon.”

Iki nhéq ticuoi ngki sáng dut lư! 64 Ndóng ngki táp Sa-chari têq lieh táq-ntêr, alứng án ayô Yang Arbang-pilŏ́ng. 65 Máh ticuoi tớq vel ngki sáng laq lư. Alứng arnáq ndô cơt rŏ́h mưt-mư cứp ntúq tớq king cóh vúng Yudê. 66 Máh ticuoi ndon sáng te arnáq ndô, nha-án cadyom dŏq tớq mít, alứng munáq plốh munáq idô: “Ngai-acái ndô urớh án cơt imo?” Co Yang Arbang-pilŏ́ng át alứng án.

Sa-chari Cứh Ayô Yang Arbang-pilŏ́ng

67 Dyơ Sa-chari a-ám ngai-acái bôn Arvai Yang Arbang-pilŏ́ng cơt sút tớq mít cannính án. Iki án cato parnai te Yang Arbang-pilŏ́ng idô:

68 “Cóq he ayô Ưlla he,

la Yang Arbang-pilŏ́ng ticuoi Isa-ra-el sang.

Lư án tớq choi máh ticuoi án,

alứng án thái nha-án te callong luaih.

69 Án dyôn munáq ndon bôn chức lư

tớq choi tamống he.

Munáq ngki tớq te tŏ́ng toiq puo Davit

ndon táq arnáq Yang Arbang-pilŏ́ng.

70 Nhéq nốh ndô Yang Arbang-pilŏ́ng khoiq tông te inớh

na máh ticuoi tang ngcang án ndon práh ŏ lư.

71 Án khoiq ưq ính choi he dyôn vít te ticuoi picon,

alứng te ati ticuoi a-ính he.

72 Án khoiq amoih achúc achiac he.

Alứng án lớiq nai clớiq te máh callong án khoiq carhŏt te nsuoi.

73 Án khoiq carhŏt ada A-praham

achúc achiac he idô:

74 Án ính choi he

dyôn vít te ati ticuoi picon,

alứng ính dyôn he táq arnáq án

lớiq sáng adáh amớh;

75 án táq iki la dŏq he têq át tinớng nha práh ŏ chứng mát án

nhéq pang tumống he.

76 “Acái cư ơi! Urớh ngai dŏq mái

la munáq tang ngcang Yang Arbang-pilŏ́ng, án ndon sút clưi nhéq te cannŏ́h,

co mái bôn pôq nsuoi Ưlla he,

alứng cháh carna dyôn án.

77 Alứng mái tông dyôn máh ticuoi án bôn chom,

la Yang Arbang-pilŏ́ng táh luaih nha-án

dŏq án têq choi tamống nha-án.

78 Co Yang Arbang-pilŏ́ng he sáng sruiq táq,

iki án dyôn munáq ndon án rêh tớq nga he,

dŏq choi tamống ticuoi.

79 Ticuoi ngki tớq te pilŏ́ng,

alứng án táq dyôn máh ticuoi ndon át tớq ntúq ngiau lớiq sáng adáh nnáng cuchet.

Alứng án ayông he pôq tớq carna ien ŏ.”

80 Dyơ ngai-acái ngki pưt asớr, alứng án bôn mít cannính ính lư veng ngê Yang Arbang-pilŏ́ng. Án át tớq ntúq aih tingôi ingái án tabớq táq arnáq dŏq apáh dyôn máh ticuoi Isa-ra-el hôm.

2

Carnian Yê-su Crit

(Mathie 1:18-25)

1 Máh ingái ngki Acu-tơ puo Rô-ma, cơt sút nhéq máh cruong paniar ngki. Án yua nhéq máh ticuoi pôq taran nốh tớq pứng abŏ́h, co án ính chom máh-mmo clứng ticuoi prái án. 2 Ndô la chư tôm lư ngai náp ticuoi, ndóng Curê-nie cơt sút tadưp Acu-tơ, tớq cruong Si-ri. 3 Nhéq máh ticuoi mmar chô nga vel nha-án, dŏq taran nốh tớq pứng abŏ́h tớq vel nha-án bôm.

4 Iki Yô-sep ngốh te vel Na-saret, vúng Ca-lilê. Án pôq nga vúng Yudê, vel Bet-lahem la vel Davit. Án mot vel ndô, co án la te tŏ́ng toiq Davit. 5 Án ính taran nốh tớq pứng abŏ́h nga tuki. Alứng án dông díh Mari la cán ngai ưq dyôn án ial táq campái. Ma Mari khoiq át cháq-iki dyơ. 6 Ndóng nha-án át tớq ngki, tớq ngư Mari carnian acái. 7 Dyơ án carnian acái conh pông. Án a-ul án tớq prới, alứng dŏq tớq tinaq sác, co máh dúng tớq vel ngki khoiq kitát nhéq ticuoi, lớiq bôn ntúq dyôn nha-án bíq.

8 Tớq cruong ngki bôn ticuoi át bán pannán cưu, alứng tớq idáu nha-án át kiaq cưu tớq rong. 9 Tớq idáu ngki, bôn mui tarneng Yang Arbang-pilŏ́ng tớq nga nha-án, alứng ang te Yang Arbang-pilŏ́ng claq paniar nha-án; iki nha-án sáng adáh lư. 10 Tarneng ngki tông nha-án idô: “Êq adáh! Cư tớq tông inha mui nốh ŏ alứng bui ơn lư dyôn nhéq tưh ticuoi. 11 Ingái ndô tớq vel Davit, bôn munáq khoiq carnian dŏq choi tamống inha. Munáq ndô la Crit; án la Ưlla he. 12 Ndô la tíc dyôn inha: Inha lư tumúh acái cusáu hưr ngai acuom tớq prới. Án bíq tớq tinaq sác.”

13 Ndóng ngki táp bôn clứng lư tarneng Yang Arbang-pilŏ́ng át munơi alứng tarneng ngki. Nhéq tưh nha-án ayô Yang Arbang-pilŏ́ng, idô: 14 “Lư ayô Yang Arbang-pilŏ́ng ndon át tớq pilŏ́ng. Án dyôn callong ien ŏ tớq nga cúc cuteq ndô, la dyôn nga ticuoi ndon án sáng bui cannính.”

15 Tư nhéq máh tarneng ngki ngốh te ticuoi bán cưu, alứng sớr lieh nga pilŏ́ng, dyơ ticuoi bán cưu munáq tardông munáq idô: “He! He pôq nga vel Bet-lahem. He pôq me arnáq ndon khoiq tớq arớq Yang Arbang-pilŏ́ng khoiq tông he.”

16 Dyơ nha-án pôq chái lư; nha-án tumúh Mari, Yô-sep, alứng ngai-acái ndon mbơiq carnian. Án bíq tớq tinaq sác. 17 Tớq nha-án hôm iki, dyơ nha-án pôq táq-ntêr dyôn ticuoi cannŏ́h chom tưi te máh parnai nha-án khoiq sáng te tarneng khoiq tông te ngai-acái ngki. 18 Cứp náq ticuoi ndon cammáng parnai top bán cưu táq-ntêr sáng dut lư. 19 Ma Mari cadyom dŏq tớq mít án nhéq arnáq ndô. 20 Iki ticuoi bán cưu, ntơnh nha-án chô ntơnh nha-án ayô Yang Arbang-pilŏ́ng, co máh arnáq nha-án khoiq sáng alứng hôm, la lư cơt in ngai khoiq tông nha-án.

21 Náp te ingái carnian ngai-acái ngki bôn ticol ingái, dyơ a-i a-ám án táq rit kít dyôn án veng phep rit ticuoi Isa-ra-el. Ingái ngki nha-án anốh acái nha-án la Yê-su. Nha-án ial nốh arớq tarneng Yang Arbang-pilŏ́ng khoiq tông nha-án ndóng Mari iyốh át cháq-iki.

Yô-sep Alứng Mari Mŏp Sang Yê-su Dyôn Yang Arbang-pilŏ́ng

22 Vít ngki Yô-sep alứng Mari dông acái nha-án nga vel pưt Yaru-salem dŏq táq rit sarau veng phep rit Môi-se khoiq tông, alứng ính mŏp sang acái nha-án dyôn Yang Arbang-pilŏ́ng. 23 Co Yang Arbang-pilŏ́ng khoiq patáp ticuoi Isa-ra-el te inớh idô:

“Cứp náq acái conh pông

cóq inha dông mŏp sang dyôn Yang Arbang-pilŏ́ng.”✡

24 Alứng nha-án ính mŏp sang crơng dyôn Yang Arbang-pilŏ́ng hơ, co Yang Arbang-pilŏ́ng khoiq patáp ticuoi Isa-ra-el idô:

“Cua cán bíq ớr-uih cóq án dông nga dúng sang mui cu achếq cacu

lớiq la bar lám achếq catru yưl.” ✡

Si-mê-ôn Ayô Yang Arbang-pilŏ́ng

25 Bôn munáq conh tớq vel Yaru-salem, nốh Si-mê-ôn. Án la ticuoi tinớng ŏ alứng peh simớt simơi parnai Yang Arbang-pilŏ́ng. Án ngcong níc ingái Yang Arbang-pilŏ́ng dyôn munáq ticuoi tớq choi tamống ticuoi Isa-ra-el. Arvai Yang Arbang-pilŏ́ng át níc alứng án. 26 Alứng Arvai Yang Arbang-pilŏ́ng tông dyôn án chom, án lớiq cuchet nsuoi te án bôn hôm Crit ndon Yang Arbang-pilŏ́ng rêh dŏq choi tamống ticuoi. 27 Ingái ngki Arvai Yang Arbang-pilŏ́ng dông Si-mê-ôn mot tớq Dúng Sang Pưt. Ndóng ngki a-i a-ám Yê-su dông Yê-su nga Dúng Sang Pưt, co ính táq veng phep rit Isa-ra-el. 28 Si-mê-ôn ial cabêm ngai-acái ngki alứng si-ơn Yang Arbang-pilŏ́ng idô:

29 “Yang Arbang-pilŏ́ng ơi! Khoiq tớq dyơ arnáq inha ưq ada cư. Hoi-ngki khán inha dyôn cư ndon táq arnáq inha cuchet, la cư sáng bui lư, 30 co mát cư khoiq hôm dyơ án ndon inha rêh dyôn choi tamống ticuoi. 31 Arnáq ndô inha thuan chứng mát nhéq tưh ticuoi. 32 Án la arớq tabong tabal carna dyôn máh ticuoi tới ticuoi Isa-ra-el. Nhơ án, nhéq tưh ticuoi bôn ayô ticuoi Isa-ra-el.”✡

33 A-i a-ám Yê-su sáng dut lư te parnai Si-mê-ôn tông te acái nha-án. 34 Dyơ Si-mê-ôn cớu seq callong bún dyôn nha-án, alứng án tông Mari a-i Yê-su idô: “Acái mái ndô, Yang Arbang-pilŏ́ng khoiq rêh án dyôn a-ưi náq ticuoi Isa-ra-el têq át tumán lieh Yang Arbang-pilŏ́ng nhơ te án, alứng dyôn a-ưi náq ticuoi Isa-ra-el át yông te Yang Arbang-pilŏ́ng la co te án. Án ính apáh ngê Yang Arbang-pilŏ́ng dyôn máh ticuoi chom. Ma lư bôn clứng ticuoi ính tông chíl án. 35 Cứp callong máh ticuoi catốq dŏq tớq mít cannính, urớh máh callong ngki cơt mpáh nhéq. Alứng bôn callong anguaq lư tớq nga mái cơt arớq pla coih achít tớq mít cannính mái.”

36 Bôn munáq ayáq ieuq loi tớq nga ngki tưi, nốh án la Ana, acái Pha-nual, top Asêr. Án la ticuoi tang ngcang Yang Arbang-pilŏ́ng tưi. Te nsuoi, án bôn cayieq; án át alứng cayieq án bôn tupul cumo. 37 Cua ngki án át cammai tingôi anhúq án bôn ticol chít la puan cumo. Án lớiq bôn ngốh te Dúng Sang Pưt. Ingái alứng idáu án át sang tám níc Yang Arbang-pilŏ́ng. Án báq cớu alứng ót tanna.

38 Ma ndóng ngki táp án tớq nga a-i a-ám Yê-su. Dyơ án si-ơn Yang Arbang-pilŏ́ng, alứng án tông te ngai-acái ndô dyôn máh ticuoi ndon át ngcong munáq ndon Yang Arbang-pilŏ́ng rêh dyôn tớq taláh vel Yaru-salem.

39 Cua a-i a-ám Yê-su táq máh nốh veng phep rit Yang Arbang-pilŏ́ng khoiq patáp ticuoi Isa-ra-el, dyơ nha-án chô lieh nga dúng nha-án tớq vel Na-saret, vúng Ca-lilê. 40 Yê-su pưt asớr alứng cơt bánh rêng. Án tubáiq lư. Alứng Yang Arbang-pilŏ́ng dyôn án bôn callong bún a-ưi.

Ndóng Yê-su Bôn Anhúq Mui Chít La Bar Cumo

41 Cứp cumo a-i a-ám Yê-su báq pôq nga vel pưt Yaru-salem dŏq cha bui ayư Ingái Ngốh.* 42 Tớq Yê-su bôn mui chít la bar cumo, nha-án pôq sa nga vel Yaru-salem dŏq táq veng rit cha bui. 43 Cua ingái cha bui, nha-án ính chô lieh nga dúng. Ma Yê-su yôl át tớq vel Yaru-salem. A-i a-ám án lớiq chom án át lieh. 44 Nha-án parngíh án chô alứng yớu ndon pôq munơi. Iki nha-án pôq nhéq mui ingái. Tớq idáu, nha-án suo plốh máh em ai alứng yớu te vel nha-án. 45 Ma nha-án lớiq tumúh án. Iki nha-án píh lieh nga vel Yaru-salem, alứng suo án nga tuki. 46 Vít pe ingái, nha-án bôn tumúh án tớq Dúng Sang Pưt. Án ticu munơi alứng top thới pasoi te phep rit ticuoi Isa-ra-el. Án cammáng alứng plốh nha-án. 47 Máh ticuoi ndon cammáng sáng dut te parnai án ôi tubáiq lư. 48 Tớq a-i a-ám án hôm án, ngki nha-án sáng dut lư. A-i án tông án idô: “Acái ơi! Imo acái táq arớq ndô ada he? A-ám mái alứng cư tál lư suo mái.”

49 Yê-su ôi nha-án idô: “Co imo inha suo cư? Imo inha lớiq chom cư cóq át tớq dúng A-ám cư?”

50 Ma nha-án lớiq apúh te parnai acái nha-án tông.

51 Dyơ Yê-su chô alứng a-i a-ám án nga vel Na-saret. Alứng án cammáng nhéq máh parnai a-i a-ám án tông. Ma a-i án cadyom dŏq tớq mít máh arnáq ndô. 52 Tư Yê-su pưt asớr, án cơt tubáiq lư loi. Alứng máh arnáq án táq la ŏ asớr lư loi chứng mát Yang Arbang-pilŏ́ng alứng chứng mát ticuoi hơ.

3

Tông Te Arnáq Yon Táq

(Mathie 3:1-12; Mac 1:1-8; Yon 1:19-28)

1 Ndóng ngki Tuber-rơ, puo Rô-ma, cơt sút cruong ngki khoiq mui chít la sông cumo dyơ. Pon-ti Phi-lat cơt sút tadưp Tuber-rơ tớq vúng Yudê. Hê-rôt An-tipa cơt sút tớq vúng Ca-lilê. Phi-lip a-em Hê-rôt, cơt sút tớq cruong I-turê alứng Tra-canit; Li-sanie cơt sút tớq cruong Abi-lên. 2 An-na alứng Cai-pha cơt ariaih máh top teng rit sang Yang Arbang-pilŏ́ng. Ndóng ngki parnai Yang Arbang-pilŏ́ng tớq nga Yon, acái conh Sa-chari, ndóng án át tớq ntúq aih. 3 Án pôq pau tông tớq máh cruong paniar crong Yôr-dan te arnáq táq tíc na dơq. Rit na dơq ndô la táq tíc te ticuoi khoiq pien cơt mít tamme loi, dŏq Yang Arbang-pilŏ́ng táh luaih dyôn nha-án. 4 Án táq muchứng Ê-sai ticuoi tang ngcang Yang Arbang-pilŏ́ng khoiq taran te inớh idô:

“Bôn sieng tubau yứng lư te ntúq aih idô:

‘Cóq inha pangcra carna dyôn Ưlla he.

Cháh báng dyôn tinớng carna dyôn án pôq.

5 Máh ahuar cóh

cóq inha puan dyôn pớnh.

Alứng máh plô cóh

cóq inha píq tali dyôn cơt clúng.

Máh carna cóc véc

cóq inha báng dyôn tinớng.

Alứng máh carna tanghúc-tanghúr,

cóq inha cabur dyôn ali-li.

6 Iki, cứp náq ticuoi têq hôm alứng chom

Yang Arbang-pilŏ́ng lư choi tamống ticuoi!’ ”✡

7 Bôn clứng ticuoi tớq nga Yon ính án táq tíc na dơq dyôn nha-án. Án tông nha-án idô: “Inha pla arớq cusánh tur. Inha lớiq têq viar vít te Yang Arbang-pilŏ́ng táq inha, tớq án táq máh ticuoi luaih tớq ingái talloiq. 8 Cóq inha táq arnáq ŏ. Ndô la tíc inha khoiq pien cơt mít tamme loi. Êq parngíh inha têq viar vít te tôt co inha ngin idô: ‘A-praham la achúc achiac he.’ Cư tông inha arlớih lư, khán Yang Arbang-pilŏ́ng ính, án têq ial búl, dyơ teng cơt tŏ́ng toiq A-praham! 9 Hoi-ndô arớq bôn mui pla achát payơ tumán máh tôm along. Tôm mmo lớiq bôn culái ŏ, ngai ính cớl, dyơ arpớt tớq uih.”

10 Dyơ máh ticuoi ngki plốh Yon idô: “Khán iki, amớh he cóq táq?”

11 Yon ôi nha-án idô: “Ticuoi mmo bôn bar pláh au, cóq án dyôn ticuoi ndon ớq au. Ticuoi mmo bôn crơng tanna, cóq án táq muchứng ngki tưi.”

12 Bôn máh ticuoi ndon ial práq thêq tớq nga Yon, ính án táq tíc na dơq dyôn nha-án. Nha-án plốh idô: “Thới ơi! Amớh he cóq táq?”

13 Yon tông nha-án idô: “Inha êq ial práq thêq clưi te ngai anát.”

14 Alứng máh líng plốh tưi idô: “Ma he, amớh he cóq táq?”

Yon tông nha-án idô: “Inha êq padớm ticuoi cannŏ́h cóq dyôn inha práq, alứng êq cauq apít ticuoi cannŏ́h. Inha êq parngíh ính bôn práq a-ưi hơn te práq kisái inha.”

15 Tớq ticuoi clứng sáng máh parnai Yon tông, nha-án át ngcong alứng parngíh te Yon, án la Crit ma lớiq. 16 Yon tông nha-án idô: “Cư táq tíc dyôn inha nưm na dơq. Ma án ndon tớq tatun cư, án ngki bôn chức pưt hơn te cư. Cư lớiq crái díh lếh ntár cơp te dyưng án, co chức cư két lư. Án táp táq tíc dyôn inha na Arvai Yang Arbang-pilŏ́ng alứng na uih. 17 Ati án kéu adêng dŏq om nhéq máh sro. Sro mmo chong, án dŏq tớq tanic. Ma sro mmo acam, ngki án apŏ́ng tớq uih chéh lớiq nai pát dyôn ngcat nhéq.”

18 Dyơ Yon cato a-ưi parnai cannŏ́h loi dyôn ticuoi ngki chom parnai ŏ te Yang Arbang-pilŏ́ng. 19 Ma Yon tíq puo Hê-rôt An-tipa, co án khoiq ial Hê-rô-die, campái a-em án. Alứng án khoiq táq arnáq saq cannŏ́h hơ. 20 Alứng án táq saq pilư loi, co án khoiq crál Yon tớq coq tôt.

Yon Táq Tíc Na Dơq Dyôn Yê-su

(Mathie 3:13-17; Mac 1:9-11)

21 Ndóng Yon táq tíc na dơq dyôn máh ticuoi ngki, án táq díh dyôn Yê-su hơ. Tư Yê-su cớu, pilŏ́ng cơt arớq ngai pốh, 22 alứng bôn Arvai Yang Arbang-pilŏ́ng siar te pilŏ́ng arớq achếq cacu bôt tớq cháq Yê-su. Alứng bôn sieng Yang Arbang-pilŏ́ng tubau tông te pilŏ́ng idô: “Mái la Acái cư, án ndon cư amoih lư. Cư sáng bui cannính lư alứng mái.”

Roih Lieh Te Achúc Achiac Yê-su

(Mathie 1:1-17)

23 Ndóng Yê-su tabớq táq arnáq án bôm, anhúq án sám pe chít cumo. Veng ngê ticuoi, án la acái conh Yô-sep. Yô-sep la acái conh He-li. 24 He-li la acái conh Mathat. Mathat la acái conh Lê-vi. Lê-vi la acái conh Mêl-ki. Mêl-ki la acái conh Yanê. Yanê la acái conh Yô-sep. 25 Yô-sep la acái conh Ma-tathie. Ma-tathie la acái conh Amôt. Amôt la acái conh Nahum. Nahum la acái conh E-sali. E-sali la acái conh Nakê. 26 Nakê la acái conh Mat. Mat la acái conh Ma-tathie. Ma-tathie la acái conh Samên. Samên la acái conh Yô-séc. Yô-séc la acái conh Yô-da. 27 Yô-da la acái conh Yô-anan. Yô-anan la acái conh Rê-sa. Rê-sa la acái conh Saru-babel. Saru-babel la acái conh Sial-tiel. Sial-tiel la acái conh Nari. 28 Nari la acái conh Mêl-ki. Mêl-ki la acái conh Adi. Adi la acái conh Cusam. Cusam la acái conh El-madan. El-madan la acái conh E-rơ. 29 E-rơ la acái conh Yô-sua. Yô-sua la acái conh E-lia-se. E-lia-se la acái conh Yô-rim. Yô-rim la acái conh Mathat. Mathat la acái conh Lê-vi. 30 Lê-vi la acái conh Si-mê-ôn. Si-mê-ôn la acái conh Yuda. Yuda la acái conh Yô-sep. Yô-sep la acái conh Yô-nam. Yô-nam la acái conh Alia-kim. 31 Alia-kim la acái conh Malie. Malie la acái conh Me-na. Me-na la acái conh Ma-tatha. Ma-tatha la acái conh Nathan. Nathan la acái conh Davit. 32 Davit la acái conh Yê-sai. Yê-sai la acái conh Ô-bêt. Ô-bêt la acái conh Bô-at. Bô-at la acái conh Sal-môn. Sal-môn la acái conh Nasôn. Nasôn la acái conh Ami-nadap. 33 Ami-nadap la acái conh At-min. At-min la acái conh Arni. Arni la acái conh Hê-trôn. Hê-trôn la acái conh Pharêt. Pharêt la acái conh Yuda. 34 Yuda la acái conh Yacốp. Yacốp la acái conh I-sac. I-sac la acái conh A-praham. A-praham la acái conh Thara. Thara la acái conh Nahor. 35 Nahor la acái conh Sê-ruc. Sê-ruc la acái conh Rêu. Rêu la acái conh Pê-léc. Pê-léc la acái conh Ê-bêr. Ê-bêr la acái conh Sê-lah. 36 Sê-lah la acái conh Cai-nan. Cai-nan la acái conh Apac-sat. Apac-sat la acái conh Sem. Sem la acái conh Nô-ê. Nô-ê la acái conh Lamec. 37 Lamec la acái conh Mê-thu-sala. Mê-thu-sala la acái conh Ê-nóc. Ê-nóc la acái conh Yaret. Yaret la acái conh Maha-lalê. Maha-lalê la acái conh Kê-nan. 38 Kê-nan la acái conh Ê-nôih. Ê-nôih la acái conh Sêt. Sêt la acái conh Adam. Alứng Adam la acái conh Yang Arbang-pilŏ́ng.

4

Yang Satán Tardông Yê-su Táq Luaih

(Mathie 4:1-11; Mac 1:12-13)

1 Tư Yê-su chô te dơq crong Yôr-dan, Arvai Yang Arbang-pilŏ́ng cơt sút tớq mít cannính án. Arvai ngki dông án pôq nga ntúq aih. 2 Át ngki yang Satán án ndon sút nhéq yang saq tớq chim Yê-su nhéq puan chít ingái puan chít idáu co ính tardông Yê-su táq luaih. Nhéq máh ingái ngki, Yê-su lớiq bôn cha amớh. Vít ngki Yê-su sáng pinhaih.

3 Yang Satán tông Yê-su idô: “Khán mái lư Acái Yang Arbang-pilŏ́ng, áu mái táq búl ndô dyôn cơt crơng tanna.”

4 Ma Yê-su ôi án idô: “Tớq tám uráq Yang Arbang-pilŏ́ng khoiq taran idô:

‘Ticuoi lớiq bôn tumống co nhơ te nưm cha crơng tanna sớng.’ ” ✡

5 Dyơ yang Satán dông Yê-su sớr tớq cóh. Án apáh dyôn Yê-su me nhéq tưh cruong tớq cúc cuteq ndô mui carbáih mát sớng. 6 Alứng yang Satán tông idô: “Lư cư dyôn mái sút nhéq tưh cruong ndô, alứng cư dyôn mái bôn máh ntưn tớq cruong ndô, co ngai khoiq mŏp dyôn cư cơt ưlla cứp cruong ndô. Nnáu cư ính dyôn la cư dyôn. 7 Khán mái chóh tarcol sang cư, cư lư mŏp nhéq dyôn a mái.”

8 Ma Yê-su ôi lieh idô: “Tớq tám uráq Yang Arbang-pilŏ́ng khoiq taran idô:

‘Cóq inha sang tám Yang Arbang-pilŏ́ng la Ưlla inha,

alứng táq nưm arnáq án sớng.’ ”✡

9 Dyơ yang Satán dông Yê-su mot tớq vel Yaru-salem. Án dyôn Yê-su sớr tayứng tớq mpuong Dúng Sang Pưt ayống lư. Alứng án tông idô: “Khán mái lư Acái Yang Arbang-pilŏ́ng, áu mái póng asiar, 10 co tớq tám uráq Yang Arbang-pilŏ́ng khoiq taran idô:

‘Yang Arbang-pilŏ́ng yua máh tarneng án tớq bán kiaq níc mái.

11 Nha-án lư dơ mái na ati nha-án,

lớiq dyôn dyưng mái cơt bác chol amớh tớq búl.’ ”✡

12 Ma Yê-su ôi lieh idô: “Tớq tám uráq Yang Arbang-pilŏ́ng khoiq tông dyơ idô:

‘Inha êq chim Yang Arbang-pilŏ́ng Ưlla inha.’ ”*

13 Cua yang Satán chim Yê-su cứp nốh, dyơ án tôi te Yê-su alứng pớn ingái tatun loi.

Yê-su Cato Tớq Vel Na-saret

(Mathie 4:12-17; 13:53-58; Mac 1:14-15; 6:1-6)

14 Dyơ Yê-su chô nga vúng Ca-lilê, alứng án bôn chức te Arvai Yang Arbang-pilŏ́ng, dyơ arnáq ngki cơt parhanh cứp ntúq paniar ngki. 15 Án cato tớq dúng rum tớq vúng ngki, alứng cứp náq ticuoi át tớq ngki ayô án.

16 Dyơ Yê-su pôq nga vel Na-saret, la vel án át te ndóng án yôl két. Tớq Ingái Angô án mot tớq dúng rum arớq án báq táq te nling. Án tayứng ính dŏc te parnai Yang Arbang-pilŏ́ng chứng mát máh ticuoi tớq dúng rum. 17 Bôn ticuoi avôi nga án tám uráq Ê-sai la ticuoi tang ngcang Yang Arbang-pilŏ́ng khoiq taran te inớh. Án pốh uráq ngki, alứng án suo ntúq Ê-sai taran idô:

18 “Yang Arbang-pilŏ́ng dyôn Arvai án cơt sút tớq mít cannính cư,

co án khoiq rêh alứng chóh cư

dŏq cato parnai ŏ te án dyôn ticuoi kidit.

Án khoiq yua cư pôq pau nga máh ticuoi tớq coq tôt têq nha-án bôn tarcláh;

alứng pau nga máh ticuoi sot dyôn têq cơt plang.

Án khoiq yua cư choi máh ticuoi ndon ngai padớm

dyôn nha-án bôn át ien ŏ.

19 Alứng án yua cư tông te cumo ndon Ưlla ính tớq choi tamống ticuoi!”✡

20 Cua Yê-su dŏc máh parnai ngki, dyơ án catứp tám uráq alứng avôi lieh nga ticuoi táq arnáq tớq dúng rum ngki, dyơ án ticu. Cứp náq ticuoi tớq dúng rum me clớn nga án. 21 Án tông nha-án idô: “Máh parnai inha sáng cư dŏc tớq tám uráq Yang Arbang-pilŏ́ng, lư cơt tarvớiq tớq ingái ndô.”

22 Dyơ máh ticuoi táq-ntêr ŏ te Yê-su, alứng nha-án sáng dut lư máh parnai án tông êm ŏ lư. Nha-án munáq plốh munáq idô: “Ticuoi ndô la acái conh Yô-sep, lớiq?”

23 Yê-su tông nha-án idô: “Dáh lơ inha ial parnai acám ính tông cư idô: ‘Ticuoi báq palai ơi! Áu mái palai cháq mái bôm.’ Alứng dáh lơ inha parngíh ính tông cư idô: ‘He khoiq sáng dyơ te máh arnáq sileh mái táq tớq vel Cabê-na-um. Ma hoi-ngki he seq mái táq muchứng ngki tưi tớq vel mái.’ ”

24 Yê-su tông loi idô: “Cư tông inha arlớih lư, máh ticuoi át mui vel alứng ticuoi tang ngcang Yang Arbang-pilŏ́ng, nha-án lớiq bôn dyám náp ticuoi tang ngcang ngki. 25 Alứng cư tông inha arlớih lư idô, tớq pang Ê-li bôn a-ưi cán cammai tớq cruong Isa-ra-el, ndóng pilŏ́ng lớiq bôn bo nhéq pe cumo tupát kisái. Iki máh ticuoi tớq cruong ngki cơt pinhaih lư, ớq crơng tanna cha. 26 Ma Yang Arbang-pilŏ́ng lớiq bôn yua Ê-li pôq nga cán cammai tớq cruong Isa-ra-el. Án yua Ê-li pôq nga mui náq cán cammai tớq vel Sarê-phat, tumán vel Sadôn. 27 Ê-li-sa la ticuoi tang ngcang Yang Arbang-pilŏ́ng tưi. Tớq pang án, bôn a-ưi náq ticuoi a-ái bŏ́q tớq cruong Isa-ra-el. Ma nha-án lớiq bôn cơt bánh; bôn nưm munáq ticuoi a-ái bŏ́q te cruong Si-ri sớng cơt bánh, nốh Naman.”

28 Tớq máh ticuoi tớq dúng rum sáng Yê-su tông iki, nha-án nháih lư ada Yê-su. 29 Nha-án yôr tayứng mui parrứh, dyơ nha-án ndŏ́h Yê-su te dúng rum, alứng dông án nga culái tieh vel. Vel nha-án át tớq cóh. Nha-án dông án nga acáng ính kitúh án te plô acáng ngki. 30 Ma Yê-su pôq plian pandi ticuoi clứng, dyơ án loiq ngốh viang te top nha-án.

Yê-su Táq Bánh Ticuoi Yang Saq Piyúh

(Mac 1:21-28)

31 Cua ngki Yê-su pôq nga vel Cabê-na-um, vúng Ca-lilê. Tớq Ingái Angô án cato máh ticuoi tớq vel ngki. 32 Máh ticuoi ngki sáng dut lư te parnai án tông, co án tông arớq ticuoi bôn chức lư. 33 Tớq dúng rum ngki bôn munáq conh bôn yang saq piyúh. Án hiar yứng lư idô: 34 “Imo inha ính táq ada he, Yê-su te vel Na-saret? Inha tớq nga tudô ính cachet he lớiq? Cư acớl inha tớq te Yang Arbang-pilŏ́ng, alứng inha la án ndon práh ŏ lư.”

35 Yê-su dyŏq yang saq idô: “Êq tacang! Mái ngốh viang te cháq ticuoi ndô!”

Yang saq padứm ticuoi ngki chứng mát nhéq máh ticuoi, dyơ án ngốh, ma án lớiq bôn táq bác chol amớh ticuoi ngki. 36 Máh ticuoi ndon hôm arnáq ngki sáng dut lư, dyơ munáq plốh munáq idô: “Parnai amớh án tông ma laq lư? Ticuoi ndô bôn chức têq chuih angốh yang saq te cháq ticuoi, alứng yang saq peh án!”

37 Dyơ parnai nha-án táq-ntêr te Yê-su cơt rŏ́h mưt-mư cứp ntúq tớq máh vel ngki.

Yê-su Táq Bánh Clứng Ticuoi A-ái

(Mathie 8:14-17; Mac 1:29-34)

38 Yê-su ngốh te dúng rum, dyơ mot tớq dúng Si-môn. Cuya-cán Si-môn a-ái atóq cháq ớp lư. Dyơ nha-án seq Yê-su táq bánh cuya-cán Si-môn. 39 Yê-su tayứng tumán ayáq ngki alứng yua callong a-ái ngki ngốh. Dyơ ayáq ngki cơt bánh lieh; án rap yôr táq tanna dyôn tumoi cha.

40 Tớq pandang plot dyơ, ngai dông clứng ticuoi bôn a-ưi nốh a-ái tớq nga Yê-su. Án capơiq tớq cháq máh ticuoi a-ái, dyơ máh ticuoi a-ái ngki cơt bánh. 41 Án chuih yang saq dyôn ngốh te máh cháq ticuoi hơ. Yang saq ngki hiar alứng tông idô: “Inha la Acái Yang Arbang-pilŏ́ng!”

Yê-su dyŏq yang saq êq tacang, co yang saq chom dyơ án la Crit ndon Yang Arbang-pilŏ́ng rêh dŏq choi tamống ticuoi.

Yê-su Pôq Cato Tớq Máh Dúng Rum

(Mac 1:35-39)

42 Ang iláih mbơiq sưm-turưm Yê-su ngốh te vel ngki. Dyơ án pôq nga ntúq aih. Bôn clứng ticuoi suo án; ndóng nha-án tumúh án, nha-án seq án êq ngốh te vel nha-án. 43 Ma Yê-su tông nha-án idô: “Cư cóq pôq cato parnai ŏ te Yang Arbang-pilŏ́ng cơt sút dyôn vel cannŏ́h chom tưi. A-ám cư yua cư tớq nga tudô la co te arnáq ngki.”

44 Iki Yê-su cato tớq máh dúng rum chôp ntúq ticuoi Isa-ra-el át.

5

Yê-su Arô Top Rian Te Án

(Mathie 4:18-22; Mac 1:16-20)

1 Bôn mui ingái Yê-su tayứng tumán tor dơq clóng Canê-saret.* Bôn clứng ticuoi, munáq tarsón munáq, ính át tumán Yê-su, alứng ính cammáng án cato parnai Yang Arbang-pilŏ́ng. 2 Yê-su hôm bar lám tuoc tumán tor dơq. Ticuoi báq suo buaiq khoiq pachít tuoc ntúq ngki. Dyơ nha-án pieh mben. 3 Yê-su sớr tớq tuoc Si-môn, alứng án seq Si-môn dông angốh yông biq te tor. Án ticu tớq tuoc, dyơ án cato máh ticuoi ndon át tớq tor.

4 Cua án cato, án yua Si-môn idô: “Mái cor angốh tuoc mái nga ntúq dơq sru. Dyơ inha lai mben.”

5 Si-môn ôi án idô: “Thới ơi! He khoiq táq nhéq idáu, ma lớiq bôn chuot amớh. Ma khán thới yua, ngki cư lư lai mben.”

6 Tư nha-án lai, buaiq chuot mben a-ưi lư; mben tumán ính tarhaq. 7 Nha-án cavoiq alứng tubau yớu te muoi lám tuoc loi dyôn tớq lôiq buaiq choi nha-án. Yớu ngki tớq choi, alứng nha-án cacháq buaiq pớnh tớq bar lám tuoc, táq dyôn tuoc tumán ính trim. 8 Tư Si-môn Phi-er hôm arnáq ngki, án chóh tarcol chứng mát Yê-su, alứng án tông idô: “Seq Ưlla tôi yông te cư, co cư la ticuoi luaih!”

9 Si-môn alứng yớu án sáng dut lư, co bôn buaiq a-ưi. 10 Yacơ alứng Yon, acái conh Sê-badê, sáng dut tưi tớq nha-án hôm buaiq ngki. Nha-án ưlla munơi alứng Si-môn te arnáq suo buaiq. Yê-su tông Si-môn idô: “Êq adáh! Te ndô chô-mát, mái lư suo ticuoi arớq mái suo buaiq ndô.”

11 Dyơ nha-án pe náq lúq asớr tuoc tớq cóh. Nha-án táh nhéq cứp nốh, dyơ veng tapun Yê-su.

Yê-su Táq Bánh Ticuoi A-ái Bŏ́q

(Mathie 8:1-4; Mac 1:40-45)

12 Ndóng Yê-su át tớq mui vel, án tumúh conh a-ái bŏ́q ớp lư. Tư ticuoi ngki hôm Yê-su, án cucúh mpop tớq cuteq chứng mát Yê-su. Án seq te Yê-su idô: “Ưlla ơi! Khán Ưlla ính, Ưlla têq táq dyôn cư cơt bánh.”

13 Yê-su angốh ati capơiq tớq cháq án alứng tông idô: “Cư ính, dyôn mái cơt bánh!”

Ndóng ngki táp án cơt bánh tháng te a-ái bŏ́q.

14 Yê-su patáp án idô: “Êq táq-ntêr dyôn ticuoi cannŏ́h chom te arnáq ndô. Ma cóq mái pôq apáh cháq mái dyôn ticuoi teng rit sang Yang Arbang-pilŏ́ng me. Alứng mái mŏp sang crơng dyôn Yang Arbang-pilŏ́ng arớq Môi-se khoiq patáp te nsuoi. Ndô la tíc dyôn ticuoi cannŏ́h chom mái khoiq cơt bánh.”

15 Ma arnáq Yê-su táq dyôn ticuoi ngki cơt rŏ́h mưt-mư. Clứng ticuoi tớq cammáng parnai án tông, alứng nha-án seq án táq bánh máh nốh nha-án a-ái. 16 Ma Yê-su báq ngốh te ntúq ticuoi át, dyơ pôq cớu nga ntúq anguaq labang.

Yê-su Táq Bánh Ticuoi A-ái Cớng

(Mathie 9:1-8; Mac 2:1-12)

17 Bôn mui ingái ndóng Yê-su chón cato, bôn máh ticuoi Pha-rasi alứng máh thới sái rit tớq ticu nga ntúq ngki tưi. Nha-án tớq te cứp vel tớq vúng Ca-lilê, vúng Yudê, alứng te vel pưt Yaru-salem. Yê-su bôn chức te Yang Arbang-pilŏ́ng dyôn án têq táq bánh máh ticuoi a-ái tớq ntúq ngki. 18 Bôn máh ticuoi conh crang munáq conh a-ái cớng tớq carrang. Nha-án ính mot tớq dúng ính dŏq án chứng mát Yê-su. 19 Ma bôn clứng ticuoi át tớq dúng khoiq tot dyơ; iki nha-án lớiq chom na mmo ính mot. Dyơ nha-án crang asớr ticuoi a-ái tớq mpuong dúng. Nha-án pốh mpuong dúng alứng atiar carrang conh a-ái asiar pandi ticuoi clứng chứng mát Yê-su. 20 Tư Yê-su hôm nha-án lư tin, iki án tông ticuoi a-ái idô: “Yớu ơi! Luaih mái, cư táh dyôn!”

21 Thới sái rit alứng ticuoi Pha-rasi parngíh tớq mít nha-án idô: “Ticuoi ndô la nnáu, ma án ính táq chức arớq Yang Arbang-pilŏ́ng tưi? Parnai án tông la arớq án acraiq Yang Arbang-pilŏ́ng. Co lớiq bôn ticuoi mmo têq táh luaih. Nưm Yang Arbang-pilŏ́ng táp têq táh luaih.”

22 Ma Yê-su chom nha-án parngíh iki; dyơ án plốh nha-án idô: “Imo inha parngíh iki? 23 Parnai mmo inha sáng ien hơn cư tông? Ien cư tông ticuoi a-ái cớng idô: ‘Luaih mái cư táh dyôn,’ lớiq la ‘Mái yôr tayứng, dyơ pôq.’ 24 Ma hoi-ndô cư ính táq dyôn ticuoi a-ái ndô cơt bánh, dŏq inha chom arlớih lư, cư Acái Yang Cơt Ticuoi bôn chức tớq pang ndô alứng têq táh luaih dyôn ticuoi.”

Cua ngki Yê-su tông ticuoi a-ái cớng idô: “Cư yua mái yôr tayứng! Ial dual carrang mái. Dyơ mái chô lieh nga dúng mái!”

25 Ndóng ngki táp ticuoi a-ái ngki yôr tayứng chứng mát máh ticuoi. Án ial dual carrang alứng án chô nga dúng, alứng án ayô Yang Arbang-pilŏ́ng. 26 Nhéq máh ticuoi ngki sáng dut alứng adáh lư. Dyơ nha-án ayô Yang Arbang-pilŏ́ng alứng tông idô: “Ingái ndô he khoiq hôm arnáq sileh lư!”

Yê-su Arô Lê-vi

(Mathie 9:9-13; Mac 2:13-17)

27 Vít ngki Yê-su ngốh te ntúq ngki. Ndóng án pôq tớq carna, án hôm munáq conh nốh Lê-vi,† ticu tớq dúng ngai ial práq thêq, co án la ticuoi ial práq thêq. Yê-su yua án idô: “Mái veng cư!”

28 Lê-vi táh nhéq máh crơng án, dyơ án yôr tayứng alứng veng tapun Yê-su.

29 Cua ngki Lê-vi táq mui pêl pưt ráp Yê-su. Bôn clứng ticuoi, díh máh ticuoi ial práq thêq hơ tớq cha alứng nha-án. 30 Ma máh ticuoi Pha-rasi alứng máh thới sái rit tíq top rian te Yê-su, idô: “Imo inha cha munơi alứng ticuoi ial práq thêq alứng máh ticuoi luaih?”

31 Yê-su ôi nha-án idô: “Ticuoi bánh ŏ lớiq bôn seq ngai palai. Ma nưm ticuoi a-ái sớng seq ngai palai. 32 Cư lớiq bôn tớq nga tudô dŏq arô ticuoi ndon ngin nha-án tinớng ŏ, ma cư tớq nga tudô dŏq arô ticuoi ndon chom nha-án bôn luaih, dyôn têq nha-án ngin luaih pien cơt mít tamme loi.”

Yê-su Cato Te Rit Ót Tanna

(Mathie 9:14-17; Mac 2:18-22)

33 Máh ticuoi Pha-rasi alứng thới sái rit tông Yê-su idô: “Máh top rian te Yon, a-ưi pêl nha-án ót tanna co ính parngíh te ngê Yang Arbang-pilŏ́ng alứng cớu. Máh ticuoi rian te top Pha-rasi la táq muchứng ngki tưi. Ma top rian te thới, ngki cha ngoiq níc.”

34 Yê-su ôi nha-án tớq parnai acám idô: “Khán bôn conh ial campái, ndóng yớu án pôq arsuoi alứng án, nha-án lớiq ót tanna co nha-án sáng bui. 35 Ma tư ngai dông án nga cannŏ́h, iki yớu án ót tanna, dŏq ayư lieh án.”‡

36 Yê-su tông tớq parnai acám loi idô: “Lớiq bôn nnáu haq mui mêng prới te au tamme, dyơ dyih cupêl tớq au anhoh. Khán nha-án táq iki, au tamme cơt rúng, alứng campêl lớiq bôn tarmot alứng au anhoh. 37 Alứng lớiq bôn nnáu cleng sieu tamme tớq aluoi ngcár khoiq tieq. Khán nha-án táq iki, sieu lư táq dyôn aluoi ngcár cơt pôih alứng pidŏ́h. Dyơ aluoi ngcár alứng sieu cơt pít nhéq. 38 Ma sieu tamme cóq cleng tớq aluoi ngcár tamme.§ 39 Lư lớiq bôn nnáu ính ngoiq sieu tamme, khán án khoiq ngoiq sieu tieq dyơ, co án ính tông idô: ‘Sieu tieq iam hơn.’ ”

6

Yê-su Tông Te Rit Ingái Angô

(Mathie 12:1-8; Mac 2:23-28)

1 Tớq mui Ingái Angô, Yê-su alứng top rian te án pôq pha pidái sro bali. Top rian te Yê-su carớt sro bali alứng cutar, dyơ nha-án sréh cha. 2 Bôn ticuoi te top Pha-rasi plốh nha-án idô: “Imo inha táq lớiq cơt rit rong tớq Ingái Angô?”

3 Yê-su ôi nha-án idô: “Imo arớq inha lớiq nai dŏc tớq tám uráq Yang Arbang-pilŏ́ng tông te puo Davit khoiq táq, tớq án alứng top veng án sáng pinhaih? 4 Davit mot tớq dúng sang alứng án cha beng ngai mŏp sang Yang Arbang-pilŏ́ng. Ma veng rit ticuoi Isa-ra-el, án alứng yớu án lớiq têq cha beng ngki. Beng ngki nưm máh ticuoi teng rit sang Yang Arbang-pilŏ́ng sớng têq cha.”

5 Alứng Yê-su tông loi idô: “Cư Acái Yang Cơt Ticuoi la Ưlla tưi Ingái Angô.”

Yê-su Táq Bánh Ticuoi Dyuat Ati

(Mathie 12:9-14; Mac 3:1-6)

6 Bôn mui Ingái Angô loi, Yê-su mot cato máh ticuoi tớq dúng rum. Át ngki bôn munáq dyuat ati pa atớm. 7 Máh thới sái rit alứng máh ticuoi Pha-rasi suo ngê ính cauq Yê-su. Iki nha-án tituaiq me simớt lư nga Yê-su, ính chom án táq bánh ticuoi a-ái tớq Ingái Angô ma lớiq. 8 Ma Yê-su chom nha-án parngíh iki. Dyơ án tông ticuoi dyuat ati idô: “Mái yôr tayứng chứng mát máh ticuoi ndô.”

Ticuoi ngki yôr tayứng táp.

9 Dyơ Yê-su tông máh ticuoi át paniar ngki idô: “Cư ính plốh inha: Veng rit he, ŏ he táq ŏ lớiq la táq saq tớq Ingái Angô? Ŏ he choi tamống, lớiq la cachet ticuoi?”

10 Cua ngki Yê-su clang me nga máh ticuoi ngki, alứng án tông ticuoi dyuat idô: “Mái angốh ati!”

Tư ticuoi ngki angốh, ati án cơt bánh. 11 Iki máh ticuoi ngki sáng nháih táp, alứng nha-án tanghúng imo táp ính táq Yê-su.

Yê-su Rêh Mui Chít La Bar Náq Ticuoi Rian Te Án

(Mathie 10:1-4; Mac 3:13-19)

12 Vít ngki, Yê-su sớr tớq cóh ính cớu nga tuki. Án cớu seq te Yang Arbang-pilŏ́ng nhéq idáu. 13 Tớq ang iláih, án arô máh ticuoi rian te án, alứng án rêh mui chít la bar náq te top nha-án. Án dŏq mui chít la bar náq ndô la ticuoi dyưng ati án, 14 Nốh nha-án la idô: Si-môn ndon Yê-su anốh Phi-er hơ. Anrê a-em Si-môn. Yacơ, Yon, Phi-lip, Batê-lami, 15 Mathie, Thô-mat, Yacơ acái conh Al-phê, Si-môn Sê-lôt,* 16 Yuda acái conh Yacơ, alứng Yuda I-cari-ôt ndon culieu Yê-su.

Yê-su Cato Alứng Táq Bánh Máh Ticuoi A-ái

(Mathie 4:23-25)

17 Vít ngki, Yê-su siar te cóh munơi alứng ticuoi clứng ndon rian te án. Nha-án tayứng tớq ntúq clúng, ma bôn clứng lư ticuoi tớq te vúng Yudê, te vel pưt Yaru-salem, alứng te tor dơq ving-cavang ndon tumán vel Tirơ nha vel Sadôn. 18 Nhéq máh ticuoi ngki tớq ính cammáng Yê-su cato, alứng ính án táq bánh máh nốh nha-án a-ái. Nha-án ndon bôn yang saq piyúh la cơt bánh tưi. 19 Nhéq máh ticuoi a-ái ngki suo ính capơiq Yê-su, co Yê-su bôn chức têq táq bánh te a-ái.

Yê-su Tông Te Callong Bún Alứng Callong Bap

(Mathie 5:1-12)

20 Yê-su me nga top rian te án alứng cato idô:

“Bún lư inha ndon kidit,

co Yang Arbang-pilŏ́ng cơt sút tớq mít cannính inha!

21 Bún lư inha ndon pinhaih hoi-ndô,

co urớh inha cơt sái!

Bún lư inha ndon nhiem hoi-ndô,

co urớh inha bôn cacháng bui hơr loi!

22 Bún lư inha tớq ngai a-ính inha, calôih inha, pamat inha, alứng tông lớiq ŏ ada inha

co tian inha veng ngê Acái Yang Cơt Ticuoi!

23 “Ndóng nha-án táq iki, cóq inha sáng bui alứng ơn canchơl, co Yang Arbang-pilŏ́ng dyôn inha bôn cống pưt lư tớq pilŏ́ng. Achúc achiac nha-án táq muchứng ngki tưi ada máh ticuoi tang ngcang Yang Arbang-pilŏ́ng.

24 Ma bap lư inha ndon súc hoi-ndô,

co inha bôn nưm callong bún tớq pang ndô sớng!

25 Alứng bap lư inha ndon cha sái hoi-ndô,

co urớh Yang Arbang-pilŏ́ng dyôn inha cơt pinhaih!

Alứng bap lư inha ndon cacháng bui hơr hoi-ndô,

co urớh Yang Arbang-pilŏ́ng dyôn inha nhiem cucloiq!

26 “Bap lư inha tớq nhéq tưh ticuoi ayô níc inha. Te inớh, achúc achiac nha-án la táq muchứng ngki tưi ada ticuoi táq náh-nnan tang ngcang Yang Arbang-pilŏ́ng.”

Yê-su Cato Cóq Amoih Ticuoi Picon Inha

(Mathie 5:38-48; 7:12a)

27 “Cư tông inha ndon cammáng cư idô: Cóq inha amoih máh ticuoi picon inha. Cóq inha táq ŏ ada ticuoi a-ính inha. 28 Cóq inha cớu seq callong bún dyôn nha-án ndon chau inha. Alứng cóq inha cớu choi nha-án ndon táq saq ada inha. 29 Khán ngai páh tabang inha mui pa, cóq inha pidáng dyôn ngai páh mui pa loi. Alứng khán ngai ial au thor culái tieh, ngki cóq inha luaiq díh au te pưn hơ dyôn nha-án. 30 Ticuoi mmo seq amớh te inha, inha dyôn án ngki. Alứng khán án ial crơng inha, inha êq seq lieh crơng ngki te án. 31 Amớh inha ính ticuoi cannŏ́h táq dyôn inha, cóq inha táq dyôn nha-án muchứng ngki tưi.

32 “Khán inha amoih nưm ticuoi amoih inha, amớh loi Yang Arbang-pilŏ́ng ính dyôn inha bôn cống? Díh nha-án ndon lớiq veng ngê Yang Arbang-pilŏ́ng báq amoih ticuoi amoih nha-án. 33 Alứng khán inha táq ŏ ada nha-án ndon táq ŏ ada inha, amớh Yang Arbang-pilŏ́ng ính dyôn inha bôn cống? Ticuoi lớiq veng ngê Yang Arbang-pilŏ́ng báq táq iki. 34 Khán inha dyôn ticuoi cannŏ́h váq práq inha, ma inha ngcong bôn lieh práq te nha-án, amớh Yang Arbang-pilŏ́ng ính dyôn inha bôn cống? Ticuoi lớiq veng ngê Yang Arbang-pilŏ́ng, báq dyôn ticuoi cannŏ́h váq tưi práq nha-án, alứng nha-án ngcong bôn lieh práq ngki. 35 Ma cóq inha amoih ticuoi picon inha. Cóq inha táq ŏ ada nha-án. Alứng cóq inha dyôn nha-án váq práq inha, ma inha êq ngcong bôn lieh práq ngki te nha-án. Iki, urớh inha lư bôn cống ŏ alứng bôn cơt acái acon Yang Arbang-pilŏ́ng, án ndon sút clưi nhéq te cannŏ́h. Co án táq ŏ ada ticuoi lới alứng ticuoi lớiq chom si-ơn. 36 Cóq inha sruiq táq ticuoi cannŏ́h muchứng A-ám inha tớq pilŏ́ng sruiq táq inha.”

Êq Tíq Ticuoi Cannŏ́h

(Mathie 7:1-5)

37 Yê-su tông loi idô: “Inha êq tíq ticuoi cannŏ́h, iki Yang Arbang-pilŏ́ng lớiq tíq inha tưi. Alứng êq tông ticuoi cannŏ́h táq lớiq crái, iki Yang Arbang-pilŏ́ng lớiq tông inha táq lớiq crái tưi. Cóq inha táh luaih ticuoi cannŏ́h táq ada inha; iki Yang Arbang-pilŏ́ng lư táh luaih inha tưi. 38 Khán inha dyôn crơng nga ticuoi cannŏ́h mui carie, Yang Arbang-pilŏ́ng lư culieh lieh inha clưi te ngki. Máh carie án dyôn inha, án avít, án chêh, alứng án cacháq pớnh bun. Co máh-mmo inha choi yớu, án lư choi lieh inha máh ngki tưi.”

39 Yê-su cato top ngki tớq parnai acám idô: “Ticuoi sot mát lớiq têq ayông ticuoi sot cannŏ́h. Khán án ayông, bar náq nha-án arbúc nhéq tớq prúng. 40 Án ndon rian lớiq bôn pưt hơn te thới. Ma cứp náq ndon rian, tớq án rian dyơ, iki án cơt arớq thới tưi.

41 “Imo inha hôm sál tớq mát yớu, ma inha lớiq chom mêng pan catáng mát inha? 42 Alứng imo inha dáh lư tông yớu idô: ‘Dyôn cư tuváih angốh sál te mát mái,’ ma inha lớiq chom mêng pan cadíl mát inha? Inha la ticuoi táq náh-nnan sớng! Cóq inha ial angốh mêng pan te mát inha avai. Ki-náq têq inha hôm arlớih, alứng têq ial sál te mát yớu.”

Yê-su Cato Te Tôm Along Alứng Culái

(Mathie 7:16-20; 12:33-35)

43 “Lớiq nai bôn tôm along ŏ cơt culái saq, alứng lớiq nai bôn tôm along saq cơt culái ŏ. 44 Khán inha hôm culái, lư inha chom díh tôm. Lớiq nai bôn ngai cáiq culái tarúng te tôm tangháng carbớuq calang. Alứng lớiq nai bôn ngai cáiq culái nho te tôm tangháng tái. 45 Ticuoi partát ŏ bôn ngê ŏ tớq mít cannính án. Iki arnáq ŏ ngốh te mít án. Ma ticuoi lới, bôn ngê saq tớq mít cannính án. Iki arnáq saq ngốh te mít cannính án. Ngê amớh bôn tớq mít cannính ticuoi, ngcang ticuoi lư táq-ntêr ngê ngki.”

Yê-su Tông Te Bar Náq Ticuoi Táq Dúng

(Mathie 7:24-27)

46 “Imo inha dŏq cư: ‘Ưlla! Ưlla!’ Ma inha lớiq peh máh parnai cư tông? 47 Ticuoi mmo tớq nga cư, dyơ cammáng alứng peh máh parnai cư, ticuoi ngki la arớq amớh? 48 Ticuoi ngki la arớq conh pitứng dúng. Án píq prúng dyôn sru, alứng cacháq búl tớq prúng táq dyôn tinol cơt khớm. Tư dơq pưt tớq, dơq clúh dúng, ma dúng ngki lớiq cacưt, co ticuoi táq dúng cacháq búl táq dyôn khớm lư. 49 Ticuoi ndon cammáng parnai cư ma lớiq peh, án la arớq conh pitứng dúng tớq cuteq mat. Án píq prúng tidưl, alứng lớiq cacháq búl tớq prúng. Tư dơq pưt tớq, dơq clúh dúng ngki hớp lư, dyơ dúng ngki dứm alứng arlóh nhéq.”

7

Yê-su Táq Bánh Sol Na Ticuoi Sút Líng

(Mathie 8:5-13)

1 Cua Yê-su cato máh parnai ngki dyôn ticuoi clứng cammáng, án mot tớq vel Cabê-na-um. 2 Tớq vel ngki, bôn munáq ticuoi Rô-ma, cơt sút mui culám náq líng. Án bôn ticuoi sol ndon án amoih. Ma sol ngki a-ái ớp lư alứng tumán cuchet. 3 Tư sút líng ngki sáng ngai táq-ntêr te Yê-su, iki án yua máh ticuoi te top sút tớq sớu top Isa-ra-el pôq nga Yê-su alứng seq Yê-su tớq táq bánh ticuoi sol án. 4 Nha-án tớq nga Yê-su, alứng seq nhéq te tarngứh tarhơ idô: “Sút líng ngki la ticuoi partát. Iki he seq thới choi án. 5 Án amoih lư ticuoi Isa-ra-el, alứng án táq dúng rum dyôn he hơ.”

6 Iki Yê-su pôq alứng nha-án.

Ndóng Yê-su tumán ính tớq nga dúng, bôn sút líng ngki yua yớu án tớq nga Yê-su alứng tông idô: “Ưlla ơi, cư lớiq dáh pôq cớiq Ưlla dyôn mot tớq dúng cư. 7 Alứng cư lớiq piaiq díh tớq nga Ưlla. Ma cư seq Ưlla tông dyôn sol cư cơt bánh, la piaiq dyơ. 8 Co cư bôn tưi ticuoi ndon sút cư, alứng cư cơt sút ticuoi cannŏ́h tưi. Khán cư yua líng ndô: ‘Pôq!’, ngki án pôq. Khán cư yua líng ngki: ‘Tớq tudô!’, ngki án tớq. Khán cư yua ticuoi sol cư: ‘Táq ndô!’, ngki án táq.”

9 Ndóng Yê-su sáng parnai ngki, án sáng dut lư. Dyơ án tông ada máh ticuoi át paniar án idô: “Cư tông inha arlớih lư, cư lớiq nai hôm ngai te ticuoi Isa-ra-el tin arớq ticuoi ndô.”

10 Máh ticuoi ndon ticuoi sút líng yua pôq nga Yê-su, nha-án chô nga dúng, alứng nha-án hôm sol ticuoi sút líng khoiq bánh.

Acái Conh Cán Cammai Át Tớq Vel Na-in

11 Ingái tatun loi, Yê-su mot tớq vel Na-in. Top rian te án alứng clứng ticuoi cannŏ́h pôq alứng án. 12 Tư Yê-su tớq nga parngốh vel, piaiq ngai crang angốh ticuoi cuchet. A-i ticuoi cuchet la cán cammai; án bôn nưm mui lám acái conh ngki táp. Bôn clứng ticuoi te vel pôq munơi alứng án. 13 Tư Yê-su hôm cán cammai ngki, án sáng sruiq táq alứng tông idô: “Mái êq nhiem.”

14 Dyơ Yê-su tớq capơiq along cumuiq; máh ticuoi crang cumuiq ngki trín. Yê-su tông idô: “A-em ơi! Cư yua mái yôr!”

15 Ticuoi cuchet ngki yôr ticu, alứng mbơiq táq-ntêr lieh. Dyơ Yê-su mŏp án dyôn a-i án. 16 Nhéq máh ticuoi sáng adáh lư, alứng nha-án ayô Yang Arbang-pilŏ́ng idô: “Munáq tang ngcang Yang Arbang-pilŏ́ng ndon bôn chức pưt lư khoiq tớq pandi top he dyơ!”

Alứng nha-án tông loi idô: “Yang Arbang-pilŏ́ng tớq choi tamống máh ticuoi ndon veng ngê án.”

17 Te arnáq Yê-su khoiq táq cơt parhanh cứp ntúq tớq vúng Yudê alứng máh cruong tumán vúng ngki.

Yê-su Tông Te Yon Ndon Táq Tíc Na Dơq

(Mathie 11:2-19)

18 Top rian te Yon tớq tông Yon te arnáq nha-án hôm Yê-su khoiq táq. Yon arô bar náq top rian te án, 19 alứng án yua nha-án pôq plốh Yê-su idô: “Thới ơi! Lư ma lớiq, thới la munáq ndon Yang Arbang-pilŏ́ng rêh dyôn choi tamống ticuoi? Lớiq la cóq he ngcong ticuoi cannŏ́h loi?”

20 Tư bar náq ngki tớq nga Yê-su nha-án tông idô: “Yon báq táq tíc na dơq yua he tớq plốh thới idô: ‘Thới la munáq ndon Yang Arbang-pilŏ́ng rêh dyôn choi tamống ticuoi lớiq? Lớiq la cóq he ngcong ticuoi cannŏ́h loi?’ ”

21 Ndóng nha-án yôl át tớq ngki, Yê-su táq bánh a-ưi nốh ticuoi a-ái, bôn díh ticuoi a-ái tarui alứng ticuoi bôn yang saq piyúh hơ. Alứng án táq dyôn máh ticuoi sot mát cơt plang. 22 Dyơ Yê-su ôi bar náq top rian te Yon idô: “Inha chô tông Yon te máh arnáq inha khoiq sáng alứng khoiq hôm. Ticuoi sot cơt plang. Ticuoi dyuat têq pupôq. Ticuoi a-ái bŏ́q cơt bánh. Ticuoi túng têq bôn sáng. Ticuoi khoiq cuchet yôr tumống lieh. Alứng máh ticuoi kidit bôn sáng tưi parnai ŏ te Yang Arbang-pilŏ́ng. 23 Bún lư ticuoi ndon lớiq táh ngê cư!”

24 Vít top rian te Yon chô, Yê-su tông te Yon dyôn máh ticuoi clứng ngki cammáng. Alứng án plốh nha-án idô: “Ndóng inha pôq tumúh Yon tớq ntúq aih, amớh inha ính hôm tớq ntúq ngki? Inha ính hôm cuyiel phớt sác pitứng pitốq lớiq? 25 Khán lớiq iki, amớh inha ính hôm? Inha ính hôm munáq ndon sứp au dêu ŏ lớiq? Ticuoi ndon sứp au dêu alứng tớc cha thưong, ngki át tớq dúng puo. 26 Ma amớh inha ính hôm tớq ntúq ngki? Inha ính hôm ticuoi tang ngcang Yang Arbang-pilŏ́ng lớiq? Cư tông inha arlớih lư, Yon la ticuoi tang ngcang tưi, ma án bôn chức pưt hơn te ticuoi tang ngcang cannŏ́h. 27 Tớq tám uráq te inớh, ticuoi tang ngcang khoiq taran acớiq te Yon idô:

‘Cư Yang Arbang-pilŏ́ng yua tampeng cư tớq nsuoi mái,

dŏq thuan carna dyôn mái pôq.’✡

28 Cư tông inha, cứp náq ticuoi ndon cán carnian tớq cúc cuteq ndô, lớiq bôn nnáu pưt hơn te Yon ndon báq táq tíc na dơq. Ma cư tông inha idô tưi: Ticuoi mmo lớiq bôn pưt amớh tớq top Yang Arbang-pilŏ́ng sút, lư Yang Arbang-pilŏ́ng dyôn ticuoi ngki bôn chức pưt hơn te chức Yon.”

29 Máh ticuoi ndon bôn sáng te parnai Yon tông, díh nha-án ndon ial práq thêq, nhéq náq nha-án ngin Yang Arbang-pilŏ́ng la tinớng ŏ. Iki nha-án seq Yon táq tíc na dơq dyôn nha-án. 30 Ma máh ticuoi Pha-rasi alứng máh thới sái rit lớiq ính náp alứng lớiq ính veng ngê Yang Arbang-pilŏ́ng. Iki nha-án lớiq dyôn Yon táq tíc na dơq dyôn nha-án.

31 Yê-su tông loi: “Máh ticuoi tớq pang ndô la arớq amớh? 32 Máh ticuoi tớq pang ndô la arớq ngai-acái át parlơ tớq ngcưm. Bôn mui top ngai-acái arô yớu nha-án idô: ‘He khoiq plŏ́ng tirel alứng parlơ aryoc. Ma inha lớiq mot ayưn alứng he! Alứng he parlơ táq arpưp, ma inha lớiq bôn sŏ́ng mot nhiem cucloiq alứng he!’ 33 Yon ndon táq tíc na dơq tớq nga ndô, lớiq ngoiq cha arớq ticuoi cannŏ́h; ma án cha nưm aliem alứng ngoiq nưm dơq canyiel. Dyơ inha tông án bôn yang saq át. 34 Ma cư Acái Yang Cơt Ticuoi, cư tớq ngoiq cha muchứng ticuoi cannŏ́h tưi. Iki inha tông te cư idô: ‘Ngki! Án ngoiq cha tham lư! Díh án cơt yớu alứng ticuoi ial práq thêq nha ticuoi luaih cannŏ́h!’ 35 Ma ticuoi ndon lư tubáiq, urớh ngai ngin án la lư ticuoi tubáiq, co ngai hôm te máh arnáq án táq.”

Yê-su Cha Tớq Dúng Munáq Ticuoi Pha-rasi

36 Bôn munáq te top Pha-rasi mơi Yê-su tớq cha mui pêl nga dúng án. Dyơ Yê-su pôq cha. 37 Tớq vel ngki, bôn munáq cán ndon táq a-ưi arnáq saq. Án khoiq sáng ngai táq-ntêr te Yê-su tớq chicha nga dúng ticuoi Pha-rasi; dyơ án dông mui be dơq thum. Be ngki ngai táq tớq búl, nốh a-labat. 38 Án tayứng pa crŏ́ng tumán dyưng Yê-su. Án nhiem alứng tandyŏ́h dơq mát dyứp nhéq dyưng Yê-su. Dyơ án chut dyưng Yê-su tớq sóc án. Án honh hit dyưng Yê-su, dyơ án tốq dơq thum tớq dyưng Yê-su. 39 Tư ticuoi Pha-rasi ndon mơi Yê-su hôm iki, án parngíh tớq mít án idô: “Khán ticuoi ndô lư munáq tang ngcang Yang Arbang-pilŏ́ng, ngki án chom cán ndon capơiq án la nnáu. Alứng án chom cán ndô táq a-ưi arnáq saq.”

40 Yê-su tông ticuoi ngki idô: “Si-môn ơi! Cư bôn mui parnai ính tông mái.”

Si-môn ôi: “Ơq thới. Seq thới tông.”

41 Dyơ Yê-su tông án idô: “Bôn bar náq váq práq te ticuoi parai práq. Munáq tu sông culám. Munáq loi tu sông chít. 42 Ma bar náq ngki lớiq bôn amớh ính culieh tu án ndon parai práq. Iki án ndon parai práq táh nhéq máh práq nha-án tu án. Ma te bar náq ngki, nnáu amoih hơn án ndon parai práq?”

43 Si-môn ôi: “Cư parngíh, án ndon tu a-ưi ngki amoih hơn.”

Yê-su tông idô: “Lư crái mái tông.”

44 Dyơ Yê-su me nga cán ngki alứng tông Si-môn idô: “Mái hôm lớiq cán ndô? Án arau dyưng cư tớq dơq mát án. Alứng án ial sóc án táp chut dyưng cư. Ma tư cư tớq nga dúng mái, mái lớiq bôn ial dơq dyôn cư arau dyưng. 45 Alứng mái lớiq bôn honh hit cư veng rit alang tumoi. Ma cán ndô honh hit níc dyưng cư, te ndóng cư mot tớq dúng tingôi hoi-ndô. 46 Mái lớiq bôn ial dơq nseng tir tớq plô cư veng rit alang tumoi. Ma cán ndô tốq dơq thum dát lư tớq dyưng cư. 47 Iki cư tông mái: Cán ndô lư bôn luaih a-ưi, ma cư khoiq táh dyôn án, co án amoih lư cư. Ticuoi mmo ma parngíh án bôn biq sớng luaih dyôn cư táh, ticuoi ngki amoih cư biq tưi.”

48 Dyơ Yê-su tông cán ngki idô: “Luaih mái, cư khoiq táh dyơ.”

49 Máh ticuoi ndon át cha alứng Yê-su, nha-án parngíh idô: “Ticuoi ndô la nnáu, ma án dáh tông án táh luaih dyôn ticuoi?”

50 Dyơ Yê-su tông sa cán ngki idô: “Yang Arbang-pilŏ́ng khoiq choi tamống mái, co mái tin lư cư. Mái pôq bánh suanh ien ŏ.”

8

Máh Cán Ndon Pôq Munơi Alứng Yê-su

1 Vít ngki, Yê-su mot tớq a-ưi vel két vel pưt alứng cato parnai ŏ te Yang Arbang-pilŏ́ng cơt sút. Top mui chít la bar náq rian te án pôq munơi alứng án. 2 Alứng bôn máh cán hơ pôq alứng Yê-su. Te máh cán ngki bôn cán ndon yang saq piyúh, ma Yê-su khoiq chuih angốh, alứng bôn cán ndon Yê-su táq bánh te a-ưi nốh a-ái. Nốh máh cán ngki la idô: Mui la Mari te vel Mac-dala, án ndon bôn tupul lám yang saq khoiq ngốh te cháq án. 3 Bar la Yô-ana, campái Chusa. Chusa táq arnáq dyôn puo Hê-rôt An-tipa. Pe la Su-sana. Alứng bôn a-ưi cán cannŏ́h hơ. Nhéq nha-án ial práq nha-án bôm dŏq choi Yê-su alứng top rian te Yê-su dyôn bôn crơng tanna cha.

Parnai Acám Te Ticuoi Trứh Callong

(Mathie 13:1-9; Mac 4:1-9)

4 Clứng lư ticuoi te a-ưi vel tớq nga Yê-su. Dyơ Yê-su cato nha-án tớq parnai acám idô: 5 “Bôn munáq ticuoi pôq trứh callong. Ndóng án trứh, bôn callong atôh tớq carna. Ticuoi dếq callong ngki, alứng bôn achếq tớq tŏ́h cha. 6 Bôn callong cannŏ́h atôh tớq cuteq a-ưi búl. Tư callong ngki hŏn, án cơt ráng nhéq, co ớq dơq. 7 Bôn callong cannŏ́h atôh tớq cuteq bôn riaih sác tangháng. Tư sác tangháng dáh, án cluom nhéq bát mbơiq dáh. 8 Alứng bôn callong cannŏ́h loi atôh tớq cuteq ŏ. Callong ngki dáh alứng pưt asớr, dyơ cơt culái. Mui tôm bôn mui culám callong.”

Yê-su tông loi idô: “Ticuoi mmo bôn cutor ính cammáng, ngki dyôn án cammáng.”

Imo Yê-su Cato Tớq Parnai Acám

(Mathie 13:10-17; Mac 4:10-12)

9 Top rian te Yê-su plốh án te parnai ndô la acám te amớh. 10 Yê-su ôi nha-án idô: “Máh parnai catốq te Yang Arbang-pilŏ́ng cơt sút, Yang Arbang-pilŏ́ng dyôn inha chom. Ma ticuoi cannŏ́h cammáng nưm parnai acám sớng. Iki nha-án me, ma lớiq bôn hôm; nha-án cammáng, ma lớiq apúh.”✡

Yê-su Angốh Ngê Te Parnai Acám Ticuoi Trứh Callong

(Mathie 18:13-23; Mac 4:13-20)

11 “Ngê te parnai acám ngki la idô: Callong ndon ticuoi trứh la acám te ticuoi pôq cato parnai Yang Arbang-pilŏ́ng. 12 Ma callong atôh tớq carna la acám te ticuoi ndon cammáng parnai Yang Arbang-pilŏ́ng, ma yang Satán tớq ial viang parnai ngki te mít cannính nha-án, táq dyôn nha-án lớiq têq tin. Dyơ Yang Arbang-pilŏ́ng lớiq têq choi tamống nha-án. 13 Callong atôh tớq cuteq bôn búl, la acám te ticuoi ndon cammáng alứng tin parnai Yang Arbang-pilŏ́ng na êm ŏ lư. Ma parnai ngki lớiq bôn mot tớq mít cannính nha-án. Nha-án tin muhoi sớng; tớq nha-án tumúh dieiq arức, nha-án buq co tian nha-án tin, dyơ nha-án lớiq ính tin nnáng. 14 Callong ndon atôh tớq cuteq bôn a-ưi sác tangháng la acám te ticuoi ndon cammáng parnai ŏ ngki, ma nha-án lo khít tớq pang ndô, ham súc alứng ham thưong. Máh nốh ngki cluom nhéq parnai ŏ ngki, dyơ táq dyôn nha-án lớiq cơt culái. 15 Ma callong atôh tớq cuteq ŏ, la acám te ticuoi ndon cammáng parnai ŏ ngki, alứng nha-án bôn mít cannính ŏ, ính dyám náp Yang Arbang-pilŏ́ng. Nha-án cadyom dŏq níc parnai ngki, dyơ tớq ngư bôn culái, nha-án cơt culái a-ưi lư.”

Yê-su Patáp Ticuoi Cóq Ayáu Parnai Án

(Mac 4:21-25)

16 “Lớiq bôn ngai bet den tớu, dyơ catứp tớq yáng, lớiq la dŏq tadưp kichơng bíq. Ma lư ngai dŏq den tớu tớq mong, dyôn ang claq chôp callúng. Iki ticuoi mot tớq callúng ngki têq hôm arlớih. 17 Muchứng ngki tưi, nốh amớh cư catốq hoi-ndô, chô-mát cư dyôn nhéq tưh ticuoi chom arlớih lư máh nốh ngki. Alứng nốh amớh cư catáng hoi-ndô, chô-mát cư lớiq catáng nnáng.

18 “Parnai amớh inha sáng cư cato, cóq inha ayáu parnai ngki. Ticuoi mmo khoiq bôn dyơ, cư dyôn án bôn a-ưi lư loi. Ma ticuoi mmo ớq, cư lư ial lieh nhéq máh callong án parngíh án bôn.”

A-i Alứng A-em Conh Yê-su

(Mathie 12:46-50; Mac 3:31-35)

19 A-i alứng a-em conh Yê-su tớq ính tumúh Yê-su, ma nha-án lớiq têq mot nga án, co tot máh ticuoi tớq dúng. 20 Bôn ticuoi tớq tông Yê-su idô: “A-i alứng a-em conh thới át culái tieh ính tumúh thới.”

21 Ma Yê-su tông nha-án idô: “A-i alứng em ai cư la máh ticuoi ndon cammáng alứng peh parnai Yang Arbang-pilŏ́ng.”

Yê-su Dyŏq Cuyiel Alứng Dơq

(Mathie 8:23-27; Mac 4:35-41)

22 Bôn mui ingái, Yê-su sớr tớq tuoc alứng top rian te án. Dyơ án tông nha-án idô: “He dyang pa dyáng atóh dơq clóng ndô.”

Dyơ nha-án tabớq dyang. 23 Tớq pandi dơq, Yê-su bíq. Ma ndóng ngki bôn cuyiel arpuq hớp lư, táq dyôn dơq carsaiq amot tớq tuoc tingôi ính pớnh. Dyơ top rian te Yê-su sáng crŏ́q lư, co tuoc tumán ính trim. 24 Iki nha-án tớq pasớt Yê-su alứng tông idô: “Thới ơi, thới ơi! He tumán ính cuchet.”

Yê-su yôr tayứng. Án dyŏq cuyiel alứng dơq lampóh. Dyơ cuyiel alứng dơq ngki tangít, alứng cơt ien ŏ lieh. 25 Yê-su plốh top rian te án idô: “Tumo callong tin inha?”

Ma nha-án sáng dut alứng adáh lư. Munáq plốh munáq idô: “Ticuoi ndô la nnáu? Án dyŏq cuyiel alứng dơq, dyơ cuyiel alứng dơq peh án!”

Yê-su Chuih Angốh Yang Saq Te Cháq Ticuoi

(Mathie 8:28-34; Mac 5:1-20)

26 Nha-án dyang pa dyáng atóh dơq clóng tớq nga cruong Yê-rasê. Cruong ndô át chứng vúng Ca-lilê. 27 Ndóng Yê-su siar te tuoc, bôn munáq conh te cruong ngki bôn yang saq piyúh, án tớq nga Yê-su. Án át khakhốl-khốl khoiq dưnh dyơ. Án lớiq bôn át tớq dúng, ma án át níc tớq carlom cumuiq. 28 Tư án hôm Yê-su, án hiar yứng lư, án chóh tarcol alứng tông yứng lư idô: “Amớh inha ính táq ada he, Yê-su? Inha la Acái Yang Arbang-pilŏ́ng, án ndon sút clưi nhéq te cannŏ́h. He seq inha êq táq he toiq bap.”

29 Yang saq tông iki, co Yê-su khoiq yua yang saq ngốh te cháq ticuoi ngki. A-ưi chư yang saq táq án. Alứng khán ticuoi cannŏ́h cŏp alứng tacáp án tớq sic, lớiq la clieng tớq panuar, án táq ti-ŏ́h nhéq. Alứng yang saq báq dông án pôq nga ntúq aih.

30 Yê-su plốh ticuoi ngki idô: “Amớh nốh mái?”

Án ôi: “Nốh he la Pớl.”

Án tông iki, co bôn a-ưi lư yang saq át tớq cháq án. 31 Máh yang saq ngki seq Yê-su êq yua nha-án pôq nga ntúq bôn uih chéh níc-níc.

32 Tớq cóh ngki bôn mui cantóh alic chón suo cha. Iki, máh yang saq ngki seq te Yê-su dyôn nha-án mot tớq cantóh alic. Yê-su dyôn nha-án mot. 33 Iki nha-án ngốh te cháq ticuoi, dyơ mot tớq cantóh alic loi. Cantóh alic ngki lúh chái lư na acáng alứng páh-apŏ́ng nga clóng dơq, dyơ tumic cuchet nhéq.

34 Tớq ticuoi bán máh alic hôm cơt arnáq iki, nha-án talúh chô tông máh ticuoi tớq vel alứng tớq panu pidái chom. 35 Clứng ticuoi tớq ính me arnáq ndon mbơiq cơt. Nha-án tớq nga Yê-su, alứng nha-án hôm ticuoi ndon bôn yang saq piyúh te nsuoi ticu tumán dyưng Yê-su. Án tớc tampớc alứng lớiq bôn yúh nnáng. Iki nha-án sáng adáh lư. 36 Máh ticuoi ndon hôm arnáq Yê-su táq dyôn ticuoi bôn yang saq piyúh, nha-án táq-ntêr dyôn ticuoi ndon lớiq hôm bôn chom tưi te arnáq Yê-su khoiq táq dyôn ticuoi ngki cơt bánh.

37 Nhéq máh ticuoi tớq cruong Yê-rasê seq Yê-su pôq viang te cruong nha-án, co nha-án sáng adáh lư. Dyơ Yê-su sớr tớq tuoc alứng ngốh te ntúq ngki. 38 Ticuoi ndon yang saq khoiq ngốh te cháq, án seq pôq alứng Yê-su tưi. Ma Yê-su yua án chô, alứng patáp án idô: 39 “Mái chô nga dúng mái. Dyơ mái táq-ntêr te cứp arnáq Yang Arbang-pilŏ́ng khoiq choi mái.”

Iki ticuoi ngki pôq cứp ntúq tớq vel án, alứng án táq-ntêr lieh te cứp arnáq Yang Arbang-pilŏ́ng khoiq choi án.

Yê-su Táq Bánh Acái Cán Yaru Alứng Cán Ndon Capơiq Au Thor Án

(Mathie 9:18-26; Mac 5:21-43)

40 Tư Yê-su dyang lieh pa dyáng atóh dơq clóng ngki, bôn clứng ticuoi pasôl án bui ŏ, co nha-án át pớn án tớq ntúq ngki. 41 Ma bôn munáq conh, nốh Yaru, tớq nga ngki tưi. Án la ticuoi sút mui dúng rum ticuoi Isa-ra-el tớq vel ngki. Án chóh tarcol alứng mpop tumán dyưng Yê-su. Án seq Yê-su tớq nga dúng án, co acái cán án a-ái ớp lư. 42 Án bôn nưm mui lám ngki táp acái. Acái án mbơiq mui chít la bar cumo, ma a-ái tumán ính cuchet.

Ndóng Yê-su pôq na carna, bôn clứng lư ticuoi tarsón án. 43 Alứng bôn munáq cán át ntúq ngki bôn a-ái dyứp nnai khoiq mui chít la bar cumo dyơ, aham án ngốh lớiq nai dyớt. Tien práq án arlóh nhéq co dyôn ngai palai, ma lớiq bôn bánh. 44 Án plian amot pa crŏ́ng Yê-su, dyơ án capơiq mbaiq au thor Yê-su. Ndóng ngki táp aham án dyớt.

45 Yê-su plốh idô: “Nnáu capơiq cư?”

Ma lớiq bôn nnáu ngin. Dyơ Phi-er tông idô: “Thới ơi! Clứng lư ticuoi át tumán thới, alứng nha-án tarsón thới.”

46 Ma Yê-su tông lieh idô: “Bôn ticuoi capơiq cư, co cư sáng chức cư ngốh te cháq cư.”

47 Tư cán ndon capơiq au Yê-su chom lớiq têq catốq nnáng, iki cháq án dyandyír alứng án mpop tumán dyưng Yê-su. Án ngin ada Yê-su chứng mát máh ticuoi clứng. Án tông dyôn Yê-su chom co imo án tớq capơiq au Yê-su, alứng án cơt bánh tháng. 48 Yê-su ôi án idô: “Mun ơi! Co mái tin, cháq mái cơt bánh. Mái chô ien ŏ.”

49 Ndóng Yê-su yôl táq-ntêr alứng cán ngki, bôn munáq ticuoi te dúng Yaru ndon sút dúng rum tớq nga Yaru, alứng tông án idô: “Acái cán mái khoiq cuchet dyơ. Mái êq pidieiq nnáng thới.”

50 Yê-su sáng ticuoi ngki tông iki, dyơ án tông Yaru idô: “Êq adáh! Mái tin sớng. Cumáiq acái mái lư cơt bánh lieh.”

51 Tư Yê-su tớq nga dúng Yaru, án dyôn Phi-er, Yacơ, Yon, alứng a-i a-ám mun ngki sớng mot tớq dúng alứng án. Ma ticuoi cannŏ́h, án lớiq dyôn mot. 52 Nhéq máh ticuoi nhiem atíh mun ndon khoiq cuchet. Ma Yê-su tông idô: “Êq nhiem! Án lớiq bôn cuchet, án bíq sớng.”

53 Nha-án ndon sáng Yê-su tông iki, nha-án ayê tar-ac Yê-su, co nha-án chom arlớih mun ngki khoiq cuchet dyơ. 54 Ma Yê-su tec ati mun ndon khoiq cuchet, alứng án arô idô: “Mun ơi! Mái yôr tayứng!”

55 Iki arvai mun ngki chô lieh nga án, alứng án yôr táp. Dyơ Yê-su yua nha-án dyôn mun ngki cha tanna. 56 A-i a-ám mun ngki sáng dut lư, ma Yê-su patáp nha-án êq táq-ntêr dyôn ticuoi cannŏ́h chom te arnáq ndô.

9

Yê-su Yua Top Mui Chít La Bar Náq Pôq Cato

(Mathie 10:5-15; Mac 6:7-13)

1 Yê-su arô top mui chít la bar náq rian te án, dyôn tớq nga án. Án dyôn nha-án bôn chức têq chuih angốh yang saq piyúh ticuoi, alứng têq táq bánh máh ticuoi a-ái. 2 Dyơ án yua nha-án pôq cato te Yang Arbang-pilŏ́ng cơt sút, alứng án yua nha-án táq bánh máh ticuoi a-ái. 3 Alứng án patáp nha-án idô: “Inha êq dông crơng amớh. Êq dông tarlông. Êq báq tui. Êq dông tanna. Êq dông práq. Alứng êq dông bar pláh au. 4 Tư inha mot tớq vel, cóq inha át mui dúng sớng tingôi inha ngốh te vel ngki. 5 Khán inha mot tớq vel mmo, ma ngai lớiq ráp pasôl ŏ inha, tớq inha ngốh te vel ngki, cóq inha tangkhír cuteq mbúi te dyưng. Ndô la táq tíc ticuoi tớq vel ngki lớiq ráp pasôl inha.”

6 Iki nha-án pôq nga vel két vel pưt alứng cato parnai ŏ te Yang Arbang-pilŏ́ng. Nha-án táq bánh máh ticuoi a-ái.

Hê-rôt An-tipa Cơt Tambang Parngíh

(Mathie 14:1-12; Mac 6:14-29)

7 Hê-rôt An-tipa ndon sút tớq vúng Ca-lilê, sáng te máh arnáq Yê-su táq. Iki án tambang parngíh, co án sáng ngai táq-ntêr te Yon táq tíc na dơq khoiq tumống lieh te cuchet.

8 Bôn ticuoi tông, Ê-li khoiq tớq lieh dyơ. Alứng bôn ticuoi tông, bôn munáq tang ngcang Yang Arbang-pilŏ́ng khoiq tumống lieh te cuchet. 9 Ma Hê-rôt tông idô: “Cư khoiq cŏ́h ticong Yon, ma ticuoi ndô la nnáu, án ndon cư sáng ngai táq-ntêr te arnáq án táq?”

Iki Hê-rôt suo ính tumúh Yê-su.

Yê-su Chiam Sông Ngin Náq Ticuoi

(Mathie 14:13-21; Mac 6:30-44; Yon 6:1-14)

10 Máh ticuoi dyưng ati Yê-su chô lieh alứng tông án te máh arnáq nha-án khoiq táq. Án dông nha-án pôq alứng án nga mui ntúq tumán vel Bet-sada. Ntúq ngki lớiq bôn ngai át. 11 Tư máh ticuoi chom Yê-su pôq nga ntúq ngki, iki clứng lư nha-án veng án. Án pasôl alứng cato nha-án te Yang Arbang-pilŏ́ng cơt sút. Alứng án táq bánh ticuoi ndon a-ái.

12 Tumán mát pandang tangcưl cóh, top rian te Yê-su tớq nga án alứng tông idô: “Seq thới yua ticuoi clứng ndô chô nga vel két vel pưt tumán ndô, dyôn nha-án suo ntúq át alứng plới bôm tanna cha, co ntúq ndô yông te ntúq ticuoi át.”

13 Ma Yê-su tông nha-án idô: “Inha táp dyôn nha-án bôn crơng tanna cha.”

Nha-án tông idô: “He bôn nưm sông lám beng, alứng bar lám buaiq. Thới ính he pôq plới tanna dyôn máh ticuoi ndô cha lớiq?”

14 Bôn conh sasai sám sông ngin náq át tớq ntúq ngki. Dyơ Yê-su tông top rian te án idô: “Inha yua nha-án ticu, mui ntúq sám sông chít náq.”

15 Dyơ top rian te Yê-su yua ticuoi clứng ngki ticu. 16 Yê-su ial sông lám beng alứng bar lám buaiq ngki. Dyơ án tingưi asớr nga pilŏ́ng, alứng si-ơn Yang Arbang-pilŏ́ng bôn crơng tanna ndô. Cua ngki án péq beng alứng mŏp dyôn top rian te án mpô dyôn máh ticuoi cha. 17 Máh ticuoi ngki cha sái nhéq. Cua nha-án cha, top rian te Yê-su pachúng lieh máh ntie, bôn mui chít la bar carie.

Yê-su Tông Te Án Cóq Chiuq Cuchet

(Mathie 16:13-28; Mac 8:27-9:1)

18 Bôn mui ingái ndóng Yê-su chón cớu munáq án, ma top rian te án tớq nga án. Dyơ án plốh nha-án idô: “Máh ticuoi clứng ngki tông cư la nnáu?”

19 Nha-án ôi idô: “Bôn ticuoi tông thới la Yon ndon báq táq tíc na dơq. Bôn ticuoi tông thới la Ê-li. Alứng bôn ticuoi cannŏ́h loi tông thới la ticuoi tang ngcang Yang Arbang-pilŏ́ng ndon tumống lieh te cuchet.”

20 Yê-su plốh sa nha-án idô: “Ma inha tông cư la nnáu?”

Phi-er ôi idô: “Thới la Crit, án ndon Yang Arbang-pilŏ́ng rêh dyôn choi tamống ticuoi!”

21 Yê-su patáp nha-án êq táq-ntêr dyôn ticuoi cannŏ́h chom te callong ndô. 22 Alứng án tông loi idô: “Chô-mát, cư Acái Yang Cơt Ticuoi, cóq chiuq a-ưi nốh dieiq arức. Máh ticuoi sút tớq sớu, máh top teng rit sang Yang Arbang-pilŏ́ng, alứng máh thới sái rit, a-ính cư alứng cachet cư. Ma catám ingái pe, cư yôr tumống lieh.”

23 Cua ngki, Yê-su tông nha-án idô: “Khán bôn ticuoi mmo ính veng tapun cư, cóq án táh viang ngê án bôm. Cứp ingái án cóq ial dual bôm along calláng án, alứng cóq án veng tapun cư. 24 Ticuoi mmo ayáu tarngứh án, tarngứh ticuoi ngki lư pít. Ma ticuoi mmo chiuq pít tarngứh án co tian án veng ngê cư, tarngứh ticuoi ngki lư lớiq nai pít. 25 Khán ticuoi mmo bôn túc palec crơng crớu tớq pang ndô, ma án táh lớiq la pít tarngứh, ngki bôn tarnáp amớh dyôn án? 26 Khán ticuoi mmo achiet te cư alứng te parnai cư chứng mát máh ticuoi tớq pang ndô, urớh cư Acái Yang Cơt Ticuoi la achiet tưi ticuoi ngki tớq ingái cư tớq lieh nga cúc cuteq ndô. Ingái ngki cư tớq munơi alứng máh tarneng Yang Arbang-pilŏ́ng, alứng cư bôn chức ang-ưr te A-ám cư. 27 Cư tông inha arlớih lư, bôn máh ticuoi át tayứng tớq ntúq ndô hoi-ngki, nha-án lớiq cuchet tingôi nha-án bôn hôm Yang Arbang-pilŏ́ng cơt sút.”

Rớp Yê-su Cơt Ndái Loi

(Mathie 17:1-8; Mac 9:2-8)

28 Vít Yê-su tông máh parnai ngki sám bôn ticol ingái loi, án dông Phi-er, Yon, nha Yacơ sớr alứng án nga cóh, co ính cớu tớq ntúq ngki. 29 Ndóng Yê-su cớu, án palít cơt rớp ndái loi, alứng tampớc án clŏq tarbal mát. 30 Bôn bar náq tớq táq-ntêr alứng án, la Môi-se alứng Ê-li. 31 Rớp nha-án ang-ưr, alứng nha-án táq-ntêr te arnáq Yê-su táq dyôn cua tớq án chiuq cuchet tớq vel Yaru-salem. 32 Ma Phi-er alứng yớu án sáng ính bíq. Tư nha-án ayư, nha-án hôm rớp Yê-su ang-ưr, alứng bôn bar náq ticuoi tayứng munơi alứng Yê-su. 33 Tư vít bar náq ngki pôq te Yê-su; Phi-er tông Yê-su idô: “Thới ơi! He át ndô la ŏ lư. He ính táq pe lám panu, mui lám dyôn thới, mui lám dyôn Môi-se, alứng mui lám loi dyôn Ê-li.”

Ma Phi-er suo táq-ntêr lớiq cơt callong.

34 Ndóng Phi-er yôl táq-ntêr iki, bôn tulúc cadứp nha-án. Iki nha-án sáng adáh lư. 35 Alứng bôn sieng tubau tông te tulúc idô: “Ndô la Acái cư, án ndon cư khoiq rêh. Amớh án tông, cóq inha cammáng alứng peh án!”

36 Tư arngiac sieng ngki, nha-án hôm nưm Yê-su sớng át tớq ntúq ngki. Iki nha-án lớiq bôn táq-ntêr dyôn ticuoi cannŏ́h chom te arnáq nha-án khoiq hôm, tingôi ingái Yê-su cuchet alứng tumống lieh.

Acái Conh Bôn Yang Saq Piyúh

(Mathie 17:14-18; Mac 9:14-27)

37 Máh ingái parnô loi, tớq nha-án siar te cóh, bôn clứng lư ticuoi tớq tumúh Yê-su. 38 Bôn munáq te ticuoi clứng ngki tubau yứng lư idô: “Thới ơi! Cư seq thới choi acái conh cư. Cư bôn nưm mui lám án táp. 39 Ma bôn yang saq báq piyúh án. Án báq hiar tớq yang saq nhác án, dyơ ngốh apôh te ngcang. Yang ngki carnhác-carnhál alứng táq tum nhéq cháq án, ma lớiq nai ngốh te cháq án! 40 Cư khoiq canưi máh top rian te thới dyôn chuih angốh yang saq te cháq acái cư, ma nha-án chuih lớiq rap.”

41 Yê-su ôi idô: “Inha ndon át tớq pang ndô ơi! Imo inha lớiq tin alứng lới lư! Nnáng dưnh máh-mmo cư cóq át alứng inha, alứng chiuq inha lớiq tin cư? Dông ngai-acái ngki nga cư!”

42 Ndóng ngai-acái conh ngki tớq, yang saq carvít alứng atáih án tớq cuteq. Yê-su yua yang saq ngki ngốh táp te cháq ngai-acái. Dyơ ngai-acái cơt bánh lieh. Yê-su mŏp lieh án nga a-ám án. 43 Nhéq máh ticuoi sáng dut te Yang Arbang-pilŏ́ng bôn chức pưt lư têq táq iki.

Yê-su Cato Lieh Te Án Cóq Chiuq Cuchet

(Mathie 17:22-23; Mac 9:30-32)

Ndóng máh ticuoi ngki yôl sáng dut te arnáq Yê-su táq, ngki Yê-su tông top rian te án idô: 44 “Inha cammáng dyôn simớt máh parnai cư tông inha hoi-ndô! Tumán dyơ ngai ính mŏp cư Acái Yang Cơt Ticuoi nga ati ticuoi sút!”

45 Ma nha-án lớiq apúh te parnai ngki. Yang Arbang-pilŏ́ng catốq parnai ngki lớiq dyôn nha-án chom. Alứng nha-án lớiq dáh plốh Yê-su te callong ngki.

Nnáu Pưt Clưi Nhéq Te Cannŏ́h?

(Mathie 18:1-5; Mac 9:33-37)

46 Top rian te Yê-su tarmien, nnáu pưt hơn te cannŏ́h tớq top nha-án. 47 Yê-su chom nha-án parngíh iki, dyơ án tec mui náq ngai-acái dyôn tayứng tumán án. 48 Alứng án tông top rian te án idô: “Ticuoi mmo ráp ngai-acái arớq ndô co án tin cư, ticuoi ngki lư ráp cư tưi. Alứng ticuoi mmo ráp cư, la muchứng ticuoi ngki ráp díh án ndon yua cư tớq nga tudô tưi. Ticuoi mmo két hơn te ticuoi cannŏ́h tớq top inha, ticuoi ngki lư pưt hơn te ticuoi cannŏ́h.”

Ticuoi Mmo Lớiq Par-uan He La Arớq Án Choi He Tưi

(Mac 9:38-40)

49 Yon tông Yê-su idô: “Thới ơi! He khoiq hôm munáq ticuoi chuih angốh yang saq, alứng án bôiq nốh thới. Ma he lớiq dyôn án táq nnáng arnáq iki, co án tới te top he.”

50 Ma Yê-su tông Yon idô: “Inha êq catáng án. Ticuoi mmo lớiq chuoq rúc inha, la arớq án choi inha tưi.”

Yê-su Pôq Tilớt Vel Ticuoi Sa-mari

51 Tumán ính tớq ingái Yê-su sớr lieh nga pilŏ́ng, Yê-su parngíh ính pôq nga vel pưt Yaru-salem. 52 Án yua máh ticuoi dông parnai pôq nsuoi. Nha-án mot tớq mui vel na ticuoi Sa-mari dŏq thuan dyôn Yê-su. 53 Ma ticuoi tớq vel ngki lớiq ráp Yê-su, co nha-án chom, án ính pôq nga vel Yaru-salem. 54 Tư Yacơ alứng Yon la top rian te Yê-su, chom callong ngki, iki nha-án plốh Yê-su idô: “Ưlla ơi! Ưlla ính he arô uih te pilŏ́ng siar chŏ́ng viang nha-án lớiq?”

55 Ma Yê-su tilêq me nga nha-án, alứng dyŏq nha-án êq parngíh iki. 56 Dyơ nha-án pôq nga vel cannŏ́h loi.

Cóq Táq Imo Dŏq Veng Ngê Yê-su?

(Mathie 8:19-22)

57 Ndóng nha-án pôq na carna, bôn munáq conh tớq nga Yê-su alứng tông idô: “Thới ơi! Tumo thới pôq, cư seq veng thới pôq nga tuki tưi.”

58 Yê-su ôi án idô: “Ayŏ́ng bôn cưp, achếq bôn sáp, ma Acái Yang Cơt Ticuoi lớiq bôn ntúq dyôn án bíq.”

59 Yê-su yua munáq conh cannŏ́h idô: “Mái veng tapun cư.”

Ma conh ngki ôi idô: “Ưlla ơi! Dyôn a-ám cư cuchet avai. Tớq cua cư tứp án, cư lư veng tapun Ưlla.”

60 Yê-su tông lieh án idô: “Dyôn nha-án ndon lớiq bôn mui mít alứng cư, chứm chiam ticuoi ndon lớiq bôn mui mít alứng cư.* Ma mái cóq pôq cato te arnáq Yang Arbang-pilŏ́ng cơt sút.”

61 Bôn ticuoi cannŏ́h tông idô: “Ưlla ơi! Cư ính veng Ưlla tưi, ma cư seq chô carbánh abŏ́h cư avai.”

62 Yê-su tông án idô: “Ticuoi táq vông tớq ro, khán án kéu crơng cái, án cóq êq tilêq me nga crŏ́ng. Táq iki carna vông án lư tinớng ŏ. Ticuoi táq arnáq Yang Arbang-pilŏ́ng la muchứng ngki tưi. Khán án bôn bar mít, Yang Arbang-pilŏ́ng lớiq têq cơt sút án.”

10

Yê-su Yua Tupul Chít La Bar Náq Pôq Táq Arnáq Án

1 Vít ngki Yê-su rêh tupul chít la bar náq. Án yua nha-án pôq nsuoi án, mui top bar náq, dyôn mot tớq cứp vel cứp ntúq án parngíh ính pôq. 2 Án cato nha-án idô: “Sro tớq pidái pơh khoiq dom dyơ, ma bôn biq náq ticuoi pôq sot. Cóq inha tarseq tarsuong te Ưlla pidái dyôn án yua a-ưi náq pôq sot sro ngki. 3 Inha pôq! Cư yua inha pôq arớq cưu acái át pandi acho cruong. 4 Inha êq dông práq. Êq báq tui arớq ticuoi suseq. Êq dông bar rúp cơp. Alứng tớq inha tumúh yớu tớq carna, inha êq ticu táq-ntêr alứng nha-án. 5 Dúng mmo inha mot, tôm lư cóq inha tông idô: ‘Seq Yang Arbang-pilŏ́ng choi abŏ́h ndô bôn bánh suanh ien ŏ níc.’ 6 Khán ticuoi tớq abŏ́h ngki lư ính Yang Arbang-pilŏ́ng dyôn nha-án bôn callong bún ngki, Yang Arbang-pilŏ́ng lư dyôn. Ma khán nha-án lớiq ính, Yang Arbang-pilŏ́ng dyôn inha loi bôn callong bún ngki. 7 Inha cóq át mui dúng sớng. Inha êq pôq át dúng ndô dúng ngki. Alứng tanna amớh ngai angốh dyôn inha cha, inha cha tanna ngki. Ticuoi ndon táq arnáq choi ticuoi cannŏ́h, ticuoi cannŏ́h cóq choi lieh án dyôn têq bôn crơng tanna cha. 8 Tớq inha mot tớq vel, khán ngai ráp pasôl ŏ inha, iki cóq inha cha máh crơng tanna nha-án dyôn. 9 Tớq vel ngki, cóq inha táq bánh máh ticuoi a-ái. Alứng cóq inha tông nha-án idô: ‘Tumán dyơ, Yang Arbang-pilŏ́ng cơt sút inha.’ 10 Ma tớq inha mot tớq vel, ma ticuoi tớq vel ngki lớiq ráp pasôl ŏ inha, cóq inha ngốh lieh na carna alứng tông idô: 11 ‘Díh cuteq mbúi te vel inha ndon bôt tớq dyưng he la he tangkhír angốh nhéq, táq tíc inha lớiq ráp he. Ma cóq inha chom arlớih lư tưi, khoiq tumán tớq dyơ Yang Arbang-pilŏ́ng cơt sút!’ ”

12 Dyơ Yê-su tông loi idô: “Cư tông inha simớt lư, tớq ingái Yang Arbang-pilŏ́ng sưq nhéq tưh ticuoi, án táq nha-án ndon át tớq vel ngki dyôn tumúh dieiq arức ntáng hơn te ticuoi tớq vel Sadôm te inớh.”

Yê-su Pupap Vel Ndon Lớiq Ính Tin

(Mathie 11:20-24)

13 “Bap lư tớq nga inha ndon át tớq vel Côr-sín! Alứng bap lư inha ndon át tớq vel Bet-sada! Khán cư táq arnáq sileh tớq vel Tirơ alứng vel Sadôn muchứng cư khoiq táq tớq vel inha, lư dưnh dyơ ticuoi tớq vel ngki ngin luaih pien cơt mít tamme loi. Alứng lư dưnh dyơ nha-án tớc tampớc tallêng alứng pức abŏ́h tớq cháq nha-án, táq tíc nha-án sáng anguaq co nha-án bôn luaih. 14 Tớq ingái Yang Arbang-pilŏ́ng sưq nhéq tưh ticuoi, ingái ngki án sáng sruiq táq ada ticuoi tớq vel Tirơ nha vel Sadôn hơn te án sáng sruiq táq ada top inha. 15 Alứng inha ndon át tớq vel Cabê-na-um ơi! Inha parngíh inha têq sớr bôm nga pilŏ́ng lớiq? Lư simớt, urớh Yang Arbang-pilŏ́ng apŏ́ng inha tớq ntúq uih chéh níc-níc!”

16 Dyơ Yê-su tông ada tupul chít la bar náq ngki idô: “Ticuoi mmo cammáng parnai inha la muchứng án cammáng parnai cư tưi. Alứng ticuoi mmo lớiq ính cammáng parnai inha la muchứng án lớiq ính cammáng parnai cư tưi. Alứng ticuoi mmo lớiq ính cammáng parnai cư, la muchứng ticuoi ngki lớiq ính cammáng parnai án ndon yua cư tớq tưi.”

Top Tupul Chít La Bar Náq Chô Lieh

17 Top tupul chít la bar náq ngki píh chô alứng sáng bui lư. Nha-án tông Yê-su idô: “Ưlla ơi! Máh yang saq lư peh parnai he ndóng he bôiq nốh Ưlla alứng yua án ngốh!”

18 Yê-su tông nha-án idô: “Cư khoiq hôm yang Satán atôh te pilŏ́ng chái lư arớq lilaiq.* 19 Inha cammáng! Cư dyôn inha bôn chức têq dếq cusánh nha ngcứm catam, alứng cư dyôn inha rap chíl lieh yang Satán. Alứng lớiq bôn nốh amớh têq táq inha. 20 Inha êq ơn co yang saq peh inha. Ma cóq inha ơn, co Yang Arbang-pilŏ́ng khoiq taran nốh inha tớq pilŏ́ng.”

Yê-su Si-ơn A-ám Án

(Mathie 11:25-27; 13:16-17)

21 Ndóng ngki Arvai Yang Arbang-pilŏ́ng dyôn Yê-su sáng hơr lư. Iki án tông Yang Arbang-pilŏ́ng idô: “A-ám cư tớq pilŏ́ng ơi! A-ám lư Ưlla pilŏ́ng alứng Ưlla cúc cuteq ndô! Cư si-ơn mái khoiq apáh ngê mái dyôn ticuoi ndon arớq ngai-acái két ndô, la nha-án ndon iyốh rian amớh. Ma mái catốq ngê ndô te ticuoi tubáiq, la nha-án ndon khoiq rian a-ưi. Lư piaiq, A-ám ơi! Cư ayô mái, co callong ngki ŏ lư chứng mát mái.

22 “A-ám cư khoiq mŏp cứp nốh dyôn cư, alứng lớiq bôn ticuoi mmo chom te Acái Yang Arbang-pilŏ́ng, ma nưm A-ám án táp chom cứp callong. Alứng lớiq bôn ticuoi mmo chom te A-ám tớq pilŏ́ng, ma nưm Acái Yang Arbang-pilŏ́ng táp chom. Alứng ticuoi mmo Acái Yang Arbang-pilŏ́ng rêh, án lư apáh dyôn ticuoi ngki chom te A-ám tớq pilŏ́ng.”

23 Cua ngki Yê-su píh me nga top rian te án, alứng án tông nưm dyôn nha-án sớng idô: “Bún lư ticuoi mmo bôn hôm máh nốh inha hôm. 24 Cư tông inha arlớih lư, bôn a-ưi náq ticuoi tang ngcang Yang Arbang-pilŏ́ng, alứng a-ưi náq puo ính lư hôm máh arnáq inha hôm hoi-ndô, ma nha-án ớq bôn hôm. Alứng nha-án ính lư sáng máh callong inha sáng hoi-ndô, ma nha-án ớq bôn sáng.”

Yê-su Acám Te Ticuoi Sa-mari

25 Bôn munáq thới sái rit Isa-ra-el tớq nga Yê-su. Án plốh co ính chim Yê-su, idô: “Thới ơi! Amớh cư cóq táq dyôn têq bôn tumống níc-níc?”

26 Yê-su ôi idô: “Amớh ngai khoiq taran tớq phep rit Yang Arbang-pilŏ́ng? Tớq inha dŏc, amớh inha sáng te parnai ngki?”

27 Ticuoi ngki ôi idô: “Parnai Yang Arbang-pilŏ́ng tông idô: ‘Cóq inha amoih Yang Arbang-pilŏ́ng Ưlla inha, nhéq te mít cannính, nhéq te rêng, alứng nhéq te parngíh inha.’✡

Alứng án tông loi idô: ‘Cóq inha amoih yớu muchứng inha amoih cháq inha bôm.’ ”✡

28 Yê-su ôi ticuoi ngki idô: “Lư piaiq mái tông. Khán mái táq iki, lư mái bôn tumống níc-níc.”

29 Ma ticuoi ngki ính apáh án cơt ticuoi tinớng ŏ. Iki án plốh Yê-su loi idô: “Nnáu la yớu cư?”

30 Yê-su ôi án tớq parnai acám idô:

“Bôn munáq conh pôq tớq carna, siar te vel Yaru-salem pôq nga vel Yê-ri-cô. Ndóng án pôq tớq carna, bôn ticuoi siveng palŏ́ng pur nhéq crơng án, alứng nha-án tính án tumán ính cuchet hơ, dyơ nha-án lúh táh. 31 Ingái ngki bôn munáq te top teng rit sang Yang Arbang-pilŏ́ng pôq carna ngki tưi. Án hôm ticuoi tumán ính cuchet ngki, ma án pôq viar viang. 32 Muchứng ngki tưi tớq ticuoi táq arnáq tớq Dúng Sang Pưt hôm ticuoi chol ngki, án tớq tingơ muhoi, dyơ án pôq viar viang. 33 Ma bôn munáq te vúng Sa-mari pôq tớq carna ngki tưi. Tư án hôm ticuoi chol ngki, án sáng sruiq táq.† 34 Án tớq nga ticuoi chol ngki, dyơ án tốq dơq tarháu alứng sieu tớq ntúq bác nha tian tớq prới. Cua ngki án arơq ticuoi chol asớr tớq aséh a-êp án, dyơ án dông ticuoi chol ngki nga dúng tumoi bíq, alứng án chứm chiam. 35 Tớq ingái parnô án ial bar callong práq te tui án dyôn nga ticuoi ưlla dúng. Alứng án patáp ưlla dúng ngki idô: ‘Cư seq inha me choi ticuoi ndô. Urớh, tớq cư chô lieh na carna ndô, máh-mmo a-ưi práq inha pít dyôn án cha, cư lư culieh lieh dyôn inha.’ ”

36 Cua Yê-su tông parnai acám ndô, dyơ án plốh ticuoi ndon chim án idô: “Te ticuoi pe náq ngki, nnáu la yớu ticuoi chol ndon ticuoi siveng khoiq pur?”

37 Án ndon sái rit Isa-ra-el ôi lieh Yê-su idô: “Ticuoi ndon choi án la yớu án.”

Iki Yê-su tông lieh án idô: “Cóq mái pôq táq muchứng ticuoi ngki tưi.”

Yê-su Pôq Alang Mathê Nha Mari

38 Ndóng Yê-su alứng top rian te án pôq tớq carna, nha-án mot tớq mui vel. Tớq vel ngki bôn munáq cán, nốh Mathê. Mathê ráp pasôl ŏ lư Yê-su, alứng dyôn Yê-su mot tớq dúng án. 39 Mathê bôn munáq a-em cán, nốh Mari. Mari ticu tumán dyưng Yê-su alứng cammáng Yê-su cato. 40 Ma Mathê mmaq tál táq a-ưi arnáq. Iki án tớq nga Yê-su alứng tông idô: “Ưlla ơi! A-em cư dyôn munáq cư sớng táq arnáq. Imo Ưlla parngíh te callong ndô? Cư seq Ưlla yua án tớq choi cư hơ.”

41 Ma Yê-su ôi án idô: “Ơ Mathê, Mathê ơi! Arức lư dyôn mái; mái rớu-ri alứng tál a-ưi arnáq. 42 Ma bôn mui nốh sớng cóq mái rêh. Mari khoiq rêh dyơ nốh ngki, alứng nốh ngki lớiq bôn ngai têq ial te án.”

11

Yê-su Cato Te Parnai Cớu

(Mathie 6:9-13; 7:7-11)

1 Bôn mui ingái Yê-su át cớu tớq mui ntúq. Cua án cớu, bôn munáq top rian te án seq idô: “Ưlla ơi! Seq Ưlla pasoi he dyôn chom cớu muchứng Yon khoiq pasoi top rian te án.”

2 Yê-su tông nha-án idô: “Tớq inha cớu, cóq inha cớu idô:

‘Cucúh A-ám ơi! *

Seq inha dyôn nhéq tưh ticuoi dyám náp nốh inha.

Seq inha cơt sút tớq mít cannính ticuoi.

3 Seq inha dyôn he bôn khám cha cứp ingái.

4 Seq inha táh luaih he khoiq táq,

co he khoiq táh luaih ngai táq ada he.

Seq inha êq dyôn yang Satán tardông he táq arnáq saq.’ ”

5 Yê-su tông top rian te án loi idô: “Cư acám idô: Inha bôn yớu, alứng inha pôq nga dúng án ma khoiq tardi dáu, alứng inha tông idô: ‘Ai ơi! Cư seq manh pe long asớq mái, 6 co bôn tumoi tớq nga dúng cư, ma cư lớiq bôn amớh ính angốh dyôn tumoi cha.’ 7 Dáh lơ yớu ngki ính ôi inha idô: ‘Mái êq pidieiq cư hoi-ndô, co cư khoiq cliang callống dyơ. Cư alứng acái acon cư khoiq bíq. Cư lớiq têq yôr ial nnáng dyôn mái.’ 8 Ma cư tông inha idô: Yớu ngki lư lớiq ính yôr ial asớq dyôn inha co inha la yớu án, ma án yôr ial asớq dyôn inha, co tian inha pidieiq án. 9 Alứng cư tông inha idô: Khán inha seq, ngki inha bôn. Khán inha suo, ngki inha tumúh. Khán inha acóh callống, ngki ngai pốh dyôn. 10 Co cứp náq ticuoi ndon seq, ngki án bôn. Án suo, ngki án tumúh. Án acóh callống, ngki ngai pốh dyôn. 11 Máh inha ndon khoiq bôn acái, khán acái inha seq buaiq, inha dyôn án cusánh lớiq? 12 Alứng khán án seq tirial ntruoi, inha dyôn án ngcứm catam lớiq? 13 Inha la máng ticuoi lới, ma nnáng inha chom dyôn crơng ŏ nga acái inha. Lư clưi te ngki loi A-ám inha tớq pilŏ́ng ính dyôn inha bôn Arvai án, khán inha seq te án!”

Yê-su Alứng Bên-sabul

(Mathie 12:22-30, 43-45; Mac 3:20-27)

14 Ndóng ngki Yê-su chuih angốh yang saq ndon táq munáq ticuoi cơt lúng. Tớq vít yang saq ngốh, ticuoi ngki têq tacang lieh. Dyơ ticuoi clứng ngki sáng dut lư. 15 Ma bôn ticuoi te top nha-án tông idô: “Án ndô chuih angốh yang saq co nhơ yang Bên-sabul† ndon sút nhéq tưh yang saq, dyôn án bôn chức.”

16 Alứng bôn ticuoi cannŏ́h ính chim Yê-su; dyơ nha-án seq mui tíc te án, co ính chom án bôn chức te Yang Arbang-pilŏ́ng ma lớiq. 17 Ma Yê-su chom nha-án parngíh iki, dyơ án tông nha-án idô: “Khán bôn mui cruong, top ndô tarchíl alứng top ngki, lư lớiq cơt cruong nnáng. Alứng khán bôn mui abŏ́h, ma munáq tarluaih ada munáq, lư lớiq cơt nnáng abŏ́h. 18 Inha tông cư chuih angốh yang saq co nhơ yang Bên-sabul dyôn cư bôn chức. Ma khán top yang Satán munáq tarchíl munáq, iki lư lớiq cơt nnáng top yang Satán. 19 Khán cư chuih angốh yang saq co nhơ yang Bên-sabul dyôn cư bôn chức, ngki nnáu dyôn ticuoi veng inha bôn chức têq chuih yang saq? Lư simớt ticuoi te top inha táp ính tíq inha. 20 Ma khán cư chuih angốh yang saq co Yang Arbang-pilŏ́ng dyôn cư táq, ngki arnáq ndô apáh dyôn inha chom la Yang Arbang-pilŏ́ng cơt sút khoiq tớq nga inha dyơ.

21 “Khán bôn ticuoi bánh rêng lư, alứng án bôn a-ưi crơng pla dŏq bán kiaq crơng án, ticuoi cannŏ́h lư lớiq têq talóh crơng án. 22 Ma khán bôn ticuoi bánh rêng hơn te án, ticuoi ngki lư rap chíl án, alứng ial nhéq crơng pla te án, dyơ mpô dyôn ticuoi ndon pôq munơi alứng ticuoi bánh ngki.‡

23 “Ticuoi mmo lớiq sŏ́ng mui mít alứng cư, ticuoi ngki lư lớiq ính cư. Alứng ticuoi mmo lớiq dông ticuoi cannŏ́h tớq nga cư, la muchứng án catáng ticuoi cannŏ́h lớiq dyôn veng ngê cư tưi.

24 “Tư yang saq ngốh te cháq ticuoi, dyơ án pôq suo ntúq preng cupróng ính angô, ma án lớiq tumúh. Dyơ án parngíh idô: ‘Cư ính chô lieh nga ntúq cư khoiq ngốh te nsuoi.’ 25 Tư án chô nga ntúq ngki, án hôm nưm ntúq mat, práh priel, alứng máh crơng khoiq atức carsiat dyơ. 26 Iki án pôq cớiq alứng dông achô tupul náq yang saq dyôn át munơi alứng án tớq ntúq ngki. Máh yang ngki saq hơn te án. Iki thôq ticuoi ngki cơt saq hơn te nsuoi loi.”

27 Ndóng Yê-su cato parnai ngki, bôn munáq cán te ticuoi clứng tông yứng lư ada án idô: “Bún lư cán ndon carnian thới, alứng dyôn thới uq tóh!”

28 Ma Yê-su ôi án idô: “Callong ngki la piaiq tưi, ma bún hơn te ngki loi la ticuoi ndon cammáng alứng peh parnai Yang Arbang-pilŏ́ng!”

Ticuoi Clứng Seq Yê-su Táq Arnáq Sileh

(Mathie 12:38-42)

29 Ndóng ticuoi clứng át rum paniar Yê-su, án tông nha-án idô: “Lới lư máh ticuoi át tớq pang ndô! Nha-án seq te cư mui tíc sileh, ma cư lớiq táq dyôn nha-án. Co nha-án khoiq bôn dyơ tíc sileh te Yô-na ticuoi tang ngcang Yang Arbang-pilŏ́ng te inớh. 30 Yô-na la mui tíc sileh dyôn máh ticuoi tớq vel Ni-navê. Muchứng ngki tưi, cư Acái Yang Cơt Ticuoi la mui tíc sileh dyôn máh ticuoi tớq pang ndô. 31 Tớq ingái Yang Arbang-pilŏ́ng sưq nhéq tưh ticuoi, ngki bôn cán puo cruong Sê-ba, án tíq ticuoi tớq pang ndô. Án têq tíq iki, co án tớq te cruong yông lư, án ính cammáng parnai tubáiq puo Sa-lamôn. Ma hoi-ndô, tớq ntúq ndô bôn munáq tubáiq hơn te Sa-lamôn! 32 Tớq ingái Yang Arbang-pilŏ́ng sưq nhéq tưh ticuoi, máh ticuoi tớq vel Ni-navê te inớh tíq máh ticuoi tớq pang ndô. Nha-án têq tíq iki, co tớq nha-án sáng parnai Yô-na cato, dyơ nha-án ngin luaih táp, alứng pien cơt mít tamme loi. Ma hoi-ndô, tớq ntúq ndô bôn munáq pưt hơn te Yô-na!”

Yê-su Acám Te Den Tớu

(Mathie 5:15; 6:22-23)

33 Yê-su tông loi idô: “Lớiq bôn ngai bet den tớu, dyơ pul catốq, lớiq la catứp tớq yáng. Ma lư ngai dŏq tớq aruong den, dŏq cứp náq ticuoi ndon mot têq hôm ang. 34 Mát ticuoi la arớq tabong dyôn cháq. Khán mát inha hôm, nhéq cháq inha cơt ang. Ma khán mát inha lớiq hôm, nhéq cháq inha cơt ngiau. 35 Iki cóq inha me dyôn a-ŏ. Dáh lơ ngê inha parngíh ang, lớiq bôn ang. 36 Khán inha veng callong ang, alứng lớiq veng callong ngiau, iki mít cannính inha, lư cơt ang nhéq. Ndô la arớq den tớu claq dyôn inha têq hôm ang.”

Yê-su Tíq Máh Ticuoi Pha-rasi Nha Máh Thới Sái Rit

(Mathie 23:1-36; Mac 12:38-40)

37 Cua Yê-su tông iki, bôn munáq te top Pha-rasi mơi Yê-su tớq cha mui pêl nga dúng án. Iki Yê-su pôq cha. 38 Ma tư ticuoi Pha-rasi ndô hôm Yê-su lớiq arau ati veng rit nsuoi ính cha, iki án sáng dut lư. 39 Iki Yê-su tông án idô: “Inha top Pha-rasi bôn mít cannính arớq tingan alứng adien ngai arau práh nưm culái tieh, ma tớq callúng bôn máng prớq. Prớq ngki la inha tarpún crơng ngai alứng lới lư! 40 Ơ inha ndon achơ lư ơi! Án ndon teng cháq ticuoi, lư án teng díh mít cannính ticuoi hơ. 41 Ma cóq inha bôn mít cannính ính choi ticuoi kidit. Iki inha cơt práh díh tớq callúng alứng tớq tieh.

42 “Bap lư tớq nga inha ticuoi Pha-rasi! Lư inha dông mŏp sang máh bát bai asai akieu dyôn Yang Arbang-pilŏ́ng muoi phê te mui chít phê. Ma inha lớiq peh parnai án patáp inha dyôn táq tinớng tupứng, alứng inha lớiq lư amoih Yang Arbang-pilŏ́ng. Cư lớiq ính inha táh arnáq mŏp sang ngki, ma cóq inha táq díh bar callong tatun ngki hơ.

43 “Bap lư tớq nga inha ticuoi Pha-rasi! Inha ính bôn lư kichơng ticu ŏ clưi nhéq te cannŏ́h tớq dúng rum. Alứng inha ính ticuoi cannŏ́h pasôl ŏ inha ndóng inha át alứng ticuoi clứng. 44 Bap lư tớq nga inha ticuoi Pha-rasi! Inha la arớq ping cumuiq lớiq bôn táq tíc. Iki ticuoi cannŏ́h pôq alứng dếq ping ngki, ma ngai lớiq chom ntúq ngki prớq lư.”

45 Bôn munáq thới sái rit tông ada Yê-su idô: “Thới ơi! Thới tông iki la muchứng thới tíq he ndon sái rit tưi!”

46 Yê-su tông án idô: “Bap lư tớq nga inha ndon sái rit! Inha sái ticuoi cannŏ́h dyôn veng phep rit dieiq lư, arớq inha dyôn nha-án dual crơng ntáng. Ma ati inha lớiq ial choi amớh crơng ntáng te nha-án. 47 Bap lư tớq nga inha! Inha táq ping ŏ dyôn ticuoi tang ngcang Yang Arbang-pilŏ́ng, ma lư achúc achiac inha táp khoiq cachet ticuoi tang ngcang ngki. 48 Iki, ndô la muchứng inha sŏ́ng alứng arnáq achúc achiac inha khoiq táq, co nha-án khoiq cachet máh ticuoi tang ngcang, dyơ inha táq ping dyôn máh ticuoi tang ngcang. 49 Ma callong tubáiq te Yang Arbang-pilŏ́ng tông idô: ‘Urớh cư yua máh ticuoi tang ngcang cư alứng máh ticuoi dyưng ati cư tớq nga nha-án. Bôn ticuoi te top ngki, nha-án ính cachet alứng bôn ticuoi nha-án ính tính.’ 50 Iki tôt nha-án ndon khoiq cachet máh ticuoi tang ngcang, tôt ngki Yang Arbang-pilŏ́ng dyôn nga máh ticuoi tớq pang ndô hơ. 51 Tôt§ ngki bôn te ingái nha-án cachet Aben, tingôi tớq ingái nha-án cachet Sa-chari. Ngai khoiq cachet Sa-chari tớq callúng Dúng Sang Pưt tumán parông sang. Cư tông inha arlớih lư, cứp nốh tôt ngki, lư tớq nga ticuoi tớq pang ndô hơ!

52 “Bap lư tớq nga inha thới sái rit! Co inha lớiq veng ngê Yang Arbang-pilŏ́ng simớt lư. Alứng khán ticuoi cannŏ́h ính veng, ngki inha catáng! Ndô la arớq inha cliang ngáh callống ndon inha lớiq ính mot, alứng inha lớiq ính ticuoi cannŏ́h mot tưi!”

53 Tớq Yê-su ngốh te dúng ngki, máh thới sái rit alứng máh ticuoi Pha-rasi angốh ngê ính chíl Yê-su, alứng nha-án plốh án te a-ưi nốh. 54 Nha-án cammáng níc ính suo callong luaih te Yê-su táq-ntêr, dŏq têq bôn cauq án.

12

Parnai Patáp Dyôn Nhéq Máh Ticuoi Ndon Veng Ngê Án

(Mathie 10:26-33; 12:32; 10:19-20; Mac 8:15)

1 Ndóng ngki bôn ticuoi a-ưi ngin náq át rum tớq ngki, tingôi munáq dếq dyưng munáq. Nsuoi lư la Yê-su tabớq cato top rian te án idô: “Cóq inha át yông te bôt pôih top Pha-rasi. Bôt pôih ngki la nha-án táq náh-nnan veng ngê Yang Arbang-pilŏ́ng. 2 Khán bôn nốh amớh ngai pul catốq hoi-ndô, chô-mát ngai lớiq têq pul catốq nnáng. Alứng arnáq amớh ngai táq clôp hoi-ndô, chô-mát ngai lớiq têq táq clôp nnáng. 3 Iki, parnai amớh inha khoiq tông dyôn biq náq chom, urớh clứng lư ticuoi chom parnai ngki. Alứng callong amớh inha carhaiq tớq cutor tớq callúng clôp, urớh cứp náq ticuoi bôn chom te callong ngki.

4 “Inha la yớu cư. Cư tông inha arlớih lư idô: Êq adáh ticuoi ndon têq cachet cháq inha, ma vít nha-án cachet inha, nha-án lớiq têq táq amớh ada arvai inha. 5 Ma cư ính tông dyôn inha chom, nnáu cóq inha adáh. Cóq inha adáh Yang Arbang-pilŏ́ng, co án bôn chức têq cachet cháq inha, alứng án têq apŏ́ng arvai inha tớq ntúq uih chéh níc-níc. Cư tông inha arlớih lư, cóq inha adáh án!

6 “Inha báq plới sông lám achếq téc-téc, ma tarnáp án nưm bar su práq. Ma Yang Arbang-pilŏ́ng lớiq bôn clớiq mui lám te máh achếq ngki. 7 Alứng díh cứp ntráih sóc tớq plô inha, Yang Arbang-pilŏ́ng khoiq ngiaih dyơ. Iki, inha êq adáh amớh nnáng, co Yang Arbang-pilŏ́ng ayáu tarngứh inha hơn te máh achếq ngki.

8 “Alứng cư tông inha idô: Ticuoi mmo ngin án bôn mui mít alứng cư chứng mát ticuoi cannŏ́h, muchứng ngki tưi cư Acái Yang Cơt Ticuoi ngin án chứng mát máh tarneng Yang Arbang-pilŏ́ng. 9 Ma khán ticuoi mmo calôih cư chứng mát ticuoi cannŏ́h, muchứng ngki tưi cư calôih lieh án chứng mát máh tarneng Yang Arbang-pilŏ́ng.

10 “Ticuoi mmo acraiq cư Acái Yang Cơt Ticuoi, ngki têq Yang Arbang-pilŏ́ng táh luaih dyôn án. Ma khán án acraiq Arvai Yang Arbang-pilŏ́ng, lư Yang Arbang-pilŏ́ng lớiq nai táh luaih dyôn.

11 “Tớq ngai dông inha nga dúng rum lớiq la chứng mát ticuoi sút, inha êq rớu-ri nsuoi te amớh inha ính tông. 12 Lư ndóng ngki táp Arvai Yang Arbang-pilŏ́ng ính tông inha te máh parnai inha cóq tông.”

Yê-su Acám Te Ticuoi Súc

13 Bôn munáq te ticuoi clứng ngki tông ada Yê-su idô: “Thới ơi! Seq thới yua ai cư mpô mun a-ám he dyôn cư.”

14 Yê-su tông án idô: “Cư ớq chức dŏq sưq inha, lớiq la mpô mun dyôn inha bar náq.”

15 Dyơ Yê-su tông máh ticuoi át paniar ngki idô: “Inha át dyôn ahôi, êq dyôn mít cannính inha cơt ham; co pang tumống ticuoi lớiq bôn át alứng ntưn mpoq a-ưi.”

16 Yê-su cato nha-án tớq parnai acám idô: “Bôn ticuoi súc, tớq pidái án bôn culái along a-ưi lư. 17 Dyơ án parngíh idô: ‘Lớiq bôn nnáng ntúq ính dŏq máh culái te pidái cư. Imo cư ính táq hoi-ndô?’ 18 Dyơ án parngíh loi idô: ‘Cư táq idô: Talóh tinong tieq, dyơ táq tinong tamme dyôn pưt hơn te nsuoi. Dyơ cư pachúng dŏq máh sro alứng máh crơng cư tớq tinong tamme. 19 Dyơ án parngíh idô hơ: Cư khoiq bôn a-ưi lư dyơ. Tớq a-ưi cumo cư lớiq túh cóq tutáq nnáng, co cư yôl bôn crơng tanna cha. Cư át ien, tớc sớng alứng ngoiq cha sớng.’ Iki án parngíh. 20 Ma Yang Arbang-pilŏ́ng tông ada án idô: ‘Mái achơ lư. Idáu ndô táp nhéq pang tumống mái. Dyơ máh ntưn mái khoiq pachúng parŏm cơt na nnáu?’ ”

21 Dyơ Yê-su tông idô: “Muchứng ticuoi ngki tưi, Yang Arbang-pilŏ́ng ính táq ada ticuoi ham alứng pachúng a-ưi crơng, ma nha-án lớiq bôn súc amớh chứng mát Yang Arbang-pilŏ́ng.”

Yê-su Cato Te Callong Rớu-ri

(Mathie 6:25-34)

22 Dyơ Yê-su cato top rian te án idô: “Iki cư tông inha idô, inha êq rớu-ri te pang tumống inha; amớh inha ính cha lớiq la ính tớc. 23 Co he bôn tumống la pưt hơn te he bôn tanna. Alứng he bôn cháq chớn la pưt hơn te he bôn tampớc. 24 Inha me nga achếq a-aq. Achếq ngki lớiq bôn chớt choi, lớiq bôn sot, alứng lớiq bôn dŏq crơng tanna amớh tớq dúng. Ma Yang Arbang-pilŏ́ng chứm chiam achếq ngki. Yang Arbang-pilŏ́ng ayáu inha hơn te máh achếq ngki. 25 Lớiq bôn ticuoi mmo têq to anhúq án dyôn cơt toiq co nhơ te án rớu-ri. 26 Khán inha lớiq têq táq mui arnáq két arớq iki, ngki imo inha rớu-ri níc te nốh cannŏ́h?

27 “Inha me nga pier. Pier ngki lớiq túh cóq táq tampớc tớc. Ma cư tông inha arlớih lư idô: Puo Sa-lamôn ndon súc lư, án lớiq bôn sứp tampớc dêu arớq pier ndô. 28 Lư Yang Arbang-pilŏ́ng táp dyôn pier sác cơt amaiq. Ma pier tumống muhoi sớng. Ingái ndô án cháh, ingái parnô án angom. Lư simớt, clưi te pier ngki loi Yang Arbang-pilŏ́ng dyôn inha bôn tampớc tớc. Co imo inha tin biq lư? 29 Inha êq rớu-ri te crơng ngoiq cha. 30 Máh nốh ndô ticuoi ndon lớiq chom Yang Arbang-pilŏ́ng báq rớu-ri. Ma A-ám inha tớq pilŏ́ng chom dyơ, inha cóq bôn máh nốh ngki. 31 Ma cóq inha suo dyôn Yang Arbang-pilŏ́ng cơt sút tớq mít cannính inha. Khán iki, án lư dyôn inha bôn máh nốh ngki hơ.

32 “Máh yớu cư ơi! Inha nưm biq náq, ma inha êq adáh amớh, co A-ám inha tớq pilŏ́ng sáng bui cannính dyôn inha bôn chức tớq ntúq án sút. 33 Cóq inha táiq ntưn mpoq inha, dyơ choi ticuoi kidit. Alứng cóq inha ial máh crơng ngáih ndon lớiq têq rúng; dyơ dŏq máh crơng ngki tớq pilŏ́ng, la ntúq máh crơng ngki lớiq nai pít; siveng lớiq têq mot tôiq, alứng atóh lớiq têq cha. 34 Co tớq ntúq mmo inha dŏq máh mun inha, mít cannính inha lư át parngíh níc te ntúq ngki.”

Yê-su Tông Te Thuan Táq Arnáq

35 “Cóq inha thuan nsuoi, alứng cóq inha át cayôn níc. 36 Inha cóq táq muchứng máh ticuoi táq arnáq báq pớn ưlla nha-án chô te arieu. Tớq ưlla chô, ưlla acóh ngáh callống. Dyơ nha-án pốh táp dyôn ưlla nha-án. 37 Máh ticuoi táq arnáq ngki sáng bui lư tớq ưlla chô, co ưlla nha-án hôm nha-án át pớn níc alứng lớiq bôn bíq. Cư tông inha arlớih lư, ưlla ngki ính hớu lieh nha-án. Án ính dyôn nha-án ticu, alứng án táp ính angốh crơng tanna dyôn nha-án cha. 38 Piaiq ưlla ngki chô tardi dáu, lớiq la chô iláih cúng bôn. Ma máh ticuoi táq arnáq án nnáng sáng bui lư, co nha-án khoiq thuan nhéq dyơ. 39 Cóq inha chom tưi idô: Khán ưlla dúng chom ndóng mmo ticuoi siveng ính mot titôiq tớq dúng án, lư án cayôn níc, lớiq dyôn ticuoi siveng têq mot titôiq tớq dúng án. 40 Máh ngki tưi, cóq inha tiráp dŏq, co inha lớiq chom ndóng mmo cư Acái Yang Cơt Ticuoi tớq lieh. Cư lư tớq ndóng inha lớiq parngíh amớh te cư tớq.”

Tampeng Ŏ Alứng Tampeng Lớiq Ŏ

(Mathie 24:45-51)

41 Phi-er plốh Yê-su idô: “Ưlla ơi! Ưlla tông parnai acám ndô dyôn nưm na he, lớiq la dyôn cứp náq ticuoi?”

42 Yê-su ôi idô: “Khán bôn ticuoi tampeng ŏ alứng tubáiq, ưlla lư chóh án dyôn cơt sút dŏq me máh ticuoi táq arnáq ưlla án. Amớh ưlla yua án chiam, lư án chiam ngki. 43 Khán tampeng ngki táq piaiq máh arnáq ưlla án yua, án lư sáng bui ndóng ưlla án chô. 44 Cư tông inha arlớih lư, urớh ưlla ính dyôn tampeng ngki kiaq me nhéq máh mun án. 45 Ma khán tampeng ngki la ticuoi saq, lư án parngíh idô: ‘Yôl dưnh ki-náq ưlla cư chô.’ Iki án tính máh ticuoi táq arnáq ưlla án, díh cán díh conh, alứng án pôq cha ngoiq bol plêc níc. 46 Dyơ ưlla án chô, ma án lớiq chom ingái ngki, alứng lớiq parngíh amớh te callong ngki. Iki ưlla án lư tráh án, alứng dyôn án át munơi alứng máh ticuoi ndon lớiq peh.

47 “Ticuoi sol ndon chom te máh ngê ưlla, ma án lớiq thuan alứng lớiq peh, ưlla lư dyôn ngai tính án ớp lư. 48 Ma sol ndon lớiq chom amớh te máh ngê ưlla án, alứng án táq arnáq luaih, ưlla ngki yua ngai tính án biq sớng, co án lớiq chom. Ticuoi mmo ngai dyôn a-ưi, ngai lư ngcong bôn lieh a-ưi tưi te ticuoi ngki. Alứng ticuoi mmo ngai cơiq a-ưi, ngki ngai plốh ial lieh te ticuoi ngki a-ưi tưi.”

Yê-su Patáp Callong Cannŏ́h Loi

(Mathie 10:34-36; 16:2-3; 5:25-26)

49 “Cư tớq nga tudô la arớq cư dông uih dŏq chŏ́ng cúc cuteq ndô. Cư ính lư arnáq ngki vít adứh. 50 Cư cóq chiuq a-ưi nốh dieiq arức; alứng mít cannính cư dieiq arức lư, tingôi máh arnáq ngki cua! 51 Inha parngíh cư tớq nga cuteq ndô dyôn ticuoi át ien ŏ lớiq? Tới iki! Cư tớq nga tudô, dŏq táq dyôn ticuoi cơt partáh. 52 Te ingái ndô tingôi chô-mát, khán bôn mui abŏ́h ma bôn sông náq, nha-án munáq lớiq sŏ́ng ada munáq. Pe náq lớiq sŏ́ng alứng bar náq; alứng bar náq lớiq sŏ́ng alứng pe náq. 53 A-ám lớiq sŏ́ng alứng acái conh; acái conh lớiq sŏ́ng alứng a-ám. A-i lớiq sŏ́ng alứng acái cán; acái cán lớiq sŏ́ng alứng a-i. Cuya cán lớiq sŏ́ng alứng tarmôt, alứng tarmôt lớiq sŏ́ng alứng cuya-cán.”

54 Yê-su cato máh ticuoi clứng loi idô: “Tớq inha hôm tulúc com tớq te anga pandang pát, inha báq tông pilŏ́ng ính bo. Ngki lư bo. 55 Alứng tớq inha hôm cuyiel phớt te anga cruong puoq, inha báq tông cruong inha ính puoq tưi. Ngki lư puoq. 56 Inha la ticuoi táq náh-nnan chom a-ưi nốh! Inha acớl tíc tớq cuteq alứng tớq pilŏ́ng, ma inha lớiq acớl tíc ndon Yang Arbang-pilŏ́ng ính inha chom te ngê án tớq pang ndô.

57 “Imo inha lớiq chom rêh callong mmo lư piaiq? 58 Tớq inha tarluaih alứng ticuoi cannŏ́h, dyơ ticuoi ngki ính dông inha pôq tumúh ticuoi sút, cóq inha artoi achái alứng án, nsuoi inha tumúh ticuoi sút. Khán inha lớiq bôn artoi chái, dáh lơ án dông inha tớq nga ticuoi tarsưq dyôn sưq inha. Iki ticuoi tarsưq ính mŏp inha dyôn ngai crál tớq coq tôt. 59 Inha lớiq têq ngốh nnáng te coq tôt ngki, tingôi inha dyôn cứp nhéq máh práq arớq ticuoi tarsưq tông.”

13

Phi-lat Cachet Máh Ticuoi Ca-lilê

1 Ndóng ngki bôn ticuoi át tớq ngki tông Yê-su te arnáq Phi-lat cachet máh ticuoi Ca-lilê ndóng nha-án kiac pannán sang Yang Arbang-pilŏ́ng. 2 Yê-su ôi nha-án idô: “Amớh inha parngíh te máh ticuoi Ca-lilê ndon cuchet ngki, nha-án bôn luaih ntáng hơn te máh ticuoi Ca-lilê cannŏ́h lớiq? 3 Tới iki! Cư tông inha arlớih lư, khán inha lớiq pien cơt mít tamme loi, inha cóq cuchet muchứng nha-án tưi. 4 Alứng amớh inha parngíh te mui chít ticol náq ndon át tớq ntúq Saluam, ndóng ngôl ayống arlíh catát nha-án? Inha parngíh nha-án bôn luaih hơn te máh ticuoi cannŏ́h tớq vel Yaru-salem lớiq? 5 Tới iki! Cư tông inha arlớih lư, khán inha lớiq pien cơt mít tamme loi, inha lư cuchet muchứng nha-án tưi.”

Yê-su Acám Te Tôm Along Lớiq Bôn Culái

6 Dyơ Yê-su tông nha-án tớq parnai acám idô: “Bôn munáq ticuoi conh bôn mui tôm tarúng dáh tớq nưong án. Án pôq suo culái tớq tôm ngki, ma lớiq hôm culái. 7 Iki án yua ticuoi kiaq nưong idô: ‘Me! Khoiq pe cumo ndô dyơ, cư tớq suo culái te tôm ndô, ma lớiq hôm culái. Dyơ mái cớl táh viang tôm ndô. Khán dŏq la nưm candúh cuteq.’ 8 Ma ticuoi kiaq nưong ôi idô: ‘Ưlla ơi! Seq mái dŏq tôm ndô tumống mui cumo avai. Cư ính píq prúng paniar tôm ndô, dyơ cư ính cacháq phún. 9 Tớq cumo tatun, khán án cơt culái, ngki he bôn cha. Ma khán án lớiq cơt culái, ngki he cớl táh.’ ”

Yê-su Táq Bánh Ticuoi Tarcốn Tớq Ingái Angô

10 Bôn mui Ingái Angô, Yê-su cato tớq dúng rum. 11 Át ngki bôn munáq cán tarcốn crŏ́ng khoiq mui chít ticol cumo dyơ, co bôn mui lám yang saq táq dyôn án lớiq têq tayứng tinớng. 12 Tớq Yê-su hôm cán ngki, án arô idô: “Ama ơi! Hoi-ndô, ama lớiq bôn a-ái iki nnáng!”

13 Cua ngki, Yê-su capơiq tớq cháq cán ngki. Ndóng ngki táp crŏ́ng án cơt tinớng, alứng án ayô Yang Arbang-pilŏ́ng.

14 Ma ticuoi sút dúng rum ngki sáng uan lư, co Yê-su táq bánh ticuoi a-ái tớq Ingái Angô. Iki án tông máh ticuoi át ngki idô: “Bôn tupát ingái dyôn ticuoi táq arnáq. Máh ingái ngki inha têq tớq nga tudô dyôn ngai táq bánh. Ma inha êq tớq seq ngai táq bánh inha tớq Ingái Angô!”

15 Ma Yê-su ôi ticuoi sút ngki idô: “Inha la ticuoi táq náh-nnan sớng! Nhéq máh inha ndon bôn carrŏ́q, lớiq la aséh át tớq coq, inha lư pốh dyôn án ngốh ngoiq dơq tớq Ingái Angô. 16 Cán ndô la te tŏ́ng toiq A-praham muchứng inha tưi, ma yang Satán khoiq chóq án nhéq mui chít ticol cumo dyơ. Ŏ láng lớiq, khán taláh án tớq Ingái Angô?”

17 Ndóng Yê-su tông iki, máh ticuoi ndon uan án, sáng achiet lư. Ma máh ticuoi prái sáng bui cannính te máh arnáq ŏ Yê-su táq.

Yê-su Acám Te Callong Két-két

(Mathie 13:31-32; Mac 4:30-32)

18 Yê-su tông loi idô. “Yang Arbang-pilŏ́ng táq sút la arớq amớh? Alứng nốh amớh têq cư acám te sút ngki? 19 Sút ngki la arớq mui callong me. Bôn munáq conh ial callong ngki pôq trứh tớq pidái. Dyơ callong ngki dáh, alứng pưt asớr cơt arớq tôm along. Têq achếq táq sáp tớq abeng.”

Yê-su Acám Te Bôt Pôih

(Mathie 13:33)

20 Yê-su acám loi idô: “Yang Arbang-pilŏ́ng táq sút la arớq amớh? 21 Sút ngki la arớq bôt pôih. Bôn ticuoi cán ial mubiq bôt pôih cacháq tớq bôt mi a-ưi tớq adéh púng, alứng án cacháq dơq nha crơng cannŏ́h hơ; cua ngki án cuvír. Dyơ crơng ndon khoiq carchúc ngki cơt pôih nhéq.”

Ngáh Callống Hep

(Mathie 7:13-14, 21-23)

22 Ndóng Yê-su pôq na carna ính pôq nga vel pưt Yaru-salem, án yéh tớq vel két vel pưt, alứng cato ticuoi tớq máh vel ngki. 23 Bôn munáq plốh án idô: “Ưlla ơi! Yang Arbang-pilŏ́ng choi tamống ticuoi nưm biq náq sớng lớiq?”

Yê-su tông máh ticuoi ngki idô: 24 “Cóq inha catóng mot tớq ngáh callống hep. Cư tông inha arlớih lư, bôn clứng ticuoi ính mot tớq ngáh callống hep, ma nha-án ớq bôn mot.

25 “Tớq ưlla dúng yôr catáng ngáh callống, nhéq máh inha át tayứng culái tieh át acóh callống alứng arô idô: ‘Ưlla ơi! Seq Ưlla pốh callống dyôn he mot!’ Ma Ưlla ngki ôi inha idô: ‘Cư lớiq chom inha, alứng cư lớiq chom te mmo inha tớq!’ 26 Dyơ inha tông lieh idô: ‘He khoiq ngoiq cha munơi alứng Ưlla, alứng Ưlla khoiq cato tớq vel he!’ 27 Ma Ưlla ôi lieh idô: ‘Cư lớiq chom inha, alứng cư lớiq chom te mmo inha tớq. Inha tôi yông te cư, co inha la máng ticuoi lới!’ 28 Tớq urớh inha nhiem alứng caltưat kineng tabang co sáng dieiq arức lư ndóng inha hôm A-praham, I-sac, Yacốp, alứng máh ticuoi tang ngcang Yang Arbang-pilŏ́ng, át tớq ntúq Yang Arbang-pilŏ́ng sút, ma inha át culái tieh, lớiq têq mot. 29 Bôn máh ticuoi tớq te anga pandang ngốh, anga pandang pát, anga tanieng alứng anga tadưp. Nha-án bôn ticu cha tớq ntúq Yang Arbang-pilŏ́ng sút tớq pilŏ́ng. 30 Máh nha-án ndon két hoi-ndô, chô-mát nha-án cơt pưt loi. Alứng máh nha-án ndon pưt hoi-ndô, chô-mát nha-án cơt két loi.”

Yê-su Amoih Lư Ticuoi Tớq Vel Yaru-salem

(Mathie 23:37-39)

31 Ndóng ngki bôn máh ticuoi te top Pha-rasi tớq nga Yê-su alứng tông án idô: “Cóq thới ngốh te ntúq ndô, pôq nga ntúq cannŏ́h loi, co puo Hê-rôt An-tipa ính cachet thới.”

32 Ma Yê-su ôi nha-án idô: “Inha pôq nga Hê-rôt ndon ính lư tarthu, alứng tông án idô: ‘Nnáng biq ingái sớng cư chuih angốh yang saq alứng táq bánh máh nốh ticuoi a-ái. Tớq cư táq cua nhéq máh arnáq cư, cư lư cuchet.’ 33 Ma hoi-ndô alứng urớh, cóq cư veng ngê Yang Arbang-pilŏ́ng, dyơ sớr nga vel Yaru-salem, co ticuoi tang ngcang Yang Arbang-pilŏ́ng lớiq têq cuchet culái tieh vel Yaru-salem.

34 “Ơ vel Yaru-salem, inha ndon át tớq vel Yaru-salem ơi! Inha la ticuoi báq cachet ticuoi tang ngcang alứng tíq búl ada máh ticuoi ndon Yang Arbang-pilŏ́ng yua dyôn tớq nga inha. Bôn a-ưi chư dyơ cư ính pachúng parŏm nhéq máh inha arớq ntruoi cán catrốc arô acái án dyôn át tadưp nnár án. Ma inha lớiq ính! 35 Hoi-ngki cư lớiq pôq cláh clơ nnáng abŏ́h inha. Cư tông inha idô: Urớh inha lớiq bôn hôm nnáng cư, tingôi ingái inha tông idô: ‘Bún lư án ndon tớq nhơ nốh Ưlla he.’ ”✡

14

Yê-su Táq Bánh Munáq Ticuoi A-ái Tớq Ingái Angô

1 Bôn mui Ingái Angô, Yê-su pôq cha mui pêl tớq dúng munáq ticuoi sút top Pha-rasi. Máh ticuoi át tớq ngki me níc nga Yê-su. 2 Ticớr bôn munáq conh a-ái áih tớq nga Yê-su. 3 Yê-su plốh máh thới sái rit alứng máh ticuoi Pha-rasi idô: “Veng rit he, têq he táq bánh ticuoi a-ái tớq Ingái Angô lớiq?”

4 Nha-án át parvưl sớng, lớiq bôn ôi amớh. Iki Yê-su tec ticuoi a-ái ngki alứng táq bánh. Dyơ Yê-su yua án chô. 5 Cua ngki Yê-su tông idô: “Khán bôn munáq te inha bôn acái conh lớiq la carrŏ́q ma arbúc tớq dơq yieng tớq Ingái Angô, inha lư lúq asớr ndóng ngki táp, piaiq lớiq?”

6 Ma nha-án lớiq têq ôi Yê-su amớh te callong ngki.

Te Arnáq Mơi Alứng Êq Suo Ngai Dyám Náp

7 Yê-su hôm máh ticuoi tumoi rêh ntúq ticu pa tanieng. Iki án tông nha-án tớq parnai acám idô: 8 “Tớq ngai mơi inha pôq arieu, inha êq suo ntúq ticu pa tanieng. Dáh lơ bôn munáq pưt hơn te inha tớq tưi. 9 Iki ticuoi ndon mơi inha tớq alứng tông inha idô: ‘Inha tôi te ndô, dyôn ticuoi ndô loi ticu.’ Callong ngki táq dyôn inha cơt achiet, alứng inha cóq pôq ticu pa tadưp loi. 10 Ma khán ngai mơi inha, ŏ lư la inha át pa tadưp. Dyơ án ndon mơi inha tớq alứng tông inha idô: ‘Ai ơi! Seq ai sớr ticu pa tanieng.’ Iki án ndon mơi inha apáh án dyám náp inha chứng mát máh ticuoi tumoi. 11 Co ticuoi mmo asớr cháq bôm, urớh án lư cơt két. Ma ticuoi mmo asiar cháq bôm, urớh án lư cơt pưt.”

12 Cua ngki Yê-su tông ticuoi ndon mơi án idô: “Ndóng mái ính táq mui pêl cha bui tớq iláih lớiq la ibư, mái êq mơi yớu, lớiq la em ai, lớiq la ticuoi súc tớq vel mái. Dáh lơ nha-án ính mơi mái tưi, dŏq culieh dơq mái khoiq mơi nha-án. 13 Ma tớq mái táq mui pêl cha bui, cóq mái mơi máh ticuoi kidit, máh ticuoi tarliaih, máh ticuoi dyuat, alứng máh ticuoi sot mát. 14 Dyơ mái bôn callong bún a-ưi, co máh ticuoi ngki ớq amớh ính culieh dyôn mái. Ma lư Yang Arbang-pilŏ́ng táp culieh cống mái tang nha-án tớq ingái ticuoi tinớng ŏ tumống lieh te cuchet.”

Yê-su Acám Te Mui Pêl Cha Bui

(Mathie 22:1-10)

15 Bôn munáq ticu cha ntúq ngki sáng Yê-su tông iki, dyơ án tông Yê-su idô: “Bún lư nha-án ndon bôn cha tanna tớq ntúq Yang Arbang-pilŏ́ng sút!”

16 Ma Yê-su ôi án idô: “Bôn munáq conh táq mui pêl bui, alứng án mơi clứng ticuoi tớq cha. 17 Tớq ngư cha, án yua tampeng án pôq cớiq máh ticuoi khoiq án mơi idô: ‘Inha tớq cha! Khoiq cua dyơ he thuan tanna!’ 18 Ma máh ticuoi ndon án khoiq mơi arớq nha-án bôn mui mít lớiq ính pôq. Bôn munáq te top nha-án tông idô: ‘Cư khoiq plới mui tám cuteq dŏq táq pidái. Cư seq luaih, cư cóq pôq me!’ 19 Bôn munáq loi tông idô: ‘Cư khoiq plới sông cu carrŏ́q. Cư seq luaih, cư cóq pôq me carrŏ́q.’ 20 Alứng bôn munáq loi tông idô: ‘Cư mbơiq ial campái. Iki cư lớiq têq pôq.’ 21 Dyơ tampeng ngki chô tông lieh ưlla án máh callong nha-án tông. Ưlla ngki sáng uan lư, dyơ án yua tampeng án idô: ‘Mái pôq chái nga máh carna alứng cứp paryéh tớq vel; pôq mơi máh ticuoi kidit, máh ticuoi dyuat, alứng máh ticuoi sot mát, dyôn tớq nga tudô.’ 22 Tớq tampeng ngki chô, án tông idô: ‘Ưlla ơi! Cư khoiq táq arớq ưlla yua, ma tớq dúng ưlla yôl bôn ntúq át.’ 23 Dyơ ưlla ngki yua tampeng án idô: ‘Mái ngốh te vel, pôq nga carna pưt alứng cứp paryéh két hơ. Khán mái tumúh ticuoi mmo, dyôn mái cucúh cucuoi mơi ticuoi ngki tớq, dŏq táq dyôn tot dúng cư. 24 Ma máh ticuoi cư khoiq mơi te nsuoi tơ va munáq têq tớq cha bui tớq dúng cư.’ ”

Cóq Táq Imo Ính Veng Tapun Yê-su?

(Mathie 10:37-38; 5:13; Mac 9:50)

25 Bôn clứng ticuoi pôq munơi alứng Yê-su. Dyơ án píh me nga nha-án alứng tông idô: 26 “Khán ticuoi mmo ính veng ngê cư, ma ticuoi ngki amoih a-i a-ám án, lớiq la acái campái án, lớiq la em ai ơi án, lớiq la amoih tarngứh án bôm hơn te án amoih cư, ticuoi ngki lớiq têq veng ngê cư. 27 Ticuoi mmo lớiq ial dual along calláng án bôm, alứng lớiq veng tapun cư simớt lư, ticuoi ngki lớiq têq cơt ticuoi rian te cư. 28 Khán bôn munáq te inha ma ính táq mui lám dúng pưt, tôm lư án cóq tíng te máh along ale kire ntớng, alứng parngíh án bôn khám ma lớiq. 29 Khán án lớiq táq iki, dáh lơ tớq án pitứng dúng, ma lớiq khám máh crơng ính táq dyôn dyơ. Tớq cứp náq ticuoi hôm dúng ngki lớiq dyơ, nha-án ính cacháng ayê án, 30 nha tông idô: ‘Ticuoi ndô khoiq táq dúng, ma lớiq cơt dyơ nnáng!’ 31 Alứng khán bôn puo ndon bôn mui van líng, ma án ính pôq chíl puo ndon bôn bar van líng, tôm lư puo ngki cóq parngíh imo án ính táq dyôn bôn rap. 32 Khán án chom lớiq têq rap, ndóng puo cannŏ́h yôl át yông, án cóq yua máh tampeng án pôq seq te puo ngki êq chíl nnáng, ma dyôn át artoi. 33 Muchứng ngki tưi, khán bôn ticuoi te inha ma lớiq táh cứp nốh án bôn, án lớiq têq cơt ticuoi rian te cư.

34 “Boi la crơng ŏ. Ma khán boi cơt atieh, imo ính táq dyôn cơt báq lieh? 35 Lớiq têq ial boi ngki cacháq tớq cuteq, lớiq la cacháq tớq créq pannán dŏq táq phún. Nưm cóq adúh táh. Ticuoi mmo bôn cutor ính cammáng, ngki dyôn án cammáng!”

15

Pannán Cưu Pít Bôn Tumúh Lieh

(Mathie 18:12-14)

1 Bôn máh ticuoi ial práq thêq alứng ticuoi luaih cannŏ́h hơ tớq ính cammáng Yê-su cato. 2 Máh ticuoi Pha-rasi alứng máh thới sái rit tíq Yê-su idô: “Ticuoi ndô át munơi alứng ticuoi luaih, nha chicha alứng nha-án hơ.”

3 Dyơ Yê-su cato nha-án tớq parnai acám idô: 4 “Khán bôn munáq te inha bôn mui culám cưu ma pít mui lám, lư án dŏq tikiaih chít tikiaih lám tớq rong sác. Dyơ án pôq suo táp mui lám cưu ngki tingôi án tumúh lieh, lư lớiq? 5 Tớq án tumúh lieh cưu ngki, án sáng bui lư. Dyơ án arơq cưu ngki dual tớq tarlang, 6 alứng dông achô nga dúng. Vít ngki án arô yớu án alứng tông idô: ‘Seq inha tớq, alứng sŏ́ng bui munơi alứng cư! Co cư khoiq tumúh lieh dyơ cưu ndon pít.’ 7 Cư tông inha idô: Muchứng parnai acám ndô, Yang Arbang-pilŏ́ng sáng bui lư khán bôn munáq ticuoi luaih ma ngin luaih pien cơt mít tamme loi. Yang Arbang-pilŏ́ng sáng bui te munáq ngki hơn te án sáng bui te tikiaih chít tikiaih náq ndon parngíh nha-án tinớng ŏ, alứng lớiq cóq pien cơt mít tamme loi.”

Callong Práq Pít Bôn Tumúh Lieh

8 “Lớiq la khán bôn munáq cán bôn mui chít callong práq, ma pít mui callong, amớh án táq? Án lư bet den tớu, prêh dúng, alứng suo me nhéq tớq máh tol dúng tingôi án bôn tumúh lieh práq ngki. 9 Tớq án tumúh, án lư arô máh yớu alứng tông idô: ‘Seq inha tớq, alứng sŏ́ng bui munơi alứng cư! Co cư khoiq tumúh lieh práq ndon pít.’ 10 Cư tông inha idô: Muchứng parnai acám ndô, máh tarneng Yang Arbang-pilŏ́ng sáng bui lư khán bôn munáq ticuoi luaih tớq ngin luaih pien cơt mít tamme loi.”

Acái Conh Pít Bôn Tumúh Lieh

11 Yê-su tông loi idô: “Bôn munáq a-ám ndon bôn bar lám acái conh. 12 Acái tuloiq seq te a-ám án idô: ‘A-ám ơi! Cư seq mái mpô máh mun mái dyôn he. Cư ính bôn phê cư hoi-ndô táp.’ Iki a-ám nha-án mpô mun án dyôn bar náq acái án. 13 Ma lớiq dưnh, acái tuloiq ngki ial crơng crớu, dyơ án pôq. Án ngốh te cruong án, pôq cuang nga cruong yông. Át ngki án talóh nhéq tien práq. 14 Tư án tớc cha séch nhéq práq án, ma tớq cruong ngki piaiq pinhaih lư. Dyơ án tabớq ớq tưi. 15 Án seq thuthe te munáq ticuoi tớq cruong ngki, dyơ ticuoi ngki yua án pôq nga rong sác alứng bán alic. 16 Án sáng pinhaih lư. Án ính cha tanna alic, ma ngai lớiq dyôn án cha. 17 Iki án srúh parngíh alứng ayư lieh idô: ‘Ơ nga dúng a-ám cư bôn clứng ticuoi thuthe. Nha-án cha dôi ngốh clưi cliai. Ma cư tumán cuchet tarriat. 18 Cư ính píh chô lieh nga a-ám cư, alứng tông án idô: “A-ám ơi! Cư táq luaih ada Yang Arbang-pilŏ́ng alứng ada mái hơ. 19 Cư la ticuoi lớiq ŏ. Seq a-ám êq dŏq nnáng cư la acái. Ma seq a-ám dyôn cư cơt arớq ticuoi thuthe tưi.” ’ 20 Ndóng ngki táp án yôr tayứng alứng píh chô nga a-ám án.

“Ndóng án nnáng át te yông, a-ám án hôm arớq-rớq. A-ám án sáng sruiq táq, dyơ a-ám án pilŏ́ng nga án, kiau alứng honh hit án. 21 Án tông a-ám án idô: ‘A-ám ơi! Cư khoiq táq luaih ada Yang Arbang-pilŏ́ng alứng ada mái hơ. Cư la ticuoi lớiq ŏ, alứng lớiq díh piaiq a-ám dŏq cư la acái.’ 22 Ma a-ám án yua ticuoi sol idô: ‘Áu, inha táq adứh! Dông au dêu ŏ clưi nhéq te cannŏ́h asứp án. Ial tammiat tamiat tớq ati án, alứng patruq cơp tớq dyưng án. 23 Alứng inha cŏp acái carrŏ́q plứm alứng kiac. He cha. He bui ơn, 24 co acái cư ndô arớq án khoiq cuchet, ma hoi-ndô arớq án bôn tumống lieh. Te nsuoi án khoiq pít, ma hoi-ndô cư tumúh lieh!’ Iki nha-án cha bui ơn lư.

25 “Ndóng ngki ai pông yôl táq pidái. Tư án chô tumán ính tớq dúng, án sáng sieng nha-án cứh, nha-án pon liauq. 26 Án arô munáq ticuoi thuthe, alứng plốh idô: ‘Amớh ngai táq?’ 27 Ticuoi ngki ôi: ‘A-em mái chô. A-ám mái khoiq kiac acái carrŏ́q plứm, co acái án chô bánh suanh.’ 28 Iki án sáng nháih lư. Án lớiq ính mot nnáng tớq dúng. Dyơ a-ám án ngốh khêr án. 29 Án tông ada a-ám án idô: ‘Lớiq chom sếq cumo ndô dyơ cư táq arnáq arớq ticuoi sol dyôn mái. Amớh mái yua cư táq, cư táq ngki. Ma mái lớiq nai dyôn cư mui lám acái mbeq dŏq cư cha bui alứng yớu. 30 Ma hoi-ndô acái tuloiq mái chô, alứng án khoiq talóh nhéq máh tien práq mái nga máh cán táiq cháq. Ma yôl mái kiac acái carrŏ́q plứm dyôn án.’ 31 A-ám án ôi idô: ‘Acái ơi! Mái ngki át níc alứng cư. Nhéq máh crơng cư la cơt na mái. 32 Ma he cóq táq bui ŏ, co a-em mái arớq án khoiq cuchet, ma hoi-ndô arớq án tumống lieh. Arớq án khoiq pít, ma hoi-ndô he bôn tumúh lieh.’ ”

16

Yê-su Acám Te Ticuoi Tampeng Ndon Pilốh Ưlla Án

1 Yê-su tông top rian te án idô: “Bôn munáq conh súc ndon bôn munáq ticuoi tampeng kiaq me mun án. Ma ngai cauq tampeng ngki talóh máh mun ưlla án. 2 Dyơ ưlla ngki arô án, alứng plốh án idô: ‘Amớh cư sáng ngai táq-ntêr mái táq lớiq ŏ ada cư? Mái lái lieh te arnáq mái kiaq me máh mun cư, co mái lớiq têq cơt nnáng ticuoi kiaq me máh mun cư.’ 3 Iki tampeng ngki parngíh idô: ‘Ưlla cư tumán ính táh cư. Án lớiq dyôn cư kiaq me nnáng mun án. Imo cư ính táq hoi-ndô? Cư ớq bánh rêng dŏq táq pidái. Khán pôq suseq, ngki cư achiet táq ngai. 4 Hoi-ndô cư chom dyơ amớh cư ính táq. Dyơ tớq ingái cư lớiq bôn cơt nnáng ticuoi kiaq me mun án, ingái ngki cư nnáng bôn yớu ndon ráp cư, alứng dyôn cư át tớq dúng nha-án.’ 5 Iki án arô máh ticuoi tu ưlla án, alứng án plốh ticuoi ndon tớq nsuoi idô: ‘Máh-mmo mái tu ưlla cư?’ 6 Ticuoi ngki ôi: ‘Cư tu mui culám calung tớu o-li-vê.’ Án tông idô: ‘Dyơ! Cư dyôn mái tu sông chít calung sớng.’ 7 Dyơ án plốh ticuoi cannŏ́h loi idô: ‘Ma mái, máh-mmo mái tu?’ Ticuoi ngki ôi: ‘Cư tu mui culám tanic sro.’ Iki án tông idô: ‘Cư dyôn mái tu ticol chít tanic sớng.’ 8 Vít ngki, ưlla ngki ayô ticuoi kiaq me ndon saq ngki, co án táq tubáiq. Máh ticuoi lớiq veng ngê Yang Arbang-pilŏ́ng báq táq ada yớu nha-án tubáiq hơn te ticuoi ndon veng ngê Yang Arbang-pilŏ́ng báq táq ada yớu nha-án.

9 “Cư tông inha loi idô: Khán inha bôn a-ưi crơng ntưn, cóq inha dyôn ticuoi cannŏ́h hơ; iki máh crơng ngki táq dyôn inha bôn a-ưi yớu. Dyơ tớq ingái ntưn inha pít nhéq, ingái ngki Yang Arbang-pilŏ́ng ính dyôn inha át tớq ntúq têq tumống níc-níc. 10 Khán inha táq tinớng tupứng te arnáq két, inha lư táq tinớng tupứng tưi te arnáq pưt. Alứng khán inha táq lớiq tinớng tupứng te arnáq két, inha lư táq lớiq tinớng tupứng tưi te arnáq pưt. 11 Iki khán inha lớiq táq tinớng tupứng te ntưn inha tớq pang ndô, imo têq Yang Arbang-pilŏ́ng dyôn inha bôn mun ndon lớiq nai pít tớq pilŏ́ng? 12 Alứng khán inha lớiq táq tinớng tupứng te crơng ngai cơiq nga inha, ngki lư lớiq bôn ngai ính mŏp crơng dyôn inha cơt ưlla.

13 “Lớiq bôn ngai têq cơt sol dyôn bar ưlla. Piaiq án a-ính ưlla ndô, ma amoih ưlla ntíh; lớiq la án dyám ưlla ndô, ma pamat ưlla ntíh. Muchứng ngki tưi, inha lớiq têq veng ngê Yang Arbang-pilŏ́ng alứng ngê ham ntưn tớq pang ndô trap munơi.”

Yê-su Patáp Loi

(Mathie 11:12-13; 5:31-32; Mac 10:11-12)

14 Máh ticuoi Pha-rasi ndon sáng Yê-su tông iki, nha-án ayê Yê-su, co nha-án ayáu máh crơng ntưn tớq pang ndô. 15 Yê-su tông ada nha-án idô: “Inha táq arnáq ính ngai tông inha la ticuoi tinớng ŏ, ma Yang Arbang-pilŏ́ng chom mít cannính inha. Nốh amớh ticuoi báq parngíh ŏ lư, nốh ngki lớiq ŏ amớh chứng mát Yang Arbang-pilŏ́ng.

16 “Yang Arbang-pilŏ́ng cato ticuoi na phep rit Môi-se alứng na máh parnai ticuoi tang ngcang án tingôi tớq pang Yon táq tíc na dơq. Tớq vít pang Yon, bôn ngai cato parnai ŏ te Yang Arbang-pilŏ́ng cơt sút. Alứng cứp náq ticuoi ính lư mot tớq top Yang Arbang-pilŏ́ng sút, ma nha-án parngíh nha-án têq mot co nhơ te rêng nha-án bôm. 17 Pilŏ́ng alứng cuteq cơt pít la ien hơn te mui callong te phep rit Yang Arbang-pilŏ́ng cơt pít.

18 “Ticuoi mmo táh campái, dyơ ial campái tamme, arnáq ngki la arớq án láh parlưi. Alứng khán ticuoi mmo ial cán rang, arnáq ngki la arớq án láh parlưi tưi.”

Yê-su Acám Te Ticuoi Súc Alứng La-sarơ

19 “Bôn munáq conh súc; án sứp au dêu lư, alứng cứp ingái án tớc cha thưong. 20 Alứng bôn munáq conh kidit, nốh La-sarơ. Ngai dông dŏq án át culái tieh dúng ticuoi súc ngki, tumán ngáh callống. Cháq án máng mpeh. 21 Án ngcong bôn cha tanna sráh atôh te kichơng ticuoi súc. Alứng bôn acho tớq iel mpeh án. 22 Vít ngki án cuchet, alứng bôn tarneng Yang Arbang-pilŏ́ng dông án dyôn át munơi alứng A-praham. Tớq tatun, ticuoi súc ngki cuchet tưi, alứng ngai dông tứp. 23 Tư ticuoi súc ngki át tớq ntúq uih chéh níc-níc án sáng dieiq arức lư. Iki án tingưi asớr, án hôm A-praham át yông lư te án. Alứng án hôm La-sarơ át munơi alứng A-praham. 24 Iki án arô yứng lư idô: ‘Ơ A-praham la achúc achiac cư ơi! Seq inha sruiq táq cư hơ. Seq inha yua La-sarơ tớq nga cư, alứng dyôn án talứm ati án tớq dơq, dyơ tadyŏ́h tớq ntaq cư, co cư sáng dieiq arức lư tớq uih ndô!’ 25 Ma A-praham ôi án idô: ‘Acái ơi! Mái ayư lieh te ndóng mái yôl tumống, mái khoiq thưong lư, ma La-sarơ ngki kidit alứng dieiq arức lư. Hoi-ndô án bôn át tớq ntúq ndô ien ŏ; ma mái át tớq ntúq ngki dieiq arức lư. 26 Alứng mui callong loi, bôn tanor sru alứng pơh lư pandi he. Ticuoi mmo ính dyang te ntúq he pôq nga mái, la lớiq têq. Alứng ticuoi mmo ính dyang te ntúq mái pôq nga he, la lớiq têq tưi.’ 27 Dyơ ticuoi súc ngki tông loi idô: ‘Khán iki, cư seq inha yua La-sarơ pôq nga dúng a-ám cư, 28 co cư yôl bôn sông náq em ai át ngki. Dyôn La-sarơ catớih nha-án, dŏq nha-án lớiq át tớq ntúq dieiq arức lư ndô.’ 29 Ma A-praham tông idô: ‘Em ai mái khoiq bôn parnai Môi-se tông, alứng parnai ticuoi tang ngcang Yang Arbang-pilŏ́ng te inớh tông. Dyôn em ai mái cammáng alứng peh parnai nha-án.’ 30 Ticuoi súc ngki tông loi idô: ‘Ơ A-praham la achúc achiac cư ơi! Nha-án lư lớiq cammáng parnai máh ticuoi ngki. Ma khán ticuoi cuchet bôn tumống lieh pôq tông nha-án, lư nha-án pien cơt mít tamme loi.’ 31 Ma A-praham tông lieh án idô: ‘Khán em ai mái lớiq cammáng parnai Môi-se alứng máh ticuoi tang ngcang khoiq tông, nha-án lư lớiq náp tưi ticuoi cuchet ma tumống lieh.’ ”

17

Yê-su Cato Te Arnáq Táh Luaih

(Mathie 18:6-7, 21-22; Mac 9:42)

1 Yê-su tông top rian te án idô: “Lư bôn a-ưi nốh ính tardông ticuoi táq luaih, ma bap lư tớq nga ticuoi ndon tardông ngki. 2 Khán ticuoi ngki tardông munáq ngai-acái dyôn lớiq tin nnáng cư, ŏ hơn la ngai tacoi búl pưt tớq ticong án, alứng apŏ́ng án tớq dơq ving-cavang te nsuoi án ính tardông ngai-acái. 3 Inha me a-ŏ mít cannính inha bôm! Khán yớu inha táq luaih ada inha, cóq inha dyŏq án. Alứng khán án ngin luaih, cóq inha táh luaih dyôn án. 4 Khán yớu inha táq luaih ada inha tupul chư tớq mui ingái, ma khán án tớq ngin kho inha tớq tupul chư tưi idô: ‘Seq mái táh luaih cư nư,’ iki cóq inha táh luaih dyôn án.”

Yê-su Cato Te Callong Tin

5 Top dyưng ati Yê-su seq idô: “Seq Ưlla táq dyôn he tin a-ưi lư loi.”

6 Yê-su tông nha-án idô: “Khán inha bôn callong tin két ali mui callong me, lư têq inha yua tôm along idô: ‘Along ơi, mái rưc bôm tôm mái, dyơ mái chóh bôm tớq dơq ving-cavang,’ tôm along ngki lư peh inha.”

Yê-su Cato Te Ticuoi Sol

7 “Khán munáq te top inha bôn sol tal pidái, lớiq la bán pannán cưu, tớq sol ngki chô ibư, ưlla án lớiq bôn tông ada án idô: ‘Áu mái mot cha avai.’ 8 Ma ưlla án báq tông idô: ‘Áu mái táq tanna dyôn cư. Alứng mái thái tampớc, dyơ mái át hớu cư tingôi cư cha dyơ. Vít ki-náq têq mái cha.’ 9 Alứng ưlla ngki lớiq bôn si-ơn ticuoi sol, co sol ngki peh parnai án yua. 10 Ma inha la muchứng sol ngki tưi. Tớq inha táq cua máh arnáq Yang Arbang-pilŏ́ng yua inha táq, cóq inha tông idô: ‘He la sol Yang Arbang-pilŏ́ng. He lớiq ngcong án ayô he, co he táq nưm arnáq án yua he táq sớng.’ ”

Yê-su Táq Bánh Mui Chít Náq Ticuoi A-ái Bŏ́q

11 Ndóng Yê-su pôq nga vel pưt Yaru-salem, án pôq pha carlớn vúng Sa-mari alứng vúng Ca-lilê. 12 Ndóng án chón mot tớq vel, án tumúh mui chít náq ticuoi a-ái bŏ́q. Nha-án át yông te án. 13 Nha-án arô yứng lư idô: “Ưlla Yê-su ơi! Sruiq táq he hơ!”

14 Tư Yê-su hôm nha-án, dyơ án tông idô: “Inha pôq apáh cháq inha dyôn ticuoi teng rit sang me arớq phep rit Môi-se khoiq patáp.”

Ndóng nha-án pôq, nha-án cơt bánh a-ái bŏ́q. 15 Bôn munáq te top mui chít náq ngki, tư án hôm án khoiq bánh dyơ, iki án píh lieh nga Yê-su, alứng si-ơn Yang Arbang-pilŏ́ng yứng lư. 16 Án cucúh mpop chứng mát Yê-su alứng si-ơn Yê-su. Án la ticuoi Sa-mari. 17 Yê-su plốh idô: “Bôn mui chít náq khoiq cơt bánh, piaiq lớiq? Ma tumo dyơ nha-án tikiaih náq ngki? 18 Nưm munáq ndô táp tớq si-ơn Yang Arbang-pilŏ́ng. Alứng án la ticuoi te cruong cannŏ́h.”

19 Dyơ Yê-su yua án idô: “Mái yôr tayứng. Co mái tin, mái cơt bánh.”

Yê-su Cato Te Yang Arbang-pilŏ́ng Cơt Sút

(Mathie 24:23-28, 37-41)

20 Bôn ticuoi te top Pha-rasi plốh Yê-su, nnáng máh-mmo dưnh náq Yang Arbang-pilŏ́ng cơt sút? Yê-su ôi nha-án idô: “Yang Arbang-pilŏ́ng cơt sút la án lớiq bôn apáh tíc dyôn ticuoi hôm arlớih arlêng. 21 Lớiq bôn ngai têq tông idô: ‘Ndô! Yang Arbang-pilŏ́ng cơt sút tớq ntúq tudô, lớiq la ntúq tuki!’ Ngai lớiq têq tông iki, co Yang Arbang-pilŏ́ng cơt sút la tớq mít cannính inha.”*

22 Dyơ Yê-su tông top rian te án idô: “Urớh, tớq ingái inha ính lư hôm Acái Yang Cơt Ticuoi át tớq cúc cuteq ndô, nưm mui ingái sớng la piaiq táp, ma inha lớiq bôn hôm. 23 Bôn ticuoi cannŏ́h ính tông ada inha idô: ‘Acái Yang Cơt Ticuoi át ntúq tudô, lớiq la át ntúq tuki.’ Ma inha êq pôq, alứng êq náp parnai nha-án. 24 Arớq lilaiq cáng tớq pilŏ́ng te pứp ndô tớq pứp ntíh, cư Acái Yang Cơt Ticuoi tớq la muchứng ngki tưi. 25 Ma nsuoi ingái ngki tớq, cư cóq chiuq a-ưi nốh dieiq arức, alứng máh ticuoi tớq pang ndô lớiq ráp cư. 26 Ingái cư Acái Yang Cơt Ticuoi tớq lieh nga cúc cuteq ndô la arớq pang Nô-ê te inớh tưi. 27 Tớq pang Nô-ê, cứp náq ticuoi cha ngoiq bui lư, alứng nha-án ial campái muchứng te nling tingôi tớq ingái Nô-ê sớr tớq tuoc. Dyơ dơq arlám tớq, alứng cứp náq ticuoi tớq pang ngki cuchet nhéq. 28 Alứng ngư cư Acái Yang Cơt Ticuoi tớq lieh la arớq tớq pang Lot te inớh. Máh ticuoi tớq pang ngki cha ngoiq bui ơn, nha-án táiq plới, chớt choi, alứng táq dúng pidái. 29 Ma ingái Lot ngốh te vel Sadôm, Yang Arbang-pilŏ́ng apŏ́ng cachie alứng pla uih cơt arớq bo atốh te pilŏ́ng, dyơ cứp náq ticuoi tớq vel ngki cuchet nhéq. 30 Ingái cư Acái Yang Cơt Ticuoi tớq la muchứng ngki tưi.

31 “Tớq ingái ngki, ticuoi mmo át tớq mpuong dúng, cóq án êq siar alứng mot ial nnáng crơng te dúng. Ticuoi mmo át táq pidái, cóq án êq chô ial nnáng crơng te dúng. 32 Cóq inha ayư lieh te campái Lot te inớh! 33 Ticuoi mmo ayáu tarngứh, tarngứh ticuoi ngki lư pít. Ma ticuoi mmo chiuq pít tarngứh, tarngứh ticuoi ngki lư lớiq nai pít. 34 Cư tông inha arlớih lư, tớq idáu ngki bôn bar náq bíq mui ntúq. Yang Arbang-pilŏ́ng ial dông munáq; ma munáq loi, án dŏq. 35 Alứng bôn bar náq cán chón cuclóh sro. Yang Arbang-pilŏ́ng ial dông munáq, ma munáq loi, án dŏq. 36 Alứng bôn bar náq conh át tớq pidái. Yang Arbang-pilŏ́ng ial dông munáq; ma munáq loi, án dŏq.”†

37 Cua Yê-su tông iki, top rian te án plốh idô: “Ưlla ơi! Arnáq ndô ính tớq nga ntúq mmo?”

Yê-su ôi nha-án tớq parnai acám idô: “Ntúq mmo bôn ticuoi cuchet, ntúq ngki lư bôn calang srúp rum cha sáiq cumuiq.”

18

Parnai Acám Te Ticuoi Tarsưq Cán Cammai

1 Dyơ Yê-su cato top rian te án tớq mui parnai acám, co án ính nha-án chom cóq nha-án cớu níc alứng êq pê cannính. 2 Án tông idô: “Tớq mui vel bôn munáq ticuoi tarsưq. Án lớiq adáh Yang Arbang-pilŏ́ng alứng lớiq dyám náp ticuoi. 3 Tớq vel ngki bôn munáq cán cammai. Án tớq níc nga ticuoi tarsưq, alứng án tông idô: ‘Seq avốq sưq tinớng tupứng dyôn cư alứng ticuoi ndon táq cư!’ 4 Khoiq dưnh lư dyơ án táq iki, ma ticuoi tarsưq lớiq cammáng. Ma bôn mui ingái, ticuoi tarsưq parngíh idô: ‘Cư lớiq adáh Yang Arbang-pilŏ́ng, alứng cư lớiq dyám náp díh ticuoi hơ. 5 Ma co cán cammai ndô tớq seq níc te cư, iki cư choi án. Khán cư lớiq choi, án lư tớq pidieiq níc cư, alứng táq dyôn cư sáng ngới!’ ”

6 Dyơ Yê-su tông loi idô: “Inha sáng ma lớiq te parnai ticuoi tarsưq ngki tông? Án sưq, ma sưq lớiq tinớng tupứng. 7 Ma Yang Arbang-pilŏ́ng sưq la piaiq lư, án ính choi ticuoi veng ngê án, la ticuoi ndon arô án cứp ingái cứp idáu. Án lư tớq choi táp nha-án, alứng lớiq dyut. 8 Alứng cư tông dyôn inha chom tưi, Yang Arbang-pilŏ́ng sưq tinớng tupứng lư dyôn máh ticuoi ndon veng ngê án, alứng án táq chái lư. Ma tư cư Acái Yang Cơt Ticuoi tớq lieh nga cúc cuteq ndô, cư bôn tumúh ticuoi ndon lư tin Yang Arbang-pilŏ́ng lớiq?”

Parnai Acám Te Munáq Ticuoi Pha-rasi Alứng Munáq Ticuoi Ial Práq Thêq

9 Yê-su cato loi tớq parnai acám te máh ticuoi ndon parngíh nha-án tinớng ŏ alứng pamat ticuoi cannŏ́h. 10 Án tông idô: “Bôn bar náq conh mot tớq Dúng Sang Pưt ính cớu. Munáq la ticuoi Pha-rasi, munáq loi la ticuoi ial práq thêq. 11 Ticuoi Pha-rasi tayứng cớu iláq lư idô: ‘Cucúh Yang Arbang-pilŏ́ng ơi, cư si-ơn inha, co cư lớiq bôn táq luaih arớq ticuoi cannŏ́h. Cư lớiq bôn ham crơng. Cư lớiq bôn tarphíq tarthu ngai. Cư lớiq bôn tarpíh campái ngai. Cư si-ơn inha, cư lớiq cơt arớq ticuoi ial práq thêq ndô. 12 Cư ót tanna mui tún bar ingái. Alứng te máh mun cư, khán cư bôn mui chít phê, ngki cư mŏp sang mui phê dyôn inha.’ 13 Ma ticuoi ial práq thêq ngki át yông te ticuoi Pha-rasi. Án lớiq dáh tingưi nga pilŏ́ng. Án tứm apơm án bôm táq tíc án sáng anguaq lư. Alứng án tông idô: ‘Ơ Yang Arbang-pilŏ́ng ơi! Seq inha sruiq táq cư hơ, co cư la ticuoi luaih!’ ”

14 Dyơ Yê-su tông idô: “Cư tông inha arlớih lư, ticuoi ial práq thêq ndô chô nga dúng, án lư cơt tinớng ŏ chứng mát Yang Arbang-pilŏ́ng. Ma ticuoi Pha-rasi ngki lớiq bôn tinớng ŏ amớh chứng mát Yang Arbang-pilŏ́ng. Khán ticuoi mmo asớr cháq bôm ính cơt pưt, urớh ticuoi ngki cơt két. Alứng ticuoi mmo asiar cháq dyôn cơt két hoi-ndô, urớh án lư cơt pưt.”

Yê-su Cớu Dyôn Ngai-acái

(Mathie 19:13-15; Mac 10:13-16)

15 Bôn máh ticuoi dông ngai-acái nga Yê-su, co ính án capơiq tớq máh ngai-acái. Ma top rian te Yê-su dyŏq nha-án êq dông máh ngai-acái nga Yê-su. 16 Ma Yê-su arô ngai-acái dyôn tớq nga án; dyơ án tông idô: “Inha dyôn ngai-acái tớq nga cư. Êq catáng nha-án, co tớq top Yang Arbang-pilŏ́ng sút bôn nưm ticuoi ndon bôn mít cannính arớq ngai-acái ndô. 17 Cư tông inha arlớih lư, ticuoi mmo lớiq sŏ́ng dyôn Yang Arbang-pilŏ́ng cơt sút arớq ngai-acái sŏ́ng, ticuoi ngki lớiq têq mot tớq top Yang Arbang-pilŏ́ng sút.”

Bôn Munáq Ticuoi Súc

(Mathie 19:16-30; Mac 10:17-31)

18 Bôn munáq ticuoi sút tớq top Isa-ra-el tớq plốh Yê-su idô: “Thới ơi! Thới la lư ŏ. Amớh cóq cư táq dyôn têq bôn tumống níc-níc?”

19 Yê-su plốh lieh án: “Imo mái dŏq cư ŏ? Nưm Yang Arbang-pilŏ́ng táp ŏ. 20 Mái chom dyơ máh callong Yang Arbang-pilŏ́ng patáp idô: Êq láh parlưi; êq cachet ticuoi; êq titôiq; êq táq-ntêr a-uai; alứng cóq dyám náp a-i a-ám.”✡

21 Ticuoi ngki tông idô: “Cứp callong patáp ngki cư khoiq peh te ndóng cư yôl cháh-cucháh.”

22 Tư Yê-su sáng án tông iki, Yê-su tông lieh án idô: “Mái yôl clớiq mui nốh. Cóq mái chô táiq nhéq máh mun mái; dyơ ial práq ngki choi máh ticuoi kidit. Khán mái táq iki, mái lư bôn mun tớq pilŏ́ng. Dyơ cóq mái tớq alứng veng tapun cư.”

23 Ma tư án sáng Yê-su tông iki, án sáng anguaq lư, co án la ticuoi súc.

24 Yê-su hôm án anguaq. Dyơ Yê-su tông loi idô: “Máh ticuoi súc, dieiq lư dyôn nha-án mot tớq top Yang Arbang-pilŏ́ng sút! 25 Pannán lac-da lŏt hŏ́ng tarúm la ien hơn te ticuoi súc ính mot tớq top Yang Arbang-pilŏ́ng sút.”

26 Máh ticuoi ndon sáng Yê-su tông iki, nha-án plốh idô: “Khán iki, nnáu têq bôn tumống níc-níc?”

27 Yê-su ôi nha-án idô: “Ticuoi lớiq têq táq bôm arnáq ngki, ma Yang Arbang-pilŏ́ng têq táq cứp arnáq.”

28 Dyơ Phi-er tông Yê-su idô: “Ndô! He khoiq táh cứp nốh he bôn, co he ính veng tapun thới.”

29 Yê-su tông máh ticuoi ngki idô: “Cư tông inha arlớih lư, ticuoi mmo táh dúng su, táh a-i a-ám, táh em ai, alứng táh acái campái, co án ính Yang Arbang-pilŏ́ng cơt sút, 30 án lư bôn lieh tớq pang ndô a-ưi hơn te máh nốh án khoiq táh. Alứng chô-mát, án lư bôn tumống níc-níc.”

Yê-su Tông Sa Te Án Cóq Cuchet

(Mathie 20:17-19; Mac 10:32-34)

31 Yê-su dông nưm top rian te án sớng, dyơ án tông nha-án idô: “Inha cammáng! He sớr nga vel Yaru-salem. Át tớq vel ngki, lư cơt tarvớiq máh parnai ticuoi tang ngcang Yang Arbang-pilŏ́ng te inớh khoiq taran te Acái Yang Cơt Ticuoi. 32 Ngai mŏp án nga ati ticuoi tới ticuoi Isa-ra-el. Nha-án ayê tar-ac án, acraiq án, alứng cuchóh tớq cháq án. 33 Nha-án prớih alứng cachet án. Ma catám ingái pe, án yôr tumống lieh.”

34 Ma top rian te Yê-su lớiq apúh te parnai Yê-su tông, co parnai ngki sru lư. Iki nha-án lớiq chom arlớih callong amớh Yê-su chón tông.

Yê-su Táq Bánh Ticuoi Sot Mát Tớq Vel Yê-ri-cô

(Mathie 20:29-34; Mac 10:46-52)

35 Tư Yê-su tumán ính tớq vel Yê-ri-cô, bôn munáq conh sot mát át suseq tor carna. 36 Ndóng án sáng ticuoi clứng pôq pha tumán án, án plốh idô: “Bôn arnáq amớh?”

37 Máh ticuoi ngki ôi: “Yê-su te vel Na-saret pôq pha tumán ndô.”

38 Iki ticuoi sot ngki arô yứng lư idô: “Ơ Yê-su te tŏ́ng toiq Davit ơi! Seq Ưlla sruiq táq cư hơ.”

39 Ticuoi ndon pôq tớq carna dyŏq án êq tacang.

Ma án arô yứng lư loi: “Ơ Ưlla te tŏ́ng toiq Davit ơi! Seq Ưlla sruiq táq cư hơ.”

40 Yê-su trín alứng yua ngai dông ticuoi sot ngki nga án. Tư ticuoi sot ngki tớq, án plốh: 41 “Amớh mái ính cư táq dyôn mái?”

Ticuoi sot ôi Yê-su: “Ưlla ơi! Seq Ưlla táq dyôn mát cư cơt plang!”

42 Dyơ Yê-su tông án idô: “Áu, dyôn mát mái cơt plang! Co mái tin, mát mái cơt plang.”

43 Ndóng ngki táp mát án cơt plang. Dyơ án veng Yê-su alứng ayô Yang Arbang-pilŏ́ng. Tư ticuoi clứng hôm iki, nha-án ayô Yang Arbang-pilŏ́ng tưi.

19

Yê-su Alứng Sachê

1 Yê-su pôq pha pandi vel Yê-ri-cô. 2 Át tớq vel ngki bôn munáq conh, nốh Sachê. Án la ticuoi sút máh ticuoi ial práq thêq, alứng án súc lư. 3 Án ính me Yê-su. Ma án a-êp, iki án lớiq bôn hôm Yê-su, co ticuoi clứng dáh-cadíl án. 4 Iki án talúh pôq nsuoi máh ticuoi clứng. Dyơ án sớr tớq tôm along luah * ính hôm Yê-su pôq pha tumán along ngki.

5 Ndóng Yê-su tớq nga ntúq tôm along ngki, án tingưi asớr, alứng án tông Sachê idô: “Sachê ơi! Mái siar achái, co ingái ndô cư cóq át tớq dúng mái.”

6 Iki Sachê siar táp, alứng án ráp pasôl Yê-su bui ŏ lư. 7 Máh ticuoi ndon hôm nhannha-nhannhóm idô: “Ticuoi ndô pôq át nga dúng ticuoi luaih.”

8 Ma Sachê tayứng chứng mát nhéq máh ticuoi ngki, alứng án tông Yê-su idô: “Ưlla ơi! Máh mun cư, cư ial tadi dŏq choi máh ticuoi kidit. Alứng khán bôn ticuoi mmo cư khoiq lop án mui phê, hoi-ndô cư culieh lieh án puan phê.”

9 Yê-su tông án idô: “Ingái ndô Yang Arbang-pilŏ́ng choi tamống abŏ́h ndô, co án la te tŏ́ng toiq A-praham muchứng he tưi. 10 Cư Acái Yang Cơt Ticuoi tớq nga ndô ính suo alứng ính choi tamống máh ticuoi khoiq clu carna.”

Parnai Acám Te Práq Nen

(Mathie 25:14-30)

11 Cua ngki, Yê-su cato tớq parnai acám sa ada ticuoi ndon khoiq sáng án tông iki. Án tumán ính tớq vel Yaru-salem dyơ, alứng máh ticuoi parngíh khoiq tumán tớq dyơ ingái Yang Arbang-pilŏ́ng cơt sút tớq cruong nha-án. 12 Iki Yê-su tông idô: “Bôn munáq ticuoi sút pôq nga cruong cannŏ́h, alứng ính máh ticuoi sút tớq cruong ngki chóh án cơt puo tớq cruong án bôm. Vít ngki án ính chô lieh nga cruong án. 13 Nsuoi án ính pôq, án arô mui chít náq ticuoi táq arnáq án. Án dyôn mui náq mui nen práq,† alứng án patáp idô: ‘Inha táq imo dyôn práq ndô bôn lơi tingôi tớq ingái cư chô lieh.’ 14 Máh ticuoi prái tớq cruong án, nha-án a-ính án, alứng lớiq ính án cơt puo nha-án. Iki nha-án yua ngai pôq tông ticuoi sút ndon ính chóh án dyôn cơt puo idô: ‘He lớiq ính ticuoi ndô cơt puo he.’

15 “Ma ticuoi ngki bôn cơt puo, dyơ án chô lieh nga cruong án. Án arô máh ticuoi táq arnáq án ndon khoiq ráp práq, co án ính chom máh-mmo a-ưi nha-án bôn lơi te práq ngki. 16 Ticuoi tớq nsuoi tông idô: ‘Ưlla ơi! Cư bôn lơi mui chít nen te mui nen ndon ưlla khoiq dyôn cư.’ 17 Ticuoi sút tông án idô: ‘Ŏ lư mái táq! Mái la ticuoi ŏ táq arnáq cư! Co mái táq ŏ te práq biq ndô, iki cư ính chóh mái dyôn cơt sút tớq mui chít vel.’ 18 Bôn munáq loi tớq, alứng tông idô: ‘Ưlla ơi! Cư bôn lơi sông nen te mui nen ndon ưlla khoiq dyôn cư.’ 19 Ticuoi sút ngki tông án idô: ‘Cư ính chóh mái dyôn cơt sút tớq sông vel.’ 20 Alứng bôn munáq loi tớq, alứng tông idô: ‘Ưlla ơi! Ndô la práq nen ưlla khoiq dyôn cư. Cư cadyom dŏq práq ndô tớq prới. 21 Cư adáh ưlla, co cư chom ưlla crêng lư. Ưlla lớiq táq, ma ưlla ính ial. Ưlla lớiq chớt, ma ưlla ính sot.’ 22 Ticuoi sút ngki tông ada án idô: ‘Mái la ticuoi lới lư ndon táq arnáq cư! Parnai mái tíq mái bôm. Mái khoiq chom dyơ cư ayáu práq cư. Alứng mái chom cư lớiq táq, ma cư ính ial. Cư lớiq chớt, ma cư ính sot. 23 Khán iki, co imo mái lớiq dyôn ticuoi cannŏ́h váq práq cư. Dyơ tớq ingái cư chô lieh, cư bôn práq ngki alứng bôn lơi hơ.’ 24 Vít ngki, ticuoi sút tông máh ticuoi át paniar ngki idô: ‘Ial lieh práq mui nen ngki te án. Dyơ dyôn nga ticuoi ndon bôn mui chít nen.’ 25 Ma máh ticuoi ngki tông ticuoi sút idô: ‘Ưlla ơi! Án khoiq bôn mui chít nen dyơ!’ 26 Ma ticuoi sút ôi nha-án idô: ‘Án ndon bôn a-ưi, cư dyôn án bôn a-ưi lư loi. Ma án ndon lớiq bôn, cư dyôn án ớq lớng. 27 Ma máh nha-án ndon lớiq ính cư cơt puo nha-án, dông nha-án tudô, alứng cachet nhéq nha-án chứng mát cư táp!’ ”

Yê-su Mot Tớq Vel Pưt Yaru-salem

(Mathie 21:1-11; Mac 11:1-11; Yon 12:12-19)

28 Cua Yê-su tông iki, án pôq carlíq máh ticuoi ndon pôq nga vel Yaru-salem. 29 Tư tumán ính tớq vel Bê-phayê alứng vel Bê-thani, nga ntúq king O-li-vê, án yua bar náq top rian te án pôq nsuoi. 30 Án patáp nha-án idô: “Inha pôq nga vel ngki. Ndóng inha tớq parngốh vel, inha lư tumúh mui lám acái aséh a-êp ndon iyốh ngai diq. Ngai chóq dŏq án tớq ntúq ngki. Inha lếh alứng dông án nga cư. 31 Khán ngai plốh inha: ‘Imo inha lếh aséh ndô?’ Dyôn inha ôi idô: ‘Ưlla he ính manh.’ ”

32 Dyơ nha-án bar náq pôq alứng hôm arớq Yê-su khoiq tông nha-án. 33 Ndóng nha-án lếh aséh, ticuoi ưlla aséh plốh nha-án idô: “Inha lếh aséh ndô táq amớh?”

34 Nha-án ôi án idô: “Ưlla he ính manh aséh ndô.”

35 Dyơ nha-án dông achô aséh a-êp ngki dyôn Yê-su. Cua ngki nha-án ial tampớc nha-án lêp tớq crŏ́ng aséh. Dyơ nha-án kitưq Yê-su sớr ticu tớq crŏ́ng aséh. 36 Ndóng Yê-su pôq, nha-án lêp tampớc tớq carna dyôn án dếq. 37 Tư án pôq tumán ính tớq vel Yaru-salem nga ntúq carna siar te king O-li-vê, bôn clứng ticuoi ndon rian te án crau cariau. Nha-án si-ơn alứng ayô Yang Arbang-pilŏ́ng yứng lư, co nha-án khoiq hôm máh arnáq sileh. 38 Nha-án tông idô: “Seq Yang Arbang-pilŏ́ng tốq callong bún dyôn puo ndô, án ndon tớq nga ndô nhơ nốh Yang Arbang-pilŏ́ng. Seq dyôn bôn callong ien ŏ tớq pilŏ́ng, alứng seq parnai ayô tớq nga Yang Arbang-pilŏ́ng.” ✡

39 Tớq ticuoi clứng ngki bôn díh ticuoi Pha-rasi hơ. Nha-án tông Yê-su idô: “Thới ơi! Cóq thới dyŏq máh ticuoi rian te thới êq crau cariau nnáng.”

40 Ma Yê-su ôi nha-án idô: “Khán máh ticuoi ndô lớiq crau cariau iki, cư tông inha arlớih lư, Yang Arbang-pilŏ́ng lư dyôn búl loi crau cariau.”

Yê-su Sáng Anguaq Co Te Vel Yaru-salem

41 Tư Yê-su tumán ính tớq vel Yaru-salem, án me clang nga vel ngki, dyơ án nhiem. 42 Alứng án tông idô: “Ingái ndô cư ính lư máh inha ndon át tớq vel pưt ndô chom cóq táq imo dyôn têq át ien ŏ. Ma hoi-ndô, te callong ndô inha lớiq apúh. 43 Urớh, tớq máh ingái ticuoi picon inha ính puon cuteq lavíng paniar vel inha, alứng nha-án lớiq dyôn inha ngốh te vel. Nha-án catáng cứp carna. 44 Nha-án ính cachet cứp náq inha, alứng talóh nhéq vel pưt inha. Nha-án lớiq dyôn mui nốh amớh tớq vel inha nnáng plŏt, co inha lớiq chom ingái Yang Arbang-pilŏ́ng khoiq tớq ính choi tamống inha!”

Yê-su Mot Tớq Dúng Sang Pưt

(Mathie 21:12-17; Mac 11:15-19; Yon 2:13-22)

45 Yê-su mot tớq Dúng Sang Pưt, dyơ án chuih angốh nhéq máh ticuoi táiq plới tớq ngki. 46 Án tông ada nha-án idô: “Tớq tám uráq Yang Arbang-pilŏ́ng te inớh khoiq tông idô:

‘Dúng na cư ntúq dŏq cớu seq.’ ✡

Ma inha táq dúng ndô cơt arớq cưp dyôn ticuoi siveng mot catốq!”

47 Cứp ingái Yê-su cato tớq Dúng Sang Pưt. Máh ticuoi sút top teng rit sang, máh thới sái rit, alứng máh ticuoi sút cannŏ́h, suo ngê ính cachet Yê-su. 48 Ma nha-án lớiq chom amớh ính táq dyôn ngai bôn cachet Yê-su, co máh ticuoi ính lư cammáng parnai án cato.

20

Ngai Plốh Yê-su Te Chức Án

(Mathie 21:23-27; Mac 11:27-33)

1 Bôn mui ingái Yê-su cato parnai ŏ te Yang Arbang-pilŏ́ng dyôn máh ticuoi tớq Dúng Sang Pưt cammáng. Ndóng ngki bôn máh ticuoi sút top teng rit sang, máh thới sái rit, alứng máh ticuoi sút tớq sớu, tớq nga án alứng plốh idô: 2 “Cóq mái táq-ntêr a he, mái bôn chức amớh dŏq táq arnáq ndô? Nnáu dyôn mái bôn chức ndô?”

3 Yê-su ôi nha-án: “Cư ính plốh inha mui callong tưi. Cóq inha ôi cư: 4 Tíc na dơq ndon Yon táq, te mmo arnáq ngki tớq, te Yang Arbang-pilŏ́ng lớiq la te ticuoi?”

5 Dyơ nha-án tanghúng idô: “Khán he ôi án: ‘Arnáq Yon táq tớq te Yang Arbang-pilŏ́ng,’ cumáiq án plốh lieh he idô: ‘Khán iki, imo inha lớiq tin Yon?’ 6 Ma khán he ôi án: ‘Arnáq Yon táq chóng tớq te ticuoi,’ ngki máh ticuoi prái lư tíq búl ada he, co nha-án tin Yon la ticuoi tang ngcang Yang Arbang-pilŏ́ng.”

7 Iki nha-án ôi Yê-su idô: “He lớiq chom.”

8 Yê-su ôi lieh nha-án idô: “Dyơ! Cư lớiq tông a inha chom tưi nnáu dyôn cư bôn chức táq máh arnáq ndô.”

Parnai Acám Te Munáq Táq Nưong Nho

(Mathie 21:33-46; Mac 12:1-12)

9 Yê-su cato máh ticuoi clứng ngki tớq parnai acám idô: “Bôn munáq conh chóh ntớng nho tớq nưong. Dyơ án dyôn máh ticuoi táq dơ nưong án. Án alứng máh ticuoi ngki sŏ́ng chúng munơi máh culái. Cua ngki án pôq nga cruong cannŏ́h dưnh lư. 10 Tớq ngư culái dom, ưlla ngki yua ticuoi sol tớq nga nha-án ndon táq dơ nưong dyôn ial phê án te nha-án. Ma nha-án tính ticuoi sol, alứng chuih sol ngki chô ati nnŏ́h. 11 Dyơ ưlla ngki yua sol cannŏ́h loi pôq nga nưong. Ma nha-án ndon táq dơ nưong tính ticuoi sol ngki tưi, alứng nha-án acraiq án; dyơ nha-án chuih án dyôn chô ati nnŏ́h. 12 Vít ngki ưlla yua munáq sol loi. Ma ticuoi táq dơ nưong táq ada sol ngki cơt bác chol, alứng nha-án chuih angốh án. 13 Dyơ ưlla ngki parngíh idô: ‘Imo loi cư ính táq? Cư ính yua acái conh ndon cư ayáu lư loi pôq. Lư nha-án dyám náp án.’ 14 Ma tư nha-án ndon táq dơ nưong hôm acái conh ưlla, dyơ nha-án tanghúng idô: ‘Ndô la lư acái tŏ́ng na ưlla. He! He cachet viang án! Dyơ máh mun án cơt na he!’ 15 Dyơ nha-án lúq ndŏ́h acái ưlla angốh te nưong, alứng nha-án cachet án. Iki, imo táp ưlla ngki ính táq ada nha-án? 16 Lư án tớq cachet táh nhéq nha-án, alứng án dyôn ticuoi cannŏ́h loi táq dơ nưong án.”

Máh ticuoi ndon sáng parnai ngki tông idô: “Êq dyôn cơt arnáq arớq iki!”

17 Ma Yê-su me nga nha-án alứng plốh idô: “Khán tới iki, amớh la ngê te parnai tớq tám uráq Yang Arbang-pilŏ́ng khoiq tông te inớh idô:

‘Cúc búl ticuoi táq dúng khoiq adúh,

búl ngki cơt búl lác tớq tol dúng.’*

18 Ticuoi mmo dứm tớq búl ndô, án prớm lớng. Ma khán búl ndô atôh piaiq cháq ticuoi, ticuoi ngki alíq tháng.”

Yê-su Cato Te Práq Thêq

(Mathie 22:15-22; Mac 12:13-17)

19 Máh ticuoi sút top teng rit sang alứng máh thới sái rit suo ngê ính cŏp Yê-su, co nha-án chom Yê-su tông parnai acám ngki te nha-án. Ma nha-án lớiq dáh cŏp Yê-su, co nha-án adáh máh ticuoi prái. 20 Ma nha-án tituaiq níc te Yê-su. Dyơ nha-án yua ticuoi pôq cammáng te Yê-su cato. Máh ticuoi ngki táq náh-nnan arớq ticuoi partát ŏ, ma callong lư la nha-án tớq suo callong luaih dŏq têq bôn cŏp án, alứng mŏp án nga ati ticuoi sút. 21 Máh ticuoi suo ngê ngki plốh Yê-su idô: “Thới ơi! He chom dyơ thới tông piaiq níc. Alứng chứng mát thới, nhéq tưh ticuoi la li-arli nhéq. Thới cato te ngê Yang Arbang-pilŏ́ng piaiq lư. 22 Iki he seq thới tông he: Amớh thới parngíh, crái lớiq khán he dyôn práq thêq nga puo Rô-ma?”

23 Ma Yê-su khoiq chom nha-án bôn ngê ính chim án; dyơ án tông ada nha-án idô: 24 “Inha dông dyôn cư me mui callong práq! Callong práq ndô bôn rớp alứng tarran arớq nnáu?”

25 Nha-án ôi: “Puo Rô-ma.”

Dyơ Yê-su tông lieh nha-án idô: “Crơng puo Rô-ma, cóq inha culieh lieh dyôn puo Rô-ma, alứng crơng Yang Arbang-pilŏ́ng, cóq inha culieh lieh dyôn Yang Arbang-pilŏ́ng.”

26 Ndóng Yê-su yôl át cato ticuoi clứng, máh ticuoi ndon chim Yê-su lớiq bôn tumúh mui callong luaih amớh te parnai Yê-su cato. Iki nha-án sáng dut lư te parnai Yê-su ôi. Dyơ nha-án lớiq bôn tacang amớh nnáng.

Top Sa-dusê Plốh Yê-su Te Arnáq Tumống Lieh

(Mathie 22:23-33; Mac 12:18-27)

27 Bôn ticuoi te top Sa-dusê tớq nga Yê-su. Nha-án tông ticuoi khoiq cuchet lớiq têq tumống lieh. Nha-án tông Yê-su idô: 28 “Thới ơi! Môi-se khoiq taran dyôn he chom idô: ‘Khán munáq conh khoiq ial campái ma án cuchet, ma campái án yôl tumống, alứng nha-án iyốh bôn acái, iki em ai án cóq atŏ́ng campái án, dŏq pitŏ́ng lieh dyôn án.’ ✡ 29 Tớq top he bôn tupul náq em ai. Án ndon ai pông khoiq ial campái. Ma án cuchet iyốh bôn acái. 30 Iki a-em pandi án atŏ́ng campái án. 31 Alứng muchứng ngki tưi, te a-em pandi tingôi a-em tuloiq. Tupul náq nha-án la táq muchứng nhéq. Ma nha-án cuchet iyốh bôn acái. 32 Tớq talloiq tháng, cán ngki cuchet tưi. 33 Tư máh ticuoi cuchet bôn tumống lieh, cán ngki cơt campái án mmo? Co nha-án tupul náq ưlla nhéq cán ngki!”

34 Yê-su ôi nha-án idô: “Cán conh ial campái cayieq nưm tớq pang ndô sớng. 35 Ma nha-án ndon tin Yang Arbang-pilŏ́ng, lư Yang Arbang-pilŏ́ng dyôn nha-án tumống lieh te cuchet, alứng án dyôn nha-án tumống níc-níc. Nha-án lớiq ial nnáng campái cayieq. 36 Nha-án cơt arớq tarneng Yang Arbang-pilŏ́ng tưi; nha-án lớiq nai cuchet nnáng. Nha-án lư cơt acái acon Yang Arbang-pilŏ́ng, co nha-án khoiq tumống lieh te cuchet. 37 Ma te arnáq ticuoi cuchet bôn tumống lieh, Môi-se khoiq dyôn he chom arlớih lư te callong ngki, ndóng án taran te arbu bôn uih chéh, ma lớiq ngcat. Ntúq ngki án anốh Yang Arbang-pilŏ́ng la:

‘Yang Arbang-pilŏ́ng A-praham sang, I-sac sang, alứng Yacốp sang.’✡

38 He têq chom nha-án tumống lieh te cuchet, co ticuoi cuchet lớiq têq sang nnáng Yang Arbang-pilŏ́ng. Nưm nha-án ndon yôl tumống sớng têq sang án, alứng nhéq tưh ticuoi bôn tumống co nhơ te án.”

39 Cua Yê-su tông iki, máh ticuoi te top thới sái rit ráp parnai Yê-su idô: “Thới ơi! Lư piaiq máh parnai thới tông!”

40 Vít ngki, nha-án lớiq dáh plốh Yê-su mui callong amớh nnáng.

Parnai Plốh Te Crit

(Mathie 22:41-46; Mac 12:35-37)

41 Yê-su plốh nha-án idô: “Co imo ticuoi báq tông Crit† tớq te tŏ́ng toiq puo Davit? 42-43 To Davit táp tông tớq tám uráq Parnai Cứh Ayô idô:

‘Yang Arbang-pilŏ́ng tông Ưlla cư idô:

“Mái ticu pa atớm cư‡

tingôi ingái cư dyôn ticuoi picon mái át tadưp allang dyưng mái, cơt sol mái.” ’ ✡

44 To Davit táp dŏq Crit la ‘Ưlla’. Ngki imo têq Davit dŏq ticuoi te tŏ́ng toiq án bôm ‘Ưlla’?”

Yê-su Dyŏq Ticuoi Êq Táq Arớq Thới Sái Rit

(Mathie 23:1-36; Mac 12:38-40)

45 Ndóng clứng ticuoi át cammáng parnai Yê-su, án tông top rian te án idô: 46 “Inha êq táq arớq thới sái rit. Nha-án ính lư sứp au thor dát, alứng ính lư ticuoi cannŏ́h pasôl ŏ ndóng nha-án át alứng ticuoi clứng. Nha-án ính bôn kichơng ticu ŏ clưi nhéq te cannŏ́h tớq dúng rum, alứng nha-án ính ticu pa tanieng tớq ngai mơi nha-án tớq cha. 47 Nha-án lop máh mun cán cammai, alứng nha-án cớu toiq lư ính ngai tông nha-án la ticuoi tinớng ŏ. Ma chô-mát, tôt nha-án ntáng hơn te máh ticuoi cannŏ́h!”

21

Cán Cammai Cacháq Práq Sang

(Mac 12:41-44)

1 Yê-su me nga ntúq ngai cacháq práq sang tớq Dúng Sang Pưt. Án hôm ticuoi súc cacháq práq tớq ngki. 2 Alứng án hôm munáq cán cammai kidit lư, cacháq bar nhac práq kem ndon tarnáp biq lư. 3 Yê-su tông idô: “Cư tông inha arlớih lư, cán cammai ndô kidit lư, ma án cacháq práq sang a-ưi hơn te ticuoi cannŏ́h. 4 Co máh ticuoi cannŏ́h cacháq práq clưi te nha-án tớc cha, ma cán cammai ndô ớq lư. Máh-mmo án bôn, án cacháq nhéq máh ngki.”

Yê-su Tông Te Ngai Talóh Dúng Sang Pưt

(Mathie 24:1-2; Mac 13:1-2)

5 Bôn ticuoi te top rian te Yê-su achuon te Dúng Sang Pưt ndon ŏ lư, co ngai táq tớq búl ŏ. Ngai táq dúng ngki na búl dát, alứng mŏp sang máh crơng ndon ŏ lư dyôn Yang Arbang-pilŏ́ng. 6 Ma Yê-su tông nha-án idô: “Máh nốh ndon inha hôm tớq ntúq ndô hoi-ndô, chô-mát án lớiq tarbôt nnáng munơi; án partáh nhéq.”

Yê-su Tông Te Callong Dieiq Arức Tớq Nga Ticuoi

(Mathie 10:16-25; 24:3-14; Mac 13:3-13)

7 Nha-án plốh Yê-su idô: “Thới ơi! Seq thới tông dyôn he chom, nnáng dưnh máh-mmo arnáq ndô tớq? Alứng bôn tíc amớh apáh nsuoi te arnáq ndô ính tớq?”

8 Yê-su ôi nha-án idô: “Cóq inha át dyôn ahôi; êq dyôn ngai pilốh inha. Chô-mát bôn a-ưi náq bôiq nốh cư, alứng nha-án tông idô: ‘To cư táp la Crit!’ Alứng nha-án tông idô hơ: ‘Ingái talloiq ính tớq dyơ!’ Ma inha êq náp parnai nha-án. 9 Tư inha sáng parhanh ngai tarchíl alứng ngai tarpíh ính cơt sút, inha êq crŏ́q. Co arnáq ndô cóq tớq nsuoi avai. Ma iyốh tớq ingái talloiq tháng.”

10 Yê-su tông loi idô: “Ingái ngki bôn top ndô tarchíl tartáq alứng top ngki, alứng cruong ndô tarchíl tartáq alứng cruong ngki. 11 Bôn a-ưi ntúq cuteq arsáu alứng cacưt. Bôn a-ưi ntúq ớq tanna cha. Alứng cơt a-ái arcúh, munáq tôiq na munáq. Máh nốh chếq ndô lư tớq, alứng bôn a-ưi tíc sileh tớq te pilŏ́ng hơ.

12 “Ma nsuoi máh nốh ngki tớq, bôn ticuoi cŏp inha alứng táq dieiq arức lư. Nha-án dông inha nga dúng rum ticuoi Isa-ra-el dyôn ngai sưq inha, alứng nha-án crál inha tớq coq tôt hơ. Ngai dông inha chứng mát máh puo alứng chứng mát máh ticuoi sút la co tian inha veng ngê cư. 13 Máh arnáq ngki táq dyôn inha têq bôn cato te ngê cư. 14 Cóq inha êq rớu-ri nsuoi te amớh inha ính tông ada ticuoi sút. 15 Ndóng ngki táp cư ính tông inha alứng dyôn inha bôn ngê tubáiq têq tông parnai piaiq ada nha-án ndon ính táq inha. Dyơ nha-án lớiq têq tamien amớh nnáng. 16 Lư a-i a-ám, em ai, khơi cuya, alứng yớu inha, ính mŏp inha nga ati ticuoi sút. Bôn ticuoi te top inha, án ndon ngai táq, án ndon ngai cachet. 17 Nhéq tưh ticuoi a-ính inha co tian inha veng ngê cư. 18 Ma mui ntráih sóc tớq plô inha la lớiq pít. 19 Co inha chiuq tanhir níc, iki inha bôn tumống níc-níc.”

Yê-su Tông Te Ngai Talóh Vel Pưt Yaru-salem

(Mathie 24:15-21; Mac 13:14-19)

20 “Tớq inha hôm clứng líng át paniar vel pưt Yaru-salem, inha têq chom khoiq tumán ngai ính talóh vel ngki. 21 Ndóng ngki nha-án ndon át tớq vúng Yudê cóq lúh sớr át tớq cóh loi. Nha-án ndon át tớq vel Yaru-salem cóq ngốh te vel. Alứng nha-án ndon át culái tieh vel Yaru-salem cóq êq chô nnáng nga vel. 22 Ingái ngki la ingái Yang Arbang-pilŏ́ng táq tôt top Isa-ra-el co tian nha-án lớiq peh, dyôn cơt tarvớiq simớt parnai ngai khoiq taran tớq tám uráq Yang Arbang-pilŏ́ng te inớh. 23 Tớq ingái ngki, toiq bap lư dyôn máh ticuoi cán ndon át cháq-iki alứng máh cán a-uq acái. Co ingái ngki dieiq arức lư tớq nga cruong cuteq ndô, alứng Yang Arbang-pilŏ́ng táq máh ticuoi ndô. 24 Án ndon ngai tráh tớq dau. Án ndon ngai cŏp dông cơt sol nga cruong cannŏ́h. Alứng máh ticuoi tới ticuoi Isa-ra-el ính dếq cliet vel Yaru-salem tingôi sút pang nha-án.”

Yê-su Tông Te Acái Yang Cơt Ticuoi Tớq Lieh

(Mathie 24:29-31; Mac 13:24-27)

25 “Vít ngki, bôn tíc sileh tớq mát pandang, mát kisái, alứng máh pantôr hơ. Alứng tớq cuteq ndô bôn a-ưi cruong sáng dut alứng adáh lư, co dơq ving-cavang lampóh hớp lư alứng hô yứng lư. 26 Ticuoi pít mít co sáng adáh, alứng nha-án crŏ́q lư co máh nốh dieiq arức tớq nga cứp cruong. Alứng máh nốh bôn chức tớq pilŏ́ng, Yang Arbang-pilŏ́ng táq dyôn arsáu nhéq. 27 Vít ngki ngai hôm Acái Yang Cơt Ticuoi tớq pandi tulúc; án bôn chức pưt lư alứng rớp án ang-ưr lư. ✡ 28 Ndóng inha hôm nốh ndô tabớq tớq, inha tayứng alứng tingưi asớr, co tumán tớq dyơ ingái Yang Arbang-pilŏ́ng choi tamống inha.”

Parnai Acám Te Tôm Along Tarúng

(Mathie 24:32-35; Mac 13:28-31)

29 Dyơ Yê-su tông nha-án tớq parnai acám idô: “Inha me tôm along tarúng alứng tôm along cannŏ́h. 30 Tớq inha hôm along pứh ula, inha chom tumán ính tớq dyơ kisái puoq. 31 Muchứng ngki tưi, tớq inha hôm máh arnáq cư tông inha hoi-ndô, inha chom Yang Arbang-pilŏ́ng cơt sút khoiq tumán ính tớq dyơ. 32 Cư tông inha arlớih lư, ticuoi tớq pang ndô lớiq cuchet nsuoi te máh nốh ndô tớq. 33 Chô-mát, pilŏ́ng alứng cuteq cơt pít nhéq, ma parnai cư tông lớiq nai pít.”

Yê-su Tông Cóq Bán Ŏ Cháq Bôm

34 “Cóq inha bán ŏ cháq bôm. Êq dyôn mít cannính inha ính ngoiq cha a-ưi, lớiq la bol plêc; alứng êq rớu-ri adáh ớq tớc, ớq cha tớq pang tumống inha. Khán iki, tớq ingái cư tớq lieh nga cúc cuteq ndô, dáh lơ inha lớiq parngíh amớh te cư tớq lieh. Co ingái ngki cư tớq chái lư arớq tihŏ láih. 35 Alứng ingái ngki tớq nga cứp náq ticuoi tớq cúc cuteq ndô. 36 Iki cóq inha me a-ŏ alứng cớu dyôn inha têq viar vít te nốh dieiq arức ngki, alứng cớu seq te Acái Yang Cơt Ticuoi têq ngin inha la ticuoi tinớng ŏ chứng mát án tớq ingái án sưq nhéq tưh ticuoi.”

37 Cứp ingái Yê-su cato tớq Dúng Sang Pưt, ma tớq idáu án pôq át tớq king O-li-vê. 38 Tớq ang iláih cláih lư, bôn clứng ticuoi tớq nga Dúng Sang Pưt ính cammáng Yê-su cato.

22

Ticuoi Sút Suo Ngê Ính Cachet Yê-su

(Mathie 26:1-5; Mac 14:1-2; Yon 11:45-53)

1 Tumán ính tớq ingái top Isa-ra-el Cha Beng Mi Ớq Bôt Pôih, la ingái nha-án ayư lieh Ingái Ngốh.* 2 Máh ticuoi sút top teng rit sang alứng máh thới sái rit suo ngê ính cachet Yê-su. Ma nha-án adáh máh ticuoi prái.

Yuda Sŏ́ng Culieu Yê-su

(Mathie 26:14-16; Mac 14:10-11)

3 Ndóng ngki yang Satán mot tớq mít Yuda I-cari-ôt, án la munáq te top mui chít la bar náq rian te Yê-su. 4 Dyơ án pôq tumúh máh ticuoi sút top teng rit sang alứng máh sút ticuoi kiaq Dúng Sang Pưt. Án tanghúng alứng nha-án táq imo têq án bôn mŏp Yê-su nga nha-án. 5 Máh ticuoi ngki sáng ơn lư, alứng nha-án ưq chang án práq. 6 Án khoiq chen ưq alứng nha-án; dyơ án suo carna ndóng mmo ŏ dyôn nha-án cŏp Yê-su ma lớiq bôn clứng ticuoi át tumán Yê-su.

Yê-su Át Cha Munơi Alứng Top Rian Te Án

(Mathie 26:17-25; Mac 14:12-21; Yon 13:21-30)

7 Tư tớq Ingái Cha Beng Mi Ớq Bôt Pôih, ticuoi Isa-ra-el cóq kiac cưu acái veng phep rit Yang Arbang-pilŏ́ng tông dyôn ayư lieh Ingái Ngốh. 8 Iki Yê-su yua Phi-er alứng Yon idô: “Inha pôq thuan tanna dyôn he cha ayư lieh Ingái Ngốh.”

9 Ma nha-án plốh Yê-su: “Ntúq mmo thới dyôn he pôq thuan?”

10 Yê-su tông nha-án idô: “Ndóng inha mot tớq vel, inha lư tumúh munáq conh tikel† yáng dơq. Inha veng tatun crŏ́ng ticuoi ngki. Dúng mmo án mot, inha mot dúng ngki tưi. 11 Dyơ inha tông ticuoi ưlla dúng ngki idô: ‘Thới ính plốh mái idô: Tumo callúng mong tumoi? Tớq callúng ngki cư ính cha pêl bui ayư Ingái Ngốh alứng top rian te cư.’ 12 Dyơ án ính turô mui callúng pưt tớq ntrôn tanieng dyôn inha. Tớq callúng ngki bôn cứp nốh máh crơng tarnứng. Dyơ inha thuan tớq callúng ngki.”

13 Dyơ nha-án bar náq pôq, alứng nha-án tumúh arớq Yê-su khoiq tông nha-án. Iki nha-án thuan mui pêl dŏq cha ayư Ingái Ngốh. 14 Tớq ngư chicha, Yê-su ticu alứng top mui chít la bar náq dyưng ati án. 15 Dyơ án tông nha-án idô: “Cư ính lư cha ngoiq alứng inha dŏq ayư Ingái Ngốh nsuoi te cư cóq chiuq dieiq arức. 16 Cư tông inha arlớih lư, cư lớiq cha ngoiq nnáng alứng inha arớq pêl ndô, tingôi cơt tarvớiq máh nốh ngai ayư lieh te Ingái Ngốh tớq ingái Yang Arbang-pilŏ́ng cơt sút.”

17 Cua Yê-su tông iki, án ial choc dơq alứng si-ơn Yang Arbang-pilŏ́ng. Dyơ án tông idô: “Inha ráp ial alứng mpô dơq nho ndô dyôn inha ngoiq. 18 Cư tông inha arlớih lư, cư lớiq ngoiq nnáng dơq nho ndô tingôi tớq ingái Yang Arbang-pilŏ́ng cơt sút.”

19 Án ial beng alứng si-ơn Yang Arbang-pilŏ́ng. Dyơ án péq beng, alứng avôi dyôn nha-án. Dyơ án tông idô: “Ndô la cháq cư ndon cuchet tang inha. Cóq inha táq arớq ndô dŏq ayư níc cư.”

20 Cua nha-án cha, Yê-su táq muchứng ngki sa. Án ial choc dơq, dyơ án tông idô: “Dơq ndô la aham cư. Aham ndô ngốh táq tíc Yang Arbang-pilŏ́ng khoiq par-ưq parnai tamme ada inha.

21 “Ma bôn munáq te top inha ndon cha munơi alứng cư hoi-ndô, án ính culieu cư. 22 Acái Yang Cơt Ticuoi cóq pôq tớq carna Yang Arbang-pilŏ́ng anát dyôn án pôq. Ma bap lư tớq nga ticuoi ndon culieu án.”

23 Dyơ nha-án tabớq munáq plốh munáq idô: “Nnáu táp te top he ính táq arnáq ndô?”

Nnáu Pưt Hơn Tớq Top Rian Te Yê-su?

24 Top rian te Yê-su tarmien tartuoq ính chom nnáu pưt hơn te cannŏ́h tớq top nha-án. 25 Yê-su tông nha-án idô: “Tớq pang ndô máh ticuoi puo ính lư ticuoi prái cơt sol nha-án. Alứng máh ticuoi bôn chức ính lư ngai ayô nha-án, táq-ntêr nha-án la ticuoi báq choi yớu. 26 Ma inha êq táq iki. Khán ticuoi mmo te inha ính cơt sút hơn, cóq án cơt arớq ticuoi két. Alứng án ndon ính cơt sút, cóq án hớu ticuoi cannŏ́h. 27 Ticuoi mmo inha hôm pưt hơn, án ndon ticu cha sớng lớiq la án ndon teng crơng tanna? Lư án ndon ticu cha sớng pưt hơn. Ma cư át alứng inha arớq ticuoi hớu sớng.

28 “Top inha át níc alứng cư ndóng cư tumúh a-ưi callong dieiq arức; inha lớiq bôn táh cư. 29 A-ám cư khoiq anát cư dyôn cơt sút. Muchứng ngki tưi cư ính anát inha dyôn cơt sút. 30 Cư dyôn inha cha ngoiq munơi alứng cư, ndóng cư cơt sút. Alứng cư dyôn inha ticu sưq mui chít la bar top ticuoi Isa-ra-el.”

Yê-su Tông Nsuoi Te Arnáq Phi-er Táq

(Mathie 26:31-35; Mac 14:27-31; Yon 13:36-38)

31 “Ơ Si-môn, Si-môn ơi! Yang Satán khoiq seq ính bôn inha. Án ính táq dieiq arức inha arớq ngai om yê sro. 32 Ma cư khoiq cớu dyôn mái, dŏq mái lớiq pít callong tin. Tư mái tin lieh cư, cóq mái choi máh em ai mái dyôn nha-án tin khớm lư loi.”

33 Ma Phi-er ôi Yê-su idô: “Ưlla ơi! Cư sŏ́ng pôq tưi alứng Ưlla. Tam ngai crál tớq coq tôt lớiq la ngai cachet cư la thôi.”

34 Ma Yê-su ôi Phi-er idô: “Phi-er ơi! Ntruoi iyốh ticár, mái khoiq calôih cư pe chư.”

Yê-su Patáp Sa Top Rian Te Án

35 Yê-su plốh top rian te án idô: “Ndóng cư yua inha pôq ma cư lớiq dyôn inha dông tui, lớiq la tái práq, lớiq la cơp, amớh inha ớq ndóng ngki?”

Nha-án ôi: “He lớiq bôn ớq amớh.”

36 Dyơ Yê-su tông loi idô: “Ma hoi-ndô cư tông inha idô: Nnáu bôn tui, dyôn án dông. Nnáu bôn tái práq, dyôn án kitớn. Nnáu ớq dau, dyôn án táiq au, dyơ plới dau. 37 Parnai Yang Arbang-pilŏ́ng tông te cư idô:

‘Ngai ngiaih án arớq ticuoi luaih tưi.’ ✡

Hoi-ndô cóq cơt tarvớiq máh parnai ngai khoiq tông te cư. Alứng máh parnai cannŏ́h hơ ngai khoiq tông te cư la cóq cơt tarvớiq tưi.”

38 Top rian te Yê-su tông án idô: “Ưlla ơi! Ndô! Khoiq bôn dyơ bar pla dau.”

Yê-su ôi: “Ơq. Piaiq dyơ.”

Yê-su Cớu

(Mathie 26:36-46; Mac 14:32-42)

39 Yê-su ngốh te ntúq ngki pôq nga king O-li-vê loi, la ntúq án báq pôq te nsuoi. Alứng máh top rian te án pôq alứng án tưi. 40 Tư nha-án tớq nga ntúq ngki, án tông top rian te án idô: “Cóq inha cớu êq dyôn ngai tardông inha táq luaih.”

41 Yê-su ngốh te nha-án bôn sám mui chít achớng. Dyơ án chóh tarcol alứng cớu. 42 Án cớu idô: “A-ám ơi! Khán mái sŏ́ng, seq mái atức viang choc dieiq arức ndô dyôn vít te cư. Ma A-ám êq veng cannính cư ính, ma veng arớq A-ám ính.”

43 Dyơ bôn munáq tarneng te pilŏ́ng tớq nga Yê-su, alứng choi án dyôn bôn mít cannính rap chiuq máh arnáq dieiq arức.‡ 44 Yê-su sáng dieiq arức lư tớq mít cannính án. Dyơ án cớu seq nhéq tarngứh tarhơ. Bôn pahor ngốh te cháq án arớq aham tandyŏ́h tớq cuteq.

45 Tư Yê-su yôr te cớu, án píh lieh nga top rian te án, alứng hôm nha-án bíq. Nha-án sáng aleq co nha-án rớu-ri alứng anguaq lư. 46 Yê-su plốh nha-án: “Imo inha bíq? Cóq inha ayư! Alứng cóq inha cớu seq dyôn têq viar vít te ngai tardông inha táq luaih.”

Ngai Cŏp Yê-su

(Mathie 26:47-56; Mac 14:43-50; Yon 18:3-11)

47 Ndóng Yê-su yôl tông top rian te án, bôn clứng ticuoi tớq munơi alứng Yuda ndon te top mui chít la bar náq rian te án tưi. Yuda ayông máh ticuoi clứng ngki tớq nga án. Dyơ Yuda honh án. 48 Ma Yê-su plốh Yuda idô: “Imo mái honh cư Acái Yang Cơt Ticuoi? Mái ính culieu cư, piaiq lớiq?”

49 Tư top rian te Yê-su hôm arnáq iki, ngki nha-án plốh Yê-su idô: “Ưlla ơi! Piaiq lớiq, khán he tráh nha-án tớq dau?”

50 Bôn munáq te nha-án tráh munáq sol ariaih top teng rit sang Yang Arbang-pilŏ́ng, ti-ŏ́h cutor pa atớm.

51 Yê-su tông idô: “Êq! Dyôn nha-án tíng táq.”

Dyơ án pateng cutor ticuoi ngki dyôn cơt ŏ lieh.

52 Dyơ Yê-su tông ada máh ticuoi sút top teng rit sang, máh líng kiaq Dúng Sang Pưt, alứng máh ticuoi sút tớq sớu, ndon tớq cŏp án idô: “Imo inha dông dau alứng tarcál tớq cŏp cư, arớq inha ính cŏp ticuoi siveng? 53 Cứp ingái cư át níc alứng inha tớq Dúng Sang Pưt, ma inha lớiq táq amớh ada cư. Ma ingái ndô, inha têq veng cannính inha bôm, la ngê ngiau.”

Phi-er Calôih Yê-su

(Mathie 26:57-58, 69-75; Mac 14:53-54, 66-72; Yon 18:12-18, 25-27)

54 Dyơ nha-án cŏp Yê-su, alứng dông án nga dúng ariaih top teng rit sang Yang Arbang-pilŏ́ng. Ma Phi-er veng yông-yông tatun crŏ́ng Yê-su. 55 Tư nha-án mot tớq ngcưm dúng, nha-án achúq uih. Dyơ nha-án ticu heng uih munơi, bôn díh Phi-er hơ heng alứng nha-án. 56 Ma bôn munáq cán ndon táq arnáq tớq dúng ngki hôm Phi-er ticu heng uih. Án me clớn níc nga Phi-er, dyơ án tông idô: “Ticuoi ndô át alứng Yê-su tưi.”

57 Ma Phi-er calôih idô: “Mái êq la mun! Cư lớiq chom án.”

58 Dyơ muhoi loi, bôn ticuoi cannŏ́h loi hôm Phi-er, alứng án tông idô: “Mái la te top ngki tưi.”

Ma Phi-er ôi: “Cư tới te top ngki daih!”

59 Vít ngki, muhoi loi, bôn munáq conh cannŏ́h acớl Phi-er; dyơ án tông idô: “Lư simớt ticuoi ndô át alứng Yê-su, co án la ticuoi Ca-lilê.”

60 Ma Phi-er ôi: “Cư lớiq chom amớh mái tông.”

Ndóng Phi-er yôl tông iki, ntruoi ticár táp. 61 Dyơ Yê-su tilêq me nga Phi-er, iki Phi-er ayư lieh te parnai Yê-su khoiq tông án idô: “Ntruoi iyốh ticár, mái khoiq calôih cư pe chư.”

62 Dyơ Phi-er ngốh te ngki, alứng án nhiem tức-ức tháng.

Ngai Ayê Tar-ac Yê-su

(Mathie 26:67-68; Mac 14:65)

63 Nha-án ndon cŏp Yê-su ayê tar-ac án alứng tính án. 64 Ngai tian mát án, dyơ tông idô: “Áu mái tông, mái ndon tang ngcang Yang Arbang-pilŏ́ng, nnáu chốc mái?”

65 Alứng a-ưi nốh cannŏ́h hơ nha-án acraiq asáh Yê-su.

Yê-su Át Chứng Mát Máh Ticuoi Sút Top Isa-ra-el

(Mathie 26:59-66; Mac 14:55-64; Yon 18:19-24)

66 Tớq ang iláih, máh ticuoi sút tớq sớu, máh ticuoi sút top teng rit sang, alứng máh thới sái rit, tớq rum munơi. Ngai dông Yê-su tớq nga nha-án. Dyơ nha-án plốh án idô: 67 “Khán mái la lư Crit, cóq mái tông he.”

Ma Yê-su ôi nha-án idô: “Khán cư tông inha, la inha lớiq náp cư mmớh. 68 Alứng khán cư plốh inha, la inha lớiq ôi cư tưi. 69 Ma te ndô tớq chô-mát, cư Acái Yang Cơt Ticuoi lư át ticu pa atớm Yang Arbang-pilŏ́ng Sút Pưt Lư.” ✡

70 Dyơ nhéq máh nha-án plốh Yê-su: “Mái la lư Acái Yang Arbang-pilŏ́ng lớiq?”

Yê-su ôi: “Lư piaiq arớq inha tông.”

71 Dyơ nha-án tông idô: “Chớm he ính plốh nnáng ticuoi cannŏ́h. He khoiq sáng te ngcang án táp tông, la piaiq dyơ.”

23

Yê-su Át Chứng Mát Phi-lat

(Mathie 27:1-2, 11-14; Mac 15:1-5; Yon 18:28-38)

1 Ndóng ngki nhéq top sút ngki dông asuoi Yê-su nga Phi-lat.* 2 Tớq ntúq ngki nha-án cauq apít Yê-su idô: “He tumúh ticuoi ndô tardông ticuoi tớq cruong he táq lớiq ŏ, alứng án dyŏq idô: ‘Inha êq dyôn práq thêq nga puo ticuoi Rô-ma.’ Díh án ngin án táp la Crit, puo ticuoi Isa-ra-el.”

3 Phi-lat plốh Yê-su: “Lư ma lớiq, mái la puo ticuoi Isa-ra-el?”

Yê-su ôi án: “Lư piaiq arớq mái tông.”

4 Dyơ Phi-lat tông máh ticuoi sút top teng rit sang alứng máh ticuoi prái idô: “Cư lớiq tumúh mui callong luaih amớh te ticuoi ndô.”

5 Ma nha-án yua níc Phi-lat dyôn táq Yê-su. Nha-án tông idô: “Ticuoi ndô pôq chuoq rúc chôp cruong Isa-ra-el. Tôm lư án chuoq rúc tớq vúng Ca-lilê. Ma hoi-ngki án pôq chuoq rúc tudô loi.”

6 Tư Phi-lat sáng nha-án tông iki, án plốh nha-án idô: Yê-su la ticuoi te vúng Ca-lilê, lớiq? 7 Tư Phi-lat chom Yê-su la ticuoi Ca-lilê. Iki án chom, ticuoi sút Yê-su la puo Hê-rôt An-tipa. Dyơ án yua ngai dông Yê-su nga Hê-rôt, co ingái ngki Hê-rôt át tớq vel pưt Yaru-salem tưi.

Yê-su Át Chứng Mát Puo Hê-rôt An-tipa

8 Tư Hê-rôt hôm Yê-su, án sáng ơn lư. Co khoiq dưnh lư dyơ án ính tumúh Yê-su, co án khoiq sáng a-ưi nốh ngai táq-ntêr te Yê-su, alứng án ngcong bôn hôm Yê-su táq arnáq sileh. 9 Dyơ án plốh Yê-su a-ưi callong. Ma Yê-su lớiq ôi án mui callong amớh. 10 Máh ticuoi sút top teng rit sang alứng máh thới sái rit tayứng cauq chuoq níc Yê-su. 11 Dyơ Hê-rôt alứng líng án táq Yê-su arớq táq ada mbớr-plŏng. Alứng nha-án ayê tar-ac án hơ. Nha-án asứp án au thor arớq puo báq sứp. Dyơ nha-án dyôn ngai asuoi lieh án nga Phi-lat. 12 Náp te ingái ngki Hê-rôt cơt artoi lieh alứng Phi-lat, co te nsuoi nha-án munáq tar-uan ada munáq.

Ngai Rêh Yê-su Cóq Cuchet

(Mathie 27:15-26; Mac 15:6-15; Yon 18:39-19:16)

13 Dyơ Phi-lat pachúng lieh máh ticuoi sút top teng rit sang, máh ticuoi sút te cứp arnáq, alứng máh ticuoi prái; 14 alứng án tông ada nha-án idô: “Inha dông ticuoi ndô tớq nga cư, inha tông án tardông ticuoi táq lớiq piaiq. Ma cư khoiq plốh án chứng mát inha, alứng cư lớiq tumúh mui callong luaih amớh arớq inha khoiq cauq án. 15 Alứng Hê-rôt la lớiq tumúh luaih amớh tưi; co iki án dông lieh ticuoi ndô nga cư. Lớiq bôn nốh amớh ticuoi ndô táq ma cóq ráp tôt cuchet. 16 Iki cư ính tính án, dyơ taláh.”

17 Veng rit tớq ingái cha bui, Phi-lat cóq taláh munáq ticuoi tôt.† 18 Ma máh ticuoi clứng ngki tông mui parrứh yứng lư idô: “Dông cachet viang án! Taláh dyôn he Ba-raba!”

19 Ba-raba la ticuoi ngai khoiq crál tớq coq tôt, co án chuoq rúc ticuoi tớq vel ngki, alứng án khoiq cachet ticuoi hơ. 20 Phi-lat ính lư taláh Yê-su; dyơ án táq-ntêr lieh alứng ticuoi clứng ngki. 21 Ma nha-án tông yứng lư loi: “Téh án tớq along calláng! Téh án tớq along calláng!”

22 Dyơ Phi-lat plốh nha-án chư pe idô: “Amớh inha hôm án táq luaih? Cư lớiq tumúh callong amớh dyôn têq cachet án. Iki cư tính án, dyơ taláh.”

23 Ma nha-án yua níc Phi-lat alứng tông yứng lư dyôn téh Yê-su tớq along calláng. Dyơ máh parnai nha-án cơt sit lư. 24 Iki Phi-lat dyôn máh líng táq arớq nha-án seq. 25 Alứng Phi-lat taláh Ba-raba dyôn nha-án, arớq nha-án khoiq seq te idứh. Ba-raba cơt tôt co tian án chuoq rúc ticuoi tớq vel ngki, alứng án khoiq cachet ticuoi hơ. Ma Phi-lat mŏp Yê-su dyôn nha-án; nha-án ính táq amớh la tam nha-án.

Ngai Téh Yê-su Tớq Along Calláng

(Mathie 27:32-44; Mac 15:21-32; Yon 19:17-37)

26 Ndóng nha-án dông angốh Yê-su te vel, nha-án tumúh munáq conh, nốh Si-môn, te cruong Si-rên, án chô te culái tieh vel. Nha-án cŏp án, alứng yua án dual along calláng Yê-su. Dyơ án veng tapun pa crŏ́ng Yê-su.

27 Bôn clứng lư ticuoi veng Yê-su, bôn díh cán hơ, alứng nha-án nhiem atíh. 28 Ma Yê-su tilêq nga crŏ́ng, dyơ án tông ada nha-án idô: “Cán te vel Yaru-salem ơi! Inha êq nhiem te cư. Ma inha nhiem te cháq inha bôm, alứng te acái acon inha. 29 Urớh, lư tớq ingái ngai ính tông idô: ‘Bún lư ticuoi cut alứng ticuoi lớiq nai carnian acái. Alứng bún lư ticuoi bôn tóh, ma lớiq nai a-uq acái.’ 30 Ingái ngki nha-án ính seq te cóh idô: ‘Cóh ơi! Mái arlíh catát viang he!’

“Alứng nha-án ính seq te máh king idô: ‘Máh king ơi! Mái pul culứp viang he.’ ”✡

31 Dyơ Yê-su acám loi idô: “Khán along mống ma ngai pớiq táh, ngki imo loi ngai ính táq ada along ráng?”‡

32 Alứng ngai dông bar náq ticuoi luaih ính cachet nha-án munơi alứng Yê-su. 33 Tư nha-án tớq nga ntúq ngai dŏq Ntúq Nghang Cudoh Plô, ntúq ngki táp ngai cachet pe náq ngki, téh nha-án tớq along calláng. Ngai téh Yê-su tớq along calláng pandi. Ma bar náq ticuoi luaih, ngki ngai téh munáq pa atớm munáq pa aviar Yê-su. 34 Dyơ Yê-su tông idô: “A-ám ơi! Seq A-ám táh luaih dyôn nha-án ndon táq cư, co nha-án lớiq chom amớh nha-án chón táq.”

Dyơ máh líng mpô tampớc Yê-su na séng anhúq, nnáu bôn la thôi. 35 Bôn máh ticuoi prái át me níc ada Yê-su. Alứng máh ticuoi sút ngki ayê tar-ac Yê-su idô: “Ticuoi cannŏ́h án têq choi tamống. Khán án lư Crit, án ndon Yang Arbang-pilŏ́ng rêh, hoi-ndô dyôn án choi tamống cháq án bôm.”

36 Díh máh ticuoi líng hơ ayê tar-ac Yê-su tưi. Nha-án pidáng sieu adyóq dyôn án ngoiq, 37 alứng nha-án tông idô: “Khán mái lư puo ticuoi Isa-ra-el, áu mái choi tamống cháq mái bôm.”

38 Dyơ ngai taran dŏq tớq mêng pan tanieng plô Yê-su idô: TICUOI NDÔ LA PUO TICUOI ISA-RA-EL.

39 Nha-án bar náq ndon ngai téh munơi alứng Yê-su, án ndon munáq tông atưt Yê-su idô: “Khán mái lư Crit, áu mái choi tamống cháq mái, alứng choi tamống he hơ.”

40 Ma án ndon munáq loi dyŏq ticuoi ngki idô: “Mái lớiq adáh Yang Arbang-pilŏ́ng táq mái lớiq? Mái alứng án, ngai táq muchứng nhéq. 41 Ngai táq he la crái lư, co ngai culieh dơq te máh arnáq he khoiq táq. Ma án lớiq bôn táq luaih amớh.”

42 Dyơ ticuoi ndon dyŏq ngki tông Yê-su idô: “Yê-su ơi! Tớq mái cơt sút urớh, seq mái êq clớiq cư.”

43 Dyơ Yê-su ôi án idô: “Cư tông mái simớt lư, ingái ndô táp mái bôn át alứng cư tớq cruong ien ŏ tớq pilŏ́ng.”

Yê-su Ti-ŏ́h Tarngứh

(Mathie 27:45-56; Mac 15:33-41; Yon 19:28-30)

44 Ndóng mát pandang turống tứng, cơt ngiau nhéq chôp cruong ngki tingôi mát pandang tallóh két. 45 Mát pandang cơt pát dáu, alứng prới ngai yéng tớq Dúng Sang Pưt tarhaq cơt bar tarrec. 46 Yê-su cuc yứng lư idô: “A-ám ơi! Cư achúh arvai cư nga mái.”✡

Tớq cua án tông, án ti-ŏ́h táp tarngứh.

47 Bôn munáq ticuoi sút mui culám náq líng hôm máh arnáq ndô. Án ayô Yang Arbang-pilŏ́ng, alứng án tông idô: “Lư simớt, ticuoi ndô la ticuoi tinớng ŏ.”

48 Nhéq máh ticuoi rum tumán ngki sáng anguaq lư. Dyơ nha-án chô nga dúng nha-án. 49 Máh ticuoi arcớl Yê-su, alứng máh cán ndon veng án te vúng Ca-lilê, nha-án át yông-yông me clang máh arnáq ngai táq ada án.

Ngai Tứp Yê-su

(Mathie 27:57-61; Mac 15:42-47; Yon 19:38-42)

50 Bôn munáq conh, nốh Yô-sep, te top sút ticuoi Isa-ra-el. Án la ticuoi ŏ alứng tinớng lư. 51 Án lớiq sŏ́ng alứng top sút ndóng top sút ndon táq Yê-su. Án la te vel Ari-mathê, vúng Yudê. Alứng án ngcong Yang Arbang-pilŏ́ng cơt sút. 52 Án pôq nga Phi-lat alứng seq cumuiq Yê-su. 53 Dyơ án tớq talíh cumuiq Yê-su te along calláng. Án sŏm tớq prới, alứng án tứp tớq ping búl ngai khoiq var dŏq. Ping ngki iyốh tứp ticuoi. 54 Ingái ngki la ingái ngai thuan, co tumán ính tớq Ingái Angô.

55 Máh cán ndon veng Yê-su te vúng Ca-lilê pôq tapun Yô-sep, alứng me ping Yê-su. Nha-án hôm ngai dŏq cumuiq Yê-su tớq ping. 56 Cua ngki nha-án chô nga dúng. Nha-án thuan crơng thum ính cacháq tớq cumuiq Yê-su. Alứng tớq Ingái Angô, nha-án angô tưi veng parnai Yang Arbang-pilŏ́ng khoiq patáp.

24

Yê-su Tumống Lieh

(Mathie 28:1-10; Mac 16:1-8, 12-13; Yon 20:1-10)

1 Ingái mui, tớq tún tatun, te cláih lư máh cán ngki pôq nga ping Yê-su. Nha-án dông máh crơng thum ndon nha-án khoiq thuan. 2 Nha-án hôm búl catáng ngáh ping khoiq ngai vih angốh. 3 Ma tư nha-án mot tớq callúng ping, nha-án lớiq hôm nnáng cumuiq Yê-su. 4 Nha-án át tayứng ngki co sáng dut lư. Ma ndóng ngki táp nha-án hôm bar náq conh sứp au clŏq lư tarbal mát. 5 Máh cán ngki sáng adáh lư, dyơ nha-án tangngop nga cuteq. Ma conh ngki tông nha-án idô: “Imo inha suo ticuoi tumống tớq ntúq ndô? Ntúq ndô ngai dŏq nưm ticuoi cuchet sớng. 6 Án ndon inha suo, án lớiq át ndô; án khoiq tumống lieh dyơ. Inha ayư, amớh án khoiq tông inha ndóng án yôl át alứng inha tớq vúng Ca-lilê. 7 Án tông idô: ‘Acái Yang Cơt Ticuoi cóq tớq nga ati ticuoi saq. Nha-án cachet án na téh án tớq along calláng. Ma catám ingái pe, án yôr tumống lieh.’ ”

8 Iki máh cán ngki ayư lieh te máh parnai Yê-su khoiq tông. 9 Dyơ nha-án chô te ping. Nha-án táq-ntêr lieh máh nốh ngki dyôn top mui chít la mui náq rian te Yê-su chom. Alứng nha-án táq-ntêr dyôn máh ticuoi cannŏ́h hơ chom. 10 Máh cán ndon táq-ntêr máh nốh ngki dyôn top dyưng ati Yê-su chom, la Mari te vel Mac-dala, Yô-ana, Mari a-i Yacơ, alứng máh cán cannŏ́h ndon pôq alứng nha-án. 11 Ma top rian te Yê-su lớiq náp parnai máh cán ngki táq-ntêr. Nha-án parngíh máh cán ngki chóng táq-ntêr sớng. 12 Phi-er yôr tayứng. Án talúh táp nga ping Yê-su. Án tangngop lileng tớq ping, án hôm nưm prới nnŏ́h sớng. Dyơ án chô, alứng án sáng dut lư tớq mít án te arnáq ndô.*

13 Ingái ngki táp bôn bar náq rian te Yê-su pôq na carna ính pôq nga vel Êm-ma-ut. Vel ngki yông te vel Yaru-salem sám mui chít la mui ki-lô-met. 14 Ndóng nha-án pôq, munáq táq-ntêr alứng munáq te máh arnáq khoiq cơt. 15 Ndóng nha-án yôl táq-ntêr iki, Yê-su táp pôq munơi alứng nha-án. 16 Nha-án hôm Yê-su, ma nha-án lớiq acớl. 17 Yê-su plốh nha-án idô: “Callong amớh inha tarlái te idứh?”

Nha-án trín, ma mát móh nha-án anguaq lư.

18 Munáq te bar náq ngki, nốh Clêu-ba, án plốh idô: “Nưm munáq mái táp te máh ticuoi tumoi ndon át tớq vel Yaru-salem ma lớiq chom te arnáq ngai táq tớq bar pe ingái ndô lớiq?”

19 Yê-su plốh án: “Arnáq amớh ngai táq?”

Nha-án ôi án idô: “Máh arnáq te Yê-su, ticuoi te vel Na-saret. Án la ticuoi tang ngcang Yang Arbang-pilŏ́ng. Sileh lư máh arnáq án táq, alứng parnai án tông la sit lư chứng mát Yang Arbang-pilŏ́ng alứng nhéq máh ticuoi. 20 Ma máh ticuoi sút top teng rit sang, alứng máh ticuoi cannŏ́h ndon sút he, nha-án yua ngai cachet án na téh tớq along calláng. 21 Ma nsuoi te ngki, he tin lư án la ticuoi ndon Yang Arbang-pilŏ́ng rêh dyôn choi tamống ticuoi Isa-ra-el. Te máh arnáq ngki cơt khoiq bôn pe ingái ndô dyơ. 22 Alứng bôn cán te top he táq-ntêr a he te arnáq ndon táq dyôn he sáng dut lư. Nha-án pôq te cláih lư nga ping Yê-su, 23 ma nha-án lớiq hôm cumuiq Yê-su. Dyơ nha-án tớq nga he alứng táq-ntêr dyôn he chom te nha-án khoiq hôm tarneng, alứng te tarneng ngki tông dyôn nha-án chom la Yê-su khoiq tumống lieh dyơ. 24 Bôn ticuoi cannŏ́h te top he pôq nga ping. Alứng nha-án hôm arớq máh cán ngki khoiq táq-ntêr, ma nha-án lớiq hôm Yê-su.”

25 Dyơ Yê-su tông nha-án idô: “Achơ lư inha, alứng dyut lư inha tin máh parnai ticuoi tang ngcang Yang Arbang-pilŏ́ng khoiq tông te inớh. 26 Imo inha lớiq chom Crit cóq chiuq callong dieiq arức ndô? Cua ngki án bôn ráp chức ang-ưr lư.”

27 Dyơ Yê-su tabớq roih lieh te parnai Môi-se taran tingôi tớq máh parnai ticuoi tang ngcang khoiq tông, dyôn nha-án chom nhéq te máh tám uráq Yang Arbang-pilŏ́ng te inớh khoiq tông te án.

28 Tumán nha-án ính tớq nga vel nha-án ính pôq, ma Yê-su táq náh-nnan ính pôq tilớt vel ngki. 29 Ma nha-án cayúng Yê-su alứng tông idô: “Seq mái át alứng he avai. Khoiq ibư alứng tumán idáu dyơ.”

Iki Yê-su mot át alứng nha-án. 30 Tớq nha-án ticu chicha, Yê-su ial beng alứng si-ơn Yang Arbang-pilŏ́ng. Dyơ án péq beng alứng avôi dyôn nha-án cha. 31 Ndóng ngki táp nha-án apúh alứng acớl Yê-su. Ma Yê-su palláiq táp, nha-án lớiq hôm nnáng án. 32 Nha-án munáq táq-ntêr ada munáq idô: “Lư lớiq, mít cannính he sáng bui tamprơl ndóng án táq-ntêr ingái ndô tớq carna, alứng ndóng án angốh ngê dyôn he chom te parnai Yang Arbang-pilŏ́ng?”

33 Dyơ nha-án tiyốq píh chô lieh táp nga vel Yaru-salem. Nha-án tumúh top mui chít la mui náq rian te Yê-su át rum munơi alứng ticuoi cannŏ́h. 34 Iki nha-án bôn sáng tưi te máh top rum ngki táq-ntêr idô: “Lư simớt, Ưlla he khoiq tumống lieh dyơ! Si-môn khoiq tumúh án.”

35 Dyơ bar náq ngki loi táq-ntêr dyôn máh ticuoi ndon rum ngki chom te máh arnáq nha-án khoiq hôm tớq carna, alứng te arnáq nha-án acớl Yê-su ndóng án péq beng.

Yê-su Tớq Lieh Nga Top Rian Te Án

(Mathie 28:16-20; Mac 16:14-18; Yon 20:19-23)

36 Nha-án yôl táq-ntêr iki, to Yê-su táp palôh pandi nha-án. Alứng án tông nha-án idô: “Inha át ien ŏ.”

37 Ma nha-án adáh alứng dyandyír, co nha-án parngíh cumuiq Yê-su lánh nha-án. 38 Yê-su plốh nha-án idô: “Imo inha adáh? Alứng imo inha mamu? 39 Inha me nga dyưng ati cư. Lư cháq cư táp. Inha tớq capơiq me, dyơ inha chom cư la ticuoi, co cumuiq lớiq bôn sáiq alứng nghang arớq cư.”

40 Cua Yê-su tông iki, án apáh dyôn nha-án me dyưng ati án.† 41 Nha-án yôl iyốh tin, co nha-án sáng bui alứng sáng dut lư. Iki Yê-su plốh nha-án idô: “Tớq ntúq ndô inha bôn crơng tanna lớiq?”

42 Nha-án dyôn nga án mui béq buaiq ớng. 43 Iki án ial cha buaiq ngki chứng mát nha-án táp.

44 Alứng án tông nha-án idô: “Nhéq máh callong ndô cư tông inha ndóng cư nnáng át alứng inha. Cư khoiq tông inha, cóq cơt tarvớiq simớt parnai Yang Arbang-pilŏ́ng khoiq tông te cư tớq phep rit Môi-se, tớq parnai ticuoi tang ngcang Yang Arbang-pilŏ́ng, alứng tớq tám uráq Parnai Cứh Ayô te inớh.”

45 Dyơ án cato arlớih lư dyôn nha-án apúh te máh parnai Yang Arbang-pilŏ́ng. 46 Án tông nha-án idô: “Khoiq ngai taran dyơ te Crit cóq chiuq a-ưi arnáq dieiq arức, alứng ngai cachet án, ma catám ingái pe, án yôr tumống lieh te cuchet. 47 Alứng nhơ te nốh án, cóq ngai pôq cato dyôn cứp cruong chom, ticuoi cóq ngin luaih pien cơt mít tamme loi, dŏq Yang Arbang-pilŏ́ng táh luaih nha-án. Tôm lư, cóq ngai cato tớq vel pưt Yaru-salem. 48 Inha táp cư dyôn dông parnai ndô, co inha khoiq hôm máh arnáq ndô. 49 Cư táp dyôn inha bôn máh nốh A-ám cư khoiq ưq ính dyôn inha. Ma cóq inha át pớn tớq vel Yaru-salem avai, dyôn tingôi inha bôn Arvai Yang Arbang-pilŏ́ng siar át alứng inha.”

Yê-su Sớr Lieh Nga Pilŏ́ng

(Mac 16:19-20)

50 Dyơ Yê-su dông nha-án ngốh te vel ngki, pôq nga vel Bê-thani loi. Án payơ bar pa ati alứng tông callong bún dyôn nha-án. 51 Ndóng án yôl tông callong bún dyôn nha-án, án ngốh te nha-án alứng án sớr nga pilŏ́ng. 52 Nha-án sang tám án; dyơ nha-án chô lieh nga vel Yaru-salem, alứng sáng bui lư. 53 Nha-án pôq níc nga Dúng Sang Pưt dŏq ayô alứng si-ơn Yang Arbang-pilŏ́ng.

* 1:5 1:5 Nhéq máh ticuoi teng rit sang la te tŏ́ng toiq Arôn.

† 1:59 1:59 Rit kít ndô la ngai kít biq ngcár te crơng ngai-acái conh.

✡ 2:23 2:23 Ngốh Te Ê-yip-tô 13:2, 12

✡ 2:24 2:24 Lê-vi 12:8

✡ 2:32 2:32 Ê-sai 42:6; 49:6; 52:10

* 2:41 2:41 Ingái ngki nha-án ayư ingái Yang Arbang-pilŏ́ng choi dyôn nha-án ngốh te cruong Ê-yip-tô te inớh.

✡ 3:6 3:6 Ê-sai 40:3-5

✡ 4:4 4:4 Patáp Lieh 8:3

✡ 4:8 4:8 Patáp Lieh 6:13

✡ 4:11 4:11 Cứh Ayô 91:11-12

* 4:12 4:12 Patáp Lieh 6:16.

✡ 4:19 4:19 Ê-sai 61:1-2

* 5:1 5:1 Dơq clóng Canê-saret la muchứng clóng Ca-lilê.

† 5:27 5:27 Lê-vi, ngai dŏq án nốh Mathie hơ.

‡ 5:35 5:35 Tớq parnai ndô, Yê-su acám án la arớq ticuoi ial campái. Ndóng án yôl át alứng top rian te án, nha-án nnáng ngoiq cha. Ma tư án sớr nga pilŏ́ng, nha-án ót tanna, co nha-án ính parngíh lieh te máh parnai án khoiq cato nha-án.

§ 5:38 5:38 Yê-su tông te prới alứng aluoi ngcár, la án acám te ticuoi bôn mít cannính tieq lớiq têq ial parnai tamme án cato. Nưm nha-án ndon bôn mít tamme sớng têq ial parnai ngki.

* 6:15 6:15 Sê-lôt titoiq lieh la ‘ticuoi ính tarpíh sút.’

✡ 7:27 7:27 Ma-laki 3:1

✡ 8:10 8:10 Ê-sai 6:9

* 9:60 9:60 Tớq cang Créc, te parnai Yê-su tông la idô: ‘Dyôn ticuoi cuchet tứp ticuoi cuchet.’

* 10:18 10:18 Yê-su tông dyôn nha-án chom, yang Satán ndon sút nhéq yang saq, án ớq nnáng chức.

✡ 10:27 10:27 Patáp Lieh 6:5

✡ 10:27 10:27 Lê-vi 19:18

† 10:33 10:33 Ndóng ngki, ticuoi Sa-mari alứng ticuoi Isa-ra-el cơt picon.

* 11:2 11:2 Bôn tớq tám uráq tieq tông idô: Cucúh A-ám he tớq pilŏ́ng ơi.

† 11:15 11:15 Bôn ticuoi dŏq yang Satán la yang Bên-sabul.

‡ 11:22 11:22 Yê-su acám idô: “Cư bánh rêng hơn te yang Satán. Iki cư têq chíl rap án, alứng ial nhéq crơng pla te án, dyơ mpô dyôn máh ticuoi ndon veng cư.”

§ 11:51 11:51 Tôt ngki la náp te ingái Ca-in cachet Aben tingôi ingái ngai cachet Sa-chari, co nha-án bar náq la ticuoi tinớng ŏ. Me tớq 2 Roih Lieh 24: 20-21.

✡ 13:35 13:35 Cứh Ayô 118:26

* 17:21 17:21 Lớiq la pandi inha.

† 17:36 17:36 A-ưi tám uráq te inớh ớq carna 36 ndô.

✡ 18:20 18:20 Ngốh Te Ê-yip-tô 20:12; Patáp Lieh 5:16-20

* 19:4 19:4 Tớq cang Créc, nha-án dŏq along ngki la ‘su-camôr’.

† 19:13 19:13 Mui nen tớq pang ngki bôn tarnáp li cống munáq thuthe tớq pe kisái.

✡ 19:38 19:38 Cứh Ayô 118:26

✡ 19:46 19:46 Ê-sai 56:7

* 20:17 20:17 Veng te arnáq nha-án táq, búl mmo nha-án dŏq tớq tol, búl ngki táq dyôn dúng cơt khớm. Búl ngki acám te cháq Yê-su.

✡ 20:28 20:28 Patáp Lieh 25:5

✡ 20:37 20:37 Ngốh Te Ê-yip-tô 3:6

† 20:41 20:41 Crit titoiq lieh la án ndon Yang Arbang-pilŏ́ng rêh dyôn choi tamống ticuoi.

‡ 20:42-43 20:42-43 Veng phep rit ticuoi Isa-ra-el, khán ticuoi mmo ma ính dyám náp lư ticuoi cannŏ́h, iki án dyôn ticuoi ngki át pa atớm án.

✡ 20:42-43 20:42-43 Cứh Ayô 110:1

✡ 21:27 21:27 Daniel 7:13

* 22:1 22:1 Ingái ngki nha-án ayư ingái Yang Arbang-pilŏ́ng choi nha-án ngốh te cruong Ê-yip-tô te inớh.

† 22:10 22:10 Co tớq pang inớh ticuoi conh lớiq cơi tikel yáng dơq, nưm ticuoi cán sớng tikel.

✡ 22:37 22:37 Ê-sai 53:12

‡ 22:43 22:43 Bôn máh tám uráq te inớh, lớiq bôn carna 43 alứng 44 ndô.

✡ 22:69 22:69 Cứh Ayô 110:1

* 23:1 23:1 Phi-lat la ticuoi Rô-ma, ndon sút chôp nhéq vúng Yudê; án sút tadưp puo Rô-ma.

† 23:17 23:17 Bôn máh tám uráq te inớh lớiq bôn carna 17 ndô.

✡ 23:30 23:30 Hô-sie 10:8; Apáh Baih 6:16

‡ 23:31 23:31 Yê-su acám án la arớq along mống, ma nha-án la arớq along ráng.

✡ 23:46 23:46 Cứh Ayô 31:5

* 24:12 24:12 A-ưi tám uráq te inớh lớiq bôn carna 12 ndô.

† 24:40 24:40 A-ưi tám uráq te inớh lớiq bôn carna 40 ndô.

Yon

1

2

3

4

5

6

7

8

9

10

11

12

13

14

15

16

17

18

19

20

21

Yon

Taran Parnai Ŏ Te Yê-su Crit

Parnai Cato

Yon la te top mui chít la bar náq ndon rian te Yê-su. Án la a-em conh Yacơ, án la acái conh Sê-badê. Án taran Uráq ndô sám cumo 85 tớq 90, vít Yê-su carnian.

Yon taran tông: Yê-su táp la parnai Yang Arbang-pilŏ́ng ndon siar te pilŏ́ng nga cúc cuteq ndô. Án cơt ticuoi alứng át munơi nha ticuoi. Yon taran uráq ndô dŏq dyôn máh ticuoi tin Yê-su la Acái Yang Arbang-pilŏ́ng, án choi tamống ticuoi. Ticuoi mmo tin án, ticuoi ngki lư bôn tumống níc-níc.

Yon taran lieh máh arnáq sileh Yê-su khoiq táq, dŏq apáh dyôn ticuoi chom, Yê-su la munáq ndon choi tamống, la án ndon Yang Arbang-pilŏ́ng khoiq par-ưq te nsuoi. Yon tông te ngai táq alứng téh Yê-su tớq along calláng; Yê-su cuchet alứng tumống lieh. Vít ngki Yê-su tớq apáh cháq án dyôn top rian te án hôm.

1

Parnai Yang Arbang-pilŏ́ng Cơt Sac Sáiq Ticuoi

1 Te tôm lư, ndóng Yang Arbang-pilŏ́ng iyốh teng mui nốh amớh, parnai Yang Arbang-pilŏ́ng khoiq bôn dyơ. * Án át níc alứng Yang Arbang-pilŏ́ng. Án la lư Yang Arbang-pilŏ́ng. 2 Án át alứng Yang Arbang-pilŏ́ng te inớh tháng. 3 Nhơ án, Yang Arbang-pilŏ́ng teng túc culám khám nốh tớq tadưp alứng tớq tanieng. Lớiq bôn mui nốh amớh Yang Arbang-pilŏ́ng teng ma lớiq nhơ te án. 4 Nhơ án, bôn callong tumống. Callong tumống ndô la callong ang dyôn nhéq tưh ticuoi. 5 Callong ang claq tớq ntúq ngiau, alứng callong ngiau lớiq rap pupát callong ang ndô.

6-7 Bôn munáq conh ndon Yang Arbang-pilŏ́ng yua dyôn tớq cato te callong ang ndô. Nốh án la Yon.† Án ính cứp náq ticuoi bôn sáng te callong ang ndô, dyơ tin. 8 Yon la tới callong ang, ma Yon tớq cato te callong ang ndô. 9 Callong ang ndô la Yê-su Crit. Án la lư callong ang. Án tớq táq arnáq án tớq cúc cuteq ndô. Án tabal tớq mít cannính cứp náq ticuoi.

10 Án át tớq cuteq ndô. Án táp teng cúc cuteq ndô, ma ticuoi tớq cuteq ndô lớiq acớl án. 11 Án tớq nga cruong cuteq án bôm, ma ticuoi lớiq ráp án. 12 Khán ticuoi mmo ráp alứng tin án, án lư dyôn ticuoi ngki bôn chức têq cơt acái acon Yang Arbang-pilŏ́ng. 13 Yang Arbang-pilŏ́ng táp táq dyôn nha-án cơt acái acon án; ma tới arớq ticuoi cán carnian acái, lớiq la apu ama, lớiq la veng ngê ticuoi parngíh.

14 Parnai Yang Arbang-pilŏ́ng bôn sac sáiq cơt ticuoi tưi. Án át munơi alứng he. He khoiq hôm án bôn chức sút pưt lư, la chức Acái Yang Arbang-pilŏ́ng. Án bôn mít cannính ính choi mat máh ticuoi, alứng bôn mít cannính piaiq níc.

15 Yon pôq pau tông te Yê-su idô: “Cư khoiq tông inha dyơ te ticuoi ndô idô: Án tớq tatun cư, ma án bôn chức hơn te cư. Co te cư iyốh cơt, án khoiq bôn dyơ tớq pilŏ́ng.

16 “Nhéq máh he khoiq bôn a-ưi callong bún, co nhơ án choi mat he. 17 Yang Arbang-pilŏ́ng khoiq dyôn top Isa-ra-el bôn phep rit án na Môi-se, ma callong choi mat alứng callong piaiq tớq te Yê-su Crit. 18 Lớiq bôn ticuoi mmo hôm Yang Arbang-pilŏ́ng. Ma Acái Yang Arbang-pilŏ́ng khoiq tông dyôn nhéq tưh ticuoi chom te Yang Arbang-pilŏ́ng. Yang Arbang-pilŏ́ng bôn nưm mui lám Acái sớng. Án alứng Yang Arbang-pilŏ́ng la li-arli, alứng án bôn mui mít alứng A-ám án.”

Yon La Ticuoi Táq Tíc Na Dơq

(Mathie 3:1-12; Mac 1:1-8; Luca 3:1-18)

19 Ndô la parnai Yon tông, ndóng top Isa-ra-el át tớq vel Yaru-salem, ngai yua bar pe náq te top teng rit sang Yang Arbang-pilŏ́ng alứng te top Lê-vi, tớq plốh Yon idô: “Thới la nnáu?”

20 Yon ngin te máh arnáq án táq. Án lớiq bôn catốq. Án ôi bar náq ngki idô: “Cư tới Crit.”

21 Dyơ nha-án plốh sa Yon: “Khán iki, thới la nnáu? Thới la Ê-li lớiq?”

Yon ôi: “Cư tới Ê-li.”

Nha-án plốh sa: “Thới la ticuoi tang ngcang Yang Arbang-pilŏ́ng ndon he ngcong lớiq?”

Yon ôi nha-án: “Tới.”

22 Nha-án plốh sa: “Khán iki, thới la nnáu? Seq thới tông dyôn he chom, dŏq he têq chô táq-ntêr lieh dyôn ticuoi ndon yua he tớq nga tudô. Seq thới tông thới la nnáu?”

23 Yon ôi nha-án muchứng parnai Ê-sai la ticuoi tang ngcang Yang Arbang-pilŏ́ng, idô:

“Cư la sieng tubau yứng lư te ntúq aih idô:

‘Cóq inha cháh báng dyôn tinớng carna dyôn Ưlla he.’ ”

24 Bôn ticuoi te top Pha-rasi tớq 25 alứng plốh Yon idô: “Khán thới tới Crit, tới Ê-li, tới munáq tang ngcang Yang Arbang-pilŏ́ng, iki imo thới táq tíc na dơq dyôn máh ticuoi?”

26 Yon ôi idô: “Cư táq tíc dyôn ticuoi la na dơq sớng, ma bôn munáq tớq tatun cư, alứng án tayứng pandi inha hoi-ndô. Ma inha lớiq chom án. 27 Cư lớiq crái díh lếh ntár cơp te dyưng án, co cư bôn chức két lư.”

28 Nhéq arnáq ngki cơt tớq vel Bê-thani, pa dyáng atóh crong Yôr-dan, la ntúq Yon báq táq tíc na dơq.

Yon Tông Te Yê-su

29 Máh ingái parnô loi, Yon hôm Yê-su pôq nga án. Dyơ án tông idô: “Ntíh! Inha me! Án la Acái Cưu te Yang Arbang-pilŏ́ng. Án la arớq pannán ngai kiac sang dyôn Yang Arbang-pilŏ́ng táh luaih dyôn nhéq tưh ticuoi. 30 Cư khoiq tông dyơ te án idô: ‘Bôn munáq tớq tatun cư, án bôn chức pưt hơn te cư. Te iyốh carnian cư, án khoiq bôn dyơ tớq pilŏ́ng.’ 31 Te nsuoi, cư lớiq chom tưi án la Crit. Ma cư khoiq táq tíc na dơq dyôn top Isa-ra-el têq chom án arlớih lư.”

32 Yon tông lieh idô: “Cư khoiq hôm Arvai Yang Arbang-pilŏ́ng siar te pilŏ́ng arớq achếq cacu. Dyơ Arvai ngki át alứng án. 33 Tớq ingái ngki cư iyốh chom tưi án la Crit, ma Yang Arbang-pilŏ́ng yua cư táq tíc na dơq idô: ‘Tớq mái hôm munáq ndon bôn Arvai Yang Arbang-pilŏ́ng siar át, án la ticuoi ndon táq tíc na Arvai Yang Arbang-pilŏ́ng.’ 34 Cư khoiq hôm dyơ callong ndô. Cư tông inha arlớih lư, Yê-su la lư Acái Yang Arbang-pilŏ́ng.”

Top Nsuoi Lư Ndon Rian Te Yê-su

35 Ingái parnô loi, Yon ndon táq tíc na dơq át lieh tớq ntúq ngki alứng bar náq top rian te án. 36 Tư án hôm Yê-su pôq pha, án me nga Yê-su alứng án tông idô: “Ngki! Inha me! Án ndô táp la Acái Cưu Yang Arbang-pilŏ́ng.”

37 Tư bar náq top rian te án sáng án tông iki, dyơ nha-án veng tapun Yê-su. 38 Yê-su tilêq hôm nha-án veng pa lamloi án, dyơ án plốh nha-án idô: “Amớh inha ính bôn, inha veng tapun cư?”

Nha-án ôi: “Tớq mmo thới át?”

39 Yê-su ôi nha-án: “Inha tớq me.”

Iki nha-án veng tapun Yê-su alứng hôm ntúq Yê-su át. Dyơ nha-án át alứng Yê-su mui ingái, co mát pandang khoiq tangcưl cóh.

40 Anrê a-em Si-môn Phi-er, la munáq te bar náq ndon khoiq sáng Yon táq-ntêr, dyơ nha-án veng tapun Yê-su. 41 Anrê pôq tumúh Si-môn ai án, alứng án tông idô: “He khoiq tumúh dyơ án ndon Yang Arbang-pilŏ́ng rêh dyôn choi tamống ticuoi.” (Tớq cang Créc la ‘Crit’.) 42 Anrê dông Si-môn pôq nga Yê-su.

Yê-su me nga Si-môn alứng tông án idô: “Nốh mái Si-môn, acái Yô-na, ma hoi-ndô, cư anốh mái nốh tamme, la Sê-pha.” (Sê-pha tớq cang Créc la ‘Phi-er’, alứng Phi-er titoiq lieh la ‘Búl’.)

43 Máh ingái parnô loi, Yê-su parngíh ính pôq nga vúng Ca-lilê. Tư án pôq, án tumúh Phi-lip, alứng tông án idô: “Mái veng tapun cư!” 44 Phi-lip át mu vel alứng Anrê nha Phi-er. Vel ngki nốh Bet-sada. 45 Dyơ Phi-lip tumúh Na-thanial alứng tông án idô: “He khoiq tumúh dyơ án ndon Môi-se khoiq taran tớq Tám Uráq Phep Rit top Isa-ra-el. Alứng ticuoi cannŏ́h ndon tang ngcang Yang Arbang-pilŏ́ng te inớh khoiq tông te munáq ndô tưi. Nốh án la Yê-su, acái Yô-sep, te vel Na-saret.”

46 Ma Na-thanial plốh idô: “Bôn tarnáp amớh ngốh te vel Na-saret?”

Phi-lip ôi: “Áu, mái pôq me avai.”

47 Tư Yê-su hôm Na-thanial tớq nga án, án tông idô: “Án ndô la lư ticuoi Isa-ra-el, án ớq lớng ngê tarphíq.”

48 Na-thanial plốh Yê-su: “Imo thới chom te mít cư?”

Yê-su ôi án idô: “Cư khoiq chom dyơ te Phi-lip iyốh arô mái, ndóng mái át tadưp tôm tarúng.”

49 Na-thanial tông loi idô: “Thới ơi! Thới la lư Acái Yang Arbang-pilŏ́ng. Alứng thới la lư Puo ticuoi Isa-ra-el.”

50 Yê-su tông idô: “Cư mbơiq tông, ‘Cư khoiq chom dyơ mái, ndóng mái át tadưp tôm tarúng,’ ma imo mái tin táp? Urớh mái lư bôn hôm arnáq pưt clưi te ndô loi!” 51 Yê-su tông loi: “Cư tông inha arlớih lư, urớh inha bôn hôm pilŏ́ng arớq ngai pốh, alứng bôn tarneng Yang Arbang-pilŏ́ng sớr alứng siar nga Acái Yang Cơt Ticuoi.”

2

Ngai Cha Arsuoi Tớq Vel Cana

1 Vít bar ingái loi, bôn ngai cha arsuoi tớq vel Cana, vúng Ca-lilê. A-i Yê-su át tớq ngki. 2 Ngai mơi Yê-su alứng top rian te án pôq cha arsuoi tưi. 3 Tớq sieu khoiq nhéq dyơ, a-i Yê-su tông Yê-su idô: “Hoi-ngki sieu nha-án khoiq nhéq dyơ.”

4 Yê-su ôi a-i án idô: “Lớiq bôn amớh, a-i. Ndô tới arnáq cư. Ngư cư táq iyốh tớq.”

5 Iki a-i Yê-su tông ada ticuoi cupơ idô: “Amớh án yua inha táq, inha táq ngki.”

6 Top Isa-ra-el bôn rit cóq arau ati nsuoi ính cha. Ma ntúq ngki bôn tupát lám yáng búl veng rit ngki. Mui lám yáng têq cacháq dơq bar pe chít aluoi. 7 Yê-su yua ticuoi cupơ idô: “Hoi-ngki inha cacháq dơq dyôn pớnh nhéq tớq máh yáng ngki.”

Ticuoi cupơ cacháq dơq pớnh li tambír yáng. 8 Vít ngki Yê-su yua nha-án loi idô: “Hoi-ngki inha póc dơq te yáng, dyơ angốh dyôn tháu ke ngoiq.”

Ticuoi cupơ dông angốh dơq ngki dyôn tháu ke. 9 Tớq tháu ke ngoiq chim, ma dơq ngki khoiq cơt sieu nho. Tháu ke lớiq chom te mmo sieu ndô tớq, ma top cupơ ndon póc dơq ngki chom. Iki tháu ke arô ticuoi ndon ial campái, 10 alứng tông idô: “Tớq ngai mơi tumoi, ngai báq dyôn tumoi ngoiq sieu iam nsuoi. Tớq tumoi ngoiq a-ưi dyơ, ngki ngai dông angốh sieu atieh loi. Ma chư ndô, inha angốh sieu iam tatun.”

11 Yê-su táq dơq dyôn cơt sieu tớq vel Cana, vúng Ca-lilê. Ndô la arnáq sileh tôm lư án táq. Án táq iki la án apáh chức ang-ưr án. Iki top rian te án tin án.

12 Vít ngki, Yê-su, a-i án, a-em conh án, alứng top rian te án, nhéq nha-án siar lieh nga vel Cabê-na-um. Dyơ nha-án át tớq ngki bar pe ingái.

Yê-su Mot Tớq Dúng Sang Pưt Top Isa-ra-el

(Mathie 21:12-13; Mac 11:15-17; Luca 19:45-46)

13 Tumán tớq ingái top Isa-ra-el cha bui ayư lieh Ingái Ngốh.* Iki Yê-su sớr nga vel pưt Yaru-salem. 14 Tớq Dúng Sang Pưt, Yê-su tumúh ticuoi tantáiq carrŏ́q, pannán cưu, alứng achếq cacu. Alứng bôn ticuoi pien práq hơ tớq ntúq ngki. 15 Iki Yê-su táq mui ntráih ntár, dyơ án prớih angốh nhéq pannán te dúng sang, díh cưu, díh carrŏ́q, alứng án kitúh kichơng ticuoi pien práq, tingôi máh práq lalưai nhéq. 16 Dyơ Yê-su chuih ticuoi ndon tantáiq achếq cacu, alứng án tông idô: “Inha angốh táp achếq cacu te ntúq ndô. Inha êq táq dúng A-ám cư cơt arớq ntúq táiq plới.”

17 Top rian te Yê-su ayư lieh ngai khoiq taran tớq tám uráq Yang Arbang-pilŏ́ng te inớh, idô: “Nhéq mít cannính cư sáng ayáu lư dúng sang Yang Arbang-pilŏ́ng. Iki, cơt arớq uih atóq lư tớq mít cư.” ✡

18 Cua ngki top Isa-ra-el plốh Yê-su idô: “Tíc sileh amớh thới ính apáh dyôn he chom, thới bôn chức táq arnáq ndô?”

19 Yê-su ôi nha-án idô: “Khán talóh dúng sang ndô, cư táq lieh pe ingái la dyơ táp.”

20 Ticuoi Isa-ra-el plốh sa Yê-su: “Ma imo têq thới táq lieh dúng sang ndô nưm pe ingái sớng? He táq dúng sang ndô nhéq puan chít tupát cumo.”

21 Ma parnai ngki Yê-su acám te cháq án táp la arớq dúng sang. 22 Tớq vít Yê-su cuchet, dyơ tumống lieh, top rian te Yê-su ayư lieh te parnai Yê-su tông hoi-ndô. Dyơ nha-án tin lư máh parnai tớq tám uráq Yang Arbang-pilŏ́ng alứng máh parnai Yê-su tông.

23 Yê-su át lieh tớq vel Yaru-salem tingôi ingái top Isa-ra-el cha bui ayư lieh Ingái Ngốh. Ndóng Yê-su át ngki, bôn clứng ticuoi tin án, co nha-án hôm arnáq sileh án khoiq táq. 24 Ma án lớiq náp nha-án, co án chom mít cannính nhéq tưh ticuoi. 25 Lớiq túh nnáu tông án te mít cannính ticuoi, co án khoiq chom arlớih lư dyơ te mít ticuoi.

3

Yê-su Táq-ntêr Alứng Ni-cudem

1 Bôn munáq te top Pha-rasi nốh Ni-cudem. Án la te top sút ticuoi Isa-ra-el. 2 Bôn mui idáu án tớq nga Yê-su alứng tông idô: “Thới ơi! He khoiq chom dyơ thới tớq te Yang Arbang-pilŏ́ng. Lớiq bôn ngai têq táq arnáq sileh arớq thới táq, khán Yang Arbang-pilŏ́ng lớiq choi dyôn táq máh arnáq ngki.”

3 Ma Yê-su ôi idô: “Cư tông mái arlớih lư, khán ticuoi mmo lớiq carnian lieh, án lớiq bôn hôm Yang Arbang-pilŏ́ng cơt sút.”

4 Dyơ Ni-cudem plốh lieh idô: “Imo hôi ticuoi khoiq ieuq ma carnian lieh? Lư ticuoi mmo la lớiq têq mot nnáng tớq pallúng a-i, dyơ carnian lieh mui chư loi!”

5 Yê-su ôi lieh án idô: “Cư tông mái arlớih lư, khán bôn ticuoi ma lớiq carnian lieh na dơq alứng na Arvai Yang Arbang-pilŏ́ng, ticuoi ngki lớiq têq mot tớq top Yang Arbang-pilŏ́ng sút. 6 Khán carnian na ticuoi la ticuoi sớng, ma khán carnian na Arvai Yang Arbang-pilŏ́ng, iki bôn Arvai Yang Arbang-pilŏ́ng át tớq mít cannính án. 7 Mái êq dut te callong cư tông mái: Inha cóq carnian lieh. 8 Muchứng cuyiel phớt tưi, tumo án ính phớt la án phớt. Mái têq sáng hô cuyiel, ma mái lớiq chom te mmo án tớq, alứng tumo án ính pôq. Muchứng cuyiel ngki tưi dyôn nhéq tưh ticuoi ndon carnian lieh na Arvai Yang Arbang-pilŏ́ng.”

9 Vít Yê-su tông Ni-cudem iki, Ni-cudem plốh lieh idô: “Dut ớiq! Imo têq ticuoi khoiq ieuq ma carnian lieh tamme?”

10 Yê-su ôi lieh idô: “Mái la thới pasoi ticuoi Isa-ra-el, ma imo mái lớiq apúh nốh ndô? 11 Cư tông mái arlớih lư, he tông te máh nốh he khoiq chom alứng khoiq hôm, ma lớiq bôn ngai te inha ính cammáng parnai he. 12 Cư khoiq tông inha te máh nốh tớq cúc cuteq ndô, ma inha lớiq tin cư; iki imo loi khán cư tông te máh nốh tớq pilŏ́ng? 13 Lớiq nai bôn ticuoi sớr nga pilŏ́ng. Ma bôn munáq sớng khoiq sớr nga pilŏ́ng. Munáq ndô la Acái Yang Cơt Ticuoi, án ndon khoiq siar te pilŏ́ng.

14 “Te inớh Môi-se tayŏ́ng cusánh ndon táq tớq apán tớq ntúq aih. Urớh ngai tayŏ́ng Acái Yang Cơt Ticuoi muchứng ngki tưi. 15 Iki, khán ticuoi mmo tin án, ticuoi ngki lư bôn tumống níc-níc. 16 Yang Arbang-pilŏ́ng bôn nưm mui lám Acái sớng. Co án amoih nhéq tưh ticuoi, iki án dyôn Acái án siar át tớq cuteq ndô. Ticuoi mmo tin Acái án, arvai ticuoi ngki lớiq nai cuchet nnáng, ma bôn tumống níc-níc. 17 Yang Arbang-pilŏ́ng lớiq bôn yua Acái án siar nga cuteq ndô dŏq sưq ticuoi, ma án ính choi tamống nhéq tưh ticuoi co nhơ te Acái án.

18 “Ticuoi mmo khoiq tin Acái Yang Arbang-pilŏ́ng, Yang Arbang-pilŏ́ng lư lớiq táq ticuoi ngki. Ma ticuoi mmo lớiq tin, án taroi ính táq ticuoi ngki, co ticuoi ngki lớiq tin Acái án. 19 Yang Arbang-pilŏ́ng taroi ính táq ticuoi ngki la co idô: Callong ang khoiq tớq dyơ nga cúc cuteq ndô, ma ticuoi ayáu callong ngiau hơn te callong ang, la co nha-án táq arnáq saq. 20 Nhéq máh ticuoi ndon táq arnáq saq a-ính lư callong ang. Nha-án lớiq ính tớq nga callong ang, co nha-án adáh ngai chom te máh arnáq saq nha-án khoiq táq. 21 Ma ticuoi mmo veng tapun arnáq piaiq, nha-án ính lư tớq nga callong ang. Nha-án ính callong ang apáh nha-án peh máh ngê Yang Arbang-pilŏ́ng ính nha-án táq.”

Yon Ndon Táq Tíc Na Dơq Táq-ntêr Te Yê-su

22 Cua Yê-su cato iki, án alứng top rian te án mot tớq vúng Yudê. Nha-án át nga tuki co ính táq tíc na dơq dyôn ticuoi. 23 Ndóng ngki Yon táq tíc na dơq tớq ntúq Anôn, tumán vel Salim, co ntúq ngki bôn a-ưi dơq. Alứng bôn ticuoi tớq níc nga Yon ính án táq tíc na dơq dyôn nha-án. 24 (Ndóng ngki ngai iyốh crál Yon tớq coq tôt.)

25 Vít ngki, top rian te Yon tarmien alứng munáq ticuoi Isa-ra-el te rit sarau. 26 Dyơ top rian te Yon tớq nga án alứng tông idô: “Thới ơi! Munáq ndon át alứng thới, ndóng thới át pa dyáng atóh dơq crong Yôr-dan, án ndon thới khoiq tông dyôn he chom, hoi-ndô án táq tíc na dơq dyôn ticuoi. Alứng a-ưi ticuoi tớq nga án.”

27 Yon ôi nha-án idô: “Ticuoi lớiq têq táq mui arnáq amớh khán Yang Arbang-pilŏ́ng lớiq dyôn án táq. 28 Inha chom dyơ cư khoiq tông idô: ‘Cư tới Crit. Ma Yang Arbang-pilŏ́ng yua cư tớq nsuoi Crit.’ 29 Callong ndô la arớq parnai acám idô: Khán bôn munáq pôq tarcớiq campái, yớu án pôq munơi alứng án. Ma nha-án lớiq têq cơt ưlla cán ngki. Ma nha-án sáng bui tưi alứng yớu nha-án. Hoi-ndô cư bôn nưm callong bui sớng tớq mít cannính cư, co Crit khoiq tớq dyơ. 30 Án ngki cóq cơt pưt asớr, ma cư cóq cơt két asiar.

31 “Án ndon tớq te tanieng, án pưt clưi nhéq te cannŏ́h. Ma án ndon tớq te cúc cuteq, lư cơt na cúc cuteq, alứng án tông nưm nốh tớq cuteq sớng. Ma án ndon tớq te pilŏ́ng, án pưt clưi nhéq te cannŏ́h. 32 Án tông te máh nốh án khoiq hôm alứng khoiq sáng, ma lớiq bôn ngai ính cammáng parnai án. 33 Ticuoi mmo náp parnai án tông, la ticuoi ngki ngin Yang Arbang-pilŏ́ng la piaiq lư. 34 Yang Arbang-pilŏ́ng khoiq yua Yê-su tớq cato parnai Yang Arbang-pilŏ́ng. Co iki Yang Arbang-pilŏ́ng dyôn Yê-su bôn Arvai án. 35 A-ám amoih Acái, alứng án mŏp túc nốh dyôn Acái án cơt sút. 36 Ticuoi mmo tin Acái Yang Arbang-pilŏ́ng, ticuoi ngki lư bôn tumống níc-níc. Ma ticuoi mmo lớiq peh parnai Acái Yang, ticuoi ngki lớiq têq bôn tumống níc-níc alứng án táq ticuoi ngki.”

4

Yê-su Táq-ntêr Alứng Cán Cruong Sa-mari

1 Top Pha-rasi khoiq sáng ngai táq-ntêr bôn a-ưi ticuoi veng tapun Yê-su, alứng án táq tíc na dơq dyôn ticuoi a-ưi hơn te Yon. 2 Ma callong lư, ati Yê-su lớiq bôn táq tíc na dơq dyôn ticuoi, nưm top rian te án táp táq. 3 Tư án chom top Pha-rasi khoiq sáng ngai tông iki, dyơ án ngốh táp te vúng Yudê; án píh chô lieh nga vúng Ca-lilê. 4 Ma carna ndon án ính pôq cóq pôq pha vúng Sa-mari.

5 Tớq vúng Sa-mari, Yê-su tớq nga vel Su-kha. Vel ngki tumán ntúq rong Yacốp khoiq dyôn Yô-sep acái conh án te inớh. 6 Alứng bôn dơq yieng Yacốp khoiq píq te inớh tớq ntúq ngki. Yê-su sáng aleq lư, co án pôq níc. Iki án ticu tumán dơq yieng; ma ndóng ngki mát pandang khoiq tumán tứng.

7 Bôn munáq cán Sa-mari tớq dyít dơq. Dyơ Yê-su seq te cán ngki idô: “Ơi ơi! Seq ngoiq tưi dơq mái!” 8 (Ma ndóng ngki top rian te Yê-su mot tớq vel, ính plới crơng tanna.)

9 Cán ngki ôi án idô: “Áu! Mái la ticuoi Isa-ra-el, ma imo mái seq ngoiq dơq te cư? Co cư la ticuoi Sa-mari.”

(Án tông iki co top Isa-ra-el lớiq artoi alứng top Sa-mari.)

10 Yê-su ôi án idô: “Khán mái chom te callong Yang Arbang-pilŏ́ng ính choi mat, alứng khán mái chom án ndon seq ngoiq dơq te mái, piaiq lư la mái seq te án, iki án lư dyôn mái bôn dơq têq dyôn tumống.”

11 Cán ngki ôi lieh Yê-su idô: “Thới ơi! Thới ớq crơng póc dơq, alứng dơq yieng ndô sru lư. Iki te mmo thới bôn dơq têq dyôn tumống? 12 Achúc achiac he Yacốp khoiq píq dơq yieng ndô dyôn he. Án alứng nhéq acái conh án díh máh pannán án, nhéq nha-án ngoiq tưi dơq te yieng ndô te inớh. Thới sút hơn te Yacốp lớiq?”

13 Ma Yê-su ôi lieh idô: “Ticuoi ndon ngoiq dơq te yieng ndô, ngki nnáng hál. 14 Ma ticuoi mmo ngoiq dơq cư dyôn án, án lư lớiq nai hál nnáng. Co dơq cư dyôn cơt arớq dơq abóc hoi níc tớq mít cannính án. Alứng dơq ngki dyôn án bôn tumống níc-níc.”

15 Cán ngki tông idô: “Thới ơi! Seq thới dyôn cư bôn tưi dơq ngki, ien cư lớiq bôn hál nnáng, alứng lớiq túh tớq dyít nnáng dơq te yieng ndô.”

16 Yê-su ôi án: “Mái chô cớiq cayieq mái nga dúng, dyơ mái tớq tumúh lieh cư nga tudô nư.”

17 Cán ngki ôi: “Cư ớq cayieq.”

Yê-su ôi lieh án idô: “Mái ôi crái lư! Mái ớq cayieq. 18 Ma mái khoiq bôn cayieq sông náq dyơ; conh ndon át alứng mái hoi-ndô, án tới cayieq mái. Lư crái arớq mái khoiq ôi.”

19 Cán ngki tông lieh idô: “Thới ơi! Mbơiq ngki cư chom thới la ticuoi tang ngcang Yang Arbang-pilŏ́ng. 20 Achúc achiac he khoiq sang Yang Arbang-pilŏ́ng dưnh dyơ tớq cóh ndô, ma inha top Isa-ra-el tông ntúq sang Yang Arbang-pilŏ́ng nưm tớq vel Yaru-salem.”

21 Yê-su tông idô: “Ơi ơi! Seq mái tin parnai cư. Tumán ính tớq dyơ ingái ticuoi ính sang A-ám he tớq pilŏ́ng, nha-án lớiq cóq sang tớq cóh ndô lớiq la tớq vel Yaru-salem. 22 Inha top Sa-mari iyốh chom arlớih nnáu lư inha sang. Ma he top Isa-ra-el khoiq chom arlớih dyơ nnáu he sang, co Yang Arbang-pilŏ́ng choi tamống ticuoi nhơ te top Isa-ra-el. 23 Ma tumán ính tớq, alứng khoiq tớq dyơ ingái ticuoi ính sang tám piaiq lư, nha-án sang nhéq te mít cannính, alứng sang crái lư. A-ám he ính lư ticuoi sang án arớq iki. 24 Yang Arbang-pilŏ́ng la lư Yang. * Iki, ticuoi mmo ính sang án, cóq sang nhéq mít cannính alứng sang dyôn piaiq.”

25 Cua Yê-su tông iki, cán ngki tông loi idô: “Cư khoiq chom dyơ, urớh lư tớq án ndon Yang Arbang-pilŏ́ng rêh dyôn choi tamống ticuoi, nốh án la Crit. Tư án tớq, án tông dyôn he chom cứp nốh.”

26 Yê-su tông ada án: “Cư ndon táq-ntêr alứng mái hoi-ndô táp la án.”

27 Ndóng ngki top rian te Yê-su tớq lieh nga án. Nha-án sáng dut lư án táq-ntêr alứng cán ngki. Ma lớiq bôn nnáu plốh cán ngki: “Amớh mái ính bôn?” Alứng lớiq bôn nnáu plốh Yê-su: “Imo thới táq-ntêr alứng án?”

28 Dyơ cán ngki táh aluoi dơq alứng án chô táq-ntêr dyôn ticuoi tớq vel chom. 29 Án tông idô: “Áu inha pôq me munáq ticuoi ndon tông nheq te máh arnáq cư khoiq táq. Ticuoi ndô lư Crit, ma lớiq?”

30 Iki nhéq máh ticuoi tớq vel pôq nga ntúq Yê-su át.

31 Ndóng máh ticuoi ndon ngốh te vel nnáng dira carna, top rian te Yê-su patot án idô: “Thới ơi, chicha dôi avai.”

32 Ma Yê-su ôi nha-án idô: “Cư bôn crơng tanna cha dyơ, ma inha lớiq chom crơng tanna ngki.”

33 Iki top rian te án, munáq plốh munáq idô: “Bôn ticuoi dông tanna dyôn án cha lớiq?”

34 Ma Yê-su tông idô: “Crơng tanna cư la cư táq veng cannính án ndon yua cư tớq, alứng táq dyôn dyơ arnáq án ính cư táq. 35 Lư ma lớiq, he báq tông idô: ‘Yôl puan kisái loi tớq ngư apot?’ Ma cư tông inha idô: Inha clang me nga pidái. Sro khoiq dom alứng tớq dyơ ngư apot. 36 Ticuoi sot sro chón bôn ráp cống alứng chón pachúng dŏq culái ndon dyôn têq bôn tumống níc-níc. Iki ticuoi chớt alứng ticuoi sot sáng bui munơi. 37 Báq ngai tông idô: ‘Ticuoi ndô chớt, ticuoi ngki sot.’ Parnai ndô lư crái. 38 Cư khoiq yua inha sot tớq pidái ndon inha lớiq bôn chớt. Ticuoi cannŏ́h khoiq táq pidái ngki, ma inha bôn ial tưi culái te cống rêng nha-án.”

39 A-ưi náq ticuoi Sa-mari tớq vel ngki tin Yê-su, co nhơ cán ngki tông nha-án idô: “Ticuoi ngki tông nheq te máh arnáq cư khoiq táq.” 40 Iki, tư ticuoi Sa-mari tớq nga Yê-su, nha-án cayúng Yê-su dyôn át alứng nha-án. Dyơ Yê-su át tớq ntúq ngki bôn bar ingái.

41 Alứng bôn a-ưi náq loi mot tin tớq nha-án sáng parnai Yê-su cato. 42 Máh ticuoi tin tông ada cán ngki idô: “Te nsuoi, he tin Yê-su co nhơ mái tông he, ma hoi-ndô he sáng án táp cato. Iki he chom arlớih, án la ticuoi choi tamống nhéq tưh ticuoi.”

Yê-su Táq Bánh Acái Conh Ticuoi Sút

43 Vít bar ingái, Yê-su ngốh te ngki, án ính pôq lieh nga vúng Ca-lilê. 44 Te nsuoi Yê-su khoiq tông dyơ idô: “Ticuoi tang ngcang Yang Arbang-pilŏ́ng, lớiq bôn ngai dyám náp án tớq cruong án bôm.” 45 Tư Yê-su tớq nga vúng Ca-lilê, ticuoi Ca-lilê pasôl án bui ŏ, co nha-án khoiq hôm máh arnáq án táq tớq vel pưt Yaru-salem ndóng nha-án pôq cha bui veng rit Ingái Ngốh.†

46 Iki Yê-su tớq lieh nga vel Cana, vúng Ca-lilê. Tớq vel ngki Yê-su khoiq táq dyôn dơq cơt sieu nho. Alứng bôn munáq ticuoi sút, acái conh án bíq rom a-ái tớq vel Cabê-na-um. 47 Tư ticuoi sút ndô sáng ngai táq-ntêr Yê-su khoiq ngốh te vúng Yudê, alứng pôq nga vúng Ca-lilê, iki án tớq nga Yê-su. Án seq Yê-su pôq nga vel Cabê-na-um alứng táq bánh acái conh án. Co acái án khoiq tumán cuchet dyơ. 48 Yê-su tông án idô: “Khán inha lớiq hôm tíc sileh, inha lớiq tin.”

49 Ticuoi sút ngki ôi idô: “Ưlla ơi! Seq Ưlla pôq alứng cư, atôm ndóng acái cư yôl tumống.”

50 Yê-su ôi án idô: “Pôq! Mái chô. Hoi-ndô acái conh mái lớiq bôn cuchet.”

Iki án tin parnai Yê-su tông; dyơ án chô. 51 Ndóng án pôq dira carna; án tumúh máh ticuoi sol án. Ticuoi sol án tông án idô: “Acái conh ưlla khoiq bánh dyơ.”

52 Ticuoi sút ngki plốh nha-án: “Ndóng mmo acái cư môih lieh?” Nha-án ôi: “Acái ưlla pít atóq cháq ingái inô, ndóng pandang viet-mát.” 53 Ticuoi sút ngki ayư lieh ndóng Yê-su tông án idô: “Hoi-ndô acái conh mái lớiq bôn cuchet.”

Iki án alứng nhéq abŏ́h án tin Yê-su.

54 Ndô la chư bar Yê-su táq arnáq sileh tớq vúng Ca-lilê, vít án ngốh te vúng Yudê.

5

Yê-su Táq Bánh Ticuoi A-ái Át Tumán Dơq Alúq

1 Tatun ngki Yê-su pôq nga vel Yaru-salem loi. Ingái ngki top Isa-ra-el cha bui veng rit nha-án. 2 Tớq vel Yaru-salem, tumán ngáh callống, nốh Callống Pannán Cưu, bôn mui alúq dơq. Tớq cang Isa-ra-el dŏq Bê-thada. Paniar alúq ndô bôn sông ntúq ntrôn. 3 Máh ticuoi a-ái ndon bíq tớq ntrôn ngki la idô: Ticuoi sot, ticuoi dyuat, alứng ticuoi a-ái cớng. (Máh ticuoi a-ái át pớn dơq alúq calchớq, 4 co bôn mui tarneng Yang Arbang-pilŏ́ng siar táq dyôn dơq calchớq. Tớq dơq calchớq, án mmo siar nsuoi, án ngki cơt bánh.) * 5 Tớq ntúq ngki bôn munáq conh a-ái khoiq pe chít ticol cumo. 6 Yê-su hôm conh ngki bíq tớq ntúq ngki, alứng Yê-su chom án a-ái khoiq dưnh dyơ. Iki Yê-su plốh án: “Mái ính cơt bánh lớiq?”

7 Conh ngki ôi: “Avốq ơi! Lớiq bôn nnáu choi asiar cư tớq dơq alúq ndóng dơq ndô calchớq. Cư ính siar, ma lớiq atôm ticuoi cannŏ́h; nha-án siar nsuoi cư.”

8 Yê-su tông án idô: “Mái yôr tayứng! Ial nchiauq mái. Dyơ mái ticaq pôq!”

9 Ndóng ngki táp ticuoi a-ái ngki cơt bánh tháng. Án ial nchiauq alứng ticaq pôq. Ingái ngki la Ingái Angô veng rit top Isa-ra-el.

10 Iki bôn ticuoi Isa-ra-el tông ada ticuoi ndon khoiq bánh ngki idô: “Ingái ndô la Ingái Angô. Veng rit he, mái lớiq têq ial nchiauq tớq ingái ndô.”

11 Án ôi idô: “Án ndon táq dyôn cư cơt bánh yua cư idô: ‘Mái ial nchiauq mái, dyơ mái ticaq pôq.’ ”

12 Dyơ nha-án plốh án idô: “Nnáu yua mái ial nchiauq, dyơ dyôn mái ticaq pôq?”

13 Ma ticuoi khoiq bánh ngki lớiq chom nnáu táq dyôn án cơt bánh, co Yê-su mot plian tớq ticuoi clứng. 14 Tớq tatun, Yê-su tumúh lieh ticuoi ndon a-ái cơt bánh ngki tớq Dúng Sang Pưt. Dyơ Yê-su tông án idô: “Hoi-ndô mái khoiq bánh dyơ. Mái êq táq nnáng arnáq luaih. Khán mái táq, dáh lơ mái tumúh dieiq arức clưi te nsuoi loi.”

15 Ticuoi ngki ngốh te ntúq ngki, alứng án táq-ntêr dyôn top Isa-ra-el chom Yê-su táp khoiq táq dyôn án cơt bánh.

Yê-su Cato Ticuoi Isa-ra-el

16 Co tian Yê-su táq arnáq sileh tớq Ingái Angô, iki top Isa-ra-el suo ngê ính táq án. 17 Yê-su tông nha-án idô: “A-ám cư táq níc arnáq tingôi hoi-ndô; iki cư táq muchứng án tưi.”

18 Co Yê-su tông iki, top Isa-ra-el suo a-ưi ngê ính cachet án. Nha-án tông án táq bar nốh lớiq crái. Tới nưm án táh phep rit sớng, ma án dŏq Yang Arbang-pilŏ́ng la A-ám án hơ. Án tông iki la muchứng án ngin án li-arli alứng Yang Arbang-pilŏ́ng.

19 Yê-su tông top Isa-ra-el idô: “Cư tông inha arlớih lư, cư Acái Yang Arbang-pilŏ́ng lớiq têq táq mui callong amớh nưm munáq cư. Acái táq veng tapun A-ám án táq. Arnáq amớh A-ám án táq, Acái lư táq muchứng ngki tưi. 20 Co A-ám amoih Acái, iki A-ám apáh Acái túc nốh arnáq án táq. Urớh, A-ám ính apáh dyôn Acái hôm arnáq ndon pưt clưi te ndô, dŏq dyôn inha sáng dut lư loi. 21 Co A-ám khoiq dyôn ticuoi cuchet bôn tumống lieh, muchứng ngki tưi Acái dyôn callong tumống nga nhéq tưh ticuoi ndon án ính dyôn. 22 A-ám lớiq sưq máh ticuoi. Ma án dyôn Acái án bôn chức sưq máh ticuoi. 23 Iki, ticuoi mmo dyám náp A-ám, ticuoi ngki cóq dyám náp díh Acái hơ. Ticuoi mmo lớiq dyám náp Acái, ticuoi ngki lớiq dyám náp díh A-ám ndon yua Acái tớq nga cúc cuteq ndô.

24 “Cư tông inha arlớih lư, ticuoi mmo cammáng parnai cư, alứng tin án ndon yua cư tớq, ticuoi ngki bôn tumống níc-níc, alứng lớiq bôn ngai sưq nnáng án. Án vít te callong cuchet; ma án bôn nưm callong tumống sớng. 25 Cư tông inha arlớih lư, tumán ính tớq alứng khoiq tớq dyơ ingái ticuoi khoiq cuchet bôn sáng sieng Acái Yang Arbang-pilŏ́ng; dyơ arvai nha-án bôn tumống.† 26 Co A-ám bôn chức dyôn ticuoi bôn tumống, iki án dyôn Acái bôn chức dyôn ticuoi bôn tumống tưi. 27 Alứng A-ám khoiq dyôn Acái bôn chức sưq ticuoi, co án la Acái Yang Cơt Ticuoi. 28 Inha êq dut te callong ndô, co lư tớq ingái ticuoi cuchet ndon ngai khoiq tứp tớq ping bôn sáng tưi sieng Acái ngki. 29 Dyơ nha-án ngốh te ping. Ticuoi mmo khoiq táq arnáq ŏ, ticuoi ngki ngốh alứng tumống ien ŏ. Ma ticuoi mmo khoiq táq arnáq saq, ticuoi ngki ngốh tưi, ma nnáng Yang Arbang-pilŏ́ng sưq alứng dyôn án ráp tôt.

30 “Cư lớiq têq táq amớh khán veng cannính cư bôm. Ma parnai amớh cư sáng te A-ám cư, cư lư sưq ticuoi veng lieh parnai ngki. Iki cư sưq tinớng lư, co cư lớiq veng cannính cư bôm, ma cư táq veng cannính án ndon yua cư tớq.

31 “Khán cư tông parnai cư bôm, parnai ndô lớiq lư amớh. 32 Ma A-ám cư tông te cư tưi, alứng cư chom parnai án tông te cư la crái lư. 33 Inha khoiq yua ngai tớq nga Yon, alứng án khoiq tông te cư la nhéq callong lư. 34 Ma cư, cư lớiq bôn ráp parnai ndô te ticuoi. Cư tông inha parnai ndô dŏq Yang Arbang-pilŏ́ng têq choi tamống inha. 35 Yon la arớq tabong claq dyôn ang. Inha ính callong ang te án muhoi sớng. 36 Ma pưt hơn te parnai Yon khoiq cato te cư la bôn arnáq A-ám cư khoiq mŏp dyôn cư táq. Arnáq ndô táp apáh dyôn ticuoi chom A-ám cư yua cư tớq. 37 Alứng A-ám cư, án ndon yua cư tớq, án tông te cư tưi. Inha lớiq nai sáng sieng án, lớiq nai hôm armaiq án, 38 alứng parnai án lớiq bôn át tớq mít inha, co inha lớiq tin cư ndon A-ám yua dyôn tớq. 39 Inha suo rian a-ưi te parnai Yang Arbang-pilŏ́ng, co inha parngíh têq bôn tumống níc-níc co nhơ te inha rian parnai ngki. Alứng parnai Yang Arbang-pilŏ́ng táp tông te cư, 40 ma nnáng inha lớiq ính tớq nga cư dyôn inha bôn tumống níc-níc.

41 “Ticuoi ayô cư lớiq bôn tarnáp amớh. 42 Ma cư khoiq chom dyơ inha. Cư chom mít inha lớiq amoih Yang Arbang-pilŏ́ng. 43 Cư khoiq tớq tudô bôn chức te A-ám cư, ma nnáng inha lớiq ính ráp cư. Ma khán bôn ticuoi cannŏ́h tớq cliau chức án bôm, ngki chái lư inha ráp án. 44 Inha ính lư ticuoi cannŏ́h ayô inha, ma inha lớiq suo dyôn Yang Arbang-pilŏ́ng ayô inha; nưm munáq án táp la lư Yang. Iki, imo têq inha tin án? 45 Inha êq parngíh cư ính cauq inha nga A-ám cư. Lư to Môi-se táp khoiq cauq inha, án ndon inha ngcong tớq choi inha. 46 Khán inha lư tin Môi-se, ngki inha tin cư tưi, co Môi-se khoiq taran te cư. 47 Ma khán inha lớiq tin parnai Môi-se khoiq taran, imo inha têq tin parnai cư tông inha hoi-ndô?”

6

Yê-su Chiam Sông Ngin Náq Ticuoi

(Mathie 14:13-21; Mac 6:30-44; Luca 9:10-17)

1 Vít ngki, Yê-su dyang lieh clóng Ca-lilê. Clóng ndô ngai dŏq clóng Tubê-riet hơ. 2 Clứng lư ticuoi veng tapun Yê-su, co nha-án hôm te arnáq sileh Yê-su khoiq táq bánh ticuoi a-ái. 3 Yê-su sớr tớq cóh, dyơ án ticu ntúq ngki alứng top rian te án. 4 Ndóng ngki tumán ính tớq ingái top Isa-ra-el cha bui ayư Ingái Ngốh. * 5 Tư Yê-su tingơ, án hôm clứng ticuoi tớq nga án; dyơ án tông Phi-lip idô: “Ntúq mmo he ính pôq plới crơng tanna dyôn khám máh ticuoi ndô cha?” 6 Yê-su plốh iki ính chim Phi-lip sớng, co án khoiq chom dyơ arnáq án ính táq.

7 Phi-lip ôi idô: “Khán ngai thuthe bar culám ingái, dyơ ial práq cống ngki plới tanna dyôn máh ticuoi ndô cha munáq mui mêng sớng la lớiq cứp.”

8 Bôn munáq loi, te top rian te Yê-su, nốh Anrê, a-em Si-môn Phi-er. 9 Án tông idô: “Bôn munáq ngai-acái conh át tớq ndô. Án bôn sông lám beng alứng bar lám buaiq. Ma imo têq khám dyôn máh ticuoi ndô cha?”

10 Yê-su ôi idô: “Dyôn ticuoi clứng ndô ticu.”

Tớq ntúq ngki bôn sác asam; dyơ nha-án ticu. Nhéq máh ticuoi conh sasai bôn sám sông ngin náq. 11 Yê-su ial beng alứng si-ơn Yang Arbang-pilŏ́ng. Cua ngki án mpô dyôn máh ticuoi ndon ticu ngki. Án táq muchứng ngki tưi ada buaiq. Dyơ dyôn nha-án tíng cha máh-mmo nha-án ính cha. 12 Tư nhéq máh ticuoi cha sái dyơ, Yê-su yua top rian te án idô: “Inha pachúng lieh máh ntie clưi te ngai cha. Êq táh mui nốh amớh.” 13 Iki nha-án pachúng lieh máh ntie bôn mui chít la bar carie, clưi te ngai cha.

14 Tớq máh ticuoi ngki hôm Yê-su táq arnáq sileh ndô, nha-án tông idô: “Lư simớt, ticuoi ndô la munáq tang ngcang Yang Arbang-pilŏ́ng, ndon Yang Arbang-pilŏ́ng khoiq yua dyôn tớq nga cúc cuteq ndô.” 15 Yê-su chom máh ticuoi ngki parngíh ính cŏp án, alứng ính patot án dyôn cơt puo. Iki án ngốh te ntúq ngki, alứng án sớr nga cóh munáq án.

Yê-su Ticaq Tớq Lar Dơq

(Mathie 14:22-33; Mac 6:45-52)

16 Tớq ibư, top rian te Yê-su siar nga tor dơq clóng. 17 Dyơ nha-án sớr tớq tuoc ính dyang pa dyáng atóh dơq clóng, pôq nga vel Cabê-na-um. Pilŏ́ng khoiq ngiau, ma Yê-su iyốh tớq nga nha-án. 18 Cuyiel phớt hớp lư, alứng dơq calchớq. 19 Tư top rian te Yê-su khoiq cor tuoc clưi tupát ki-lô-met dyơ, nha-án hôm Yê-su ticaq tớq lar dơq, tumán ính tớq nga tuoc nha-án. Iki nha-án sáng adáh lư. 20 Ma Yê-su tông nha-án idô: “Ndô la cháq cư. Inha êq adáh.” 21 Cua ngki, nha-án dyôn Yê-su sớr tớq tuoc; ma ndóng ngki táp tuoc nha-án tớq nga tor, nga ntúq nha-án ính pôq.

Yê-su Cato Te Beng Te Pilŏ́ng

22 Ang iláih parnô, ticuoi clứng ngki yôl át tớq ntúq Yê-su chiam nha-án. Nha-án chom ibư inô, tớq ntúq ndô bôn nưm mui lám sớng tuoc. Alứng nha-án chom Yê-su lớiq bôn sớr tớq tuoc alứng top rian te án. Ma nưm top rian te án sớng át tớq tuoc ngki. 23 Ma ingái ngki bôn tuoc cannŏ́h tớq te vel Tubê-riet. Tuoc ndô pôq pha tumán ntúq Yê-su khoiq si-ơn Yang Arbang-pilŏ́ng bôn beng, alứng dyôn ticuoi clứng cha. 24 Tư ticuoi clứng chom Yê-su alứng top rian te án lớiq át tớq ntúq ngki, iki nha-án sớr tớq tuoc alứng pôq suo Yê-su nga vel Cabê-na-um.

25 Tư ticuoi clứng tumúh Yê-su pa dyáng atóh dơq clóng, dyơ nha-án plốh án idô: “Thới ơi! Ndóng mmo thới tớq nga tudô?”

26 Yê-su ôi nha-án idô: “Cư tông inha arlớih lư, inha suo cư tới co inha khoiq hôm arnáq sileh cư táq, ma inha suo cư co ingái inô inha khoiq cha sái crơng tanna cư dyôn. 27 Inha êq táq arnáq dŏq sisuo crơng tanna tớq pang ndô sớng. Co tanna ndô cơt nsốq. Ma cóq inha sisuo tanna dyôn inha têq bôn tumống níc-níc. Tanna ndô, Acái Yang Cơt Ticuoi táp têq dyôn inha bôn, co Yang Arbang-pilŏ́ng, A-ám án, khoiq dyôn án bôn chức táq arnáq iki.”

28 Dyơ top nha-án plốh Yê-su idô: “Amớh he cóq táq, dŏq táq arnáq Yang Arbang-pilŏ́ng ính he táq?”

29 Yê-su ôi nha-án idô: “Arnáq Yang Arbang-pilŏ́ng ính inha táq la idô: Cóq inha tin án ndon Yang Arbang-pilŏ́ng khoiq yua dyôn tớq nga tudô.”

30 Top nha-án plốh sa: “Bôn tíc sileh amớh thới ính táq dyôn he hôm, dyôn he têq tin thới? Tíc amớh nếq thới ính táq? 31 Achúc achiac he te inớh cha beng ndon siar te pilŏ́ng tớq ntúq aih. Callong ndô ngai khoiq taran tớq tám uráq Yang Arbang-pilŏ́ng idô: ‘Án dyôn nha-án bôn cha beng siar te pilŏ́ng.’ ”

32 Yê-su ôi lieh nha-án idô: “Cư tông inha arlớih lư, tới Môi-se dyôn inha cha beng te pilŏ́ng. Ma nưm A-ám cư táp dyôn inha bôn cha beng lư, beng ngki án asiar te pilŏ́ng. 33 Beng na Yang Arbang-pilŏ́ng dyôn la án ndon siar te pilŏ́ng, alứng dyôn nhéq tưh ticuoi bôn tumống.”

34 Nha-án ôi lieh idô: “Thới ơi! Seq thới dyôn he bôn níc beng ngki.”

35 Yê-su tông nha-án idô: “Cư táp la beng dyôn ticuoi bôn tumống. Ticuoi mmo tớq nga cư, ticuoi ngki lớiq nai sáng pinhaih. Alứng ticuoi mmo tin cư, ticuoi ngki lớiq nai sáng hál. 36 Ma cư tông inha arlớih lư, inha hôm cư, ma inha lớiq tin cư. 37 Nhéq máh ticuoi ndon A-ám cư dyôn tớq nga cư, nha-án lư tớq nga cư. Alứng máh ticuoi ndon tớq nga cư, cư lớiq nai chuih nha-án. 38 Cư siar te pilŏ́ng, tới co ính veng cannính cư bôm, ma cư ính veng cannính án ndon yua cư tớq. 39 Cannính án ndon yua cư tớq la idô: Te nhéq máh ticuoi ndon án khoiq dyôn cư, mui náq la án lớiq ính pít. Alứng tớq ingái talloiq, án ính cư dyôn máh ticuoi cuchet bôn tumống lieh. 40 Co A-ám cư ính nhéq tưh ticuoi ndon chom Acái án alứng tin Acái án, bôn tumống níc-níc. Alứng tớq ingái talloiq, cư dyôn nhéq tưh ticuoi ngki bôn tumống lieh.”

41 Cua Yê-su tông iki, top Isa-ra-el ngki lái nhannha-nhannhóm te Yê-su, co án khoiq tông idô: “Cư la beng ndon siar te pilŏ́ng.”

42 Top Isa-ra-el tông idô: “Lư ma lớiq, ticuoi ndô la Yê-su, acái Yô-sep? He chom a-i a-ám án. Imo têq án tông án siar te pilŏ́ng?”

43 Yê-su ôi nha-án idô: “Inha êq lái nhannha-nhannhóm nnáng. 44 Khán A-ám cư tớq pilŏ́ng, án ndon yua cư tớq nga tudô, lớiq tec ticuoi dyôn tớq nga cư, ticuoi ngki lư lớiq têq tớq nga cư. Alứng tớq ingái talloiq, cư lư dyôn ticuoi ngki yôr tumống lieh. 45 Ngai khoiq taran tớq tám uráq ticuoi tang ngcang Yang Arbang-pilŏ́ng idô: ‘Yang Arbang-pilŏ́ng ính pasoi nhéq tưh ticuoi.’✡ Ticuoi mmo cammáng parnai A-ám, alứng rian te án, ticuoi ngki lư tớq nga cư. 46 Lớiq bôn nnáu hôm A-ám tớq pilŏ́ng, ma nưm munáq án ndon tớq te Yang Arbang-pilŏ́ng táp khoiq hôm A-ám. 47 Cư tông inha arlớih lư, ticuoi mmo tin cư, ticuoi ngki lư bôn tumống níc-níc. 48 Cư la beng dyôn nhéq tưh ticuoi têq bôn tumống. 49 Achúc achiac inha khoiq cha mana te pilŏ́ng tớq ntúq aih, ma nha-án nnáng cuchet. 50 Ma beng ndon siar te pilŏ́ng; ticuoi mmo bôn cha, ticuoi ngki lớiq nai cuchet nnáng. 51 Cư la beng tumống ndon khoiq siar te pilŏ́ng. Khán ticuoi mmo cha beng ndô, ticuoi ngki bôn tumống níc-níc. Beng ndô la sáiq cư ndon dyôn nhéq tưh ticuoi têq bôn tumống níc-níc.”

52 Cua Yê-su tông iki, ticuoi te top Isa-ra-el tarmien tartuoq, alứng plốh idô: “Imo têq ticuoi conh ndô dyôn he cha sáiq án?”

53 Yê-su tông lieh nha-án idô: “Cư tông inha arlớih lư, khán inha lớiq cha sáiq Acái Yang Cơt Ticuoi, alứng lớiq ngoiq aham án, inha lớiq têq bôn tumống níc-níc. 54 Ticuoi mmo cha sáiq alứng ngoiq aham cư, ticuoi ngki bôn tumống níc-níc, alứng tớq ingái talloiq, cư lư dyôn ticuoi ngki tumống lieh. 55 Co sáiq cư la lư crơng tanna, alứng aham cư la lư crơng ngoiq. 56 Ticuoi mmo cha sáiq cư alứng ngoiq aham cư, ticuoi ngki át mui mít alứng cư, alứng cư át mui mít alứng án. 57 A-ám ndon tumống níc-níc khoiq yua cư tớq. Cư tumống co nhơ A-ám tớq pilŏ́ng dyôn cư bôn tumống. Muchứng ngki tưi, ticuoi mmo cha cư, ticuoi ngki lư bôn tumống co nhơ cư. 58 Ndô la beng siar te pilŏ́ng. Beng ndô ndái te beng ndon siar te pilŏ́ng te inớh, ndon achúc achiac inha khoiq cha. Nha-án cha ma nha-án nnáng cuchet. Ma ticuoi mmo cha beng cư dyôn, ticuoi ngki bôn tumống níc-níc.”

59 Máh parnai ndô Yê-su cato tớq dúng rum ticuoi Isa-ra-el tớq vel Cabê-na-um.

A-ưi Náq Táh Yê-su

60 A-ưi náq te top veng tapun Yê-su cammáng Yê-su cato iki, alứng nha-án tông idô: “Callong án pasoi dieiq lư. Nnáu têq apúh máh parnai ngki?”

61 Yê-su chom nha-án nhannha-nhannhóm iki; dyơ án tông nha-án idô: “Callong ndô táq dyôn inha lớiq ính veng cư nnáng lớiq? 62 Khán iki, imo inha parngíh, khán inha hôm Acái Yang Cơt Ticuoi sớr lieh nga ntúq án át te nsuoi? 63 Lư Arvai Yang Arbang-pilŏ́ng táp táq dyôn arvai ticuoi bôn tumống, ma sac sáiq ticuoi ớq tarnáp amớh. Máh parnai cư khoiq cato inha la táq-ntêr te arvai alứng callong tumống. 64 Ma yôl bôn ticuoi te inha lớiq tin cư.”

Yê-su tông iki, co án khoiq chom te nsuoi dyơ, bôn ticuoi lớiq ính tin án, alứng án chom dyơ bôn mui náq tớq top án táp ính culieu án. 65 Alứng Yê-su tông loi idô: “Co iki cư tông inha te nsuoi, khán A-ám cư lớiq dyôn, lư lớiq bôn ngai tớq nga cư.”

66 Tư Yê-su tông máh parnai ngki, bôn a-ưi náq te top ndon veng tapun án píh chô lieh, lớiq ính veng nnáng. 67 Yê-su plốh top mui chít la bar náq idô: “Inha ính táh cư tưi lớiq?”

68 Si-môn Phi-er ôi idô: “Ưlla ơi! Lớiq bôn nnáu nnáng he ính veng tapun. Nưm munáq Ưlla táp bôn parnai têq dyôn ticuoi bôn tumống níc-níc. 69 He tin alứng chom arlớih lư, Ưlla la munáq ndon Yang Arbang-pilŏ́ng rêh, alứng Ưlla la án ndon práh ŏ lư.”

70 Dyơ Yê-su ôi idô: “Cư khoiq rêh inha mui chít la bar náq. Ma bôn mui náq te top inha veng ngê yang saq.”

71 Yê-su tông iki la án tông te Yuda, acái conh Si-môn I-cari-ôt. Yuda la te top mui chít la bar náq, ma urớh Yuda ính culieu án.

7

Yê-su Cato Tớq Vel Yaru-salem Tớq Ingái Chóh Panu

1 Vít ngki, Yê-su pôq chôp nhéq vúng Ca-lilê. Án lớiq ính mot tớq vúng Yudê, co ticuoi Isa-ra-el tớq vúng ngki ính cachet án. 2 Ma tumán ính tớq ingái top Isa-ra-el cha bui ayư lieh Ingái Chóh Panu. * 3 Mu a-em Yê-su tông án idô: “Ŏ lư mái ngốh te ntúq ndô, alứng pôq nga vúng Yudê, dyôn máh ticuoi ndon veng tapun mái bôn hôm máh arnáq sileh mái táq. 4 Co lớiq bôn nnáu táq arnáq catốq khán án ính ticuoi cannŏ́h chom te arnáq án táq. Máh arnáq amớh mái táq, cóq mái táq apáh dyôn cứp náq hôm.” 5 Ma lư a-em Yê-su táp lớiq tin án.

6 Iki Yê-su ôi nha-án idô: “Iyốh tớq ngư cư apáh dyôn cứp náq ticuoi chom. Ma ngư inha pôq, ndóng mmo la têq. 7 Máh ticuoi tớq pang ndô lớiq têq a-ính inha, ma nha-án a-ính cư, co cư tông te arnáq nha-án táq saq lư. 8 Dyôn inha pôq cha bui ayư Ingái Chóh Panu. Cư iyốh ính pôq, co iyốh tớq ngư cư pôq.”

9 Cua Yê-su tông iki, án nnáng át tớq vúng Ca-lilê.

10 Ma vít a-em conh Yê-su pôq, án pôq tưi, ma pôq carláiq carlieu. 11 Tớq ntúq ngai cha bui, ticuoi Isa-ra-el suo Yê-su alứng plốh idô: “Tumo án ngki?”

12 Alứng bôn clứng ticuoi táq-ntêr te Yê-su. Bôn án ndon tông idô: “Yê-su la ticuoi ŏ.”

Ma bôn án ndon tông: “Tới. Yê-su la ticuoi báq tarthu.”

13 Ma lớiq bôn ngai dáh táq-ntêr dyôn ticuoi cannŏ́h sáng, co nha-án adáh ticuoi sút top Isa-ra-el.

14 Ndóng tupul ingái nha-án cha bui ayư lieh Ingái Chóh Panu. Ma catám ingái puan, Yê-su pôq nga Dúng Sang Pưt, alứng án tabớq cato tớq ntúq ngki. 15 Ticuoi Isa-ra-el sáng dut lư, alứng nha-án plốh idô: “Án ndô lớiq nai rian, ma imo án chom a-ưi lư?”

16 Yê-su ôi nha-án idô: “Máh parnai cư tông inha hoi-ndô, tới tớq te cư bôm, ma tớq te án ndon yua cư tớq nga tudô. 17 Khán ticuoi mmo ính veng cannính Yang Arbang-pilŏ́ng, ticuoi ngki cóq chom arlớih lư te parnai cư cato la tớq te Yang Arbang-pilŏ́ng, tới tớq te cư bôm. 18 Ticuoi mmo cato veng cannính án bôm, ticuoi ngki la ticuoi sisuo ính ngai ayô. Ma ticuoi mmo táq arnáq ính ngai ayô Yang Arbang-pilŏ́ng, án ndon yua ticuoi ngki tớq, ticuoi ngki táq crái lư alứng lớiq bôn mui callong amớh lớiq tinớng tupứng át tớq mít ticuoi ngki. 19 Môi-se khoiq dyôn inha bôn phep rit Yang Arbang-pilŏ́ng. Ma lớiq bôn ngai te inha peh phep rit ngki. Co tian amớh inha ính cachet cư?”

20 Ticuoi clứng ôi Yê-su idô: “Thới bôn yang saq piyúh. Nnáu ính cachet thới?”

21 Yê-su ôi lieh nha-án idô: “Cư khoiq táq mui arnáq sileh tớq Ingái Angô nưm mbơiq mui chư sớng, ma inha sáng dut lư. 22 Môi-se dyôn inha táq rit kít. Ma khán piaiq tớq Ingái Angô, inha lư táq tưi rit ngki. (Ma callong lư la rit ndô lớiq bôn tớq te Môi-se, ma tớq te achúc achiac inha.) 23 Inha táq rit kít dyôn acái conh tớq Ingái Angô, la co inha lớiq ính táh rit Môi-se, ma co imo inha uan cư táq bánh ticuoi a-ái tớq Ingái Angô? 24 Khán inha hôm ticuoi táq amớh, inha êq chái tíq án. Ma khán inha ính tíq, cóq inha tituaiq dyôn chom arlớih avai.”

Yê-su la lư Crit Lớiq?

25 Bôn ticuoi te vel Yaru-salem plốh idô: “Ticuoi ndô lớiq, ngai ính cachet án? 26 Hoi-ndô án chón cato, ma nha-án lớiq bôn táq-ntêr amớh. Ticuoi sút chom ma lớiq, án ndô la Crit? 27 He chom te mmo ticuoi ndô tớq, ma tư Crit tớq, lư lớiq bôn ngai chom te mmo án tớq.”

28 Ndóng Yê-su cato tớq Dúng Sang Pưt, án tông yứng lư idô: “Inha chom cư lớiq? Alứng inha chom te mmo cư tớq lớiq? Tới cư ính tớq bôm. Ma án ndon yua cư tớq, án ngki la Yang Arbang-pilŏ́ng ndon piaiq lư. Ma inha lớiq chom án. 29 Cư chom án, co cư tớq te án, alứng án táp yua cư tớq.”

30 Cua Yê-su tông iki, bôn ticuoi ính cŏp án, ma lớiq bôn ngai dáh angốh ati cŏp án, co iyốh tớq ngư án cóq cuchet. 31 Ma te top ticuoi clứng ngki bôn a-ưi náq sŏ́ng tin Yê-su. Nha-án plốh idô: “Khán Crit tớq, án táq arnáq sileh a-ưi hơn te ticuoi ndô táq, lớiq?”

32 Top Pha-rasi sáng ticuoi clứng táq-ntêr iki te Yê-su. Iki nha-án alứng máh ticuoi sút top teng rit sang yua ticuoi kiaq Dúng Sang Pưt pôq cŏp Yê-su. 33 Ma Yê-su tông idô: “Yôl biq ingái sớng cư át alứng inha. Vít ngki cư chô lieh nga án ndon yua cư tớq. 34 Ingái ngki inha suo cư, ma inha lớiq tumúh cư. Alứng ntúq cư át, inha lớiq têq pôq nga ntúq ngki.”

35 Iki ticuoi Isa-ra-el ngki munáq plốh munáq: “Ntúq mmo án ndô ính pôq, ma he suo án lớiq tumúh? Aláng án ính pôq tớq nga ticuoi Isa-ra-el ndon át cruong yông, dŏq cato ticuoi tới ticuoi Isa-ra-el tớq cruong ngki lớiq? 36 Idứh án tông idô: ‘Inha suo cư, ma inha lớiq tumúh cư.’ Alứng án tông idô loi: ‘Ntúq cư át, inha lớiq têq pôq nga ntúq ngki.’ Amớh táp án chón tông te callong ngki?”

37 Ingái talloiq ngai cha bui Ingái Chóh Panu, la ingái ngki pưt clưi nhéq te ingái te nsuoi. Tớq ingái ngki, Yê-su yôr tayứng alứng tông yứng lư idô: “Khán ticuoi mmo sáng hál dơq, dyôn án tớq nga cư alứng ngoiq. 38 Alứng ticuoi mmo tin cư, la arớq dơq ndon dyôn tumống hoi níc te mít cannính án. Callong ngki ngai khoiq taran dyơ tớq tám uráq Yang Arbang-pilŏ́ng te inớh.” 39 Yê-su tông iki, án cato te Arvai Yang Arbang-pilŏ́ng. Ticuoi mmo tin Yê-su, urớh ticuoi ngki lư bôn ráp Arvai Yang Arbang-pilŏ́ng. Ma ingái ngki Arvai Yang Arbang-pilŏ́ng iyốh tớq, co Yê-su iyốh cuchet alứng iyốh sớr lieh nga pilŏ́ng.

40 Tư máh ticuoi sáng Yê-su tông iki, bôn ngai tông idô: “Ticuoi ndô la Ticuoi Tang Ngcang ndon Yang Arbang-pilŏ́ng khoiq rêh.”

41 Ma ticuoi cannŏ́h tông idô: “Án ndô la lư Crit.”

Ma bôn ticuoi cannŏ́h loi tông idô: “Crit lớiq bôn tớq te vúng Ca-lilê. 42 Co tớq tám uráq Yang Arbang-pilŏ́ng te inớh tông Crit tớq te tŏ́ng toiq Davit. Alứng Crit cóq carnian tớq vel Bet-lahem, la vel Davit khoiq át.”

43 Iki ticuoi clứng ngki mui top tông idô, mui top tông iki, te Yê-su. 44 Tớq top ngki bôn ticuoi ính cŏp Yê-su, ma lớiq bôn ngai dáh angốh ati cŏp án.

Ticuoi Sút Top Isa-ra-el Lớiq Tin Yê-su

45 Vít ngki bôn máh ticuoi te top kiaq Dúng Sang Pưt chô lieh nga máh ticuoi sút top teng rit sang alứng nga top Pha-rasi, dyơ nha-án plốh máh ticuoi ngki idô: “Co imo inha lớiq cŏp án?”

46 Máh ticuoi ngki ôi: “He lớiq nai sáng ticuoi mmo táq-ntêr arớq ticuoi ndô.”

47 Top Pha-rasi plốh sa: “Inha náp máh parnai án pilốh ngki lớiq? 48 Bôn ticuoi mmo te ticuoi sút lớiq la ticuoi te top Pha-rasi, tin án lớiq? 49 Ma ticuoi clứng ndô lớiq chom amớh te phep rit Môi-se. Co iki Yang Arbang-pilŏ́ng taroi ính táq nha-án.”

50 Bôn munáq te top ticuoi sút, nốh Ni-cudem. Hoi nsuoi án khoiq tớq tumúh Yê-su. Án plốh ticuoi sút cannŏ́h idô: 51 “Khán veng phep rit he, têq lớiq he sưq ticuoi khán he iyốh tarsưq te arnáq án khoiq táq?”

52 Máh ticuoi sút ngki ôi Ni-cudem idô: “Mái tớq te vúng Ca-lilê tưi lớiq? Khán mái suo tớq tám uráq Yang Arbang-pilŏ́ng, lư mái lớiq tumúh ntúq mmo tông te munáq ticuoi tang ngcang Yang Arbang-pilŏ́ng tớq te vúng Ca-lilê.”

53 Cua ngki, top nha-án ngốh te Dúng Sang Pưt, alứng chô lieh nga dúng nha-án.†

8

Cán Láh Parlưi Alứng Conh

1 Ma Yê-su sớr tớq king O-li-vê. 2 Tớq ang iláih, Yê-su pôq sa nga Dúng Sang Pưt. Át ntúq ngki bôn clứng ticuoi parchúng paniar án. Iki án ticu alứng cato nha-án. 3 Top thới sái rit alứng top Pha-rasi dông asuoi munáq cán nga án. Cán ndô láh parlưi. Nha-án dyôn cán ndô tayứng tớq pandi nhéq máh ticuoi ndon át paniar Yê-su.

4 Dyơ nha-án tông Yê-su idô: “Thới ơi! Bôn ticuoi tumúh cán ndô láh parlưi. 5 Tớq phep rit Môi-se khoiq tông he, khán ticuoi mmo táq lớiq ŏ arớq iki, cóq cachet án tíq na búl. Ma imo thới ính tông te arnáq ndô?”

6 Nha-án plốh iki co ính chim Yê-su. Nha-án suo ngê ính cauq án. Ma án tangngop taran tớq ndem ati án tớq cuteq. 7 Ma nha-án ndon dông cán ngki plốh níc án, iki án yôr tayứng alứng tông idô: “Khán bôn munáq te inha lớiq nai táq luaih, dyôn án ngki ial búl tíq ada cán ndô nsuoi.” 8 Dyơ Yê-su tangngop taran tớq cuteq sa.

9 Tư nha-án sáng Yê-su tông iki, nha-án mmar ngốh te ntúq ngki, ticuoi ieuq ngốh nsuoi, tingôi yôl nưm Yê-su alứng cán ngki sớng át tớq ngki. 10 Yê-su yôr tayứng alứng plốh cán ngki idô: “Mun ơi! Tumo dyơ máh ticuoi ndon ính tíq mái? Nha-án nnáng ính táq tôt mái lớiq?”

11 Cán ngki ôi: “Lớiq bôn nnáu nnáng, Ưlla ơi.”

Yê-su tông án: “Iki cư lớiq táq tôt mái tưi. Mái têq pôq, ma êq táq nnáng luaih.”

Yê-su Cato Sa Te Máh Ticuoi Isa-ra-el

12 Yê-su cato loi máh ticuoi Isa-ra-el idô: “Cư la callong ang dyôn nhéq tưh ticuoi. Ticuoi mmo veng tapun cư, án lớiq pôq nnáng tớq ntúq ngiau, ma án bôn callong ang. Ticuoi mmo bôn callong ang ndô, ticuoi ngki bôn díh callong tumống.”

13 Top Pha-rasi tông idô: “Hoi-ndô thới cato te thới bôm. Iki he lớiq tin parnai thới.”

14 Yê-su ôi nha-án idô: “Tam cư cato te ngê cư bôm, ma máh parnai cư la crái lư, co cư chom te mmo cư tớq, alứng tumo cư ính pôq. Ma inha lớiq chom te mmo cư tớq, alứng tumo cư ính pôq. 15 Inha sưq ticuoi veng ngê tớq pang ndô, ma cư iyốh nai sưq ticuoi mmo. 16 Ma khán cư sưq, máh parnai cư tông la crái lư, co A-ám ndon yua cư tớq át alứng cư. Cư lớiq bôn át munáq sớng. 17 Tớq phep rit inha, ngai khoiq taran idô: ‘Khán bar náq tông muchứng, têq náp parnai ngki.’ 18 Cư tông te cháq cư bôm, alứng A-ám ndon yua cư tớq, án khoiq tông tưi te cư.”

19 Dyơ top Pha-rasi plốh Yê-su idô: “Tumo A-ám thới át?”

Yê-su ôi nha-án: “Inha lớiq chom cư, lớiq la A-ám cư. Khán inha chom cư, inha chom tưi A-ám cư.”

20 Yê-su cato máh parnai ndô tớq Dúng Sang Pưt tumán ntúq ngai cacháq práq sang. Ma ngai iyốh cŏp án, co iyốh tớq ngư án cóq cuchet.

21 Cua ngki Yê-su tông sa nha-án idô: “Urớh cư pôq te inha, alứng inha suo cư, ma inha lư cuchet tớq callong luaih inha. Ntúq cư pôq, inha lớiq têq pôq.”

22 Dyơ ticuoi Isa-ra-el plốh idô: “Imo án tông he lớiq têq pôq nga ntúq án pôq? Dáh lơ án ính pôq dyáq?”

23 Ma Yê-su tông loi idô: “Inha tớq te tadưp, ma cư ngki tớq te tanieng. Inha cơt te cuteq, ma cư lớiq bôn cơt te cuteq. 24 Cư khoiq tông inha dyơ, tớq inha cuchet, inha nnáng bôn luaih. Khán inha lớiq tin cư án ndon khoiq bôn dyơ,* iki tớq inha cuchet, inha yôl bôn luaih.”

25 Nha-án plốh Yê-su: “Thới la nnáu?”

Yê-su ôi nha-án: “Cư la án ndon cư khoiq tông inha te tôm lư. 26 Cư yôl bôn a-ưi callong loi ính tíq inha. Ma án ndon yua cư tớq la tinớng lư. Cư tông dyôn nhéq tưh ticuoi chom te máh parnai cư khoiq sáng te án.”

27 Ma nha-án lớiq apúh te parnai Yê-su tông te A-ám tớq pilŏ́ng. 28 Iki Yê-su tông nha-án idô: “Tớq ingái inha téh Acái Yang Cơt Ticuoi tớq along calláng, ingái ngki inha chom arlớih lư cư la nnáu. Alứng ndóng ngki inha chom arlớih lư cư lớiq bôn táq veng chức cư bôm, ma máh parnai cư cato la tớq te A-ám cư; án khoiq tông a cư. 29 Án ndon yua cư tớq, án át níc alứng cư. Án lớiq táh dyôn cư át munáq, co máh arnáq cư táq, cư táq ính án sáng bui cannính.”

30 Tư ngai sáng Yê-su tông iki, bôn a-ưi náq te nha-án tin Yê-su.

Yê-su Cato Te Ticuoi Sol Alứng Ticuoi Tới Sol

31 Yê-su cato ticuoi Isa-ra-el ndon khoiq tin án idô: “Khán inha cammáng parnai cư pasoi, inha lư cơt ticuoi veng tapun cư. 32 Dyơ inha bôn chom callong piaiq la amớh; lư callong piaiq ndô taláh inha te cơt sol.”

33 Ma máh ticuoi ngki ôi Yê-su idô: “He la te tŏ́ng toiq A-praham. He lớiq nai cơt sol ngai. Imo thới tông taláh he te cơt sol?”

34 Yê-su tông nha-án idô: “Cư tông inha arlớih lư, ticuoi mmo táq luaih, ticuoi ngki cơt sol dyôn callong luaih. 35 Khán ticuoi mmo ính táh ticuoi sol, án têq táh, ma án lớiq têq táh acái conh án bôm. Co acái ngki át níc tớq dúng án. 36 Iki, khán Acái Yang Arbang-pilŏ́ng taláh inha, lư inha lớiq bôn cơt nnáng sol. 37 Cư chom inha te tŏ́ng toiq A-praham. Ma inha nnáng ính cachet cư, co inha lớiq ính cammáng parnai cư. 38 Cư tông máh parnai ndon cư khoiq sáng te A-ám cư, ma inha veng máh parnai inha khoiq sáng te a-ám inha.”

39 Máh ticuoi ngki ôi idô: “A-praham la a-ám he.”

Ma Yê-su tông lieh idô: “Khán inha lư te tŏ́ng toiq A-praham, cóq inha táq arnáq muchứng A-praham tưi. 40 Cư cato inha la callong piaiq ndon cư khoiq bôn te Yang Arbang-pilŏ́ng, ma inha parngíh ính cachet cư. A-praham lớiq bôn táq iki. 41 Inha táq veng arnáq a-ám inha, ma a-ám inha tới A-praham.”

Nha-án ôi Yê-su idô: “He tới acái tarríh. He bôn nưm mui sớng a-ám. Yang Arbang-pilŏ́ng la lư A-ám he.”

42 Yê-su tông ada nha-án idô: “Khán Yang Arbang-pilŏ́ng lư A-ám inha, iki inha amoih cư, co cư tớq te Yang Arbang-pilŏ́ng. Hoi-ngki cư át ndô, cư lớiq tớq veng ngê cư bôm, ma Yang Arbang-pilŏ́ng yua cư tớq. 43 Imo inha lớiq apúh sa te parnai cư tông? Inha lớiq apúh, co inha lớiq ính cammáng parnai cư. 44 Inha la acái conh yang Satán. Án la a-ám inha. Alứng inha ính lư veng ngê a-ám inha. Te tôm lư, yang Satán ính lư cachet ticuoi. Án lớiq cadyiq callong piaiq, co án lớiq bôn mui callong piaiq amớh át tớq mít án. Án tông níc parnai a-uai, án táq veng ngê án bôm, co án ính lư callong a-uai, alứng án la a-ám callong a-uai. 45 Cư tông inha callong piaiq, ma inha lớiq tin cư. 46 Bôn nnáu te inha bôn tíc têq cauq cư táq luaih? Khán cư tông parnai piaiq, ngki imo inha lớiq tin cư? 47 Ticuoi mmo lư acái Yang Arbang-pilŏ́ng, ticuoi ngki cammáng parnai Yang Arbang-pilŏ́ng. Ma inha lớiq ính cammáng parnai Yang Arbang-pilŏ́ng, co inha tới acái án.”

Yê-su Tông Te A-praham

48 Máh ticuoi Isa-ra-el acraiq Yê-su idô: “Piaiq lớiq, mái la ticuoi Sa-mari alứng bôn yang saq piyúh?”

49 Yê-su ôi nha-án idô: “Cư lớiq bôn yang saq piyúh. Cư dyám náp nưm A-ám cư sớng, ma inha lớiq dyám náp cư. 50 Cư lớiq bôn suo ính ngai ayô cư. Ma bôn munáq suo callong ngki dyôn cư. Án ính sưq inha alứng cư. 51 Cư tông inha arlớih lư, khán bôn ticuoi peh parnai cư, án lư lớiq nai cuchet.”

52 Tư Yê-su tông iki, ticuoi Isa-ra-el tông idô: “Hoi-ndô he chom arlớih lư mái bôn yang saq. A-praham khoiq cuchet dyơ. Alứng máh ticuoi tang ngcang Yang Arbang-pilŏ́ng la khoiq cuchet tưi. Ma hoi-ndô mái tông, khán ticuoi peh parnai mái, ticuoi ngki lư lớiq nai cuchet. 53 Mái pưt hơn te achúc achiac he A-praham lớiq? Ma A-praham khoiq cuchet dyơ, alứng máh ticuoi tang ngcang la khoiq cuchet tưi. Mái parngíh mái la nnáu?”

54 Yê-su ôi nha-án idô: “Khán cư ayô cháq cư bôm, lư lớiq bôn tưr amớh. Án ndon ayô cư la A-ám cư, la án ndon inha ngin Yang Arbang-pilŏ́ng inha. 55 Inha lớiq chom án, ma cư chom án. Khán cư tông cư lớiq chom án, ngki cư tông a-uai muchứng inha tưi. Ma lư cư chom án, alứng cư peh parnai án. 56 Achúc achiac inha A-praham tél-sél lư ính hôm cư tớq nga cúc cuteq ndô. Án khoiq hôm dyơ callong ndô, iki án bui ơn lư.”

57 Máh ticuoi Isa-ra-el ngki tông idô: “Pang mái iyốh tớq sông chít cumo. Ma imo mái tông mái khoiq hôm A-praham?”

58 Yê-su ôi lieh nha-án idô: “Cư tông inha arlớih lư, te iyốh carnian A-praham, cư khoiq bôn dyơ.”

59 Cua Yê-su tông iki, ticuoi Isa-ra-el peh búl ính tíq án. Ma án plian tớq ticuoi clứng; dyơ án ngốh te Dúng Sang Pưt.

9

Yê-su Táq Dyôn Ticuoi Sot Mát Cơt Plang

1 Ndóng Yê-su pôq, án hôm munáq ticuoi sot mát te a-i carnian. 2 Top rian te Yê-su plốh Yê-su idô: “Thới ơi! Mát ticuoi ndô cơt sot te ingái a-i án carnian án, co nnáu táq luaih, án lớiq la a-i a-ám án?”

3 Yê-su ôi nha-án idô: “Tới co án lớiq la a-i a-ám án táq luaih. Ma Yang Arbang-pilŏ́ng ính apáh arnáq pưt lư na ticuoi sot ndô. 4 Ndóng yôl ingái, he cóq táq cứp arnáq án ndon yua cư tớq. Tư idáu dyơ, lớiq bôn ngai têq táq nnáng arnáq. 5 Ndóng cư át tớq cúc cuteq ndô, cư la callong ang dyôn nhéq tưh ticuoi.”

6 Cua Yê-su tông iki, án cuchóh tớq cuteq. Án carchúc dơq avie alứng cuteq mbúi dyôn cơt apúc. Dyơ án tir apúc ngki tớq mát ticuoi sot. 7 Dyơ án yua ticuoi sot idô: “Pôq! Mái pôq buaiq mang tớq dơq alúq Saluam.”

(Parnai Saluam titoiq lieh la ‘Ngai yua’.) Iki ticuoi sot pôq buaiq mang, dyơ mát án cơt plang. Dyơ ngki án píh chô nga dúng.

8 Ticuoi ndon át mui vel alứng án, alứng máh ticuoi ndon khoiq hôm án át suseq te hoi-nsuoi, nha-án plốh idô: “Án ndô la ticuoi sot mát báq ticu suseq, piaiq lớiq?”

9 Bôn ticuoi ôi: “Piaiq, lư án.”

Ma ticuoi cannŏ́h tông: “Tới án. Armaiq ticuoi ndô in ticuoi sot ngki tưi.”

Ma ticuoi sot tông idô: “Cư táp la ticuoi sot ngki.”

10 Iki nha-án plốh án: “Khán mái lư ticuoi sot ngki, co imo mát mái cơt plang?”

11 Án ôi nha-án idô: “Bôn munáq conh, nốh Yê-su, án talóc apúc, dyơ tir tớq mát cư, alứng án yua cư pôq buaiq mang tớq dơq alúq Saluam. Iki cư pôq buaiq mang. Dyơ mát cư cơt plang.”

12 Nha-án plốh lieh án idô: “Tumo ticuoi ngki hoi-ndô?”

Án ôi: “Cư lớiq chom tumo án.”

Top Pha-rasi Plốh Ticuoi Sot Ndon Cơt Plang

13 Cua ngki ngai dông ticuoi sot ndon khoiq cơt plang nga top Pha-rasi. 14 Ingái Yê-su talóc apúc alứng táq dyôn mát ticuoi sot cơt plang la Ingái Angô. 15 Iki top Pha-rasi plốh ticuoi sot ngki idô: “Amớh táp mái táq dyôn mát mái cơt plang?”

Ticuoi sot ôi nha-án idô: “Bôn ticuoi tir apúc tớq mát cư, dyơ cư pôq buaiq mang; iki cư bôn hôm arlớih lư.”

16 Bôn ticuoi te top Pha-rasi tông idô: “Ticuoi ndô lớiq bôn tớq te Yang Arbang-pilŏ́ng, co án táh phep rit Ingái Angô.”

Ma bôn ticuoi cannŏ́h tông idô: “Imo têq ticuoi luaih táq arnáq sileh ndô?”

Dyơ top Pha-rasi paryáh cơt bar top, mui top tông idô, mui top tông iki.

17 Iki top Pha-rasi plốh sa ticuoi sot idô: “Amớh mái tông te ticuoi ndon táq dyôn mát mái cơt plang?”

Ticuoi sot ôi: “Án la ticuoi tang ngcang Yang Arbang-pilŏ́ng.”

18 Ma máh ticuoi Isa-ra-el lớiq tin ticuoi ngki lư sot te nsuoi, dyơ cơt plang. Iki nha-án pôq cớiq a-i a-ám án. 19 Dyơ nha-án plốh a-i a-ám án idô: “Án ndô lư acái conh inha lớiq? Án lư sot te ingái inha carnian án lớiq? Co imo hoi-ndô mát án cơt plang?”

20 A-i a-ám án ôi idô: “He tông arlớih lư, án lư acái conh he. Alứng he hôm mát án sot te ingái he carnian án. 21 Ma imo mát án cơt plang hoi-ndô la he lớiq chom tưi. Alứng he lớiq chom nnáu táq dyôn mát án cơt plang. Inha plốh án. Án khoiq sasai dyơ. Án têq ôi inha.”

22 A-i a-ám án tông iki, co nha-án adáh top Isa-ra-el. Co top Isa-ra-el khoiq patáp dyơ, khán ticuoi mmo tông Yê-su la Crit ndon Yang Arbang-pilŏ́ng rêh dyôn choi tamống ticuoi, ticuoi ngki lớiq têq mot rum nnáng tớq dúng rum nha-án. 23 Co te callong ngki, a-i a-ám ticuoi sot ma tông idô: “Án khoiq sasai dyơ. Inha plốh án.”

24 Mui chư loi, top Pha-rasi arô ticuoi sot alứng tông án idô: “Cóq mái ayô nưm Yang Arbang-pilŏ́ng sớng. He khoiq chom dyơ ticuoi ngki la ticuoi luaih.”

25 Ma ticuoi sot ôi nha-án idô: “Cư lớiq chom án la ticuoi luaih ma lớiq. Ma cư chom nưm mui nốh sớng. Hoi nsuoi mát cư sot, ma hoi-ndô mát cư khoiq cơt plang!”

26 Dyơ top Pha-rasi plốh án sa: “Ticuoi ngki táq amớh dyôn mái? Imo táp án táq dyôn mát mái cơt plang?”

27 Ticuoi sot ôi: “Cư khoiq tông inha dyơ, ma inha lớiq náp. Co imo inha ính cư táq-ntêr sa? Inha ính veng tapun án tưi lớiq?”

28 Top Pha-rasi sáng nháih lư tớq mít; dyơ nha-án tông idô: “Mái veng ngê ticuoi ngki! Ma he veng ngê Môi-se! 29 He chom Yang Arbang-pilŏ́ng khoiq tông na Môi-se. Ma ticuoi ngki he lớiq chom te mmo án tớq.”

30 Ticuoi sot ôi idô: “Cư dut lư! Inha lớiq chom te mmo án tớq, ma án khoiq táq dyôn mát cư cơt plang! 31 He chom Yang Arbang-pilŏ́ng lớiq cammáng ticuoi luaih, ma án cammáng nưm ticuoi dyám náp án, alứng veng ngê án. 32 Te tôm Yang Arbang-pilŏ́ng teng cúc cuteq ndô, lớiq nai sáng bôn ticuoi têq táq dyôn ticuoi sot te ingái a-i án carnian ma cơt plang. 33 Khán ticuoi ngki lớiq tớq te Yang Arbang-pilŏ́ng, ngki án lớiq têq táq mui arnáq sileh amớh.”

34 Ma top Pha-rasi tông loi idô: “Mái la ticuoi luaih te ingái a-i mái carnian mái! Imo mái ính cato he?”

Vít ngki nha-án chuih angốh án.

35 Yê-su sáng nha-án chuih ticuoi sot. Dyơ án tớq tumúh ticuoi sot, alứng án plốh idô: “Mái tin Acái Yang Cơt Ticuoi lớiq?”

36 Ticuoi sot ôi: “Thới ơi, án ngki la nnáu? Seq thới tông dyôn cư chom. Cư ính tin án tưi.”

37 Yê-su tông lieh: “Mái khoiq hôm dyơ án; án ndon táq-ntêr alứng mái hoi-ndô la án táp.”

38 Iki ticuoi sot ôi: “Ưlla ơi! Lư cư tin!”

Dyơ án cucúh sang Yê-su.

39 Yê-su tông loi: “Cư tớq nga cúc cuteq ndô dŏq amar ticuoi. Cư táq dyôn ticuoi sot cơt plang, alứng táq dyôn ticuoi plang ŏ cơt sot.”*

40 Bôn ticuoi te top Pha-rasi sáng Yê-su tông iki. Dyơ nha-án plốh Yê-su idô: “Thới tông he la ticuoi sot tưi lớiq?”

41 Yê-su ôi nha-án idô: “Khán inha ngin inha la ticuoi sot, inha lớiq bôn luaih amớh. Ma hoi-ndô, inha ngin mát inha plang ŏ, iki luaih inha yôl át níc.”

10

Ticuoi Kiaq Me Ŏ

1 Yê-su tông loi idô: “Cư tông inha arlớih lư, ticuoi mmo lớiq mot tớq coq pannán cưu na ngáh, ma án mot na cannŏ́h, án la ticuoi siveng, alứng mot ính titôiq. 2 Án ndon mot na ngáh la lư ticuoi kiaq bán cưu. 3 Ticuoi kiaq ngáh coq pốh callống dyôn ticuoi kiaq bán cưu mot, alứng máh cưu cammáng sieng án arô. Án bôiq nốh cưu, alứng án dông angốh máh cưu te coq. 4 Tớq án ayông cưu, án pôq nsuoi, alứng máh cưu veng án, co cưu acớl tammieng án. 5 Ma cưu lớiq veng ticuoi laq. Lư án lúh te ticuoi laq, co án lớiq acớl tammieng ticuoi ngki.”

6 Yê-su cato parnai acám ndô, ma ticuoi ngki lớiq apúh te callong án cato.

7 Iki Yê-su tông lieh nha-án idô: “Cư tông inha arlớih lư, cư la ngáh coq pannán cưu. 8 Máh ticuoi ndon tớq nsuoi cư, la ticuoi siveng alứng ticuoi titôiq. Alứng top cưu lớiq cammáng nha-án. 9 Cư la ngáh coq. Ticuoi mmo mot na ngáh, ticuoi ngki bôn tumống. Án têq mot alứng ngốh suo cha, alứng án bôn tumúh níc crơng tanna. 10 Ticuoi siveng mot co ính titôiq, ính cachet, alứng ính talóh pupít. Ma cư tớq ính dyôn máh cưu bôn tumống, alứng lớiq ớq mui nốh amớh.

11 “Cư la ticuoi kiaq me ŏ. Ticuoi kiaq me ŏ mŏp tarngứh án tang dyôn cưu têq tumống. 12 Ticuoi thuthe bán cưu, án lớiq cơt ưlla cưu. Khán án hôm acho cruong tớq, án lúh táh nhéq máh cưu. Iki acho cruong palŏ́ng cáp cưu; dyơ máh cưu lúh pláh chap nhéq. 13 Ticuoi thuthe lúh co án la ticuoi thuthe bán sớng. Án lớiq ayáu cưu.

14-15 “Cư la ticuoi kiaq me ŏ. A-ám tớq pilŏ́ng chom cư, alứng cư chom A-ám; muchứng ngki tưi cư chom cưu cư, alứng cưu cư chom cư. Cư bui mŏp tarngứh cư dyôn máh cưu cư têq bôn tumống. 16 Bôn cưu cannŏ́h la na cư tưi, ma cưu ngki lớiq át tớq coq ndô. Cư cóq pôq pong achô máh cưu ngki. Urớh cưu ngki cammáng sieng cư. Dyơ máh cưu parchúng cơt mui top sớng, alứng bôn munáq sớng kiaq me.

17 “A-ám tớq pilŏ́ng amoih lư cư, co cư bui cannính chiuq cuchet. Cư mŏp tarngứh cư, dŏq cư têq ial lieh tarngứh ngki. 18 Lớiq bôn ngai têq ial tarngứh cư, ma cư chóng bui mŏp tarngứh cư. Cư bôn chức mŏp iki. Alứng cư bôn chức têq ial lieh tarngứh cư. Chức ndô, A-ám cư táp dyôn cư bôn.”

19 Cua Yê-su tông iki, top Isa-ra-el paryáh cơt bar top. 20 Mui top tông idô: “Ticuoi ndô bôn yang saq piyúh. Án la ticuoi yúh. Imo inha cammáng parnai án?”

21 Ma top cannŏ́h tông idô: “Khán yang saq lư piyúh án, imo têq án tông máh parnai ngki. Imo ticuoi bôn yang saq têq táq dyôn ticuoi sot mát cơt plang?”

Top Isa-ra-el Lớiq Ính Tin

22 Tư kisái ngngiat tớq vel pưt Yaru-salem, top Isa-ra-el cha bui ayư ingái nha-án bôn lieh dúng sang te inớh.* 23 Yê-su mot tớq Dúng Sang Pưt, alứng án lulieh pôq chô tớq Ntrôn Sa-lamôn. 24 Top Isa-ra-el rum paniar Yê-su alứng plốh án idô: “Nnáng dưnh máh-mmo thới ính he ngcong ngóh-arngóh? Khán thới la Crit, seq thới tông dyôn he chom arlớih.”

25 Yê-su ôi nha-án idô: “Cư khoiq tông inha dyơ, ma inha lớiq tin. Cư têq táq arnáq ndô la co nhơ A-ám cư dyôn cư bôn chức; arnáq ndô apáh cư tớq te Yang Arbang-pilŏ́ng. 26 Ma inha lớiq tin cư, co inha tới top pannán cưu cư. 27 Cưu cư cammáng sieng cư. Cư chom án, alứng án veng tapun cư. 28 Cư dyôn án bôn tumống níc-níc; iki án lớiq nai cuchet. Ticuoi mmo la lớiq têq ndŏ́h án te ati cư. 29 A-ám cư pưt clưi nhéq te cannŏ́h. Án dyôn cư bôn cưu ngki. Ticuoi mmo la lớiq têq ndŏ́h cưu ngki te ati A-ám cư. 30 Cư alứng A-ám cư la mui.”

Top Isa-ra-el Ính Táq Yê-su

31 Tư Yê-su tông iki, top Isa-ra-el ial búl ính tíq ada án. 32 Ma Yê-su tông nha-án idô: “Cư khoiq táq a-ưi arnáq ŏ arớq A-ám cư khoiq yua cư táq. Co tian amớh inha ính tíq búl ada cư?”

33 Top Isa-ra-el ôi án idô: “He lớiq ính tíq búl ada mái co mái táq arnáq ŏ. Ma he ính tíq búl ada mái co mái acraiq Yang Arbang-pilŏ́ng. Mái la ticuoi ngáq sớng, ma imo mái ngin mái la Yang Arbang-pilŏ́ng.”

34 Yê-su tông lieh nha-án idô: “Tớq phep rit inha, bôn ticuoi khoiq taran te Yang Arbang-pilŏ́ng idô: ‘Inha cơt arớq yang tưi.’✡

35 He chom dyơ parnai Yang Arbang-pilŏ́ng la piaiq níc; alứng Yang Arbang-pilŏ́ng arô ticuoi ndon ráp parnai án la ‘yang’ tưi. 36 Ma cư, ngki A-ám cư khoiq rêh cư, alứng án yua cư tớq nga cúc cuteq ndô. Iki, imo inha tông cư acraiq Yang Arbang-pilŏ́ng tớq cư tông cư la Acái Yang Arbang-pilŏ́ng? 37 Khán cư lớiq táq arnáq A-ám cư, inha êq tin cư. 38 Ma khán cư táq arnáq án, tam inha lớiq ính tin cư, ma cóq inha tin te máh arnáq cư khoiq táq. Iki inha têq chom arlớih, A-ám cư át mui mít alứng cư, alứng cư át mui mít alứng A-ám cư.”

39 Cua Yê-su tông iki, top Isa-ra-el sisuo sa ngê ính cŏp án. Ma án pôq viang te nha-án; dyơ nha-án lớiq têq bôn cŏp án.

40 Yê-su dyang lieh dơq crong Yôr-dan, alứng pôq nga ntúq Yon báq táq tíc na dơq hoi-nsuoi. Yê-su át ntúq ngki; 41 ma bôn clứng ticuoi tớq nga án. Nha-án tông idô: “Yon lớiq bôn táq mui arnáq sileh amớh, ma máh parnai Yon tông te ticuoi ndô la piaiq nhéq.”

42 Iki bôn a-ưi ticuoi tớq ntúq ngki tin Yê-su.

11

La-sarơ Cuchet

1 Bôn munáq conh a-ái, nốh La-sarơ. Án át tớq vel Bê-thani. Án át munơi alứng em ơi án la Mari alứng Mathê. 2 Mari la cán ndon tốq dơq thum tớq cháq Yê-su, alứng chut dyưng Yê-su tớq sóc án bôm. La-sarơ ndon a-ái la amieng án. 3 Bar náq em ơi yua ticuoi pôq tông Yê-su idô: “Ưlla ơi! Án ndon Ưlla amoih lư, hoi-ndô án a-ái.”

4 Tư Yê-su sáng iki, án tông idô: “La-sarơ lư a-ái, ma án lớiq cuchet mmớh. Co nhơ te án a-ái, ticuoi bôn ayô Yang Arbang-pilŏ́ng alứng Acái Yang Arbang-pilŏ́ng.”

5 Yê-su amoih Mathê, Mari, alứng La-sarơ. 6 Tư Yê-su sáng hanh La-sarơ a-ái, án át lieh tớq ntúq ngki bar ingái loi. 7 Vít bar ingái, án tông top rian te án idô: “He píh chô lieh nga vúng Yudê.”

8 Ma top rian te án tông án idô: “Thới ơi! Iyốh dưnh te top Isa-ra-el ính tíq búl ada thới. Ma imo hoi-ndô thới ính pôq lieh nga tuki?”

9 Yê-su ôi nha-án idô: “Pên ingái tớq cúc cuteq ndô bôn ang, ma lớiq? Khán ticuoi pôq tớq ingái, án lớiq dứm; án têq hôm, co ang. 10 Ma khán án pôq tớq idáu, lư án dứm, co ngiau.”

11 Cua Yê-su tông iki, án tông loi idô: “Yớu he La-sarơ bíq ngiar, ma hoi-ndô cư ính pôq pasớt án.”

12 Top rian te Yê-su ôi idô: “Ưlla ơi! Khán án bíq, ngki ŏ.”

13 Callong lư la Yê-su tông La-sarơ khoiq cuchet dyơ, ma top rian te án parngíh án tông La-sarơ bíq sớng. 14 Iki án tông nha-án arlớih lư idô: “La-sarơ khoiq cuchet dyơ. 15 Cư ơn tưi cư lớiq bôn tớq ndóng án a-ái. Ma hoi-ndô cư ính pôq táq dyôn inha têq tin khớm lư. He! He pôq me án!”

16 Cua ngki, Thô-mat ndon ngai dŏq nốh Di-dim* hơ, án tông ada yớu cannŏ́h ndon rian te Yê-su idô: “He pôq tưi, dŏq he sŏ́ng cuchet munơi alứng thới.”

Yê-su Khêr Bar Náq Em Ơi

17 Tư Yê-su pôq nga ntúq ngki, án sáng ngai táq-ntêr ngai tứp La-sarơ khoiq puan ingái dyơ. 18 Vel Bê-thani yông te vel pưt Yaru-salem tumán pe ki-lô-met, 19 alứng a-ưi náq te top Isa-ra-el pôq bíq alang Mathê nha Mari, co amieng nha-án khoiq cuchet.

20 Tư Mathê sáng ngai táq-ntêr Yê-su mbơiq tớq parngốh vel, iki án pôq côn Yê-su. Ma Mari yôl át tớq dúng. 21 Mathê tông Yê-su idô: “Ưlla ơi! Khán Ưlla át tudô ndóng ngki, amieng cư lớiq cuchet mmớh. 22 Ma cư chom díh hoi-ndô, nốh amớh Ưlla seq te Yang Arbang-pilŏ́ng, lư án dyôn.”

23 Yê-su tông Mathê idô: “Amieng mái lư tumống lieh.”

24 Mathê ôi idô: “Cư chom amieng cư lư tumống lieh tớq ingái talloiq. Ingái ngki nhéq tưh ticuoi khoiq cuchet bôn tumống lieh nhéq.”

25 Yê-su tông lieh Mathê idô: “To cư táp têq dyôn ticuoi cuchet bôn tumống lieh, alứng cư têq dyôn nha-án bôn tumống. Ticuoi mmo tin cư, tam án khoiq cuchet ma án yôl tumống. 26 Alứng ticuoi mmo nnáng tumống alứng tin cư, án lớiq nai cuchet. Mái tin callong ndô lớiq?”

27 Mathê ôi idô: “Lư cư tin, Ưlla ơi! Cư tin Ưlla la Crit, Acái Yang Arbang-pilŏ́ng, án ndon Yang Arbang-pilŏ́ng yua dyôn tớq nga cúc cuteq ndô.”

28 Cua Mathê tông iki, án chô nga dúng, alứng án carhaiq Mari a-em án idô: “Thới tớq dyơ. Án ính tumúh mái.” 29 Tư Mari sáng iki, yóiq táp án yôr, alứng án pôq nga Yê-su.

30 Yê-su iyốh mot tớq vel. Án yôl át tớq ntúq Mathê tumúh án. 31 Ticuoi Isa-ra-el ndon bíq alang Mari, hôm Mari yôr chái lư alứng ngốh te dúng; iki nha-án veng lamloi án. Nha-án parngíh án pôq nhiem nga ping amieng án.

32 Tư Mari tớq nga ntúq Yê-su át, alứng án hôm Yê-su, iki án mpop tumán dyưng Yê-su alứng tông idô: “Ưlla ơi! Khán Ưlla át tudô ndóng ngki, amieng cư lớiq bôn cuchet mmớh.”

33 Tư Yê-su hôm Mari alứng máh ticuoi Isa-ra-el ndon veng Mari nhiem, iki Yê-su sáng sruiq táq, alứng sáng anguaq lư. 34 Dyơ án plốh idô: “Ntúq mmo inha tứp án?”

Nha-án ôi: “Ưlla ơi! He pôq me!”

35 Yê-su nhiem. 36 Iki ticuoi Isa-ra-el tông idô: “Áu! Me! Án amoih lư La-sarơ!”

37 Ma bôn ticuoi cannŏ́h tông idô: “Ticuoi ndô khoiq táq dyôn mát ticuoi sot cơt plang. Khán án át tớq ntúq ndô ndóng La-sarơ iyốh cuchet, têq láng lớiq án táq dyôn La-sarơ lớiq cuchet?”

La-sarơ Tumống Lieh

38 Yê-su tớq nga ping. Mít án sáng anguaq lư sa. Ping ndô tớq cưp, alứng bôn búl pưt catáng ngáh cưp. 39 Yê-su yua idô: “Cóq inha vih angốh búl te ngáh cưp.”

Ma Mathê amoq ticuoi cuchet ngki tông idô: “Ưlla ơi! Hoi-ndô sac án khoiq nsốq dyơ, co án át ngki khoiq puan ingái.”

40 Yê-su plốh loi idô: “Cư khoiq tông inha lớiq, khán inha tin, inha lư bôn hôm chức ang-ưr te Yang Arbang-pilŏ́ng?” 41 Iki nha-án vih búl. Dyơ Yê-su tingưi nga pilŏ́ng alứng tông idô: “A-ám cư ơi! Cư si-ơn mái khoiq cammáng cư. 42 Cư chom mái cammáng níc cư, ma cư tông iki co ính máh ticuoi át tumán cư hoi-ndô chom arlớih, mái yua cư tớq nga tudô.”

43 Cua Yê-su tông iki, án arô yứng lư idô: “La-sarơ ơi! Mái ngốh te ntúq ngki!”

44 La-sarơ ngốh te ping. Ma dyưng ati án nhéq ngai sŏm tớq prới. Alứng bôn prới cannŏ́h pul mang alứng plô án. Dyơ Yê-su yua nha-án idô: “Inha lếh máh prới ngai sŏm alứng dyôn án pôq.”

Ngai Suo Ngê Ính Cachet Yê-su

(Mathie 26:1-5; Mac 14:1-2; Luca 22:1-2)

45 Iki a-ưi ticuoi Isa-ra-el ndon bíq alang Mari hôm arnáq Yê-su táq. Iki nha-án tin án tưi. 46 Ma bôn ticuoi te top nha-án pôq nga top Pha-rasi alứng tông te máh arnáq Yê-su khoiq táq. 47 Iki top Pha-rasi alứng máh ticuoi sút top teng rit sang arô nhéq máh ticuoi sút top Isa-ra-el dyôn tớq; dyơ nha-án tanghúng idô: “Imo he ính táq hoi-ndô? Me nga ticuoi ndô; án khoiq táq a-ưi arnáq sileh dyơ. 48 Khán he dyôn án táq níc arớq iki, nhéq máh ticuoi lư tin án. Dyơ ticuoi Rô-ma tớq talóh Dúng Sang Pưt alứng cruong he.”

49 Bôn munáq ticuoi te top ngki, nốh Cai-pha. Cumo ngki án cơt ariaih top teng rit sang Yang Arbang-pilŏ́ng. Án tông idô: “Inha lớiq chom amớh tháng. 50 Inha lớiq bôn tituaiq. Khán dŏq ticuoi ndô, prái he lư cuchet nhéq, alứng cruong he la arlóh nhéq tưi. The he dyôn munáq án sớng cuchet, aláng nhéq máh ticuoi he cuchet.”

51 Ma máh parnai Cai-pha tông, tới chóng ngốh te mít án bôm. Máh parnai án tông te Yê-su chiuq cuchet tang máh ticuoi Isa-ra-el, lư Yang Arbang-pilŏ́ng táp dyôn án tông acớiq, co tớq cumo ngki án cơt ariaih top teng rit sang. 52 Alứng Yê-su lớiq bôn cuchet tang dyôn nưm ticuoi Isa-ra-el sớng, ma án cuchet tang dyôn cứp náq ticuoi ndon cơt acái acon Yang Arbang-pilŏ́ng. Hoi-ndô máh ticuoi ndô át parsáng parsaiq tớq a-ưi ntúq; ma urớh nha-án parchúng cơt mui top sớng.

53 Náp te ingái ngki, top Isa-ra-el sisuo ngê ính cachet Yê-su. 54 Iki Yê-su lớiq pôq nnáng munơi alứng ticuoi clứng te top Isa-ra-el. Ma án pôq nga ntúq aih, tumán vel Ep-ra-im. Án át tuki alứng top rian te án.

55 Tumán ính tớq ingái ticuoi Isa-ra-el cha ayư Ingái Ngốh.† Iki clứng ticuoi át culái tieh vel pưt Yaru-salem, co nha-án ính táq veng rit sarau cháq nsuoi ingái ính cha bui veng rit. 56 Máh ticuoi ngki suo níc Yê-su. Nha-án át tayứng tớq Dúng Sang Pưt, alứng munáq plốh munáq idô: “Imo mái parngíh, án tớq cha bui ayư ingái Ngốh tưi, ma lớiq?” 57 Máh ticuoi sút top teng rit sang alứng top Pha-rasi patáp máh ticuoi ngki idô: “Khán ticuoi mmo chom ntúq Yê-su át, cóq án pôq kichóq dyôn he chom, co he ính cŏp Yê-su.”

12

Mari Tốq Dơq Thum Tớq Cháq Yê-su

(Mathie 26:6-13; Mac 14:3-9)

1 Tupát ingái nsuoi te ingái top Isa-ra-el cha ayư Ingái Ngốh, Yê-su khoiq tớq nga vel Bê-thani, la ntúq La-sarơ át. La-sarơ la ticuoi ndon Yê-su khoiq amôih te cuchet. 2 Át ntúq ngki nha-án táq mui pêl cha bui dyôn Yê-su. Mathê angốh crơng tanna dyôn Yê-su cha. La-sarơ ticu cha munơi alứng án. 3 Ndóng ngki Mari ial be dơq thum nốh ‘nar’. Dơq thum ngki bôn tarnáp dát lư. Mari tốq dơq thum tớq dyưng Yê-su, dyơ án chut dyưng Yê-su tớq sóc án. Chôp dúng ngki sáng hơi thum chal-chức.

4 Bôn munáq top rian te Yê-su, nốh Yuda I-cari-ôt, án ndon ính culieu Yê-su tông idô: 5 “Imo án lớiq táiq dơq thum ndô, dyơ ial práq ngki choi ticuoi kidit? Tarnáp dơq thum ndô li práq cống ngai thuthe tớq pe culám ingái.” 6 Án tông iki, tới co án ính choi ticuoi kidit, ma án ính culứp práq, co án la ticuoi cadyiq práq chúng tớq top rian te Yê-su.

7 Ma Yê-su tông idô: “Tam án. Lư piaiq án thuan dŏq dơq thum ndô dyôn ingái ngai tứp cư. 8 Ticuoi kidit át níc alứng inha. Ma cư lớiq át níc alứng inha.”

9 Máh ticuoi Isa-ra-el sáng ngai táq-ntêr Yê-su át tớq vel Bê-thani. Iki clứng lư nha-án pôq nga tuki. Nha-án pôq tới co ính tumúh nưm Yê-su, ma nha-án ính hôm díh La-sarơ, án ndon Yê-su khoiq amôih lieh te cuchet. 10 Iki máh ticuoi sút top teng rit sang sisuo ngê ính cachet díh La-sarơ hơ, 11 la co te La-sarơ bôn clứng ticuoi Isa-ra-el táh nha-án, dyơ tin Yê-su loi.

Yê-su Mot Tớq Vel Yaru-salem

(Mathie 21:1-11; Mac 11:1-11; Luca 19:28-40)

12 Ingái parnô loi, clứng ticuoi ndon tớq cha bui ayư Ingái Ngốh, nha-án sáng hanh Yê-su tumán ính mot vel pưt Yaru-salem. 13 Iki nha-án ial ngcống pŏ alứng pôq côn Yê-su. Nha-án crau cariau yứng lư idô: “Ô-sana! * Seq Yang Arbang-pilŏ́ng dyôn callong bún nga ticuoi ndon tớq nhơ te nốh Ưlla. Lư ayô puo ticuoi Isa-ra-el.”

14 Yê-su tumúh mui lám acái aséh a-êp, dyơ án sớr diq tớq crŏ́ng aséh ngki, táq muchứng ngai khoiq taran tớq tám uráq Yang Arbang-pilŏ́ng te inớh, idô:

15 “Vel Yaru-salem ơi, êq adáh amớh.

Hoi-ndô puo inha chón tớq.

Án diq tớq crŏ́ng acái aséh a-êp.”

16 Ingái ngki top rian te Yê-su iyốh chom arlớih te máh parnai ndô. Ma tư Yê-su cuchet alứng yôr tumống lieh, ki-náq nha-án apúh te parnai Yang Arbang-pilŏ́ng tông ndô la te Yê-su. Alứng nha-án ayư lieh, nha-án táq tarvớiq simớt parnai Yang khoiq tông te Yê-su.

17 Máh ticuoi ndon hôm Yê-su arô La-sarơ dyôn ngốh te ping alứng dyôn tumống lieh, nha-án táq-ntêr mưt-mư te arnáq ndô. 18 Co iki clứng ticuoi pôq tumúh Yê-su, co nha-án khoiq sáng hanh te arnáq sileh ndô. 19 Dyơ top Pha-rasi munáq táq-ntêr alứng munáq idô: “Ngki! Inha hôm lớiq? Nhéq máh ticuoi veng tapun án. Táq imo la he lớiq rap án mmớh.”

Yê-su Tông Te Án Cóq Cuchet

20 Tớq ingái cha ayư, bôn ticuoi Créc pôq nga vel pưt Yaru-salem, ính sang tám tớq ngki tưi. 21 Top ticuoi Créc ngki tớq nga Phi-lip, la ticuoi vel Bet-sada, vúng Ca-lilê. Nha-án seq te Phi-lip idô: “Avốq ơi! He ính hôm lư Yê-su.”

22 Phi-lip pôq táq-ntêr Anrê; dyơ Anrê alứng Phi-lip pôq táq-ntêr Yê-su. 23 Yê-su tông nha-án idô: “Tumán tớq dyơ ngư Yang Arbang-pilŏ́ng apáh chức ang-ưr Acái Yang Cơt Ticuoi. 24 Cư tông inha arlớih lư, khán bôn mui callong sro ngai chóh tớq cuteq, tư mát pidŏ́h, callong ngki cơt pít. Khán ngai lớiq chóh, callong ngki yôl níc mui callong sớng. Ma khán ngai chóh, callong ngki cơt a-ưi culái. 25 Ticuoi mmo ayáu tarngứh án tớq pang ndô, tarngứh án cơt pít. Ma ticuoi mmo lớiq ayáu tarngứh án tớq pang ndô, án lư bôn tumống níc-níc. 26 Ticuoi mmo ính táq arnáq cư, cóq án veng tapun cư. Ntúq mmo cư át, án át ntúq ngki tưi. Alứng ticuoi mmo táq arnáq cư, A-ám cư lư ráp tapông án.

27 “Hoi-ndô mít cannính cư sáng dieiq arức lư. Ma têq cư tông idô lớiq: ‘A-ám ơi! Choi cư dyôn viar vít te callong cuchet ndô?’ Cư lớiq têq tông iki, co cư tớq nga cúc cuteq ndô dŏq chiuq cuchet. 28 A-ám ơi, seq mái táq dyôn nhéq tưh ticuoi ayô nốh ang-ưr mái!”

Cua Yê-su tông iki, sieng Yang Arbang-pilŏ́ng tông te pilŏ́ng idô: “Cư khoiq táq dyôn ticuoi ayô nốh ang-ưr cư, alứng urớh cư táq muchứng ngki sa.”

29 Máh ticuoi clứng át tớq ngki sáng sieng cơt arớq sieng crứm sớng. Bôn ticuoi ndon tông: “Tarneng Yang Arbang-pilŏ́ng táq-ntêr alứng Yê-su.”

30 Ma Yê-su tông idô: “Sieng ndô tông a inha, tới a cư. 31 Hoi-ndô khoiq tớq ngư Yang Arbang-pilŏ́ng sưq nhéq tưh ticuoi tớq cúc cuteq ndô. Alứng án chuih angốh nhéq yang ndon sút tớq cúc cuteq ndô. 32 Ma tư ngai tayŏ́ng cư tớq along calláng, cư lư tec dông nhéq tưh ticuoi tớq nga cư.”

33 Yê-su tông iki, án ính ticuoi chom na amớh án cuchet. 34 Máh ticuoi ngki tông idô: “Tớq phep rit he, ngai tông Crit tumống níc-níc. Iki, imo thới tông Acái Yang Cơt Ticuoi cóq ngai tayŏ́ng tớq along calláng? Nnáu la Acái Yang Cơt Ticuoi?”

35 Yê-su ôi nha-án idô: “Yôl biq ingái sớng inha bôn callong ang. Hoi-ndô cóq inha pôq tớq callong ang ndô, co inha lớiq chom ndóng mmo tarkhứp callong ngiau tớq. Dyơ inha lớiq chom tumo ính pôq. 36 Ndóng inha yôl bôn callong ang, cóq inha tin callong ang, dyôn inha bôn cơt arớq acái acon callong ang tưi.”

Cua Yê-su tông iki, án ngốh te nha-án, alứng án pôq catốq te nha-án.

Top Isa-ra-el Yôl Lớiq Tin Sa

37 Tam Yê-su khoiq táq a-ưi arnáq sileh chứng mát nha-án, ma nnáng nha-án lớiq tin án. 38 Iki cơt tarvớiq simớt parnai Ê-sai la ticuoi tang ngcang Yang Arbang-pilŏ́ng khoiq taran te inớh idô:

“Ưlla ơi! Bôn nnáu nếq náp parnai he cato?

Bôn nnáu nếq hôm chức pưt lư te Yang Arbang-pilŏ́ng?” ✡

39 Co iki nha-án lớiq chom tin, co Ê-sai khoiq taran ntúq cannŏ́h idô:

40 “Yang Arbang-pilŏ́ng táq dyôn mát nha-án cơt sot,

alứng táq dyôn mít nha-án cơt cớng. Iki mát nha-án lớiq hôm.

Alứng mít nha-án lớiq apúh.

Nha-án lớiq ính tớq nga cư,

dŏq cư táq dyôn nha-án cơt bánh.” ✡

41 Ê-sai khoiq tông acớiq parnai ndô te Yê-su, co án khoiq hôm chức ang-ưr na Yê-su.

42 Tam cơt iki, ma yôl bôn a-ưi náq tin Yê-su, bôn díh ticuoi sút hơ. Ma nha-án lớiq dáh tông ticuoi cannŏ́h chom nha-án tin, co nha-án adáh top Pha-rasi chuih angốh nha-án te dúng rum. 43 Iki nha-án ính lư ticuoi cannŏ́h ayô nha-án clưi te nha-án ính Yang Arbang-pilŏ́ng ayô nha-án.

44 Vít ngki, Yê-su tông yứng lư idô: “Ticuoi mmo tin cư, ticuoi ngki tới tin nưm munáq cư, ma ticuoi ngki tin díh án ndon yua cư tớq nga tudô hơ. 45 Ticuoi mmo hôm cư, ticuoi ngki hôm díh án ndon yua cư tớq. 46 Cư la callong ang dyôn cúc cuteq ndô. Ticuoi mmo tin cư, ticuoi ngki lớiq át nnáng tớq callong ngiau. 47 Ticuoi mmo sáng parnai cư, ma án lớiq peh, cư lớiq tíq án. Co cư tớq nga tudô tới ính tíq ticuoi, ma cư tớq ính choi tamống nhéq tưh ticuoi. 48 Ticuoi mmo lớiq ráp cư, alứng lớiq náp ial parnai cư; lư bôn parnai tíq án. Tớq ingái talloiq, máh parnai cư khoiq cato ngki táp tíq án. 49 Cư lớiq bôn cato te chức cư bôm. Ma A-ám ndon yua cư tớq nga tudô táp khoiq yua cư cato máh parnai ngki. 50 Cư chom máh parnai án patáp têq dyôn ticuoi bôn tumống níc-níc. Iki, máh parnai cư cato, la cư cato veng máh parnai A-ám cư khoiq yua cư cato.”

13

Yê-su Arau Dyưng Top Rian Te Án

1 Yôl mui ingái loi, ki-náq ticuoi Isa-ra-el cha ayư Ingái Ngốh. Ingái ngki Yê-su chom khoiq tumán tớq ingái án pôq te cúc cuteq ndô, alứng chô lieh nga A-ám án. Án amoih nhéq tưh ticuoi tớq cúc cuteq ndô, la ticuoi ndon bôn mui mít alứng án. Án amoih nha-án tingôi sút cloiq.

2 Yê-su alứng top rian te án rum cha pêl ibư. Yang Satán khoiq táq tớq mít Yuda, acái Si-môn I-cari-ôt, dyôn culieu Yê-su. 3 Yê-su chom A-ám án khoiq dyôn án bôn chức têq sút cứp nốh. Alứng án chom án tớq te Yang Arbang-pilŏ́ng, alứng án tumán ính chô lieh nga Yang Arbang-pilŏ́ng. 4 Iki án yôr tayứng te ntúq chicha. Dyơ án luaiq au thor, alứng án ial khán toiq kitớn tớq tarving. 5 Cua ngki án cacháq dơq tớq tháu, dyơ án tabớq arau dyưng top rian te án. Alứng án ial khán te tarving án, chut dyưng nha-án. 6 Tư án tớq nga Si-môn Phi-er, iki Phi-er plốh án idô: “Ưlla ơi! Ưlla ính arau dyưng cư hơ lớiq?”

7 Yê-su ôi án: “Mái lớiq apúh te arnáq cư táq hoi-ndô, ma tatun mái lư chom arlớih.”

8 Phi-er dyŏq Yê-su idô: “Lớiq crái Ưlla arau dyưng cư.”

Ma Yê-su ôi án: “Khán cư lớiq arau, mái lớiq têq cơt mui mít alứng cư.”

9 Dyơ Si-môn Phi-er tông idô: “Khán iki, Ưlla ơi, êq arau nưm dyưng sớng. Ma arau díh ati alứng plô cư hơ!”

10 Yê-su tông án idô: “Ticuoi mmo khoiq hom dơq, nhéq cháq án khoiq práh dyơ. Ma án cóq arau lieh dyưng án. Hoi-ndô nhéq inha khoiq práh dyơ, ma yôl bôn munáq te inha lớiq práh.”

11 Yê-su tông munáq te nha-án lớiq práh, co án khoiq chom dyơ ticuoi ndon ính culieu án.

12 Cua án arau dyưng nha-án, án sứp lieh au thor án, dyơ án ticu lieh tớq ntúq chicha. Dyơ án plốh nha-án idô: “Inha apúh lớiq te arnáq cư táq dyôn inha? 13 Inha arô cư la thới alứng Ưlla. Lư piaiq inha arô cư bar nốh ngki. 14 Cư la Ưlla alứng thới inha, ma cư arau dyưng dyôn inha. Iki inha cóq munáq arau dyưng munáq muchứng ngki tưi. 15 Cư táq dŏq paryông inha dyôn têq inha táq muchứng cư khoiq táq dyôn inha. 16 Cư tông inha arlớih lư, ticuoi sol lớiq nai pưt clưi te ưlla án, alứng ticuoi tampeng lớiq nai pưt clưi te ticuoi yua án pôq. 17 Khán inha chom nhéq máh nốh ndô, alứng inha lư veng, iki inha bôn callong bún.

18 “Ma cư lớiq tông te nhéq tưh inha. Cư chom máh ticuoi ndon cư khoiq rêh. Ma lư cơt tarvớiq simớt parnai Yang Arbang-pilŏ́ng khoiq tông te inớh idô: ‘Bôn munáq ndon cha dôi alứng cư, urớh án cơt arớq ala bar pláh ính táq cư.’✡

19 “Cư tông inha nsuoi te arnáq ngki iyốh tớq. Ma tư arnáq ngki tớq, inha lư tin cư la án ndon khoiq bôn dyơ. 20 Cư tông inha arlớih lư, ticuoi mmo cammáng parnai ticuoi ndon cư yua pôq cato, la muchứng án cammáng parnai cư tưi. Alứng ticuoi mmo cammáng parnai cư, la muchứng ticuoi ngki cammáng parnai án ndon yua cư tớq tưi.”

Yê-su Tông Te Munáq Ính Culieu Án

(Mathie 26:20-25; Mac 14:17-21; Luca 22:21-23)

21 Cua Yê-su tông iki, án sáng dieiq arức lư tớq mít án. Dyơ án tông idô: “Cư tông inha arlớih lư, bôn munáq te top inha ính culieu cư.”

22 Top rian te Yê-su parngơ alứng munáq me nga munáq, co nha-án lớiq chom Yê-su chón tông te nnáu. 23 Cư ndon artoi lư alứng Yê-su, cư át ting án ndóng ngki. * 24 Si-môn Phi-er cavoiq cư, alứng yua cư idô: “Mái plốh Yê-su, án táq-ntêr te nnáu.”

25 Iki cư sic tumán Yê-su alứng plốh idô: “Seq Ưlla tông he, ticuoi ngki la nnáu?”

26 Yê-su ôi idô: “Hoi-ndô cư ính túq mui mêng beng tớq tingan, dyơ avôi nga ticuoi ndon ính culieu cư.”

Iki Yê-su ial mui mêng beng. Án túq beng tớq tingan. Dyơ án avôi nga Yuda, acái Si-môn I-cari-ôt. 27 Tư Yuda ráp beng, ndóng ngki táp yang Satán mot tớq mít án. Dyơ Yê-su tông ada án idô: “Arnáq amớh mái ính táq, mái táq adứh!”

28 Máh ticuoi ndon ticu cha tớq ntúq ngki lớiq apúh te parnai Yê-su tông ada Yuda. 29 Bôn ticuoi parngíh Yê-su yua Yuda pôq plới crơng tanna, lớiq la pôq choi ticuoi kidit, co Yuda la ticuoi cadyiq práq chúng tớq top nha-án. 30 Cua Yuda ráp beng, án ngốh táp. Ndóng ngki pilŏ́ng khoiq idáu dyơ.

Yê-su Dyôn Mui Callong Patáp Tamme

31 Vít Yuda ngốh, Yê-su tông idô: “Hoi-ndô ngai bôn hôm chức ang-ưr Acái Yang Cơt Ticuoi. Alứng ngai ayô Yang Arbang-pilŏ́ng co nhơ te Acái án. 32 Khán bôn ngai ayô chức ang-ưr Yang Arbang-pilŏ́ng co nhơ te Acái án, lư muchứng ngki tưi Yang Arbang-pilŏ́ng táq dyôn ngai ayô chức ang-ưr Acái án co nhơ te án. Alứng án táq dyôn ngai ayô án táp. 33 Inha acái cư ơi! Cư át alứng inha nnáng biq ingái sớng. Inha ính suo cư; ma cư tông inha muchứng cư khoiq tông ticuoi Isa-ra-el dyơ, idô: ‘Ntúq cư pôq, inha lớiq têq pôq nga ntúq tuki.’ 34 Hoi-ndô cư ính patáp inha mui callong tamme. Callong ndô la idô: Cư khoiq amoih inha, iki inha cóq munáq amoih munáq muchứng ngki tưi. 35 Khán inha munáq amoih munáq, iki nhéq tưh ticuoi chom inha veng ngê cư khớm lư.”

36 Si-môn Phi-er plốh Yê-su idô: “Ưlla ơi! Tumo Ưlla ính pôq?”

Yê-su ôi án: “Ntúq cư pôq, hoi-ndô mái lớiq têq veng cư. Ma urớh mái têq veng tapun cư.”

37 Iki Phi-er plốh loi: “Ưlla ơi! Co imo cư lớiq têq veng tapun Ưlla hoi-ndô? Cư rap cuchet munơi alứng Ưlla.”

38 Ma Yê-su ôi án: “Lư mái rap chiuq cuchet munơi alứng cư lớiq? Cư tông mái arlớih lư, ntruoi iyốh ticár, mái khoiq calôih cư pe chư.”

14

Yê-su Tông Te A-ám Án

1 Yê-su cato loi idô: “Inha êq sáng dieiq arức tớq mít inha. Tin Yang Arbang-pilŏ́ng alứng tin cư. 2 Tớq dúng A-ám cư bôn a-ưi ntúq át. Hoi-ndô cư pôq thuan ntúq dyôn inha. Khán callong ndô lớiq lư, cư lớiq tông inha. 3 Tớq cua cư thuan ntúq dyôn inha át, cư lư tớq lieh, alứng dông inha pôq át alứng cư. Ntúq mmo cư át, inha lư át ntúq ngki tưi. 4 Inha chom tumo cư ính pôq, alứng inha chom dyơ carna pôq tuki.”

5 Thô-mat plốh Yê-su idô: “Ưlla ơi! He lớiq chom tumo Ưlla ính pôq. Imo têq he chom carna pôq dyôn tớq nga tuki?”

6 Yê-su ôi án idô: “Cư la carna pôq; cư la callong lư; alứng cư la callong tumống. Lớiq bôn ngai têq tớq nga A-ám cư, khán án lớiq pôq na cư. 7 Khán inha chom cư, inha chom tưi A-ám cư. Ma te ndô chô-mát, inha lư chom án, alứng inha khoiq hôm án dyơ.”

8 Phi-lip tông idô: “Seq Ưlla apáh A-ám Ưlla dyôn he me, la piaiq táp.”

9 Yê-su ôi án idô: “Phi-lip ơi! Cư át alứng inha khoiq dưnh dyơ, ma imo mái iyốh chom cư sa? Ticuoi mmo khoiq hôm cư, la muchứng án khoiq hôm A-ám cư tưi. Imo mái seq cư apáh A-ám cư dyôn inha hôm? 10 Imo inha lớiq tin cư át mui mít alứng A-ám, alứng A-ám át mui mít alứng cư? Máh parnai cư cato inha, tới parnai cư bôm, ma parnai A-ám ndon át mui mít alứng cư; án táp táq máh arnáq ndô. 11 Cóq inha tin tớq cư tông cư át mui mít alứng A-ám, alứng A-ám át mui mít alứng cư. Ma khán inha lớiq tin, iki cóq inha tin te máh arnáq sileh cư khoiq táq. 12 Cư tông inha arlớih lư, ticuoi mmo tin cư, ticuoi ngki ính táq arnáq muchứng cư tưi. Ma án táq arnáq pưt clưi te ngki loi, co hoi-ndô cư chô lieh nga A-ám cư. 13 Callong amớh inha seq nhơ nốh cư, cư lư dyôn inha bôn callong ngki. Cư táq iki ính ngai ayô chức ang-ưr A-ám tớq pilŏ́ng nhơ te Acái án. 14 Khán inha seq callong amớh nhơ nốh cư, cư lư dyôn inha bôn callong ngki.”

Yê-su Ưq Dyôn Arvai Yang Arbang-pilŏ́ng

15 “Khán inha amoih cư, cóq inha peh máh parnai cư patáp. 16-17 Dyơ cư seq te A-ám cư, alứng án dyôn inha bôn Arvai piaiq lư. Arvai ngki tang cư dŏq choi inha, alứng án át níc alứng inha. Ma máh ticuoi lớiq tin, nha-án lớiq têq bôn Arvai ndô, co nha-án lớiq acớl alứng lớiq chom án. Ma inha chom án, co án át níc alứng inha, alứng án át tớq mít inha.

18 “Cư lớiq bôn táh inha dyôn cơt arớq acái pantưi. Cư lư tớq lieh nga inha. 19 Yôl biq ingái sớng, máh ticuoi tớq pang ndô lớiq hôm nnáng cư, ma inha hôm cư. Co cư tumống, urớh inha bôn tumống tưi. 20 Tư ingái ngki tớq, inha chom arlớih cư át mui mít alứng A-ám cư, alứng inha át mui mít alứng cư, muchứng cư át mui mít alứng inha.

21 “Ticuoi mmo ráp ial máh parnai cư patáp alứng peh, ticuoi ngki lư amoih cư. A-ám cư amoih án ndon amoih cư. Cư amoih án tưi, alứng cư apáh ngê cư dyôn án chom.”

22 Cua Yê-su tông iki, Yuda (tới Yuda I-cari-ôt) plốh Yê-su idô: “Ưlla ơi, co imo Ưlla apáh ngê Ưlla nưm dyôn he, ma Ưlla lớiq apáh dyôn máh ticuoi tớq pang ndô chom tưi?”

23 Yê-su ôi án idô: “Ticuoi mmo amoih cư, ticuoi ngki peh máh parnai cư. A-ám cư amoih án. Cư alứng A-ám cư tớq nga án, alứng át níc alứng án. 24 Ma ticuoi mmo lớiq amoih cư, ticuoi ngki lớiq peh parnai cư. Parnai inha sáng hoi-ndô, tới parnai cư, ma parnai A-ám ndon yua cư tớq.

25 “Cư tông máh parnai ndô, ndóng cư yôl át alứng inha. 26 Ma Arvai Yang Arbang-pilŏ́ng ndon A-ám cư yua tớq tang cư dŏq choi inha, Arvai ngki cato inha túc nốh; alứng án ính choi inha ayư lieh te máh parnai cư khoiq tông inha.

27 “Cư dyôn callong ien ŏ át tớq mít inha. Callong ien ŏ cư bôm cư dyôn nga inha. Cư dyôn inha lớiq arớq ticuoi tớq pang ndô dyôn. Inha êq táq dyôn mít cannính inha sáng dieiq arức, alứng inha êq adáh. 28 Inha khoiq sáng dyơ cư tông: ‘Cư ngốh te inha, ma urớh cư tớq lieh nga inha.’ Khán inha amoih cư, inha sáng ơn tưi tớq cư chô lieh nga A-ám cư, co A-ám pưt clưi te cư. 29 Cư tông inha nsuoi máh arnáq ngki iyốh tớq, dŏq tư máh arnáq ngki tớq, inha tin simớt lư. 30 Cư lớiq táq-ntêr a-ưi nnáng alứng inha, co yang ndon sút tớq cúc cuteq ndô tumán ính tớq dyơ. Ma án lớiq têq cơt sút cư. 31 Ma cư táq máh nốh ndô, dyôn nhéq tưh ticuoi chom arlớih cư amoih A-ám cư. Alứng cư peh nhéq máh parnai A-ám cư khoiq patáp cư.

Inha yôr tayứng! He ngốh te ntúq ndô!”

15

Ntớng Alứng Abeng

1 Yê-su tông loi idô: “Cư la ntớng piaiq lư. Alứng A-ám cư la án ndon kiaq me nưong. 2 Abeng mmo lớiq cơt culái, án cớl táh abeng ngki. Alứng abeng mmo cơt culái, án asa dyôn práh. Iki abeng ngki cơt culái a-ưi lư loi. 3 Inha khoiq cơt práh la co nhơ te parnai cư khoiq cato inha. 4 Cóq inha át níc mui mít alứng cư, alứng cư át níc mui mít alứng inha. Khán abeng mmo tiduah te ntớng, abeng ngki lớiq têq cơt culái. Muchứng ngki tưi, khán inha lớiq át níc mui mít alứng cư, inha lớiq têq cơt culái amớh.

5 “Cư la ntớng. Inha la abeng. Ticuoi mmo át níc mui mít alứng cư, alứng cư át níc mui mít alứng án, ticuoi ngki cơt a-ưi culái. Khán inha tiduah te cư, ngki inha lớiq têq táq amớh. 6 Ticuoi mmo lớiq át níc mui mít alứng cư, ngai váng angốh án arớq ngai váng abeng ntớng tưi. Dyơ abeng ngki cơt ráng, alứng ngai ial abeng ngki adúh tớq uih dyôn ngcat nhéq. 7 Khán inha át níc mui mít alứng cư, alứng parnai cư át níc tớq mít inha, callong amớh inha seq, lư inha bôn callong ngki. 8 Khán inha cơt a-ưi culái, iki ticuoi cannŏ́h lư chom inha veng ngê cư, alứng inha apáh chức ang-ưr A-ám cư hơ.

9 “Cư amoih inha muchứng A-ám cư amoih cư. Cóq inha cadyiq níc callong amoih te cư. 10 Khán inha peh parnai cư patáp, iki inha cadyiq níc callong amoih te cư, muchứng cư peh máh parnai A-ám cư patáp, alứng cư cadyiq níc callong amoih te án.

11 “Cư khoiq cato inha dyơ te máh nốh ndô, dyơ cư têq dyôn callong bui át tớq mít inha, alứng dyôn inha bôn máng callong bui sớng.

12 “Parnai cư patáp la idô: Cóq inha munáq amoih munáq, muchứng cư khoiq amoih inha. 13 Callong amoih pưt clưi nhéq te cannŏ́h, la bôn munáq mŏp tarngứh án dŏq choi yớu án. 14 Khán inha la yớu cư, cóq inha peh parnai cư patáp. 15 Cư lớiq bôn dŏq nnáng inha ticuoi sol, co sol lớiq chom amớh ưlla án táq. Ma cư dŏq inha la yớu cư, co cư dyôn inha chom cứp nốh ndon cư khoiq sáng te A-ám cư. 16 Inha lớiq bôn rêh cư, ma cư rêh inha, alứng cư chóh inha dyôn cơt culái, culái ngki plŏt ŏ níc. Iki callong amớh inha seq te A-ám nhơ nốh cư, A-ám cư lư dyôn inha bôn callong ngki. 17 Máh parnai cư patáp inha la idô: Inha cóq munáq amoih munáq.”

Yê-su Tông Ticuoi Tớq Pang Ndô A-ính Top Veng Tapun Án

18 “Khán ticuoi tớq pang ndô a-ính inha, cóq inha chom tưi nha-án khoiq a-ính cư nsuoi inha. 19 Khán inha sŏ́ng munơi alứng ticuoi tớq pang ndô, nha-án lư amoih inha arớq em ai tưi. Ma cư khoiq rêh inha te máh ticuoi ngki. Alứng inha lớiq sŏ́ng nnáng alứng nha-án. Co iki nha-án a-ính inha. 20 Cóq inha ayư parnai cư khoiq cato inha idô: ‘Ticuoi sol lớiq nai pưt hơn te ưlla án.’ Khán nha-án khoiq táq cư, nha-án lư táq inha tưi. Khán nha-án cammáng parnai cư, nha-án lư cammáng tưi parnai inha. 21 Nha-án ính táq máh arnáq ndô ada inha la co tian cư, co nha-án lớiq chom án ndon yua cư tớq. 22 Khán cư lớiq tớq cato nha-án, ngki nha-án lớiq chom nha-án bôn luaih. Ma hoi-ndô nha-án lớiq têq suon nnáng nha-án lớiq bôn luaih amớh. 23 Ticuoi mmo a-ính cư, lư án a-ính díh A-ám cư tưi. 24 Khán cư lớiq táq máh arnáq ndon ticuoi cannŏ́h lớiq têq táq, ngki nha-án lớiq têq chom nha-án bôn luaih. Ma hoi-ndô nha-án khoiq hôm dyơ máh arnáq ngki, ma nha-án yôl a-ính cư alứng A-ám cư. 25 Ma arnáq ndô cơt tarvớiq simớt parnai Yang Arbang-pilŏ́ng khoiq tông te inớh idô:

‘Cư lớiq bôn táq luaih amớh,

ma nha-án chóng a-ính cư.’✡

26 “Urớh án ndon cư yua tớq choi inha, án tớq te A-ám cư. Án la Arvai piaiq lư, alứng án cato te cư. 27 Alứng inha cóq cato te cư tưi, co inha khoiq át alứng cư te tôm tháng.”

16

Yê-su Tông Te Arvai Yang Arbang-pilŏ́ng

1 “Cư tông inha nhéq máh nốh ndô dyôn inha lớiq arbúc. 2 Urớh ticuoi Isa-ra-el chuih angốh inha te dúng rum nha-án. Alứng ingái ngki ngai cachet inha, co nha-án parngíh nha-án táq arnáq Yang Arbang-pilŏ́ng tưi. 3 Nha-án táq iki, co nha-án lớiq chom A-ám cư alứng lớiq chom cư. 4 Cư tông dyôn inha chom máh nốh ndô te nốh ndô iyốh tớq, dŏq inha ayư cư khoiq tông inha dyơ. Te nsuoi cư lớiq túh cóq tông inha te máh nốh ndô, co cư yôl át alứng inha.

5 “Ma hoi-ndô cư ính chô lieh nga án ndon yua cư tớq nga tudô, ma lớiq bôn nnáu te inha plốh cư idô: ‘Tumo thới ính pôq?’ 6 Ma co cư khoiq tông inha te máh nốh ndô, iki inha sáng anguaq lư. 7 Ma hoi-ndô cư tông inha callong lư, co cư pôq te inha, iki cơt tarnáp dyôn inha. Khán cư lớiq ngốh te inha, án ndon choi inha lớiq têq tớq nga inha. Ma khán cư pôq, cư lư yua án tớq nga inha. 8 Tư án tớq, án cato nhéq tưh ticuoi dyôn chom arlớih te callong luaih, te callong tinớng ŏ, alứng te callong tarsưq. 9 Án tông te callong luaih co ticuoi lớiq tin cư. 10 Án tông te callong tinớng ŏ, co cư chô lieh nga A-ám cư, alứng inha lớiq hôm nnáng cư. 11 Án tông te callong tarsưq, co Yang Arbang-pilŏ́ng khoiq sưq yang ndon sút tớq cúc cuteq ndô alứng khoiq anát tôt dyôn yang ngki.

12 “Yôl bôn a-ưi callong loi cư ính tông inha, ma callong ngki ntáng lư; inha lớiq rap chiuq mmớh. 13 Tư Arvai Piaiq Lư tớq, án ayông inha pôq tớq máh callong piaiq. Án lớiq tông inha te ngê án bôm, ma án tông te máh callong án khoiq sáng. Alứng án tông inha te máh callong ndon iyốh tớq hơ. 14 Án ính apáh chức ang-ưr te cư, co án ial parnai cư, alứng án tông dyôn inha chom tưi. 15 Nhéq máh mun A-ám cư la na cư. Iki têq cư yua Arvai Yang Arbang-pilŏ́ng dyôn ial parnai cư, dyơ pôq tông dyôn inha chom tưi.”

Yê-su Tông Te Callong Anguaq Cơt Lieh Callong Bui

16 “Yôl lớiq dưnh, inha lớiq bôn hôm nnáng cư. Náp te ingái ngki lớiq dưnh, inha bôn hôm lieh cư.”

17 Top rian te Yê-su, munáq plốh munáq idô: “Amớh táp án tông idô: ‘Yôl lớiq dưnh, inha lớiq bôn hôm nnáng cư. Náp te ingái ngki lớiq dưnh, inha bôn hôm lieh cư.’ Alứng án tông: ‘Cóq cư chô lieh nga A-ám cư.’ 18 Alứng amớh loi án tông: ‘Lớiq dưnh nnáng’? He lớiq chom amớh án chón tông he.”

19 Yê-su khoiq chom nha-án ính plốh án te callong ngki. Iki án tông nha-án idô: “Cư khoiq tông inha dyơ: Nnáng lớiq dưnh, inha lớiq bôn hôm nnáng cư. Náp te ingái ngki lớiq dưnh, inha bôn hôm lieh cư. Imo inha munáq plốh munáq te callong ndô? 20 Cư tông inha arlớih lư, urớh inha nhiem alứng sáng anguaq lư, ma máh ticuoi tớq pang ndô sáng bui hơr lư. Inha sáng anguaq, ma callong anguaq ngki têq cơt callong bui hơr lieh. 21 Arnáq ndô la arớq cán chón carnian acái. Ndóng án carnian, án sáng a-ái lư, co khoiq tớq cuop cumo dyơ. Ma cua án carnian acái, án lớiq ayư nnáng te callong án chiuq dieiq arức, ma án sáng bui, co án carnian acái tớq pang ndô. 22 Inha la muchứng ngki tưi. Hoi-ndô inha sáng anguaq lư, ma urớh cư hôm lieh inha. Ingái ngki inha sáng bui hơr lieh, alứng lớiq bôn ngai têq ial callong bui ngki te inha. 23 Tớq ingái ngki, inha lớiq plốh mui callong amớh nnáng te cư. Cư tông inha arlớih lư, A-ám cư dyôn inha bôn callong amớh inha seq nhơ nốh cư. 24 Tingôi hoi-ndô inha iyốh seq amớh nhơ te nốh cư. Inha seq, ngki inha bôn, dyơ inha bôn nưm callong bui sớng tớq mít cannính inha.

25 “Cư khoiq tông inha máh callong ndô tớq parnai acám. Ma urớh cư lớiq tông nnáng tớq parnai acám. Ingái ngki cư tông dyôn inha chom arlớih lư te A-ám cư. 26 Tớq ingái ngki, inha seq nhơ nốh cư. Cư lớiq bôn tông cư ính seq te A-ám cư dyôn inha, 27 co A-ám cư amoih inha tưi, co inha khoiq amoih cư alứng tin cư lư tớq te Yang Arbang-pilŏ́ng. 28 Te nsuoi cư ngốh te A-ám cư, dyơ cư tớq nga cúc cuteq ndô. Hoi-ndô cư pôq te cúc cuteq ndô, alứng chô lieh nga A-ám cư.”

29 Cua Yê-su cato iki, top rian te án tông idô: “Hoi-ndô thới cato arlớih lư. Thới lớiq cato nnáng tớq parnai acám. 30 Hoi-ndô he apúh thới chom cứp nốh, alứng lớiq túh ngai plốh nnáng thới. Co iki he tin thới lư tớq te Yang Arbang-pilŏ́ng.”

31 Yê-su ráp ngcang nha-án idô: “Hoi-ndô inha lư tin lớiq? 32 Tumán ính tớq dyơ ngư inha mmar pláh chô lieh nga dúng inha, alứng inha táh cư dyôn át munáq sớng. Ma cư lớiq át munáq, co A-ám cư át níc alứng cư. Ma ngư ngki khoiq tớq dyơ. 33 Cư khoiq tông inha te máh parnai ndô, dyôn inha bôn callong ien ŏ co inha át mui mít alứng cư. Tớq pang ndô, inha lư tumúh a-ưi nốh dieiq arức. Ma cóq inha át avứng! Cư khoiq rap dyơ pang ndô!”

17

Yê-su Seq Te A-ám

1 Cua Yê-su tông iki, án tingưi asớr nga pilŏ́ng alứng cớu idô: “A-ám ơi! Ngư cư khoiq tớq dyơ. Hoi-ndô cư seq mái apáh chức ang-ưr cư dyôn máh ticuoi chom, dyôn cư Acái têq apáh lieh chức ang-ưr na mái. 2 Mái khoiq dyôn cư Acái bôn cơt sút cứp náq ticuoi. Iki têq cư dyôn nhéq tưh ticuoi ndon mái khoiq mŏp a cư bôn tumống níc-níc. 3 Callong tumống níc-níc la ndô: Ticuoi bôn chom mái. Nưm mái táp la Yang Arbang-pilŏ́ng piaiq lư. Alứng nha-án bôn chom cư Yê-su Crit, án ndon mái khoiq yua dyôn tớq nga cuteq ndô. 4 Cư khoiq apáh dyơ chức ang-ưr mái tớq cuteq ndô. Alứng cư khoiq táq cua dyơ máh arnáq mái yua cư táq. 5 A-ám ơi, hoi-ndô cư chô át lieh alứng mái. Cư seq mái dyôn cư bôn chức ang-ưr át alứng mái, muchứng cư khoiq bôn te nsuoi, ndóng mái iyốh teng cúc cuteq ndô.

6 “Máh ticuoi ndon mái khoiq mŏp dyôn cư bôn tớq pang ndô, cư khoiq tông nha-án te mái. Nha-án la ticuoi mái; mái khoiq mŏp nha-án dyôn cư. Alứng nha-án khoiq peh parnai mái. 7 Hoi-ndô nha-án chom arlớih lư máh nốh mái khoiq dyôn cư la tớq te mái. 8 Cư khoiq cato nha-án te máh parnai mái khoiq tông cư; alứng nha-án khoiq ráp ial máh parnai ngki. Nha-án chom arlớih lư cư tớq te mái, alứng nha-án khoiq tin mái yua cư tớq tudô.

9 “Cư cớu seq dyôn nha-án. Cư lớiq bôn cớu seq dyôn máh ticuoi tớq pang ndô, ma cư cớu seq dyôn nha-án ndon mái khoiq mŏp dyôn cư, co nha-án la ticuoi mái. 10 Nhéq tưh ticuoi cư la ticuoi mái tưi, alứng nhéq tưh ticuoi mái la ticuoi cư tưi. Dyơ ngai têq bôn ayô chức ang-ưr cư co nhơ te nha-án. 11 Cư lớiq át nnáng tớq cúc cuteq ndô. Ma nha-án yôl át níc tớq cuteq ndô. Alứng cư chô lieh nga mái. A-ám ơi, mái la práh ŏ lư! Cư seq mái kiaq ayáu nha-án nhơ chức te nốh mái, la nốh ndon mái khoiq dyôn nga cư. Seq mái táq iki, dyôn nha-án têq át mui mít muchứng he tưi. 12 Ndóng cư át alứng nha-án, cư kiaq ayáu nha-án co nhơ chức te nốh mái, la nốh ndon mái khoiq dyôn nga cư. Cư khoiq kiaq nha-án, ma pít nưm munáq sớng, ticuoi cannŏ́h lớiq bôn pít. Án ndon pít la án ndon khoiq anát dyôn pôq nga ntúq uih chéh níc-níc, dyôn cơt tarvớiq simớt parnai Yang Arbang-pilŏ́ng khoiq tông te inớh.

13 “Hoi-ndô cư chón chô nga mái. Ma cư tông nhéq máh nốh ndô ndóng cư yôl át tớq pang ndô, dyôn nha-án bôn máng callong bui te cư tớq mít cannính nha-án. 14 Cư khoiq cato nha-án te parnai mái. Co iki ticuoi tớq pang ndô a-ính nha-án, co nha-án lớiq veng ngê tớq pang ndô, muchứng cư lớiq veng ngê tớq pang ndô tưi. 15 Cư lớiq bôn seq mái dông angốh nha-án te pang ndô, ma cư seq mái kiaq ayáu nha-án dyôn vít te ati yang ndon sút máh yang saq. 16 Nha-án lớiq veng ngê tớq pang ndô, muchứng cư lớiq veng ngê tớq pang ndô tưi. 17 Parnai mái la piaiq lư. Cư seq mái payáh nha-án te ticuoi tớq pang ndô nhơ te parnai piaiq na mái. 18 Mái khoiq yua cư tớq nga ticuoi tớq pang ndô, muchứng ngki tưi cư yua nha-án ndon veng cư pôq nga máh ticuoi tớq pang ndô. 19 Cư chóng payáh bôm te ngê tớq pang ndô, dyôn cư têq át mui mít alứng mái. Cư táq iki dyôn nha-án ndon veng tapun cư têq payáh te arnáq tớq pang ndô, dyơ nha-án têq át mui mít alứng mái.

20 “Cư lớiq bôn seq dyôn nưm nha-án sớng. Ma cư seq díh dyôn nhéq tưh ticuoi ndon tin cư co nhơ te parnai nha-án cato. 21 Cư seq dyôn nhéq tưh nha-án át mui mít, muchứng mái át mui mít alứng cư, alứng cư át mui mít alứng mái. Alứng cư seq mái dyôn nha-án át mui mít alứng he tưi, dyôn máh ticuoi cannŏ́h tớq pang ndô têq tin mái khoiq yua cư tớq. 22 Cư khoiq dyôn nha-án bôn chức ang-ưr muchứng mái khoiq dyôn cư bôn, dyôn nha-án têq át mui mít muchứng he tưi. 23 Cư át mui mít alứng nha-án, alứng mái át mui mít alứng cư. Iki dyôn nhéq tưh nha-án têq át mui mít tưi, dyơ máh ticuoi tớq pang ndô bôn chom arlớih lư mái khoiq yua cư tớq nga tudô, alứng dyôn nha-án chom mái amoih nha-án muchứng mái amoih cư tưi.

24 “A-ám ơi! Máh ticuoi mái khoiq mŏp dyôn cư, ntúq mmo cư át, cư ính nha-án át ntúq ngki tưi. Iki nha-án têq hôm chức ang-ưr cư, la chức ang-ưr mái khoiq dyôn cư bôn co mái amoih cư te nsuoi mái iyốh teng pilŏ́ng cuteq. 25 A-ám ơi! Mái la tinớng lư. Ticuoi tớq pang ndô lớiq chom mái. Ma cư chom mái, alứng nha-án ndon veng tapun cư chom mái khoiq yua cư tớq. 26 Cư khoiq cato nha-án dyôn chom mái tưi. Alứng te ndô tớq chô-mát, cư ính cato loi callong ndô dyôn mái têq amoih nha-án muchứng mái amoih cư, alứng dyôn cư têq át mui mít níc alứng nha-án.”

18

Ngai Cŏp Yê-su

(Mathie 26:47-56; Mac 14:43-50; Luca 22:47-53)

1 Cua Yê-su cớu iki, án alứng top rian te án ngốh te ntúq ngki; dyơ nha-án dyang pa dyáng atóh dơq soq Ki-trôn. Tớq ntúq ngki bôn nưong; dyơ Yê-su alứng top rian te án mot tớq nưong ngki. 2 Yuda ndon culieu Yê-su chom ntúq ngki, co Yê-su báq rum ngki alứng top rian te án. 3 Iki Yuda ayông mui top líng, máh tampeng ticuoi sút top teng rit sang, alứng top Pha-rasi, pôq nga nưong ngki. Nha-án kéu crơng pla, den tớu, alứng tabong.

4 Yê-su khoiq chom dyơ máh arnáq ính tớq nga án. Iki án pôq nga ticuoi ngki alứng án plốh idô: “Nnáu inha sisuo?”

5 Nha-án ôi: “He suo Yê-su, án ndon te vel Na-saret.”

Yê-su ôi nha-án: “Cư ndô la án.”

Yuda ndon culieu Yê-su tayứng munơi alứng top ngki tưi. 6 Tư Yê-su ôi: “Cư ndô la án,” iki nha-án ndon ính cŏp Yê-su carlun alứng tilieng dứm. 7 Dyơ Yê-su plốh sa nha-án: “Nnáu inha suo?”

Nha-án ôi sa: “He suo Yê-su, án ndon te vel Na-saret.”

8 Yê-su ôi sa nha-án idô: “Cư khoiq tông inha dyơ, cư ndô la án. Khán inha suo cư, ngki inha yua máh ticuoi ndô pôq nhéq avai.”

9 Yê-su tông parnai ngki dyôn cơt tarvớiq simớt parnai án khoiq tông te nsuoi idô: “A-ám ơi, cư lớiq bôn táq pít munáq ticuoi mmo ndon mái khoiq mŏp a cư.”

10 Si-môn Phi-er bôn mui pla dau. Án thot dau te sŏr, dyơ án tráh sol ariaih top teng rit sang, ti-ŏ́h cutor pa atớm. Nốh ticuoi sol ngki la Mal-chu. 11 Yê-su yua Phi-er idô: “Mái cacháq lieh dau mái tớq sŏr! Hoi-ndô cư cóq ngoiq te tingan A-ám cư dyôn cư ngoiq.” *

Yê-su Át Chứng Mát An-na

12 Ndóng ngki top líng, ticuoi sút líng, alứng máh tampeng ticuoi sút top Isa-ra-el, top nha-án cŏp Yê-su, alứng chóq án. 13 Nha-án dông án nga An-na cuya-conh Cai-pha. Tớq cumo ngki Cai-pha cơt ariaih top teng rit sang. 14 Cai-pha la ticuoi ndon khoiq tông top Isa-ra-el te nsuoi, idô: “The he dyôn munáq ndô sớng cuchet, aláng dyôn nhéq máh ticuoi he cuchet.”

Phi-er Calôih Yê-su

(Mathie 26:69-70; Mac 14:66-68; Luca 22:55-57)

15 Si-môn Phi-er alứng munáq loi top rian te Yê-su† veng tapun Yê-su. Án ndon ariaih top teng rit sang acớl munáq ngki. Co iki án bôn mot munơi alứng Yê-su tớq ngcưm paniar dúng ticuoi ariaih top teng rit sang. 16 Ma Phi-er át culái tieh ngáh callống. Iki munáq ndon arcớl ariaih top teng rit sang, píh lieh nga ngáh callống, alứng án seq te cán ndon kiaq callống dyôn Phi-er mot tưi. 17 Cán ngki plốh Phi-er idô: “Mái la top rian te ticuoi ngki lớiq?”

Phi-er ôi: “Cư tới te top ngki.”

18 Máh ticuoi táq arnáq alứng ticuoi líng át tớq ntúq ngki sáng ngngiat. Iki nha-án achúq uih alứng heng. Phi-er tayứng heng uih munơi alứng nha-án tưi.

Ariaih Top Teng Rit Sang Plốh Yê-su

(Mathie 26:59-66; Mac 14:55-64; Luca 22:66-71)

19 Ariaih top teng rit sang plốh Yê-su te top rian te án, alứng te parnai án cato. 20 Yê-su ôi idô: “Cư khoiq tông arlớih lư dyôn nhéq máh ticuoi chom. Cư cato níc tớq dúng rum alứng tớq Dúng Sang Pưt nga ntúq nhéq máh ticuoi Isa-ra-el báq rum. Cư lớiq bôn catốq mui callong amớh te máh parnai cư cato. 21 Imo inha plốh cư? Piaiq lư la inha plốh nha-án ndon khoiq sáng te parnai cư cato. Nha-án khoiq chom dyơ te parnai ngki.”

22 Cua Yê-su tông iki, bôn munáq tampeng ticuoi sút páh Yê-su, alứng tông idô: “Imo mái tông iki chứng mát ariaih top teng rit sang?”

23 Yê-su ôi án idô: “Khán cư tông lớiq piaiq, ngki seq mái tông cư. Ma khán cư tông piaiq, ngki imo mái páh cư?”

24 Cua ngki An-na yua ngai dông Yê-su nga Cai-pha ndon ariaih top teng rit sang. Ma nha-án yôl chóq Yê-su.

Phi-er Calôih Sa Yê-su

(Mathie 26:71-75; Mac 14:69-72; Luca 22:58-62)

25 Phi-er yôl tayứng heng uih. Ma bôn ticuoi plốh Phi-er: “Mái la top rian te án ngki lớiq?”

Phi-er ôi idô: “Cư tới te top án.”

26 Bôn munáq sol ariaih top teng rit sang át ntúq ngki tưi. Án la em ai ticuoi ndon Phi-er khoiq tráh cutor. Án plốh Phi-er idô: “Arớq cư khoiq hôm mái tớq nưong alứng án ngki, lư lớiq?”

27 Ma Phi-er calôih sa Yê-su. Ndóng ngki táp ntruoi ticár.

Yê-su Át Chứng Mát Phi-lat

(Mathie 27:1-2, 11-14; Mac 15:1-5; Luca 23:1-5)

28 Tớq ang iláih yôl cláih lư, nha-án dông Yê-su te dúng Cai-pha nga ntúq báq tarsưq ticuoi. Ma máh ticuoi Isa-ra-el lớiq ính mot tớq ntúq ngai tarsưq, co tán khán nha-án mot tớq ntúq ngki nsuoi te nha-án cha ayư Ingái Ngốh. 29 Co top Isa-ra-el lớiq ính mot nga ntúq ngai tarsưq, iki Phi-lat la ticuoi sút ntúq ngki ngốh nga nha-án, alứng án plốh nha-án idô: “Inha bôn callong amớh ính cauq ticuoi ndô?”

30 Nha-án ôi idô: “Khán án ndô lớiq táq pla-mpla, he lớiq dông án nga avốq.”

31 Phi-lat tông nha-án idô: “Cóq inha dông achô lieh án; dyơ inha táq ada án veng rit inha bôm.”

Ma ticuoi Isa-ra-el ngki ôi idô: “He ớq chức têq cachet ticuoi.”

32 Arnáq ndô cơt tarvớiq simớt parnai Yê-su khoiq tông te nsuoi, na mmo án cóq cuchet.

33 Vít ngki Phi-lat mot lieh tớq dúng, alứng án arô Yê-su. Dyơ án plốh Yê-su idô: “Mái la lư puo top Isa-ra-el lớiq?”

34 Yê-su plốh lieh án idô: “Parnai ndô mái chóng ính plốh, lớiq la bôn ticuoi tông dyôn mái chom te cư?”

35 Phi-lat ôi lieh idô: “Imo têq cư chom! Cư tới ticuoi Isa-ra-el. Ticuoi mái alứng ticuoi sút top teng rit sang tớq cruong mái dông mái nga cư. Amớh táp mái táq luaih?”

36 Yê-su ôi lieh idô: “Cư tới ticuoi sút tớq pang ndô. Khán cư cơt sút tớq pang ndô, ngki ticuoi prái cư lư chíl lieh top Isa-ra-el, lớiq dyôn nha-án cŏp cư. Ma chức cư tới tớq pang ndô.”

37 Phi-lat plốh lieh: “Khán iki, mái la puo lớiq?”

Yê-su ôi: “Piaiq arớq mái tông, cư la puo. Cư siar cơt ticuoi tớq pang ndô co ính cato te callong lư. Ticuoi mmo bôn callong lư tớq mít án, ticuoi ngki lư cammáng parnai cư.”

38 Phi-lat plốh sa: “Amớh la callong lư?”

Cua Phi-lat tông iki, án ngốh te dúng, án pôq lieh nga ticuoi Isa-ra-el. Alứng án tông nha-án idô: “Cư lớiq tumúh mui callong luaih amớh te ticuoi ngki. 39 Ma tớq ingái inha cha ayư Ingái Ngốh, inha bôn rit têq rêh munáq te top ticuoi tôt dyôn cư taláh. Iki inha ính cư taláh puo top Isa-ra-el lớiq?”

40 Nha-án ráp ngcang Phi-lat yứng lư idô: “Êq taláh án! Ma taláh Ba-raba!”

(Ba-raba la munáq te top tarpíh ính cơt sút.)

19

Phi-lat Mŏp Lieh Yê-su Nga Ticuoi Isa-ra-el

1 Cua ngki Phi-lat arô lieh Yê-su, dyơ án yua ngai prớih Yê-su. 2 Top líng táq carvang tangháng alứng tapưng tớq plô Yê-su, alứng nha-án asứp Yê-su au thor ntứm eng. 3 Dyơ nha-án tớq tumán Yê-su alứng ayê án idô: “Cucúh ngai sasai puo Isa-ra-el!” Nha-án páh Yê-su hơ.

4 Phi-lat ngốh sa nga ticuoi Isa-ra-el alứng tông nha-án idô: “Ndô! Cư dông án nga inha, dyôn inha chom arlớih, cư lớiq tumúh mui callong luaih amớh te án.” 5 Ndóng Yê-su ngốh, án yôl pưng carvang tangháng alứng sứp au thor eng. Phi-lat tông ticuoi clứng idô: “Inha me nga ticuoi ndô!”

6 Tư máh ticuoi sút top teng rit sang alứng tampeng te Dúng Sang Pưt hôm Yê-su, nha-án tông yứng lư idô: “Téh án tớq along calláng! Téh án tớq along calláng!”

Ma Phi-lat tông ada nha-án idô: “Áu inha dông alứng téh án tớq along calláng! Ma cư lớiq tumúh mui callong luaih amớh te án.”

7 Top Isa-ra-el ôi lieh idô: “Veng phep rit he, án cóq cuchet, co án khoiq tông, án la Acái Yang Arbang-pilŏ́ng.”

8 Tư Phi-lat sáng parnai ngki, án sáng crŏ́q lư. 9 Dyơ án mot lieh tớq callúng ntúq tarsưq, alứng án plốh Yê-su idô: “Te mmo mái tớq?”

Ma Yê-su lớiq ôi amớh. 10 Phi-lat tông idô: “Imo mái lớiq ôi cư? Mái chom lớiq, cư bôn chức têq taláh mái, lớiq la téh mái tớq along calláng?”

11 Yê-su ôi án idô: “Khán Yang Arbang-pilŏ́ng lớiq dyôn chức a mái, ngki mái lớiq têq táq amớh ada cư. Iki, ticuoi ndon dông cư tớq nga mái, án ngki bôn luaih ntáng hơn te mái.”

12 Tớq Phi-lat sáng iki, án suo ngê ính taláh Yê-su. Ma ticuoi Isa-ra-el tông yứng lư sa idô: “Khán avốq taláh ticuoi ndô, avốq lớiq têq artoi nnáng alứng puo Rô-ma. Ticuoi mmo ngin án la puo, la arớq án chíl puo Rô-ma dyơ.”

13 Tư Phi-lat sáng iki, án dông angốh Yê-su, alứng án ticu tớq kichơng báq tarsưq. Kichơng ngki át tớq ntúq ngai dŏq Ngcưm Búl, ma tớq cang Isa-ra-el dŏq Ca-batha.

14 Ndóng ngki mát pandang tumán tứng, tớq ingái ngki ticuoi Isa-ra-el thuan cha ayư Ingái Ngốh.* Phi-lat tông ticuoi Isa-ra-el idô: “Ndô la puo inha!”

15 Ma máh ticuoi ngki tông yứng lư idô: “He lớiq ính án! Téh viang án tớq along calláng!”

Phi-lat plốh sa nha-án: “Inha ính cư téh puo inha tớq along calláng lớiq?”

Ma máh ticuoi sút top teng rit sang ôi idô: “Án tới puo he! Puo he la nưm puo Rô-ma sớng!”

16 Cua ngki Phi-lat mŏp Yê-su nga nha-án, dyôn nha-án dông téh án tớq along calláng. Dyơ nha-án dông angốh án te ntúq ngki.

Nha-án Téh Yê-su Tớq Along Calláng

(Mathie 27:32-44; Mac 15:21-32; Luca 23:26-43)

17 Ndóng nha-án dông angốh Yê-su te vel, nha-án yua Yê-su dual bôm along calláng án nga ntúq ngai dŏq Ntúq Nghang Cudoh Plô. Tớq cang Isa-ra-el dŏq ntúq ngki Cô-cô-tha. 18 Tớq ntúq ngki ngai téh Yê-su tớq along calláng. Ma bôn bar náq cannŏ́h loi ngai téh ngki tưi, munáq pa atớm, munáq pa aviar Yê-su. Yê-su át pandi bar náq ngki. 19 Phi-lat taran tớq mui mêng pan idô: “YÊ-SU TE VEL NA-SARET. ÁN LA PUO TICUOI ISA-RA-EL.” Dyơ án téh clưap mêng pang ngki tớq along calláng Yê-su. 20 Bôn a-ưi náq ticuoi Isa-ra-el dŏc chưq tớq mêng ngki, co ntúq nha-án cachet Yê-su la tumán vel. Alứng ngai khoiq taran tớq mêng pan tớq pe cang: Cang Isa-ra-el, cang Rô-ma, alứng cang Créc. 21 Ma máh ticuoi sút top teng rit sang tông Phi-lat idô: “Avốq êq taran ‘án la Puo Ticuoi Isa-ra-el.’ Piaiq lư la avốq taran ‘án chóng ngin án la puo ticuoi Isa-ra-el.’ ”

22 Ma Phi-lat ôi nha-án idô: “Cư khoiq taran cua dyơ te parnai ndô. Cư lớiq ính atức nnáng.”

23 Vít máh líng téh Yê-su tớq along calláng, nha-án ial tampớc Yê-su alứng mpô cơt puan phê, munáq mui phê. Nha-án ial au thor Yê-su hơ. Au ndô ngai tanh mui sáiq sớng, alứng lớiq bôn ntih te tanieng díh tadưp. 24 Dyơ top líng ngki, munáq tông munáq idô: “He êq haq au thor ndô. He séng anhúq au ndô. Án mmo bôn la dyơ.”

Iki cơt tarvớiq simớt parnai Yang Arbang-pilŏ́ng khoiq tông te inớh idô:

“Nha-án mpô tampớc cư báq tớc,

alứng séng anhúq au thor cư.”✡

Iki la arnáq máh líng ngki táq.

25 Máh cán ndon tayứng tumán along calláng Yê-su, la a-i Yê-su, i-két Yê-su, Mari campái Clô-ba, alứng Mari te vel Mac-dala. 26 Tư Yê-su hôm a-i án alứng cư ndon artoi lư alứng án, át tayứng tumán ngki, dyơ án tông a-i án idô: “A-i ơi! Ndô la acái mái.”

27 Cua ngki Yê-su tông cư idô: “Ndô la a-i mái.”

Vít ngki cư dông a-i Yê-su pôq át tớq dúng cư.

Yê-su Cuchet

(Mathie 27:45-56; Mac 15:33-41; Luca 23:44-49)

28 Vít ngki Yê-su tông idô: “Cư sáng hál lư dơq.”

Án chom khoiq cua dyơ máh arnáq ngai taran tông te án tớq tám uráq Yang Arbang-pilŏ́ng te inớh. Co iki án tông parnai ngki dyôn cơt tarvớiq simớt tớq tám uráq. 29 Tớq ntúq ngki bôn mui lám yáng sieu adyóq. Nha-án ial mui cúc nsol talứm tớq sieu, dyơ chóq tớq callêh, alứng pidáng nga ngcang Yê-su. 30 Cua Yê-su kidyớp, án tông idô: “Arnáq cư khoiq cua nhéq dyơ!”

Vít ngki Yê-su tangngop plô asiar, dyơ pít tarngứh.

31 Ingái ngki la ingái top Isa-ra-el thuan ính cha bui tớq ingái parnô, la Ingái Angô pưt lư. Iki top Isa-ra-el lớiq ính dŏq cumuiq tớq along calláng tớq Ingái Angô; khán nha-án táq iki, ngki tán. Iki nha-án seq Phi-lat yua ngai pieih dyưng ticuoi ndon ngai téh dyôn ticớih, alứng yua ngai talíh asiar cumuiq te along calláng. 32 Iki máh líng tớq pieih dyưng bar náq ticuoi ndon ngai téh munơi alứng Yê-su dyôn ticớih. 33 Ma tư nha-án tớq nga Yê-su, nha-án hôm Yê-su khoiq cuchet. Iki nha-án lớiq pieih dyưng Yê-su dyôn ticớih. 34 Ma bôn munáq líng ial coih chớt avếh Yê-su. Dyơ aham alứng dơq ngốh te pangha ngki. 35 Cư khoiq hôm máh arnáq ndô. Cư táp táq-ntêr lieh te arnáq ndô, alứng máh parnai cư tông la callong lư. Cư chom arlớih cư tông callong lư, alứng cư tông iki dyôn inha têq tin. 36 Nhéq máh arnáq ndô tớq dyôn cơt tarvớiq simớt tám uráq Yang Arbang-pilŏ́ng khoiq tông te inớh, idô:

“Nghang án mui ntráih la lớiq bôn ticớih.”✡

37 Alứng bôn ntúq cannŏ́h loi tớq tám uráq Yang Arbang-pilŏ́ng khoiq tông idô:

“Nha-án tingưi me nga án ndon nha-án khoiq chớt.”✡

Ngai Tứp Yê-su

(Mathie 27:57-61; Mac 15:42-47; Luca 23:50-56)

38 Cua ngki Yô-sep te vel Ari-mathê seq cumuiq Yê-su te Phi-lat. Yô-sep la ticuoi veng tapun Yê-su tưi, ma án veng tapun clôp, co án adáh top Isa-ra-el. Phi-lat dyôn án ial, dyơ án pôq ial cumuiq Yê-su. 39 Bôn díh Ni-cudem pôq alứng án. Ni-cudem la ticuoi ndon pôq alang Yê-su mui idáu nsuoi. Án dông crơng thum carchúc te bar nốh along. Crơng thum ngki ntáng pe chít la pe kilô. 40 Nha-án bar náq ial cumuiq Yê-su, dyơ sŏm tớq prới. Nha-án cacháq crơng thum tớq prới clŏq ngki veng rit top Isa-ra-el báq thuan nsuoi dông tứp cumuiq. 41 Tumán ntúq ngai cachet Yê-su bôn mui nưong. Tớq nưong ngki bôn mui lám ping tamme, ngai var dŏq ien ính tứp cumuiq. 42 Co ingái ngki la ingái thuan cha bui, alứng ping ngki tumán ntúq ngai cachet Yê-su, iki nha-án tứp Yê-su tớq ping ngki.

20

Yê-su Tumống Lieh

(Mathie 28:1-8; Mac 16:1-8; Luca 24:1-12)

1 Ingái mui tớq tún ngki, yôl cláih lư, pilŏ́ng ang mbơiq sưm-turưm, Mari te vel Mac-dala pôq nga ping Yê-su. Án hôm arớq khoiq ngai vih búl pưt te ngáh ping. 2 Iki án lúh chô tông Si-môn Phi-er alứng cư. Mari tông he idô: “Khoiq ngai ial dyơ Ưlla he te ping, alứng lớiq chom ntúq mmo ngai dŏq án.”

3 Iki Phi-er alứng cư pôq nga ping. 4 He talúh, ma cư talúh chái hơn te Phi-er. Iki cư tớq nsuoi nga ping. 5 Cư lileng tớq ping, cư hôm nưm prới mat sớng. Ma cư lớiq bôn mot tớq callúng ping. 6 Tư Si-môn Phi-er tớq, án mot táp tớq callúng ping. Án hôm nưm prới mat sớng. 7 Alứng án hôm prới ngai pul plô Yê-su khoiq ngai láp alứng ngai dŏq mmar te prới ngai sŏm cháq Yê-su. 8 Vít ngki cư mot tưi. Cư hôm alứng cư náp lư. 9 Ndóng ngki he iyốh chom arlớih te parnai Yang Arbang-pilŏ́ng khoiq tông te Yê-su cóq cuchet alứng yôr tumống lieh. 10 Vít ngki he bar náq chô lieh nga dúng.

Yê-su Tumúh Mari Te Vel Mac-dala

(Mathie 28:9-10; Mac 16:9-11)

11 Ma Mari yôl tayứng nhiem tớq culái tieh ping. Ndóng án nhiem, án tangngop lileng tớq ping. 12 Án hôm bar náq tarneng Yang Arbang-pilŏ́ng sứp au clŏq, alứng ticu ntúq ngai dŏq cumuiq Yê-su te nsuoi. Munáq ticu pa plô, munáq ticu pa dyưng. 13 Nha-án plốh Mari idô: “Ama ơi! Mái nhiem táq mmớh?”

Mari ôi: “Khoiq ngai ial Ưlla cư, alứng cư lớiq chom tumo ngai dông dŏq án.”

14 Cua ngki Mari tilêq alứng án hôm Yê-su tayứng tớq lamloi án, ma án lớiq acớl Yê-su. 15 Yê-su tông án idô: “Ama ơi! Amớh mái nhiem? Nnáu mái suo?”

Mari parngíh Yê-su la ticuoi asa nưong. Iki án ôi idô: “Avốq ơi! Khán avốq dông angốh cumuiq ngki, seq avốq tông dyôn cư chom ntúq mmo avốq dŏq. Cư ính pôq ial án.”

16 Yê-su tông án idô: “Mari.”

Mari píh me nga Yê-su, alứng án tông idô: “Ra-buni ơi!” (Parnai ‘ra-buni’ titoiq lieh la ‘thới’.)

17 Yê-su tông Mari idô: “Êq capơiq cư, co cư iyốh sớr nga A-ám cư. Ma hoi-ndô mái pôq nga em ai cư, alứng tông nha-án idô: ‘Cư sớr nga A-ám cư alứng A-ám inha. Cư sớr nga Yang Arbang-pilŏ́ng cư alứng Yang Arbang-pilŏ́ng inha.’ ”

18 Mari te vel Mac-dala chô nga top rian te Yê-su. Án tông nha-án idô: “Cư khoiq hôm dyơ Ưlla he.”

Alứng án tông nha-án te máh parnai Yê-su khoiq patáp án.

Yê-su Tumúh Top Rian Te Án

(Mathie 28:16-20; Mac 16:14-18; Luca 24:36-49)

19 Ingái mui tớq tún ngki, tớq ibư top rian te Yê-su rum mui ntúq. Nha-án clieng callống, co nha-án adáh ticuoi Isa-ra-el. Dyơ Yê-su tớq tayứng pandi nha-án. Án tông idô: “Inha át ien ŏ.”

20 Cua Yê-su tông iki, án apáh dyôn nha-án me allang ati alứng avếh án. Top rian te án sáng ơn lư, co nha-án bôn hôm lieh Ưlla nha-án. 21 Yê-su tông sa idô: “Inha át ien ŏ. A-ám cư khoiq yua cư pôq; muchứng ngki tưi cư yua inha pôq.”

22 Cua Yê-su tông iki, án cahơ ada nha-án, alứng án tông idô: “Inha ráp ial Arvai Yang Arbang-pilŏ́ng. 23 Khán inha táh luaih ngai, luaih ngki lư pít. Alứng khán inha lớiq táh luaih ngai, luaih ngki lư yôl.”

Yê-su Tumúh Thô-mat

24 Thô-mat, ngai dŏq án Di-dim hơ, án la te top mui chít la bar náq tưi, ma án lớiq át alứng top ngki tớq ingái Yê-su tớq chư nsuoi. 25 Tư nha-án tông Thô-mat nha-án khoiq hôm Ưlla nha-án, ma Thô-mat lớiq tin parnai nha-án. Án tông idô: “Khán cư lớiq hôm callêr díng tớq allang ati án, alứng khán cư lớiq bôn capơiq tarrô ati cư tớq callêr ngki, alứng khán ati cư lớiq bôn capơiq tớq avếh án, cư lư lớiq tin.”

26 Vít ticol ingái, top rian te Yê-su át tớq dúng ngki sa. Ma chư ndô Thô-mat át alứng nha-án. Nha-án clieng sa ngáh callống. Ma Yê-su tớq tayứng sa pandi nha-án. Yê-su tông idô: “Inha át ien ŏ.”

27 Cua ngki Yê-su tông Thô-mat idô: “Ndô la allang ati cư. Mái angốh tarrô ati mái, dyơ capơiq tớq allang ati cư! Alứng mái angốh ati mái, dyơ capơiq tớq avếh cư. Mái êq cớng ngan nnáng. Ma cóq mái tin!”

28 Thô-mat ôi táp: “Ưlla cư, alứng Yang Arbang-pilŏ́ng cư!”

29 Yê-su tông lieh Thô-mat idô: “Co mái bôn hôm cư, iki mái tin. Ma bún lư dyôn nha-án ndon lớiq nai hôm cư, ma tin cư.”

30 Yê-su táq a-ưi arnáq sileh chứng mát top veng tapun án, ma cư lớiq bôn taran nhéq máh nốh ngki tớq tám uráq ndô. 31 Ma máh callong ndon cư khoiq taran tớq tám uráq ndô, cư taran dyôn inha tin Yê-su la Crit, la Acái Yang Arbang-pilŏ́ng. Khán inha tin iki, inha lư bôn tumống níc-níc co nhơ te nốh án.

21

Yê-su Choi Ticuoi Suo Buaiq

1 Vít te ngki Yê-su tớq nga top rian te án mui chư loi nga tor clóng Tubê-riet.* Máh nốh nha-án la idô: 2 Si-môn Phi-er, Thô-mat (ngai dŏq Di-dim hơ), alứng Na-thanial te vel Cana vúng Ca-lilê, he bar náq la acái conh Sê-badê, alứng bar náq loi la top rian te Yê-su. 3 Si-môn Phi-er tông nha-án idô: “Cư pôq lai mben suo buaiq.”

Dyơ nha-án tông idô: “He pôq alứng mái tưi.”

Iki nhéq náq he sớr tớq tuoc. He suo nhéq mui idáu, ma ớq bôn díh mui lám buaiq. 4 Ang iláih mbơiq sưm-turưm, Yê-su át tumán tor dơq ngki, ma he lớiq chom án la Yê-su. 5 Yê-su tubau he idô: “Yớu ơi! Inha bôn buaiq lớiq?”

He ôi: “Ớq díh mui lám.”

6 Yê-su tông loi: “Inha lai mben pa atớm loi, dyơ inha bôn buaiq.”

Tư he táq arớq án yua, mben he chuot buaiq a-ưi lư. He lớiq rap lúq asớr mben tớq tuoc.

7 Dyơ cư ndon artoi lư alứng Yê-su, tông Phi-er idô: “Án la Ưlla he!”

Tư Si-môn Phi-er sáng cư tông: “Án la Ưlla he,” iki Phi-er sứp táp au, co ndóng án ính táq arnáq án khoiq luaiq dŏq au. Cua ngki án póng tớq dơq. 8 He veng tatun Phi-er na tuoc. Alứng he lúq mben khoiq pớnh máng buaiq. He át yông te tor bôn sám mui culám cớt sớng.†

9 Tư he tớq nga tor, he hôm uih carhông alứng bôn buaiq nha beng tớq tupéh. 10 Yê-su yua he idô: “Inha dông biq buaiq mbơiq chuot nga tudô.”

11 Dyơ Si-môn Phi-er pôq lúq táp mben nga tor. Mben ngki khoiq chuot máng buaiq; bôn buaiq pưt mui culám sông chít la pe lám, ma mben lớiq prúh. 12 Yê-su tông he idô: “Inha tớq cha avai.”

Lớiq bôn nnáu te top rian te án dáh plốh án idô: “Mái la nnáu?”

Co nhéq náq he khoiq chom dyơ án la Ưlla. 13 Iki án pôq ial beng; dyơ án avôi dyôn he cha, alứng án avôi buaiq hơ.

14 Pe cantứq ndô dyơ Yê-su tumúh top rian te án, tớq vít án yôr tumống lieh te cuchet.

Yê-su Táq-ntêr Alứng Phi-er

15 Cua cha, Yê-su plốh Si-môn Phi-er idô: “Si-môn acái Yô-na ơi! Mái amoih cư hơn nhéq te callong cannŏ́h lớiq?”

Phi-er ôi: “Ơq. Ưlla chom dyơ cư amoih Ưlla.”

Yê-su tông án idô: “Mái chiam cưu na cư nư.”

16 Mui chư loi Yê-su plốh Phi-er idô: “Si-môn acái Yô-na ơi! Lư mái amoih cư lớiq?”

Phi-er ôi sa: “Ơq. Ưlla chom dyơ cư amoih Ưlla.”

Yê-su tông án sa: “Mái bán kiaq pannán cưu na cư nư.”

17 Mui chư loi, Yê-su plốh sa Phi-er: “Si-môn acái Yô-na, ơi! Lư mái amoih cư lớiq?”

Iki Phi-er sáng anguaq, co Yê-su plốh án khoiq pe chư dyơ, idô: “Lư mái amoih cư lớiq?”

Dyơ Phi-er ôi sa: “Ưlla ơi! Ưlla khoiq chom cứp nốh dyơ. Ưlla chom cư amoih Ưlla.”

Dyơ Yê-su tông án sa: “Cóq mái chiam pannán cưu na cư nư. 18 Cư tông mái arlớih lư, ndóng mái yôl bánh, mái têq ial cannính mái bôm. Mái ính pôq tumo, ngki mái pôq. Ma urớh, tớq mái ieuq, mái yáng ati mái, alứng ngai ính chóq tarving mái. Dyơ ngai dông mái nga ntúq mái lớiq ính pôq.”

19 Yê-su tông iki, án tông na mmo Phi-er cuchet. Urớh máh ticuoi lư hôm Phi-er cuchet arớq iki, dyơ nha-án ayô Yang Arbang-pilŏ́ng. Cua ngki Yê-su yua Phi-er idô: “Cóq mái veng tapun cư!”

20 Phi-er tilêq nga lamloi. Án hôm cư ndon artoi lư alứng Yê-su, át tớq ngki tưi. Cư la ticuoi ndon át ting Yê-su ndóng he cha dôi pêl ibư. Cư táp khoiq plốh Yê-su, nnáu ính culieu án. 21 Tư Phi-er hôm cư, án plốh Yê-su idô: “Ưlla ơi! Án ndô cuchet na amớh?”

22 Yê-su ôi Phi-er idô: “Khán cư ính án tumống tingôi cư tớq lieh nga tudô, mái tituaiq táq amớh? Ma mái, cóq mái veng tapun cư.”

23 Cua Yê-su tông iki, parnai ngki cơt rŏ́h mưt-mư nga ticuoi ndon tin Yê-su. Iki nha-án parngíh Yê-su tông cư lớiq cuchet nnáng. Ma Yê-su lớiq bôn tông cư lớiq bôn cuchet. Yê-su tông la idô: “Khán cư ính án tumống tingôi cư tớq lieh nga tudô, mái tituaiq táq amớh?”

24 To cư táp la ticuoi te top rian te Yê-su, ndon tông máh nốh ndô, alứng cư khoiq taran máh nốh ndô tưi. Inha têq náp ial, co máh parnai ndô la parnai lư.

25 Yôl bôn a-ưi arnáq loi Yê-su khoiq táq. Cư parngíh, khán ngai taran nhéq cứp nốh ngki, chôp cúc cuteq ndô la lớiq khám ntúq dyôn dŏq máh tám uráq ngki.

* 1:1 1:1 Parnai Yang Arbang-pilŏ́ng ndô, la Yê-su Crit.

† 1:6-7 1:6 Yon ndô la Yon táq tíc na dơq.

* 2:13 2:13 Ingái ngki nha-án ayư ingái Yang Arbang-pilŏ́ng choi nha-án ngốh te cruong Ê-yip-tô te inớh.

✡ 2:17 2:17 Cứh Ayô 69:9

* 4:24 4:24 Lớiq la Arvai

† 4:45 4:45 Ingái ngki nha-án ayư lieh te ingái Yang Arbang-pilŏ́ng choi nha-án ngốh te cruong Ê-yip-tô te inớh.

* 5:4 5:4 A-ưi tám uráq te inớh lớiq bôn parnai át tớq pandi tíc carvaq ndô.

† 5:25 5:25 Ticuoi cuchet acám te nhéq tưh ticuoi ndon lớiq chom alứng lớiq tin Acái Yang Arbang-pilŏ́ng.

* 6:4 6:4 Ingái ngki nha-án ayư Ingái Yang Arbang-pilŏ́ng choi nha-án ngốh te cruong Ê-yip-tô te inớh.

✡ 6:45 6:45 Ê-sai 54:13

* 7:2 7:2 Ingái Chóh Panu la ingái top Isa-ra-el táq panu át dơ tớq tupul ingái ayư lieh ingái te inớh, ndóng nha-án át tớq ntúq aih.

† 7:53 7:53 Bôn tám uráq te inớh, lớiq bôn phê 7:53-8:11 ndô.

* 8:24 8:24 Tớq phê ndô carna 24 alứng 58; phê 13:19, Yê-su táq-ntêr te nốh án bôm tớq cang Isa-ra-el la ‘Cư la cư’ muchứng Yang Arbang-pilŏ́ng khoiq tông ada Môi-se te inớh. Ngốh Te Ê-yip-tô 3:14.

* 9:39 9:39 Carna ndô, Yê-su acám te ticuoi mmo bôn luaih alứng tớq ngin luaih nga án, iki án táh luaih dyôn. Callong ngki acám te ticuoi sot cơt plang lieh. Ma ticuoi mmo ngin án ớq luaih, Yê-su lớiq têq táh luaih dyôn. Callong ngki acám te ticuoi mát plang ŏ, ma cơt sot.

* 10:22 10:22 Ingái ngki nha-án ayư lieh te achúc achiac nha-án khoiq asa dúng sang sám 164 cumo nsuoi Yê-su carnian, vít ticuoi Si-ri talóh dúng ngki khoiq pe cumo nsuoi. Dyơ ticuoi Isa-ra-el bôn sang tám lieh tớq Dúng Sang ngki.

✡ 10:34 10:34 Cứh Ayô 82:6

* 11:16 11:16 Di-dim titoiq la ‘Pier-par’

† 11:55 11:55 Ingái ngki nha-án ayư ingái Yang Arbang-pilŏ́ng choi nha-án ngốh te cruong Ê-yip-tô te inớh.

* 12:13 12:13 Callong ‘ô-sana’ titoiq lieh la ‘si-ơn’ lớiq la ‘ayô’.

✡ 12:38 12:38 Ê-sai 53:1

✡ 12:40 12:40 Ê-sai 6:10

✡ 13:18 13:18 Cứh Ayô 41:9

* 13:23 13:23 Tớq Yon tông te cháq án bôm, án lớiq tông “Cư.” Án tông “munáq te top rian te Yê-su ndon artoi lư alứng Yê-su.”

✡ 15:25 15:25 Cứh Ayô 35:19; 69:4

* 18:11 18:11 Tư Yê-su tông ‘ngoiq te tingan’, la án acám án cóq chiuq callong dieiq arức arớq A-ám án khoiq anát.

† 18:15 18:15 Tớq Yon tông ‘munáq loi te top rian te Yê-su,’ án tông te án bôm.

* 19:14 19:14 Tớng ingái ngki, nha-án cha ayư ingái Yang Arbang-pilŏ́ng choi nha-án ngốh te cruong Ê-yip-tô te inớh

✡ 19:24 19:24 Cứh Ayô 22:18

✡ 19:36 19:36 Ngốh Te Ê-yip-tô 12:46; Ngiaih Prái 9:12; Cứh Ayô 34:20

✡ 19:37 19:37 Sa-chari 12:10

* 21:1 21:1 Dơq clóng ndô ngai dŏq clóng Ca-lilê hơ.

† 21:8 21:8 Lớiq la sám tikiaih chít met.

Arnáq Táq

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Arnáq Top Dyưng Ati Yê-su Táq

Parnai Cato

Uráq ndô Luca taran to lieh uráq án khoiq taran nsuoi tông te pang tumống Yê-su. Án taran uráq ndô sám 60 cumo vít Yê-su carnian. Uráq ndô tông te Yê-su sớr nga pilŏ́ng. Tarneng Yang Arbang-pilŏ́ng yua top veng tapun Yê-su chô lieh nga vel Yaru-salem, alứng át pớn Arvai Yang Arbang-pilŏ́ng siar át alứng nha-án.

Arvai Yang Arbang-pilŏ́ng siar át alứng nha-án, dyôn nha-án cơt clŏ́q lư pôq cato parnai Yang Arbang-pilŏ́ng, alứng ayông máh top tin. Nha-án bôn chức têq chuih angốh yang saq te cháq ticuoi, alứng têq táq dyôn máh ticuoi a-ái cơt bánh.

Uráq ndô tông te máh arnáq top dyưng ati Yê-su khoiq táq co nhơ te chức Arvai Yang Arbang-pilŏ́ng. Nha-án pôq cato parnai ŏ te Yang Arbang-pilŏ́ng tớq vel pưt Yaru-salem, tớq vúng Yudê, tớq vúng Sa-mari, alứng chôp ntúq tớq pưn pilŏ́ng crôp ndô.

1

1 Cư la Luca cơiq uráq ndô dyôn yớu cư, Theu-phulơ. Te nsuoi cư khoiq taran mui pứng uráq dyôn mái chom arlớih arlêng te máh arnáq Yê-su khoiq táq. Tớq uráq ngki cư tông nhéq te arnáq Yê-su khoiq táq alứng máh parnai án khoiq cato te nsuoi, ndóng án iyốh sớr nga pilŏ́ng. 2 Nsuoi án ính sớr, Arvai Yang Arbang-pilŏ́ng dyôn án patáp top nha-án ndon án khoiq rêh cơt top dyưng ati án, dyôn nha-án chom amớh nha-án cóq táq. 3 Yê-su khoiq tumúh a-ưi nốh dieiq arức. Vít án cuchet, án tumống lieh alứng án tớq nga top rian te án. Ndóng ngki án táq a-ưi tíc dyôn nha-án chom arlớih arlêng, án lư tumống lieh. Án át alứng top rian te án nhéq puan chít ingái puan chít idáu, alứng cato nha-án te arnáq Yang Arbang-pilŏ́ng cơt sút. 4 Bôn mui chư, ndóng Yê-su át rum alứng top rian te án, án patáp nha-án idô: “Inha êq ngốh iyốh te vel Yaru-salem. Ma inha át pớn dyôn tingôi tớq Arvai Yang Arbang-pilŏ́ng ndon A-ám cư khoiq ưq ính dyôn inha, arớq cư khoiq tông inha te nsuoi dyơ. 5 Yon khoiq táq tíc na dơq dyôn inha la na dơq sớng, ma lớiq dưnh nnáng Arvai Yang Arbang-pilŏ́ng lư tớq, alứng án mot át tớq mít cannính inha. Ndô la inha ráp tíc na Arvai Yang Arbang-pilŏ́ng.”

Yê-su Sớr Nga Pilŏ́ng

6 Ndóng top veng tapun Yê-su rum alứng án, nha-án plốh án idô: “Hoi-ndô Ưlla ính táq dyôn cruong Isa-ra-el cơt sút bôm lớiq?”

7 Yê-su ôi nha-án idô: “Inha lớiq túh cóq chom te arnáq ndô. Máh arnáq ngki nưm Yang Arbang-pilŏ́ng táp chom, co án táp anát máh arnáq ngki dyôn cơt chô mát. 8 Ma tư Arvai Yang Arbang-pilŏ́ng mot át tớq mít cannính inha, án lư dyôn inha rap pôq cato te cư dyôn nhéq tưh ticuoi chom. Urớh inha bôn cato te cư tớq vel pưt Yaru-salem, vúng Yudê, vúng Sa-mari, alứng cứp cruong pưn pilŏ́ng crôp ndô.”

9 Cua Yê-su tông iki, dyơ Yang Arbang-pilŏ́ng táq dyôn án yưr sớr nga pilŏ́ng, alứng bôn tulúc catáng viang cháq án. Nha-án ndon át tớq tadưp, lớiq hôm nnáng án. 10 Tư Yê-su sớr nga pilŏ́ng, nha-án át tingưi níc. Ndóng ngki táp bôn bar náq conh sứp au clŏq át tumán top nha-án, 11 alứng bar náq ngki tông nha-án idô: “Máh ticuoi te vúng Ca-lilê ơi! Imo inha át tayứng ntúq ndô alứng me níc nga pilŏ́ng? Yê-su ndon inha hôm sớr nga pilŏ́ng, urớh án siar lieh nga cúc cuteq ndô, muchứng inha khoiq hôm án sớr hoi-ndô tưi.”

12 Tư top veng tapun Yê-su sáng parnai ngki, nha-án siar te king O-li-vê alứng chô lieh nga vel Yaru-salem. King ndô yông te vel Yaru-salem sám mui ki-lô-met. 13 Nha-án pôq nga dúng nha-án báq rum te nling, alứng nha-án sớr tớq trơn bar, mot át tớq mui callúng. Máh ticuoi rum tớq dúng ngki bôn idô: Phi-er, Yon, Yacơ, Anrê, Phi-lip, Thô-mat, Batê-lami, Mathie, Yacơ acái conh Al-phê, Si-môn Sê-lôt, *alứng Yuda acái conh Yacơ. 14 Nhéq náq nha-án báq rum alứng sŏ́ng cớu mui mít mui cannính tớq ntúq ngki. Bôn máh ticuoi cán, díh Mari a-i Yê-su, alứng máh a-em conh Yê-su hơ át rum ngki.

15 Bôn mui ingái tatun, Phi-er yôr tayứng ính tông top tin Yê-su ndon át rum ngki. Top nha-án bôn sám mui culám bar chít náq. Phi-er tông idô: 16 “Nhéq máh em ai em ơi, ơi! Máh parnai tớq tám uráq Yang Arbang-pilŏ́ng khoiq tông te inớh, he hôm lư cơt tarpiaiq te arnáq Yuda I-cari-ôt khoiq táq. Yuda táq arớq Arvai Yang Arbang-pilŏ́ng dyôn Davit tông acớiq te Yuda dông ticuoi pôq cŏp Yê-su. 17 Án la lư te top he alứng táq arnáq muchứng he tưi. 18 Ma án ial práq ngai chang, dyơ án ayông carna dyôn ngai cŏp Yê-su. Cua ngki án pôq plới mui tám cuteq, ma tatun án dyáq. Pallúng án pôih alứng pidŏ́h, dyơ roiq án lalưai culái tieh. 19 Tư máh ticuoi át tớq vel Yaru-salem sáng te arnáq ngki, nha-án anốh ntúq ngki la Hakel-dama. Hakel-dama titoiq lieh la ‘Ntúq cuteq bôn aham ticuoi’. 20 Nhéq nốh ndô puo Davit khoiq tông tớq tám uráq Parnai Cứh Ayô idô:

‘Seq inha táq dyôn dúng án cơt dúng arngol,

alứng lớiq bôn ngai át nnáng tớq dúng ngki.’✡

Alứng Davit tông mui parnai loi tớq ntúq ngki idô:

‘Dyôn ticuoi cannŏ́h loi táq tang arnáq án táq.’ ”✡

21-22 Phi-er tông sa idô: “Tớq top he cóq bôn lieh munáq dyôn táq arnáq alứng he. Cóq he rêh munáq ndon át alứng he te ingái Yon táq tíc na dơq dyôn Yê-su tingôi ingái Yang Arbang-pilŏ́ng asớr án nga pilŏ́ng. Cóq munáq ngki khoiq hôm Yê-su cuchet alứng tumống lieh, dŏq têq án cato munơi alứng he dyôn ticuoi cannŏ́h chom.”

23 Iki nha-án angốh bar náq ticuoi, ma dyôn rêh ial nưm munáq sớng. Nốh bar náq ngki la Mathiet alứng Yô-sep. Yô-sep ngai dŏq án Ba-saba lớiq la Yutu. 24-25 Dyơ top nha-án cớu idô: “Ưlla he ơi! Inha chom cứp callong tớq mít cannính ticuoi. Ưlla ơi, he seq inha apáh dyôn he chom ticuoi mmo te bar náq ndô inha ính rêh dyôn cơt dyưng ati inha cláp Yuda. Co Yuda khoiq táh arnáq ndô, dyơ án pôq át tớq ntúq ticuoi lớiq ŏ loi.”

26 Cua nha-án cớu, dyơ nha-án séng, co ính rêh munáq te bar náq ngki. Dyơ piaiq Mathiet. Iki Mathiet mot táq arnáq munơi alứng top mui chít la mui náq. Dyơ ngai dŏq top nha-án la mui chít la bar náq top dyưng ati Yê-su.

2

Arvai Yang Arbang-pilŏ́ng Tớq

1 Tớq ingái top Isa-ra-el cha bui Nhéq Ingái Apot,* top veng tapun Yê-su pôq rum mui ntúq. 2 Ndóng nha-án rum ticớr sớng bôn sieng te pilŏ́ng arớq sieng cuyiel hớp lư. Sieng ndô vava chôp dúng nha-án át. 3 Nha-án hôm pla uih cơt arớq ntaq, dyơ paryáh alứng bôt tớq cháq cứp náq ticuoi. 4 Dyơ Arvai Yang Arbang-pilŏ́ng mot cơt sút tớq mít nha-án. Alứng nha-án mbơiq táq-ntêr tớq a-ưi cang, co Arvai Yang Arbang-pilŏ́ng dyôn nha-án táq-ntêr.

5 Ingái ngki tớq vel Yaru-salem bôn ticuoi Isa-ra-el te cứp cruong tớq rum. Nha-án veng phep rit Yang Arbang-pilŏ́ng khớm lư. 6 Tư nha-án sáng sieng ngki, iki nha-án tớq rum nga dúng top veng Yê-su át. Cứp náq ticuoi mmar sáng ngai táq-ntêr tớq cang nha-án bôm; iki nha-án sáng dut lư. 7 Nha-án sáng sileh lư, alứng nha-án tông idô: “Nhéq máh ticuoi ndon táq-ntêr la ticuoi Ca-lilê, 8 ma imo nha-án táq-ntêr tớq cang na he arlớih lư? 9 He la ticuoi te a-ưi cruong, la te cruong Bathê, Mê-die, E-lam, Mê-sapô-tamie, Yudê, Cap-badôc, Pôn-tu, Asie, 10 Phu-rayie, Bam-phuli, Ê-yip-tô, alứng Li-bie tumán Si-rên. Alứng bôn ticuoi tumoi te cruong Rô-ma hơ. 11 Mui phê te top he la lư ticuoi Isa-ra-el. Mui phê loi la ticuoi te top cannŏ́h ndon sŏ́ng soi phep rit Isa-ra-el. Mui phê la ticuoi Crêt, alứng Arap. He la ticuoi te ndái cruong, ma he sáng nha-án cato tớq cang he te máh arnáq pưt ndon Yang Arbang-pilŏ́ng khoiq táq.”

12 Iki nhéq máh nha-án ticớr alứng sáng dut lư. Dyơ munáq plốh munáq: “Amớh táp arnáq ndô?”

13 Ma bôn máh ticuoi ayê tar-ac tông idô: “Nha-án bol sieu.”

Phi-er Cato Ticuoi Clứng

14 Dyơ Phi-er alứng mui chít la mui náq top án, yôr tayứng. Phi-er tông ticuoi clứng ngki yứng lư idô: “Ticuoi Isa-ra-el alứng nhéq máh inha ndon át tớq vel Yaru-salem ơi! Seq inha cammáng dyôn arlớih te parnai cư tông inha. 15 Inha parngíh he bol sieu. Ma he lớiq bôn bol sieu. Mbơiq pandang turống crêng, carlŏm mmo he bol? 16 Máh parnai inha sáng hoi-ndô, la parnai Yô-el ticuoi tang ngcang Yang Arbang-pilŏ́ng khoiq tông te inớh idô:

17 ‘Yang Arbang-pilŏ́ng patáp ticuoi idô:

Tư tumán ính tớq ingái talloiq,

cư tốq Arvai cư dyôn nhéq tưh ticuoi.

Dyơ máh acái cán, acái conh inha,

têq cato parnai ŏ na cư.

Máh ticuoi conh bánh te top inha,

ngki cư tông na apáh baih.

Alứng máh ticuoi conh ieuq te top inha,

ngki cư tông na parnáu.

18 Tớq ingái ngki cư tốq Arvai cư ada máh ticuoi táq arnáq cư,

díh conh díh cán,

dyôn nha-án têq cato parnai ŏ te cư.

19 Cư lư táq tíc sileh tớq pilŏ́ng alứng tớq cuteq, la idô:

Aham, uih chéh, alứng cunhieq.

20 Mát pandang cơt ngiau,

alứng mát kisái cơt cusáu arớq aham.

Tớq inha hôm tíc ndô,

ngki inha chom khoiq tumán dyơ ingái pưt alứng ang-ưr la ingái Ưlla inha tớq.

21 Ma cứp náq ticuoi ndon arô seq nhơ nốh Yang Arbang-pilŏ́ng,

Yang Arbang-pilŏ́ng lư choi tamống ticuoi ngki.’ ” ✡

22 Dyơ Phi-er tông sa idô: “Ticuoi Isa-ra-el ơi! Seq inha cammáng parnai cư. Yê-su la ticuoi te vel Na-saret, ma Yang Arbang-pilŏ́ng dyôn án táq a-ưi arnáq sileh alứng máh tíc hơ, la dyôn inha chom arlớih lư án tớq te Yang Arbang-pilŏ́ng. Inha khoiq sáng dyơ te arnáq sileh alứng te tíc ndô. 23 Ma Yang Arbang-pilŏ́ng khoiq thuan arnáq ndô te nsuoi, dyôn inha têq táq ada Yê-su. Yang Arbang-pilŏ́ng khoiq chom te nsuoi, inha lư mŏp Yê-su nga ticuoi lớiq ŏ dyôn nha-án cachet án na téh tớq along calláng. 24 Ma Yang Arbang-pilŏ́ng dyôn Yê-su tumống lieh. Ndóng ngki arớq callong cuchet chóq Yê-su khớm lư, ma Yang Arbang-pilŏ́ng lếh Yê-su te callong cuchet. Án lớiq dyôn callong cuchet cơt sút Acái án. 25 Puo Davit khoiq tông te inớh te máh arnáq ndô, idô:

‘Cư chom arlớih lư Yang Arbang-pilŏ́ng át níc alứng cư.

Co án át alứng cư,

iki lớiq bôn callong amớh têq catáng cư lớiq dyôn át vứng ŏ.

26 Co iki cư sáng bui ơn lư,

alứng tớq cư táq-ntêr la bôn máng callong bui sớng.

Lớiq bôn amớh cháq cư cuchet.

Ma cư chom arlớih arlêng lư, urớh cư bôn tumống lieh,

27 co Ưlla lớiq bôn táh cư dyôn át tớq ntúq ticuoi cuchet át.

Ưlla lớiq dyôn án ndon práh ŏ cơt alíq nsốq.

28 Inha khoiq turô dyôn cư chom carna pôq nga ntúq bôn tumống níc-níc.

Chứng mát inha, mít cư sáng bui ơn lư.’ ”✡

29 Dyơ Phi-er cato loi idô: “Em ai ơi! Cư ính tông dyôn inha chom arlớih lư te Davit achúc achiac he. Án khoiq cuchet alứng ngai tứp án tớq ping. Ping ngki yôl níc tingôi ingái ndô. 30 Ma Davit la ticuoi tang ngcang Yang Arbang-pilŏ́ng tưi. Davit chom arlớih arlêng Yang Arbang-pilŏ́ng khoiq ưq ada án, urớh bôn munáq te tŏ́ng toiq án bôn cơt puo cláp án.✡ 31 Davit la pang nsuoi, ma Crit la pang tatun. Davit khoiq chom nsuoi te Crit cóq cuchet alứng tumống lieh. Davit chom arlớih lư arvai Yê-su lớiq át dưnh tớq ntúq ticuoi cuchet át, alứng cháq Yê-su lớiq alíq nsốq.✡ 32 Te callong Yê-su tumống lieh, mát he khoiq hôm dyơ. Co iki he têq tông dyôn inha chom arlớih lư. 33 Yang Arbang-pilŏ́ng dyôn Yê-su ticu pa atớm án. Iki Yang Arbang-pilŏ́ng táq tíc án amoih Yê-su clưi nhéq te cannŏ́h. Án dyôn Arvai án nga Yê-su arớq án khoiq ưq te nsuoi. Dyơ Yê-su cơiq Arvai Yang Arbang-pilŏ́ng dyôn át tớq pang ndô hoi-ngki. Iki arnáq te inha sáng alứng hôm hoi-ndô, la Arvai Yang Arbang-pilŏ́ng táp táq. 34-35 Alứng máh parnai Davit cato, tới án tông te cháq án bôm sớr nga pilŏ́ng. Ma Davit tông idô:

‘Yang Arbang-pilŏ́ng tông Ưlla cư idô:

Mái ticu pa atớm cư

tingôi ingái mmo cư dyôn ticuoi picon mái,

át tadưp allang dyưng mái, cơt sol mái.’ ” ✡

36 Dyơ Phi-er cato loi idô: “Máh ticuoi Isa-ra-el ơi! Cư tông dyôn inha chom arlớih lư te callong ndô. Yê-su ndon inha khoiq téh tớq along calláng, lư án táp Yang Arbang-pilŏ́ng dyôn cơt Ưlla alứng Crit.”

37 Tư top nha-án sáng parnai ndô, nha-án sáng anguaq lư. Dyơ nha-án plốh Phi-er alứng top dyưng ati cannŏ́h idô: “Em ai ơi! Imo he cóq táq hoi-ndô?”

38 Phi-er ôi nha-án idô: “Cóq inha pien cơt mít tamme loi, alứng cóq inha ráp tíc na dơq nhơ nốh Yê-su Crit. Iki Yang Arbang-pilŏ́ng táh luaih inha, alứng Arvai Yang Arbang-pilŏ́ng át alứng inha hơ. 39 Yang Arbang-pilŏ́ng khoiq par-ưq ính dyôn Arvai án nga inha, dyôn díh nga acái acon inha alứng máh ticuoi te cruong cannŏ́h hơ. Yang Arbang-pilŏ́ng Ưlla he, án dyôn nhéq tưh ticuoi ndon án rêh bôn Arvai án.”

40 Phi-er táq-ntêr a-ưi lư loi te arnáq Yê-su. Alứng án dyŏq nha-án idô: “Cóq inha táh nhéq máh arnáq saq, dyôn inha têq viar vít te callong dieiq arức ndon ính tớq nga tŏ́ng toiq ticuoi luaih.”

41 Bôn sám pe ngin náq ticuoi tin parnai Phi-er cato; alứng nha-án ráp tíc na dơq lớng, táq tíc nha-án tin Yê-su Crit. Iki nha-án sŏ́ng mui mít alứng top veng tapun Yê-su. 42 Nha-án pôq rum níc alứng top dyưng ati Yê-su Crit. Nha-án rum cớu munơi, alứng péq beng cha ayư Yê-su khoiq cuchet tang nha-án.

Top Tin Yê-su Sŏ́ng Mui Mít

43 Nhéq máh ticuoi sáng dut lư, alứng top dyưng ati Yê-su táq a-ưi arnáq sileh arớq Yang Arbang-pilŏ́ng dyôn nha-án táq. 44 Nhéq máh ticuoi tin cơt níc mui mít. Máh crơng nha-án bôn, nha-án sŏ́ng chúng munơi. 45 Nha-án táiq máh mun nha-án; dyơ pachúng práq mui ntúq. Ticuoi mmo ớq, nha-án choi ticuoi ngki. 46 Cứp ingái nha-án pôq rum tớq ngcưm Dúng Sang Pưt. Alứng nha-án cha bui munơi hơ, mui ingái tớq dúng án ndô, mui ingái loi tớq dúng án ngki. Nha-án át bui êm lư, co nha-án bôn mui mít mui lom. 47 Nha-án báq lư ayô Yang Arbang-pilŏ́ng. Nhéq máh ticuoi tớq vel pưt Yaru-salem ayô top tin Yê-su. Alứng cứp ingái Yang Arbang-pilŏ́ng dyôn ticuoi mot tin Yê-su, dyơ cơt mui top alứng top tin Yê-su tưi.

3

Ticuoi Dyuat Cơt Bánh

1 Cứp ingái tớq pandang viet, top veng tapun Yê-su pôq rum cớu tớq Dúng Sang Pưt top Isa-ra-el. Bôn mui ingái, Phi-er alứng Yon pôq cớu nga ntúq ngki tưi. 2 Nha-án tumán ính tớq ngáh callống ngai dŏq Callống Amaiq. Tumán callống ngki, nha-án hôm ticuoi conh dyuat ticu. Án dyuat te a-i án carnian án. Cứp ingái ngai dông dŏq án tớq ntúq ngki, dyôn án seq práq te ticuoi ndon mot na ngáh callống ngki. 3 Tư ticuoi dyuat hôm Phi-er alứng Yon ính mot tớq dúng sang, án seq práq te nha-án. 4 Iki Phi-er alứng Yon me clớn ada án, dyơ Phi-er tông án idô: “Mái me nga he ndô.”

5 Iki ticuoi dyuat me nga nha-án, alứng án parngíh nha-án ính dyôn án práq. 6 Ma Phi-er tông án idô: “Práq dyeng cư lớiq bôn tưi. Ma nốh amớh cư bôn, cư ính choi mái ngki. Nhơ nốh Yê-su Crit te vel Na-saret, cư yua mái yôr tayứng alứng pôq!”

7 Phi-er tec ati atớm ticuoi dyuat dyôn yôr tayứng. Ndóng ngki táp dyưng án cơt bánh. 8 Yóiq táp án yôr. Dyơ án mot tớq ngcưm dúng sang munơi alứng Phi-er nha Yon. Ntơnh án pôq, ntơnh án ơn canchơl ayô Yang Arbang-pilŏ́ng. 9 Nhéq máh ticuoi tớq dúng sang hôm án ticaq pôq alứng ayô Yang Arbang-pilŏ́ng. 10 Alứng nha-án acớl án la ticuoi báq côn seq práq tumán ngáh Callống Amaiq. Iki nha-án sáng dut lư tư nha-án hôm dyưng án cơt ŏ.

Phi-er Cato Tớq Dúng Sang Pưt

11 Tớq dúng sang ngki bôn mui lám ntrôn ngai dŏq Ntrôn Sa-lamôn. Phi-er alứng Yon át tớq ntrôn ngki, díh án ndon dyưng cơt ŏ lieh hơ át ngki. Bôn clứng ticuoi talúh parlŏ́ng nga ntúq nha-án át, alứng máh ticuoi ngki sáng dut lư. 12 Tư Phi-er hôm ticuoi clứng tớq, dyơ án plốh nha-án idô: “Top Isa-ra-el ơi! Imo inha sáng dut lư te arnáq ndô? Imo inha me clớn níc nga he? Inha parngíh he bôn chức têq táq bôm arnáq ndô lớiq? Alứng inha parngíh he ŏ hơn te ticuoi cannŏ́h chứng mát Yang Arbang-pilŏ́ng, lớiq? Tới iki! 13 Yang Arbang-pilŏ́ng ndon achúc achiac he A-praham, I-sac, alứng Yacốp sang,✡ dyôn Yê-su la ticuoi táq arnáq án bôn chức ang-ưr lư. Ma inha mŏp Yê-su nga Phi-lat ticuoi sút tớq cruong ndô. Tớq Phi-lat ính taláh Yê-su, inha lớiq dyôn án taláh. 14 Inha calôih Yê-su la ticuoi tinớng tupứng alứng práh ŏ. Ma inha seq Phi-lat taláh ticuoi pla ndon khoiq cachet ticuoi. 15 Inha cachet Yê-su, án ndon dyôn he têq bôn tumống, ma Yang Arbang-pilŏ́ng dyôn án tumống lieh. He chom arnáq ndô la lư piaiq, co he khoiq hôm. 16 Inha acớl ticuoi dyuat ndô. Co he tin Yê-su alứng co nhơ te nốh án, iki ticuoi ndô cơt bánh. Lư Yê-su táp táq arnáq ndô dyôn inha bôn hôm.

17 “Em ai ơi! Cư chom inha alứng máh ticuoi sút inha khoiq cachet Yê-su, la co inha lớiq chom amớh te arnáq inha chón táq. 18 Ma callong ndô Yang Arbang-pilŏ́ng khoiq tông te inớh na ticuoi tang ngcang án. Nha-án tông Crit cóq chiuq a-ưi nốh dieiq arức. Parnai ndô cơt tarpiaiq alứng Yê-su. 19 Iki, cóq inha pien cơt mít tamme loi, alứng píh veng tapun ngê Yang Arbang-pilŏ́ng, dyôn án pupít máh luaih inha. Khán inha táq iki, Yang Arbang-pilŏ́ng lư choi mít cannính inha cơt práih pruaih lieh. 20 Alứng urớh, Yang Arbang-pilŏ́ng yua Crit siar lieh nga cúc cuteq ndô, muchứng án khoiq tông te nsuoi dyơ. 21 Ma hoi-ndô, Yê-su cóq át tớq pilŏ́ng tingôi ingái Yang Arbang-pilŏ́ng pangcra cúc cuteq ndô dyôn ŏ lieh arớq án mbơiq teng te tôm lư. Án khoiq tông iki te inớh na máh ticuoi tang ngcang án ndon práh ŏ lư. 22 Môi-se la munáq te top ticuoi tang ngcang ngki, án tông idô:

‘Urớh Yang Arbang-pilŏ́ng yua munáq te top he

cơt ticuoi tang ngcang án muchứng cư tưi.

Cóq inha cammáng alứng peh máh parnai án cato.

23 Ticuoi mmo lớiq peh parnai ticuoi tang ngcang Yang Arbang-pilŏ́ng,

ticuoi ngki lớiq têq cơt nnáng prái Yang Arbang-pilŏ́ng.’✡

24 “Samu-el alứng máh ticuoi tang ngcang Yang Arbang-pilŏ́ng ndon tớq tatun Samu-el, nhéq máh nha-án khoiq tông te arnáq he hôm tớq pang hoi-ndô. 25 Máh ticuoi tang ngcang Yang Arbang-pilŏ́ng la achúc achiac he tưi. Alứng he chúng tưi máh nốh Yang Arbang-pilŏ́ng khoiq par-ưq alứng achúc achiac he A-praham. Yang Arbang-pilŏ́ng carhŏt idô:

‘Co nhơ te tŏ́ng toiq mái,

urớh cứp top ticuoi pưn pilŏ́ng crôp ndô bôn ráp callong bún.’✡

26 Iki Yang Arbang-pilŏ́ng dyôn Yê-su la ticuoi táq arnáq án tớq nga inha avai. Án dyôn inha bôn callong bún nsuoi, alứng dyôn inha têq viar vít te ngê saq ndon inha báq táq.”

4

Phi-er Alứng Yon Át Chứng Mát Ticuoi Sút

1 Ndóng Phi-er alứng Yon yôl cato, máh ticuoi sút te top teng rit sang, máh ticuoi sút líng kiaq me Dúng Sang Pưt, alứng máh ticuoi te top Sa-dusê tớq táp nga ntúq ngki. 2 Máh ticuoi ngki sáng uan lư ada Phi-er alứng Yon, co nha-án tông te Yê-su khoiq tumống lieh. Alứng nha-án tông co nhơ Yê-su tumống lieh, iki máh ticuoi têq bôn tumống lieh muchứng Yê-su tưi. 3 Iki máh ticuoi sút cŏp bar náq ngki alứng crál tớq coq tôt, co ingái ngki khoiq tumán idáu dyơ. Ma ingái parnô nha-án ính plốh bar náq ngki. 4 Ma bôn clứng lư ticuoi tin parnai nha-án bar náq ngki cato; máh ticuoi conh bôn sám sông ngin náq.

5 Tớq ingái parnô loi, máh ticuoi sút top Isa-ra-el, máh ticuoi sút tớq sớu, alứng máh thới sái rit, tớq rum nga vel Yaru-salem. 6 Nha-án pôq tumúh An-na ndon ariaih top teng rit sang Yang Arbang-pilŏ́ng. Alứng bôn máh ticuoi te dúng An-na át tớq ngki tưi, díh Cai-pha, Yon, alứng Alec-sandơ. 7 Top nha-án yua ngai dông Phi-er alứng Yon tớq nga nha-án; dyơ nha-án plốh bar náq ngki idô: “Nnáu dyôn inha bôn chức táq bánh ticuoi dyuat ngki? Amớh nốh án?”

8 Ndóng ngki Arvai Yang Arbang-pilŏ́ng cơt sút tớq mít cannính Phi-er, dyơ án tông idô: “Conh anhi ơi! Cư seq tông inha. 9 Khán inha ính chom co imo he têq choi ticuoi dyuat cơt bánh, 10 cóq inha alứng nhéq máh ticuoi Isa-ra-el chom arlớih te arnáq ndô. Arnáq ndô nưm Yê-su Crit táp têq táq. Yê-su la te vel Na-saret, alứng inha khoiq téh án tớq along calláng. Ma Yang Arbang-pilŏ́ng dyôn án tumống lieh. 11 Án la arớq cúc búl ndon inha táq dúng khoiq adúh, ma búl ngki cơt búl lác tớq tol dúng.✡ 12 Pưn pilŏ́ng crôp ndô lớiq bôn nnáu têq choi tamống he. Ma Yang Arbang-pilŏ́ng dyôn nưm munáq Yê-su táp têq choi tamống he.”

13 Máh ticuoi sút ngki sáng dut lư te parnai Phi-er alứng Yon cato clŏ́q lư, co nha-án chom bar náq ndô la ticuoi prái mat sớng, alứng lớiq bôn rian a-ưi. Ma bar náq ndô cơi át alứng Yê-su. 14 Ma máh ticuoi sút ngki lớiq chom ính tíq amớh te arnáq Phi-er alứng Yon táq, co nha-án hôm ticuoi dyuat khoiq cơt bánh tayứng tumán Phi-er nha Yon hơ. 15 Iki nha-án yua Phi-er alứng Yon ngốh te ntúq nha-án rum, co nha-án ính tanghúng nưm nha-án sớng. 16 Nha-án tông idô: “Imo he ính táq ada bar náq ndô? Nhéq máh ticuoi tớq vel Yaru-salem khoiq hôm dyơ te arnáq sileh nha-án táq dyôn ticuoi dyuat ngki. He lớiq têq suon nha-án lớiq bôn táq arnáq ngki. 17 Ma he êq dyôn arnáq ndô cơt rŏ́h mưt-mư dyôn ticuoi cannŏ́h chom. Iki he cóq dyŏq nha-án êq cato nnáng te nốh Yê-su.”

18 Cua ngki nha-án arô lieh Phi-er alứng Yon dyôn mot tớq ntúq nha-án tanghúng. Nha-án dyŏq bar náq ngki êq pôq cato nnáng te nốh Yê-su.

19 Ma Phi-er alứng Yon ôi máh ticuoi sút ngki idô: “Imo inha parngíh, arnáq amớh Yang Arbang-pilŏ́ng hôm ŏ hơn, ŏ he peh inha, ma ŏ he peh parnai Yang Arbang-pilŏ́ng? 20 Lớiq têq khán he lớiq pôq cato máh arnáq he khoiq hôm te Yê-su táq alứng te máh parnai he khoiq sáng án cato; he cóq pôq cato dyôn ticuoi cannŏ́h chom tưi.”

21 Ma máh ticuoi sút ngki parưt a-ưi nốh ada Phi-er alứng Yon lớiq dyôn pôq cato nnáng parnai ndô. Cua nha-án dyŏq iki, dyơ nha-án taláh. Nha-án lớiq têq táq amớh ada bar náq ngki, co nha-án adáh ticuoi prái táq lieh nha-án. Nhéq máh ticuoi prái ayô Yang Arbang-pilŏ́ng co án choi ticuoi dyuat ndô. 22 Anhúq ticuoi dyuat ngki khoiq clưi puan chít cumo dyơ.

Top Tin Yê-su Cớu Seq Dyôn Cơt Clŏ́q Lư Loi

23 Tư máh ticuoi sút taláh Phi-er alứng Yon, nha-án chô lieh nga top nha-án, alứng táq-ntêr lieh te máh parnai ticuoi sút top teng rit sang alứng ticuoi sút tớq sớu khoiq tông ada nha-án. 24 Iki top nha-án sŏ́ng cớu mui mít idô: “Yang Arbang-pilŏ́ng Ưlla nhéq tưh ticuoi ơi! Inha táp khoiq teng pilŏ́ng, cúc cuteq, dơq ving-cavang, alứng túc nốh át tớq ngki. 25 Te inớh inha khoiq tông na achúc achiac he Davit, te máh parnai Arvai inha dyôn án cato. Án khoiq tông idô:

‘Co imo máh ticuoi tớq cúc cuteq ndô uan lư Yang Arbang-pilŏ́ng?

Co imo nha-án tanghúng te ngê ớq tarnáp?

26 Máh puo tớq cúc cuteq ndô alứng máh ticuoi sút

tanghúng munơi, alứng sŏ́ng ính chíl Yang Arbang-pilŏ́ng

alứng Puo ndon Yang Arbang-pilŏ́ng khoiq rêh.’✡

27 Te máh arnáq ndô Davit khoiq tông piaiq lư te inớh; hoi-ndô he hôm arnáq ngki khoiq tớq dyơ. Hê-rôt An-tipa alứng Pon-ti Phi-lat khoiq rum tớq vel Yaru-salem munơi alứng máh ticuoi Isa-ra-el nha máh ticuoi te cruong cannŏ́h, ính táq Yê-su. Yê-su la ticuoi táq arnáq inha ndon práh ŏ lư. Nưm munáq án táp inha rêh dyôn choi tamống ticuoi. 28 Máh ticuoi sút ngki rum munơi, alứng nha-án táq arớq inha khoiq anát te inớh. 29 Hoi-ndô Ưlla he ơi! Inha sáng dyơ parnai máh ticuoi sút ính táq he. Seq inha choi dyôn mít he cơt clŏ́q lư loi dŏq têq cato parnai ŏ inha. 30 He seq inha palai máh ticuoi a-ái dyôn cơt bánh. He seq inha apáh arnáq sileh alứng tíc te chức pưt lư na inha, nhơ te nốh Yê-su ndon táq arnáq inha, la án ndon práh ŏ lư.”

31 Cua nha-án cớu, dúng nha-án rum cơt cacưt alứng Arvai Yang Arbang-pilŏ́ng cơt sút tớq mít cannính nha-án. Dyơ nha-án cato parnai Yang Arbang-pilŏ́ng clŏ́q lư loi.

Top Veng Tapun Yê-su Sŏ́ng Chúng Máh Mun Nha-án

32 Nhéq máh top tin cơt mui mít mui lom. Ticuoi mmo bôn mun, án lớiq cơt ưlla munáq án sớng, ma nhéq náq ticuoi tin cơt ưlla chúng mun ngki. 33 Parnai top dyưng ati Yê-su tông te Ưlla nha-án tumống lieh cơt sit lư. Alứng Yang Arbang-pilŏ́ng tốq callong bún dyôn máh top ndon veng tapun Yê-su. 34 Tớq top nha-án lớiq bôn nnáu ớq amớh. Ticuoi mmo bôn ntúq cuteq lớiq la dúng, alứng nha-án sáng bui cannính ính choi yớu, nha-án táiq máh mun nha-án 35 alứng dông práq ngki nga top mui chít la bar náq dyưng ati Yê-su. Dyơ top ngki mpô máh práq ngki dyôn ticuoi ndon ớq.

36-37 Bôn munáq conh, nốh Yô-sep, sớu Lê-vi, tớq te con Sip-rơ. Án bôn mui lang pidái, dyơ án táiq pidái ngki alứng dông práq tarnáp pidái nga top mui chít la bar náq. Top ngki anốh án nốh tamme la Ba-naba. Parnai Ba-naba titoiq lieh la ‘Khêr ticuoi ndon bôn callong anguaq’.

5

A-nanie Alứng Sapi-ra

1 Ma bôn munáq conh, nốh A-nanie. Án alứng campái án Sapi-ra, nha-án táiq tưi mui tám cuteq. 2 Mui phê te práq tarnáp ngki, A-nanie dông nga top dyưng ati Yê-su. Ma mui phê loi, án cayíq dŏq. Campái án la chom tưi án táq iki. 3 Dyơ Phi-er tông ada A-nanie idô: “A-nanie ơi! Imo mái veng cannính yang Satán? Mái lứp ada Arvai Yang Arbang-pilŏ́ng te práq tarnáp inha táiq cuteq, alứng inha ial dŏq mui phê te práq ngki, ma mái dyôn nưm mui phê sớng. 4 Ndóng inha iyốh táiq, cuteq ngki lư na inha. Práq tarnáp táiq cuteq ngki la lư práq inha. Imo inha tông khoiq mŏp nhéq práq tarnáp cuteq ngki, ma inha ial dŏq lieh mui phê? Inha lớiq lứp ticuoi, ma lư inha lứp Yang Arbang-pilŏ́ng.”

5 Cua Phi-er tông iki, ndóng ngki táp A-nanie dứm, dyơ cuchet lớng. Iki nhéq máh ticuoi sáng crŏ́q lư. 6 Dyơ máh ticuoi conh bánh mot sŏm cumuiq ngki. Cua nha-án sŏm, nha-án dông tứp táp.

7 Vít ngki, sám chen pe adéh dôi, dyơ campái A-nanie loi mot tớq ntúq ngki. Án iyốh chom cayieq án khoiq cuchet. 8 Phi-er plốh án idô: “Inha dông nhéq dyơ máh práq tarnáp inha táiq cuteq ngki, ma lớiq?”

Cán ngki ôi: “Ơq. Práq he táiq cuteq khoiq nhéq cayieq cư dông dyơ.”

9 Phi-er tông idô: “Imo inha bar náq sŏ́ng mui mít ính chim Arvai Yang Arbang-pilŏ́ng? Cayieq mái khoiq ngai dông tứp. Hoi-ndô nha-án ndon tứp cayieq mái, khoiq chô tớq ngáh callống dyơ. Lư nha-án ính dông tứp mái loi.”

10 Tư án sáng Phi-er tông iki, án dứm, dyơ án cuchet tưi. Máh ticuoi conh bánh mot alứng bôn hôm án khoiq cuchet; dyơ nha-án dông tứp án tumán ping cayieq án. 11 Iki, tư nhéq máh top tin Yê-su alứng ticuoi cannŏ́h sáng te arnáq ndô, nha-án sáng adáh lư.

A-ưi Arnáq Sileh

12 Top dyưng ati Yê-su táq a-ưi arnáq sileh chứng mát máh ticuoi tớq vel ngki. Alứng máh ticuoi veng tapun Yê-su báq rum tớq Ntrôn Sa-lamôn tớq Dúng Sang Pưt. Iki nha-án cơt mui mít mui lom. 13 Máh ticuoi iyốh tin ayô top veng tapun Yê-su, ma nha-án lớiq dáh mot alứng top veng tapun Yê-su. 14 Ma bôn ticuoi mot tin cơt clứng lư loi, bôn díh conh, díh cán. 15 Báq ngai dông dŏq máh ticuoi a-ái tớq tor carna, alứng dyôn nha-án bíq tớq nchiauq alứng carrang. Nha-án át pớn Phi-er tớq, co ính mol Phi-er cadứp nha-án dyôn cơt bánh. 16 Clứng ticuoi te vel cannŏ́h ndon át tumán vel pưt Yaru-salem, nha-án dông máh ticuoi a-ái alứng ticuoi bôn yang saq piyúh nga tuki. Dyơ máh ticuoi ngki lư cơt bánh nhéq.

Ticuoi Sút Táq Top Veng Tapun Yê-su

17 Ma ariaih top teng rit sang alứng yớu án te top Sa-dusê, sáng uan lư ada top mui chít la bar náq dyưng ati Yê-su. 18 Dyơ nha-án cŏp top ngki alứng crál tớq coq tôt. 19 Ma tớq idáu bôn mui tarneng Yang Arbang-pilŏ́ng pốh ngáh callống coq tôt, alứng dông angốh top mui chít la bar náq te coq ngki. 20 Tarneng ngki yua nha-án idô: “Inha pôq cato nga ngcưm Dúng Sang Pưt dyôn máh ticuoi chom imo táp Yang Arbang-pilŏ́ng khoiq dyôn tarngứh tamme ndô.”

21 Iki nha-án peh parnai tarneng ngki. Tớq ang iláih, nha-án mot cato tớq ngcưm Dúng Sang Pưt. Ndóng nha-án cato, ariaih top teng rit sang alứng yớu án mot rum alứng ticuoi sút top Isa-ra-el. Máh ticuoi sút ngki yua líng pôq ial top mui chít la bar náq te coq tôt, dyơ dông nga ntúq nha-án át rum.

22 Ma tư líng mot tớq coq tôt, nha-án lớiq hôm nnáng top mui chít la bar náq. Dyơ nha-án chô tông máh ticuoi sút 23 idô: “Tư he tớq nga coq tôt, he hôm coq tôt lớiq bôn ngai pốh, alứng ticuoi kiaq coq ngki yôl át. Ma tư he pốh callống, he lớiq hôm nnáng top ngki tớq coq.”

24 Tư ticuoi sút líng ndon kiaq me dúng sang alứng máh ticuoi sút top teng rit sang sáng parnai ngki, nha-án sáng dut lư, alứng nha-án át parngíh, ma lớiq chom arnáq amớh loi top mui chít la bar náq ính táq. 25 Cua ngki bôn ticuoi tớq tông nha-án idô: “Máh ticuoi ndon inha khoiq crál tớq coq tôt ibư inô, hoi-ndô nha-án cato máh ticuoi tớq ngcưm Dúng Sang Pưt.”

26 Dyơ ticuoi sút líng dông líng án pôq cớiq top mui chít la bar náq. Ma nha-án táq alvai lư, co nha-án adáh máh ticuoi prái tíq búl ada nha-án, khán nha-án táq háng ada top ngki.

27 Tư top líng dông top dyưng ati Yê-su mot tayứng chứng mát ticuoi sút alứng ariaih top teng rit sang, dyơ ariaih ngki tông top dyưng ati ngki idô: 28 “He khoiq dyŏq inha êq pôq cato nnáng te ngê Yê-su. Ma inha lớiq peh he. Hoi-ngki parnai ndô cơt parhanh mưt-mư chôp vel Yaru-salem. Alứng inha cato ticuoi cannŏ́h hơ, ính ngai táq-ntêr he khoiq cachet Yê-su.”

29 Phi-er alứng yớu án ôi idô: “The he peh parnai Yang Arbang-pilŏ́ng, aláng peh parnai ticuoi. 30 Lư inha khoiq cachet Yê-su tớq along calláng. Ma Yang Arbang-pilŏ́ng achúc achiac he sang te inớh, án khoiq choi Yê-su dyôn tumống lieh. 31 Yang Arbang-pilŏ́ng dyôn Yê-su át pa atớm án alứng cơt sút pưt lư, dŏq Yê-su têq choi tamống ticuoi. Yang Arbang-pilŏ́ng ính choi top Isa-ra-el, án ính nha-án pien cơt mít tamme loi; dyơ án têq táh luaih dyôn nha-án. 32 He khoiq hôm dyơ, alứng he ính tông lieh te máh arnáq ngki. Alứng Arvai Yang Arbang-pilŏ́ng la tông iki tưi. Khán ticuoi mmo peh, Yang Arbang-pilŏ́ng lư dyôn Arvai án át lớng alứng ticuoi ngki.”

33 Tớq ticuoi sút sáng iki, nha-án sáng uan lư loi. Nha-án ính cachet top mui chít la bar náq. 34 Ma bôn munáq te top nha-án yôr tayứng, nốh Cama-liel, te top Pha-rasi. Án la thới sái rit ticuoi Isa-ra-el, alứng ngai dyám náp lư án. Án yua líng dông angốh top mui chít la bar náq te ntúq ngki. 35 Dyơ án tông máh ticuoi sút ngki idô: “Em ai ơi! Cóq inha táq ŏ daih ada top mui chít la bar náq ndô. 36 Cóq inha ayư te munáq ticuoi, nốh Thêu-da. Án ính ngai parngíh án la ticuoi pưt. Bôn sám puan culám náq báq veng án. Ma vít ngai cachet án, top veng án lúh pláh cứp ntúq, alứng arnáq nha-án táq cơt pít nhéq. 37 Vít ngki, tớq callúng máh ingái ngai ngiaih ticuoi prái, dyơ bôn munáq nốh Yuda, te vúng Ca-lilê. Án sớr cơt sút, alứng bôn clứng ticuoi veng án. Ma ngai cachet án tưi, alứng top veng án la lúh pláh nhéq. 38 Iki cư tông inha hoi-ndô, inha êq táq amớh ada top mui chít la bar náq ndô. Khán parnai nha-án tông alứng arnáq nha-án táq chóng ngốh te mít nha-án bôm, lớiq dưnh arnáq ngki lư cơt pít nhéq. 39 Ma khán arnáq nha-án táq tớq te Yang Arbang-pilŏ́ng, lư inha lớiq têq pupít. Khán inha ính pupít arnáq ngki la arớq inha chíl Yang Arbang-pilŏ́ng.”

40 Iki máh ticuoi sút ngki cammáng parnai Cama-liel. Nha-án arô lieh top mui chít la bar náq dyôn tớq nga nha-án. Dyơ nha-án yua ngai tính top ngki. Alứng nha-án dyŏq top ngki êq cato nnáng te parnai Yê-su. Cua nha-án patáp, nha-án taláh. 41 Top mui chít la bar náq ngốh te ntúq ngki. Nha-án sáng bui lư, co Yang Arbang-pilŏ́ng dyôn nha-án rap chiuq máh callong dieiq arức co tian nha-án dyám náp Yê-su. 42 Cứp ingái top nha-án mot tớq Dúng Sang Pưt, alứng tớq máh dúng ticuoi hơ; nha-án cato níc parnai ŏ te Yê-su Crit.

6

Nha-án Rêh Tupul Náq Dyôn Cơt Sút Te Arnáq Choi Yớu

1 Máh ingái ngki top veng tapun Yê-su cơt clứng lư loi. Alứng tớq top nha-án bôn máh ticuoi Isa-ra-el táq-ntêr cang Créc. Máh ticuoi ngki u idô: “Cứp ingái cán cammai tớq top he ráp crơng tớc tanna cha, ma lớiq li arớq cán cammai top Isa-ra-el ndon táq-ntêr cang Isa-ra-el.”

2 Iki top mui chít la bar náq arô top veng tapun Yê-su dyôn tớq parchúng munơi, alứng tông idô: “Lớiq piaiq, he mui chít la bar náq ớq bôn cato parnai Yang Arbang-pilŏ́ng, co mmaq mpô crơng tanna dyôn inha. 3 Iki, cóq inha rêh tupul náq te top inha, án ndon tubáiq alứng bôn Arvai Yang Arbang-pilŏ́ng cơt sút tớq mít nha-án. Dyơ he ính pachúh dyôn nha-án tupul náq ngki loi cơt sút te arnáq mpô tampớc tớc tanna cha dyôn inha. 4 Ma he yôl cớu choi níc, alứng he bôn pôq cato parnai Yang Arbang-pilŏ́ng hơ.”

5 Tư top veng tapun Yê-su sáng parnai ngki, nha-án sáng bui lư. Iki nha-án rêh Satien la ticuoi tin khớm lư, alứng án bôn Arvai Yang Arbang-pilŏ́ng cơt sút tớq mít cannính án. Alứng nha-án rêh ticuoi cannŏ́h hơ, bôn nốh Philip, Prô-curơ, Ni-canor, Tamôn, Barmê-na, alứng Ni-cula te vel Anti-ôt. Ndóng nsuoi, Ni-cula veng phep rit Isa-ra-el, ma tatun án tin Yê-su loi. 6 Tupul náq ngki át chứng mát top mui chít la bar náq dyưng ati Yê-su. Dyơ nha-án capơiq tớq cháq tupul náq alứng cớu, táq tíc ticuoi ngki tabớq táq arnáq Yang Arbang-pilŏ́ng. 7 Co iki parnai Yang Arbang-pilŏ́ng cơt rứh a-ưi ntúq, alứng bôn clứng ticuoi tớq vel Yaru-salem mot tin. Alứng bôn a-ưi náq te top teng rit sang tin tưi.

Ngai Cŏp Satien

8 Satien la ticuoi tin Yê-su khớm lư. Arvai Yang Arbang-pilŏ́ng dyôn án bôn chức têq táq arnáq sileh chứng mát máh ticuoi. 9 Ma bôn ticuoi te mui dúng rum ticuoi Isa-ra-el tarmien alứng Satien. A-ưi náq te dúng rum ngki la ticuoi sol ndon ngai khoiq taláh. Nha-án tớq te vel Si-rên, vel Alec-santri, cruong Si-lasi, alứng cruong Asie. 10 Arvai Yang Arbang-pilŏ́ng dyôn Satien ôi ticuoi ngki tubáiq lư. Iki top nha-án lớiq chom imo ính tông Satien. 11 Dyơ top nha-án chang práq ticuoi cannŏ́h dyôn ton apít Satien. Máh ticuoi ngki tông idô: “He khoiq sáng Satien acraiq Môi-se alứng Yang Arbang-pilŏ́ng.”

12 Iki top ngki chuoq rúc máh ticuoi tớq vel ngki, máh ticuoi sút tớq sớu, alứng máh thới sái rit ính táq Satien. Dyơ nhéq nha-án tớq cŏp Satien, alứng dông án nga ticuoi sút. 13 Nha-án dông atớq sa ticuoi ndon ton apít Satien, dyơ ticuoi ngki tông idô: “Ticuoi ndô báq táq-ntêr pamat Dúng Sang Pưt alứng ayê phep rit Yang Arbang-pilŏ́ng. 14 He khoiq sáng án tông te munáq ticuoi nốh Yê-su, te vel Na-saret, la ticuoi ndon ính talóh Dúng Sang Pưt alứng ính pien máh phep rit Môi-se khoiq patáp he.”

15 Nhéq máh ticuoi rum ntúq ngki me clớn níc nga Satien. Nha-án hôm mang án cơt arớq mang tarneng.

7

Satien Nsuar Lieh

1 Dyơ ariaih top teng rit sang Yang Arbang-pilŏ́ng plốh Satien idô: “Máh callong nha-án tông ngki lư ma lớiq?”

2 Satien ôi idô: “Nhéq máh em ai, conh anhi ơi! Seq inha cammáng parnai cư nsuar. Yang Arbang-pilŏ́ng he bôn chức ang-ưr clưi nhéq te yang cannŏ́h; án khoiq tớq cato achúc achiac he A-praham te inớh. Ndóng ngki A-praham yôl át tớq cruong Mê-sapô-tamie; án iyốh pôq nga cruong Haran. 3 Yang Arbang-pilŏ́ng yua án idô: ‘Mái ngốh te cruong mái, alứng táh nhéq abŏ́h mái. Dyơ mái pôq át nga cruong ndon cư ính apáh a mái.’✡

4 “Iki A-praham ngốh te cruong Caldê, dyơ pôq át nga cruong Haran. Ma tư a-ám án cuchet, Yang Arbang-pilŏ́ng dông án pôq át tớq cruong he át hoi-ndô loi. 5 Yang Arbang-pilŏ́ng iyốh dyôn A-praham bôn cơt ưlla cuteq ndô. Ma Yang Arbang-pilŏ́ng ưq alứng án nha tŏ́ng toiq án idô: Urớh nha-án bôn cơt ưlla nhéq cruong ndô tingôi tớq pang ache achón nha-án. ✡Ma ndóng Yang Arbang-pilŏ́ng tông iki, án iyốh bôn acái. 6 Alứng Yang Arbang-pilŏ́ng tông A-praham loi idô: ‘Urớh tŏ́ng toiq mái cóq át tớq cruong ndon nha-án lớiq bôn cơt ưlla. Tớq cruong ngki nha-án cơt sol nhéq puan culám cumo, alứng ticuoi ưlla nha-án táq dieiq arức lư ada nha-án.✡ 7 Ma tatun loi, cư ính carlieh dơq ada ticuoi tớq cruong ndon táq dyôn ache achón mái cơt sol. Cua ngki, ache achón mái bôn ngốh te cruong ngki, alứng bôn sang tám cư tớq ntúq ndô.’ 8 Dyơ Yang Arbang-pilŏ́ng carhŏt ada A-praham, alứng Yang Arbang-pilŏ́ng yua án táq rit kít dyôn acái conh án. Rit ndô la tíc án carhŏt ada Yang Arbang-pilŏ́ng. Tư án bôn acái conh, án anốh acái ngki la I-sac. Catám ingái ticol, náp te ingái carnian I-sac, án táq rit kít dyôn I-sac. Muchứng ngki tưi, I-sac táq rit kít dyôn Yacốp, acái conh án. Alứng Yacốp táq rit kít ndô dyôn máh acái conh án. Án bôn mui chít la bar náq acái conh, la achúc achiac he.

9 “Bôn munáq te máh achúc achiac he acái conh Yacốp, nốh Yô-sep. Máh ai Yô-sep uan ada án. Iki nha-án táiq án. Dyơ ticuoi te cruong Ê-yip-tô dông án dyôn cơt sol nga cruong ngki. Ma Yang Arbang-pilŏ́ng át níc alứng án. 10 Iki Yang Arbang-pilŏ́ng choi Yô-sep dyôn vít te máh arnáq dieiq arức ngai ính táq án. Yang Arbang-pilŏ́ng táq tớq mít cannính puo cruong Ê-yip-tô táq ŏ ada án. Alứng Yang Arbang-pilŏ́ng dyôn án cơt tubáiq lư. Iki puo cruong ngki chóh án cơt sút tớq cruong ngki, alứng cơt sút díh tớq dúng puo hơ. 11 Ndóng ngki bôn a-ưi cumo ớq crơng tanna tớq cruong Ê-yip-tô alứng tớq cruong Cana-an, lớiq bôn crơng tanna amớh tháng. Toiq bap lư máh ticuoi tớq cruong ngki. Alứng achúc achiac he te inớh pôq ruráh suo crơng tanna, ma lớiq bôn. 12 Tư Yacốp sáng ngai táq-ntêr te cruong Ê-yip-tô bôn crơng tanna, iki án yua acái conh án, la máh achúc achiac he te inớh pôq nga cruong Ê-yip-tô chư tôm lư. 13 Tư nha-án pôq chư tatun loi, Yô-sep dyôn nha-án chom án la em ai nha-án. Alứng án dyôn em ai án bôn tumúh puo cruong Ê-yip-tô. 14 Iki án patáp Yacốp a-ám án dyôn dông nhéq sớu pôq át alứng án tớq cruong Ê-yip-tô. Nhéq máh ticuoi tớq sớu án la tupul chít la sông náq. 15 Dyơ Yacốp pôq át tớq cruong Ê-yip-tô. Án alứng máh achúc achiac he te inớh át lớng tớq cruong ngki tingôi sút nhéq pang tumống nha-án. 16 Vít ngki ngai dông achô lieh cumuiq nha-án nga vel Se-kem, alứng dŏq tớq ping tớq cưp ndon A-praham khoiq plới te máh acái conh Hamor.

17 “Khoiq tumán tớq ingái Yang Arbang-pilŏ́ng ính táq arớq án khoiq ưq alứng A-praham te nsuoi, dyơ tŏ́ng toiq he cơt rứh clứng lư tớq cruong Ê-yip-tô. 18 Dyơ bôn munáq loi cơt puo tớq cruong Ê-yip-tô, ma án lớiq chom amớh te Yô-sep.✡ 19 Puo ndô dông dieiq arức lư máh achúc achiac he te inớh. Án patot ticuoi mbơiq carnian acái conh cóq pôq phôt. Án táq iki, co án ính tŏ́ng toiq achúc achiac he cơt pít nhéq. 20 Tớq ingái dieiq arức ngki, a-i Môi-se carnian Môi-se. Yang Arbang-pilŏ́ng sáng bui lư ada Môi-se. A-i a-ám án parléh án tớq dúng, nhéq pe kisái. 21 Tư nha-án lớiq têq catốq nnáng, iki nha-án dông phôt Môi-se nga dơq; nha-án cacháq án tớq ar-áu két. Ma bôn acái cán puo tumúh; dyơ cán ngki ial táq acái. 22 Iki Môi-se bôn rian nhéq máh ngê tubáiq te ticuoi Ê-yip-tô. Dyơ parnai án tông la sit lư, alứng hôi lư án táq arnáq.

23 “Tư Môi-se bôn puan chít cumo, án ính pôq alang em ai em ơi án ticuoi Isa-ra-el. 24 Ndóng án pôq, án tumúh munáq ticuoi Ê-yip-tô tính munáq ticuoi Isa-ra-el. Án sáng sruiq táq ticuoi Isa-ra-el ngki, alứng án tớq choi. Dyơ án cachet ticuoi Ê-yip-tô. 25 Môi-se parngíh máh ticuoi Isa-ra-el chom Yang Arbang-pilŏ́ng dyôn án tarchoi nha-án. Ma nha-án lớiq chom te callong ndô. 26 Ingái parnô loi, Môi-se tumúh bar náq ticuoi Isa-ra-el carchet. Dyơ án dyŏq nha-án êq carchet. Án tông nha-án idô: ‘Inha la lư em ai. Ma imo inha munáq pi-ốh munáq, munáq táq munáq?’ 27 Ma án ndon tính yớu, án kitúh Môi-se, alứng án tông idô: ‘Nnáu chóh mái cơt ticuoi sút dŏq parchen he? 28 Mái ính cachet cư arớq mái khoiq cachet ticuoi Ê-yip-tô ingái inô tưi, lớiq?’✡ 29 Tư Môi-se sáng parnai ngki, án adáh lư. Dyơ án lúh te cruong Ê-yip-tô, pôq át tớq cruong Madian loi. Tớq cruong ngki án ama bar náq acái conh.

30 “Nhéq puan chít cumo Môi-se át tớq ntúq aih, tumán cóh Si-nai. Vít ngki bôn mui tarneng Yang Arbang-pilŏ́ng tớq apáh dyôn án hôm uih chéh tớq arpul arbu.✡ 31 Tư Môi-se hôm uih, án sáng dut lư. Dyơ án ticaq pôq tumán ính me arŏ́q lư arbu ngki, ma án sáng sieng Yang Arbang-pilŏ́ng tông án idô: 32 ‘Cư la Yang Arbang-pilŏ́ng achúc achiac inha A-praham sang, I-sac sang, alứng Yacốp sang.’ Dyơ Môi-se dyandyír co sáng adáh lư, alứng án lớiq dáh me nnáng nga uih ngki. 33 Dyơ Yang Arbang-pilŏ́ng tông án idô: ‘Mái luaiq viang cơp te dyưng mái. Ntúq cuteq mái tayứng ndô la ntúq práh ŏ na Yang Arbang-pilŏ́ng. 34 Cư khoiq hôm dyơ máh ticuoi prái cư chiuq a-ưi nốh dieiq arức tớq cruong Ê-yip-tô. Cư khoiq sáng dyơ máh ticuoi cư cucloiq cucling. Iki cư siar nga ndô ính choi tamống nha-án. Ma hoi-ndô cư yua mái píh lieh nga cruong Ê-yip-tô.’

35 “Te nsuoi, Môi-se ính choi tưi top Isa-ra-el, ma nha-án lớiq ính án choi. Alứng nha-án tông idô: ‘Nnáu chóh mái cơt sút dŏq parchen he?’ Ma tarneng ndon át tớq arbu uih chéh ngki tông Môi-se chom arlớih lư, la Yang Arbang-pilŏ́ng táp rêh án dyôn cơt sút top Isa-ra-el, alứng dyôn choi tamống nha-án. 36 Iki Môi-se dông angốh top Isa-ra-el te cruong Ê-yip-tô. Án táq a-ưi arnáq sileh tớq cruong Ê-yip-tô, alứng ndóng án choi nha-án dyang dơq ving cavang Cusáu, alứng ndóng nha-án át ntúq aih. Nha-án át ntúq ngki nhéq puan chít cumo. 37 Môi-se tông top Isa-ra-el idô: ‘Urớh Yang Arbang-pilŏ́ng yua munáq ticuoi te top inha dyôn cơt ticuoi tang ngcang án muchứng cư tưi.’ 38 Môi-se át alứng top achúc achiac he la ticuoi Isa-ra-el te inớh tớq ntúq aih, alứng án táp táq-ntêr alứng tarneng Yang Arbang-pilŏ́ng tớq cóh Si-nai. Ndóng ngki án ráp parnai dyôn têq bôn tumống te Yang Arbang-pilŏ́ng, dyơ án tông dyôn he chom tưi.

39 “Ma achúc achiac he lớiq cammáng Môi-se. Dyơ nha-án ính táh Môi-se, alứng nha-án ính chô lieh nga cruong Ê-yip-tô. 40 Ndóng Môi-se yôl át tớq cóh Si-nai, achúc achiac he yua Arôn idô: ‘Seq mái táq rup yang dŏq ayông he. Co he lớiq chom bôn arnáq amớh cơt ada Môi-se, la ticuoi ndon dông angốh he te cruong Ê-yip-tô.’ 41 Iki nha-án táq mui lám rup carrŏ́q acái. Dyơ nha-án tutức sang rup ngki. Nha-án cha alứng parlơ bui. Nha-án ơn lư bôn rup nha-án tốq bôm. 42 Iki Yang Arbang-pilŏ́ng nguai te nha-án, alứng táh dyôn nha-án tíng sang mát pandang, mát kisái, alứng máh pantôr. Nha-án ngin nốh ngki la yang nha-án. Ma máh nốh ngki, Yang Arbang-pilŏ́ng khoiq tông tớq tám uráq ticuoi tang ngcang án te inớh idô:

‘Top Isa-ra-el ơi! Ndóng inha át tớq ntúq aih puan chít cumo,

cư lớiq bôn yua inha dông crơng mŏp sang dyôn cư.

43 Lư inha cliau dúng prới yang Mô-lêc.

Alứng inha cliau rup pantôr táq tíc inha sang yang Rê-phan.

Nốh amớh inha ính sang, inha táq rup ngki.

Co te arnáq ngki cư mŏp inha dyôn ngai cŏp dông nga cruong Ba-bulôn.’ ”✡

44 Satien tông loi idô: “Ndóng achúc achiac he át tớq ntúq aih, nha-án sŏ́ng dông mui lám Dúng Sang Prới ien sang tám Yang Arbang-pilŏ́ng. Dúng ngki nha-án táq veng arớq Yang Arbang-pilŏ́ng khoiq tông nha-án na Môi-se, alứng arớq Yang Arbang-pilŏ́ng khoiq apáh dyôn Môi-se hôm. 45 Achúc achiac he te inớh dyôn pang acái nha-án bôn ưlla tưi Dúng Sang Prới ngki. Ndóng Yô-sua dông achúc achiac he mot tớq cruong ndon Yang Arbang-pilŏ́ng khoiq ưq ính dyôn nha-án cơt ưlla, nha-án dông díh Dúng Sang Prới ngki. Yang Arbang-pilŏ́ng chuih máh ticuoi tớq cruong ngki, dyơ dyôn top he loi át. Alứng Dúng Sang Prới ngki yôl níc tớq cruong ndô tingôi ingái Davit cơt puo top Isa-ra-el. 46 Yang Arbang-pilŏ́ng sáng bui lư ada Davit. Alứng Davit seq Yang Arbang-pilŏ́ng dyôn án bôn táq dúng pưt ien sang tám Yang Arbang-pilŏ́ng Ưlla achúc achiac he Yacốp sang. 47 Ma Yang Arbang-pilŏ́ng lớiq dyôn Davit táq Dúng Sang Pưt. Yang Arbang-pilŏ́ng dyôn Sa-lamôn, acái conh Davit, táq Dúng Sang ngki. 48 Ma Yang Arbang-pilŏ́ng ndon sút clưi nhéq te cannŏ́h lớiq át tớq dúng sang ticuoi táq. Án khoiq tông ada ticuoi tang ngcang án idô:

49 ‘Pilŏ́ng cơt kichơng dyôn cư ticu,

alứng cúc cuteq cơt ntúq cư achúh dyưng.

Khán iki, imo inha parngíh ính táq dúng dyôn cư át?

Cư lớiq nai aleq.

Imo inha táq dúng dyôn cư angô?

50 Cư táp teng cứp nốh ndon khoiq bôn, piaiq lớiq?’ ”✡

51 Dyơ Satien tông loi idô: “Inha bôn mít cớng lư. Alứng cutor inha lớiq ính cammáng. Inha lớiq peh parnai Yang Arbang-pilŏ́ng alứng lớiq dyôn Arvai Yang Arbang-pilŏ́ng cơt sút tớq mít inha. Inha táq muchứng tháng achúc achiac inha te inớh. 52 Nha-án khoiq táq dieiq arức máh ticuoi tang ngcang Yang Arbang-pilŏ́ng. Nha-án cachet máh ticuoi tông acớiq dyôn nha-án chom, urớh bôn munáq Acái Yang Arbang-pilŏ́ng siar nga cúc cuteq ndô. Alứng hoi-ndô án khoiq tớq dyơ nga cúc cuteq ndô, ma inha khoiq culieu án alứng cachet án. 53 Tarneng Yang Arbang-pilŏ́ng khoiq tông dyôn inha chom phep rit te Yang Arbang-pilŏ́ng, ma inha lớiq peh parnai ngki.”

Ngai Cachet Satien

54 Tư ticuoi sút sáng máh parnai ngki, nha-án sáng la-ưn táp tớq mít nha-án. Alứng nha-án caltưat kineng tabang ada Satien. 55 Ma Satien bôn Arvai Yang Arbang-pilŏ́ng cơt sút tớq mít cannính án. Dyơ án tingưi asớr nga pilŏ́ng, alứng án hôm chức ang-ưr lư te Yang Arbang-pilŏ́ng. Alứng án hôm Yê-su át tayứng pa atớm Yang Arbang-pilŏ́ng. 56 Dyơ án tông idô: “Tíh! Inha tingưi nga pilŏ́ng! Cư hôm pilŏ́ng arớq ngai pốh, alứng cư hôm Acái Yang Cơt Ticuoi át tayứng pa atớm Yang Arbang-pilŏ́ng.”

57 Tư máh ticuoi ngki sáng Satien tông parnai ngki, nha-án capát cutor alứng hiar yứng lư. Dyơ nha-án palŏ́ng nga Satien. 58 Nha-án ndŏ́h Satien angốh culái tieh vel. Alứng nha-án ial búl tíq ada Satien tingôi cuchet. Top ticuoi ndon cachet Satien, yua munáq ticuoi bánh, nốh Salơ, kiaq me tampớc nha-án. 59 Ndóng nha-án tíq búl ada Satien, Satien cớu idô: “Ưlla Yê-su ơi! Seq inha ráp ial arvai cư.”

60 Iki án chóh tarcol alứng tông yứng lư idô: “Ưlla ơi! Seq inha êq náp máh luaih ndon nha-án táq ada cư hoi-ndô.”

Cua án tông iki, án cuchet.

8

1 Alứng Salơ sŏ́ng alứng nha-án ndon cachet Satien.

Salơ Táq Dieiq Arức Lư Top Veng Tapun Yê-su

Ndóng ngki top veng tapun Yê-su tớq vel pưt Yaru-salem mbơiq tumúh ngai táq dieiq arức lư. Iki top nha-án mmar lúh pláh nhéq. Bôn án ndon át lieh tớq vúng Yudê, alứng bôn án ndon lúh át nga vúng Sa-mari. Ma top mui chít la bar náq dyưng ati Yê-su yôl át tớq vel pưt Yaru-salem. 2 Bôn mui top conh ndon dyám náp Yang Arbang-pilŏ́ng, nha-án ial cumuiq Satien dông tứp. Nha-án nhiem atíh án. 3 Ma Salơ ính pupít nhéq ticuoi tin Yê-su. Iki án pôq suo cứp dúng. Khán án tumúh ticuoi tin, án lúq angốh díh cán, díh conh, dông crál tớq coq tôt.

Parnai Ŏ Te Yê-su Crit Tớq Nga Ticuoi Sa-mari

4 Máh ticuoi tin ndon lúh te vel Yaru-salem, án ndon pôq tudô, án ndon pôq tuki, dŏq cato parnai ŏ te Yê-su Crit. 5 Phi-lip la munáq te top ndon mpô máh crơng tớq top tin, án siar nga vúng Sa-mari alứng cato te Crit dyôn máh ticuoi tớq vúng ngki chom. 6 Co Phi-lip táq a-ưi arnáq sileh, iki bôn clứng lư ticuoi tớq vúng ngki cammáng parnai án cato. 7 Bôn a-ưi náq ticuoi bôn yang saq piyúh. Tư Phi-lip chuih angốh yang saq te máh cháq ticuoi, yang ngki hiar yứng lư. Máh ticuoi a-ái cớng alứng máh ticuoi dyuat, la án táq dyôn cơt bánh nhéq. 8 Co iki ticuoi tớq vúng Sa-mari bôn máng callong bui.

9 Bôn munáq conh, nốh Si-môn, tớq vel Sa-mari. Te nsuoi án la ticuoi mo. Ticuoi tớq vel Sa-mari sáng dut lư te máh arnáq án táq. Án ính ngai ayô án, alứng ính nốh án pardŏ́h parhanh la mo khéh lư. 10 Máh ticuoi sút alứng máh ticuoi prái tớq vel ngki cammáng níc parnai án tông. Nha-án tông idô: “Ticuoi ndô bôn chức arớq chức Yang Arbang-pilŏ́ng tưi.”

11 Máh ticuoi tớq vel ngki veng tapun Si-môn, co nha-án khoiq sáng te dưnh dyơ máh arnáq án táq. 12 Ma tư Phi-lip cato parnai ŏ te Yang Arbang-pilŏ́ng cơt sút alứng te Yê-su Crit, bôn ticuoi tớq vel ngki mot tin alứng ráp tíc na dơq, bôn díh conh díh cán. 13 Si-môn tin alứng ráp tíc na dơq tưi. Tumo Phi-lip pôq, Si-môn pôq tuki tưi. Iki Si-môn bôn hôm máh arnáq sileh Phi-lip táq. Án sáng dut lư tớq mít án. Án lớiq chom te mmo Phi-lip bôn chức têq táq arnáq iki.

14 Tư top mui chít la bar náq ndon át tớq vel Yaru-salem sáng ngai táq-ntêr ticuoi tớq vel Sa-mari tin parnai Yang Arbang-pilŏ́ng, iki nha-án yua Phi-er alứng Yon pôq me. 15 Tư Phi-er alứng Yon tớq nga vel ngki, nha-án cớu dyôn ticuoi ndon khoiq tin, alứng seq Yang Arbang-pilŏ́ng dyôn Arvai án át alứng máh ticuoi ngki, 16 co Arvai Yang Arbang-pilŏ́ng iyốh tớq át alứng máh ticuoi ngki. Ma nha-án khoiq ráp tíc na dơq nhơ nốh Ưlla Yê-su. 17 Tư Phi-er alứng Yon capơiq tớq cháq máh ticuoi tin, iki Arvai Yang Arbang-pilŏ́ng mot át táp tớq mít nha-án.

18 Tư Si-môn hôm Phi-er alứng Yon capơiq tớq cháq ticuoi, alứng Arvai Yang Arbang-pilŏ́ng mot át táp tớq mít ticuoi, iki án dông práq nga nha-án, co án ính bôn tưi chức ngki. 19 Án tông idô: “Cư seq inha dyôn cư bôn tưi chức ndô, dŏq cư capơiq tớq cháq ticuoi cannŏ́h dyôn nha-án têq bôn Arvai Yang Arbang-pilŏ́ng tưi.”

20 Ma Phi-er ôi án idô: “Práq mái alứng cháq mái lư pít mui parrứh! Co imo mái parngíh chức Yang Arbang-pilŏ́ng têq plới tớq práq? 21 Mái lớiq têq táq arnáq ndô, co mít cannính mái lớiq bôn tinớng ŏ chứng mát Yang Arbang-pilŏ́ng. 22 Iki cóq mái táh viang ngê tieq, dyơ ial mít tamme loi. Alứng cóq mái cớu seq nga Yang Arbang-pilŏ́ng, dáh lơ án táh luaih dyôn mái te arnáq mái khoiq parngíh ính táq. 23 Cư hôm mít mái tél-sél lư ính táq arnáq muchứng he, alứng bôn callong luaih cơt sút tớq mít mái.”

24 Dyơ Si-môn ôi Phi-er idô: “Seq mái cớu nga Yang Arbang-pilŏ́ng choi cư, dyôn máh arnáq ngki êq tớq nga cư.”

25 Cua Phi-er alứng Yon cato parnai Yang Arbang-pilŏ́ng tớq vúng Sa-mari, alứng cato te máh arnáq Yê-su táq arớq nha-án khoiq hôm, nha-án chô lieh nga vel Yaru-salem. Ndóng nha-án pôq na carna, nha-án mot cato parnai ŏ te Yang Arbang-pilŏ́ng tớq máh vel át paniar carna vúng Sa-mari.

Phi-lip Alứng Ticuoi Ê-thie-bi

26 Bôn mui tarneng tớq tông Phi-lip idô: “Mái thuan, dyơ pôq anga tadưp. Mái pôq tớq carna te vel Yaru-salem pôq nga vel Casa, la carna pôq cláh báng tupứng ntúq aih.”

27 Iki Phi-lip yôr tayứng, dyơ pôq. Tớq carna án hôm munáq conh te cruong Ê-thie-bi. Conh ndô la ticuoi dyưng ati puo cán tớq cruong Ê-thie-bi. Án kiaq me máh ntưn puo cán, nốh Candac. Conh ndô khoiq pôq sang tám Yang Arbang-pilŏ́ng tớq vel Yaru-salem. 28 Ma hoi-ndô án chô nga cruong án na kien aséh. Án át tớq kien aséh alứng án dŏc tám uráq Ê-sai la ticuoi tang ngcang Yang Arbang-pilŏ́ng khoiq taran te inớh. 29 Arvai Yang Arbang-pilŏ́ng tông Phi-lip idô: “Mái tarveng ticuoi ndon át tớq kien aséh.”

30 Phi-lip tarveng; dyơ án atôm kien aséh. Án sáng ticuoi ndon át tớq kien aséh ngki dŏc tám uráq Ê-sai. Iki án plốh ticuoi ngki idô: “Máh callong mái khoiq dŏc, mái apúh lớiq?”

31 Conh ngki ôi Phi-lip idô: “Imo têq cư apúh, co lớiq bôn ngai cato cư.”

Iki án mơi Phi-lip sớr át tớq kien aséh, alứng ticu munơi alứng án. 32 Conh ngki dŏc tớq tám uráq Ê-sai, idô:

“Ngai dông ticuoi ndô arớq ngai dông pannán cưu ính kiac.

Muchứng ngai kít sóc acái cưu, ma án át arngiac sớng,

muchứng ngki tưi ticuoi ndô lớiq tacang amớh.

33 Án lớiq bôn táq luaih amớh,

ma ngai ayê alứng táq án.

Ngai cachet án,

alứng án ớq acái tŏ́ng,

co ngai lớiq ính án bôn tumống nnáng tớq cúc cuteq ndô.”✡

34 Cua án dŏc, án plốh Phi-lip idô: “Máh parnai Ê-sai tông ndô la án tông te nnáu? Án tông te cháq án bôm, lớiq la te ticuoi cannŏ́h? Seq mái tông cư hơ.”

35 Dyơ Phi-lip luoh ngcang cato parnai ŏ te Yê-su. Tôm lư án tông arlớih lư dyôn ticuoi ngki chom parnai ndô la Ê-sai taran te Yê-su. 36 Ndóng nha-án pôq na carna, dyơ nha-án tớq nga ntúq bôn dơq. Ticuoi Ê-thie-bi tông idô: “Tíh! Mái me dơq ngki. Têq mái táq tíc na dơq dyôn cư hoi-ndô, ma lớiq?”

37 Phi-lip ôi án: “Khán mái tin nhéq tarngứh tarhơ, cư têq táq tíc na dơq dyôn mái.”*

Ticuoi ngki ôi: “Lư cư tin Yê-su Crit la Acái Yang Arbang-pilŏ́ng.”

38 Iki ticuoi Ê-thie-bi dyôn kien aséh trín tumán dơq. Dyơ nha-án bar náq siar nga dơq, alứng Phi-lip táq tíc na dơq dyôn án. 39 Tư nha-án sớr te dơq, Arvai Yang Arbang-pilŏ́ng arơq dông Phi-lip nga ntúq cannŏ́h loi. Ticuoi Ê-thie-bi lớiq hôm nnáng Phi-lip, ma án pôq nưm munáq án táp na carna ngki, alứng mít án sáng bui lư. 40 Ma Yang Arbang-pilŏ́ng achúh Phi-lip tớq vel Asô-tut. Dyơ Phi-lip cato parnai ŏ te Yê-su Crit tớq cứp vel paniar carna án pôq tingôi tớq nga vel Sê-sarê.

9

Salơ Tumúh Yê-su Tớq Carna

1 Ma Salơ yôl sáng uan lư ada top veng tapun Yê-su, alứng ính cachet nhéq top ngki. 2 Iki án pôq seq chớiq te ariaih top teng rit sang dyôn án têq cŏp máh ticuoi tin díh conh, díh cán, ndon át tớq vel Damac. Án ính apáh chớiq ndô dyôn ticuoi sút máh dúng rum ticuoi Isa-ra-el tớq vel Damac chom arlớih lư án têq cŏp ticuoi. Ticuoi ndon án ính cŏp la top veng tapun Yê-su; án ính chóq nha-án alứng dông nga vel pưt Yaru-salem. 3 Tư ticuoi sút dyôn Salơ bôn chớiq, dyơ án pôq. Ndóng án pôq na carna tumán ính tớq vel Damac, án ticớr hôm ang claq asiar te pilŏ́ng nga án. 4 Án dứm tớq cuteq, alứng án sáng sieng tubau idô: “Salơ ơi! Ơ Salơ! Imo mái táq cư?”

5 Salơ ôi: “Ưlla ơi! Inha la nnáu?”

Sieng ngki ôi án: “Cư la Yê-su, án ndon mái táq dieiq arức. 6 Mái yôr táp, alứng mot tớq vel. Tớq vel ngki bôn ticuoi tông dyôn mái chom amớh mái cóq táq.”

7 Máh ticuoi pôq alứng Salơ sáng dut lư, lớiq têq tacang amớh nnáng; nha-án sáng sieng ma lớiq hôm nnáu. 8 Dyơ Salơ yôr tayứng. Tư án caplang, mát án cơt sot. Iki yớu án tec chuor amot nga vel Damac. 9 Nhéq pe ingái án lớiq bôn hôm amớh, alứng án lớiq cha ngoiq.

10 Tớq vel Damac, bôn munáq te top veng tapun Yê-su, nốh A-nanie. Yang Arbang-pilŏ́ng apáh dyôn A-nanie hôm Yê-su. Yê-su arô án idô: “A-nanie ơi!”

A-nanie ôi Yê-su: “Ơq Ưlla. Amớh Ưlla ính cư táq?”

11 Yê-su tông án idô: “Cóq mái pôq hoi-ndô táp nga carna ngai dŏq Carna Tinớng; mái suo munáq conh te vel Tarsơ, nốh Salơ. Án át tớq dúng Yuda. Hoi-ndô Salơ cớu seq nga cư. 12 Alứng Yang Arbang-pilŏ́ng khoiq apáh dyôn Salơ hôm munáq conh, nốh A-nanie, tớq capơiq tớq cháq án dyôn mát án têq cơt plang lieh.”

13 A-nanie ôi idô: “Ưlla ơi! Cư khoiq sáng ngai táq-ntêr te ticuoi ndô, án khoiq táq dieiq arức lư top inha tớq vel Yaru-salem. 14 Alứng hoi-ndô án bôn chớiq te máh ticuoi sút top teng rit sang, dyôn án têq cŏp máh ticuoi tin Ưlla tớq vel Damac ndô.”

15 Ma Yê-su tông án idô: “Cóq mái pôq táq arớq cư khoiq yua mái, co cư khoiq rêh ticuoi ndô. Cư dyôn án dông nốh cư dyôn cơt parhanh cứp ntúq chôp cruong ticuoi Isa-ra-el alứng ticuoi tới ticuoi Isa-ra-el, díh nga máh puo nha-án hơ. 16 Cư ính dyôn án chom máh arnáq dieiq arức án cóq chiuq, co án cliau nốh cư.”

17 Iki A-nanie pôq alứng mot tớq dúng Yuda. Án capơiq tớq cháq Salơ, alứng án tông Salơ idô: “Salơ ơi! Mái la em ai cư. Ưlla he Yê-su khoiq tumúh mái tớq carna. Án yua cư tớq nga mái, dŏq táq dyôn mát mái cơt plang lieh, alứng án dyôn Arvai án cơt sút tớq mít mái.”

18 Ndóng ngki táp, arớq atôh mbớr ndon táq dyôn mát án sot, dyơ mát án cơt plang lieh. Án yôr tayứng alứng ráp tíc na dơq. 19 Án cha lieh dôi, alứng án sáng bánh rêng lieh. Dyơ án át tớq vel Damac alứng top veng tapun Yê-su, biq ingái loi.

Salơ Cato Tớq Vel Damac

20 Dyơ Salơ pôq táp nga dúng rum ticuoi Isa-ra-el, alứng án cato te Yê-su la lư Acái Yang Arbang-pilŏ́ng. 21 Nhéq máh ticuoi ndon sáng parnai án cato, nha-án sáng dut lư. Alứng nha-án tông idô: “Án ndô lớiq, khoiq talóh top veng tapun Yê-su tớq vel Yaru-salem? Alứng án tớq nga tudô co ính cŏp máh ticuoi ndon veng tapun Yê-su. Án ính chóq alứng dông nha-án nga máh ticuoi sút top teng rit sang.”

22 Ma parnai Salơ cato cơt sit asớr. Tư top Isa-ra-el át tớq vel Damac sáng án cato te Yê-su, la munáq ndon Yang Arbang-pilŏ́ng rêh dŏq choi tamống ticuoi, iki nha-án lớiq têq tarmien nnáng.

23 Vít ngki, máh ticuoi sút top Isa-ra-el tanghúng ính cachet Salơ. 24 Nha-án côn tớq máh ngáh callống carrống vel, ính cachet án. Ma án sáng ngai táq-ntêr nha-án ính cachet án. 25 Iki tớq idáu, top veng tapun Yê-su sớr tớq carrống. Nha-án dyôn Salơ át tớq atéh, dyơ nha-án atiar án asiar nga pa culái tieh carrống vel.

Salơ Tớq Vel Pưt Yaru-salem

26 Tư Salơ tớq nga vel Yaru-salem, án ính mot rum alứng top veng tapun Yê-su tớq vel ngki. Ma top ngki adáh án, co nha-án lớiq náp án khoiq tin Yê-su. 27 Ma Ba-naba pôq asuoi Salơ nga top dyưng ati Yê-su. Alứng án tông dyôn nha-án chom Salơ khoiq hôm Yê-su tớq carna alứng khoiq sáng Yê-su tông Salơ. Án tông Salơ khoiq cato parnai ŏ te Yê-su clŏ́q lư tớq vel Damac. 28 Co iki nha-án dyôn Salơ át alứng nha-án tớq vel Yaru-salem. Salơ pôq chôp vel Yaru-salem, alứng án cato clŏ́q lư parnai ŏ te Yê-su Crit. 29 Án cato alứng tanghúng nha mui top ticuoi Isa-ra-el ndon táq-ntêr parnai Créc. Ma máh ticuoi ngki sisuo ngê ính cachet án. 30 Tư top veng tapun Yê-su sáng iki, nha-án dông Salơ nga vel Sê-sarê loi. Tớq ingái tatun, nha-án dyôn án sớr tớq tuoc alứng chô lieh nga vel án bôm la vel Tarsơ.

31 Vít ngki máh top tin tớq vúng Yudê, vúng Ca-lilê, alứng vúng Sa-mari, lớiq bôn tumúh nnáng dieiq arức. Nha-án sŏ́ng mui mít munáq catớih tông munáq te ngê Yê-su. Alứng Arvai Yang Arbang-pilŏ́ng khêr mít nha-án dyôn sáng ien ŏ lieh. Ticuoi tin Yê-su cơt clứng lư loi, alứng nha-án dyám náp Ưlla.

Phi-er Pôq Alang Vel Li-da Alứng Vel Yôp-pa

32 Ndóng ngki Phi-er báq lư pôq alang cứp ntúq ndon bôn ticuoi tin tớq máh vúng ngki. Iki án pôq alang top tin Yê-su tớq vel Li-da. 33 Tớq vel ngki Phi-er tumúh munáq conh, nốh Ê-nê, ndon a-ái cớng. Án bíq tớq nchiauq khoiq bôn ticol cumo dyơ. 34 Phi-er tông án idô: “Ê-nê ơi! Yê-su Crit táq dyôn mái cơt bánh. Mái yôr tayứng, alứng pom nchiauq mái!”

Ndóng ngki táp Ê-nê yôr tayứng. 35 Nhéq máh ticuoi tớq vel Li-da alứng vúng Sarôn hôm Ê-nê cơt bánh. Iki nha-án tin Yê-su tưi.

36 Tớq vel Yôp-pa bôn munáq cán tớq top tin, nốh Ta-butha. Tớq cang Créc nốh án la Dôr-ca. Cán ndô táq arnáq ŏ níc, alứng án choi a-ưi náq ticuoi kidit. 37 Ndóng ngki án a-ái, dyơ án cuchet. Yớu án ial dơq arau cháq án veng rit nha-án cơi táq. Cua nha-án arau, nha-án dŏq cumuiq ngki tớq callúng trơn bar tớq dúng. 38 Vel Yôp-pa át tumán vel Li-da. Iki, tư top veng tapun Yê-su tớq vel Yôp-pa sáng hanh Phi-er át tớq vel Li-da, dyơ nha-án yua bar náq ticuoi pôq cớiq Phi-er. Nha-án seq Phi-er idô: “Seq mái tớq nga vel he hoi-ndô táp.”

39 Iki Phi-er pôq alứng nha-án. Tư án tớq nga dúng, nha-án dông án sớr tớq callúng trơn bar. Bôn cán cammai clứng lư át tớq callúng ngki. Nha-án nhiem alứng angốh tampớc Dôr-ca khoiq dyih dyôn nha-án te nsuoi. 40 Phi-er yua nha-án ngốh te callúng ngki. Dyơ án chóh tarcol alứng cớu. Cua án cớu, án píh me nga cumuiq, alứng án tông idô: “Ta-butha ơi! Mái yôr tayứng!”

Ndóng ngki táp cán ndon khoiq cuchet caplang lieh mát. Tư án hôm Phi-er, án yôr ticu. 41 Phi-er tec ati án dyôn yôr tayứng. Dyơ Phi-er arô top veng tapun Yê-su alứng máh cán cammai. Án dông angốh cán ngki dyôn nha-án hôm, cán ngki khoiq tumống lieh. 42 Iki arnáq ndô cơt parhanh chôp vel Yôp-pa, alứng bôn clứng lư ticuoi mot tin Yê-su. 43 Phi-er át tớq vel Yôp-pa lớiq chom sếq ingái loi. Án át alứng munáq conh, nốh Si-môn. Si-môn la ticuoi thơq táq ngcár pannán dyôn cơt ŏ.

10

Phi-er Alứng Cor-nai

1 Tớq vel Sê-sarê bôn munáq conh, nốh Cor-nai. Án sút mui culám náq líng. Top líng ndô la mui phê te top ndon ngai dŏq top I-tali. 2 Cor-nai la ticuoi ŏ alứng khun. Án alứng nhéq abŏ́h án dyám náp alứng sang Yang Arbang-pilŏ́ng. Án ial práq choi máh ticuoi kidit. Án cớu seq níc nga Yang Arbang-pilŏ́ng. 3 Bôn mui ingái, tớq pandang viet, Yang Arbang-pilŏ́ng apáh baih dyôn án hôm mui tarneng Yang Arbang-pilŏ́ng tớq nga án, alứng arô án idô: “Cor-nai ơi!”

4 Ma Cor-nai sáng adáh lư. Án me clớn níc nga tarneng ngki, alứng án plốh idô: “Ưlla ơi! Amớh inha ính bôn?”

Tarneng ngki ôi án: “Yang Arbang-pilŏ́ng khoiq sáng dyơ máh parnai mái cớu seq. Alứng án khoiq chom te máh práq ndon mái choi ticuoi kidit. Co iki án ayư níc mái. 5 Hoi-ndô cóq mái yua ticuoi pôq suo munáq conh, nốh Si-môn, tớq vel Yôp-pa. Ngai dŏq án la Phi-er hơ. Mái seq án tớq nga dúng mái. 6 Ticuoi ưlla dúng Phi-er át, nốh Si-môn tưi. Án la ticuoi thơq táq ngcár pannán dyôn cơt ŏ. Dúng án tumán tor dơq ving-cavang.”

7 Tư tarneng ngki ngốh, Cor-nai arô bar náq prái tarráih án, alứng án arô munáq líng hơ. Ticuoi líng ndô dyám náp Yang Arbang-pilŏ́ng tưi, alứng án chóng ính choi Cor-nai. 8 Cor-nai tông pe náq ngki dyôn chom te máh parnai tarneng khoiq tông án. Dyơ án yua nha-án pôq nga vel Yôp-pa.

9 Máh ingái parnô, tumán pandang tứng, pe náq ngki chón pôq na carna tumán vel Yôp-pa; Phi-er sớr tớq mpuong clúng dúng, án ính cớu ngki. 10 Ndóng ngki án sáng pinhaih pallúng. Ma ndóng án pớn ngai táq tanna, án hôm muoi arnáq Yang Arbang-pilŏ́ng apáh baih a-án. 11 Án hôm pilŏ́ng arớq ngai pốh, alứng arớq prới chír lư; alứng arớq ngai chóq ntớng tớq puan tol prới ngki; dyơ ngai atiar asiar prới ngki te pilŏ́ng. 12 Tớq prới ngki bôn cứp nốh pannán, ndon ticaq pôq, ndon pôq nhál-nhíc, alứng ndon pár. 13 Alứng Phi-er sáng sieng tông án idô: “Phi-er ơi! Mái yôr tayứng. Máh pannán ndô têq mái cha. Pannán mmo mái ính cha, mái ial táq cha pannán ngki.”

14 Ma Phi-er ôi idô: “Lớiq mmớh! Cư lớiq ính cha, Ưlla ơi! Te két tingôi pưt, cư lớiq nai cha crơng tanna lớiq práh veng rit Isa-ra-el.”

15 Ma sieng ngki tông lieh Phi-er idô: “Nốh amớh Yang Arbang-pilŏ́ng khoiq táq práh, mái êq tông lớiq práh.”

16 Pe chư sieng ngki tông Phi-er iki. Dyơ prới ngki arớq ngai lúq asớr lieh nga pilŏ́ng. 17 Phi-er sáng dut lư te máh nốh án khoiq hôm. Ndóng án át parngíh te arnáq ngki, nha-án pe náq te dúng Cor-nai bôn tumúh dúng Si-môn. Nha-án át tumán ngáh callống dúng Si-môn. 18 Nha-án tubau idô: “Bôn ticuoi nốh Si-môn Phi-er át tớq dúng ndô lớiq?”

19 Ndóng ngki Phi-er yôl parngíh te máh nốh án khoiq hôm, ma Arvai Yang Arbang-pilŏ́ng tông án idô: “Bôn pe náq ticuoi tớq nga tudô, nha-án ính tumúh mái. 20 Mái siar tumúh nha-án, alứng mái êq adáh amớh pôq alứng nha-án, co cư yua nha-án tớq nga tudô.”

21 Iki Phi-er siar tumúh nha-án, alứng tông idô: “Cư la án ndon inha suo. Amớh inha ính bôn?”

22 Nha-án ôi: “He tớq nga tudô co Cor-nai ticuoi sút mui culám náq líng yua he tớq. Án la ticuoi tinớng ŏ alứng dyám náp Yang Arbang-pilŏ́ng. Nhéq máh ticuoi Isa-ra-el chom Cor-nai la ticuoi ŏ. Alứng tarneng Yang Arbang-pilŏ́ng yua án mơi mái pôq nga dúng án, dyôn án têq bôn sáng tưi te parnai mái cato.”

23 Iki Phi-er mơi nha-án pe náq mot tớq dúng, alứng bíq mui idáu. Tớq ang iláih parnô, Phi-er alứng tupát náq te top veng tapun Yê-su tớq vel Yôp-pa pôq alứng pe náq conh ngki. 24 Máh ingái parra loi, nha-án tớq nga vel Sê-sarê. Cor-nai át pớn nha-án tớq dúng. Cor-nai khoiq pachúng máh em ai alứng yớu ndon artoi lư dyôn tớq rum nga dúng án. 25 Tư Phi-er tớq, Cor-nai ngốh tumúh án. Alứng Cor-nai chóh tarcol cucúh án; Cor-nai parngíh án la yang. 26 Ma Phi-er tec ati Cor-nai dyôn yôr tayứng, alứng tông idô: “Mái yôr tayứng. Cư la ticuoi muchứng mái tưi.”

27 Ndóng nha-án yôl táq-ntêr, nha-án mot tớq dúng. Ma Phi-er hôm clứng ticuoi rum tớq dúng ngki. 28 Dyơ Phi-er tông nhéq máh nha-án idô: “Inha chom dyơ phep rit Isa-ra-el lớiq dyôn ticuoi Isa-ra-el artoi alứng ticuoi te cruong cannŏ́h. Ma Yang Arbang-pilŏ́ng khoiq tông cư, êq tông munáq ticuoi mmo lớiq práh veng rit. 29 Co iki cư lớiq adáh tớq nga tudô. Hoi-ngki cư ính chom, co imo inha seq cư tớq nga tudô?”

30 Cor-nai ôi án idô: “Ingái ntre, cư cớu tớq dúng cư ndóng pandang viet arớq hoi-ngki. Ticớr bôn munáq ticuoi tayứng chứng mát cư. Án tớc tampớc ang-ưr lư, 31 alứng án tông cư idô: ‘Cor-nai ơi! Yang Arbang-pilŏ́ng khoiq sáng dyơ mái cớu, alứng án khoiq chom dyơ te máh arnáq mái choi ticuoi kidit. Co iki án ayư níc mái. 32 Hoi-ndô cóq mái yua ticuoi pôq nga vel Yôp-pa, alứng mơi munáq conh nốh Si-môn, ngai dŏq án la Phi-er hơ. Mái seq án tớq nga dúng mái. Hoi-ngki án át tớq dúng Si-môn, tor dơq ving-cavang. Si-môn la ticuoi thơq táq ngcár pannán dyôn cơt ŏ.’ 33 Ndóng ngki táp cư yua ticuoi pôq mơi mái dyôn tớq nga tudô. Iki, cư ơn lư mái bôn tớq nga tudô. Hoi-ngki Yang Arbang-pilŏ́ng hôm nhéq náq he ndon rum ndô ính cammáng máh parnai Yang Arbang-pilŏ́ng khoiq yua mái cato a he.”

Phi-er Cato Tớq Dúng Cor-nai

34 Cua Cor-nai tông iki, Phi-er tông nha-án idô: “Hoi-ndô cư chom arlớih arlêng, la Yang Arbang-pilŏ́ng táq dyôn nhéq tưh ticuoi li-arli nhéq. 35 Tớq cứp cruong, khán bôn ticuoi dyám náp Yang Arbang-pilŏ́ng alứng táq arnáq tinớng ŏ, án lư sáng bui cannính dyôn ticuoi ngki cơt acái acon án tưi. 36 Inha khoiq chom dyơ Yang Arbang-pilŏ́ng dyôn parnai ŏ án nga ticuoi Isa-ra-el. Parnai ndô tông idô: Ticuoi mmo peh parnai ŏ te Yê-su Crit, mít cannính ticuoi ngki cơt ien ŏ níc. Yê-su Crit la Ưlla nhéq tưh ticuoi. 37 Inha khoiq sáng dyơ te Yon, án tông máh ticuoi dyôn ráp tíc na dơq. Vít ngki Yê-su tabớq cato parnai ŏ te Yang Arbang-pilŏ́ng tớq vúng Ca-lilê. Cua ngki án cato tớq vúng Yudê loi. 38 Inha chom Yê-su la ticuoi te vel Na-saret, alứng Yang Arbang-pilŏ́ng rêh án, alứng dyôn án bôn Arvai Yang. Iki án bôn chức pưt lư. Án pôq tudô pôq tuki dŏq táq arnáq ŏ, alứng chuih angốh yang saq te cháq ticuoi, co Yang Arbang-pilŏ́ng át alứng án. 39 He khoiq hôm máh arnáq Yê-su táq tớq cruong Isa-ra-el alứng vel Yaru-salem; iki he têq tông lieh dyôn inha chom. Top Isa-ra-el khoiq cachet Yê-su na tayŏ́ng tớq along calláng. 40 Ma catám ingái pe, Yang Arbang-pilŏ́ng dyôn Yê-su tumống lieh. Tư Yê-su tumống lieh, Yang Arbang-pilŏ́ng dyôn top he hôm lieh Yê-su. 41 Ma án lớiq dyôn nhéq tưh ticuoi hôm Yê-su. Án dyôn nưm nha-án ndon án khoiq rêh te nsuoi sớng bôn hôm. Tớq Yê-su bôn tumống lieh, nhéq top he bôn cha ngoiq munơi alứng Yê-su. 42 Yê-su yua top he pôq cato dyôn cứp náq ticuoi chom te án. Alứng án yua he cato dyôn ticuoi chom án la munáq ndon Yang Arbang-pilŏ́ng khoiq rêh dyôn sưq nhéq tưh ticuoi, díh ticuoi yôl tumống alứng ticuoi khoiq cuchet. 43 Nhéq máh ticuoi tang ngcang Yang Arbang-pilŏ́ng te inớh khoiq taran te arnáq Yê-su táq. Alứng nha-án tông ticuoi mmo tin Yê-su, lư Yang Arbang-pilŏ́ng táh luaih dyôn ticuoi ngki nhơ nốh Yê-su.”

Arvai Yang Arbang-pilŏ́ng Mot Át Tớq Mít Ticuoi

44 Ndóng Phi-er yôl cato iki, Arvai Yang Arbang-pilŏ́ng mot cơt sút tớq mít máh ticuoi ndon cammáng Phi-er cato. 45 Tupát náq ndon tớq munơi alứng Phi-er te vel Yôp-pa, nha-án sáng dut lư ticuoi tới ticuoi Isa-ra-el bôn Arvai Yang Arbang-pilŏ́ng tưi. Tupát náq ngki la ticuoi Isa-ra-el ndon khoiq tin Yê-su. 46 Nha-án sáng máh ticuoi tớq dúng Cor-nai táq-ntêr tớq mmar cang, alứng ayô Yang Arbang-pilŏ́ng. 47 Dyơ Phi-er tông loi idô: “Máh ticuoi ndô bôn Arvai Yang Arbang-pilŏ́ng arớq he khoiq bôn te nsuoi. Lớiq bôn ngai têq catáng lớiq dyôn nha-án ráp tíc na dơq.”

48 Iki Phi-er yua ngai táq tíc na dơq dyôn nha-án nhơ nốh Yê-su Crit. Nha-án ndon mbơiq ráp tíc na dơq seq Phi-er át alứng nha-án pe puan ingái loi.

11

Phi-er Roih Lieh Dyôn Top Tin Tớq Vel Yaru-salem

1 Vít ngki top mui chít la bar náq dyưng ati Yê-su alứng nhéq máh ticuoi tin tớq vúng Yudê, nha-án sáng ngai táq-ntêr ticuoi tới ticuoi Isa-ra-el khoiq tin parnai Yang Arbang-pilŏ́ng tưi. 2 Bôn mui top te ticuoi tin parngíh ticuoi mmo ính veng tapun Yê-su, cóq nha-án táq rit kít arớq ticuoi Isa-ra-el tưi. Tư Phi-er chô lieh nga vel Yaru-salem, nha-án tíq án 3 idô: “Mái khoiq pôq át alứng ticu cha munơi nha ticuoi iyốh táq rit kít.”

4 Ma Phi-er roih lieh dyôn nha-án chom te máh arnáq án khoiq hôm.

5 Án tông idô: “Bôn mui ingái, ndóng cư át tớq vel Yôp-pa, cư pôq cớu. Dyơ Yang Arbang-pilŏ́ng apáh dyôn cư hôm arớq prới chír lư alứng arớq ngai chóq ntớng tớq puan tol tớq prới ngki, dyơ arớq ngai atiar asiar te pilŏ́ng nga cư. 6 Cư me alứng hôm arlớih lư prới ngki. Dyơ cư hôm cứp nốh pannán dúng alứng pannán cruong, ndon ticaq pôq, ndon pôq nhál-nhíc, alứng ndon pár. 7 Alứng cư sáng sieng tông cư idô: ‘Phi-er ơi! Mái yôr tayứng. Máh pannán ndô mái têq cha. Pannán mmo mái ính cha, mái ial táq cha pannán ngki.’ 8 Ma cư ôi sieng ngki idô: ‘Lớiq mmớh! Cư lớiq ính cha, Ưlla ơi! Te két tingôi pưt, cư lớiq nai cha crơng tanna lớiq práh veng rit Isa-ra-el.’ 9 Ma sieng ngki tông lieh cư: ‘Nốh amớh Yang Arbang-pilŏ́ng khoiq táq práh, mái êq tông lớiq práh.’ 10 Sieng ngki tông cư bôn pe chư. Vít ngki arớq ngai lúq asớr lieh prới ngki nga pilŏ́ng. 11 Ndóng ngki táp bôn pe náq ticuoi te vel Sê-sarê át culái tieh dúng cư át. Nha-án tớq suo ính tumúh cư. 12 Alứng Arvai Yang Arbang-pilŏ́ng tông cư êq adáh amớh pôq alứng nha-án. Iki bôn tupát náq em ai te top veng tapun Yê-su tớq vel Yôp-pa pôq alứng cư nga dúng Cor-nai. 13 Cor-nai tông he te arnáq án khoiq hôm tarneng Yang Arbang-pilŏ́ng palôh tớq dúng án. Tarneng ngki tông án idô: ‘Mái yua ticuoi pôq mơi Si-môn Phi-er dyôn tớq nga tudô; hoi-ngki án át tớq vel Yôp-pa. 14 Phi-er ính tông mái alứng nhéq ticuoi tớq abŏ́h mái chom na amớh Yang Arbang-pilŏ́ng têq choi tamống inha.’ 15 Ndóng cư cato nha-án ndon rum tớq dúng ngki, Arvai Yang Arbang-pilŏ́ng mot cơt sút tớq mít nha-án, muchứng Arvai Yang Arbang-pilŏ́ng khoiq mot tớq mít he te nsuoi. 16 Tư ngki cư ayư lieh te parnai Yê-su khoiq tông he te nsuoi idô: ‘Yon táq tíc na dơq dyôn inha la na dơq sớng, ma urớh Yang Arbang-pilŏ́ng ính táq tíc na Arvai án táp dyôn inha.’ 17 Co iki Yang Arbang-pilŏ́ng dyôn Arvai án nga ticuoi tới ticuoi Isa-ra-el hơ, muchứng án khoiq dyôn nga he ndon tin Yê-su Crit Ưlla he, te nsuoi tưi. Inha parngíh cư têq dyŏq Yang Arbang-pilŏ́ng lớiq dyôn táq iki, lớiq? Arnáq amớh án ính táq, ngki án táq.”

18 Tư top ngki sáng Phi-er tông iki, nha-án lớiq têq tíq amớh nnáng. Ma nha-án ayô Yang Arbang-pilŏ́ng idô: “Lư Yang Arbang-pilŏ́ng táp dyôn ticuoi tới ticuoi Isa-ra-el bôn pien cơt mít tamme loi, alứng án choi tamống nha-án tưi.”

Top Veng Tapun Yê-su Tớq Vel Anti-ôt

19 Vít ingái ngai cachet Satien, máh top veng tapun Yê-su chiuq a-ưi dieiq arức. Dyơ nha-án ngốh te vel Yaru-salem, án ndon pôq pitứng, án ndon pôq pitốq. Bôn ticuoi pôq nga cruong Phê-nasi, con Sip-rơ, alứng vel Anti-ôt. Ntúq mmo nha-án pôq, nha-án cato parnai ŏ te Yang Arbang-pilŏ́ng tớq ntúq ngki. Ma nha-án cato nưm ticuoi Isa-ra-el sớng. 20 Ma tớq top veng tapun Yê-su, bôn máh conh te con Sip-rơ alứng cruong Si-rên, pôq nga vel Anti-ôt alứng cato parnai ŏ te Yê-su Ưlla he, dyôn ticuoi tới ticuoi Isa-ra-el chom tưi. 21 Yang Arbang-pilŏ́ng choi nha-án cato parnai ŏ te Yang Arbang-pilŏ́ng. Iki bôn clứng lư ticuoi mot tin alứng veng ngê Yê-su.

22 Tư top tin tớq vel Yaru-salem sáng ngai táq-ntêr bôn clứng ticuoi tớq vel Anti-ôt tin Yê-su, iki nha-án yua Ba-naba pôq alang vel Anti-ôt. 23 Tư Ba-naba tớq nga vel ngki, án hôm Yang Arbang-pilŏ́ng tốq a-ưi callong bún dyôn máh ticuoi tớq vel ngki. Iki án sáng bui tưi, alứng án patáp ticuoi tin tớq ngki dyôn tin khớm lư loi, alứng veng nưm ngê Yê-su sớng. 24 Ba-naba la ticuoi partát ŏ, alứng án tin Yê-su khớm lư. Alứng Arvai Yang Arbang-pilŏ́ng cơt sút tớq mít án. Ndóng ngki bôn clứng ticuoi mot tin Yê-su tưi.

25 Vít ngki Ba-naba pôq suo Salơ nga vel Tarsơ. 26 Tư án tumúh Salơ, án dông Salơ pôq nga vel Anti-ôt. Nha-án át tớq ntúq ngki nhéq mui cumo, alứng rum munơi nha top tin Yê-su. Alứng nha-án cato top ngki a-ưi loi te parnai ŏ Yang Arbang-pilŏ́ng. Tớq vel ngki ngai mbơiq dŏq top veng ngê Yê-su la Top Yê-su Crit.

27 Tớq callúng máh ingái ngki, bôn máh ticuoi tang ngcang Yang Arbang-pilŏ́ng te vel Yaru-salem pôq nga vel Anti-ôt. 28 Bôn munáq te top ngki, nốh A-cabut. Án yôr tayứng alứng tông acớiq parnai te Arvai Yang Arbang-pilŏ́ng yua án tông. Án tông idô: “Tumán ính tớq ingái máh cruong tớq pưn pilŏ́ng crôp ndô ớq crơng tanna cha.” Dyơ tatun, máh arnáq ngki lư cơt arớq án khoiq tông, la ndóng Calôt cơt puo cruong Rô-ma. 29 Iki top veng tapun Yê-su tớq vel Anti-ôt sŏ́ng dyôn práq nga yớu ndon veng tapun Yê-su tớq vúng Yudê. 30 Máh-mmo nha-án bôn, nha-án choi máh ngki. Cua nha-án pachúng práq, dyơ nha-án yua Ba-naba alứng Salơ dông asuoi práq ngki nga ticuoi sút top veng tapun Yê-su tớq vúng Yudê.

12

Hê-rôt Acri-pa Cachet Yacơ Alứng Cŏp Phi-er

1 Ndóng ngki puo Hê-rôt Acri-pa táq dieiq arức lư máh top tin. 2 Án dyôn ngai tráh Yacơ ai Yon tớq dau. 3 Tư Hê-rôt dyôn ngai cachet Yacơ, iki ticuoi Isa-ra-el sáng bui lư. Tư án hôm ticuoi Isa-ra-el sáng bui te arnáq ndô; iki án cŏp Phi-er loi. Ingái ngki ticuoi Isa-ra-el Cha Beng Mi Ớq Bôt Pôih. 4 Puo Hê-rôt crál Phi-er tớq coq tôt, alứng án yua líng mui chít tupát náq át kiaq Phi-er. Vít top Isa-ra-el cha ayư Ingái Ngốh,* Hê-rôt ính cachet Phi-er loi. 5 Iki ngai crál Phi-er tớq coq tôt. Ma máh top tin cớu seq níc nga Yang Arbang-pilŏ́ng dyôn choi Phi-er.

6 Idáu ngki nha-án kiaq Phi-er carsiat lư, co ingái parnô puo Hê-rôt ính cachet Phi-er. Nha-án dyôn Phi-er bíq pandi bar náq ticuoi líng. Nha-án clieng dyưng ati án tớq bar ntráih sic. Alứng bôn líng cannŏ́h kiaq ngáh callống coq tôt. 7 Ma ticớr bôn tarneng Yang Arbang-pilŏ́ng palôh tớq coq tôt tumán Phi-er. Alứng bôn ang claq chôp callúng coq tôt. Tarneng ngki tampéh tớq nghang nnier Phi-er, pasớt án ayư, alứng tông án idô: “Mái yôr tayứng!”

Ndóng ngki táp sic cơt tarcaq te ati Phi-er. 8 Alứng tarneng ngki tông Phi-er idô: “Mái caléh lieh au alứng dếq cơp.”

Cua Phi-er dếq cơp, tarneng ngki tông sa idô: “Mái sứp lieh au thor, dyơ veng cư.”

9 Iki Phi-er ngốh veng tarneng ngki. Án lớiq chom arlớih, tarneng ngki dông án ngốh te coq tôt lớiq la mpáu sớng. 10 Ma nha-án pôq vít bar ntúq líng kiaq, dyơ nha-án tớq nga ngáh callống taq, ngốh nga pa tieh. Ma callống taq ngki tarpốh bôm; iki nha-án ngốh. Tư nha-án pôq na carna, tarneng ngki pliep lớiq hôm nnáng.

11 Iki Phi-er chom arlớih lư, án lớiq bôn mpáu. Dyơ án parngíh idô: “Hoi-ngki cư chom arlớih arlêng te arnáq ndô la arnáq lư. Yang Arbang-pilŏ́ng dyôn tarneng tớq choi cư dyôn vít te puo Hê-rôt ính cachet, alứng dyôn vít te top Isa-ra-el ính táq cư.”

12 Ndóng Phi-er yôl parngíh te arnáq ngki, án tớq nga dúng Mari a-i Yon Mac. Bôn clứng ticuoi te top veng tapun Yê-su át rum cớu ngki. 13 Phi-er acóh callống pa tieh dúng. Bôn munáq cán táq arnáq tớq dúng ngki, nốh Rô-da; án pôq me ính chom nnáu acóh callống. 14 Tư cán ndô acớl tammieng Phi-er, án sáng bui lư. Ma án clớiq pốh callống dyôn Phi-er mot, co hớp ính pôq táq-ntêr dyôn máh ticuoi tớq dúng chom. Alứng án tông idô: “Phi-er át tayứng pa tieh ngáh callống.” 15 Ticuoi tớq dúng ngki tông án idô: “Mái la yúh!”

Ma án ôi lieh idô: “Lớiq! Án lư át culái tieh dúng.”

Ma nha-án tông án sa idô: “Sieng ndô la sieng tarneng ndon bán kiaq Phi-er. Tới Phi-er.”

16 Ma Phi-er acóh callống alứng arô sa dyôn nha-án pốh callống. Tư nha-án pốh callống, nha-án hôm Phi-er. Iki nha-án sáng dut lư. 17 Phi-er avít ati dyŏq nha-án êq tacang, alứng án tông nha-án imo táp Yang Arbang-pilŏ́ng táq dyôn án bôn tarcláh te coq tôt. Dyơ án patáp nha-án idô: “Inha tông máh arnáq ndô dyôn Yacơ alứng máh em ai he chom tưi.”

Cua ngki Phi-er ngốh pôq nga ntúq cannŏ́h loi.

18 Ang mbơiq sưm-turưm, líng kiaq coq tôt sáng crŏ́q lư, co nha-án lớiq chom imo Phi-er palláiq viang te coq tôt. 19 Puo Hê-rôt yua ticuoi pôq arvớt Phi-er. Ma nha-án lớiq tumúh. Dyơ puo Hê-rôt plốh máh líng kiaq coq tôt, ma nha-án lớiq chom imo Phi-er bôn ngốh te coq. Iki Hê-rôt yua ngai cachet nhéq máh líng ngki. Vít ngki puo Hê-rôt ngốh te vúng Yudê, pôq át tớq vel Sê-sarê loi.

Yang Arbang-pilŏ́ng Cachet Hê-rôt Acri-pa

20 Tư Hê-rôt át tớq vel Sê-sarê, bôn mui top ticuoi te vel Tirơ alứng vel Sadôn ính tumúh án. Te nsuoi Hê-rôt uan lư ada máh ticuoi tớq bar vel ngki. Ma hoi-ndô nha-án ính artoi lieh alứng Hê-rôt, co ính bôn crơng tanna te cruong Hê-rôt, dŏq nha-án têq bôn tumống. Iki nha-án tớq táq-ntêr nsuoi alứng munáq dyưng ati puo Hê-rôt, nốh Ba-latut. Nha-án ính Ba-latut tông puo Hê-rôt chom nha-án ính át artoi lieh alứng puo. 21 Tớq ingái ngki puo Hê-rôt tớc tampớc dêu lư, alứng án ticu tớq kichơng puo. Án táq-ntêr ŏ lư ada ticuoi prái. 22 Tư máh ticuoi prái sáng án tông iki, nha-án tông yứng lư idô: “Parnai ndô tới parnai ticuoi, ma parnai yang.”

23 Ndóng ngki táp bôn munáq tarneng Yang Arbang-pilŏ́ng táq Hê-rôt dyôn cơt a-ái ớp lư. Bôn bor cha tớq pallúng án; dyơ án cuchet. Yang Arbang-pilŏ́ng táq Hê-rôt la co tian án lớiq dyám náp Yang Arbang-pilŏ́ng.

24 Vít ngki, parnai ŏ te Yang Arbang-pilŏ́ng cơt sit lư loi, alứng bôn clứng ticuoi mot tin.

25 Tư Ba-naba alứng Salơ táq cua nhéq arnáq choi yớu tớq vel Yaru-salem, dyơ nha-án píh chô lieh nga vel Anti-ôt. Nha-án dông díh Yon Mac pôq alứng nha-án.

13

Arvai Yang Arbang-pilŏ́ng Rêh Ba-naba Alứng Salơ

1 Top tin tớq vel Anti-ôt bôn máh ticuoi tang ngcang Yang Arbang-pilŏ́ng alứng máh ticuoi cannŏ́h hơ cato parnai ŏ te Yang Arbang-pilŏ́ng. Nốh nha-án la idô: Ba-naba, Si-mê-ôn (ngai dŏq Ni-yê hơ), Lusi-ut te cruong Si-rên, Mana-en (la arớq em ai puo Hê-rôt An-tipa, co ngai parléh nha-án munơi ndóng nha-án yôl ngai-acái), alứng Salơ. 2 Bôn mui ingái, ndóng nha-án sang tám Yang Arbang-pilŏ́ng alứng ót tanna, Arvai Yang Arbang-pilŏ́ng tông nha-án idô: “Inha rêh Ba-naba alứng Salơ dŏq mmar dyôn nha-án táq nưm máh arnáq cư yua.”

3 Cua nha-án ót tanna alứng cớu, dyơ nha-án capơiq tớq Ba-naba alứng Salơ, alứng nha-án yua bar náq ngki pôq táq arnáq arớq Arvai Yang Arbang-pilŏ́ng khoiq yua.

Phau-lô Alứng Ba-naba Tớq Con Sip-rơ

4 Iki Ba-naba alứng Salơ ngốh te ngki, dyơ pôq nga vel Sê-lusi arớq Arvai Yang Arbang-pilŏ́ng yua nha-án. Te vel ngki nha-án pôq na tuoc nga con Sip-rơ. 5 Tư nha-án tớq nga con Sip-rơ, nha-án siar te tuoc tớq vel Sa-lamít. Dyơ nha-án mot tớq dúng rum ticuoi Isa-ra-el tớq vel ngki, co ính cato parnai ŏ te Yang Arbang-pilŏ́ng. Bôn díh Yon Mac hơ pôq alứng nha-án, dŏq tarchoi nha-án. 6 Vít ngki nha-án pôq cláh con Sip-rơ dyôn tingôi tớq nga vel Baphô. Tớq vel Baphô, nha-án tumúh munáq ticuoi Isa-ra-el, nốh Bayê-su. Án la ticuoi mo alứng ticuoi táq náh-nnan tang ngcang Yang Arbang-pilŏ́ng. Bayê-su bôn nốh Ê-luma hơ. 7 Ê-luma la yớu Sê-yut Phalut, la ticuoi sút tớq con Sip-rơ. Sê-yut Phalut la ticuoi tubáiq lư; án arô Ba-naba nha Salơ tớq nga án, co án ính cammáng parnai ŏ te Yang Arbang-pilŏ́ng. 8 Ma Ê-luma catáng, lớiq ính Sê-yut Phalut cammáng alứng tin parnai ŏ ngki. 9 Ma Salơ, ngai dŏq án nốh Phau-lô hơ, án me clớn níc nga Ê-luma. Alứng Arvai Yang Arbang-pilŏ́ng cơt sút tớq mít án. 10 Án tông ada Ê-luma idô: “Mái la ticuoi báq lứp yớu, alứng ính lư tarphíq tarthu. Mái la acái yang Satán. Mái ính pupít ngê tinớng ŏ. Imo mái lớiq ính ticuoi veng ngê tinớng ŏ te Yang Arbang-pilŏ́ng? 11 Hoi-ndô Yang Arbang-pilŏ́ng táq dyôn mái cơt sot. Lớiq chom máh-mmo dưnh mái ớq bôn hôm pandang claq.”

Ndóng ngki táp Ê-luma cơt sot. Dyơ án pupơr suo ticuoi ính ngai tec án. 12 Tư ticuoi sút hôm arnáq ngki, án sáng dut lư, alứng án tin Yê-su tưi.

Phau-lô Nha Ba-naba Tớq Vel Anti-ôt Cruong Bi-sadi

13 Vít ngki Phau-lô alứng yớu án sớr lieh tớq tuoc, alứng ngốh te vel Baphô pôq nga vel Pêr-ca tớq cruong Bam-phuli. Át tớq vel ngki, Yon Mac lớiq pôq nnáng alứng nha-án, dyơ án chô lieh nga vel Yaru-salem. 14 Dyơ Ba-naba alứng Phau-lô ngốh te vel Pêr-ca pôq nga vel Anti-ôt tớq cruong Bi-sadi. Tớq Ingái Angô, nha-án bar náq mot rum tớq dúng rum ticuoi Isa-ra-el tớq vel ngki. 15 Cua ngai dŏc uráq te phep rit Môi-se khoiq tông te inớh dyôn top Isa-ra-el, alứng cua ngai dŏc te tám uráq ticuoi tang ngcang Yang Arbang-pilŏ́ng khoiq taran te inớh, nha-án ndon cơt sút dúng rum ngki tông Ba-naba nha Phau-lô idô: “Em ai ơi! Khán inha bôn parnai ính catớih he ndon têq choi he dyôn cơt rêng asớr, seq inha tông dyôn top he chom tưi.”

16 Iki Phau-lô yôr tayứng alứng avít ati lớiq dyôn nha-án tacang. Dyơ án tông nha-án idô: “Nhéq máh em ai ticuoi Isa-ra-el ơi! Alứng nhéq náq inha ndon dyám náp Yang Arbang-pilŏ́ng, seq inha cammáng. 17 Yang Arbang-pilŏ́ng ndon máh ticuoi Isa-ra-el sang, lư án táp khoiq rêh achúc achiac he te inớh. Ndóng nha-án át tớq cruong Ê-yip-tô, án khoiq dyôn nha-án cơt rứh clứng lư. Tư án dyôn top he ngốh te cruong Ê-yip-tô, cứp náq ticuoi chom án bôn chức pưt lư. 18 Top Isa-ra-el át tớq ntúq aih nhéq puan chít cumo. Nha-án báq lư lớiq peh parnai Yang Arbang-pilŏ́ng, ma Yang Arbang-pilŏ́ng yôl tarchoi nha-án. 19 Alứng tớq cruong Cana-an, Yang Arbang-pilŏ́ng pupít tupul top, dyơ dyôn top he loi bôn ưlla tám cuteq máh top ngki. 20 Arnáq ngki cơt sám puan culám sông chít cumo. Vít ngki Yang Arbang-pilŏ́ng rêh ticuoi dŏq sưq top Isa-ra-el, tingôi tớq pang Samu-el la ticuoi tang ngcang Yang Arbang-pilŏ́ng.

21 “Cua ngki top Isa-ra-el seq Yang Arbang-pilŏ́ng dyôn nha-án bôn puo. Iki Yang Arbang-pilŏ́ng dyôn Salơ cơt puo nha-án. Salơ la acái conh Ki-sơ, top Bên-yamin, alứng án cơt puo puan chít cumo. 22 Vít ngki Yang Arbang-pilŏ́ng táh Salơ, dyơ án chóh Davit loi cơt puo. Alứng án tông te Davit idô:

‘Davit acái conh Yê-sai, án bôn mui mít alứng cư.

Amớh cư ính án táq, án lư táq ngki.’✡

23 “Yang Arbang-pilŏ́ng khoiq par-ưq te nsuoi ính dyôn munáq te tŏ́ng toiq Davit tớq choi tamống ticuoi Isa-ra-el. Munáq ndô la Yê-su. 24 Ndóng Yê-su iyốh tớq, Yon khoiq tông ticuoi Isa-ra-el cóq ráp tíc na dơq, la táq tíc nha-án ngin luaih pien cơt mít tamme loi. 25 Tớq Yon táq máh arnáq Yang Arbang-pilŏ́ng yua án khoiq tumán cua dyơ, án tông idô: ‘Cư tới án ndon inha ngcong. Ma tatun, án ndon inha ngcong lư tớq. Cư lớiq crái díh léh ntár cơp te dyưng án, co chức cư két lư.’

26 “Em ai ơi! He la te tŏ́ng toiq A-praham, alứng máh inha ndon dyám náp Yang Arbang-pilŏ́ng, Yang Arbang-pilŏ́ng dyôn he bôn parnai án, dŏq he tin án lư têq choi tamống ticuoi. 27 Ticuoi prái tớq vel Yaru-salem alứng máh ticuoi sút ndóng ngki, nha-án lớiq chom Yê-su la acái Yang Arbang-pilŏ́ng. Cứp Ingái Angô tớq dúng sang, nha-án dŏc tám uráq ticuoi tang ngcang Yang Arbang-pilŏ́ng khoiq taran te inớh, ma nha-án lớiq apúh. Ma tớq nha-án cachet Yê-su, nha-án táq dyôn cơt tarvớiq simớt ticuoi tang ngcang khoiq tông acớiq. 28 Máh ticuoi tớq vel Yaru-salem suo callong luaih ính cachet Yê-su, ma nha-án lớiq tumúh mui callong luaih amớh têq cachet án. Ma nha-án át tarseq níc te Phi-lat dyôn nha-án cachet án. 29 Tớq nha-án bôn táq cua nhéq máh arnáq arớq ticuoi tang ngcang Yang Arbang-pilŏ́ng khoiq taran te inớh te Yê-su, dyơ nha-án alíh asiar cumuiq Yê-su te along calláng alứng dông tứp tớq ping. 30 Ma Yang Arbang-pilŏ́ng dyôn Yê-su tumống lieh te cuchet, 31 alứng máh ticuoi ndon pôq alứng Yê-su te vúng Ca-lilê díh tớq vel Yaru-salem bôn hôm án a-ưi ingái. Hoi-ngki top ngki pôq cato ticuoi Isa-ra-el ndon iyốh chom te arnáq Yê-su khoiq táq. 32 Iki he tớq cato parnai ndô dyôn inha chom tưi, la parnai Yang Arbang-pilŏ́ng khoiq par-ưq alứng achúc achiac he te inớh. 33 Tớq Yang Arbang-pilŏ́ng dyôn Yê-su tumống lieh, án táq dyôn tarpiaiq máh callong án khoiq ưq alứng achúc achiac he. Án khoiq tông máh callong ndô tớq phê bar tớq tám uráq Cứh Ayô. Án tông te Yê-su idô:

‘Mái la acái cư.

Ingái ndô cư lư cơt A-ám mái.’*

34 “Alứng bôn mui ntúq loi tớq tám uráq, Yang Arbang-pilŏ́ng tông te Yê-su idô:

‘Cư dyôn mái bôn máh callong bún ndon cư khoiq ưq ada Davit te inớh.’ ✡†

35 “Alứng bôn ntúq cannŏ́h loi tớq tám uráq Cứh Ayô, Davit tông idô:

‘Inha lớiq dyôn án ndon práh ŏ, cơt abuoiq.’ ✡

36 “Ndóng Davit yôl tumống, án táq máh arnáq Yang Arbang-pilŏ́ng yua án táq. Ma tư án cuchet, ngai tứp án tớq ping achúc achiac án. Cháq án cơt abuoiq. 37 Ma Yang Arbang-pilŏ́ng táq dyôn Yê-su tumống lieh, alứng cháq án lớiq bôn abuoiq amớh. 38 Iki em ai ơi, cư ính inha chom arlớih lư, nưm munáq Yê-su táp têq táh luaih dyôn inha. 39 Máh phep rit Môi-se dyôn inha lớiq têq táq dyôn inha cơt tinớng ŏ chứng mát Yang Arbang-pilŏ́ng. Ma ticuoi mmo tin Yê-su, ticuoi ngki lư cơt tinớng ŏ chứng mát Yang Arbang-pilŏ́ng. 40 Iki inha me a-ŏ, dŏq inha têq viar vít te nốh dieiq arức ticuoi tang ngcang Yang Arbang-pilŏ́ng khoiq tông te inớh idô:

41 ‘Máh inha ndon ayê tar-ac parnai Yang Arbang-pilŏ́ng,

cóq inha cammáng dyôn arlớih.

Cóq inha sáng crŏ́q,

co callong cuchet khoiq tớq dyơ,

alứng cư ính táq arnáq tớq pang inha, ma inha lớiq tin,

tam bôn ngai cato inha te arnáq ngki.’ ”✡

42 Tư Phau-lô alứng Ba-naba ngốh te dúng rum ngki, bôn ticuoi seq nha-án cato sa parnai ngki tớq Ingái Angô tatun. 43 Cua nha-án rum, nha-án mmar chô. Ma bôn a-ưi náq te top Isa-ra-el alứng te top cannŏ́h ndon veng phep rit Isa-ra-el, nha-án pôq alứng Phau-lô nha Ba-naba. Iki Phau-lô alứng Ba-naba cato alứng patáp nha-án êq táh máh callong Yang Arbang-pilŏ́ng choi mat nha-án.

44 Tớq Ingái Angô tún tatun loi, nhéq máh ticuoi te vel ngki pôq rum, co ính cammáng parnai Yang Arbang-pilŏ́ng. 45 Tư ticuoi Isa-ra-el hôm clứng lư ticuoi rum, iki nha-án sáng a-ính lư, co nha-án lớiq ính ticuoi cammáng parnai Phau-lô. Dyơ nha-án pamat Phau-lô. 46 Ma Phau-lô alứng Ba-naba cato clŏ́q lư loi idô: “Cư cóq cato parnai Yang Arbang-pilŏ́ng dyôn inha ticuoi Isa-ra-el sáng nsuoi. Ma co inha lớiq ính cammáng, la arớq inha lớiq ính tumống níc-níc. Co iki, hoi-ngki he pôq cato ticuoi tới ticuoi Isa-ra-el loi. 47 Yang Arbang-pilŏ́ng táp yua he táq iki, alứng án tông idô:

‘Cư chóh inha dyôn cơt arớq callong ang dyôn ticuoi tới ticuoi Isa-ra-el,

dyôn nhéq tưh ticuoi tớq cúc cuteq ndô bôn chom tưi cư ính choi tamống nha-án.’ ”✡

48 Tư ticuoi tới ticuoi Isa-ra-el sáng parnai ngki, nha-án sáng bui ơn lư, alứng nha-án ayô parnai Yang Arbang-pilŏ́ng. Máh ticuoi ndon Yang Arbang-pilŏ́ng arô dyôn têq tumống níc-níc, nha-án tin lư parnai ngki.

49 Iki parnai Yang Arbang-pilŏ́ng cơt parhanh mưt-mư tớq cruong ngki. 50 Ma ticuoi Isa-ra-el pôq chachuoq ada máh ticuoi sút tớq vel alứng máh ticuoi ayáq ndon sang tám Yang Arbang-pilŏ́ng. Máh ayáq ngki, ngai dyám náp lư. Iki máh ticuoi Isa-ra-el chuih Phau-lô alứng Ba-naba dyôn ngốh te cruong cuteq nha-án. 51 Co iki Phau-lô alứng Ba-naba tangkhír cuteq mbúi te dyưng, táq tíc ticuoi tớq vel ngki lớiq ính cammáng. Dyơ nha-án pôq nga vel I-cuni loi. 52 Ma máh ticuoi khoiq tin tớq vel Anti-ôt sáng bui lư, alứng Arvai Yang Arbang-pilŏ́ng cơt sút tớq mít cannính nha-án.

14

Phau-lô Alứng Ba-naba Tớq Vel I-cuni

1 Tư Phau-lô alứng Ba-naba tớq nga vel I-cuni, nha-án mot cato tớq dúng rum ticuoi Isa-ra-el. Parnai nha-án cato cơt sit lư. Iki clứng ticuoi te top Isa-ra-el alứng ticuoi tới ticuoi Isa-ra-el náp alứng tin Yê-su tưi. 2 Ma máh ticuoi Isa-ra-el ndon lớiq ính tin parnai Yang Arbang-pilŏ́ng, nha-án chachuoq ticuoi tới ticuoi Isa-ra-el dyôn uan ada máh ticuoi khoiq tin. 3 Iki Phau-lô alứng Ba-naba át cato parnai Yang Arbang-pilŏ́ng dưnh lư tớq vel ngki. Nha-án cato clŏ́q lư. Alứng Yang Arbang-pilŏ́ng apáh dyôn ticuoi chom parnai nha-án chón cato la lư parnai Yang Arbang-pilŏ́ng, co án dyôn nha-án bôn chức têq táq arnáq sileh. 4 Ma máh ticuoi tớq vel ngki caryáh cơt bar top. Mui top ính veng top Isa-ra-el ndon lớiq tin. Ma mui top loi ính veng Phau-lô alứng Ba-naba. 5 Dyơ ticuoi Isa-ra-el ndon lớiq tin pôq tanghúng alứng ticuoi tới ticuoi Isa-ra-el nha máh ticuoi sút tớq vel, ính táq Phau-lô alứng Ba-naba, díh ial búl hơ ính tíq ada nha-án. 6 Ma tư Phau-lô alứng Ba-naba sáng iki, nha-án lúh viang te vel ngki, dyơ pôq nga cruong Lu-cani alứng mot tớq vel Lutra alứng Der-bơ díh máh vel paniar ngki hơ. 7 Nha-án cato parnai ŏ te Yê-su Crit tớq máh vel ngki.

Phau-lô Alứng Ba-naba Tớq Vel Lutra

8 Tớq vel Lutra bôn munáq conh dyuat dyưng te a-i án carnian án. Án lớiq têq pupôq. 9 Án cammáng tưi parnai Phau-lô cato. Tư Phau-lô me clớn níc nga án, Phau-lô hôm án lư tin Yang Arbang-pilŏ́ng têq táq dyôn dyưng án cơt bánh. 10 Iki Phau-lô yua án idô: “Mái yôr tayứng!”

Yóiq táp án yôr. Dyơ án ticaq pôq. 11 Tư ticuoi clứng hôm Phau-lô táq arnáq ndô, nha-án sŏ́ng munơi tông yứng lư tớq cang nha-án bôm, la cang Lu-cani idô: “Nha-án bar náq ndô la yang ớiq! Yang palít cơt ticuoi.”

12 Dyơ nha-án anốh Ba-naba la yang Yubi-tơ. Ma nha-án anốh Phau-lô la yang Mer-curi, co án la ticuoi ng-hiel ngcang arớq yang ngki. 13 Top sang yang Yubi-tơ, bôn mui lám parông tumán parngốh vel. Án ndon cadyiq tampức yang ngki dông carrŏ́q tangcáh alứng pier nga ngáh callống carrống vel, co ính tức Ba-naba alứng Phau-lô. 14 Tư Ba-naba alứng Phau-lô sáng top ngki ính sang nha-án, nha-án haq tampớc bôm táq tíc nha-án lớiq ính top ngki táq iki. Dyơ nha-án talúh nga ticuoi clứng, alứng tông yứng lư idô: “Em ai ơi! Imo inha ính tức he? 15 He la ticuoi muchứng inha tưi. He tớq tudô la ính cato inha parnai ŏ. Inha êq tutức nnáng yang cannŏ́h, co yang ngki lớiq têq choi inha. Ma cóq inha sang tám nưm Yang Arbang-pilŏ́ng sớng. Nưm án táp la Yang tumống níc. Nưm án táp teng pilŏ́ng, cuteq, dơq, alứng cứp nốh át tớq ngki. 16 Ndóng pang inớh, Yang Arbang-pilŏ́ng chiuq dyôn máh ticuoi veng ngê nha-án bôm. 17 Ma Yang Arbang-pilŏ́ng yôl táq a-ưi tíc ŏ dyôn nhéq tưh ticuoi chom arlớih lư, án la Yang ndon sút pưt lư. Án dyôn inha bôn li puoq bo, bôn crơng tarnóh crái tớq ngư, alứng bôn khám crơng tanna. Iki mít inha sáng bui lư.”

18 Ma Phau-lô tumán ính pê te arnáq dyŏq nha-án êq tức án alứng Ba-naba.

19 Ma lớiq dưnh, top Isa-ra-el tớq te vel Anti-ôt cruong Bi-sadi, alứng te vel I-cuni. Nha-án tardông ticuoi prái veng nha-án, dyơ nha-án tíq búl ada Phau-lô co ính cachet viang án. Tư nha-án parngíh Phau-lô khoiq cuchet, dyơ nha-án lúq angốh án culái tieh vel. 20 Ma tớq top tin át rum paniar Phau-lô, iki Phau-lô yôr tayứng alứng mot lieh tớq vel. Máh ingái parnô loi, Phau-lô alứng Ba-naba ngốh te vel ngki, pôq nga vel Der-bơ.

Nha-án Píh chô Lieh Nga Vel Anti-ôt Tớq Cruong Si-ri

21 Tớq vel Der-bơ, nha-án cato sa parnai ŏ te Yê-su Crit, alứng bôn clứng ticuoi tin Yê-su. Cua nha-án cato tớq vel Der-bơ, nha-án píh chô lieh nga vel Lutra, vel I-cuni, alứng vel Anti-ôt tớq cruong Bi-sadi. 22 Tớq máh vel ngki, Phau-lô alứng Ba-naba catớih máh ticuoi veng tapun Yê-su dyôn tin nhéq tarngứh tarhơ, alứng cadyiq dyôn khớm máh callong khoiq tin dyơ. Nha-án tông top ngki idô: “Khán he ính mot tớq ntúq Yang Arbang-pilŏ́ng sút, he cóq chiuq a-ưi nốh dieiq arức.”

23 Phau-lô alứng Ba-naba rêh ticuoi dyôn cơt sút top tin tớq cứp vel. Nha-án rum cớu alứng ót tanna. Dyơ nha-án mŏp nga Yang Arbang-pilŏ́ng máh ticuoi ndon nha-án khoiq rêh, seq Yang Arbang-pilŏ́ng kiaq me máh ticuoi ngki, co máh ticuoi ngki tin Yang Arbang-pilŏ́ng khớm lư.

24 Vít ngki Phau-lô nha Ba-naba pôq tilớt cruong Bi-sadi, dyơ tớq nga cruong Bam-phuli. 25 Nha-án mot tớq vel Pêr-ca, alứng cato parnai Yang Arbang-pilŏ́ng tớq vel ngki. Cua ngki nha-án mot tớq vel A-talie loi; dyơ nha-án sớr tớq tuoc chô lieh nga vel Anti-ôt, cruong Si-ri. 26 Top tin tớq vel Anti-ôt khoiq rum cớu dyôn Phau-lô nha Ba-naba, ndóng nha-án iyốh pôq cato. Nsuoi nha-án ính pôq, top ngki khoiq cớu seq Yang Arbang-pilŏ́ng choi nha-án dyôn pôq táq arnáq Yang Arbang-pilŏ́ng. Hoi-ndô nha-án khoiq táq cua dyơ máh arnáq ngki. 27 Tư Phau-lô alứng Ba-naba tớq lieh nga vel Anti-ôt, nha-án pachúng lieh máh top tin, co ính tông máh top ngki chom tưi te máh arnáq Yang Arbang-pilŏ́ng khoiq choi nha-án. Alứng nha-án ính tông dyôn top ngki chom te Yang Arbang-pilŏ́ng dyôn ticuoi tới ticuoi Isa-ra-el tin tưi parnai án. 28 Iki Phau-lô nha Ba-naba át dưnh alứng top veng tapun Yê-su tớq vel Anti-ôt, cruong Si-ri.

15

Top Veng Tapun Yê-su Rum Tớq Vel Pưt Yaru-salem

1 Vít ngki bôn ticuoi te vúng Yudê tớq tông top tin tớq vel Anti-ôt idô: “Khán ticuoi mmo iyốh táq rit kít veng phep rit Môi-se, Yang Arbang-pilŏ́ng lớiq choi tamống ticuoi ngki.”

2 Phau-lô alứng Ba-naba lớiq sŏ́ng te callong ngki. Iki nha-án tarmien hớp lư alứng top em ai te vúng Yudê. Dyơ máh top tin Yê-su tớq vel ngki yua nha-án bar náq, díh máh ticuoi cannŏ́h te top ngki pôq plốh top dyưng ati Yê-su alứng máh ticuoi sút top tin Yê-su nga vel Yaru-salem te callong ndô.

3 Top tin tớq vel Anti-ôt pôq atớl Phau-lô nha Ba-naba alứng máh ticuoi cannŏ́h hơ dyôn vít parngốh vel, dyơ nha-án pôq nga vel Yaru-salem. Ndóng nha-án pôq nga vel Yaru-salem, nha-án pôq tilớt cruong Phê-nasi alứng vúng Sa-mari. Nha-án cato máh ticuoi ndon tin Yê-su tớq bar ntúq ngki dyôn chom tưi te ticuoi tới ticuoi Isa-ra-el tin Yê-su. Tư máh top tin sáng parnai ngki, top ngki sáng bui lư. 4 Tư top Phau-lô alứng Ba-naba tớq nga vel Yaru-salem, top tin tớq vel ngki, díh top dyưng ati Yê-su, alứng máh ticuoi sút cannŏ́h, carbánh carsuanh bui ŏ lư top ngki. Dyơ Phau-lô alứng Ba-naba táq-ntêr te máh arnáq Yang Arbang-pilŏ́ng khoiq dyôn nha-án táq. 5 Ma bôn ticuoi te top Pha-rasi ndon khoiq tin Yê-su tayứng ngki tưi, alứng tông idô: “Máh ticuoi tới ticuoi Isa-ra-el, khán nha-án ính veng ngê Yê-su, cóq nha-án táq rit kít, alứng veng máh callong Môi-se khoiq patáp top Isa-ra-el te inớh.”

6 Iki top dyưng ati Yê-su alứng máh ticuoi sút top tin Yê-su, parchúng tanghúng ính tituaiq lieh te arnáq ndô. 7 Nha-án tanghúng dưnh lư; dyơ Phi-er yôr tayứng alứng tông nha-án idô: “Em ai ơi! Inha khoiq chom dyơ te ndóng Yang Arbang-pilŏ́ng rêh cư pôq cato máh ticuoi tới ticuoi Isa-ra-el dyôn chom tưi te parnai ŏ te Yê-su Crit, alứng dyôn nha-án tin tưi parnai ngki. 8 Yang Arbang-pilŏ́ng chom nhéq tớq mít cannính ticuoi. Alứng tư Yang Arbang-pilŏ́ng dyôn ticuoi tới ticuoi Isa-ra-el bôn Arvai án muchứng án khoiq dyôn he, ngki án apáh dyôn he chom, án ính máh ticuoi tới ticuoi Isa-ra-el tin án tưi. 9 Án amoih nha-án li-arli alứng he. Ticuoi mmo lư tin án, án táq dyôn mít ticuoi ngki cơt práh ŏ loi. 10 Ma hoi-ngki, co imo inha ính chim Yang Arbang-pilŏ́ng? Imo inha ính patot ticuoi tin ndon tới ticuoi Isa-ra-el cóq veng phep rit dieiq lư? Phep rit ndô, he alứng achúc achiac he te inớh, la lớiq rap táq veng. 11 Tới iki! He tin Yang Arbang-pilŏ́ng choi tamống he la nhơ te callong choi mat na Yê-su Ưlla he. Alứng Yang Arbang-pilŏ́ng táq muchứng ndô tưi dyôn máh ticuoi tới ticuoi Isa-ra-el ndon khoiq tin Yê-su.”

12 Cua ngki top nha-án lớiq táq-ntêr nnáng, ma nha-án cammáng Ba-naba nha Phau-lô roih lieh te máh arnáq sileh Yang Arbang-pilŏ́ng khoiq táq, ndóng nha-án bar náq cato parnai án dyôn ticuoi tới ticuoi Isa-ra-el. 13 Cua nha-án bar náq tông iki, dyơ Yacơ loi tông idô: “Em ai ơi! Seq inha cammáng cư. 14 Si-môn Phi-er khoiq tông he te máh arnáq Yang Arbang-pilŏ́ng rêh ticuoi tới ticuoi Isa-ra-el, la ính nha-án cơt acái acon Yang Arbang-pilŏ́ng tưi. 15 Máh arnáq ndô cơt tarvớiq simớt parnai ticuoi tang ngcang Yang Arbang-pilŏ́ng khoiq taran te inớh idô:

16 ‘Bôn mui ingái, cư lư tớq pangcra lieh cruong cuteq Davit,

cơt arớq ngai pangcra mui láng dúng ndon khoiq rúng arlóh.

Cư lư pangcra carrống vel

dyôn cơt ŏ lieh arớq te nsuoi.

17 Iki máh ticuoi tớq cứp cruong bôn têq veng ngê cư.

Cư táq iki dyôn ticuoi tới ticuoi Isa-ra-el têq cơt top cư tưi.

18 Máh arnáq ndô Yang Arbang-pilŏ́ng khoiq tông te inớh dyơ.’ ”✡

19 Yacơ tông loi idô: “Veng tarngứh cư la idô: Máh ticuoi tới ticuoi Isa-ra-el ndon ính veng ngê Yang Arbang-pilŏ́ng, he êq táq dieiq ada nha-án. 20 Ma cóq he taran chớiq catớih nha-án êq cha nnáng crơng ngai tutức. Khán tới campái cayieq êq bíq munơi. Êq cha sáiq pannán ngai éc, alứng êq cha aham. 21 He patáp iki, co cứp Ingái Angô ticuoi Isa-ra-el dŏc níc te phep rit Môi-se tớq dúng rum ticuoi Isa-ra-el tớq cứp vel, te pang inớh tingôi pang hoi-ngki.”

Uráq Cơiq Dyôn Ticuoi Tới Ticuoi Isa-ra-el

22 Cua Yacơ tông iki, top dyưng ati Yê-su alứng máh ticuoi sút top tin sŏ́ng alứng Yacơ. Nha-án rêh Yuda Ba-saba alứng Si-la, la bar náq ndon cơt ticuoi sút tớq top tin Yê-su, alứng dyôn bar náq ndô pôq nga vel Anti-ôt alứng Phau-lô nha Ba-naba.

23 Iki nha-án dông chớiq ngai khoiq taran idô: “Em ai ơi! He la top dyưng ati Yê-su alứng top tin Yê-su tớq vel Yaru-salem nha máh ticuoi sút top ngki, he taran chớiq ndô cơiq alang máh em ai he ndon tới ticuoi Isa-ra-el tớq vel Anti-ôt, cruong Si-ri, alứng cruong Si-lasi hơ. 24 He sáng hanh bôn ticuoi te top he khoiq tớq cato inha, dyơ táq dyôn inha cơt tambang parngíh. Ma he lớiq bôn yua nha-án pôq tông inha iki. 25 Co iki, he sŏ́ng munơi yua bar náq te top he pôq alứng yớu he la Phau-lô nha Ba-naba, tớq alang inha. 26 Lớiq chom sếq cantứq dyơ Ba-naba alứng Phau-lô chiuq ngai táq co tian nha-án dông parnai ŏ te Yê-su Crit Ưlla he. 27 Iki he yua Yuda alứng Si-la pôq tông inha dyôn chom arlớih lư te parnai tớq chớiq ndô. 28 Arvai Yang Arbang-pilŏ́ng khoiq choi he têq tanghúng te arnáq ndô; iki he sŏ́ng munơi, lớiq ính inha veng phep rit dieiq arức. Ma he taran dyôn inha pe puan nốh tớq chớiq ndô, dyôn inha táq veng la idô: 29 Inha êq cha nnáng crơng tanna ngai khoiq tức. Êq cha aham. Êq cha sáiq pannán ngai éc. Khán tới campái cayieq êq bíq munơi. Khán inha peh máh callong patáp ndô, inha lư táq piaiq. Nhéq máh ngki táp he ính patáp inha. Seq Yang Arbang-pilŏ́ng dyôn inha át bánh suanh ien ŏ níc.”

30 Dyơ top tin Yê-su tớq vel pưt Yaru-salem yua Yuda nha Si-la pôq alứng Phau-lô nha Ba-naba nga vel Anti-ôt. Tư nha-án tớq nga vel ngki, nha-án pachúng top tin Yê-su alứng avôi chớiq nga top ngki. 31 Tư top ngki dŏc chớiq ngki, iki nha-án chom arlớih lư, dyơ nha-án sáng bui lư te parnai yớu catớih nha-án. 32 Dyơ Yuda alứng Si-la tông top tin Yê-su tớq vel ngki dyôn tin khớm lư loi te ngê Yang Arbang-pilŏ́ng. Yuda alứng Si-la la ticuoi tang ngcang Yang Arbang-pilŏ́ng tưi. 33 Tớq Yuda alứng Si-la át ngki khoiq dưnh dyơ, top tin Yê-su carbánh carsuanh nha-án dyôn chô ien ŏ nga vel Yaru-salem, dŏq chô tumúh lieh máh ticuoi ndon yua nha-án pôq. 34 Ma Si-la yôl ính át lieh tớq vel Anti-ôt.* 35 Phau-lô alứng Ba-naba át lieh tớq vel Anti-ôt. Nha-án bar náq alứng clứng ticuoi cannŏ́h hơ cato níc parnai ŏ te Yê-su tớq vel ngki.

Phau-lô Alứng Ba-naba Paryáh Mmar Carna Pôq

36 Vít máh ingái ngki, Phau-lô pachôq Ba-naba idô: “He! He pôq alang lieh máh em ai he nga vel he khoiq pôq cato parnai ŏ te Yê-su ndóng nsuoi. He pôq me amớh nha-án táq pôq hoi-ngki.”

37 Ba-naba sŏ́ng pôq, alứng ính dông Yon Mac pôq alứng nha-án tưi. 38 Ma Phau-lô lớiq ính Yon Mac pôq alứng nha-án, co Yon Mac khoiq táh nha-án tớq cruong Bam-phuli te nsuoi, alứng lớiq ính choi nnáng arnáq nha-án. 39 Iki Ba-naba alứng Phau-lô tarmien te callong ndô; dyơ nha-án mmar pôq. Ba-naba dông Yon Mac sớr tớq tuoc, dyơ pôq nga con Sip-rơ. 40 Ma Phau-lô dông Si-la pôq alứng án. Cua top tin Yê-su cớu seq Yang Arbang-pilŏ́ng choi nha-án, dyơ nha-án pôq tưi. 41 Nha-án pôq pha cruong Si-ri alứng cruong Si-lasi. Nha-án cato máh top tin Yê-su tớq cruong ngki dyôn tin khớm lư loi.

16

Ti-muthê Pôq Alứng Phau-lô Nha Si-la

1 Cua ngki Phau-lô alứng Si-la pôq lieh nga vel Der-bơ nha vel Lutra. Tớq vel Lutra, nha-án tumúh munáq ticuoi te top veng tapun Yê-su, nốh Ti-muthê. A-i Ti-muthê la ticuoi Isa-ra-el ndon khoiq tin Yê-su; ma a-ám Ti-muthê la ticuoi Créc. 2 Top tin Yê-su tớq vel Lutra alứng vel I-cuni ayô Ti-muthê la ticuoi partát lư. 3 Iki Phau-lô ính dông Ti-muthê pôq alứng nha-án. Ma nsuoi nha-án ính ngốh te vel ngki, Phau-lô dyôn Ti-muthê táq rit kít veng phep rit Isa-ra-el. Phau-lô táq tíc iki, co a-ưi ntúq nha-án ính pôq bôn a-ưi ticuoi Isa-ra-el. Alứng Phau-lô adáh ticuoi ngki lớiq êm ada Ti-muthê, co ticuoi ngki chom a-ám án la ticuoi Créc, tới ticuoi Isa-ra-el. 4 Tư nha-án mot tớq máh vel, nha-án táq-ntêr dyôn top tin Yê-su chom te puan nốh ndon top dyưng ati Yê-su alứng máh ticuoi sút top tin Yê-su tớq vel Yaru-salem khoiq anát dyôn ticuoi tới ticuoi Isa-ra-el cóq táq veng. 5 Iki top tin tớq máh vel ngki tin khớm lư loi. Alứng cứp ingái bôn a-ưi náq ticuoi mot tin.

Munáq Conh Te Cruong Ma-sadôn Arô Phau-lô

6 Arvai Yang Arbang-pilŏ́ng lớiq dyôn Phau-lô alứng yớu án mot cato parnai ŏ te Yê-su Crit tớq cruong Asie. Iki nha-án pôq nga cruong Phu-rayie alứng cruong Ca-lati. 7 Tư nha-án tớq nga carlớn cruong Mi-sie, nha-án ính mot tớq cruong Bi-thuni, ma Arvai Yê-su lớiq dyôn nha-án mot. 8 Iki nha-án pôq tilớt cruong Mi-sie, dyơ mot tớq vel Trô-at. 9 Tớq idáu, Yang Arbang-pilŏ́ng apáh baih dyôn Phau-lô hôm munáq conh te cruong Ma-sadôn. Ticuoi ngki tayứng alứng tarseq te Phau-lô idô: “Seq mái tớq nga cruong Ma-sadôn choi he hơ!”

10 Tư Phau-lô hôm conh ngki, Phau-lô alứng yớu án, díh cư Luca, thuan pôq nga cruong Ma-sadôn. He chom arlớih lư, Yang Arbang-pilŏ́ng ính he pôq cato parnai ŏ te Yê-su Crit tớq cruong ngki.

Cán Nốh Li-die Tin Yê-su

11 Dyơ he sớr tớq tuoc tớq vel Trô-at ính pôq nga con Samô-trasơ. Máh ingái parnô loi, he tớq nga vel Nie-buli, tớq cruong Ma-sadôn. 12 Tớq he siar te tuoc, he pôq nga vel Phi-lip la vel pưt tớq cruong Ma-sadôn, ndon ticuoi Rô-ma cơt sút. He át tớq vel ngki bar pe ingái. 13 Tớq Ingái Angô, he ngốh te vel alứng pôq nga dơq soq, la ntúq top Isa-ra-el báq rum cớu tumán tor dơq. He ticu alứng cato parnai ŏ te Yê-su Crit dyôn máh cán ndon rum ngki cammáng. 14 Tớq top ngki bôn munáq cán te vel Thie-turơ, nốh Li-die. Án táiq prới ntứm eng ŏ lư. Án la ticuoi sang Yang Arbang-pilŏ́ng tưi, alứng Yang Arbang-pilŏ́ng pốh mít án dyôn náp ial máh parnai Phau-lô cato. 15 Iki Li-die alứng nhéq abŏ́h án ráp tíc na dơq. Cua ngki án seq te he idô: “Khán inha náp cư lư tin Yê-su, ngki cư seq inha mot át tớq dúng cư.”

Co án tarseq níc dyôn he mot át dúng án, iki he mot nga dúng án.

Phau-lô Alứng Si-la Át Tớq Coq Tôt Tớq Vel Phi-lip

16 Bôn mui ingái, ndóng he pôq nga ntúq he báq rum cớu, he tumúh munáq cán sol ndon bôn yang saq piyúh án. Cán ndô cơt mo mammưl, alứng máh ưlla án bôn práq a-ưi lư nhơ te arnáq án táq. 17 Án veng Phau-lô alứng he, alứng án tông yứng lư idô: “Ticuoi ndô táq arnáq Yang Arbang-pilŏ́ng ndon sút clưi nhéq te cannŏ́h, alứng nha-án cato inha te ngê Yang Arbang-pilŏ́ng têq choi tamống inha.”

18 Cán ndô tông níc iki khoiq a-ưi ingái. Iki Phau-lô sáng pê cammáng án át tông níc arớq iki; dyơ Phau-lô píh me nga án, alứng tông ada yang saq idô: “Nhơ nốh Yê-su Crit, cư yua mái ngốh táp te cháq cán ndô.”

Tư Phau-lô tông iki, yang saq ngốh táp te cháq cán ngki. 19 Tư máh ticuoi ưlla cán ngki chom nha-án lớiq bôn nnáng práq te cán ngki cơt mo mammưl, iki nha-án cŏp Phau-lô alứng Si-la. Nha-án lúq angốh bar náq ngki nga ntúq ticuoi sút át. 20 Tớq nha-án tumúh ticuoi sút; nha-án tông idô: “Bar náq ndô la ticuoi top Isa-ra-el. Hoi-ngki nha-án tardông clứng ticuoi tarchơiq tớq vel he. 21 Nha-án cato phep rit ndái te phep rit cruong he. He la ticuoi Rô-ma; he lớiq têq veng phep rit nha-án cato.”

22 Máh ticuoi prái rum munơi ính táq Phau-lô alứng Si-la. Alứng ticuoi sút ngki yua ngai puar nhéq tampớc nha-án alứng tính. 23 Cua ngai tính ớp lư, dyơ nha-án nhát amot tớq coq tôt. Alứng ticuoi sút patáp án ndon sút coq tôt, cóq kiaq dyôn a-ŏ bar náq ndô. 24 Iki ticuoi sút coq ngki crál Phau-lô alứng Si-la tớq mui callúng coq tôt ndon khớm lư. Án tacáp anúh tớq dyưng nha-án bar náq ngki.

25 Idáu ngki tớq tardi dáu, Phau-lô nha Si-la cớu alứng cứh ayô Yang Arbang-pilŏ́ng. Máh ticuoi tôt tớq coq ngki sáng nha-án táq iki. 26 Ma ndóng ngki táp cuteq cacưt hớp lư. Coq tôt la cơt cacưt nhéq, alứng máh ngáh callống coq cơt arớq ngai pốh. Máh sic ngai tacáp ticuoi tôt cơt tarcaq nhéq. 27 Tư ticuoi sút coq tôt ayư, án hôm ngáh callống tarpốh. Iki án thot dau te sŏr ính chớt cháq án bôm, co án parngíh máh ticuoi tôt khoiq tarcláh nhéq dyơ. 28 Ma Phau-lô tông yứng lư idô: “Mái êq dyáq! Nhéq náq he yôl át tớq coq!”

29 Dyơ ticuoi sút coq ngki arô ngai dông tabong tabal nga án. Án lúh amot nga coq chái lư. Án sáng crŏ́q alứng dyandyír. Án chóh tarcol chứng mát Phau-lô alứng Si-la. 30 Án dông angốh nha-án te coq, alứng án plốh idô: “Yớu ơi! Cư cóq táq amớh dyôn têq bôn tumống níc-níc?”

31 Nha-án ôi án idô: “Cóq mái tin Yê-su Ưlla he, dyơ mái alứng abŏ́h mái, lư bôn tumống níc-níc.”

32 Cua ngki nha-án cato parnai ŏ te Yê-su dyôn án alứng máh ticuoi tớq abŏ́h án cammáng. 33 Idáu ngki yôl tardi dáu, ticuoi sút coq dông tarháu palai bác nha-án. Cua án palai, án alứng nhéq náq tớq abŏ́h án ráp tíc na dơq. 34 Cua ngki án dông Phau-lô alứng Si-la mot tớq dúng án, alứng án angốh crơng tanna dyôn nha-án cha. Án alứng nhéq abŏ́h án tin Yang Arbang-pilŏ́ng; iki nha-án sáng bui hơr lư.

35 Tớq ang iláih parnô, máh ticuoi sút tớq vel ngki yua ticuoi tampeng nha-án pôq tông ticuoi sút coq tôt dyôn taláh Phau-lô alứng Si-la. 36 Dyơ ticuoi sút coq tôt tông Phau-lô idô: “Máh ticuoi sút yua cư taláh inha. Hoi-ngki inha ngốh te ndô. Tumo inha ính pôq, ngki inha pôq ien ŏ nư.”

37 Ma Phau-lô tông lieh máh tampeng ngki idô: “He la ticuoi Rô-ma tưi. Te nsuoi máh ticuoi sút iyốh chom callong luaih, ma imo nha-án tính he ớp lư dyôn clứng ticuoi hôm. Alứng nha-án crál he tớq coq tôt. Ma hoi-ngki nha-án ính taláh he, ma nha-án táq clôp, lớiq ính ticuoi cannŏ́h chom. He lớiq sŏ́ng te arnáq nha-án táq iki. Nha-án táq lớiq crái ada he ticuoi Rô-ma. Khán nha-án ính taláh he, cóq nha-án tớq taláh bôm.”

38 Dyơ máh ticuoi tampeng dông máh parnai Phau-lô tông ngki atớq nga ticuoi sút. Tư máh ticuoi sút chom Phau-lô alứng Si-la la ticuoi Rô-ma, iki nha-án sáng adáh lư. 39 Dyơ máh ticuoi sút ngki pôq táp nga coq tôt seq luaih Phau-lô alứng Si-la, alứng seq nha-án ngốh viang te vel. 40 Iki Phau-lô alứng Si-la ngốh te coq tôt alứng mot tớq dúng Li-die. Tớq dúng ngki, nha-án rum alứng khêr máh top tin Yê-su dyôn tin khớm lư. Cua nha-án khêr, nha-án ngốh te vel ngki.

17

Phau-lô Alứng Si-la Tớq Vel Tê-salô-nica

1 Tư Phau-lô alứng Si-la pôq tilớt vel Amphi-bulit alứng vel Ablô-ni, dyơ nha-án mot vel Tê-salô-nica loi. Tớq vel ngki bôn mui láng dúng rum ticuoi Isa-ra-el. 2 Cứp Ingái Angô, Phau-lô báq mot tớq dúng rum ticuoi Isa-ra-el. Co iki án mot dúng rum ngki, tớq vel ngki. Pe cantứq Ingái Angô, Phau-lô cato te tám uráq Yang Arbang-pilŏ́ng dyôn máh ticuoi rum ngki. 3 Án tông nha-án dyôn chom te Crit ndon Yang Arbang-pilŏ́ng rêh dyôn choi tamống ticuoi, cóq chiuq a-ưi dieiq arức alứng chiuq ngai cachet; ma Crit lư tumống lieh. Alứng án tông nha-án idô: “Yê-su ndon cư tông dyôn inha chom, la Crit.”

4 Bôn ticuoi te top Isa-ra-el náp parnai ngki, dyơ nha-án veng ngê Phau-lô alứng Si-la. Bôn clứng ticuoi Créc ndon dyám náp Yang Arbang-pilŏ́ng mot tin Yê-su tưi. Alứng bôn a-ưi náq cán ndon ngai dyám tớq vel ngki la mot tin tưi.

5 Ma ticuoi Isa-ra-el ndon lớiq ính tin, nha-án sáng uan lư. Iki nha-án pôq suo ticuoi lới alứng ticuoi pla, dyôn chachuoq tớq vel ngki. Nha-án mot táp tớq dúng Yasôn, suo Phau-lô alứng Si-la co ính cŏp dông bar náq ngki nga ticuoi clứng. 6 Ma tư nha-án lớiq tumúh Phau-lô alứng Si-la tớq dúng Yasôn, iki nha-án cŏp Yasôn alứng máh ticuoi cannŏ́h ndon tin Yê-su. Nha-án lúq angốh top ngki dyôn át tayứng chứng mát ticuoi sút vel. Dyơ nha-án cauq Phau-lô alứng Si-la idô: “Bar náq ngki mot cruong mmo, nha-án tarchơiq tớq cruong ngki. Hoi-ngki nha-án mot tớq vel he loi. 7 Ma Yasôn dyôn bar náq ngki át tớq dúng án. Nha-án khoiq táh phep rit puo Rô-ma, alứng nha-án tông bôn puo cannŏ́h loi cơt sút. Nốh puo ndô la Yê-su.”

8 Tớq máh ticuoi prái alứng ticuoi sút sáng callong nha-án cauq, iki nhéq máh nha-án chachuoq ntáng lư loi. 9 Dyơ nha-án yua ngai pôq cŏ́h pôq ngin Yasôn alứng máh ticuoi tin Yê-su. Cua ngki nha-án taláh Yasôn alứng máh ticuoi tin Yê-su dyôn chô.

Phau-lô Alứng Yớu Án Át Tớq Vel Bê-rê

10 Tớq idáu ngki, top tin Yê-su yua Phau-lô alứng Si-la pôq nga vel Bê-rê. Tư nha-án tớq nga vel Bê-rê, nha-án mot tớq dúng rum ticuoi Isa-ra-el. 11 Ticuoi Isa-ra-el tớq vel ngki bôn mít lambŏt hơn te ticuoi tớq vel Tê-salô-nica. Nha-án cammáng alứng ính chom arlớih lư parnai Yang Arbang-pilŏ́ng. Iki nha-án rian tám uráq Yang Arbang-pilŏ́ng cứp ingái, co ính chom parnai Phau-lô cato crái tớq parnai Yang Arbang-pilŏ́ng, ma lớiq. 12 A-ưi náq ticuoi Isa-ra-el tớq vel ngki tin Yê-su; alứng bôn ticuoi Créc hơ tin, díh conh díh cán ndon ngai dyám náp tớq vel ngki. 13 Ma tư top Isa-ra-el tớq vel Tê-salô-nica sáng Phau-lô cato parnai Yang Arbang-pilŏ́ng tớq vel Bê-rê loi, iki nha-án pôq tapun nga vel ngki tưi, alứng chachuoq máh ticuoi vel ngki hơ. 14 Iki top tin Yê-su tớq vel ngki dyôn Phau-lô ngốh táp, alứng pôq nga tor dơq ving-cavang. Ma Si-la alứng Ti-muthê yôl át tớq vel Bê-rê. 15 Bôn ticuoi pôq asuoi Phau-lô nga vel Athên. Tư nha-án ính píh chô, Phau-lô patáp nha-án tông Si-la alứng Ti-muthê, dyôn tớq chái nga án khán têq.

Phau-lô Cato Tớq Vel Athên

16 Ndóng Phau-lô át pớn Si-la alứng Ti-muthê tớq vel Athên, án hôm ticuoi tớq vel ngki sang a-ưi rup yang. Iki án sáng anguaq lư. 17 Iki Phau-lô cato níc tớq dúng rum ticuoi Isa-ra-el. Án cato ticuoi Isa-ra-el alứng máh ticuoi ndon dyám náp Yang Arbang-pilŏ́ng. Cứp ingái án cato tớq ntúq táiq plới hơ, co án ính máh ticuoi bôn sáng. 18 Dyơ bôn ticuoi te top Ep-curien alứng top Satuoc* tớq tarmien alứng án. Bar top ngki rian te máh ngê tubáiq tớq pang ndô. Nha-án tông te Phau-lô idô: “Ticuoi achơ ndô, amớh án ính tông?”

Ma bôn ticuoi cannŏ́h tông idô: “Dáh lơ án tông te yang ndon he lớiq chom.”

Nha-án tông iki, co Phau-lô cato parnai ŏ te Yê-su, alứng án tông Yê-su tumống lieh te cuchet. 19 Ticuoi ngki dông Phau-lô nga mui ntúq ndon ticuoi sút báq tanghúng. Ntúq ndô át tớq cóh Arêu-ba. Nha-án tông ada Phau-lô idô: “He ính chom arlớih lư te nốh tamme ndon mái cato ngki la amớh? 20 He sáng laq lư te parnai mái cato; hoi-ngki he ính chom nhéq máh nốh te parnai mái cato ngki.” 21 (Tư máh ticuoi Athên alứng máh ticuoi te top cannŏ́h ndon át tớq vel ngki sáng te arnáq tamme, nha-án tél-sél lư ính tanghúng te arnáq ngki. Nha-án lớiq ính táq arnáq nnáng.)

22 Phau-lô tayứng tớq ntúq nha-án rum tớq cóh Arêu-ba, alứng tông idô: “Ticuoi tớq vel Athên ơi! Cư chom dyơ inha sang tám yang inha khớm lư. 23 Co tớq cư pôq tớq vel inha, cư hôm a-ưi thư parông yang inha sang, alứng cư hôm mui lám parông ngai tarran chưq idô: ‘Parông ndô la parông yang ndon iyốh chom nốh.’ Iki inha ính sang yang ngki, ma inha iyốh chom. Ma nốh yang ngki ớiq cư ính tông inha. 24 Yang ngki la Yang Arbang-pilŏ́ng. Án táp teng pilŏ́ng cuteq, alứng cứp nốh át tớq ngki. Án ưlla nhéq máh nốh tớq pilŏ́ng alứng tớq cúc cuteq. Ma án lớiq át tớq parông ati ticuoi táq. 25 Yang Arbang-pilŏ́ng lớiq túh cóq bôn ticuoi choi, co án bôn cứp nốh. Alứng án táp dyôn máh ticuoi bôn tumống, bôn tarngứh, alứng bôn cứp nốh. 26 Yang Arbang-pilŏ́ng teng cứp top ticuoi, la nhơ te munáq ticuoi. Án dyôn máh top ticuoi ndô át tớq cứp cruong chôp cúc cuteq ndô. Nưm án táp anát dyôn cứp top ticuoi, ingái top ngki tớq alứng ntúq top ngki át, te iyốh bôn top ngki. 27 Yang Arbang-pilŏ́ng táq iki, dyôn nhéq tưh ticuoi têq suo án alứng têq tumúh án. Ma án lớiq bôn át yông te he. 28 Yang Arbang-pilŏ́ng táp choi he dyôn bôn tumống, têq pupôq, alứng chom tutáq. Callong ndô la arớq ticuoi te top inha khoiq taran dyơ idô: ‘Co yang teng he, iki he cơt acái án.’ 29 Khán he lư acái Yang Arbang-pilŏ́ng, he êq parngíh Yang Arbang-pilŏ́ng arớq rup ngai táq na dyeng, práq, lớiq la búl. Nhéq nốh ngki ticuoi chóng táq arớq nha-án khoiq parngíh. 30 Ma te nsuoi, Yang Arbang-pilŏ́ng me sớng nga máh ticuoi táq arnáq iki, co nha-án iyốh chom. Ma hoi-ngki, Yang Arbang-pilŏ́ng tông dyôn nhéq tưh ticuoi chom, nha-án cóq pien cơt mít tamme loi. 31 Co Yang Arbang-pilŏ́ng khoiq anát ingái chô-mát, án dyôn munáq ndon án khoiq rêh tớq sưq tinớng tupứng lư ada nhéq tưh ticuoi tớq cúc cuteq ndô. Án khoiq dyôn Yê-su tumống lieh, dŏq cơt tíc dyôn ngai chom arlớih lư án rêh Yê-su dyôn sưq nhéq tưh ticuoi.”

32 Tư nha-án sáng parnai Phau-lô tông ticuoi cuchet têq tumống lieh, bôn ticuoi ayê tar-ac Phau-lô. Ma bôn ticuoi cannŏ́h tông idô: “Tatun, he ính cammáng sa te parnai mái cato arớq hoi-ngki.”

33 Dyơ Phau-lô ngốh te ntúq ngki. 34 Ma bôn máh ticuoi te top ngki náp alứng tin; nha-án pôq alứng Phau-lô. Munáq te ticuoi ngki, nốh Dê-ni, la te top ticuoi sút ndon báq tanghúng tớq cóh Arêu-ba. Alứng bôn munáq cán, nốh Da-mari, tin tưi. Alứng bôn ticuoi cannŏ́h hơ tin Yê-su.

18

Phau-lô Tớq Vel Cô-rin-tô

1 Vít ngki Phau-lô ngốh te vel Athên, dyơ pôq nga vel Cô-rin-tô loi. 2 Tớq vel ngki, Phau-lô tumúh munáq conh te top Isa-ra-el, nốh Aki-la, te cruong Pôn-tu; campái án nốh Barit-sin. Bar náq campái cayieq ndô mbơiq tớq nga vel Cô-rin-tô te cruong I-tali, co puo Calôt chuih angốh nhéq máh ticuoi Isa-ra-el te vel pưt Rô-ma tớq cruong I-tali. Dyơ Phau-lô pôq alang bar náq ngki. 3 Án mot át alứng nha-án, co nha-án táq arnáq muchứng án tưi. Nha-án táq dúng tớq prới; dyơ táiq dŏq bôn tampớc tớc tanna cha. 4 Cứp Ingái Angô Phau-lô cato tớq dúng rum ticuoi Isa-ra-el, co ính ticuoi Isa-ra-el alứng ticuoi Créc tin Yê-su.

5 Tư Si-la alứng Ti-muthê tớq te cruong Ma-sadôn, ndóng ngki Phau-lô catóng cato níc top Isa-ra-el dyôn chom arlớih lư, Yê-su la án ndon nha-án át ngcong alứng án ndon Yang Arbang-pilŏ́ng rêh dyôn choi tamống nha-án. 6 Ma ticuoi Isa-ra-el át tớq vel ngki lớiq ính cammáng alứng acraiq Phau-lô. Iki Phau-lô tamprúh tampớc táq tíc nha-án lớiq ính cammáng parnai án cato. Alứng án tông nha-án idô: “Khán inha lớiq ính arvai inha bôn tumống níc alứng Yang Arbang-pilŏ́ng, ngki tam inha. Mpual cư khoiq vít dyơ. Hoi-ngki cư ính pôq cato ticuoi tới ticuoi Isa-ra-el loi.”

7 Iki Phau-lô ngốh te nha-án, dyơ mot tớq dúng Ti-tiu Yutu. Yutu la ticuoi sang tám Yang Arbang-pilŏ́ng tưi, alứng dúng án át tumán dúng rum ticuoi Isa-ra-el. 8 Bôn munáq loi, nốh Crit-bu. Án la ticuoi sút tớq dúng rum ticuoi Isa-ra-el ngki. Án alứng nhéq abŏ́h án tin Yê-su. Alứng bôn clứng ticuoi Cô-rin-tô sáng parnai ŏ te Yê-su Crit, ngki nha-án tin alứng ráp tíc na dơq.

9 Bôn mui idáu, Yê-su apáh Phau-lô alứng tông án idô: “Mái êq adáh. Cóq mái cato níc parnai ŏ te cư. Êq cabip ngcang. 10 Cư át níc alứng mái. Ticuoi mmo la lớiq têq táq mái. Tớq vel ndô bôn clứng ticuoi cơt na cư.”

11 Iki Phau-lô át tớq vel ngki nhéq mui cumo tadi, alứng án cato níc parnai Yang Arbang-pilŏ́ng.

12 Ndóng Cali-ô cơt sút tớq cruong Achai, bôn máh ticuoi te top Isa-ra-el ính táq Phau-lô. Iki nha-án dông Phau-lô nga Cali-ô dyôn parchen parnai. 13 Nha-án cauq Phau-lô idô: “Ticuoi ndô tardông máh ticuoi tin Yang Arbang-pilŏ́ng, ma lớiq piaiq tớq phep rit.”

14 Tư Phau-lô ính ôi lieh, Cali-ô tông top Isa-ra-el ngki idô: “Inha top Isa-ra-el ơi! Khán án ndô ma titôiq, lớiq la cachet ticuoi, lớiq la táq arnáq saq cannŏ́h, ngki têq cư parchen dyôn inha. 15 Ma khán inha uan án, co án cato parnai ndái te phep rit inha, ngki tam inha. Cư lớiq ính tarsưq te arnáq ndô.”

16 Iki Cali-ô yua ngai chuih angốh nha-án te ntúq ngki. 17 Dyơ máh ticuoi clứng cŏp Sô-then, la ticuoi sút dúng rum ticuoi Isa-ra-el tớq vel ngki. Nha-án tính án chứng mát ntúq ngai tarsưq. Ma Cali-ô táq arớq lớiq hôm.

Phau-lô Chô Lieh Nga Vel Anti-ôt Cruong Si-ri

18 Phau-lô át tớq vel Cô-rin-tô a-ưi ingái. Tatun ngki, án carbánh carsuanh top veng Yê-su tớq ntúq ngki, dyơ ngki án pôq nga vel Sen-crơ. Aki-la alứng Barit-sin pôq munơi alứng án. Tớq vel Sen-crơ, án cuah sóc táq caloh, la tíc án khoiq par-ưq mui nốh alứng Yang Arbang-pilŏ́ng. Vít ngki, nha-án pe náq sớr tớq tuoc pôq nga cruong Si-ri. 19 Tư nha-án tớq nga vel Ê-phê-sô, Phau-lô pôq mmar te Aki-la alứng Barit-sin. Dyơ án mot tớq dúng rum ticuoi Isa-ra-el, alứng án cato ticuoi Isa-ra-el tớq dúng rum ngki. 20 Máh ticuoi ngki seq án át dưnh alứng nha-án, ma án hớn ính pôq nga ntúq cannŏ́h. 21 Tớq án ính ngốh te nha-án, án tông idô: “Khán Yang Arbang-pilŏ́ng dyôn, chô-mát cư tớq lieh nga inha.”

Cua án tông iki, án sớr tớq tuoc alứng ngốh te vel Ê-phê-sô. 22 Tư án tớq nga vel Sê-sarê, án sớr alang top tin Crit tớq vel Yaru-salem. Vít ngki án pôq nga vel Anti-ôt loi. 23 Án át tớq vel Anti-ôt a-ưi ingái, dyơ án pôq chôp cruong Ca-lati alứng Phu-rayie. Án catớih top veng Yê-su tớq bar cruong ngki dyôn tin khớm lư.

A-blô Tớq Vel Ê-phê-sô Alứng Vel Cô-rin-tô

24 Tớq máh ingái ngki, bôn munáq ticuoi nốh A-blô, án át tớq nga vel Ê-phê-sô. Án la ticuoi Isa-ra-el te vel Alec-santri. Án cato tubáiq lư, alứng án chom a-ưi te tám uráq Yang Arbang-pilŏ́ng. 25 Bôn ticuoi khoiq cato án te ngê Yê-su. Án bôn mít ính cato dyôn crái lư te Yê-su. Ma án chom nưm te arnáq tíc na dơq ndon Yon khoiq táq sớng. 26 A-blô cato clŏ́q lư tớq dúng rum ticuoi Isa-ra-el. Tư Aki-la alứng Barit-sin sáng án cato iki, nha-án dông án pôq nga dúng nha-án; dyơ nha-án cato án dyôn chom arlớih lư te ngê Yang Arbang-pilŏ́ng. 27 Vít ngki A-blô ính pôq nga cruong Achai. Iki top tin Yê-su tớq vel Ê-phê-sô taran chớiq alang dyôn án dông nga top tin tớq cruong Achai, dyôn nha-án pasôl ŏ án. Tư án tớq nga cruong Achai, án choi a-ưi lư máh top tin Yê-su, la ticuoi ndon Yang Arbang-pilŏ́ng choi mat. 28 Tớq A-blô tarmien alứng ticuoi Isa-ra-el, án ial parnai te tám uráq Yang Arbang-pilŏ́ng tông dyôn nha-án chom arlớih lư Yê-su la Crit, án ndon Yang Arbang-pilŏ́ng khoiq rêh dyôn choi tamống ticuoi; co iki nha-án lớiq têq suon nnáng.

19

Phau-lô Tớq Vel Ê-phê-sô

1 Ndóng A-blô át tớq vel Cô-rin-tô, Phau-lô chón pôq tilớt cruong ndon án khoiq pôq te nsuoi, dyơ án chô lieh nga vel Ê-phê-sô. Tớq vel ngki, án tumúh ticuoi tin. 2 Dyơ án plốh nha-án idô: “Tư inha tin, Arvai Yang Arbang-pilŏ́ng mot át tớq mít inha, ma iyốh?”

Nha-án ôi: “He lớiq nai sáng lớng te Arvai Yang Arbang-pilŏ́ng.”

3 Iki Phau-lô plốh nha-án loi idô: “Ndóng inha ráp tíc na dơq, inha veng ngê amớh?”

Nha-án ôi: “He veng ngê Yon ndon táq tíc na dơq dyôn ticuoi.”

4 Phau-lô tông nha-án idô: “Yon lư táq tíc na dơq dyôn ticuoi ndon pien cơt mít tamme loi. Ma Yon cato dyôn ticuoi chom nha-án cóq tin munáq ndon tớq tatun án. Munáq ngki la Yê-su.”

5 Tư nha-án sáng iki, nha-án ráp tíc na dơq nhơ nốh Yê-su loi. 6 Tớq Phau-lô capơiq tớq nha-án, Arvai Yang Arbang-pilŏ́ng mot táp tớq mít nha-án. Dyơ nha-án táq-ntêr máh cang ndon nha-án lớiq nai rian. Alứng nha-án cato tang ngcang Yang Arbang-pilŏ́ng. 7 Top nha-án la nhéq ticuoi conh sasai bôn sám mui chít la bar náq.

8 Nhéq pe kisái Phau-lô cato níc tớq dúng rum ticuoi Isa-ra-el. Án cato clŏ́q lư parnai te Yang Arbang-pilŏ́ng cơt sút tớq mít ticuoi, ính nha-án tin ngê ngki. 9 Ma bôn ticuoi te top nha-án bôn mít cớng, lớiq ính peh parnai ngki. Alứng nha-án tông lớiq ŏ te ngê Yê-su. Iki Phau-lô alứng máh ticuoi tin ngốh te ntúq ngki, dyơ mot tớq dúng rian ndon Ti-ranu cơt ưlla. Cứp ingái Phau-lô cato tớq dúng ngki. 10 Phau-lô cato tớq dúng ngki nhéq bar cumo. Iki máh ticuoi tớq cruong Asie cammáng parnai ŏ te Yê-su, díh ticuoi Isa-ra-el, díh ticuoi tới ticuoi Isa-ra-el.

Acái Conh Sê-va

11 Yang Arbang-pilŏ́ng dyôn Phau-lô bôn chức têq táq a-ưi arnáq sileh. 12 Khán ticuoi ial khán lớiq la tampớc Phau-lô, dyơ patéuq tớq cháq ticuoi a-ái, ticuoi a-ái cơt bánh táp, alứng yang saq ngốh táp te cháq ticuoi. 13 Bôn mui top ticuoi Isa-ra-el pôq tudô pôq tuki ính chuih angốh yang saq te cháq ticuoi. Nha-án parngíh khán nha-án bôiq nốh Yê-su, nha-án têq chuih angốh yang saq arớq Phau-lô báq táq. Iki nha-án yua yang saq idô: “Nhơ te nốh Yê-su, án ndon Phau-lô báq cato, he yua mái ngốh viang te cháq ticuoi ndô.”

14 Máh ticuoi ndon táq arớq ngki la tupul náq acái conh Sê-va. Sê-va la te top ticuoi sút top teng rit sang. 15 Ma yang saq ôi tupul náq ngki idô: “Yê-su, cư chom, alứng Phau-lô, cư acớl, ma inha la nnáu?”

16 Iki ticuoi ndon bôn yang saq palŏ́ng nga tupul náq ngki. Án bánh hơn te nha-án. Án táq nha-án chol ớp lư, alứng nha-án ngốh te dúng ngki mu-rarat. 17 Arnáq ndô cơt pardŏ́h parhanh chôp vel Ê-phê-sô. Tư máh ticuoi Isa-ra-el alứng máh ticuoi tới ticuoi Isa-ra-el sáng iki, nhéq nha-án sáng adáh lư. Alứng bôn a-ưi náq loi tớq vel ngki dyám náp nốh Yê-su Ưlla he. 18 Bôn clứng ticuoi te top tin Yê-su ngin kho máh arnáq luaih nha-án, alứng nha-án tông dyôn ticuoi cannŏ́h chom nha-án khoiq veng ticuoi mo. Ma hoi-ngki nha-án lớiq ính veng nnáng. 19 A-ưi náq te top nha-án táq arớq ticuoi mo te nsuoi. Ma hoi-ngki nha-án pachúng máh uráq nha-án khoiq rian cơt mo, dyơ chŏ́ng chứng mát ticuoi clứng. Khán tíng lieh tarnáp te chớiq ngki bôn sám sông chít ngin callong práq tieq. 20 Iki parnai ŏ te Yê-su cơt parhanh mưt-mư alứng cơt sit lư loi.

Máh Ticuoi Ê-phê-sô Uan Lư Top Yê-su Crit

21 Cua ngki Phau-lô parngíh ính pôq pha cruong Ma-sadôn alứng cruong Achai, ính pôq nga vel pưt Yaru-salem. Án tông idô: “Vít cư pôq nga vel Yaru-salem, cư ính pôq nga vel pưt Rô-ma loi.”

22 Phau-lô yua Ti-muthê alứng Ê-rat pôq nsuoi án nga cruong Ma-sadôn. Nha-án la ticuoi báq táq arnáq choi án. Ma án yôl át tớq cruong Asie.

23 Ndóng ngki tớq vel Ê-phê-sô bôn clứng ticuoi uan máh top Yê-su Crit. 24 Bôn munáq tớq vel ngki, nốh Dê-matri. Án la thơq táq rup yang cán na práq, nốh yang ngki la Dien. Án alứng yớu án bôn lơi a-ưi lư te táiq rup ngki. 25 Dê-matri arô máh yớu án alứng máh ticuoi ndon táq arnáq muchứng án. Án tông nha-án idô: “Em ai ơi! Inha chom dyơ, he khoiq bôn a-ưi lơi te arnáq he táq. 26 Inha hôm alứng sáng dyơ te arnáq Phau-lô khoiq táq. Án tông máh ticuoi idô: ‘Yang ndon ati ticuoi táq la tới lư yang.’ Khoiq bôn clứng ticuoi tin parnai án, tới nưm ticuoi tớq vel Ê-phê-sô sớng tin, ma chôp cruong Asie la tin tưi. 27 Arnáq ndô lúp lư dyôn he. Dáh lơ arnáq he táq cơt pít mat. Alứng dáh lớiq dưnh nnáng dúng sang yang Dien ndô lớiq bôn ngai dyám náp nnáng. Hoi-ngki clứng ticuoi tớq cruong Asie alứng tớq máh cruong cannŏ́h hơ sang yang Dien; ma urớh, dáh lơ ngai lớiq ính sang nnáng yang Dien.”

28 Tư máh ticuoi rum ngki sáng parnai ngki, mít nha-án cơt nháih. Dyơ nha-án tông yứng lư idô: “Pưt lư yang Dien ticuoi Ê-phê-sô sang.”

29 Dyơ máh ticuoi tớq vel ngki táq rôn alứng hiar yứng lư. Dyơ nha-án cŏp Cai-ut alứng Ari-tac, la yớu Phau-lô ndon tớq te cruong Ma-sadôn munơi alứng án. Ticuoi clứng dông bar náq ngki nga ntúq ngai báq parchúng. 30 Phau-lô ính mot tưi tớq ntúq ticuoi clứng át, ma top veng tapun Yê-su lớiq dyôn án mot. 31 Díh máh ticuoi sút tớq cruong ngki ndon cơt yớu alứng Phau-lô, nha-án cơiq parnai seq Phau-lô êq mot tớq ntúq ticuoi clứng. 32 Dyơ máh ticuoi clứng ngki hiar yứng lư, án ndon hiar tông idô, án ndon hiar tông iki. Ma a-ưi náq te ticuoi clứng ngki lớiq chom amớh te arnáq nha-án tớq parchúng. 33 Máh ticuoi Isa-ra-el kitúh Alec-sandơ dyôn tayứng chứng mát ticuoi clứng, alứng tông Alec-sandơ cóq tông arớq nha-án khoiq yua. Iki Alec-sandơ avít ati dyŏq máh ticuoi clứng êq tacang, co án ính tông nha-án êq uan top Isa-ra-el. 34 Ma tư ticuoi clứng acớl Alec-sandơ la ticuoi Isa-ra-el, alứng nha-án chom ticuoi Isa-ra-el lớiq sang yang Dien, iki nha-án tông yứng lư loi, sám chen bar adéh dôi idô: “Pưt lư yang Dien ticuoi Ê-phê-sô sang.”

35 Vít ngki bôn munáq ticuoi sút tớq vel Ê-phê-sô. Án dyŏq ticuoi clứng dyôn át arngiac, alứng án tông idô: “Em ai tớq vel Ê-phê-sô ơi! Nhéq máh ticuoi chom dyơ vel Ê-phê-sô kiaq me níc dúng sang pưt yang Dien. Alứng nhéq máh ticuoi chom tưi he kiaq me níc rup yang Dien ndon siar te pilŏ́ng. 36 Lớiq bôn nnáu têq suon te callong ndô. Iki inha át a-ŏ; êq táq rôn. 37 Nha-án bar náq ndon inha khoiq dông nga tudô, nha-án lớiq bôn tôiq crơng amớh te dúng sang yang Dien. Alứng nha-án lớiq bôn acraiq yang ngki. 38 Khán Dê-matri alứng yớu án bôn callong amớh, dyôn nha-án pôq cauq nga ticuoi sút. Lư bôn ticuoi parchen parnai dyôn nha-án. 39 Khán inha bôn callong amớh loi, cóq inha tông dyôn ticuoi sút chom. Iki la phep rit he. 40 Ma máh inha rum ntúq ndô hoi-ngki, cư adáh ticuoi sút parngíh he ính tarpíh sút te nha-án. Khán ticuoi sút he ma parngíh iki, nhéq náq he lớiq têq tacang amớh nnáng.”

41 Cua án tông iki, dyơ án yua máh ticuoi clứng ngki ngốh nhéq.

20

Phau-lô Pôq Lieh Nga Cruong Ma-sadôn

1 Tớq vel Ê-phê-sô cơt ien lieh, Phau-lô arô máh top veng tapun Yê-su. Án catớih nha-án dyôn tin khớm lư loi. Cua ngki án carbánh carsuanh nha-án, dyơ án ngốh pôq nga cruong Ma-sadôn. 2 Án pôq nga vel mmo, án mot alang top tin Yê-su tớq vel ngki, alứng án catớih dyôn tin khớm lư. Cua ngki án pôq nga cruong Créc. 3 Án át tớq cruong Créc nhéq pe kisái. Án parngíh ính pôq nga cruong Si-ri, ma án sáng ngai táq-ntêr te top Isa-ra-el ính táq án. Iki án parngíh ŏ hơn la án chô nga cruong Ma-sadôn. 4 Bôn tupul náq pôq alứng án, nốh idô: Sô-batê acái conh Phi-rut te vel Bê-rê, Ari-tac alứng Sê-cundơ te vel Tê-salô-nica, Cai-ut te vel Der-bơ, Ti-chacơ alứng Trô-phim te cruong Asie, alứng Ti-muthê. 5 Tupul náq ngki pôq nsuoi alứng pớn he tớq vel Trô-at.* 6 Cua máh ingái top Isa-ra-el Cha Beng Mi Ớq Bôt Pôih, he sớr tớq tuoc, dyơ ngốh te vel Phi-lip. Vít sông ingái, he tớq nga vel Trô-at, alứng he át ngki tupul ingái.

Ơ-tic Bôn Tumống Lieh Te Cuchet

7 Ingái mui tớq tún ngki, tớq idáu, máh top tin Yê-su rum cha ayư lieh ingái Yê-su cuchet. Phau-lô cato nha-án te plô ibư tingôi tardi dáu. Án cato dưnh lư, co án parngíh ingái parnô án ính pôq nga cannŏ́h loi. 8 Nha-án rum tớq dúng ngki tớq trơn pe; tớq callúng ngki bôn a-ưi den tớu. 9 Bôn munáq lalớu, nốh Ơ-tic, án ticu chứng ngáh callống cliec. Ma Phau-lô cato dưnh lư. Iki án sáng parléc aleq, dyơ án bíq tưt. Cua ngki án bíq ngiar tháng, dyơ án atôh te ngáh callống cliec trơn pe nga cuteq. Bôn ticuoi pôq arơq án, ma án khoiq cuchet dyơ. 10 Phau-lô siar kiau án alứng tông idô: “Inha êq crŏ́q. Án lư tumống lieh.”

11 Dyơ Phau-lô sớr lieh nga trơn tanieng. Án péq beng mi alứng dyôn nhéq máh yớu cha ayư lieh te Yê-su cuchet. Cua ngki án cato nha-án tingôi ang. Tớq ang iláih án ngốh te top ngki. 12 Dyơ máh yớu Ơ-tic pôq asuoi án nga dúng. Nha-án sáng bui lư, co yớu nha-án bôn tumống lieh.

Phau-lô Alứng Yớu Án Pôq Nga Vel Mi-lê-tu

13 Te ntúq ngki Phau-lô pôq nga vel Asôt. Án ticaq pôq tớq cóh, ma he pôq na tuoc. Án parngíh ndóng án tớq nga vel Asôt, án ính sớr tớq tuoc alứng he tưi. 14 Tớq he tumúh lieh án tớq vel Asôt, án sớr tớq tuoc alứng he, dyơ he pôq munơi nga vel Mi-tulen. 15 Máh ingái parnô loi, tuoc he pôq pha cruong Chi-ô. Máh ingái parra, he tớq nga cruong Samôt. Dyơ máh ingái parre, he tớq nga vel Mi-lê-tu. 16 Dyơ Phau-lô ính pôq pha vel Ê-phê-sô, cruong Asie. Án lớiq ính át dưnh tớq cruong Asie. Án ính pôq dyôn tớq chái nga vel Yaru-salem, dyôn atôm ingái top Isa-ra-el cha bui Nhéq Ingái Apot.†

Phau-lô Cato Ticuoi Sút Top Tin Yê-su Tớq Vel Ê-phê-sô

17 Te vel Mi-lê-tu, Phau-lô cơiq parnai nga vel Ê-phê-sô, dyôn máh ticuoi sút top tin Yê-su tớq vel ngki tớq alang án nga vel Mi-lê-tu. 18 Tư nha-án tớq, Phau-lô tông nha-án idô: “Inha khoiq chom dyơ imo cư táq ndóng cư át alứng inha te ingái cư mbơiq mot tớq cruong Asie. 19 Inha khoiq chom arlớih dyơ, cư táq arnáq Yang Arbang-pilŏ́ng nhéq te mít cannính. Cư lớiq ính ngai dyám náp cư. Alứng cư ính nhiem tớq ngai lớiq ính veng ngê Yang Arbang-pilŏ́ng. Inha khoiq chom dyơ, cư chiuq dieiq arức a-ưi chư te top Isa-ra-el táq cư. 20 Inha chom dyơ, cư lớiq bôn pul catốq mui callong amớh ndon bôn tarnáp dyôn inha. Cư cato níc inha, tam inha rum clứng lớiq la biq. 21 Cư cato ticuoi Isa-ra-el alứng ticuoi tới ticuoi Isa-ra-el muchứng nhéq, la idô: Cóq nha-án pien cơt mít tamme loi, alứng tin Yê-su Ưlla he dyôn khớm. 22 Hoi-ngki Arvai Yang Arbang-pilŏ́ng dyôn cư pôq nga vel Yaru-salem. Cư lớiq chom amớh ngai ính táq ada cư tuki. 23 Ma cứp vel cư mot, bôn Arvai Yang Arbang-pilŏ́ng tông cư cóq tumúh a-ưi nốh dieiq arức, alứng ngai crál cư tớq coq tôt hơ. 24 Ma máh arnáq ngki cư lớiq sáng adáh amớh. Tam tarngứh cư pít la dyơ. Ma cư ính táq dyôn cua nhéq máh arnáq Yê-su Ưlla he yua cư táq. Arnáq ndô la cato parnai ŏ te Yang Arbang-pilŏ́ng choi mat.

25 “Cư khoiq cato inha dyơ te parnai Yang Arbang-pilŏ́ng cơt sút. Ma hoi-ngki cư ính tông inha idô: Náp te ingái ndô inha lớiq bôn hôm nnáng rớp cư tớq cúc cuteq ndô. 26 Iki cư tông inha arlớih lư tớq ingái ndô, khán bôn ticuoi te inha ma lớiq ính tin Yê-su, ngki cư vít mpual te arnáq ngki. 27 Cư khoiq cato inha dyơ te máh ngê Yang Arbang-pilŏ́ng. Cư lớiq bôn pul catốq mui nốh amớh. 28 Iki, cóq inha kiaq me ŏ cháq inha bôm. Alứng cóq inha kiaq me top tin Yê-su arớq ticuoi kiaq me pannán cưu tưi. Arnáq ndô la arnáq Arvai Yang Arbang-pilŏ́ng dyôn inha táq. Top tin Yê-su bôn cơt acái Yang Arbang-pilŏ́ng co nhơ te aham Yê-su. 29 Cư chom arlớih lư, tớq cư ngốh te inha, lư bôn ticuoi tớq ính talóh top inha. Ticuoi ngki la arớq ayŏ́ng palŏ́ng ính cáp cha máh pannán cưu. 30 Urớh bôn ticuoi te top inha táp pilốh tarthu inha. Nha-án táq-ntêr lambŏt alham co ính inha veng nha-án, alứng nha-án cato parnai lớiq lư. 31 Iki, cóq inha át a-ŏ. Êq dyôn mít inha veng parnai ngai tarthu. Inha ayư, khoiq pe cumo dyơ cư át alứng inha, cư cato inha nhéq ingái idáu. Co cư sáng sruiq táq inha, iki cư sáng ính nhiem lư.

32 “Hoi-ngki cư seq Yang Arbang-pilŏ́ng kiaq me inha. Alứng cư seq parnai Yang Arbang-pilŏ́ng choi mat át kiaq me níc mít inha. Parnai ngki têq táq dyôn inha tin khớm, alứng dyôn inha bôn chúng tưi máh mun ndon Yang Arbang-pilŏ́ng thuan ính dyôn máh ticuoi ndon án khoiq rêh. 33 Cư lớiq nai ham tien práq, lớiq la tampớc tanna ngai. 34 Inha khoiq chom dyơ, ati cư táp táq arnáq dyôn cư alứng yớu cư têq bôn khám tớc cha. 35 Cư khoiq apáh inha chom cóq he táq mmín lư, ki-náq he têq choi ticuoi túh kidit. Táq iki he lư ayư lieh te parnai Yê-su Ưlla he khoiq tông idô: ‘Khán inha dyôn crơng choi ticuoi cannŏ́h, arnáq ngki la bui hơn te inha ráp crơng ngai choi inha.’ ”

36 Cua Phau-lô tông máh parnai ngki, án chóh tarcol cớu munơi alứng top nha-án. 37 Dyơ nha-án kiau Phau-lô alứng honh án. 38 Nha-án sáng anguaq lư, alứng nha-án nhiem co ayư te parnai Phau-lô khoiq tông nha-án, la nha-án lớiq bôn hôm nnáng rớp án tớq cúc cuteq ndô. Vít ngki nha-án pôq asuoi Phau-lô tớq nga tuoc.

21

Phau-lô Tớq Lieh Nga Vel Yaru-salem

1 Tư he partáh te yớu tớq vel Ê-phê-sô, he sớr tớq tuoc pôq tinớng nga con Côt. Ingái tatun loi, he tớq nga con Rô-dơ. Te con ngki he pôq nga vel Ba-tara. 2 Tớq vel ngki he tumúh tuoc ính pôq nga cruong Phê-nasi, dyơ he sớr tớq tuoc ngki. 3 He pôq viar con Sip-rơ pa anga tadưp. Alứng he tớq nga vel Tirơ tớq cruong Si-ri. Tớq vel ngki ticuoi ưlla tuoc ruoh crơng te tuoc. 4 Tớq vel Tirơ he tumúh top tin Yê-su, alứng he át alứng nha-án tupul idáu. Arvai Yang Arbang-pilŏ́ng dyôn top tin tớq vel ngki tông Phau-lô êq pôq nga vel Yaru-salem. 5 Ma catám ingái ticol, he sớr tớq tuoc sa, dyơ ngốh te nha-án. Cứp náq tớq top tin ngki, bôn cán, conh, ngai-acái alứng sasai, nha-án pôq atớl he vít parngốh vel. Tớq tor dơq ving-cavang, he chóh tarcol alứng cớu. 6 Cua cớu, he carbánh carsuanh top nha-án. Dyơ he sớr tớq tuoc, ma nha-án chô lieh nga dúng nha-án.

7 He ngốh te vel Tirơ, dyơ pôq nga vel Patô-lamai. Tớq vel ngki, he mot alang top tin alứng he át alứng nha-án mui idáu. 8 Máh ingái parnô loi, he ngốh te vel Patô-lamai, dyơ pôq nga vel Sê-sarê. Tớq vel ngki he át tớq dúng Phi-lip. Án la te top tupul náq ndon ngai rêh dyôn mpô crơng tớc tanna cha tớq vel Yaru-salem. Alứng án pôq cato parnai ŏ te Yê-su Crit dyôn ticuoi cannŏ́h chom tưi. 9 Án bôn puan náq acái cumor ndon cơt ticuoi cato tang ngcang Yang Arbang-pilŏ́ng. 10 He át ngki bôn pe puan ingái; dyơ bôn munáq conh nốh A-cabut, tớq te vúng Yudê. Án la ticuoi tang ngcang Yang Arbang-pilŏ́ng. 11 Án tớq nga he, alứng án ial pa-eu te tarving Phau-lô; dyơ án chóq dyưng ati án bôm, alứng án tông idô: “Arvai Yang Arbang-pilŏ́ng dyôn cư tông idô: Án ndon ưlla pa-eu ndô, urớh top Isa-ra-el tớq vel Yaru-salem ính chóq án muchứng cư chóq dyưng ati cư hoi-ngki. Alứng top ngki ính dông án nga ticuoi tới ticuoi Isa-ra-el.”

12 Tư he sáng parnai ndô, he alứng nhéq top tin catớih Phau-lô êq pôq nnáng nga vel Yaru-salem. 13 Ma Phau-lô ôi he idô: “Inha nhiem táq amớh? Seq inha êq cayúng cư. Cư lớiq sáng adáh ngai chóq dyưng ati cư, lớiq la cachet cư. Cư lớiq sáng adáh ngai táq cư co tian cư cliau nốh Yê-su Ưlla he.”

14 Iki Phau-lô lớiq peh parnai he catớih án. Dyơ he lớiq tông amớh nnáng. He tông biq idô sớng: “Tam Yang Arbang-pilŏ́ng, arnáq amớh Yang Arbang-pilŏ́ng ính táq, lư án táq.”

15 Vít ngki he thuan sớr nga vel pưt Yaru-salem. 16 Bôn ticuoi te top tin Yê-su tớq vel Sê-sarê pôq alứng he tưi. Tớq vel Yaru-salem, nha-án dông asuoi he nga dúng Ma-nasôn. Ma-nasôn la ticuoi te con Sip-rơ, alứng án tin khoiq dưnh dyơ.

Phau-lô Pôq Alang Yacơ

17 Tư he tớq nga vel Yaru-salem, top tin tớq vel ngki pasôl he ŏ lư. 18 Ma ingái parnô, Phau-lô alứng he pôq alang Yacơ nha máh ticuoi sút top tin Yê-su tớq vel Yaru-salem. 19 Phau-lô pasôl nha-án alứng tông nha-án te máh arnáq Yang Arbang-pilŏ́ng khoiq choi ticuoi tới ticuoi Isa-ra-el, co án khoiq cato ticuoi ngki. 20 Tư nha-án sáng Phau-lô tông iki, nha-án ayô Yang Arbang-pilŏ́ng. Dyơ nha-án tông Phau-lô idô: “Ai ơi! Mái chom dyơ bôn a-ưi van náq te top Isa-ra-el khoiq tin Yê-su. Nha-án tông nhéq máh ticuoi Isa-ra-el ndon veng ngê Yê-su cóq peh phep rit Môi-se hơ. 21 Ma bôn ticuoi cauq mái nga ticuoi Isa-ra-el. Nha-án tông mái cato top Isa-ra-el tớq cruong cannŏ́h, êq veng nnáng phep rit Môi-se, alứng êq táq nnáng rit kít dyôn acái conh. Díh nha-án tông mái cato êq veng nnáng máh rit achúc achiac he. 22 Lớiq dưnh nnáng nha-án ndon cauq mái, lư chom mái tớq nga vel ndô. Iki imo he ính táq hoi-ngki? 23 He parngíh ŏ lư la mái cammáng he. Bôn puan náq te top he khoiq par-ưq mui nốh alứng Yang Arbang-pilŏ́ng, ma nha-án iyốh táq cua. 24 Cóq mái dông puan náq ndô, alứng táq muchứng nha-án tưi, veng phep rit Isa-ra-el dyôn inha cơt práh veng rit. Práq amớh nha-án cóq dyôn, iki seq mái choi nha-án bôn práq ngki. Dyơ inha têq cuah sóc táq caloh dyôn top Isa-ra-el chom arlớih lư, lớiq piaiq ngai cauq mái. Dyơ ngai têq chom mái yôl veng phep rit Môi-se. 25 Ma máh ticuoi tới ticuoi Isa-ra-el ndon khoiq tin Yê-su, he khoiq taran chớiq dyôn nha-án chom amớh he ính nha-án cóq táq la idô: Êq cha crơng tanna ngai tức; êq cha aham; êq cha pannán ngai éc; khán tới campái cayieq êq bíq munơi.”

26 Dyơ ingái tatun, Phau-lô pôq alứng puan náq ngki, alứng táq arớq nha-án khoiq par-ưq nha Yang Arbang-pilŏ́ng. Cua ngki án mot tớq Dúng Sang Pưt dyôn ngai chom arlớih, yôl sếq ingái loi ki-náq án táq dyơ máh arnáq án par-ưq alứng Yang Arbang-pilŏ́ng. Yôl tupul ingái loi nha-án ính mŏp sang crơng veng phep rit Isa-ra-el.

Ngai Cŏp Phau-lô Tớq Dúng Sang Pưt

27 Tư tumán ính nhéq tupul ingái, bôn mui top ticuoi Isa-ra-el te cruong Asie hôm Phau-lô tớq Dúng Sang Pưt. Iki nha-án chachuoq máh ticuoi clứng dyôn uan Phau-lô. Dyơ ticuoi clứng ngki cŏp Phau-lô. 28 Dyơ nha-án tông yứng lư idô: “Nhéq máh ticuoi Isa-ra-el ơi! Inha choi he hơ! Ticuoi ndô ớiq ndon pôq nga cứp cruong tông callong saq te ticuoi Isa-ra-el. Án cato lớiq piaiq te phep rit Môi-se alứng te Dúng Sang Pưt he. Án khoiq dông ticuoi tới ticuoi Isa-ra-el mot tớq Dúng Sang Pưt he hơ. Co án táq iki, táq dyôn Dúng Sang he lớiq práh nnáng veng rit.”

29 Nha-án tông iki, co nha-án khoiq hôm Phau-lô pôq alứng Trô-phim tớq carna. Trô-phim la ticuoi te vel Ê-phê-sô. Iki nha-án parngíh Phau-lô dông Trô-phim mot tớq Dúng Sang Pưt. Ma Trô-phim lớiq bôn mot tớq Dúng Sang ngki. 30 Nhéq máh ticuoi tớq vel ngki parlŏ́ng ính táq Phau-lô, alứng nha-án lúq ndŏ́h Phau-lô angốh te Dúng Sang Pưt. Vít nha-án táq iki, nha-án cliang ngáh callống Dúng Sang Pưt. 31 Nha-án táq Phau-lô, co ính án cuchet. Ma bôn ticuoi pôq tông ticuoi sút líng Rô-ma tớq vel Yaru-salem, la bôn máh ticuoi carchet. 32 Sút líng ngki dông ticuoi sút tadưp án alứng máh líng pôq chái lư nga ntúq bôn sieng parvieu parvoc ngki. Tư máh ticuoi ngki hôm líng tớq, nha-án lớiq tính nnáng Phau-lô. 33 Ticuoi sút líng pôq tumán Phau-lô, alứng yua líng cŏp Phau-lô, díh yua ngai tacáp tớq bar ntráih sic. Cua ngki án plốh idô: “Ticuoi ndô la nnáu? Amớh án táq?”

34 Máh ticuoi clứng hiar tông yứng lư, bôn án ndon tông idô, án ndon tông iki. Ma ticuoi sút lớiq chom callong amớh la callong lư. Iki án yua líng dông Phau-lô nga pốt. 35 Tư nha-án tớq nga campong ính mot tớq pốt, máh líng arơq asớr Phau-lô, co adáh ticuoi clứng cachet án. 36 Co ticuoi clứng ngki veng tumán lư, alứng tông yứng lư idô: “Cachet viang án!”

Phau-lô Tông Te Máh Arnáq Án Khoiq Táq

37 Tư nha-án tumán ính mot tớq pốt, Phau-lô tông ticuoi sút líng tớq cang Créc idô: “Cư seq táq-ntêr muhúiq alứng mái.”

Ticuoi sút líng sáng dut lư, alứng án plốh Phau-lô idô: “Imo mái chom cang Créc? 38 Lư lớiq, mái la ticuoi te cruong Ê-yip-tô ndon ính tarpíh sút tớq cruong ndô? Alứng mái dông puan ngin náq nga ntúq aih, thuan dŏq ính tarchíl?”

39 Ma Phau-lô ôi án idô: “Tới. Cư la ticuoi Isa-ra-el te vel pưt Tarsơ, tớq cruong Si-lasi. Cư seq mái dyôn cư bôn táq-ntêr alứng ticuoi clứng ndô.”

40 Tớq ticuoi sút ngki dyôn Phau-lô táq-ntêr alứng ticuoi clứng, iki Phau-lô tayứng tớq campong, alứng án avít ati dyŏq nha-án êq tacang. Tư nha-án át arngiac, Phau-lô tông ada nha-án tớq cang Isa-ra-el.

22

1 Dyơ Phau-lô tông idô: “Máh conh anhi em ai ơi! Inha cammáng, cư ính tông inha dyôn chom te máh arnáq cư táq.”

2 Tư nha-án sáng Phau-lô táq-ntêr tớq cang Isa-ra-el, iki nha-án át arngiac.

Dyơ Phau-lô tông idô: 3 “Cư la lư ticuoi Isa-ra-el. A-i cư carnian cư tớq vel Tarsơ cruong Si-lasi, ma te ndóng cư yôl két, cư át tớq vel Yaru-salem ndô. Cư rian te thới Cama-liel; án pasoi dyôn chom arlớih lư cứp callong te phep rit achúc achiac he. Alứng cư tél-sél lư ính veng ngê Yang Arbang-pilŏ́ng muchứng inha veng hoi-ngki tưi. 4 Ndóng ngki cư ính pupít nhéq ngê Yê-su. Iki cư cŏp máh ticuoi ndon veng ngê ngki, díh cán díh conh, alứng ính crál tớq coq tôt dyôn ngai cachet. 5 Ariaih top teng rit sang alứng máh ticuoi sút cannŏ́h chom cư tông parnai lư, co nha-án táp dyôn cư bôn chớiq ngki dŏq têq cŏp máh ticuoi tin tớq vel Damac. Tư cư apáh chớiq ngki dyôn máh ticuoi sút top Isa-ra-el tớq vel ngki hôm, nha-án chom arlớih lư cư têq pôq suo alứng cŏp máh ticuoi veng ngê Yê-su, alứng chóq dông máh ticuoi ngki nga vel Yaru-salem dyôn ráp tôt.”

Phau-lô Tông Sa Te Án Tumúh Yê-su Tớq Carna

6 “Tumán pandang tứng, cư chón pôq na carna, khoiq tumán ính tớq vel Damac. Ndóng ngki bôn ang te pilŏ́ng claq asiar nga cháq cư. 7 Dyơ cư dứm tớq carna, alứng cư sáng sieng tubau cư idô: ‘Salơ ơi! Ơ Salơ! Imo mái táq cư?’ 8 Cư ôi sieng ngki idô: ‘Ưlla ơi! Inha la nnáu?’ Án ôi cư idô: ‘Cư la Yê-su, te vel Na-saret. Mái táq iki lớiq piaiq a cư.’ 9 Máh ticuoi pôq alứng cư hôm tưi ang ngki, alứng nha-án sáng sieng ma lớiq chom sieng ngki tông amớh. 10 Dyơ cư plốh Yê-su loi idô: ‘Ưlla ơi! Imo cư ính táq hoi-ngki?’ Yê-su ôi lieh cư idô: ‘Mái yôr tayứng, dyơ mot tớq vel Damac. Tớq vel ngki bôn ticuoi ính tông mái chom amớh cư ính mái táq.’ 11 Tư ang ngki claq tớq cháq cư, mát cư cơt sot. Iki yớu cư tec chuor cư amot tớq vel Damac.

12 “Tớq vel Damac bôn munáq conh, nốh A-nanie. Án peh phep rit he, alứng top Isa-ra-el tớq vel ngki dyám náp lư án. 13 A-nanie tớq tông cư idô: ‘Salơ ơi! Mái la em ai cư. Mát mái lư cơt plang lieh.’ Ndóng ngki táp mát cư cơt plang alứng cư hôm A-nanie. 14 Dyơ án tông loi idô: ‘Yang Arbang-pilŏ́ng achúc achiac he sang te inớh, án táp rêh mái dyôn chom ngê án. Án apáh dyôn mái hôm Yê-su ndon tinớng ŏ lư. Alứng án rêh mái dyôn bôn sáng sieng Yê-su. 15 Yang Arbang-pilŏ́ng táq iki dŏq mái têq pôq cato dyôn nhéq máh ticuoi chom te nốh mái khoiq hôm alứng khoiq sáng. 16 Amớh mái yôl pớn sa? Mái yôr tayứng, dyơ ráp tíc na dơq, alứng mái cớu seq dŏq Yê-su táh luaih dyôn mái.’ ”

Yê-su Yua Phau-lô Cato Ticuoi Tới Ticuoi Isa-ra-el

17 “Tư cư chô nga vel Yaru-salem, cư mot tớq Dúng Sang Pưt ính cớu. Ndóng cư cớu cơt arớq cư mpáu. 18 Cư hôm Yê-su apáh cháq án alứng tông cư idô: ‘Pôq achái! Mái ngốh hoi-ngki táp te vel Yaru-salem. Ticuoi tớq vel ndô lớiq ính cammáng parnai mái cato te cư.’ 19 Cư ôi Yê-su idô: ‘Ưlla ơi! Top ndô khoiq chom dyơ cư báq mot tớq dúng rum ính cŏp máh ticuoi tin Ưlla. Alứng cư crál nha-án tớq coq tôt, co ính ngai cachet nha-án. 20 Alứng ndóng ngai cachet Satien la co tian án cato parnai inha, cư sŏ́ng tưi alứng nha-án ndon cachet án. Cư táp át kiaq me tampớc nha-án.’ 21 Ma Yê-su ôi lieh cư idô: ‘Mái pôq achái! Cư yua mái pôq nga cruong ticuoi tới ticuoi Isa-ra-el.’ ”

Ticuoi Sút Líng Ính Tính Phau-lô

22 Te tôm lư ticuoi clứng ngki cammáng Phau-lô cato. Ma tư nha-án sáng án tông Yê-su yua án pôq cato ticuoi tới ticuoi Isa-ra-el, ngki nha-án lớiq ính cammáng nnáng. Alứng nha-án tông yứng lư idô: “Ticuoi arớq ndô tumống la nưm ntáng ada cuteq! Cachet viang án!”

23 Ndóng ticuoi clứng tông yứng lư arớq iki, nha-án haq tampớc bôm alứng trứh cuteq mbúi, táq tíc nha-án sáng uan lư. 24 Dyơ ticuoi sút líng yua ngai dông amot Phau-lô tớq pốt líng. Alứng án yua nha-án tính Phau-lô, co ính chom Phau-lô táq luaih amớh ada ticuoi Isa-ra-el. 25 Tư nha-án chóq Phau-lô ính tính, ngki án hôm ticuoi sút mui culám líng át tayứng tumán án. Dyơ án plốh idô: “Têq lớiq, ngai tính ticuoi prái Rô-ma khán iyốh chom callong luaih?”

26 Tư sút líng ngki sáng iki, án pôq tông táp ticuoi sút nhéq pốt líng idô: “Imo mái ính táq ada ticuoi ndô? Án la ticuoi prái Rô-ma!”

27 Dyơ ticuoi sút pốt ngki tớq táp nga Phau-lô, alứng plốh án idô: “Mái tông dyôn cư chom arlớih, mái lư ticuoi prái Rô-ma, ma lớiq?”

Phau-lô ôi: “Ơq. Cư la ticuoi prái Rô-ma.”

28 Ticuoi sút pốt ngki tông loi idô: “Cư khoiq pít práq a-ưi lư ính cơt ticuoi prái Rô-ma.”

Phau-lô tông án idô: “Cư cơt prái Rô-ma la co a-ám cư la ticuoi Rô-ma.”

29 Tư nha-án sáng Phau-lô tông iki, máh líng ndon ính táq Phau-lô ngốh luoi-nguoi táp. Alứng ticuoi sút pốt ngki sáng adáh tưi, co án khoiq yua ngai chóq Phau-lô, la ticuoi prái Rô-ma.

Phau-lô Tayứng Chứng Mát Top Ticuoi Sút

30 Ticuoi sút pốt ính chom arlớih lư, co imo top Isa-ra-el ính táq Phau-lô. Máh ingái parnô loi, án yua ngai lếh sic te dyưng Phau-lô; án yua máh sút top teng rit sang alứng máh ticuoi sút cannŏ́h te top Isa-ra-el, tớq parchúng mui ntúq. Dyơ án dông angốh Phau-lô dyôn tayứng chứng mát máh ticuoi sút ngki.

23

1 Phau-lô clớn me níc nga ticuoi sút top Isa-ra-el, alứng án tông idô: “Em ai ơi! Cư khoiq veng ngê Yang Arbang-pilŏ́ng nhéq tarngứh tarhơ cư, te cư yôl két tingôi ingái ndô.”

2 Ma tư Phau-lô tông iki, A-nanie ndon cơt ariaih top teng rit sang, án yua ticuoi át tumán Phau-lô tap ngcang Phau-lô. 3 Dyơ Phau-lô tông ada án idô: “Urớh Yang Arbang-pilŏ́ng táq mái muchứng mái khoiq táq cư hoi-ngki tưi. Ngcang mái táq-ntêr arớq ŏ, ma mít cannính mái cóc lư. Mái ính sưq cư veng phep rit Yang Arbang-pilŏ́ng, ma tớq mái yua ngai tap ngcang cư, mái táq lớiq piaiq tớq phep rit Yang Arbang-pilŏ́ng.”

4 Cua Phau-lô tông iki, ticuoi át tumán án plốh idô: “Imo mái pupap ariaih top teng rit sang Yang Arbang-pilŏ́ng?”

5 Phau-lô ôi: “Em ai ơi! Cư lớiq chom án la ariaih top teng rit sang. Khán cư chom, cư lớiq tông iki, co tớq tám uráq Yang Arbang-pilŏ́ng khoiq tông he idô:

‘Êq pupap ticuoi sút inha.’ ”✡

6 Phau-lô chom máh ticuoi sút ngki paryáh cơt bar top. Mui top la Sa-dusê, ma mui top loi la Pha-rasi. Iki án tông yứng lư idô: “Em ai ơi! Cư la te top Pha-rasi, alứng a-ám cư la ticuoi Pha-rasi tưi. Hôm cư tayứng chứng mát inha hoi-ngki la co cư tin ticuoi khoiq cuchet têq tumống lieh.”

7 Tư ticuoi sút sáng Phau-lô tông iki, bar top ngki tarmien tartuoq. Iki nha-án paryáh cơt mmar top. 8 Top Pha-rasi tin ticuoi khoiq cuchet têq tumống lieh. Nha-án tin bôn tarneng Yang Arbang-pilŏ́ng. Alứng nha-án tin cứp náq bôn arvai. Ma top Sa-dusê lớiq tin callong ngki. 9 Iki bar top ngki tarmien yứng lư. Bôn máh thới sái rit te top Pha-rasi yôr tayứng alứng tông idô: “He lớiq hôm callong luaih amớh ticuoi ndô táq. Dáh lơ bôn arvai, lớiq la tarneng Yang Arbang-pilŏ́ng tông án.”

10 Iki bar top ngki tarmien acán hơn te ngki loi. Ticuoi sút pốt adáh Phau-lô cuchet, co bar top ngki tarlúq tarnhéc án pôq chô. Iki ticuoi sút líng yua líng án lúq angốh Phau-lô te ntúq ngki, alứng dông achô nga pốt. 11 Ma idáu ngki, Yê-su tớq nga Phau-lô alứng tông án idô: “Êq adáh. Cư dyôn mái cato parnai ŏ te cư tớq vel pưt Rô-ma, arớq mái khoiq cato tớq vel Yaru-salem ndô tưi.”

Ngai Sŏ́ng Mui Mít Ính Cachet Phau-lô

12 Ang iláih parnô, bôn mui top ticuoi Isa-ra-el sŏ́ng mui mít lớiq cha ngoiq amớh tingôi nha-án bôn cachet Phau-lô. Nha-án cantŏ́h callih iki alứng yớu nha-án. 13 Nha-án ndon sŏ́ng ính táq iki, bôn clưi puan chít náq. 14 Nha-án pôq nga máh ticuoi sút top teng rit sang, alứng máh ticuoi sút cannŏ́h tớq top Isa-ra-el, alứng tông idô: “Nhéq náq top he khoiq cantŏ́h callih lớiq cha ngoiq amớh tingôi he bôn cachet Phau-lô. 15 Hoi-ngki seq inha alứng máh ticuoi sút tớq top Isa-ra-el táq chớiq dyôn ticuoi sút líng dông angốh lieh Phau-lô. Inha táq náh-nnan ính plốh lieh Phau-lô. Dyơ he át côn dira carna. Alứng he lư bôn cachet án, nsuoi án tớq nga inha.”

16 Ma piaiq amon Phau-lô sáng nha-án táq-ntêr iki. Dyơ án chô táp nga pốt líng, alứng án tông Phau-lô chom te máh callong ngki. 17 Phau-lô arô ticuoi sút mui culám náq líng alứng tông idô: “Mái dông asuoi conh bánh ndô nga ticuoi sút pốt. Án bôn mui callong ính tông ticuoi sút pốt chom.”

18 Iki líng ngki dông amon Phau-lô nga ticuoi sút pốt, alứng tông án idô: “Phau-lô ndon át tớq coq tôt, án seq he dông lalớu ndô nga inha. Lalớu ndô ính tumúh inha.”

19 Ticuoi sút pốt tec ati ticuoi lalớu dông yông te ticuoi cannŏ́h, dyơ án plốh idô: “Amớh mái ính tông cư?”

20 Ticuoi lalớu ôi án idô: “Máh top Isa-ra-el sŏ́ng munơi dyôn ticuoi sút nha-án tớq seq te avốq dông asuoi lieh Phau-lô nga ticuoi sút nha-án ingái parnô. Nha-án táq náh-nnan ính plốh lieh Phau-lô. 21 Ma avốq êq cammáng parnai nha-án. Co bôn ticuoi clưi puan chít náq khoiq cantŏ́h callih alứng lớiq cha ngoiq amớh tingôi nha-án bôn cachet Phau-lô. Nha-án ính át côn dira carna, pớn Phau-lô tớq, dyơ ính cachet án. Nha-án khoiq thuan dyơ, ma hoi-ngki nha-án yôl át pớn avốq ôi.”

22 Ticuoi sút pốt patáp ticuoi lalớu idô: “Êq táq-ntêr dyôn ticuoi cannŏ́h chom te parnai mái mbơiq tông a cư.”

Cua án patáp, dyơ án dyôn lalớu ngki chô.

Top Líng Dông Asuoi Phau-lô Nga Phê-lit

23 Ticuoi sút pốt arô bar náq ticuoi sút líng mui culám náq, alứng án yua nha-án idô: “Inha thuan líng bar culám náq pôq na dyưng, líng tupul chít náq diq aséh, alứng líng bar culám náq loi dyôn dông coih. Idáu ndô nhéq náq inha cóq pôq nga vel Sê-sarê. 24 Inha thuan aséh dyôn Phau-lô diq; dyơ inha dông asuoi án nga Phê-lit ndon sút tớq vúng ndô.”

25 Cua ngki ticuoi sút pốt taran parnai tớq chớiq tông Phê-lit idô: 26 “Cư la Calôt Lusie taran parnai ndô cơiq alang avốq Phê-lit. 27 Cư taran parnai ndô co ính tông avốq biq te ticuoi ndô. Top Isa-ra-el cŏp alứng ính cachet án. Ma tư cư chom án la prái Rô-ma, iki cư alứng top líng cư pôq ial án te ntúq ngai ính cachet án. 28 Cư ính chom arlớih nốh amớh án táq luaih ada nha-án. Dyơ cư dông tumúh án alứng ticuoi sút top Isa-ra-el, ính cammáng amớh nha-án ính plốh. 29 Cư chom top Isa-ra-el uan ticuoi ndô, co nha-án parngíh án lớiq veng phep rit nha-án. Ma cư lớiq tumúh mui callong luaih amớh án táq dyôn ngai têq crál án tớq coq tôt alứng cachet. 30 Ma tư cư sáng top Isa-ra-el sŏ́ng mui mít ính cachet án dira carna, iki cư dyôn án tớq nga avốq. Alứng cư yua top Isa-ra-el pôq nga avốq tưi. Amớh nha-án ính cauq, dyôn nha-án cauq nga avốq.”

31 Iki top líng peh parnai sút nha-án. Idáu ngki nha-án dông asuoi Phau-lô nga vel Anti-batri. 32 Máh ingái parnô loi, líng ndon pôq na dyưng chô lieh nga pốt. Ma nha-án ndon pôq na aséh, yôl pôq alứng Phau-lô. 33 Tư nha-án tớq nga vel Sê-sarê, nha-án avôi chớiq nga ticuoi sút, alứng nha-án mŏp Phau-lô dyôn án. 34 Cua ticuoi sút dŏc chớiq ngki, án plốh Phau-lô idô: “Mái la ticuoi te cruong mmo?”

Phau-lô ôi: “Cư la ticuoi te cruong Si-lasi.”

35 Tư án sáng Phau-lô tông iki, án tông lieh Phau-lô idô: “Pớn ticuoi ndon cauq mái tớq nga tudô avai, dyơ cư cammáng callong amớh mái ính tông a cư.”

Cua án tông iki, án yua ngai kiaq me Phau-lô tớq dúng pưt puo Hê-rôt khoiq táq.

24

Top Isa-ra-el Cauq Sa Phau-lô

1 Catám sông ingái tatun, A-nanie ndon cơt ariaih top teng rit sang Yang Arbang-pilŏ́ng, alứng ticuoi sút top Isa-ra-el, díh Tet-tulu, nhéq nha-án tớq nga vel Sê-sarê tưi. Tet-tulu la ticuoi tartông parnai ngai manh dyôn tarchoi nha-án. Nhéq máh nha-án cauq Phau-lô ada avốq sút ngki.

2 Tớq ngai dông Phau-lô nga ntúq nha-án parchúng, Tet-tulu cauq Phau-lô idô:

“Cư seq luaih, cư ính táq-ntêr alứng avốq hoi-ngki. He si-ơn avốq, co hoi-ngki he bôn át ien ŏ. Alứng cruong he cơt bui ŏ lư, co avốq táq arnáq ŏ lư dyôn cruong he. 3 Avốq ơi! He dyám náp alứng he si-ơn avốq. 4 He chom avốq mmaq lư, ma he seq táq-ntêr biq alứng avốq te Phau-lô. 5 Ticuoi ndô, ngai lớiq ính hôm án. Co án pôq tớq cruong mmo, án talóh ticuoi Isa-ra-el tớq cruong ngki. Alứng án paryông máh ticuoi dyôn veng ngê Yê-su te vel Na-saret. 6 Án táq arnáq lớiq ŏ tớq Dúng Sang he. Co iki he cŏp án. 7 He ính sưq án veng phep rit he. Ma Lusie ndon sút pốt líng tớq chái lư, alứng án ndŏ́h Phau-lô hớp lư te he.* 8 Alứng án yua he tớq nga avốq hơ. Khán avốq plốh Phau-lô, avốq chom te máh parnai he tông la callong lư.”

9 Cua Tet-tulu tông iki, dyơ máh ticuoi Isa-ra-el át ntúq ngki tông idô: “Máh callong ngki la lư.”

Phau-lô Alứng Phê-lit

10 Cua ngki, avốq sút ngki yua Phau-lô loi tông. Iki Phau-lô tông idô: “Avốq ơi! Cư chom avốq khoiq sưq clứng ticuoi, alứng a-ưi cumo dyơ tớq cruong ndô. Iki avốq ơi, cư sáng ơn lư bôn tông parnai ndô dyôn avốq chom. 11 Bôn mui chít la bar ingái te nsuoi, cư pôq nga vel Yaru-salem ính sang tám Yang Arbang-pilŏ́ng. Khán avốq ính chom arlớih arlêng te callong ndô, bôn ticuoi cannŏ́h lư tông arớq cư tưi. 12 Top Isa-ra-el ndô lớiq bôn tumúh cư tarmien alứng ngai tớq Dúng Sang Pưt, lớiq la tớq dúng rum ticuoi Isa-ra-el, lớiq la tớq ntúq cannŏ́h tớq vel Yaru-salem. 13 Ma nha-án chóng ính cauq apít cư. Khán nha-án bôn tíc, dyôn nha-án angốh. Ma nha-án lớiq bôn tíc amớh. 14 Ma bôn mui nốh lư piaiq nha-án cauq, la cư veng ngê tamme ính sang tám Yang Arbang-pilŏ́ng. Yang Arbang-pilŏ́ng la Yang top he sang. Top sút ticuoi Isa-ra-el ndô parngíh ngê tamme ndô lớiq piaiq. Ma lư cư tin tưi cứp nốh te phep rit Môi-se alứng te máh parnai ticuoi tang ngcang khoiq taran tớq tám uráq Yang Arbang-pilŏ́ng te inớh. 15 Alứng cư ngcong muchứng nha-án tưi, la Yang Arbang-pilŏ́ng táq dyôn ticuoi cuchet bôn tumống lieh, díh ticuoi tinớng ŏ alứng ticuoi lớiq ŏ. 16 Co iki cư catóng táq arnáq ŏ níc dyôn Yang Arbang-pilŏ́ng alứng dyôn máh ticuoi hơ, dŏq mít cư lớiq têq tíq cư bôm.

17 “Iki, vít cư pôq nga cannŏ́h bôn biq cumo, dyơ cư chô lieh nga vel Yaru-salem. Cư dông achô díh práq ính choi ticuoi tớq cruong cư. Alứng cư dông crơng ính mŏp sang dyôn Yang Arbang-pilŏ́ng. 18 Iki cư mot tớq Dúng Sang Pưt ính mŏp crơng sang ngki. Cư táq iki, co cư khoiq par-ưq mui nốh alứng Yang Arbang-pilŏ́ng, alứng cư khoiq táq cua dyơ. Ndóng ngki, cư lớiq bôn dông clứng ticuoi mot tớq Dúng Sang Pưt, alứng nhéq náq he át ŏ tớq vel ngki. 19 Ma bôn mui top ticuoi Isa-ra-el te cruong Asie tớq nga Dúng Sang Pưt. Khán cư táq luaih amớh ada nha-án, cóq nha-án pôq cauq cư nga avốq. 20 Ma máh ticuoi Isa-ra-el át ndô khoiq plốh cư. Khán nha-án tumúh mui callong amớh cư táq luaih ada nha-án, dyôn nha-án tông avốq chom. 21 Ma bôn mui nốh táp cư khoiq tông yứng lư chứng mát nha-án, la idô: ‘Hôm cư tayứng chứng mát inha hoi-ngki la co cư tin ticuoi khoiq cuchet têq tumống lieh.’ ”

22 Tư avốq Phê-lit sáng máh parnai ngki, án parngíh ính parchen ingái tatun loi. Dyơ án tông idô: “Khán Lusie te vel Yaru-salem tớq nga tudô, cư lư parchen lieh inha.”

Phê-lit khoiq chom a-ưi te ngê veng tapun Yê-su. 23 Dyơ Phê-lit yua líng kiaq me Phau-lô tớq dúng. Ma án patáp líng êq catáng yớu Phau-lô mot alang lớiq la choi Phau-lô.

24 Bôn biq ingái loi, Phê-lit tớq lieh nga ntúq án báq tarsưq ticuoi. Campái án, nốh Dơ-rusi, tớq alứng án tưi. Dơ-rusi la ticuoi Isa-ra-el. Phê-lit yua ngai dông Phau-lô tớq nga án. Án dyôn Phau-lô tông án te ngê tin Yê-su Crit. 25 Phau-lô tông Phê-lit idô: “Yang Arbang-pilŏ́ng ính ticuoi bôn mít tinớng ŏ, alứng Yang Arbang-pilŏ́ng ính ticuoi viar te arnáq saq. Alứng chô-mát Yang Arbang-pilŏ́ng lư sưq nhéq tưh ticuoi.”

Tư Phê-lit sáng máh parnai ngki, án sáng adáh; dyơ án tông Phau-lô idô: “Hoi-ngki cư mmaq. Khán parnô parra cư lớiq mmaq, cư arô lieh mái, co cư ính cammáng sa.”

26 Ma ndóng ngki, Phê-lit ngcong Phau-lô angốh práq chang án dyôn taláh. Co iki án arô Phau-lô a-ưi chư dyôn tớq táq-ntêr. 27 Vít bar cumo, bôn munáq ticuoi, nốh Pôr-siu Phê-tu, cláp Phê-lit cơt sút tớq vúng ngki. Ma Phê-lit ính top Isa-ra-el át bui êm alứng án. Iki án dŏq níc Phau-lô, alứng lớiq taláh.

25

Phau-lô Seq Puo Rô-ma Táp Sưq Án

1 Phê-tu cơt sút tớq vúng ngki mbơiq pe ingái; dyơ án ngốh te vel Sê-sarê alứng pôq alang vel pưt Yaru-salem. 2 Tớq vel ngki máh ticuoi sút top teng rit sang alứng máh ticuoi sút top Isa-ra-el cauq Phau-lô ada Phê-tu. 3 Nha-án seq Phê-tu dyôn Phau-lô chô nga vel Yaru-salem, co nha-án khoiq sŏ́ng ính cachet Phau-lô tớq carna. 4 Ma Phê-tu tông nha-án idô: “Dyôn Phau-lô tíng át tôt tớq vel Sê-sarê. Lớiq dưnh nnáng, cư chô lieh nga vel ngki. 5 Iki inha yua ticuoi te top inha pôq alứng cư nga vel Sê-sarê. Khán Phau-lô khoiq táq luaih amớh ada inha, dyôn inha cauq án nga tuki.”

6 Phê-tu át tớq vel Yaru-salem alứng nha-án sám bôn mui chít ingái, dyơ ngki án chô lieh nga vel Sê-sarê. Alứng máh ingái parnô, án mot ticu tớq ntúq báq án tarsưq ticuoi. Án yua ngai dông Phau-lô nga án. 7 Tư Phau-lô tớq, ticuoi Isa-ra-el te vel Yaru-salem át crong paniar Phau-lô alứng cauq án, tông án táq luaih pưt lư. Ma nha-án chóng cauq sớng; nha-án ớq tíc amớh. 8 Dyơ Phau-lô tông idô: “Cư lớiq bôn táq luaih amớh ada phep rit Isa-ra-el, lớiq la ada Dúng Sang Pưt, lớiq la ada puo Rô-ma.”

9 Ma Phê-tu ial mít cannính ticuoi Isa-ra-el, ính nha-án amoih án. Iki án plốh Phau-lô idô: “Mái sŏ́ng ính chô nga vel Yaru-salem dŏq cư sưq inha nga vel ngki lớiq?”

10 Phau-lô ôi án idô: “Lớiq piaiq ngai sưq cư nga vel ngki. Ntúq ndô táp la piaiq lư dyôn ngai sưq ticuoi Rô-ma. Avốq khoiq chom dyơ, cư lớiq bôn táq arnáq luaih amớh ada top Isa-ra-el. 11 Khán cư lớiq peh phep rit inha, ngki inha cachet cư la dyơ; cư lư chiuq cuchet. Ma khán nha-án cauq cư lớiq bôn callong, ngki inha lớiq têq mŏp cư nga nha-án. Hoi-ngki cư seq puo Rô-ma táp sưq cư.”

12 Cua Phau-lô tông iki, Phê-tu tanghúng lieh alứng yớu án. Dyơ án tông Phau-lô idô: “Mái seq puo Rô-ma sưq mái; cư dyôn mái pôq nga puo Rô-ma.”

Phê-tu Tông Acri-pa Te Phau-lô

13 Lớiq bôn dưnh ingái, puo Acri-pa (la acái puo Hê-rôt Acri-pa) alứng amoq án Bê-ranit, pôq nga vel Sê-sarê ính alang avốq Phê-tu. 14 Nha-án bar náq át ngki bôn pe puan ingái, dyơ Phê-tu tông puo Acri-pa te Phau-lô idô: “Bôn munáq ticuoi tôt tớq ndô te ingái Phê-lit yôl cơt sút tớq vúng ndô. Phê-lit iyốh taláh án. 15 Tư cư pôq nga vel Yaru-salem, máh ticuoi sút top teng rit sang alứng máh ticuoi sút tớq sớu te top Isa-ra-el, cauq Phau-lô ính cư táq tôt án. 16 Ma cư ôi top Isa-ra-el idô: ‘Phep rit ticuoi Rô-ma la idô: Lớiq têq táq dieiq arức ada ticuoi khán iyốh chom luaih. Cóq bôn bar pa tumúh munơi, dyôn ticuoi ndon ngai cauq têq ôi te máh callong ngai cauq án.’ 17 Ma tư top Isa-ra-el tớq nga vel Sê-sarê ndô, cư parchen táp parnai ngki. Khán nha-án tớq ingái ndô, ingái parnô cư lư parchen. 18 Te nsuoi cư parngíh Phau-lô bôn luaih pưt lư. Ma tư cư sáng ngai cauq án, cư lớiq hôm án bôn callong luaih pưt amớh. 19 Nha-án cauq Phau-lô nưm te rit sang sớng. Alứng nha-án tông te munáq ticuoi nốh Yê-su hơ. Nha-án tông Yê-su khoiq cuchet tháng, ma Phau-lô tông Yê-su khoiq tumống lieh. 20 Iki cư sáng dut parngíh, lớiq chom amớh ính parchen nha-án. Co iki cư plốh án sŏ́ng ính chô nga vel Yaru-salem, ma lớiq. Cư parngíh, piaiq lư la cư parchen nha-án nga vel tuki. 21 Ma Phau-lô seq puo Rô-ma táp sưq án. Iki cư yua ngai kiaq me án tingôi tớq ingái cư yua ngai dông án nga puo Rô-ma.”

22 Cua Phê-tu tông iki, Acri-pa ôi án idô: “Cư ính cammáng tưi te parnai án tông.”

Dyơ Phê-tu tông Acri-pa idô: “Ingái parnô mái lư bôn sáng parnai án.”

23 Máh ingái parnô, Acri-pa alứng Bê-ranit tớc tampớc amaiq lư, dyơ nha-án mot tớq ntúq ngai báq tarsưq, alứng bôn máh ticuoi tớq hớu nha-án nga dúng ngki. Tớq ntúq ngki, bôn ticuoi sút líng a-ưi náq, alứng bôn máh sút ticuoi prái tớq vel ngki hơ. Iki Phê-tu yua ngai dông Phau-lô tớq nga nha-án. 24 Dyơ Phê-tu tông idô: “Puo Acri-pa alứng máh em ai conh anhi ơi! Inha hôm ticuoi ndon nhéq máh ticuoi Isa-ra-el cauq nga cư. Nha-án cauq án tớq vel Yaru-salem alứng tớq vel ndô hơ. Nha-án seq níc cư cachet viang án. 25 Ma cư lớiq tumúh mui callong luaih amớh têq cachet án. Ma hoi-ngki án khoiq seq puo Rô-ma táp sưq án. Iki cư parngíh ính yua ngai dông án nga puo Rô-ma. 26 Ma hoi-ngki cư lớiq chom ính taran nốh amớh tớq chớiq dŏq tông puo Rô-ma chom arlớih te arnáq Phau-lô táq luaih. Iki cư dông án nga nhéq máh inha, ma lư la cư ính dông án nga puo Acri-pa. Seq inha plốh án dyôn chom arlớih callong amớh án táq luaih, ien cư taran tớq chớiq dŏq tông puo Rô-ma chom. 27 Cư parngíh lớiq crái khán dông ticuoi tôt nga puo Rô-ma, ma iyốh chom callong luaih.”

26

Phau-lô Tông Sa Chứng Mát Acri-pa

1 Cua Phê-tu tông iki, Acri-pa tông ada Phau-lô idô: “Amớh mái ính tông, dyôn mái tông hoi-ngki.”

Dyơ Phau-lô avít ati alứng tông idô: “Puo Acri-pa ơi! 2 Aplaiq sáng bui lư bôn tông dyôn puo chom te máh callong top Isa-ra-el cauq aplaiq. 3 Co puo chom a-ưi te máh phep rit top Isa-ra-el, alứng máh callong ticuoi Isa-ra-el báq tanghúng. Iki aplaiq seq puo cammáng dyôn arlớih te callong aplaiq ính tông puo.

4 “Máh ticuoi Isa-ra-el chom te máh arnáq aplaiq khoiq táq ndóng aplaiq yôl bánh tớq cruong aplaiq alứng tớq vel Yaru-salem. 5 Khán nha-án ính, têq nha-án tông aplaiq la ticuoi Pha-rasi. Alứng puo khoiq chom dyơ top Pha-rasi peh phep rit Isa-ra-el hơn nhéq te top cannŏ́h. 6 Ma hoi-ngki aplaiq tayứng chứng mát puo co tian aplaiq tin parnai Yang Arbang-pilŏ́ng khoiq par-ưq alứng achúc achiac he te inớh. 7 Nhéq mui chít la bar top ticuoi Isa-ra-el sang tám Yang Arbang-pilŏ́ng cứp ingái idáu. Alứng nha-án ngcong níc máh callong Yang Arbang-pilŏ́ng khoiq ưq alứng nha-án. Iki puo ơi, co aplaiq ngcong callong ndô, nha-án uan alứng cauq aplaiq. 8 Co imo puo sáng laq te Yang Arbang-pilŏ́ng táq dyôn ticuoi khoiq cuchet têq tumống lieh?

9 “Te nsuoi, aplaiq parngíh, piaiq lư aplaiq táq dieiq arức máh ticuoi ndon veng ngê Yê-su te vel Na-saret. 10 Máh ticuoi sút top teng rit sang tớq vel Yaru-salem dyôn aplaiq bôn chức têq crál máh top tin Yê-su tớq coq tôt. Khán ticuoi sút ính cachet nha-án, ngki aplaiq sŏ́ng tưi. 11 Khoiq a-ưi chư dyơ aplaiq táq arức nha-án, ính nha-án táh viang ngê Yê-su alứng acraiq nốh án. Aplaiq táq iki tớq a-ưi ntúq tớq dúng rum ticuoi Isa-ra-el. Aplaiq sáng uan lư ada máh ticuoi tin Yê-su. Alứng aplaiq pôq táq máh ticuoi tin tớq máh cruong cannŏ́h hơ.”

Phau-lô Táq-ntêr Lieh Te Án Tumúh Yê-su Tớq Carna

12 “Bôn mui ingái, Aplaiq pôq nga vel Damac ính cŏp máh ticuoi tin Yê-su. Máh ticuoi sút top teng rit sang khoiq táq chớiq dyôn aplaiq, têq cŏp ticuoi tin. 13 Puo ơi, tớq mát pandang tứng ingái ngki, ndóng aplaiq yôl pôq na carna tumán ính tớq vel Damac, aplaiq hôm ang claq te pilŏ́ng. Ang ngki clưi ang te mát pandang. Án claq chôp cháq aplaiq alứng yớu ndon pôq alứng aplaiq. 14 Nhéq máh he dứm parlúc parlíc tớq cuteq. Alứng aplaiq sáng sieng tubau aplaiq tớq cang Isa-ra-el la cang aplaiq bôm idô: ‘Salơ ơi! Ơ Salơ! Imo mái táq cư? Mái táq iki la arớq tirieq ngai clóh móh ính lúq án nga tutíh, ma án ran ính pôq nga cannŏ́h, lớiq ính veng ưlla án. Mái táq iki arức lư a mái.’ 15 Dyơ aplaiq ôi sieng ngki idô: ‘Ưlla ơi! Inha la nnáu?’ Sieng ngki ôi lieh idô: ‘Cư la Yê-su. Mái táq iki, lớiq piaiq ada cư. 16 Ma hoi-ndô mái yôr tayứng. Cư tớq nga mái hoi-ndô co cư ính mái táq arnáq cư. Alứng cư ính mái tông ticuoi cannŏ́h chom tưi te máh nốh mái hôm hoi-ndô, alứng máh nốh cư ính apáh mái urớh hơ. 17 Cư choi mái dyôn vít te máh ticuoi Isa-ra-el alứng máh ticuoi tới ticuoi Isa-ra-el ndon ính táq mái. Cư yua mái pôq cato máh ticuoi tới ticuoi Isa-ra-el. 18 Tớq mái cato nha-án te máh parnai cư, lư cư pốh mít cannính nha-án dyôn têq táh máh ngê saq, dyơ veng ngê ŏ loi. Alứng cư lớiq dyôn nha-án cơt sol nnáng yang Satán, ma dyôn nha-án veng nưm ngê Yang Arbang-pilŏ́ng sớng. Dyơ cư táh luaih dyôn nha-án, alứng cư dyôn nha-án chúng tưi máh mun cư sŏ́ng ính dyôn máh ticuoi ndon tin cư.’ ”

Phau-lô Tông Sa Te Arnáq Án Khoiq Táq

19 “Iki puo Acri-pa ơi, aplaiq peh nhéq máh parnai ndon Yê-su khoiq tông aplaiq te pilŏ́ng. 20 Aplaiq tông cứp náq ticuoi cóq pien cơt mít tamme loi, alứng cóq nha-án veng tapun nưm ngê Yang Arbang-pilŏ́ng sớng. Aplaiq tông nha-án cóq táq níc arnáq ŏ, dyôn ticuoi cannŏ́h chom arlớih arlêng nha-án khoiq pien cơt mít tamme loi. Aplaiq cato máh nốh ngki tớq vel Damac nsuoi, dyơ ngki aplaiq pôq cato tớq vel pưt Yaru-salem alứng tớq vúng Yudê hơ. Cua ngki aplaiq pôq cato tớq cruong ticuoi cannŏ́h loi. 21 Co tian aplaiq táq arnáq ndô, ticuoi Isa-ra-el cŏp aplaiq tớq Dúng Sang Pưt alứng ính cachet aplaiq. 22 Ma tingôi ingái ndô, Yang Arbang-pilŏ́ng choi aplaiq, alứng lớiq dyôn ngai bôn cachet aplaiq. Iki aplaiq bôn tayứng cato parnai ŏ ngki dyôn nhéq tưh ticuoi sáng, díh ticuoi sút alứng ticuoi ngáq. Aplaiq cato lieh máh parnai Yang Arbang-pilŏ́ng khoiq dyôn na Môi-se alứng na ticuoi tang ngcang án te inớh khoiq tông acớiq. 23 Nha-án tông, Crit cóq chiuq a-ưi dieiq arức alứng ngai cachet án. Dyơ án tumống lieh nsuoi nhéq te máh ticuoi cannŏ́h. Án la arớq ang claq dyôn ticuoi Isa-ra-el alứng ticuoi tới ticuoi Isa-ra-el.”

24 Cua Phau-lô tông máh parnai ngki, Phê-tu tông yứng lư idô: “Phau-lô ơi! Mái la ticuoi yúh! Mái khoiq rian a-ưi; co iki mái cơt yúh!”

25 Ma Phau-lô ôi án idô: “Avốq Phê-tu ơi! Aplaiq lớiq bôn yúh. Máh parnai aplaiq tông la piaiq lư. 26 Puo Acri-pa ơi! Puo khoiq chom dyơ te máh nốh ndô; co iki aplaiq sáng clŏ́q lư tông puo máh parnai ngki. Máh nốh ngki ngai lớiq têq catốq. Iki aplaiq chom simớt, puo khoiq chom arlớih lư te máh nốh ngki. 27 Puo Acri-pa ơi! Puo tin lớiq te máh parnai ticuoi tang ngcang Yang Arbang-pilŏ́ng khoiq taran? Aplaiq chom arlớih lư inha tin tưi.”

28 Ma Acri-pa ôi Phau-lô idô: “Mái tông cư hơi-hơi sớng, ma imo mái parngíh cư ính mot tin Yê-su tưi?”

29 Dyơ Phau-lô ôi lieh án idô: “Dưnh lớiq la muhoi, la lớiq bôn amớh. Aplaiq seq Yang Arbang-pilŏ́ng dyôn puo alứng nhéq máh ticuoi ndon cammáng parnai aplaiq hoi-ngki, tin muchứng aplaiq tin tưi. Ma aplaiq lớiq ính ngai táq inha arớq ngai chóq aplaiq tớq sic ndô.”

30 Cua Phau-lô tông iki, puo Acri-pa, avốq Phê-tu, Bê-ranit, alứng nhéq máh ticuoi ndon át tớq ntúq ngki yôr tayứng, 31 alứng tông idô: “Phau-lô ớq callong luaih dyôn ngai têq cachet lớiq la crál án tớq coq tôt.”

32 Dyơ Acri-pa tông Phê-tu idô: “Khán Phau-lô lớiq seq puo Rô-ma sưq án, he têq taláh án.”

27

Phau-lô Pôq Nga Vel Pưt Rô-ma

1 Tớq ticuoi sút ngki sŏ́ng ính dông asuoi Phau-lô nga cruong I-tali, cư Luca pôq alứng Phau-lô tưi. Ticuoi sút ngki mŏp Phau-lô alứng máh ticuoi tôt cannŏ́h nga Yulơ la ticuoi sút mui culám náq líng. Top líng ngki ngai dŏq Top Acu-tơ. 2 He sớr tớq tuoc ndon tớq te vel A-tramit. Tuoc ndô ính pôq nga máh vel ndon át tumán tor dơq ving-cavang tớq cruong Asie. Bôn munáq yớu pôq alứng he, nốh Ari-tac te vel Tê-salô-nica, cruong Ma-sadôn. 3 Máh ingái parnô, he tớq nga vel Sadôn. Yulơ sáng amoih táq Phau-lô, dyơ án dyôn Phau-lô pôq alang yớu Phau-lô tớq vel ngki, alứng dyôn yớu Phau-lô choi Phau-lô. 4 Dyơ he ngốh te vel Sadôn, ma cuyiel phớt hớp lư ính dông díh tuoc. Iki tuoc he pôq pha con Sip-rơ, pa anga tanieng. 5 Vít ngki he pôq pha cruong Si-lasi alứng cruong Bam-phuli, dyơ tớq nga vel Mira tớq cruong Li-sie.

6 Tớq vel ngki, án ndon sút mui culám líng suo tuoc cannŏ́h loi. Tư án tumúh mui lám tuoc ndon tớq te vel Alec-santri ính pôq nga cruong I-tali, dyơ án dyôn he sớr tớq tuoc ngki. 7 Lớiq chom sếq ingái loi he pôq, co iláq lư. Arức lư co bôn cuyiel phớt hớp. He dieiq lư tớq nga vel Cơ-nit. Ma vít ngki cuyiel phớt hớp lư loi. Iki he pôq pha ntúq ngai dŏq Sal-môn tumán tor con Crêt. 8 He pôq paniar tor dơq pa tadưp con Crêt, alứng he pachít tuoc tớq ntúq dơq vai-ving, tumán vel Lasê.

9 He át dưnh lư tớq vel ngki; dyơ he ính pôq sa, ma kisái ngki khoiq tumán nhéq cumo dyơ. Kisái ngki bôn bo chớn lư, alứng bôn cuyiel arpuq; dieiq lư pôq na tuoc. Iki Phau-lô dyŏq nha-án idô: “Em ai ơi! 10 Khán he pôq te ntúq ndô hoi-ngki, cư parngíh he tumúh a-ưi dieiq arức. Lớiq bôn pít nưm crơng lớiq la tuoc sớng, ma pít díh cháq he hơ.”

11 Ma ticuoi sút mui culám líng lớiq náp parnai Phau-lô. Án náp parnai ticuoi dông tuoc alứng ticuoi ưlla tuoc. 12 Ntúq dơq vai-ving ngki dieiq lư pachít tuoc tớq kisái ngngiat. Cua nha-án tanghúng alứng máh ticuoi ndon ính pôq tớq tuoc ngki, bôn ticuoi ính pôq clứng hơn te ticuoi lớiq ính pôq. Iki nha-án catóng ính pôq nga vel Phê-nit, tớq con Crêt. Nha-án ính át tớq vel ngki tớq kisái ngngiat, co vel ngki bôn ntúq dơq vai-ving ien hơn te vel Lasê, dơq ngki ngốh anga pa tanieng alứng anga pa tadưp mát padang pát.

Cuyiel Arpuq Tớq Dơq Ving-cavang

13 Tư nha-án hôm cuyiel phớt lớiq hớp nnáng, máh ticuoi tớq tuoc ngki parngíh têq pôq. Iki nha-án asớr taq calléh tớq tuoc alứng pôq, dyơ ndóng ngki he tớq tumán tor dơq con Crêt. 14 Ma lớiq bôn dưnh nnáng, bôn cuyiel arpuq hớp lư tớq te anga con Crêt. 15 Cuyiel ngki kichíh tuoc ớp lư. Iki he lớiq lớp avih nnáng tuoc, co cuyiel phớt dông níc tuoc he. 16 Iki tuoc he pôq tilớt anga tadưp con két Co-da. Át ngki cuyiel tangi biq. Iki he bôn rap lúq asớr lieh tuoc két ndon lúq pa soi tớq tuoc pưt. 17 Cua he asớr tuoc két tớq tuoc pưt, he ial panuar tian tuoc pưt, co adáh tuoc picháh. Ticuoi dông tuoc adáh tuoc he mot tớq ntúq a-ưi chuah, nốh Sir-tơ. Iki nha-án yiel máh prới ngai téng tớq tuoc dyôn cuyiel clúh dông. Dyơ nha-án lớiq cor nnáng tuoc; nha-án ial nưm cuyiel dông sớng. 18 Máh ingái parnô, cuyiel phớt hớp lư loi. Iki máh ticuoi dông tuoc he apŏ́ng máh crơng nha-án patiang tớq dơq, co nha-án ính tuoc cơt ng-hiel. 19 Dyơ máh ingái parra loi, he apŏ́ng prới alứng canor tớq dơq. 20 Khoiq a-ưi ingái he lớiq bôn hôm mát pandang alứng pantôr, co tian arpuq hớp lư. He lớiq ngcong têq bôn tumống nnáng.

21 Khoiq a-ưi ingái dyơ he lớiq bôn chicha. Iki Phau-lô tayứng chứng mát nhéq ticuoi tớq tuoc he, alứng án tông nha-án idô: “Em ai ơi! Khán inha peh parnai cư tông te nsuoi, inha lớiq bôn ngốh te con Crêt. Dyơ he lớiq tumúh dieiq arức ndô, alứng crơng he la lớiq pít. 22 Ma hoi-ndô inha êq adáh. Nhéq náq he ndon át tớq tuoc ndô lớiq bôn nnáu cuchet amớh. Ma pít nưm tuoc sớng. 23 Inha khoiq chom dyơ cư la ticuoi táq arnáq Yang Arbang-pilŏ́ng. Idáu inô, bôn tarneng Yang Arbang-pilŏ́ng tớq nga cư. 24 Án tông cư idô: ‘Phau-lô ơi! Mái êq adáh. Cóq mái pôq tumúh puo Rô-ma. Co Yang Arbang-pilŏ́ng amoih lư mái, iki án choi nhéq máh ticuoi ndon át munơi alứng mái tớq tuoc ndô, dyôn vít te cuchet.’ 25 Iki em ai ơi, inha êq adáh. Cư tin simớt lư máh parnai Yang Arbang-pilŏ́ng khoiq ưq ada cư. Án lư táq máh arnáq ngki. 26 Ma cuyiel ndô, lư dông he tớq nga mui con, alứng he tarclŏ́ng nhéq nga con ngki.”

27 Nhéq mui chít la puan ingái, cuyiel dông pitứng pitốq níc tuoc he tớq dơq ving-cavang Atrie-tic. Tớq idáu mui chít la puan, tumán tardi dáu, ticuoi dông tuoc parngíh tuoc he khoiq tumán tớq tor dyơ. 28 Iki nha-án chuo dơq, ính chom máh-mmo sru. Dyơ nha-án chom dơq ngki sru bar chít achớng. Nha-án pôq biq loi, nha-án chuo sa; dyơ nha-án chom dơq ngki sru mui chít la sông achớng. 29 Nha-án adáh tuoc clúh búl alứng picháh. Nha-án chóq panuar tớq puan lám taq calléh, dyơ apŏ́ng tớq dơq te soi tuoc, co ính tuoc át tư-vư mui ntúq. Alứng nha-án cớu níc, ính achái ang. 30 Máh ticuoi ndon dông asiar lieh tuoc két tớq dơq. Nha-án tông ính apŏ́ng taq calléh cannŏ́h hơ tớq dơq nga plô tuoc. Ma nha-án táq náh-nnan sớng, callong lư la nha-án ính lúh loiq. 31 Ma Phau-lô tông ticuoi sút líng alứng máh ticuoi líng tớq tuoc he idô: “Khán ticuoi dông tuoc ma lớiq át tớq tuoc, nhéq náq inha lư cuchet nhéq.”

32 Iki ticuoi líng kít panuar ngai chóq tuoc két, alứng táh lớng tuoc ngki.

33 Idáu ngki khoiq tumán ang, Phau-lô tông nhéq náq ticuoi tớq tuoc ngki chicha dôi. Án tông idô: “Khoiq mui chít la puan idáu dyơ inha lớiq bôn cha amớh. 34 Cư seq inha cha, dyôn têq inha tumống. Inha lư lớiq bác chol amớh.”

35 Cua Phau-lô tông iki, án ial beng, dyơ án cớu si-ơn Yang Arbang-pilŏ́ng chứng mát nhéq máh ticuoi tớq tuoc ngki. Cua ngki án péq beng, dyơ án cha. 36 Tư nha-án hôm Phau-lô táq iki, nha-án sáng bui tớq mít alứng cha tưi. 37 Nhéq náq he tớq tuoc la bar culám tupul chít tupát náq. 38 Cua nhéq máh ticuoi cha sái, dyơ he apŏ́ng nhéq sro te tuoc tớq dơq, co ính tuoc cơt ng-hiel biq loi.

Tuoc Picháh

39 Tớq ang iláih, nhéq ticuoi tớq tuoc he lớiq bôn nnáu chom tor ngki. Ma ticuoi dông tuoc hôm mui ntúq dơq vai-ving, tumán tor. Iki nha-án catóng dông tuoc amot nga dơq vai-ving. 40 Nha-án kít táh panuar chóq taq calléh ngki, táq dyôn taq ngki trim nga pưn dơq. Alứng nha-án lếh crơng vih két-két tớq tuoc. Nha-án yáng lieh prới tớq plô tuoc, co ính cuyiel clúh dông tuoc he pôq tinớng nga tor bôn ntúq vai-ving. 41 Ma tuoc he cál tớq chuah, co plô tuoc arớq ngai achít tớq chuah alứng tưng lớng. Alứng pa soi tuoc, dơq kichíh níc; dyơ táq dyôn soi tuoc cơt picháh nhéq.

42 Iki líng tớq tuoc he parngíh ính cachet nhéq máh ticuoi tôt tớq tuoc. Nha-án adáh ticuoi tôt pŏ́ng nga tor, dyơ lúh nga cannŏ́h. 43 Ma ticuoi sút líng lớiq ính ngai cachet Phau-lô. Iki án lớiq dyôn líng cachet máh ticuoi tôt. Dyơ án yua máh ticuoi tớq tuoc idô: “Ticuoi mmo chom pŏ́ng dơq, dyôn án tampŏ́ng nsuoi pŏ́ng nga tor.” 44 Ma máh ticuoi mmo lớiq chom pŏ́ng dơq, án yua nha-án ial pan lớiq la crơng ndon têq choi nha-án dyôn duoiq nga tor. Iki nhéq náq he tớq nga tor. Lớiq bôn nnáu bác chol.

28

Phau-lô Át Tớq Con Mal-ta

1 Tư he tớq nga tor con, ngai tông he nốh con ngki la Mal-ta. 2 Máh ticuoi át tớq con ngki sáng sruiq táq he. Pilŏ́ng yôl bo, nha-án hôm he ngngiat. Iki nha-án suo uih parlứng, alứng achúq dyôn he heng. 3 Phau-lô pôq suo uih tưi. Tớq án ính cacháq uih tớq tupéh, bôn mui lám cusánh ngốh te aloiq uih tŏ́h cáp ati án lớiq táh nnáng. 4 Tư ticuoi tớq con ngki hôm Phau-lô tayŏ́ng cusánh ndon tŏ́h ati án, dyơ munáq táq-ntêr ada munáq idô: “Dáh lơ ticuoi ndô khoiq cachet ticuoi. Iki yang táq dyôn án cóq cuchet tưi. Án vít te dơq, ma án cuchet tớq cóh loi.”

5 Ma Phau-lô ngcráih cusánh ngki apŏ́ng tớq tupéh uih, alứng ati án lớiq bôn a-ái amớh. 6 Ticuoi tớq con ngki me, alứng nha-án parngíh ati án cơt áih, dyơ án dứm alứng cuchet táp. Nha-án át me clớn dưnh lư, ma án lớiq cơt amớh. Dyơ nha-án tông idô loi: “Ticuoi ndô la yang.”

7 Ticuoi sút con ngki, nốh Pupliu. Tumán ntúq he át tớq tor dơq ving-cavang, ticuoi sút ngki bôn tám cuteq pơh lư. Án pasôl he ŏ lư, alứng án dyôn he pôq át alứng án pe ingái. 8 A-ám Pupliu a-ái atóq cháq alứng a-ái adyáiq hơ. Iki Phau-lô mot tớq callúng a-ám Pupliu bíq. Án capơiq tớq cháq avốq ngki alứng cớu; dyơ avốq ngki cơt bánh táp. 9 Tư máh ticuoi tớq con sáng te arnáq ngki, nha-án ndon bôn a-ái tớq nga Phau-lô. Alứng Phau-lô táq dyôn nha-án cơt bánh tưi. 10 Iki máh ticuoi tớq con ngki pasôl ŏ alứng dyám náp he. Tớq ingái he ính ngốh te con, nha-án thuan a-ưi crơng dyôn he.

Phau-lô Tớq Nga Vel Pưt Rô-ma

11 He át tớq con ngki nhéq pe kisái. Vít ngki, he sớr tớq tuoc ndon tớq te vel Alec-santri. Tuoc ndô nốh Yang Pir-par. Tuoc ndô át tớq con ngki tingôi nhéq máh kisái ngngiat. 12 Dyơ he tớq nga vel Sura-cusơ, alứng át ngki pe ingái. 13 Te vel ngki he pôq na tuoc nga vel Rêc-yum loi. Máh ingái parnô, cuyiel phớt te pa lamloi tuoc, iki bar ingái sớng he tớq táp nga vel Puti-uli. 14 Tư he siar te tuoc, he tumúh ticuoi te top tin Yê-su tớq vel ngki. Nha-án seq top he át alứng nha-án tupul ingái. Cua ngki he pôq na carna pôq nga vel pưt Rô-ma. 15 Top tin Yê-su tớq vel pưt Rô-ma khoiq sáng hanh he ính tớq. Iki nha-án pôq côn he dira carna. Mui top te nha-án tumúh he tớq Ntúq Parlới tớq carna pôq nga vel Appiu. Mui top loi, tumúh he tớq vel Pe Ntúq Ticuoi Angô. Tư Phau-lô hôm ticuoi te top tin Yê-su, ngki án si-ơn Yang Arbang-pilŏ́ng alứng mít án cơt vứng lieh.

Phau-lô Cato Te Yê-su Tớq Vel Pưt Rô-ma

16 Át tớq vel pưt Rô-ma, ticuoi sút líng dyôn Phau-lô têq át ntúq mmo án ính át. Ma yôl bôn líng kiaq me níc. 17 Tư he át tớq vel pưt Rô-ma khoiq pe ingái, Phau-lô arô máh ticuoi sút top Isa-ra-el tớq vel ngki dyôn tớq nga án; dyơ án tông nha-án idô: “Em ai ơi! Cư lớiq bôn táq luaih amớh ada ticuoi he. Alứng cư lớiq bôn táh phep rit tŏ́ng toiq he te inớh. Ma ngai chóng ính cŏp cư tớq vel Yaru-salem, alứng mŏp cư nga ticuoi Rô-ma. 18 Máh ticuoi Rô-ma plốh ính chom amớh cư táq thét. Ma nha-án lớiq tumúh mui callong luaih amớh, têq cachet cư. Iki nha-án ính taláh cư. 19 Ma co top Isa-ra-el lớiq ính ngai taláh cư, iki cư seq puo Rô-ma loi sưq cư. Ma cư lớiq bôn cauq amớh ticuoi he. 20 Cư arô inha tớq nga tudô la ính tumúh inha. Alứng cư ính tông inha chom arlớih arlêng te arnáq cư khoiq táq. Co tian cư tin án ndon nhéq máh ticuoi Isa-ra-el ngcong, iki ngai chóq cư tớq sic ndô.”

21 Cua Phau-lô tông iki, top Isa-ra-el ôi án idô: “He lớiq bôn ráp chớiq amớh te vúng Yudê dŏq tông te mái. Alứng he lớiq sáng ngai u amớh te mái. 22 Ma he sáng dut lư, tớq cứp vel ngai tông lớiq ŏ te top tin Yê-su. Ma hoi-ndô he ính cammáng te mái loi, imo mái parngíh te callong ngki.”

23 Nha-án sŏ́ng pôq rum lieh ingái tatun loi alứng Phau-lô. Dyơ tớq ingái ngki, bôn a-ưi lư loi ticuoi Isa-ra-el tớq rum tớq dúng Phau-lô át chang. Te iláih tingôi ibư Phau-lô cato nha-án te Yang Arbang-pilŏ́ng cơt sút, te phep rit Môi-se alứng te tám uráq ticuoi tang ngcang Yang Arbang-pilŏ́ng khoiq taran te inớh. Án ính nha-án chom, alứng mot tin Yê-su tưi. 24 Te top ngki, bôn nha-án ndon náp parnai Phau-lô. Ma bôn nha-án ndon lớiq náp. 25 Top Isa-ra-el lớiq sŏ́ng mui mít. Dyơ nha-án ngốh, ma Phau-lô cato loi nha-án idô: “Máh parnai Ê-sai tông tang Arvai Yang Arbang-pilŏ́ng te inớh ada achúc achiac he, parnai ngki piaiq lư. Án tông idô:

26 ‘Mái cóq pôq cato top Isa-ra-el ndô idô:

“Inha cammáng, ma inha lớiq sáng.

Inha me, ma inha lớiq hôm.”

27 Co máh ticuoi ndô bôn mít cớng,

iki nha-án capát cutor, lớiq ính sáng.

Alứng nha-án casot mát, lớiq ính hôm.

Khán mát nha-án hôm, cutor nha-án sáng, alứng mít nha-án chom,

dáh lơ nha-án ính píh lieh alứng pien cơt mít tamme loi,

dyơ cư lư palai nha-án dyôn cơt bánh.’ ” ✡

28 Phau-lô tông top Isa-ra-el ngki loi idô: “Hoi-ndô cóq inha chom dyôn arlớih lư parnai ŏ te Yê-su Crit tớq nga ticuoi tới ticuoi Isa-ra-el hơ. Nha-án ính lư cammáng, alứng nha-án náp ial máh parnai ngki.”

29 Cua Phau-lô tông iki, nhéq máh ticuoi Isa-ra-el ngốh te ntúq ngki, dyơ nha-án tarmien lieh te ngê Phau-lô cato.*

30 Phau-lô át tớq dúng án chang bôn bar cumo. Alứng án pasôl ŏ lư máh ticuoi ndon tớq nga án. 31 Án cato clŏ́q lư te parnai ŏ Yang Arbang-pilŏ́ng cơt sút. Alứng án cato parnai ŏ te Yê-su Crit Ưlla he hơ, alứng lớiq bôn ticuoi mmo catáng án.

* 1:13 1:13 Sê-lôt titoiq lieh la ‘ticuoi ính tarpíh sút’.

✡ 1:20 1:20 Cứh Ayô 69:25

✡ 1:20 1:20 Cứh Ayô 109:8

* 2:1 2:1 Ingái ngki la sông chít ingái tatun Ingái Ngốh.

✡ 2:21 2:21 Yô-el 2:28-32

✡ 2:28 2:28 Cứh Ayô 16:8-11

✡ 2:30 2:30 Cứh Ayô 132:11

✡ 2:31 2:31 Cứh Ayô 16:10

✡ 2:34-35 2:34-35 Cứh Ayô 110:1

✡ 3:13 3:13 Ngốh Te Ê-yip-tô 3:15

✡ 3:23 3:23 Patáp Lieh 18:15, 18, 19

✡ 3:25 3:25 Uráq Te Tôm 22:18

✡ 4:11 4:11 Cứh Ayô 118:22

✡ 4:26 4:26 Cứh Ayô 2:1-2

✡ 7:3 7:3 Uráq Te Tôm 12:1

✡ 7:5 7:5 Uráq Te Tôm 12:7; 13:15; 15:18; 17:8

✡ 7:6 7:6 Uráq Te Tôm 15:13-14

✡ 7:18 7:18 Ngốh Te Ê-yip-tô 1:8

✡ 7:28 7:28 Ngốh Te Ê-yip-tô 2:14

✡ 7:30 7:30 Ngốh Te Ê-yip-tô 3:1-10

✡ 7:43 7:43 Amôt 5:25

✡ 7:50 7:50 Ê-sai 66:1-2

✡ 8:33 8:33 Ê-sai 53:7-8

* 8:37 8:37 A-ưi tám uráq tieq lớiq bôn carna 37 ndô.

* 12:4 12:4 Ingái ngki, nha-án ayư ingái Yang Arbang-pilŏ́ng choi nha-án ngốh te cruong Ê-yip-tô te inớh.

✡ 13:22 13:22 Samu-el Mui 13:14; Cứh Ayô 89:20

* 13:33 13.33 Cứh Ayô 2:7

✡ 13:34 13:34 Ê-sai 55:3

† 13:34 13:34 Callong ndô la Yang Arbang-pilŏ́ng tông te Yê-su tumống lieh, alứng án lớiq dyôn Yê-su cuchet nnáng.

✡ 13:35 13:35 Cứh Ayô 16:10

✡ 13:41 13:41 Ha-bacúc 1:5

✡ 13:47 13:47 Ê-sai 42:6; 49:6

✡ 15:18 15:18 Amôt 9:11-12

* 15:34 15:34 A-ưi tám uráq tieq lớiq bôn carna 34 ndô.

* 17:18 17:18 Top Ep-curien la ticuoi sisuo níc callong bui ŏ tớq pang ndô. Top Satuoc la ticuoi ndon rian dŏq bán ŏ cháq bôm, alứng cóq rian chiuq tam callong bui lớiq la dieiq arức.

* 20:5 20:5 Phau-lô khoiq tumúh Luca tớq vel Phi-lip.

† 20:16 20:16 Ingái ngki la sông chít ingái tatun Ingái Ngốh.

✡ 23:5 23:5 Ngốh Te Ê-yip-tô 22:28

* 24:7 24:7 A-ưi tám uráq tieq lớiq bôn carna 7 ndô, alứng tớq mui phê te tôm carna 8.

✡ 28:27 28:27 Ê-sai 6:9-10

* 28:29 28:29 A-ưi tám uráq tieq lớiq bôn carna 29 ndô.

Rô-ma

1

2

3

4

5

6

7

8

9

10

11

12

13

14

15

16

Chớiq Alang Phau-lô Taran

Cơiq Dyôn Ticuoi Tin Tớq Vel Pưt

Rô-ma

Parnai Cato

Phau-lô taran parnai alang ndô cơiq dyôn ticuoi tin át tớq vel Pưt Rô-ma. Án taran parnai alang ndô sám cumo 57 tớq 58 tatun Yê-su carnian. Phau-lô tông án ính táq arnáq Yang Arbang-pilŏ́ng tớq vel pưt Rô-ma; vít ngki án ính pôq cato parnai Yang Arbang-pilŏ́ng nga cruong Sapên hơ.

Tôm lư Phau-lô taran biq parnai carbánh nha-án; cua ngki án tông máh ticuoi tin tớq vel pưt Rô-ma chom án cớu níc dyôn nha-án. Alứng án tông ticuoi Isa-ra-el alứng ticuoi tới ticuoi Isa-ra-el chom cóq nha-án át artoi lieh alứng Yang Arbang-pilŏ́ng nhơ Yê-su Crit, co tian cứp náq ticuoi át yông te Yang Arbang-pilŏ́ng alứng táq sol máh callong luaih. Phep rit Isa-ra-el lớiq têq choi tamống ticuoi.

Tarran ndô Phau-lô taran dŏq catớih máh ticuoi tin, cóq táq imo dyôn cơt tinớng ŏ chứng mát Yang Arbang-pilŏ́ng. Tớq chớiq ndô Phau-lô tông arlớih lư la cứp náq ticuoi têq át tinớng ŏ chứng mát Yang Arbang-pilŏ́ng nưm na nha-án tin Yê-su sớng. Alứng ticuoi têq bôn tumống tamme la nhơ te át artoi alứng Yê-su. Arvai Yang Arbang-pilŏ́ng choi alứng ayông ticuoi tin dyôn têq nha-án bôn callong ien ŏ, alứng callong bui hơr tớq pang tumống nha-án.

1

1 Cư Phau-lô taran chớiq alang ndô cơiq carhanh inha. Cư la ticuoi táq arnáq dyôn Yê-su Crit. Yang Arbang-pilŏ́ng táp rêh cư dyôn táq arnáq dyưng ati Yê-su, alứng arô cư dyôn cato parnai ŏ te án. 2 Te inớh Yang Arbang-pilŏ́ng khoiq ưq ính dyôn parnai ŏ ndô na ticuoi tang ngcang án taran tớq tám uráq Yang Arbang-pilŏ́ng. 3 Parnai ŏ ndô tông te Acái Yang Arbang-pilŏ́ng. Acái Yang Arbang-pilŏ́ng cơt muchứng acái ticuoi tưi tớq cúc cuteq ndô. Án tớq te tŏ́ng toiq puo Davit. 4 Vít Acái Yang Arbang-pilŏ́ng cuchet, án tumống lieh co nhơ Arvai Yang Arbang-pilŏ́ng bôn chức pưt lư. Iki ngai chom arlớih arlêng án la lư Acái Yang Arbang-pilŏ́ng. Acái Yang Arbang-pilŏ́ng ndô la Yê-su Crit Ưlla he. 5 Nhơ án, Yang Arbang-pilŏ́ng choi mat cư, alứng dyôn cư bôn táq arnáq dyưng ati án dyôn ticuoi tớq cứp cruong tin alứng peh án. 6 Inha la top ngki tưi, co Yang Arbang-pilŏ́ng anốh inha la top tin Yê-su Crit. 7 Iki cư taran parnai ndô cơiq alang inha ndon át tớq vel pưt Rô-ma. Yang Arbang-pilŏ́ng amoih lư inha. Án anốh inha la top tin án. Cư seq Yang Arbang-pilŏ́ng A-ám he, alứng Yê-su Crit Ưlla he, choi mat inha alứng dyôn inha át bánh suanh ien ŏ níc.

Phau-lô Ính Pôq Alang Ticuoi Tớq Vel Pưt Rô-ma

8 Tôm lư, cư si-ơn Yang Arbang-pilŏ́ng na cư nhơ Yê-su Crit, inha bôn tin. Máh parnai ngai táq-ntêr te inha tin khoiq parhanh nga cứp cruong. 9 Yang Arbang-pilŏ́ng khoiq chom dyơ máh parnai cư cớu níc dyôn inha. Cư táq arnáq dyôn Yang Arbang-pilŏ́ng, alứng cư cato parnai ŏ te Acái án nhéq te tarngứh tarhơ cư. 10 Cư cớu seq níc te Yang Arbang-pilŏ́ng ính pôq alang inha. Khán Yang Arbang-pilŏ́ng dyôn, lớiq dưnh nnáng cư lư pôq nga ntúq inha át. 11 Cư tél-sél lư ính tumúh inha, co cư ính cato inha te ngê Yang Arbang-pilŏ́ng khoiq dyôn cư chom, dyôn inha têq tin khớm lư loi. 12 Táq iki, he munáq choi munáq, munáq khêr munáq. Iki he têq tin khớm lư loi. 13 Em ai ơi! Cư ính inha chom cư parngíh ính tớq nga inha a-ưi chư dyơ, ma cư iyốh bôn pôq. Cư ính lư máh arnáq cư táq cơt culái tớq top inha, muchứng tớq ticuoi tới ticuoi Isa-ra-el cannŏ́h tưi. 14 Cư tu cứp náq ticuoi ndon cư iyốh cato parnai ŏ te Yang Arbang-pilŏ́ng. Cóq cư cato máh ticuoi Créc alứng máh ticuoi tới ticuoi Créc. Cóq cư cato máh ticuoi tubáiq alứng máh ticuoi achơ. 15 Co iki, cư tél-sél lư ính cato parnai ŏ te Yang Arbang-pilŏ́ng dyôn inha ndon át tớq vel Rô-ma.

Yang Arbang-pilŏ́ng Choi Tamống He La Co He Tin

16 Cư lớiq bôn achiet amớh cato parnai ŏ te Yê-su Crit, co Yang Arbang-pilŏ́ng bôn chức choi tamống ticuoi nhơ te parnai ngki. Ticuoi mmo tin khớm lư parnai ngki, Yang Arbang-pilŏ́ng lư choi tamống ticuoi ngki. Tôm lư Yang Arbang-pilŏ́ng choi tamống top Isa-ra-el. Ma tatun loi, án choi tamống ticuoi tới ticuoi Isa-ra-el hơ. 17 Parnai ŏ ndô tông he dyôn chom callong amớh he cóq táq dyôn têq át tinớng ŏ chứng mát Yang Arbang-pilŏ́ng. Khán he ính át tinớng ŏ chứng mát Yang Arbang-pilŏ́ng, he cóq tin. Cua ngki, he cóq tin khớm lư loi. Tớq tám uráq Yang Arbang-pilŏ́ng te inớh, ngai khoiq taran idô:

“Máh ticuoi tinớng ŏ, nha-án lư bôn tumống,

co nhơ nha-án tin Yang Arbang-pilŏ́ng khớm lư.”✡

Cứp Náq Ticuoi Bôn Luaih

18 Yang Arbang-pilŏ́ng át tớq pilŏ́ng. Án sáng uan lư ada ticuoi bôn luaih alứng táq níc arnáq saq. Máh ticuoi ngki catáng máh callong piaiq, la co nha-án táq níc arnáq saq. 19 Tới nha-án lớiq chom callong piaiq te Yang Arbang-pilŏ́ng. Co Yang Arbang-pilŏ́ng khoiq apáh callong ngki dyôn nha-án. 20 Mát ticuoi lớiq têq hôm Yang Arbang-pilŏ́ng, lớiq la chức án. Ma têq ticuoi hôm máh nốh ndon án khoiq teng. Iki nha-án têq chom arlớih lư nưm Yang Arbang-pilŏ́ng táp bôn chức pưt clưi nhéq te cannŏ́h, náp te ingái án teng pilŏ́ng cuteq tingôi hoi-ndô. Alứng nha-án lớiq têq suon nha-án lớiq chom amớh te Yang Arbang-pilŏ́ng. 21 Nha-án khoiq chom tưi Yang Arbang-pilŏ́ng, ma nha-án lớiq náp án la lư Yang Arbang-pilŏ́ng. Alứng nha-án lớiq si-ơn án. Ma nha-án parngíh níc te callong lớiq cơt tarnáp amớh. Iki mít achơ nha-án cơt achơ lư loi. 22 Nha-án ngin nha-án tubáiq, ma lư nha-án táp la achơ. 23 Yang Arbang-pilŏ́ng lớiq nai pít. Ma yôl nha-án lớiq ính sang án. Nha-án ính lư sang rup ticuoi, rup achếq, rup cusánh, alứng rup máh pannán cannŏ́h. Ma máh nốh ngki têq cuchet.

24 Iki Yang Arbang-pilŏ́ng calôih nha-án, alứng dyôn nha-án táq arnáq saq veng mít nha-án ính. Iki nha-án táq callong saq laq lư, munáq táq lớiq ŏ ada munáq. 25 Nha-án táh callong piaiq te Yang Arbang-pilŏ́ng; dyơ nha-án cadyiq callong lớiq piaiq loi. Nha-án tin alứng sang crơng ndon Yang Arbang-pilŏ́ng teng. Ma nha-án lớiq sang Yang Arbang-pilŏ́ng, án ndon teng túc culám khám nốh. Nưm án táp, he cóq ayô níc-níc. Amen.

26 Iki Yang Arbang-pilŏ́ng calôih nha-án, dyôn nha-án tíng táq tíng veng mít saq nha-án ính. Bôn máh cán lớiq ính bíq nnáng alứng conh. Ma nha-án ính bôn cán tartuoq cán. 27 Máh ticuoi conh la muchứng ngki tưi. Nha-án lớiq ính bôn nnáng cán. Iki mít cannính nha-án déc-ndéc lư ính táq arnáq saq, ính bôn conh tartuoq conh. Co tian nha-án táq arnáq saq iki, nha-án ráp tôt.

28 Co nha-án lớiq ính Yang Arbang-pilŏ́ng ưlla mít cannính nha-án, iki Yang Arbang-pilŏ́ng mŏp nha-án dyôn ngê saq loi cơt ưlla. Arnáq nha-án táq lớiq cơt tarnáp amớh. 29 Mít nha-án bôn máng callong saq. Nha-án lới lư; nha-án ham crơng; nha-án táq saq ada yớu; nha-án munáq i-ôiq munáq; nha-án cachet ticuoi; nha-án tarluaih; nha-án lứp; nha-án a-ính yớu; nha-án u saq yớu; 30 nha-án tông parnai chachuoq; nha-án a-ính Yang Arbang-pilŏ́ng; nha-án chau anôi yớu; nha-án ính ticuoi cannŏ́h achuon calư alứng ayô nha-án; nha-án hôi lư táq arnáq saq; nha-án lớiq peh parnai a-i a-ám; 31 nha-án achơ lư; nha-án ưq sớng; nha-án ớq mít amoih yớu; nha-án lớiq sáng sruiq táq yớu. 32 Nha-án khoiq chom dyơ Yang Arbang-pilŏ́ng anát ticuoi táq iki cóq cuchet. Ma nnáng nha-án lớiq ính táh arnáq ngki, alứng nha-án sáng bui dyôn yớu táq muchứng iki tưi.

2

Yang Arbang-pilŏ́ng Sưq Cứp Náq Ticuoi

1 Co iki, inha êq parngíh Yang Arbang-pilŏ́ng lớiq sưq inha. Inha báq tíq ticuoi cannŏ́h táq luaih, ma inha táp táq luaih; callong ngki la muchứng inha tíq cháq inha bôm. 2 He chom Yang Arbang-pilŏ́ng sưq máh ticuoi táq arnáq ngki; alứng án sưq piaiq lư. 3 Inha tíq ticuoi cannŏ́h táq luaih, ma inha táq luaih muchứng ngki tưi. Inha êq parngíh Yang Arbang-pilŏ́ng lớiq sưq inha. 4 Yang Arbang-pilŏ́ng sruiq táq inha a-ưi lư, alứng án tanhir níc ada inha. Ma imo inha yôl ính ayê arnáq ngki? Yang Arbang-pilŏ́ng sruiq táq inha, co án ính inha pien cơt mít tamme loi. 5 Inha bôn mít cớng lư, lớiq ính cammáng Yang Arbang-pilŏ́ng, alứng lớiq ính ngin luaih. Táq iki la arớq inha pachúng dŏq máh callong luaih dyôn tingôi tớq ingái Yang Arbang-pilŏ́ng sưq nhéq tưh ticuoi. Ingái ngki án apáh án tarsưq tinớng lư ada cứp náq ticuoi. 6 Co án ính culieh cống dyôn cứp náq ticuoi veng lieh máh arnáq nha-án khoiq táq. 7 Bôn ticuoi catóng níc táq arnáq ŏ, co nha-án ính lư át tớq ntúq ang-ưr munơi alứng Yang Arbang-pilŏ́ng. Nha-án ính án ayô alứng lớiq dyôn nha-án cuchet. Máh ticuoi ngki, Yang Arbang-pilŏ́ng dyôn bôn tumống níc-níc. 8 Ma bôn ticuoi bôn mít cannính ính tarmien lieh, nha-án lớiq ính peh callong piaiq. Nha-án ính peh nưm callong lớiq piaiq sớng. Yang Arbang-pilŏ́ng sáng nháih lư ada nha-án, alứng án uan lư ada nha-án. 9 Ingái ngki callong bap alứng callong anguaq tớq nga cứp náq ticuoi ndon táq arnáq saq. Tôm lư, callong ndô tớq nga máh ticuoi Isa-ra-el; ma tatun callong ndô tớq nga máh ticuoi tới ticuoi Isa-ra-el loi. 10 Ma máh ticuoi táq arnáq ŏ, Yang Arbang-pilŏ́ng dyôn nha-án át alứng án. Án ayô nha-án, alứng dyôn nha-án át ien ŏ níc. Tôm lư, callong ndô tớq nga máh ticuoi Isa-ra-el; ma tatun callong ndô tớq nga máh ticuoi tới ticuoi Isa-ra-el loi. 11 Co chứng mát Yang Arbang-pilŏ́ng cứp náq ticuoi la li-arli nhéq.

Cóq He Peh Phep Rit Yang Arbang-pilŏ́ng

12 Ticuoi tới ticuoi Isa-ra-el lớiq chom phep rit Yang Arbang-pilŏ́ng khoiq dyôn na Môi-se. Khán nha-án táq luaih, la lớiq bôn amớh, nha-án chom lớiq la lớiq chom te phep rit Môi-se. Yang Arbang-pilŏ́ng lư sưq alứng táq nha-án. Alứng máh top Isa-ra-el ndon khoiq chom dyơ te phep rit Môi-se, tớq nha-án táq luaih, Yang Arbang-pilŏ́ng lư sưq alứng táq nha-án veng phep rit Môi-se. 13 Ticuoi lớiq bôn tinớng ŏ chứng mát Yang Arbang-pilŏ́ng co nhơ nha-án chom phep rit Yang Arbang-pilŏ́ng khoiq dyôn na Môi-se. Ma nha-án át tinớng ŏ chứng mát Yang Arbang-pilŏ́ng la co nha-án peh phep rit ngki. 14 Ticuoi tới ticuoi Isa-ra-el ớq phep rit Môi-se. Ma tớq nha-án parngíh ính táq arnáq ŏ, callong parngíh ngki cơt arớq phep rit dyôn nha-án. 15 Ticuoi mmo táq iki, la nha-án apáh nha-án bôn phep rit tớq mít cannính nha-án. Alứng parngíh nha-án bôm apáh iki tưi, co parngíh nha-án bôm tíq, lớiq la beng te arnáq nha-án khoiq táq. 16 Máh nốh ngki, Yang Arbang-pilŏ́ng ính apáh tớq ingái án dyôn Yê-su Crit sưq nhéq tưh ticuoi urớh. Ingái ngki án sưq máh callong catốq tớq mít ticuoi.

Top Isa-ra-el Alứng Phep Rit Yang Arbang-pilŏ́ng

17 Ma máh inha ndon ngin inha la ticuoi Isa-ra-el, co inha kinứm te phep rit Yang Arbang-pilŏ́ng, alứng inha táq-ntêr pupưt inha át tumán Yang Arbang-pilŏ́ng. 18 Inha ngin inha khoiq chom dyơ arnáq Yang Arbang-pilŏ́ng ính inha táq, alứng inha chom rêh amớh saq amớh ŏ, co inha khoiq rian phep rit Môi-se. 19 Inha parngíh inha la ticuoi ayông ticuoi sot mát ndon iyốh chom ngê Yang Arbang-pilŏ́ng. Inha ngin inha la arớq tabong dyôn ticuoi ndon át tớq ntúq ngiau. 20 Inha parngíh inha la arớq thới pasoi máh ticuoi ndon achơ, la nha-án ndon iyốh chom amớh te ngê Yang Arbang-pilŏ́ng. Alứng inha cơt arớq thới pasoi ngai-acái, co inha pasoi ticuoi dyôn chom biq sớng te ngê Yang Arbang-pilŏ́ng. Co inha bôn phep rit Yang Arbang-pilŏ́ng, iki inha parngíh inha chom alứng apúh cứp nốh. 21 Inha pasoi ticuoi cannŏ́h, ma inha lớiq bôn pasoi cháq inha bôm. Inha cato ticuoi cannŏ́h idô: “Êq titôiq!” Ma inha táp titôiq. 22 Inha cato ticuoi cannŏ́h: “Êq láh parlưi!” Ma inha táp láh parlưi. Inha tông inha sáng a-ái lư tớq mít ada ticuoi cannŏ́h sang máh rup yang saq ndon ticuoi táq, ma inha táp mot tôiq rup ngki te dúng sang nha-án. 23 Inha pupưt tông inha bôn phep rit Yang Arbang-pilŏ́ng, ma inha lớiq peh phep rit ngki. Iki inha táq dyôn ngai lớiq dyám náp Yang Arbang-pilŏ́ng. 24 Tớq tám uráq Yang Arbang-pilŏ́ng te inớh khoiq tông te inha ticuoi Isa-ra-el idô: “Co tian inha, máh ticuoi tới ticuoi Isa-ra-el pamat Yang Arbang-pilŏ́ng.”

25 Inha báq táq rit kít dŏq apáh inha veng ngê Yang Arbang-pilŏ́ng. Khán inha lư peh phep rit Yang Arbang-pilŏ́ng, tíc ngki bôn tarnáp lư dyôn inha. Ma khán inha lớiq peh phep rit ngki, tíc inha táq lớiq bôn tarnáp amớh. 26 Máh ticuoi tới ticuoi Isa-ra-el lớiq táq tíc ngki. Ma khán nha-án peh phep rit Yang Arbang-pilŏ́ng, Yang Arbang-pilŏ́ng lư me nga nha-án arớq nha-án bôn tíc ngki tưi. 27 Inha top Isa-ra-el khoiq bôn tám uráq phep rit Yang Arbang-pilŏ́ng, alứng inha táq rit kít dŏq apáh inha veng ngê Yang Arbang-pilŏ́ng. Ma inha yôl lớiq peh phep rit Yang Arbang-pilŏ́ng. Ma nha-án ndon tới top inha, nha-án lớiq táq tíc ngki, ma nha-án peh phep rit Yang Arbang-pilŏ́ng. Táq iki, nha-án apáh inha top Isa-ra-el la ticuoi luaih. 28 Khán iki, nnáu la lư ticuoi Isa-ra-el? Tới cứp náq ticuoi te tŏ́ng toiq Yacốp ndon khoiq táq rit kít veng phep rit Môi-se, ma lư cơt ticuoi Isa-ra-el. 29 Ma máh ticuoi tin alứng peh la lư ticuoi Isa-ra-el chứng mát Yang Arbang-pilŏ́ng. Yang Arbang-pilŏ́ng táp ayô nha-án, tới arớq ticuoi ayô. Nha-án la arớq bôn tíc tớq mít nha-án, tới tíc tớq cháq. Tíc ngki la Arvai Yang Arbang-pilŏ́ng át tớq mít nha-án. Phep rit lớiq têq táq arnáq ndô tớq mít cannính ticuoi.

3

Lớiq Bôn Nnáu Át Tinớng Ŏ Chứng Mát Yang Arbang-pilŏ́ng

1 Khán iki, ticuoi Isa-ra-el bôn tarnáp hơn te ticuoi cannŏ́h chứng mát Yang Arbang-pilŏ́ng lớiq? Alứng bôn tarnáp amớh te rit kít nha-án khoiq táq? 2 Lư bôn tarnáp cứp nốh! Top Isa-ra-el khoiq ráp a-ưi nốh pưt ndon Yang Arbang-pilŏ́ng khoiq patáp. Ma nốh pưt clưi nhéq te cannŏ́h la Yang Arbang-pilŏ́ng dyôn nha-án kiaq me tám uráq án. 3 Bôn ticuoi te top Isa-ra-el lớiq tin Yang Arbang-pilŏ́ng, ma Yang Arbang-pilŏ́ng yôl táq veng níc máh parnai án khoiq par-ưq. 4 Tam nhéq tưh ticuoi tớq cúc cuteq ndô táq-ntêr a-uai, ma he chom Yang Arbang-pilŏ́ng lư tinớng, án tông nưm callong piaiq sớng. Tớq tám uráq Yang Arbang-pilŏ́ng te inớh, ngai khoiq taran te Yang Arbang-pilŏ́ng idô:

“Ticuoi têq chom inha tinớng ŏ,

tớq nha-án sáng parnai inha cato.

Tớq inha tarsưq,

inha lư bôn rap níc.”✡

5 Ticuoi tớq pang saq ndô báq ính táq-ntêr idô: “Khán he táq luaih, arnáq ngki apáh dyôn ticuoi chom arlớih la Yang Arbang-pilŏ́ng lư tinớng ŏ. Iki têq ma lớiq he tông Yang Arbang-pilŏ́ng táq lớiq piaiq khán án táq tôt he co tian he táq luaih?”

6 Ma lư simớt, he lớiq têq tông Yang Arbang-pilŏ́ng táq lớiq piaiq. Khán án lớiq bôn tinớng ŏ, imo têq án sưq nhéq tưh ticuoi?

7 Bôn ticuoi plốh idô: “Khán ticuoi ayô Yang Arbang-pilŏ́ng, alứng nha-án chom án tông tinớng lư, co nha-án sáng cư cato lớiq piaiq, ngki co imo Yang Arbang-pilŏ́ng yôl tíq cư táq luaih?”

8 Alứng bôn ticuoi ndon ính tông idô: “Áu! He táq saq pilư! Iki ngai bôn ayô Yang Arbang-pilŏ́ng a-ưi lư loi.”

Alứng bôn ticuoi ton cư cato arớq iki. Ma urớh Yang Arbang-pilŏ́ng lư táq máh ticuoi ndon tông iki.

9 Amớh he ính tông te máh callong ngki? Ticuoi Isa-ra-el ŏ hơn te ticuoi top cannŏ́h lớiq? Lư tới iki! Cư khoiq tông dyơ, ticuoi Isa-ra-el alứng ticuoi tới ticuoi Isa-ra-el la muchứng nhéq. Cứp náq la ticuoi luaih. 10 Tớq tám uráq Yang Arbang-pilŏ́ng te inớh ngai khoiq taran idô:

“Lớiq bôn nnáu át tinớng ŏ chứng mát Yang Arbang-pilŏ́ng,

lư ớq díh munáq tháng.✡

11 Lớiq bôn nnáu apúh ngê Yang Arbang-pilŏ́ng,

alứng lớiq bôn nnáu sisuo Yang Arbang-pilŏ́ng.

12 Cứp náq nha-án nguai te Yang Arbang-pilŏ́ng;

dyơ nha-án ớq tarnáp lớng.

Lớiq bôn nnáu táq arnáq ŏ,

lư ớq díh munáq tháng.

13 Máh sieng ticuoi táq-ntêr

la arớq ping cumuiq nnáq lư ndon ngai pốh.

Ntaq nha-án báq lư tông parnai tarphíq.

Alứng ngcang nha-án angốh níc parnai arớq pih cusánh tur.✡

14 Ngcang nha-án bôn máng parnai chau anôi alứng atáng ahár.

15 Chái lư nha-án ính cachet ticuoi.

16 Ntúq mmo nha-án pôq, nha-án talóh ntúq ngki,

alứng nha-án táq dyôn ngai sáng anguaq lư.

17 Nha-án lớiq chom át artoi alứng yớu.

18 Alứng nha-án lớiq adáh Yang Arbang-pilŏ́ng.”✡

19 He chom dyơ Yang Arbang-pilŏ́ng dyôn top Isa-ra-el bôn phep rit, la co án ính nha-án táq veng khớm lư phep rit ngki. Án táq iki la dyôn cứp náq ticuoi chom nha-án bôn luaih. Ticuoi mmo la lớiq têq suon nha-án ớq luaih. 20 Iki, lớiq bôn ngai têq tông án cơt tinớng ŏ chứng mát Yang Arbang-pilŏ́ng co nhơ án peh phep rit Môi-se. Lư Yang Arbang-pilŏ́ng dyôn phep rit ngki nga nhéq tưh ticuoi, dyôn nha-án chom nha-án bôn luaih.

Nhơ Yê-su Crit, Ticuoi Têq Át Tinớng Ŏ Chứng Mát Yang Arbang-pilŏ́ng

21 Ma hoi-ngki Yang Arbang-pilŏ́ng apáh dyôn máh ticuoi chom, nha-án têq át tinớng ŏ chứng mát Yang Arbang-pilŏ́ng. Phep rit Yang Arbang-pilŏ́ng dyôn na Môi-se khoiq tông te arnáq ndô. Alứng ticuoi tang ngcang Yang Arbang-pilŏ́ng te inớh khoiq tông muchứng ngki tưi. Ma callong ndô he lớiq bôn co nhơ te he veng phep rit. 22 Yang Arbang-pilŏ́ng táq dyôn ticuoi át tinớng ŏ chứng mát án la co nhơ nha-án tin Yê-su Crit. Án táq iki dyôn cứp náq ticuoi ndon tin, co án amoih cứp náq ticuoi li-arli nhéq. 23 Co cứp náq ticuoi bôn luaih, iki nha-án lớiq bôn ráp callong ang-ưr lư na Yang Arbang-pilŏ́ng. 24 Ma Yang Arbang-pilŏ́ng choi mat ticuoi, dyôn nha-án têq át tinớng ŏ chứng mát án, la án dyôn Yê-su Crit siar thái ticuoi dyôn vít te máh callong luaih. 25 Yang Arbang-pilŏ́ng dyôn Yê-su Crit cuchet tang ticuoi, la dŏq án têq táh luaih dyôn ticuoi. Khán ticuoi mmo ngin Yê-su Crit cuchet tang nha-án, iki Yang Arbang-pilŏ́ng lư pupít nhéq máh luaih nha-án. Yang Arbang-pilŏ́ng táq iki ính apáh án táq tinớng tupứng lư ndóng án táh luaih ticuoi te pang nsuoi, co Yang Arbang-pilŏ́ng khoiq chom nsuoi dyơ, urớh Yê-su lư cuchet tang ticuoi. Iki Yang Arbang-pilŏ́ng khoiq chiuq tanhir sớng te máh arnáq luaih ticuoi khoiq táq ndóng Yê-su iyốh carnian. 26 Ma hoi-ndô, Yang Arbang-pilŏ́ng ính apáh án tinớng tupứng lư. Iki án táq dyôn ticuoi têq át tinớng ŏ chứng mát án, na nha-án tin Yê-su.

27 Khán Yang Arbang-pilŏ́ng khoiq táq iki a he, ngki bôn nnáu lớiq têq tông án chóng táq bôm arnáq ngki? Lư lớiq têq. Co imo nha-án lớiq têq tông iki? La co Yang Arbang-pilŏ́ng lớiq dyôn máh ticuoi át tinớng ŏ chứng mát án co nha-án peh phep rit Môi-se. Yang Arbang-pilŏ́ng dyôn máh ticuoi têq át tinớng ŏ chứng mát án la co nha-án tin. 28 Iki he chom arlớih arlêng, máh ticuoi têq át tinớng ŏ chứng mát Yang Arbang-pilŏ́ng la co nha-án tin, tới co nha-án peh phep rit Môi-se. 29 Yang Arbang-pilŏ́ng cơt Ưlla nưm ticuoi Isa-ra-el lớiq? Án cơt Ưlla díh ticuoi tới ticuoi Isa-ra-el hơ lớiq? Lư Yang Arbang-pilŏ́ng cơt Ưlla nhéq tưh ticuoi, tới nưm ticuoi Isa-ra-el sớng. 30 Bôn nưm mui Yang Arbang-pilŏ́ng sớng. Khán ticuoi Isa-ra-el tin, nha-án têq bôn mít tinớng ŏ chứng mát Yang Arbang-pilŏ́ng. Alứng khán ticuoi tới ticuoi Isa-ra-el tin, nha-án têq bôn mít tinớng ŏ chứng mát Yang Arbang-pilŏ́ng tưi. 31 Khán he tin Yê-su, he pupít phep rit Yang Arbang-pilŏ́ng dyôn na Môi-se lớiq? Lư tới iki! Lư he yôl náp phep rit ngki.

4

A-praham Át Tinớng Ŏ Chứng Mát Yang Arbang-pilŏ́ng Co Nhơ Án Tin

1 Hoi-ndô cư ính tông inha te A-praham achúc achiac top Isa-ra-el te tôm lư. 2 Khán A-praham át tinớng ŏ chứng mát Yang Arbang-pilŏ́ng co te arnáq án táq, ngki têq án ayô cháq án bôm. Ma án lớiq têq ayô iki chứng mát Yang Arbang-pilŏ́ng. 3 Tớq tám uráq Yang Arbang-pilŏ́ng te inớh khoiq ngai tông te A-praham idô:

“A-praham tin Yang Arbang-pilŏ́ng;

iki Yang Arbang-pilŏ́ng náp án la ticuoi tinớng ŏ.” *

4 Cư acám idô: Khán bôn ticuoi thuthe, án cóq bôn práq cống. Práq ngki he lớiq têq tông ưlla án dyôn mat sớng. Ma práq ngki la cống án táq arnáq. 5 Ma Yang Arbang-pilŏ́ng choi ticuoi luaih dyôn cơt tinớng ŏ chứng mát án la co ticuoi ngki tin, tới co ticuoi ngki táq mui arnáq amớh. 6 Te inớh puo Davit khoiq tông muchứng ngki tưi. Án tông bún lư máh ticuoi ndon Yang Arbang-pilŏ́ng khoiq náp tinớng ŏ co nhơ te nha-án tin, tới co te arnáq nha-án táq. 7 Davit tông idô:

“Bún lư máh ticuoi ndon Yang Arbang-pilŏ́ng táh luaih.

Án khoiq pul clôp nhéq dyơ máh luaih nha-án,

lớiq bôn ngai hôm nnáng.

8 Bún lư ticuoi ndon Yang Arbang-pilŏ́ng lớiq náp nnáng luaih nha-án.” ✡

9 Callong bún ndô tớq nga nưm ticuoi táq rit kít lớiq? Tới iki! Callong bún ndô tớq díh nga ticuoi ndon lớiq bôn táq rit kít hơ. He khoiq chom te pang A-praham, Yang Arbang-pilŏ́ng náp án tinớng ŏ, co án tin.✡ 10 Ndóng mmo Yang Arbang-pilŏ́ng náp A-praham tinớng ŏ? Nsuoi lớiq la tatun A-praham táq rit kít? Lư Yang Arbang-pilŏ́ng náp án tinớng ŏ ndóng án iyốh táq rit kít, tới tatun án táq tíc kít. 11 Vít Yang Arbang-pilŏ́ng náp A-praham tinớng ŏ, dyơ A-praham táq rit kít dŏq apáh mít cannính án tinớng ŏ. Ma án bôn mít tinớng ŏ co nhơ án tin, te án iyốh táq rit kít. Iki án cơt arớq achúc achiac díh ticuoi lớiq bôn táq rit kít hơ. Khán nha-án tin Yang Arbang-pilŏ́ng, Yang Arbang-pilŏ́ng têq náp nha-án la ticuoi tinớng ŏ. 12 Alứng A-praham cơt achúc achiac ticuoi ndon táq rit kít hơ. Ma án lớiq bôn cơt achúc achiac nha-án co te táq rit kít. Ma án cơt achúc achiac nha-án co nha-án tin muchứng án tin te án iyốh táq rit kít.

Ticuoi Mmo Ính Bôn Callong Ndon Yang Arbang-pilŏ́ng Ưq Cóq Án Tin

13 Yang Arbang-pilŏ́ng khoiq ưq alứng A-praham nha nhéq tŏ́ng toiq A-praham, la Yang Arbang-pilŏ́ng ính dyôn nha-án cơt ưlla cúc cuteq ndô. Yang Arbang-pilŏ́ng ưq iki co A-praham tin, tới co án peh phep rit. Co án tin, iki Yang Arbang-pilŏ́ng náp án la ticuoi tinớng ŏ. 14 Khán Yang Arbang-pilŏ́ng ưq choi nưm máh ticuoi ndon veng phep rit Môi-se, ngki lớiq bôn tarnáp amớh he tin, alứng lớiq bôn tarnáp amớh te callong ndon Yang Arbang-pilŏ́ng khoiq ưq alứng A-praham nha tŏ́ng toiq A-praham te inớh. 15 Khán ticuoi mmo táh phep rit Yang Arbang-pilŏ́ng, Yang Arbang-pilŏ́ng lư táq ticuoi ngki. Ma khán Yang Arbang-pilŏ́ng lớiq dyôn phep rit amớh, ngki he lớiq têq tông ngai bôn luaih.

16 Máh callong ndon Yang Arbang-pilŏ́ng khoiq ưq alứng A-praham, lư tớq nga A-praham, la co nhơ A-praham tin. Yang Arbang-pilŏ́ng táq iki, co án ính choi mat máh tŏ́ng toiq A-praham. Án ính choi nha-án ndon veng phep rit Môi-se alứng nha-án ndon tin arớq A-praham tin. Co iki A-praham cơt arớq achúc achiac cứp náq ticuoi ndon tin. 17 Ndô la muchứng ngai khoiq taran te A-praham tớq tám uráq Yang Arbang-pilŏ́ng te inớh, idô:

“Cư táq dyôn mái cơt achúc achiac a-ưi cruong.” ✡

A-praham tin parnai Yang Arbang-pilŏ́ng. Alứng máh callong ndon Yang Arbang-pilŏ́ng khoiq ưq, lư cơt. Yang Arbang-pilŏ́ng choi ticuoi cuchet dyôn cơt tumống lieh, alứng án têq táq callong lớiq nai bôn dyôn cơt bôn. 18 A-praham khoiq vít ngư ama acái, ma án yôl ngcong Yang Arbang-pilŏ́ng dyôn án bôn acái conh, co Yang Arbang-pilŏ́ng khoiq ưq. Co án tin án lư cơt achúc achiac a-ưi cruong arớq Yang Arbang-pilŏ́ng khoiq ưq ada án idô: “Tŏ́ng toiq mái cơt a-ưi cruong.”✡ 19 A-praham khoiq ieuq lư dyơ. Anhúq án tumán mui culám cumo. Alứng Sara campái án la khoiq vít ngư ama acái. Ma án yôl tin níc bôn acái. 20 Án lớiq bôn parngíh pơng hơuq amớh te callong Yang Arbang-pilŏ́ng khoiq ưq alứng án. Ma án tin khớm lư, alứng án ayô níc Yang Arbang-pilŏ́ng. 21 A-praham chom arlớih arlêng, Yang Arbang-pilŏ́ng lư táq máh nốh án khoiq par-ưq. 22 Iki Yang Arbang-pilŏ́ng náp A-praham la ticuoi tinớng ŏ chứng mát án. ✡ 23 Tớq tám uráq Yang Arbang-pilŏ́ng te inớh khoiq taran idô:

“Yang Arbang-pilŏ́ng náp án la ticuoi tinớng ŏ, co nhơ án tin.”

Ticuoi ndon khoiq taran parnai ngki, án lớiq bôn tông nưm te A-praham sớng, 24 ma án tông díh te he hơ, co Yang Arbang-pilŏ́ng náp he la ticuoi tinớng ŏ tưi khán he tin Yang Arbang-pilŏ́ng táq dyôn Yê-su Ưlla he tumống lieh te cuchet. 25 Yang Arbang-pilŏ́ng mŏp Yê-su dyôn cuchet, la co tian luaih he. Alứng án dyôn Yê-su yôr tumống lieh, dŏq he têq át tinớng ŏ chứng mát án.

5

Callong Ien Ŏ Alứng Callong Bui Hơr

1 Yang Arbang-pilŏ́ng dyôn he át tinớng ŏ chứng mát án la co he tin. He át artoi alứng án la co nhơ Yê-su Crit Ưlla he. 2 Co he tin Yê-su, iki he têq seq te Yang Arbang-pilŏ́ng alứng ngcong án choi mat he. Alứng he sáng bui lư, co he ngcong ingái he bôn át ntúq ang-ưr na Yang Arbang-pilŏ́ng. 3 Tới nưm arnáq ngki sớng, ma he sáng bui tưi tớq he tumúh dieiq arức. Co he chom, khán he chiuq tanhir dieiq arức hoi-ngki, arnáq ngki choi dyôn he rap tanhir callong dieiq arức tatun hơ. 4 Khán he rap tanhir callong dieiq arức, Yang Arbang-pilŏ́ng lư sáng bui alứng he. Khán he chom án sáng bui alứng he, iki he bôn callong ngcong. 5 Khán he bôn callong ngcong, ngki he lớiq sáng anguaq amớh, co Yang Arbang-pilŏ́ng khoiq dyôn Arvai án át tớq mít cannính he. Alứng Arvai ngki tông la án amoih lư he.

6 Ndóng he lớiq têq táq amớh dŏq choi tamống cháq he bôm, ndóng ngki táp tớq ngư Crit cuchet tang máh ticuoi luaih. 7 Lơq lư bôn ticuoi chiuq cuchet tang yớu, tam yớu án la ticuoi tinớng ŏ. Ma piaiq bôn ticuoi rap cuchet tang yớu khán yớu án la ticuoi ŏ. 8 He la máng ticuoi luaih, ma Crit nnáng cuchet tang he. Yang Arbang-pilŏ́ng táq iki dŏq apáh án amoih lư he. 9 Nhơ Yê-su cuchet tang he, iki he cơt tinớng ŏ chứng mát Yang Arbang-pilŏ́ng. He lớiq adáh nnáng Yang Arbang-pilŏ́ng ính táq he tớq ingái án táq máh ticuoi luaih. 10 Ndóng nsuoi, he cơt picon ada Yang Arbang-pilŏ́ng, ma hoi-ndô he cơt artoi lieh alứng án la co nhơ Acái án khoiq chiuq cuchet tang he. Co he át artoi alứng án, iki he ngcong án choi tamống he tưi, la co nhơ Yê-su tumống lieh te cuchet. 11 Ma hơn te ngki loi, he cơt bui hơr alứng Yang Arbang-pilŏ́ng co nhơ Yê-su Crit Ưlla he táq dyôn he cơt artoi lieh alứng Yang Arbang-pilŏ́ng.

Adam Alứng Yê-su Crit

12 Te tôm lư callong luaih tớq nga cúc cuteq ndô la co tian te munáq ticuoi.* Callong cuchet tớq la co tian te callong luaih ngki. Callong cuchet ndô pôq pláh nga cứp cháq ticuoi tớq pưn pilŏ́ng crôp ndô, co cứp náq ticuoi khoiq táq luaih. 13 Te nsuoi Yang Arbang-pilŏ́ng iyốh dyôn phep rit na Môi-se, callong luaih khoiq bôn dyơ tớq cúc cuteq ndô. Ma ndóng Yang Arbang-pilŏ́ng iyốh dyôn phep rit án, he lớiq têq tông ticuoi táq luaih co tian nha-án táh phep rit Yang Arbang-pilŏ́ng. 14 Ma te pang Adam tingôi pang Môi-se, cứp náq ticuoi cóq cuchet, díh ticuoi lớiq bôn táq luaih arớq Adam, la án ndon lớiq peh parnai Yang Arbang-pilŏ́ng. Adam la ngôl dyôn nhéq tưh ticuoi; muchứng Yê-su, án ndon tớq tatun la ngôl dyôn nhéq tưh ticuoi tưi.

15 Ma bar ngôl ngki tới muchứng. Ngôl mui la callong luaih; ma ngôl bar la callong choi mat. Clứng ticuoi cuchet co tian Adam táq luaih. Ma pưt clưi nhéq te callong ngki la Yang Arbang-pilŏ́ng choi mat ticuoi co nhơ na Yê-su Crit. Iki clứng ticuoi têq bôn tumống, co nhơ Yê-su Crit choi mat nha-án. 16 Yang Arbang-pilŏ́ng choi mat la ndái te arnáq luaih Adam táq. Co tian te munáq Adam táq luaih, iki Yang Arbang-pilŏ́ng anát cứp náq ticuoi cóq cuchet. Ma co nhơ te callong Yang Arbang-pilŏ́ng choi mat, iki tam he bôn luaih a-ưi, ma he têq át tinớng ŏ chứng mát án. 17 Co tian te munáq Adam táq luaih, iki cứp náq ticuoi cóq cuchet muchứng án tưi. Ma pưt clưi te ngki la arnáq Yê-su Crit choi he. Co nhơ te munáq Yê-su Crit, Yang Arbang-pilŏ́ng choi mat he dyôn cơt tinớng ŏ chứng mát án, alứng án dyôn he bôn tumống munơi alứng án tớq ntúq án sút.

18 Iki, co tian te mui arnáq luaih, Yang Arbang-pilŏ́ng anát cứp náq ticuoi cóq cuchet. Muchứng ngki tưi, co nhơ te mui arnáq ŏ, Yang Arbang-pilŏ́ng dyôn nhéq tưh ticuoi têq át tinớng ŏ chứng mát án, alứng dyôn nha-án bôn tumống. 19 Clứng ticuoi cơt luaih la co tian te munáq Adam lớiq peh parnai Yang Arbang-pilŏ́ng. Muchứng ngki tưi, clứng ticuoi têq át tinớng ŏ chứng mát Yang Arbang-pilŏ́ng, co nhơ te munáq Yê-su Crit peh parnai Yang Arbang-pilŏ́ng. 20 Yang Arbang-pilŏ́ng dyôn phep rit án na Môi-se, la co án ính ticuoi chom nha-án bôn luaih a-ưi. Tam ticuoi táq luaih a-ưi lư, ma Yang Arbang-pilŏ́ng yôl ính choi mat ticuoi clưi te callong luaih nha-án khoiq táq. 21 Te nsuoi callong luaih cơt sút tớq mít cannính ticuoi. Co tian callong luaih, iki ticuoi cuchet. Ma hoi-ndô Yang Arbang-pilŏ́ng dyôn callong choi mat loi cơt sút tớq mít cannính ticuoi. Iki ticuoi têq bôn mít cannính tinớng ŏ, alứng bôn tumống níc-níc co nhơ Yê-su Crit Ưlla he.

6

Callong Luaih Táq Dyôn Ticuoi Cuchet; Ma Yê-su Táq Dyôn Ticuoi Tumống

1 Khán iki, imo he ính táq-ntêr? Ŏ he táq luaih níc, dyôn Yang Arbang-pilŏ́ng têq choi mat he a-ưi lư loi lớiq? 2 Lư lớiq piaiq iki! He la arớq khoiq cuchet te arnáq luaih. Khán he khoiq cuchet te arnáq luaih, ngki he lớiq têq táq nnáng arnáq luaih. 3 Imo arớq inha lớiq chom te rit táq tíc na dơq? Ndóng he ráp tíc na dơq, la he táq tíc he át mui mít alứng Yê-su Crit. Ndô la arớq he cuchet munơi alứng Yê-su tưi. 4 Tớq he ráp tíc na dơq la arớq he sŏ́ng cuchet munơi alứng Yê-su, alứng arớq ngai tứp he munơi alứng Yê-su tưi. Ma co nhơ te chức Yang Arbang-pilŏ́ng, iki án táq dyôn Crit tumống lieh te cuchet. Alứng án táq muchứng ngki tưi dyôn he têq tumống lieh, alứng cơt tamme loi.

5 Khán he sŏ́ng cuchet munơi alứng Yê-su, iki he lư bôn tumống lieh muchứng án tưi. 6 He chom arlớih arlêng, mít tieq he khoiq cuchet munơi alứng Crit tớq along calláng. Ndóng ngki, Yang Arbang-pilŏ́ng pupít nhéq callong luaih te mít tieq he; dyơ he lớiq sáng ính táq nnáng arnáq luaih. 7 Co ticuoi ndon khoiq cuchet, yang Satán lớiq têq tardông nnáng dyôn táq luaih. 8 Ma khán he cuchet munơi alứng Crit, iki he tin he bôn tumống munơi alứng án tưi. 9 He khoiq chom dyơ, Crit tumống lieh te cuchet, alứng án lớiq nai cuchet nnáng. Callong cuchet lớiq têq cơt ưlla án. 10 Crit cuchet mui chư sớng dŏq choi ticuoi luaih. Dyơ hoi-ndô án tumống lieh, dŏq táq máh arnáq Yang Arbang-pilŏ́ng yua án táq. 11 Muchứng ngki tưi, cóq inha parngíh, inha la arớq ticuoi khoiq cuchet alứng lớiq têq táq nnáng arnáq luaih. Ma cóq inha parngíh tưi, inha la arớq ticuoi bôn tumống lieh nhơ te Yê-su Crit, dŏq inha táq máh arnáq ndon Yang Arbang-pilŏ́ng ính inha táq.

12 Êq dyôn nnáng callong luaih cơt sút tớq mít inha; iki inha lớiq veng nnáng cannính inha bôm. 13 Êq mŏp cháq inha dyôn arnáq luaih, arớq mít saq báq ính. Ma cóq inha mŏp cháq inha dyôn Yang Arbang-pilŏ́ng, co Yang Arbang-pilŏ́ng khoiq dyôn inha tumống lieh te cuchet, alứng án choi inha dyôn táq arnáq tinớng ŏ. 14 Callong luaih lớiq têq cơt ưlla nnáng inha, co inha lớiq át nnáng tớq phep rit Môi-se. Ma inha át tớq callong choi mat te Yang Arbang-pilŏ́ng.

Top Tin Yê-su Ính Táq Ranáq Tinớng Ŏ

15 Khán iki, imo he ính tông? Hoi-ngki Yang Arbang-pilŏ́ng choi mat he, alứng phep rit Môi-se lớiq cơt sút nnáng he. Iki, têq he táq arnáq luaih lớiq? Lư lớiq têq iki! 16 Imo arớq inha lớiq chom, khán inha peh ngê mmo, inha lư cơt sol dyôn ngê ngki. Khán inha peh ngê luaih, inha cơt sol dyôn ngê luaih. Cống te ngê luaih la inha cuchet. Ma khán inha peh ngê Yang Arbang-pilŏ́ng, inha cơt sol Yang Arbang-pilŏ́ng. Alứng Yang Arbang-pilŏ́ng dyôn inha bôn cống, la inha bôn mít tinớng ŏ chứng mát án. 17 Cư si-ơn Yang Arbang-pilŏ́ng! Ndóng nsuoi inha cơt sol dyôn ngê luaih, ma hoi-ndô inha peh nhéq tarngứh tarhơ máh callong piaiq te Yê-su Crit, ndon ngai khoiq cato inha. 18 Yang Arbang-pilŏ́ng khoiq taláh inha te cơt sol callong luaih; ma án táq dyôn inha cơt sol callong tinớng ŏ loi. 19 Cư cato inha tớq parnai acám ndô ính inha chom arlớih lư. Ndóng nsuoi inha mŏp cháq inha dyôn cơt sol arnáq saq. Iki mít inha cơt saq lư loi. Ma hoi-ndô, cóq inha mŏp cháq inha dyôn cơt sol arnáq tinớng ŏ. Iki mít inha cơt práh ŏ.

20 Ndóng inha cơt sol ngê luaih, inha lớiq chom parngíh amớh te arnáq tinớng ŏ. 21 Amớh tarnáp te ngê ndon inha veng hoi-nsuoi? Lư lớiq bôn tarnáp amớh. Hoi-ndô inha sáng achiet la co tian te arnáq saq ngki, cống te ngê luaih la inha cuchet. 22 Ma hoi-ndô Yang Arbang-pilŏ́ng khoiq taláh inha te ngê luaih. Iki inha cơt sol Yang Arbang-pilŏ́ng loi. Cống te arnáq ngki la inha bôn mít práh ŏ alứng bôn tumống níc-níc. 23 Co cống te callong luaih la he cuchet. Ma Yang Arbang-pilŏ́ng choi mat he dyôn têq bôn tumống níc-níc nhơ Yê-su Crit Ưlla he.

7

Acám Te Campái Cayieq

1 Em ai ơi! Inha khoiq chom dyơ te phep rit Môi-se. Iki inha chom, ndóng ticuoi yôl tumống, nha-án cóq peh phep rit. Khán nha-án khoiq cuchet, ngki lớiq têq peh nnáng. 2 Cư acám idô: Khán bôn munáq cán khoiq bôn cayieq, phep rit khoiq patáp cán ngki cóq át alứng cayieq án tingôi nhéq pang cayieq án. Ma khán cayieq án cuchet, án tarcláh te parnai án khoiq ưq cơt campái. 3 Iki, khán cayieq án yôl tumống, ma án át alứng conh cannŏ́h, ngki ngai dŏq án la ‘cán ính cachet cayieq’. * Ma khán cayieq án cuchet, lư lớiq bôn luaih amớh khán án suo cayieq tamme. Alứng ngai lớiq dŏq án ‘cán ính cachet cayieq’.

4 Iki em ai ơi, inha la muchứng ngki tưi. Inha khoiq cuchet te phep rit Môi-se nhơ te cháq Crit khoiq cuchet tang inha. Hoi-ndô inha cơt mui mít alứng án ndon khoiq tumống lieh te cuchet. Iki he têq táq arnáq ŏ dyôn Yang Arbang-pilŏ́ng. 5 Ndóng he iyốh tin, he veng cannính he bôm. Iki phep rit Môi-se táq dyôn mít he parngíh ính táq arnáq luaih a-ưi lư. Tư he táq arnáq ngki, he bôn cống la he cuchet. 6 Ma hoi-ndô, he khoiq tarcláh te phep rit Môi-se, co he arớq khoiq cuchet. Iki he lớiq táq nnáng arnáq tieq veng phep rit ngai khoiq taran. Ma hoi-ngki he táq arnáq tamme loi, la co nhơ Arvai Yang Arbang-pilŏ́ng dyôn he bôn mít tamme.

Callong Luaih Ngốh Te Phep Rit Lớiq?

7 Khán iki, imo he ính tông? Têq he tông phep rit Môi-se luaih lớiq? Lư tới iki! Phep rit ngki apáh he dyôn chom callong luaih la amớh. Cư la lớiq chom cư táq luaih na ham crơng, khán phep rit ngki lớiq tông idô: “Inha êq ham crơng yớu.” ✡

8 Ma tớq phep rit ngki apáh dyôn cư chom cư táq luaih na ham crơng, dyơ mít cư cơt ham lư loi. Ma khán cư lớiq chom te phep rit Yang Arbang-pilŏ́ng, cư lư lớiq chom callong amớh luaih alứng callong amớh lớiq luaih. 9 Ndóng cư iyốh chom phep rit Yang Arbang-pilŏ́ng, iki cư parngíh cư la ticuoi ŏ. Ma tớq ingái cư chom parnai patáp te Yang Arbang-pilŏ́ng, ingái ngki cư chom cư la ticuoi luaih. 10 Arnáq ngki la arớq cư cuchet. Yang Arbang-pilŏ́ng dyôn parnai patáp la co án ính ticuoi têq bôn tumống. Ma tư cư chom parnai patáp ngki, cư chom cư cóq cuchet, co cư lớiq peh parnai patáp ngki. 11 Callong luaih tớq mít cư pilốh níc cư dyôn lớiq peh parnai patáp te Yang Arbang-pilŏ́ng. Iki callong luaih ndô tardông cư pôq nga ntúq cuchet.

12 Iki he chom phep rit te Yang Arbang-pilŏ́ng la práh ŏ. Alứng máh parnai Yang Arbang-pilŏ́ng patáp la práh ŏ, tinớng ŏ, alứng piaiq lư. 13 Khán iki, callong ŏ ndô táq dyôn cư cuchet lớiq? Lư tới iki! Nưm callong luaih táp táq dyôn cư cuchet. Ma phep rit Yang Arbang-pilŏ́ng apáh dyôn cư chom cư bôn luaih. Iki phep rit ngki la ŏ alứng apáh callong luaih la saq lư.

Ticuoi Bôn Bar Mít

14 He chom Arvai Yang Arbang-pilŏ́ng dyôn he peh phep rit Yang Arbang-pilŏ́ng. Ma cư báq ial cannính cư bôm. Iki arớq cư táiq cháq cư dyôn táq sol ngê luaih. 15 Cư sáng dut lư, lớiq chom imo te máh arnáq cư táq. Máh arnáq ŏ cư ính táq, cơt cư lớiq táq. Ma máh arnáq saq cư lớiq ính táq, cơt cư táq. 16 Khán cư lớiq ính táq arnáq saq, ma yôl cư táq, ngki mít cư ngin phep rit Yang Arbang-pilŏ́ng la piaiq lư. 17 Iki mít cư lớiq ính táq arnáq saq, ma callong luaih ndon át tớq mít cư tardông cư táq arnáq saq. 18 Cư chom lớiq bôn mui callong ŏ amớh át tớq mít cư, khán veng cannính cư bôm. Tam mít cư parngíh ính táq ŏ, ma cư lớiq rap táq iki. 19 Máh arnáq ŏ cư ính táq, cơt cư lớiq táq. Ma máh arnáq saq cư lớiq ính táq, cơt cư táq. 20 Khán cư táq máh arnáq cư lớiq ính táq, ngki tới cư táq, ma callong luaih ndon át tớq mít cư táq.

21 Iki arớq cư bôn bar mít. Tớq cư sáng ính táq arnáq ŏ, cơt cư táq arnáq saq. 22 Mít cư ính lư veng phep rit Yang Arbang-pilŏ́ng. 23 Ma arớq bar ngê ngki tarchíl tớq mít cannính cư. Tarnứm cư ính ngê ŏ, ma cháq cư cơt arớq sol dyôn ngê luaih. 24 Ơ bap lư cư! Nnáu rap choi cư dyôn têq tarcláh te ngê luaih ndon ính cachet cư? 25 Cư si-ơn Yang Arbang-pilŏ́ng, co nhơ Yê-su Crit Ưlla he khoiq choi cư!

Khán Yê-su Crit lớiq choi, cư lư cơt arớq idô: Mít cư ính veng phep rit Yang Arbang-pilŏ́ng, ma cháq cư yôl ính níc veng ngê luaih.

8

Arvai Yang Arbang-pilŏ́ng Át Alứng He

1 Hoi-ndô, máh ticuoi ndon át mui mít alứng Yê-su Crit lớiq adáh nnáng Yang Arbang-pilŏ́ng táq nha-án. 2 Khán veng ngê luaih, he cóq cuchet. Ma co he át mui mít alứng Yê-su Crit, iki Arvai Yang Arbang-pilŏ́ng choi he dyôn viar vít te callong cuchet co tian he táq luaih. 3 Phep rit Yang Arbang-pilŏ́ng lớiq têq choi tamống ticuoi, co lớiq bôn ngai rap peh máh phep rit ngki. Ma Yang Arbang-pilŏ́ng dyôn Acái án siar nga cúc cuteq ndô. Acái án bôn cháq muchứng ticuoi tưi, ma Acái án lớiq bôn táq luaih amớh. Iki Acái án chiuq cuchet tang nhéq tưh ticuoi luaih. Dyơ callong luaih lớiq têq cơt sút nnáng mít cannính ticuoi. 4 Yang Arbang-pilŏ́ng táq iki la dŏq dyôn máh parnai tinớng tupứng tớq phep rit cơt tarvớiq tớq he ndon lớiq veng nnáng cannính he bôm, ma he veng nưm cannính Arvai Yang Arbang-pilŏ́ng sớng. 5 Máh ticuoi ndon veng cannính nha-án bôm, nha-án parngíh nưm te arnáq tớq pang ndô sớng. Ma máh ticuoi ndon veng cannính Arvai Yang Arbang-pilŏ́ng, nha-án parngíh nưm te arnáq Yang Arbang-pilŏ́ng sớng. 6 Máh ticuoi táq arnáq veng cannính nha-án ính, tarnáp te arnáq ngki la cuchet. Ma máh ticuoi táq arnáq veng Arvai Yang Arbang-pilŏ́ng, tarnáp te arnáq ngki la bôn tumống níc alứng bôn át ien ŏ. 7 Khán he veng cannính he bôm la arớq he cơt picon ada Yang Arbang-pilŏ́ng, co he lớiq ính veng phep rit án. Tam he ính, la he lớiq rap veng phep rit án. 8 Iki máh ticuoi veng cannính nha-án bôm, nha-án lớiq têq táq dyôn Yang Arbang-pilŏ́ng sáng bui.

9 Ma inha bôn Arvai Yang Arbang-pilŏ́ng át tớq mít cannính inha. Iki inha lớiq veng nnáng cannính inha bôm, ma inha veng cannính Arvai Yang Arbang-pilŏ́ng. Ticuoi mmo ớq Arvai Crit át tớq mít cannính án, ticuoi ngki lớiq bôn át mui mít alứng Crit. 10 Cháq he cóq cuchet la co tian callong luaih. Ma khán Crit át tớq mít he, iki arvai he bôn tumống níc-níc, co Yang Arbang-pilŏ́ng náp he la ticuoi tinớng ŏ. 11 Yang Arbang-pilŏ́ng khoiq dyôn Yê-su tumống lieh te cuchet. Iki khán inha bôn Arvai Yang Arbang-pilŏ́ng át tớq mít inha, urớh Yang Arbang-pilŏ́ng lư táq dyôn inha tumống lieh te cuchet tưi. Yang Arbang-pilŏ́ng táq iki la nhơ te Arvai án át alứng inha.

12 Iki em ai ơi! He lớiq bôn tu nnáng ngê tieq ndon he táq veng cannính he bôm. 13 Khán inha veng cannính inha bôm, urớh inha cuchet. Ma khán inha lớiq peh nnáng cannính inha bôm nhơ Arvai Yang Arbang-pilŏ́ng át alứng inha, urớh inha bôn tumống. 14 Máh ticuoi ndon bôn Arvai Yang Arbang-pilŏ́ng ayông, lư bôn cơt acái acon Yang Arbang-pilŏ́ng. 15 Tớq inha bôn Arvai Yang Arbang-pilŏ́ng át tớq mít inha, inha lư bôn cơt acái acon Yang Arbang-pilŏ́ng; inha lớiq cơt nnáng arớq ticuoi sol. Dyơ inha lớiq adáh nnáng arớq ticuoi sol báq adáh. Co he khoiq bôn Arvai Yang Arbang-pilŏ́ng, iki he têq arô Yang Arbang-pilŏ́ng la: “A-ám!”* 16 Arvai Yang Arbang-pilŏ́ng táp choi mít he dyôn chom arlớih arlêng, he la lư acái acon Yang Arbang-pilŏ́ng. 17 Khán he lư acái acon Yang Arbang-pilŏ́ng, ngki he ngcong bôn chúng tưi máh mun án munơi alứng Crit. Alứng khán he chiuq dieiq arức munơi alứng Crit, urớh he bôn át tớq ntúq ang-ưr alứng án tớq pilŏ́ng.

Máh Acái Acon Yang Arbang-pilŏ́ng Át Ngcong Te Callong Iyốh Tớq

18 Cư parngíh idô: Lớiq bôn amớh he chiuq callong dieiq arức hoi-ndô, co urớh he bôn callong ŏ lư. Ingái ngki Yang Arbang-pilŏ́ng dyôn he át alứng án, bôn chức ang-ưr munơi alứng án. 19 Án khoiq teng túc culám khám nốh tớq tadưp alứng tanieng. Cứp nốh ngki ngéh-arngéh ngcong níc ingái Yang Arbang-pilŏ́ng apáh nhéq tưh acái acon án. 20 Nhéq máh nốh ndon Yang Arbang-pilŏ́ng khoiq teng la iyốh ŏ, co Yang Arbang-pilŏ́ng khoiq anát máh nốh ngki cóq ngcong ingái ngki tưi. 21 Hoi-ndô máh nốh ngki cóq cuchet alứng abuoiq. Ma tớq ingái máh acái acon Yang Arbang-pilŏ́ng bôn chức ang-ưr munơi alứng án, cứp nốh ndon án khoiq teng, lư cơt ŏ loi, dyơ lớiq cơt cuchet alứng abuoiq nnáng. 22 He chom dyơ cứp nốh tớq pilŏ́ng alứng tớq cuteq tumúh callong bap te inớh tingôi hoi-ndô. Callong ngki la arớq máh nốh ngki cucloiq dieiq arức, arớq cán cucloiq tớq cuop cumo. 23 He la cucloiq muchứng ngki tưi, co he tél-sél ngcong ingái Yang Arbang-pilŏ́ng apáh he la lư acái acon án. Yang Arbang-pilŏ́ng khoiq dyôn Arvai án át tớq mít he, dyôn he chom arlớih lư, urớh he bôn cháq tamme loi. 24 Ndóng Yang Arbang-pilŏ́ng choi tamống he, án ưq dyôn he bôn cháq tamme. Iki he ngcong bôn callong ngki. Khán he bôn dyơ callong he ngcong, he lớiq túh ngcong nnáng. Imo he yôl ngcong callong he khoiq bôn? 25 Ma hoi-ndô he iyốh bôn callong Yang Arbang-pilŏ́ng khoiq ưq ính dyôn he. Iki he át tanhir alứng ngcong urớh he lư bôn callong ngki.

26 Alứng Arvai Yang Arbang-pilŏ́ng ính choi he, co he ieuq lư tớq callong tin, lớiq chom imo ính cớu seq te án. Iki Arvai án táp cớu tang he, Arvai ngki cucloiq lớiq luoh sieng dŏq dông atớq parnai ngki nga án. 27 Án chom arlớih cứp callong tớq mít cannính ticuoi. Alứng án chom tưi Arvai án cớu tang ticuoi tin Yê-su. Arvai án cớu iki la veng simớt lư cannính án.

28 He chom dyơ máh ticuoi ndon Yang Arbang-pilŏ́ng arô dyôn veng ngê án, la máh ticuoi ndon amoih lư án, cứp arnáq ndon tớq nga nha-án, án lư táq dyôn cơt ŏ ada nha-án. 29 Yang Arbang-pilŏ́ng khoiq chom he te tôm lư, alứng án parngíh ính táq dyôn he cơt arớq Acái án tưi. Iki Yê-su la acái pông án, alứng he ndon tớq tatun la arớq a-em Yê-su. 30 Alứng Yang Arbang-pilŏ́ng arô he, co án khoiq parngíh ính táq arnáq ndô te tôm lư. Co án khoiq arô he, iki án táq dyôn he át tinớng ŏ chứng mát án. Co án khoiq táq dyôn he át tinớng ŏ chứng mát án, iki án táq dyôn he bôn át munơi alứng án, alứng bôn chúng tưi chức ang-ưr na án.

Yang Arbang-pilŏ́ng Amoih Lư He

31 Imo he ính tông te arnáq ndô? Khán Yang Arbang-pilŏ́ng khoiq choi he iki, lư lớiq bôn ngai têq táq amớh ada he. 32 Yang Arbang-pilŏ́ng khoiq dyôn Acái án cuchet tang he. Khán án khoiq choi he iki, he chom arlớih lư án dyôn he bôn cứp nốh cannŏ́h hơ. 33 Lớiq bôn nnáu têq cauq ticuoi ndon Yang Arbang-pilŏ́ng khoiq rêh, co Yang Arbang-pilŏ́ng táp náp ticuoi ngki tinớng ŏ. 34 Alứng lớiq bôn nnáu têq táq tôt he co tian luaih he, co Yê-su Crit táp át pa atớm Yang Arbang-pilŏ́ng, alứng án tartông choi he ada Yang Arbang-pilŏ́ng. Án khoiq cuchet tang he, alứng án khoiq tumống lieh te cuchet. 35 Yê-su Crit amoih lư he, alứng lớiq bôn mui callong amớh têq payáh he te callong amoih ngki. Khán he tumúh dieiq arức, lớiq la túh kidit, lớiq la ngai táq, lớiq la pinhaih tarriat, lớiq la ớq tampớc tớc, lớiq la tumúh crŏ́q, lớiq la ngai tráh tớq dau, lư máh arnáq ngki lớiq têq payáh he te callong amoih na Yê-su Crit. 36 Muchứng ngai khoiq taran tớq tám uráq Yang Arbang-pilŏ́ng te inớh idô:

“Co tian he veng ngê inha,

iki cứp ingái ngai suo ngê ính cachet he.

Ngai me nga he arớq ngai me nga pannán cưu ndon ngai ính cachet.”✡

37 Ma tam máh arnáq dieiq arức ngki tớq nga he, la he bôn rap nhéq co nhơ Yê-su, án ndon amoih he, choi níc he. 38-39 Cư chom arlớih lư, lớiq bôn mui callong amớh têq payáh he te callong amoih na Yang Arbang-pilŏ́ng. Khán tớq callong cuchet, tớq callong tumống, tớq tarneng Yang Arbang-pilŏ́ng, tớq yang cannŏ́h, tớq arnáq tớq pang ndô lớiq la tớq pang tatun, tớq ticuoi sút, tớq callong te tanieng lớiq la te tadưp, lớiq la tớq máh nốh cannŏ́h loi, lư nốh mmo la lớiq têq táq dyôn Yang Arbang-pilŏ́ng lớiq amoih he. Án amoih níc he, co he át mui mít alứng Yê-su Crit Ưlla he.

9

Phau-lô Amoih Lư Top Isa-ra-el

1-2 Cư tông callong lư co cư át mui mít alứng Crit; cư lớiq táq-ntêr a-uai; alứng Arvai Yang Arbang-pilŏ́ng ndon át tớq mít cannính cư dyôn cư chom cư táq-ntêr parnai piaiq. Cư ính inha chom idô: Mít cannính cư sáng anguaq alứng ráh-ariaq lư tớq cư parngíh te máh em ai ticuoi Isa-ra-el. 3 Khán têq, cư lư sŏ́ng ráp nhéq máh callong pupap te Yang Arbang-pilŏ́ng, alứng chiuq partáh te Crit, khán arnáq ngki têq choi máh em ai ticuoi Isa-ra-el dyôn tin Yê-su. Co cư amoih nha-án hơn te cư amoih cháq cư bôm. 4 Top nha-án la arớq acái acon Yang Arbang-pilŏ́ng tưi. Nha-án khoiq hôm chức ang-ưr na Yang Arbang-pilŏ́ng. Yang Arbang-pilŏ́ng khoiq dyôn nha-án bôn callong án carhŏt alứng phep rit. Nha-án sang án khoiq dưnh dyơ. Alứng án khoiq par-ưq alứng nha-án. 5 Nha-án la mui tŏ́ng toiq alứng A-praham, I-sac, nha Yacốp. Ndóng Crit cơt ticuoi, án la te top Isa-ra-el tưi. Án táp cơt sút pưt clưi nhéq te cannŏ́h. Án la li-arli alứng Yang Arbang-pilŏ́ng. Cóq ngai ayô án níc-níc. Amen.

Yang Arbang-pilŏ́ng Rêh Ticuoi

6 Cư lớiq bôn tông te máh parnai Yang Arbang-pilŏ́ng khoiq ưq ma lớiq lư cơt. Ma tới cứp náq te top Isa-ra-el bôn cơt acái acon Yang Arbang-pilŏ́ng. 7 Alứng Yang Arbang-pilŏ́ng lớiq bôn rêh cứp náq ticuoi te acái A-praham ndon ngin nha-án la tŏ́ng toiq A-praham. Yang Arbang-pilŏ́ng khoiq tông A-praham idô: “Nhơ te I-sac, cư táq dyôn mái bôn máh callong cư khoiq par-ưq alứng mái.”✡

8 Callong ndô la idô: Tới acái acon A-praham ndon cơt te sac sáiq ma cơt acái acon Yang Arbang-pilŏ́ng. Ma acái acon ndon Yang Arbang-pilŏ́ng khoiq par-ưq sớng la lư acái acon Yang Arbang-pilŏ́ng. 9 Co Yang Arbang-pilŏ́ng khoiq par-ưq alứng A-praham idô: “Yôl mui cumo loi, cư ính tớq lieh nga mái. Ingái ngki, Sara campái mái, lư bôn mui lám acái conh.”✡

10 Acái conh ngki la I-sac achúc achiac he. Tớq án thớng, án ial Rê-be-ca táq campái. 11-12 Tư Rê-be-ca át cháq-iki, Yang Arbang-pilŏ́ng tông án idô: “Tớq ingái mái carnian acái, mái carnian acái conh pir-par.” Alứng Yang Arbang-pilŏ́ng tông án loi idô: “Urớh acái tuloiq mái cơt sút hơn te acái pông.”✡

Yang Arbang-pilŏ́ng tông iki nsuoi te Rê-be-ca iyốh carnian acái. Án lớiq bôn rêh co te arnáq ŏ lớiq la te arnáq saq nha-án bar náq táq. Ma án rêh veng callong án khoiq parngíh te nsuoi. 13 Ngai khoiq taran te bar náq acái conh Rê-be-ca tớq tám uráq Yang Arbang-pilŏ́ng te inớh idô:

“Cư amoih Yacốp, ma cư a-ính Ê-sau.”✡

14 Imo he ính tông te callong ngki? He ính tông Yang Arbang-pilŏ́ng táq lớiq piaiq lớiq? Lư tới iki! 15 Co Yang Arbang-pilŏ́ng khoiq tông Môi-se idô: “Tam cư! Khán cư sáng amoih ticuoi mmo, cư amoih ticuoi ngki. Alứng khán cư sáng sruiq táq ticuoi mmo, cư sruiq táq ticuoi ngki.”✡

16 Iki máh arnáq ngki lớiq cơt veng cannính lớiq la arnáq ticuoi; ma arnáq ngki veng callong sruiq táq na Yang Arbang-pilŏ́ng. 17 Tớq tám uráq Yang Arbang-pilŏ́ng te inớh, ngai khoiq taran te Yang Arbang-pilŏ́ng khoiq tông ada puo cruong Ê-yip-tô idô:

“Cư dyôn mái cơt sút,

la co cư ính apáh chức pưt cư na mái.

Alứng cư ính cứp cruong tớq cúc cuteq ndô chom nốh cư.”✡

18 Co iki, tam Yang Arbang-pilŏ́ng. Khán án sáng ính sruiq táq ticuoi mmo, án sruiq táq ticuoi ngki. Alứng khán án sáng ính táq dyôn mít ticuoi cơt cớng, ngki lư án táq.

19 Dáh lơ inha ính plốh cư idô: “Khán iki, imo Yang Arbang-pilŏ́ng tíq he bôn luaih? Bôn lớiq ticuoi têq catáng parngíh Yang Arbang-pilŏ́ng ính táq?”

20 Ma cư ính ôi lieh inha idô: “Ơ em ai ơi! Imo inha dáh tông iki ada Yang Arbang-pilŏ́ng? Adéh cuteq lớiq têq tíq ticuoi man án idô: ‘Imo mái man rớp cư arớq idô?’ ”

21 Án ndon man bar beng adéh te mui cúc cuteq, têq án man mui beng dŏq tớc tớq arnáq tarnáp, ma mui beng dŏq tớc tớq cu ingái. Tam án sáng ính.

22 Muchứng ngki tưi, Yang Arbang-pilŏ́ng cơt ưlla nhéq tưh ticuoi. Co iki án sáng nháih ada ticuoi ndon táq máng arnáq saq. Urớh án lư pupít nha-án. Ma án ính apáh chức pưt na án. Iki án ót dưnh lư ada ticuoi ndon táq arnáq saq. 23 Án táq iki la co án ính apáh dyôn he chom án bôn chức pưt lư, alứng án sruiq táq he. Án khoiq rêh he te inớh tháng dyôn he têq chúng tưi chức ang-ưr na án. 24 Co iki án arô he, tới nưm ticuoi Isa-ra-el sớng, ma díh ticuoi tới ticuoi Isa-ra-el hơ. 25 Muchứng ngki tưi, Yang Arbang-pilŏ́ng khoiq tông acớiq te ticuoi tới ticuoi Isa-ra-el tớq tám uráq Hô-sie* idô:

“Te nsuoi cư lớiq dŏq nha-án la ticuoi prái cư,

ma hoi-ndô cư dŏq nha-án la ticuoi prái cư.

Ndóng nsuoi cư lớiq amoih nha-án,

ma hoi-ndô cư sáng amoih lư nha-án.✡ 26 Nga ntúq ndon Yang Arbang-pilŏ́ng khoiq tông ada ticuoi ngki idô: ‘Inha tới prái cư,’ lư ntúq ngki táp ngai dŏq ticuoi ngki la acái acon Yang Arbang-pilŏ́ng ndon tumống níc-níc.” ✡

27 Alứng Ê-sai la ticuoi tang ngcang Yang Arbang-pilŏ́ng, án khoiq tông te top Isa-ra-el idô:

“Top Isa-ra-el la clứng lư.

Nha-án rứh rieng cơt arớq chuah tớq tor dơq ving-cavang,

ma Yang Arbang-pilŏ́ng choi tamống biq náq sớng te top nha-án.

28 Chái lư Yang Arbang-pilŏ́ng táq cua parnai án khoiq tông.

Án ính culieh cống dyôn cứp náq ticuoi tớq cúc cuteq ndô.”✡

29 Alứng Ê-sai khoiq tông te nsuoi idô:

“Hoi-ndô he yôl bôn biq náq sớng.

Khán Yang Arbang-pilŏ́ng Sút Pưt Lư ma lớiq dyôn he bôn tŏ́ng toiq,

ngki vel he cơt pít nhéq, muchứng vel Sadôm alứng Camô-rơ tưi.”✡

Top Isa-ra-el Lớiq Ính Tin

30 Khán iki, imo he ính tông te callong ngki? He ính tông idô: Máh ticuoi tới te top Isa-ra-el, lớiq suo ính át tinớng ŏ chứng mát Yang Arbang-pilŏ́ng, ma lư nha-án bôn callong ngki, la co nha-án tin. 31 Ma máh ticuoi Isa-ra-el parngíh nha-án át tinớng ŏ chứng mát Yang Arbang-pilŏ́ng, co nhơ nha-án veng phep rit Môi-se. Ma nha-án lớiq bôn callong ngki. 32 Co imo nha-án lớiq bôn? La co nha-án lớiq tin. Nha-án parngíh nha-án cóq táq veng nưm phep rit sớng. Iki Yê-su cơt arớq búl tớq carna dyôn top Isa-ra-el. Nha-án lớiq ính tin; arnáq ngki la arớq nha-án kidúh búl ngki. 33 Yang Arbang-pilŏ́ng khoiq tông tớq tám uráq án te Yê-su idô:

“Cư dyôn munáq át tớq vel Si-ôn.

Án la arớq búl.

Ticuoi kidúh búl ndô,

dyơ nha-án cháh-nchop.

Nha-án kidúh, dyơ nha-án dứm.

Ma ticuoi mmo tin án,

ticuoi ngki lớiq nai pít callong ngcong.”†✡

10

Yang Arbang-pilŏ́ng Ính Choi Tamống Ticuoi

1 Em ai ơi! Mít cư ính lư Yang Arbang-pilŏ́ng choi tamống nhéq máh top Isa-ra-el, alứng cư báq cớu níc iki. 2 Cư hôm nha-án tél-sél lư ính veng ngê Yang Arbang-pilŏ́ng, ma nha-án lớiq chom táq imo dyôn piaiq. 3 Nha-án lớiq chom Yang Arbang-pilŏ́ng khoiq tông carna dyôn ticuoi têq át tinớng ŏ chứng mát án. Ma nha-án veng ngê nha-án bôm ính bôn callong ngki. Nha-án lớiq ính veng carna Yang Arbang-pilŏ́ng khoiq tông dyôn ticuoi pôq, dŏq têq át tinớng ŏ chứng mát án. 4 Ticuoi mmo tin Crit, ticuoi ngki cơt tinớng ŏ chứng mát Yang Arbang-pilŏ́ng. Ma ticuoi mmo peh nưm phep rit Môi-se sớng, ticuoi ngki lớiq têq át tinớng ŏ chứng mát Yang Arbang-pilŏ́ng.

5 Môi-se khoiq tông te ticuoi ính át tinớng ŏ chứng mát Yang Arbang-pilŏ́ng, co nhơ nha-án peh phep rit Yang Arbang-pilŏ́ng. Án tông te nha-án idô:

“Ticuoi mmo táq piaiq cứp nốh te phep rit Yang Arbang-pilŏ́ng,

ticuoi ngki lư bôn tumống co nhơ te nốh ngki.”✡

6 Ma Yang Arbang-pilŏ́ng tông ticuoi ndon tin têq át tinớng ŏ chứng mát án la idô: “Inha êq tông: ‘Nnáu rap sớr nga pilŏ́ng, pôq cớiq Crit dyôn siar choi he?’ 7 Alứng inha êq tông: ‘Nnáu rap siar nga tadưp tớq ntúq arvai ticuoi cuchet át, dŏq siar cớiq Crit dyôn tumống lieh te cuchet?’ ”✡

8 Ma amớh parnai Yang Arbang-pilŏ́ng tông te nốh tinớng ŏ? Lư án tông idô:

“Nốh ngki lớiq bôn át yông te inha.

Têq inha ngin na ngcang

alứng tin tớq mít inha.”

Ndô la muchứng parnai he khoiq tông inha dyôn tin Yê-su. 9 Khán ngcang inha ngin Yê-su la Ưlla inha, alứng mít inha tin Yang Arbang-pilŏ́ng khoiq dyôn Yê-su tumống lieh te cuchet, iki Yang Arbang-pilŏ́ng lư choi tamống inha. 10 He át tinớng ŏ chứng mát Yang Arbang-pilŏ́ng la co he tin Yê-su. Alứng án choi tamống he, la co ngcang he ngin Yê-su la Ưlla he. 11 Tớq tám uráq Yang Arbang-pilŏ́ng te inớh khoiq tông idô:

“Ticuoi mmo tin án,

ticuoi ngki lớiq nai pít callong ngcong.”✡

12 Chứng Mát Yang Arbang-pilŏ́ng lớiq ndái amớh ticuoi Isa-ra-el alứng ticuoi tới ticuoi Isa-ra-el. Yê-su Ưlla he dyôn a-ưi callong bún nga cứp náq ticuoi ndon seq te án. 13 Co tớq tám uráq Yang Arbang-pilŏ́ng te inớh khoiq tông idô:

“Ticuoi mmo arô seq nhơ nốh Yang Arbang-pilŏ́ng,

án lư choi tamống ticuoi ngki.” ✡

14 Ma imo têq ticuoi cớu seq te án, khán nha-án iyốh tin án? Alứng imo têq nha-án tin án, khán nha-án iyốh sáng amớh te án? Alứng imo nha-án têq bôn sáng te án, khán ớq ticuoi pôq cato nha-án? 15 Alứng imo ticuoi têq pôq cato nha-án, khán ớq ngai choi? Tớq tám uráq Yang Arbang-pilŏ́ng te inớh khoiq tông idô:

“Dêu lư dyưng ticuoi ndon dông parnai ŏ dyôn ticuoi cannŏ́h chom tưi.”✡

16 Ma lớiq bôn cứp náq ticuoi ính cammáng parnai ŏ te Yê-su Crit. Muchứng Ê-sai khoiq tông te inớh idô:

“Ưlla cư ơi! Bôn nnáu ính tin te parnai he cato?”✡

17 Lư bôn ticuoi tin la co nha-án bôn sáng te parnai ŏ te Yê-su Crit, alứng nha-án têq bôn sáng la co bôn ticuoi pôq cato.

18 Ma cư ính plốh inha idô: Top Isa-ra-el khoiq sáng parnai ndô, ma iyốh? Lư nha-án khoiq sáng dyơ, co tớq tám uráq Yang Arbang-pilŏ́ng te inớh khoiq tông idô:

“Khoiq ngai cato ngê ngki tớq chôp ntúq tớq cúc cuteq ndô.

Ngê ngki pôq pláh tớq nga cứp pứp pilŏ́ng cuteq.”✡

19 Cư ính plốh loi inha idô: Top Isa-ra-el lớiq chom lớiq? Môi-se khoiq tông lieh muchứng Yang Arbang-pilŏ́ng khoiq tông te inớh idô:

“Cư táq dyôn inha sáng i-ôiq camíq te ticuoi tới ticuoi Isa-ra-el;

cư táq dyôn inha sáng uan lư ada ticuoi lớiq chom amớh.”✡

20 Alứng Ê-sai tông clŏ́q lư tang ngcang Yang Arbang-pilŏ́ng te ticuoi tới ticuoi Isa-ra-el idô:

“Nha-án ndon lớiq suo cư, lư nha-án tumúh cư.

Alứng nha-án ndon lớiq seq te cư, cư lư dyôn nha-án chom ngê cư.”✡

21 Ma Yang Arbang-pilŏ́ng khoiq tông te top Isa-ra-el idô:

“Cứp ingái cư yơ níc ati ính ráp pasôl máh ticuoi ndô,

ma nha-án lớiq peh cư,

alứng nha-án chíl níc cư.”✡

11

Yang Arbang-pilŏ́ng Yôl Choi Tamống Ticuoi Isa-ra-el

1 Cư ính plốh inha idô: Yang Arbang-pilŏ́ng khoiq táh top Isa-ra-el lớiq? Lư tới iki! Cư ndô táp la ticuoi Isa-ra-el. Cư la te tŏ́ng toiq A-praham tưi, alứng te top Bên-yamin. 2 Yang Arbang-pilŏ́ng khoiq rêh top Isa-ra-el te inớh; tingôi hoi-ndô án lớiq nai táh nha-án. Inha khoiq chom dyơ te máh parnai Yang Arbang-pilŏ́ng khoiq tông te Ê-li ndon táq arnáq Yang Arbang-pilŏ́ng te inớh. Ê-li cauq top Isa-ra-el ada Yang Arbang-pilŏ́ng idô:

3 “Yang Arbang-pilŏ́ng ơi! Nha-án khoiq cachet máh ticuoi tang ngcang inha.

Alứng nha-án talóh díh parông sang inha hơ.

Nưm munáq cư táp yôl bôn tumống.

Ma nha-án chón sisuo níc ính cachet díh cư hơ.”✡

4 Ma amớh Yang Arbang-pilŏ́ng ôi Ê-li? Yang Arbang-pilŏ́ng ôi án idô:

“Cư yôl bôn tupul ngin náq ticuoi conh ndon tin cư.

Lư nha-án lớiq sŏ́ng chóh tarcol sang yang Ba-al.”✡

5 Hoi-ndô la muchứng ngki tưi. Yôl biq náq sớng te ticuoi Isa-ra-el ndon Yang Arbang-pilŏ́ng khoiq rêh, co án bôn mít ính choi mat nha-án. 6 Án rêh nha-án la co án ính choi mat nha-án, tới co nha-án táq arnáq ŏ. Khán án rêh nha-án co nha-án khoiq táq arnáq ŏ, lớiq têq tông án choi mat. 7 Khán iki, imo he ính tông? He ính tông idô: Máh ticuoi Isa-ra-el ính át tinớng ŏ chứng mát Yang Arbang-pilŏ́ng. Ma biq náq sớng te nha-án bôn tumúh callong ngki. Nưm ticuoi ndon Yang Arbang-pilŏ́ng rêh sớng bôn callong ngki. Ma nha-án ndon lớiq ính tin, mít nha-án cơt cớng lư loi. 8 Tớq tám uráq Yang Arbang-pilŏ́ng khoiq tông idô:

“Tingôi hoi-ndô, Yang Arbang-pilŏ́ng táq dyôn mít nha-án lớiq têq apúh.

Nha-án bôn mát, ma lớiq bôn hôm.

Nha-án bôn cutor, ma lớiq bôn sáng.”✡

9 Alứng Davit khoiq tông te inớh idô:

“Nha-án ngoiq cha bui níc.

Nha-án lớiq parngíh amớh te callong crŏ́q criet ính tớq nga nha-án.

Iki Yang Arbang-pilŏ́ng ơi!

Cư seq inha táq dyôn arnáq nha-án cha bui cơt arớq acáp

lớiq la cơt arớq mben dŏq nha-án tumúh dieiq arức a-ưi.

10 Cư seq inha táq dyôn mát nha-án cơt sot, dŏq nha-án me lớiq hôm.

Alứng seq inha táq dyôn crŏ́ng nha-án cơt tarcốn,

dŏq nha-án sáng a-ái níc.”✡

11 Iki cư ính plốh inha idô: Co tian top Isa-ra-el lớiq tin Yê-su, iki Yang Arbang-pilŏ́ng táh tháng nha-án lớiq? Lư tới iki! Co tian top Isa-ra-el lớiq tin, iki Yang Arbang-pilŏ́ng choi tamống máh ticuoi tới ticuoi Isa-ra-el loi. Yang Arbang-pilŏ́ng táq iki dyôn top Isa-ra-el cơt i-ôiq camíq ính bôn muchứng ticuoi ngki tưi. 12 Ma co top Isa-ra-el lớiq ính peh parnai Yang Arbang-pilŏ́ng, iki máh ticuoi cannŏ́h loi bôn máh callong bún te Yang Arbang-pilŏ́ng. Co top Isa-ra-el táq luaih, iki Yang Arbang-pilŏ́ng choi ticuoi tới ticuoi Isa-ra-el loi. Khán iki, urớh lư hơn te ngki loi Yang Arbang-pilŏ́ng ính choi máh ticuoi, tớq máh ticuoi Isa-ra-el tin Yê-su.

Yang Arbang-pilŏ́ng Choi Tamống Ticuoi Tới Ticuoi Isa-ra-el

13 Hoi-ndô cư ính tông inha ndon tới ticuoi Isa-ra-el. Yang Arbang-pilŏ́ng yua cư cato parnai án dyôn inha bôn sáng tưi. Iki cư táq arnáq ndô nhéq te tarngứh tarhơ. 14 Cư táq iki la cư ính top Isa-ra-el cơt i-ôiq camíq te inha. Dáh lơ bôn mui top te nha-án ính tin tưi, dyơ Yang Arbang-pilŏ́ng lư choi tamống top ngki. 15 Tư Yang Arbang-pilŏ́ng táh ticuoi Isa-ra-el ndon lớiq tin, án ial inha ndon tới ticuoi Isa-ra-el loi dyôn cơt mui mít alứng án. Ma urớh, án arô lieh máh ticuoi Isa-ra-el. Dyơ bôn tarnáp amớh te callong ngki? Tarnáp te callong ngki la ticuoi cuchet têq bôn tumống lieh.

16 Cư acám idô: Khán ial mui lám beng mi, dyơ mŏp sang mui béq dyôn Yang Arbang-pilŏ́ng, nhéq beng ngki cơt mmar na Yang Arbang-pilŏ́ng nhéq. Khán mŏp sang riaih along dyôn Yang Arbang-pilŏ́ng, lư cứp abeng along ngki cơt mmar na án nhéq. 17 Acám bôn abeng te tôm o-li-vê tớq nưong ma ngai cớl táh, dyơ ngai ial abeng te tôm o-li-vê tớq arưih loi chŏt cláp tớq ntúq khoiq cớl ngki. Top inha ndon tới ticuoi Isa-ra-el la arớq abeng o-li-vê te arưih. Ma hoi-ndô inha bôn ráp rêng alứng callong tumống te ticuoi Isa-ra-el. 18 Inha êq parngíh inha ŏ hơn te top Isa-ra-el. Khán inha parngíh iki, cóq inha chom idô tưi: Abeng lớiq bôn ama riaih, ma riaih ama abeng. 19 Dáh lơ inha ndon tới ticuoi Isa-ra-el ính tông idô: “Yang Arbang-pilŏ́ng cớl táh abeng tieq te tôm, la co án ính chŏt he loi tớq tôm ngki.”

20 Lư piaiq inha tông. Ma Yang Arbang-pilŏ́ng cớl táh nha-án la co tian nha-án lớiq tin. Alứng án chŏt inha tớq ntúq ngki, la co inha tin. Iki inha êq parngíh inha ŏ hơn te top Isa-ra-el. Ma cóq inha adáh Yang Arbang-pilŏ́ng. 21 Khán Yang Arbang-pilŏ́ng cớl táh abeng tieq te tôm co tian nha-án lớiq tin, lư án táq muchứng ngki tưi ada inha, khán inha lớiq tin án. 22 Iki, he chom Yang Arbang-pilŏ́ng sruiq táq ticuoi, alứng án táq ticuoi. Án táq máh ticuoi lớiq tin, ma án sruiq táq inha a-ưi lư, khán inha táq pôq níc tớq callong sruiq táq te án. Ma khán inha lớiq táq iki, Yang Arbang-pilŏ́ng lư cớl táh inha muchứng nha-án ngki tưi. 23 Ma urớh, khán top Isa-ra-el píh tin lieh, Yang Arbang-pilŏ́ng lư chŏt lieh nha-án tớq ntúq án khoiq cớl táh te nsuoi; án têq táq iki. 24 Inha ndon tới ticuoi Isa-ra-el la arớq abeng te tôm o-li-vê dáh tớq arưih. Ma Yang Arbang-pilŏ́ng chŏt inha tớq tôm o-li-vê án chóh tớq nưong án. Top Isa-ra-el la arớq abeng tieq te tôm o-li-vê ndon Yang Arbang-pilŏ́ng khoiq chóh. Khán Yang Arbang-pilŏ́ng têq chŏt abeng te arưih, lư ien hơn te ngki loi án chŏt lieh abeng tieq tớq tôm tieq.

Yang Arbang-pilŏ́ng Choi Tamống Ticuoi Isa-ra-el

25 Em ai ơi! Cư ính inha chom te nốh catốq ndô, dŏq inha lớiq parngíh inha chom hơn te ticuoi cannŏ́h. Bôn mui top te ticuoi Isa-ra-el bôn mít cớng. Ma cua Yang Arbang-pilŏ́ng arô máh ticuoi tới ticuoi Isa-ra-el ndon án khoiq rêh, dyơ án arô ticuoi Isa-ra-el loi. 26 Tư ingái ngki tớq, Yang Arbang-pilŏ́ng lư choi tamống nhéq máh top Isa-ra-el. Tớq tám uráq Yang Arbang-pilŏ́ng te inớh khoiq tông idô:

“Án ndon choi tamống ticuoi ính tớq te vel Si-ôn.

Án táq dyôn tŏ́ng toiq Yacốp lớiq ính táq luaih nnáng.

27 Tư cư táh luaih nha-án, tớq ingái ngki cư táq dyôn cua

nhéq máh callong cư khoiq carhŏt alứng nha-án te inớh.”✡

28 Ticuoi Isa-ra-el a-ưi náq lớiq ính tin parnai ŏ te Yê-su Crit. Iki nha-án cơt picon ada Yang Arbang-pilŏ́ng. Co nha-án táq iki, hoi-ndô inha ndon tới ticuoi Isa-ra-el bôn tin Yê-su tưi. Ma top Isa-ra-el la ticuoi ndon Yang Arbang-pilŏ́ng khoiq rêh te nsuoi, án yôl amoih nha-án, co án khoiq par-ưq alứng achúc achiac nha-án. 29 Yang Arbang-pilŏ́ng lớiq nai tarpien lieh máh callong án khoiq ưq dyơ. Callong amớh án choi mat, án lớiq nai ial lieh. Alứng ticuoi ndon án khoiq rêh, lư án lớiq nai táh. 30 Te nsuoi inha lớiq peh parnai Yang Arbang-pilŏ́ng. Ma hoi-ndô Yang Arbang-pilŏ́ng sruiq táq inha cláp lieh top Isa-ra-el ndon lớiq ính peh án. 31 Hoi-ndô top Isa-ra-el lớiq peh parnai Yang Arbang-pilŏ́ng, alứng nha-án sáng uan lư ada Yang Arbang-pilŏ́ng choi inha. Ma urớh Yang Arbang-pilŏ́ng lư sruiq táq nha-án muchứng án sruiq táq inha hoi-ndô tưi. 32 Yang Arbang-pilŏ́ng khoiq dyôn cứp náq ticuoi cơt arớq ticuoi tôt la co tian nha-án lớiq peh; án táq iki dŏq apáh callong án sruiq táq ada cứp náq nha-án.

Ayô Yang Arbang-pilŏ́ng

33 Ơ! Tubáiq lư Yang Arbang-pilŏ́ng! Án chom cứp nốh. He lớiq rap ngiaih máh callong án chom. Alứng he lớiq têq chom máh arnáq án ính táq, alứng máh tarnứm án parngíh. 34 Tớq tám uráq Yang Arbang-pilŏ́ng te inớh khoiq plốh idô:

“Bôn nnáu têq chom parngíh Yang Arbang-pilŏ́ng?

Lớiq la bôn nnáu têq catớih tông Yang Arbang-pilŏ́ng?✡

35 Lớiq bôn ticuoi mmo têq tông Yang Arbang-pilŏ́ng tu án mui nốh amớh,

co án khoiq dyôn Yang Arbang-pilŏ́ng te nsuoi.”

36 Lư Yang Arbang-pilŏ́ng táp khoiq teng túc culám khám nốh tớq tadưp alứng tớq tanieng. Cứp nốh ngki la na án nhéq. Alứng án táp sút cứp nốh khoiq án teng. Cóq he ayô níc Yang Arbang-pilŏ́ng sút pang lang dơi. Amen.

12

Arnáq Ticuoi Táq Lớiq Muchứng

1 Em ai ơi! Co Yang Arbang-pilŏ́ng sruiq táq inha a-ưi lư, iki cư seq inha mŏp cháq inha nga Yang Arbang-pilŏ́ng. Táq iki, cháq inha la arớq pannán ngai kiac sang mmar dyôn Yang Arbang-pilŏ́ng, ma inha yôl tumống. Piaiq lư inha sang Yang Arbang-pilŏ́ng arớq iki, alứng Yang Arbang-pilŏ́ng sáng bui lư inha táq iki. 2 Inha êq veng ngê tớq pang ndô. Ma cóq inha dyôn Yang Arbang-pilŏ́ng pien mít alứng parngíh inha dyôn têq parngíh ngê tamme loi. Táq iki inha chom arnáq amớh Yang Arbang-pilŏ́ng ính inha táq. Arnáq ngki la ŏ dyôn inha, alứng ŏ dyôn Yang Arbang-pilŏ́ng hơ, alứng lớiq bôn luaih khán inha táq arnáq ngki.

3 Cư si-ơn Yang Arbang-pilŏ́ng, co án khoiq choi mat cư dyôn bôn tông inha cứp náq, la idô: Inha êq parngíh ính táq talớt te arnáq án dyôn inha táq. Ma cóq inha parngíh dyôn simớt te nốh ngki, co inha chom, án khoiq dyôn inha táq arnáq ngki veng callong tin ndon án khoiq dyôn inha. 4 Cháq cóq bôn a-ưi nốh, ki-náq têq cơt cháq. Alứng cứp nốh ngki bôn mmar arnáq táq. 5 Muchứng ngki tưi, he ndon khoiq tin Crit la clứng, ma he cơt mui top. Iki hoi-ndô he sŏ́ng munáq choi munáq. 6 Yang Arbang-pilŏ́ng dyôn nhéq náq he bôn mmar arnáq táq, la idô: Ticuoi mmo cato tang ngcang Yang Arbang-pilŏ́ng, cóq ticuoi ngki cato parnai ngki veng arớq án tin. 7 Ticuoi mmo táq arnáq tarchoi tớq top tin, cóq án táq arnáq ngki. Ticuoi mmo pasoi ticuoi cannŏ́h, cóq án pasoi. 8 Ticuoi mmo táq arnáq catớih tông yớu, ticuoi ngki cóq táq arnáq ngki. Ticuoi mmo táq arnáq tarchoi yớu, ticuoi ngki cóq tarchoi yớu nhéq tarngứh tarhơ. Ticuoi mmo cơt sút tớq top tin, ticuoi ngki cóq catóng táq arnáq ngki. Alứng ticuoi mmo bôn mít sruiq táq yớu, ticuoi ngki cóq sáng bui táq arnáq ngki.

Parnai Patáp Dyôn Top Tin Táq Veng

9 Cóq inha amoih yớu simớt simơi. Cóq inha viar te máh arnáq saq, ma táq nưm arnáq ŏ sớng. 10 Cóq inha munáq amoih munáq arớq inha la em ai. Alứng cóq inha asớr yớu dyôn cơt pưt hơn te inha. 11 Inha êq aláh táq arnáq arớq Yang Arbang-pilŏ́ng dyôn inha táq. Ma cóq inha táq arnáq ngki nhéq te tarngứh tarhơ inha. 12 Cóq inha sáng bui ŏ ndóng inha át ngcong Yang Arbang-pilŏ́ng choi inha. Cóq inha tanhir níc máh callong dieiq arức, alứng cóq inha cớu seq níc. 13 Khán bôn ngai te top tin ma túh kidit, cóq inha choi án. Cóq inha táq ang mát móh ada ticuoi tumoi. 14 Cóq inha seq Yang Arbang-pilŏ́ng táq ŏ ada ticuoi picon inha. Inha êq pupap nha-án. 15 Khán ticuoi mmo bôn callong bui, iki cóq inha sáng bui ơn alứng án tưi. Ma khán bôn ticuoi mmo tumúh dieiq arức, cóq inha nhiem alứng án tưi. 16 Cóq nhéq náq inha bôn mui mít sớng. Inha êq asớr cháq bôm. Ma cóq inha át artoi alứng ticuoi kidit, alứng êq parngíh inha tubáiq hơn te ticuoi cannŏ́h.

17 Khán bôn ticuoi táq saq ada inha, inha êq carlieh dơq. Ma cóq inha catóng táq arnáq ŏ níc, dyôn nhéq tưh ticuoi hôm inha la ticuoi ŏ. 18 Khán têq, cóq inha catóng nhéq tarngứh tarhơ dŏq inha têq át artoi alứng cứp náq ticuoi. 19 Em ai ơi! Cư amoih inha a-ưi lư. Cư patáp inha idô: Êq carlieh dơq. Ma cóq inha mŏp nga Yang Arbang-pilŏ́ng táp nha-án ndon táq inha. Tớq tám uráq Yang Arbang-pilŏ́ng khoiq tông idô:

“Cư táp têq carlieh dơq ada máh ticuoi.

Lư cư culieh cống dyôn cứp náq ticuoi,

veng lieh arnáq nha-án khoiq táq.”✡

20 Ma cóq inha táq veng arớq tám uráq Yang Arbang-pilŏ́ng khoiq tông idô:

“Khán ticuoi picon inha ma sáng pinhaih,

cóq inha dyôn án cha.

Khán án sáng hál dơq,

cóq inha dyôn án ngoiq.

Inha táq iki, án lư sáng achiet te arnáq án ính táq inha.”*✡

21 Êq dyôn ngê saq tardông inha táq arnáq lớiq ŏ. Ma cóq inha táq níc arnáq ŏ. Iki inha chíl rap nhéq máh ngê saq.

13

Cóq Inha Cammáng Ticuoi Sút

1 Cóq cứp náq inha peh parnai máh ticuoi sút inha tớq pang ndô. Lư Yang Arbang-pilŏ́ng táp chóh ticuoi ngki dyôn cơt sút. Khán Yang Arbang-pilŏ́ng lớiq rêh, ticuoi ngki lớiq têq cơt sút. 2 Iki, khán ticuoi mmo lớiq ính peh parnai ticuoi sút, la arớq án lớiq ính peh parnai Yang Arbang-pilŏ́ng. Ticuoi ngki, lư tumúh a-ưi callong dieiq arức. 3 Yang Arbang-pilŏ́ng lớiq chóh ticuoi sút dyôn táq tôt ticuoi táq arnáq ŏ. Ma án chóh ticuoi sút dŏq parap ticuoi táq arnáq thét. Khán inha lớiq ính ticuoi sút paclieq inha, cóq inha táq arnáq ŏ. Iki máh ticuoi sút ính ngin inha la ticuoi ŏ. 4 Co ticuoi sút ngki táq arnáq dyôn Yang Arbang-pilŏ́ng, arnáq nha-án cơt tarnáp dyôn inha. Ma khán inha táq arnáq saq, inha cóq adáh ticuoi ndon sút inha, co nha-án têq táq inha. Yang Arbang-pilŏ́ng dyôn nha-án bôn chức têq paclieq ticuoi táq arnáq saq. 5 Iki cóq inha peh máh ticuoi sút, ma inha êq peh nha-án co inha adáh ngai paclieq, ma cóq inha peh co inha chom callong ndô la ŏ. 6 Muchứng ngki tưi, cóq inha dyôn práq thêq nga ticuoi sút; nha-án ráp práq ndô la co nha-án táq arnáq Yang Arbang-pilŏ́ng. 7 Iki, inha cóq dyôn cứp náq bôn ráp máh nốh piaiq nha-án cóq ráp. Khán piaiq inha dyôn práq thêq, ngki inha dyôn. Khán piaiq inha dyôn crơng ngai chát, ngki inha dyôn crơng ngki. Khán piaiq inha dyám náp, ngki inha dyám náp. Khán piaiq inha ayô, ngki inha ayô.

Callong Pưt Clưi Nhéq Te Cannŏ́h La Amoih Yớu

8 Cua inha culieh nhéq máh nốh inha tu, inha nnáng tu mui nốh. Nốh ngki la cóq inha munáq amoih munáq. Ticuoi mmo amoih yớu, ticuoi ngki táq veng phep rit Yang Arbang-pilŏ́ng khoiq dyôn na Môi-se. 9 Yang Arbang-pilŏ́ng khoiq patáp idô:

“Êq láh parlưi.

Êq cachet ticuoi.

Êq titôiq.

Êq ham crơng.” ✡

Máh callong patáp ndô, alứng máh callong cannŏ́h hơ ndon Yang Arbang-pilŏ́ng khoiq patáp, lư cơt mui callong sớng. Khán he peh callong patáp ndô, he lư peh cứp callong patáp cannŏ́h hơ. Callong patáp pưt clưi nhéq te cannŏ́h la idô: Cóq inha amoih yớu arớq inha amoih cháq inha bôm. 10 Ticuoi mmo lư amoih yớu, ticuoi ngki lớiq nai táq saq ada yớu. Iki, khán he amoih yớu, he lư peh cứp callong Yang Arbang-pilŏ́ng patáp.

11 Cóq he catóng táq arnáq ngki, co he chom tumán ính tớq ingái Yê-su dyôn he ngốh te cuteq ndô. Co ingái ngki tumán hơn te ingái he tamme tin. Iki, cóq he át téng-béng níc ngcong ingái ngki. 12 Êq táq nnáng arnáq tớq pang ndô. Arnáq ngki la arớq ngai táq tớq idáu. Ma hoi-ndô tumán ính tớq ingái Yê-su tớq lieh nga cúc cuteq ndô. Ndô la arớq tumán ang iláih. Iki, cóq he táh nhéq máh arnáq ngai báq táq tớq ntúq ngiau. He táq máh arnáq Yang Arbang-pilŏ́ng dyôn he táq sớng. Arnáq ngki la arớq he ial tớc crơng pla ndon ngai báq tớc tớq ntúq ang. 13 Cứp arnáq he táq, la cóq he táq ŏ arớq ticuoi táq tớq ntúq ang. Táq iki, he lớiq adáh ticuoi cannŏ́h hôm máh arnáq he táq. Inha êq ngoiq cha bui dŏq táq lớiq ŏ. Êq ham ngoiq crơng bol. Khán tới campái cayieq êq bíq munơi. Êq táq arnáq tanghang. Êq tarluaih. Alứng êq i-ôiq camíq. 14 Ma cóq inha seq Yê-su Crit Ưlla inha kiaq me mít cannính inha. Alứng inha êq parngíh nnáng ính veng ngê saq arớq mít inha ính.

14

Munáq Êq Tíq Munáq

1 Khán bôn ticuoi mmo khoiq tin Yê-su dyơ, ma án iyốh chom a-ưi te ngê ngki, cóq inha ráp pasôl án ŏ. Inha êq tarmien alứng án te máh nốh ndon án iyốh chom arlớih. 2 Bôn ticuoi te top he parngíh nha-án têq cha cứp nốh crơng tanna lớiq bôn luaih amớh. Ma bôn a-ưi ticuoi iyốh chom arlớih, nha-án parngíh lớiq ŏ cha sáiq. 3 Nha-án ndon cha cứp nốh crơng tanna lớiq têq pamat ticuoi ndon lớiq cha sáiq. Alứng ticuoi ndon lớiq cha sáiq lớiq têq tông nha-án ndon cha cứp nốh tanna la luaih, co Yang Arbang-pilŏ́ng náp nha-án la acái acon án. 4 Imo inha clŏ́q lư tíq prái tarráih ticuoi cannŏ́h? Lư nưm ưlla án táp têq tông án táq arnáq ŏ, lớiq la táq lớiq ŏ. Alứng Yang Arbang-pilŏ́ng bôn chức choi án dyôn têq táq arnáq ŏ.

5 Bôn ticuoi parngíh cóq rêh dŏq mmar máh ingái ính táq veng rit sang Yang Arbang-pilŏ́ng. Ma bôn ticuoi cannŏ́h parngíh cứp ingái la muchứng nhéq. Cứp náq ticuoi cóq tituaiq dyôn chom arlớih lư te Yang Arbang-pilŏ́ng ính án táq. 6 Án ndon náp dŏq mmar mui ingái ính táq veng rit sang Yang Arbang-pilŏ́ng, án táq ngki la co án dyám náp Yang Arbang-pilŏ́ng. Alứng ticuoi ndon cha cứp nốh crơng tanna, án cha la án dyám náp Yang Arbang-pilŏ́ng tưi, co án si-ơn Yang Arbang-pilŏ́ng dyôn crơng tanna. Muchứng ngki tưi ticuoi ndon lớiq cha cứp nốh tanna, án táq iki la án dyám náp Yang Arbang-pilŏ́ng tưi. Alứng án si-ơn Yang Arbang-pilŏ́ng tưi dyôn án bôn crơng tanna. 7 He lớiq bôn tumống dyôn nưm cháq he bôm, alứng he lớiq bôn cuchet dyôn nưm cháq he bôm. 8 Khán he tumống la he tumống dyôn Yang Arbang-pilŏ́ng. Alứng khán he cuchet la he cuchet dyôn Yang Arbang-pilŏ́ng. Iki, khán he tumống lớiq la cuchet, la he táq arnáq dyôn Yang Arbang-pilŏ́ng. 9 Co iki Crit khoiq cuchet alứng tumống lieh te cuchet, dŏq án têq cơt Ưlla máh ticuoi ndon yôl tumống, alứng máh ticuoi ndon khoiq cuchet hơ. 10 Khán iki, co imo inha tíq em ai inha? Alứng imo inha pamat em ai inha? Urớh nhéq náq he cóq tayứng chứng mát Yang Arbang-pilŏ́ng ndóng án sưq he. 11 Co ngai khoiq taran dyơ tớq tám uráq Yang Arbang-pilŏ́ng te inớh idô:

“Yang Arbang-pilŏ́ng khoiq tông idô: ‘Lư simớt, cư tumống níc-níc.

Iki, urớh cứp náq ticuoi tớq chóh tarcol chứng mát cư.

Alứng cứp náq ticuoi ngin cư táp la Yang Arbang-pilŏ́ng.’ ”✡

12 Urớh nhéq náq he cóq ngin chứng mát Yang Arbang-pilŏ́ng te máh arnáq he táq tớq pang ndô.

Êq Tardông Yớu Táq Luaih

13 Co iki he munáq êq tíq nnáng munáq. Ma cóq he parngíh idô: He êq táq dyôn em ai cơt pê cannính, lớiq la táh ngê Yang Arbang-pilŏ́ng. 14 Co cư át mui mít alứng Yê-su Ưlla he, iki cư chom arlớih arlêng te cứp nốh crơng tanna lớiq bôn luaih dyôn ticuoi cha. Ma khán bôn ticuoi parngíh bôn crơng tanna ndon Yang Arbang-pilŏ́ng lớiq ính án cha, crơng tanna ngki la luaih tớq án cha. 15 Khán inha cha mui nốh amớh, ma em ai inha parngíh luaih cha tanna ngki, em ai ngki lư sáng anguaq tớq nha-án hôm inha cha nốh ngki. Khán inha táq iki, la arớq inha lớiq amoih em ai inha. Inha êq dyôn crơng tanna inha cha, ma táq dyôn em ai inha táh ngê Yang Arbang-pilŏ́ng, co Crit khoiq cuchet tang ticuoi ngki tưi. 16 Khán inha ính táq arnáq ndon inha parngíh ŏ, ma em ai inha tông arnáq ngki luaih, ngki ŏ lư la inha êq táq. 17 Yang Arbang-pilŏ́ng cơt sút la tới te crơng cha ngoiq. Co callong ngki lớiq pưt amớh. Ma Yang Arbang-pilŏ́ng cơt sút, la te ticuoi bôn mít tinớng ŏ, te át artoi alứng yớu, alứng te át bui ŏ níc nhơ Arvai Yang Arbang-pilŏ́ng át tớq mít cannính nha-án. 18 Ticuoi mmo táq arnáq dyôn Crit ma táq veng máh nốh ngki, Yang Arbang-pilŏ́ng lư sáng bui alứng ticuoi ngki, alứng ticuoi cannŏ́h chom án la ticuoi ŏ. 19 Iki, cóq he catóng táq arnáq dŏq dyôn têq át artoi alứng yớu, alứng cóq he munáq choi munáq dŏq bôn callong tin cơt khớm lư loi.

20 Cứp nốh tanna la ŏ dyôn ticuoi cha. Ma khán em ai inha hôm inha cha tanna ndon nha-án parngíh Yang Arbang-pilŏ́ng lớiq ính nha-án cha, dáh lơ nha-án cha tưi crơng tanna ngki. Dyơ nha-án parngíh nha-án khoiq táq luaih, alứng nha-án nguai te ngê Yang Arbang-pilŏ́ng. Khán iki, cơt arớq inha talóh arnáq Yang Arbang-pilŏ́ng co tian inha cha crơng tanna. 21 Khaq inha êq cha sáiq, êq ngoiq sieu, êq táq máh arnáq cannŏ́h hơ ndon táq dyôn em ai inha táq luaih, dyơ lớiq ính tin nnáng. 22 Khán inha parngíh arnáq inha táq lớiq bôn luaih, ngki ŏ inha dŏq callong ngki tớq mít cannính inha, co Yang Arbang-pilŏ́ng chom mít cannính inha. Bún lư ticuoi ndon táq arnáq ma mít án lớiq tíq án táq luaih. 23 Khán ticuoi mmo parngíh án bôn luaih khán án cha mui nốh te crơng tanna, ma án nnáng cha, ngki án lư táq luaih, co án táq lớiq veng callong tin. Alứng cứp arnáq ticuoi táq, khán táq lớiq veng callong tin, arnáq ngki cơt arnáq luaih.

15

Cóq Inha Táq Dyôn Yớu Sáng Bui, Tới Táq Dyôn Inha Bôm Sáng Bui

1 He ndon khoiq tin khớm dyơ, cóq he tarchoi yớu ndon tin iyốh khớm. He êq táq arnáq ính crái mít he bôm. 2 Ma cứp náq he cóq táq ŏ ada ticuoi cannŏ́h, dŏq nha-án têq bôn callong tin khớm tưi. 3 Co Crit lớiq bôn táq dyôn án bôm sáng bui. Arớq tớq tám uráq Yang Arbang-pilŏ́ng te inớh, ngai khoiq taran acớiq te parnai Yê-su tông ada Yang Arbang-pilŏ́ng idô:

“Parnai ngai ayê tar-ac inha, hoi-ngki tớq nga cư tưi.”✡

4 Máh parnai ngai khoiq taran tớq tám uráq Yang Arbang-pilŏ́ng te inớh la dŏq cato he. Iki têq he ngcong máh nốh ŏ ndon Yang Arbang-pilŏ́ng ính táq dyôn he, co parnai Yang Arbang-pilŏ́ng khêr he alứng choi he dyôn rap tanhir. 5 Cư seq Yang Arbang-pilŏ́ng, án ndon táq dyôn inha rap tanhir, alứng án ndon khêr níc inha, táq dyôn inha bôn mui mít mui cannính dŏq tin Yê-su Crit. 6 Khán inha táq iki, inha bôn mui mít mui parnai dŏq ayô Yang Arbang-pilŏ́ng, la A-ám Yê-su Crit Ưlla he. 7 Iki, cóq inha munáq ráp pasôl munáq arớq Crit khoiq ráp pasôl inha, dŏq dyôn máh ticuoi bôn ayô Yang Arbang-pilŏ́ng nhơ te arnáq inha táq. 8 Cư ính tông dyôn inha chom idô: Crit táq arnáq dŏq choi top Isa-ra-el, co ính nha-án têq chom parnai Yang Arbang-pilŏ́ng la parnai piaiq lư; co Yang Arbang-pilŏ́ng khoiq táq máh callong án khoiq ưq alứng achúc achiac nha-án te inớh. 9 Alứng Yê-su táq dyôn ticuoi tới ticuoi Isa-ra-el têq ayô Yang Arbang-pilŏ́ng tưi, co án sáng sruiq táq nha-án. Bôn ngai khoiq taran acớiq te Yê-su tớq tám uráq te inớh idô:

“Lư cư ayô inha chứng mát ticuoi tới ticuoi Isa-ra-el.

Alứng cư cứh ayô nốh inha.”✡

10 Alứng bôn ntúq cannŏ́h tớq tám uráq Yang Arbang-pilŏ́ng khoiq tông idô:

“Máh inha ndon tới ticuoi Isa-ra-el ơi!

Cóq inha át bui ŏ alứng top ticuoi ndon Yang Arbang-pilŏ́ng khoiq rêh!”✡

11 Alứng bôn ntúq cannŏ́h loi tớq tám uráq khoiq taran idô:

“Nhéq máh inha ndon tới ticuoi Isa-ra-el,

cóq inha ayô Yang Arbang-pilŏ́ng!

Cứp top ticuoi cóq ayô níc án!”✡

12 Alứng bôn ntúq cannŏ́h loi tớq tám uráq Ê-sai khoiq tông idô:

“Te tŏ́ng toiq Yê-sai bôn mui lám acái conh.*

Án cơt sút ticuoi tới ticuoi Isa-ra-el,

alứng nha-án ngcong án choi tamống nha-án.”✡

13 Cư seq Yang Arbang-pilŏ́ng ndon cơt tôm callong ngcong dyôn inha bôn máng callong bui ŏ alứng ien ŏ co nhơ inha tin án, dŏq dyôn inha bôn callong ngcong clưi cliai nhơ te chức Arvai án.

Arnáq Phau-lô Táq

14 Em ai ơi! Cư chom inha la ticuoi partát ŏ alứng chom a-ưi lư. Iki inha têq munáq catớih munáq. 15 Ma cư lớiq adáh amớh taran parnai alang ndô dŏq catớih lieh inha. Cư lớiq adáh, co Yang Arbang-pilŏ́ng khoiq rêh cư dyôn táq arnáq ndô. 16 Yang Arbang-pilŏ́ng dyôn cư cơt dyưng ati Yê-su, dŏq cato ticuoi tới ticuoi Isa-ra-el te máh parnai ŏ Yang Arbang-pilŏ́ng. Cư ính mŏp nha-án nga Yang Arbang-pilŏ́ng cơt arớq crơng ngai mŏp sang, cư ính Yang Arbang-pilŏ́ng sáng bui cannính. Arvai Yang Arbang-pilŏ́ng táp táq dyôn nha-án cơt ticuoi mmar dŏq táq arnáq Yang Arbang-pilŏ́ng. 17 Co cư bôn mui mít alứng Yê-su Crit, iki cư sáng bui cannính táq máh arnáq Yang Arbang-pilŏ́ng mŏp dyôn cư táq. 18 Cư lớiq têq tông amớh khán Yang Arbang-pilŏ́ng lớiq dyôn. Ma cư têq cưm tớq arnáq Crit khoiq choi cư, la idô: Yang Arbang-pilŏ́ng dyôn ticuoi tới ticuoi Isa-ra-el tin tưi, co nha-án sáng parnai cư cato alứng nha-án khoiq hôm máh arnáq cư táq, 19 alứng co Arvai Yang Arbang-pilŏ́ng dyôn cư bôn chức táq arnáq sileh, alứng têq táq tíc cannŏ́h hơ dyôn máh ticuoi hôm. Iki cư cato parnai ŏ te Crit nga cứp ntúq, náp te vel pưt Yaru-salem tingôi tớq cruong I-luri-cum. 20 Cư táq iki, co cư ính lư cato parnai ŏ te Yê-su Crit dyôn nha-án ndon iyốh sáng te án. Cư lớiq ính pôq cato nga ntúq khoiq bôn ticuoi pôq cato dyơ. Khán cư táq iki, la arớq cư táq dúng tớq tanang ticuoi cannŏ́h khoiq thuan dŏq. 21 Ngai khoiq taran tớq tám uráq Yang Arbang-pilŏ́ng te inớh idô:

“Máh ticuoi ndon iyốh sáng parnai ŏ te Yang Arbang-pilŏ́ng,

urớh nha-án bôn sáng tưi.

Alứng nha-án ndon iyốh chom án,

urớh nha-án bôn chom tưi.”✡

Arnáq Phau-lô Ính Táq Parnô Parra

22 Co cư mmaq táq arnáq ngki, iki cư iyốh bôn tớq alang inha. Ma khoiq a-ưi chư dyơ cư ính tớq nga inha. 23 Khoiq dưnh dyơ cư tél-sél lư ính tớq nga inha, alứng hoi-ndô cư táq cua dyơ máh arnáq cư tớq cruong ndô. 24 Tớq cư bôn pôq nga cruong Sapên, cư ính mot alang tớq vel inha avai. Co cư ính tumúh inha. Tớq cua cư alang inha, cư ính seq inha choi cư pôq nga cruong Sapên.

25 Ma hoi-ndô cư pôq nga vel pưt Yaru-salem ính choi máh top tin Yê-su tớq vel ngki. 26 Máh ticuoi tin tớq cruong Ma-sadôn alứng cruong Achai, nha-án sáng bui pachúng práq dŏq choi máh ticuoi tin Yê-su tớq vel Yaru-salem ndon kidit lư. 27 Máh ticuoi tớq cruong Ma-sadôn alứng cruong Achai, nha-án tới ticuoi Isa-ra-el. Ma nha-án bui cannính ính choi máh ticuoi tin tớq top Isa-ra-el. Nha-án tu top Isa-ra-el tưi, co te nsuoi ticuoi Isa-ra-el khoiq choi nha-án dyôn chom parnai ŏ te Yang Arbang-pilŏ́ng. Iki, lư piaiq nha-án ial crơng choi ticuoi Isa-ra-el ndon kidit. 28 Tư cua cư mŏp crơng dyôn ticuoi tin tớq vel Yaru-salem, cư ính pôq nga cruong Sapên loi. Ma ndóng cư pôq, cư ính mot alang inha ndon át tớq vel pưt Rô-ma avai. 29 Cư chom, tư cư tớq nga inha, cư dông callong bún puan te Crit dyôn inha.

30 Co inha át mui mít alứng Yê-su Crit Ưlla he, alứng co Arvai Yang Arbang-pilŏ́ng choi inha dyôn munáq amoih munáq, iki cư seq inha sŏ́ng cớu nga Yang Arbang-pilŏ́ng nhéq te tarngứh tarhơ choi cư. 31 Cư seq inha cớu dyôn cư têq vít te ati nha-án ndon lớiq tin Yê-su tớq vúng Yudê. Alứng seq inha cớu choi cư te máh arnáq cư ính táq dŏq choi nha-án ndon tin tớq vel Yaru-salem, dyôn nha-án bui cannính ráp crơng ngki. 32 Cua ngki, khán Yang Arbang-pilŏ́ng dyôn, cư ính tớq nga inha bôn mít cannính bui ơn lư. Dyơ he têq sŏ́ng át alang munơi bui ŏ. 33 Cư seq Yang Arbang-pilŏ́ng, án ndon dyôn he át ien ŏ, át níc alứng inha. Amen.

16

Phau-lô Plốh Cahanh Yớu

1 Cư seq inha ráp pasôl ŏ em ơi he, nốh Phê-bê. Án táq arnáq Yang Arbang-pilŏ́ng tớq dúng sang tớq vel Sen-crơ. 2 Seq inha ráp pasôl án arớq Ưlla ính he ráp pasôl máh ticuoi ndon khoiq tin Ưlla. Cư seq inha choi cán ndô amớh án seq te inha, co án khoiq choi a-ưi ticuoi, alứng án choi díh cư hơ.

3 Cư ính cahanh Aki-la alứng campái án, Barit-sin. Nha-án bar náq táq arnáq Yê-su Crit munơi alứng cư. 4 Nha-án bar náq sŏ́ng mui mít, tam cuchet lớiq la tumống la nha-án lớiq táh cư. Iki cư si-ơn nha-án; alứng cứp top tin ndon tới ticuoi Isa-ra-el si-ơn nha-án tưi. 5 Cư ính cahanh díh top tin ndon báq rum tớq dúng nha-án bar náq ngki.

Cư cơiq parnai alang nga yớu cư, Ê-panêt. Te tôm lư, bôn munáq án táp tin Crit tớq cruong Asie. 6 Cư ính cahanh Mari, án ndon catóng lư táq arnáq choi inha. 7 Cư ính cahanh Antrô-nic alứng Yunie. Nha-án la ticuoi Isa-ra-el muchứng cư; nha-án át tôt munơi alứng cư. Máh ticuoi dyưng ati Yê-su dyám náp lư nha-án, alứng nha-án tin Crit nsuoi te cư. 8 Cư ính cahanh Amplie hơ, án la yớu ndon cư amoih lư, co he tin Ưlla munơi. 9 Cư ính cahanh Ur-ban; án táq arnáq Crit munơi alứng cư. Alứng cư ính cahanh Sa-tachi la yớu ndon cư amoih lư. 10 Cư ính cahanh Apel. Án khoiq apáh án bôn mít amoih lư Crit. Alứng cư ính cahanh cứp náq ticuoi tớq abŏ́h Ari-tabul. 11 Cư ính cahanh Hê-rô-dien; án la ticuoi Isa-ra-el muchứng cư. Alứng cư ính cahanh cứp náq ticuoi tớq abŏ́h Narsit ndon khoiq tin Yê-su.

12 Cư cơiq parnai alang nga em ơi la Tri-phan alứng Tri-phôt. Nha-án táq arnáq dyôn Ưlla tưi. Alứng cư cơiq parnai alang Parsit, la em ơi ndon cư amoih lư. Án la ticuoi mmín lư táq arnáq Ưlla he. 13 Cư ính cahanh Ruphu alứng a-i án. Ruphu la ticuoi tin Ưlla khớm lư, alứng a-i án la arớq a-i cư. 14 Cư cơiq parnai alang Asun-crit, Plê-côn, Her-mêt, Pa-truba, Her-mat, alứng máh em ai cannŏ́h ndon át alứng nha-án. 15 Cư ính cahanh Phalô-lacô, Yuli, Narê alứng amoq án, Ô-lumpa alứng cứp náq ticuoi tin Yê-su ndon át munơi alứng nha-án.

16 Seq inha munáq carbánh ŏ ada munáq. Nhéq máh top tin Crit át tớq ntúq ndô plốh cahanh inha tưi.

Inha Êq Cammáng Parnai Ngai Sui

17 Em ai ơi! Cư ính patáp inha, cóq inha me a-ŏ! Bôn ticuoi ính carchúc tớq inha, co ính táq dyôn inha cơt caryáh. Alứng nha-án ính tardông inha táq arnáq saq. Arnáq nha-án táq ndái te ngai khoiq cato inha te ngê Yang Arbang-pilŏ́ng. Piaiq lư inha viar yông te nha-án. 18 Co top nha-án veng cannính nha-án bôm. Nha-án lớiq ính táq arnáq Crit Ưlla he. Nha-án ính tarphíq ticuoi ndon lớiq vứng. Nha-án ayô inha, alứng táq-ntêr parnai êm lư ada inha. Ma parnai nha-án lớiq bôn lư amớh. 19 Cứp náq ticuoi khoiq sáng dyơ te inha peh parnai Yang Arbang-pilŏ́ng. Iki cư sáng bui lư. Cư ính inha cơt tubáiq dŏq táq arnáq ŏ, ma êq tubáiq dŏq táq arnáq saq. 20 Lư Yang Arbang-pilŏ́ng táp dyôn he át ien ŏ. Lớiq dưnh nnáng, án lư tớq choi inha dyôn chíl rap yang Satán. Cư seq Yê-su Ưlla he choi níc inha.

Yớu Phau-lô Cơiq Parnai Cahanh Alang

21 Ti-muthê ndon táq arnáq Yang Arbang-pilŏ́ng munơi alứng cư, cơiq parnai alang inha. Lusi-ut, Yasôn, alứng Susi-pathơ cơiq parnai alang inha tưi. Nha-án la ticuoi Isa-ra-el muchứng cư tưi. 22 Cư la nốh Têr-tiu taran parnai alang ndô choi Phau-lô. Cư ính cahanh nhéq máh inha tưi, co he bôn mui mít alứng Yê-su Ưlla he.

23 Cai-ut cơiq parnai alang inha tưi. Án sáng bui cannính chứm chiam cư tớq dúng án. Alứng án seq ticuoi tin pôq rum nga dúng án. Ê-rat ính cahanh inha tưi, án la ticuoi cadyiq práq tớq vel Cô-rin-tô. Cuar-tu ính cahanh inha tưi. Án la em ai he. 24 Cư seq Yê-su Crit Ưlla he choi mat inha. Amen.*

Cóq Ayô Yang Arbang-pilŏ́ng

25 Cóq he ayô Yang Arbang-pilŏ́ng, án ndon têq táq dyôn mít inha tin khớm lư parnai ŏ te Yê-su Crit, arớq cư khoiq cato inha dyơ. Yang Arbang-pilŏ́ng khoiq apáh parnai ndô dyôn he chom. Te ingái án teng pilŏ́ng cuteq án catốq níc parnai ndô, 26 ma án dyôn ticuoi tang ngcang án taran acớiq te parnai ndô. Dyơ hoi-ndô án dyôn nhéq tưh ticuoi chom parnai catốq ngki. Yang Arbang-pilŏ́ng ndon tumống níc-níc yua dyôn pôq cato nga cứp cruong chom tưi te parnai ndô, dŏq dyôn nhéq tưh ticuoi bôn tin alứng peh. 27 Co nhơ te Yê-su Crit, he bôn ayô Yang Arbang-pilŏ́ng. Nưm munáq án táp chom cứp nốh. Cóq he ayô níc án sút pang lang dơi. Amen.

✡ 1:17 1:17 Ha-bacúc 2:4

✡ 3:4 3:4 Cứh Ayô 51:4

✡ 3:10 3:10 Cứh Ayô 14:1-3; 53:1-3

✡ 3:13 3:13 Cứh Ayô 140:3

✡ 3:18 3:18 Ê-sai 59:7-8

* 4:3 4:3 Uráq Te Tôm 15.6

✡ 4:8 4:8 Cứh Ayô 32:1-2

✡ 4:9 4:9 Uráq Te Tôm 15:6

✡ 4:17 4:17 Uráq Te Tôm 17:5

✡ 4:18 4:18 Uráq Te Tôm 15:5

✡ 4:22 4:22 Uráq Te Tôm 15:6

* 5:12 5:12 Munáq ngki nốh Adam.

* 7:3 7:3 Lớiq la ‘cán tarpíh cayieq ngai’.

✡ 7:7 7:7 Ngốh Te Ê-yip-tô 20:17; Patáp Lieh 5:21

* 8:15 8:15 Tớq cang Isa-ra-el, Phau-lô báq dŏq a-ám la ‘aba’.

✡ 8:36 8:36 Cứh Ayô 44:22

✡ 9:7 9:7 Uráq Te Tôm 21:12

✡ 9:9 9:9 Uráq Te Tôm 18:10

✡ 9:11-12 9:11-12 Uráq Te Tôm 25:23

✡ 9:13 9:13 Ma-laki 1:2-3

✡ 9:15 9:15 Ngốh Te Ê-yip-tô 33:19

✡ 9:17 9:17 Ngốh Te Ê-yip-tô 9:16

* 9:25 9:25 Hô-sie la ticuoi tang ngcang Yang Arbang-pilŏ́ng te inớh.

✡ 9:25 9:25 Hô-sie 2:23

✡ 9:26 9:26 Hô-sie 1:10

✡ 9:28 9:28 Ê-sai 10:22-23

✡ 9:29 9:29 Ê-sai 1:9

† 9:33 9:33 Lớiq la lớiq sáng achiet, lớiq la lớiq sáng lô mat.

✡ 9:33 9:33 Ê-sai 8:14; 28:16

✡ 10:5 10:5 Lê-vi 18:5

✡ 10:7 10:7 Patáp Lieh 30:11-14

✡ 10:11 10:11 Ê-sai 28:16

✡ 10:13 10:13 Yô-el 2:32

✡ 10:15 10:15 Ê-sai 52:7

✡ 10:16 10:16 Ê-sai 53:1

✡ 10:18 10:18 Cứh Ayô 19:4

✡ 10:19 10:19 Patáp Lieh 32:21

✡ 10:20 10:20 Ê-sai 65:1

✡ 10:21 10:21 Ê-sai 65:2

✡ 11:3 11:3 Puo Mui 19:18

✡ 11:4 11:4 Puo Mui 19:18

✡ 11:8 11:8 Patáp Lieh 29:4; Ê-sai 29:10

✡ 11:10 11:10 Cứh Ayô 69:22-23

✡ 11:27 11:27 Ê-sai 59:20-21; Ê-sai 27:9; Yê-ramie 31:33-34

✡ 11:34 11:34 Ê-sai 40:13

✡ 12:19 12:19 Patáp Lieh 32:35

* 12:20 12:20 Tớq carna ndô án tông: “Khán inha táq iki la arớq inha pachúng dŏq carhông uih tớq plô án.”

✡ 12:20 12:20 Pha-nha 25:21-22

✡ 13:9 13:9 Ngốh Te Ê-yip-tô 20:13-17; Patáp Lieh 5:17-21

✡ 14:11 14:11 Ê-sai 45:23

✡ 15:3 15:3 Cứh Ayô 69:9

✡ 15:9 15:9 Samu-el Bar 22:50; Cứh Ayô 18:49

✡ 15:10 15:10 Patáp Lieh 32:43

✡ 15:11 15:11 Cứh Ayô 117:1

* 15:12 15:12 Yê-sai la a-ám Puo Davit.

✡ 15:12 15:12 Ê-sai 11:10

✡ 15:21 15:21 Ê-sai 52:15

* 16:24 16:24 A-ưi tám uráq tieq lớiq bôn carna 24 ndô.

Cô-rin-tô Mui

1

2

3

4

5

6

7

8

9

10

11

12

13

14

15

16

Chớiq Alang Mui Phau-lô Taran

Cơiq Dyôn Ticuoi Tin Tớq Vel

Cô-rin-tô

Parnai Cato

Phau-lô taran chớiq alang ndô cơiq alang top tin tớq vel Cô-rin-tô, sám 55 cumo vít Yê-su carnian. Phau-lô ính choi nha-án dyôn rap chiuq máh callong dieiq arức nha-án tumúh co tian nha-án tin Yê-su. Ndóng ngki, vel Cô-rin-tô la vel pưt, ndon veng rit rong ticuoi Créc. Vel ndô tanghô lư co te arnáq táiq plới alứng te arnáq sang a-ưi nốh yang.

Phau-lô dyŏq nha-án te arnáq paryáh tớq top tin. Án cato te rit campái cayieq, te rit rong sang tám, alứng te máh nốh Arvai Yang Arbang-pilŏ́ng choi top tin. Phau-lô tông, Yê-su la plô dyôn máh ticuoi tin. Alứng máh top tin la arớq cháq Yê-su, alứng cứp nốh tớq cháq bôn mmar arnáq táq.

Phê 13 tớq uráq ndô apáh dyôn he chom te nốh pưt clưi nhéq te cannŏ́h la callong amoih.

1

1-2 Cư Phau-lô taran chớiq alang ndô cơiq alang top tin tớq vel Cô-rin-tô. Yang Arbang-pilŏ́ng rêh cư dyôn cơt dyưng ati Yê-su Crit. Alứng bôn Sô-then át munơi alứng cư. Án la ticuoi tin Yê-su muchứng he tưi.

He cơiq parnai carhanh nhéq máh ticuoi ndon Yang Arbang-pilŏ́ng khoiq rêh dyôn tin án, la máh ticuoi ndon Yê-su Crit khoiq táq dyôn cơt práh. Tớq cứp cruong bôn a-ưi ticuoi tin Yê-su Crit. Inha alứng nha-án la mui top ndon bôiq nốh Yê-su Crit. Án cơt Ưlla nha-án alứng he. 3 Cư seq Yang Arbang-pilŏ́ng A-ám he, alứng Yê-su Crit Ưlla he, choi mat inha, alứng dyôn inha át bánh suanh ien ŏ níc.

Callong Bún Tớq Nhơ Te Yê-su Crit

4 Cư si-ơn níc Yang Arbang-pilŏ́ng nhơ te inha, co án khoiq choi mat inha nhơ Yê-su Crit. 5 Co inha át mui mít alứng Yê-su Crit, iki inha chom arlớih arlêng te callong piaiq, alứng inha chom tông arlớih te callong piaiq ngki. 6 Parnai ŏ te Yê-su Crit cơt khớm lư tớq mít cannính inha, 7 alứng inha lớiq bôn ớq mui nốh ŏ amớh te Yang Arbang-pilŏ́ng ndóng inha át pớn Yê-su Crit Ưlla he tớq lieh nga cúc cuteq ndô. 8 Yang Arbang-pilŏ́ng ính táq dyôn mít inha tin khớm níc tingôi ingái Yê-su Crit Ưlla he tớq lieh nga cúc cuteq ndô, dŏq ớq callong têq tíq inha bôn luaih. 9 Yang Arbang-pilŏ́ng la tinớng tupứng, án khoiq rêh inha dyôn át mui mít alứng Acái án Yê-su Crit Ưlla he.

Top Tin Yê-su Caryáh Cơt A-ưi Top Két

10 Em ai ơi! Nhơ te chức Yê-su Crit Ưlla he, cư seq inha át artoi, êq caryáh cơt a-ưi top. Cóq inha sŏ́ng mui mít mui cannính, alứng bôn mui ngê sớng. 11 Em ai ơi! Bôn ticuoi te abŏ́h Clô-ê táq-ntêr dyôn cư chom te inha báq lư parchớu. 12 Cư tông iki, co bôn ticuoi te inha tông idô: “Cư veng ngê Phau-lô.” Án ndon tông: “Cư veng ngê A-blô.” Án ndon tông: “Cư veng ngê Phi-er.” Alứng án ndon tông: “Cư veng ngê Crit.” 13 Khán inha táq iki la arớq Crit cơt paryáh! Ma Phau-lô lớiq bôn cuchet tang inha tớq along calláng. Alứng lớiq bôn nnáu bôiq nốh Phau-lô ndóng táq tíc na dơq dyôn inha.

14 Cư si-ơn Yang Arbang-pilŏ́ng, cư lớiq bôn táq tíc na dơq dyôn a-ưi náq ticuoi te top inha. Ma cư táq tíc ngki dyôn nưm Crit-bu alứng Cai-ut. 15 Iki lớiq bôn ngai têq tông nha-án ráp tíc na dơq co ính cơt top cư. 16 Ơ cư clớiq! Cư khoiq táq tíc na dơq dyôn Sê-phana alứng abŏ́h án hơ. Ma cư lớiq ayư táq tíc ngki dyôn ticuoi cannŏ́h. 17 Crit lớiq bôn yua cư táq tíc na dơq dyôn ticuoi. Ma án yua cư cato parnai ŏ te án. Dyơ cư cato parnai ngki, ma cư lớiq bôn ial ngê tubáiq tớq pang ndô dŏq inha ayô cư la ticuoi tubáiq. Khán cư táq iki, Crit cuchet tớq along calláng lô mat sớng.

Chức Te Crit Alứng Callong Tubáiq Te Yang Arbang-pilŏ́ng

18 Khán he cato te Yê-su khoiq cuchet tớq along calláng ada máh ticuoi lớiq ính tin Yang Arbang-pilŏ́ng, nha-án parngíh parnai ngki la parnai achơ lư. Ma he ndon Yang Arbang-pilŏ́ng choi tamống, he chom arlớih Yang Arbang-pilŏ́ng bôn chức têq choi tamống ticuoi nhơ te parnai ngki. 19 Tớq tám uráq Yang Arbang-pilŏ́ng khoiq taran idô:

“Cư ính pupít máh callong tubáiq ticuoi.

Alứng cư ính táq dyôn ticuoi ndon rian a-ưi

cơt ớq tarnáp.”✡

20 Iki ticuoi tubáiq yôl tubáiq lớiq? Ticuoi rian a-ưi yôl chom a-ưi lớiq? Alứng ticuoi hôi táq-ntêr yôl hôi táq-ntêr lớiq? Lư tới iki, co Yang Arbang-pilŏ́ng khoiq táq ada ngê tubáiq tớq pang ndô cơt ngê achơ loi.

21 Tubáiq lư Yang Arbang-pilŏ́ng! Án táq dyôn ticuoi lớiq têq chom te ngê án, co nha-án veng ngê tubáiq tớq pang ndô. Ma Yang Arbang-pilŏ́ng sáng bui cannính choi tamống ticuoi ndon tin án, la nhơ te parnai he cato ndon máh ticuoi tớq pang ndô tông parnai ngki la parnai achơ. 22 Ticuoi Isa-ra-el báq seq tíc sileh; alứng ticuoi Créc báq sisuo callong tubáiq. 23 Ma he, he cato nưm ngê te Crit, án ndon khoiq cuchet tớq along calláng. Parnai ngki ticuoi Isa-ra-el lớiq ính cammáng. Alứng ticuoi tới ticuoi Isa-ra-el parngíh parnai ngki la parnai achơ. 24 Ma máh ticuoi ndon Yang Arbang-pilŏ́ng khoiq arô, díh ticuoi Isa-ra-el díh ticuoi tới ticuoi Isa-ra-el, nha-án chom Crit bôn chức pưt alứng bôn callong tubáiq te Yang Arbang-pilŏ́ng. 25 Bôn ticuoi táq-ntêr, Yang Arbang-pilŏ́ng la achơ, ma callong achơ ngki tubáiq hơn te máh callong tubáiq ticuoi. Nha-án táq-ntêr, Yang Arbang-pilŏ́ng la ieuq, ma callong ieuq ngki bánh rêng hơn te callong bánh rêng ticuoi.

26 Em ai ơi! Cóq inha tituaiq te ticuoi tớq top inha. Veng ngê ticuoi, bôn biq náq sớng lư ticuoi tubáiq, lư ticuoi sút, alứng lư ngai dyám náp. 27 Ma Yang Arbang-pilŏ́ng khoiq rêh máh ticuoi achơ dŏq táq dyôn ticuoi tubáiq cơt achiet; alứng án rêh máh ticuoi ndon ớq rêng la dŏq táq dyôn ticuoi bánh rêng cơt achiet. 28 Yang Arbang-pilŏ́ng rêh máh ticuoi ngáq tớq pang ndô, ticuoi ndon ngai báq ayê, alứng ticuoi ndon ớq tarnáp. Án táq iki la co ính pupít máh callong ndon ticuoi parngíh pưt alứng bôn tarnáp lư tớq cúc cuteq ndô. 29 Án táq iki la dŏq lớiq bôn nnáu têq cuhống chứng mát án. 30 Ma án khoiq dyôn inha át mui mít alứng Yê-su Crit. Co nhơ Yê-su Crit, he bôn callong tubáiq te án, bôn át tinớng tupứng, bôn cơt práh ŏ, alứng bôn ráp callong choi tamống. 31 Iki dŏq cơt tarvớiq arớq tớq tám uráq Yang Arbang-pilŏ́ng khoiq tông te inớh idô:

“Ticuoi mmo ính cuhống,

cóq án cuhống te arnáq Yang Arbang-pilŏ́ng.”✡

2

Phau-lô Cato Te Yê-su Cuchet Tớq Along Calláng

1 Em ai ơi! Ndóng cư cato inha te callong piaiq na Yang Arbang-pilŏ́ng, cư lớiq bôn ial parnai phanha alứng sru. 2 Ndóng cư át alứng inha, cư anát ính cato nưm te arnáq Yê-su Crit khoiq cuchet tớq along calláng sớng dyôn inha. Cư lớiq bôn cato te ngê cannŏ́h. 3 Ndóng cư tớq nga inha, cháq cư ieuq thor; cư sáng adáh, alứng dyandyír. 4 Parnai alứng ngê cư cato inha, cư lớiq bôn cato tớq parnai êm ŏ arớq ticuoi tubáiq báq cato. Ma cư cato inha nhơ te chức Arvai Yang Arbang-pilŏ́ng, 5 dŏq callong tin inha pớng kinứm chức Yang Arbang-pilŏ́ng, tới pớng kinứm callong tubáiq ticuoi.

Parnai Tubáiq Te Yang Arbang-pilŏ́ng

6 Ma lư he cato parnai tubáiq tưi ada máh ticuoi ndon khoiq tin khớm. Ma parnai tubáiq ndô tới arớq parnai tubáiq te ticuoi, lớiq la te ticuoi sút tớq pang ndô. Urớh chức ticuoi sút cơt pít. 7 Ma parnai tubáiq ndon he cato ngki tớq te Yang Arbang-pilŏ́ng. Ndóng nsuoi án catốq máh parnai ngki, ma hoi-ngki án dyôn ticuoi chom. Te án iyốh teng pilŏ́ng cuteq, án khoiq anát dyôn he bôn chúng tưi chức ang-ưr na án. 8 Máh ticuoi sút tớq pang ndô lớiq chom parnai tubáiq ngki. Khán nha-án chom, nha-án lớiq cachet Ưlla he tớq along calláng, án ndon bôn chức ang-ưr lư. 9 Tớq tám uráq Yang Arbang-pilŏ́ng te inớh khoiq taran idô:

“Máh nốh ndon mát ticuoi lớiq hôm,

cutor ticuoi lớiq sáng,

alứng mít ticuoi lớiq nai parngíh; lư máh nốh ngki táp Yang Arbang-pilŏ́ng khoiq thuan dŏq dyôn máh ticuoi ndon amoih án.”✡

10 Ma Yang Arbang-pilŏ́ng khoiq dyôn he chom máh nốh ngki nhơ te Arvai án. Arvai án chom cứp nốh, díh ngê sru na án. 11 Ma máh ticuoi, munáq lớiq chom ngê munáq. Nha-án mmar chom bôm ngê nha-án. Muchứng ngki tưi, nưm Arvai Yang Arbang-pilŏ́ng táp chom ngê Yang Arbang-pilŏ́ng. 12 He lớiq bôn ráp ngê tớq pang ndô, ma he ráp ngê te Arvai Yang Arbang-pilŏ́ng, dŏq he têq chom cứp callong ndon Yang Arbang-pilŏ́ng dyôn mat a he.

13 Iki he lớiq bôn cato parnai he khoiq rian te ticuoi tubáiq. Ma he cato parnai te Arvai Yang Arbang-pilŏ́ng khoiq tông he. He cato callong piaiq dyôn máh ticuoi ndon bôn Arvai Yang Arbang-pilŏ́ng át tớq mít cannính nha-án. 14 Ma máh ticuoi ndon lớiq bôn Arvai Yang Arbang-pilŏ́ng át tớq mít cannính nha-án, nha-án lớiq têq ráp máh nốh Arvai án dyôn. Nha-án parngíh máh nốh ngki la achơ. Khán nha-án ớq Arvai án, nha-án lớiq têq apúh máh nốh ngki. 15 Ticuoi ndon bôn Arvai Yang Arbang-pilŏ́ng át tớq mít cannính, án chom tituaiq te cứp ngê. Ma ticuoi cannŏ́h lớiq chom tituaiq ngê án. 16 Tớq tám uráq Yang Arbang-pilŏ́ng te inớh khoiq plốh idô:

“Nnáu têq chom parngíh Ưlla he?

Alứng nnáu têq pasoi án?”✡

Ma he bôn cannính Crit át tớq mít he.

3

Máh Ticuoi Ndon Táq Arnáq Yang Arbang-pilŏ́ng

1 Em ai ơi! Ndóng cư át alứng inha, cư lớiq têq tông inha arớq inha la lư veng ngê Arvai Yang Arbang-pilŏ́ng, co inha yôl veng cannính inha bôm. Ndóng ngki inha iyốh tin khớm; inha cơt arớq ticuoi tamme tin Crit. 2 Ingái ngki cư khoiq cato inha te ngê Yang Arbang-pilŏ́ng. Ma cư lớiq têq cato sru alứng dieiq dyôn inha apúh. Co ndóng nsuoi inha lớiq têq ráp ial ngê ngki, alứng hoi-ngki inha yôl lớiq têq ráp ial sa,* 3 co inha yôl ial cannính inha bôm. Khán inha munáq yôl i-ôiq munáq, alứng munáq tarmien ada munáq, ngki inha yôl veng cannính inha bôm muchứng ticuoi cannŏ́h tưi. 4 Bôn ticuoi tông idô: “Cư la top rian te Phau-lô.” Alứng án ndon tông: “Cư la top rian te A-blô.” Inha tông iki la arớq inha iyốh tin. 5 Nnáu la A-blô? Alứng nnáu la Phau-lô? He bar náq la nưm ticuoi táq arnáq dyôn Yang Arbang-pilŏ́ng sớng. He ayông inha dyôn tin Yang Arbang-pilŏ́ng. Lư án táp dyôn he bar náq táq arnáq án, ma he bôn mmar arnáq táq. 6 Cư la ticuoi tôm lư cato parnai ŏ te Yang Arbang-pilŏ́ng dyôn inha, la cơt arớq cư chóh. Ma A-blô cato inha tatun cư, án la arớq ticuoi srôq. Ma lư simớt nưm Yang Arbang-pilŏ́ng táp dyôn callong ngki dáh. 7 Iki án ndon cato nsuoi alứng án ndon cato tatun la muchứng nhéq. Ma nưm Yang Arbang-pilŏ́ng táp têq dyôn callong ngki dáh alứng pưt asớr. 8 Chứng mát Yang Arbang-pilŏ́ng, ticuoi chóh alứng ticuoi srôq la muchứng. Ma urớh nha-án bôn cống veng lieh máh arnáq nha-án khoiq táq.

9 He bar náq la ticuoi táq arnáq dyôn Yang Arbang-pilŏ́ng, ma inha la arớq nưong na Yang Arbang-pilŏ́ng; alứng inha la arớq dúng ndon Yang Arbang-pilŏ́ng khoiq táq. 10 Cư la arớq ticuoi thơq táq dúng, ma nhơ Yang Arbang-pilŏ́ng choi mat cư dyôn chom táq. Cư táq nưm tanang sớng, ma bôn ticuoi cannŏ́h táq dyôn cua dúng ngki. Ma máh ticuoi ndon táq dúng ngki, cóq me dyôn a-ŏ te arnáq nha-án táq. 11 Co bôn nưm mui tanang sớng Yang Arbang-pilŏ́ng khoiq táq. Tanang ngki la Yê-su Crit. Lớiq bôn nnáu têq táq tanang cannŏ́h. 12 Bôn ticuoi táq dúng carsiat ŏ tớq tanang ngki. Nha-án táq tớq dyeng, práq, alứng búl dát. Ma bôn ticuoi cannŏ́h táq dúng tớq tanang ngki tớq along, ahŏ, alứng apuong tớq pláng.† 13 Tớq ingái talloiq bôn uih chim máh arnáq ticuoi táq. Co bôn uih chim, iki ticuoi têq hôm arlớih te máh arnáq nha-án khoiq táq, lư ŏ ma lớiq. 14 Khán bôn ticuoi táq dúng tớq crơng dát, dúng án lớiq ngcat; alứng Yang Arbang-pilŏ́ng dyôn án bôn cống. 15 Khán bôn ticuoi táq dúng tớq crơng lớiq dát, dúng ngki lư ngcat. Ma Yang Arbang-pilŏ́ng yôl choi tamống án, arớq án khoiq ngai thót vít te uih.

Máh Ticuoi Tin La Arớq Dúng Sang Yang Arbang-pilŏ́ng

16 Inha chom lớiq, inha ndon khoiq tin la arớq dúng sang Yang Arbang-pilŏ́ng, alứng Arvai án át tớq mít cannính inha. 17 Khán ticuoi mmo talóh dúng sang Yang Arbang-pilŏ́ng, Yang Arbang-pilŏ́ng lư pupít ticuoi ngki, co dúng sang ngki la dŏq mmar na án. Inha táp la dúng sang án.

18 Inha êq pilốh mít inha bôm. Khán bôn nnáu te inha ma parngíh án la ticuoi tubáiq co án veng ngê tớq pang ndô, cóq án cơt arớq ticuoi achơ, dŏq án têq ial ngê tubáiq te Yang Arbang-pilŏ́ng. 19 Co ngê amớh ticuoi parngíh tubáiq tớq pang ndô, ngê ngki achơ lư chứng mát Yang Arbang-pilŏ́ng. Tớq tám uráq Yang Arbang-pilŏ́ng te inớh khoiq taran idô:

“Yang Arbang-pilŏ́ng cŏp ticuoi tubáiq na ngê lop ticuoi ngki bôm.” ✡

20 Alứng tớq tám uráq Yang Arbang-pilŏ́ng khoiq taran idô hơ:

“Yang Arbang-pilŏ́ng chom parngíh ticuoi tubáiq la lớiq bôn tưr amớh.”✡

21 Co iki, inha êq bôiq nốh ticuoi cannŏ́h dŏq ính cuhống. Co cứp nốh inha chúng munơi, 22 díh Phau-lô, A-blô, Phi-er, alứng cứp nốh tớq cúc cuteq ndô, díh callong tumống alứng callong cuchet, díh nốh hoi-ndô alứng nốh chô-mát, la inha chúng munơi nhéq. 23 Crit ưlla nhéq náq inha. Alứng Yang Arbang-pilŏ́ng ưlla Crit.

4

Arnáq Top Dyưng Ati Yê-su

1 Cóq inha parngíh te he la arớq ticuoi ndon táq arnáq Crit. Lư Yang Arbang-pilŏ́ng táp rêh he dyôn kiaq me parnai ŏ te án, la máh parnai ŏ ndon án iyốh dyôn ticuoi chom. 2 Khán ngai yua ticuoi kiaq me nốh amớh, cóq án bôn mít tinớng tupứng, dŏq ticuoi ndon yua án têq tin án. 3 Ma a cư, tam inha lớiq la ticuoi cannŏ́h ính tông te cư la ticuoi ŏ, lớiq la ticuoi saq, cư bôm lớiq têq ngin cư la ticuoi ŏ, lớiq la ticuoi saq. 4 Cannính cư lớiq tíq cư táq luaih. Ma callong ngki lớiq têq táq dyôn cư viar vít te Yang Arbang-pilŏ́ng sưq. Nưm Yang Arbang-pilŏ́ng táp têq tông cư la ticuoi tinớng ŏ, lớiq la ticuoi lớiq tinớng ŏ. 5 Co iki, inha êq chái chớu ticuoi cannŏ́h ŏ lớiq la lớiq ŏ, ndóng Yê-su iyốh tớq lieh nga cúc cuteq ndô. Tớq ingái Yê-su tớq lieh, án lư apáh máh callong ticuoi catốq, alứng án táq dyôn cứp náq ticuoi chom máh ngê ndon át tớq mít cannính ticuoi. Ingái ngki, cứp náq ticuoi mmar bôn ráp cống te Yang Arbang-pilŏ́ng.

Ticuoi Táq Arnáq Yê-su Chiuq A-ưi Nốh Dieiq Arức

6 Em ai ơi! Cư ính inha chom arlớih lư; co iki cư acám te cư alứng A-blô. Cư ính inha rian te he, dŏq inha lớiq bôn táq ndái te parnai Yang Arbang-pilŏ́ng khoiq tông te inớh. Lớiq ŏ inha asớr ticuoi ndô, ma asiar ticuoi ntíh. 7 Te ticuoi mmo inha chom ticuoi ndô ŏ, ma ticuoi ntíh lớiq ŏ? Cứp nốh inha bôn la Yang Arbang-pilŏ́ng táp dyôn. Khán án dyôn inha bôn, ngki imo inha cuhống arớq inha chóng bôn bôm? 8 Hoi-ndô inha parngíh inha khoiq chom cứp nốh te ngê Yang Arbang-pilŏ́ng, alứng inha parngíh inha la ticuoi tubáiq lư! Inha parngíh inha cơt arớq ticuoi sút, ma he iyốh cơt iki. Cư ính lư inha cơt puo, dŏq he têq cơt sút munơi! 9 Ma cư parngíh, Yang Arbang-pilŏ́ng khoiq dyôn he ticuoi dyưng ati Yê-su át tadưp máh ticuoi cannŏ́h. He la arớq ticuoi tôt ngai anát cóq cuchet chứng mát cứp náq ticuoi tớq cúc cuteq ndô, alứng chứng mát máh tarneng Yang Arbang-pilŏ́ng hơ. 10 He khoiq tin Crit nsuoi inha, ma ngai tông he yôl achơ. Inha ngki tin Crit tatun he, ma inha ngin inha khoiq bôn cứp ngê tubáiq te Crit. He la ticuoi ieuq thor, ma inha la ticuoi bánh rêng. Ticuoi cannŏ́h dyám náp inha; ma he, ngai lớiq dyám náp. 11 Tingôi hoi-ndô he yôl sáng pinhaih. Tampớc tớc la nhéq anhoh. Ngai táq níc ada he, alứng he ớq dúng át. 12 He táq arnáq aleq dŏq dyôn bôn crơng tanna. Khán ngai chau anôi he, ngki he cớu callong bún dyôn ticuoi ngki. Khán ngai táq he, ngki he chiuq tanhir sớng. 13 Khán ngai ton apít he, ngki he ôi na parnai lammŏr alham. Tingôi ingái ndô, ticuoi tớq pang ndô me nga he arớq crơng prớq.

Phau-lô La Ngôl Dyôn Ticuoi Cô-rin-tô Têq Veng Tapun

14 Cư lớiq bôn taran parnai ndô dŏq táq dyôn inha sáng achiet. Ma cư taran dŏq catớih tông inha, co inha la arớq acái acon ndon cư amoih lư. 15 Tam bôn mui chít ngin náq ticuoi khoiq cato inha te ngê Crit, ma cư táp la ticuoi nsuoi lư cato inha parnai ŏ te Yê-su Crit. Iki nưm munáq cư táp la arớq a-ám inha. 16 Iki cư seq inha táq soi cư. 17 Co iki cư yua Ti-muthê tớq nga inha. Ti-muthê la arớq acái ndon cư amoih alứng án táq tinớng tupứng lư te arnáq Ưlla he. Cư yua án anhác inha dyôn ayư máh ngê ndon cư táq tapun co cư át mui mít alứng Yê-su Crit. Ngê ngki cư báq cato cứp top tin. 18 Bôn máh ticuoi te top inha pupưt, co nha-án parngíh cư lớiq tớq alang nnáng inha. 19 Ma khán Yang Arbang-pilŏ́ng dyôn, lớiq dưnh nnáng cư lư tớq alang inha. Iki cư têq chom ticuoi ndon parngíh nha-án bôn chức, lư nha-án bôn chức lớiq la chóng ính tông sớng. 20 Co Yang Arbang-pilŏ́ng cơt sút tớq mít cannính ticuoi, la tới co te nha-án táq-ntêr, ma co te nha-án bôn chức. 21 Amớh inha ính bôn ndóng cư tớq nga inha? Inha ính bôn tarcál, ma inha ính cư amoih inha alứng bôn mít lambŏt ada inha?

5

Bôn Ticuoi Tớq Top Tin Táq Arnáq Saq

1 Cư khoiq sáng ngai táq-ntêr, bôn munáq conh te top inha táq arnáq saq lư. Án tarpíh campái a-ám án. Arnáq ngki khoiq parhanh cứp ntúq. Máh ticuoi iyốh tin Yang Arbang-pilŏ́ng, lớiq nai táq arnáq saq arớq iki. 2 Imo inha dáh lư parngíh inha la ticuoi ŏ chứng mát Yang Arbang-pilŏ́ng? Imo inha lớiq sáng anguaq te ticuoi táq arnáq saq ngki? Piaiq lư la inha chuih angốh án te top inha. 3 Tam cư át yông te inha, ma mít cannính cư át munơi níc alứng inha, alứng cư khoiq sưq ticuoi ndon táq arnáq saq ngki arớq cư át munơi alứng inha. 4 Tớq inha rum munơi nhơ nốh Yê-su Ưlla he, alứng mít cannính cư át munơi alứng inha, bôn díh chức Yê-su Ưlla he hơ át alứng inha. 5 Cóq inha mŏp ticuoi conh ndon táq arnáq saq ngki dyôn yang Satán talóh cháq án, dŏq dyôn arvai án têq bôn tumống tớq ingái Ưlla he tớq lieh nga cúc cuteq ndô.

6 Lớiq ŏ inha cuhống inha la ticuoi ŏ chứng mát Yang Arbang-pilŏ́ng. Inha khoiq chom dyơ te parnai acám te bôt táq dyôn beng mi cơt pôih, idô: “Khán bôn biq bôt pôih, dyơ ial bôt ngki carchúc munơi alứng bôt mi, dyơ nhéq máh bôt mi ndon khoiq carchúc ngki cơt pôih nhéq.” 7 Bôt pôih ndô la acám te callong luaih. Cóq inha ial adúh nhéq máh bôt pôih te mít cannính inha, dŏq inha têq bôn mít cannính tamme. Crit khoiq cuchet tang he. Co iki he bôn mít cannính tamme. Yê-su la arớq pannán cưu ndon ticuoi Isa-ra-el báq kiac ndóng cha ayư Ingái Ngốh.* 8 Co iki, cóq he ayư ingái ngki, ma tới cha beng mi bôn bôt pôih tieq ndon bôn ngê luaih alứng ngê lới. Ma cóq he cha beng mi ndon ớq bôt pôih, la beng ndon bôn ngê tinớng tupứng alứng ngê piaiq.

9 Cư khoiq taran chớiq alang te nsuoi dŏq catớih inha êq át artoi alứng ticuoi ndon tới campái cayieq ma bíq munơi. 10 Ma cư lớiq bôn dyŏq inha êq artoi alứng ticuoi lớiq tin ndon tới campái cayieq ma bíq munơi, ham crơng, lop, lớiq la sang yang cannŏ́h. Khán cư dyŏq iki, inha cóq ngốh te cúc cuteq ndô. 11 Ma cư chón taran tớq chớiq alang ndô dŏq catớih tông inha te ticuoi ndon khoiq tin ma yôl táq idô: Tới campái cayieq ma bíq munơi, lớiq la ham crơng, lớiq la sang yang cannŏ́h, lớiq la u saq, lớiq la ham ngoiq crơng bol, lớiq la lop. Êq díh ticu cha munơi alứng ticuoi ndon táq arớq iki.

12-13 Cư lớiq bôn sưq máh ticuoi ndon iyốh tin. Ma lư Yang Arbang-pilŏ́ng táp ính sưq nha-án. Ma máh ticuoi tin tớq top inha, cóq inha sưq! Cóq inha chuih angốh conh ndon táq arnáq saq ngki te top inha.

6

Êq Dyôn Ticuoi Iyốh Tin Parchen Inha Ndon Khoiq Tin

1 Khán bôn ticuoi tớq top tin tarluaih, imo inha dáh lư pôq partớq parnai nga ticuoi lớiq tin dyôn nha-án parchen inha? Piaiq lư la inha pôq partớq parnai nga ticuoi khoiq tin Yê-su dyôn parchen inha. 2 Inha chom ma lớiq, urớh ticuoi tin Yê-su bôn chức têq sưq nhéq tưh ticuoi? Khán urớh inha sưq cứp náq ticuoi, imo callong két lư hoi-ndô inha lớiq chom parchen? 3 Inha chom ma lớiq, urớh he bôn chức sưq díh tarneng Yang Arbang-pilŏ́ng? Khán iki, piaiq lư dyôn he tarsưq máh arnáq tớq pang tumống ndô. 4 Khán bôn ticuoi tớq top inha ma tarluaih te mui nốh amớh, imo inha ính ticuoi lớiq tin parchen inha? 5 Cư tông iki dyôn inha sáng achiet. Imo arớq ớq ticuoi tubáiq tớq top tin dŏq parchen dyôn inha? 6 Inha la em ai ma nnáng munáq tarluaih ada munáq, dyơ inha dyôn ticuoi lớiq tin parchen parnai dyôn inha!

7 Khán tớq top tin ma bôn munáq dông munáq nga ntúq tarsưq, ndô la tíc apáh inha lớiq bôn veng khớm ngê Yang Arbang-pilŏ́ng. The chiuq dyôn ngai táq, alứng the chiuq ngai lop. 8 Ma inha táp munáq táq munáq, alứng munáq lop crơng munáq tớq top em ai inha bôm! 9-10 Inha khoiq chom dyơ Yang Arbang-pilŏ́ng lớiq cơt sút tớq mít ticuoi ndon táq arnáq saq. Inha êq thu cháq inha bôm, Yang Arbang-pilŏ́ng lớiq cơt sút tớq mít cannính ticuoi ndon táq idô: Tới campái cayieq ma bíq munơi, sang yang saq, láh parlưi, cán ính bôn tartuoq cán, conh ính bôn tartuoq conh, titôiq, ham crơng, ham ngoiq crơng bol, u saq, alứng lop. 11 Bôn ticuoi tớq top inha táq arnáq ngki te nsuoi. Ma hoi-ndô, co nhơ Yê-su Crit Ưlla he, alứng co nhơ Arvai Yang Arbang-pilŏ́ng, iki Yang Arbang-pilŏ́ng khoiq arau mít cannính inha; án táq dyôn inha cơt mmar na án, alứng dyôn inha chom át tinớng ŏ chứng mát án.

Cóq Inha Viar Yông Te Arnáq Tới Campái Cayieq Ma Bíq Munơi

12 Bôn ngai báq táq-ntêr idô: “Cư têq táq cứp arnáq.” Ma tới cứp arnáq ngki bôn tarnáp. Lớiq la: “Cư têq táq cứp arnáq.” Ma cư lớiq ính cơt sol arnáq mmo. 13 Yang Arbang-pilŏ́ng khoiq teng pallúng ien dŏq crơng tanna. Alứng án teng crơng tanna ien dŏq tớq pallúng. Ma urớh, án ính pupít bar nốh ngki. Muchứng ngki tưi, án teng cháq ticuoi, án lớiq dyôn ticuoi tới campái cayieq ma bíq munơi. Ma án teng cháq ticuoi dŏq dyôn án, alứng án táp teng crơng ŏ dyôn cháq ticuoi. 14 Nhơ te chức Yang Arbang-pilŏ́ng, án khoiq táq dyôn Yê-su tumống lieh te cuchet, alứng urớh án ính dyôn he bôn tumống lieh te cuchet muchứng Yê-su tưi.

15 Inha chom ma lớiq, cứp náq ticuoi tớq top tin la arớq mui phê te cháq Crit? Iki, imo inha parngíh, ŏ lớiq khán cư ial mui phê te cháq Crit, dyơ amúh alứng cán táiq cháq? Lư lớiq têq táq iki! 16 Alứng inha chom ma lớiq, ticuoi mmo báq pôq nga cán táiq cháq, nha-án lư cơt arớq mui cháq? Tớq tám uráq Yang Arbang-pilŏ́ng te inớh khoiq tông idô:

“Bar náq ngki lư cơt arớq mui cháq sớng.”✡

17 Ma khán inha mŏp sang cháq inha dyôn Ưlla, iki inha cơt mui mít mui cannính alứng Ưlla.

18 Cóq inha viar dyôn vít te máh ngê tới campái cayieq ma bíq munơi. Arnáq ndô la ndái te arnáq saq cannŏ́h, co arnáq ndô luaih lư ada cháq bôm. 19 Inha chom lớiq, cháq inha la arớq dúng sang dyôn Arvai Yang Arbang-pilŏ́ng át? Lư Yang Arbang-pilŏ́ng táp dyôn inha bôn Arvai án. Inha lớiq bôn ưlla cháq inha, ma án táp cơt ưlla cháq inha. 20 Co án khoiq plới inha tớq tarnáp ntáng lư, iki cóq inha mŏp sang cháq inha dŏq ayô án.

7

Phau-lô Cato Te Ial Campái Cayieq

1 Hoi-ndô cư ính taran ôi inha te máh callong inha khoiq taran plốh cư. Cư parngíh ŏ khán ticuoi lớiq ial campái cayieq. 2 Ma dŏq inha têq viar te arnáq tới campái cayieq ma bíq munơi, ŏ dyôn cứp náq conh ial campái alứng cứp náq cán ial cayieq. 3 Cayieq cóq táq cha ama apu alứng campái. Alứng campái cóq táq cha ama apu alứng cayieq. 4 Cán ndon khoiq bôn cayieq, án lớiq têq ưlla nnáng cháq án, ma cayieq án cơt ưlla cháq án. Muchứng ngki tưi, conh ndon khoiq bôn campái, án lớiq têq ưlla nnáng cháq án, ma campái án cơt ưlla cháq án. 5 Khán bar náq campái cayieq ma sŏ́ng lớiq ính táq cha ama apu biq ingái, co mmaq ính cớu, ngki têq táq iki. Ma vít ngki cóq inha táq cha ama apu lieh, dŏq yang Satán lớiq têq tardông inha táq arnáq saq na ính bôn ticuoi cannŏ́h. 6 Parnai ndô cư lớiq patáp inha, ma cư parngíh ŏ dyôn inha táq veng. 7 Cư ính nhéq máh ticuoi táq muchứng cư tưi, la lớiq ính ial campái cayieq. Ma Yang Arbang-pilŏ́ng dyôn cứp náq ticuoi munáq ndái te munáq; án ndon Yang dyôn ial campái lớiq la cayieq, án ndon Yang dyôn át munáq.

8 Hoi-ndô cư ính tông máh ticuoi ndon iyốh ial campái lớiq la cayieq, alứng máh cán cammai hơ, idô: Ŏ khán inha lớiq ial campái lớiq la cayieq arớq cư. 9 Ma khán inha lớiq rap chiuq át munáq, ngki ŏ inha ial campái lớiq la cayieq. Khaq inha ial campái lớiq la cayieq, aláng inha ính bôn ngai.

Phau-lô Cato Te Ticuoi Ndon Khoiq Ial Campái Cayieq

10 Máh ticuoi ndon khoiq bôn campái lớiq la cayieq, Ưlla he khoiq patáp nha-án idô: “Campái lớiq têq táh cayieq.” (Parnai ndô tới cư patáp.) 11 Khán cán táh cayieq, êq suo nnáng cayieq, ma ŏ lư khán án píh lieh nga cayieq tieq án. Alứng cayieq la lớiq têq táh campái.

12 Cư patáp máh ticuoi ndon khoiq tin dyơ, khán án bôn campái iyốh tin, ma campái án sŏ́ng át alứng án, cóq án êq táh campái án. (Callong ndô tới Ưlla patáp, ma cư táp patáp.) 13 Alứng khán bôn cán khoiq tin dyơ ma bôn cayieq iyốh tin, ma cayieq án bui cannính át alứng án, cóq án êq táh cayieq án. 14 Khán bôn cayieq iyốh tin, ma campái khoiq tin, Yang Arbang-pilŏ́ng lư táq ŏ ada cayieq án tưi co nhơ te án. Alứng khán bôn campái iyốh tin, ma cayieq khoiq tin, Yang Arbang-pilŏ́ng lư táq ŏ ada campái án tưi co nhơ án. Khán tới iki, máh acái nha-án la arớq acái ticuoi ndon lớiq tin. Ma hoi-ngki Yang Arbang-pilŏ́ng choi acái nha-án arớq acái ticuoi ndon khoiq tin dyơ. 15 Ma khán ticuoi iyốh tin ính táh campái lớiq la cayieq ndon khoiq tin, ngki têq án táh. Khán iki, campái lớiq la cayieq ndon khoiq tin, lớiq túh cóq cayúng án. Co Yang Arbang-pilŏ́ng arô he dyôn át artoi munơi. 16 Ma máh cán ndon khoiq cơt campái ngai ơi! Urớh piaiq cúng bôn, inha têq choi cayieq inha dyôn mot tin Yê-su tưi khán inha veng ngê Yê-su Crit khớm. Alứng máh conh ndon cơt cayieq ngai ơi! Urớh piaiq cúng bôn, inha têq choi campái inha dyôn mot tin Yê-su tưi khán inha veng ngê Yê-su Crit khớm.

Táq Máh Arnáq Yang Arbang-pilŏ́ng Yua

17 Cư patáp callong ndô dyôn cứp náq ticuoi khoiq tin, la cóq inha táq pôq arớq Yang Arbang-pilŏ́ng khoiq dyôn inha te inha iyốh tin. 18 Khán bôn conh ticuoi Isa-ra-el khoiq táq rit kít veng phep rit Isa-ra-el ma án tin Yê-su, êq yua án pupít tíc ngki. Alứng khán bôn ticuoi conh ndon iyốh táq rit kít ma tin Yê-su Crit tưi, êq yua án táq tíc ngki. 19 Táq rit kít, lớiq la lớiq táq, la muchứng. Ma callong pưt lư la cóq peh máh parnai Yang Arbang-pilŏ́ng patáp. 20 Arnáq amớh Yang Arbang-pilŏ́ng dyôn inha táq ndóng inha iyốh tin, ŏ dyôn inha yôl táq arnáq ngki. 21 Khán inha cơt ticuoi sol ndóng Yang Arbang-pilŏ́ng arô inha dyôn tin án, ngki inha êq parngíh amớh te inha cơi cơt sol. Ma khán ưlla inha taláh inha te sol, ngki inha têq táq arnáq cannŏ́h loi. 22 Khán Yang Arbang-pilŏ́ng dyôn inha tin án ndóng inha yôl cơt sol, cóq inha ayư Ưlla khoiq taláh inha. Alứng khán án dyôn inha tin ma inha tới sol, cóq inha ayư hoi-ndô inha cơt sol dyôn Crit. 23 Yê-su Crit khoiq plới inha tớq tarnáp ntáng lư. Iki inha êq cơt nnáng sol ngê ticuoi. 24 Em ai ơi! Arnáq amớh inha cơi suo cha ndóng inha iyốh tin, ŏ dyôn inha yôl táq arnáq ngki, ma cóq inha veng ngê Yang Arbang-pilŏ́ng hơ.

Phau-lô Cato Te Ticuoi Iyốh Ial Campái Cayieq

25 Hoi-ndô cư ính tông inha ndon yôl cumor lalớu. Cư lớiq bôn ráp arnáq ndô te Yang Arbang-pilŏ́ng, ma co Ưlla sruiq táq cư, ngki têq inha tin parnai cư.

26 Co tớq pang ndô bôn a-ưi callong dieiq arức, iki cư parngíh ŏ lư khán ticuoi lớiq ial campái, lớiq la cayieq. 27 Ma khán inha khoiq bôn campái dyơ, êq táh campái inha. Alứng khán inha iyốh bôn campái, ŏ inha êq ial campái. 28 Ma khán inha ính ial campái, la lớiq bôn luaih amớh. Alứng khán cumor ính ial cayieq, la lớiq bôn luaih amớh tưi. Ma máh ticuoi bôn campái lớiq la cayieq, nha-án bôn callong arức hơn te ticuoi iyốh bôn campái, lớiq la cayieq. Cư ính inha viar vít te callong arức ngki.

29 Em ai ơi, cư tông inha máh callong ndô, co ingái talloiq khoiq tumán ính tớq dyơ. Náp te hoi-ndô máh ticuoi khoiq bôn campái, cóq nha-án táq pôq arớq iyốh bôn. 30 Alứng máh ticuoi ndon sáng anguaq, cóq táq arớq lớiq sáng anguaq; máh ticuoi ndon bui hơr, cóq táq arớq lớiq sáng bui hơr; máh ticuoi ndon plới crơng, cóq táq arớq lớiq bôn plới amớh. 31 Alứng ticuoi ndon tớc cha máh crơng tớq pang ndô, cóq táq arớq lớiq bôn tớc cha; co pang ndô chón ính pít.

32 Cư lớiq ính inha rớu-ri níc te arnáq tớq pang ndô. Máh ticuoi ndon iyốh ial campái têq táq níc arnáq Yang Arbang-pilŏ́ng, co nha-án ính Yang Arbang-pilŏ́ng sáng bui cannính ada nha-án. 33 Ma máh ticuoi khoiq ial campái, cóq nha-án catóng táq arnáq tớq pang ndô, co nha-án ính campái nha-án sáng bui cannính. 34 Muchứng ngki tưi, cán ndon ớq cayieq, lớiq la cán iyốh bôn cayieq, nha-án ndái te cán khoiq bôn cayieq. Nha-án têq táq níc arnáq Yang Arbang-pilŏ́ng, co nha-án ính táq arnáq Yang Arbang-pilŏ́ng nhéq te mít cannính alứng nhéq te parngíh nha-án. Ma cán ndon khoiq bôn cayieq, cóq nha-án catóng táq arnáq tớq pang ndô, co nha-án ính cayieq nha-án sáng bui cannính.

35 Cư tông iki ada inha, co cư ính choi inha, tới cư ính catáng inha. Ma cư ính inha veng tapun carna piaiq, alứng mŏp sang cháq inha dŏq táq arnáq Yang Arbang-pilŏ́ng nhéq te tarngứh tarhơ.

36 Khán bôn lalớu khoiq cacháq práq pinêq ada cumor. Ma án parngíh ính táq lớiq ŏ ada cán ngki, co án lớiq rap bán ŏ cháq án bôm, ngki ŏ dyôn án tarcớiq; arnáq ngki la lớiq luaih amớh. 37 Ma khán conh ngki parngíh simớt lư lớiq ính ial, alứng án rap bán ŏ cháq án bôm, alứng ớq bôn nnáu patot án cóq ial, ma án chóng parngíh la ŏ khán lớiq tar-ial, arnáq ngki la ŏ tưi. 38 Iki, ticuoi ndon tar-ial, la án táq ŏ, ma ticuoi ndon lớiq ính tar-ial, ngki táq ŏ hơn.*

39 Cán ndon khoiq bôn cayieq, án lớiq têq suo cayieq tamme tingôi nhéq pang tumống cayieq án. Ma vít cayieq án cuchet, án têq suo cayieq tamme. Ma cóq án suo ticuoi conh ndon tin Yang Arbang-pilŏ́ng. 40 Ma veng ngê cư, khán rap, ngki ŏ át munáq, la ien hơn. Máh ngki táp cư ính tông inha. Alứng cư parngíh, Arvai Yang Arbang-pilŏ́ng táp tông cư máh arnáq ngki.

8

Phau-lô Cato Te Tampức

1 Hoi-ndô cư ính tông inha te crơng tanna ngai tutức sang yang cannŏ́h. Khán inha parngíh inha khoiq chom a-ưi, la inha asớr cháq. Ma callong pưt lư la cóq inha bôn callong amoih, dŏq inha têq choi yớu dyôn tin khớm lư loi. 2 Khán ticuoi mmo parngíh án chom a-ưi dyơ, ticuoi ngki iyốh chom te callong án cóq chom. 3 Ticuoi mmo amoih Yang Arbang-pilŏ́ng; Yang Arbang-pilŏ́ng lư chom ticuoi ngki.

4 Hoi-ndô cư ính tông inha te tanna ndon ngai khoiq tutức sang máh yang rup. He khoiq chom dyơ rup ngki ớq tarnáp. Alứng he khoiq chom dyơ, nưm Yang Arbang-pilŏ́ng táp la lư Yang. 5 Bôn a-ưi yang tớq pilŏ́ng alứng tớq cúc cuteq ngai báq sang alứng dyám náp, yang ngki cơt arớq ưlla ngai. 6 Ma he bôn nưm Yang Arbang-pilŏ́ng sớng, án la A-ám he. Án khoiq teng túc culám khám nốh, alứng án dyôn he tumống dŏq ayô án. Alứng he bôn nưm mui Ưlla sớng, Ưlla ngki la Yê-su Crit. Yang Arbang-pilŏ́ng teng cứp nốh nhơ te Yê-su, alứng he bôn tumống la nhơ te Yê-su.

7 Ma tới cứp náq ticuoi chom te nốh ngki. Co bôn ticuoi te top tin yôl parngíh te yang ndon nha-án báq sang te nsuoi, alứng khán nha-án cha crơng tanna khoiq ngai tức, la arớq nha-án yôl dyám náp yang ngki. Mít ticuoi ngki iyốh tin khớm; co iki nha-án sáng luaih tớq nha-án cha tanna khoiq ngai tức. 8 Cứp nốh crơng tanna lớiq bôn choi dyôn he cơt ŏ chứng mát Yang Arbang-pilŏ́ng, tam he cha, lớiq la lớiq cha.

9-10 Cứp nốh crơng tanna inha têq cha, ma cóq inha táq a-ŏ ada ticuoi tin iyốh khớm. Khán nha-án hôm inha ndon chom a-ưi ma cha tanna ngai khoiq tức, arnáq ngki la arớq inha tardông nha-án dyôn táq soi inha. Iki inha táq dyôn nha-án bôn luaih. 11 Iki máh callong inha chom a-ưi ngki táq dyôn em ai inha ndon iyốh tin khớm têq táh Yang Arbang-pilŏ́ng. Ma Crit khoiq cuchet tang dyôn nha-án. 12 Khán inha táq luaih ada em ai inha ndon iyốh tin khớm, la inha táq luaih ada Crit tưi. 13 Khán cư cha tanna ma táq dyôn em ai cư táq luaih, cư lớiq cha nnáng tanna ngki tingôi nhéq pang tumống cư, dŏq em ai cư lớiq táq luaih.

9

Chức Alứng Arnáq Ticuoi Dyưng Ati Yê-su

1 Cư la dyưng ati Yê-su. Arnáq amớh cư ính táq, ngki têq cư táq. Lư mát cư khoiq hôm Yê-su Ưlla he. Co cư táq arnáq Yang Arbang-pilŏ́ng, iki inha cơt ticuoi tin. 2 Bôn ticuoi lớiq tin cư cơt dyưng ati Yê-su, ma inha chom arlớih cư lư cơt dyưng ati Yê-su. Inha bôn mui mít alứng Yê-su la co cư cato inha. Iki inha cơt arớq tíc, cư lư cơt dyưng ati Yê-su.

3 Khán bôn ticuoi tíq cư, cư ính plốh nha-án idô: 4 Piaiq lớiq, cư seq nha-án ndon cammáng parnai cư chứm chiam cư? 5 Piaiq lớiq, cư têq dông munáq ticuoi tin ndon cơt campái cư pôq táq arnáq Yang Arbang-pilŏ́ng munơi alứng cư? Dyơ top tin cóq chiam he muchứng khoiq chiam Phi-er díh campái, máh a-em Ưlla he díh campái nha-án, alứng máh ticuoi dyưng ati cannŏ́h díh campái nha-án. 6 Co imo inha parngíh nưm Ba-naba alứng cư sớng cóq chiam cháq bôm? 7 Bôn ticuoi mmo cơt líng ma lớiq ial práq cống? Bôn ticuoi mmo táq arnáq tớq nưong ma lớiq ial cha culái along? Alứng bôn ticuoi mmo bán pannán cưu ma lớiq ngoiq dơq tóh cưu? 8 Cư tông iki la cư acám te veng ngê ticuoi báq táq-ntêr. Ma tớq phep rit Môi-se khoiq tông muchứng ngki tưi. 9 Án tông idô:

“Ndóng carrŏ́q dếq tarcong sro dyôn inha,

inha êq casom ngcang án.

Cóq inha dyôn án cha tưi,

co án táq arnáq dyôn inha.”

✡Ndóng Yang Arbang-pilŏ́ng tông iki, án lớiq bôn tông nưm te carrŏ́q sớng, 10 ma án tông díh te he hơ. Khán bôn bar náq ma sŏ́ng táq pidái munơi, munáq chớt munáq sot, nha-án bar náq lư ngcong bôn cống te arnáq nha-án. 11 He khoiq cato inha te parnai Yang Arbang-pilŏ́ng, cơt arớq he chóh callong mma tớq mít inha. Iki, khán he seq inha choi he dyôn bôn crơng tanna, inha parngíh he táq lớiq crái lớiq? 12 Khán bôn ticuoi cannŏ́h tớq cato inha, ngki inha dyám náp lư nha-án, alứng inha dyôn nha-án bôn crơng tanna cha. Ma piaiq lư la inha dyám náp he hơn te nha-án, co he táp la ticuoi tôm lư tớq cato inha. Ma he lớiq seq amớh te inha. He chiuq cứp nốh dieiq arức, dŏq he lớiq catáng parnai ŏ te Yê-su Crit. 13 Inha khoiq chom dyơ, ticuoi táq arnáq tớq Dúng Sang Pưt, nha-án ial crơng tanna te Dúng Sang ngki. Alứng ticuoi teng crơng tớq parông tớq Dúng Sang Pưt, nha-án ial cha mui phê te crơng mŏp sang ngki. 14 Muchứng ngki tưi, Yang Arbang-pilŏ́ng khoiq yua máh ticuoi ndon cammáng parnai ŏ te án, cóq chiam ticuoi ndon cato nha-án.

15 Ma cư lớiq nai seq amớh te inha. Alứng cư lớiq bôn taran chớiq alang ndô co ính seq inha choi. The cư cuchet, aláng dyôn ngai táq-ntêr cư seq inha choi. 16 Cư lớiq têq cuhống co te cư cato parnai ŏ Yang Arbang-pilŏ́ng, co Yang Arbang-pilŏ́ng táp yua cư cato. Khán cư lớiq bôn cato parnai ŏ te án, bap ngki lư tớq nga cư. 17 Khán cư chóng ính táq arnáq ndô, ngki cư bôn cống. Cư lớiq ính táq; ma Yang Arbang-pilŏ́ng yua cư cóq táq. Iki cư lớiq têq suon. 18 Amớh la cống alứng lơi dyôn cư? Cống alứng lơi dyôn cư la idô: Tớq cư cato parnai ŏ te Yang Arbang-pilŏ́ng, la cư cato sớng, tới co ính ial cống te ticuoi. Khán cư ính ial, têq cư ial, co cư cato parnai ŏ ngki dyôn inha.

19 Tam cư tới sol dyôn ticuoi mmo, ma cư táq arớq sol dyôn cứp náq ticuoi. Cư táq iki dŏq dông clứng ticuoi dyôn mot tin Yê-su, nhơ te cư cato nha-án. 20 Ndóng cư cato máh ticuoi Isa-ra-el, cư cơt arớq ticuoi Isa-ra-el tưi, dŏq nha-án bôn mot tin Yê-su co cư cato nha-án. Cư lớiq bôn veng nnáng phep rit Môi-se; ma ndóng cư cato ticuoi ndon veng rit, cư át muchứng nha-án tưi, dŏq nha-án bôn mot tin Yê-su nhơ te cư cato nha-án. 21 Muchứng ngki tưi, cư cơt arớq ticuoi tới ticuoi Isa-ra-el, dŏq nha-án têq mot tin Yê-su co nhơ cư cato nha-án. Cư át muchứng nha-án, ma cư lớiq táh ngê Yang Arbang-pilŏ́ng alứng ngê Crit. 22 Cư cơt arớq ticuoi ndon lớiq bôn tin khớm tưi, dŏq nha-án têq tin khớm lư loi. Iki cư cơt arớq yớu artoi ada cứp náq ticuoi, dŏq nha-án têq tin Yê-su. Cứp arnáq cư táq, cư ính máh ticuoi mot tin Yê-su Crit co nhơ te arnáq ngki. 23 Cứp arnáq cư táq, cư ính ticuoi cannŏ́h chom te parnai ŏ te Yê-su Crit. Iki cư bôn ráp tưi callong bún te parnai ngki.

24 Khán bôn a-ưi náq tampring talúh, bôn munáq sớng bôn ráp cống te án talúh chái. Iki cóq inha táq muchứng ngki tưi, cóq inha catóng veng ngê Yê-su Crit dyôn inha têq bôn ráp cống. 25 Nhéq máh ticuoi ndon ính tampring talúh, cóq nha-án catóng rian alứng bán ŏ cháq bôm. Co imo nha-án táq iki? Co nha-án ính bôn cống te nha-án tampring talúh. Cống ngki pít chái lư. Ma he cóq catóng rian níc te ngê Yê-su Crit, co he ính bôn cống ndon lớiq nai pít. 26 Iki cư táq catóng níc ính bôn cống ngki, arớq cư talúh tinớng lư, dyôn achái tớq ntúq anát. Cư la arớq ticuoi tarchốc hơ; cư lớiq bôn táq dớm ndớm. Muchứng ngki tưi, cư lớiq bôn táq náh-nnan táq arnáq Yang Arbang-pilŏ́ng. 27 Cư táq dieiq lư ada cháq cư bôm, dŏq patot mít cư dyôn chom peh. Dáh lơ, tớq cua cư cato ticuoi cannŏ́h, cư táp ớq cống, co cư táq thét.

10

Parnai Acám Te Ticuoi Isa-ra-el Te Inớh

1 Em ai ơi! Cư ính inha ayư lieh te máh achúc achiac he te inớh ndóng nha-án át tớq ntúq aih. Bôn tulúc cadứp kiaq nhéq tưh nha-án, díh te nha-án pôq cláh pandi dơq ving-cavang. 2 Ndóng tulúc cadứp nha-án, alứng ndóng nha-án pôq cláh pandi dơq ving-cavang, la arớq nha-án táq tíc na dơq dŏq cơt mui mít alứng Môi-se. 3 Nhéq tưh nha-án bôn cha mui nốh tanna te pilŏ́ng ndon Yang Arbang-pilŏ́ng dyôn. 4 Alứng nha-án bôn ngoiq mui nốh dơq ndon Yang Arbang-pilŏ́ng dyôn; dơq ngki hoi te búl ndon át alứng nha-án. Búl ngki la acám te Crit. 5 Ma bôn a-ưi náq te top nha-án táq dyôn Yang Arbang-pilŏ́ng lớiq bui cannính. Dyơ nha-án cuchet tíq-príq tớq ntúq aih.

6 Máh arnáq ngki cơt tíc dŏq catớih he lớiq ính táq nnáng máh ngê saq, arớq máh ticuoi ndon cuchet khoiq táq ngki. 7 Inha êq sang yang cannŏ́h arớq nha-án khoiq sang. Tớq tám uráq Yang Arbang-pilŏ́ng te inớh khoiq tông idô:

“Nha-án ticu ngoiq cha ndóng nha-án sang yang cannŏ́h.

Cua ngki nha-án tayứng ayưn tanghang lư.”✡

8 Êq bíq munơi khán tới campái cayieq arớq nha-án khoiq táq. Tớq mui ingái bôn 23,000 náq cuchet la co tian nha-án táq saq iki. 9 Êq chim Yang Arbang-pilŏ́ng arớq nha-án chim. Iki cusánh tŏ́h a-ưi ticuoi, dyơ nha-án cuchet. 10 Êq nhannha-nhannhóm arớq nha-án. Co nha-án táq arnáq saq iki, tarneng Yang Arbang-pilŏ́ng ndon bôn chức têq cachet ticuoi tớq pupít nha-án.

11 Máh arnáq ngki Yang Arbang-pilŏ́ng táq ada achúc achiac he, dŏq cơt tíc dyôn he chom. Alứng ngai khoiq taran te máh nốh ngki dŏq catớih he, co khoiq tumán ính tớq ingái talloiq dyơ. 12 Co iki, khán ticuoi mmo parngíh án tin khớm dyơ, cóq án me a-ŏ mít cannính án bôm, dáh lơ án dứm tớq ngê saq. 13 Cứp nốh saq ndon ính tardông inha, ngê ngki ính tardông ticuoi cannŏ́h hơ. Ma Yang Arbang-pilŏ́ng ndon tinớng tupứng, án lớiq dyôn ngê saq ngki tardông inha clưi te rêng inha rap chiuq. Ndóng máh ngê ngki tớq ính tardông inha, Yang Arbang-pilŏ́ng taviar inha dyôn vít te ngê ngki. Iki ngê ngki lớiq têq tardông inha.

Êq Sang Yang Cannŏ́h

14 Co iki em ai ndon cư amoih ơi, cóq inha êq sang máh rup yang saq. 15 Cư cato inha muchứng cư báq cato ticuoi tubáiq tưi. Cóq inha parngíh bôm te máh parnai ndon cư chón cato. 16 Ndóng he ngoiq dơq te tingan ndon acám te aham Crit, lư ndóng ngki he sŏ́ng mui mít alứng án, alứng he si-ơn Yang Arbang-pilŏ́ng dyôn he ngoiq aham án. Alứng ndóng he péq cha beng ndon acám te sáiq Crit, lư ndóng ngki he sŏ́ng mui mít alứng án. 17 Tam he a-ưi náq, ma he cha chúng nưm mui lám beng sớng. Co nhéq náq he bôn mui mít mui cannính, iki he cha chúng mui lám beng.

18 Cư ính inha parngíh te ticuoi Isa-ra-el. Tớq nha-án cha crơng ngai mŏp sang dyôn Yang Arbang-pilŏ́ng, la nha-án bôn phê te arnáq mŏp sang ngki. 19 Khán iki, amớh cư chón acám? Bôn tarnáp lớiq, te crơng ngai tutức lớiq la te yang saq? 20 Ớq tarnáp! Ma cư acám ngki la idô: Crơng ndon nha-án tutức la mŏp sang dyôn yang saq, tới dyôn Yang Arbang-pilŏ́ng. Alứng cư lớiq ính inha bôn phê alứng yang saq. 21 Inha lớiq têq ngoiq te tingan Ưlla, dyơ ngoiq te tingan yang saq hơ. Alứng inha lớiq têq cha tanna te kichơng Ưlla, dyơ cha tanna te kichơng yang saq hơ. 22 Inha táq iki, inha ính Yang Arbang-pilŏ́ng i-ôiq lớiq? Inha parngíh inha bánh rêng hơn te Yang Arbang-pilŏ́ng lớiq?

Cóq Inha Parngíh Níc Te Yớu Ndon Tin Iyốh Khớm

23 Inha báq tông idô: “Cư têq táq cứp arnáq cư ính.” Ma tới cứp arnáq ngki bôn tarnáp. Alứng bôn ngai tông idô: “Cư têq táq cứp arnáq cư ính.” Ma tới cứp arnáq ngki têq choi dyôn tin khớm lư. 24 Inha êq suo callong ŏ dyôn cháq inha bôm, ma cóq inha parngíh, amớh la ŏ dyôn ticuoi cannŏ́h. 25 Inha têq cha cứp nốh sáiq ndon inha plới, ma ŏ dyôn inha êq plốh te sáiq ngki, dŏq mít inha lớiq tíq inha bôm. 26 Tớq tám uráq Yang Arbang-pilŏ́ng te inớh khoiq tông idô:

“Máh cruong pưn pilŏ́ng crôp ndô alứng cứp nốh át tớq ngki,

lư Yang Arbang-pilŏ́ng táp ưlla.”✡

27 Khán ticuoi iyốh tin Yê-su ma mơi inha tớq cha alứng nha-án; alứng khán inha pôq cha, ngki têq inha cha cứp nốh tanna nha-án angốh dyôn inha cha. Ma inha êq plốh te tanna ngki, dŏq mít inha lớiq tíq inha bôm. 28 Ma khán ticuoi mmo tông inha idô: “Crơng tanna ndô khoiq ngai tức dyơ,” iki inha êq cha, dŏq ticuoi ndon tông inha lớiq sáng anguaq te inha cha tanna ngki, co án parngíh ticuoi mmo cha tanna ngki la luaih. 29 Cư lớiq tông te mít cannính inha, ma cư môl te ticuoi ndon tông inha. Dáh lơ inha ính plốh idô: “He chom lớiq bôn amớh khán he cha tanna ndô. Co imo he lớiq têq cha, la co ticuoi cannŏ́h parngíh khán cha tanna ngki la luaih? 30 Khán he si-ơn Yang Arbang-pilŏ́ng dyôn he bôn crơng tanna cha, imo ticuoi cannŏ́h nnáng ính tíq te he cha crơng ngki?”

31 Iki, tớq inha cha, lớiq la ngoiq, lớiq la táq arnáq amớh, cóq inha táq cứp nốh dyôn ngai ayô Yang Arbang-pilŏ́ng. 32 Cóq inha táq ŏ níc ada top Isa-ra-el, ada ticuoi tới ticuoi Isa-ra-el, alứng ada top tin Yê-su, dŏq nha-án lớiq pê cannính co te arnáq inha táq. 33 Iki, cứp arnáq cư táq, cư ính táq dyôn cứp náq ticuoi sáng bui. Cư lớiq parngíh ính táq ŏ ada cháq cư bôm, ma cư ính táq ŏ ada cứp náq ticuoi, dŏq nha-án bôn ráp callong choi tamống.

11

1 Iki cóq inha soi cư, muchứng cư soi Crit.

Cato Te Máh Cán Tớq Rum Sang

2 Cư ayô inha co inha ayư níc cư, alứng inha peh máh parnai cư khoiq cato inha. 3 Ma cư ính inha chom arlớih idô: Yang Arbang-pilŏ́ng la plô Crit; Crit la plô ticuoi conh; alứng cayieq la plô campái. 4 Khán bôn munáq conh cớu, lớiq la cato parnai Yang Arbang-pilŏ́ng dyôn ticuoi cannŏ́h, ma án pưng crơng tớq plô, án táq iki, táq dyôn Crit sáng achiet, co Crit la plô dyôn ticuoi conh. 5 Ma khán bôn munáq cán cớu seq, lớiq la cato parnai Yang Arbang-pilŏ́ng dyôn ticuoi cannŏ́h, ma án lớiq pưng khán tớq plô, án táq iki, táq dyôn cayieq án sáng achiet, co cayieq la plô dyôn campái. Arnáq ngki la arớq ngai khoiq cuah nhéq sóc te plô cán.* 6 Khán cán lớiq pưng amớh tớq plô, ŏ dyôn án cuah nhéq sóc te plô. Ma khán cán ngki sáng achiet cuah nhéq sóc te plô, ŏ dyôn án pưng khán. 7 Ticuoi conh êq pưng crơng amớh tớq plô, co Yang Arbang-pilŏ́ng teng ticuoi conh muchứng án. Iki, co nhơ te conh, ngai ayô Yang Arbang-pilŏ́ng. Alứng co nhơ te cán, ngai ayô conh. 8 Yang Arbang-pilŏ́ng lớiq bôn teng conh te cháq cán, ma án teng cán te cháq conh. 9 Alứng án lớiq teng conh dŏq dyôn cán, ma án teng cán dŏq dyôn conh. 10 Co iki, ndóng máh ticuoi cán rum sang, cóq nha-án pưng khán tớq plô, táq tíc nha-án bôn chức két hơn te máh ticuoi conh chứng mát tarneng Yang Arbang-pilŏ́ng. † 11 Chứng mát Ưlla he, ticuoi cán cóq bôn ticuoi conh, alứng ticuoi conh cóq bôn ticuoi cán tưi. 12 Co te nsuoi Yang Arbang-pilŏ́ng teng cán te cháq conh. Ma tatun loi, cứp náq conh ngốh te cháq cán. Ma nhéq nốh ngki tớq te Yang Arbang-pilŏ́ng nhéq.

13 Ma cóq inha parngíh bôm, piaiq ma lớiq ndóng ticuoi cán cớu seq ma lớiq pưng amớh tớq plô? 14 Khán ticuoi conh dŏq sóc toiq, ngki nha-án sáng achiet, co Yang Arbang-pilŏ́ng khoiq anát nha-án la iki. 15 Ma ticuoi cán dŏq sóc toiq, ngki ngai hôm ŏ, co sóc la muchứng crơng nha-án pưng tớq plô. 16 Ma khán bôn ngai ính tarmien te callong ndô, cư ính tông nha-án idô: He alứng máh top tin lớiq bôn táq ndái te callong ndô, ndóng he rum sang tám Yang Arbang-pilŏ́ng.

Cha Ngoiq Dŏq Ayư Lieh Ưlla He

17 Máh parnai patáp tatun ndô, cư lớiq têq ayô inha, co te arnáq inha rum sang ngki, inha báq táq arnáq lớiq ŏ hơn te inha táq arnáq ŏ. 18 Tôm lư, cư khoiq sáng ngai táq-ntêr te top inha idô: Ndóng inha rum sang tám Yang Arbang-pilŏ́ng, inha caryáh cơt mmar top. Alứng cư sáng ính tin-tin tưi parnai ngai táq-ntêr ngki. 19 Tớq top inha caryáh cơt a-ưi top, arnáq ngki apáh dyôn ticuoi cannŏ́h chom top mmo lư tin Yang Arbang-pilŏ́ng. 20 Ndóng inha rum cha ayư te Yê-su cuchet tang inha, inha lớiq lư táq veng rit ngki. 21 Co te arnáq cha bui ngki, cứp náq inha mmar cha tanna bôm nsuoi. Bôn ticuoi ndon lớiq khám cha tanna, alứng bôn ticuoi ndon bol. 22 Imo arớq inha ớq dúng, cóq pôq cha ngoiq tớq dúng sang? Imo inha lớiq dyám náp top tin Yang Arbang-pilŏ́ng? Alứng imo inha táq dyôn ticuoi kidit sáng achiet? Amớh inha ính cư tông inha te nốh ndô? Inha ính cư ayô inha lớiq? Lớiq! Cư lư lớiq ayô inha.

23 Co cư khoiq tông inha dyơ te máh nốh Ưlla he khoiq dyôn cư chom. Ndóng idáu munáq culieu Yê-su, Yê-su Ưlla he ial mui mêng beng. 24 Án si-ơn Yang Arbang-pilŏ́ng alứng péq beng ngki. Dyơ án tông idô: “Ndô la cháq cư ndon cuchet tang inha. Cóq inha táq arớq ndô dŏq ayư níc cư.”

25 Muchứng ngki tưi, cua nha-án cha, Yê-su ial tingan dơq alứng tông idô: “Dơq ndô la tíc Yang Arbang-pilŏ́ng carhŏt parnai tamme ada inha nhơ te aham cư. Tớq inha ngoiq dơq ndô, inha ayư níc cư.”

26 Iki, ndóng mmo inha cha beng ndô alứng ngoiq dơq te tingan ndô, la táq tíc Ưlla he khoiq cuchet tang inha. Cóq inha táq arnáq ndô tingôi ingái Ưlla he tớq lieh nga cúc cuteq ndô.

27 Co iki, ticuoi mmo cha beng ndô, lớiq la ngoiq dơq ndô, ma cha ngoiq lớiq piaiq, la muchứng án táq luaih ada cháq alứng aham Yê-su. 28 Iki ticuoi mmo cha beng ndô alứng ngoiq dơq ndô, cóq án tituaiq lieh te mít cannính án avai, ki-náq án têq cha ngoiq. 29 Khán bôn ticuoi mmo cha ngoiq ma lớiq dyám náp beng alứng dơq ndon acám te cháq Yê-su, Yang Arbang-pilŏ́ng lư táq tôt án. 30 Co tian iki inha bôn a-ưi a-ái tarma, alứng bôn án ndon cuchet hơ. 31 Ma khán he tituaiq mít cannính he bôm nsuoi cha ngoiq, lư he bôn vít te Yang Arbang-pilŏ́ng táq tôt he. 32 Yang Arbang-pilŏ́ng táq he iki la co án ính paclieq he, alứng án ính he bôn vít te án táq tôt máh ticuoi ndon lớiq tin án.

33 Iki em ai ơi, ndóng inha rum cha munơi ính ayư te Yê-su khoiq cuchet tang inha, cóq munáq pớn munáq. 34 Khán bôn ticuoi mmo sáng pinhaih, dyôn án cha tớq dúng án nsuoi. Iki Yang Arbang-pilŏ́ng lớiq tíq án táq lớiq piaiq ndóng inha rum sang.

Ma máh nốh cannŏ́h, tớq cư pôq nga inha, cư ính tông inha loi.

12

Nốh Ndon Arvai Yang Arbang-pilŏ́ng Dyôn Ticuoi Táq

1 Em ai ơi! Hoi-ndô cư ính tông inha te máh nốh ndon Arvai Yang Arbang-pilŏ́ng dyôn ticuoi táq. Cư ính inha chom arlớih te nốh ngki. 2 Ndóng inha iyốh tin Yê-su, ngki ngai tardông inha sang máh rup yang saq; ma máh rup ngki lớiq bôn tumống. 3 Co iki, cóq inha chom arlớih idô: Ticuoi mmo bôn Arvai Yang Arbang-pilŏ́ng át, ticuoi ngki lớiq têq tông idô: “Seq dyôn Yê-su tumúh callong pupap.”

Alứng khán ticuoi mmo ớq Arvai Yang Arbang-pilŏ́ng át, ticuoi ngki lớiq têq ngin idô: “Yê-su la Ưlla cư.”

4 Máh nốh ndon Arvai Yang Arbang-pilŏ́ng dyôn la ndái nhéq, ma nhơ te nưm mui Arvai Yang Arbang-pilŏ́ng sớng. 5 Bôn a-ưi arnáq ndái ticuoi têq táq veng ngê Yang Arbang-pilŏ́ng, ma cứp arnáq bôn nưm mui Ưlla sớng cơt sút. 6 Cứp náq ticuoi bôn mmar arnáq táq, ma bôn nưm Yang Arbang-pilŏ́ng sớng dyôn ticuoi bôn arnáq táq. 7 Arvai Yang Arbang-pilŏ́ng dyôn cứp náq ticuoi tin bôn táq arnáq ŏ, dŏq munáq tarchoi munáq. 8 Arvai Yang Arbang-pilŏ́ng dyôn munáq bôn parnai tubáiq dŏq cato ticuoi cannŏ́h. Án dyôn munáq chom te a-ưi ngê. 9 Án dyôn munáq têq tin khớm lư. Án dyôn munáq bôn chức têq táq bánh máh ticuoi a-ái. 10 Án dyôn munáq bôn chức têq táq arnáq sileh. Án dyôn munáq cato tang ngcang Yang Arbang-pilŏ́ng. Án dyôn munáq bôn ngê tubáiq dŏq tituaiq máh ngê ndon tớq te yang saq, lớiq la tớq te Arvai Yang Arbang-pilŏ́ng. Án dyôn munáq chom táq-ntêr cang laq. Alứng án dyôn munáq chom titoiq lieh cang ngki. 11 Nưm mui Arvai Yang Arbang-pilŏ́ng táp dyôn máh nốh ngki nga máh ticuoi, ma munáq ndái te munáq.

Phau-lô Acám Te Cháq Ticuoi Bôn A-ưi Nốh

12 Cháq ticuoi bôn a-ưi nốh. Ma máh nốh ngki cơt mui cháq sớng. Muchứng ngki tưi, nhéq máh ticuoi tin cơt nưm mui top, alứng top ngki la acám te cháq Crit. 13 Tam he la ticuoi Isa-ra-el, lớiq la tới ticuoi Isa-ra-el, ticuoi sol lớiq la ticuoi lớiq sol, nhéq náq he bôn ráp mui tíc na Arvai Yang Arbang-pilŏ́ng dŏq cơt mui cháq, alứng nưm mui Arvai ngki táp cơt arớq dơq hoi níc dyôn cứp náq he bôn ngoiq.*

14 Cháq ticuoi cóq bôn a-ưi nốh, ki-náq cơt cháq, tới nưm mui nốh sớng. 15 Khán dyưng tông idô: “Cư tới ati. Iki cư tới mui nốh te cháq,” dyưng tông iki la lớiq piaiq, co án la mui nốh te cháq. 16 Alứng khán cutor tông idô: “Cư tới mát. Iki cư tới mui nốh te cháq,” cutor tông iki la lớiq piaiq, co án la mui nốh te cháq. 17 Khán cháq bôn nưm mát sớng, imo têq án sáng sieng? Alứng khán cháq bôn nưm cutor sớng, imo têq án sáng hơi? 18 Ma ndóng Yang Arbang-pilŏ́ng teng cháq ticuoi, án teng a-ưi nốh veng mít án ính. 19 Khán bôn nưm mui nốh sớng, lư lớiq têq cơt cháq. 20 Ma callong lư la cóq bôn a-ưi nốh, ki-náq têq cơt cháq.

21 Iki mát lớiq têq tông ada ati idô: “Cư lớiq ính mái.” Alứng plô lớiq têq tông ada dyưng: “Cư lớiq ính mái!” 22 Ma bôn a-ưi nốh tớq cháq ndon he parngíh lớiq bôn pưt amớh. Ma cháq cóq bôn nốh ngki. 23 Alứng máh nốh tớq cháq ndon he parngíh bôn tarnáp biq, nốh ngki he báq dyám náp hơn te nốh cannŏ́h. Ma máh nốh ndon clôp, nốh ngki he táq dyôn le. 24 Alứng máh nốh ndon lớiq clôp, nốh ngki lớiq túh cóq táq le nnáng. Yang Arbang-pilŏ́ng teng cứp nốh tớq cháq he dyôn át munơi. Alứng máh nốh he parngíh lớiq bôn pưt amớh, nốh ngki Yang Arbang-pilŏ́ng dyôn cơt pưt lư. 25 Iki máh nốh tớq cháq he lớiq têq paryáh, ma nốh ndô cóq tarchoi nốh ngki. 26 Khán mui nốh amớh tớq cháq sáng a-ái, cứp nốh tớq cháq la sáng a-ái nhéq. Alứng khán mui nốh amớh tớq cháq sáng bui, cứp nốh tớq cháq la sáng bui tưi.

27 Nhéq náq inha ndon tin la arớq cháq na Crit. Inha la máh nốh te cháq án. 28 Yang Arbang-pilŏ́ng khoiq rêh cứp náq inha dyôn táq arnáq tớq top tin. Án ndon cơt dyưng ati Yê-su. Án ndon cơt ticuoi tang ngcang. Án ndon cơt thới. Án ndon têq táq arnáq sileh. Án ndon bôn chức têq táq bánh ticuoi a-ái, lớiq la choi yớu, lớiq la kiaq me top tin, lớiq la chom táq-ntêr cang laq. 29 Ma tới cứp náq ticuoi têq cơt dyưng ati Yê-su, lớiq la cato tang ngcang Yang Arbang-pilŏ́ng, lớiq la cơt thới. Tới cứp náq ticuoi têq táq arnáq sileh, 30 lớiq la táq bánh ticuoi a-ái, lớiq la táq-ntêr cang laq, lớiq la titoiq lieh cang laq ngki. 31 Bôn a-ưi nốh ndon Arvai Yang Arbang-pilŏ́ng dyôn inha. Iki cóq inha tél-sél ính bôn nốh ŏ hơn te máh nốh cannŏ́h.

Hoi-ndô cư ính tông inha te nốh pưt clưi nhéq te cannŏ́h.

13

Callong Amoih

1 Tam cư hôi táq-ntêr a-ưi cang ndon ticuoi tacang, lớiq la cang tarneng Yang Arbang-pilŏ́ng tacang, ma khán cư ớq callong amoih, parnai cư tông la arớq ngai tính talle, lớiq la tráh sar sớng. 2 Tam cư hôi cato tang ngcang Yang Arbang-pilŏ́ng, apúh nhéq máh nốh catốq, rian a-ưi, alứng tin khớm lư tingôi têq cư yua cóh dyôn tarvih, ma khán cư ớq callong amoih, máh arnáq ngki lớiq tưr amớh. 3 Tam cư dyôn nhéq crơng cư nga ticuoi kidit, lớiq la cư chiuq ngai chŏ́ng cháq cư, ma khán cư ớq callong amoih, máh arnáq ngki lớiq bôn tarnáp amớh.

4 Callong amoih la bôn mít thur, mít lambŏt, lớiq i-ôiq camíq, lớiq pupưt, lớiq cuhống. 5 Lớiq táq-ntêr lớiq ŏ, lớiq ial ngê bôm, lớiq chái nháih, lớiq náp luaih yớu. 6 Lớiq sáng bui alứng arnáq lớiq ŏ, ma sáng bui alứng arnáq ŏ nha arnáq piaiq. 7 Callong amoih rap ót cứp nốh, tin khớm níc, bôn callong ngcong, alứng chiuq tanhir níc máh nốh dieiq arức.

8 Nưm mui callong amoih táp lớiq nai pít. Máh parnai ticuoi cato tang ngcang Yang Arbang-pilŏ́ng, urớh lư cơt pít nhéq. Máh cang laq lớiq bôn ngai táq-ntêr nnáng. Alứng máh ngê ticuoi chom la cơt pít nhéq. 9 Co máh ngê he chom, la he chom biq sớng; alứng máh ngê he cato tang ngcang Yang Arbang-pilŏ́ng, la he cato lớiq nhéq. 10 Ma tư he chom cứp nốh, ngki nốh he chom biq cơt pít nhéq.

11 Ndóng cư yôl ngai-acái, cư táq-ntêr arớq ngai-acái táq-ntêr, cư sáng arớq ngai-acái sáng, cư parngíh arớq ngai-acái parngíh. Ma tư cư cơt sasai, cư táh nhéq ngê arớq ngai-acái. 12 Hoi-ndô la arớq he clớng tallớng, ma hôm lớiq arlớih. Ma urớh, arớq he me tardáng mát. Hoi-ndô cư chom biq, ma urớh cư chom nhéq, muchứng Yang Arbang-pilŏ́ng chom cư hoi-ndô. 13 Tớq pang ndô bôn pe callong pưt lư, la idô: Mui la callong tin, bar la callong ngcong, pe la callong amoih. Te pe callong ndô, bôn mui callong pưt clưi nhéq te cannŏ́h, la callong amoih.

14

Phau-lô Cato Te Nốh Ndon Arvai Yang Arbang-pilŏ́ng Dyôn Ticuoi Táq

1 Iki, cóq inha catóng suo dyôn bôn mít amoih. Alứng cóq inha tél-sél ính bôn máh nốh ndon Arvai Yang Arbang-pilŏ́ng dyôn. Nốh pưt lư te máh nốh ndon Arvai Yang Arbang-pilŏ́ng dyôn la cato tang ngcang Yang Arbang-pilŏ́ng. 2 Co ticuoi mmo táq-ntêr tớq cang laq, án lớiq bôn táq-ntêr alứng ticuoi, ma án táq-ntêr alứng Yang Arbang-pilŏ́ng, co ticuoi lớiq chom cang ngki. Arvai Yang Arbang-pilŏ́ng dyôn án táq-ntêr parnai catốq. 3 Ma ticuoi ndon cato tang ngcang Yang Arbang-pilŏ́ng, án cato dyôn ticuoi cannŏ́h têq tin khớm lư loi. Án catớih alứng khêr yớu. 4 Ticuoi mmo táq-ntêr tớq cang laq, ngki án táq dyôn nưm án bôm cơt tin khớm. Ma ticuoi mmo cato tang ngcang Yang Arbang-pilŏ́ng, ngki án táq dyôn top tin cơt tin khớm lư loi.

5 Cư ính nhéq náq inha têq táq-ntêr cang laq; ma hơn te ngki loi la cư ính inha têq cato tang ngcang Yang Arbang-pilŏ́ng. Ticuoi mmo cato tang ngcang Yang Arbang-pilŏ́ng, ngki án táq arnáq ŏ hơn te ticuoi táq-ntêr tớq cang laq. Ma khán bôn ticuoi mmo chom angốh ngê te cang laq, ngki ŏ dyôn án ndon cato tớq cang laq. Án táq dyôn top tin cơt tin khớm lư loi. 6 Em ai ơi! Khán cư tớq nga inha ma táq-ntêr tớq cang laq, bôn tarnáp amớh dyôn inha? Ma khán cư tớq alứng cato inha te máh ngê Yang Arbang-pilŏ́ng apáh ada cư, lớiq la máh ngê ndon cư khoiq chom te án, lớiq la máh ngê iyốh tớq, lớiq la máh parnai piaiq te ngê Yang Arbang-pilŏ́ng, máh callong ngki bôn tarnáp lư dyôn inha.

7 Cư ính acám te crơng parlơ. Máh crơng ngki lớiq bôn tumống. Ma khán ngai plŏ́ng tirel, lớiq la tapiaih tallư ma lớiq tarpiaiq, ngki táq dyôn máh ticuoi cammáng lớiq chom alhoiq amớh án ính plŏ́ng lớiq la tapiaih. 8 Alứng khán ngai plŏ́ng tangcoi arô máh líng dyôn ngốh tarchíl ma plŏ́ng lớiq crái, lư lớiq bôn nnáu thuan ngốh tarchíl. 9 Muchứng ngki tưi, khán ngcang inha ma táq-ntêr tớq cang laq, máh ticuoi ndon cammáng lớiq chom amớh te inha chón tông. Co parnai inha tông lớiq cơt callong. 10 Pưn pilŏ́ng crôp ndô bôn a-ưi cang. Ma cứp cang bôn callong. 11 Ma khán cư sáng ticuoi táq-ntêr tớq cang ndon cư lớiq chom, ticuoi ndon táq-ntêr me nga cư arớq ticuoi te cruong cannŏ́h, alứng cư me nga án muchứng ngki tưi. 12 Khán inha tél-sél ính bôn máh nốh ndon Arvai Yang Arbang-pilŏ́ng dyôn, cóq inha suo dyôn bôn nốh ŏ hơn te cannŏ́h, dŏq inha têq tarchoi top tin dyôn cơt rêng asớr tớq ngê Yang Arbang-pilŏ́ng.

13 Ticuoi mmo táq-ntêr tớq cang laq, cóq án cớu seq te Yang Arbang-pilŏ́ng dyôn án chom angốh ngê te parnai án táq-ntêr ngki. 14 Khán cư cớu tớq cang laq, iki mít cư lư cớu, ma parngíh cư lớiq chom amớh te parnai ngki. 15 Khán iki, imo cư ính táq? Cư ính cớu tớq cang laq tớq mít alứng tớq parngíh hơ. Alứng ndóng cư cứh ayô, cư ính cứh tớq cang laq alứng cứh tớq parngíh. 16 Khán inha cớu si-ơn Yang Arbang-pilŏ́ng tớq cang laq sớng, imo têq ticuoi ndon át tumán inha bôn phê? Lư nha-án lớiq chom amớh inha chón cớu seq. 17 Khán inha cớu si-ơn Yang Arbang-pilŏ́ng tớq cang laq la ŏ tưi, ma parnai inha cớu ngki lớiq bôn choi amớh ticuoi cannŏ́h dyôn têq tin khớm lư loi.

18 Cư si-ơn Yang Arbang-pilŏ́ng, án dyôn cư chom táq-ntêr cang laq a-ưi hơn te inha. 19 Ma ndóng cư rum munơi alứng top tin, the cư cato sông callong dyôn nha-án chom arlớih, aláng cư cato mui chít ngin callong tớq cang laq.

20 Em ai ơi! Te parnai inha táq-ntêr tớq cang laq, inha êq soi ticuoi ndon parngíh arớq ngai-acái, ma cóq inha soi arớq parngíh ticuoi sasai. Ma te arnáq lớiq ŏ, ngki ŏ dyôn inha parngíh arớq ngai-acái. 21 Tớq tám uráq Yang Arbang-pilŏ́ng te inớh khoiq taran idô:

“Yang Arbang-pilŏ́ng tông idô: ‘Urớh cư ính táq-ntêr alứng ticuoi ndô

nhơ te ticuoi táq-ntêr ndái cang,

alứng nhơ te ngcang ticuoi ndon tới ticuoi cư.

Tam cư táq máh ngki, ma ticuoi cư yôl lớiq cammáng parnai cư.’ ”✡

22 Co iki arnáq táq-ntêr tớq cang laq la cơt tíc dyôn ticuoi iyốh tin, tới dyôn ticuoi ndon khoiq tin dyơ. Ma te parnai cato tang ngcang Yang Arbang-pilŏ́ng la tíc dyôn máh ticuoi khoiq tin dyơ, tới dyôn máh ticuoi iyốh tin. 23 Co iki, khán máh top tin tớq rum mui ntúq, alứng cứp náq nha-án táq-ntêr tớq cang laq, ma máh ticuoi ndon iyốh tin alứng ticuoi ndon lớiq nai sáng cang ngki ma mot rum tưi, nha-án ính tông top tin ngki la ticuoi yúh. 24 Ma khán top tin tớq rum mui ntúq, alứng cứp náq nha-án cato tang ngcang Yang Arbang-pilŏ́ng, ma máh ticuoi ndon iyốh tin alứng ticuoi ndon lớiq chom a-ưi te Yang Arbang-pilŏ́ng ma mot rum tưi, nha-án sáng luaih, dyơ nha-án tituaiq lieh te mít cannính nha-án. Dyơ nha-án chom arlớih, urớh Yang Arbang-pilŏ́ng sưq nha-án. 25 Ngê lớiq ŏ ndon nha-án catốq tớq mít, ngki lớiq têq catốq nnáng. Ma nha-án ính chóh tarcol sang tám Yang Arbang-pilŏ́ng, alứng nha-án tông idô: “Lư bôn Yang Arbang-pilŏ́ng át alứng inha.”

Cóq Táq Ŏ Ndóng Rum Sang

26 Khán iki, imo he ính tông te callong ngki? Ndóng top inha rum sang munơi, bôn ticuoi ndon cứh ayô Yang Arbang-pilŏ́ng, bôn ticuoi ndon pasoi, bôn ticuoi ndon cato máh arnáq ndon Yang Arbang-pilŏ́ng khoiq apáh dyôn án, bôn ticuoi ndon táq-ntêr tớq cang laq, alứng bôn ticuoi ndon chom angốh ngê te cang laq ngki. Máh arnáq inha táq, cóq inha táq dyôn top tin cơt pưt asớr. 27 Khán bôn ticuoi ính táq-ntêr tớq cang laq, ngki dyôn bar náq lớiq la pe náq sớng táq-ntêr, ma cóq nha-án táq-ntêr muchư munáq, dyơ dyôn ticuoi cannŏ́h angốh ngê te parnai nha-án táq-ntêr. 28 Ma khán ớq ticuoi angốh ngê, piaiq lư ticuoi ndon ính táq-ntêr tớq cang laq êq táq-ntêr ndóng rum sang. Ma têq án táq-ntêr nưm án alứng Yang Arbang-pilŏ́ng sớng. 29 Khán bôn bar pe náq ính cato tang ngcang Yang Arbang-pilŏ́ng, ngki dyôn muchư munáq cato, dyơ máh ticuoi ndon át tớq ntúq ngki cóq tituaiq lieh te máh parnai án cato. 30 Ndóng án chón cato, ma Yang Arbang-pilŏ́ng apáh mui nốh dyôn munáq ticuoi ndon át tớq ntúq ngki, iki dyôn án ndon cato tangít avai, dyơ ticuoi ngki loi tông. 31 Khán inha muchư munáq cato tang ngcang Yang Arbang-pilŏ́ng, máh ticuoi tin têq apúh, alứng parnai cato ngki khêr mít cannính nha-án. 32 Máh ticuoi ndon cato ngki têq ep cháq bôm. 33 Co Yang Arbang-pilŏ́ng lớiq ính he cato parnai án ma ráu-iráu, ma án ính he át ien ŏ. Alứng máh top tin Yê-su báq táq iki.

34 Ndóng inha rum, dyôn máh ticuoi cán át arngiac. Êq dyôn nha-án tacang. Ma dyôn nha-án át a-ŏ arớq tớq phep rit Yang Arbang-pilŏ́ng khoiq patáp te inớh. 35 Khán bôn callong amớh nha-án ính plốh, dyôn nha-án chô plốh cayieq nha-án nga dúng. Co lớiq ŏ khán nha-án plốh ndóng rum sang. 36 Lớiq ŏ khán inha parngíh parnai ŏ te Yang Arbang-pilŏ́ng tớq te inha bôm, lớiq la tớq nưm dyôn top inha sớng.

37 Khán bôn ticuoi te inha ma parngíh án têq cato tang ngcang Yang Arbang-pilŏ́ng, lớiq la án bôn nốh ndon Arvai Yang Arbang-pilŏ́ng dyôn án, ngki cóq án chom arlớih lư, Yang Arbang-pilŏ́ng táp yua cư taran máh parnai patáp ndô. 38 Khán án lớiq cammáng parnai ngki, inha êq partê alứng án. 39 Iki em ai ơi, cóq inha tél-sél ính cato tang ngcang Yang Arbang-pilŏ́ng, ma inha êq catáng ticuoi ndon ính táq-ntêr tớq cang laq. 40 Cóq inha táq cứp nốh dyôn piaiq alứng a carsiat.

15

Crit Bôn Tumống Lieh Te Cuchet

1 Em ai ơi! Hoi-ndô cư ính catớih sa inha te parnai ŏ te Yê-su Crit ndon cư khoiq cato inha. Inha khoiq peh ial máh parnai ngki, alứng inha khoiq tin khớm máh parnai ngki. 2 Co nhơ te parnai ŏ ngki, Yang Arbang-pilŏ́ng choi tamống inha. Ma khán mít inha lớiq vứng alứng inha lớiq tin khớm, cư lớiq têq tông Yang Arbang-pilŏ́ng choi tamống inha.

3 Cư khoiq cato inha dyơ te ngê pưt clưi nhéq te cannŏ́h, la ngê Yang Arbang-pilŏ́ng khoiq dyôn cư. Ngê ngki la idô: Crit cuchet la co tian luaih he, muchứng khoiq taran tớq tám uráq Yang Arbang-pilŏ́ng te inớh. 4 Ngai khoiq tứp Yê-su, ma catám ingái pe, Yang Arbang-pilŏ́ng choi tamống án, muchứng khoiq taran tớq tám uráq Yang Arbang-pilŏ́ng te inớh. 5 Vít án tumống lieh, Phi-er alứng top mui chít la bar náq dyưng ati án, bôn hôm lieh án. 6 Vít ngki, án apáh dyôn clưi sông culám náq ticuoi ndon veng tapun án bôn hôm án. Te top ngki, nha-án ndon yôl tumống tingôi hoi-ndô la a-ưi hơn te nha-án ndon khoiq cuchet. 7 Vít ngki Yê-su apáh dyôn Yacơ hôm tưi. Alứng tatun loi, nhéq máh dyưng ati án bôn hôm án tưi. 8 Dyơ tatun tháng, án apáh dyôn cư loi hôm án. Iki cư cơt arớq ngai-acái mbơiq carnian, ma lớiq thớng. 9 Cư la dyưng ati Yê-su ndon két clưi nhéq te ticuoi cannŏ́h. Cư lớiq chom imo Yang Arbang-pilŏ́ng dyôn cư táq arnáq án, co cư khoiq táq dieiq arức lư ada máh top tin án. 10 Ma nhơ te callong choi mat na Yang Arbang-pilŏ́ng, iki cư bôn táq arnáq ndô. Callong choi mat ndô bôn tarnáp lư, co cư táq arnáq án catóng lư hơn te ticuoi cannŏ́h ndon cơt dyưng ati Yê-su. Tới cư bôm têq táq arnáq ngki, ma callong choi mat na Yang Arbang-pilŏ́ng ndon át alứng cư, táq arnáq ngki. 11 Khán inha tin parnai ŏ te Yê-su Crit, tam cư lớiq la ticuoi dyưng ati cannŏ́h cato parnai ngki la lư muchứng, alứng inha tin Yê-su lư tumống lieh te cuchet.

Te Arnáq Ticuoi Tumống Lieh Te Cuchet

12 Ma khán he cato te Crit khoiq tumống lieh te cuchet, imo bôn ticuoi te top inha tông ticuoi cuchet lớiq têq tumống lieh? 13 Khán máh ticuoi khoiq cuchet lớiq têq tumống lieh, ngki Crit lớiq têq tumống lieh tưi. 14 Alứng khán Crit lớiq bôn tumống lieh, máh ngê ndon he khoiq cato inha, ngki ớq tarnáp, alứng inha tin lô mat sớng. 15 Hơn te ngki loi, he cơt arớq ticuoi cato a-uai te ngê Yang Arbang-pilŏ́ng, co he cato inha la Yang Arbang-pilŏ́ng táq dyôn Crit tumống lieh. Ma khán ticuoi cuchet lớiq têq tumống lieh, ngki Yang Arbang-pilŏ́ng lớiq dyôn Crit tumống lieh tưi. 16 Khán ticuoi cuchet lớiq têq tumống lieh, Crit la lớiq têq tumống lieh tưi. 17 Alứng khán Crit lớiq têq tumống lieh, callong inha tin ngki ớq tarnáp, alứng inha yôl át tớq callong luaih inha. 18 Khán lư iki, máh ticuoi tin Crit ndon khoiq cuchet, nha-án cuchet lớng alứng lớiq têq tumống lieh nnáng. 19 Khán he tin Crit, ma he ngcong te Crit choi he nưm tớq pang ndô sớng, iki he bap hơn te nhéq tưh ticuoi cannŏ́h.

20 Ma hoi-ndô, Crit khoiq tumống lieh dyơ. Án bôn tumống lieh nsuoi te nhéq tưh ticuoi ndon khoiq cuchet, alứng án la tíc apáh dyôn he chom máh ticuoi cuchet têq tumống lieh. 21 Callong cuchet tớq nga cúc cuteq ndô la co tian te munáq ticuoi conh. Ma callong tumống lieh ngki tớq la co nhơ te munáq ticuoi conh tưi. 22 Cứp náq ticuoi cóq cuchet la co tian Adam. Muchứng ngki tưi, cứp náq ticuoi têq tumống lieh la co nhơ Crit. 23 Ma Crit la ticuoi nsuoi lư bôn tumống lieh. Alứng tatun loi, tớq ingái án tớq lieh nga cúc cuteq ndô, máh ticuoi ndon veng ngê án, lư bôn tumống lieh tưi. 24 Vít ngki, lư tớq ingái talloiq. Tớq ingái ngki Crit cơt sút cứp nốh yang saq, cứp nốh sút, alứng cứp nốh chức. Ingái ngki Crit mŏp lieh máh chức án nga Yang Arbang-pilŏ́ng A-ám án. 25 Co Crit cóq cơt sút tingôi ingái Yang Arbang-pilŏ́ng táq tôt máh picon Crit, alứng dyôn nha-án át tadưp allang dyưng Crit. 26 Picon talloiq lư ndon Yang Arbang-pilŏ́ng ính pupít la callong cuchet. 27 Co Yang Arbang-pilŏ́ng khoiq tông dyơ, án ính táq cứp nốh dyôn át tadưp allang dyưng Crit. Ma án lớiq bôn tông díh án át tadưp Crit, co án táp dyôn Crit cơt sút.✡ 28 Tư cứp nốh át tadưp chức Crit, ndóng ngki Crit át tadưp chức Yang Arbang-pilŏ́ng. Yang Arbang-pilŏ́ng táq dyôn cứp nốh át tadưp chức án, dŏq án táp bôn chức sút pưt lư. 29 Khán ticuoi khoiq cuchet lớiq têq tumống lieh, co imo bôn ticuoi te top inha parngíh têq ráp tíc na dơq tang dyôn máh ticuoi ndon khoiq cuchet? Co imo nha-án ính táq iki, khán ticuoi cuchet ma lớiq têq tumống lieh? 30 Alứng co imo he chiuq dieiq arức cứp ingái, co he cato te ticuoi cuchet têq tumống lieh? 31 Em ai ơi! Cư têq tông inha arlớih lư, cứp ingái la arớq cư cuchet. Ma cư sáng arláng mít ada inha, co he bôn mui mít alứng Yê-su Crit Ưlla he. 32 Te arnáq cư tarchíl alứng pannán pla tớq vel Ê-phê-sô, amớh la tarnáp dyôn cư? Khán ticuoi khoiq cuchet ma lớiq têq tumống lieh, the he veng ticuoi ndon tông idô: “He! He ngoiq cha pilư, co lớiq chom ingái mmo he cuchet.”✡

33 Inha êq arbúc tớq máh parnai ticuoi ndon ính tarphíq inha, khán inha artoi alứng ticuoi táq arnáq saq, inha lư táq muchứng nha-án tưi. 34 Cóq inha píh lieh nga arnáq piaiq alứng êq táq nnáng arnáq luaih, co bôn ticuoi te top inha iyốh chom arlớih te ngê Yang Arbang-pilŏ́ng. Cư cato iki la ính inha sáng achiet.

Arớq Imo Cháq Chớn Ticuoi Tớq Bôn Tumống Lieh Te Cuchet?

35 Dáh lơ bôn ticuoi ính plốh idô: “Ticuoi khoiq cuchet imo têq bôn tumống lieh? Alứng nha-án bôn cháq alứng rớp arớq imo loi?”

36 Ơ ticuoi achơ ơi! Tớq inha chóh mui callong mma tớq cuteq, khán mma ngki lớiq cuchet nsuoi, án lớiq têq dáh. 37 Khán inha trứh callong sro, lớiq la callong bát, tư callong ngki dáh, rớp bát ngki ndái te callong inha chóh. 38 Ma Yang Arbang-pilŏ́ng teng cứp nốh callong mma bôn rớp rang ndái veng cannính án ính, alứng cứp nốh callong ngki bôn tôm ndái nhéq.

39 Cứp nốh rớp la ndái nhéq. Rớp ticuoi, rớp achếq, rớp buaiq, alứng máh rớp pannán cannŏ́h.

40 Alứng bôn nốh cannŏ́h hơ át tớq pilŏ́ng alứng tớq cuteq. Máh nốh ndon át tớq pilŏ́ng la ang alứng dêu ŏ ndái te máh nốh ndon át tớq cuteq. Alứng máh nốh ndon át tớq cuteq la dêu ŏ ndái te máh nốh ndon át tớq pilŏ́ng. 41 Bôn ang te mát pandang, te mát kisái, alứng te pantôr; cứp nốh ang ngki dêu ŏ ndái nhéq. Alứng cứp callong pantôr la dêu ndái tưi.

42 Ticuoi khoiq cuchet bôn tumống lieh la muchứng ngki tưi. Tớq ngai tứp cháq ticuoi, cháq ngki lư abuoiq nhéq. Ma tư ticuoi ngki bôn tumống lieh, cháq án lớiq nai abuoiq nnáng. 43 Cháq ticuoi cơt ieuq alứng lớiq dêu. Ma tư ticuoi bôn tumống lieh te cuchet, cháq nha-án cơt rêng alứng dêu amaiq lư. 44 Tớq ticuoi cuchet, ndóng ngai tứp, cháq án la cháq dyôn át tớq pang ndô. Ma tư án bôn tumống lieh, cháq án cơt cháq dyôn át tớq pilŏ́ng. Ndóng he tumống tớq pang ndô, he bôn cháq arớq ticuoi cannŏ́h tưi, ma tư he cuchet alứng bôn tumống lieh, he bôn cháq dyôn át tớq pilŏ́ng. 45 Tớq tám uráq Yang Arbang-pilŏ́ng te inớh khoiq tông idô:

“Bôn munáq ticuoi te tôm lư, nốh Adam;

Yang Arbang-pilŏ́ng teng cháq án dyôn bôn tumống.” ✡

Ma Adam ndon tớq talloiq la Yê-su; án bôn chức têq táq dyôn ticuoi têq bôn tumống lieh. 46 Tôm lư Yang Arbang-pilŏ́ng teng ticuoi dyôn bôn cháq dyôn át tớq pang ndô. Ma tatun loi, án táq dyôn ticuoi bôn cháq dyôn át tớq pilŏ́ng. 47 Ticuoi tôm lư, Yang Arbang-pilŏ́ng teng te cuteq. Ma ticuoi ndon tớq tatun la tớq te pilŏ́ng. 48 Máh ticuoi ndon át tớq cúc cuteq bôn cháq arớq Adam, án ndon tớq te cuteq. Ma máh ticuoi ndon át tớq pilŏ́ng bôn cháq arớq Yê-su, án ndon tớq te pilŏ́ng. 49 Hoi-ndô nhéq náq he bôn rớp arớq án ndon Yang Arbang-pilŏ́ng khoiq teng te cuteq. Ma urớh, he bôn rớp arớq án ndon tớq te pilŏ́ng.

50 Em ai ơi! Ngê cư acám la idô: Sac sáiq alứng aham ticuoi lớiq têq át tớq ntúq Yang Arbang-pilŏ́ng sút. Nốh amớh ndon têq rúng alứng abuoiq, lớiq têq át alứng nốh lớiq têq rúng alứng lớiq nai abuoiq.

51-52 Hoi-ndô cư ính cato inha mui callong catốq idô: Nhéq tưh he lớiq bôn cuchet, ma chái lư, lớiq tớq mui carbáih mát, cháq he pliet cơt rớp ndái loi. Ndóng ngki he sáng sieng ngai plŏ́ng tangcoi te pilŏ́ng. Dyơ máh ticuoi ndon khoiq cuchet bôn yôr tumống lieh, alứng nha-án lớiq nai cuchet nnáng. Alứng nhéq tưh he lư bôn rớp ndái loi. 53 Cháq ndon têq rúng alứng abuoiq, cóq sứp cháq ndon lớiq têq rúng alứng lớiq têq abuoiq loi. Alứng cháq ndon têq cuchet, cóq sứp cháq ndon lớiq têq cuchet. 54 Tư cháq ndon têq rúng alứng abuoiq cơt cháq lớiq rúng alứng lớiq abuoiq, alứng cháq têq cuchet cơt cháq lớiq cuchet nnáng, iki cơt tarvớiq simớt parnai tớq tám uráq Yang Arbang-pilŏ́ng khoiq tông te inớh idô:

“Callong cuchet khoiq pít dyơ;

callong ngki lớiq têq cachet nnáng ticuoi.”✡

55 “Ơ Callong cuchet ơi! Tumo dyơ chức mái báq táq ticuoi?

Mái lớiq têq táq nnáng ticuoi.”✡

56 Co máh ticuoi bôn luaih, iki callong cuchet bôn chức têq cachet nha-án. Alứng ticuoi chom nha-án bôn luaih la co bôn phep rit Yang Arbang-pilŏ́ng. 57 Ma si-ơn Yang Arbang-pilŏ́ng a-ưi lư! Nhơ Yê-su Crit Ưlla he, Yang Arbang-pilŏ́ng táq dyôn he bôn rap callong cuchet alứng callong luaih.

58 Iki em ai ơi! Cóq inha át a vứng. Êq dyôn ngê cannŏ́h tardông inha táq luaih. Cóq inha catóng táq níc máh arnáq ndon Yang Arbang-pilŏ́ng yua inha, co cứp arnáq inha táq dyôn Yang Arbang-pilŏ́ng, ngki lư bôn tarnáp.

16

Top Tin Pachúng Práq Dŏq Choi Máh Top Tin

1 Hoi-ndô cư ính tông inha te arnáq pachúng práq dŏq choi ticuoi tin ndon kidit. Cóq inha táq muchứng cư khoiq tông máh top tin tớq cruong Ca-lati. 2 Cứp ingái mui tớq tún*, inha cóq dŏq práq mui phê te máh práq ndon Yang Arbang-pilŏ́ng khoiq dyôn inha bôn tớq tupát ingái vít. Inha dŏq práq ngki tớq dúng inha tingôi ingái cư tớq nga inha. Táq iki, inha lớiq túh cóq ial pachúng nnáng tớq ingái cư tớq. 3 Tư cư tớq, cư yua máh ticuoi ndon inha khoiq rêh dyôn dông práq ngki nga top tin tớq vel pưt Yaru-salem. Alứng cư ính taran chớiq dyôn ticuoi tớq vel ngki chom inha ính choi top tin tớq vel nha-án. 4 Khán piaiq cư pôq nga tuki, ticuoi ngki têq pôq mui parrứh alứng cư.

Phau-lô Parngíh Ính Pôq Alang

5 Tớq cư pôq vít cruong Ma-sadôn, cư ính pôq alang inha hơ. Co cư pôq na carna cruong ngki. 6 Cư lớiq chom máh-mmo dưnh cư át alứng inha, piaiq nhéq kisái ngngiat la bôn. Vít ngki, ntúq mmo cư ính pôq, ngki têq inha dyôn práq dŏq choi cư pôq. 7 Cư lớiq ính tớq nga inha ma át muhoi sớng, dyơ pôq táp. Khán Yang Arbang-pilŏ́ng dyôn, cư ính át dưnh alứng inha. 8 Ma cư ính át tớq vel Ê-phê-sô ndô tingôi ingái ngai cha bui Ingái Sisot,† 9 co ntúq ndô bôn clứng ticuoi ndon ính cammáng parnai cư cato, alứng bôn tưi a-ưi náq lớiq ính cammáng.

10 Khán Ti-muthê pôq alang inha, seq inha pasôl ŏ ada án, co án táq arnáq Ưlla he muchứng cư tưi. 11 Êq dyôn ngai te inha ayê án. Ma cóq inha choi án pôq bánh suanh ien ŏ, dyôn án têq chô lieh nga cư. Cư ngcong án chô munơi alứng máh ticuoi tin ndon ính tớq nga tudô.

12 Hoi-ndô cư ính tông te A-blô. Án la em ai he tưi. A-ưi chư dyơ cư ính án pôq alang inha, ma án iyốh ính pôq. Ma tatun loi, khán án lớiq mmaq amớh, án lư pôq alang inha.

Parnai Patáp Alứng Parnai Carbánh Carsuanh

13 Cóq inha me a-ŏ, tin dyôn khớm, bôn mít clŏ́q, alứng cóq rêng. 14 Cứp arnáq inha táq cóq táq na callong amoih.

15-16 Inha khoiq chom dyơ te Sê-phana alứng abŏ́h án. Nha-án la ticuoi tôm lư tin Yê-su tớq cruong Créc. Alứng nha-án catóng táq arnáq nhéq tarngứh tarhơ dŏq tarchoi top tin. Em ai ơi! Cư seq inha peh máh parnai nha-án alứng parnai máh ticuoi ndon táq arnáq munơi alứng nha-án hơ.

17 Cư sáng ơn lư bôn Sê-phana, Phôr-tu-natu, alứng Achai-cơ, tớq alang cư. Nha-án tớq choi cư la arớq nhéq náq inha tớq choi cư tưi. 18 Alứng nha-án khêr mít cư dyôn sáng bui, la muchứng nha-án khoiq táq ada inha. Cóq inha dyám náp máh ticuoi ndon táq iki.

19 Máh top tin tớq cruong Asie plốh carhanh inha. Aki-la, Barit-sin, alứng máh top tin ndon rum tớq dúng nha-án cơiq parnai carhanh inha tưi. Nha-án amoih inha, co inha tin muchứng nha-án tin tưi. 20 Cứp náq ticuoi tin tớq ntúq ndô plốh carhanh inha. Seq inha munáq carbánh ŏ ada munáq.

21 Parnai talloiq ndô la ati cư Phau-lô táp taran cơiq alang inha.

22 Ticuoi mmo lớiq amoih Ưlla he, urớh ticuoi ngki lư cuchet pít. Ơ Ưlla ơi! Seq inha tớq achái nga cúc cuteq ndô!

23 Cư seq Yê-su Ưlla he choi mat inha.

24 Cư sáng amoih lư cứp náq inha nhơ te Yê-su Crit. Amen!

✡ 1:19 1:19 Ê-sai 29:14

✡ 1:31 1:31 Yê-ramie 9:24

✡ 2:9 2:9 Ê-sai 64:4

✡ 2:16 2:16 Ê-sai 40:13

* 3:2 3:2 Phau-lô acám ngê ien la arớq dơq tóh, ma ngê dieiq la arớq tanna ticuoi sasai.

† 3:12 3:12 Ticuoi táq dúng carsiat ŏ la Phau-lô acám te ticuoi cato callong piaiq te ngê Yang Arbang-pilŏ́ng. Ma ticuoi ndon táq dúng tớq along, ahŏ, alứng apuong pláng, la án acám ticuoi cato parnai lớiq piaiq te ngê Yang Arbang-pilŏ́ng.

✡ 3:19 3:19 Yop 5:12, 13

✡ 3:20 3:20 Cứh Ayô 94:11

* 5:7 5:7 Ingái ngki nha-án cha ayư ingái Yang Arbang-pilŏ́ng choi nha-án ngốh te cruong Ê-yip-tô te inớh.

✡ 6:16 6:16 Uráq Te Tôm 2:24

* 7:38 7:38 Tớq pe carna ndô, bôn ticuoi tituaiq te Phau-lô cato te ticuoi a-ám bôn acái cumor khoiq vít ngư ial cayieq. Khán án dyôn acái cumor án suo cayieq, la án táq ŏ. Ma khán án dyŏq acái án êq suo cayieq, ngki án táq ŏ hơn loi.

✡ 9:9 9:9 Patáp Lieh 25:4

✡ 10:7 10:7 Ngốh Te Ê-yip-tô 32:6

✡ 10:26 10:26 Cứh Ayô 24:1

* 11:5 11:5 Co tớq pang inớh, khán cán mmo táq dyôn cayieq sáng achiet, ngai cuah nhéq sóc án, táq tíc án táq dyôn cayieq án cơt achiet.

† 11:10 11:10 Lớiq la “táq tíc nha-án bôn chức chứng mát tarneng Yang Arbang-pilŏ́ng.”

* 12:13 12:13 Tớq cang Créc tông idô: “Yang Arbang-pilŏ́ng dyôn he ngoiq mui Arvai sớng.”

✡ 14:21 14:21 Ê-sai 28:11

✡ 15:27 15:27 Cứh Ayô 8:6

✡ 15:32 15:32 Ê-sai 22:13

✡ 15:45 15:45 Uráq Te Tôm 2:7

✡ 15:54 15:54 Ê-sai 25:8

✡ 15:55 15:55 Hô-sie 13:14

* 16:2 16:2 Ingái mui tớq tún la ingái chu-nhớt.

† 16:8 16:8 Ingái Sisot la sông chít ingái tatun Ingái Ngốh.

Cô-rin-tô Bar

1

2

3

4

5

6

7

8

9

10

11

12

13

Chớiq Alang Bar Phau-lô Taran

Cơiq Dyôn Ticuoi Tin Tớq Vel

Cô-rin-tô

Parnai Cato

Phau-lô taran chớiq alang bar ndô cơiq alang top tin tớq vel Cô-rin-tô, sám 56 cumo vít Yê-su carnian. Ndóng án taran chớiq alang mui, án lớiq sáng bui alứng top tin tớq vel ngki, co nha-án táq luaih, alứng bôn ticuoi tớq vel ngki lớiq tin Phau-lô la dyưng ati Yê-su.

Tớq chớiq alang bar ndô, Phau-lô sáng bui lieh, co top nha-án ndon lớiq náp án te nsuoi chom arnáq nha-án chón táq la lớiq piaiq, dyơ nha-án ngin luaih, alứng cơt artoi lieh alứng Phau-lô. Phau-lô taran chớiq alang ndô la ính top tin tớq vel Cô-rin-tô tarchoi máh acái acon Yang Arbang-pilŏ́ng ndon át tớq cruong Yudê.

Tớq máh phê talloiq, Phau-lô cato te án cơt dyưng ati Yê-su, co Yang Arbang-pilŏ́ng táp rêh alứng chóh án. Án tông iki la co bôn ticuoi tớq vel Cô-rin-tô lớiq náp án, alứng nha-án asớr cháq na táq-ntêr nha-án bôn chức li-arli alứng top dyưng ati Yê-su.

1

1 Cư Phau-lô taran chớiq ndô cơiq alang top tin Yê-su tớq vel Cô-rin-tô alứng nhéq máh ticuoi tin tớq cruong Achai. Yang Arbang-pilŏ́ng khoiq rêh cư dyôn cơt dyưng ati Yê-su. Bôn Ti-muthê át munơi alứng cư. Án la ticuoi tin Yê-su muchứng he tưi. 2 Cư seq Yang Arbang-pilŏ́ng A-ám he, alứng Yê-su Crit Ưlla he, choi mat inha, alứng dyôn inha át bánh suanh ien ŏ níc.

Phau-lô Si-ơn Yang Arbang-pilŏ́ng

3 He si-ơn Yang Arbang-pilŏ́ng la A-ám Yê-su Crit Ưlla he. Án la A-ám ndon sáng sruiq táq lư he, alứng án khêr níc he. 4 Án khêr cứp chư tớq he tumúh dieiq arức. Co án khêr he, ngki he têq khêr tưi máh ticuoi cannŏ́h tớq nha-án tumúh dieiq arức. 5 Khán he tumúh dieiq arức co tian he veng ngê Crit, ngki Crit lư khêr he dyôn rap chiuq. 6 He chiuq tanhir dieiq arức la co he ính Yê-su khêr inha alứng choi tamống inha. Khán Yang Arbang-pilŏ́ng khêr he la arớq án khêr inha tưi, alứng án dyôn inha rap chiuq máh callong dieiq arức arớq he báq tumúh. 7 He bôn callong ngcong tớq inha, co he chom arlớih lư, tớq inha chiuq dieiq arức arớq he chiuq, Yang Arbang-pilŏ́ng lư khêr inha muchứng án khoiq khêr he.

8 Máh em ai ơi! He ính inha chom arlớih te callong dieiq arức ndon tớq nga he, ndóng he át tớq cruong Asie. Dieiq arức ngki ntáng tháng. He parngíh lớiq têq tumống nnáng. 9 He la arớq ticuoi ndon ngai khoiq anát cóq cuchet. Callong ngki tớq nga he, dŏq he lớiq pớng kinứm he bôm, ma he pớng kinứm Yang Arbang-pilŏ́ng sớng. Án la Yang Arbang-pilŏ́ng ndon bôn chức têq choi tamống máh ticuoi khoiq cuchet. 10 Yang Arbang-pilŏ́ng khoiq choi tamống he dyôn vít te cuchet, alứng hoi-ndô án yôl choi níc he; iki he chom arlớih urớh án lư choi he sa. 11 Ma seq inha cớu choi he hơ. Iki máh nốh ŏ ính tớq nga he co nhơ clứng ticuoi cớu dyôn he. Dyơ nha-án bôn si-ơn Yang Arbang-pilŏ́ng co án choi he.

Phau-lô Bôn Mít Cannính Vứng Lư

12 He sáng bui lư te mui callong idô: Mít cannính he chom arlớih te pang tumống he, he táq na mít práh ŏ alứng tinớng lư ada inha alứng ada máh ticuoi tớq pang ndô. He táq iki, he lớiq ial ngê tubáiq tớq pang ndô, ma nhơ Yang Arbang-pilŏ́ng choi mat he. 13-14 Hoi-ndô he lớiq taran callong sru la co he ính inha têq dŏc alứng apúh. Alứng máh callong ndon inha chom biq te he hoi-nsuoi, he ính inha chom a-ưi lư loi. Iki, tớq ingái Yê-su Ưlla he tớq lieh nga cúc cuteq ndô, he sáng arláng cannính te inha, alứng inha sáng arláng cannính te he.

Co Imo Phau-lô Iyốh Píh Lieh Nga Vel Cô-rin-tô

15 Co te callong ngki cư parngíh ính mot alang inha khoiq bar chư dyơ, dŏq inha têq sáng bui. 16 Cư parngíh ính pôq alang inha nsuoi ndóng cư ính pôq nga cruong Ma-sadôn. Alứng tư cư píh chô lieh te cruong Ma-sadôn, cư parngíh ính mot alang inha sa, dŏq inha choi cư têq pôq nga cruong Yudê. 17 Tư cư tông ính táq iki, inha parngíh cư tambang parngíh lớiq? Alứng inha parngíh cư la arớq ticuoi lớiq ŏ ndon báq táq-ntêr bar parnai idô: ‘Ơq ơq’ alứng ‘Lớiq lớiq.’ 18 Muchứng Yang Arbang-pilŏ́ng tông piaiq níc, parnai cư tông ada inha la tới ‘ơq ơq’ alứng ‘lớiq lớiq.’ 19 Cư, Si-la,* alứng Ti-muthê khoiq cato inha te ngê Yê-su Crit Acái Yang Arbang-pilŏ́ng. Yê-su Crit lớiq bôn bar parnai: ‘Ơq’ alứng ‘Lớiq’, ma tớq Yê-su Crit bôn nưm mui parnai ‘Ơq’ sớng. 20 Cứp callong ndon Yang Arbang-pilŏ́ng khoiq par-ưq ada ticuoi, la nưm ‘ơq’ co nhơ te Crit. Iki nhơ te Yê-su, he têq tông ‘Amen’, dŏq ngai ayô Yang Arbang-pilŏ́ng. 21 Yang Arbang-pilŏ́ng táp táq dyôn he tin ngê Crit khớm lư. Án táp rêh he dyôn táq arnáq án. 22 Alứng Yang Arbang-pilŏ́ng táq tíc tớq he la ngin he na án. Án dyôn Arvai án át tớq mít cannính he, dŏq cơt tíc urớh án táq cua te arnáq án choi tamống he.

23 Lư Yang Arbang-pilŏ́ng hôm tớq mít cannính cư, khán cư tông a-uai lớiq la cư tông lư. Cư lớiq ính pôq lieh nga vel Cô-rin-tô la co cư ính viar, lớiq ính inha bôn callong anguaq co tian cư tớq. 24 Tới cư ính patot inha dyôn tin ndô, lớiq la tin ngki, co inha khoiq tin khớm dyơ. Ma he ính choi inha dyôn bôn máng callong bui sớng.

2

1 Iki, cư khoiq parngíh simớt lư, cư lớiq ính pôq alang nnáng inha, khán cư tớq ma táq dyôn inha cơt anguaq. 2 Khán cư táq dyôn inha cơt anguaq, nnáu loi têq táq dyôn cư cơt bui? Lư nưm inha táp têq táq iki. Imo têq inha táq iki khán cư táq dyôn inha sáng anguaq? 3 Cư khoiq taran dyơ te parnai ngki tớq chớiq alang dyôn inha. Ndóng cư tớq nga inha, cư lớiq ính sáng anguaq co tian te inha, co inha la ticuoi báq táq dyôn cư sáng bui. Cư chom arlớih lư, khán cư sáng bui, ngki inha sáng bui tưi. 4 Ndóng cư taran chớiq alang ndô, mít cư sáng anguaq alứng arức lư tingôi dơq mát cư hoi. Cư taran iki, cư lớiq ính táq dyôn inha sáng anguaq, ma cư ính inha chom, cư amoih inha a-ưi lư.

Cóq Inha Táh Luaih Yớu

5 Khán bôn ticuoi mmo khoiq táq dyôn ticuoi cannŏ́h sáng anguaq, án lớiq bôn táq nưm dyôn cư sáng anguaq, ma án táq díh dyôn nhéq máh inha sáng anguaq tưi. Cư lớiq ính táq-ntêr calưi te arnáq án khoiq táq dyôn inha sáng anguaq. 6 Piaiq dyơ inha paclieq án. 7 Hoi-ndô, piaiq lư la inha táh luaih dyôn án alứng khêr án, dŏq án lớiq sáng pê cannính co te anguaq. 8 Cư seq inha apáh dyôn án chom inha amoih lư án. 9 Co iki cư taran chớiq alang ngki nga inha; cư ính chim mít inha peh máh parnai cư tông ma lớiq. 10 Khán inha táh luaih dyôn ticuoi mmo, cư táh luaih tưi dyôn ticuoi ngki. Ndóng cư khoiq táh luaih, la cư táq iki chứng mát Crit, dŏq choi inha. 11 Cư ính táq dyôn yang Satán lớiq têq rap nnáng he, co he khoiq chom ngê án luo.

Phau-lô Tông Te Án Át Tớq Vel Trô-at

12 Ndóng nsuoi, cư pôq nga vel Trô-at dŏq cato parnai ŏ te Crit, alứng Ưlla he khoiq pốh carna dyôn cư têq cato tớq ntúq ngki. 13 Ma mít cư sáng lớiq êm, co cư lớiq bôn tumúh Titô em ai he nga tuki. Iki cư carbánh máh ticuoi tớq vel ngki, dyơ cư pôq nga cruong Ma-sadôn loi.

He Têq Rap Co Nhơ Crit Choi

14 Lư si-ơn Yang Arbang-pilŏ́ng! Án dyôn he bôn rap níc nhơ Crit. He la arớq hơi thum chôp cứp ntúq, co Yang Arbang-pilŏ́ng dyôn he cato cứp náq ticuoi chom te Crit. 15 He cơt arớq sêt thum ndon Crit chŏ́ng mŏp sang dyôn Yang Arbang-pilŏ́ng. Hơi thum ngki táq dyôn cứp náq ticuoi têq sáng thum, díh ticuoi ndon Yang Arbang-pilŏ́ng choi tamống, alứng ticuoi ndon Yang Arbang-pilŏ́ng ính pupít hơ. 16 Máh ticuoi ndon Yang Arbang-pilŏ́ng ính pupít, nha-án sáng hơi ngki arớq hơi crơng bol ndon táq dyôn nha-án cuchet. Ma dyôn máh ticuoi ndon Yang Arbang-pilŏ́ng ính choi tamống, hơi ngki arớq hơi thum ndon táq dyôn nha-án bôn tumống. Nnáu táp piaiq dyôn táq arnáq ndô? 17 He tới arớq ticuoi cannŏ́h ndon cato parnai Yang Arbang-pilŏ́ng, cơt arớq ticuoi táiq plới ính bôn lơi. Ma co Yang Arbang-pilŏ́ng yua he táq arnáq ndô, iki he cato simớt lư chứng mát án, co he át mui mít alứng Crit.

3

Cato Ngê Yê-su Crit La Ŏ Hơn Te Veng Phep Rit Môi-se

1 Inha parngíh cư chón ayô cháq cư bôm lớiq? Cư lớiq túh cóq bôn chớiq ayô dŏq apáh inha, lớiq la chớiq te inha dŏq apáh dyôn ticuoi cannŏ́h chom cư la nnáu. 2 Inha táp la arớq chớiq ayô ndon cư dŏq tớq mít cannính. Khán ngai ính chom te cư, dyôn ngai me te arnáq inha táq. 3 Ngai chom arlớih, inha la arớq chưq ndon Crit táp taran, ma cư la ticuoi dông asuoi chớiq ngki. Án lớiq bôn taran tớq dơq mức, ma án taran tớq Arvai Yang Arbang-pilŏ́ng ndon tumống níc-níc. Alứng lớiq bôn án taran tớq búl,* ma án taran tớq mít cannính ticuoi.

4 Cư têq cato ngki la co cư tin Yang Arbang-pilŏ́ng khớm lư, nhơ te Crit. 5 Ma máh arnáq ndon cư parngíh ính táq, cư lớiq têq táq bôm arnáq ngki, ma nưm Yang Arbang-pilŏ́ng táp dyôn cư têq táq. 6 Yang Arbang-pilŏ́ng táp dyôn cư cơt ticuoi cato parnai carhŏt tamme te án. Ngê ndô lớiq bôn taran arớq phep rit Môi-se. Ma parnai carhŏt ndô tớq te Arvai Yang Arbang-pilŏ́ng. Khán he veng phep rit Môi-se, he yôl cuchet, ma khán he veng parnai carhŏt tamme ndon tớq te Arvai Yang Arbang-pilŏ́ng, he lư bôn tumống.

7 Phep rit Yang Arbang-pilŏ́ng dyôn na Môi-se te inớh ngki taran dŏq tớq búl. Ndóng Yang Arbang-pilŏ́ng dyôn Môi-se bôn phep rit ngki, Môi-se hôm callong ang te Yang Arbang-pilŏ́ng claq nga ntúq án át. Iki máh ticuoi Isa-ra-el lớiq rap me nga mang án, co ang te mang án tarlaq mát. Ma ang ngki pít iláq te mang án. Khán phep rit tieq ndon dông callong cuchet ma bôn chức ang-ưr, 8 lư hơn te ngki loi parnai carhŏt tamme te Arvai Yang Arbang-pilŏ́ng bôn chức ang-ưr. 9 Khán ngê ndon dông tôt nga ticuoi ma bôn chức ang-ưr, iki ngê ndon dyôn ticuoi cơt tinớng ŏ chứng mát Yang Arbang-pilŏ́ng, lư bôn chức ang-ưr clưi te ngki loi. 10 Ang-ưr phep rit te nsuoi khoiq cơt pít, la co bôn parnai carhŏt tamme ndon ang-ưr pưt hơn. 11 Iki, khán ngê te nsuoi bôn chức ang-ưr ma cơt pít iláq, ngê tamme ndon át níc-níc bôn chức ang-ưr pưt lư loi.

12 Co cư ngcong iki, cư cato te ngê ngki clŏ́q lư. 13 Cư lớiq táq arớq Môi-se táq te inớh; án ial khán pul mang, co án lớiq ính ticuoi Isa-ra-el hôm ang tớq mang án cơt pít iláq. 14 Ma máh ticuoi Isa-ra-el ngki bôn mít cớng tingôi ingái ndô, tớq nha-án dŏc tám uráq phep rit tieq, nha-án lớiq hôm arlớih, cơt arớq bôn khán pul mát nha-án. Ma nưm ticuoi ndon át mui mít alứng Crit sớng, khán ndon pul ngki cơt arớq ngai atức. 15 Ma tingôi ingái ndô, tớq nha-án dŏc te tám uráq Môi-se khoiq taran, nha-án lớiq chom arlớih, cơt arớq bôn mui mêng khán pul cadíl mít cannính nha-án. 16 Ma khán bôn ticuoi mmo píh tin Ưlla, khán ndon pul mít cannính án cơt arớq ngai atức, dyơ án têq chom arlớih. 17 Ưlla la Arvai Yang Arbang-pilŏ́ng, alứng ticuoi mmo bôn Arvai ndô át alứng án, án lư tarcláh. 18 Iki nhéq náq he ndon khoiq tin Yê-su, he lớiq cơt nnáng arớq bôn khán pul mang he. Ma he cơt arớq tallớng claq ang-ưr lư te Ưlla he. Alứng nhơ te Arvai Yang Arbang-pilŏ́ng táq arnáq tớq mít cannính he, iki cứp ingái mít he cơt ŏ asớr arớq mít Ưlla he tưi.

4

Phau-lô Cato Te Yê-su Crit Ưlla He

1 Cư bôn táq arnáq ndô la co Yang Arbang-pilŏ́ng sruiq táq ada cư. Co iki cư lớiq sáng pê cannính. 2 Cư lớiq bôn tarphíq ticuoi dyôn tin ngê Yang Arbang-pilŏ́ng. Alứng cư lớiq bôn cato ndái te parnai Yang Arbang-pilŏ́ng. Cư táh máh arnáq clôp alứng callong achiet. Ma cư cato piaiq níc chứng mát Yang Arbang-pilŏ́ng. Dyơ ticuoi cannŏ́h bôn chom alứng nha-án têq tin cư.

3 Ma khán parnai ŏ ndon cư cato ma ngai cadứp, parnai ngki ngai cadứp te ticuoi ndon lớiq ính cammáng. Urớh Yang Arbang-pilŏ́ng ính pupít ticuoi ngki. 4 Nha-án lớiq ính tin, co yang Satán pul mít cannính nha-án. Iki nha-án lớiq têq bôn hôm ang. Ang ngki la parnai ŏ te chức ang-ưr na Crit, án ndon muchứng tháng Yang Arbang-pilŏ́ng. 5 Cư lớiq ính inha veng ngê cư, ma cư ính inha veng nưm ngê Yê-su Crit Ưlla he. Cư la ticuoi táq arnáq dyôn inha, co cư amoih Yê-su. 6 Yang Arbang-pilŏ́ng khoiq tông idô: “Cóq bôn callong ang claq nga ntúq ngiau.” Án táp táq tớq mít cannính cư dyôn têq cư chom chức ang-ưr án ndon claq tớq mang Crit.

Phau-lô Acám Te Adéh Cuteq

7 He la arớq adéh cuteq. He bôn ngê ŏ te Yang Arbang-pilŏ́ng la arớq án dŏq crơng ngáih tớq adéh cuteq ngki. Án táq iki dyôn cứp náq ticuoi têq chom máh arnáq ŏ ndon he táq la tớq te án, tới tớq te he bôm. 8 A-ưi chư dyơ ngai cardớn he, ma nha-án lớiq hôi bôn. A-ưi chư dyơ he sáng dut parngíh, ma he lớiq sáng pê cannính. 9 A-ưi chư ngai táq alứng ính cachet he, ma Yang Arbang-pilŏ́ng lớiq nai táh he. Alứng a-ưi chư ngai sruom he padứm nga cuteq, ma Yang Arbang-pilŏ́ng lớiq dyôn nha-án bôn cachet he. 10 Cứp chư he pôq táq arnáq Yang Arbang-pilŏ́ng, ma he tumán cuchet muchứng Yê-su tưi. Ndô la tíc dyôn cứp náq ticuoi têq chom Yê-su lư tumống, alứng án choi he hơ. 11 Nhéq pang tumống he, he chiuq ngai ính cachet co tian he táq arnáq Yê-su, la dŏq dyôn ngai bôn hôm Yê-su lư tumống tớq cháq he. 12 Iki he chiuq níc te ngai ính cachet he, dŏq dyôn inha bôn tumống níc-níc.

13 Tớq tám uráq Yang Arbang-pilŏ́ng te inớh khoiq taran idô:

“Co cư khoiq tin,

iki cư khoiq táq-ntêr.”✡

He tin muchứng ticuoi ngki tưi. Iki he táq-ntêr. 14 He chom án ndon khoiq dyôn Yê-su Ưlla he bôn tumống lieh te cuchet, án lư dyôn he bôn tumống lieh munơi alứng Yê-su tưi; án dyôn he alứng inha át munơi alứng án. 15 Cứp nốh ndô tớq nga he la dŏq Yang Arbang-pilŏ́ng choi inha. Khán ticuoi ndon án choi mat cơt rứh asớr, ngki parnai si-ơn chức ang-ưr án cơt a-ưi lư loi.

16 Iki he lớiq sáng pê cannính. Tam cháq he chón cơt rúng, ma mít cannính he chón bôn ráp callong choi tamống cứp ingái. 17 Callong dieiq arức he chiuq tớq pang ndô lớiq ớp alứng muhoi sớng. Callong ngki táq dyôn he bôn ang-ưr pưt lư ndon lớiq nai pít tớq pang tatun. 18 He lớiq me nga máh nốh tớq pang ndô arớq mát he hôm, ma he me níc nga nốh tớq pang tatun ndon mát he iyốh hôm. Nốh ndon he hôm hoi-ndô át muhoi sớng, ma nốh ndon he iyốh hôm át níc-níc.

5

Ntúq Tớq Pilŏ́ng

1 Cháq he la arớq dúng prới ndon he át dơ tớq pang ndô. He chom dúng ndô têq anhoh alứng rúng, ma he ngcong bôn dúng tamme tớq pilŏ́ng. Dúng ngki lớiq nai rúng pít, co Yang Arbang-pilŏ́ng táp táq, tới ati ticuoi táq. 2 Ma hoi-ndô he yôl cucloiq cucling ính bôn cháq tamme át tớq pilŏ́ng, la arớq he ính tớc tampớc tamme. 3 Co tớq he bôn cháq tamme, he lớiq bôn át nnáng arớq mu-rarat. 4 Hoi-ndô he cucloiq alứng sáng dieiq arức lư, co he lớiq ính táh cháq ndô, ma he tél-sél ính bôn cháq tamme. Iki cơt arớq callong tumống níc-níc cluom pang tumống hoi-ndô, dyơ he bôn tumống níc-níc. 5 Yang Arbang-pilŏ́ng khoiq thuan dŏq dyôn he bôn cháq tamme. Alứng án khoiq dyôn he bôn Arvai án, la dŏq cơt tíc án ính táq dyôn cua máh parnai án khoiq ưq ada he.

6 Iki he tin lư alứng chom ndóng cháq he yôl tumống tớq pang ndô, he át yông lư te Ưlla. 7 He táq pôq veng callong he tin, tới veng máh nốh he hôm. 8 He tin lư alứng parngíh ŏ hơn la he cuchet, dŏq bôn át munơi alứng Ưlla he. 9 Ma hơn te callong ngki la he ính táq dyôn Ưlla he sáng bui cannính ada he, tam he át tớq pang ndô, lớiq la lớiq bôn át. 10 Tớq ingái Crit sưq nhéq tưh ticuoi, cứp náq he cóq tayứng chứng mát án; dyơ he bôn ráp cống veng lieh máh arnáq he khoiq táq ndóng he yôl tumống.

Nhơ Crit, He Bôn Át Artoi Lieh Alứng Yang Arbang-pilŏ́ng

11 Co he chom adáh Yang Arbang-pilŏ́ng, iki he pachôq níc máh ticuoi dyôn mot tin án tưi. Án khoiq chom cứp nốh tớq mít cannính he. Alứng he ính inha chom tưi máh nốh ndon át tớq mít cannính he. 12 He tông iki, he lớiq ính inha parngíh he pupưt. Ma he ính inha bôn callong ŏ têq táq-ntêr te he. Iki inha têq ôi chíl lieh máh ticuoi ndon ính cuhống te arnáq nha-án táq. Nha-án táq ŏ nưm chứng mát ticuoi, ma mít nha-án lớiq bôn ŏ amớh. 13 Bôn máh ticuoi ính tông he la ticuoi yúh. Khán he yúh la co he ính táq níc arnáq Yang Arbang-pilŏ́ng. Khán he tới yúh la co he ính choi inha. 14 Callong amoih te Crit cơt sút he. Iki he parngíh idô: Co bôn munáq cuchet tang cứp náq ticuoi, iki cơt arớq cứp náq ticuoi cuchet tưi. 15 Ưlla khoiq cuchet tang cứp náq ticuoi, dŏq nha-án ndon yôl tumống lớiq táq veng nnáng cannính bôm, ma táq veng cannính án ndon cuchet tang nha-án, alứng khoiq bôn tumống lieh.

16 Iki te ingái ndô tingôi ingái tatun, he lớiq parngíh nnáng veng ngê tớq pang ndô te ticuoi cannŏ́h. Ndóng nsuoi he parngíh arớq ngki te Crit, ma hoi-ndô he lớiq ính parngíh nnáng arớq ngki. 17 Iki, khán ticuoi mmo bôn mui mít alứng Crit, án lư cơt tamme lieh. Máh ngê tieq khoiq pít nhéq. Dyơ tớq ngê tamme loi. 18 Máh arnáq ndô Yang Arbang-pilŏ́ng táq nhơ te Crit. Án khoiq sŏ́ng dyôn he têq artoi lieh alứng án, alứng án dyôn he táq-ntêr dyôn ticuoi cannŏ́h chom tưi. 19 He tông idô: Nhơ te Crit, Yang Arbang-pilŏ́ng táq dyôn cứp náq ticuoi têq át artoi lieh alứng án. Án lớiq náp nnáng máh luaih nha-án. Alứng án dyôn he bôn parnai ndô dŏq cato dyôn ticuoi cannŏ́h chom tưi.

20 He la ticuoi dông parnai Crit nga inha. Yang Arbang-pilŏ́ng táp yua he cato tang án. Nhơ te nốh Crit, he seq inha cơt artoi lieh alứng Yang Arbang-pilŏ́ng. 21 Yê-su Crit ớq callong luaih, ma Yang Arbang-pilŏ́ng khoiq anát án cóq chiuq cuchet tang he la co tian luaih he. Iki nhơ te Yê-su, he têq cơt tinớng ŏ chứng mát Yang Arbang-pilŏ́ng.

6

1 He la ticuoi táq arnáq munơi alứng Yang Arbang-pilŏ́ng. Án khoiq choi mat inha. Co iki he seq inha êq pirê máh callong án choi mat ngki. 2 Án khoiq tông tớq tám uráq án te inớh idô:

“Tớq ngư cư ính choi mat inha,

cư lư cammáng sieng inha cớu.

Alứng tớq ingái cư ính choi tamống inha,

cư lư choi inha.” ✡

Inha cammáng! Ingái ndô táp án choi mat inha; ingái ndô táp án choi tamống inha.

Máh Ticuoi Táq Arnáq Yang Arbang-pilŏ́ng Chiuq Dieiq Arức

3 He lớiq bôn táq amớh dŏq catáng ticuoi cannŏ́h lớiq dyôn tin, lớiq la dyôn nha-án têq bôn tíq te máh arnáq he táq. 4 Ma cứp arnáq he táq, la dŏq apáh he lư táq arnáq Yang Arbang-pilŏ́ng, idô: He chiuq tanhir máh nốh dieiq arức, túh kidit, alứng toiq bap; 5 he chiuq ngai tính, ngai crál tớq coq tôt, alứng ngai nhanhuoq ính nnáu táq he. He táq arnáq aleq lư; idáu he la ớq bíq; alứng he ớq crơng tanna cha. 6 He bôn mít práh ŏ, bôn ngê tubáiq te Yê-su Crit, chiuq tanhir, bôn mít lambŏt, bôn Arvai Yang Arbang-pilŏ́ng át alứng he, amoih yớu nhéq te mít cannính. 7 He cato parnai piaiq nhơ te chức Yang Arbang-pilŏ́ng. He bôn mít cannính tinớng ŏ la arớq he capol crơng pla tớq ati atớm dŏq chíl, alứng bôn khel tớq ati aviar dŏq dớq. 8 Bôn ticuoi ayô he, alứng bôn ticuoi ayê tar-ac he. Bôn ticuoi u saq te he, ma bôn ticuoi tông he la ticuoi ŏ. Bôn ticuoi pa-uai he, ma he cato piaiq lư. 9 Bôn ticuoi lớiq acớl he la dyưng ati Yê-su, ma bôn ticuoi acớl he la dyưng ati Yê-su. Khoiq a-ưi chư he tumán ính cuchet, ma he yôl bôn tumống sa. Tớq ngai paclieq he, ma ngai lớiq táq dyôn he cuchet. 10 Tam he tumúh dieiq arức a-ưi, ma he yôl sáng bui. He lư kidit tớq pang ndô, ma he choi clứng ticuoi dyôn cơt súc. He la ticuoi ớq amớh tháng, ma he bôn cứp nốh.

11 Ơ máh ticuoi Cô-rin-tô ơi! He khoiq cato inha arlớih lư, alứng he amoih inha nhéq te mít cannính. 12 Tới he lớiq amoih inha, ma inha lớiq amoih he. 13 Hoi-ndô cư ính tông inha arớq acái acon cư idô: He ính inha táq ada he muchứng he táq ada inha. He ính inha amoih he nhéq te mít cannính.

Yê-su Crit Alứng Yang Satán

14 Inha êq chúng takeuq lieq munơi alứng ticuoi ndon lớiq tin Yê-su. Ngê tinớng ŏ lớiq sŏ́ng alứng ngê saq. Callong ang lớiq sŏ́ng alứng callong ngiau. 15 Crit lớiq sŏ́ng alứng yang Satán. Alứng ticuoi tin lớiq sŏ́ng alứng ticuoi lớiq tin. 16 Dúng sang Yang Arbang-pilŏ́ng ndái te rup yang saq. He táp la dúng sang Yang Arbang-pilŏ́ng, án ndon tumống níc-níc. Yang Arbang-pilŏ́ng khoiq tông idô:

“Cư át alứng nha-án,

alứng cư táq pôq pandi nha-án.

Cư la Yang Arbang-pilŏ́ng nha-án,

alứng nha-án la ticuoi prái cư.”✡

17 Iki Yang Arbang-pilŏ́ng khoiq tông idô hơ:

“Cóq inha ngốh alứng át mmar te ticuoi lớiq tin cư,

alứng êq capơiq máh crơng lớiq práh veng rit.

Dyơ cư lư ngin inha la acái acon cư.✡

18 Cư cơt A-ám inha,

alứng inha cơt acái conh acái cán cư.

Cư Yang Arbang-pilŏ́ng Sút Pưt Lư tông iki.”✡

7

1 Iki yớu ndon he amoih lư ơi! Co he khoiq sáng máh parnai par-ưq, ngki he cóq táq dyôn cháq alứng mít he cơt práh ŏ nhéq, dŏq he têq dyám náp Yang Arbang-pilŏ́ng alứng têq cơt arớq án tưi.

Phau-lô Sáng Bui Cannính Co Te Ticuoi Cô-rin-tô

2 Seq inha amoih lieh he. He lớiq táq saq amớh ada ngai. He lớiq bôn tardông ngai táq arnáq lớiq ŏ. Alứng he lớiq bôn lop ngai. 3 Cư táq-ntêr iki, tới cư ính tíq inha, co he khoiq tông inha dyơ, he amoih lư inha. Tam cuchet lớiq la tumống, la he át mui mít alứng inha. 4 Cư tin simớt lư inha táq piaiq níc. Cư báq ayô inha chứng mát ticuoi cannŏ́h. Cư yôl chiuq dieiq arức a-ưi, ma tớq cư parngíh te inha, mít cannính cư sáng bui hơr nnôr lư.

5 Ndóng he pôq nga cruong Ma-sadôn, he lớiq bôn át ien ŏ amớh. Paniar he bôn máng callong dieiq arức; bôn ticuoi chíl he báng ngê, alứng tớq mít cannính he sáng adáh lư. 6 Ma Yang Arbang-pilŏ́ng, án ndon khêr máh ticuoi pê cannính, án khêr mít cannính he na dyôn Titô tớq nga he. 7 Tới nưm callong ngki sớng, ma he sáng bui co inha táq arnáq ŏ ada án. Án khoiq tông dyôn he chom, inha ính tumúh cư, alứng inha sáng anguaq te arnáq luaih inha khoiq táq ada cư te nsuoi; ma hoi-ndô inha bôn mít cannính bui ŏ lieh ada cư. Co iki cư sáng bui hơr lư.

8 Tam chớiq alang ndon cư cơiq nga inha te nsuoi táq dyôn inha sáng anguaq, ngki cư parngíh cư lớiq bôn táq luaih amớh te cư taran chớiq ngki. Ma tư cư chom chớiq ngki táq dyôn inha sáng anguaq muhoi, ngki cư sáng anguaq tưi. 9 Ma hoi-ndô cư sáng bui ơn lư; tới cư sáng ơn co inha anguaq, ma co nhơ callong anguaq ngki Yang Arbang-pilŏ́ng táq dyôn inha chom ngin luaih. Iki cư lớiq bôn táq luaih amớh ada inha. 10 Co callong anguaq ndon tớq te Yang Arbang-pilŏ́ng, táq dyôn ticuoi pien cơt mít tamme loi dŏq án têq choi tamống ticuoi. He lớiq têq tông callong anguaq ngki lớiq ŏ. Ma khán ticuoi bôn callong anguaq co veng ngê tớq pang ndô, callong ngki táq dyôn nha-án cuchet. 11 Cóq inha parngíh lieh te máh callong ŏ ndon tớq nga inha, co Yang Arbang-pilŏ́ng khoiq dyôn inha bôn callong anguaq te nsuoi. Hoi-ndô inha ính lư peh ngê Yang Arbang-pilŏ́ng; inha tamien lieh khán ngai tông inha sŏ́ng alứng arnáq saq; inha sáng nháih ada ticuoi ndon táq arnáq saq; inha adáh Yang Arbang-pilŏ́ng; inha ính lư tumúh lieh cư; inha tél-sél ính táq ŏ; alứng inha táq ŏ ndóng inha paclieq ticuoi táq arnáq saq. Inha táq iki, inha apáh dyôn ticuoi cannŏ́h chom inha lớiq sŏ́ng alứng arnáq saq.

12 Cư taran chớiq alang nsuoi, tới co te ticuoi ndon táq arnáq luaih, lớiq la co te ticuoi ndon chiuq te arnáq luaih ngki. Ma cư taran co ính inha chom chứng mát Yang Arbang-pilŏ́ng, inha amoih lư he. 13 Callong amoih ngki khêr mít cannính he. Ma he sáng bui lư loi tớq he hôm Titô sáng bui, co inha khoiq táq dyôn mít cannính án sáng alhơi lieh. 14 Cư khoiq cuhống te inha ada Titô, alứng callong he khoiq cuhống ngki cơt piaiq, iki he lớiq sáng achiet. He tông piaiq níc ada inha, alứng parnai he tông te inha dyôn Titô chom, callong ngki lư piaiq tưi. 15 Titô amoih inha a-ưi lư loi tớq án ayư lieh te inha khoiq peh parnai án, alứng inha dyám náp án. 16 Cư sáng bui tưi, co cư tin inha lư táq arnáq ŏ níc.

8

Ticuoi Ma-sadôn Amoih Lư Yớu

1 Em ai ơi! Cư ính inha chom te callong Yang Arbang-pilŏ́ng choi mat máh top tin tớq cruong Ma-sadôn. 2 Nha-án khoiq chiuq toiq bap ớp lư alứng kidit hơ, ma nha-án bôn mít cannính bui hơr. Iki nha-án ính lư choi máh ticuoi cannŏ́h. 3 Cư tông arlớih lư te nha-án, nha-án chóng bui cannính pachúng máh práq nha-án ính dyôn, dyơ nha-án dyôn práq clưi te nha-án parngíh têq dyôn. 4 Nha-án tarseq níc ính bôn phê te arnáq tarchoi práq dyôn máh top tin Yê-su tớq vel pưt Yaru-salem. 5 Nha-án táq clưi te he parngíh nha-án têq táq. Ma tôm lư, nha-án mŏp sang cháq nha-án dyôn Yang Arbang-pilŏ́ng, alứng nha-án sŏ́ng mui mít alứng he. Iki nha-án veng cannính Yang Arbang-pilŏ́ng. 6 Iki he yua Titô pôq lieh nga inha, dyôn án choi inha táq dyôn cua te arnáq inha pachúng práq ính choi mat máh ticuoi kidit, co án la ticuoi tôm lư táq arnáq ndô. 7 Inha chom a-ưi dyơ te máh arnáq idô: Inha tin khớm lư, inha tubáiq te arnáq cato, inha chom a-ưi te ngê Yang Arbang-pilŏ́ng, inha táq catóng níc arnáq Yang Arbang-pilŏ́ng, alứng inha amoih he. Hoi-ndô he ính inha táq pilư loi te arnáq tarchoi yớu.

Cóq Inha Táq Cua Máh Arnáq Inha Ính Táq

8 Cư lớiq bôn tông parnai ngki co ính patot inha cóq táq. Ma cư ính inha chom bôn máh ticuoi ndon tarchoi yớu nhéq te tarngứh tarhơ. Iki cư ính chim inha, inha lư bôn mít cannính amoih yớu arớq nha-án ma lớiq. 9 Co inha khoiq chom dyơ, Yê-su Crit Ưlla he bôn mít cannính choi mat inha, idô: Ndóng án iyốh siar nga cúc cuteq ndô, án la súc lư, ma án chóng táq dyôn án cơt kidit, co án ính choi inha. Án cơt kidit, dŏq dyôn inha loi têq cơt súc.

10 Khán veng cannính cư te arnáq ndô, cư ính tông inha idô: Cumo inô inha la top nsuoi lư bôn mít cannính ính choi yớu, alứng inha la top nsuoi lư tabớq pachúng práq. 11 Hoi-ndô cóq inha táq dyôn cua máh arnáq ngki! Máh-mmo inha têq choi, inha choi máh ngki. Arớq inha khoiq ính táq te nsuoi, hoi-ndô cóq inha catóng táq dyôn cua. 12 Khán inha bôn mít cannính ính choi yớu, inha dyôn máh-mmo la têq. Yang Arbang-pilŏ́ng ính inha dyôn crơng ndon inha bôn, tới ớq la cóq dyôn.

13 Cư lớiq yua inha ial nhéq máh mun inha dyôn ticuoi kidit. Khán inha táq iki, inha loi cơt kidit. Cư ính cứp náq ticuoi bôn li-arli nhéq. 14 Hoi-ndô inha bôn a-ưi. Iki têq inha choi ticuoi ndon ớq. Urớh, khán nha-án bôn ma inha ớq, nha-án lư choi lieh inha. Dyơ cứp náq têq bôn li-arli nhéq. 15 Tớq tám uráq Yang Arbang-pilŏ́ng te inớh khoiq tông idô:

“Án ndon khoiq pachúng a-ưi,

la lớiq clưi.

Ma án ndon pachúng biq,

la lớiq ớq.”✡

Phau-lô Yua Titô Alứng Bar Náq Cannŏ́h Pôq Ial Práq Te Vel Cô-rin-tô

16 Cư si-ơn Yang Arbang-pilŏ́ng, án táq tớq mít Titô ính choi inha muchứng he tưi. 17 Án cammáng parnai he seq án dyôn pôq alang inha, ma hơn te ngki loi, án parngíh bôm ính pôq. 18 Iki he dyôn án pôq munơi alứng munáq em ai ndon cato parnai ŏ te Yang Arbang-pilŏ́ng. Top tin tớq cứp ntúq ayô níc ticuoi ndô, co án hôi lư cato. 19 Ma mui callong loi, máh top tin khoiq rêh án dyôn pôq alứng he nga vel Yaru-salem, dŏq dông práq ndon he mbơiq pachúng. He ính táq cua arnáq ndô, dyôn máh ticuoi bôn ayô Yang Arbang-pilŏ́ng, alứng dyôn nha-án chom he bôn mít cannính ính choi nha-án.

20 He ính viar nsuoi te arnáq ngai ính tíq he, tông he ial tớc cha práq a-ưi ngki. 21 Tới he ính táq ŏ nưm chứng mát Yang Arbang-pilŏ́ng sớng, ma he ính táq ŏ díh chứng mát ticuoi hơ.

22 Alứng bôn munáq loi, he yua dyôn pôq munơi alứng nha-án bar náq. He khoiq chim ticuoi ndô a-ưi chư dyơ, iki he chom án bôn mít cannính ính choi yớu. Alứng hoi-ndô án tél-sél ính tarchoi, co án lư tin inha. 23 Titô táq arnáq munơi alứng cư dŏq choi inha. Ma bar náq ticuoi ndon pôq munơi alứng án la ticuoi tampeng te top tin. Nha-án táq arnáq ngki ính ngai ayô Crit. 24 Iki seq inha amoih nha-án pe náq ngki, dŏq dyôn máh top tin bôn chom inha bôn mít cannính amoih, alứng nha-án chom tưi ndóng he cuhống te inha, he tông piaiq lư.

9

He Táq Imo Dŏq Choi Ticuoi Tin

1 Cư lớiq túh cóq taran amớh loi dyôn inha te arnáq choi máh top tin Yê-su, 2 co cư chom inha ính lư tarchoi. Iki cư báq ayô inha tớq cruong Ma-sadôn idô: “Máh ticuoi tớq vel Cô-rin-tô cruong Achai khoiq thuan te cumo nsuoi dyơ ính tarchoi te arnáq ndô.”

Iki bôn clứng ticuoi ính choi tưi, co nha-án chom te arnáq inha táq. 3 Ma hoi-ndô cư yua pe náq ngki tớq nga inha, ính chom inha khoiq thuan máh práq inha ính choi ma iyốh. Cư lớiq ính parnai cư cuhống te inha cơt lớiq piaiq. 4 Dáh lơ, khán ticuoi te cruong Ma-sadôn ma tớq munơi alứng cư, ma hôm inha iyốh thuan amớh te práq ndô, arnáq ngki táq dyôn cư alứng inha cơt achiet, co cư khoiq tông nha-án, inha khoiq thuan cua dyơ. 5 Iki, cư parngíh ŏ dyôn pe náq ngki tớq nga inha nsuoi cư, dŏq nha-án thuan nsuoi te máh práq inha khoiq ưq ính dyôn. Tư cư tớq, inha khoiq táq cua dyơ, alứng ticuoi cannŏ́h chom inha lư ính choi yớu, tới co ngai patot inha.

6 Cóq inha ayư níc idô: Án ndon chớt biq sro, án sot biq tưi. Ma án ndon chớt a-ưi, án sot a-ưi tưi. 7 Dyôn cứp náq ticuoi choi veng mít cannính án ính choi. Êq patot án cóq dyôn hơn te án ính dyôn, co Yang Arbang-pilŏ́ng amoih ticuoi ndon bui cannính ính dyôn. 8 Yang Arbang-pilŏ́ng têq dyôn inha bôn hơn te máh nốh inha cóq bôn dŏq têq tumống; alứng hơn te ngki loi, án dyôn inha bôn khám níc cứp nốh, dŏq inha têq táq máh arnáq ŏ ndon inha ính táq. 9 Tám uráq Yang Arbang-pilŏ́ng khoiq tông idô:

“Án mpô crơng dyôn máh ticuoi kidit,

alứng máh arnáq tinớng ŏ án táq yôl át níc-níc.”✡

10 Yang Arbang-pilŏ́ng dyôn callong sro nga ticuoi dŏq têq bôn chớt, alứng án dyôn callong ngki cơt culái, dŏq ticuoi bôn cha. Án táp dyôn inha bôn callong sro dŏq khám chớt, alứng án táp táq dyôn callong ngki cơt culái a-ưi, dŏq inha têq táq arnáq ŏ. 11 Án ính dyôn inha bôn a-ưi, dŏq inha têq choi a-ưi tưi. Alứng tớq he dông práq ndon inha ính choi ticuoi kidit, nha-án lư si-ơn Yang Arbang-pilŏ́ng co nhơ te inha choi. 12 Iki bôn bar nốh ŏ cơt te arnáq inha tarchoi. Mui la inha choi máh ticuoi kidit. Bar la inha táq dyôn mít cannính ticuoi ngki sáng bui hơr alứng si-ơn Yang Arbang-pilŏ́ng. 13 Te arnáq inha táq cơt tíc apáh dyôn ticuoi cannŏ́h chom inha lư tin parnai ŏ te Yê-su Crit, arớq inha khoiq ngin dyơ. Iki máh ticuoi bôn ayô Yang Arbang-pilŏ́ng, alứng nha-án sáng ơn lư te arnáq inha choi nha-án alứng choi ticuoi cannŏ́h. 14 Alứng nha-án ính cớu dyôn inha nhéq te mít cannính alứng amoih inha, co Yang Arbang-pilŏ́ng khoiq choi mat nha-án a-ưi lư nhơ te inha. 15 Si-ơn Yang Arbang-pilŏ́ng a-ưi lư, co án khoiq choi mat máh ticuoi dyôn bôn callong ŏ lư tingôi lớiq chom imo ính táq-ntêr nnáng.

10

Phau-lô Tông Te Arnáq Án Táq

1 Cư Phau-lô ính seq mui nốh te inha. Bôn ticuoi tông, cư la ticuoi clŏ́q lư ndóng cư át yông te inha. Ma tư cư tớq nga inha, cư cơt callaq loi. Cư ial mít lambŏt alứng khun ndon tớq te Crit, dŏq seq inha idô: 2 Tư cư tớq nga inha, cư seq inha êq dyôn cư cóq apáh callong clŏ́q ada máh ticuoi te top inha ndon parngíh he táq veng ngê tớq pang ndô. 3 Tam he át tớq pang ndô, ma ndóng he tarchíl alứng máh ngê saq, he lớiq ial ngê tớq pang ndô. 4 Crơng pla he capol la ndái te crơng pla tớq pang ndô. Co Yang Arbang-pilŏ́ng táp dyôn he bôn crơng pla ngki; crơng ngki rêng alứng têq talóh nhéq máh pốt, 5 he rap talóh máh ngê lớiq ŏ, alứng cứp ngê ngai parngíh pưt hơn te ngê Yang Arbang-pilŏ́ng. Alứng he têq patot máh mít cannính ticuoi dyôn peh ial ngê Crit. 6 Tớq inha peh cứp nốh, iki he ính paclieq nha-án ndon lớiq peh.

7 Inha báq me nga he, ma inha lớiq chom mít cannính he. Khán bôn ticuoi te inha ma parngíh nưm munáq án sớng át mui mít alứng Crit, án cóq parngíh lieh te parnai ngki, co he át mui mít alứng Crit muchứng án tưi. 8 Dáh lơ inha parngíh cư cuhống te máh chức ndon Ưlla he dyôn cư. Ma cư lớiq bôn sáng achiet amớh tớq cư tông iki. Ưlla he khoiq dyôn cư bôn chức ngki dŏq choi inha dyôn tin khớm lư, tới án dyôn cư chức ngki dŏq talóh inha. 9 Cư lớiq ính inha parngíh cư taran chớiq alang ndô co ính parưt inha dyôn adáh. 10 Co bôn ticuoi tông te cư idô: “Chớiq alang te án tông rêng alứng sit lư, ma ndóng án át alứng he, án ieuq alứng máh parnai án cato lớiq hôm sit amớh.”

11 Máh ticuoi ndon báq táq-ntêr iki cóq chom tưi idô: Parnai he taran tớq chớiq alang ndóng he át yông te inha, la muchứng parnai he ính cato tớq he át munơi alứng inha.

12 He lớiq ính tali alứng máh ticuoi ndon asớr cháq. Nha-án ngin nha-án la ticuoi ŏ, ma he lớiq dáh ngin he la ticuoi ŏ. Nha-án ial cháq nha-án bôm dŏq tali alứng ticuoi cannŏ́h, nnáu la ŏ alứng nnáu la lớiq ŏ. Nha-án táq iki la achơ lư! 13 He lớiq bôn cuhống clưi te máh arnáq Yang Arbang-pilŏ́ng khoiq dyôn he táq. Ma he táq máh arnáq án khoiq anát he sớng. Alứng án dyôn he táq arnáq la cato inha. 14 Yang Arbang-pilŏ́ng táp dyôn he tớq nga inha, tới he tilớt te ngư ndon án khoiq anát ndóng he cato parnai ŏ te Crit dyôn inha. 15 Máh arnáq Yang Arbang-pilŏ́ng dyôn ticuoi cannŏ́h táq, he lớiq bôn ngin he táq arnáq ngki. Khán he táq iki, la he cuhống calưi te arnáq ndon Yang Arbang-pilŏ́ng khoiq rêh dyôn he. Ma he ính inha tin khớm lư loi, dŏq he têq táq arnáq ŏ hơn lư loi tớq top inha, arớq Yang Arbang-pilŏ́ng khoiq anát dyôn he táq. 16 Cua ngki he têq cato parnai ŏ te Yê-su Crit tớq cruong cannŏ́h, la cruong yông te cruong inha. He lớiq ính táq arnáq Yang Arbang-pilŏ́ng tớq ntúq khoiq bôn dyơ ticuoi cannŏ́h táq; he adáh ngai tông he cuhống te táq arnáq ndon Yang Arbang-pilŏ́ng khoiq anát dyôn ticuoi cannŏ́h táq.

17 Tớq tám uráq Yang Arbang-pilŏ́ng te inớh khoiq tông idô:

“Khán ticuoi mmo ính cuhống,

cóq án cuhống te arnáq Yang Arbang-pilŏ́ng.”✡

18 Khán ticuoi mmo ma ayô cháq án bôm, arnáq ngki la lớiq ŏ; ma ticuoi ndon Ưlla he ayô, arnáq ngki la ŏ lư.

11

Phau-lô Tông Te Máh Ticuoi Táq Náh-nnan

1 Khán inha sáng cư cato ma arớq ticuoi achơ, cư seq inha chiuq cammáng muhoi parnai cư. 2 Cư tél-sél ính inha amoih Yang Arbang-pilŏ́ng. Cư acám inha la arớq munáq cumor plŏt ŏ ndon cư khoiq tacáp cŏ́ng táq tíc dŏq dyôn mui náq conh sớng. Conh ndô la Crit. 3 Ma cư dáh lơ bôn ticuoi ính tardông inha dyôn táh ngê ŏ te Crit, muchứng cusánh tubáiq te inớh phíq Ê-va dyôn táq arnáq luaih. 4 Khán bôn ticuoi tớq nga inha, alứng cato te Yê-su ma ndái te Yê-su ndon he khoiq cato inha, lớiq la Arvai Yang Arbang-pilŏ́ng ma ndái te Arvai Yang Arbang-pilŏ́ng ndon inha khoiq bôn, lớiq la parnai ŏ ma ndái te parnai ŏ ndon inha khoiq tin, cư hôm chái lư inha náp ial parnai ngki! 5 Cư parngíh, cư lớiq bôn ớq mui nốh amớh arớq nha-án ndon cato parnai lớiq piaiq. Inha tin nha-án la dyưng ati Yê-su ndon cuaq hôi. 6 Cư lớiq bôn rian a-ưi dŏq hôi táq-ntêr, ma cư chom simớt lư te máh ngê ndon cư ính cato. Inha khoiq chom arlớih dyơ parnai ngki la piaiq, co cứp chư ndóng cư cato inha la cư cato arlớih lư.

7 Cư lớiq bôn ial crơng amớh te inha ndóng cư cato inha parnai ŏ te Yang Arbang-pilŏ́ng. Cư asiar cháq la dŏq inha têq bôn ráp callong bún te Yang Arbang-pilŏ́ng. Cư táq iki luaih lớiq? 8 Ndóng cư táq arnáq alứng inha, bôn top tin tớq ntúq cannŏ́h choi cư dyôn bôn práq kisái. Ndô la arớq cư tôiq te nha-án, dyơ dyôn nga inha. 9 Ndóng cư át alứng inha, tớq cư ớq, cư lớiq nai seq mui nốh amớh te inha, co bôn ticuoi tin te cruong Ma-sadôn dông crơng dŏq choi cư. Ndóng ngki cư lớiq ính inha cóq chiam cư, díh urớh la cư lớiq ính tưi. 10 Co nhơ callong piaiq te Crit át tớq mít cannính cư, ngki cư tông inha simớt lư idô: Lớiq bôn nnáu tớq cruong Achai têq capát ngcang cư lớiq dyôn cư táq-ntêr te cư lớiq bôn ial mui nốh amớh te inha. 11 Co imo cư tông inha iki? Co cư lớiq amoih inha lớiq? Ma Yang Arbang-pilŏ́ng khoiq chom dyơ cư amoih lư inha. 12 Arnáq amớh cư cơi táq, lư cư táq níc, dŏq nha-án ndon pupưt lớiq têq tông nnáng nha-án táq arnáq Yang Arbang-pilŏ́ng li-arli alứng cư. 13 Co máh ticuoi ngki táq náh-nnan sớng cơt dyưng ati Crit. Nha-án táq-ntêr parnai tarthu. Nha-án táq náh-nnan cơt dyưng ati Crit. 14 Ma cư lớiq sáng dut amớh! Co yang Satán táp hôi táq náh-nnan cơt arớq tarneng Yang Arbang-pilŏ́ng ndon ang-ưr lư. 15 Iki lớiq laq amớh khán tarneng yang Satán táq náh-nnan táq tinớng ŏ. Ma tớq ingái talloiq, nha-án bôn ráp cống veng lieh máh arnáq nha-án khoiq táq.

Phau-lô Chiuq A-ưi Nốh Dieiq Arức

16 Mui chư loi, cư ính tông inha idô: Inha êq parngíh cư la ticuoi achơ ndóng cư cato iki. Ma khán inha parngíh cư la ticuoi achơ, cư seq inha cammáng parnai cư avai, dŏq têq cư cuhống biq. 17 Tớq cư cato parnai ndô tới Yang Arbang-pilŏ́ng yua cư dyôn cato, ma cư cato arớq parnai ticuoi achơ. 18 Co bôn clứng ticuoi cuhống veng ngê tớq pang ndô, ngki cư têq cuhống muchứng ngki tưi. 19 Áu, inha ndon tubáiq lư ơi! Báq lư inha cammáng parnai ticuoi achơ. 20 Inha chiuq ngai táq ada inha arớq inha la ticuoi sol, lớiq la lop mun inha, lớiq la paláu inha, lớiq la ính inha dyám náp nha-án, lớiq la chau anôi inha. 21 Cư sáng achiet cư lớiq rap táq arớq iki ada inha!

Ma khán ticuoi ngki rap cuhống, ngki cư rap cuhống tưi. Hoi-ndô cư tông arớq ticuoi achơ sa. 22 Nha-án la ticuoi Isa-ra-el lớiq? Cư la ticuoi ngki tưi. Nha-án veng phep rit Isa-ra-el lớiq? Cư la táq veng ngki tưi. Nha-án la te tŏ́ng toiq A-praham lớiq? Cư la te tŏ́ng toiq ngki tưi. 23 Nha-án táq arnáq dyôn Crit lớiq? (Hoi-ndô cư tông arớq ticuoi yúh.) Cư táq arnáq ngki hơn te nha-án. Cư khoiq táq arnáq aleq aláh a-ưi hơn te nha-án. Cư khoiq át tôt a-ưi chư hơn te nha-án. Cư khoiq chiuq ngai tính a-ưi chư hơn te nha-án. Cư khoiq tumán cuchet a-ưi chư hơn te nha-án. 24 Khoiq sông chư dyơ ticuoi Isa-ra-el prớih cư bôn pe chít tikiaih parláih. 25 Pe chư dyơ ngai tính cư tớq ale callám. Mui chư cư chiuq ngai tíq búl tớq cư. Pe chư dyơ tuoc ndon cư át trim tớq dơq. Iki cư át tớq lar dơq nhéq mui ingái mui idáu. 26 Bôn a-ưi chư ndóng cư pôq tớq carna, cư tumúh callong crŏ́q te dơq pưt, te ticuoi tarpún, te ticuoi mui cruong alứng cư, te ticuoi mmar cruong, tớq vel, tớq ntúq aih, tớq dơq ving-cavang, alứng te ticuoi táq náh-nnan veng ngê Yang Arbang-pilŏ́ng. 27 A-ưi chư cư tál lư, chiuq dieiq arức, ớq bíq, chiuq pinhaih alứng hál, ớq tanna cha, sáng ngngiat, alứng ớq tampớc tớc. 28 Alứng bôn mui callong loi, cứp ingái cư rớu-ri níc te máh top tin, co cư adáh nha-án lớiq veng nnáng ngê Yang Arbang-pilŏ́ng. 29 Khán bôn ticuoi mmo ieuq thor te veng ngê Yang Arbang-pilŏ́ng, cư sáng ieuq thor tưi. Alứng khán bôn ticuoi mmo piaiq ngai tardông dyôn táq luaih, cư sáng nháih ada ticuoi ndon tardông ngki.

30 Khán cư cóq cuhống, cư ính cuhống te máh nốh ndon apáh cư ieuq thor. 31 Yang Arbang-pilŏ́ng la A-ám Yê-su Ưlla he chom cư lớiq bôn táq-ntêr a-uai. Piaiq lư he ayô níc án. 32 Ndóng cư át tớq vel Damac, bôn ticuoi sút tadưp puo A-rata yua líng kiaq ngáh callống carrống vel, co ính cŏp cư. 33 Ma bôn ticuoi choi cư. Nha-án cacháq cư tớq atéh. Dyơ nha-án atiar asiar cư na hŏ́ng tớq carrống vel nga cuteq. Iki cư bôn vít te ati máh ticuoi ndon ính cŏp cư.

12

Phau-lô Tông Te Mui Nốh Sileh Ndon Án Hôm Te Nsuoi

1 Cư cóq cuhống sa, tam arnáq ngki lớiq bôn tarnáp amớh. Ma cư ính tông inha chom arlớih te nốh ndon Yang Arbang-pilŏ́ng apáh dyôn cư hôm. Alứng cư ính cato te ngê án khoiq tông dyôn cư chom. 2-3 Cư chom munáq conh ndon tin Yê-su, mui chít la puan cumo nsuoi ngai dông asớr án nga pilŏ́ng tớq tanieng tháng. Cư lớiq chom cháq án pôq, lớiq la nưm arvai án pôq. Nưm Yang Arbang-pilŏ́ng táp chom arnáq ngki. Ma lư cư chom án pôq.* 4 Át tớq pilŏ́ng, án sáng parnai ngai táq-ntêr, ma ticuoi lớiq têq táq-ntêr te parnai ngki alứng ngai lớiq dyôn táq-ntêr. 5 Cư têq cuhống te conh ngki, ma cư lớiq ính cuhống te cháq cư bôm. Cư ính cuhống nưm te máh nốh ieuq thor cư sớng. 6 Tam cư ính cuhống, la cư tới ticuoi achơ, co cư ính táq-ntêr nưm callong lư. Ma cư lớiq cuhống iki, dŏq ngai lớiq têq asớr cư clưi te ngai bôn hôm te arnáq cư táq, lớiq la bôn sáng te parnai cư cato.

7 Ma Yang Arbang-pilŏ́ng lớiq ính cư pupưt co te máh nốh laq ndon án khoiq apáh a cư. Iki án dyôn cư chiuq mui nốh a-ái. A-ái ngki la arớq pál tangháng át níc tớq cháq cư, alứng arớq bôn tarneng yang Satán tính cư. 8 Khoiq pe chư dyơ cư cớu seq te Ưlla he dyôn nốh a-ái ngki cơt pít. 9 Ma Ưlla he tông cư idô: “Cư choi mat mái, nốh ngki la khám dyơ dyôn mái; co ndóng mmo mái sáng ieuq, ndóng ngki táp chức cư cơt bánh rêng lư.”

Iki cư sáng bui hơr lư cuhống te máh nốh ieuq thor cư, dŏq chức Crit át níc alứng cư. 10 Co iki cư sáng bui tớq cư ieuq thor, ngai ayê tar-ac, cư tumúh dieiq arức, ngai táq cư, alứng cư chiuq toiq bap co tian cư táq arnáq Crit. Co ndóng cư sáng ieuq thor, ndóng ngki Crit dyôn cư bôn bánh rêng.

Phau-lô Parngíh Níc Te Ticuoi Cô-rin-tô

11 Cư khoiq táq-ntêr arớq ticuoi achơ, co inha táq dyôn cư táq-ntêr iki. Piaiq lư la inha ayô cư. Cư la ticuoi lớiq tưr amớh, ma cư lớiq pê mui callong amớh te nha-án ndon inha parngíh cơt dyưng ati Yê-su ndon cuaq hôi. 12 Cư khoiq táq a-ưi arnáq sileh ndóng cư át alứng inha. Ndóng cư táq, cư chiuq a-ưi nốh dieiq arức. Arnáq sileh ngki cơt tíc cư la lư dyưng ati Yê-su. 13 Bôn mui nốh sớng cư táq ada inha ndái te cư báq táq dyôn máh top tin. Nốh ngki la idô: Cư lớiq dyôn inha cóq chiam cư. Seq inha táh luaih cư khoiq táq lớiq piaiq iki!

14 Hoi-ndô cư ính pôq sa nga inha. Ndô la chư pe cư tớq nga inha. Ma cư táq muchứng te nsuoi sa. Cư lớiq ính inha chiam cư, co cư lớiq suo mun inha, ma cư suo mít cannính inha. Lư simớt acái lớiq bôn chiam a-i a-ám, ma a-i a-ám chiam acái. 15 Alứng cư sáng bui pít mun alứng cống rêng dŏq choi inha. Khán cư amoih inha cang a-ưi, ngki inha amoih cư cang biq asiar lớiq?

16 Bôn ticuoi táq-ntêr te cư idô: “Án lớiq bôn pidieiq inha cóq choi án. Ma dáh lơ án ính pilốh inha, ma inha lớiq chom.”

17 Máh ticuoi ndon cư yua pôq nga inha, nha-án suo ial crơng inha dyôn cư lớiq? 18 Cư khoiq yua Titô alứng munáq cannŏ́h hơ pôq nga inha. Inha hôm Titô ial crơng inha lớiq? Tới iki! Titô alứng cư, he bôn nưm mui ngê alứng táq muchứng.

19 Dáh lơ inha parngíh te dưnh dyơ cư chóng ính tamien lieh inha. Lớiq ŏ khán inha parngíh iki! Cứp nốh ndon cư cato la cư cato chứng mát Yang Arbang-pilŏ́ng, co cư bôn mui mít alứng Crit. Máh inha ndon cư amoih lư ơi! Cứp arnáq cư táq la cư ính choi inha dyôn têq tin khớm lư loi. 20 Cư adáh ndóng cư tớq nga inha, cư lớiq sáng bui alứng inha tớq cư hôm inha táq ndái te cư ính, alứng muchứng ngki tưi inha lớiq sáng bui tớq cư táq ndái te inha ính. Cư adáh inha táq arnáq saq arớq idô: Tarluaih, munáq i-ôiq camíq munáq, chái nháih, carưop, acraiq asáh, u lớiq ŏ, cuhống, alứng chuoq rúc. 21 Cư adáh ndóng cư tớq nga inha, Yang Arbang-pilŏ́ng táq dyôn cư sáng achiet te inha, dyơ cư nhiem co bôn a-ưi náq te inha khoiq táq arnáq luaih, ma iyốh ngin luaih. Arnáq luaih ngki la idô: Táq arnáq saq, tới campái cayieq ma bíq munơi, alứng táq arnáq tanghang.

13

Parnai Cato Alứng Parnai Carbánh

1 Ndô la chư pe cư ính pôq alang inha. Tư cư tớq nga inha, he sŏ́ng táq veng te máh tám uráq Yang Arbang-pilŏ́ng te inớh tông idô:

“Khán bôn ngai cauq ticuoi cannŏ́h táq luaih, cóq bôn bar pe náq tông án lư táq luaih,

ngki têq ngai náp ial parnai ngki.”✡

2 Ndóng cư tớq nga inha chư bar, cư khoiq dyŏq ticuoi ndon táq luaih. Alứng hoi-ndô cư át yông te inha, ma cư ính cato sa inha idô: Ndóng mmo cư tớq nga inha chư tatun loi, inha lớiq têq viar vít te cư paclieq án ndon táq luaih, alứng paclieq díh nhéq máh ticuoi ndon táq luaih hơ. 3 Cư tông iki co inha suo tíc ính chom cư cato tang Crit ma lớiq. Tớq Crit táq amớh ada inha, án lớiq ieuq sup, ma án rêng lư. 4 Cháq án lư ieuq sup ndóng án chiuq cuchet tớq along calláng, ma hoi-ngki án tumống lieh nhơ chức pưt lư na Yang Arbang-pilŏ́ng. Cháq he la ieuq sup muchứng cháq Yê-su tưi, ma ndóng he táq arnáq alứng inha, he tumống munơi alứng Yê-su co nhơ te chức Yang Arbang-pilŏ́ng.

5 Cóq inha parngíh lieh, inha lư tin ngê Yê-su Crit, ma lớiq. Alứng cóq inha chim mít inha bôm. Inha khoiq chom dyơ Yê-su Crit át tớq mít cannính inha. Khán inha lớiq chom callong ngki, inha lớiq hôi táq te callong chim. 6 Cư lư ngcong inha chom he hôi táq te callong chim ngki. 7 He cớu seq Yang Arbang-pilŏ́ng choi inha lớiq táq nnáng arnáq saq. He táq iki, ma he lớiq ính ngai ayô he, tông he hôi táq te callong ngki, he ính inha táq ŏ níc, tam ngai ayô lớiq la lớiq ayô he. 8 Co he lớiq têq táq arnáq amớh co ính chíl ngê piaiq, ma he táq arnáq nưm ính beng dyôn ngê piaiq. 9 He sáng bui khán he ieuq thor ma inha cơt rêng. Co iki he cớu dyôn inha píh alứng cơt ŏ lieh arớq te nsuoi. 10 Cư taran chớiq alang ndô dyôn inha ndóng cư yôl át yông te inha, co ndóng mmo cư tớq nga inha, cư lớiq ính paclieq inha veng chức Ưlla khoiq dyôn cư. Án dyôn cư bôn chức ngki dŏq choi inha dyôn tin khớm lư loi, tới dyôn cư talóh inha.

11 Talloiq lư, cư ính tông inha idô: Chô bánh nơ inha! Cóq inha píh cơt ŏ lieh arớq te nsuoi. Cóq inha cammáng parnai cư dyŏq inha. Cóq inha sŏ́ng mui mít. Cóq inha munáq artoi alứng munáq. Dyơ Yang Arbang-pilŏ́ng amoih inha, alứng dyôn inha át bánh suanh ien ŏ níc.

12 Seq inha munáq carbánh ŏ ada munáq. 13 Cứp náq ticuoi tin Yê-su plốh carhanh inha tưi.

14 Cư seq Yê-su Crit Ưlla he, choi mat inha. Cư seq Yang Arbang-pilŏ́ng amoih níc inha. Alứng cư seq Arvai Yang Arbang-pilŏ́ng át níc alứng inha.

* 1:19 1:19 Si-la ndô ngai dŏq Si-lavan hơ.

* 3:3 3:3 Tớq án tông te ‘taran tớq búl’, án tông te phep rit Yang Arbang-pilŏ́ng dyôn na Môi-se.

✡ 4:13 4:13 Cứh Ayô 116:10

✡ 6:2 6:2 Ê-sai 49:8

✡ 6:16 6:16 Ê-sakiel 37:27

✡ 6:17 6:17 Ê-sai 52:11

✡ 6:18 6:18 Samu-el Bar 7:8, 14

✡ 8:15 8:15 Ngốh Te Ê-yip-tô 16:18

✡ 9:9 9:9 Cứh Ayô 112:9

✡ 10:17 10:17 Yê-ramie 9:24

* 12:2-3 12:2-3 Munáq conh ngki la Phau-lô tông te án táp.

✡ 13:1 13:1 Patáp Lieh 19:15

Ca-lati

1

2

3

4

5

6

Chớiq Alang Phau-lô Taran

Cơiq Dyôn Ticuoi Tin Tớq Cruong

Ca-lati

Parnai Cato

Phau-lô taran chớiq alang ndô cơiq dyôn top tin Yê-su tớq cruong Ca-lati sám 50 tớq 58 cumo vít Yê-su carnian.

Tớq cruong Ca-lati bôn ticuoi cato cóq veng phep rit Môi-se, ki-náq têq át tinớng ŏ chứng mát Yang Arbang-pilŏ́ng. Phau-lô taran chớiq ndô dŏq catớih top tin Yê-su át tớq cruong Ca-lati dyôn chom arlớih, la lớiq túh cóq táq veng phep rit ticuoi Isa-ra-el, co cứp náq ticuoi cơt tinớng ŏ chứng mát Yang Arbang-pilŏ́ng la co nha-án tin Yê-su. Phau-lô cơiq chớiq ndô dyôn ticuoi Ca-lati dŏq ayông lieh acái acon Yang Arbang-pilŏ́ng át tớq cruong ngki têq chom táq imo dyôn piaiq chứng mát Yang Arbang-pilŏ́ng.

Phau-lô tông dyôn nha-án chom arlớih chức án la tớq te Yang Arbang-pilŏ́ng táp. Alứng arnáq án táq la tới te ticuoi, ma Yang Arbang-pilŏ́ng arô án dŏq cato parnai Yang Arbang-pilŏ́ng dyôn ticuoi tới ticuoi Isa-ra-el chom tưi. Phau-lô tông dyôn nha-án chom ticuoi cơt tinớng ŏ chứng mát Yang Arbang-pilŏ́ng la nhơ nha-án tin sớng.

Talloiq tớq chớiq ndô la Phau-lô taran dyôn nha-án chom, tam nha-án lớiq túh cóq veng nnáng phep rit ticuoi Isa-ra-el, ma cóq nha-án tumống tớq callong armoih alứng tin Yê-su khớm lư.

1

Phau-lô Taran Chớiq Alang Nga Ticuoi Ca-lati

1-2 Cư Phau-lô taran parnai alang ndô cơiq alang nhéq top tin Yê-su tớq cruong Ca-lati. Cư la ticuoi dyưng ati Yê-su, án ndon Yang Arbang-pilŏ́ng dyôn tumống lieh. Yê-su Crit alứng Yang Arbang-pilŏ́ng A-ám he, rêh cư alứng yua cư táq arnáq ndô. Tới ticuoi rêh cư. Cư taran chớiq ndô ính carhanh inha. Alứng nhéq máh ticuoi tin Yê-su át ntúq ndô ính carhanh inha tưi.

3 Cư seq Yang Arbang-pilŏ́ng A-ám he, alứng Yê-su Crit Ưlla he, choi mat inha, alứng dyôn inha át bánh suanh ien ŏ níc. 4 Yê-su Crit chóng chiuq cuchet co tian luaih he. Alứng án tarchoi he dyôn têq viar vít te máh arnáq lớiq ŏ tớq pang saq ndô. Iki máh arnáq Yê-su táq la cơt piaiq cannính Yang Arbang-pilŏ́ng A-ám he. 5 Iki cóq ngai ayô níc nưm Yang Arbang-pilŏ́ng sớng sút pang lang dơi. Amen.

Lớiq Bôn Ngê Cannŏ́h Têq Choi Tamống

6 Cư sáng dut tưi, chái lư inha táh Yang Arbang-pilŏ́ng. Lư Yang Arbang-pilŏ́ng rêh inha dyôn inha bôn tumống níc nhơ Crit choi mat inha. Ma hoi-ndô inha parngíh ngê cannŏ́h têq choi tamống inha. 7 Lư lớiq bôn ngê cannŏ́h nnáng têq choi tamống inha. Ma bôn ticuoi cannŏ́h tớq nga inha ính paclu inha, alứng ính pliet parnai ŏ te Yê-su Crit. 8 Khán bôn ticuoi mmo tớq nga inha, tam cháq cư lớiq la tarneng te pilŏ́ng, ma ính cato inha parnai ndái te parnai ŏ te Yê-su Crit arớq he khoiq cato inha te nsuoi, cư ính Yang Arbang-pilŏ́ng pupít viang ticuoi ngki. 9 Iki cư tông sa parnai ndô dyôn inha, khán ticuoi mmo cato inha parnai ndái te parnai ŏ te Yê-su Crit arớq inha khoiq tin dyơ, cư ính Yang Arbang-pilŏ́ng pupít viang ticuoi ngki.

10 Cư tông iki inha parngíh cư ính ticuoi tông cư la ticuoi ŏ lớiq? Tới! Cư ính Yang Arbang-pilŏ́ng sớng tông cư la ticuoi ŏ. Khán cư yôl ial mít cannính ticuoi, cư lớiq têq táq arnáq Crit.

Yang Arbang-pilŏ́ng Rêh Phau-lô

11 Em ai ơi, cư ính inha chom arlớih lư parnai ŏ te Yê-su Crit ndon cư cato inha, parnai ndô tới te ngê ticuoi. 12 Parnai ndô, cư lớiq bôn ráp te ticuoi, alứng lớiq bôn ticuoi mmo pasoi cư. Ma cư ráp te Yê-su Crit apáh dyôn cư chom. 13 Inha khoiq sáng dyơ te máh arnáq cư khoiq táq, ndóng cư veng ngê top Isa-ra-el. Te nsuoi, cư táq dieiq arức lư ada nhéq máh top tin Yê-su. Cư ính pupít nhéq top nha-án. 14 Ndóng ngki, cư peh nhéq rit rong top Isa-ra-el clưi te nha-án ndon mui prôq alứng cư. Mít cannính cư ính lư veng phep rit tŏ́ng toiq cư te inớh. 15 Ma Yang Arbang-pilŏ́ng choi mat cư te ingái a-i cư iyốh carnian cư. Alứng án sáng bui cannính arô cư dyôn táq arnáq án. Ndóng án apáh Acái án dyôn cư hôm, 16 án táq iki dyôn cư têq cato parnai ŏ te Yê-su Crit dyôn máh ticuoi tới ticuoi Isa-ra-el chom tưi. Cư lớiq bôn tanghúng máh ngê ndô alứng ticuoi mmo. 17 Alứng cư lớiq bôn tanghúng alứng top dyưng ati Yê-su tớq vel pưt Yaru-salem, ndon táq arnáq ndô nsuoi cư. Ma lư cư pôq nga cruong Arap. Vít ngki, cư chô nga vel Damac.

18 Vít pe cumo, cư pôq nga vel Yaru-salem ính tumúh Phi-er. Cư át alứng án nhéq mui chít la sông ingái. 19 Ma top dyưng ati Yê-su ndon ticuoi cannŏ́h, ngki cư lớiq bôn tumúh. Ma cư tumúh nưm Yacơ, a-em Ưlla he sớng. 20 Máh parnai cư taran dyôn inha hoi-ndô la piaiq lư. Khán cư tông a-uai, ngki Yang Arbang-pilŏ́ng chom.

21 Tatun ngki cư ngốh te vel Yaru-salem mot tớq cruong Si-ri alứng cruong Si-lasi. 22 Máh top tin Yê-su tớq vúng Yudê iyốh hôm rớp cư. 23 Ma nhéq máh nha-án khoiq sáng ngai táq-ntêr te cư idô: “Lư ticuoi ndô táq he te hoi-nsuoi. Ndóng ngki án ính pupít nhéq máh ngê te Yê-su Crit. Ma hoi-ndô án cato níc parnai ŏ te Yê-su dyôn ticuoi cannŏ́h chom.”

24 Iki nhéq nha-án ngki ayô Yang Arbang-pilŏ́ng co nhơ te cư.

2

Phau-lô Tumúh Ticuoi Sút Top Tin

1 Tớq mui chít la puan cumo tatun cư ticứh sa nga vel pưt Yaru-salem. Ba-naba alứng Athit pôq munơi alứng cư. 2 Cư ticứh tuki co Yang Arbang-pilŏ́ng khoiq apáh dyôn cư pôq. Cư tông nưm nha-án ndon cơt plô top tin Yê-su tớq vel Yaru-salem, dyôn nha-án chom nhéq máh parnai ŏ ndon cư khoiq cato ticuoi tới ticuoi Isa-ra-el. Cư táq iki, co cư lớiq ính máh arnáq cư khoiq táq alứng máh arnáq cư chón táq ma cơt ớq tarnáp, khán nha-án lớiq hôm ŏ te máh arnáq cư táq. 3 Athit ndon pôq alứng cư la ticuoi Créc, án tới ticuoi Isa-ra-el. Ma nha-án ndon cơt plô top tin Yê-su, lớiq tông amớh Athit cóq táq rit kít veng phep rit Isa-ra-el. 4 Ma bôn ticuoi cannŏ́h táq náh-nnan mot tin Yê-su. Nha-án ính Athit táq rit ngki. Nha-án la arớq ticuoi tituaiq ính chom, co imo he ndon bôn mui mít alứng Yê-su ma lớiq veng máh phep rit Isa-ra-el. Co nha-án ính he cơt sol phep rit ngki. 5 Mubiq la he lớiq ính peh ngê nha-án, co he lớiq ính inha parngíh Yê-su choi tamống nưm ticuoi ndon veng phep rit Isa-ra-el sớng.

6 Tam ngai dyám náp máh ticuoi plô ngki, ma a cư nha-án lớiq bôn pưt amớh, co Yang Arbang-pilŏ́ng lớiq bôn me culái tieh. Ma nha-án lớiq bôn cato mui callong tamme amớh ndái te parnai cư khoiq cato. 7 Ma máh ticuoi plô ngki bôn chom arlớih tớq cư tông nha-án la Yang Arbang-pilŏ́ng táp yua cư dyôn cato parnai ŏ te Yê-su Crit dyôn ticuoi tới ticuoi Isa-ra-el, la muchứng Yang Arbang-pilŏ́ng khoiq yua Phi-er cato top Isa-ra-el. 8 Co Yang Arbang-pilŏ́ng khoiq dyôn cư cơt dyưng ati án dŏq pôq cato ticuoi tới ticuoi Isa-ra-el, la muchứng án khoiq dyôn Phi-er cơt dyưng ati án dŏq cato ticuoi Isa-ra-el. 9 Nốh nha-án ndon cơt plô hoi-ndô la: Yacơ, Phi-er, alứng Yon. Nha-án bôn chom tưi te Yang Arbang-pilŏ́ng khoiq choi mat cư, alứng nha-án khoiq sŏ́ng dyôn cư nha Ba-naba yôl cato ticuoi tới ticuoi Isa-ra-el. Ma nha-án yôl cato top Isa-ra-el. 10 Bôn nưm mui nốh nha-án patáp he bar náq dyôn ayư níc, la tarchoi ticuoi kidit. Ma arnáq ngki cư ính táq te nsuoi dyơ.

Phi-er Táq Lớiq Piaiq Tớq Vel Anti-ôt

11 Ma tư Phi-er tớq nga vel Anti-ôt, cư dyŏq án chứng mát lớng, êq táq nnáng arnáq lớiq piaiq. 12 Co te nsuoi Phi-er báq chicha munơi alứng ticuoi tới ticuoi Isa-ra-el ndon khoiq tin Yê-su. Ma tư ticuoi ndon Yacơ yua tớq nga vel Anti-ôt, iki án lớiq ính cha nnáng alứng ticuoi tới ticuoi Isa-ra-el ngki. Án adáh ‘top táq rit kít’* parngíh án khoiq táh phep rit Isa-ra-el. 13 Iki nhéq máh ticuoi Isa-ra-el ndon tin Yê-su át tớq vel Anti-ôt, nha-án táq áh a-uai soi arớq Phi-er; díh Ba-naba táq áh a-uai muchứng ngki tưi. 14 Tư cư hôm nha-án lớiq táq tinớng veng parnai ŏ te Yê-su Crit, iki cư tông Phi-er chứng mát nhéq máh ticuoi ngki idô: “Mái la lư ticuoi Isa-ra-el. Ma mái táp táq arớq mái tới ticuoi Isa-ra-el. Imo têq mái patot ticuoi tới ticuoi Isa-ra-el dyôn veng máh phep rit Isa-ra-el?

15 “He la ticuoi Isa-ra-el te ingái a-i he carnian he. Iki he ndái te ticuoi tới ticuoi Isa-ra-el ndon ngai dŏq ‘ticuoi luaih.’ 16 Ma he chom arlớih lư ticuoi lớiq têq át tinớng ŏ chứng mát Yang Arbang-pilŏ́ng, co nhơ án veng phep rit Isa-ra-el. Ma cóq án tin nưm Yê-su Crit sớng, ki-náq têq án át tinớng ŏ chứng mát Yang Arbang-pilŏ́ng. Hôm he têq át tinớng ŏ chứng mát Yang Arbang-pilŏ́ng, la co nhơ he khoiq tin Crit, tới co nhơ he veng phep rit Isa-ra-el. Lớiq bôn ticuoi mmo têq át tinớng ŏ chứng mát Yang Arbang-pilŏ́ng, co nhơ án veng tapun phep rit Isa-ra-el. 17 Ma khán he catóng ính át tinớng ŏ chứng mát Yang Arbang-pilŏ́ng co nhơ he tin Crit, iki he chom, he ticuoi Isa-ra-el la ticuoi luaih muchứng ticuoi tới ticuoi Isa-ra-el tưi. Khán parnai ndô lư piaiq; iki arớq Crit ính he táq luaih lớiq? Lư tới iki!”

18 Ma khán cư kinứm lieh máh phep rit ndon cư khoiq táh te nsuoi, iki cư táq dyôn cư bôm cơt ticuoi luaih ada phep rit ngki. 19 Co cư lớiq peh nnáng phep rit ngki, iki arớq cư khoiq cuchet te phep rit ngki dyơ; dŏq cư tumống nưm dyôn Yang Arbang-pilŏ́ng sớng. 20 Iki cơt arớq cư cuchet munơi alứng Crit tớq along calláng tưi. Cư tumống hoi-ndô la tới cannính cư bôm. Ma cư tumống la co nhơ Crit tumống tớq cư. Hôm cư yôl bôn tumống hoi-ndô la co cư tin Acái Yang Arbang-pilŏ́ng. Án khoiq amoih cư, alứng án chiuq cuchet tang cư. 21 Cư lớiq bôn táq dyôn callong choi mat te Yang Arbang-pilŏ́ng cơt ớq tarnáp. Khán ticuoi veng nhéq phep rit Isa-ra-el ma têq át tinớng ŏ chứng mát Yang Arbang-pilŏ́ng, ngki Crit cuchet lô mat sớng.

3

Phep Rit Isa-ra-el, Lớiq la Tin Yê-su

1 Ticuoi Ca-lati ơi! Inha la ticuoi achơ! Nnáu dŏq tarháu pakêh inha, dyơ tardông inha pôq tớq carna lớiq crái? Te nsuoi inha khoiq chom arlớih dyơ te Yê-su Crit cuchet tớq along calláng. 2 Cư ính plốh inha mui nốh sớng. Inha bôn ráp Arvai Yang Arbang-pilŏ́ng co inha peh phep rit Isa-ra-el, lớiq la co inha tin parnai ŏ te Yê-su Crit? 3 Imo inha achơ lư? Te tôm lư inha át ŏ alứng Yang Arbang-pilŏ́ng la co nhơ Arvai Yang Arbang-pilŏ́ng át alứng inha. Ma hoi-ndô imo inha parngíh inha têq át ŏ alứng Yang Arbang-pilŏ́ng, la co inha táq arnáq veng ngê inha bôm? 4 Inha khoiq chiuq a-ưi nốh dieiq arức la co tian inha tin parnai ŏ te Yê-su Crit. Nhéq nốh dieiq arức ngki bôn tarnáp lớiq? Lư máh nốh ngki bôn tarnáp dyôn inha. 5 Iki cư ính plốh lieh inha idô: Tư Yang Arbang-pilŏ́ng dyôn inha bôn Arvai án, alứng án táq arnáq sileh dyôn inha, án táq ndô la co inha veng phep rit Isa-ra-el, lớiq la co inha tin parnai ŏ te Yê-su Crit? 6 Inha ayư lieh te A-praham te inớh. Co án tin ngê Yang Arbang-pilŏ́ng, ngki Yang Arbang-pilŏ́ng náp án la ticuoi tinớng ŏ. ✡ 7 Iki inha têq chom arlớih, ticuoi mmo tin Yang Arbang-pilŏ́ng, lư ticuoi ngki táp cơt tŏ́ng toiq A-praham. 8 Yang Arbang-pilŏ́ng dyôn ticuoi tới ticuoi Isa-ra-el át ŏ chứng mát án tưi, la co nha-án tin ngê án. Tám uráq Yang Arbang-pilŏ́ng te inớh khoiq tông acớiq te nốh ngki. Alứng Yang Arbang-pilŏ́ng tông A-praham idô:

“Cư ính dyôn ticuoi tớq cứp cruong bôn callong bún

nhơ te mái.”✡

9 Iki, khán ticuoi mmo tin Yang Arbang-pilŏ́ng muchứng A-praham tin, ticuoi ngki lư bôn callong bún arớq A-praham tưi.

10 Máh ticuoi ndon parngíh nha-án têq át ŏ chứng mát Yang Arbang-pilŏ́ng co nhơ nha-án veng phep rit Isa-ra-el, ngki nha-án lớiq têq viar vít te Yang Arbang-pilŏ́ng pupap nha-án. Co tớq tám uráq Yang Arbang-pilŏ́ng khoiq tông idô:

“Ticuoi mmo lớiq peh cứp callong tớq phep rit ngai khoiq taran

tớq Tám Uráq Phep Rit Yang Arbang-pilŏ́ng,

ticuoi ngki Yang Arbang-pilŏ́ng lư pupap án.”✡

11 Iki he khoiq chom arlớih lư dyơ, lớiq bôn ticuoi mmo têq át tinớng ŏ chứng mát Yang Arbang-pilŏ́ng co nhơ án veng phep rit Isa-ra-el. Co tớq tám uráq Yang Arbang-pilŏ́ng khoiq tông idô:

“Ticuoi cơt tinớng ŏ chứng mát Yang Arbang-pilŏ́ng

la co nhơ án tin.

Alứng ticuoi ngki lư bôn tumống.”✡

12 Ma ticuoi ndon veng phep rit Isa-ra-el táq ndái te ticuoi tin. Tớq tám uráq Yang Arbang-pilŏ́ng khoiq tông idô:

“Ticuoi mmo peh cứp callong te phep rit Isa-ra-el,

án lư bôn tumống co nhơ te callong ngki.”✡

13 Ma Crit khoiq choi he dyôn tarcláh te callong pupap tớq phep rit Isa-ra-el. Dyơ he bôn vít te arnáq Yang Arbang-pilŏ́ng pupap he. Yê-su rap thái he, la co án bôn mít cannính chiuq dyôn Yang Arbang-pilŏ́ng pupap án tang he. Co tớq tám uráq Yang Arbang-pilŏ́ng khoiq tông te nốh ndô:

“Ticuoi mmo ma cuchet na tayŏ́ng tớq along calláng,

Yang Arbang-pilŏ́ng lư pupap ticuoi ngki.”✡

14 Nhéq máh callong bún Yang Arbang-pilŏ́ng khoiq ưq alứng A-praham te inớh, hoi-ndô lư tớq díh nga ticuoi tới ticuoi Isa-ra-el hơ, la co nhơ te máh arnáq Yê-su Crit khoiq táq. Alứng cứp náq he têq bôn Arvai Yang Arbang-pilŏ́ng, co he tin Yê-su.

Yang Arbang-pilŏ́ng Ưq Alứng A-praham

15 Em ai ơi! Cư ính tông inha mui parnai acám, ticuoi báq táq. Khán bôn ticuoi sŏ́ng carhŏt mui nốh amớh, lớiq bôn ticuoi mmo têq táh, lớiq la them mui nốh amớh loi tớq nốh carhŏt ngki. 16 Iki Yang Arbang-pilŏ́ng par-ưq alứng A-praham nha munáq te tŏ́ng toiq A-praham. Ma Yang Arbang-pilŏ́ng lớiq par-ưq alứng nhéq máh tŏ́ng toiq A-praham. Án par-ưq alứng nưm munáq sớng te tŏ́ng toiq A-praham; ticuoi ndô la Crit.✡ 17 Cư tông inha idô: Yang Arbang-pilŏ́ng carhŏt alứng A-praham nhéq puan culám pe chít cumo nsuoi te bôn phep rit Isa-ra-el. Iki phep rit Isa-ra-el lớiq têq táh, alứng lớiq têq pupít callong Yang Arbang-pilŏ́ng khoiq par-ưq alứng A-praham. 18 Yang Arbang-pilŏ́ng lớiq dyôn ticuoi Isa-ra-el bôn mun co nhơ nha-án peh phep rit Isa-ra-el, ma Yang Arbang-pilŏ́ng dyôn nha-án bôn mun co án khoiq par-ưq alứng A-praham. Co te callong án khoiq par-ưq, ngki án choi mat A-praham.

19 Khán iki, imo Yang Arbang-pilŏ́ng dyôn phep rit nga ticuoi Isa-ra-el? Phep rit ngki tớq la dyôn he têq chom arlớih lư he bôn luaih. Ma Yang Arbang-pilŏ́ng dyôn phep rit ndô tingôi ingái Crit tớq; án la ticuoi te tŏ́ng toiq A-praham ndon Yang Arbang-pilŏ́ng khoiq par-ưq. Yang Arbang-pilŏ́ng dyôn ticuoi Isa-ra-el bôn phep rit ndô na tarneng Yang Arbang-pilŏ́ng, alứng na ticuoi atớq parnai.* 20 Ma tư Yang Arbang-pilŏ́ng par-ưq alứng A-praham, lư ngcang án táp ưq, lớiq túh cóq bôn ticuoi atớq parnai tông tang án.

Yang Arbang-pilŏ́ng Dyôn Phep Rit Án Kiaq Me He

21 Phep rit Isa-ra-el lớiq artoi alứng máh callong Yang Arbang-pilŏ́ng ưq te nsuoi lớiq? Lư tới iki! Khán phep rit Yang Arbang-pilŏ́ng dyôn têq choi tamống ticuoi, lư ticuoi têq át ŏ chứng mát Yang Arbang-pilŏ́ng co nhơ nha-án peh phep rit ngki. 22 Ma tớq tám uráq Yang Arbang-pilŏ́ng khoiq tông dyơ, nhéq tưh ticuoi tớq cúc cuteq ndô át tadưp chức callong luaih. Co te iki, Yang Arbang-pilŏ́ng dyôn nưm nga ticuoi ndon tin Yê-su Crit bôn ráp máh nốh án khoiq par-ưq te inớh.

23 Ma te nsuoi, ndóng Crit iyốh tớq, Yang Arbang-pilŏ́ng khoiq dyôn phep rit án dŏq kiaq me he arớq ngai kiaq ticuoi tôt. He át níc iki tingôi tớq ingái Yang Arbang-pilŏ́ng apáh dyôn he têq tin Crit. 24 Iki phep rit ngki át kiaq me he tingôi ingái Crit tớq. Tớq ingái ngki he têq át tinớng ŏ chứng mát Yang Arbang-pilŏ́ng co nhơ he tin. 25 Ma tư he tin, phep rit lớiq bôn kiaq me nnáng he.

26 Hoi-ndô nhéq náq inha bôn cơt acái acon Yang Arbang-pilŏ́ng co inha tin Yê-su. 27 Nhéq máh inha ndon khoiq ráp tíc na dơq la cơt mui mít alứng Crit. Iki cơt arớq inha sứp pang tumống Crit. 28 Hoi-ndô lớiq ndái amớh ticuoi Isa-ra-el lớiq la ticuoi tới ticuoi Isa-ra-el, ticuoi sol lớiq la ticuoi tới sol, ticuoi conh lớiq la ticuoi cán. Nhéq máh inha la cơt mui mít tớq Yê-su Crit. 29 Khán Crit lư Ưlla inha, ngki inha lư cơt tŏ́ng toiq A-praham tưi, alứng inha bôn tưi máh mun ndon Yang Arbang-pilŏ́ng khoiq ưq alứng A-praham.

4

1 Dyơ cư ính tông inha mui parnai acám loi idô: Bôn munáq ticuoi súc ndon bôn mui lám acái két. Khán a-ám án cuchet, acái ngki loi cơt ưlla nhéq máh mun a-ám án. Ma ndóng án yôl ngai-acái, ngai lớiq dyôn án cơt ưlla máh mun ngki. Án cơt arớq ticuoi sol sớng. 2 Ma bôn ticuoi parléh níc án, alứng kiaq me máh mun án tingôi ingái a-ám án khoiq anát dyôn án têq cơt ưlla máh mun ngki. 3 He la arớq ngai-acái ngki tưi. Ndóng he iyốh tin, he cơt sol dyôn máh ngê tớq pang ndô. 4 Ma tớq ngư Yang Arbang-pilŏ́ng khoiq anát, án lư dyôn acái án siar nga cúc cuteq ndô. Án dyôn ticuoi cán carnian acái án. Alứng acái ndô át tadưp chức phep rit Isa-ra-el tưi. 5 Acái án thái he te phep rit Isa-ra-el ndon he khoiq cơt sol, dyôn he têq cơt acái án.

6 Alứng dyôn inha chom arlớih lư, inha cơt acái Yang Arbang-pilŏ́ng, Yang Arbang-pilŏ́ng dyôn Arvai Acái án mot át tớq mít cannính inha. Arvai ngki choi he lớiq adáh arô Yang Arbang-pilŏ́ng la ‘aba’.* 7 Hoi-ndô inha lớiq nnáng arớq ticuoi sol, ma inha cơt arớq acái ama na Yang Arbang-pilŏ́ng loi. Co inha lư cơt acái án, iki têq inha chúng tưi mun án.

Phau-lô Ính Lư Ticuoi Ca-lati Veng Ngê Piaiq

8 Te ndóng inha iyốh chom ngê Yang Arbang-pilŏ́ng, inha táq sol dyôn máh yang saq. 9 Ma hoi-ndô inha chom Yang Arbang-pilŏ́ng dyơ. Ma crái lư la Yang Arbang-pilŏ́ng chom inha. Khán iki, imo inha ính píh cơt sol lieh máh ngê tớq pang ndô? Máh ngê ngki lớiq bôn chức alứng lớiq têq choi inha. 10 Inha nnáng náp ingái, kisái, alứng cumo tampán. Inha parngíh inha têq át tinớng ŏ chứng mát Yang Arbang-pilŏ́ng co inha táq iki. 11 Ma khán inha parngíh iki, ngki aleq mat sớng cư khoiq cato inha te parnai ŏ te Yê-su Crit.

12 Em ai ơi! Cư seq inha cơt muchứng cư tưi, co cư khoiq cơt muchứng inha ndon lớiq veng phep rit Isa-ra-el. Alứng inha lớiq bôn táq luaih amớh ada cư. 13 Inha chom dyơ, nsuoi lư cư cato parnai ŏ dyôn inha la co te cư a-ái tarma. 14 Tam cháq chớn cư lớiq bánh ŏ, ma inha lớiq ayê, lớiq la calôih cư. Ma inha ráp pasôl cư, arớq inha ráp pasôl tarneng Yang Arbang-pilŏ́ng, lớiq la arớq inha ráp pasôl Yê-su Crit. 15 Ingái ngki inha sáng bui alứng cư. Ma hoi-ndô, amớh ndon táq dyôn inha lớiq sáng bui nnáng arớq te ưlling? Cư chom ingái ngki, khán rap inha culáiq callong mát inha dŏq choi cư, lư inha culáiq. 16 Cư tông inha parnai piaiq lư, ma imo hoi-ndô inha cơt ticuoi picon ada cư?

17 Ma ticuoi cannŏ́h ndon tông parnai lớiq piaiq, nha-án táq náh-nnan ial cannính inha, ma callong lư la nha-án ính táq lớiq ŏ ada inha. Nha-án ính cayáh inha te cư, la dŏq dyôn inha ial cannính nha-án loi. 18 Arnáq ial cannính ticuoi co ính táq arnáq ŏ, ngki ŏ lư. Lớiq bôn amớh cư át alứng inha, lớiq la át yông te inha. 19 Inha la arớq acái cư ama tưi. Hoi-ndô cư sáng a-ái lư tớq mít cư, clưi te ticuoi cán carnian acái, tingôi Crit cơt sút tớq mít cannính inha. 20 Alứng cư ính lư át munơi alứng inha hoi-ndô, dŏq ien cư tanghúng alứng inha. Ma hoi-ndô cư át yông te inha, iki cư sáng ting-críng tháng, lớiq chom imo cư ính táq.

Parnai Acám Te Bar Náq Cán

21 Cư ính plốh ticuoi te top inha ndon ính veng níc phep rit Isa-ra-el idô: Inha chom ma lớiq, phep rit ngki tông amớh dyôn inha? 22 Tớq phep rit ngki ngai khoiq taran tông te A-praham, án bôn bar lám acái conh, mui lám te campái sol, mui lám te campái tới sol. 23 Campái sol carnian acái conh muchứng ngai tưi. Ma campái tới sol carnian acái co nhơ te parnai Yang Arbang-pilŏ́ng khoiq par-ưq ính dyôn án bôn acái conh. 24-25 Parnai ndô la parnai acám tưi. Bar náq cán ndô la arớq bar nốh ndon Yang Arbang-pilŏ́ng carhŏt ính choi ticuoi. Carhŏt mui la án dyôn phep rit án tớq cóh Si-nai. Cóh Si-nai ndô tớq cruong Arap, alứng ngai dŏq cóh ngki la cóh Hacar hơ. Nốh campái sol A-praham la Hacar, alứng acái ndon án carnian la sol tưi. Iki Hacar la arớq vel pưt Yaru-salem tớq pang hoi-ndô. Alứng ticuoi tớq vel Yaru-salem cơt sol arớq Hacar tưi, la ính veng níc phep rit Isa-ra-el sớng. 26 Ma he ndon bôn mui mít ính veng ngê Yê-su Crit, he la arớq vel Yaru-salem tamme tớq pilŏ́ng, vel ngki la arớq a-i he. A-i ndô tới ticuoi sol. 27 Tớq tám uráq Yang Arbang-pilŏ́ng te inớh khoiq tông te nốh ndô, idô:

“Ơ cán cut ơi! Mái êq anguaq amớh.

Mái ndon lớiq cơi tumúh a-ái cuop cumo, cóq mái ơn tamprơl;

co cán rang bôn acái a-ưi hơn te cán ndon yôl bôn cayieq.”✡

28 Hoi-ndô em ai ơi! Inha cơt acái ndon Yang Arbang-pilŏ́ng khoiq par-ưq muchứng I-sac tưi. 29 Tớq ingái ngki te inớh, acái conh ndon carnian arớq ngai tưi, acái ngki táq dieiq arức níc acái conh ndon carnian nhơ te chức Arvai Yang Arbang-pilŏ́ng. Alứng pang hoi-ndô la muchứng ngki tưi. 30 Ma amớh tớq tám uráq Yang Arbang-pilŏ́ng te inớh tông te nốh ndô? Án tông idô:

“Chuih viang campái sol alứng acái conh án.

Acái te ticuoi sol lớiq têq chúng mun a-ám nha-án

munơi alứng acái te campái tới sol.”✡

31 Iki em ai ơi, he tới acái te ticuoi sol, ma he la acái te ticuoi tới sol.†

5

Êq Dyôn Phep Rit Tieq Chóq Lieh Inha

1 Crit khoiq taláh he dyôn vít te cơt sol phep rit. Co Crit khoiq taláh inha, iki inha me a-ŏ mít cannính inha, êq táq sol lieh phep rit ngki.

2 Cư Phau-lô tông dyôn inha chom arlớih, khán inha táq rit kít veng phep rit Isa-ra-el, ngki Crit lớiq cơt tarnáp amớh dyôn inha. 3 Cư ính tông sa dyôn inha chom arlớih lư loi. Ticuoi mmo táq rit kít, cóq án peh nhéq máh callong patáp cannŏ́h tớq phep rit Isa-ra-el hơ.

4 Khán bôn ticuoi mmo te inha ma parngíh ính át tinớng ŏ chứng mát Yang Arbang-pilŏ́ng co án peh phep rit Isa-ra-el, la arớq án lếh bôm te Crit alứng máh nốh ndon Yang Arbang-pilŏ́ng khoiq ưq choi mat cơt pít nhéq. 5 Ma he, ngki he ngcong bôn át tinớng ŏ chứng mát Yang Arbang-pilŏ́ng co he tin. Alứng he tin co nhơ Arvai Yang Arbang-pilŏ́ng choi he. 6 Tư Yê-su Crit choi tamống he, lớiq bôn amớh he táq rit kít, lớiq la lớiq táq. Ma callong pưt clưi nhéq te cannŏ́h la he tin. Co he tin, iki he bôn mít cannính amoih.

7 Cư hôm ndóng nsuoi inha veng ngê Yê-su Crit khớm lư. Ma hoi-ndô cư sáng dut lư, lớiq chom ticuoi mmo catáng inha lớiq dyôn veng nnáng ngê piaiq te Yang Arbang-pilŏ́ng. 8 Tới Yang Arbang-pilŏ́ng catáng inha. Lư án táp arô inha dyôn tin án. 9 Báq ngai tông idô: “Khán ial biq bôt pôih cacháq tớq bôt mi, dyơ bôt pôih ngki táq dyôn nhéq máh crơng ndon khoiq carchúc cơt pôih nhéq.”*

10 Ma cư chom simớt lư, Ưlla táp choi inha alứng lớiq dyôn inha veng ngê cannŏ́h. Ma máh ticuoi ndon tớq paclu inha, nha-án cóq ráp tôt te Yang Arbang-pilŏ́ng. 11 Em ai ơi, bôn ngai cauq cư, tông cư cato máh ticuoi cóq táq rit kít khán ính át tinớng ŏ chứng mát Yang Arbang-pilŏ́ng. Khán cư lư tông iki, ticuoi Isa-ra-el lớiq ính táq cư, alứng lớiq sáng uan amớh te cư cato te along calláng Yê-su Crit. 12 Iki máh ticuoi ndon yua inha cóq táq rit kít, cư ính nha-án lát nha-án bôm!

13 Em ai ơi! Inha la ticuoi ndon Yang Arbang-pilŏ́ng khoiq taláh dyơ. Ma inha êq parngíh co inha khoiq cláh, dyơ têq inha ial cannính inha bôm dŏq táq veng sac sáiq inha ính. Piaiq lư la inha munáq amoih munáq, munáq choi munáq. 14 Nhéq máh phep rit Yang Arbang-pilŏ́ng la pachúng cơt mui callong patáp idô: Cóq inha amoih yớu muchứng inha amoih cháq inha bôm.✡ 15 Ma khán inha munáq táq munáq, arớq pannán tarcáp tartuoq, iki cóq inha me a-ŏ, dáh lơ chái lư top inha cơt rúng pít nhéq.

Bar Ngê Ticuoi Têq Veng

16 Iki cư yua inha idô: Cóq inha veng nưm ngê Arvai Yang Arbang-pilŏ́ng sớng. Táq iki, inha lớiq veng nnáng sac sáiq inha ính. 17 Co sac sáiq inha ính la ndái te Arvai Yang Arbang-pilŏ́ng ính. Alứng ngê Arvai Yang Arbang-pilŏ́ng ính la ndái te ngê sac sáiq inha ính. Bar ngê ndô lớiq cơt tarcluoq. Co iki arnáq amớh inha parngíh ính táq, inha lớiq rap táq. 18 Ma khán inha veng nưm ngê Arvai Yang Arbang-pilŏ́ng sớng, iki inha lớiq túh veng nnáng phep rit Isa-ra-el.

19 Ma khán inha veng máh ngê sac sáiq, ngki inha táq idô: Tới campái cayieq ma bíq munơi. Inha ham táq-ntêr mmuaq. Inha bôn mít cannính lới lư. 20 Inha sang yang cannŏ́h, cơt ticuoi mo, cơt ticuoi picon, ính lư tarluaih, munáq i-ôiq munáq, chái nháih, tarpíh ính cơt pưt, paryáh cơt a-ưi top, alứng parngíh top inha ŏ hơn te top cannŏ́h. 21 Inha i-ôiq camíq, ham ngoiq crơng bol, ngoiq cha bui dŏq táq lớiq ŏ, alứng táq arnáq saq cannŏ́h hơ veng cannính inha bôm. Co iki cư ính catớih dyôn inha chom arlớih lư loi idô: Ticuoi táq arnáq saq arớq iki lớiq têq bôn tumống tớq ntúq Yang Arbang-pilŏ́ng sút.

22 Ma culái te inha veng Arvai Yang Arbang-pilŏ́ng la ngê idô: Bôn mít amoih, sáng bui hơr níc, bôn ien ŏ níc, bôn mít chiuq tanhir, bôn mít sáng sruiq, táq arnáq ŏ, bôn mít tinớng tupứng, 23 bôn mít khun, alứng chom bán ŏ cháq bôm. Lớiq bôn phep rit mmo catáng ticuoi lớiq dyôn táq máh arnáq ngki. 24 Ticuoi mmo bôn mui mít alứng Yê-su Crit, ticuoi ngki khoiq táh dyơ máh ngê sac sáiq án ính. Iki án lớiq ính veng nnáng tarngứh án bôm. 25 Khán he bôn tumống co nhơ Arvai Yang Arbang-pilŏ́ng, iki cóq he veng tapun nưm ngê Arvai Yang Arbang-pilŏ́ng sớng. 26 He êq pupưt, êq tarchơiq yớu, alứng munáq êq i-ôiq camíq munáq.

6

Munáq Amoih Munáq; Munáq Choi Munáq

1 Em ai ơi! Khán bôn ticuoi mmo tớq top inha ma lơ táq luaih, inha ndon veng ngê Arvai Yang Arbang-pilŏ́ng, cóq inha ial mít khun tớq inha cato án; ki-náq têq án pien lieh cơt mít tamme. Ma cóq inha me a-ŏ mít inha bôm, dáh lơ inha loi tarveng táq arớq án tưi. 2 Khán bôn ticuoi tớq top inha tumúh dieiq arức, cóq inha munáq tarchoi munáq. Inha táq iki, inha lư veng ngê Crit. 3 Khán bôn ticuoi mmo ma lớiq bôn pưt amớh, ma án chóng parngíh án pưt, lư mít án bôm pilốh án. 4 Cứp náq ticuoi cóq me lieh te arnáq án bôm, dyôn án têq chom arlớih arnáq ngki bôn tarnáp, ma lớiq. Iki án chom bôm arnáq ngki ŏ ma lớiq. Án lớiq túh cóq taring arnáq án alứng arnáq ticuoi cannŏ́h, 5 co cứp náq ticuoi bôn mmar mpual arnáq án táq.

6 Máh ticuoi ndon rian te parnai ŏ te Yê-su Crit, cóq nha-án mpô cứp nốh crơng ŏ dyôn nga ticuoi ndon cato nha-án.

7 Ticuoi mmo ma parngíh têq án pilốh Yang Arbang-pilŏ́ng, lư án pilốh cháq án bôm. Callong mma amớh ticuoi chóh, urớh án bôn lieh culái te callong mma ngki. 8 Khán inha chóh callong mma ính veng cannính inha bôm, urớh inha bôn culái la inha cuchet. Ma khán inha chóh callong mma ính veng ngê Arvai Yang Arbang-pilŏ́ng, urớh inha bôn culái la inha bôn tumống níc-níc nhơ te Arvai ngki. 9 Iki he êq aleq aláh táq arnáq ŏ. Khán he lớiq pê cannính te arnáq ŏ he táq, urớh he lư bôn ráp tarnáp pưt lư.* 10 Hoi mmo he têq choi nhéq máh ticuoi, ngki dyôn he choi. Ma nsuoi lư he cóq choi máh yớu tớq top tin avai.

Phau-lô Dyŏq Sa Ticuoi Ca-lati

11 Ati cư táp taran chưq ndô dyôn inha. Seq inha me máh-mmo pưt chưq cư taran dyôn inha hoi-ndô. 12 Máh ticuoi ndon ính patot inha táq rit kít veng phep rit Isa-ra-el, nha-án ính ticuoi cannŏ́h tông nha-án lư veng ngê Yang Arbang-pilŏ́ng. Ma callong lư la nha-án ính viar te top Isa-ra-el táq dieiq arức nha-án, khán nha-án cato te Crit cuchet tớq along calláng. 13 Díh nha-án ndon khoiq táq rit kít táp lớiq veng máh phep rit Isa-ra-el. Ma nha-án ính inha táq tíc ngki, co nha-án ính cuhống te inha cammáng parnai nha-án. 14 Ma cư ính cuhống nưm te along calláng Yê-su Crit Ưlla he sớng. Lư simớt, tớq along calláng ngki nhéq nốh tớq cúc cuteq ndô khoiq cuchet dyơ te cư. Alứng cư khoiq cuchet tưi te nhéq nốh ngki. 15 Lớiq bôn amớh ticuoi táq rit kít, lớiq la lớiq bôn táq rit kít. Ma callong pưt lư la idô: Cóq ticuoi ngki cơt ticuoi tamme. 16 Cư seq Yang Arbang-pilŏ́ng sruiq táq cứp náq ticuoi ndon veng ngê ngki, alứng dyôn mít cannính nha-án át ien ŏ níc. Máh ticuoi ngki la lư ticuoi Isa-ra-el ndon Yang Arbang-pilŏ́ng cơt ưlla.

17 Ndô la parnai talloiq lư cư ính tông inha, êq dyôn ticuoi cannŏ́h pidieiq cư, co máh callêr tớq cháq cư cơt tíc apáh dyôn ngai chom arlớih lư, cư la sol dyôn Yê-su.

18 Em ai ơi! Cư seq Yê-su Crit Ưlla he, át alứng inha, alứng choi mat inha. Amen.

* 2:12 2:12 Top táq rit kít la ticuoi Isa-ra-el ndon cato ticuoi tới ticuoi Isa-ra-el cóq táq rit kít, khán veng ngê Yê-su.

✡ 3:6 3:6 Uráq Te Tôm 15:6

✡ 3:8 3:8 Uráq Te Tôm 12:3; 18:18; 22:18

✡ 3:10 3:10 Patáp Lieh 27:26

✡ 3:11 3:11 Ha-bacúc 2:4

✡ 3:12 3:12 Lê-vi 18:5

✡ 3:13 3:13 Patáp Lieh 21:23

✡ 3:16 3:16 Uráq Te Tôm 12:7; 13:15; 24:7

* 3:19 3:19 Ticuoi ‘atớq parnai’ la Môi-se.

* 4:6 4:6 Aba tớq cang Isa-ra-el, titoiq lieh la ‘A-ám.’

✡ 4:27 4:27 Ê-sai 54:1

✡ 4:30 4:30 Uráq Te Tôm 21:10

† 4:31 4:31 Phau-lô tông iki, la án ính tông idô: “He lớiq têq át tinớng ŏ chứng mát Yang Arbang-pilŏ́ng co he veng phep rit. Ma he át tinớng ŏ chứng mát Yang Arbang-pilŏ́ng la co he tin.”

* 5:9 5:9 Phau-lô acám idô: Khán bôn munáq lớiq ŏ tớq top inha, urớh án táq dyôn nhéq máh inha cơt lớiq ŏ tưi.

✡ 5:14 5:14 Lê-vi 19:18

* 6:9 6:9 Tớq parnai Créc ntúq ndô tông: “Urớh he bôn sot a-ưi.”

Ê-phê-sô

1

2

3

4

5

6

Chớiq Alang Phau-lô Taran

Cơiq Dyôn Ticuoi Tin Tớq Vel

Ê-phê-sô

Parnai Cato

Phau-lô taran parnai alang ndô cơiq alang top tin tớq vel Ê-phê-sô sám 61 tớq 62 cumo vít Yê-su carnian. Phau-lô táq-ntêr te arnáq Yang Arbang-pilŏ́ng ính táq urớh, dŏq pachúng cứp nốh tớq pilŏ́ng alứng tớq cúc cuteq dyôn Yê-su cơt sút nhéq.

Phau-lô tông te Yang Arbang-pilŏ́ng arô he dyôn át mui mít alứng Yê-su Crit. Án tông te Yang Arbang-pilŏ́ng táh luaih dyôn he, co Yang Arbang-pilŏ́ng amoih alứng ính choi mat he. Án yua nha-án cóq dyôn Arvai Yang Arbang-pilŏ́ng cơt sút tớq mít cannính nha-án.

Phau-lô ial a-ưi parnai acám dŏq cato te he cơt mui mít alứng Yê-su Crit. Án cato top tin la arớq cháq, ma Yê-su la plô. Top tin la arớq mui lám dúng, ma Yê-su la arớq búl ndon táq dyôn dúng cơt khớm. Top tin la arớq campái, ma Yê-su la arớq cayieq. Cứp nốh parnai acám ndô tông dyôn he chom arlớih, la Yê-su Crit amoih lư he, chiuq cuchet tang he, taláh he te callong luaih, choi mat he, alứng dyôn he át tinớng ŏ chứng mát Yang Arbang-pilŏ́ng.

1

1 Cư Phau-lô taran parnai alang ndô cơiq alang top tin Yê-su tớq vel Ê-phê-sô, ndon veng tapun Yê-su Crit tinớng tupứng lư. Cư la ticuoi Yang Arbang-pilŏ́ng khoiq rêh dyôn táq arnáq dyưng ati Yê-su. 2 Cư seq Yang Arbang-pilŏ́ng A-ám he alứng Yê-su Crit Ưlla he choi mat inha, alứng dyôn inha át bánh suanh ien ŏ níc.

Máh Callong Bún Yang Arbang-pilŏ́ng Ính Choi Mat

3 Cóq he ayô Yang Arbang-pilŏ́ng, la A-ám Yê-su Crit Ưlla he. Yang Arbang-pilŏ́ng khoiq dyôn he bôn cứp nốh callong bún la nhơ te Arvai án tớq pilŏ́ng, co he át mui mít alứng Crit. 4 Te ingái Yang Arbang-pilŏ́ng iyốh teng cúc cuteq ndô, án khoiq rêh he dyôn cơt ticuoi án la co nhơ te Crit. Án rêh he dyôn cơt ticuoi mmar táq nưm arnáq án sớng, alứng dyôn he lớiq bôn luaih amớh chứng mát án. Co án amoih he, 5 iki án khoiq anát he dyôn cơt acái acon án co nhơ te Yê-su Crit. Mít cannính án sáng ính táq iki, dyơ lư án táq. 6 Cóq he ayô Yang Arbang-pilŏ́ng, án ndon choi mat he a-ưi lư, co he át mui mít alứng acái án, ndon án amoih lư.

7 Co nhơ te aham Crit, Yang Arbang-pilŏ́ng thái lieh he alứng táh luaih he, co mít cannính án sáng ính choi mat he a-ưi lư. 8 Án choi mat he tingôi clưi cliei, alứng án dyôn he cơt tubáiq nha chom arlớih lư. 9 Án dyôn he chom máh ngê án catốq te nsuoi, cứp nốh án ính táq dyôn he la co nhơ te Crit. 10 Urớh tớq ngư Yang Arbang-pilŏ́ng ính táq cua nhéq tưh nốh án khoiq tíng te nsuoi, alứng án dyôn cơt artoi lieh nhéq tưh nốh tớq pilŏ́ng alứng tớq cuteq. Dyơ Crit táq sút nhéq tưh nốh ngki.

11 Máh nốh amớh Yang Arbang-pilŏ́ng khoiq anát, lư cơt máh nốh ngki tớq cúc cuteq ndô. Alứng án anát he dyôn cơt acái án, la co nhơ te Crit. 12 Án táq iki, dŏq dyôn he ndon ticuoi tôm lư ngcong te Crit, cóq he ayô chức ang-ưr Yang Arbang-pilŏ́ng.

13 Alứng inha loi, tớq inha cammáng parnai piaiq, la parnai Yang Arbang-pilŏ́ng choi tamống ticuoi, inha khoiq tin tưi. Alứng Yang Arbang-pilŏ́ng táq tíc inha la ticuoi án, tớq án dyôn inha bôn Arvai án, arớq án khoiq ưq te nsuoi. 14 Yang Arbang-pilŏ́ng dyôn he bôn Arvai án, dŏq cơt tíc dyôn he chom, la urớh án tớq ial he, dyôn he át alứng án. Cóq he ayô níc chức ang-ưr án.

Phau-lô Cớu

15 Co iki, tư cư sáng hanh inha tin lư Yê-su Ưlla he, alứng inha amoih máh ticuoi ndon tin án, 16 iki cư lớiq angô nnáng si-ơn Yang Arbang-pilŏ́ng co te inha, alứng lớiq nai clớiq cớu dyôn inha. 17 Cư seq Yang Arbang-pilŏ́ng ndon Yê-su Crit Ưlla he dŏq A-ám ndon bôn chức ang-ưr, cư seq án dyôn inha bôn Arvai án dŏq inha cơt ticuoi tubáiq alứng chom Yang Arbang-pilŏ́ng a-ưi lư loi. 18 Cư seq án pốh mít cannính inha dyôn cơt ang. Iki inha têq chom máh nốh amớh inha ngcong co Yang Arbang-pilŏ́ng khoiq arô inha. Alứng inha têq chom a-ưi nốh ndon án ính choi inha. Án dyôn inha alứng máh ticuoi ndon tin Yê-su bôn chúng munơi mun án. 19 Alứng inha têq chom máh-mmo pưt chức án choi he ndon tin án. Chức án choi he la pưt lư alứng rêng lư, 20 muchứng án khoiq apáh chức án, ndóng án táq dyôn Crit tumống lieh te cuchet, alứng dyôn Crit át pa atớm án tớq pilŏ́ng. 21 Án dyôn Crit cơt sút hơn te nhéq nốh sút, nốh chức, nốh pưt, nốh bánh rêng, alứng nhéq nốh cannŏ́h ticuoi báq dyám náp tớq pang ndô alứng tớq pang tatun hơ. 22 Yang Arbang-pilŏ́ng dŏq cứp nốh át tadưp tallang dyưng Yê-su, alứng án dyôn Yê-su cơt arớq plô dyôn top tin án. 23 Top tin la arớq cháq án. Plô cóq bôn cháq, ki-náq têq cơt ticuoi. Muchứng ngki tưi, Yê-su cóq bôn top tin. Ma cứp nốh tớq cứp ntúq cóq bôn Yê-su.

2

Tumống Te Cuchet

1 Te nsuoi, inha arớq cuchet, co inha lớiq bôn peh parnai Yang Arbang-pilŏ́ng alứng inha táq luaih níc. 2 Ndóng ngki inha veng níc máh arnáq tớq pang ndô, alứng inha peh yang ndon sút nhéq yang tớq cúc cuteq ndô. Máh ticuoi lớiq bôn peh parnai Yang Arbang-pilŏ́ng, lư yang ngki cơt sút nha-án. 3 Ndóng ngki nhéq náq he cơt muchứng nha-án tưi. He veng cannính he bôm. Amớh he sáng ính táq, la he táq. Amớh he sáng ính ial, la he ial. Iki Yang Arbang-pilŏ́ng sáng nháih lư ada he muchứng án sáng nháih ada ticuoi cannŏ́h tưi. 4-5 Ma co Yang Arbang-pilŏ́ng amoih he a-ưi lư, án bôn mít cannính sáng sruiq táq lư he. He la arớq khoiq cuchet co he táq luaih, ma án dyôn he cơt tumống lieh munơi alứng Crit. Callong án choi tamống he, la án choi mat sớng. 6 Án dyôn he tumống lieh munơi alứng Yê-su Crit, alứng án dyôn he át munơi alứng Yê-su Crit tớq pilŏ́ng. 7 Án táq iki ính apáh dyôn máh ticuoi pang tatun bôn chom án amoih he nhéq mma, alứng choi mat he nhơ Yê-su Crit.

8 Yang Arbang-pilŏ́ng choi tamống inha la án choi mat sớng, co inha tin án. Inha lớiq bôn táq amớh, ma án chóng ính choi sớng. 9 Inha lớiq têq táq nốh amớh dyôn Yang Arbang-pilŏ́ng choi tamống inha, iki inha lớiq têq cuhống amớh. 10 He la lư Yang Arbang-pilŏ́ng táp teng, alứng án teng he dyôn cơt mui mít alứng Yê-su Crit dŏq táq arnáq ŏ. Máh arnáq ngki, Yang Arbang-pilŏ́ng khoiq thuan nsuoi dŏq dyôn he táq.

Top Isa-ra-el Alứng Top Ticuoi Cannŏ́h Cơt Mui Top

11 Inha la tới ticuoi Isa-ra-el. Ticuoi Isa-ra-el dŏq inha la ‘ticuoi ớq tíc’, alứng nha-án dŏq top nha-án bôm la ‘ticuoi bôn tíc’, co nha-án khoiq táq rit kít veng phep rit Isa-ra-el. Ma tíc ndô la tíc ticuoi táq tớq cháq sớng. 12 Ndóng ngki inha át yông te Crit. Inha mmar te top Isa-ra-el. Inha lớiq chom máh nốh ndon Yang Arbang-pilŏ́ng khoiq ưq ính choi top Isa-ra-el. Lư tớq pang tumống inha, inha lớiq chom Yang Arbang-pilŏ́ng, iki inha ớq ngcong amớh te án. 13 Ma inha ndon át yông lư te Yang Arbang-pilŏ́ng te nsuoi, hoi-ndô inha át tumán tưi, co nhơ te aham Crit.

14 Lư Crit táp táq dyôn he bar top cơt artoi lieh, co án khoiq talóh táh carrống ndon táq dyôn bar top he par-uan te nsuoi. 15 Cháq Crit táp pupít carrống phep rit tieq Yang Arbang-pilŏ́ng patáp ticuoi Isa-ra-el te nsuoi. Án táq dyôn bar top ngki tarluoq lieh; dyơ nha-án cơt mui mít, munáq artoi alứng munáq. 16 Nhơ án cuchet tang nha-án tớq along calláng, iki bar top nha-án cơt artoi lieh alứng Yang Arbang-pilŏ́ng, alứng nha-án lớiq cơt picon nnáng. 17 Crit tớq dŏq cato parnai ien ŏ dyôn inha ndon át yông te Yang Arbang-pilŏ́ng. Alứng án cato parnai ien ŏ dyôn nha-án ndon át tumán Yang Arbang-pilŏ́ng hơ. 18 Nhơ te Crit, bar top he têq tớq nga Yang Arbang-pilŏ́ng A-ám he, co he bôn Arvai án át alứng he.

19 Iki inha lớiq bôn cơt nnáng arớq ticuoi laq, alứng arớq ticuoi te cruong cannŏ́h. Inha alứng nhéq máh ticuoi cannŏ́h ndon tin Yang Arbang-pilŏ́ng la arớq mui cruong, alứng arớq mui abŏ́h na Yang Arbang-pilŏ́ng. 20 Inha la arớq crơng ngai táq dúng. Máh top dyưng ati Yê-su alứng máh ticuoi tang ngcang Yang Arbang-pilŏ́ng la arớq tanang dúng ngki. Yê-su Crit táp la arớq búl lác ndon táq dyôn dúng cơt khớm. 21 Nhơ te án, ngai pitứng dúng ngki dyôn cơt dúng sang mmar dyôn Yang Arbang-pilŏ́ng. 22 Alứng nhơ te án, inha cơt arớq crơng ngai tabôt táq dúng mmar dyôn Yang Arbang-pilŏ́ng át la na Arvai án.

3

Yang Arbang-pilŏ́ng Rêh Phau-lô

1 Co iki, cư Phau-lô cớu seq Yang Arbang-pilŏ́ng choi inha. Hoi-ndô cư át tôt co tian cư táq arnáq Yê-su Crit dŏq choi inha ndon tới ticuoi Isa-ra-el. 2 Lư inha khoiq sáng dyơ Yang Arbang-pilŏ́ng yua cư táq arnáq ndô co án bôn mít cannính ính choi mat inha. 3 Yang Arbang-pilŏ́ng khoiq apáh dyôn cư chom ngê án catốq te nsuoi. Cư khoiq taran biq dyơ dyôn inha chom te ngê ngki. 4 Khán inha dŏc parnai ngki, inha bôn chom máh ngê catốq ndon cư khoiq sáng te Crit. 5 Te pang nsuoi, ticuoi iyốh chom ngê ndô, ma hoi-ndô Yang Arbang-pilŏ́ng apáh nhơ Arvai án dyôn top dyưng ati án alứng top tang ngcang án ndon táq nưm ranáq án chom tưi. 6 Ngê catốq ngki la idô: Nhơ parnai ŏ te Yê-su Crit, ticuoi tới ticuoi Isa-ra-el bôn chúng tưi mun te Yang Arbang-pilŏ́ng. Nha-án têq cơt mui top alứng ticuoi Isa-ra-el, alứng nha-án têq bôn tưi máh nốh ndon Yang Arbang-pilŏ́ng khoiq ưq ính choi co nhơ te Yê-su Crit.

7 Cư Phau-lô la ticuoi dông parnai ŏ ndô, co Yang Arbang-pilŏ́ng choi mat cư dyôn táq arnáq ndô. Co nhơ te chức án, cư rap táq. 8 Cư la lớiq piaiq dŏq táq arnáq ndô. Máh ticuoi cannŏ́h tớq top tin, nha-án la piaiq hơn te cư. Ma Yang Arbang-pilŏ́ng nnáng rêh cư, dyôn cư bôn táq arnáq bui hơr ndô, la dông parnai ŏ te Yê-su Crit atớq nga ticuoi tới ticuoi Isa-ra-el. Lư parnai ndô ŏ clưi nhéq te cannŏ́h. 9 Alứng Yang Arbang-pilŏ́ng ính cư apáh dyôn nhéq tưh ticuoi hôm arnáq catốq ndon Yang Arbang-pilŏ́ng ính táq hoi-ndô. Te Yang Arbang-pilŏ́ng iyốh teng pilŏ́ng cuteq, án khoiq parngíh ính táq arnáq ndô, ma án iyốh apáh. 10 Ma hoi-ndô Yang Arbang-pilŏ́ng apáh ngê án, co án ính máh nốh sút alứng nốh chức tớq pilŏ́ng bôn hôm top he tin án. Dyơ nha-án chom Yang Arbang-pilŏ́ng la tubáiq lư. 11 Te án iyốh teng mui nốh amớh, án khoiq parngíh ính táq arnáq ndô. Dyơ lư án táq, nhơ te Yê-su Crit Ưlla he. 12 Nhơ te Yê-su Crit, he sáng clŏ́q lư tớq nga Yang Arbang-pilŏ́ng, co he khoiq tin Yê-su. 13 Iki cư seq inha êq anguaq amớh te ngai táq cư, co tian cư choi inha. Máh nốh dieiq arức ngki bôn tarnáp lư dyôn inha.

Crit Amoih Lư He

14 Iki, cư chóh tarcol chứng mát A-ám tớq pilŏ́ng, 15 ndon nhéq tưh abŏ́h tớq pilŏ́ng alứng tớq cúc cuteq ndô cliau nốh án. 16 Cư seq Yang Arbang-pilŏ́ng, án ndon bôn chức ang-ưr clưi nhéq te cannŏ́h choi dyôn mít cannính inha cơt rêng asớr nhơ te Arvai án. 17 Cư seq Yang Arbang-pilŏ́ng dyôn Crit át tớq mít cannính inha co inha tin án. Alứng cư seq dyôn callong amoih át tớq mít cannính inha cơt khớm lư, arớq riaih along, lớiq la tanang dúng tớq cuteq. 18-19 Crit amoih lư he, lớiq bôn amớh rap tali nnáng. Ma cư ính inha alứng nhéq tưh ticuoi ndon tin Yê-su chom arlớih máh-mmo pơh, máh-mmo toiq, máh-mmo ayống, alứng máh-mmo sru callong amoih te Crit. Cư ính inha bôn pớnh clưi cliai te nốh ngki, dŏq inha veng nưm ngê Yang Arbang-pilŏ́ng nhéq te tarngứh tarhơ.

20 Seq he ayô chức án ndon táq cứp nốh tớq mít cannính he. Án têq táq clưi te he seq te án, alứng clưi te he têq parngíh. 21 Seq nhéq nốh ayô te ticuoi tin tớq nga Yang Arbang-pilŏ́ng nhơ te Yê-su Crit, tingôi sút pang lang dơi. Amen.

4

Ticuoi Bôn Mmar Arnáq Táq

1 Cư Phau-lô bôn mui nốh cư ính seq te inha. Cư tôt la co tian cư táq arnáq Ưlla he. Cư seq inha táq pôq dyôn piaiq tớq arnáq Yang Arbang-pilŏ́ng khoiq arô dyôn inha táq. 2 Inha êq asớr cháq. Cóq inha bôn mít cannính lambŏt ada yớu. Cóq inha chiuq tanhir co inha amoih yớu. 3 Cóq inha catóng át mui mít co nhơ te Arvai Yang Arbang-pilŏ́ng, la munáq choi munáq dyôn inha têq át ien ŏ.

4 Inha la arớq mui cháq, sŏ́ng ráp mui Arvai, alứng át ngcong mui nốh ndon Yang Arbang-pilŏ́ng khoiq ưq ính dyôn inha. 5 He bôn nưm mui Ưlla, he chúng mui ngê tin alứng ráp mui tíc na dơq. 6 Bôn nưm mui Yang Arbang-pilŏ́ng sớng. Án la A-ám nhéq tưh ticuoi; án sút nhéq cứp nốh, án choi nhéq cứp nốh, alứng án át nhéq cứp nốh. 7 Yang Arbang-pilŏ́ng dyôn cứp náq he bôn mmar arnáq táq nhơ Crit choi mat he. 8 Yang Arbang-pilŏ́ng khoiq tông te inớh te Crit idô:

“Ndóng án sớr lieh nga tanieng,

án pŏ́h asớr ticuoi tôt clứng lư.

Alứng án dyôn crơng mpon nga máh ticuoi.” ✡

9 Tớq parnai ngki tông “sớr lieh,” ki-náq inha parngíh? Lư án khoiq siar nsuoi nga lác tadưp tháng tớq cúc cuteq ndô. 10 Án ndon siar alứng án ndon sớr lieh nga pilŏ́ng ntúq tanieng tháng, la nưm munáq sớng. Iki án têq át cứp ntúq cu nnơi.

11 Án dyôn mui top cơt dyưng ati án; mui top cơt tang ngcang án; mui top dông parnai án nga ticuoi iyốh chom; mui top cơt sút dúng sang; alứng mui top loi cato te ngê án. 12 Án táq iki, dyôn cứp náq ticuoi tin bôn mmar arnáq táq dyôn án, dŏq dyôn top tin Crit têq cơt pưt asớr. 13 Iki, tatun loi he cơt mui mít mui cannính tớq ngê he tin alứng ngê he chom te Acái Yang Arbang-pilŏ́ng. He cơt pưt asớr arớq ticuoi sasai, dyôn tingôi he cơt arớq Crit tưi. 14 He lớiq bôn nnáng arớq ngai-acái, alứng arớq dơq calchớq lớiq la arớq cuyiel phớt dông he muhoi nga tudô, muhoi nga tuki, co he lớiq veng parnai ticuoi ính pilốh he. Nha-án báq táq-ntêr êm alứng hôi lư ính tardông ticuoi dyôn veng parnai lớiq piaiq. 15 Ma cóq he tông parnai piaiq te mít cannính amoih. Iki he cơt sasai, he cơt arớq Crit, án ndon cơt plô tớq top tin. 16 Nhơ te plô, cứp nốh têq tarkít munơi, dyơ cơt mui cháq. Khán cứp nốh ndô ma táq piaiq, ngki têq nhéq cháq cơt bánh rêng alứng pưt asớr, munáq amoih munáq.

Ngê Tamme Te Crit

17 Iki cư seq tông alứng dyŏq inha nhơ te Ưlla he, inha êq táq pôq nnáng arớq ticuoi iyốh tin. Nha-án ngki veng ngê nha-án bôm, la ngê lớiq bôn tarnáp amớh. 18 Mít cannính nha-án cơt arớq ngiau, la co nha-án át yông te ngê tumống te Yang Arbang-pilŏ́ng. Nha-án lớiq chom ngê ngki, co mít nha-án cớng ngan lư. 19 Nha-án lớiq chom achiet nnáng, alứng mŏp cháq nha-án dyôn táq cứp nốh saq, veng mít cannính nha-án ính.

20-21 Ma inha khoiq cammáng parnai Crit, alứng inha khoiq rian te án, dyơ inha lớiq bôn táq veng iki. Co tớq Yê-su bôn nưm callong piaiq sớng. 22 Iki, cóq inha táh viang ngê tieq, la ngê inha báq veng te nsuoi. Ndóng ngki, mít inha pilốh dyôn inha sáng ính táq arnáq tanáh cháq bôm. 23 Ma hoi-ngki cóq inha pien cơt tamme lieh tớq mít cannính inha. 24 Dyơ cóq inha ial ngê tamme loi, la ngê Yang Arbang-pilŏ́ng teng dyôn cơt arớq án bôm, la ngê tinớng alứng práh ŏ lư.

25 Iki, inha êq táq-ntêr a-uai nnáng. Cứp náq inha cóq táq-ntêr nưm parnai piaiq sớng ada yớu inha, co he chúng munơi tớq cháq Yê-su.✡ 26 Tớq inha sáng nháih, êq dyôn mít nháih tardông inha táq arnáq luaih, alứng êq dŏq mít nháih tingôi tớq pandang pát.✡ 27 Êq pốh carna dyôn yang Satán têq tardông inha táq arnáq luaih. 28 Án ndon báq tituaiq, cóq án êq tituaiq nnáng. Ma cóq án sisuo arnáq táq dŏq bôn tớc khám cha, alứng têq choi ticuoi túh kidit hơ. 29 Êq dyôn parnai saq ngốh te ngcang inha. Ma cóq inha táq-ntêr nưm parnai ŏ dŏq choi yớu, alứng parnai cơt tarnáp dyôn ticuoi ndon cammáng.

30 Êq táq dyôn Arvai Yang Arbang-pilŏ́ng sáng anguaq te inha, co Arvai Yang Arbang-pilŏ́ng át alứng inha, la cơt tíc Yang Arbang-pilŏ́ng khoiq rêh inha, dyơ urớh inha bôn át alứng án. 31 Cóq inha táh viang callong inha báq uan, callong nsốq mít, callong nháih. Alứng êq catưp yớu, êq u yớu, alứng êq a-ính ticuoi cannŏ́h. 32 Ma cóq inha choi yớu, bôn mít lambŏt ada yớu, alứng táh luaih dyôn yớu, muchứng Yang Arbang-pilŏ́ng khoiq táh luaih inha nhơ te Crit.

5

Át Tớq Ang

1 Iki cóq inha soi Yang Arbang-pilŏ́ng arớq acái soi a-ám ndon amoih lư án. 2 Nhéq pang tumống inha, cóq inha amoih níc, arớq Crit amoih he. Án mŏp sang cháq án cơt arớq crơng ngai mŏp sang dyôn Yang Arbang-pilŏ́ng ính Yang Arbang-pilŏ́ng sáng thum, dŏq he cơt artoi lieh alứng Yang Arbang-pilŏ́ng.

3 Inha êq parngíh tớq mít khán tới campái cayieq ma bíq munơi, lớiq la táq arnáq tanghang, lớiq la ham crơng. Lớiq ŏ dyôn ticuoi ndon Yang Arbang-pilŏ́ng dŏq mmar na án, ma táq máh arnáq ngki. 4 Inha êq táq-ntêr parnai mmuaq, parnai yúh, alứng parnai lớiq tardyám. Ma cóq inha táq-ntêr parnai si-ơn Yang Arbang-pilŏ́ng. 5 Têq inha chom arlớih arlêng lư, bôn pe nốh ticuoi lớiq têq chúng mun alứng top Yang Arbang-pilŏ́ng nha Crit sút, la idô: Mui la ticuoi tới campái cayieq ma bíq munơi. Bar la ticuoi báq táq arnáq tanghang. Pe la ticuoi ham crơng; co ticuoi ham la arớq án sang yang cannŏ́h. 6 Êq dyôn ticuoi mmo pilốh inha táq-ntêr parnai lớiq cơt callong. Co tian te máh nốh ndô, Yang Arbang-pilŏ́ng sáng nháih lư nga ticuoi ndon lớiq peh án. 7 Cóq inha viar yông te ticuoi báq táq iki.

8 Te nsuoi, inha cơi át tớq ntúq ngiau, ma tư inha tin Ưlla, ngki inha át tớq ntúq ang loi. Iki cóq inha táq pôq arớq inha át tớq ntúq ang tưi. 9 Máh nốh ngai táq tớq ntúq ang la nốh ŏ, nốh tinớng, alứng nốh piaiq. 10 Cóq inha sisuo dyôn chom máh nốh ndon táq dyôn Ưlla he sáng bui cannính. 11 Inha êq át alứng ticuoi báq táq arnáq lớiq bôn tarnáp, arớq ngai táq tớq ntúq ngiau. Ma cóq inha táq apáh máh arnáq ngki. 12 Máh nốh nha-án táq catốq ngki, la he sáng achiet lớiq ính díh táq-ntêr. 13 Nhéq máh arnáq ticuoi báq táq, tớq ngai apáh máh arnáq ngki tớq ntúq ang, têq he hôm ŏ, ma lớiq ŏ; 14 co ang táq dyôn he hôm nhéq cứp nốh arlớih lư. Iki ngai báq tông idô: “Ayư inha ndon bíq, tumống inha ndon cuchet. Dyơ Crit claq ang nga inha.”

15 Iki cóq inha táq dyôn carsiat tớq pang tumống inha. Êq táq arớq ticuoi achơ, ma cóq inha táq arớq ticuoi tubáiq. 16 Khán inha hôm arnáq ŏ amớh inha têq táq, ngki ŏ dyôn inha táq táp, co he chom pang ndô la saq lư. 17 Inha êq achơ, ma cóq inha tituaiq dyôn chom arlớih arnáq amớh Yang Arbang-pilŏ́ng ính inha táq. 18 Inha êq bol sieu, táq rúng cháq inha bôm. Ma cóq inha dyôn Arvai Yang Arbang-pilŏ́ng cơt sút tớq mít cannính inha. 19 Tớq inha táq-ntêr munơi, cóq inha bôiq máh parnai ayô Yang Arbang-pilŏ́ng alứng máh alhoiq cứh ayô án. Cóq inha cứh alứng sáng bui tớq inha ayô Ưlla. 20 Alứng cóq inha si-ơn níc Yang Arbang-pilŏ́ng A-ám he, cứp nốh amớh án dyôn nga inha. Cóq inha si-ơn án nhơ te nốh Yê-su Crit Ưlla he.

Callong Patáp Dyôn Campái Alứng Cayieq

21 Cóq inha munáq ial cannính munáq, co inha dyám náp Crit. 22 Inha ndon campái, cóq inha ial cannính cayieq inha, arớq inha ial cannính Ưlla he tưi. 23 Co cayieq cơt plô dyôn campái án, arớq Crit cơt plô dyôn máh top tin. Lư Crit táp choi tamống cháq án la top tin. 24 Máh ngki tưi cóq campái ial cannính cayieq, arớq top tin ial cannính Crit.

25 Alứng inha ndon cayieq, cóq inha amoih campái inha muchứng Crit amoih top tin. Án chiuq cuchet cháq án bôm tang dyôn top tin. 26 Án táq iki dŏq dyôn top tin cơt mmar na Yang Arbang-pilŏ́ng, alứng dyôn mít cannính nha-án cơt práh na dơq* nhơ te parnai ŏ te Yang Arbang-pilŏ́ng. 27 Iki urớh Crit ính ial bôm top ngki, án ính nha-án amaiq ŏ, práh ŏ, alứng ớq ntúq tíq, arớq lalớu ính ial campái ndon lớiq bôn a-áu, cardyáp cardyop, lớiq la bôn mui nốh cannŏ́h lớiq ŏ. 28 Máh ngki tưi, cóq cayieq amoih campái arớq án amoih cháq án bôm. Án ndon amoih campái, lư án amoih cháq án bôm. 29 Lớiq nai bôn ticuoi ma a-ính cháq án bôm. Án chứm chiam alứng asa cháq án. Muchứng ngki tưi Crit táq dyôn top tin, 30 co he la arớq cháq án. 31 Tớq parnai Yang Arbang-pilŏ́ng te inớh ngai khoiq taran idô:

“Co callong ngki ticuoi conh cóq yáh te a-i a-ám,

dyơ át munơi alứng campái;

iki nha-án bar náq cơt arớq munáq sớng.”✡

32 Parnai ndô bôn ngê sru lư, ma cư tông te Crit alứng top tin. 33 Ma ngê ndô tông te campái cayieq tưi. Cayieq cóq amoih campái arớq án amoih cháq án bôm. Alứng campái cóq dyám náp cayieq.

6

Acái Alứng A-i A-ám

1 Inha ndon acái, cóq inha peh a-i a-ám inha, co Yang Arbang-pilŏ́ng ính inha táq iki. Callong ngki lư piaiq dyôn inha táq. 2 Yang Arbang-pilŏ́ng patáp te inớh idô:

“Cóq inha dyám náp a-i a-ám inha.”✡

Callong patáp ndô la tôm lư ndon Yang Arbang-pilŏ́ng sŏ́ng dyôn callong bún. Án tông idô:

3 “Cư dyôn inha táq pôq ien ŏ,

alứng át cống tumống dưnh tớq cúc cuteq ndô.”

4 Inha ndon a-ám, inha êq tar-ac acái inha dyôn nha-án sáng nháih, ma cóq inha parléh ŏ nha-án, dyôn nha-án peh alứng veng ngê Ưlla.

Sol Alứng Ưlla

5 Inha ndon ticuoi sol, cóq inha peh máh ticuoi ưlla inha tớq pang ndô. Cóq inha adáh alứng dyám náp nha-án nhéq te mít cannính. Alứng cóq inha peh nha-án muchứng inha peh Crit tưi. 6 Inha êq táq arnáq ŏ chứng mát nha-án sớng, ính nha-án ayô inha. Ma cóq inha táq arớq sol Crit, táq nhéq tarngứh tarhơ máh arnáq Yang Arbang-pilŏ́ng ính inha táq. 7 Cóq inha táq bui ŏ, co inha táq dyôn Yang Arbang-pilŏ́ng, tới dyôn ticuoi, 8 co inha chom te máh arnáq ŏ inha táq, lư inha bôn cống te Yang Arbang-pilŏ́ng, veng arnáq inha táq, tam inha la ticuoi sol lớiq la tới ticuoi sol.

9 Alứng inha ndon ưlla, cóq inha táq muchứng ngki tưi ada ticuoi sol inha. Inha êq cannốh nha-án. Co nha-án alứng inha chúng mui Ưlla tớq pilŏ́ng, án ndon tarsưq ticuoi muchứng nhéq.

Crơng Pla Te Yang Arbang-pilŏ́ng

10 Callong talloiq ndô la idô: Cóq inha cơt rêng lư tớq mít cannính inha, nhơ chức rêng te Ưlla he choi. 11 Cóq inha thuan dyôn akhám cứp nốh crơng pla te Yang Arbang-pilŏ́ng, dŏq inha têq chíl rap máh ngê yang Satán ính táq inha. 12 Co he lớiq bôn tarchíl alứng ticuoi, ma he tarchíl alứng máh nốh sút, nốh chức, nốh lớiq ŏ alứng máh yang saq ndon cơt sút tớq pang ngiau ndô nha tớq pilŏ́ng hơ. 13 Iki cóq inha ial cứp nốh crơng pla Yang Arbang-pilŏ́ng dyôn inha. Dyơ tớq ingái tarchíl, inha têq chíl rap, alứng cua inha chíl, inha têq tayứng a-khớm.

14 Cóq inha ial ngê piaiq te Yang Arbang-pilŏ́ng, arớq líng kitớn pa-eu taq tớq tarving án. Cóq inha ial ngê tinớng ŏ, arớq líng sứp au taq dŏq cadứp apơm. 15 Cóq inha ial ngê ính dông parnai ŏ, dŏq he têq át ien ŏ alứng Yang Arbang-pilŏ́ng, arớq líng dếq cơp taq. 16 Cóq inha ial ngê tin, arớq líng dông khel. Iki inha têq pupát viang máh taráh uih yang saq ính táq inha. 17 Cóq inha ial ngê Yang Arbang-pilŏ́ng choi tamống inha, arớq líng pưng muoc taq tớq plô. Cóq inha dông parnai Yang Arbang-pilŏ́ng, arớq líng dông dau. Parnai ngki la arớq pla dau te Arvai Yang Arbang-pilŏ́ng. 18 Cóq inha cớu níc te máh parnai Arvai Yang Arbang-pilŏ́ng dyôn inha cớu. Inha êq aláh cớu, ma cóq inha kiaq simớt simơi. Alứng cóq inha cớu choi máh ticuoi ndon tin Yê-su. 19 Seq inha cớu choi dyôn cư, tớq cư ính táq-ntêr dyôn cư chom parnai amớh ŏ dyôn cư tông dŏq cato clŏ́q lư parnai catốq te Yang Arbang-pilŏ́ng. 20 Cư la ticuoi atớq parnai nga Yang Arbang-pilŏ́ng. Co cư dông parnai ngki ngai crál cư tớq coq tôt. Ma cư seq inha cớu choi cư, dyôn cư têq cato parnai ngki clŏ́q lư, arớq crái cư cato.

Parnai Carbánh Talloiq

21 Máh nốh ndon tớq nga cư, Ti-chacơ têq táq-ntêr dyôn inha chom. Ti-chacơ la em ai ndon cư amoih lư, alứng án mmín lư táq arnáq Yang Arbang-pilŏ́ng. 22 Cư dyôn án tớq nga inha dŏq án táq-ntêr dyôn inha máh nốh amớh tớq nga he, alứng dŏq án khêr mít cannính inha tưi.

23 Cư seq Yang Arbang-pilŏ́ng A-ám he alứng Yê-su Crit Ưlla he, dyôn nhéq máh ticuoi tin bôn át bánh suanh ien ŏ, alứng bôn mít cannính amoih alứng tin. 24 Cư seq Yang Arbang-pilŏ́ng choi mat nhéq máh ticuoi ndon amoih Yê-su Crit Ưlla he lớiq nai nhéq.

✡ 4:8 4:8 Cứh Ayô 68:18

✡ 4:25 4:25 Sa-chari 8:16

✡ 4:26 4:26 Cứh Ayô 4:4

* 5:26 5:26 ‘Na dơq’ la acám te ngai ráp tíc na dơq.

✡ 5:31 5:31 Uráq Te Tôm 2:24

✡ 6:2 6:2 Ngốh Te Ê-yip-tô 20:12; Patáp Lieh 5:16

Phi-lip

1

2

3

4

Chớiq Alang Phau-lô Taran

Cơiq Dyôn Ticuoi Tin Tớq Vel

Phi-lip

Parnai Cato

Phau-lô taran chớiq alang ndô cơiq alang top tin tớq vel Phi-lip. Án taran sám 63 cumo vít Yê-su carnian. Ndóng ngki, án át tôt tớq vel Rô-ma. Án cơiq parnai alang top tin tớq vel Phi-lip dŏq si-ơn te máh crơng nha-án khoiq choi án, ndóng án ớq lư.

Chớiq alang ndô la apáh án amoih lư top tin tớq vel Phi-lip. Iki án taran dŏq catớih tông top tin tớq vel Phi-lip dyôn chom asiar cháq, muchứng Yê-su Crit khoiq táq dyơ. Êq cuhống, alứng êq pamat yớu.

Phau-lô tông nha-án dyôn chom, nha-án bôn ráp callong tumống níc-níc la nhơ te Yang Arbang-pilŏ́ng choi mat, tới co te nha-án táq veng phep rit ticuoi Isa-ra-el. Chớiq alang ndô tông te callong bui hơr, callong ien ŏ, alứng callong chiuq tanhir tớq pang tumống ndô.

1

1 Cư Phau-lô taran chớiq alang ndô cơiq alang nhéq máh ticuoi tin Yê-su tớq vel Phi-lip, díh nha-án ndon cơt sút tớq top tin, alứng nha-án ndon táq arnáq choi ticuoi sút ngki. Alứng Ti-muthê cơiq parnai carhanh inha tưi. He bar náq la ticuoi ndon sŏ́ng táq arnáq dyôn Yê-su Crit. 2 Cư seq Yang Arbang-pilŏ́ng A-ám he, alứng Yê-su Crit Ưlla he, choi mat inha alứng dyôn inha át bánh suanh ien ŏ níc.

Phau-lô Cớu Dyôn Ticuoi Phi-lip

3 Cứp chư cư parngíh te inha, cư si-ơn Yang Arbang-pilŏ́ng ndon cư sang. 4 Alứng ndóng cư cớu dyôn inha, mít cannính cư sáng bui lư, 5 co inha khoiq sŏ́ng mui mít alứng cư táq arnáq cato parnai ŏ te Yê-su Crit, náp te ingái inha mbơiq mot tin tingôi tớq ingái ndô. 6 Iki, cư chom arlớih, Yang Arbang-pilŏ́ng ndon tabớq táq arnáq ŏ ndô tớq mít cannính inha, lư án táq níc tingôi cua arnáq ngki tớq ingái Yê-su Crit tớq lieh nga cúc cuteq ndô.

7 Lư piaiq cư parngíh iki te inha, co cư amoih lư inha. Co inha chúng munơi alứng cư te máh nốh ndon Yang Arbang-pilŏ́ng khoiq choi mat cư, la ndóng cư át tớq coq tôt, lớiq la ndóng cư ôi chíl lieh ticuoi ndon pamat parnai ŏ te Yê-su Crit, alứng choi ticuoi dyôn tin khớm lư. 8 Lư Yang Arbang-pilŏ́ng chom cư táq-ntêr piaiq lư la idô: Cư amoih lư nhéq máh inha muchứng Yê-su Crit khoiq amoih inha.

9 Cư cớu máh callong ndô dyôn inha: Seq Yang Arbang-pilŏ́ng dyôn inha munáq amoih munáq cứp ingái a-ưi hơn loi. Alứng mui parrứh ngki, cư seq án dyôn inha bôn mít tubáiq alứng têq chom ngê mmo la ŏ, alứng ngê mmo lớiq ŏ, 10 dyôn inha têq rêh ngê ŏ clưi nhéq te cannŏ́h. Iki, tớq ingái Crit tớq lieh nga cúc cuteq ndô, mít inha la práh ŏ alứng lớiq bôn nnáu têq tíq inha. 11 Cư ính inha bôn máng callong tinớng ŏ sớng tớq mít cannính inha. Nưm Yê-su Crit táp têq dyôn inha bôn callong ngki. Dyơ ticuoi cannŏ́h bôn dyám náp alứng ayô Yang Arbang-pilŏ́ng.

Tumống Dŏq Dyôn Crit

12 Em ai ơi! Cư ính inha chom máh callong dieiq arức ndon tớq nga cư, máh callong ngki khoiq choi clứng ticuoi dyôn mot tin Yê-su. 13 Iki, nhéq máh ticuoi líng át kiaq me dúng puo alứng nhéq máh ticuoi cannŏ́h hơ chom cư át tôt la co tian cư táq arnáq Crit. 14 Alứng co nhơ te cư át tôt, iki bôn clứng em ai he tin Ưlla khớm lư loi. Dyơ nha-án cơt clŏ́q lư pôq cato parnai ŏ te Yang Arbang-pilŏ́ng. Nha-án lớiq adáh amớh.

15 Lư bôn mui top ticuoi cato te ngê Crit co i-ôiq alứng ính tarmien. Ma bôn top cannŏ́h cato ngê te Crit co bôn mít ính táq ŏ. 16 Top bar ngki cato la co nha-án sáng amoih lư cư, alứng nha-án chom Yang Arbang-pilŏ́ng dyôn cư bôn mpual dŏq ôi chíl lieh máh ticuoi ndon pamat parnai ŏ te Yê-su Crit. 17 Ma top ndon ính tarmien, nha-án cato ngê Crit, ma mít parngíh nha-án lớiq tinớng tupứng. Nha-án cato ngê ngki co ính nieng-tanieng ngê alứng cư, alứng nha-án parngíh ính pidieiq cư ndóng cư yôl át tôt.

18 Ma lớiq amớh; cư sáng bui lư bôn ticuoi cato te ngê Crit, tam nha-án bôn mít cannính tinớng tupứng lớiq la lớiq tinớng tupứng. Alứng cư chom, urớh cư yôl sáng bui. 19 Cư chom co nhơ inha cớu dyôn cư, alứng co nhơ Arvai Yê-su Crit choi cư, urớh ngai ính taláh cư te coq tôt. 20 Mít cannính cư lớiq ính táq mui nốh amớh dyôn cư cơt achiet. Ma cư ính lư mít cannính cư cơt clŏ́q dŏq cato ngê te Crit hoi-ndô, muchứng cư khoiq cato te nsuoi dyơ. Cư ính lư ticuoi cannŏ́h bôn dyám náp Crit nhơ te cư, lớiq amớh cư cuchet lớiq la tumống. 21 Ma cư, khán cư tumống la dŏq veng nưm cannính Crit sớng; ma khán cư cuchet, ngki ŏ lư loi dyôn cư. 22 Khán cháq cư yôl tumống tớq pang ndô, cư chom arnáq cư táq lư bôn tarnáp. Iki, cư lớiq chom rêh ngê amớh. 23 Bôn bar ngê cư ính. Mui la cư ính cuchet dyôn têq cư pôq át alứng Crit. Ndô la ŏ lư dyôn cư. 24 Bar la cư ính yôl bôn tumống tớq pang ndô; callong ndô la callong pưt dyôn inha. 25 Tư cư apúh arlớih arlêng iki, dyơ cư chom la cư yôl át alứng inha tớq pang ndô dŏq choi inha têq tin khớm lư loi, alứng dŏq inha sáng bui ơn. 26 Iki, tư cư tớq lieh nga inha, têq inha ayô Yê-su Crit a-ưi lư loi nhơ te cư.

27 Cóq inha táq pôq dyôn piaiq tớq parnai ŏ te Yê-su Crit. Iki, khán cư tớq nga inha lớiq la lớiq bôn tớq, cư têq chom inha át mui mít, alứng tin khớm lư máh parnai ŏ ngki, díh inha catóng táq dyôn ticuoi cannŏ́h tin tưi parnai ngki. 28 Inha êq adáh máh ticuoi ính táq inha. Khán inha lớiq adáh ticuoi ính táq inha, ndô la tíc dyôn nha-án chom urớh Yang Arbang-pilŏ́ng lư pupít nha-án, alứng án dyôn inha tumống níc-níc. 29 Co Yang Arbang-pilŏ́ng táp khoiq rêh inha dyôn táq arnáq Crit. Tới nưm án dyôn inha tin Crit sớng, ma án dyôn inha chiuq dieiq arức hơ co inha veng ngê Crit. 30 Hoi-ndô inha chiuq dieiq arức muchứng inha khoiq hôm cư chiuq te nsuoi, alứng muchứng inha khoiq sáng ngai táq-ntêr te cư yôl chiuq dieiq arức hoi-ndô.

2

Cóq Inha Soi Crit

1 Khán Crit khêr inha co inha át mui mít alứng án, khán án khêr inha co án amoih inha. Khán Arvai Yang Arbang-pilŏ́ng át munơi alứng inha, alứng khán Crit sáng sruiq alứng amoih inha, 2 iki cóq inha dyôn cư bôn sáng bui níc, co inha bôn mui mít, inha munáq amoih munáq, alứng bôn mui cannính sớng tớq arnáq inha táq. 3 Inha êq táq arnáq amớh co ính nieng-tanieng, lớiq la ính ngai ayô inha. Ma cóq inha asiar cháq, alứng náp yớu ŏ hơn te inha. 4 Inha êq suo ính dyôn bui cannính inha bôm, ma cóq inha suo ính dyôn bui cannính ticuoi cannŏ́h hơ.

5 Cóq inha bôn mít cannính muchứng Yê-su Crit. 6 Yê-su Crit la muchứng tháng Yang Arbang-pilŏ́ng, ma án lớiq ayáu chức án ndon li-arli alứng Yang Arbang-pilŏ́ng. 7 Iki án táh bôm chức án, alứng cơt muchứng ticuoi tưi. Ndóng ngki án cơt arớq ticuoi sol. 8 Ndóng án cơt ticuoi, án asiar cháq, alứng án peh ngê Yang Arbang-pilŏ́ng tingôi án chiuq cuchet tớq along calláng. 9 Co iki, Yang Arbang-pilŏ́ng dyôn án cơt sút pưt lư, alứng dyôn án bôn nốh pưt clưi nhéq te cannŏ́h. 10 Yang Arbang-pilŏ́ng táq dyôn cứp nốh tớq pilŏ́ng, tớq cúc cuteq, alứng tớq pưn cuteq, tớq nha-án sáng nốh Yê-su, cóq nha-án chóh tarcol sang án. 11 Alứng cứp náq ticuoi cóq ngin Yê-su Crit la Ưlla. Iki ngai bôn ayô Yang Arbang-pilŏ́ng, A-ám he.

Cóq Inha Táq Arnáq Ŏ, Co Yang Arbang-pilŏ́ng Khoiq Choi Tamống Inha

12 Co iki yớu cư ơi! Tam cư át yông te inha hoi-ndô, ma cư ính inha peh parnai cư hơn te inha khoiq peh te nsuoi, ndóng cư át alứng inha. Co Yang Arbang-pilŏ́ng choi tamống inha, iki cóq inha táq pôq arớq ticuoi ndon án khoiq choi tamống. Alứng cóq inha táq níc iki na adáh alứng dyám náp án. 13 Inha têq táq iki, co Yang Arbang-pilŏ́ng táp choi dyôn mít cannính inha ính táq alứng rap táq dyôn Yang Arbang-pilŏ́ng sáng bui.

14 Cứp arnáq inha táq, cóq inha êq nhannha-nhannhóm alứng êq tarmien. 15 Khán inha táq iki, inha lư cơt acái Yang Arbang-pilŏ́ng ndon práh ŏ, ớq callong luaih, alứng ớq callong tíq chứng mát ticuoi. Alứng inha la arớq máh pantôr claq tớq idáu, co tớq pang ndô bôn máng arnáq lới alứng ính lư veng ngê saq. 16 Inha táq iki dŏq máh ticuoi chom parnai ŏ ngki têq dyôn nha-án bôn tumống níc-níc. Iki tớq ingái Crit tớq lieh nga cúc cuteq ndô, cư sáng bui lư, co máh arnáq cư catóng táq ngki bôn tarnáp a-ưi lư. 17 Inha khoiq tin Yang Arbang-pilŏ́ng dyơ. Iki inha la arớq crơng ngai mŏp sang dyôn Yang Arbang-pilŏ́ng. Khán cư cóq chiuq cuchet co tian cư cato inha parnai te Yê-su Crit, ngki aham cư cơt arớq dơq ngai heng tớq crơng ính mŏp sang dyôn Yang Arbang-pilŏ́ng. Co iki cư sáng bui munơi alứng inha. 18 Alứng piaiq lư la inha sáng bui munơi alứng cư te callong ngki.

Phau-lô Tông Te Ti-muthê Alứng Ep-parôt

19 Khán Yê-su Ưlla he dyôn, cư lư yua Ti-muthê pôq achái nga inha, dŏq cư chom cứp nốh te inha, dyơ táq dyôn cư sáng bui cannính. 20 Lớiq bôn nnáu sŏ́ng mui mít alứng cư arớq Ti-muthê ndon tarchoi inha nhéq te mít cannính. 21 Co nhéq máh ticuoi veng cannính nha-án bôm; nha-án lớiq ính veng ngê Yê-su Crit. 22 Ma inha khoiq chom dyơ te Ti-muthê la ticuoi tinớng tupứng. Án alứng cư la arớq acái alứng a-ám, co he sŏ́ng cato munơi parnai ŏ te Yê-su Crit. 23 Iki, tư cư chom arlớih te ngai ính táq ada cư, ngki cư ngcong têq bôn yua Ti-muthê dyôn pôq achái nga inha. 24 Alứng khán Ưlla he choi, cư parngíh lớiq dưnh nnáng cư lư bôn pôq nga inha tưi.

25 Ma hoi-ndô, cư parngíh piaiq cư yua Ep-parôt chô lieh nga inha. Án la em ai he, alứng án táq arnáq munơi alứng cư. He bar náq la arớq líng át mui top. Alứng án la ticuoi tampeng ndon inha yua dyôn tớq choi cư ndóng cư ớq. 26 Án tél-sél lư ính tumúh lieh inha, alứng án rớu-ri te inha, co án chom inha khoiq sáng te án a-ái. 27 Lư án a-ái khoiq tumán ính cuchet. Alứng ndóng ngki cư sáng anguaq lư. Ma Yang Arbang-pilŏ́ng sruiq táq án. Tới Ưlla sruiq nưm munáq án sớng ma díh cư hơ, dyôn cư lớiq sáng anguaq them lư loi. 28 Co iki chái lư cư yua án pôq nga inha, dŏq inha sáng bui tớq bôn hôm lieh án, alứng callong cư anguaq cơt alvai-vai. 29 Cóq inha ráp pasôl ŏ án na callong bui hơr lư, muchứng inha ráp pasôl ŏ máh ticuoi tin Ưlla he tưi. Alứng cóq inha dyám náp máh ticuoi ndon táq arnáq muchứng Ep-parôt. 30 Co tian án táq arnáq Crit, ngki án tumán ính cuchet. Án lớiq bôn ayáu tarngứh án, dŏq têq án tang inha táq arnáq choi cư.

3

Ngê Tinớng Ŏ

1 Talloiq ndô, em ai ơi, cư patáp inha cóq bôn mít cannính sáng bui níc co inha át mui mít alứng Ưlla he. Cư lớiq sáng aleq amớh te cư taran lieh máh ngê ndô dyôn inha, co parnai ndô dŏq kiaq me inha. 2 Cóq inha viar yông te ticuoi táq arnáq saq ndon yua inha cóq táq rit kít. Nha-án la arớq acho. 3 Co he la ticuoi veng ngê Yang Arbang-pilŏ́ng simớt lư, tam he táq rit kít, lớiq la lớiq bôn táq. He sang Yang Arbang-pilŏ́ng co nhơ te Arvai án. Alứng he sáng bui ơn lư co he át mui mít alứng Yê-su Crit. He lớiq bôn veng ngê ticuoi ndon parngíh nha-án át tinớng ŏ chứng mát Yang Arbang-pilŏ́ng co nhơ te arnáq nha-án táq.

4 Khán cư ính ayô cháq cư bôm, ngki têq cư tông idô: Cư khoiq peh phep rit Isa-ra-el hơn te ticuoi cannŏ́h. 5 Ndóng a-i cư mbơiq carnian cư bôn ticol ingái, a-i a-ám cư dông cư dyôn ngai táq rit kít. Cư la te top Bên-yamin, la acái ticuoi Isa-ra-el, alứng lư ticuoi Isa-ra-el. Cư la te top Pha-rasi ndon veng khớm lư phep rit Yang Arbang-pilŏ́ng dyôn na Môi-se. 6 Cư khoiq tél-sél ính táq arnáq Yang Arbang-pilŏ́ng. Co iki cư khoiq cŏp máh ticuoi tin Yê-su, alứng táq dieiq arức nha-án. Khán táq-ntêr te máh arnáq ticuoi táq ính át tinớng ŏ chứng mát Yang Arbang-pilŏ́ng co veng phep rit Môi-se, ngki lớiq bôn nnáu têq tíq cư.

7 Te nsuoi, cư parngíh máh arnáq ngki bôn tarnáp dyôn cư, ma hoi-ndô máh arnáq ngki lúp mat, co cư ính át mui mít alứng Crit. 8 Lư simớt, cư hôm cứp nốh la lúp mat khán ndái te ngê Yê-su Crit. Ma nốh ndon ŏ clưi te máh nốh cannŏ́h la cư chom Yê-su Crit Ưlla cư. Cư khoiq pít cứp nốh, co cư tin Yê-su Crit. Ma cư hôm máh nốh ngki cơt arớq crơng cansớq, dŏq cư têq bôn nốh ŏ hơn te ngki la chom Crit. 9 Alứng cư ính cơt mui mít alứng Crit. Cư lớiq át tinớng ŏ chứng mát Yang Arbang-pilŏ́ng co cư peh phep rit Môi-se, ma cư át tinớng ŏ chứng mát án la co cư tin Crit. Án táp táq dyôn ticuoi têq át ŏ chứng mát án co nha-án tin. 10 Cư tél-sél lư ính chom Crit, alứng chức ndon khoiq choi án dyôn tumống lieh te cuchet. Cư ính chúng tưi máh nốh dieiq arức án khoiq chiuq, alứng cư ính bôn mít cannính muchứng án bôn ndóng án chiuq cuchet; 11 dyơ cư ngcong bôn tumống lieh te cuchet tưi.

12 Tới cư khoiq bôn máh nốh ngki, lớiq la khoiq ŏ cứp nốh dyơ. Ma cư táq catóng níc ính bôn nốh ngki, co Yê-su Crit khoiq arô cư dyôn cơt na án. 13 Em ai ơi! Cư lớiq bôn tông khoiq bôn mít iki. Ma bôn nưm mui arnáq sớng cư táq la idô: Cư lớiq parngíh nnáng te máh nốh ndon khoiq vít, ma cư catóng táq dyôn bôn máh nốh ndon át chô mát. 14 Iki cư táq catóng níc arớq cư tampring talúh. Dyơ cư talúh tinớng lư dyôn chái tớq, co cư ính bôn cống te talúh tampring ndon Yang Arbang-pilŏ́ng khoiq anát. Cống ndô la án arô cư dyôn át munơi alứng án nhơ te Yê-su Crit.

15 Iki nhéq náq he ndon tin khoiq dưnh dyơ, cóq he bôn mui parngíh te ngê ngki. Khán ticuoi mmo ma parngíh ndái te ngê ngki, urớh Yang Arbang-pilŏ́ng ính apáh dyôn án chom arlớih te ngê ngki. 16 Tam he chom biq lớiq la chom a-ưi te ngê ngki, ma cóq he táq veng tinớng tupứng lư.

Phau-lô Ính Ticuoi Phi-lip Soi Án

17 Em ai ơi! Cóq inha soi cư. Bôn ticuoi veng tapun he, arớq he cơt ngôl. Cóq inha me alứng táq muchứng ticuoi ngki tưi. 18 Cư khoiq cato inha a-ưi chư dyơ, alứng hoi-ndô cư sáng ính nhiem tớq cư tông inha sa idô: Bôn clứng ticuoi ính pupít ngê te Crit ndon khoiq cuchet tớq along calláng. 19 Urớh Yang Arbang-pilŏ́ng pupít nhéq máh ticuoi ngki. Nha-án veng máh ngê saq te sac sáiq ính. Dyơ máh ngê ngki cơt arớq yang nha-án. Ndóng nha-án táq arnáq saq nha-án cuhống; ma piaiq lư la nha-án sáng achiet te arnáq ngki. Alứng nha-án parngíh nưm ngê tớq cúc cuteq ndô sớng. 20 Ma he la ticuoi prái te pilŏ́ng, alứng he ngcong án ndon choi tamống he tớq te pilŏ́ng; án ngki la Yê-su Crit Ưlla he. 21 Ingái ngki án pien cháq he dyôn cơt tamme loi. Cháq he hoi-ndô la cháq dơ sớng, ma cháq tamme ngki cơt ang-ưr arớq cháq Yê-su tưi. Yê-su têq táq iki, la co án bôn chức pưt lư ndon táq dyôn cứp nốh át tadưp chức án.

4

Parnai Patáp Cannŏ́h

1 Em ai ơi! Cư amoih lư inha, alứng cư ính lư tumúh lieh inha. Inha la ticuoi ndon táq dyôn mít cư sáng bui. Alứng inha la arớq cống ndon Yang Arbang-pilŏ́ng dyôn cư. Iki cư patáp inha, cóq inha tin Ưlla he dyôn khớm lư.

2 Cư seq nang Yudie alứng nang Sin-tukê cơt artoi lieh tớq callong tin Ưlla he. 3 Cư seq mái la yớu ndon táq arnáq munơi alứng cư, seq mái choi bar náq cán ngki. Co nha-án khoiq chiuq a-ưi dieiq arức munơi alứng cư, ndóng he táq veng ngê Yê-su Crit. Alứng bôn Clê-man nha ticuoi cannŏ́h hơ táq arnáq munơi alứng cư. Máh nốh ticuoi ngki khoiq bôn dyơ tớq pứng uráq ngai taran nốh ticuoi ndon têq tumống níc-níc.

4 Cóq inha sáng bui níc co inha át mui mít alứng Ưlla he. Alứng cư patáp mui chư loi idô: Cóq inha sáng bui níc.

5 Cóq inha táq dyôn cứp náq ticuoi chom inha bôn mít cannính khun. Ưlla khoiq tumán ính tớq lieh dyơ. 6 Inha êq rớu-ri te nốh amớh. Ma tớq inha cớu seq amớh te Yang Arbang-pilŏ́ng, ndóng inha seq cóq inha si-ơn án. 7 Dyơ callong ien ŏ te Yang Arbang-pilŏ́ng ndon pưt hơn te ticuoi têq chom, lư át tớq mít cannính inha. Callong ngki kiaq me níc mít cannính inha alứng parngíh inha, nhơ Yê-su Crit.

8 Em ai ơi! Ndô la parnai talloiq cư ính patáp inha: Callong amớh ŏ alứng piaiq ngai ayô, cóq inha parngíh níc te callong ngki. Callong ngki bôn idô: Callong lư, callong dyám náp, callong tinớng tupứng, callong práh ŏ, callong parláng, alứng callong crái cứh ayô. 9 Cóq inha táq veng arớq inha khoiq rian, khoiq chom, khoiq sáng, alứng khoiq hôm cư táq; cóq inha soi máh callong ngki. Iki Yang Arbang-pilŏ́ng, án ndon dyôn callong ien ŏ, lư át níc alứng inha.

Phau-lô Si-ơn Ticuoi Vel Phi-lip Choi Án

10 Cư sáng bui lư alứng si-ơn Ưlla he, inha khoiq bôn choi cư. Te nsuoi inha khoiq parngíh ính choi cư, ma ndóng ngki inha iyốh têq choi. 11 Cư lớiq tông iki co cư ớq, co cư khoiq rian ep dyôn sáng bui, tam cư bôn biq, lớiq la bôn a-ưi. 12 Cư khoiq chom te callong kidit alứng callong súc bôn. Tớq pang tumống cư khoiq tumúh sái alứng pinhaih, bôn cứp nốh alứng ớq; ma cư têq ráp nhéq máh arnáq ngki. 13 Máh nốh ngki cư têq táq la nhơ rêng te Yê-su Crit.

14 Tam arớq iki, ma inha táq ŏ lư tớq inha choi cư, la ndóng cư tumúh dieiq arức. 15 Top Phi-lip ơi! Inha chom dyơ ndóng cư tiyốq pôq cato parnai ŏ te Yê-su Crit chư nsuoi lư, tớq cư ngốh te cruong Ma-sadôn, nưm inha top tin tớq vel Phi-lip táp bôn mít cannính choi cư. 16 Ndóng cư át tớq vel Tê-salô-nica, inha khoiq cơiq crơng a-ưi chư dyôn cư. 17 Cư tông iki tới co cư ính bôn crơng te inha, ma co cư ính inha bôn ráp callong bún te Yang Arbang-pilŏ́ng. 18 Ma hoi-ndô cư bôn khám dyơ, clưi tớc clưi cha. Cư lớiq ớq mui nốh amớh, co Ep-parôt khoiq dông nga cư máh crơng ndon inha cơiq ính choi cư. Máh crơng ngki cơt arớq crơng thum mŏp sang dyôn Yang Arbang-pilŏ́ng. Yang Arbang-pilŏ́ng ráp crơng ngki, alứng án sáng bui cannính ada inha. 19 Yang Arbang-pilŏ́ng cư la súc bôn lư. Án ính dyôn inha bôn cứp nốh ndon inha cóq bôn dŏq táq arnáq án co nhơ te Yê-su Crit. 20 Cóq he ayô níc Yang Arbang-pilŏ́ng A-ám he, sút pang lang dơi. Amen.

Parnai Carhanh

21 Cư cơiq parnai carhanh nga cứp náq inha ndon tin Yê-su Crit. Máh em ai ndon át munơi alứng cư, cơiq parnai carhanh inha tưi. 22 Alứng cứp náq ticuoi tin Yê-su plốh carhanh inha, díh nha-án ndon táq arnáq tớq dúng puo Rô-ma hơ.

23 Cư seq Yê-su Crit Ưlla he, choi mat inha.

Cô-lusê

1

2

3

4

Chớiq Alang Phau-lô Taran

Cơiq Dyôn Ticuoi Tin Tớq Vel

Cô-lusê

Parnai Cato

Phau-lô taran chớiq alang ndô cơiq alang top tin tớq vel Cô-lusê, cruong Asie. Án taran sám 60 cumo vít Yê-su carnian. Án taran parnai ndô co án sáng hanh bôn máh ticuoi cato nha-án lớiq piaiq te parnai Yang Arbang-pilŏ́ng. Nha-án cato ticuoi tin cóq dyám náp alứng sang tarneng Yang Arbang-pilŏ́ng, alứng cóq táq rit kít veng phep rit Isa-ra-el. Ticuoi ngki cato bôn a-ưi nốh crơng tanna la tán, alứng nha-án cato a-ưi callong cannŏ́h hơ.

Phau-lô taran máh callong piaiq lư dŏq chíl lieh máh callong ngki. Án cato te Yê-su Crit bôn chức dyôn he bôn ráp callong tumống nhơ te Crit. Máh parnai ndon ngai cato lớiq piaiq táq dyôn top tin cơt paryáh, dyơ át yông te Yang Arbang-pilŏ́ng. Co nhơ te Yê-su, Yang Arbang-pilŏ́ng teng pilŏ́ng cuteq; alứng co nhơ te Yê-su, Yang Arbang-pilŏ́ng pachúng pachứm cứp náq ticuoi dyôn píh lieh nga án. Nưm Yê-su táp têq dyôn ticuoi bôn tumống níc-níc. Phau-lô cato te a-ưi callong dyôn he ial tớc tớq pang tumống he.

1

1 Cư Phau-lô taran chớiq alang ndô. Cư la ticuoi Yang Arbang-pilŏ́ng rêh dyôn cơt dyưng ati Yê-su. Alứng Ti-muthê em ai he, án cahanh inha tưi.

2 Cư taran chớiq alang ndô cơiq alang top tin ndon veng Crit nhéq te tarngứh tarhơ át tớq vel Cô-lusê. Cư seq Yang Arbang-pilŏ́ng A-ám he, choi mat inha alứng dyôn inha át bánh suanh ien ŏ níc.

Phau-lô Cớu Dyôn Top Tin Tớq Vel Cô-lusê

3 Tớq he cớu dyôn inha, he si-ơn níc Yang Arbang-pilŏ́ng, A-ám Yê-su Crit Ưlla he, 4 co he khoiq sáng dyơ inha lư tin Yê-su Crit, alứng inha bôn mít cannính amoih nhéq máh ticuoi ndon tin Yê-su. 5 Inha bôn mít cannính iki, co inha khoiq sáng dyơ parnai piaiq, la parnai ŏ te Yang Arbang-pilŏ́ng; inha chom án khoiq thuan dŏq callong bún dyôn inha tớq pilŏ́ng. 6 Parnai ŏ te Yang Arbang-pilŏ́ng lư tớq nga cruong cannŏ́h hơ arớq khoiq tớq nga inha. Alứng parnai ndô cơt culái alứng cơt rứh asớr tớq cứp cruong, muchứng án cơt culái tớq mít cannính inha tưi te ingái inha khoiq sáng alứng chom arlớih lư parnai piaiq te Yang Arbang-pilŏ́ng choi mat inha. 7 Parnai ndô inha khoiq sáng te Ê-phapra, la yớu artoi lư alứng cư. He bar náq sŏ́ng munơi táq arnáq dyôn Crit. Ê-phapra cato inha parnai ndô tang cư, co cư lớiq têq tớq nga inha. 8 Alứng Ê-phapra tông lieh dyôn he chom Arvai Yang Arbang-pilŏ́ng khoiq dyôn inha bôn mít cannính amoih.

9 Iki, te ingái he sáng parnai ngki, he cớu níc dyôn inha. He seq Yang Arbang-pilŏ́ng dyôn inha chom a-ưi hơn lư loi te máh nốh ndon Yang Arbang-pilŏ́ng sáng ính, alứng he seq dyôn inha cơt tubáiq alứng chom arlớih lư loi nhơ te Arvai Yang Arbang-pilŏ́ng choi inha. 10 He cớu iki dŏq inha têq táq pôq piaiq níc chứng mát Ưlla he, dyôn án bôn mít cannính bui níc alứng inha, alứng dyôn inha cơt culái te arnáq ŏ inha táq. Alứng he seq án dyôn inha chom a-ưi lư loi te ngê Yang Arbang-pilŏ́ng. 11 He seq Yang Arbang-pilŏ́ng dyôn chức án choi níc inha. Chức án ang-ưr clưi nhéq te chức cannŏ́h. Khán inha bôn chức ndô, inha rap chiuq níc cứp nốh dieiq arức, ma inha nnáng sáng bui. 12 Alứng he si-ơn Yang Arbang-pilŏ́ng A-ám he, án dyôn inha bôn ráp tưi máh mun án ính dyôn nhéq máh top tin Yê-su la nha-án ndon bôn át tớq ntúq tráh ang, la ntúq Yê-su táq sút. 13 Án khoiq choi he dyôn tarcláh te chức yang saq ndon táq sút tớq ntúq ngiau. Alứng án khoiq dyôn Yê-su Crit la Acái án ndon án amoih lư táq sút he. 14 Co nhơ te Yê-su khoiq cuchet tang he, iki Yang Arbang-pilŏ́ng khoiq thái lieh he alứng táh luaih he.

Phau-lô Cato Te Crit

15 Lớiq bôn nnáu cơi hôm Yang Arbang-pilŏ́ng. Ma ticuoi mmo hôm Crit la muchứng án khoiq hôm Yang Arbang-pilŏ́ng tưi. Alứng Crit át munơi alứng Yang Arbang-pilŏ́ng te ingái Yang Arbang-pilŏ́ng iyốh teng mui nốh amớh. 16 Co nhơ te Crit, Yang Arbang-pilŏ́ng teng nhéq máh nốh tớq pilŏ́ng alứng tớq cúc cuteq ndô, máh nốh he têq hôm alứng máh nốh he lớiq têq hôm. Yang Arbang-pilŏ́ng táp teng nhéq nốh sút alứng nhéq nốh chức tớq tanieng alứng tớq tadưp nhơ te Crit alứng dŏq dyôn Crit. 17 Crit khoiq bôn dyơ te nsuoi Yang Arbang-pilŏ́ng iyốh teng máh nốh ngki. Alứng Crit kiaq me cứp nốh dyôn át carsiat ŏ. 18 Ticuoi cóq bôn plô, ki-náq têq tumống; muchứng ngki tưi máh top tin cóq bôn Crit, ki-náq têq bôn tumống níc-níc. Yê-su Crit la arớq plô máh top tin. Te nsuoi, án táp cuchet alứng têq tumống lieh. Co iki án cơt pưt hơn nhéq te nốh cannŏ́h. 19 Yang Arbang-pilŏ́ng sáng bui cannính dyôn Acái án bôn cứp nốh muchứng án tưi. 20 Alứng co nhơ te Crit, Yang Arbang-pilŏ́ng dyôn cứp nốh tớq cúc cuteq ndô alứng tớq pilŏ́ng cơt artoi lieh alứng án. Án táq iki, co nhơ te Acái án khoiq cuchet na ngốh aham tớq along calláng.

21 Te nsuoi inha át yông lư te Yang Arbang-pilŏ́ng, alứng mít cannính inha cơt picon níc ada Yang Arbang-pilŏ́ng la co tian inha táq arnáq saq. 22 Ma to Yê-su táp khoiq chiuq cuchet dŏq dyôn inha têq cơt artoi lieh alứng Yang Arbang-pilŏ́ng. Án táq dyôn inha têq tayứng chứng mát Yang Arbang-pilŏ́ng la co inha bôn mít práh ŏ, ớq callong têq tíq inha, alứng Yang Arbang-pilŏ́ng lớiq hôm inha bôn luaih. 23 Inha lư têq tayứng chứng mát án, khán inha tin níc parnai ŏ te Yê-su Crit, alứng mít inha vứng arớq along bôn riaih cuchot sru. Iki lớiq bôn ngai têq tardông inha dyôn táh máh nốh inha ngcong te parnai ŏ Yang Arbang-pilŏ́ng, dyơ táq veng parnai cannŏ́h loi. Parnai ŏ te Yê-su Crit ndon inha khoiq sáng, lư parnai ndô tớq nga cứp náq ticuoi tớq cúc cuteq ndô hơ. Cư Phau-lô táp la ticuoi dông parnai ŏ ngki.

Yang Arbang-pilŏ́ng Rêh Phau-lô Dyôn Táq Arnáq Án

24 Hoi-ndô cư sáng bui cannính chiuq máh dieiq arức dŏq choi inha. Máh callong dieiq arức ndon Yê-su khoiq chiuq, la án chiuq dŏq choi top tin. Ma hoi-ndô cư loi chiuq máh callong dieiq arức ngki. 25 Yang Arbang-pilŏ́ng khoiq rêh cư dyôn táq arnáq dŏq choi top tin. Arnáq ngki la dyôn inha chom arlớih arlêng máh parnai án. 26 Te inớh parnai ndô arớq ngai catốq dŏq te a-ưi pang ticuoi, lớiq iyốh dyôn ticuoi chom. Ma hoi-ndô Yang Arbang-pilŏ́ng apáh dyôn máh ticuoi tin Yê-su chom parnai ndô. 27 Yang Arbang-pilŏ́ng ính máh ticuoi tin chom máh parnai catốq ngki la bôn nốh ayáu lư. Alứng Yang Arbang-pilŏ́ng dyôn ticuoi tới ticuoi Isa-ra-el chom tưi te nốh ngki. Nốh ngki la Crit át tớq mít cannính inha. Iki inha ngcong bôn át munơi alứng án tớq ntúq ang-ưr tớq pilŏ́ng. 28 He cato níc te Crit alứng catớih tông nhéq máh ticuoi na parnai tubáiq, co he ính nha-án cơt sasai tớq ngê Crit. 29 Hôm cư rap catóng táq níc arnáq ndô la co nhơ Crit choi mít cannính cư dyôn bôn rêng rap táq.

2

1 Cư ính inha chom arlớih lư te mít cannính cư. Mít cư ính lư choi inha, alứng cư ính tưi choi máh ticuoi tin át tớq vel Lau-dusie, díh nha-án ndon lớiq nai hôm cư hơ. 2 Cư ính nha-án bôn mui mít, munáq choi munáq, munáq khêr munáq. Cư ính lư nha-án chom tituaiq bôm te ngê ayáu, dŏq nha-án têq chom arlớih lư ngê catốq te Yang Arbang-pilŏ́ng. Ngê catốq ndô la Crit. 3 Co nhơ te Crit he bôn cứp nốh ayáu. Nốh ayáu ngki la callong tubáiq alứng callong têq apúh te ngê Yang Arbang-pilŏ́ng.

4 Cư tông inha parnai ngki, co cư adáh ticuoi cannŏ́h tớq nga inha tông parnai êm lư, ính inha veng ngê nha-án. 5 Hoi-ndô cháq cư lớiq át alứng inha, ma mít cannính cư át níc alứng inha. Alứng cư sáng bui lư khán mít inha át vứng ŏ, alứng capol níc máh ngê inha khoiq tin te Crit.

Bôn Crit La Cứp Dyơ

6 Máh parnai inha khoiq tin te Yê-su Crit Ưlla he, cóq inha táq pôq veng níc parnai ngki. 7 Cóq inha dyôn parnai ngki dáh sru tớq mít inha, alứng cóq inha cơt pưt asớr tớq callong tin, arớq ngai khoiq cato inha dyơ. Alứng cóq inha bôn mít cannính si-ơn níc.

8 Cóq inha me a-ŏ, dáh lơ bôn ticuoi ial tôiq ngê ndô te mít cannính inha. Ticuoi ngki tông hôi alứng êm lư ada inha, ma parnai ngki la parnai tarthu sớng, alứng lớiq bôn tarnáp amớh. Nha-án ngki veng phep rit ticuoi alứng ngê tớq pang ndô sớng, nha-án lớiq veng ngê Crit. 9 Co cứp nốh ndon cơt na Yang Arbang-pilŏ́ng, la át nhéq alứng Crit ndóng án cơt ticuoi. 10 Khán inha bôn Crit tớq mít cannính, lư inha bôn cứp nốh dyơ, lớiq bôn clớiq mui nốh amớh nnáng, co Crit cơt ưlla nhéq máh nốh sút alứng máh nốh chức.

11 Veng phep rit Isa-ra-el, nha-án táq rit kít táq tíc tớq cháq. Inha bôn tưi tíc, ma tíc ngki tới tíc ticuoi táq. Tíc ngki Crit táp táq dyôn inha, alứng tíc ngki la inha táh nhéq máh ngê tieq. 12 Ndóng inha ráp tíc na dơq la arớq ngai tứp inha munơi alứng Crit; alứng arớq inha tumống lieh munơi alứng Crit, co inha tin chức na Yang Arbang-pilŏ́ng táq dyôn Crit tumống lieh te cuchet. 13 Te nsuoi la arớq inha cuchet, co inha táq a-ưi arnáq luaih alứng lớiq táq veng phep rit Yang Arbang-pilŏ́ng khoiq dyôn ticuoi Isa-ra-el. Ma Yang Arbang-pilŏ́ng táq dyôn inha tumống lieh munơi alứng Crit, alứng án khoiq táh nhéq máh luaih he. 14 Cư acám idô: Máh nốh amớh he táq luaih ada Yang Arbang-pilŏ́ng, la arớq Yang Arbang-pilŏ́ng khoiq taran nhéq máh nốh ngki tớq pứng uráq. Dyơ án ial pứng ngki téh dŏq tớq along calláng Crit. Dyơ Crit cuchet dŏq pupít nhéq máh luaih ngki. 15 Tớq Crit cuchet, án apáh dyôn nhéq tưh ticuoi hôm án khoiq chíl rap nhéq máh nốh chức alứng nhéq máh nốh sút, co nhơ te án cuchet alứng tumống lieh.

16 Co iki, inha êq náp parnai ngai tíq inha te crơng inha ngoiq lớiq la cha, alứng te ingái cha bui Kisái Ngốh Tamme, lớiq la ingái angô dŏq sang tám Yang Arbang-pilŏ́ng, lớiq la ingái cha bui dŏq ayư án. 17 Máh nốh ngki cơt arớq mol dyôn máh ticuoi tớq pang tatun têq chom arlớih. Ma callong lư la Crit. 18 Iki inha êq dyôn nha-án bôn tíq inha táq lớiq piaiq, alứng inha êq náp parnai nha-án tông, co nha-án ính inha táq dieiq arức ada cháq inha bôm ính veng ngê Yang Arbang-pilŏ́ng. Nha-án tông inha cóq táq iki, alứng ính tardông inha sang tám tarneng Yang Arbang-pilŏ́ng. Nha-án tông, nha-án chom ngê Yang Arbang-pilŏ́ng, co nha-án khoiq hôm Yang Arbang-pilŏ́ng apáh ada nha-án. Iki nha-án parngíh nha-án pưt hơn, alứng chom a-ưi hơn te ticuoi cannŏ́h. Ma nha-án parngíh iki la lớiq piaiq. 19 Nha-án khoiq partáh te Yê-su Crit. Iki nha-án la arớq ticuoi ớq plô. Yê-su la arớq plô, alứng top tin la arớq cháq án. Ticuoi cóq bôn plô, ki-náq têq tumống alứng pưt asớr. Muchứng ngki tưi, khán Yê-su Crit cơt sút he, ngki he têq bôn mui mít mui cannính, alứng he têq cơt pưt asớr tớq ngê Yang Arbang-pilŏ́ng.

He Cuchet Alứng Tumống Lieh Munơi Alứng Crit

20 Khán inha khoiq cuchet munơi alứng Crit, alứng khoiq tarcláh te chức yang saq tớq pang ndô, iki imo têq ngai patot inha cóq veng phep rit tớq pang ndô? 21 Phep rit ngki tông idô: “Êq ial! Êq cha chim! Êq capơiq!”

22 Ma máh nốh ndô, urớh cơt pít nhéq. Alứng phep rit ngki chóng ngốh te ngcang ticuoi sớng. 23 Inha sáng parnai nha-án la arớq piaiq tưi. Nha-án khoiq teng táq bôm rit sang, nha-án táq náh-nnan asiar cháq, alứng nha-án patáp inha dyôn táq dieiq arức cháq inha bôm. Ma parnai ngki lớiq bôn tarnáp amớh, alứng lớiq têq choi amớh dyôn ticuoi têq viar vít te ngê saq.

3

1 Co inha khoiq tumống lieh munơi alứng Crit, cóq inha suo máh nốh tớq pilŏ́ng nga ntúq Yê-su ticu pa atớm Yang Arbang-pilŏ́ng. 2 Cóq inha tituaiq níc te máh nốh tớq tanieng. Êq tituaiq máh nốh tớq pang ndô. 3 Inha la arớq khoiq cuchet dyơ, alứng pang tumống inha la arớq catốq clôp tớq Crit, co inha át mui mít alứng Yang Arbang-pilŏ́ng. 4 Tớq ingái Crit, án ndon tumống níc tớq lieh nga cúc cuteq ndô, ingái ngki ngai lư hôm inha át munơi alứng án ndon bôn chức ang-ưr lư, alứng inha cơt arớq án tưi.

Ngê Tieq Alứng Ngê Tamme

5 Co iki, cóq inha táh nhéq máh ngê tớq pang ndô. Ngê ngki la idô: Tới campái cayieq ma bíq munơi, táq arnáq tanghang, arváiq arcoiq ính bôn ngai, ính táq arnáq saq, alứng ham crơng ntưn tớq pang ndô. Ticuoi mmo ham crơng ntưn tớq pang ndô, la arớq án sang yang cannŏ́h. 6 Co te máh nốh ngki Yang Arbang-pilŏ́ng sáng nháih lư ada máh ticuoi ndon lớiq peh parnai án. 7 Te nsuoi inha báq táq tưi máh nốh ngki, ndóng inha yôl veng ngê tieq.

8 Ma hoi-ndô cóq inha táh viang máh nốh idô: A-ính ngai, nháih ada ngai, ính táq ngai, acraiq ngai, alứng táq-ntêr mmuaq. 9 Cóq munáq êq táq-ntêr a-uai ada munáq, co inha khoiq táh dyơ ngê tieq alứng arnáq tieq. 10 Alứng inha khoiq ial dyơ ngê tamme. Ngê tamme ndô la Yang Arbang-pilŏ́ng pien he dyôn cơt arớq án, dŏq he têq bôn chom a-ưi lư loi te ngê án ndon khoiq teng he. 11 Ticuoi mmo bôn ngê tamme ndô, lớiq ndái amớh tam án la ticuoi Isa-ra-el, lớiq la tới ticuoi Isa-ra-el; tam án khoiq táq rit kít, lớiq la lớiq bôn táq; tam án la te cruong Créc, lớiq la cruong Rô-ma, lớiq la te cruong cannŏ́h; tam án la ticuoi sol, lớiq la tới ticuoi sol. Khán án bôn Crit át tớq mít cannính án, ndô la cứp dyơ, co Crit la sút pưt clưi nhéq te cannŏ́h, alứng Crit át tớq mít cannính cứp náq inha.

12 Co Yang Arbang-pilŏ́ng amoih inha, iki án rêh inha. Án dŏq inha mmar te ticuoi cannŏ́h dyôn inha táq arnáq án sớng. Iki cóq inha ial mít cannính idô: Sruiq táq, tarchoi, lớiq pupưt, lambŏt, alứng chiuq tanhir. 13 Cóq inha munáq chiuq munáq, alứng munáq táh luaih munáq. Khán bôn ticuoi mmo táq luaih ada inha, inha êq náp luaih ticuoi ngki. Arớq Ưlla khoiq táh luaih inha, muchứng ngki tưi cóq inha táh luaih ngai táq ada inha. 14 Alứng clưi te máh nốh ngki loi, cóq inha ial mít cannính amoih. Co callong amoih cơt arớq ntár chóq cứp náq inha munơi, dyôn têq cơt mui mít mui cannính át artoi níc alứng yớu. 15 Cóq inha dyôn callong ien ŏ te Crit cơt ưlla tớq mít cannính inha. Yang Arbang-pilŏ́ng arô inha, la co án ính inha át artoi alứng bôn mui mít mui cannính. Alứng cóq inha bôn mít cannính si-ơn níc. 16 Cóq inha dyôn parnai Crit cơt khớm lư tớq mít cannính inha, dŏq inha cơt tubáiq, dyơ têq munáq catớih munáq, munáq dyŏq munáq. Cóq inha cứh máh alhoiq ayô Yang Arbang-pilŏ́ng lớiq la cato te ngê án. Alứng tớq inha cứh, cóq inha bôn mít cannính si-ơn án. 17 Parnai amớh inha tông, alứng arnáq amớh inha táq, cóq inha táq nhơ te nốh Yê-su Ưlla he. Alứng ntơnh inha táq ntơnh inha si-ơn Yang Arbang-pilŏ́ng A-ám he, nhơ te Yê-su.

Ngê Át Artoi Alứng Ticuoi Mui Abŏ́h

18 Máh inha ndon campái, cóq inha ial cannính cayieq inha. Khán inha táq iki la piaiq dyôn inha ndon khoiq tin Ưlla.

19 Máh inha ndon cayieq, cóq inha amoih campái inha. Alứng inha êq dông dieiq arức campái inha.

20 Máh inha ndon acái acon, cóq inha peh láih parnai a-i a-ám inha, co arnáq ndô táq dyôn bui cannính Yang Arbang-pilŏ́ng.

21 Máh inha ndon a-ám, cóq inha êq tar-ac acái inha, dáh lơ nha-án sáng pê cannính.

22 Máh inha ndon ticuoi sol, cóq inha peh láih parnai ưlla inha tớq pang ndô, máh arnáq nha-án yua inha táq. Inha êq táq arnáq ŏ nưm chứng mát nha-án sớng, ính nha-án ayô inha. Ma cóq inha táq nhéq mít cannính inha, co inha dyám náp Yang Arbang-pilŏ́ng. 23 Amớh inha táq, cóq inha táq nhéq tarngứh tarhơ. Co arnáq inha táq la dyôn Yang Arbang-pilŏ́ng, tới dyôn ticuoi. 24 Inha chom dyơ, Yang Arbang-pilŏ́ng ính dyôn inha bôn mun te án; mun ngki la cống inha. Ưlla inha la Yê-su Crit, alứng inha táq arnáq dyôn án. 25 Ma ticuoi mmo táq arnáq saq, Yang Arbang-pilŏ́ng lư culieh dyôn án cống saq; co Yang Arbang-pilŏ́ng culieh cống la veng lieh máh arnáq ticuoi khoiq táq.

4

1 Máh inha ndon ticuoi ưlla, cóq inha táq tinớng ŏ alứng táq li-arli ada sol inha. Co inha chom, inha bôn tưi Ưlla. Ưlla inha át tớq pilŏ́ng.

Phau-lô Seq Nha-án Cớu Choi Án

2 Inha êq sáng aleq cớu. Ma cóq inha cớu seq nhéq te mít cannính inha. Inha êq cớu tớq ngcang sớng. Alứng cóq inha cớu si-ơn hơ. 3 Seq inha cớu choi he, seq Yang Arbang-pilŏ́ng pốh carna dyôn he têq cato ngê catốq te Crit. Co tian cư cato ngê ngki, ngai crál cư tớq coq tôt. 4 Cóq inha seq Yang Arbang-pilŏ́ng choi cư dyôn cư têq cato arlớih lư te ngê catốq ngki, co piaiq lư cư cato arlớih te ngê ngki.

5 Cóq inha át partát ŏ ada ticuoi lớiq tin. Alứng ndóng inha têq cato, cóq inha cato táp. 6 Cóq inha táq-ntêr êm parnai, arớq arváih khoiq ngai cacháq boi, dŏq têq inha chom callong mmo ŏ dyôn inha ôi máh ticuoi cannŏ́h.

Parnai Alang Top Cô-lusê

7 Cư khoiq yua Ti-chacơ dyôn tông inha chom te cư. Án la em ai ndon cư amoih lư. Alứng án táq mmín lư arnáq Yang Arbang-pilŏ́ng munơi alứng cư. 8 Cư khoiq yua án tớq nga inha dŏq tông inha chom te máh arnáq ndon tớq nga cư, alứng cư yua án khêr inha. 9 Alứng cư yua Ô-nasim hơ tớq nga inha. Án la em ai ndon cư amoih tưi, alứng án la ticuoi partát lư. Te nsuoi án át mui vel alứng inha. Dyơ nha-án bar náq ndô ính tông dyôn inha chom máh arnáq ndon cơt tớq ntúq ndô.

10 Ari-tac át tôt munơi alứng cư. Án cơiq parnai alang inha. Alứng Mac cơiq parnai alang inha tưi, án la em ai Ba-naba. Te nsuoi, cư khoiq tông inha dyơ te án; khán án tớq nga inha, cóq inha cayúng án dyôn át alứng inha. 11 Alứng Yô-sua, ngai dŏq Yutu hơ, án cơiq parnai alang inha tưi. Nưm nha-án pe náq sớng la ticuoi Isa-ra-el ndon tarchoi cư táq arnáq Yang Arbang-pilŏ́ng, alứng nha-án khêr mít cannính cư.

12 Ê-phapra la te top inha tưi, alứng án sŏ́ng táq arnáq Yê-su Crit. Án cơiq parnai alang inha tưi, alứng án cớu níc dyôn inha nhéq mít cannính. Án báq cớu seq Yang Arbang-pilŏ́ng dyôn inha têq át partát ŏ, lớiq clớiq mui nốh amớh te máh ngê Yang Arbang-pilŏ́ng ính inha veng. 13 Cư tông dyôn inha chom te Ê-phapra, án amoih lư inha alứng án choi inha. Díh án amoih alứng choi máh ticuoi ndon át tớq vel Lau-dusie alứng vel Hier-pulit. 14 Luca alứng Dê-ma ính alang inha tưi. Luca la ticuoi palai ndon he amoih lư.

15 Seq inha pasôl ŏ máh em ai he tớq top tin ndon át vel Lau-dusie. Alứng seq inha pasôl ŏ Numpha alứng top tin ndon rum tớq dúng án. 16 Cua inha dŏc parnai alang ndô, ngki cư seq inha cơiq dyôn ticuoi tin tớq vel Lau-dusie loi, dyôn nha-án bôn dŏc tưi. Alứng seq inha ial chớiq alang ndon cư taran dyôn nha-án, dyơ dŏc chớiq alang ngki. 17 Seq inha tông Archip idô: “Cóq mái me simớt te arnáq Yang Arbang-pilŏ́ng dyôn mái táq, alứng cóq mái táq dyôn cua arnáq ngki.”

18 Ma parnai alang talloiq ndô la ati cư Phau-lô táp taran. Cư seq inha ayư, cư yôl át tớq coq tôt. Cư seq Yang Arbang-pilŏ́ng choi mat inha.

Tê-salô-nica Mui

1

2

3

4

5

Chớiq Alang Mui Phau-lô Taran

Cơiq Dyôn Ticuoi Tin Tớq Vel

Tê-salô-nica

Parnai Cato

Phau-lô taran chớiq alang ndô cơiq alang top tin tớq vel Tê-salô-nica, cruong Ma-sadôn. Án taran sám 51 cumo vít Yê-su carnian. Phau-lô cơt arớq ticuoi trứh callong mma, dŏq dyôn bôn ticuoi mot tin Yang Arbang-pilŏ́ng. Ma máh ticuoi Isa-ra-el a-ính án alứng yớu án, alứng nha-án chuih angốh Phau-lô alứng yớu án te vel. Ma tatun ngki, Phau-lô yua Ti-muthê chô alang lieh top tin Yê-su tớq vel Tê-salô-nica. Ndóng ngki án át tớq vel Cô-rin-tô, ma án sáng hanh te top tin tớq vel Tê-salô-nica.

Tớq chớiq alang ndô Phau-lô taran catớih tông máh top tin. Án si-ơn Yang Arbang-pilŏ́ng co nhơ top tin vel Tê-salô-nica bôn callong tin alứng amoih yớu. Án ôi máh parnai nha-án plốh te arnáq Yê-su siar lieh chư bar. Khán bôn ticuoi tin ndon cuchet nsuoi ingái Yê-su siar lieh chư bar, ticuoi ngki bôn tumống níc-níc lớiq? Nnáng dưnh máh-mmo Yê-su tớq lieh? Alứng Phau-lô cato top tin cóq catóng táq arnáq Yang Arbang-pilŏ́ng ndóng yôl át pớn Yê-su tớq lieh.

1

1 Cư Phau-lô taran chớiq alang ndô cơiq alang top tin Yê-su tớq vel Tê-salô-nica. Si-la alứng Ti-muthê cơiq parnai carhanh inha tưi. Inha bôn mui mít alứng Yang Arbang-pilŏ́ng A-ám he, alứng Yê-su Crit Ưlla he. Cư seq Yang Arbang-pilŏ́ng choi mat inha, alứng dyôn inha át bánh suanh ien ŏ níc.

Phau-lô Si-ơn Yang Arbang-pilŏ́ng Co Nhơ Te Ticuoi Tớq Vel Tê-salô-nica Tin Yê-su

2 Ndóng he cớu, he si-ơn níc Yang Arbang-pilŏ́ng co nhơ te nhéq máh inha, alứng he lớiq bôn clớiq cớu dyôn inha. 3 He ayư níc inha chứng mát Yang Arbang-pilŏ́ng A-ám he, la te inha táq arnáq co inha tin án, te inha catóng táq co inha amoih yớu, alứng te inha chiuq tanhir co inha ngcong Yê-su Crit Ưlla he, tớq lieh nga cúc cuteq ndô. 4 Em ai ơi! He chom Yang Arbang-pilŏ́ng amoih lư inha, alứng án khoiq rêh inha dyôn át mui mít alứng án. 5 Tớq he dông parnai ŏ te Yang Arbang-pilŏ́ng nga inha, parnai ngki cơt sit hơn te parnai ticuoi, co Arvai Yang Arbang-pilŏ́ng dyôn inha chom parnai ngki la piaiq lư. Inha khoiq hôm dyơ máh arnáq he táq ndóng he át alứng inha, co he ính choi inha. 6 Iki inha khoiq soi he la muchứng inha soi Ưlla he tưi. Tam inha tumúh a-ưi nốh dieiq arức, ma inha yôl bui ráp máh parnai he cato. Lư Arvai Yang Arbang-pilŏ́ng táp dyôn inha bôn callong bui ngki. 7 Inha táq iki, inha cơt arớq ngôl dyôn cứp náq ticuoi tin tớq cruong Ma-sadôn alứng cruong Achai. 8 Co parnai ŏ te Ưlla rŏ́h mưt-mư nhơ te inha, tới nưm tớq cruong Ma-sadôn alứng cruong Achai sớng, ma khoiq rŏ́h pláh cứp ntúq. Iki he lớiq túh táq-ntêr nnáng te inha, 9 co cứp náq nha-án khoiq chom dyơ, alứng nha-án tông dyôn he chom te inha. Nha-án tông inha khoiq pasôl ŏ he ndóng he tớq nga inha. Nha-án tông inha khoiq táh nhéq máh crơng sang yang saq, dyơ píh nga Yang Arbang-pilŏ́ng. Nha-án tông hoi-ndô inha táq arnáq Yang Arbang-pilŏ́ng loi, án ndon piaiq lư alứng tumống níc-níc. 10 Alứng inha ngcong Acái Yang Arbang-pilŏ́ng siar te pilŏ́ng. Acái ngki la Yê-su, án ndon Yang Arbang-pilŏ́ng khoiq dyôn tumống lieh te cuchet; án choi he dyôn vít te Yang Arbang-pilŏ́ng táq tôt he chô-mát.

2

Arnáq Phau-lô Táq Tớq Vel Tê-salô-nica

1 Em ai ơi! Inha khoiq chom arlớih arlêng dyơ ndóng he tớq nga inha, arnáq ngki bôn tarnáp dyôn inha. 2 Alứng inha chom tưi te nsuoi he iyốh tớq nga inha, máh ticuoi tớq vel Phi-lip táq he alứng tông he ái-par-ái lư. Ma Yang Arbang-pilŏ́ng yôl dyôn mít he cơt clŏ́q lư cato parnai ŏ te án dyôn inha, tam bôn ticuoi chíl he. 3 Nhéq máh parnai he catớih tông inha la piaiq lư. Mít cannính he lớiq ial cannính he bôm, alứng he lớiq phíq inha. 4 Ma he cato níc máh parnai Yang Arbang-pilŏ́ng ính he cato, co án khoiq rêh he alứng mŏp dyôn he cato parnai ŏ te án. He lớiq cato ính bui mít cannính ticuoi, ma he cato ính bui mít cannính Yang Arbang-pilŏ́ng, co án táp chim mít cannính he. 5 Inha chom dyơ ndóng he cato, he lớiq bôn cato na êm parnai dŏq ial cannính inha dyôn choi lieh he. Callong ndô Yang Arbang-pilŏ́ng táp chom. 6 Khán he ính inha ayô he, ngki têq he táq iki, co he la dyưng ati Crit. Ma he lớiq suo callong ngki te inha, lớiq la te ticuoi cannŏ́h. 7 Ndóng he át alứng inha, he bôn mít khun ada inha, arớq a-i chứm chiam acái án mbơiq ama. 8 Co he bôn mít cannính amoih inha, iki tới he cato nưm parnai ŏ te Yang Arbang-pilŏ́ng sớng dyôn inha, ma he rap mŏp díh pang tumống he hơ dyôn inha, co inha la em ai ndon he amoih lư. 9 Em ai ơi! Inha ayư lớiq ndóng he át alứng inha, he táq arnáq aleq lư, dŏq he chứm chiam cháq he bôm? Ingái alứng idáu he táq níc, dŏq inha lớiq túh chiam he, ndóng he cato parnai ŏ te Yang Arbang-pilŏ́ng dyôn inha. 10 Inha khoiq hôm dyơ pang tumống he ndóng he át alứng inha. Inha khoiq chom he bôn mít cannính práh ŏ, tinớng tupứng, alứng lớiq bôn táq arnáq luaih dŏq ngai têq tíq he. Lư Yang Arbang-pilŏ́ng chom máh callong ngki. 11 Inha khoiq chom he táq dyôn cứp náq inha, arớq a-ám táq dyôn acái án. 12 He khoiq catớih inha. He khoiq khêr inha. Alứng he khoiq catúh níc inha dyôn táq arnáq ŏ chứng mát Yang Arbang-pilŏ́ng, án ndon arô inha dyôn mot tớq ntúq án sút, alứng dyôn inha chúng tưi chức ang-ưr án.

Top Tin Tớq Vel Tê-salô-nica Khoiq Chiuq a-ưi Dieiq Arức

13 He si-ơn níc Yang Arbang-pilŏ́ng, co ndóng he cato inha parnai ŏ te án, inha ráp ial parnai ngki. Inha náp parnai ngki la lư parnai Yang Arbang-pilŏ́ng, tới parnai ticuoi chóng ính tông sớng. Lư simớt parnai ngki la parnai te Yang Arbang-pilŏ́ng, alứng parnai ngki chón táq arnáq tớq mít cannính inha ndon tin. 14 Em ai ơi! Ndóng ngki inha soi arớq top tin tớq vúng Yudê, la nha-án ndon át mui mít alứng Yê-su Crit. Inha chiuq máh nốh dieiq arức yớu inha táq inha, muchứng nha-án khoiq chiuq máh nốh dieiq arức te top Isa-ra-el táq nha-án. 15 Top Isa-ra-el ndon khoiq cachet Yê-su Ưlla he, nha-án cachet máh ticuoi tang ngcang Yang Arbang-pilŏ́ng, alứng nha-án táq dieiq arức díh he hơ. Nha-án táq iki, la nha-án táq dyôn Yang Arbang-pilŏ́ng sáng nháih, alứng nha-án cơt picon ticuoi cannŏ́h hơ. 16 Nha-án lớiq ính he cato parnai ŏ dyôn ticuoi tới ticuoi Isa-ra-el, dŏq Yang Arbang-pilŏ́ng bôn choi tamống ticuoi ngki. Nha-án táq iki, táq dyôn luaih nha-án cơt clưi cliai. Khoiq tớq ngư dyơ Yang Arbang-pilŏ́ng táq nha-án.

Phau-lô Ính Pôq Alang Sa Top Tin Yê-su Tớq Vel Tê-salô-nica

17 Em ai ơi! Ndóng he partáh te inha, he parngíh lớiq dưnh he lư tớq lieh nga inha. Hoi-ndô he alang lư inha, alứng he tél-sél ính tumúh lieh inha. Mít he át níc alứng inha, ma cháq he át yông te inha. 18 He parngíh ính tớq lieh nga inha. Cư Phau-lô khoiq bôn bar pe chư dyơ ính pôq nga inha, ma yang Satán catáng níc he. 19 Callong amớh he ngcong? Callong amớh táq dyôn he sáng bui? Alứng callong amớh táq dyôn he bôn hêl chứng mát Yê-su Ưlla he, tớq ingái án tớq lieh nga cúc cuteq ndô? Lư inha táp la callong ngki dyôn he. 20 Co nhơ te inha ngai ayô he, alứng co nhơ te inha he sáng bui hơr lư.

3

1 Co lớiq bôn sáng hanh amớh te inha, iki cư lớiq rap chiuq nnáng, dyơ cư parngíh the cư át munáq cư sớng tớq vel Athên. 2 Alứng cư yua Ti-muthê pôq nga inha. Án la em ai he, alứng án táq arnáq Yang Arbang-pilŏ́ng munơi alứng cư. He bar náq cato parnai ŏ te Yê-su Crit. Cư khoiq yua án tớq nga inha dyôn án patáp inha cadyiq máh callong inha khoiq tin dyơ, alứng catớih inha dyôn tin khớm lư loi. 3 Cư lớiq ính ngai te inha táh ngê Yang Arbang-pilŏ́ng co tian tumúh dieiq arức. Inha khoiq chom dyơ Yang Arbang-pilŏ́ng anát he cóq chiuq dieiq arức. 4 Ndóng he yôl át alứng inha, he khoiq tông inha idô: “Urớh he lư tumúh a-ưi callong dieiq arức.” Alứng inha chom máh callong ngki lư tớq nga inha. 5 Co iki cư sáng lớiq rap chiuq nnáng, dyơ cư yua Ti-muthê tớq nga inha. Cư ính chom inha yôl tin khớm ma lớiq. Cư adáh yang Satán tardông inha táh ngê Yang Arbang-pilŏ́ng. Khán lư iki, máh arnáq he cato inha la lúp mat.

6 Ma hoi-ndô Ti-muthê khoiq ngốh te inha, chô lieh nga cư. Án tông cư callong bui lư te inha. Án tông inha yôl tin khớm alứng munáq amoih munáq. Án tông te inha alang níc cư, alứng inha tél-sél lư ính tumúh cư, muchứng cư tél-sél ính tumúh inha tưi. 7 Iki em ai ơi, mít cư cơt bui lieh co cư sáng hanh inha yôl tin. Tam cư toiq bap alứng dieiq arức. 8 Hoi-ndô cư tumống bui ŏ, co inha yôl tin Ưlla he khớm lư. 9 Cư si-ơn Yang Arbang-pilŏ́ng a-ưi lư co inha tin simớt simơi. Iki, cư bôn callong bui hơr chứng mát án. 10 Cứp ingái idáu cư cớu nhéq tarngứh tarhơ, seq Yang Arbang-pilŏ́ng dyôn cư tumúh lieh inha. Cư ính lư choi inha máh nốh inha iyốh chom arlớih te ngê án, dŏq inha têq tin khớm lư loi.

11 Cư seq Yang Arbang-pilŏ́ng A-ám he, alứng Yê-su Ưlla he, choi dyôn cư bôn tớq nga inha. 12 Cư seq Ưlla he choi inha munáq amoih munáq a-ưi lư loi, alứng dyôn inha amoih nhéq máh ticuoi cannŏ́h hơ, muchứng cư amoih nhéq máh inha tưi. 13 Iki seq Ưlla táq dyôn inha bôn mít cannính tin khớm, dŏq inha cơt práh ŏ alứng lớiq bôn luaih amớh chứng mát Yang Arbang-pilŏ́ng A-ám he, tớq ingái Yê-su Ưlla he tớq lieh nga cúc cuteq ndô. Án tớq munơi alứng nhéq máh ticuoi ndon tin án.

4

Pang Tumống Ndon Yang Arbang-pilŏ́ng Sáng Bui

1 Em ai ơi! Co he át mui mít alứng Yê-su Ưlla he, ngki cư ính seq inha mui nốh loi. Cư seq inha táq pôq arớq inha khoiq rian te he dyơ, dyôn Yang Arbang-pilŏ́ng sáng bui alứng inha. Lư inha khoiq táq iki dyơ, ma cư seq inha veng ngê ngki simớt lư loi. 2 Inha chom dyơ máh parnai he patáp inha co Yê-su Ưlla he khoiq yua he tông ngki. 3 Yang Arbang-pilŏ́ng ính inha bôn mít cannính práh ŏ chứng mát án. Alứng án lớiq ính khán inha tới campái cayieq ma bíq munơi. 4 Cóq cứp náq inha chom bán ŏ cháq bôm, dŏq inha bôn mít práh ŏ chứng mát Yang Arbang-pilŏ́ng, alứng dyôn ticuoi cannŏ́h hôm inha la ticuoi partát ŏ. 5 Inha êq arváiq arcoiq ính bôn ngai arớq ticuoi iyốh tin báq táq, co nha-án iyốh chom te ngê Yang Arbang-pilŏ́ng. 6 Inha êq soi máh arnáq saq ngki, alứng inha munáq êq tarpíh campái munáq. Khán ticuoi mmo táq iki, Yang Arbang-pilŏ́ng lư táq tôt ticuoi ngki. Ndóng he yôl át alứng inha, he khoiq tông alứng dyŏq inha te arnáq ngki. 7 Yang Arbang-pilŏ́ng lớiq bôn arô he dyôn táq arnáq luaih na tới campái cayieq ma bíq munơi, ma án arô he dyôn át práh ŏ chứng mát án. 8 Iki ticuoi mmo lớiq ính cammáng parnai ndô, tới ticuoi ngki táh parnai ticuoi, ma ticuoi ngki táh díh parnai Yang Arbang-pilŏ́ng, án ndon khoiq dyôn inha bôn Arvai án.

9 Ma te arnáq inha munáq amoih munáq, cư lớiq túh taran dyôn inha, co inha khoiq rian te Yang Arbang-pilŏ́ng dyơ dŏq munáq amoih munáq. 10 Callong lư, inha khoiq táq iki ada em ai he tớq cruong Ma-sadôn. Ma em ai ơi, cư seq inha bôn mít cannính amoih a-ưi lư loi. 11 Cóq inha catóng át ien ŏ alứng yớu nhéq pang tumống inha. Inha êq partê te arnáq ticuoi cannŏ́h. Alứng cóq ati inha mmín táq dyôn bôn crơng tanna cha. Máh callong ndô he khoiq patáp inha te nsuoi dyơ. 12 He ính inha táq iki dŏq inha têq át ŏ chứng mát máh ticuoi iyốh tin Yê-su Crit, alứng dŏq inha têq chứm chiam cháq inha bôm, lớiq túh ngai cóq chứm chiam inha.

Yê-su Crit Tớq Lieh Nga Cuteq Ndô

13 Em ai ơi! Cư ính inha chom arlớih arlêng te nha-án ndon khoiq cuchet, dŏq inha lớiq sáng anguaq arớq ticuoi lớiq bôn ngcong têq bôn tumống lieh. 14 He tin Yê-su khoiq cuchet dyơ tumống lieh; muchứng ngki tưi he tin Yang Arbang-pilŏ́ng dyôn ticuoi tin ndon khoiq cuchet tớq lieh munơi alứng Yê-su. 15 Cư tông inha máh parnai Ưlla he khoiq dyôn he chom idô: He ndon iyốh cuchet, tớq ingái Yê-su tớq lieh, he lớiq bôn pôq tumúh án nsuoi te máh ticuoi ndon khoiq cuchet. 16 Ndóng ngki bôn sieng ngai yua yứng lư, la sieng án ndon sút tarneng Yang Arbang-pilŏ́ng, alứng sieng ngai plŏ́ng tangcoi na Yang Arbang-pilŏ́ng; ndóng ngki táp Ưlla he siar te pilŏ́ng. Ndóng ngki máh ticuoi tin Crit ndon khoiq cuchet lư bôn tumống lieh. 17 Vít ngki, he ndon yôl tumống, Yang Arbang-pilŏ́ng lư pachúng he dyôn át munơi alứng nha-án tớq tulúc. Iki he bôn tumúh Ưlla he tớq pilŏ́ng. Alứng he át níc alứng án. 18 Cóq inha ayư níc parnai ngki. Dyơ inha munáq khêr munáq tớq parnai ngki.

5

Ngcong Ingái Yê-su Tớq Lieh

1 Em ai ơi! Ndóng mmo, lớiq la ingái amớh, arnáq ngki tớq, cư lớiq túh cóq taran tông inha nnáng. 2 Co inha khoiq chom dyơ ingái Ưlla he tớq lieh nga cúc cuteq ndô la arớq ticuoi siveng mot titôiq tớq idáu. 3 Tư ticuoi táq-ntêr idô: “Bôn ien ŏ dyơ, lớiq dieiq arức nnáng,” lư ingái ngki táp callong toiq bap tớq nga nha-án, alứng nha-án lớiq têq viar vít te callong ngki. Callong ngki tarplơl tớq chái lư, cơt arớq ticuoi cán sáng a-ái tớq cuop cumo.

4 Ma em ai ơi, inha lớiq arớq ticuoi bíq idáu alứng lớiq chom amớh. Iki, inha lớiq ticớr tớq ingái Yê-su tớq lieh nga cúc cuteq ndô, arớq ticuoi báq ticớr tớq ticuoi siveng mot titôiq nga dúng nha-án. 5 Nhéq máh inha ndon veng ngê Yang Arbang-pilŏ́ng, inha la arớq ticuoi át tớq ntúq ang, alứng arớq ticuoi khoiq ayư dyơ. He la acái Yang Arbang-pilŏ́ng, he lớiq arớq ticuoi át tớq ntúq ngiau alứng ticuoi ndon bíq idáu. 6 Iki, he êq táq nnáng arớq nha-án ndon lớiq tin. Nha-án la arớq ticuoi bíq níc. Ma he cóq át cayôn níc.* Alứng cóq he chom bán ŏ cháq he bôm. 7 Ticuoi báq bíq la tớq idáu, alứng ticuoi báq bol sieu la tớq idáu tưi. 8 Ma he ndon veng ngê Yang Arbang-pilŏ́ng la arớq ticuoi khoiq ayư. Iki cóq he bán ŏ cháq bôm. Alứng cóq he tin a-khớm, alứng amoih níc yớu. Ndô la arớq he sứp au taq tớq apơm ndóng he pôq tarchíl. Cóq he ngcong Yê-su choi tamống he. Ndô la arớq he pưng muoc taq. 9 Yang Arbang-pilŏ́ng lớiq bôn arô he co ính táq, ma án arô he co ính choi tamống he nhơ te Yê-su Crit Ưlla he. 10 Yê-su táp cuchet tang he dyôn he têq át munơi alứng án tớq ingái án tớq lieh nga cúc cuteq ndô. Ingái ngki, tam he khoiq cuchet, lớiq la yôl tumống, la he bôn át níc alứng án. 11 Iki cóq inha munáq khêr munáq, munáq tarchoi munáq dyôn inha têq tin khớm lư loi, arớq inha báq táq te nling.

Parnai Patáp Cannŏ́h

12 Em ai ơi! Cư seq inha dyám náp máh ticuoi sút tớq top tin. Co Yang Arbang-pilŏ́ng rêh nha-án dŏq ayông inha táq arnáq ŏ, alứng dyôn nha-án pasoi inha veng ngê Yang Arbang-pilŏ́ng. 13 Cóq inha bôn mít cannính amoih alứng dyám náp lư nha-án, co nha-án táq a-ưi arnáq choi inha. Alứng cóq inha munáq át artoi alứng munáq.

14 Em ai ơi! Cư seq inha táq idô: Dyŏq nha-án ndon aláh; khêr ticuoi ndon bôn mít callaq; choi nha-án ndon tin ieuq thor; alứng chiuq tanhir ada cứp náq ticuoi. 15 Inha munáq êq carlieh dơq ada munáq. Ma cóq inha sisuo munáq táq ŏ ada munáq, alứng táq ŏ níc ada cứp náq ticuoi.

16 Cóq inha át bui ŏ níc. 17 Cóq inha cớu alứng êq tangít. 18 Callong amớh tớq nga inha, cóq inha si-ơn Yang Arbang-pilŏ́ng, co án táp dyôn callong ngki tớq. Nhéq máh callong ndô, Yang Arbang-pilŏ́ng ính inha bôn co inha át mui mít alứng Yê-su Crit.

19 Inha êq táq dyôn Arvai Yang Arbang-pilŏ́ng sáng anguaq te inha. 20 Êq pa-uai ticuoi tang ngcang Yang Arbang-pilŏ́ng. 21 Cóq inha parngíh lieh te máh callong amớh ngai tông inha. Callong mmo ŏ, ngki inha ial. 22 Ma callong mmo lớiq ŏ, ngki inha êq ial.

23 Cư seq Yang Arbang-pilŏ́ng, án ndon dyôn ticuoi át ien ŏ, táq dyôn cua máh arnáq án ính táq tớq mít cannính inha. Cư seq án táq dyôn mít inha cơt práh ŏ. Alứng cư seq án kiaq me níc arvai inha, cháq inha, alứng mít cannính inha, dŏq lớiq bôn ngai têq tíq inha táq luaih tớq ingái Yê-su Crit Ưlla he, tớq lieh nga cúc cuteq ndô. 24 Yang Arbang-pilŏ́ng khoiq arô inha. Án lư táq máh nốh ndon cư cớu dyôn inha, co án la lư tinớng tupứng.

25 Em ai ơi! Cư seq inha cớu choi he hơ. 26 Seq inha munáq carbánh ŏ ada munáq.

27 Cư seq inha chứng mát Ưlla he, dyôn inha dŏc chớiq alang ndô dyôn cứp náq em ai bôn sáng tưi.

28 Cư seq Yê-su Crit Ưlla he, choi mat inha.

* 5:6 5:6 Ticuoi bíq la acám te ticuoi lớiq parngíh amớh te ngê Yang Arbang-pilŏ́ng. Alứng ticuoi át cayôn níc la acám te ticuoi ndon parngíh níc te ngê Yang Arbang-pilŏ́ng.

Tê-salô-nica Bar

1

2

3

Chớiq Alang Bar Phau-lô Taran

Cơiq Dyôn Ticuoi Tin Tớq Vel

Tê-salô-nica

Parnai Cato

Chớiq alang ndô tông te Yê-su tớq lieh chư bar. Máh ticuoi tin ngcong ingái ngki, ma cơt arnáq tarvál tarnhóq tớq top tin tớq vel Tê-salô-nica. Phau-lô taran chớiq alang chư bar ndô sám vít tupát kisái tatun chớiq alang chư mui, dŏq ôi alứng atức lieh máh parnai ngai khoiq tông lớiq piaiq te callong ndô.

Phau-lô cato dyôn máh ticuoi chom cóq bôn tíc amớh nsuoi Yê-su tớq lieh. Tíc ndô la máh ticuoi bôn mít lới alứng saq lư, alứng bôn ‘munáq ticuoi lới hơn te ticuoi cannŏ́h’ tớq nsuoi avai dŏq chíl Yang Arbang-pilŏ́ng. (Phê 2:3)

Phau-lô tông arlớih te callong ngcong. Án tông tớq nha-án tumúh dieiq arức, cóq nha-án tin khớm lư. Tam ngai cŏp alứng crál tớq coq tôt, cóq nha-án táq mmín, alứng êq cơt pê táq arnáq ŏ.

1

1 Cư la Phau-lô taran chớiq alang ndô cơiq alang top tin át tớq vel Tê-salô-nica. Díh Si-la alứng Ti-muthê cơiq parnai carhanh inha. Inha bôn mui mít alứng Yang Arbang-pilŏ́ng A-ám he, alứng Yê-su Crit Ưlla he. 2 Cư seq Yang Arbang-pilŏ́ng A-ám he, alứng Yê-su Crit Ưlla he, choi mat inha alứng dyôn inha át bánh suanh ien ŏ níc.

Phau-lô Cớu Dyôn Top Tin Tớq Vel Tê-salô-nica

3 Em ai ơi! Lư piaiq he si-ơn níc Yang Arbang-pilŏ́ng co nhơ inha. He ính si-ơn án co inha tin án cứp ingái rêng asớr, alứng inha munáq amoih munáq a-ưi asớr tưi. 4 Iki, he báq ayô inha chứng mát máh top tin nga ntúq cannŏ́h. He ayô inha, co inha bôn mít cannính tin khớm, inha tanhir níc ngai táq inha, alứng inha chiuq cứp nốh dieiq arức ndon tớq nga inha.

5 Cứp arnáq inha táq iki, cơt tíc apáh arlớih lư la Yang Arbang-pilŏ́ng táq tinớng lư tớq án sưq ticuoi. Án hôm inha la ticuoi ŏ, iki án ính dyôn inha át tớq ntúq án sút. Inha chiuq a-ưi nốh dieiq arức hoi-ndô, la co inha ính át tớq ntúq ngki. 6 Yang Arbang-pilŏ́ng tinớng tupứng níc. Iki, urớh án culieh dơq tang inha ada ticuoi ndon táq inha hoi-ndô. 7 Alứng Yang Arbang-pilŏ́ng dyôn inha ndon chiuq máh dieiq arức hoi-ndô lớiq tumúh nnáng dieiq arức; dyơ án dyôn inha alứng he bôn át ien ŏ. Yang Arbang-pilŏ́ng táq iki tớq ingái Yê-su Ưlla he, siar lieh te pilŏ́ng. Án siar munơi alứng máh tarneng ndon bôn chức te án. 8 Tớq nha-án siar, nha-án dông pla uih dŏq chŏ́ng máh ticuoi ndon lớiq chom Yang Arbang-pilŏ́ng alứng lớiq peh parnai ŏ te Yê-su Ưlla he. 9 Máh ticuoi ngki cóq tumúh Yang Arbang-pilŏ́ng táq tôt níc-níc alứng pupít nha-án, co Ưlla he lớiq ính hôm nnáng nha-án. Nha-án cóq át yông te chức sút pưt lư Ưlla he 10 tớq ingái Yê-su tớq lieh nga cúc cuteq ndô, dyôn cứp náq ticuoi tin bôn ayô alứng dyám náp án. Inha lư bôn át alứng top ngki tưi, co inha khoiq tin parnai he cato inha.

11 Co iki he cớu níc dyôn inha. He seq Yang Arbang-pilŏ́ng he, choi inha dyôn táq pôq tarpiaiq arớq án khoiq rêh inha. Co nhơ te chức án, he seq án choi inha táq cua cứp callong ŏ alứng cứp arnáq inha parngíh ính táq co inha tin án. 12 Khán inha táq iki, lư ticuoi cannŏ́h bôn ayô nốh Yê-su Ưlla he, la co nhơ te inha. Alứng Yê-su Crit lư ayô lieh inha tưi. Máh arnáq ndô lư cơt la co nhơ te Yang Arbang-pilŏ́ng alứng Yê-su Crit Ưlla he, choi mat he.

2

Munáq Lới Hơn Te Ticuoi Cannŏ́h

1 Em ai ơi! Hoi-ndô cư ính tông inha te ingái Yê-su Crit Ưlla he, tớq lieh nga cúc cuteq ndô, alứng he bôn rum munơi alứng án. 2 Bôn ticuoi ton cư tông te ingái Yê-su tớq lieh khoiq tớq dyơ. Êq náp nha-án ndon táq-ntêr cư tông tang ngcang Yang Arbang-pilŏ́ng te ingái ngki, lớiq la tông cư taran tớq chớiq alang máh callong ngki. Cư seq inha êq dut alứng êq adáh amớh te callong ngki. 3 Êq dyôn ngai phíq inha iki. Nsuoi Yê-su tớq lieh, bôn clứng ticuoi chíl ngê Yang Arbang-pilŏ́ng, alứng bôn munáq ticuoi lới hơn te cannŏ́h tớq nsuoi avai. Munáq ndô la án ndon Yang Arbang-pilŏ́ng khoiq anát cóq cuchet pít. 4 Ticuoi lới ngki tarpíh sút te cứp nốh yang ngai báq sang. Án asớr cháq án bôm, tông án la pưt hơn te yang cannŏ́h, ính ngai sang án. Alứng án mot ticu tớq Dúng Sang Pưt Yang Arbang-pilŏ́ng; dyơ án ngin án táp la Yang Arbang-pilŏ́ng.

5 Inha ayư lớiq ndóng cư yôl át alứng inha, cư khoiq cato inha te máh callong ngki? 6 Ma hoi-ndô bôn mui nốh catáng ticuoi ngki lớiq dyôn tớq iyốh. Inha khoiq chom te nốh ndô dyơ. Ma tớq ngư ticuoi lới ngki tớq, lư án tớq. 7 Arnáq lới khoiq bôn dyơ, ma ngai táq clôp. Ma án ndon catáng arnáq ngki, yôl catáng; ma khán án lớiq catáng nnáng, arnáq lới ngki lư tớq. 8 Iki ticuoi ndon lới hơn te ticuoi cannŏ́h, lư tớq. Dyơ Yê-su Ưlla he cachet ticuoi ngki na cahơ ndon ngốh te ngcang Ưlla. Tớq ingái Yê-su tớq lieh nga cúc cuteq ndô, nhơ te chức ang-ưr án, án pupít ticuoi lới ngki. 9 Án ndon lới ngki bôn chức te yang Satán; án têq táq arnáq sileh, alứng án táq laq lư dyôn ticuoi cannŏ́h sáng dut. Ma máh arnáq án táq, lớiq tưr amớh. 10 Án táq a-ưi arnáq saq ính tarthu máh ticuoi ndon Yang Arbang-pilŏ́ng ính pupít. Yang Arbang-pilŏ́ng ính pupít nha-án la co nha-án bôn mít cannính lớiq ính amoih callong piaiq dŏq Yang Arbang-pilŏ́ng têq choi tamống nha-án. 11 Co iki Yang Arbang-pilŏ́ng dyôn nha-án bôn ngê lớiq crái, dŏq nha-án tin máh callong a-uai. 12 Iki nhéq tưh ticuoi ndon lớiq ính tin callong piaiq te Yang Arbang-pilŏ́ng, ma nha-án sáng bui táq arnáq lớiq tinớng, urớh Yang Arbang-pilŏ́ng lư sưq nha-án.

Yang Arbang-pilŏ́ng Rêh Ticuoi Tê-salô-nica La Co Ính Choi Tamống

13 Ma inha, em ai ơi, Yang Arbang-pilŏ́ng amoih inha. Iki piaiq lư la he si-ơn án, co án khoiq rêh inha dŏq choi tamống inha te án iyốh teng pilŏ́ng cuteq. Án táq dyôn inha cơt acái acon án la co nhơ Arvai án táq dyôn mít cannính inha cơt práh ŏ, alứng co inha tin callong piaiq te Yê-su Crit. 14 Iki Yang Arbang-pilŏ́ng arô inha, la co nhơ parnai ŏ te Yê-su arớq he khoiq cato inha. Án arô inha, dyôn inha chúng tưi chức ang-ưr Yê-su Crit Ưlla he. 15 Co iki em ai ơi, cóq inha át vứng níc. Alứng cóq inha capol a-khớm máh callong he khoiq tông inha na ngcang he, lớiq la na chớiq alang te he.

16 Yê-su Crit Ưlla he, alứng Yang Arbang-pilŏ́ng A-ám he, amoih lư he alứng choi mat he; án khêr níc he, alứng dyôn he bôn ngcong urớh lư bôn át bui ŏ níc alứng án. 17 Seq Ưlla khêr níc inha alứng táq dyôn inha cơt rêng asớr dŏq táq cứp arnáq ŏ, alứng têq táq-ntêr cứp callong ŏ.

3

Phau-lô Seq Top Tin Cớu Choi

1 Em ai ơi! Talloiq lư cư seq inha cớu choi dyôn he, la seq parnai Ưlla he tớq chái nga cứp ntúq, alứng seq dyôn cứp náq ticuoi dyám náp parnai ngki muchứng inha tưi. 2 Cư seq inha cớu dyôn he têq vít te ati ticuoi táq pla-mpla alứng ticuoi lới, co lớiq bôn nhéq náq ticuoi ma lư tin parnai ŏ te Yang Arbang-pilŏ́ng. 3 Ma Ưlla he la tinớng tupứng lư. Án dyôn inha bôn mít cannính tin khớm lư, alứng án kiaq me inha dyôn vít te yang Satán. 4 Ưlla dyôn he bôn mít cannính têq tin inha chón táq alứng ính táq máh nốh he khoiq patáp inha. 5 He seq Ưlla ayông inha chom dyôn bôn callong amoih yớu, arớq Yang Arbang-pilŏ́ng khoiq amoih inha. Alứng he seq Crit dyôn inha bôn mít rap tanhir máh callong dieiq arức, muchứng án khoiq chiuq dyơ.

Inha Êq Aláh

6 Iki em ai ơi, nhơ te nốh Yê-su Crit Ưlla he, he patáp inha át yông te máh ticuoi tin ndon aláh táq arnáq. Nha-án lớiq soi máh ngê inha khoiq rian te he. 7 Inha khoiq chom dyơ, piaiq lư la inha soi he te callong ndô. Ndóng he át alứng inha, he lớiq bôn aláh. 8 He lớiq bôn cha sớng crơng tanna inha. Ma he táq arnáq aleq lư. He táq cứp ingái idáu dŏq inha lớiq túh chiam he. 9 Lư he bôn chức têq cha crơng tanna inha. Ma he ính táq ngôl dyôn inha têq soi muchứng he khoiq táq dyơ. 10 Ndóng he yôl át alứng inha, he khoiq patáp inha idô: “Khán bôn ticuoi mmo aláh táq arnáq, ngki êq dyôn án chicha.”

11 He tông iki, co he khoiq sáng dyơ ngai tông bôn ticuoi te top inha aláh táq arnáq. Nha-án pôq tudô pôq tuki ính sái ticuoi cannŏ́h sớng. 12 Nhơ Yê-su Crit Ưlla he, he patáp alứng dyŏq máh ticuoi arớq ngki cóq catóng táq arnáq nha-án bôm, ki-náq nha-án bôn crơng tanna cha. 13 Ma inha, em ai ơi, cóq inha êq aláh táq arnáq ŏ. 14 Khán bôn nnáu te inha ma lớiq ính peh máh parnai he taran tông tớq chớiq alang ndô, ngki cóq inha chư ticuoi ngki alứng êq parchúng alứng án, dŏq táq dyôn án sáng achiet. 15 Ma inha êq me ticuoi ngki la arớq ticuoi picon. Ma cóq inha dyŏq án la arớq inha báq dyŏq em ai inha tưi.

Parnai Carbánh Talloiq

16 Cư seq Ưlla ndon dyôn ticuoi bôn callong ien ŏ, dyôn án choi inha sáng ien ŏ níc te máh arnáq inha táq. He seq Ưlla he át níc alứng cứp náq inha.

17 Cư Phau-lô, lư ati cư táp taran máh parnai alang talloiq ndô. Cứp chớiq alang cư taran, cư taran iki níc nốh cư.

18 Cư seq Yê-su Crit Ưlla he, choi mat inha.

Ti-muthê Mui

1

2

3

4

5

6

Chớiq Alang Mui Phau-lô Taran

Cơiq Dyôn

Ti-muthê

Parnai Cato

Phau-lô taran chớiq alang mui ndô cơiq alang Ti-muthê. Án taran sám 63 tớq 65 cumo vít Yê-su carnian. Ti-muthê la conh bánh ndon báq táq arnáq alứng Phau-lô ndóng nha-án pôq cato parnai ŏ te Yê-su Crit. A-i Ti-muthê la ticuoi Isa-ra-el, ma a-ám án la ticuoi Créc.

Phau-lô yua Ti-muthê át lieh tớq vel Ê-phê-sô dŏq tarchoi top tin tớq vel ngki, ndóng Phau-lô pôq cato nga vel cannŏ́h. Phau-lô taran chớiq alang ndô dŏq catớih Ti-muthê te arnáq ayông top tin tớq vel Ê-phê-sô. Án cato te rêh ticuoi dyôn cơt plô tớq top tin. Án yua Ti-muthê choi cán cammai acái cumuiq, alứng tituaiq ticuoi ndon cato ngê lớiq piaiq. Án cato te arnáq cadyiq práq dyôn piaiq.

1

1 Cư Phau-lô la ticuoi dyưng ati Yê-su Crit, co Yang Arbang-pilŏ́ng alứng Yê-su Crit yua cư táq arnáq ngki. Yang Arbang-pilŏ́ng lư choi tamống he. Alứng Yê-su Crit la callong ngcong na he. 2 Cư taran chớiq alang ndô cơiq alang Ti-muthê. Mái la arớq acái cư tưi, co mái tin Yê-su nhơ cư khoiq cato mái. Cư seq Yang Arbang-pilŏ́ng A-ám he, alứng Yê-su Crit Ưlla he, choi mat mái alứng sruiq táq mái, díh dyôn mái át bánh suanh ien ŏ níc.

Bôn Ticuoi Cato Lớiq Piaiq Te Ngê Yang Arbang-pilŏ́ng

3 Cư yua mái át lieh tớq vel Ê-phê-sô, ndóng cư ính pôq nga cruong Ma-sadôn. Bôn ticuoi tớq vel ngki cato ngê lớiq piaiq. Cóq mái dyŏq nha-án êq cato nnáng arớq iki. 4 Alứng dyŏq nha-án êq mmứng nnáng te parnai nsuar lớiq piaiq, alứng te chớiq ngai taran nhéq máh nốh achúc achiac nha-án. Co máh callong ngki lớiq bôn choi amớh dyôn nha-án chom te ngê Yang Arbang-pilŏ́ng, ma nưm táq dyôn cơt arnáq tarluaih sớng. Ma ticuoi mmo ính chom te ngê Yang Arbang-pilŏ́ng, cóq án tin. 5 Cư patáp mái tông nha-án iki, la co cư ính nha-án bôn idô: Bôn mít amoih ndon tớq te cannính práh ŏ; bôn mít ndon lớiq tíq cháq bôm; alứng tin Yang Arbang-pilŏ́ng nhéq te mít cannính. 6 Ma bôn ticuoi cơt arớq clu carna, dyơ nha-án nguai te pe nốh ngki. Nha-án báq táq-ntêr te arnáq ớq tarnáp. 7 Nha-án ính lư cơt thới pasoi te phep rit Môi-se. Ma nha-án lớiq chom amớh te máh parnai nha-án pasoi. Nha-án parngíh máh parnai ngki la piaiq, ma callong lư la lớiq piaiq.

8 He chom phep rit ngki la ŏ, ma ticuoi pasoi cóq án pasoi dyôn piaiq. 9 Phep rit ngki lớiq bôn angốh dyôn ticuoi tinớng ŏ. Ma ngai angốh dyôn ticuoi ndon lớiq peh phep rit; ticuoi ndon lớiq ính ngai cơt sút nha-án; ticuoi ndon lớiq dyám náp Yang Arbang-pilŏ́ng; ticuoi ndon báq táq luaih; ticuoi ndon bôn mít saq; ticuoi ndon veng ngê ớq tarnáp; ticuoi ndon cachet a-i a-ám, lớiq la ticuoi cannŏ́h; 10 ticuoi tới campái cayieq ma bíq munơi; cán ính bôn tartuoq cán, conh ính bôn tartuoq conh; ticuoi ndon tôiq alứng culieu ticuoi cannŏ́h; ticuoi ndon táq-ntêr a-uai; ticuoi ndon cantŏ́h lớiq lư; alứng ticuoi ndon táq ndái te callong piaiq. 11 Callong piaiq ndô la parnai ŏ te Yang Arbang-pilŏ́ng. Yang Arbang-pilŏ́ng bôn chức ang-ưr lư, alứng piaiq dyôn ticuoi ayô. Án táp dyôn cư cato parnai ŏ te án.

Phau-lô Si-ơn Yang Arbang-pilŏ́ng Sruiq Táq Án

12 Cư si-ơn Yê-su Crit Ưlla he, án náp cư cơt ticuoi têq táq arnáq án, alứng án dyôn cư rap táq arnáq ngki. 13 Ndóng nsuoi cư báq acraiq nốh Yê-su, alứng cư táq dieiq arức lư máh ticuoi veng ngê án; cư la ticuoi háng lư. Ma Yang Arbang-pilŏ́ng yôl sruiq táq cư, co cư lớiq chom alứng iyốh tin Yê-su. 14 Ưlla he khoiq choi mat cư a-ưi lư, dŏq cư têq tin khớm alứng têq chom amoih ticuoi cannŏ́h, la co nhơ te Yê-su Crit. 15 Yê-su Crit tớq nga cúc cuteq ndô, co án ính choi tamống máh ticuoi ndon bôn luaih. Parnai ndô la lư piaiq. Ŏ dyôn cứp náq ticuoi ráp ial parnai ndô. Cứp náq ticuoi bôn luaih, ma luaih cư ntáng hơn te ticuoi cannŏ́h. 16 Ma Yang Arbang-pilŏ́ng yôl sruiq táq cư, dŏq Yê-su Crit apáh án bôn mít tanhir ada máh ticuoi luaih, co cư táq luaih a-ưi hơn te ticuoi cannŏ́h. Iki cư cơt arớq ngôl dŏq ayông máh ticuoi tin Yê-su thap tatun, dyôn nha-án têq tin arớq cư tưi, dyơ nha-án bôn tumống níc-níc. 17 Yang Arbang-pilŏ́ng la Puo lớiq nai pít. Lớiq têq ngai hôm rớp án, alứng án lớiq nai cuchet. Nưm munáq án táp la lư Yang Arbang-pilŏ́ng. Cóq he dyám náp alứng ayô án, sút pang lang dơi. Amen.

Phau-lô Patáp Ti-muthê

18 Ti-muthê ơi, mái la arớq acái cư ama. Iki cư ính mái chom amớh mái cóq táq. Bôn ticuoi tang ngcang Yang Arbang-pilŏ́ng khoiq cato parnai ŏ a mái. Cóq mái ial máh parnai nha-án cato ngki cơt arớq crơng pla, dŏq têq mái chíl rap máh ngê saq. 19 Cóq mái cadyiq dyôn khớm níc máh callong mái tin Yê-su. Alứng cóq mái táq ŏ níc, dŏq mít cannính mái lớiq têq tíq cháq mái bôm. Bôn ticuoi táq arnáq, ma mít cannính nha-án chom nha-án táq luaih. Ticuoi ndon táq iki, la arớq nha-án talóh bôm te mít cannính nha-án tin Yê-su. 20 Bôn bar náq ticuoi táq iki, la Hi-manê alứng Alec-sandơ. Cư khoiq mŏp nha-án nga ati yang Satán, dyôn yang ngki loi sút nha-án, dŏq nha-án clieq alứng lớiq pamat nnáng Yang Arbang-pilŏ́ng.

2

Cato Te Parnai Cớu Seq

1 Iki, tôm lư cư patáp inha táq idô: Cớu cucloiq cucling, cớu tarseq tarsuong, cớu choi, alứng cớu si-ơn. Cớu arớq iki dyôn cứp náq ticuoi. 2 Cóq inha cớu seq Yang Arbang-pilŏ́ng choi máh puo alứng máh ticuoi sút, dŏq pang tumống he têq át ien ŏ; dŏq he têq dyám náp Yang Arbang-pilŏ́ng, alứng têq át partát chứng mát ticuoi. 3 Te arnáq ngki la ŏ lư, alứng táq dyôn bui cannính Yang Arbang-pilŏ́ng, án ndon choi tamống he. 4 Yang Arbang-pilŏ́ng ính choi tamống cứp náq ticuoi, alứng án ính cứp náq ticuoi chom arlớih arlêng te parnai piaiq na án. 5 Co bôn nưm Yang Arbang-pilŏ́ng táp; alứng bôn nưm munáq sớng át pandi Yang Arbang-pilŏ́ng alứng máh ticuoi. Munáq ngki la Yê-su Crit. 6 Yê-su mŏp cháq án táp dŏq cuchet tang cứp náq ticuoi. Tớq ingái Yang Arbang-pilŏ́ng rêh, án dyôn ticuoi chom te arnáq ngki. 7 Co te arnáq ngki Yang Arbang-pilŏ́ng chóh cư dyôn cơt dyưng ati án, alứng án dyôn cư cơt ticuoi cato ticuoi tới ticuoi Isa-ra-el. Cư cato nha-án te arnáq tin Yê-su alứng te máh ngê piaiq te án. Cư tông callong lư; cư lớiq bôn tông callong a-uai.

8 Co iki, cư ính máh ticuoi conh tớq top inha, tớq nha-án yôr tayứng alứng payơ ati ính cớu tớq dúng rum, lớiq la tớq ntúq cannŏ́h, cư ính nha-án bôn mít cannính práh ŏ, lớiq sáng uan, alứng lớiq tarmien.

Parnai Patáp Dyôn Máh Ticuoi Cán

9 Cư ính máh ticuoi cán tớc tampớc carsiat ŏ, ma êq cuhống, alứng lớiq ính ngai ayô. Lớiq túh cóq clanh sóc, lớiq la pasang cháq na dyeng, lớiq la crơng ngáih cannŏ́h. Alứng lớiq túh cóq tớc tampớc tarnáp ntáng lư. 10 Ma ŏ lư dyôn máh cán ndon veng ngê Yang Arbang-pilŏ́ng la táq níc arnáq ŏ. Co táq iki la piaiq dyôn máh cán ndon ngin nha-án dyám náp Yang Arbang-pilŏ́ng. 11 Ndóng inha rum sang, cóq máh ticuoi cán át arngiac alứng bôn mít cannính dyám náp. 12 Cư lớiq dyôn ticuoi cán cato te ngê Yang Arbang-pilŏ́ng, lớiq la cơt sút tanieng ticuoi conh. Ma dyôn nha-án át arngiac. 13 Co Yang Arbang-pilŏ́ng teng Adam nsuoi, ki-náq án teng Ê-va loi. 14 Alứng yang Satán lớiq pilốh Adam, ma án pilốh Ê-va, dyơ cán ngki bôn luaih. 15 Co iki Yang Arbang-pilŏ́ng dyôn cán bôn a-ưi a-ái ndóng nha-án carnian acái. Ma Yang Arbang-pilŏ́ng yôl choi tamống nha-án, khán nha-án táq níc arnáq idô: Tin khớm, bôn callong amoih, alứng át carsiat ŏ.

3

Arnáq Ticuoi Plô Tớq Top Tin

1 Parnai ndô la parnai lư: Khán ticuoi mmo parngíh ính cơt sút tớq top tin, ngki án parngíh ính táq arnáq ŏ. 2 Ticuoi ndon ính cơt sút tớq top tin la idô: Cóq ớq callong têq ngai tíq án; cóq án bôn nưm mui lám campái; cóq án chom tituaiq máh nốh ndon tớq nga án; cóq án chom kiaq me cháq án bôm; cóq án át partát ŏ; cóq án ráp pasôl ŏ ticuoi tumoi; cóq án chom cato; 3 cóq án êq ham ngoiq crơng bol, cóq án lớiq chái mít bambuol. Ma cóq án khun phep, alứng lớiq tambơq ngai; cóq án êq ham práq. 4 Alứng cóq án chom tardông ŏ abŏ́h án bôm, dŏq máh acái án têq peh alứng dyám náp án. 5 Khán án lớiq chom tardông ŏ abŏ́h án bôm, iki imo têq án tardông ŏ máh top tin Yang Arbang-pilŏ́ng. 6 Êq dyôn ticuoi mbơiq mot tin Yê-su, cơt sút tớq top tin. Dáh lơ án pupưt, dyơ Yang Arbang-pilŏ́ng táq tôt án muchứng Yang Arbang-pilŏ́ng táq tôt yang Satán tưi. 7 Ticuoi ndon cơt sút tớq top tin, cóq bôn díh ticuoi iyốh tin náp án la ticuoi ŏ. Khán lớiq iki, dáh lơ ngai lớiq dyám án alứng táq dyôn án chuot tampúc yang Satán.

8 Máh ticuoi ndon ính tarchoi arnáq ticuoi sút tớq top tin, cóq nha-án bôn mít tinớng ŏ tưi. Cóq nha-án êq táq-ntêr parnai arlớu-archuot, êq ham ngoiq crơng bol, êq ham práq, 9 alứng cóq nha-án capol khớm máh callong piaiq ndon nha-án tin Yê-su, arớq Yang Arbang-pilŏ́ng khoiq dyôn nha-án chom dyơ. Cóq nha-án bôn mít cannính lớiq têq tíq cháq bôm. 10 Nsuoi nha-án ính mot táq arnáq tớq top tin, cóq inha chim nha-án avai. Khán ticuoi cannŏ́h lớiq tíq nha-án, ngki têq nha-án mot táq arnáq ngki.

11 Muchứng ngki tưi, campái nha-án cóq bôn mít tinớng ŏ, êq u ticuoi cannŏ́h, chom bán ŏ cháq bôm, alứng cóq táq tinớng tupứng cứp arnáq dyôn ticuoi cannŏ́h têq tin.

12 Ticuoi tarchoi arnáq tớq top tin, cóq án bôn nưm mui lám campái, alứng cóq án tardông ŏ acái acon alứng abŏ́h án. 13 Nha-án ndon táq arnáq tarchoi, cóq ticuoi cannŏ́h dyám náp nha-án, alứng cóq nha-án bôn mít clŏ́q lư tông te nha-án tin Yê-su Crit.

Callong Phau-lô Patáp Ti-muthê

14 Hoi-ndô cư taran chớiq alang ndô cơiq a mái, ma lớiq dưnh nnáng cư ính pôq nga mái. 15 Khán dyut cư tớq, ngki inha têq chom amớh cóq táq dyôn piaiq tớq abŏ́h Yang Arbang-pilŏ́ng. Abŏ́h ndô la top tin Yang Arbang-pilŏ́ng ndon tumống níc-níc. Nha-án la arớq tinol alứng anúh ndon táq dyôn dúng cơt khớm. Muchứng ngki tưi top tin táq dyôn parnai piaiq te Yang Arbang-pilŏ́ng cơt khớm. 16 Lớiq bôn ngai têq tarmien te máh callong he tin te Yang Arbang-pilŏ́ng ndon pưt alứng sru lư. Callong ndô la idô:

Yê-su Crit tớq nga cúc cuteq ndô;

án cơt sac sáiq muchứng ticuoi tưi.

Arvai Yang Arbang-pilŏ́ng apáh án la tinớng ŏ lư.

Tarneng Yang Arbang-pilŏ́ng khoiq hôm án.

Ngai khoiq cato te án dyôn ticuoi tới ticuoi Isa-ra-el chom tưi.

Bôn ticuoi tớq cứp cruong tin án.

Alứng Yang Arbang-pilŏ́ng khoiq asớr lieh án nga pilŏ́ng dyơ.

4

Ticuoi Ndon Cato Parnai Lớiq Piaiq

1 Arvai Yang Arbang-pilŏ́ng tông arlớih lư, tớq pang tatun bôn ticuoi calôih ngê tin Yê-su, dyơ nha-án ial ngê máh yang báq tarphíq loi. Alứng nha-án veng ngê máh yang saq ngki. 2 Nha-án ndon táq náh-nnan ính ticuoi cannŏ́h tông nha-án cato piaiq, ma callong lư la nha-án cato máng parnai a-uai. Mít cannính nha-án lớiq têq parngíh amớh, cơt arớq ngai pat tớq taq rông. 3 Nha-án tông lớiq ŏ ial campái. Alứng nha-án tông bôn a-ưi nốh crơng tanna ndon lớiq têq cha. Ma Yang Arbang-pilŏ́ng teng cứp nốh crơng tanna dyôn máh ticuoi ndon tin án alứng chom callong piaiq te án. Tớq cua nha-án cớu si-ơn án, ngki têq nha-án cha. 4 Cứp nốh ndon Yang Arbang-pilŏ́ng khoiq teng la ŏ. He têq ial cha alứng cớu si-ơn án te máh crơng tanna án khoiq teng dyôn he bôn cha. 5 Co nhơ te parnai Yang Arbang-pilŏ́ng tông, alứng co nhơ te he cớu si-ơn án, iki cứp nốh crơng tanna la ŏ dyôn he cha.

Arnáq Ti-muthê

6 Khán mái tông cứp nốh ndô dyôn em ai he chom, ngki mái táq arnáq ŏ a Yê-su Crit. Iki callong piaiq ndon mái tin alứng ngê ŏ ndon mái veng, arnáq ngki chứm chiam arvai mái dyôn cơt pưt asớr. 7 Mái êq cammáng máh parnai ngai nsuar tớq pang ndô ndon lớiq cơt tarnáp amớh. Alứng êq cammáng máh tampên tieq arớq ticuoi ayáq báq tông. Ma ŏ lư la mái rian níc te ngê Yang Arbang-pilŏ́ng, dŏq mái têq peh alứng tin Yang Arbang-pilŏ́ng dyôn khớm lư loi. 8 Khán he patot cháq he rian dyôn cơt bánh rêng, arnáq ndô bôn tarnáp biq. Ma khán he patot cháq he bôm rian te ngê Yang Arbang-pilŏ́ng dyôn têq tin khớm lư loi, arnáq ndô la bôn tarnáp lư dyôn pang tumống hoi-ndô alứng pang tatun hơ. 9 Parnai ndô la lư. Alứng ŏ dyôn ticuoi peh ial alứng tin dyôn simớt simơi. 10 He catóng alứng tampring ính táq arnáq ŏ, co he tin Yang Arbang-pilŏ́ng án ndon tumống níc-níc. Án ính choi tamống nhéq tưh ticuoi, ma nưm ticuoi ndon tin án sớng têq bôn tumống níc-níc.

11 Máh callong ndô cư yua mái patáp alứng cato arlớih dyôn ticuoi cannŏ́h chom. 12 Êq táq dyôn ticuoi cannŏ́h ayê tar-ac mái co mái la ticuoi yôl bánh. Ma cóq mái cơt ngôl dyôn ticuoi tin, la idô: Cóq mái táq-ntêr ŏ níc, cóq mái táq pôq partát, cóq mái amoih níc ticuoi cannŏ́h, cóq mái tin khớm, alứng cóq mái bôn mít cannính práh ŏ. 13 Ndóng cư iyốh tớq, cóq mái mmín dŏc tám uráq Yang Arbang-pilŏ́ng dyôn ticuoi cannŏ́h cammáng, alứng cóq mái cato nha catớih tông nha-án. 14 Mái êq nguai te máh nốh ndon Arvai Yang Arbang-pilŏ́ng khoiq dyôn mái na máh ticuoi tang ngcang Yang Arbang-pilŏ́ng khoiq tông acớiq te mái, ndóng máh ticuoi sút tớq top tin capơiq tớq cháq mái.

15 Cóq mái mmín táq cứp nốh ndon Yang Arbang-pilŏ́ng khoiq dyôn mái táq, cóq mái táq catóng nhéq tarngứh tarhơ. Iki cứp náq ticuoi têq chom mái cơt ŏ asớr te arnáq mái táq. 16 Cóq mái me a-ŏ mít cannính mái alứng máh ngê mái cato. Cóq mái táq níc máh arnáq ngki. Khán mái táq iki, Yang Arbang-pilŏ́ng lư choi tamống mái alứng díh máh ticuoi ndon cammáng parnai mái hơ.

5

Mpual Cóq Táq Dyôn Top Tin

1 Mái êq tông láh ndóng mái dyŏq ticuoi conh ieuq, ma cóq mái tông lammŏr arớq mái tông ada a-ám mái. Cóq mái náp máh ticuoi bánh la arớq em ai mái. 2 Cóq mái náp máh ticuoi cán ieuq la arớq a-i mái. Alứng cóq mái bôn mít práh ŏ ada máh cán ndon bánh la arớq amoq mái.

3 Cóq mái dyám náp máh cán cammai ndon ớq ticuoi choi. 4 Khán cán cammai mmo ma bôn acái alứng acháu, piaiq lư la dyôn nha-án ngki apáh mít cannính veng ngê Yang Arbang-pilŏ́ng na chứm chiam án, co arnáq ndô la arớq nha-án culieh lieh cống a-i a-ám, ayáq avốq khoiq kiaq me. Alứng arnáq ndô la ŏ lư chứng mát Yang Arbang-pilŏ́ng. 5 Ma cán cammai ndon ớq ticuoi choi, án ngcong nưm te Yang Arbang-pilŏ́ng táp choi án, alứng án cớu seq cứp ingái idáu nga Yang Arbang-pilŏ́ng. 6 Ma khán bôn cán cammai ndon ial cannính án bôm, alứng ính veng callong bui tớq pang ndô, tam cán ngki yôl tumống, ma arớq án khoiq cuchet dyơ. 7 Cóq mái tông nha-án máh callong ndô, dŏq ticuoi cannŏ́h lớiq têq tíq nha-án. 8 Nsuoi lư cóq nha-án chiam abŏ́h bôm avai; cua ngki ki-náq chiam em ai nha-án loi. Khán nha-án lớiq táq iki, la arớq nha-án khoiq táh ngê tin Yê-su. Iki nha-án cơt ticuoi saq hơn te ticuoi iyốh tin.

9 Cóq taran nưm nốh cán cammai ndon bôn anhúq tupát chít cumo asớr sớng tớq pứng bôn nốh cán cammai top tin, alứng cán ngki cóq bôn nưm mui lám cayieq sớng. 10 Cán ngki cóq bôn ticuoi cannŏ́h ayô án táq arnáq ŏ la idô: Án kiaq me níc acái acon án. Án ráp pasôl ŏ máh ticuoi tumoi. Án táq arnáq ŏ ada máh ticuoi tin Yê-su arớq án cơt sol nha-án. Án choi ticuoi ndon tumúh dieiq arức. Alứng án táq máh arnáq ŏ cannŏ́h hơ.

11 Ma máh cán cammai yôl bánh, mái êq taran nốh nha-án tớq pứng ngki. Dáh lơ nha-án ính suo cayieq tamme, dyơ nha-án táh arnáq nha-án khoiq par-ưq ính táq dyôn Crit. 12 Iki Yang Arbang-pilŏ́ng táq tôt nha-án, co nha-án táh máh parnai nha-án khoiq par-ưq te nsuoi. 13 Ma hơn te ngki loi la nha-án cơt ticuoi aláh, nưm ính mot dúng ndô dúng ngki alứng táq-ntêr a-ưi parnai ớq tarnáp. Alứng nha-án u yớu nha táq-ntêr a-ưi callong lớiq ŏ hơ. 14 Iki cư parngíh ŏ dyôn cán cammai ndon yôl bánh têq suo cayieq tamme alứng bôn acái loi, alứng táq arnáq mmín dŏq choi abŏ́h. Khán nha-án táq iki, ticuoi ndon ính talóh top tin lớiq têq tíq nha-án. 15 Bôn biq náq cán cammai táh ngê Yang Arbang-pilŏ́ng, dyơ veng ngê yang Satán loi. 16 Khán cán mmo tớq top tin ma bôn cán cammai át tớq abŏ́h án, cóq án chứm chiam cán cammai ngki. Dyơ arnáq ndô lớiq tớq nga top tin dyôn chứm chiam. Táq iki, top tin têq choi cán cammai cannŏ́h loi, la cán cammai ndon ớq ngai chứm chiam.

Top Tin Cóq Choi Ticuoi Sút

17 Piaiq lư dyôn máh ticuoi tin dyám náp alứng chứm chiam máh ticuoi sút tớq top tin ndon mmín cato parnai Yang Arbang-pilŏ́ng alứng catớih tông máh ticuoi tớq top tin. 18 Co tớq tám uráq Yang Arbang-pilŏ́ng khoiq tông idô:

“Ndóng carrŏ́q dếq sro dyôn inha,

inha êq casom ngcang án.

Cóq inha dyôn án cha tưi,

co án táq arnáq dyôn inha.”✡

Alứng tớq tám uráq Yang Arbang-pilŏ́ng tông idô hơ:

“Máh ticuoi thuthe cóq bôn cống te arnáq nha-án táq.”✡

19 Mái êq náp parnai ngai tíq ticuoi sút tớq top tin, khán lớiq bôn bar pe náq ticuoi sŏ́ng munơi. 20 Ma khán bôn ticuoi sút top tin, lư táq luaih, cóq mái dyŏq án chứng mát ticuoi tin, dŏq ticuoi cannŏ́h lớiq táq luaih tưi.

Parnai Patáp Cannŏ́h

21 Chứng mát Yang Arbang-pilŏ́ng alứng Yê-su Crit, díh tarneng ndon Yang Arbang-pilŏ́ng khoiq rêh, cư patáp mái idô: Mái capol dyôn khớm máh callong cư khoiq patáp mái. Mái êq táq ndái ada ticuoi ndô alứng ticuoi ngki. Cóq mái táq muchứng nhéq ada cứp náq ticuoi. 22 Mái êq chái capơiq tớq ticuoi cannŏ́h dŏq táq tíc án cơt ticuoi táq arnáq Yang Arbang-pilŏ́ng. Dáh lơ, khán tatun ma ticuoi ngki táq luaih, mái chúng tưi luaih alứng án. Cóq mái bán cháq bôm dyôn práh ŏ.

23 Co tớq pallúng mái bôn a-ưi nốh a-ái, iki mái êq ngoiq nưm dơq mat. Ma ŏ dyôn mái ngoiq biq sieu nho, dŏq choi pallúng mái dyôn cơt bánh.

24 Bôn ticuoi táq luaih ndon he têq hôm arlớih lư. Dyơ Yang Arbang-pilŏ́ng lư tíq ticuoi ngki, nsuoi te ticuoi ngki tớq chứng mát án. Ma bôn ticuoi cannŏ́h táq luaih tưi, ma he lớiq hôm luaih án. Ma tớq ingái talloiq, he lư bôn chom máh luaih án. 25 Muchứng ngki tưi dyôn ticuoi táq arnáq ŏ, he lư hôm arlớih. Ma tam he lớiq bôn hôm arlớih te arnáq ŏ ngki, la nha-án lớiq têq catốq te máh arnáq ŏ ngki.

6

Parnai Patáp Dyôn Ticuoi Sol Ndon Tin Yê-su

1 Nhéq máh ticuoi sol, cóq nha-án dyám náp ưlla nha-án. Khán nha-án táq iki, ticuoi cannŏ́h lớiq têq acraiq nốh Yang Arbang-pilŏ́ng, alứng lớiq têq pamat ngê he cato. 2 Máh ticuoi sol ndon bôn ticuoi ưlla tin Yê-su, la cơt arớq em ai chứng mát Yang Arbang-pilŏ́ng. Ma cóq nha-án dyám náp ticuoi ưlla, alứng cóq táq arnáq mmín hơn te nsuoi loi, co ưlla nha-án la ticuoi tin tưi. Alứng tớq top tin, munáq cóq amoih munáq. Máh callong ngki cóq mái patáp alứng tông dyôn nha-án chom.

Ticuoi Ndon Cato Callong Lớiq Lư Ính Cơt Súc

3 Bôn ticuoi pasoi ngê ndái te ngê Yang Arbang-pilŏ́ng, alứng ngê nha-án lớiq sŏ́ng alứng parnai piaiq na Yê-su Crit Ưlla he. Alứng nha-án lớiq sŏ́ng dyám náp Yang Arbang-pilŏ́ng. 4 Máh ticuoi ngki ính lư asớr cháq bôm, ma nha-án lớiq chom amớh tháng. Nha-án ính lư tarluaih alứng tarmien; te arnáq ngki táq dyôn munáq i-ôiq munáq, munáq tar-uan munáq, munáq acraiq munáq, munáq parngíh lớiq ŏ ada munáq, 5 ính lư tarmien, bôn mít lới lư, alứng khoiq pít nhéq máh callong piaiq. Nha-án parngíh khán nha-án cato te ngê Yang Arbang-pilŏ́ng, ngki nha-án lư cơt súc.

Mít Cannính Ham Crơng Ntưn

6 Ma ticuoi ndon dyám náp lư Yang Arbang-pilŏ́ng, lư án cơt súc, ma callong súc án ndái te súc tớq pang ndô. Án lớiq ính bôn hơn te Yang Arbang-pilŏ́ng khoiq dyôn án. 7 Ndóng a-i he carnian he, he lớiq bôn dông crơng amớh tớq pang ndô. Alứng tớq he cuchet, la he lớiq têq dông crơng amớh alứng he. 8 Khán he bôn khám tớc khám cha, ŏ lư la he sáng êm cannính te máh crơng ngki. 9 Ma máh ticuoi ính cơt súc tớq pang ndô, ngê saq tardông nha-án dyôn ham máh callong ớq tarnáp, alứng táq dyôn nha-án tumúh a-ưi callong dieiq arức. Ndô la arớq nha-án chuot tớq acáp. Iki nha-án chóng talóh bôm cháq nha-án, alứng arvai nha-án cơt cuchet pít. 10 Co arnáq ham práq dyeng la tôm máh callong saq. Lư bôn ticuoi ndon ham práq dyeng, dyơ táq dyôn nha-án clu carna, lớiq ính tin nnáng ngê Yang Arbang-pilŏ́ng, alứng mít cannính nha-án bôn máng callong anguaq.

Phau-lô Patáp Sa Ti-muthê

11 Ma cóq mái viar te máh callong lớiq ŏ ngki, co mái la ticuoi na Yang Arbang-pilŏ́ng. Iki cóq mái táq níc idô: Át tinớng ŏ, dyám náp Yang Arbang-pilŏ́ng, tin dyôn khớm, amoih yớu, chiuq tanhir níc, alứng át khun partát. 12 Te ngê mái tin Yang Arbang-pilŏ́ng la cóq mái táng chíl lieh yang Satán, lớiq dyôn án bôn talóh ngê ngki, alứng capol khớm callong tumống níc-níc. Co Yang Arbang-pilŏ́ng khoiq arô mái dyôn bôn callong tumống ndô, ndóng mái ngin mái tin án chứng mát ticuoi clứng. 13 Chứng mát Yang Arbang-pilŏ́ng, án ndon dyôn cứp nốh têq tumống, alứng chứng mát Yê-su Crit, án ndon ngin piaiq lư te ngê Yang Arbang-pilŏ́ng, chứng mát Pon-ti Phi-lat, cư patáp mái idô: 14 Cóq mái capol khớm máh callong Yang Arbang-pilŏ́ng khoiq patáp mái. Cóq mái peh níc cứp callong ngki, dyôn ngai cannŏ́h lớiq têq tíq mái, tingôi ingái Yê-su Crit Ưlla he, tớq lieh nga cúc cuteq ndô. 15 Nưm Yang Arbang-pilŏ́ng táp têq rêh ingái ngki. Piaiq lư dyôn máh ticuoi cứh ayô án. Nưm án táp sút pưt clưi nhéq te cannŏ́h. Án la Puo pưt clưi nhéq te puo cannŏ́h. Alứng án la Ưlla ndon pưt clưi nhéq te ưlla cannŏ́h. 16 Nưm án táp lớiq nai cuchet. Án át tớq ntúq ang-ưr hơn te cannŏ́h. Lớiq bôn ticuoi mmo têq me nga ang ngki. Te pang inớh tingôi pang hoi-ndô, lớiq bôn nnáu bôn hôm rớp Yang Arbang-pilŏ́ng. Alứng díh pang tatun hơ la lớiq bôn ngai têq hôm. Cóq he dyám náp chức sút pưt alứng ang-ưr na án níc-níc. Amen.

Parnai Patáp Dyôn Ticuoi Súc

17 Cóq mái patáp máh ticuoi súc tớq pang ndô, êq dyôn nha-án cuhống. Êq dyôn nha-án kinứm crơng ntưn tớq pang ndô, co crơng ngki lớiq át níc alứng nha-án. Ma cóq nha-án ngcong te Yang Arbang-pilŏ́ng, co án táp dyôn he bôn cứp nốh crơng, dŏq he têq át bui ŏ. 18 Cóq mái patáp nha-án dyôn táq arnáq ŏ níc, dŏq nha-án cơt súc tớq callong ŏ. Cóq nha-án bôn mít cannính ính tarchoi ticuoi cannŏ́h, alứng êq parngíh nưm dyôn cháq bôm. 19 Táq iki la arớq nha-án pachúng callong bún dyôn nha-án bôm nga mamát, la dŏq dyôn nha-án têq bôn ráp callong tumống níc-níc.

Parnai Patáp Talloiq Dyôn Ti-muthê

20 Ti-muthê ơi! Cóq mái kiaq a-ŏ máh nốh ndon Yang Arbang-pilŏ́ng khoiq dyôn mái. Cóq mái viar te parnai lớiq lư alứng te arnáq tarmien te parnai ngai parngíh tubáiq ndon chíl Yang Arbang-pilŏ́ng; ma parnai ngki lớiq bôn tubáiq amớh. 21 Bôn ticuoi ráp ial parnai tubáiq ngki, dyơ táq dyôn nha-án clu carna alứng lớiq tin nnáng.

Cư seq Yang Arbang-pilŏ́ng choi mat nhéq máh inha.

✡ 5:18 5:18 Patáp Lieh 25:4

✡ 5:18 5:18 Luca 10:7

Ti-muthê Bar

1

2

3

4

Chớiq Alang Bar Phau-lô Taran

Cơiq Dyôn

Ti-muthê

Parnai Cato

Phau-lô taran chớiq alang bar ndô cơiq alang Ti-muthê, sám 67 cumo vít Yê-su carnian. Phau-lô taran parnai alang ndô ndóng án át tôt tớq vel pưt Rô-ma. Án chom án tumán cuchet dyơ. Co iki án taran parnai ndô cơiq alang Ti-muthê, Ti-muthê la arớq acái conh ndon án amoih lư. Án patáp Ti-muthê êq sáng achiet te án, ma cóq chiuq dieiq arức arớq líng ŏ na Yê-su Crit.

Án yua Ti-muthê me a-ŏ te máh ticuoi ndon cato lớiq piaiq te parnai ŏ Yang Arbang-pilŏ́ng. Alứng án tông idô: “Cứp callong tớq Tám Uráq Yang Arbang-pilŏ́ng, lư Yang Arbang-pilŏ́ng táp dyôn ticuoi taran máh parnai ngki. Iki nhéq parnai ngki bôn tarnáp lư, dŏq cato parnai piaiq, dŏq tíq ticuoi, dŏq catớih tông ticuoi, alứng pasoi ticuoi dyôn chom át tinớng ŏ.” (Phê 3:16)

Phau-lô ngcong, lớiq dưnh nnáng án têq bôn át alứng Yang Arbang-pilŏ́ng, alứng án tông idô: Yang Arbang-pilŏ́ng khoiq thuan dŏq cống dyôn án tớq pilŏ́ng.

1

1 Cư Phau-lô, la dyưng ati Yê-su Crit, co Yang Arbang-pilŏ́ng rêh cư táq arnáq ngki. Án yua cư pôq cato dyôn cứp náq ticuoi chom te arnáq án khoiq par-ưq ính dyôn he bôn tumống níc-níc nhơ Yê-su Crit. 2 Cư taran chớiq alang ndô cơiq alang mái Ti-muthê, co mái la arớq acái ndon cư amoih lư. Cư seq Yang Arbang-pilŏ́ng A-ám he, alứng Yê-su Crit Ưlla he, choi mat mái alứng sruiq táq mái, nha dyôn mái át bánh suanh ien ŏ níc.

Phau-lô Amoih Alứng Catớih Tông Ti-muthê

3 Cư la ticuoi táq arnáq Yang Arbang-pilŏ́ng muchứng achúc achiac cư khoiq táq te inớh. Mít cannính cư lớiq bôn tíq cư co te arnáq ngki. Cứp ingái idáu cư sáng alang lư mái. Ndóng mmo cư cớu, cư cớu si-ơn Yang Arbang-pilŏ́ng te mái. 4 Cư ayư lieh ndóng ingái he partáh, cư hôm dơq mát mái hoi. Iki cư ính lư hôm lieh mái, dŏq mít cannính cư bôn máng callong bui. 5 Cư ayư te callong mái tin Yang Arbang-pilŏ́ng khớm lư, muchứng ayáq mái Lô-it, alứng a-i mái Yunit, khoiq tin te nsuoi. Cư chom arlớih arlêng, mái tin muchứng nha-án tưi. 6 Co iki cư anhác mái cóq capol dyôn khớm níc te máh nốh ndon Yang Arbang-pilŏ́ng khoiq dyôn mái táq, ndóng cư capơiq tớq plô mái dŏq táq tíc mái tabớq táq arnáq Yang Arbang-pilŏ́ng. Khán mái capol níc te nốh ngki, iki cơt arớq palla uih patéuq níc tớq mít mái. 7 Co Yang Arbang-pilŏ́ng lớiq dyôn he bôn mít callaq, ma án dyôn he bôn mít clŏ́q, mít amoih yớu, alứng chom bán ŏ cháq bôm. 8 Iki mái êq sáng achiet cato te ngê Ưlla he. Alứng mái êq sáng achiet te cư át tôt co tian cư táq arnáq Ưlla. Ma khán bôn dieiq arức amớh tớq nga mái co tian parnai ŏ te Yê-su Crit, iki cóq mái chiuq muchứng cư tưi. Lư Yang Arbang-pilŏ́ng choi mái dyôn rap chiuq máh callong dieiq arức. 9 Yang Arbang-pilŏ́ng lư choi tamống he, alứng án arô he dyôn cơt ticuoi prái án. Án táq iki, tới co te arnáq he táq; ma co án ính choi mat he nhơ te Yê-su Crit. Alứng án parngíh ính choi mat he te án iyốh teng pilŏ́ng cuteq. 10 Ma hoi-ndô án apáh dyôn he chom án ính choi mat he, co Yê-su Crit ndon choi tamống he khoiq tớq dyơ. Yê-su Crit khoiq rap callong cuchet, alứng co nhơ parnai ŏ te án khoiq apáh dyôn he chom he têq bôn tumống níc-níc.

11 Yang Arbang-pilŏ́ng táp yua cư pôq pau tông parnai ŏ ndô. Án dyôn cư cơt dyưng ati Yê-su alứng cato ngê án. 12 Co cư táq arnáq ndô, iki cư tumúh a-ưi callong dieiq arức. Ma cư lớiq sáng achiet amớh, co cư chom án ndon cư tin, alứng cư tin án kiaq me níc máh nốh ndon án khoiq mŏp dyôn cư tingôi ingái talloiq.

13 Cóq mái ial máh ngê piaiq ndon cư khoiq tông mái, dŏq cơt ngôl dyôn mái têq veng tapun. Co he bôn mui mít alứng Yê-su Crit, iki he tin án alứng amoih máh yớu. 14 Cóq mái capol khớm máh parnai piaiq ndon Yang Arbang-pilŏ́ng khoiq mŏp dyôn mái, la nhơ te chức Arvai Yang Arbang-pilŏ́ng ndon át tớq mít cannính he.

15 Mái khoiq chom dyơ te máh ticuoi át tớq cruong Asie khoiq táh cư; díh Phi-calu alứng Hêr-mukên hơ táh cư. 16 Ma cư seq Yang Arbang-pilŏ́ng sruiq táq abŏ́h Ô-nasi-phurơ, co a-ưi chư dyơ án khêr cư dyôn sáng bui ŏ lieh. Án lớiq nai sáng achiet te cư át tớq coq tôt. 17 Ndóng án tớq nga vel pưt Rô-ma, án sisuo níc cư tingôi án bôn tumúh. 18 Mái khoiq chom dyơ te máh arnáq ŏ án táq choi cư tớq vel Ê-phê-sô. Iki cư seq Yang Arbang-pilŏ́ng sruiq táq án tớq ingái talloiq.

2

Líng Ŏ Na Yê-su Crit

1 Iki Ti-muthê ơi, mái la arớq acái conh cư. Cóq mái tin khớm, co Yê-su Crit khoiq choi mat mái. 2 Cứp callong mái khoiq sáng cư cato chứng mát ticuoi clứng, cóq mái cato lieh máh callong ngki dyôn ticuoi ndon mái náp lư, dŏq nha-án têq táq-ntêr dyôn ticuoi cannŏ́h chom tưi. 3 Mái la arớq líng na Yê-su Crit. Iki cóq mái chiuq callong dieiq arức arớq líng ŏ báq chiuq. 4 Ticuoi mmo cơt líng, án lớiq têq parngíh nnáng te arnáq ticuoi prái, co án ính ial mít cannính ticuoi sút án. 5 Khán ticuoi mmo ính talúh tampring, cóq án táq veng máh rit ngai anát dyôn ticuoi tampring. Khán án táq lớiq piaiq, án lớiq têq bôn ráp cống ngai dyôn ticuoi ndon talúh díh nsuoi. 6 Alứng án ndon mmín táq pidái, piaiq lư án bôn ráp máh culái te tarnóh án chóh. 7 Cóq mái tituaiq dyôn chom arlớih te máh ngê cư acám te idứh. Dyơ Ưlla he lư dyôn mái chom arlớih te ngê ngki. 8 Cóq mái ayư níc idô: Yê-su Crit, án ndon te tŏ́ng toiq Davit, khoiq tumống lieh te cuchet, muchứng parnai ŏ ndon cư khoiq cato dyơ. 9 Co tian cư cato parnai ŏ ndô, iki cư tumúh a-ưi dieiq arức, alứng ngai chóq cư arớq ngai chóq ticuoi táq arnáq saq. Ma ngai lớiq têq chóq parnai ŏ te Yang Arbang-pilŏ́ng. 10 Iki, cư chiuq cứp nốh dieiq arức dyôn máh ticuoi ndon Yang Arbang-pilŏ́ng khoiq rêh, dŏq dyôn Yê-su Crit têq choi tamống nha-án alứng dyôn nha-án bôn chức ang-ưr níc-níc. 11 Parnai cư cato ndô la piaiq lư, idô:

Khán he khoiq sŏ́ng cuchet munơi alứng Yê-su,

urớh he lư bôn tumống munơi alứng án.

12 Khán he chiuq callong dieiq arức hoi-ndô,

urớh he bôn cơt sút munơi alứng Yê-su.

Khán he calôih Yê-su tớq pang ndô,

urớh án lư calôih he tưi.

13 Khán he lớiq táq tinớng tupứng,

án yôl táq tinớng tupứng níc.

Co án lớiq têq calôih ngê án bôm.

Cóq Veng Níc Ngê Yang Arbang-pilŏ́ng

14 Cóq mái dyŏq alứng catớih máh ticuoi tớq top tin chứng mát Yang Arbang-pilŏ́ng dyôn ayư lieh, êq tarluaih. Co arnáq tarluaih lớiq bôn tarnáp amớh, nưm táq dyôn mít ticuoi ndon sáng cơt rúng. 15 Arnáq amớh Yang Arbang-pilŏ́ng dyôn mái táq, cóq mái catóng táq dyôn piaiq níc arnáq ngki, dŏq Yang Arbang-pilŏ́ng sáng bui níc a mái. Iki mái cơt arớq ticuoi thơq ndon lớiq sáng achiet te arnáq mái táq, co mái cato tinớng lư te parnai piaiq na Yang Arbang-pilŏ́ng. 16 Ma cóq mái viar te parnai ngai táq-ntêr ndon ớq tarnáp, la parnai ndái te parnai Yang Arbang-pilŏ́ng. Co parnai ngki ính tardông ticuoi dyôn át yông lư loi te Yang Arbang-pilŏ́ng. 17 Parnai ngki la arớq bác rơiq pơh lư loi. Bar náq ndon táq-ntêr parnai ngki la Hi-manê alứng Phi-lêt. 18 Bar náq ngki khoiq táh callong lư, dyơ tông idô: “Ingái tumống lieh te cuchet khoiq vít dyơ.” Iki, bôn ticuoi tin te nsuoi, ma hoi-ndô nha-án lớiq ính tin nnáng. 19 Ma yôl bôn ticuoi tin khớm lư. Ticuoi ngki la arớq tanang dúng ndon Yang Arbang-pilŏ́ng teng. Tanang ngki khớm lư, lớiq bôn ngai rap talóh. Tớq tanang ngki, Yang Arbang-pilŏ́ng khoiq taran parnai idô: “Yang Arbang-pilŏ́ng khoiq chom máh ticuoi na án.” ✡Alứng án taran idô hơ: “Ticuoi mmo ndon ngin án la ticuoi na Yang Arbang-pilŏ́ng, cóq án viar yông te arnáq saq.”

20 Tớq dúng ticuoi súc, bôn a-ưi nốh tingan. Bôn tingan ngai táq tớq dyeng lớiq la práq, táq tớq along lớiq la cuteq. Bôn tingan ndon dyôn tumoi tớc alứng bôn tingan ndon tớc tớq abŏ́h sớng. 21 Khán ticuoi mmo táq dyôn mít cannính án cơt práh ŏ te arnáq saq, ticuoi ngki la arớq tingan ndon dŏq mmar dyôn Ưlla tớc. Ticuoi ngki têq táq arnáq ŏ dyôn Yang Arbang-pilŏ́ng, alứng Yang Arbang-pilŏ́ng khoiq thuan dŏq dyôn ticuoi ngki têq táq arnáq ŏ. 22 Co iki, cóq mái viar dyôn vít te máh arnáq sac sáiq ticuoi bánh báq táq. Ma cóq mái suo máh ngê idô: Át tinớng ŏ, tin dyôn khớm, amoih yớu, alứng át artoi alứng yớu. Inha táq máh arnáq ndô munơi alứng máh ticuoi ndon arô nốh Yang Arbang-pilŏ́ng alứng bôn mít práh ŏ. 23 Ma cóq mái viar te nha-án ndon pasoi ngê achơ, lớiq la tarmien te callong lớiq chom, co mái chom te arnáq ngki báq táq dyôn ticuoi tarluaih. 24 Ma ticuoi mmo cơt tampeng na Yang Arbang-pilŏ́ng, cóq án lớiq tarluaih, ma cóq án bôn mít lambŏt ada nhéq náq ticuoi. Cóq án hôi cato ticuoi cannŏ́h, alứng cóq án lot. 25 Ndóng án tông nha-án ndon ính tarmien ada án, cóq án tông na parnai lammŏr. Dáh lơ Yang Arbang-pilŏ́ng choi nha-án ngin luaih pien cơt mít tamme loi, alứng dyôn nha-án chom ngê piaiq te Yang. 26 Dyơ nha-án lớiq ính veng nnáng ngê yang Satán. Ndô la arớq nha-án bôn tarcláh te pangcát yang Satán, la án ndon cŏp nha-án dyôn cơt sol án.

3

Tớq Ingái Talloiq Bôn A-ưi Ticuoi Lới

1 Cóq mái chom idô: Tư tumán ính tớq ingái talloiq, bôn a-ưi callong dieiq arức tớq nsuoi. 2 Ndóng ngki, bôn ticuoi ính ial mít cannính bôm, alứng ham práq. Nha-án cuhống alứng asớr cháq bôm. Nha-án u lớiq ŏ ticuoi cannŏ́h, lớiq peh parnai a-i a-ám, lớiq chom si-ơn, alứng lớiq dyám náp Yang Arbang-pilŏ́ng. 3 Nha-án lớiq amoih ticuoi cannŏ́h, lớiq ính artoi alứng yớu, ton apít yớu, lớiq chom bán ŏ cháq bôm, bôn mít háng, alứng chíl ngê ŏ. 4 Nha-án culieu yớu, táq yúh-yúh, pupưt, alứng amoih arnáq parlơ hơn te amoih Yang Arbang-pilŏ́ng. 5 Nha-án táq veng rit sang arớq nha-án dyám náp Yang Arbang-pilŏ́ng tưi. Ma tớq mít nha-án lớiq sŏ́ng dyôn Yang Arbang-pilŏ́ng cơt sút nha-án. Cóq mái viar yông te máh ticuoi táq iki. 6 Bôn ticuoi te top ngki mot tớq dúng ticuoi cannŏ́h co ính tardông máh cán ndon achơ lư dyôn veng parnai lớiq piaiq. Máh cán ngki sáng anguaq lư te nha-án bôn a-ưi luaih, alứng veng ngê sac sáiq bôm. 7 Máh cán ngki ính rian níc a-ưi ngê, ma nha-án lớiq nai chom te ngê piaiq na Yang Arbang-pilŏ́ng. 8 Ticuoi ndon chíl lieh ngê piaiq, nha-án bôn mít cannính lới alứng lớiq ính tin ngê Yang Arbang-pilŏ́ng. Nha-án cơt arớq Yanêt alứng Yambrê* ndon chíl Môi-se te inớh. 9 Ma te arnáq nha-án bar náq khoiq táq, apáh dyôn nhéq máh ticuoi hôm, nha-án táq lớiq piaiq. Muchứng ngki tưi dyôn máh ticuoi ndon ính chíl ngê piaiq tớq pang ndô. Nha-án lớiq têq tardông nnáng yớu veng ngê nha-án, co nhéq máh ticuoi hôm ngê nha-án la ngê achơ.

10 Ma mái khoiq chom dyơ máh ngê cư cato. Mái chom máh arnáq ŏ cư báq táq; mái chom máh arnáq amớh cư ính táq. Mái chom cư tin khớm lư; cư bôn mít arớq cuteq; cư amoih ticuoi cannŏ́h; alứng cư chiuq dieiq arức. 11 Mái chom dyơ ngai táq dieiq arức ada cư a-ưi nốh, alứng cư bác chol a-ưi chư. Ngai lŏp padớm cư tớq vel Anti-ôt, vel I-cuni, alứng vel Lutra. Cư chiuq nhéq máh arnáq dieiq arức ngki. Ma Yang Arbang-pilŏ́ng choi níc cư; án angốh cư te callong dieiq arức ngki. 12 Lư simớt nhéq tưh ticuoi ndon ính táq pôq veng ngê Yang Arbang-pilŏ́ng la co nhơ nha-án át mui mít alứng Yê-su Crit, nha-án lư tumúh ngai táq dieiq arức. 13 Ma máh ticuoi lới alứng ticuoi táq náh-nnan veng ngê Yang Arbang-pilŏ́ng, cứp ingái nha-án cơt saq asớr. Nha-án pilốh ngai, dyơ ngai pilốh lieh nha-án.

Tông Ti-muthê Dyôn Chom Te Parnai Yang Arbang-pilŏ́ng

14 Ma cóq mái capol níc máh ngê mái khoiq rian alứng tin khớm lư dyơ, co mái chom te nnáu mái khoiq rian. 15 Te ndóng mái yôl két mái rian te Tám Uráq Yang Arbang-pilŏ́ng. Tám Uráq ndô têq dyôn mái bôn callong tubáiq, alứng callong tubáiq ndô têq dông mái dyôn tin ngê Yê-su Crit, dŏq Yê-su Crit têq choi tamống mái. 16 Cứp callong tớq Tám Uráq Yang Arbang-pilŏ́ng, lư án táp dyôn ticuoi taran. Máh callong ngki bôn tarnáp lư, dŏq cato parnai piaiq, dŏq tíq ticuoi, dŏq catớih tông ticuoi, alứng pasoi ticuoi dyôn chom át tinớng ŏ. 17 Nhơ te parnai ngki, máh ticuoi táq arnáq Yang Arbang-pilŏ́ng cơt hôi, alứng thuan dŏq táq arnáq ŏ cứp nốh.

4

Phau-lô Patáp Ti-muthê Dyôn Catóng Táq Níc

1 Tumán ính tớq ingái Yê-su Crit tớq lieh nga cúc cuteq ndô, alứng án bôn chức pứt lư. Ndóng ngki án ính sưq nhéq tưh ticuoi ndon yôl tumống alứng ndon khoiq cuchet dyơ. Cư patáp mái chứng mát Yang Arbang-pilŏ́ng alứng Yê-su Crit, idô: 2 Cóq mái cato níc parnai ŏ te Yang Arbang-pilŏ́ng, alứng êq pớn cóq piaiq ingái, lớiq la piaiq ngư. Ma cóq mái bôn mít lot ndóng mái cato, dyơ tông nha-án bôn luaih, dyŏq nha-án êq táq luaih nnáng, alứng khêr nha-án. 3 Co urớh, bôn ingái ticuoi lớiq ính cammáng nnáng parnai piaiq te Yang Arbang-pilŏ́ng, ma nha-án ính ial cannính nha-án bôm. Nha-án suo thới ndon pasoi parnai êm ính cammáng, co nha-án ính lư cammáng parnai tamme. 4 Nha-án nguai lớiq ính cammáng te parnai piaiq. Ma nha-án píh ính cammáng máh parnai nsuar loi. 5 Ma mái, cóq mái tituaiq níc te cứp nốh ndon tớq nga mái. Cóq mái chiuq máh callong dieiq arức. Alứng cóq mái cato níc parnai ŏ te Yang Arbang-pilŏ́ng. Máh arnáq amớh Yang Arbang-pilŏ́ng dyôn mái táq, cóq mái táq dyôn cua nhéq máh arnáq ngki.

Phau-lô Tumán Cuchet Dyơ

6 Hoi-ndô cháq cư cơt arớq crơng ngai ính mŏp sang dyôn Yang Arbang-pilŏ́ng. Pang tumống cư tumán ính vít dyơ. 7 Cư tarchíl khoiq rap dyơ. Cư khoiq táq cua nhéq dyơ máh arnáq cư; cư la arớq ticuoi tampring talúh khoiq díh ntúq anát. Alứng cư capol khớm lư parnai ŏ ndon cư khoiq tin. 8 Hoi-ndô, Yang Arbang-pilŏ́ng ndon tarsưq tinớng lư, án thuan cống ŏ dyôn cư tớq pilŏ́ng, la án dyôn cư át tinớng ŏ chứng mát án. Tớq ingái án sưq nhéq tưh ticuoi, án dyôn cống tới nưm munáq cư, ma án dyôn díh cứp náq ticuoi ndon ngcong ingái Yê-su tớq lieh nga cúc cuteq ndô.

Parnai Talloiq Tháng Phau-lô Patáp Ti-muthê

9 Cư seq mái panhaq pôq nga cư achái, 10 co Dê-ma khoiq táh cư. Án ính veng ngê ien tớq pang ndô. Iki án pôq nga vel Tê-salô-nica. Cre-sen khoiq pôq nga cruong Ca-lati; alứng Titô khoiq pôq nga cruong Dal-matie. 11 Hoi-ndô nưm munáq Luca táp át alứng cư. Cóq mái dông Mac tớq nga cư tưi, dŏq án têq choi cư táq arnáq Yang Arbang-pilŏ́ng. 12 Cư khoiq yua Ti-chacơ pôq nga vel Ê-phê-sô. 13 Tư mái pôq, cư seq mái ial au thor ndon cư cơiq dŏq tớq dúng Carpu, vel Trô-at, alứng dông nga cư. Alứng cư seq mái dông díh máh uráq hơ. Ma hơn te ngki loi la cư ính bôn uráq ndon taran tớq ngcár.

14 Alec-sandơ ndon thơq titéh, án khoiq táq a-ưi chư dieiq arức lư ada cư. Urớh Yang Arbang-pilŏ́ng lư culieh cống te máh arnáq saq án khoiq táq. 15 Ma cóq mái me a-ŏ te án, co án ính lư catáng lớiq ính he cato.

16 Ndóng ticuoi sút sưq cư chư mui, lớiq bôn ngai tartông choi cư. Nhéq máh ticuoi táh cư. Ma cư seq Yang Arbang-pilŏ́ng êq náp callong luaih nha-án khoiq táq. 17 Ma Ưlla yôl choi níc cư, alứng án dyôn cư bôn bánh rêng níc. Iki cư têq cato nhéq te parnai ŏ te Yê-su Crit dyôn ticuoi tới ticuoi Isa-ra-el bôn chom tưi. Yê-su choi cư dyôn vít te ngai cachet, cơt arớq cư vít te ngcang cula pưt. 18 Cư chom arlớih, urớh Ưlla lư choi tamống cư dyôn vít te cứp nốh callong saq, alứng dyôn cư át níc-níc tớq ntúq án sút tớq pilŏ́ng. Cóq he ayô níc nốh án, sút pang lang dơi. Amen.

Parnai Carbánh

19 Cư seq plốh carhanh Barit-sin nha Aki-la, alứng cư ính carhanh nhéq abŏ́h Ô-nasi-phurơ hơ. 20 Ê-rat yôl át tớq vel Cô-rin-tô. Cư dyôn Trô-phim át lieh tớq vel Mi-lê-tu, co án a-ái. 21 Cư seq mái catóng tớq nga cư ndóng iyốh tớq kisái ngngiat. Nhéq máh em ai át tớq vel ndô, díh Yu-bulô, Puden, Li-nut, alứng Clau-die carhanh mái tưi.

22 Cư seq Ưlla át níc tớq mít cannính mái. Alứng cư seq Yang Arbang-pilŏ́ng choi mat nhéq náq inha.

✡ 2:19 2:19 Ngiaih Prái 16:5

* 3:8 3:8 Ticuoi Isa-ra-el parngíh bar náq ngki la ticuoi báq chíl Môi-se. Ngốh Te Ê-yip-tô 7:11, 22; 9:11.

Titô

1

2

3

Chớiq Alang Phau-lô Taran

Cơiq Dyôn

Titô

Parnai Cato

Phau-lô taran chớiq alang ndô cơiq alang Titô. Án taran sám 63 tớq 66 cumo vít Yê-su carnian. Titô la ticuoi conh bánh; án tới ticuoi Isa-ra-el, ma án tin Yê-su tưi. Phau-lô dyôn Titô át lieh tớq con Crêt, dŏq máh ticuoi tin tớq con ngki têq tin khớm alứng cơt pưt asớr. Uráq ndô tông te pe callong pưt Titô cóq táq, la idô: Mui la rêh ticuoi ayông top tin. Bar la cato ticuoi ieuq dyôn chom pasoi lieh máh ticuoi bánh tớq top tin. Pe la tardông callong artoi tớq top tin, alứng viar yông te munáq a-ính munáq, te arnáq tarmien, alứng te arnáq caryáh cơt a-ưi top.

1

1 Cư Phau-lô taran chớiq alang ndô. Cư la ticuoi táq arnáq Yang Arbang-pilŏ́ng, alứng cư la dyưng ati Yê-su Crit. Yang Arbang-pilŏ́ng yua cư pôq cato máh ticuoi ndon án khoiq rêh dyôn tin khớm lư loi. Cư ính cato nha-án callong piaiq te Yang Arbang-pilŏ́ng, la dŏq nha-án veng ngê Yang Arbang-pilŏ́ng nhéq tarngứh tarhơ. 2 Nhơ te parnai piaiq alứng callong tin ngki, nha-án ngcong têq bôn tumống níc-níc. Yang Arbang-pilŏ́ng, án ndon lớiq nai táq-ntêr a-uai, án khoiq par-ưq ính dyôn he bôn tumống níc-níc te ndóng án iyốh teng cúc cuteq ndô. 3 Tư tớq ngư Yang Arbang-pilŏ́ng dyôn ticuoi chom parnai ŏ te án. Dyơ án dyôn cư pôq pau tông parnai ŏ te án, la án ndon choi tamống he. 4 Cư taran chớiq alang ndô cơiq alang Titô. Mái la arớq acái cư, co mái tin Yang Arbang-pilŏ́ng muchứng cư tưi. Cư seq Yang Arbang-pilŏ́ng A-ám he, alứng Yê-su Crit, án ndon choi tamống he, choi mat mái alứng dyôn mái át bánh suanh ien ŏ níc.

Arnáq Titô Táq Tớq Con Crêt

5 Ndóng ngki cư khoiq yua mái dyôn át lieh tớq con Crêt, la dŏq mái táq cua máh arnáq he iyốh táq cua. Cư ính mái rêh ticuoi dyôn cơt sút top tin tớq cứp vel tớq con ngki, táq arớq cư khoiq patáp mái te nsuoi. 6 Cư ính mái rêh ticuoi ớq callong têq tíq. Ticuoi ngki cóq bôn nưm mui lám campái. Acái acon án cóq tin Yê-su, lớiq táq rôn, alứng lớiq cơt ticuoi cớng ngan. 7 Co ticuoi ndon ngai rêh cơt sút tớq top tin, cóq án ớq callong têq tíq, lớiq pupưt, lớiq chái nháih, lớiq ham ngoiq crơng bol, lớiq crêng, alứng lớiq ham práq. 8 Ma án ndon ayông top tin cóq ráp pasôl ŏ ticuoi tumoi, bôn mít amoih callong ŏ, cóq tubáiq, cóq át partát, cóq bôn mít práh ŏ, alứng cóq bán ŏ cháq bôm. 9 Cóq án capol a-khớm máh parnai piaiq ndon ngai khoiq cato án, dŏq án têq catớih ticuoi cannŏ́h na parnai piaiq ngki. Alứng têq án ôi suon lieh máh ticuoi ndon chíl parnai piaiq ngki.

Cóq Titô Dyŏq Alứng Catớih Máh Ticuoi Crêt

10 Bôn a-ưi ticuoi tin te top Isa-ra-el lớiq ính cammáng ticuoi sút nha-án. Nha-án báq táq-ntêr parnai arlớu-archuot alứng a-uai; nha-án tông cóq táq rit kít veng phep rit Isa-ra-el.* 11 Cóq mái capát ngcang nha-án, co nha-án sui a-ưi abŏ́h tớq top tin na cato lớiq piaiq, dŏq suo lơi na carna lớiq tinớng. 12 Bôn munáq te top Crêt ndon chom tông acớiq, án tông idô: “Ticuoi Crêt báq táq-ntêr a-uai; nha-án pla arớq pannán crêng, alứng nha-án aláh, ma ham cha.”

13 Máh parnai ticuoi ndô tông lư piaiq. Co iki cóq mái dyŏq nha-án ndon tin êq táq arớq iki, dŏq nha-án têq tin khớm tớq parnai piaiq. 14 Dyŏq nha-án êq cammáng parnai nsuar lớiq piaiq na top Isa-ra-el, lớiq la phep rit na ticuoi ndon khoiq táh parnai piaiq. 15 Khán ticuoi bôn mít cannính práh ŏ, arnáq amớh án táq la práh ŏ. Ma khán ticuoi bôn mít cannính lớiq práh ŏ alứng lớiq tin, máh arnáq án táq la lớiq práh ŏ, co mít án parngíh nưm lớiq ŏ alứng lới lư. 16 Ngcang nha-án tông nha-án chom Yang Arbang-pilŏ́ng, ma arnáq nha-án táq ngki ndái te ngê Yang Arbang-pilŏ́ng. Ticuoi cannŏ́h a-ính lư nha-án. Nha-án lớiq peh alứng lớiq têq táq arnáq ŏ.

2

Callong Patáp Dyôn Ticuoi Ieuq, Ticuoi Bánh, Alứng Ticuoi Sol

1 Ma mái cóq cato máh ticuoi tin cóq táq amớh ính veng ngê Yang Arbang-pilŏ́ng dyôn piaiq. 2 Cóq mái tông máh ticuoi avốq dyôn át partát ŏ, át carsiat ŏ, bán ŏ cháq bôm, tin khớm, bôn callong amoih, alứng chiuq tanhir.

3 Cóq mái cato máh ticuoi ayáq dyôn nha-án dyám náp Yang Arbang-pilŏ́ng, êq ton apít, alứng êq ham ngoiq crơng bol. Ma cóq nha-án cơt ticuoi pasoi callong ŏ 4 ada máh cán ndon mbơiq ial cayieq, dŏq máh cán ngki chom amoih acái cayieq. 5 Cóq máh cán ngki chom bán ŏ cháq bôm, bôn mít práh ŏ, mmín táq arnáq tớq dúng abŏ́h, bôn mít lambŏt, alứng ial mít cannính cayieq. Khán nha-án táq iki, ticuoi cannŏ́h lớiq têq pamat parnai ŏ te Yang Arbang-pilŏ́ng.

6 Muchứng ngki tưi, cóq mái catớih tông máh conh bánh dyôn chom bán ŏ cháq bôm. 7 Cứp arnáq mái táq cóq mái táq ŏ dŏq cơt arớq ngôl dyôn ticuoi cannŏ́h. Ndóng mái cato ngê Yang Arbang-pilŏ́ng, cóq mái apáh mái la ticuoi tinớng alứng cato mmín lư. 8 Alứng tớq mái cato cóq mái tông máh parnai piaiq, dŏq ticuoi cannŏ́h lớiq têq tíq mái cato lớiq piaiq; dyơ máh ticuoi ndon ính tarmien alứng mái lư sáng achiet, co nha-án lớiq tumúh mui callong luaih amớh têq tíq he.

9 Cóq mái tông máh ticuoi sol dyôn ial cannính ưlla nha-án. Cóq nha-án táq cứp arnáq dyôn ưlla sáng bui. Cóq nha-án êq suon ưlla nha-án. 10 Alứng cóq nha-án êq titôiq crơng ưlla nha-án. Ma cóq nha-án táq ŏ níc, dŏq ưlla têq náp nha-án. Khán nha-án táq iki, ticuoi cannŏ́h hôm ŏ lư nha-án veng ngê Yang Arbang-pilŏ́ng. Dyơ ngai ính chom tưi ngê Yang Arbang-pilŏ́ng, án ndon choi tamống he.

Yang Arbang-pilŏ́ng Choi Mat Ticuoi

11 Yang Arbang-pilŏ́ng khoiq apáh callong án choi mat, dŏq dyôn cứp náq ticuoi têq bôn tumống níc-níc. 12 Co án choi mat he, iki he chom án ính he táh nhéq máh ngê ndái te ngê án. He êq veng nnáng cannính he bôm. Án ính he chom bán ŏ cháq bôm, alứng át tinớng ŏ. Án ính he veng nưm ngê án sớng ndóng he yôl át tớq pang ndô, 13 la ndóng he ngcong ingái Yê-su Crit tớq lieh nga cúc cuteq ndô. Ingái ngki he bôn hôm chức ang-ưr Yang Arbang-pilŏ́ng alứng Yê-su Crit, án ndon choi tamống he. 14 Yê-su Crit táp chiuq cuchet tang he, dŏq thái he te callong luaih, dyôn he cơt ticuoi lớiq bôn luaih nnáng chứng mát án. Iki he cơt práh ŏ dŏq cơt top mmar na án, alứng he tél-sél lư ính táq arnáq ŏ.

15 Mái bôn chức tớq top tin; iki cóq mái tông nhéq máh parnai cư khoiq patáp mái. Khán nha-án táq lớiq piaiq, cóq mái catớih alứng dyŏq nha-án. Alứng máh arnáq mái táq, êq táq dyôn ngai têq pamat mái.

3

Parnai Patáp Dyôn Top Tin

1 Cóq mái anhác máh ticuoi tin dyôn nha-án peh máh ticuoi sút tớq pang ndô, alứng sŏ́ng ính táq cứp arnáq ŏ. 2 Ticuoi tin cóq êq u saq ticuoi cannŏ́h. Ma cóq nha-án át artoi, bôn mít khun, alứng bôn mít lambŏt ada cứp náq ticuoi.

3 Te nsuoi he la ticuoi achơ tưi. He lớiq peh, ma he cammáng níc parnai ngai tarthu. Iki he cơt arớq ticuoi sol dyôn arnáq saq, alứng sáng bui lư táq pôq tớq arnáq lớiq ŏ. He tar-uan, he i-ôiq camíq. Khán ngai a-ính he, he a-ính lieh ngai. 4 Ma tớq ingái Yang Arbang-pilŏ́ng apáh dyôn he chom án sruiq táq he, amoih he, alứng inh choi tamống he. 5 Iki án lư choi tamống he, ma tới co he táq arnáq tinớng ŏ. Án choi tamống he la co án sáng sruiq táq. Án táh luaih dyôn he la co nhơ Arvai án arau mít cannính he dyôn cơt práh. Alứng án dyôn he bôn mít tamme loi, la arớq he mbơiq carnian lieh. 6 Yang Arbang-pilŏ́ng dyôn he bôn Arvai án tingôi clưi cliei, nhơ te Yê-su Crit ndon choi tamống he. 7 Co nhơ Yê-su Crit choi mat he, iki he cơt tinớng ŏ chứng mát Yang Arbang-pilŏ́ng. Alứng Yang Arbang-pilŏ́ng dyôn he chúng tưi máh mun án khoiq thuan dŏq dyôn máh acái án, la callong ngcong têq bôn tumống níc-níc.

8 Máh parnai ndô la piaiq lư. Cư ính mái cato níc parnai ndô dyôn máh ticuoi tin, dŏq nha-án parngíh ính táq nưm arnáq ŏ sớng. Máh parnai ndô bôn tarnáp lư, alứng têq choi nhéq tưh ticuoi. 9 Cư ính mái viar yông te arnáq tarmien te máh nốh achơ, te chớiq ngai taran máh nốh achúc achiac, alứng te arnáq tarluaih te phep rit Isa-ra-el. Khán tarmien co tian te callong ndô, ngki lớiq bôn tarnáp amớh. 10 Khán bôn ngai te top inha ính mot payáh top inha dyôn cơt top két loi, cóq mái dyŏq ticuoi ngki bar chư. Vít ngki, khán án yôl táq níc arớq iki, cóq mái chuih angốh án. 11 Têq mái chom ticuoi arớq iki bôn mít cóc alứng luaih. Arnáq án táq tíq cháq án bôm.

Parnai Patáp Cannŏ́h Dyôn Titô

12 Tớq cư yua A-tama lớiq la Ti-chacơ tớq nga mái, cư ính mái catóng tớq nga cư nga vel Nacô-buli. Cư ính át tớq vel ngki tingôi nhéq kisái ngngiat. 13 Alứng cư seq mái catóng choi Sê-na alứng A-blô. Sê-na la ticuoi tarchoi tartông parnai te phep rit. Crơng amớh nha-án ớq dŏq pôq na carna, cư seq mái choi nha-án bôn máh crơng ngki. 14 Cóq mái tông máh ticuoi tớq top tin dyôn catóng táq níc arnáq ŏ, dŏq têq bôn khám tớc khám cha, alứng dŏq nha-án lớiq cơt ticuoi ớq tarnáp.

15 Cứp náq ticuoi ndon át alứng cư cơiq parnai alang mái. Seq mái carbánh carsuanh máh yớu ndon tin muchứng he. Cư seq Yang Arbang-pilŏ́ng choi mat nhéq máh inha.

* 1:10 1:10 Rit ngki ngai táq tíc kít biq ngcár te crơng ticuoi conh.

Phi-lamôn

Chớiq Alang Phau-lô Taran

Cơiq Dyôn

Phi-lamôn

Parnai Cato

Phau-lô taran chớiq alang ndô cơiq alang Phi-lamôn, sám 63 cumo vít Yê-su carnian. Phi-lamôn la ticuoi tin te vel Cô-lusê, alứng nốh arnŏ́ng án tanghô lư. Tớq dúng án bôn munáq ticuoi sol, nốh Ô-nasim ndon khoiq lúh te ticuoi ưlla. Ô-nasim bôn tumúh Phau-lô tớq coq tôt, dyơ Phau-lô cato Ô-nasim parnai ŏ te Yang Arbang-pilŏ́ng, alứng Ô-nasim mot tin tưi. Alứng Ô-nasim choi Phau-lô a-ưi nốh. Chớiq alang ndô Phau-lô cơiq dyôn Phi-lamôn dŏq khêr án, seq án táh luaih Ô-nasim, alứng seq án ráp lieh Ô-nasim cơt arớq em ai án bôm.

1

1 Cư Phau-lô taran parnai alang ndô cơiq alang yớu cư Phi-lamôn ndon táq arnáq Yang Arbang-pilŏ́ng munơi alứng cư. Hoi-ndô cư át tôt, co tian cư cato parnai ŏ te Yê-su Crit. Ti-muthê la em ai he, án cơiq parnai alang nga mái tưi. 2 He ính carhanh tưi em ơi he nốh Aphie, alứng Archip ndon catóng lư táq arnáq Yê-su Crit munơi alứng cư. Alứng he ính carhanh top tin Yê-su ndon rum sang tớq dúng mái. 3 Seq Yang Arbang-pilŏ́ng A-ám he, alứng Yê-su Crit Ưlla he, choi mat inha alứng dyôn inha át bánh suanh ien ŏ níc.

Phi-lamôn Tin Yê-su Alứng Amoih Yớu

4 Tớq cư cớu, cư seq Yang Arbang-pilŏ́ng choi níc mái, alứng cư si-ơn Yang Arbang-pilŏ́ng khoiq choi mái. 5 Co cư khoiq sáng ngai táq-ntêr mái tin Yê-su Ưlla he khớm lư, alứng mái amoih nhéq máh ticuoi ndon tin án. 6 He bôn mui mít la co he tin Yê-su. Iki cư cớu seq Yang Arbang-pilŏ́ng dyôn mái chom arlớih te callong ŏ án ính dyôn he, co he át mui mít níc alứng Crit. 7 Ai ơi, cư sáng êm lư te arnáq mái bôn mít amoih nhéq máh ticuoi. Alứng nha-án ndon khoiq tin Yê-su cơt práih pruaih lieh la co nhơ mái choi nha-án. Callong ngki khêr mít cannính cư.

Phau-lô Choi Ô-nasim

8 Co iki, nhơ Crit dyôn cư bôn chức tớq top tin, cư têq yua mái cóq mái táq ŏ ada Ô-nasim, án ndon cơt sol mái te hoi-nsuoi. 9 Ma co Yang Arbang-pilŏ́ng dyôn he bôn callong amoih, co iki cư seq te mái. Cư la Phau-lô. Cư la ticuoi khoiq ieuq, alứng hoi-ndô cư át tôt co tian cư cato parnai ŏ te Yê-su Crit. 10 Cư seq mái táq ŏ ada Ô-nasim. Seq mái amoih án. Co án la arớq acái cư, alứng cư la arớq a-ám án. Án tin Yê-su la co nhơ cư khoiq cato án parnai ŏ te Yê-su Crit ndóng cư át tớq coq tôt. 11 Te nsuoi án lớiq bôn cơt tarnáp amớh dyôn mái. Ma hoi-ndô án cơt tarnáp a-ưi lư dyôn mái alứng dyôn cư tưi.

12 Hoi-ndô cư yua án chô lieh nga mái. Ndóng án tớq nga mái, la arớq mít cannính cư tớq nga mái tưi, co cư amoih lư án. 13 Te nsuoi cư parngíh ính án át choi cư tớq ntúq ndô, co cư yôl át tớq coq tôt la co tian cư cato parnai ŏ te Yê-su Crit. Cư chom mái bôn mít cannính ính choi cư, alứng cư parngíh Ô-nasim têq choi cư tang mái. 14 Ma cư lớiq ính táq iki, alứng cư lớiq ính patot mái cóq táq, khán mái iyốh sŏ́ng. Arnáq amớh mái ính choi cư, cư ính arnáq ngki ngốh te mít cannính mái. 15 Dáh lơ Ô-nasim ngốh muhoi sớng te mái, dŏq urớh án bôn át níc alứng mái. 16 Hoi-ndô án lớiq bôn cơt nnáng ticuoi sol, ma án cơt ŏ hơn te ticuoi sol loi, la án cơt arớq em ai he ndon he amoih lư, co án khoiq tin Yê-su tưi. Án khoiq táq ŏ lư a cư, ma urớh án táq ŏ hơn te ngki loi a mái arớq ticuoi sol alứng arớq em ai tớq top tin Ưlla he.

17 Khán mái náp cư la ticuoi artoi lư alứng mái, ngki cư seq mái ráp pasôl Ô-nasim, la arớq mái ráp pasôl cư tưi. 18 Khán án táq luaih amớh ada mái, lớiq la tu mái, cóq mái ngiaih nhéq callong ngki dyôn cư chom. 19 Cư Phau-lô, lư ati cư táp taran parnai ndô. Cư lư culieh lieh máh nốh amớh Ô-nasim khoiq tu mái. Ma cư ính mái ayư tưi, mái khoiq tu cư; mái bôn tumống níc-níc la co nhơ cư khoiq cato mái parnai ŏ te Yê-su. 20 Iki ai ơi, cư seq mái choi hơ te callong ndô, co mái amoih Ưlla he. Cóq mái táq dyôn cư sáng práih pruaih lieh, co he bôn mui mít alứng Crit. 21 Ndóng cư taran parnai alang ndô, cư chom simớt, mái cammáng parnai cư, alứng mái táq clưi te parnai cư seq mái táq.

Phau-lô Ính Pôq Alang Phi-lamôn

22 Ma hơn te ngki loi, cư seq mái thuan dŏq ntúq dyôn cư bíq. Cư ngcong Yang Arbang-pilŏ́ng dyôn cư bôn tớq nga inha, co inha khoiq cớu seq a-ưi dyôn cư.

23 Yớu cư Ê-phapra cơiq parnai alang inha tưi. Án át tớq coq tôt munơi alứng cư, la co tian án táq arnáq Yê-su Crit tưi. 24 Alứng bôn puan náq yớu cannŏ́h loi ính carhanh inha tưi. Puan náq ngki nốh idô: Mac, Ari-tac, Dê-ma, alứng Luca. Nha-án táq arnáq munơi alứng cư.

25 Cư seq callong choi mat te Yê-su Crit Ưlla he, át tớq arvai inha.

Hê-brơ

1

2

3

4

5

6

7

8

9

10

11

12

13

Chớiq Alang Cơiq Dyôn Ticuoi

Hê-brơ

Parnai Cato

Uráq ndô ticuoi taran cơiq alang máh ticuoi Hê-brơ (ticuoi Isa-ra-el) ndon khoiq tin Yê-su. Lớiq bôn nnáu chom nốh ticuoi ndon taran uráq ndô, ma án taran sám 64 tớq 68 cumo vít Yê-su carnian. Ndóng ngki ngai táq dieiq arức lư máh ticuoi tin Yê-su, tingôi bôn ticuoi lớiq ính tin nnáng. Uráq ndô khêr nha-án dyôn tin khớm lư loi, alứng tông Yê-su táp la Acái Yang Arbang-pilŏ́ng.

Uráq ndô tông te pe nốh pưt te Yê-su Crit la idô: Mui, Yê-su la Acái Yang Arbang-pilŏ́ng ndon tumống níc-níc. Án peh A-ám án, alứng án chiuq tanhir cứp nốh dieiq arức. Án bôn chức pưt hơn te máh ticuoi tang ngcang Yang Arbang-pilŏ́ng, te máh tarneng Yang Arbang-pilŏ́ng, alứng te Môi-se. Bar, Yê-su la ticuoi teng rit sang níc-níc, alứng bôn chức pưt hơn te máh ticuoi teng rit sang cannŏ́h. Pe, nưm Yê-su táp têq choi tamống nhéq máh ticuoi tin dyôn têq vít te callong luaih alứng callong cuchet. Yê-su dyôn callong tumống níc-níc.

Tớq phê mui chít la mui ngai tông te máh ticuoi ndon tin Yang Arbang-pilŏ́ng khớm lư. Alứng ngai tông idô hơ: Lớiq bôn nnáu têq táq dyôn bui cannính Yang Arbang-pilŏ́ng, khán lớiq tin.

1

Yang Arbang-pilŏ́ng Tông Nhơ Acái Án

1 Te inớh Yang Arbang-pilŏ́ng tông achúc achiac he a-ưi chư alứng a-ưi nốh nhơ ticuoi tang ngcang án. 2 Ma tớq pang talloiq ndô, án tông he nhơ Acái án táp. Án dyôn Acái án ưlla nhéq máh nốh, alứng nhơ te Acái, án teng cứp nốh tớq pilŏ́ng alứng cuteq. 3 Acái ngki apáh chức ang-ưr te Yang Arbang-pilŏ́ng. Án muchứng tháng Yang Arbang-pilŏ́ng, alứng cứp nốh ndon cơt tớq cuteq ndô yôl bôn níc, la co nhơ te parnai Acái Yang Arbang-pilŏ́ng. Cua án táq dyôn práh mít cannính ticuoi na án pupít máh luaih nha-án, dyơ án sớr lieh nga pilŏ́ng alứng ticu pa atớm Yang Arbang-pilŏ́ng ndon Puo sút pưt lư.

Acái Yang Arbang-pilŏ́ng Pưt Hơn Te Tarneng Án

4 Acái Yang Arbang-pilŏ́ng la pưt hơn te tarneng án, muchứng nốh ngai dŏq án la ŏ hơn te ngai dŏq nốh tarneng. 5 Lớiq bôn tarneng mmo Yang Arbang-pilŏ́ng ngin idô:

“Mái la Acái cư.

Ingái ndô cư lư cơt A-ám mái.”

Alứng Yang Arbang-pilŏ́ng lớiq tông te tarneng mmo idô:

“Cư la A-ám án. Án la Acái cư.”✡

6 Ma ndóng Yang Arbang-pilŏ́ng ính dyôn Acái pông án tớq nga cuteq ndô, án tông idô:

“Nhéq tưh tarneng cóq sang tám Acái ngki.”✡

7 Alứng Yang Arbang-pilŏ́ng tông te tarneng án idô:

“Án dyôn tarneng án cơt arớq cuyiel,

alứng án dyôn nha-án ndon táq arnáq án cơt arớq palla uih.”✡

8 Ma Yang Arbang-pilŏ́ng tông te Acái án idô:

“Yang Arbang-pilŏ́ng ơi, sút pang lang dơi la mái táp sút!

Mái cơt sút tinớng ŏ lư.

9 Mái amoih máh nốh tinớng ŏ.

Ma mái a-ính máh nốh saq.

Co iki, Yang Arbang-pilŏ́ng la Yang mái,

án rêh mái alứng dyôn mái bôn callong bún

hơn nhéq te máh yớu mái.”✡

10 Alứng Yang Arbang-pilŏ́ng tông te Acái án loi idô:

“Ưlla ơi! Te tôm lư mái teng cúc cuteq ndô,

alứng pilŏ́ng la ati mái táp teng.

11 Pilŏ́ng cuteq urớh cơt pít,

ma mái lớiq nai pít.

Pilŏ́ng cuteq cơt arlóh arớq tampớc anhoh.

12 Dyơ mái pien pilŏ́ng cuteq

arớq ngai pien táh au anhoh.

Ma mái lớiq nai tarpien,

alứng pang mái la yôl níc.”✡

13 Yang Arbang-pilŏ́ng lớiq nai tông tarneng mmo idô:

“Mái ticu pa atớm cư

tingôi ingái mmo cư dyôn ticuoi picon mái,

át tadưp allang dyưng mái, cơt sol mái.”✡

14 Khán iki, máh tarneng ngki la amớh? Tarneng ngki la yang ndon táq arnáq dyôn Yang Arbang-pilŏ́ng; dyơ án yua tarneng ngki pôq tarchoi máh ticuoi ndon ráp callong choi tamống.

2

Cóq He Capol Khớm Níc Parnai Yang

1 Co iki, cóq he capol dyôn khớm máh parnai he khoiq sáng dyơ. He táq iki dyôn mít he át vứng níc. 2 Parnai Yang Arbang-pilŏ́ng tông na tarneng án la lư piaiq. Alứng khán ticuoi táq luaih alứng lớiq peh parnai ngki, lư Yang Arbang-pilŏ́ng táq tôt ticuoi ngki, veng lieh arnáq nha-án khoiq táq. 3 Khán iki, amớh loi Yang Arbang-pilŏ́ng ính táq ada he, khán he lớiq ính cammáng parnai ndon pưt lư ndô, la parnai án ính choi tamống he? Te tôm lư la Ưlla he táp tông parnai ndô. Dyơ vít ngki, nha-án ndon khoiq sáng parnai án tông, nha-án loi tông dyôn he chom. 4 Alứng Yang Arbang-pilŏ́ng apáh dyôn he chom lư piaiq nha-án tông, co án dyôn a-ưi tíc, alứng án táq a-ưi arnáq sileh. Alứng ticuoi mmo án rêh, án dyôn Arvai án choi ticuoi ngki têq táq a-ưi arnáq ŏ.

Yê-su Crit Cơt Ưlla Nhéq Cứp Nốh

5 Yang Arbang-pilŏ́ng lớiq dyôn tarneng án cơt sút máh cruong cuteq án ính teng. Máh nốh ngki cư chón ính cato inha. 6 Ma bôn ticuoi taran tớq tám uráq Yang Arbang-pilŏ́ng te inớh idô:

“Amớh inha hôm ŏ te ticuoi,

ma inha parngíh te nha-án?

Amớh ŏ inha hôm nha-án,

ma inha amoih nha-án?

7 Inha dyôn nha-án bôn chức két biq te tarneng.*

Inha dyôn nha-án bôn chức ang-ưr arớq puo,

dŏq ngai dyám náp nha-án.

8 Alứng inha dyôn nha-án sút nhéq cứp nốh.” ✡

Tớq tám uráq ntúq ndô tông te Yang Arbang-pilŏ́ng dyôn máh ticuoi cơt sút nhéq cứp nốh. Ma hoi-ndô he iyốh hôm ticuoi mmo cơt sút nhéq cứp nốh. 9 Ma he hôm Yê-su táp. Án khoiq át dơ tadưp tarneng, dyôn têq án cuchet tang nhéq tưh ticuoi, co Yang Arbang-pilŏ́ng ính choi mat ticuoi. Án chiuq dieiq arức alứng cuchet; dyơ Yang Arbang-pilŏ́ng dyôn án bôn chức ang-ưr muchứng puo. 10 Lư piaiq Yang Arbang-pilŏ́ng, án ndon teng cứp nốh alứng bán kiaq cứp nốh, lư piaiq án dyôn Yê-su chiuq a-ưi dieiq arức, dŏq táq cua arnáq án. Co án ính a-ưi náq ticuoi cơt acái án alứng têq bôn chúng chức án. Co Yê-su chiuq máh nốh dieiq arức, iki Yê-su têq cơt tôm callong choi tamống ticuoi. 11 Yê-su ndon táq dyôn mít cannính ticuoi cơt práh ŏ, alứng máh ticuoi ndon khoiq cơt práh ŏ dyơ, nha-án bôn nưm mui A-ám. Co iki, án lớiq sáng achiet ngin nha-án la em ai. 12 Yê-su táq-ntêr alứng Yang Arbang-pilŏ́ng idô:

“Cư ính pau tông dyôn em ai cư chom te nốh mái.

Tớq ntúq nha-án rum, cư cứh ayô mái.”

13 Alứng án tông idô loi:

“Cư kinứm nưm Yang Arbang-pilŏ́ng sớng.”

Alứng án tông idô hơ:

“Cư át ndô munơi alứng máh acái ndon Yang Arbang-pilŏ́ng khoiq dyôn a cư.”

14 Co máh acái Yang Arbang-pilŏ́ng bôn sáiq alứng aham, iki Yê-su cơt muchứng nha-án tưi. Án táq iki dyôn têq án cuchet, dŏq talóh pupít yang Satán la yang ndon bôn chức têq cachet ticuoi. 15 Iki Yê-su têq taláh máh ticuoi ndon cơt arớq sol nhéq pang tumống, co nha-án adáh cuchet. 16 He chom án tớq tới co án ính choi máh tarneng, ma co án ính choi máh tŏ́ng toiq A-praham. 17 Iki, Yê-su cóq cơt muchứng tháng em ai án, dŏq án têq cơt arớq ariaih top teng rit sang Yang Arbang-pilŏ́ng dyôn nha-án. Án sruiq táq lư nha-án, alứng án táq piaiq níc máh arnáq Yang Arbang-pilŏ́ng ính. Iki án táq dyôn Yang Arbang-pilŏ́ng táh luaih nha-án. 18 Lư án táp chiuq a-ưi nốh dieiq arức ndóng yang Satán tardông án ính án táq luaih. Co án chiuq máh nốh dieiq arức ngki, iki án têq tarchoi máh ticuoi ndon chiuq a-ưi nốh ndon ính tardông nha-án dyôn táq luaih.

3

Yê-su Bôn Chức Pưt Hơn Te Môi-se

1 Em ai ơi! Inha ndon khoiq tin la arớq em ai cư tưi, co Yang Arbang-pilŏ́ng khoiq arô he. Seq inha parngíh te Yê-su. Án la dyưng ati Yang Arbang-pilŏ́ng alứng cơt ariaih top teng rit sang dyôn he. 2 Án táq piaiq nhéq máh arnáq ndon Yang Arbang-pilŏ́ng anát dyôn án táq, muchứng Môi-se táq piaiq máh arnáq ndon Yang Arbang-pilŏ́ng anát dyôn Môi-se táq tớq dúng na Yang Arbang-pilŏ́ng.* 3 Khán bôn ticuoi mmo táq dúng, ngai lớiq ayô dúng, ma ngai ayô án ndon táq. Muchứng ngki tưi, ngai ayô Yê-su hơn te ngai ayô Môi-se. 4 Cứp láng dúng bôn cơt la co ticuoi táq, ma lư Yang Arbang-pilŏ́ng táp teng cứp nốh. 5 Môi-se táq tinớng lư tớq dúng Yang Arbang-pilŏ́ng co chức án la ticuoi táq arnáq Yang Arbang-pilŏ́ng, alứng án tông acớiq te máh nốh ndon Yang Arbang-pilŏ́ng ính tông tatun. 6 Ma Crit táq tinớng lư máh arnáq án tớq dúng Yang Arbang-pilŏ́ng, la arớq acái ndon Yang Arbang-pilŏ́ng ama têq bôn ưlla tưi dúng ngki. Alứng he la te dúng án tưi khán nhéq pang tumống he vứng ŏ níc, alứng he át ngcong máh nốh he ính bôn urớh.

Ticuoi Ndon Lớiq Peh

7 Iki Arvai Yang Arbang-pilŏ́ng tông idô:

“Ingái ndô khán inha cammáng parnai Yang Arbang-pilŏ́ng tông inha,

8 êq dyôn mít cannính inha cớng arớq achúc achiac inha te inớh

ndóng nha-án lớiq peh cư tớq ntúq aih.

9 Nhéq puan chít cumo nha-án hôm máh arnáq cư khoiq táq dŏq choi nha-án,

ma nha-án yôl thứq alứng lưt cư.

10 Iki cư sáng uan lư ada nha-án, dyơ cư tông idô:

Máh ticuoi ngki lớiq ính veng ngê cư,

alứng nha-án lớiq ính cammáng callong cư patáp.

11 Iki cư cantŏ́h callih idô:

‘Sút pang lang dơi cư lớiq dyôn nha-án bôn mot

tớq ntúq ien ŏ ndon cư khoiq thuan dŏq.’ ”✡

12 Em ai ơi! Cóq inha kiaq dyôn simớt êq dyôn nnáu te top inha bôn mít cannính saq alứng lớiq ính peh, dyơ nguai te Yang Arbang-pilŏ́ng la Yang tumống níc-níc. 13 Ma cứp ingái cóq inha munáq catớih munáq, ndóng ingái ndon Yang Arbang-pilŏ́ng yôl tông he, alứng he yôl cammáng án. Êq dyôn ticuoi mmo bôn mít cớng co ngê saq tarthu ticuoi ngki dyôn arbúc tớq arnáq luaih. 14 Nhéq náq he sŏ́ng mui mít alứng Crit, khán he vứng níc tớq máh nốh he tin te nsuoi tingôi nhéq pang tumống he. 15 Co tớq tám uráq Yang Arbang-pilŏ́ng khoiq tông idô:

“Ingái ndô khán inha cammáng parnai Yang Arbang-pilŏ́ng tông ada inha,

êq dyôn mít cannính inha cớng

arớq achúc achiac inha khoiq táq tớq ntúq aih.”✡

16 Nnáu cammáng ma lớiq ính peh Yang Arbang-pilŏ́ng? La nhéq máh ticuoi ndon Môi-se dông angốh te cruong Ê-yip-tô te inớh. 17 Alứng Yang Arbang-pilŏ́ng sáng nháih nhéq puan chít cumo ada nnáu? Lư án sáng nháih ada nha-án ndon táq luaih, nha-án ndon khoiq cuchet tớq ntúq aih. 18 Alứng ada nnáu án khoiq cantŏ́h callih lớiq dyôn mot tớq ntúq ien ŏ án thuan dŏq? La lư máh ticuoi ndon lớiq peh parnai án. 19 Iki he chom arlớih, nha-án lớiq têq mot la co tian nha-án lớiq tin.

4

Yang Arbang-pilŏ́ng Thuan Ntúq Ien Ŏ

1 Yang Arbang-pilŏ́ng nnáng ưq dyôn he mot tớq ntúq ien ŏ án khoiq thuan dŏq. Iki cóq he kiaq a-ŏ, dáh lơ he ớq bôn mot. 2 Co he khoiq sáng te parnai ŏ Yang Arbang-pilŏ́ng muchứng nha-án sáng tưi. Ma parnai ngki lớiq bôn tarnáp amớh dyôn nha-án, co nha-án cammáng ma lớiq tin. 3 Ma he ndon khoiq tin, he lư bôn mot tớq ntúq ien ŏ, arớq Yang Arbang-pilŏ́ng khoiq tông dyơ idô:

“Cư cantŏ́h callih idô: ‘Sút pang lang dơi

cư lớiq dyôn nha-án mot

tớq ntúq ien ŏ ndon cư khoiq thuan dŏq.’ ”✡

Ma án khoiq táq cua dyơ arnáq ngki te án tabớq teng pilŏ́ng cuteq. 4 Co tớq tám uráq Yang Arbang-pilŏ́ng, án khoiq tông te ingái tupul idô:

“Tớq ingái tupul Yang Arbang-pilŏ́ng angô,

co án khoiq táq cua nhéq máh arnáq án ính táq.”✡

5 Alứng án tông loi te arnáq ngki idô:

“Cư lớiq dyôn nha-án mot

tớq ntúq ien ŏ ndon cư khoiq thuan dŏq.”

6 Nha-án ndon cammáng parnai Yang Arbang-pilŏ́ng te nsuoi, nha-án lớiq têq mot nga ntúq ngki la co nha-án lớiq peh. Ma bôn ticuoi cannŏ́h têq mot tớq ntúq ngki. 7 Dưnh te ngki loi, Yang Arbang-pilŏ́ng tông sa te ‘Ingái ndô’, ndóng án yua puo Davit tông idô:

“Ingái ndô khán inha sáng parnai Yang Arbang-pilŏ́ng tông;

êq dyôn mít cannính inha cơt cớng.” ✡

8 Khán Yang Arbang-pilŏ́ng tông te Yô-sua dông ticuoi Isa-ra-el mot tớq cruong ien ŏ ndon Ưlla khoiq thuan dyôn nha-án, iki án lớiq táq-ntêr nnáng te ingái cannŏ́h. 9 Ma án yôl ưq ính dyôn ticuoi ndon tin án bôn át tớq ntúq ien ŏ ngki. 10 Ticuoi mmo bôn mot tớq ntúq ien ŏ ngki, ticuoi ngki lư bôn angô te máh arnáq, muchứng Yang Arbang-pilŏ́ng angô tớq án táq cua nhéq máh arnáq án ính táq.

11 Iki, cóq he catóng níc dŏq he têq bôn mot tớq ntúq ien ŏ ngki. He lớiq ính munáq mmo ớq bôn mot arớq ticuoi te nsuoi, co nha-án lớiq peh Yang Arbang-pilŏ́ng.

12 Parnai Yang Arbang-pilŏ́ng la sit alứng tumống, cơt arớq mui pla dau héng bar pa, ndon têq suat sáiq dyôn partáh te nghang; lư muchứng ngki tưi parnai Yang Arbang-pilŏ́ng mot pláh tớq mít cannính ticuoi. Án apáh máh callong he parngíh alứng máh arnáq he ính táq. 13 Lư lớiq bôn nnáu têq catốq vít te Yang Arbang-pilŏ́ng. Cứp nốh ndon bôn tớq mít cannính he, lư páh-tapốh alứng mpáh chứng mát án ndon he cóq ôi.

Yê-su La Ariaih Top Teng Rit Sang

14 Cóq he capol khớm máh callong he khoiq tin, co he bôn munáq ariaih top teng rit sang. Án la pưt alứng sút lư; án la Yê-su acái Yang Arbang-pilŏ́ng, la án ndon khoiq sớr nga pilŏ́ng. 15 He lớiq bôn ariaih top teng rit sang ndon lớiq chom mít cannính he la ieuq alứng bôn luaih. Ma he bôn ariaih top teng rit sang ndon khoiq tumúh cứp nốh ính tardông án táq luaih muchứng he tưi, ma án lớiq táq. 16 Iki he lớiq sáng adáh tớq nga Yang Arbang-pilŏ́ng dŏq seq án choi he, co án sruiq táq he, alứng án choi mat he tớq he tumúh dieiq arức.

5

1 Cứp náq ariaih top teng rit sang la ngai rêh te ticuoi cannŏ́h, alứng chóh án dyôn cơt ticuoi tang máh ticuoi cannŏ́h tớq nha-án ính seq alứng ngin luaih chứng mát Yang Arbang-pilŏ́ng. Têq án mŏp sang pannán alứng máh crơng dyôn Yang Arbang-pilŏ́ng seq Yang táh luaih dyôn nha-án. 2 Án chom táq albot ada ticuoi a-ơu alứng ticuoi clu carna, co án la ticuoi luaih muchứng nha-án tưi. 3 Tớq án mŏp sang máh crơng dyôn Yang Arbang-pilŏ́ng dŏq seq Yang táh luaih ticuoi cannŏ́h, cóq án seq Yang táh luaih dyôn án nsuoi.

4 Lớiq bôn ticuoi mmo têq rêh bôm dŏq táq arnáq pưt ndô. Cóq Yang Arbang-pilŏ́ng táp rêh án, muchứng Yang Arbang-pilŏ́ng khoiq rêh Arôn te inớh. 5 Muchứng ngki tưi, Crit lớiq bôn chóng rêh bôm dŏq cơt ariaih top teng rit sang. Ma Yang Arbang-pilŏ́ng táp rêh án, alứng tông án idô:

“Mái la Acái cư. Ingái ndô cư lư cơt A-ám mái.” ✡

6 Alứng Yang Arbang-pilŏ́ng tông tưi tớq ntúq cannŏ́h idô:

“Mái la ticuoi teng rit sang Yang Arbang-pilŏ́ng sút cứp pang,

veng chức Manchi-sadéc.” ✡

7 Ndóng Yê-su nnáng cơt ticuoi tớq pang ndô, án cớu seq te Yang Arbang-pilŏ́ng. Án nhiem yứng lư, ndóng án cớu seq Yang Arbang-pilŏ́ng taviar dyôn án vít te callong cuchet. Co án peh alứng dyám náp Yang Arbang-pilŏ́ng, iki Yang Arbang-pilŏ́ng cammáng án. 8 Tam án la Acái Yang Arbang-pilŏ́ng, ma án cóq rian peh na án chiuq nốh dieiq arức. 9 Tư án táq cua nhéq, dyơ án cơt arớq ngôl dŏq choi máh ticuoi ndon peh án dyôn bôn tumống níc-níc. 10 Alứng Yang Arbang-pilŏ́ng dŏq án la ariaih top teng rit sang veng chức Manchi-sadéc.

He Cơt Sasai Tớq Ngê Yang Arbang-pilŏ́ng

11 Bôn a-ưi nốh te callong ndô he ính tông inha, ma he sáng dieiq lư tông, co inha dyut lư chom. 12 Hoi-ndô piaiq lư la inha khoiq cơt thới pasoi ticuoi cannŏ́h, ma nnáng cóq ngai cato lieh inha máh nốh te tôm lư tớq parnai Yang Arbang-pilŏ́ng. Inha la arớq ticuoi yôl cha dôi tarnat, iyốh têq cha dôi callám.* 13 Ticuoi yôl cha dôi tarnat, án iyốh chom te parnai cato te ngê tinớng ŏ, co án yôl arớq ngai-acái. 14 Ma ticuoi khoiq cha dôi callám, án la arớq ticuoi sasai. Án chom rêh callong ŏ alứng callong saq.

6

1 Co iki, he êq rian nnáng callong he khoiq chom dyơ te ngê Crit. Ma cóq he rian callong tamme loi. Iki he têq cơt sasai tớq ngê Yang Arbang-pilŏ́ng. He lớiq bôn tông nnáng arớq te tôm lư he ngin luaih alứng nguai te máh arnáq ndon lớiq têq choi tamống he, dyơ he tin Yang Arbang-pilŏ́ng loi. 2 He lớiq bôn tông nnáng ngê ngai táq tíc na dơq alứng ngai capơiq tớq cháq ticuoi táq tíc nha-án táq arnáq Yang Arbang-pilŏ́ng. He lớiq tông nnáng te ticuoi cuchet bôn tumống lieh, alứng te Yang Arbang-pilŏ́ng sưq nhéq tưh ticuoi. 3 Khán Yang Arbang-pilŏ́ng choi, hoi-ndô he ính rian parnai tamme loi. 4 Khán bôn máh ticuoi táh ngê Yang Arbang-pilŏ́ng, imo têq nha-án ngin lieh alứng tin lieh? Nha-án khoiq át dyơ tớq ang, khoiq chim dyơ máh nốh ŏ ndon Yang Arbang-pilŏ́ng dyôn, alứng khoiq chúng tưi Arvai Yang Arbang-pilŏ́ng. 5 Nha-án chim dyơ callong ŏ te parnai Yang Arbang-pilŏ́ng alứng te chức ndon Yang Arbang-pilŏ́ng ính apáh urớh. 6 Ma khán nha-án táh ngê ngki, lớiq bôn ngai têq dông nha-án ngin lieh, alứng tin lieh Yê-su. Ndóng ngki la arớq nha-án téh lieh Acái Yang Arbang-pilŏ́ng tớq along calláng, alứng arớq nha-án pamat án chứng mát máh ticuoi cannŏ́h. 7 Cư acám te cuteq loi. Yang Arbang-pilŏ́ng dyôn callong bún nga cuteq ŏ. Cuteq ngki ngoiq dơq bo, dyơ ama bát bai dyôn máh ticuoi ndon táq cuteq ngki. 8 Ma khán cuteq ama nưm sác tangháng sớng, cuteq ngki lớiq cơt tarnáp amớh. Yang Arbang-pilŏ́ng calôih alứng táh tháng cuteq ngki.

9 Em ai ơi! He amoih lư inha. Tam he tông iki, ma he lớiq parngíh inha táq iki. He náp inha táq máh arnáq piaiq dyôn ticuoi ndon Yang Arbang-pilŏ́ng khoiq choi tamống. 10 Yang Arbang-pilŏ́ng lư dyôn cứp náq bôn cống veng lieh arnáq nha-án khoiq táq. Án lớiq clớiq máh arnáq ŏ inha táq, alứng inha apáh inha amoih án na choi níc ticuoi tin tingôi hoi-ndô. 11 Alứng he ính lư inha catóng táq níc iki tingôi tớq ingái talloiq; dyơ máh callong inha ngcong, lư inha bôn. 12 He lớiq ính inha cơt aláh. Ma he ính inha soi nha-án ndon tin alứng tanhir ính bôn máh nốh ndon Yang Arbang-pilŏ́ng par-ưq ính dyôn.

Yang Arbang-pilŏ́ng Par-ưq Alứng Cantŏ́h Callih

13 Tớq Yang Arbang-pilŏ́ng par-ưq alứng A-praham, án ính cantŏ́h callih alứng A-praham. Ma co lớiq bôn nnáu pưt hơn te án, ngki án bôiq nốh án bôm 14 idô:

“Lư cư dyôn callong bún tớq nga mái,

alứng cư dyôn mái bôn tŏ́ng toiq rứh rieng a-ưi lư.”✡

15 Tớq vít A-praham lot ngcong khoiq dưnh lư dyơ, ngki Yang Arbang-pilŏ́ng dyôn A-praham bôn máh callong án khoiq par-ưq. 16 Tớq ticuoi mmo ính cantŏ́h callih ada ticuoi cannŏ́h, án báq bôiq nốh ndon pưt hơn te án bôm. Iki lớiq bôn ngai têq tarmien nnáng. 17 Máh ngki tưi, tớq Yang Arbang-pilŏ́ng ính tông dyôn ticuoi chom simớt lư án lớiq nai tarpien máh nốh án khoiq sŏ́ng, vít án sŏ́ng, án cantŏ́h callih ada nha-án. 18 Co Yang Arbang-pilŏ́ng par-ưq alứng cantŏ́h callih, callong ngki lớiq nai cơt tarpien, alứng he chom Yang Arbang-pilŏ́ng lớiq têq táq-ntêr a-uai. Iki he tớq cưm kinứm Yang Arbang-pilŏ́ng cơt clŏ́q, alứng án khêr he dyôn capol khớm máh callong án khoiq sŏ́ng alứng he. 19 Iki, he ngcong urớh he bôn mot tớq ntúq Yang Arbang-pilŏ́ng át. Callong ngcong ngki táq dyôn mít cannính he sáng ien ŏ lư, cơt arớq ngai apŏ́ng taq calléh te plô tuoc tớq dơq dyôn catớng tuoc, dyơ lớiq adáh dơq dông nnáng. Alứng arớq ngai pơq prới ngai catáng, dyơ mot nga ntúq Yang Arbang-pilŏ́ng át tớq Dúng Sang Pưt. 20 Yê-su khoiq mot nsuoi tớq ntúq ngki dŏq án têq choi he. Án cơt arớq ariaih top teng rit sang níc-níc, veng chức Manchi-sadéc.

7

Manchi-sadéc

1 Manchi-sadéc ndô la puo cruong Salem, alứng án la ticuoi teng rit sang Yang Arbang-pilŏ́ng, la Yang ndon sút clưi nhéq te cannŏ́h. Ndóng A-praham chô te tarchíl alứng bôn rap máh puo cannŏ́h, Manchi-sadéc tumúh A-praham alứng tông callong bún ada A-praham. 2 Dyơ máh crơng ndon A-praham khoiq ial te máh puo ngki, án mŏp dyôn Manchi-sadéc mui phê te mui chít phê. (Nốh Manchi-sadéc, khán titoiq lieh la Puo Tinớng Ŏ. Alứng Puo Salem titoiq lieh la Puo Ien Ŏ.)✡ 3 He lớiq bôn sáng ngai tông te a-ám lớiq la a-i án, lớiq la te tŏ́ng toiq án. He lớiq sáng ngai tông te ingái án carnian lớiq la te ingái án cuchet. Án la arớq Acái Yang Arbang-pilŏ́ng tưi, án la ticuoi teng rit sang níc-níc.

4 Têq he chom chức Manchi-sadéc la lư pưt, co A-praham achúc achiac nhéq máh ticuoi Isa-ra-el, mŏp dyôn Manchi-sadéc phê mui chít te máh crơng án tarpíh ial te ntúq tarchíl. 5 Yang Arbang-pilŏ́ng khoiq patáp tŏ́ng toiq Lê-vi dyôn nha-án ial mui phê te mui chít phê te nhéq máh ticuoi Isa-ra-el cannŏ́h. Ma ticuoi ndon dyôn ngki la te tŏ́ng toiq A-praham, muchứng top Lê-vi tưi. 6 Manchi-sadéc tới te tŏ́ng toiq Lê-vi, ma nnáng án ial phê mui chít te A-praham. Alứng án cớu callong bún dyôn A-praham la ticuoi ndon bôn ráp callong par-ưq te Yang Arbang-pilŏ́ng. 7 Cứp náq ticuoi chom, khán tông callong bún dyôn ticuoi cannŏ́h, cóq án ndon tông ngki bôn chức pưt hơn te ticuoi ráp callong bún. Iki he chom Manchi-sadéc bôn chức pưt hơn te A-praham. 8 Alứng máh ticuoi teng rit sang Yang Arbang-pilŏ́ng te tŏ́ng Lê-vi, nha-án bôn chức ial mui phê te mui chít phê te máh ticuoi Isa-ra-el, ma nha-án nnáng cóq cuchet. Ma Manchi-sadéc, án ndon ial mui phê te inớh, ngai táq-ntêr án yôl tumống. 9 Alứng têq he tông idô: Top Lê-vi báq ial mui phê te mui chít phê te ticuoi Isa-ra-el cannŏ́h. Ma Lê-vi la arơq án mŏp mui phê nga Manchi-sadéc, ndóng A-praham mŏp mui phê nga Manchi-sadéc, 10 co ndóng A-praham mŏp mui phê nga Manchi-sadéc, Lê-vi iyốh carnian. Án nnáng át tớq cháq avốq achêh án, A-praham.

Yê-su La Arớq Manchi-sadéc

11 Nhơ te tŏ́ng toiq top Lê-vi, ticuoi Isa-ra-el bôn phep rit Yang Arbang-pilŏ́ng patáp na Môi-se. Khán top Lê-vi ndon teng rit sang ma táq piaiq nhéq, ngki ngai lớiq tông nnáng cóq bôn ticuoi cannŏ́h loi teng rit sang veng chức Manchi-sadéc, ma lớiq veng chức Arôn, tŏ́ng Lê-vi. 12 Co khán tarpien chức ticuoi teng rit sang, cóq tarpien phep rit hơ. 13 Yê-su án ndon he khoiq cato inha, án la te tŏ́ng toiq cannŏ́h; alứng tŏ́ng toiq ngki lớiq nai bôn ticuoi cơt ticuoi teng rit sang. 14 He chom arlớih Ưlla he tớq te tŏ́ng toiq Yuda. Alứng Môi-se lớiq nai tông te ticuoi te tŏ́ng toiq Yuda têq cơt ticuoi teng rit sang. 15 Iki, arnáq ndô apáh dyôn he chom arlớih lư phep rit ngki cơt tarpien, co bôn ticuoi te top cannŏ́h loi cơt ticuoi teng rit sang, la muchứng Manchi-sadéc. 16 Án lớiq cơt ticuoi teng rit sang veng phep rit ticuoi báq rêh. Ma án bôn chức cơt ticuoi teng rit sang co pang tumống án yôl tumống níc-níc. 17 Tớq tám uráq Yang Arbang-pilŏ́ng te inớh khoiq tông idô:

“Mái la ticuoi teng rit sang níc-níc

veng chức Manchi-sadéc.” ✡

18 Yang Arbang-pilŏ́ng tông iki, la án táh phep rit tieq, co phep rit ngki lớiq sit nnáng, alứng lớiq bôn tarnáp nnáng. 19 Phep rit Môi-se lớiq têq táq dyôn cơt piaiq lư. Ma hoi-ndô Yang Arbang-pilŏ́ng dyôn he ngcong bôn arnáq ŏ hơn lư loi, dŏq têq he át munơi alứng án. 20 Dyơ tư Yang Arbang-pilŏ́ng rêh Yê-su cơt ticuoi teng rit sang, án cantŏ́h callih. Ma máh ticuoi te tŏ́ng toiq Lê-vi, án lớiq cantŏ́h callih amớh. 21 Ma Yê-su cơt ticuoi teng rit sang co Arbang-pilŏ́ng cantŏ́h callih, co tớq tám uráq Yang Arbang-pilŏ́ng khoiq tông idô:

“Yang Arbang-pilŏ́ng khoiq cantŏ́h callih, alứng lớiq nai tarpien!

Mái la ticuoi teng rit sang níc-níc.”

22 Co iki Yê-su mŏp cháq án bôm dŏq táq tíc Yang Arbang-pilŏ́ng carhŏt parnai tamme ndon ŏ hơn te parnai carhŏt tieq.

23 Máh ticuoi teng rit sang te top Lê-vi la a-ưi lư. Ma nha-án lớiq têq táq dưnh, co tớq ngư cuchet, nha-án cóq cuchet. 24 Ma Yê-su tumống níc-níc; iki án têq cơt ticuoi teng rit sang lớiq nai tarpien. 25 Co iki, án têq choi tamống cứp pang ticuoi ndon ính tớq nga Yang Arbang-pilŏ́ng nhơ te án, co án tumống níc-níc, alứng án tarseq tarsuong níc nga Yang Arbang-pilŏ́ng dyôn choi nha-án.

26 Lư piaiq la he bôn ariaih top rit sang ndon práh ŏ lư. Án lớiq táq pla, lớiq nai táq luaih; án ndái te ticuoi bôn luaih, alứng án át tớq tanieng te pilŏ́ng. 27 Án lớiq arớq ariaih top teng rit sang veng chức Lê-vi. Cứp ingái cóq nha-án kiac pannán, dyơ mŏp sang dyôn Yang Arbang-pilŏ́ng, dŏq seq Yang Arbang-pilŏ́ng táh luaih nha-án nsuoi; vít ngki nha-án têq seq dyôn ticuoi cannŏ́h loi. Ma Yê-su táq nưm mui chư sớng. Tớq án mŏp sang dyôn Yang Arbang-pilŏ́ng, án mŏp cháq án táp. 28 Veng phep rit Môi-se, ticuoi ngai chóh dyôn cơt ariaih top teng rit sang yôl bôn luaih. Ma parnai Yang Arbang-pilŏ́ng cantŏ́h callih ngki tớq tatun phep rit Môi-se. Alứng parnai ngki dyôn Acái Yang Arbang-pilŏ́ng táp cơt ariaih top teng rit sang, co án táq dyôn cua nhéq cứp arnáq ndon Yang Arbang-pilŏ́ng ính.

8

Yê-su Cơt Ariaih Top Teng Rit Sang

1 Dyơ nhéq máh parnai he tông idứh, callong ndô la tôm. He bôn munáq ndon cơt ariaih top teng rit sang dŏq choi he. Án ticu pa atớm Yang Arbang-pilŏ́ng tớq pilŏ́ng. 2 Án táq arnáq teng rit sang tớq Dúng Sang lư tớq pilŏ́ng. Dúng Sang ngki tới ticuoi táq, ma Yang Arbang-pilŏ́ng táp táq.

3 Ticuoi mmo cơt ariaih top teng rit sang, ngai yua án kiac pannán alứng mŏp sang crơng cannŏ́h hơ dyôn Yang Arbang-pilŏ́ng. Iki án ndon cơt ariaih top teng rit sang cóq bôn tưi crơng mŏp sang dyôn Yang Arbang-pilŏ́ng. 4 Khán án át tớq cúc cuteq ndô, án lớiq cơt ticuoi teng rit sang, co khoiq bôn dyơ ticuoi táq arnáq mŏp crơng sang veng phep rit Isa-ra-el. 5 Arnáq nha-án táq, Yang Arbang-pilŏ́ng apáh dyôn he chom te arnáq Yê-su táq tớq pilŏ́ng. Co iki, Yang Arbang-pilŏ́ng tông Môi-se tớq án ính táq Dúng Sang Prới idô:

“Cóq mái táq cứp nốh

arớq cư apáh dyôn mái hôm tớq cóh ndô.” ✡

6 Ma Yê-su bôn arnáq pưt hơn alứng ŏ hơn te arnáq top teng rit sang tớq pang ndô. Muchứng ngki tưi, máh parnai Yang Arbang-pilŏ́ng carhŏt ada ticuoi la nhơ te Yê-su, parnai ngki pưt hơn alứng ŏ hơn te máh parnai án khoiq carhŏt te inớh, co án par-ưq ính táq callong ŏ hơn te nsuoi. 7 Khán máh parnai Yang Arbang-pilŏ́ng carhŏt te nsuoi ngki ŏ nhéq, alứng lớiq clớiq mui nốh amớh, ngki Yang Arbang-pilŏ́ng lớiq túh carhŏt nnáng chư bar. 8 Ma án tíq máh ticuoi prái án idô:

“Tớq ingái tatun, cư ính carhŏt parnai tamme

ada máh ticuoi Isa-ra-el alứng ticuoi Yuda.

9 Máh parnai cư carhŏt tamme ngki

la tới arớq parnai cư khoiq carhŏt alứng achúc achiac nha-án,

ndóng cư tec ati nha-án dông angốh te cruong Ê-yip-tô.

Co nha-án lớiq táq veng máh parnai carhŏt ngki.

Iki cư lớiq náp nnáng máh ticuoi ngki.

Máh parnai ndô la Yang Arbang-pilŏ́ng táp tông.

10 Tatun ndô cư ính carhŏt ada ticuoi Isa-ra-el idô:

Cư ính dŏq máh phep rit cư tớq cannính nha-án,

alứng cư ính taran máh phep rit cư tớq mít nha-án.

Cư cơt Yang Arbang-pilŏ́ng nha-án,

alứng nha-án cơt ticuoi prái cư.

11 Nha-án lớiq túh nnáng munáq cato munáq,

alứng em ai patáp em ai idô: ‘Cóq inha chom Yang Arbang-pilŏ́ng,’

co cứp náq nha-án chom dyơ cư,

náp te ticuoi prái ngáq tingôi tớq ticuoi ndon sút pưt lư.

12 Dyơ cư táh luaih nha-án,

alứng cư lớiq ayư nnáng máh luaih nha-án.”✡

13 Tớq Yang Arbang-pilŏ́ng carhŏt parnai tamme, ngki máh parnai án khoiq carhŏt te nsuoi cơt lớiq sit nnáng. Alứng máh parnai tieq ndon lớiq sit nnáng chón ính pít nhéq.

9

Yang Arbang-pilŏ́ng Apáh Máh Nốh Tớq Pilŏ́ng

1 Veng máh parnai Yang Arbang-pilŏ́ng carhŏt te nsuoi, la bôn phep rit cóq ticuoi táq veng khán ính sang Yang Arbang-pilŏ́ng. Alứng bôn tưi Dúng Sang Prới ndon ticuoi Isa-ra-el táq. 2 Dúng sang ngki bôn bar callúng. Callúng mui bôn den tớu alứng bôn kichơng ngai cacháq beng mŏp sang dyôn Yang Arbang-pilŏ́ng. Ntúq ngki la Ntúq Sáq Yang Arbang-pilŏ́ng. 3 Ma pa crŏ́ng prới bôn callúng bar. Callúng ngki la Ntúq Lư Sáq Yang Arbang-pilŏ́ng. 4 Callúng ngki bôn parông dyeng dŏq chŏ́ng crơng thum, alứng bôn mui lám hip ngai dŏq la Hip Parnai Carhŏt. Hip ngki ngai pŏq tớq dyeng, ma tớq callúng hip ngai cacháq mui lám o dyeng ndon bôn crơng tanna, nốh ‘mana’. Alứng ngai cacháq tarlông Arôn ndon tambáiq cơt tôl.* Alứng ngai cacháq máh mêng búl ndon Yang Arbang-pilŏ́ng khoiq taran máh parnai án carhŏt ada nha-án. 5 Tớq tanieng hip bôn bar lám chê-rup ang-ưr lư. Chê-rup ngki át tanieng hip alứng cuthêr nnár crôp carrứp hip. Carrứp ngki ngai dŏq Ntúq Yang Arbang-pilŏ́ng Táh Luaih. Ma hoi-ndô he lớiq lớp tông nhéq te máh nốh ngki.

6 Cua thuan nhéq máh nốh ngki, top teng rit sang pôq lulieh níc tớq callúng mui tớq Dúng Sang Prới. 7 Ma tớq callúng bar, nưm munáq ariaih top teng rit sang sớng têq mot. Án mot mui cumo mui chư, alứng cóq án dông aham pannán mŏp sang dŏq seq Yang Arbang-pilŏ́ng táh luaih dyôn án alứng dyôn máh ticuoi prái khoiq lơ táq luaih. 8 Tớq ngai táq iki, Arvai Yang Arbang-pilŏ́ng apáh dyôn ngai chom la ngai iyốh têq mot tớq Ntúq Lư Sáq Yang Arbang-pilŏ́ng ndóng yôl bôn dúng sang ngki. 9 Dúng sang ngki la tíc dyôn ticuoi tớq pang ngki. Tớq pang ngki ngai báq kiac pannán alứng mŏp sang crơng cannŏ́h hơ. Ma máh rit ngai táq ngki lớiq têq choi dyôn mít cannính nha-án lớiq bôn luaih. 10 Máh rit ngki tông te tanna cha, dơq ngoiq, alứng rit sarau dyôn práh. Nhéq máh arnáq ngki tông nưm te cháq ticuoi sớng, alứng Yang Arbang-pilŏ́ng patáp dơ te máh callong ngki tingôi tớq ngê tamme.

Yê-su Mŏp Sang Cháq Án Bôm

11 Ma ndóng Crit tớq, án cơt ariaih teng top rit sang, alứng án dông máh nốh ŏ ndon Yang Arbang-pilŏ́ng khoiq dyôn he. Án táq arnáq tớq Dúng Sang Prới pưt hơn alứng ŏ hơn te Dúng Sang Prới tớq cúc cuteq ndô. Dúng Sang Prới ngki tới ticuoi táq. 12 Crit teng rit sang la án mot lớng nga Ntúq Lư Sáq Yang Arbang-pilŏ́ng. Án lớiq dông aham mbeq alứng aham carrŏ́q, ma án dông aham án bôm. Dyơ án táq dyôn ticuoi têq tarcláh te luaih nha-án tớq sút pang lang dơi. 13 Ngai báq ngcráih aham mbeq alứng aham carrŏ́q tangcáh tớq cháq ticuoi lớiq práh veng rit, alứng ngai ial abŏ́h carrŏ́q ng-ông ndon ngai bóh, dyơ boi tớq cháq ticuoi ngki. Táq iki ngai táq dyôn ticuoi ngki cơt práh veng rit. 14 Ma khán aham ngki têq dyôn ticuoi cơt práh chứng mát Yang Arbang-pilŏ́ng, hơn te ngki loi aham Crit têq táq dyôn mít cannính inha cơt práh lieh. Nhơ te Arvai Yang Arbang-pilŏ́ng, ngki Crit ndon ớq luaih amớh tháng sang cháq án bôm dyôn Yang Arbang-pilŏ́ng. Co iki mít cannính inha cơt práh ŏ lieh dŏq inha têq táq arnáq Yang Arbang-pilŏ́ng ndon tumống níc-níc.

15 Crit la arớq ticuoi dông atớq parnai. Án dông parnai tamme ndon Yang Arbang-pilŏ́ng carhŏt ada máh ticuoi. Dyơ nha-án ndon Yang Arbang-pilŏ́ng rêh têq bôn máh mun án sŏ́ng choi nha-án sút pang lang dơi. Nha-án têq bôn mun ngki, la co bôn munáq cuchet tang nha-án, dŏq Yang Arbang-pilŏ́ng táh máh luaih nha-án khoiq táq, ndóng yôl veng carhŏt tieq. 16 Khán bôn ticuoi táq chớiq carhŏt mpô mun án vít án cuchet, iyốh têq mpô ndóng án yôl tumống arớq khoiq án taran dŏq tớq chớiq ngki. 17 Khán ngai chom lư simớt ticuoi ngki khoiq cuchet, ngki têq ngai mpô máh mun án. 18 Muchứng ngki tưi, máh parnai Yang Arbang-pilŏ́ng khoiq carhŏt te nsuoi cóq bôn tưi aham, dŏq têq máh parnai carhŏt ngki cơt tarvớiq. 19 Cua Môi-se tông cứp callong Yang Arbang-pilŏ́ng patáp ticuoi Isa-ra-el, dyơ án ial aham carrŏ́q tangcáh alứng aham mbeq carchúc alứng dơq. Án ial mui tarnian sác nốh hi-sớp, dyơ án talứm tớq aham alứng ngcráih tớq chớiq carhŏt nha tớq máh cháq ticuoi ngki. Alứng án tông idô: 20 “Aham ndô cơt tíc dyôn cơt tarvớiq máh parnai Yang Arbang-pilŏ́ng khoiq carhŏt ada inha.” ✡

21 Muchứng ngki tưi, án ngcráih aham tớq Dúng Sang Prới alứng tớq nhéq máh crơng tarnứng tớq Dúng Sang ngki. 22 Lư simớt, veng phep rit ngki mán cứp nốh cóq táq práh nhơ aham, alứng khán lớiq aham ngốh, lư lớiq têq táh luaih. 23 Iki máh crơng ngai táq dŏq apáh máh nốh tớq pilŏ́ng, cóq ngai táq práh veng rit ngki. Ma máh nốh tớq pilŏ́ng cóq bôn crơng mŏp sang ŏ hơn te crơng ngki. 24 Iki Crit lớiq mot tớq dúng sang ticuoi táq. Dúng sang ngki ngai táq soi arớq dúng Yang Arbang-pilŏ́ng át. Ma Crit mot tớq pilŏ́ng, alứng án át ngki hoi-ndô la dŏq atớq parnai choi he chứng mát Yang Arbang-pilŏ́ng. 25 Án ndon cơt ariaih top teng rit sang veng phep rit ticuoi Isa-ra-el, cu cumo án mot tớq Ntúq Lư Sáq Yang Arbang-pilŏ́ng, alứng án dông amot díh aham pannán hơ. Ma Crit lớiq bôn amot crơng mŏp sang a-ưi chư. 26 Khán táq iki, Crit cóq chiuq cuchet a-ưi chư náp te ingái Yang Arbang-pilŏ́ng teng pilŏ́ng cuteq. Ma hoi-ndô án tớq mui chư la piaiq dyơ, ndóng tumán ính nhéq pang ndô. Án pupít nhéq máh luaih ticuoi, co án mŏp sang cháq án táp. 27 Yang Arbang-pilŏ́ng anát cứp náq ticuoi cuchet mui chư sớng. Alứng vít ngki Yang Arbang-pilŏ́ng lư sưq nha-án. 28 Muchứng ngki tưi Crit mŏp sang cháq án mui chư sớng, dŏq ial dual máh luaih ticuoi. Urớh án tớq lieh mui chư loi. Ma án lớiq cuchet tang nnáng luaih ticuoi, ma án ính choi tamống máh ticuoi ndon ngcong án.

10

Phep Rit Tieq La Arớq Mol

1 Phep rit Yang Arbang-pilŏ́ng tông na Môi-se la arớq mol sớng, dŏq apáh te nốh lư ndon ính tớq urớh. Ma phep rit ngki lớiq bôn nốh lư ngki. Iki tam ngai mŏp sang crơng a-ưi chư tớq cứp cumo veng phep rit ngki, ma arnáq ngki lớiq têq táq dyôn ticuoi ndon ính tớq nga Yang Arbang-pilŏ́ng cơt ŏ cứp nốh. 2 Khán máh crơng ngai mŏp sang ngki têq táq dyôn ticuoi ndon sang Yang Arbang-pilŏ́ng cơt práh te máh luaih, ngki nha-án lớiq túh mŏp sang nnáng alứng nha-án lớiq chom nnáng nha-án bôn luaih. 3 Ma cứp cumo nha-án mŏp sang níc. Iki cơt arớq arnáq ngki anhác nha-án dyôn ayư níc te máh luaih nha-án khoiq táq, 4 co aham carrŏ́q tangcáh alứng aham mbeq lớiq nai têq pupít luaih ticuoi.

5 Co iki, tư Crit tớq nga cúc cuteq ndô, án tông ada Yang Arbang-pilŏ́ng idô:

“Mái lớiq ính ngai kiac pannán mŏp sang alứng mŏp sang crơng cannŏ́h,

ma mái khoiq thuan a cư dyôn cơt cháq ticuoi.

6 Mái lớiq sáng bui ngai bóh pannán

alứng mŏp sang crơng dŏq pupít luaih.

7 Dyơ cư tông idô: ‘Cư tớq nga tudô

ính veng cannính mái, Yang Arbang-pilŏ́ng ơi!

Ngai khoiq taran dyơ te arnáq cư táq

tớq tám uráq phep rit Yang Arbang-pilŏ́ng.’ ” ✡

8 Idứh he sáng Yê-su tông idô: “Mái lớiq ính ngai kiac pannán mŏp sang alứng mŏp sang crơng cannŏ́h, lớiq la bóh pannán alứng sang crơng dŏq pupít luaih, co mái lớiq sáng bui te máh nốh ngki.” Ma veng phep rit Isa-ra-el patáp cóq táq iki.

9 Dyơ Yê-su tông loi idô: “Cư tớq nga ndô ính veng cannính mái táp, Yang Arbang-pilŏ́ng ơi.”

Iki Yang Arbang-pilŏ́ng pien phep rit tieq, dyơ án dyôn phep rit tamme loi. 10 Co Yang Arbang-pilŏ́ng ính, iki án táq dyôn he cơt práh ŏ chứng mát án, nhơ Yê-su Crit cuchet tang he nưm mui chư ngki táp.

11 Cứp náq ticuoi teng rit sang veng phep rit Isa-ra-el cóq táq níc cứp ingái, alứng mŏp sang máh crơng dyôn Yang Arbang-pilŏ́ng; ma crơng ngki lớiq nai têq pupít luaih ticuoi. 12 Ma tớq Yê-su mŏp sang cháq án la mui chư ngki táp, án pupít luaih ticuoi tớq cứp pang. Cua ngki án ticu pa atớm Yang Arbang-pilŏ́ng. 13 Alứng án pớn tingôi ingái Yang Arbang-pilŏ́ng táq máh ticuoi picon án át tadưp allang dyưng án. 14 Án mŏp sang mui chư, ma án táq dyôn ticuoi tin cơt práh ŏ sút pang lang dơi chứng mát Yang Arbang-pilŏ́ng. 15 Alứng Arvai Yang Arbang-pilŏ́ng hơ khoiq tông te arnáq ngki te nsuoi idô:

16 “Yang Arbang-pilŏ́ng tông idô: ‘Urớh cư ính carhŏt ada nha-án idô:

Cư ính dŏq máh phep rit cư tớq cannính nha-án,

alứng cư ính taran máh phep rit ngki tớq mít nha-án.’ ” ✡

17 Dyơ án tông loi:

“Cư lớiq ayư nnáng máh luaih alứng arnáq saq nha-án khoiq táq.”

18 Khán Yang Arbang-pilŏ́ng khoiq táh luaih dyơ, lớiq túh cóq kiac nnáng pannán dŏq seq Yang Arbang-pilŏ́ng táh luaih.

He Têq Tớq Nga Yang Arbang-pilŏ́ng

19 Iki em ai ơi, he sáng clŏ́q lư mot tớq Ntúq Lư Sáq Yang Arbang-pilŏ́ng, la co nhơ te aham Yê-su. 20 Co nhơ te án cuchet, án pốh carna tamme, la carna tumống, dyôn he têq mot nga ntúq ngki, arớq prới ngai catáng ntúq ngki cơt tarhaq. 21 He bôn ariaih top teng rit sang. Án táp sút nhéq tớq dúng Yang Arbang-pilŏ́ng. 22 Iki cóq he tớq nga Yang Arbang-pilŏ́ng na bôn mít cannính tinớng alứng tin khớm. Mít cannính he khoiq cơt práh dyơ, lớiq bôn luaih nnáng, muchứng cháq he cơt práh tưi, co he khoiq hom tớq dơq práh. 23 Cóq he capol khớm máh callong he khoiq tin dyơ. He êq tambang parngíh, co án ndon par-ưq ada he, lư án táq arớq án khoiq par-ưq. 24 Alứng cóq he munáq choi munáq dyôn bôn mít cannính amoih alứng táq arnáq ŏ. 25 Inha êq partáh rum sang munơi arớq ticuoi cannŏ́h báq táq. Alứng cóq inha munáq catớih munáq hơn te nsuoi, co inha chom tumán ính tớq dyơ ingái talloiq.

26 Khán bôn ticuoi mmo khoiq chom dyơ parnai piaiq te Yang Arbang-pilŏ́ng, ma án patiauq táq níc arnáq lớiq piaiq, lớiq bôn nốh amớh têq pupít luaih án. 27 Ma án át rớu-ri níc te ingái Yang Arbang-pilŏ́ng ính sưq án, alứng yua án pôq nga ntúq uih chéh tandeng lư. Nhéq máh ticuoi ndon cơt picon ada Yang Arbang-pilŏ́ng cóq át tớq ntúq ngki. 28 Ticuoi mmo lớiq peh phep rit Môi-se, ngai lư cachet ticuoi ngki, lớiq sáng sruiq táq nnáng. Khán bôn bar pe náq ma tông nha-án hôm án táq luaih, dyơ ngai cachet táp. 29 Khán lư iki, imo inha parngíh piaiq ngai táq ada ticuoi ndon dếq nhot Acái Yang Arbang-pilŏ́ng? Ticuoi ngki parngíh aham Yê-su lớiq práh ŏ. Ma aham ngki táp táq dyôn Yang Arbang-pilŏ́ng carhŏt át artoi lieh alứng he. Alứng ticuoi ngki pamat Arvai Yang Arbang-pilŏ́ng ndon choi mat he. Urớh Yang Arbang-pilŏ́ng táq tôt ticuoi ngki ntáng lư loi. 30 He chom dyơ án ndon tông idô:

“Cư táp ính culieh cống ada ticuoi veng lieh máh arnáq nha-án khoiq táq.” ✡

Alứng ngai tông loi idô:

“Yang Arbang-pilŏ́ng lư sưq máh ticuoi prái án.”

31 Lư cơt arnáq crŏ́q lư ada ticuoi ndon tớq nga ati Yang Arbang-pilŏ́ng la Yang tumống níc-níc.

32 Cóq inha ayư lieh hoi-ntre, ndóng inha mbơiq tin, alứng ang te Yang Arbang-pilŏ́ng khoiq claq tớq mít cannính inha. Ngai khoiq táq inha a-ưi nốh dieiq arức, ma inha chiuq tanhir níc. 33 Ngai pamat inha alứng táq inha chứng mát ticuoi clứng. Alứng tớq ngai táq yớu inha, inha sŏ́ng chiuq munơi alứng nha-án tưi. 34 Inha khoiq sáng sruiq táq ada máh ticuoi ndon ngai cŏp alứng crál tớq coq tôt. Alứng tớq ngai pún crơng crớu inha, inha sáng bui hơr, co inha chom inha bôn crơng ŏ hơn tớq pilŏ́ng. Crơng ngki lớiq têq ngai talóh. 35 Iki êq táh mít cannính clŏ́q inha khoiq bôn te nsuoi, co mít cannính ngki bôn tarnáp lư dyôn inha. 36 Cóq inha chiuq tanhir níc, tớq cua inha táq nhéq máh arnáq Yang Arbang-pilŏ́ng ính inha táq, lư án dyôn inha bôn nốh ŏ ndon án khoiq ưq dyơ. 37 Co tớq tám uráq Yang Arbang-pilŏ́ng khoiq tông idô:

“Yôl biq ingái, án ndon tông ính tớq, lư án tớq.

Án lớiq dyut nnáng.

38 Ticuoi tinớng ŏ bôn tumống co nhơ án tin.

Ma khán ticuoi mmo carlun lieh pa crŏ́ng,

cư lớiq sáng bui cannính nnáng ada ticuoi ngki.” ✡

39 Ma he tới arớq ticuoi ndon carlun lieh pa crŏ́ng, dyơ Yang Arbang-pilŏ́ng pupít nha-án. He la ticuoi tin khớm lư, dyơ arvai he bôn tumống níc-níc.

11

Máh Ticuoi Ndon Tin Te Nsuoi

1 He tin khớm la arớq he bôn máh nốh ndon he ngcong, alứng arớq he hôm dyơ máh nốh ndon he iyốh hôm. 2 Máh ticuoi te inớh ndon tin iki, Yang Arbang-pilŏ́ng ngin nha-án la lư ŏ.

3 Nhơ he tin, he chom Yang Arbang-pilŏ́ng teng pilŏ́ng cuteq nhơ te parnai án tông. Iki máh nốh he hôm la cơt te nốh he lớiq têq hôm.

4 Nhơ Aben tin, án mŏp sang dyôn Yang Arbang-pilŏ́ng crơng ŏ hơn te Ca-in mŏp sang. Iki Yang Arbang-pilŏ́ng tông te Aben la ticuoi tinớng ŏ, co Yang Arbang-pilŏ́ng hôm crơng Aben mŏp sang la piaiq. Aben khoiq cuchet dưnh dyơ, ma arớq án yôl táq-ntêr alứng he.

5 Nhơ Ê-nóc tin, iki Yang Arbang-pilŏ́ng dông palláiq án, alứng lớiq bôn nnáu hôm nnáng án. Ma nsuoi Yang Arbang-pilŏ́ng dông án, ngai táq-ntêr te án khoiq táq dyôn Yang Arbang-pilŏ́ng sáng bui cannính. ✡ 6 Lớiq bôn nnáu têq táq bui cannính Yang Arbang-pilŏ́ng khán lớiq tin. Co ticuoi mmo ính tớq nga Yang Arbang-pilŏ́ng cóq ticuoi ngki náp simớt lư bôn Yang Arbang-pilŏ́ng, alứng Yang Arbang-pilŏ́ng lư choi máh ticuoi ndon suo án.

7 Nhơ Nô-ê tin, án peh parnai Yang Arbang-pilŏ́ng patáp, dyơ án táq tuoc pưt; co Yang Arbang-pilŏ́ng tông án nsuoi te máh nốh ính tớq ndon lớiq nai hôm. Iki abŏ́h án bôn tumống. Alứng co ngai hôm án táq arnáq ŏ, iki ngai chom nhéq tưh ticuoi cannŏ́h lư saq. Alứng Yang Arbang-pilŏ́ng náp Nô-ê la ticuoi tinớng ŏ chứng mát án co Nô-ê tin.

8 Nhơ A-praham tin, án peh ndóng Yang Arbang-pilŏ́ng yua án ngốh te ntúq án át, dyơ pôq nga ntúq cannŏ́h, la ntúq ndon Yang Arbang-pilŏ́ng ưq dyôn án cơt ưlla urớh. Dyơ án pôq sớng, lớiq chom nga mmo án ính pôq. 9 Nhơ A-praham tin, iki án át tớq cruong ndon Yang Arbang-pilŏ́ng khoiq par-ưq ính dyôn án, ma án át arớq ticuoi tumoi sớng. Án át dúng prới munơi alứng acái acháu án, I-sac alứng Yacốp, nha-án ndon Yang Arbang-pilŏ́ng dyôn chúng tưi mun ngki. 10 Co án ngcong bôn vel pưt, la vel ndon tới ticuoi ayứng, ma lư Yang Arbang-pilŏ́ng táp ayứng.

11 Sara campái A-praham la ticuoi cut, khoiq vít ngư án têq táq ama. Ma co án tin, án yôl bôn táq ama, co án náp lư parnai Yang Arbang-pilŏ́ng khoiq par-ưq alứng án. 12 Tam A-praham khoiq ieuq tô-cô, ma rứh te án clứng lư, arớq pantôr tớq pilŏ́ng, alứng arớq chuah tớq tor dơq ving-cavang lớiq rap ngiaih nnáng.

13 Máh ticuoi ndon he khoiq tông idứh, nha-án cuchet ma iyốh bôn ráp máh callong Yang Arbang-pilŏ́ng khoiq par-ưq ính dyôn nha-án. Ma nha-án khoiq hôm dyơ máh nốh ngki, ma yôl yông. Nha-án sáng bui te máh nốh ngki, alứng ngin nha-án la arớq ticuoi tumoi át dơ tớq cúc cuteq ndô. 14 Ticuoi ndon ngin iki, apáh dyôn he chom nha-án lư suo cruong tamme dŏq nha-án át. 15 Ma khán nha-án parngíh níc te cruong nha-án khoiq tôi te nsuoi, ngki têq nha-án píh chô lieh nga cruong ngki. 16 Ma nha-án ính bôn cruong ŏ hơn te ngki loi, la cruong tớq pilŏ́ng. Iki Yang Arbang-pilŏ́ng lớiq sáng achiet nha-án dŏq án la Yang nha-án, co án khoiq thuan cua dyơ mui vel pưt dyôn nha-án.

17 Co A-praham tin, iki án sŏ́ng ính kiac I-sac acái án nưm mui lám ngki mŏp sang dyôn Yang Arbang-pilŏ́ng, ndóng Yang Arbang-pilŏ́ng chim án, tam Yang Arbang-pilŏ́ng khoiq ưq alứng án, urớh án bôn tŏ́ng toiq a-ưi. 18 Yang Arbang-pilŏ́ng khoiq tông dyơ te acái ngki idô: “Nhơ te I-sac, cư táq dyôn mái bôn tŏ́ng toiq.”✡

19 Ma A-praham náp lư Yang Arbang-pilŏ́ng têq dyôn acái án tumống lieh te cuchet. Iki Yang Arbang-pilŏ́ng culieh lieh acái án nga án, arớq acái án bôn tumống lieh te cuchet.

20 Nhơ I-sac tin, án tông callong bún dyôn Yacốp alứng Ê-sau veng te arnáq iyốh cơt.

21 Co Yacốp tin, tớq án tumán ính cuchet, án tayứng cláq tarlông alứng tông callong bún dyôn máh acái Yô-sep ndóng án sang tám Yang Arbang-pilŏ́ng.✡

22 Nhơ Yô-sep tin, tớq án tumán cuchet, án tông acớiq te ingái Yang Arbang-pilŏ́ng dyôn ticuoi Isa-ra-el ngốh te cruong Ê-yip-tô. Dyơ án patáp nha-án dông achô nghang án.

23 Co a-i a-ám Môi-se tin, iki nha-án catốq án nhéq pe kisái náp te ingái a-i án carnian. Co nha-án hôm án amaiq ŏ, alứng nha-án lớiq sáng adáh parnai puo yua.

24 Nhơ Môi-se tin, tớq án sasai án lớiq dyôn ngai dŏq nnáng án la acháu puo Ê-yip-tô, 25 co án sáng khaq chiuq dieiq arức munơi alứng ticuoi ndon veng Yang Arbang-pilŏ́ng, aláng veng callong saq ndon dyôn án cơt bui muhúiq sớng. 26 Án parngíh khán chiuq ngai tông án co tian án veng Crit, ngki bôn tarnáp hơn te máh mun ntưn tớq cruong Ê-yip-tô, co án ngcong urớh án bôn ráp cống ŏ.

27 Co Môi-se tin, iki án ngốh te cruong Ê-yip-tô. Án lớiq adáh amớh puo pi-ốh án. Ma án chiuq níc, co án khoiq hôm án ndon ngai lớiq têq hôm. 28 Co Môi-se tin, án dyôn ticuoi Isa-ra-el veng máh phep rit Yang Arbang-pilŏ́ng patáp nha-án dŏq ayư Ingái Ngốh,* díh án ngcráih aham hơ. Dyơ tarneng Yang Arbang-pilŏ́ng cachet nhéq máh acái pông ticuoi Ê-yip-tô, ma lớiq bôn cachet acái pông ticuoi Isa-ra-el.

29 Co ticuoi Isa-ra-el tin, iki têq nha-án dyang dơq ving-cavang Cusáu ndóng Yang Arbang-pilŏ́ng payáh dơq cơt carna cuteq preng dyôn nha-án bôn ticaq pôq. Ma tư máh ticuoi Ê-yip-tô veng nha-án, dyơ dơq ngki culứp nhéq máh ticuoi ngki.

30 Co ticuoi Isa-ra-el tin, ngki nha-án pôq viel carrống vel Yê-ri-cô. Tớq nha-án viel bôn tupul ingái, carrống ngki cơt arlíh nhéq.

31 Rahap la cán táiq cháq, ma co án tin, án lớiq bôn cuchet mui parrứh alứng ticuoi tớq vel Yê-ri-cô ndon lớiq peh parnai Yang Arbang-pilŏ́ng. Án bôn tumống co án khoiq ial cannính ticuoi Isa-ra-el ndon pôq tituaiq vel ngki, dyơ choi nha-án dyôn ngốh pôq ien ŏ.

32 Ma imo têq cư ngiaih nhéq ticuoi tin ngki? Khán cư ính roih nhéq máh arnáq nha-án táq, cư lư lớiq rap mmŏ. Cư lớiq lớp tông te Kê-dien, Barac, Sam-sôn, Yêp-thê, Davit, Samu-el, alứng máh ticuoi tang ngcang Yang Arbang-pilŏ́ng. 33 Co nha-án tin, nha-án bôn chíl rap cruong cannŏ́h, nha-án táq arnáq tinớng tupứng, alứng nha-án bôn parnai ndon Yang Arbang-pilŏ́ng khoiq par-ưq. Co nha-án tin, nha-án capát ngcang cula pưt, 34 nha-án pupát uih chéh pallô hớp lư, alứng viar vít te pla dau. Nha-án la ieuq, ma nha-án cơt rêng loi. Nha-án clŏ́q lư tarchíl, alứng chuih top líng te cruong cannŏ́h lúh pardach nhéq. 35 Máh cán ndon bôn acái cayieq nha-án khoiq cuchet ma môih lieh. Bôn ticuoi te top nha-án, ngai táq dieiq arức alứng cachet. Ma nha-án chiuq níc, lớiq ính ngin callong ngai yua nha-án cóq ngin, dŏq nha-án têq bôn tarcláh. Co nha-án sáng ŏ hơn la bôn tumống níc-níc alứng Yang Arbang-pilŏ́ng. 36 Bôn ticuoi ndon ngai ca-iep capriaq, ngai tính, ngai chóq, alứng ngai crál tớq coq tôt. 37 Ngai táq nha-án a-ưi nốh: Án ndon ngai alpóh tớq búl, án ndon ngai cưo cơt bar béq, án ndon ngai tráh tớq dau. Ticuoi tin ngki tớc tampớc ngcár cưu alứng ngcár mbeq, co nha-án kidit alứng chiuq ngai táq toiq bap lư. 38 Máh ticuoi ndon chiuq a-ưi nốh dieiq arức, lớiq piaiq nha-án át tớq cúc cuteq ndô. Piaiq lư la nha-án át tớq ntúq ŏ hơn te cúc cuteq ndô. Ma nha-án tôi tudô pôq tuki tớq ntúq aih, tớq cóh, tớq cưp, alứng tớq hŏ́ng cuteq. 39 Co nhéq máh nha-án tin, iki Yang Arbang-pilŏ́ng ngin nha-án táq piaiq. Ma án iyốh dyôn máh callong ndon án khoiq par-ưq ada nha-án. 40 Co án khoiq thuan dŏq nốh ŏ hơn te ngki loi dyôn he, dŏq nha-án bôn chúng munơi alứng he tưi. Iki án lư táq cua nhéq cứp arnáq pưt ndon án khoiq par-ưq ada ticuoi.

12

He Me Nga Yê-su

1 Co iki, nhéq máh ticuoi tin te nsuoi arớq nha-án át me níc nga he ndon tin tatun. Cơt arớq he talúh tampring, ính chom ticuoi mmo rap talúh yông alứng chái hơn. Iki he cóq luaiq táh nhéq máh crơng ntáng ndon he cui, alứng cóq he viar te máh arnáq luaih ndon táq dyôn he arbúc. Dyơ he talúh dyôn cloiq carna ngai yua he talúh. 2 He cóq me níc nga Yê-su, án ndon plô soi te callong he tin. Co án ngcong bôn callong bui tatun, án chiuq cuchet tớq along calláng. Án lớiq sáng achiet te án cuchet tớq along calláng. Alứng hoi-ndô án ticu pa atớm Yang Arbang-pilŏ́ng tớq ntúq Yang Arbang-pilŏ́ng sút. 3 Cóq inha parngíh níc te án ndon chiuq tanhir máh arnáq ticuoi luaih táq ada án. Khán inha parngíh te án, ngki inha lớiq sáng aleq aláh alứng lớiq pê cannính.

Yang Arbang-pilŏ́ng Paclieq

4 Inha iyốh tumúh ngai chớt lớiq la pớiq co tian inha lớiq ính táq arnáq luaih. 5 Alứng inha khoiq clớiq dyơ máh parnai Yang Arbang-pilŏ́ng khêr inha alứng dŏq inha la top acái án. Án khoiq tông idô:

“Máh acái cư ơi! Cóq inha cammáng tớq Ưlla dyŏq inha,

inha êq uan tớq án paclieq inha.

6 Co Yang Arbang-pilŏ́ng amoih inha, co iki án paclieq.

Alứng án paclieq cứp náq ticuoi ndon án ngin acái án.”✡

7 Cóq inha chiuq tớq Yang Arbang-pilŏ́ng paclieq inha, co inha chom án ngin inha la acái án. Lớiq bôn ticuoi mmo ma lớiq paclieq acái. 8 Ma khán Yang Arbang-pilŏ́ng lớiq paclieq inha arớq án paclieq máh acái án, ngki inha tới lư acái án. Inha la arớq acái tarríh sớng. 9 Máh ticuoi a-ám tớq pang ndô báq paclieq he, alứng he dyám náp nha-án. Clưi te ngki loi cóq he dyám náp A-ám he tớq pilŏ́ng, dŏq he têq bôn tumống níc-níc. 10 A-ám he tớq pang ndô báq paclieq ndóng he yôl ngai-acái. Nha-án paclieq he veng mít cannính nha-án parngíh la piaiq. Ma tớq Yang Arbang-pilŏ́ng paclieq he, án táq dyôn he bôn tarnáp te arnáq án paclieq, co án ính he bôn chúng tưi ngê práh ŏ na án. 11 Ndóng ngai paclieq he, ngki he lớiq sáng bui. He sáng anguaq. Ma tatun, máh ticuoi ndon Yang Arbang-pilŏ́ng paclieq cơt ticuoi tinớng ŏ alứng át ien ŏ.

Tông Catớih Sa

12 Iki cóq inha carlúh carsuong. Êq aleq aláh nnáng. 13 Cóq inha pôq na carna tinớng, dŏq táq dyôn ticuoi ndon bôn mít cannính ieuq thor lớiq clu carna nnáng, ma cơt bánh rêng lieh.

14 Cóq inha sisuo dyôn át ien ŏ alứng ticuoi cannŏ́h. Alứng cóq inha suo dyôn bôn mít cannính práh ŏ. Khán ticuoi mmo lớiq bôn mít cannính práh ŏ, ngki án lớiq têq hôm Yang Arbang-pilŏ́ng. 15 Cóq inha me dyôn a-ŏ, êq dyôn ngai te top inha partáh te Yang Arbang-pilŏ́ng ndon choi mat he. Êq dyôn ticuoi mmo tớq top inha cơt arớq riaih atáng dáh lai alứng pưt asớr, dyơ táq dyôn a-ưi náq ticuoi cơt rúng pít. 16 Cóq inha me dyôn a-ŏ, êq dyôn cán conh te top inha tới campái cayieq ma bíq munơi. Êq dyôn ticuoi mmo pirê ngê Yang Arbang-pilŏ́ng arớq Ê-sau khoiq pirê chức án la acái conh pông. Co án ính cha mui pêl, iki án táiq chức ngki. 17 Inha chom, tớq tatun án ính a-ám án tông callong bún dyôn án. Án nhiem ức-áh pi-ưl, ma án lớiq têq bôn lieh chức ndon án khoiq táh.

Parnai Carhŏt Te Inớh Alứng Parnai Carhŏt Hoi-ndô

18 Inha tới arớq ticuoi Isa-ra-el te inớh ndóng Yang Arbang-pilŏ́ng khoiq carhŏt ada nha-án. Nha-án khoiq hôm alứng bôn capơiq cóh Si-nai. Nha-án hôm palla uih tớq cóh ngki, ngiau tứng-pứng, tiu-iu, alứng tarso tar-uat. 19 Nha-án sáng sieng tangcoi, alứng sieng Yang Arbang-pilŏ́ng tông. Ma nha-án tarseq lớiq dyôn sieng ngki tông nnáng, 20 co nha-án lớiq rap cammáng te sieng ngki patáp idô:

“Khán ticuoi lớiq la pannán ma adưr cóh ngki,

cóq cachet án na ial búl tíq án.” ✡

21 Máh nốh ndon nha-án hôm táq dyôn nha-án sáng adáh lư, tingôi Môi-se tông idô:

“Cư sáng adáh lư tingôi cháq chớn dyandyír nhéq.”✡

22 Ma inha khoiq tớq nga cóh Si-ôn la ntúq sang tám Yang Arbang-pilŏ́ng tớq pilŏ́ng. Inha khoiq tớq nga vel Yaru-salem tớq pilŏ́ng la ntúq Yang Arbang-pilŏ́ng ndon tumống níc-níc át. Inha khoiq tớq nga ntúq bôn clứng lư tarneng Yang Arbang-pilŏ́ng át, tingôi lớiq rap ngiaih nnáng. 23 Alứng inha khoiq tớq nga ntúq máh acái pông Yang Arbang-pilŏ́ng rum, nha-án ndon sớr nsuoi nga pilŏ́ng. Nốh nha-án, ngai khoiq taran dŏq tớq pilŏ́ng. Inha khoiq tớq nga Yang Arbang-pilŏ́ng, án ndon sưq nhéq tưh ticuoi. Inha khoiq tớq nga ntúq bôn arvai ticuoi tinớng ŏ. Tớq máh ticuoi ngki táq cua máh arnáq Yang Arbang-pilŏ́ng yua nha-án táq, dyơ arvai nha-án át ntúq ngki. 24 Alứng inha khoiq tớq nga Yê-su, án ndon atớq parnai tamme ndon Yang Arbang-pilŏ́ng carhŏt ada inha. Inha khoiq tớq nga aham Yê-su ndon ngai ngcráih. Aham ngki cơt tíc dyôn chom te nốh ŏ hơn te aham Aben. 25 Cóq inha me dyôn a-ŏ, dáh lơ mít inha lớiq ính cammáng parnai án cato inha. Máh ticuoi ndon lớiq ính cammáng parnai Yang Arbang-pilŏ́ng patáp na Môi-se, ticuoi ngki lớiq têq viar te ngai táq nha-án. Khán iki, imo têq he viar te ngai táq he, khán he nguai te án ndon tông he te pilŏ́ng. 26 Yang Arbang-pilŏ́ng khoiq tông te nsuoi iki, sieng án táq dyôn cuteq cacưt. Ma hoi-ndô án par-ưq idô:

“Yôl mui chư loi cư ính táq dyôn cơt cacưt sa,

lớiq nưm cuteq sớng, ma díh pilŏ́ng hơ.”✡

27 Co án tông “yôl mui chư loi,” iki he chom cứp nốh ndon cacưt ính cơt pít nhéq, la máh nốh án khoiq teng. Ma máh nốh lớiq bôn cacưt, ngki yôl bôn níc.

28 Co iki, he si-ơn lư he bôn cruong lớiq têq cacưt. He sang tám Yang Arbang-pilŏ́ng na mít dyám náp alứng adáh án, 29 co Yang Arbang-pilŏ́ng he la arớq palla uih ngcat nhéq cứp nốh.✡

13

Arnáq Ndon Táq Dyôn Yang Arbang-pilŏ́ng Sáng Bui

1 Cóq inha munáq amoih munáq arớq em ai. 2 Inha êq clớiq táq mát móh ang ada ticuoi tumoi, co inha lớiq chom ticuoi ngki la nnáu. Bôn ticuoi ndon chứm chiam ticuoi tumoi, ma nha-án lớiq chom tumoi ngki la tarneng Yang Arbang-pilŏ́ng. 3 Cóq inha ayư táq ŏ ada ticuoi át tớq coq tôt, la arớq inha át tớq coq tôt alứng nha-án tưi. Alứng cóq inha ayư te ticuoi ndon tumúh dieiq arức, la arớq inha tumúh dieiq arức ngki tưi.

4 Cơt campái cayieq la lư ŏ, alứng nha-án bíq munơi la lớiq bôn luaih amớh. Ma ticuoi ndon tới campái cayieq ma bíq munơi, lớiq la tarpíh campái cayieq ngai, Yang Arbang-pilŏ́ng lư táq tôt ticuoi ngki.

5 Tớq pang tumống inha, inha êq ham tien práq. Ma cóq inha sáng bui cannính te máh crơng inha bôn, co Yang Arbang-pilŏ́ng khoiq tông idô:

“Cư lớiq bôn táh inha lớiq la át yông te inha.”✡

6 Co iki he cơt clŏ́q lư cato idô:

“Lư Yang Arbang-pilŏ́ng táp choi cư.

Cư lớiq sáng adáh amớh.

Ticuoi lớiq têq táq amớh ada cư.” ✡

7 Cóq inha ayư ticuoi ndon khoiq ayông top inha te nsuoi. Nha-án khoiq cato inha parnai ŏ te Yang Arbang-pilŏ́ng. Cóq inha parngíh lieh te pang tumống nha-án, alứng cóq inha soi arớq nha-án tin.

8 Yê-su Crit la muchứng níc te inớh tingôi hoi-ndô, alứng tingôi sút nhéq cứp pang lang dơi.

9 Inha êq dyôn ngai tardông inha veng a-ưi ngê ndái te parnai ŏ. Ŏ lư la mít cannính he cơt khớm nhơ te Yang Arbang-pilŏ́ng choi mat he. Mít cannính he lớiq têq cơt khớm co te he veng rit te tanna cha. Rit ngki lớiq têq choi amớh ticuoi ndon táq veng. 10 He bôn tưi rit mŏp sang. Ma ticuoi veng phep rit Isa-ra-el, lớiq têq chúng rit he. 11 Án ndon cơt ariaih top teng rit sang veng phep rit Isa-ra-el báq dông aham pannán amot tớq Ntúq Lư Sáq Yang Arbang-pilŏ́ng, dŏq cơt crơng mŏp sang pupít máh luaih ticuoi. Ma cháq pannán ngki ngai bóh culái tieh ntúq ticuoi át. 12 Muchứng ngki tưi, Yê-su chiuq cuchet culái tieh ngáh callống carrống vel, dŏq án têq táq dyôn máh ticuoi cơt práh ŏ nhơ aham án. 13 Co iki, he cóq ngốh te ntúq ticuoi át munơi alứng án nga culái tieh, dŏq chiuq dieiq arức munơi alứng án. 14 Co tớq cúc cuteq ndô, ớq vel dyôn he têq át níc-níc, ma he ngcong urớh bôn vel têq he át níc-níc. 15 Iki he cóq si-ơn níc Yang Arbang-pilŏ́ng. He táq iki la arớq he mŏp sang dyôn Yang Arbang-pilŏ́ng na parnai ayô nốh án, ma nhơ Yê-su dông atớq parnai ngki nga án. 16 Inha êq clớiq táq arnáq ŏ alứng choi yớu. Khán inha táq iki, la cơt arớq crơng inha mŏp sang táq dyôn Yang Arbang-pilŏ́ng sáng bui cannính.

17 Cóq inha peh ticuoi sút tớq top tin, alứng ial ngê nha-án ính, co nha-án la ticuoi kiaq me arvai inha. Alứng urớh Yang Arbang-pilŏ́ng plốh lieh nha-án te máh arnáq inha khoiq táq. Khán inha peh, nha-án sáng bui cannính choi inha. Ma khán inha lớiq peh, nha-án sáng anguaq. Alứng khán inha táq dyôn nha-án sáng anguaq, arnáq ngki lớiq bôn tarnáp amớh dyôn inha. 18 Seq inha cớu choi he hơ. Mít cannính he lớiq tíq he bôn luaih ada Yang Arbang-pilŏ́ng, alứng he ính lư táq níc arnáq piaiq. 19 Ma cư seq inha cớu choi cư a-ưi lư loi, dŏq Yang Arbang-pilŏ́ng choi cư bôn chái tumúh lieh inha.

Cớu Dyôn Nha-án

20-21 Yang Arbang-pilŏ́ng khoiq choi tamống Yê-su Ưlla he. Yê-su la arớq ticuoi bán pannán cưu ŏ, co án dyôn aham án ngốh la dŏq cơt tarvớiq máh parnai Yang Arbang-pilŏ́ng khoiq carhŏt ada ticuoi. Cư seq Yang Arbang-pilŏ́ng, án ndon dyôn callong ien ŏ, choi dyôn inha bôn cứp nốh ŏ dŏq inha têq táq piaiq arớq án ính inha táq. Cư seq án táq tớq mít cannính inha dyôn inha táq veng cannính án ính, nhơ Yê-su Crit. Cóq he ayô níc Yê-su Crit tingôi sút pang lang dơi. Amen.

Parnai Talloiq

22 Em ai ơi, cư seq cucúh inha! Seq inha cammáng máh parnai cư khoiq catớih inha. Co cư taran chớiq alang ndô biq parnai sớng. 23 Cư ính tông dyôn inha chom te Ti-muthê em ai he, ngai khoiq taláh án dyơ. Khán án chái tớq nga tudô, cư ính dông án pôq alứng cư, tớq cư pôq alang inha.

24 Seq inha carhanh máh ticuoi sút inha tớq top tin, alứng máh ticuoi tin hơ. Top tin tớq cruong I-tali ndô cơiq parnai carhanh inha tưi.

25 Cư seq Yang Arbang-pilŏ́ng choi mat nhéq náq inha.

✡ 1:5 1:5 Cứh Ayô 2:7

✡ 1:6 1:6 Patáp Lieh 32:43

✡ 1:7 1:7 Cứh Ayô 104:4

✡ 1:9 1:9 Cứh Ayô 6-7

✡ 1:12 1:12 Cứh Ayô 102:25-27

✡ 1:13 1:13 Cứh Ayô 110:1

* 2:7 2:7 Lớiq la “chức tadưp tarneng án, ma lớiq dưnh.”

✡ 2:8 2:8 Cứh Ayô 8:4-6

* 3:2 3:2 Dúng Yang Arbang-pilŏ́ng la acám te nhéq tưh ticuoi veng ngê án.

✡ 3:11 3:11 Cứh Ayô 95:7-11

✡ 3:15 3:15 Cứh Ayô 95:7-8

✡ 4:3 4:3 Cứh Ayô 95:11

✡ 4:4 4:4 Uráq Te Tôm 2:2

✡ 4:7 4:7 Cứh Ayô 95:7-8

✡ 5:5 5:5 Cứh Ayô 2:7

✡ 5:6 5:6 Cứh Ayô 110:4

* 5:12 5:12 Parnai acám ndô tông te ticuoi uq tóh ma iyốh têq cha sáiq.

✡ 6:14 6:14 Uráq Te Tôm 22:17

✡ 7:2 7:2 Uráq Te Tôm 14:17-20

✡ 7:17 7:17 Cứh Ayô 110:4

✡ 8:5 8:5 Ngốh Te Ê-yip-tô 25:40

✡ 8:12 8:12 Yê-ramie 31:31-34

* 9:4 9:4 Tarlông ndô la tíc Yang Arbang-pilŏ́ng rêh Arôn. Me tớq uráq Pachúng Tŏ́ng Toiq 17:8-10.

✡ 9:20 9:20 Ngốh Te Ê-yip-tô 24:8

✡ 10:7 10:7 Cứh Ayô 40:6-8

✡ 10:16 10:16 Yê-ramie 31:33-34

✡ 10:30 10:30 Patáp Lieh 32:35-36

✡ 10:38 10:38 Ha-bacúc 2:3, 4

✡ 11:5 11:5 Uráq Te Tôm 5:21-24

✡ 11:18 11:18 Uráq Te Tôm 21:12

✡ 11:21 11:21 Uráq Te Tôm 47:31

* 11:28 11:28 Ingái ngki nha-án cha ayư ingái Yang Arbang-pilŏ́ng choi nha-án ngốh te cruong Ê-yip-tô te inớh.

✡ 12:6 12:6 Pha-nha 3:11-12

✡ 12:20 12:20 Ngốh Te Ê-yip-tô 19:12-13

✡ 12:21 12:21 Patáp Lieh 9:19

✡ 12:26 12:26 Hacai 2:6

✡ 12:29 12:29 Patáp Lieh 4:24

✡ 13:5 13:5 Patáp Lieh 31:6

✡ 13:6 13:6 Cứh Ayô 118:6-7

Yacơ

1

2

3

4

5

Yacơ

Taran Chớiq Alang

Parnai Cato

Tám uráq ndô Yacơ taran sám 45 tớq 50 cumo vít Yê-su carnian. Ngai tông Yacơ la a-em Yê-su, alứng án cơt plô tớq top tin tớq vel pưt Yaru-salem, tớq vít Yê-su cuchet. Án taran chớiq alang ndô dŏq tông dyôn nhéq máh acái Yang Arbang-pilŏ́ng ndon át parsáng parsaiq tớq cứp cruong chom tưi.

Yacơ taran tông te arnáq ráp pasôl ticuoi súc alứng ticuoi kidit; êq táq lớiq li. Án cato la êq tông Yang Arbang-pilŏ́ng tardông ticuoi táq ngê saq, co ngê saq chóng ngốh te mít cannính ticuoi. Máh ticuoi tin cóq peh parnai Yang Arbang-pilŏ́ng, cóq parngíh nsuoi te máh parnai ính tông, cóq bôn mít cannính práh ŏ, alứng cóq asiar cháq. Án cato te callong tubáiq ndon tớq te Yang Arbang-pilŏ́ng, alứng callong tubáiq ndon tớq te ticuoi tớq pang ndô.

1

1 Cư la Yacơ taran parnai alang ndô cơiq alang inha. Cư la ticuoi ndon sŏ́ng táq arnáq dyôn Yang Arbang-pilŏ́ng alứng dyôn Yê-su Crit Ưlla he. Cư taran chớiq ndô cơiq alang nga mui chít la bar top tŏ́ng toiq Isa-ra-el* ndon át parsáng parsaiq tớq cứp cruong.

Ticuoi Veng Tapun Yê-su Cóq Chiuq Tanhir Callong Dieiq Arức

2 Em ai ơi! Máh callong dieiq arức ndon tớq nga inha, cóq inha náp callong ngki la callong bui, 3 co inha chom callong dieiq arức ndô tớq dŏq chim inha tin Yang Arbang-pilŏ́ng simớt simơi, ma lớiq. Alứng callong dieiq arức ndô choi mít cannính inha dyôn rap tanhir. 4 Tớq inha rap chiuq callong dieiq arức, ngki mít cannính inha cơt khớm lư. Iki mít cannính inha lớiq bôn ớq mui callong ŏ amớh chứng mát Yang Arbang-pilŏ́ng. 5 Khán bôn ticuoi te inha ma ớq callong tubáiq, cóq án seq te Yang Arbang-pilŏ́ng. Dyơ Yang Arbang-pilŏ́ng lư dyôn án bôn nốh án seq. Alứng Yang Arbang-pilŏ́ng lớiq nai pi-ốh ticuoi seq te án. 6 Ma tớq inha seq te Yang Arbang-pilŏ́ng, cóq inha tin. Inha êq parngíh Yang Arbang-pilŏ́ng lớiq dyôn callong inha seq. Ticuoi mmo ma parngíh iki, ticuoi ngki la arớq dơq calchớq ndóng cuyiel phớt, dyơ cơt chúc-chớc níc. 7 Ticuoi arớq iki lớiq têq ngcong bôn ráp callong amớh án seq te Yang Arbang-pilŏ́ng. 8 Án bôn bar mít, iki án bôn a-ưi parngíh, ma lớiq chom amớh án lư ính parngíh.

Ticuoi Kidit Alứng Ticuoi Súc

9 Máh em ai tớq top tin ndon kidit, cóq nha-án sáng bui ơn, co nha-án cơt pưt tưi chứng mát Yang Arbang-pilŏ́ng. 10 Ma máh em ai tớq top tin ndon súc, cóq nha-án sáng bui ơn, co Yang Arbang-pilŏ́ng lớiq náp amớh crơng ntưn nha-án bôn tớq pang ndô. Co urớh nha-án cóq cuchet pít muchứng pier sác. 11 Mát pandang claq rêng lư, dyơ cơt puoq téng-péng, alứng pier sác cơt preng nha tarril. Iki pier ngki cơt abuoiq nhéq, lớiq ŏ nnáng. Ticuoi súc la muchứng ngki tưi. Nha-án tál lư ính bôn a-ưi ntưn, ma nha-án lớiq chom ingái mmo nha-án cuchet.

Callong Ndon Tardông Ticuoi Táq Luaih

12 Bún lư ticuoi ndon tanhir callong dieiq arức, co vít án tanhir, án bôn cống la tumống níc. Yang Arbang-pilŏ́ng khoiq ưq ính dyôn nhéq tưh ticuoi ndon amoih án bôn tumống níc. 13 Ticuoi mmo sáng ính táq arnáq luaih, án lớiq têq tông Yang Arbang-pilŏ́ng tardông án táq arnáq ngki, co Yang Arbang-pilŏ́ng lớiq nai táq luaih, alứng lớiq nai tardông ticuoi táq arnáq luaih. 14 Ma ngê tớq mít cannính ticuoi bôm báq ham táq arnáq saq. Iki, ngê ngki tardông ticuoi táq arnáq luaih. 15 Khán callong saq khoiq hŏn tớq mít cannính ticuoi, ticuoi ngki lư táq arnáq luaih. Alứng khán arnáq luaih ngki cơt pưt asớr tớq mít cannính ticuoi ngki, urớh ticuoi ngki cuchet. 16 Ơ em ai ơi! Cư sáng amoih lư inha. Iki cư lớiq ính inha clúq cháq inha bôm. 17 Cưp nốh ŏ he bôn la siar te pilŏ́ng. Yang Arbang-pilŏ́ng táp dyôn he bôn callong ngki, alứng he lớiq ớq mui nốh ŏ amớh. Yang Arbang-pilŏ́ng khoiq teng cứp callong ang tớq pilŏ́ng. Callong ang ngki tarpien níc, tráh alứng pum. Ma Yang Arbang-pilŏ́ng lớiq nai tarpien; cưp cumo muchứng níc. 18 Yang Arbang-pilŏ́ng rêh he dyôn cơt acái án la co nhơ parnai piaiq te án. Dyơ Yang Arbang-pilŏ́ng dyôn he cơt pưt hơn te cứp nốh án khoiq teng.

Cammáng Alứng Táq Veng

19 Inha la em ai ndon cư amoih lư. Iki cư ính inha cammáng máh parnai ndô cư cato inha. Cứp náq inha cóq cammáng chái, ma táq-ntêr iláq. Alứng êq chái nháih, 20 co mít cannính nháih lớiq têq táq arnáq tinớng ŏ te Yang Arbang-pilŏ́ng. 21 Iki, cóq inha táh nhéq máh arnáq saq inha báq táq alứng ngê luaih inha báq veng. Alứng cóq inha ráp ial parnai ndon Yang Arbang-pilŏ́ng khoiq chóh tớq mít cannính inha, na mít lambŏt, co parnai ngki têq dyôn arvai inha bôn tumống níc.

22 Cóq inha táq veng simớt lư parnai Yang Arbang-pilŏ́ng. Inha êq cammáng muhoi, dyơ clớiq táp. Khán inha khoiq sáng parnai Yang Arbang-pilŏ́ng, ma inha lớiq veng lư simớt, inha chóng thu mít inha bôm. 23 Co ticuoi mmo cammáng parnai Yang Arbang-pilŏ́ng ma án lớiq táq veng, án la arớq ticuoi clớng tallớng. 24 Án hôm rớp án arlớih lư, ma tư án pôq te tallớng, án clớiq táp rớp án. 25 Ma bún lư ticuoi mmo ial simớt simơi máh parnai ŏ te Yang Arbang-pilŏ́ng, co parnai ngki têq taláh án te cơt sol ngê luaih. Ticuoi ngki táq veng níc parnai ŏ, ngki án lớiq cammáng muhoi dyơ clớiq táp. Án táq veng níc máh parnai ngki khoiq cato. Ticuoi ngki bôn callong bún te Yang Arbang-pilŏ́ng, la veng lieh máh arnáq án khoiq táq.

26 Khán ticuoi mmo parngíh án veng ngê Yang Arbang-pilŏ́ng piaiq lư, ma án lớiq chom bán ntaq án, ngki án thu mít án bôm. Ngê án veng lớiq cơt tarnáp amớh. 27 Ngê ndon Yang Arbang-pilŏ́ng náp práh ŏ alứng lớiq bôn ngai têq tông luaih, la idô: Mui la tarchoi cán cammai acái cumuiq te callong dieiq arức. Bar la viar yông te arnáq saq tớq pang ndô.

2

Êq Táq Ndái Ada Ticuoi Súc Alứng Ticuoi Kidit

1 Em ai ơi! Inha khoiq tin dyơ Yê-su Crit Ưlla he, án ndon bôn chức sút clưi nhéq te cannŏ́h. Iki inha êq táq ndái ada ticuoi súc alứng ticuoi kidit. 2 Cư acám idô: “Khán bôn bar náq tớq nga dúng sang inha. Munáq la ticuoi súc. Án tamiat tammiat dyeng alứng tớc tampớc amaiq ŏ. Ma munáq loi la ticuoi kidit. Án tớc tampớc anhoh lư. 3 Báq inha dyám náp ticuoi tớc tampớc ŏ alứng mơi án ticu tớq ntúq amaiq. Ma ticuoi kidit inha báq yua án tayứng, lớiq la ticu tớq cuteq tumán dyưng inha.” 4 Khán inha táq ndái ada ticuoi ndô alứng ticuoi ngki, inha táq iki la lớiq crái.

5 Em ai ơi! Inha cammáng! Lư lớiq, Yang Arbang-pilŏ́ng khoiq rêh ticuoi kidit dyôn bôn mít cannính tin khớm lư? Alứng án dyôn nha-án bôn ưlla tưi máh mun án khoiq par-ưq ính dyôn máh ticuoi ndon amoih án. 6 Ma inha táq dyôn ticuoi kidit cơt achiet. Cư ính plốh inha idô: Ticuoi mmo báq táq dieiq arức inha, alứng dông inha tớq nga ticuoi sút? Lư ticuoi súc báq táq iki. 7 Inha dyám náp lư nốh Yê-su, alứng ngai dŏq inha la top Yê-su. Ma nha-án báq lư acraiq nốh Yê-su.

8 Tớq tám uráq Yang Arbang-pilŏ́ng bôn callong patáp pưt lư, la idô:

“Cóq inha amoih yớu muchứng inha amoih cháq inha bôm.”✡

Khán inha peh callong patáp ndô, inha lư táq piaiq. 9 Ma khán inha táq ndái ada ticuoi ndô alứng ticuoi ngki, inha khoiq táh dyơ callong patáp ndô. Alứng Yang Arbang-pilŏ́ng ính tíq inha táq luaih, co inha táh callong án patáp. 10 Khán ticuoi mmo ma táh mui callong amớh te máh callong Yang Arbang-pilŏ́ng khoiq patáp, la muchứng án táh nhéq máh callong Yang Arbang-pilŏ́ng khoiq patáp. 11 Nưm Yang Arbang-pilŏ́ng táp patáp idô:

“Êq láh parlưi.”

Alứng án patáp loi idô:

“Êq cachet ticuoi.” ✡

Khán inha lớiq láh parlưi, ma inha cachet ticuoi, arnáq ngki la muchứng inha khoiq táh nhéq parnai Yang Arbang-pilŏ́ng patáp tưi. 12 Callong amớh inha tông, alứng arnáq amớh inha táq, cóq inha ayư idô: Urớh Yang Arbang-pilŏ́ng ính sưq nhéq tưh ticuoi, tam ticuoi ngki peh lớiq la lớiq peh máh parnai án patáp. Co án khoiq patáp máh callong ngki dŏq taláh ticuoi. 13 Khán he lớiq sruiq táq ticuoi cannŏ́h, urớh Yang Arbang-pilŏ́ng lớiq sruiq táq he tưi. Ma khán he sruiq táq ticuoi cannŏ́h, urớh Yang Arbang-pilŏ́ng sruiq táq he tưi, alứng án lớiq sưq nnáng he.

Ngin Tin Ma Lớiq Peh

14 Em ai ơi! Khán bôn ticuoi mmo ngin án tin Yê-su, ma án lớiq táq arnáq ŏ, callong tin ngki lớiq cơt tarnáp amớh. Khán án tin iki sớng, Yang Arbang-pilŏ́ng lớiq choi tamống án. 15 Cư acám idô: Khán inha bôn yớu tin Yê-su, ma án ớq tampớc tớc, lớiq la tanna cha. 16 Ma inha tông nưm na ngcang sớng ada ticuoi ngki idô: “Mái chô ien ŏ nư! Seq Yang Arbang-pilŏ́ng dyôn mái bôn khám tớc khám cha.” Khán inha tông iki, ma inha lớiq choi, callong tin inha ớq tarnáp. 17 Iki, khán ticuoi mmo tông án tin Yang Arbang-pilŏ́ng, ma án lớiq táq arnáq ŏ, án tin lô mat sớng.*

18 Dáh lơ bôn ticuoi te top inha ính tông idô: “Bôn ticuoi tin sớng, alứng bôn ticuoi cannŏ́h choi yớu sớng.” Ma têq inha ôi ticuoi ngki idô: “Imo têq inha apáh dyôn cư chom inha tin Yê-su, khán inha lớiq táq arnáq dŏq choi yớu? Ma cư ính apáh dyôn inha chom cư tin Yê-su piaiq lư, la co nhơ te arnáq cư táq choi yớu.”

19 Inha tin nưm munáq Yang Arbang-pilŏ́ng táp la lư Yang sút. Ŏ lư inha tin iki. Ma máh yang saq la tin iki tưi, alứng nha-án adáh lư Yang Arbang-pilŏ́ng. 20 Khán inha tin iki sớng, la inha iyốh chom arlớih. Hoi-ndô cư ính cato inha dyôn chom arlớih lư, khán ticuoi tin Yang Arbang-pilŏ́ng, ma lớiq táq arnáq ŏ, callong án tin lớiq cơt tarnáp amớh. 21 Inha ayư te A-praham achúc achiac he. Án la ticuoi tinớng ŏ chứng mát Yang Arbang-pilŏ́ng, co án peh parnai Yang Arbang-pilŏ́ng yua án kiac I-sac acái conh án, mŏp sang tớq parông sang dyôn Yang Arbang-pilŏ́ng. Alứng án peh parnai Yang Arbang-pilŏ́ng. 22 Iki inha bôn chom A-praham lớiq nưm tin Yang Arbang-pilŏ́ng sớng, ma án peh máh callong Yang Arbang-pilŏ́ng yua án táq hơ. Iki án apáh án tin Yang Arbang-pilŏ́ng simớt simơi. 23 Iki cơt tarvớiq tớq tám uráq Yang Arbang-pilŏ́ng khoiq tông te A-praham te inớh idô:

“A-praham tin Yang Arbang-pilŏ́ng,

iki Yang Arbang-pilŏ́ng náp A-praham la ticuoi tinớng ŏ chứng mát án.” ✡

Alứng ngai dŏq A-praham la yớu Yang Arbang-pilŏ́ng. 24 Iki inha têq chom khán ticuoi tin ma lớiq táq arnáq ŏ, ticuoi ngki lớiq cơt tinớng ŏ chứng mát Yang Arbang-pilŏ́ng. Ma khán án tin alứng táq arnáq ŏ, Yang Arbang-pilŏ́ng lư náp án la ticuoi tinớng ŏ.

25 Muchứng ngki tưi, bôn munáq cán te inớh, nốh Rahap. Ndóng nsuoi án la ticuoi táiq cháq. Ma tớq ingái tampeng te top Isa-ra-el tớq nga vel án, án choi tamống nha-án. Bôn ticuoi ính cachet nha-án, ma Rahap choi nha-án dyôn ngốh na carna cannŏ́h loi. Co Rahap táq iki, Yang Arbang-pilŏ́ng náp Rahap la ticuoi tinớng ŏ. 26 Khán ticuoi bôn cháq ma ớq arvai, cháq ngki lớiq têq tumống. Muchứng ngki tưi, khán ticuoi tin ma lớiq táq arnáq ŏ, callong tin ngki lớiq têq tumống tưi.

3

Ntaq Ticuoi

1 Em ai ơi! Lớiq ŏ khán a-ưi náq te top inha ma cơt thới. Co he ndon pasoi ticuoi cannŏ́h, khán he táp lớiq táq veng parnai he pasoi, he lư ráp tôt ntáng hơn te ticuoi cannŏ́h. 2 Nhéq máh he táq a-ưi arnáq luaih. Ma khán bôn ticuoi mmo lớiq nai táq luaih na parnai táq-ntêr, ticuoi ngki tinớng ŏ cứp nốh tớq mít án. Co ticuoi mmo ma rap bán ntaq án, ticuoi ngki rap tưi bán nhéq cháq án. 3 Cư acám idô: He báq cacháq nhem tớq ngcang aséh, dyôn aséh ngki peh he. Dyơ ntúq mmo he ính pôq, he têq dông aséh ngki pôq veng he ính. 4 Cư acám te tuoc loi idô: Bôn tuoc pưt lư, alứng cuyiel phớt clúh tuoc rêng lư, ma nnáng têq ticuoi dông tuoc ngki chô ntúq mmo án ính pôq, co tuoc ngki bôn crơng vih két-két têq avih tuoc. 5 Ntaq ticuoi la muchứng ngki tưi. Án két-két lư tớq cháq he, ma têq án táq-ntêr parnai asớr cháq, dyôn ticuoi cannŏ́h ayô he.

Cư acám te uih loi: Bôn tiah pơh lư, ma khán bôn mui cúc carhông uih két-két sớng, têq cahớuq ngcat nhéq tiah ngki. 6 Ntaq ticuoi la muchứng uih chéh tưi. Ntaq he táq arnáq saq hơn te nhéq nốh cannŏ́h tớq cháq he. Khán ntaq he lái callong saq, nhéq cháq he cơt saq tưi. Callong ngki la arớq uih chéh ngốh te ntúq uih chéh níc-níc. 7 Têq ticuoi bán cứp nốh pannán, díh achếq, cusánh, alứng cứp nốh át tớq dơq ving-cavang. Co ticuoi khoiq bán dyơ cứp nốh pannán ngki. 8 Ma lớiq bôn ticuoi mmo rap bán ntaq án bôm. Ntaq báq táq-ntêr níc parnai saq. Iki ntaq he la arớq pih cusánh têq cachet máh ticuoi. 9 Ntaq he báq ayô Yang Arbang-pilŏ́ng A-ám he, alứng ntaq he báq acraiq ticuoi hơ. Ma callong ngki la muchứng he acraiq Yang Arbang-pilŏ́ng tưi, co Yang Arbang-pilŏ́ng khoiq teng ticuoi dyôn cơt muchứng án tưi. 10 Callong ayô alứng callong acraiq la ngốh te mui hŏ́ng ngcang. Em ai ơi! Lớiq crái táq iki! 11 Bôn lớiq, mui parlôiq abóc dơq, ma bôn dơq iam alứng dơq lớiq iam? 12 Em ai ơi! Tôm tarúng lớiq nai cơt culái o-li-vê, alứng ntớng nho lớiq nai cơt culái tarúng. Alứng mui parlôiq abóc dơq lớiq nai bôn dơq iam alứng lớiq iam.

Bôn Bar Callong Tubáiq Ma Ndái

13 Bôn lớiq ticuoi te top inha ndon lư tubáiq alứng bôn callong apúh? Khán bôn, cóq ticuoi ngki át khun alứng táq arnáq ŏ níc, ma cóq án êq táq ính ngai ayô án. Dyơ ticuoi cannŏ́h chom arlớih án lư tubáiq. 14 Khán inha munáq i-ôiq te munáq, lớiq la munáq ính pưt hơn te munáq, êq parngíh inha la tubáiq. Khán inha parngíh iki la inha cơt picon ada callong lư. 15 Callong tubáiq iki lớiq bôn tớq te Yang Arbang-pilŏ́ng, ma tớq te pang ndô alứng te yang saq. 16 Ntúq mmo bôn munáq i-ôiq te munáq, lớiq la munáq ính hơn te munáq, ntúq ngki lư bôn a-ưi tarluaih alứng a-ưi arnáq saq cannŏ́h hơ. 17 Ma khán Yang Arbang-pilŏ́ng dyôn he bôn callong tubáiq te án, nsuoi lư mít cannính he lớiq ính táq arnáq saq. Tatun loi, he lớiq tarluaih alứng yớu; he bôn mít khun; he ial mít cannính yớu; he sáng amoih táq ticuoi cannŏ́h; he táq níc arnáq ŏ; he lớiq bôn bar mít; alứng he lớiq ính táq-ntêr a-uai. 18 Khán he táq dyôn munáq át ŏ ada munáq, ngki nhéq máh he át ien ŏ munơi. Dyơ he têq táq níc arnáq tinớng ŏ.

4

Cóq Inha Peh Yang Arbang-pilŏ́ng

1 Co imo tớq top inha munáq tarluaih alứng munáq, munáq táq munáq? Bôn ticuoi táq iki co inha báq bôn mít cannính ham. Mít inha cơt arớq ala bar pláh. 2 Inha ham ính bôn crơng a-ưi, ma lớiq bôn. Dyơ inha cachet ticuoi, alứng ham crơng yớu. Inha i-ôiq camíq crơng yớu, ma inha lớiq têq bôn. Dyơ inha tarluaih alứng carchet. Inha lớiq bôn máh nốh inha ính bôn, la co tian inha lớiq seq te Yang Arbang-pilŏ́ng. 3 Alứng khán inha seq te Yang Arbang-pilŏ́ng ma seq lớiq piaiq, ngki inha lớiq bôn tưi, co inha seq veng callong ham tớq mít inha. 4 Khán inha ayáu ngê tớq pang ndô, la muchứng inha a-ính Yang Arbang-pilŏ́ng. Iki inha la arớq ticuoi cán ndon bôn bar lám cayieq. Ticuoi mmo ính veng ngê tớq pang ndô, án lớiq ính veng nnáng ngê Yang Arbang-pilŏ́ng. 5 Inha parngíh tám uráq Yang Arbang-pilŏ́ng tông lớiq cơt callong lớiq? Tám uráq ngki tông te Yang Arbang-pilŏ́ng dyôn Arvai án át tớq mít he, dŏq kiaq ayáu he, ính he táq veng nưm ngê án sớng. 6 Ma Yang Arbang-pilŏ́ng choi mat he a-ưi lư. Tớq tám uráq Yang Arbang-pilŏ́ng khoiq tông idô:

“Yang Arbang-pilŏ́ng lư chíl ticuoi ndon pupưt,

ma án choi mat ticuoi asiar cháq.” ✡

7 Iki cóq inha cammáng Yang Arbang-pilŏ́ng. Cóq inha chíl yang Satán, dyơ yang Satán lư pang yông te inha. 8 Cóq inha át tumán Yang Arbang-pilŏ́ng, dyơ Yang Arbang-pilŏ́ng lư át tumán inha tưi. Ticuoi mmo te inha ma bôn luaih, cóq án ngin kho te máh arnáq luaih án khoiq táq. Alứng ticuoi mmo bôn bar mít, cóq án táh viang mui mít. 9 Inha ndon bôn luaih, cóq inha sáng anguaq. Alứng ndóng inha ngin luaih, cóq inha cucloiq alứng nhiem. Inha êq cacháng, ma cóq inha nhiem. Inha êq át bui o, ma cóq inha sáng anguaq. 10 Khán inha mpop cucúh cucuoi chứng mát Yang Arbang-pilŏ́ng, iki án asớr inha dyôn ngai dyám náp inha.

Nưm Yang Arbang-pilŏ́ng Têq Tíq Ticuoi

11 Em ai ơi! Inha munáq êq tíq munáq; munáq êq ton apít munáq. Khán ticuoi mmo ma táq iki, la arớq án tíq alứng ton apít phep rit Yang Arbang-pilŏ́ng tưi. Alứng khán ticuoi mmo ma tíq alứng ton apít phep rit Yang Arbang-pilŏ́ng, ticuoi ngki lớiq peh nnáng phep rit ngki. Iki ticuoi ngki cơt arớq ticuoi sưq phep rit ngki sớng. 12 Nưm munáq Yang Arbang-pilŏ́ng táp teng phep rit alứng têq tíq ticuoi. Yang Arbang-pilŏ́ng têq choi tamống ticuoi, lớiq la cachet ticuoi. Ma inha ớq chức têq tíq yớu.

He Lớiq Têq Chom Arnáq Ndon Iyốh Tớq

13 Em ai ơi! Bôn ticuoi te top inha báq táq-ntêr idô: “Urớh he pôq nga vel tutíh. He át nga ngki mui cumo. Alứng he táiq plới, dyơ bôn práq lơi a-ưi.” 14 Ma lư simớt, inha lớiq chom callong amớh ính tớq ingái parnô. Tarngứh tumống inha la arớq amớh? Lư tarngứh tumống inha la arớq tulúc. Tulúc siar ma át muhoi sớng, dyơ án taiq táp. 15 Piaiq lư la inha tông idô: “Khán Yang Arbang-pilŏ́ng dyôn, ngki he tumống, dyơ táq arnáq ndô, lớiq la táq arnáq ngki.” 16 Ma hoi-ndô inha ính lư táq-ntêr asớr cháq bôm. Inha táq iki la lớiq piaiq. 17 Khán ticuoi mmo chom arnáq ŏ dyôn án táq, ma án lớiq táq, án lư bôn luaih.

5

Ticuoi Súc Ndon Akéh

1 Máh inha ticuoi súc ơi! Inha cammáng cư tông. Cóq inha nhiem cucloiq, co urớh lư bôn a-ưi callong dieiq arức ính tớq nga inha. 2 Ntưn inha khoiq pahoq cha, alứng tampớc inha khoiq camuar crớm dyơ. 3 Práq dyeng inha khoiq nhéq taréh cha. Taréh ndô cơt tíc apáh te inha akéh. Callong akéh cơt arớq pla uih, têq cachet inha. Inha khoiq pachúng ntưn a-ưi, ma tumán ính tớq dyơ ingái Yang Arbang-pilŏ́ng sưq nhéq tưh ticuoi. 4 Inha me a-ŏ, máh ticuoi ráiq sro dyôn inha cucloiq cucling, co inha lop práq cống nha-án. Sieng nha-án khoiq tớq nga cutor Yang Arbang-pilŏ́ng ndon Tarsút Pưt Lư, alứng án ính sưq inha. 5 Inha át tớq pang ndô thưong lư. Inha sáh saiq tien práq. Inha cơt arớq pannán plứm ŏ, ma tumán ính tớq dyơ ingái Yang Arbang-pilŏ́ng táq inha. 6 Inha khoiq sưq alứng cachet ticuoi ndon lớiq bôn luaih amớh, ma nha-án lớiq bôn chíl lieh inha.

He Cóq Chiuq Dieiq Arức

7 Em ai ơi! Cóq inha bôn mít arớq cuteq, alứng át pớn ingái Ưlla tớq lieh. Inha me nga ticuoi chóh bát tớq ro. Án lớiq bôn ngcong ngéh-arngéh ính bôn táp culái te máh callong án khoiq chóh, co án chom cóq bôn bo prieh alứng bo prieu avai, ki-náq bôn cơt culái. 8 Muchứng ngki tưi, cóq inha chiuq tanhir alứng bôn mít cannính arớq cuteq. Alứng cóq inha tin dyôn khớm lư, co tumán ính tớq dyơ ingái Ưlla tớq lieh.

9 Em ai ơi! Inha munáq êq nhannha-nhannhóm te munáq, dŏq Yang Arbang-pilŏ́ng lớiq sưq inha. Tumán tớq dyơ án ndon sưq he. Án khoiq tamŏ́c ngáh callống. 10 Em ai ơi! Inha ayư te ticuoi tang ngcang Yang Arbang-pilŏ́ng te inớh. Tớq nha-án cato te ngê Yang Arbang-pilŏ́ng, nha-án tumúh dieiq arức a-ưi. Ma nha-án bôn mít cannính arớq cuteq. Cóq inha soi arớq nha-án tưi. 11 Lư he chom khán bôn ticuoi rap chiuq dieiq arức, nha-án lư bôn callong bún a-ưi. Inha khoiq sáng dyơ te munáq nốh Yop. Ndóng án tumúh dieiq arức, án chiuq tanhir níc. Cua ngki, Yang Arbang-pilŏ́ng dyôn án bôn a-ưi hơn te án khoiq bôn te nsuoi loi. Yang Arbang-pilŏ́ng táq iki, co Ưlla sáng sruiq táq tớq máh ticuoi.

Callong Cantŏ́h Callih

12 Em ai ơi! Cư ính tông inha mui callong pưt lư idô: Callong amớh inha ính tông, inha êq cuc pilŏ́ng, lớiq la cuteq, lớiq la nốh cannŏ́h. Callong mmo piaiq, cóq inha tông piaiq. Callong mmo lớiq piaiq, cóq inha tông lớiq piaiq. Iki inha lớiq tumúh Yang Arbang-pilŏ́ng táq tôt inha.

Parnai Cớu Seq Te Yang Arbang-pilŏ́ng

13 Khán bôn ticuoi mmo te top inha ma chiuq dieiq arức, cóq án cớu seq dyôn Yang Arbang-pilŏ́ng choi án. Alứng khán bôn ticuoi mmo te top inha ma sáng bui, cóq án cứh ayô Yang Arbang-pilŏ́ng. 14 Khán bôn ticuoi mmo te top inha ma a-ái tarma, cóq inha pôq cớiq máh ticuoi sút tớq top tin. Dyơ ticuoi sút ngki cóq tir dơq nseng tớq cháq ticuoi a-ái, alứng cớu seq Yang Arbang-pilŏ́ng táq bánh ticuoi ngki. 15 Khán nha-án cớu alứng tin simớt simơi, callong nha-án cớu ngki têq choi ticuoi a-ái; Yang Arbang-pilŏ́ng lư táq dyôn ticuoi ngki cơt bánh. Khán ticuoi a-ái khoiq táq luaih, Yang Arbang-pilŏ́ng lư táh luaih dyôn án hơ. 16 Iki cóq inha sŏ́ng ngin kho luaih alứng munáq cớu choi munáq, dŏq ticuoi a-ái te top inha têq cơt bánh. Khán ticuoi tinớng ŏ ma cớu nhéq tarngứh tarhơ, callong án cớu, bôn tarnáp lư. 17 Ê-li la ticuoi muchứng he tưi. Án cớu seq te Yang Arbang-pilŏ́ng nhéq tarngứh tarhơ, idô: “Êq dyôn bo siar nnáng.” Dyơ lư lớiq bôn nnáng bo nhéq pe cumo tadi. 18 Cua ngki án cớu seq dyôn bo siar lieh. Iki Yang Arbang-pilŏ́ng dyôn bo siar lieh tớq cuteq ndô, dŏq bo ama lieh máh crơng tarnóh.

19 Em ai ơi! Khán bôn ticuoi mmo te inha ma clu te arnáq piaiq, ŏ lư ticuoi cannŏ́h choi án dyôn píh veng lieh ngê piaiq. 20 Cư ính inha chom idô: Ticuoi mmo choi ticuoi clu carna dyôn píh lieh nga carna piaiq, ticuoi ngki lư choi tamống arvai ticuoi ndon clu carna. Alứng Yang Arbang-pilŏ́ng lư táh máh luaih dyôn ticuoi ndon clu carna ngki.

* 1:1 1:1 Mui chít la bar top ndô la tŏ́ng toiq máh acái conh Yacôp. Ma Yacôp bôn nốh tamme la: Isa-ra-el

✡ 2:8 2:8 Lê-vi 19:18

✡ 2:11 2:11 Ngốh Te Ê-yip-tô 20:13-14; Patáp Lieh 5:17-18

* 2:17 2:17 Lớiq la callong tin án cuchet.

✡ 2:23 2:23 Uráq Te Tôm 15:6

✡ 4:6 4:6 Pha-nha 3:34

Phi-er Mui

1

2

3

4

5

Phi-er

Taran Chớiq Alang Mui

Parnai Cato

Phi-er taran chớiq alang ndô sám 63 tớq 64 cumo vít Yê-su carnian. Án cơiq alang máh ticuoi Yang Arbang-pilŏ́ng khoiq rêh ndon át parsáng parsaiq cứp ntúq tớq cúc cuteq ndô. Phi-er la te top mui chít la bar náq ndon rian te Yê-su.

Phi-er taran uráq ndô dŏq khêr top tin ndon tumúh callong dieiq arức, dŏq nha-án capol khớm níc máh callong nha-án tin. Án táq-ntêr te Yê-su chiuq cuchet alứng tumống lieh, alứng urớh Yê-su lư tớq lieh chư bar. Máh ticuoi tin cóq tumúh a-ưi nốh dieiq arức, dŏq chim nha-án alứng dyôn nha-án bôn mít cannính rap tanhir. Cóq nha-án át vứng níc tớq callong tin, dyơ ingái tatun nha-án bôn ráp cống te Yê-su crit.

1

Parnai Alang

1 Cư la Phi-er, ticuoi táq arnáq dyưng ati Yê-su Crit. Cư taran parnai alang ndô cơiq alang máh top tin Yang Arbang-pilŏ́ng ndon át pláh chap cứp ntúq tớq cruong Pôn-tu, cruong Ca-lati, cruong Cap-badôc, cruong Asi, alứng cruong Bi-thuni. 2 Inha la ticuoi Yang Arbang-pilŏ́ng, A-ám he khoiq rêh, co án chom nsuoi tớq mít cannính inha. Alứng án táq dyôn inha bôn mít cannính ính táq nưm arnáq án, co nhơ te Arvai án. Án dyôn inha chom peh Yê-su Crit, alứng bôn mít cannính práh ŏ co nhơ te aham Yê-su.

Cư seq Yang Arbang-pilŏ́ng choi mat inha, alứng dyôn inha át bánh suanh ien ŏ níc.

He Ngcong Bôn Mun Te Yang Arbang-pilŏ́ng

3 Si-ơn Yang Arbang-pilŏ́ng la A-ám Yê-su Crit Ưlla he! Co Yang Arbang-pilŏ́ng sruiq táq lư he, iki án dyôn he cơt lieh ticuoi tamme; alứng he ngcong tumống munơi alứng án, co án dyôn Yê-su Crit tumống lieh te cuchet. 4 Iki he pớn ngéh-arngéh ngcong mun ndon Yang Arbang-pilŏ́ng thuan dŏq dyôn he tớq pilŏ́ng. Mun ngki lớiq nai abuoiq nsốq, lớiq nai rúng cáiq, alứng lớiq nai ngngot. Mun ngki Yang Arbang-pilŏ́ng dŏq dyôn inha. 5 Alứng co inha tin, iki chức án bán kiaq inha tingôi ingái án choi tamống inha. Ngê án ính choi tamống inha, án khoiq thuan te nsuoi ính apáh tớq ingái talloiq.

6 Iki inha sáng bui ơn lư, tam hoi-ndô inha cóq chiuq muhoi sớng dieiq arức tớq pang ndô. 7 Yang Arbang-pilŏ́ng dyôn nhéq nốh dieiq arức ngki tớq dŏq thứq inha lư tin ma lớiq. Dyeng la crơng têq cơt rúng, ma ngai nnáng thứq tớq uih ính chom lư dyeng, ma lớiq. Callong tin inha la ŏ clưi te dyeng, iki Yang Arbang-pilŏ́ng cóq thứq inha lư tin ma lớiq. Khán inha lư tin, iki Yang Arbang-pilŏ́ng ayô inha alứng dyôn ngai dyám náp inha tớq ingái Yê-su Crit tớq lieh nga cúc cuteq ndô. 8 Tam inha lớiq nai hôm Yê-su Crit, ma nnáng inha amoih án. Inha lớiq bôn hôm án hoi-ndô, ma nnáng inha tin án, alứng inha sáng bui hơr nhéq tarngứh tarhơ inha, lớiq chom amớh ính tali nnáng te callong bui ngki. 9 Co inha tin iki, arvai inha bôn tumống níc-níc.

10 Máh ticuoi tang ngcang Yang Arbang-pilŏ́ng te inớh khoiq tituaiq alứng rian níc ính chom ngê tumống níc ngki. Nha-án tông acớiq máh nốh Yang Arbang-pilŏ́ng ính choi mat inha. 11 Nha-án arvớt ính chom ticuoi mmo alứng pang amớh Arvai Crit cato tớq mít ticuoi, tớq Arvai ngki apáh dyôn ticuoi chom nsuoi te Crit cóq chiuq dieiq arức, alứng tatun ngki án bôn chức ang-ưr lư. 12 Dyơ Yang Arbang-pilŏ́ng tông dyôn nha-án chom nhéq máh parnai nha-án tông acớiq ngki, lớiq bôn tớq nga nha-án, ma tớq nga inha. Alứng máh parnai nha-án tông acớiq ngki, hoi-ndô khoiq tớq dyơ. Ticuoi ndon dông parnai ŏ ngki tớq nga inha, ticuoi ngki tông co nhơ te Arvai Yang Arbang-pilŏ́ng ndon siar te pilŏ́ng yua ticuoi ngki pôq tông. Ma tarneng Yang Arbang-pilŏ́ng ngcong ính hôm tưi te máh arnáq ngki.

Át Práh Ŏ

13 Co iki, cóq inha át me níc. Cóq inha bán a-ŏ cháq inha bôm. Cóq inha ngéh-arngéh ngcong níc nhéq nốh ndon Yang Arbang-pilŏ́ng ính choi mat inha tớq ingái Yê-su Crit tớq lieh nga cúc cuteq ndô. 14 Cóq inha peh A-ám inha tớq pilŏ́ng. Êq veng tapun nnáng arnáq lớiq ŏ inha báq lư táq ndóng inha iyốh chom Yang Arbang-pilŏ́ng. 15 Co Yang Arbang-pilŏ́ng ndon arô inha la práh ŏ, iki cứp arnáq inha táq, cóq inha táq práh ŏ tưi. 16 Cóq inha táq iki, co tớq tám uráq Yang Arbang-pilŏ́ng te inớh khoiq tông idô:

“Cóq inha cơt práh ŏ,

co cư la Yang práh ŏ.”✡

17 Inha dŏq Yang Arbang-pilŏ́ng la A-ám inha. Án la Yang ndon sưq cứp náq ticuoi muchứng nhéq, veng lieh máh arnáq ticuoi ngki khoiq táq. Khán iki, cóq inha dyám náp níc án tingôi sút pang tumống inha. 18 Co inha chom dyơ na amớh Yang Arbang-pilŏ́ng thái lieh inha te ngê ớq tarnáp ndon inha bôn te achúc achiac inha. Tư Yang Arbang-pilŏ́ng thái inha, án lớiq dyôn práq, dyeng, alứng crơng ndon têq cơt pít. 19 Ma án thái inha na crơng bôn tarnáp lư, la aham Crit. Crit la arớq cưu acái ndon ŏ, lớiq bôn bác chol amớh. 20 Yang Arbang-pilŏ́ng anát Crit cóq táq arnáq ndô te nsuoi án iyốh teng pilŏ́ng cuteq; ma tớq pang talloiq ndô án apáh Crit dŏq choi inha. 21 Nhơ te Crit, inha têq tin Yang Arbang-pilŏ́ng, án ndon dyôn Crit tumống lieh te cuchet, alứng dyôn Yê-su bôn chức ang-ưr lư. Iki inha tin Yang Arbang-pilŏ́ng alứng ngcong nốh ŏ te Yang Arbang-pilŏ́ng.

22 Hoi-ndô mít cannính inha práh ŏ la co nhơ inha peh parnai piaiq, iki inha chom amoih lư nhéq top tin. Dyơ cóq inha munáq amoih munáq nhéq te mít cannính. 23 Nhơ te parnai Yang Arbang-pilŏ́ng, la parnai tumống alứng lớiq nai tarpien, inha cơt lieh ticuoi tamme. Alứng inha bôn A-ám tớq pilŏ́ng ndon lớiq nai cuchet, ma ndái te a-ám inha tớq pang ndô. 24 Tám uráq Yang Arbang-pilŏ́ng te inớh khoiq tông idô:

“Nhéq náq ticuoi la arớq sác.

Alứng pang tumống ticuoi la arớq pier sác tớq rong.

Sác ráng alứng pier saráh,

25 ma parnai Yang Arbang-pilŏ́ng yôl níc tingôi sút cứp pang.”✡

Alứng ngai khoiq tông inha dyơ parnai ŏ ngki.

2

Búl Tumống

1 Iki, cóq inha táh nhéq arnáq saq. Inha êq táq-ntêr nnáng a-uai; êq lứp; êq i-ôiq camíq; alứng êq u lớiq ŏ yớu. 2 Cóq inha ham parnai Yang Arbang-pilŏ́ng arớq acái két ham uq dơq tóh. Dyơ inha bôn chom arlớih lư loi te ngê Yang Arbang-pilŏ́ng, alứng inha bôn tumống níc-níc; 3 co inha khoiq chim dyơ te callong sruiq táq te Ưlla he.

4 Cóq inha tớq nga Yê-su. Án la arớq búl tumống ticuoi khoiq adúh táh, ma Yang Arbang-pilŏ́ng khoiq rêh búl ngki alứng án ayáu lư. 5 Cóq inha tớq alứng cơt arớq búl tumống ngki tưi, dyơ mŏp dyôn Yang Arbang-pilŏ́ng ial tớc inha dŏq táq tanang dúng sang Yang Arbang-pilŏ́ng. Iki inha cơt arớq ticuoi teng rit sang mmar dyôn Yang Arbang-pilŏ́ng tớq dúng sang. Dyơ inha mŏp sang cứp nốh ndon Yang Arbang-pilŏ́ng ính, co nhơ te Yê-su Crit. 6 Tớq tám uráq Yang Arbang-pilŏ́ng te inớh khoiq tông idô:

“Cư rêh mui cúc búl ayáu lư,

dyơ cưl búl ndô tớq dúng cư táq tớq vel Si-ôn.

Ticuoi mmo tin búl ngki,

án lư lớiq nai pít callong ngcong.”

7 Inha ndon khoiq tin dyơ, lư inha ayáu búl ngki, ma Yang Arbang-pilŏ́ng khoiq tông te inớh te máh ticuoi ndon lớiq tin án idô:

“Cúc búl ticuoi táq dúng khoiq adúh, búl ngki cơt búl lác tớq tol dúng.”✡

8 Alứng parnai Yang Arbang-pilŏ́ng tông idô hơ:

“Ticuoi kidúh búl ndô,

dyơ nha-án chanchop.

Nha-án kidúh, dyơ dứm.”✡

Ticuoi kidúh búl ngki la co nha-án lớiq peh parnai Yang Arbang-pilŏ́ng. Yang Arbang-pilŏ́ng khoiq anát dyôn nha-án táq iki.

9 Ma inha la ticuoi ndon Yang Arbang-pilŏ́ng khoiq rêh. Inha cơt ticuoi teng rit sang tớq dúng sang Yang Arbang-pilŏ́ng, án ndon Puo. Inha la ticuoi mmar na Yang Arbang-pilŏ́ng. Yang Arbang-pilŏ́ng arô inha dyôn cơt ticuoi pôq pau tông te máh arnáq sileh án khoiq táq. Án arô inha dyôn ngốh te ntúq ngiau, alứng dyôn inha át tớq ntúq ang-ưr ndon án khoiq thuan dŏq.✡ 10 Te nsuoi inha lớiq bôn cơt top amớh, ma hoi-ndô inha la top Yang Arbang-pilŏ́ng. Te nsuoi inha lớiq chom te Yang Arbang-pilŏ́ng sáng sruiq táq inha, ma hoi-ndô inha chom án sruiq táq inha.

Cơt Prái Tarráih Yang Arbang-pilŏ́ng

11 Em ai ơi! Inha la arớq ticuoi tumoi alứng arớq ticuoi át dơ tớq cúc cuteq ndô. Co iki, êq dyôn máh nốh sac sáiq báq ính, pul mít cannính inha. 12 Cóq inha át ŏ munơi alứng ticuoi iyốh tin Yang Arbang-pilŏ́ng. Khán iki, tớq ngai ính ton inha táq lớiq ŏ, nhéq nha-án hôm arnáq inha táq la ŏ. Dyơ ingái Ưlla he tớq lieh nga cúc cuteq ndô, díh nha-án ngki hơ bôn ayô Yang Arbang-pilŏ́ng.

13 Cóq inha cammáng nhéq máh ticuoi sút tớq pang ndô, co Yang Arbang-pilŏ́ng ính inha peh nha-án, díh puo ndon sút lư, 14 díh ticuoi dyưng ati puo ndon puo yua tớq parrap máh ticuoi luaih alứng ayô ticuoi ŏ. 15 Yang Arbang-pilŏ́ng ính inha táq iki dŏq capát viang ngcang ticuoi achơ. Khán inha táq níc arnáq ŏ, nha-án lư lớiq têq tông amớh nnáng. 16 Inha la tới ticuoi sol, ma inha êq cưm te callong ngki dyôn inha têq táq arnáq luaih. Cóq inha táq arớq sol dyôn Yang Arbang-pilŏ́ng. 17 Cóq inha dyám náp nhéq tưh ticuoi, alứng amoih máh ticuoi tin. Cóq inha cucúh sang Yang Arbang-pilŏ́ng alứng dyám náp puo.

Yê-su Crit Chiuq Dieiq Arức

18 Máh inha ndon prái tarráih, cóq inha peh alứng dyám náp ưlla inha, tới nưm ưlla ndon bôn mít lambŏt alứng táq ŏ ada inha, ma díh ticuoi crêng hơ. 19 Khán ticuoi mmo rap chiuq ngai táq dieiq arức, co tian án veng tapun tarngứh Yang Arbang-pilŏ́ng, ngki Yang Arbang-pilŏ́ng lư sáng bui alứng án. 20 Khán inha chiuq tanhir ngai táq inha co tian inha táq luaih, callong chiuq ngki Yang Arbang-pilŏ́ng lớiq ayô amớh. Ma khán inha chiuq tanhir ngai táq inha, ma inha lớiq bôn táq luaih amớh, callong ngki lư bôn tarnáp chứng mát Yang Arbang-pilŏ́ng. 21 Yang Arbang-pilŏ́ng khoiq arô inha dyôn chiuq tanhir nhéq nốh dieiq arức. Máh ngki tưi Crit chiuq dyôn inha; dyơ án cơt ngôl dŏq paryông he dyôn táq veng tapun án tưi. 22 Án lớiq bôn táq luaih alứng lớiq nai tông mui nốh a-uai amớh.✡ 23 Tớq ngai ayê tar-ac án, án lớiq ôi lieh. Tớq ngai táq án, án lớiq cannốh amớh. Ma nưm án mŏp nga Yang Arbang-pilŏ́ng ndon tarsưq crái lư dyôn nhéq tưh ticuoi. 24 Yê-su Crit chiuq dông tớq cháq án táp máh luaih he, ndóng án cuchet tớq along calláng. Án chiuq iki, dŏq têq he cơt cuchet te ngê tieq, la ngê ính táq luaih; dyơ he bôn tumống lieh tớq ngê tamme, la ngê ndon ính táq nưm arnáq tinớng ŏ. Co nhơ te cháq án chiuq bác chol, ngki inha cơt bánh lieh. 25 Te nsuoi, inha cơt arớq pannán cưu clu carna. Ma hoi-ndô, inha khoiq píh lieh nga án ndon kiaq bán arvai inha.

3

Campái Alứng Cayieq

1 Muchứng ngki tưi inha ndon campái, cóq inha ial mít cannính cayieq inha. Inha táq iki, tam cayieq inha iyốh tin parnai Yang Arbang-pilŏ́ng, nha-án cơt arlíh lieh mít tớq nha-án hôm arnáq inha táq. Inha lớiq túh cóq tông nha-án te ngê Yang Arbang-pilŏ́ng, 2 co nha-án hôm nhéq arnáq inha táq la ŏ, alứng inha dyám náp nha-án. 3 Te arnáq inha tớc tampớc, êq dyôn ŏ dêu nưm culái tieh sớng, la te inha cacháq crơng tớq sóc ính dyôn ŏ, tacŏ́ng cŏ́ng práq, tamiat tammiat dyeng, alứng sứp ayŏ́h amaiq. 4 Ma callong ŏ cóq ngốh te mít cannính. Dêu ŏ ngki la idô: Bôn mít cannính lambŏt alứng táq-ntêr lammŏr alham. Callong ngki lớiq nai pít, alứng bôn tarnáp chứng mát Yang Arbang-pilŏ́ng. 5 Máh cán te inớh ndon veng tapun ngê Yang Arbang-pilŏ́ng alứng kinứm án, nha-án cơt dêu ŏ iki la co nha-án ial mít cannính cayieq nha-án. 6 Muchứng ngki tưi, Sara cammáng A-praham, alứng án dŏq A-praham la ưlla. Khán inha táq arnáq crái alứng inha lớiq adáh, inha la arớq acái cán Sara tưi.

7 Alứng inha ndon cayieq, cóq inha parngíh táq imo dyôn campái inha sáng bui mít cannính. Cóq inha ayư nha-án la ieuq hơn te inha, co nha-án la ticuoi cán. Cóq inha dyám náp nha-án, co nha-án chúng alứng inha tưi nhéq mun Yang Arbang-pilŏ́ng choi mat inha la bôn tumống níc-níc. Khán inha táq ŏ iki, lớiq bôn amớh têq catáng inha cớu seq te Yang Arbang-pilŏ́ng.

Chiuq Dieiq Arức Co Tian Táq Arnáq Tinớng Ŏ

8 Ndô la parnai talloiq tháng te nhéq parnai nsuoi. Seq inha bôn mui mít cannính, munáq choi munáq, alứng munáq amoih munáq arớq em ai. Cóq inha munáq sruiq táq munáq, alứng lớiq pupưt. 9 Khán ngai táq, lớiq la tông lớiq ŏ ada inha, inha êq carlieh dơq; ma cóq inha tông callong bún dyôn ticuoi ngki, co Yang Arbang-pilŏ́ng khoiq arô inha, alứng sŏ́ng tốq callong bún dyôn inha. 10 Tám uráq Yang Arbang-pilŏ́ng te inớh khoiq tông idô:

“Ticuoi mmo ính bui ŏ tớq pang ndô,

cóq án chom bán ngcang án,

êq táq-ntêr pla-mpla alứng a-uai. 11 Cóq án viar yông te arnáq luaih,

dyơ táq arnáq ŏ loi.

Cóq án sisuo dyôn têq át ien ŏ alứng ticuoi cannŏ́h, co án ính bôn lư callong ngki.

12 Co Yang Arbang-pilŏ́ng me níc nga ticuoi tinớng ŏ,

alứng án pichel cutor cammáng

tớq nha-án cớu seq.

Ma án nguai te ticuoi táq arnáq saq.” ✡

13 Khán inha ma déc-ndéc ính táq arnáq ŏ, ngki lớiq bôn ticuoi mmo ính táq inha. 14 Ma khán piaiq inha tumúh dieiq arức co tian inha táq arnáq tinớng ŏ, Yang Arbang-pilŏ́ng lư dyôn inha bôn callong bún. Inha êq adáh ticuoi alứng êq rớu-ri. 15 Ma cóq inha dyám náp Yê-su Crit tớq mít cannính inha, alứng dyôn án cơt Ưlla inha. Cóq inha parngíh nsuoi te parnai amớh inha ính ôi, khán ngai plốh te nốh inha át ngcong te Yang Arbang-pilŏ́ng. 16 Ma inha ôi lammŏr alứng khun phep. Inha táq dyôn mít cannính inha lớiq têq tíq cháq bôm. Iki, khán ticuoi mmo tông lớiq ŏ te arnáq inha táq veng tapun Crit, lư nha-án sáng achiet. 17 Khán Yang Arbang-pilŏ́ng ính inha tumúh dieiq arức, ngki ŏ hơn inha chiuq dieiq arức ngki co inha táq arnáq ŏ, aláng inha chiuq dieiq arức co tian inha táq arnáq luaih. 18 Lư Crit táp chiuq cuchet tang inha. Nưm mui chư ngki táp án cuchet tang dyôn nhéq tưh ticuoi luaih. Án la ticuoi tinớng ŏ, ma nnáng án cuchet tang ticuoi saq, dŏq têq án dông inha tớq nga Yang Arbang-pilŏ́ng. Cháq án, ngai khoiq cachet, ma Arvai án yôl tumống níc-níc. 19 Nhơ te Arvai ngki Crit pôq cato nhéq arvai ndon át tớq coq tôt. 20 Nhéq arvai ngki la arvai ticuoi lớiq cammáng Yang Arbang-pilŏ́ng tớq pang Nô-ê. Yang Arbang-pilŏ́ng pớn níc ndóng Nô-ê chón táq tuoc. Ma bôn nưm ticol náq ndon át tớq tuoc ngki sớng bôn tumống alứng vít te dơq. 21 Top Nô-ê bôn tumống la cơt tíc dyôn inha têq bôn tumống tưi co nhơ te tíc na dơq. Dơq ngki lớiq bôn choi cháq inha dyôn cơt práh, ma tíc ngki la tíc inha khoiq seq Yang Arbang-pilŏ́ng táq dyôn mít cannính inha cơt práh chứng mát án. Co nhơ te Yê-su Crit tumống lieh, iki Yang Arbang-pilŏ́ng choi mat inha dyôn bôn tumống tưi. 22 Alứng Yê-su sớr nga pilŏ́ng; án ticu pa atớm Yang Arbang-pilŏ́ng. Tư ngki, án cơt sút nhéq tưh tarneng Yang Arbang-pilŏ́ng alứng nhéq nốh bôn chức tớq pilŏ́ng hơ.

4

Pang Tumống Ndái

1 Co Crit khoiq chiuq dieiq arức tớq cháq án, iki inha cóq soi arớq mít cannính Yê-su dŏq inha rap chiuq tanhir callong dieiq arức. Co ticuoi mmo khoiq chiuq dieiq arức tớq cháq án, ngki án lớiq ính nnáng táq luaih. 2 Iki nhéq pang tumống án lớiq veng tapun nnáng nốh sac sáiq báq ham, ma án veng tapun nưm tarngứh Yang Arbang-pilŏ́ng. 3 Piaiq dyơ inha táq arớq ticuoi lớiq tin Yang Arbang-pilŏ́ng. Hoi nsuoi inha báq táq arnáq tanghang alứng ính lư táq arnáq lớiq ŏ. Inha ngoiq cha cuta culiaq, ham ngoiq crơng bol alứng tarpúh; alứng inha táq arnáq mmuaq co sang rup yang saq. 4 Ma hoi-ndô ticuoi ndon lớiq tin hôm inha lớiq ính táq nnáng arnáq lới alứng arnáq yúh yúh arớq nha-án báq táq, iki nha-án sáng dut lư. Dyơ nha-án ayê tar-ac inha. 5 Ma lư simớt, urớh Yang Arbang-pilŏ́ng lư sưq nha-án. Án thuan dŏq ính sưq díh ticuoi tumống alứng ticuoi khoiq cuchet. 6 Co te arnáq ngki, ngai cato parnai ŏ te Yê-su Crit dyôn ticuoi te nsuoi nha-án iyốh cuchet. Ma hoi-ndô nha-án khoiq chiuq cuchet muchứng ticuoi cannŏ́h tưi. Ma parnai ŏ ngki tớq nga nha-án dŏq choi arvai nha-án têq bôn tumống muchứng Yang Arbang-pilŏ́ng tưi.

Arnáq Ndon Yang Arbang-pilŏ́ng Yua

7 Tumán ính tớq dyơ ingái talloiq. Iki cóq inha bán ŏ mít cannính inha. Alứng cóq inha tituaiq níc máh nốh ndon tớq nga inha, dyôn têq inha cớu seq te Yang Arbang-pilŏ́ng. 8 Callong pưt clưi nhéq te nốh cannŏ́h la cóq inha amoih yớu nhéq te mít cannính inha. Khán inha amoih arớq ngki, iki inha têq munáq táh luaih munáq. 9 Cóq inha, munáq táq ang mát móh ada munáq, alứng munáq êq nhannha-nhannhóm te munáq. 10 Yang Arbang-pilŏ́ng dyôn cứp náq ticuoi bôn mmar arnáq táq. Ma arnáq amớh Yang Arbang-pilŏ́ng dyôn án táq, cóq án táq arnáq ngki dŏq choi lieh yớu, co arnáq ngki tới arnáq án bôm, ma arnáq ndon Yang Arbang-pilŏ́ng choi mat án alứng dyôn án táq crái. 11 Ticuoi mmo cato parnai ŏ te Yang Arbang-pilŏ́ng, án cóq cato arớq Yang Arbang-pilŏ́ng khoiq tông án. Ticuoi mmo choi yớu, cóq án nhơ te rêng Yang Arbang-pilŏ́ng dyôn án dŏq choi yớu. Án táq iki la dŏq ngai ayô Yang Arbang-pilŏ́ng co nhơ te Yê-su Crit. Cóq he ayô níc Yang Arbang-pilŏ́ng, co Yang Arbang-pilŏ́ng táp Ưlla nhéq nốh sút alứng nhéq nốh chức, nhéq pang tilieng dơi. Amen. *

Chiuq Dieiq Arức

12 Em ai ơi! Êq dut inha chiuq a-ưi nốh dieiq arức ndon chim inha. Êq parngíh laq amớh te arnáq tớq nga inha. 13 Ma cóq inha sáng bui, co inha chúng tưi máh callong dieiq arức Crit khoiq chiuq. Dyơ urớh tớq Yang Arbang-pilŏ́ng apáh chức ang-ưr te Crit, ngki inha sáng bui hơr tưi. 14 Khán ngai pamat inha co tian inha veng tapun Crit, la bún lư dyôn inha, co Arvai Yang Arbang-pilŏ́ng ndon bôn chức ang-ưr lư át alứng inha. 15 Khán inha chiuq dieiq arức co tian inha khoiq cachet ticuoi, lớiq la titôiq, lớiq la táq arnáq saq, lớiq la chớu níc ticuoi cannŏ́h, ngki inha êq parngíh inha bôn tarnáp te arnáq dieiq arức ngki. 16 Ma khán inha chiuq dieiq arức co tian ngai tông inha la ticuoi Yê-su Crit, inha êq sáng achiet. Ma cóq inha si-ơn Yang Arbang-pilŏ́ng, co inha bôn cliau nốh ngki.

17 Tumán tớq dyơ ingái Yang Arbang-pilŏ́ng sưq nhéq tưh ticuoi. Khán án sưq nsuoi ticuoi ndon tin án, ngki imo loi án ính sưq ticuoi cannŏ́h ndon lớiq peh parnai ŏ te án? 18 Co tớq tám uráq Yang Arbang-pilŏ́ng te inớh khoiq tông idô:

“Khán dieiq lư dyôn ticuoi tinớng ŏ bôn ráp callong choi tamống, ngki imo loi tớq nga ticuoi lới alứng ticuoi lớiq peh parnai Yang Arbang-pilŏ́ng?”✡

19 Co iki, máh ticuoi ndon Yang Arbang-pilŏ́ng dyôn chiuq dieiq arức, cóq nha-án táq arnáq ŏ alứng mŏp arvai nha-án nga án ndon teng nha-án. Amớh án khoiq ưq, lư án dyôn.

5

Ticuoi Sút Top Tin

1 Hoi-ndô cư ính patáp nhéq máh ticuoi sút tớq top tin. Cư la ticuoi sút muchứng inha tưi. Mát cư khoiq hôm nhéq nốh dieiq arức Crit khoiq chiuq. Alứng cư ngcong bôn phê tưi te chức ang-ưr Crit tư án tớq lieh. 2 Cóq inha me a-ŏ máh ticuoi tin tớq dúng sang inha, muchứng ticuoi bán pannán cưu me máh cưu án. Tới táq co ngai patot, ma cóq inha táq co cannính ính, co inha chom Yang Arbang-pilŏ́ng ính inha táq arnáq ngki. Inha êq táq arnáq ngki co inha ính bôn práq a-ưi, ma inha táq co inha ính lư choi yớu. 3 Inha êq patot em ai tớq top tin, ma cóq inha cơt ngôl dŏq tardông nha-án. 4 Dyơ urớh, tư án ndon sút ticuoi kiaq bán tớq, lư án dyôn inha pưng vom puo. Vom ngki ang-ưr alứng lớiq nai ngngot.

5 Muchớng ngki tưi, inha ndon ticuoi bánh, cóq inha ial cannính ticuoi sasai. Alứng nhéq máh inha cóq munáq êq pupưt ada munáq. Co tớq tám uráq Yang Arbang-pilŏ́ng te inớh khoiq tông idô: “Yang Arbang-pilŏ́ng catáng ticuoi pupưt,

ma án choi mat ticuoi ndon asiar cháq.”✡

6 Cóq inha asiar cháq chứng mát Yang Arbang-pilŏ́ng ndon sút lư; tớq piaiq ngư, án lư asớr inha. 7 Nốh amớh inha rớu-ri, inha mŏp nga án, co án bán kiaq inha.

8 Cóq inha kiaq alứng me níc, co yang Satán ndon cơt picon inha la arớq cula pưt át ring ính palŏ́ng cáp inha. 9 Cóq inha ial callong tin, dyơ tớq chíl lieh án, co inha chom nhéq nốh dieiq arức inha tumúh la muchứng ticuoi tin tớq chôp cúc cuteq ndô tumúh tưi. 10 Tớq cua inha chiuq dieiq arức muhoi sớng, lư Yang Arbang-pilŏ́ng táp dyôn inha cơt ien ŏ lieh, alứng dyôn inha bôn rêng nha khớm lư loi. Yang Arbang-pilŏ́ng choi mat nhéq máh nốh he cóq bôn. Án táp khoiq arô he dyôn bôn phê tưi te chức ang-ưr án tingôi talloiq cứp pang nhơ te Crit. 11 Seq dyôn nưm án táp cơt sút níc tingôi talloiq cứp pang. Amen.

Parnai Alang

12 Cư taran biq parnai ndô cơiq nga inha, nhơ Si-la*choi cư. Si-la la em ai ndon cư tin lư. Cư taran parnai ndô dŏq catớih inha, alứng dyôn inha chom te nhéq nốh inha khoiq tin dyơ la co Yang Arbang-pilŏ́ng choi mat inha. Cóq inha át vứng níc tớq nốh ngki.

13 Top tin tớq vel Ba-bulôn, la ticuoi ndon Yang Arbang-pilŏ́ng rêh muchứng inha, cơiq parnai alang inha. Mac hơ cơiq parnai alang inha, án la arớq acái cư. 14 Seq inha munáq carbánh carsuanh ŏ munáq, la dŏq apáh munáq amoih munáq. Seq Yang Arbang-pilŏ́ng choi nhéq máh inha ndon tin Crit, dyôn át bánh suanh ien ŏ níc.

✡ 1:16 1:16 Lê-vi 11:44-45; 19:2; 20:7

✡ 1:25 1:25 Ê-sai 40:6-8

✡ 2:7 2:7 Cứh Ayô 118:22

✡ 2:8 2:8 Ê-sai 8:14

✡ 2:9 2:9 Ngốh Te Ê-yip-tô 19:6

✡ 2:22 2:22 Ê-sai 53:9

✡ 3:12 3:12 Cứh Ayô 34:12-16

* 4:11 1:11 Callong ‘amen’ titoiq lieh la ‘lư iki’.

✡ 4:18 4:18 Pha-nha 11:31

✡ 5:5 5:5 Pha-nha 3:34

* 5:12 5:12 Lớiq la Sin-van.

Phi-er Bar

1

2

3

Phi-er

Taran Chớiq Alang Bar

Parnai Cato

Phi-er taran chớiq alang bar ndô sám 66 cumo vít Yê-su carnian. Chớiq alang ndô án cơiq alang top ndon tin Yê-su muchứng án. Án taran dŏq catớih nha-án te máh ticuoi táq náh-nnan tang ngcang Yang Arbang-pilŏ́ng, alứng lớiq tin ngai tông te Yê-su Crit tớq lieh. Top ticuoi ngki tông Yê-su par-ưq khoiq dưnh dyơ, ma lớiq hôm án tớq. Ma uráq ndô tông dyôn máh ticuoi tin chom arlớih, urớh Yê-su Crit lư tớq lieh chư bar. Ma Yang Arbang-pilŏ́ng yôl taroi ingái kisái, co án lớiq ính munáq ticuoi mmo pít. Ma án ính cứp náq ticuoi têq bôn ngin luaih, dyơ cachan táh nhéq máh arnáq lớiq ŏ nha-án cơi táq te nsuoi.

1

1 Cư Si-môn Phi-er la ticuoi táq arnáq dyôn Yê-su Crit, alứng cơt dyưng ati án. Cư taran chớiq alang ndô cơiq alang inha ndon tin Yê-su muchứng he. Co nhơ te callong tinớng ŏ na Yang Arbang-pilŏ́ng he, alứng na Yê-su Crit, án ndon choi tamống he, iki inha bôn callong tin ndon bôn tarnáp lư muchứng he tưi. 2 Cư seq Yang Arbang-pilŏ́ng choi mat inha a-ưi lư loi, alứng dyôn inha át bánh suanh ien ŏ níc, co inha chom arlớih te ngê Yang Arbang-pilŏ́ng alứng Yê-su Ưlla he.

Yang Arbang-pilŏ́ng Arô Alứng Rêh

3 Co Yê-su Crit bôn chức te Yang Arbang-pilŏ́ng, iki án dyôn he bôn cứp nốh dŏq he têq táq arnáq Yang Arbang-pilŏ́ng patáp tớq pang tumống he. He bôn cứp nốh ngki la co he chom Yê-su Crit, án ndon arô he, dyôn he bôn chức ang-ưr alứng bôn mít ŏ lư muchứng án tưi. 4 Co nhơ máh nốh ngki, Yang Arbang-pilŏ́ng dyôn he bôn máh callong pưt alứng callong ayáu lư ndon án khoiq ưq, dŏq inha têq viar vít te máh ngê tớq pang ndô ndon tardông inha ính táq arnáq saq ndon táq dyôn inha cuchet pít. Dyơ án dyôn inha cơt mui mít mui cannính alứng án. 5 Co Yê-su khoiq choi inha arớq ndô dyơ, iki cóq inha catóng nhéq tarngứh dŏq tưm mít tinớng ŏ loi. Tớq inha bôn mít tinớng ŏ, cóq inha tưm dyôn chom a-ưi lư loi te ngê tubáiq na Yang Arbang-pilŏ́ng. 6 Tớq inha chom a-ưi ngê tubáiq na Yang Arbang-pilŏ́ng, cóq inha tưm loi dyôn chom bán ŏ cháq bôm. Tớq inha chom bán ŏ cháq bôm, cóq inha tưm loi chiuq tanhir máh callong dieiq arức. Tớq inha rap chiuq tanhir dieiq arức, cóq inha tưm loi táq arnáq ndon dyôn Yang Arbang-pilŏ́ng sáng bui cannính. 7 Tớq inha chom táq arnáq dyôn Yang Arbang-pilŏ́ng sáng bui cannính, cóq inha tưm loi dŏq át artoi alứng em ai. Tớq inha át artoi alứng em ai, cóq inha tưm loi dyôn bôn mít cannính amoih yớu. 8 Khán inha khoiq bôn dyơ máh ngê ŏ ngki, alứng khán ngê ngki pưt asớr tớq mít cannính inha, iki máh ngê ngki cơt culái tớq mít cannính inha, alứng inha bôn tarnáp; tarnáp ngki la inha bôn chom arlớih te ngê Yê-su Crit Ưlla he. 9 Ma ticuoi mmo ớq máh ngê ŏ ndô, ticuoi ngki la arớq ticuoi sơm lớiq la sot mát, co án clớiq Yang Arbang-pilŏ́ng khoiq táh luaih dyôn án te máh arnáq án khoiq táq. 10 Iki em ai ơi, cóq inha catóng táq dyôn ŏ hơn te nsuoi, dŏq ticuoi cannŏ́h chom Yang Arbang-pilŏ́ng khoiq arô alứng rêh inha. Khán inha táq iki, inha lớiq bôn nguai te inha tin Yang Arbang-pilŏ́ng. 11 Dyơ urớh inha bôn chức têq át tumống níc-níc tớq ntúq Yê-su Crit sút. Yê-su la án ndon choi tamống he, alứng án la Ưlla he.

12 Iki, tam inha khoiq chom arlớih te máh ngê ndô, alứng tin khớm máh callong piaiq inha khoiq ráp dyơ, ma cư yôl ính catớih inha dyôn ayư níc te máh ngê ndô. 13 Ndóng cư yôl tumống, cư parngíh crái lư khán cư cato sa inha, dŏq inha ayư níc te ngê ndô. 14 Co cư chom, lớiq dưnh cư lư cuchet arớq Yê-su Crit Ưlla he, khoiq tông cư. 15 Ma cư catóng suo carna dŏq tông inha têq ayư cứp ngê ndô tớq vít cư cuchet.

Phi-er Khoiq Hôm Ang-ưr Yê-su Crit

16 Tớq he tông inha te Yê-su Crit Ưlla he tớq lieh nga cúc cuteq ndô, alứng án bôn chức pưt lư, ma he lớiq táq-ntêr arớq ngai nsuar; ma mát he táp khoiq hôm chức pưt na án. 17 Ndóng Yang Arbang-pilŏ́ng A-ám he tớq pilŏ́ng khoiq náp alứng ayô Yê-su, ndóng ngki he át ntúq ngki tưi. Bôn sieng Yang Arbang-pilŏ́ng tông te Yê-su idô: “Án ndô la acái cư, án ndon cư amoih lư. Cư sáng bui cannính lư alứng án.”

18 Lư simớt, he táp khoiq sáng sieng te pilŏ́ng tông iki, ndóng he át munơi alứng Yê-su tớq cóh práh ŏ ngki.

19 Alứng clưi te ngki loi, he sáng clŏ́q co he khoiq sáng alứng chom te máh parnai ticuoi tang ngcang Yang Arbang-pilŏ́ng te inớh tông te Yê-su. Ŏ lư la inha cammáng alứng náp máh parnai nha-án, co parnai ngki cơt arớq den tớu claq ang tớq ntúq ngiau tingôi ang iláih, alứng pantôr prang claq tớq mít cannính inha.* 20 Nsuoi lư cóq inha chom arlớih idô: Cứp parnai ticuoi tông tang ngcang Yang Arbang-pilŏ́ng tớq tám uráq Yang Arbang-pilŏ́ng, tới chóng ngốh te mít cannính ticuoi tang ngcang ngki. 21 Ma Arvai Yang Arbang-pilŏ́ng táp tông tớq mít cannính ticuoi tang ngcang án dyôn nha-án chom cứp parnai ngki dŏq nha-án têq cato tang ngcang án.

2

Ticuoi Táq Náh-nnan Cato Parnai Ŏ Te Yang Arbang-pilŏ́ng

1 Te inớh, bôn máh ticuoi táq náh-nnan cơt ticuoi tang ngcang Yang Arbang-pilŏ́ng. Dyơ nha-án pôq cato máh ticuoi Isa-ra-el. Muchứng ngki tưi, urớh bôn ticuoi tớq nga inha, nha-án táq náh-nnan cato ngê Yang Arbang-pilŏ́ng. Nha-án tông ngê lớiq piaiq, ính máh ticuoi tin cơt rúng. Alứng nha-án calôih táh Ưlla, la án ndon khoiq thái nha-án. Iki nha-án chóng táq bôm dyôn arvai nha-án cơt pít mui carbáih. 2 Bôn clứng ticuoi ính veng máh ngê saq nha-án táq. Co tian nha-án, iki bôn ticuoi acraiq ngê piaiq te Yang Arbang-pilŏ́ng. 3 Nha-án ndon táq náh-nnan cato ngê Yang Arbang-pilŏ́ng la ticuoi ham crơng. Nha-án cato inha parnai tarphíq tarthu, co ính bôn lơi te inha. Te nsuoi tháng Yang Arbang-pilŏ́ng roi ính táq nha-án, alứng lớiq dưnh nnáng, án lư pupít nha-án.

4 Lư simớt, Yang Arbang-pilŏ́ng táq tôt díh tarneng án ndon táq luaih, dyơ apŏ́ng nha-án tớq prúng sru ndon ngiau til-nhil tháng. Yang Arbang-pilŏ́ng chóq tarneng ngki tớq sic tingôi tớq ingái án sưq nhéq tưh ticuoi. 5 Alứng Yang Arbang-pilŏ́ng lớiq sáng lô máh ticuoi te inớh, ndóng án teng dyôn cơt arlám dơq tớq nga cứp náq ticuoi lới tớq cúc cuteq ndô. Án choi tamống nưm ticol náq te abŏ́h Nô-ê sớng, co Nô-ê la ticuoi cato ngê tinớng ŏ te án. 6 Alứng Yang Arbang-pilŏ́ng chŏ́ng vel Sadôm alứng vel Camô-rơ dyôn ngcat cơt abŏ́h nhéq. Án pupít bar vel ngki la dŏq cơt tíc dyôn ticuoi ndon táq arnáq saq tớq pang tatun chom amớh án ính táq ada ticuoi lớiq ŏ. 7 Ma án choi tamống nưm munáq Lot sớng dyôn ngốh te ngki, co Lot bôn mít tinớng ŏ, alứng Lot sáng a-ái mít ndóng án hôm máh ticuoi tớq vel ngki táq níc arnáq saq. 8 Lot át pandi máh ticuoi ngki. Cứp ingái án hôm alứng sáng níc te máh arnáq saq nha-án táq. Ma án bôn mít tinớng. Iki án sáng ráh-ariaq tớq mít ndóng án hôm alứng sáng máh ticuoi táq saq níc iki. 9 Ma Yang Arbang-pilŏ́ng lư chom ngê choi tamống máh ticuoi ndon veng ngê án. Án arŏ́q nha-án te máh nốh dieiq arức. Alứng án roi ính táq máh ticuoi saq tớq ingái án sưq nhéq tưh ticuoi. 10 Hơn te ngki loi án táq ada máh ticuoi ndon veng ngê sac sáiq alứng pamat chức Yang Arbang-pilŏ́ng.

Máh ticuoi táq náh-nnan cato ngê Yang Arbang-pilŏ́ng, nha-án bôn mít clŏ́q lư alứng ính lư asớr cháq bôm. Nha-án lớiq sáng adáh tông lớiq ŏ te máh nốh bôn chức tớq pilŏ́ng. 11 Ma díh tarneng Yang Arbang-pilŏ́ng ndon bánh rêng hơn alứng bôn chức pưt hơn te nha-án, la lớiq dáh tông lớiq ŏ te máh nốh bôn chức ngki chứng mát Yang Arbang-pilŏ́ng. 12 Ma máh ticuoi ngki cơt arớq pannán lớiq chom parngíh, táq veng amớh nha-án ính táq. Iki nha-án lư crái ngai cŏp alứng cachet. Urớh, nha-án cóq cuchet pít arớq máh pannán ngki. 13 Nha-án cóq chiuq dieiq arức muchứng nha-án khoiq táq ada ticuoi cannŏ́h. Nha-án ính lư táq arnáq saq tanghang ndóng yôl ingái, alứng te máh arnáq ngki táq dyôn nha-án sáng bui. Nha-án cơt arớq crơng prớq cát tớq prới práh. Arnáq nha-án táq, táq dyôn inha sáng achiet. Nha-án tarphíq tarthu inha ndóng nha-án cha munơi alứng inha tớq ingái rum cha bui. 14 Tớq nha-án hôm máh cán, mít nha-án parngíh ính bôn cán ngki. Nha-án lớiq nai aleq táq arnáq luaih. Nha-án tardông máh ticuoi tin iyốh khớm dyôn táq saq. Nha-án tubáiq lư te arnáq lop yớu. Urớh Yang Arbang-pilŏ́ng lư pupít nha-án! 15 Co nha-án khoiq táh carna tinớng, iki nha-án clu carna, dyơ pôq tớq carna veng ngê ticuoi inớh, nốh Balam, acái conh Bê-ô. Án ính lư bôn cống te arnáq saq án táq. 16 Ma bôn aséh a-êp pi-ốh án co án táq luaih. Aséh ngki tông tớq cang ticuoi dŏq catáng án lớiq dyôn táq arớq ticuoi yúh.

17 Nha-án ndon táq náh-nnan tông te ngê Yang Arbang-pilŏ́ng la arớq abóc dơq ớq dơq. Alứng nha-án cơt arớq tulúc cuyiel phớt dông. Yang Arbang-pilŏ́ng khoiq thuan mui ntúq ngiau til-nhil dyôn nha-án át urớh. 18 Nha-án cato ính ngai parngíh nha-án tubáiq, ma parnai nha-án tông la lư achơ. Nha-án tông lớiq amớh conh ính táq lớiq ŏ ada cán. Iki nha-án tardông máh ticuoi ndon mbơiq ngốh te ticuoi veng ngê saq, dyôn píh táq lieh arnáq saq. 19 Nha-án tông ticuoi tin lớiq túh cóq veng phep rit Yang Arbang-pilŏ́ng, ma têq táq veng mít nha-án sáng ính. Ma nha-án ndon tông iki, lư nha-án táp cơt sol ngê luaih. Ngê amớh tardông ticuoi, ticuoi ngki lư cơt sol ngê ngki. 20 Khán bôn ticuoi khoiq tarcláh te ngê saq tanghang tớq pang ndô, co nha-án chom Yê-su Crit Ưlla he, án ndon choi tamống he, ma khán ngê ngki tardông lieh ticuoi ngki dyôn táq ngê saq sa, iki ticuoi ngki cơt saq hơn te nsuoi loi. 21 Khán nha-án khoiq chom dyơ carna tinớng ŏ, ma nha-án píh táq lieh arnáq saq, khaq nha-án lớiq chom amớh tháng te parnai práh ŏ ndon Yang Arbang-pilŏ́ng khoiq patáp, aláng nha-án chom ma lớiq ính veng nnáng parnai ngki. 22 Nha-án ndon táq iki, la táq dyôn cơt tarvớiq arớq parnai acám idô: “Acho cuta, dyơ án píh iel lieh carta án,” alứng “Alic khoiq hom dơq práh ŏ dyơ, cua ngki án pôq rớm lieh tớq apúc.”✡

3

Yê-su Crit Tớq Lieh

1 Ơ em ai ndon cư amoih lư ơi! Bar chư alứng ndô cư taran chớiq alang nga inha. Cư taran co ính catớih inha parngíh dyôn piaiq te máh nốh ŏ ndon cư khoiq catớih inha. 2 Cư ính inha ayư lieh te máh parnai ticuoi tang ngcang Yang Arbang-pilŏ́ng ndon práh ŏ khoiq catớih te nsuoi, alứng máh parnai Ưlla ndon choi tamống he patáp na máh ticuoi dyưng ati án. 3 Nsuoi lư la cóq inha chom idô: Ndóng tumán ính tớq ingái talloiq, lư bôn ticuoi ính veng mít cannính saq nha-án bôm. Nha-án ayê tar-ac inha. 4 Nha-án tông idô: “Yê-su ndon khoiq ưq tớq lieh, inha hôm án tớq lieh lớiq? Náp te ingái achúc achiac he khoiq cuchet, ma cứp nốh la yôl muchứng níc simớt te ingái Yang Arbang-pilŏ́ng mbơiq teng pilŏ́ng cuteq. Ma lớiq hôm án tớq amớh.”

5 Nha-án tông iki, co nha-án lớiq ính ayư te callong idô: Tôm lư, nhơ te parnai Yang Arbang-pilŏ́ng bôn cơt pilŏ́ng cuteq. Án teng cúc cuteq ndô ngốh te dơq alứng nhơ te dơq. 6 Alứng na dơq arlám ngki cúc cuteq te inớh cơt rúng arlóh nhéq. 7 Ma hoi-ndô, co nhơ te parnai Yang Arbang-pilŏ́ng, iki yôl bôn níc pilŏ́ng alứng cúc cuteq. Án dŏq nốh ngki tingôi tớq ingái án sưq alứng pupít nhéq máh ticuoi luaih. Ingái ngki án ính chŏ́ng pilŏ́ng cuteq dyôn ngcat nhéq.

8 Ma em ai ơi, inha êq clớiq mui nốh ndô: Yang Arbang-pilŏ́ng náp mui ingái la muchứng mui ngin cumo, alứng mui ngin cumo la muchứng mui ingái. 9 Yang Arbang-pilŏ́ng lớiq bôn dyut te arnáq án khoiq ưq, arớq bôn ticuoi báq parngíh. Ma án táq iláq iluoi ada inha, co lớiq ính ticuoi mmo cuchet pít, ma án ính cứp náq ticuoi cachan táh máh arnáq luaih.

10 Ma ingái Ưlla tớq lieh la arớq ticuoi siveng mot tớq dúng, he ticớr sớng. Ingái ngki ngai sáng hô tandưr tớq pilŏ́ng, dyơ pilŏ́ng cơt pít. Máh crơng tớq pilŏ́ng cơt ngcat nhéq na uih. Cúc cuteq alứng nhéq máh nốh tớq cúc cuteq cơt ngcat nhéq. 11 Khán cứp nốh tớq cuteq cơt rúng arlóh nhéq chô-mát, ngki inha ính cơt ticuoi imo? Cóq inha mŏp sang cháq inha dyôn Yang Arbang-pilŏ́ng alứng dyám náp án, 12 ndóng inha át ngcong ingái Ưlla tớq lieh alứng táq ranrút dyôn chái tớq ingái ngki, la ingái Yang Arbang-pilŏ́ng chŏ́ng pupít pilŏ́ng alứng táq dyôn cứp nốh tớq pilŏ́ng cơt lêc nhéq na uih chéh. 13 Ma Yang Arbang-pilŏ́ng khoiq ưq ính teng pilŏ́ng tamme alứng cuteq tamme; co iki he át ngcong níc. Ntúq ngki bôn nưm ticuoi ndon táq arnáq tinớng ŏ sớng át.

14 Co iki em ai ơi, ndóng inha ngcong nốh ngki, cóq inha catóng níc táq dyôn bôn pang tumống ŏ, dŏq Yang Arbang-pilŏ́ng hôm inha lớiq bôn luaih amớh chứng mát án; alứng inha catóng dyôn bôn mít cannính át artoi níc alứng án. 15 Cóq inha chom, Yang Arbang-pilŏ́ng táq iláq iluoi la co ính inha têq bôn tumống níc-níc. Simớt ngki tưi, Phau-lô em ai ndon he amoih lư khoiq taran tông inha, co Yang Arbang-pilŏ́ng dyôn án bôn callong tubáiq dŏq chom máh nốh ndô. 16 Tớq máh chớiq alang Phau-lô khoiq taran, án báq cato te máh nốh ndô tưi. Tớq chớiq ngki bôn parnai dieiq lư dyôn apúh. Iki, ticuoi achơ alứng ticuoi ndon chom lớiq arlớih báq pliet parnai Phau-lô cato. Alứng nha-án táq muchứng ngki tưi tớq carna cannŏ́h tớq tám uráq parnai Yang Arbang-pilŏ́ng. Arnáq ngki táq dyôn nha-án bôm cơt cuchet pít.

17 Em ai ơi, inha chom dyơ te máh nốh ndô. Iki cóq inha me a-ŏ, êq dyôn ticuoi lới tardông inha táq arnáq luaih na parnai nha-án cato lớiq piaiq, dyơ táq dyôn inha cơt lớiq vứng nnáng. 18 Ma seq inha cơt pưt asớr tớq máh callong Yê-su Crit choi mat inha, alứng máh callong inha khoiq chom te ngê Yê-su Crit Ưlla he. Seq chức ang-ưr át níc alứng án te hoi-ndô tingôi ingái talloiq. Amen.

* 1:19 1:19 Ang iláih la acám te ingái Yê-su tớq lieh nga cúc cuteq ndô. Alứng Yê-su la arớq pantôr prang claq chứng iláih, dyơ táq dyôn mít cannính ticuoi sáng bui ơn lư.

✡ 2:22 2:22 Pha-nha 26:11

Yon Mui

1

2

3

4

5

Yon

Taran Chớiq Alang Mui

Parnai Cato

Yon taran chớiq alang mui ndô sám 90 cumo vít Yê-su carnian. Án cơiq chớiq alang ndô dŏq alang máh acái amon án tớq top tin. Án la munáq te top rian te Yê-su. Alứng ndóng án taran chớiq alang ndô, án khoiq ieuq lư dyơ. Án tông te Yê-su, alứng án dŏq Yê-su la Parnai Tumống. Án ngin án khoiq hôm Yê-su, alứng bôn capơiq cháq Yê-su. Iki án têq tông piaiq alứng arlớih lư te máh arnáq Yê-su khoiq táq, alứng te máh callong Yê-su khoiq tông.

Uráq ndô tông te Yang Arbang-pilŏ́ng la ntúq ang, alứng catớih tông top tin cóq ticaq pôq tớq ntúq ang ngki. Án dyŏq máh top tin êq cammáng máh parnai ticuoi táq náh-nnan tang ngcang Yang Arbang-pilŏ́ng, co nha-án ính caryáh top tin dyôn cơt a-ưi top. Máh ticuoi táq náh-nnan cato ngki tông, Yê-su tới Acái Yang Arbang-pilŏ́ng Cơt Ticuoi. Nha-án parngíh, khán Yang Arbang-pilŏ́ng khoiq taláh he, ngki he lớiq túh cóq át artoi munơi, lớiq la amoih ticuoi cannŏ́h.

Uráq ndô catớih máh ticuoi tin alứng dyŏq êq ayáu ngê tớq pang ndô. “Co máh nốh tớq pang ndô ndon ticuoi báq ham, mát ticuoi báq me alứng ính bôn, díh ticuoi báq cuhống; máh nốh ndô lớiq bôn tớq te Yang Arbang-pilŏ́ng, ma tớq te pang ndô.” (Phê 2:16)

1

Parnai Tumống

1 He taran parnai ndô dŏq tông inha te Parnai Tumống.* Án tumống munơi alứng Yang Arbang-pilŏ́ng te Yang Arbang-pilŏ́ng iyốh teng pilŏ́ng cuteq. He khoiq sáng sieng án, mát he khoiq hôm án, alứng ati he khoiq capơiq cháq án. 2 Parnai Tumống ndô khoiq tớq nga he, alứng he khoiq hôm án. Iki he têq taran tông inha te arnáq ngki. Parnai Tumống ndô át níc-níc alứng Yang Arbang-pilŏ́ng A-ám án, alứng án khoiq tớq nga he dyơ. 3 He taran ính inha chom te máh arnáq he khoiq hôm alứng máh nốh he khoiq sáng te án, co he ính inha át mui mít alứng he, arớq he át mui mít alứng Yê-su Crit nha Yang Arbang-pilŏ́ng A-ám án. 4 Iki he taran parnai ndô ính inha sáng bui cannính munơi alứng he, dyơ mít cannính he bôn máng callong bui hơr sớng.

Yang Arbang-pilŏ́ng La Callong Ang

5 Ndô la parnai he khoiq sáng Yê-su cato, alứng he ính inha chom tưi: Yang Arbang-pilŏ́ng la callong ang. Callong ngiau lớiq têq át alứng án. 6 Iki, khán he ngin he át mui mít alứng Yang Arbang-pilŏ́ng, ma he yôl táq arnáq saq, ngki la arớq he ticaq tớq ntúq ngiau alứng táq-ntêr a-uai sớng. Co parnai he tông lớiq bôn tarpiaiq alứng arnáq he táq. 7 Ma khán he táq arnáq Yang Arbang-pilŏ́ng, ngki la arớq he ticaq tớq ntúq ang, co Yang Arbang-pilŏ́ng la ntúq ang. Iki, he munáq artoi alứng munáq. Alứng Yang Arbang-pilŏ́ng táq práh mít cannính he te callong luaih he, co nhơ te aham Yê-su Acái án.

8 Khán he tông he lớiq bôn luaih amớh, la he pilốh cháq he bôm. Alứng tớq mít cannính he ớq lớng callong lư. 9 Khán he ngin luaih ada Yang Arbang-pilŏ́ng te máh arnáq he khoiq táq, án lư táh luaih dyôn he arớq án khoiq ưq dyơ, co án la tinớng ŏ alứng táq piaiq níc. Alứng án táq dyôn mít cannính he cơt práh ŏ lớiq ính táq nnáng arnáq saq. 10 Khán he táq-ntêr he lớiq nai táq luaih, callong ngki la arớq he tông Yang Arbang-pilŏ́ng táq-ntêr a-uai, co án tông nhéq tưh ticuoi bôn luaih. Iki parnai án lớiq át tớq mít cannính he.

2

Yê-su Crit Choi He

1 Máh acái amon cư ơi! Cư taran máh parnai ndô la dŏq inha têq viar vít te arnáq luaih. Ma khán bôn nnáu te inha táq luaih, Yê-su Crit án ndon tinớng ŏ, án lư tartông choi he chứng mát Yang Arbang-pilŏ́ng. 2 Án khoiq cuchet tang he la co tian he táq luaih, alứng tới án cuchet tang nưm dyôn he sớng, ma dyôn díh nhéq tưh ticuoi tớq cúc cuteq ndô hơ.

3 Khán he peh máh callong Yang Arbang-pilŏ́ng patáp, ngki têq he ngin he chom án. 4 Ma khán bôn ticuoi tông idô: “Cư chom Yang Arbang-pilŏ́ng,” ma án lớiq peh máh callong Yang Arbang-pilŏ́ng patáp, ngki án táq-ntêr a-uai sớng, alứng callong lư ớq lớng tớq mít cannính án. 5 Ma ticuoi mmo peh parnai Yang Arbang-pilŏ́ng la án amoih Yang Arbang-pilŏ́ng nhéq tarngứh tarhơ. Co he táq iki, he chom arlớih lư he át mui mít alứng Yang Arbang-pilŏ́ng. 6 Alứng ticuoi mmo ngin án át mui mít alứng Yang Arbang-pilŏ́ng, cóq án táq muchứng Yê-su khoiq táq dyơ.

Parnai Patáp Tieq Pien Cơt Parnai Patáp Tamme Loi

7 Em ai cư ơi! Parnai cư taran patáp inha hoi-ndô la tới parnai patáp tamme. Ma parnai ndô la parnai tieq; inha bôn parnai ndô te ingái inha mbơiq mot tin Yê-su Crit. Parnai patáp ndô ngai khoiq tông inha te nsuoi dyơ. 8 Ma hoi-ndô cư taran parnai patáp ndô dyôn inha, la cơt arớq parnai patáp tamme. Parnai patáp ndô la parnai piaiq. Yê-su khoiq apáh parnai ndô, alứng inha khoiq apáh tưi. Iki callong ngiau chón ính pít, alứng callong ang chón lớng-rớng claq dyơ.

9 Ticuoi mmo tông án át tớq ntúq ang, ma án a-ính máh em ai án, iki án yôl át tớq ntúq ngiau. 10 Ma ticuoi mmo amoih em ai, ngki án lư át tớq ntúq ang. Iki lớiq bôn amớh têq táq dyôn án arbúc. 11 Ma ticuoi mmo a-ính em ai, ngki án yôl át tớq ntúq ngiau, alứng án yôl ticaq tớq ntúq ngiau lớiq chom carna mmo ính pôq, co callong ngiau ngki táq dyôn án cơt arớq ticuoi sot mát.

12 Cư taran parnai ndô dyôn inha ndon cơt arớq acái cư ama, co Yang Arbang-pilŏ́ng khoiq táh dyơ luaih inha la co nhơ Yê-su Crit cuchet tang inha. 13 Cư taran parnai ndô dyôn inha ndon cơt a-ám, co inha khoiq chom Yê-su án ndon át munơi alứng Yang Arbang-pilŏ́ng te Yang Arbang-pilŏ́ng iyốh teng pilŏ́ng cuteq. Cư taran parnai ndô dyôn inha ticuoi yôl bánh, co inha khoiq chíl rap dyơ yang Satán. 14 Cư taran parnai ndô dyôn inha ndon yôl ngai-acái, co inha khoiq chom dyơ A-ám tớq pilŏ́ng. Cư taran parnai ndô dyôn máh ticuoi a-ám, co inha khoiq chom Yê-su án ndon át alứng Yang Arbang-pilŏ́ng te Yang Arbang-pilŏ́ng iyốh teng pilŏ́ng cuteq. Cư taran parnai ndô dyôn inha ndon yôl bánh, co inha la ticuoi bánh rêng, alứng parnai Yang Arbang-pilŏ́ng át níc tớq mít cannính inha; inha khoiq chíl rap dyơ yang Satán.

15 Inha êq amoih pang ndô alứng êq ham máh nốh tớq pang ndô. Khán ticuoi mmo amoih pang ndô, án lớiq amoih nnáng Yang Arbang-pilŏ́ng. 16 Co máh nốh tớq pang ndô ndon ticuoi báq ham, mát ticuoi báq me alứng ính bôn, díh ticuoi báq cuhống, máh nốh ndô lớiq bôn tớq te Yang Arbang-pilŏ́ng, ma tớq te pang ndô. 17 Pang ndô alứng máh nốh ndon ticuoi báq ham tớq pang ndô, urớh lư pít nhéq. Ma ticuoi mmo veng cannính Yang Arbang-pilŏ́ng, ticuoi ngki lư bôn tumống níc-níc.

Munáq Picon Yê-su

18 Máh acái amon cư ơi! Pang ndô la pang talloiq tháng. Inha khoiq sáng dyơ ngai tông urớh bôn munáq ndon ính picon ada Crit, lư tớq. Alứng hoi-ndô bôn clứng ticuoi cơt picon ada Crit. Co iki he chom pang ndô la pang talloiq tháng. 19 Máh ticuoi ngki chóng ngốh bôm te top he, co nha-án lớiq át mui mít alứng he. Khán nha-án lư át mui mít alứng he, ngki nha-án yôl át mui top alứng he. Ma tư nha-án ngốh, nha-án apáh dyôn nhéq máh ticuoi chom arlớih nha-án tới top he.

20 Ma inha khoiq bôn Arvai Yang Arbang-pilŏ́ng át tớq mít cannính inha. Iki nhéq máh inha chom arlớih te callong piaiq. 21 Cư taran parnai ndô dyôn inha, tới co inha iyốh chom callong piaiq, co inha khoiq chom dyơ callong ngki, alứng inha chom arlớih lư callong a-uai lớiq nai ngốh te callong piaiq.

22 Ticuoi mmo tông, Yê-su tới Crit, ticuoi ngki la ticuoi a-uai, alứng án cơt picon ada Crit. Án calôih Yang Arbang-pilŏ́ng alứng Acái Yang Arbang-pilŏ́ng hơ. 23 Ticuoi mmo calôih Acái Yang Arbang-pilŏ́ng, la muchứng án calôih Yang Arbang-pilŏ́ng tưi. Alứng ticuoi mmo tin Acái Yang Arbang-pilŏ́ng, la muchứng án tin Yang Arbang-pilŏ́ng tưi.

24 Iki cóq inha cadyom dŏq tớq mít cannính inha máh parnai inha khoiq sáng dyơ te ingái inha mbơiq tin Yê-su. Khán inha cadyom dŏq máh parnai ngki tớq mít cannính inha, ngki inha át artoi níc alứng Acái Yang Arbang-pilŏ́ng nha A-ám án hơ. 25 Yang Arbang-pilŏ́ng khoiq ưq ada he idô: Án dyôn he bôn tumống níc-níc.

26 Cư taran máh parnai ndô dŏq tông dyôn inha chom te máh ticuoi ndon ính tarphíq inha dyôn táh ngê Yê-su. 27 Ma Yang Arbang-pilŏ́ng khoiq dyôn inha bôn Arvai án át tớq mít cannính inha. Co inha bôn Arvai án, iki inha lớiq túh ngai tông inha ngê mmo piaiq alứng ngê mmo lớiq piaiq. Lư simớt Arvai án táp tông inha te nhéq máh nốh ngki. Alứng máh parnai án tông dyôn inha chom la piaiq nhéq; án lớiq bôn tông inha mui callong tarphíq. Cóq inha peh nhéq máh parnai Arvai án tông inha; iki inha cơt mui mít alứng Yê-su Crit.

28 Dyơ hoi-ndô, acái amon cư ơi, cóq inha át níc mui mít alứng Yê-su, dŏq he dáh tayứng clŏ́q lư alứng lớiq sáng achiet amớh tớq ingái Yê-su siar lieh nga cúc cuteq ndô. 29 Khán inha chom Yê-su Crit la lư tinớng ŏ, iki inha chom tưi ticuoi mmo táq tinớng ŏ, ticuoi ngki la acái Yang Arbang-pilŏ́ng.

3

He Cơt Acái Yang Arbang-pilŏ́ng

1 Inha parngíh dyôn simớt máh-mmo a-ưi Yang Arbang-pilŏ́ng a-ám he amoih he. Co án amoih lư he, iki án dŏq he la acái án. Dyơ he lư cơt acái án. Ma máh ticuoi ndon veng ngê tớq pang ndô lớiq chom he, co nha-án lớiq chom Yang Arbang-pilŏ́ng. 2 Máh em ai ơi! He la acái Yang Arbang-pilŏ́ng. Ma he iyốh chom arlớih, tớq cua he át tớq pang ndô, cháq he cơt rớp imo loi. Ma mui callong he chom arlớih lư la idô: Tớq ingái Yê-su Crit tớq lieh, he bôn cơt arớq án tưi, co ingái ngki he bôn hôm án arlớih lư. 3 Ticuoi mmo ngcong ính bôn hôm Yê-su tớq lieh ingái ngki, cóq án kiaq me mít cannính án dyôn práh ŏ, muchứng Yê-su Crit bôn mít cannính práh ŏ.

4 Ticuoi mmo táq luaih, la arớq án luan phep rit Yang Arbang-pilŏ́ng. Alứng khán án luan phep rit Yang Arbang-pilŏ́ng, arnáq ndô la luaih lư. 5 Inha chom Yê-su Crit khoiq siar nga cuteq ndô la dŏq pupít nhéq máh luaih he. Alứng inha chom án lớiq nai bôn luaih. 6 Iki, ticuoi mmo át mui mít alứng Yê-su, ticuoi ngki lớiq táq nnáng arnáq luaih. Ma ticuoi mmo táq arnáq luaih, ticuoi ngki lớiq nai hôm alứng lớiq nai chom Yê-su.

7 Máh acái amon cư ơi! Êq dyôn ngai pilốh inha. Ticuoi mmo táq tinớng ŏ, án lư cơt tinớng ŏ chứng mát Yang Arbang-pilŏ́ng, muchứng Yê-su la tinớng ŏ chứng mát Yang Arbang-pilŏ́ng. 8 Ticuoi mmo báq táq arnáq saq, án ngki tớq te yang Satán. Co te tôm tháng yang Satán táq níc arnáq luaih. Co iki Acái Yang Arbang-pilŏ́ng siar nga cúc cuteq ndô dŏq talóh pupít nhéq máh arnáq yang Satán.

9 Ticuoi mmo cơt acái Yang Arbang-pilŏ́ng, ticuoi ngki lớiq táq nnáng arnáq luaih, co Yang Arbang-pilŏ́ng dyôn cannính án át tớq mít ticuoi ngki. Iki ticuoi ngki lớiq têq táq nnáng arnáq luaih, co ticuoi ngki la acái Yang Arbang-pilŏ́ng. 10 Bôn tíc dyôn he têq chom, ticuoi mmo la acái Yang Arbang-pilŏ́ng, alứng ticuoi mmo la acái yang Satán la idô: Ticuoi mmo táq lớiq tinớng ŏ alứng ớq mít cannính amoih yớu, án tới acái Yang Arbang-pilŏ́ng, ma án la acái yang Satán.

Cóq Munáq Amoih Munáq

11 Te ingái inha mbơiq tin Yê-su Crit, inha khoiq sáng dyơ callong patáp ndô: He cóq munáq amoih munáq. 12 He êq táq arớq Ca-in. Án soi yang Satán, alứng án cachet a-em án. Co imo án cachet a-em án? Co án táq arnáq saq, ma a-em án táq arnáq tinớng ŏ.

13 Iki em ai ơi, êq dut amớh khán ticuoi ndon veng ngê tớq pang ndô a-ính inha. 14 Khán he amoih máh em ai he tớq top tin, ndô la arớq he khoiq cuchet ma bôn tumống lieh. Ma khán ticuoi mmo lớiq amoih yớu, la arớq án yôl cuchet. 15 Ticuoi mmo a-ính em ai bôm, án la muchứng ticuoi khoiq cachet ticuoi. Alứng inha chom dyơ, ticuoi cachet ticuoi lớiq têq bôn callong tumống níc-níc. 16 Imo he têq chom te callong amoih? He chom callong ngki la co nhơ te Yê-su Crit chiuq pít tarngứh án tang he. Piaiq lư la he loi cóq chiuq pít tarngứh dŏq tarchoi em ai he. 17 Khán ticuoi mmo bôn khám tớc khám cha, alứng án hôm em ai án ớq, ma án lớiq sáng sruiq táq, ngki án lớiq têq tông án bôn mít cannính amoih te Yang Arbang-pilŏ́ng. 18 Acái amon ơi, khán he amoih yớu, cóq he êq amoih nưm tớq ngcang sớng. Ma cóq he amoih yớu nhéq te mít cannính, alứng cóq he táq dyôn ticuoi cannŏ́h chom he lư amoih.

He Lớiq Bôn Sáng Crŏ́q

19 Khán he táq iki, he chom arlớih he la acái Yang Arbang-pilŏ́ng, án ndon tông níc parnai piaiq. Alứng he sáng clŏ́q lư tớq chứng mát án. 20 Tam mít he tíq cháq he bôm, he lớiq sáng crŏ́q amớh, co Yang Arbang-pilŏ́ng sút hơn te mít cannính he, alứng án chom cứp nốh.

21 Em ai ơi! Khán mít he lớiq bôn tíq cháq he bôm, he cơt clŏ́q tớq chứng mát Yang Arbang-pilŏ́ng. 22 Nốh amớh he seq te Yang Arbang-pilŏ́ng, án lư dyôn he bôn nốh ngki, co he peh máh parnai án patáp, alứng he táq máh arnáq án ính he táq. 23 Ndô la parnai Yang Arbang-pilŏ́ng patáp he: Cóq he tin Acái án Yê-su Crit, alứng cóq he munáq amoih munáq, arớq Yê-su khoiq patáp he. 24 Ticuoi mmo peh máh parnai Yang Arbang-pilŏ́ng patáp, ticuoi ngki át mui mít alứng Yang Arbang-pilŏ́ng, alứng Yang Arbang-pilŏ́ng át mui mít alứng ticuoi ngki. Co Yang Arbang-pilŏ́ng khoiq dyôn Arvai án át tớq mít cannính he, iki he chom arlớih Yang Arbang-pilŏ́ng át mui mít alứng he.

4

Te Arnáq Chim Ticuoi

1 Em ai ơi! Inha êq tin parnai cứp náq ticuoi ndon ngin án bôn Arvai Yang Arbang-pilŏ́ng át tớq mít cannính án. Ma cóq inha chim án, dŏq inha têq chom arlớih án tớq te Yang Arbang-pilŏ́ng ma lớiq. Co bôn a-ưi náq ticuoi pôq tudô pôq tuki táq náh-nnan cato tang ngcang Yang Arbang-pilŏ́ng. 2 Ndô la tíc dyôn inha têq chom ticuoi ngki lư bôn Arvai Yang Arbang-pilŏ́ng ma lớiq: Ticuoi mmo ngin Yê-su Crit la Acái Yang Arbang-pilŏ́ng Cơt Ticuoi, inha chom ticuoi ngki bôn Arvai Yang Arbang-pilŏ́ng tớq mít cannính án. 3 Ma ticuoi mmo tông Yê-su tới Acái Yang Arbang-pilŏ́ng Cơt Ticuoi, lư inha chom ticuoi ngki ớq Arvai Yang Arbang-pilŏ́ng. Ma ticuoi ngki tớq te án ndon cơt picon ada Crit. Inha khoiq sáng ngai táq-ntêr urớh bôn munáq ngki tớq, alứng hoi-ndô án át tớq cúc cuteq ndô dyơ.

4 Máh acái amon ơi, inha khoiq cơt acái Yang Arbang-pilŏ́ng dyơ. Alứng inha khoiq chíl rap dyơ máh ticuoi ndon tông parnai lớiq piaiq, co inha bôn Arvai Yang Arbang-pilŏ́ng át alứng inha. Alứng Arvai ngki la pưt hơn te yang Satán ndon sút máh ticuoi ndon veng ngê tớq pang ndô. 5 Máh ticuoi ngki parngíh nưm ngê tớq pang ndô sớng, alứng parnai nha-án cato la veng ngê tớq pang ndô. Co iki máh ticuoi ndon veng ngê tớq pang ndô ính lư cammáng parnai nha-án. 6 Ma he la na Yang Arbang-pilŏ́ng. Iki ticuoi mmo chom Yang Arbang-pilŏ́ng, ticuoi ngki cammáng parnai he cato. Ma ticuoi mmo tới na Yang Arbang-pilŏ́ng, ngki án lớiq cammáng parnai he. Ndô la tíc dyôn he chom te ticuoi bôn Arvai piaiq alứng te ticuoi bôn arvai thét.

Callong Amoih Tớq Te Yang Arbang-pilŏ́ng

7 Em ai ơi! He cóq munáq amoih munáq, co callong amoih tớq te Yang Arbang-pilŏ́ng. Ticuoi mmo amoih yớu, án lư cơt acái Yang Arbang-pilŏ́ng, alứng án chom Yang Arbang-pilŏ́ng. 8 Ticuoi mmo lớiq amoih yớu, ngki án lớiq chom Yang Arbang-pilŏ́ng, co Yang Arbang-pilŏ́ng la tôm callong amoih. 9 Yang Arbang-pilŏ́ng apáh dyôn he chom án amoih he la idô: Án bôn nưm mui lám acái, ma án yua Acái án tớq nga cúc cuteq ndô la dŏq he têq bôn tumống níc-níc nhơ te Acái án. 10 Callong amoih piaiq lư la idô: Tới he amoih Yang Arbang-pilŏ́ng, ma Yang Arbang-pilŏ́ng amoih he, alứng án yua Acái án cuchet tang he cơt crơng mŏp sang dŏq pupít nhéq luaih he.

11 Em ai ơi! Co Yang Arbang-pilŏ́ng amoih he arớq ngki, iki cóq he munáq amoih munáq tưi. 12 Lớiq nai bôn ticuoi mmo hôm Yang Arbang-pilŏ́ng. Ma khán he munáq amoih munáq, ngki he chom Yang Arbang-pilŏ́ng át alứng he, alứng callong amoih te án cơt sút tớq mít cannính he.

13 He têq chom Yang Arbang-pilŏ́ng át alứng he, alứng he át mui mít alứng án la co án khoiq dyôn Arvai án át tớq mít cannính he. 14 He khoiq chom dyơ, alứng he cato níc ính ticuoi cannŏ́h chom Yang Arbang-pilŏ́ng khoiq yua Acái án tớq nga cúc cuteq ndô dŏq choi tamống nhéq tưh ticuoi. 15 Ticuoi mmo ngin Yê-su la Acái Yang Arbang-pilŏ́ng, Yang Arbang-pilŏ́ng lư át mui mít alứng án, alứng án át mui mít alứng Yang Arbang-pilŏ́ng. 16 Iki he chom alứng tin, Yang Arbang-pilŏ́ng amoih he a-ưi lư.

Yang Arbang-pilŏ́ng táp la tôm callong amoih. Ticuoi mmo bôn mít cannính amoih, ticuoi ngki át mui mít alứng Yang Arbang-pilŏ́ng, alứng Yang Arbang-pilŏ́ng át mui mít alứng ticuoi ngki. 17 Callong amoih te Yang Arbang-pilŏ́ng cơt sút tớq mít cannính he, la dŏq he dáh tayứng chứng mát án tớq ingái án sưq nhéq tưh ticuoi, co ndóng he át tớq cuteq ndô, he át mui mít alứng Yê-su. 18 Ticuoi mmo bôn mít cannính amoih, ticuoi ngki lớiq sáng adáh, co callong amoih nhéq-mma pupít callong adáh. Khán ticuoi mmo yôl sáng adáh, ticuoi ngki iyốh bôn callong amoih cơt sút tớq mít cannính án, co án yôl adáh Yang Arbang-pilŏ́ng táq tôt án.

19 He têq bôn mít cannính amoih la co Yang Arbang-pilŏ́ng khoiq amoih he nsuoi. 20 Khán bôn ticuoi tông idô: “Cư amoih Yang Arbang-pilŏ́ng,” ma án a-ính em ai án bôm, ngki án táq-ntêr a-uai. Khán án lớiq amoih em ai ndon át munơi alứng án, ngki imo têq án amoih Yang Arbang-pilŏ́ng ndon án lớiq nai hôm? 21 Yê-su Crit khoiq patáp he idô: Ticuoi mmo amoih Yang Arbang-pilŏ́ng, cóq án amoih em ai án hơ.

5

He Chíl Rap Máh Ngê Tớq Pang Ndô

1 Ticuoi mmo tin Yê-su la lư Crit, án ndon Yang Arbang-pilŏ́ng rêh dŏq choi tamống ticuoi, ticuoi ngki lư cơt acái Yang Arbang-pilŏ́ng. Alứng nhéq tưh ticuoi ndon amoih A-ám, lư nha-án amoih díh acái án hơ. 2 Ndô la tíc dyôn he têq chom he amoih máh acái acon Yang Arbang-pilŏ́ng: Khán he amoih Yang Arbang-pilŏ́ng alứng peh máh parnai án patáp, iki he chom he amoih máh acái acon án hơ. 3 He chom he amoih Yang Arbang-pilŏ́ng, khán he peh máh parnai án patáp. Alứng máh parnai án patáp lớiq ntáng amớh dyôn he. 4 Nhéq tưh ticuoi ndon cơt acái Yang Arbang-pilŏ́ng têq chíl rap máh ngê tớq pang ndô. Co imo he têq chíl rap máh ngê tớq pang ndô? He bôn chíl rap la co he tin Yê-su. 5 Ticuoi mmo têq tarchíl rap máh ngê tớq pang ndô? Lư nưm máh ticuoi ndon tin Yê-su Acái Yang Arbang-pilŏ́ng táp têq chíl rap máh ngê tớq pang ndô.

Pe Nốh Tông Te Yê-su

6 Tư Yê-su Crit tớq nga cúc cuteq ndô, án cliau bar tíc dyôn ticuoi têq chom án la Crit ndon Yang Arbang-pilŏ́ng rêh dŏq choi tamống ticuoi. Tíc mui la tíc na dơq ndon Yê-su ráp. Ma án lớiq cliau nưm tíc na dơq sớng. Ma án cliau tíc bar hơ. Tíc bar la aham ndon ngốh te cháq án tớq ingái án cuchet tang he. Alứng Arvai Yang Arbang-pilŏ́ng tông te án tưi, co Arvai Yang Arbang-pilŏ́ng la tôm callong piaiq. 7 Iki Yang Arbang-pilŏ́ng dyôn pe nốh dŏq cơt tíc tông te Yê-su Crit. 8 Mui la Arvai Yang Arbang-pilŏ́ng. Bar la tíc na dơq. Pe la aham ndon ngốh te cháq Yê-su. Iki pe nốh ndô tông muchứng nhéq te Yê-su Crit. 9 Khán he cammáng parnai ticuoi tông te Yê-su, callong ngki lư ŏ. Ma Yang Arbang-pilŏ́ng la sút pưt hơn. Iki ŏ hơn he cammáng parnai Yang Arbang-pilŏ́ng khoiq tông te Acái án. 10 Ticuoi mmo tin Acái Yang Arbang-pilŏ́ng, ticuoi ngki lư tin máh parnai Yang Arbang-pilŏ́ng tông te Acái án. Ma ticuoi mmo lớiq tin Acái Yang Arbang-pilŏ́ng, la arớq ticuoi ngki tông Yang Arbang-pilŏ́ng táq-ntêr a-uai, co ticuoi ngki lớiq tin máh parnai Yang Arbang-pilŏ́ng tông te Acái án. 11 Yang Arbang-pilŏ́ng tông dyôn he chom arlớih lư la idô: Án khoiq dyôn he bôn tumống níc-níc, alứng án dyôn he bôn tumống ngki la co nhơ te Acái án. 12 Ticuoi mmo át mui mít alứng Acái Yang Arbang-pilŏ́ng, ticuoi ngki bôn tumống níc-níc. Ma ticuoi mmo lớiq át mui mít alứng Acái án, ticuoi ngki ớq bôn tumống níc-níc.

Callong Tumống níc-níc

13 Cư khoiq taran máh parnai ndô dyôn inha ndon khoiq tin Acái Yang Arbang-pilŏ́ng, dŏq inha chom, inha bôn tumống níc-níc. 14 Khán bôn nốh amớh he ính seq te Yang Arbang-pilŏ́ng, he lớiq sáng adáh ndóng he seq te án, co he chom khán he seq nốh amớh veng cannính án, lư án cammáng he. 15 Alứng khán he chom Yang Arbang-pilŏ́ng cammáng he seq te án, ngki he chom arlớih án lư dyôn nốh he khoiq seq.

16 Khán inha hôm munáq em ai táq luaih, cóq inha cớu seq Yang Arbang-pilŏ́ng choi án dyôn bôn tumống níc-níc. Khán án lớiq táh ngê Yang Arbang-pilŏ́ng, lư Yang Arbang-pilŏ́ng choi án dyôn bôn tumống. Ma khán án khoiq táh ngê Yang Arbang-pilŏ́ng, án cóq chiuq cuchet tháng. Alứng cư lớiq yua inha cớu dyôn ticuoi ndon táq iki. 17 Arnáq amớh ticuoi táq ma lớiq tinớng ŏ, arnáq ngki lư luaih. Ma bôn luaih ndon lớiq dyôn ticuoi cuchet.

18 He chom ticuoi mmo khoiq cơt acái Yang Arbang-pilŏ́ng, ticuoi ngki lớiq táq nnáng arnáq luaih, co Acái Yang Arbang-pilŏ́ng át kiaq níc án. Iki yang Satán lớiq têq táq án.

19 He chom he cơt acái Yang Arbang-pilŏ́ng, ma máh ticuoi ndon veng ngê tớq pang ndô, ưlla nha-án la yang Satán.

20 Alứng he chom arlớih lư, Acái Yang Arbang-pilŏ́ng khoiq tớq nga cúc cuteq ndô, dŏq pốh mít cannính he dyôn chom arlớih te Yang Arbang-pilŏ́ng la Yang piaiq. He át mui mít alứng án, la co he át mui mít alứng Acái án Yê-su Crit. Án táp la Yang piaiq, alứng nưm án táp têq dyôn tumống níc-níc.

21 Máh acái amon cư ơi! Cóq inha kiaq me ŏ mít inha bôm. Cóq inha át yông te máh yang ndon tới lư yang.

* 1:1 1:1 Parnai Tumống la Yê-su Crit.

Yon Bar

Yon

Taran Chớiq Alang Bar

Parnai Cato

Yon taran chớiq alang bar ndô sám 90 cumo vít Yê-su carnian. Yon la munáq te top rian te Yê-su. Ndóng án taran chớiq alang ndô, án khoiq ieuq lư dyơ. Án cơiq alang máh top tin, ma án taran catốq top ngki la arớq án taran dyôn munáq ticuoi a-i ndon Yang Arbang-pilŏ́ng khoiq rêh, alứng máh acái án. Uráq ndô kéh lư, ma án ính catớih máh ticuoi tin, munáq cóq amoih munáq, alứng cóq tituaiq dyôn arlớih te ticuoi ndon tông tarphíq co ính pupít máh ngê Yê-su Crit.

1

1 Cư Yon la ticuoi ieuq ndon taran chớiq alang ndô cơiq alang ticuoi a-i ndon Yang Arbang-pilŏ́ng khoiq rêh alứng máh acái acon án.* Inha la arớq acái ndon cư amoih lư. Ma tới nưm munáq cư sớng amoih inha, ma díh nhéq tưh ticuoi ndon khoiq chom ngê piaiq te Yê-su Crit hơ amoih inha. 2 Ngê piaiq ngki át tớq mít cannính he hoi-ndô, díh át alứng he níc-níc. Co he bôn ngê piaiq, iki he amoih inha.

3 Cư seq Yang Arbang-pilŏ́ng A-ám he, alứng Yê-su Crit Acái Yang Arbang-pilŏ́ng, choi mat he dyôn bôn bánh suanh ien ŏ níc, alứng sruiq táq ada he. He lư bôn máh nốh ngki, khán he táq pôq tớq callong piaiq alứng bôn mít cannính amoih.

Callong Piaiq Alứng Callong Amoih

4 Cư sáng bui lư bôn tumúh máh acái án ndon veng simớt lư callong piaiq ndon Yang Arbang-pilŏ́ng A-ám he, khoiq patáp he. 5 Mun ơi! Hoi-ndô cư seq tông inha idô: He cóq munáq amoih munáq. Parnai ndô cư patáp inha la tới parnai tamme. Ma he khoiq bôn parnai patáp ndô te ingái he mbơiq tin Yê-su Crit. 6 Callong amoih la idô: Cứp arnáq he táq, he cóq táq veng máh parnai Yang Arbang-pilŏ́ng khoiq patáp. Parnai patáp ndô inha khoiq sáng te ingái inha mbơiq mot tin, la cóq inha bôn mít cannính amoih níc.

7 Ma bôn a-ưi ticuoi pôq tudô pôq tuki dŏq tarphíq. Nha-án tông te Yê-su Crit tới Acái Yang Cơt Ticuoi, ma nha-án tông iki la dŏq pilốh alứng cơt picon ada Crit. 8 Iki, cóq inha me a-ŏ mít cannính inha bôm, dŏq máh arnáq inha catóng táq lớiq pít mat, ma urớh Yang Arbang-pilŏ́ng lư dyôn inha bôn cống ŏ te máh arnáq inha táq.

9 Ticuoi mmo cato talớt te parnai Crit, ticuoi ngki lớiq lư veng ngê Crit. Alứng Yang Arbang-pilŏ́ng lớiq át alứng án. Ticuoi mmo ma lư veng ngê Crit, ngki Yang Arbang-pilŏ́ng A-ám he alứng Acái án, lư át alứng ticuoi ngki. 10 Khán bôn ticuoi mmo tớq nga inha ma án lớiq cato ngê ndô, ngki inha êq mơi án mot tớq dúng inha, alứng êq pasôl ŏ ada án. 11 Ticuoi mmo ráp pasôl ŏ ticuoi ngki, la arớq án sŏ́ng alứng arnáq saq ticuoi ngki táq tưi.

Parnai Alang Talloiq Tháng

12 Cư yôl bôn a-ưi parnai ính tông inha, ma cư lớiq ính taran tớq chớiq. Cư ính lư pôq alang inha, alứng táq-ntêr munơi alứng inha, dŏq he sáng bui hơr lư.

13 Máh acái acon a-em mái tớq vel ndô cơiq parnai alang inha tưi.†

* 1:1 1:1 Ticuoi a-i ndon Yang Arbang-pilŏ́ng khoiq rêh alứng máh acái acon án la acám te top tin Yê-su.

† 1:13 1:13 Tư Yon taran ‘Máh acái acon a-em mái’ la án taran clôp te ‘máh ticuoi tin.’

Yon Pe

Yon

Taran Chớiq Alang Pe

Parnai Cato

Yon taran chớiq alang pe ndô sám 90 cumo vít Yê-su carnian. Án cơiq alang ticuoi sút tớq top tin, nốh Cai-ut. Án ayô Cai-ut la co Cai-ut bôn mít cannính ính tarchoi máh ticuoi tin. Án catớih Cai-ut cóq tituaiq te munáq ticuoi, nốh Diu-trep. Diu-trep la ticuoi táq arnáq lớiq ŏ alứng lớiq ráp pasôl máh ticuoi táq arnáq Yang Arbang-pilŏ́ng. Ma Yon ayô Dê-matri, co Dê-matri táq piaiq máh arnáq Yang Arbang-pilŏ́ng ính án táq.

1

1 Cư Yon, la ticuoi ieuq taran chớiq alang ndô cơiq alang yớu cư Cai-ut, án ndon artoi lư alứng cư. Cư sáng amoih lư mái.

2 Yớu ơi, cư báq cớu níc dyôn mái. Cư seq Yang Arbang-pilŏ́ng dyôn cháq mái bôn bánh suanh ien ŏ níc muchứng arvai mái tưi. 3 Tư em ai he tớq nga cư, ngki cư sáng bui lư co nha-án táq-ntêr a cư la mái táq tinớng tupứng ngê piaiq te Yê-su Crit. Alứng nha-án táq-ntêr mái táq pôq níc veng ngê piaiq te Yê-su Crit. 4 Clưi te nốh cannŏ́h cư sáng bui la tớq cư sáng ngai táq-ntêr máh acái amon cư tớq top tin táq pôq níc veng ngê piaiq te Yê-su Crit.

Cai-ut Catóng Choi Yớu

5 Yớu ơi, mái táq tinớng tupứng lư ndóng mái choi máh em ai tớq top tin, ma hơn te ngki loi mái choi díh ticuoi ndon mái lớiq nai chom. 6 Máh ticuoi ngki khoiq tông dyôn máh top tin tớq ntúq ndô chom mái amoih yớu. Alứng cư ính mái choi níc máh ticuoi tin ndon mot alang tớq vel mái, dyôn nha-án lớiq ớq amớh ndóng nha-án pôq cato parnai ŏ te Yang Arbang-pilŏ́ng. Khán mái táq iki, mái táq dyôn Yang Arbang-pilŏ́ng sáng bui cannính. 7 Máh ticuoi ngki pôq táq arnáq nhơ te nốh Yê-su Crit, ma lớiq bôn ráp tien práq amớh te ticuoi iyốh tin. 8 Iki he ndon khoiq tin cóq tarchoi nha-án ndon pôq táq arnáq Yê-su. Khán he choi nha-án, he bôn phê tưi te arnáq nha-án pôq cato te ngê piaiq ngki.

Diu-trep Alứng Dê-matri

9 Cư khoiq taran dyơ chớiq alang nga top inha ndon tin. Ma Diu-trep lớiq cammáng parnai cư, co án asớr cháq bôm ính cơt sút tớq top inha. 10 Iki khán cư tớq nga inha, cư lớiq clớiq máh arnáq án táq. Án u he, alứng án táq arnáq saq cannŏ́h hơ. Án lớiq ráp chom máh em ai ndon pôq táq arnáq Yê-su. Alứng án lớiq dyôn inha ráp chom nha-án tưi. Khán bôn ticuoi te top inha ính choi nha-án ndon pôq táq arnáq Yê-su, ngki án chuih angốh ticuoi ngki te top tin.

11 Yớu ơi, mái êq soi callong saq, ma cóq mái soi callong ŏ. Án ndon táq arnáq ŏ, ngki tớq te Yang Arbang-pilŏ́ng. Ma án ndon táq arnáq saq, ngki lớiq chom Yang Arbang-pilŏ́ng.

12 Nhéq máh ticuoi táq-ntêr ŏ te Dê-matri. Alứng máh arnáq án táq la lư artoi alứng ngê piaiq. He táq-ntêr ŏ te án tưi, alứng inha chom parnai he táq-ntêr la piaiq lư.

Yon Ính Pôq Alang Nha-án

13 Cư yôl bôn a-ưi parnai loi ính tông inha, ma cư lớiq ính taran tớq chớiq. 14 Cư ngcong lớiq dưnh nnáng cư bôn pôq alang inha, alứng cư ính táq-ntêr alứng inha tarto mát.

15 Cư seq Yang Arbang-pilŏ́ng dyôn mái át bánh suanh ien ŏ níc. Máh yớu mái ndon át mui vel alứng cư, plốh cahanh mái tưi. Alứng cư ính cahanh tưi nhéq máh yớu he ndon át alứng mái nga tuki.

Yude

Yude

Taran Chớiq Alang

Parnai Cato

Yude taran chớiq alang ndô sám 70 tớq 80 cumo, tatun Yê-su carnian. Yude la a-em conh Yê-su alứng Yacơ. Án tông dyôn ticuoi tin chom, bôn ticuoi chóng ngin nha-án la ticuoi tin alứng ticuoi cato parnai ŏ te Yang Arbang-pilŏ́ng, ma nha-án táq arnáq tanghang, calôih Yê-su Crit, alứng táq arnáq saq cannŏ́h. Iki máh ticuoi tin cóq chíl lieh máh ngê nha-án angốh ndon lớiq piaiq tớq tám uráq Yang Arbang-pilŏ́ng.

1

1 Cư Yude taran parnai alang ndô cơiq alang inha. Cư la ticuoi táq arnáq Yê-su Crit. Cư la a-em conh Yacơ. Cư taran parnai alang nga inha ndon Yang Arbang-pilŏ́ng khoiq rêh dyôn cơt acái acon án. Yang Arbang-pilŏ́ng A-ám he, amoih lư inha. Alứng Yê-su Crit kiaq me níc inha. 2 Cư seq Yang Arbang-pilŏ́ng dyôn inha bôn callong sruiq táq, callong ien ŏ, alứng callong amoih a-ưi lư loi.

Arnáq Tarsưq Ticuoi Ndon Cato Lớiq Piaiq

3 Máh yớu ndon cư amoih lư ơi! Cư khoiq parngíh te dưnh dyơ ính lư taran tông dyôn inha te ngê Yang Arbang-pilŏ́ng choi tamống he. Ma hoi-ndô cư parngíh ŏ hơn la cư taran catớih inha dyôn kiaq me a-ŏ parnai ŏ te Yê-su Crit ndon inha khoiq tin dyơ. Yang Arbang-pilŏ́ng khoiq tông máh ticuoi tin dyôn chom cứp callong nha-án cóq tin te ngê án. Máh callong ngki, Yang Arbang-pilŏ́ng dyôn mui chư sớng; vít ngki án lớiq dyôn nnáng. 4 Co bôn ticuoi cato inha callong lớiq piaiq. Nha-án mot clôp át carchúc alứng inha, co ính talóh callong piaiq ndon he tin. Ma nha-án lớiq cammáng Yang Arbang-pilŏ́ng. Yang Arbang-pilŏ́ng khoiq choi mat he ndóng án táh luaih dyôn he. Ma nha-án cato lớiq crái te parnai ŏ ngki alứng nha-án táq arnáq tanghang, co nha-án parngíh Yang Arbang-pilŏ́ng lớiq náp nnáng luaih nha-án. Alứng nha-án lớiq ráp Yê-su Crit Ưlla he, án ndon sút nhéq tưh ticuoi. Yang Arbang-pilŏ́ng khoiq dyôn ticuoi taran acớiq te nha-án te inớh, la Yang Arbang-pilŏ́ng khoiq pupap nha-án.

Yude Acám Te Ticuoi Te Inớh

5 Tam inha khoiq chom dyơ te máh arnáq Yang Arbang-pilŏ́ng khoiq táq te inớh, ma hoi-ndô cư ính tông dyôn inha ayư lieh te máh nốh ngki. Te inớh, Yang Arbang-pilŏ́ng choi tamống top Isa-ra-el. Án dông angốh nha-án te cruong Ê-yip-tô. Ma vít ngki, bôn máh ticuoi te top Isa-ra-el lớiq tin án. Iki án pupít nha-án. 6 Cóq inha ayư tưi te máh tarneng Yang Arbang-pilŏ́ng ndon ính bôn chức calưi te Yang Arbang-pilŏ́ng khoiq anát dyôn nha-án, alứng nha-án ngốh te ntúq ndon Yang Arbang-pilŏ́ng khoiq dyôn nha-án át. Co iki Yang Arbang-pilŏ́ng chóq nha-án tớq sic lớiq nai taláh, alứng crál nha-án tớq ntúq ngiau tingôi ingái talloiq, la ingái Yang Arbang-pilŏ́ng sưq nha-án. 7 Muchứng ngki tưi, cóq inha ayư te máh ticuoi tớq vel Sadôm, tớq vel Camô-rơ, alứng tớq máh vel paniar ngki hơ. Nha-án lớiq peh parnai Yang Arbang-pilŏ́ng muchứng tháng máh tarneng ngki. Ticuoi át tớq vel ngki táq arnáq saq lư. Nha-án tới campái cayieq ma bíq munơi, conh ính bôn tartuoq conh, cán ính bôn tartuoq cán. Co iki Yang Arbang-pilŏ́ng táq máh ticuoi ngki. Án apŏ́ng cachie alứng uih te pilŏ́ng chŏ́ng dyôn ngcat nhéq bar vel ngki. Án táq iki dŏq apáh dyôn ticuoi chom, urớh amớh loi án ính táq ada ticuoi luaih.

8 Máh ticuoi ndon mot talóh top he la táq muchứng ngki tưi. Nha-án arlưiq mưiq nha-án hôm Yang Arbang-pilŏ́ng apáh, ma máh callong lớiq lư amớh. Nha-án táq arnáq saq ada cháq nha-án bôm. Nha-án lớiq ính Yang Arbang-pilŏ́ng cơt sút nha-án, alứng nha-án pamat máh tarneng. 9 Ma Mi-kêl la tarneng ndon ayông máh tarneng Yang Arbang-pilŏ́ng, án lớiq dáh tông saq díh te yang Satán. Ndóng án tarpíh cumuiq Môi-se te yang Satán, án lớiq dáh tông mui callong lớiq ŏ amớh ada yang Satán. Ma án tông ada yang Satán idô: “Seq Yang Arbang-pilŏ́ng táp paclieq mái!” 10 Ma ticuoi ndon mot talóh báq u te máh nốh nha-án lớiq chom te Yang Arbang-pilŏ́ng alứng te tarneng. Ma nha-án chom nưm nốh tớq pang ndô sớng, arớq pannán chom. Dyơ máh nốh ngki táp talóh cháq nha-án. 11 Urớh Yang Arbang-pilŏ́ng ính táq dyôn nha-án tumúh toiq bap lư, co nha-án soi arớq Ca-in táq te inớh. Alứng nha-án táq arớq Balam táq te inớh tưi. Balam tardông top Isa-ra-el dyôn táh ngê Yang Arbang-pilŏ́ng, co án ham ntưn tớq pang ndô. Alứng nha-án táq arớq Cô-ra táq te inớh tưi. Cô-ra ính tarpíh sút, ma Yang Arbang-pilŏ́ng lớiq dyôn án bôn. Yang Arbang-pilŏ́ng khoiq pupít Cô-ra alứng máh ticuoi ndon veng án. Alứng urớh, Yang Arbang-pilŏ́ng ính táq ticuoi ndon mot talóh top tin la muchứng ngki tưi. 12 Ticuoi ngki rum cha munơi alứng inha ndóng inha cha pêl bui dŏq artoi. Ma nha-án lớiq parngíh te ticuoi cannŏ́h. Nha-án la arớq búl côl át pưn dơq. Nha-án tarphíq inha co ính dông inha pôq tớq carna cuchet, arớq búl côl ngki táq dyôn tuoc ndon clúh án cơt picháh. Alứng nha-án la arớq tulúc. Ngai hôm tulúc, dyơ ngai parngíh tumán ính bo, ma lớiq bo. Alứng nha-án la arớq tôm along lớiq cơt culái, tam tớq nno along culái. Dyơ ngai rưc táh tôm ngki díh riaih. Iki along ngki arớq bar chư cuchet. Chư mui la án lớiq cơt culái. Chư bar la án tarbưc díh riaih. Máh ticuoi ndon mot talóh tớq top inha la arớq tôm along ngki tưi. 13 Máh ticuoi ngki la arớq lampóh dơq ving-cavang calchớq níc cơt apôh. Apôh ngki acám te arnáq saq nha-án táq. Alứng nha-án la arớq pantôr atức ntúq.* Yang Arbang-pilŏ́ng khoiq thuan dŏq ntúq dyôn nha-án át. Ntúq ngki ngiau níc, alứng nha-án lớiq nai bôn ngốh te ntúq ngki.

14-15 Bôn munáq te inớh nốh Ê-nóc. Ê-nóc la te tŏ́ng toiq Adam. Náp te pang Adam tupát pang loi, dyơ tớq pang Ê-nóc. Ê-nóc khoiq tông acớiq te ticuoi ngki idô: “Urớh Ưlla he tớq tarsưq nhéq tưh ticuoi, alứng bôn ức vêu tarneng Yang Arbang-pilŏ́ng te pilŏ́ng tớq alứng án tưi. Tớq ingái ngki án sưq nhéq tưh ticuoi, alứng án táq tôt nha-án ndon lớiq cammáng, nha-án ndon táq arnáq saq, nha-án ndon lớiq dyám náp án, alứng nha-án ndon táq-ntêr parnai lớiq ŏ te án.”

16 Ticuoi ndon mot talóh tớq top tin, nha-án nhannha-nhannhóm. Nha-án lớiq nai bui te máh arnáq ticuoi cannŏ́h táq. Nha-án táq veng cannính nha-án bôm alứng asớr cháq. Alứng nha-án ayô ticuoi cannŏ́h co ính bôn lơi te ticuoi ngki.

Callong Patáp Dyôn Top Tin

17 Ma top mui chít la bar náq ndon cơt dyưng ati Yê-su Crit Ưlla he, nha-án khoiq tông acớiq te ticuoi ndon mot talóh top tin. Yớu ơi, cóq inha ayư máh parnai top mui chít la bar náq ngki khoiq tông. 18 Top nha-án tông idô: “Tumán tớq ingái talloiq, lư bôn ticuoi ayê tar-ac ngê Yang Arbang-pilŏ́ng. Nha-án táq veng callong lới te mít cannính nha-án bôm.”

19 Nha-án ndon mot talóh top tin, táq dyôn top tin cơt paryáh a-ưi top két. Nha-án veng cannính nha-án bôm, ma nha-án lớiq veng cannính Arvai Yang Arbang-pilŏ́ng. 20 Yớu ơi! Inha êq táq arớq ticuoi ngki. Máh callong inha khoiq tin la lư ŏ, co callong ngki tớq te Yang Arbang-pilŏ́ng. Ma cóq inha suo níc carna dyôn mít cannính inha tin khám lư loi. Ndóng inha cớu, cóq inha cớu seq dyôn Arvai Yang Arbang-pilŏ́ng choi inha chom cớu. 21 Co Yang Arbang-pilŏ́ng amoih lư inha, iki cóq inha táq pôq dyôn piaiq níc ndóng inha át pớn Yê-su Crit Ưlla he sruiq táq inha dyôn inha bôn tumống níc-níc.

22 Cóq inha bôn mít sruiq táq ada máh ticuoi tin ndon bôn mít cathơn-thơn te máh callong nha-án tin. 23 Bôn máh ticuoi ndon tumán ính táq arnáq luaih; nha-án la arớq ticuoi tumán arbúc tớq uih. Cóq inha lúq angốh nha-án te uih ngki. Alứng bôn máh ticuoi cannŏ́h loi khoiq táq a-ưi arnáq luaih. Cóq inha sáng sruiq táq nha-án, ma cóq inha me dyôn ŏ, dáh lơ inha loi táq luaih muchứng nha-án tưi.

Cớu Ayô Yang Arbang-pilŏ́ng

24 Yang Arbang-pilŏ́ng têq parléh kiaq inha dyôn inha lớiq dứm co tian arnáq luaih. Alứng Yang Arbang-pilŏ́ng têq táq dyôn inha tayứng clŏ́q chứng mát án ndon bôn chức ang-ưr lư tớq ingái án sưq nhéq tưh ticuoi. Ingái ngki lớiq bôn ngai têq tíq amớh inha. Iki inha sáng bui lư, co inha la tinớng ŏ chứng mát án. 25 Bôn nưm munáq Yang Arbang-pilŏ́ng táp têq choi tamống he, co nhơ te arnáq Yê-su Crit Ưlla he khoiq táq. Cóq he ayô níc Yang Arbang-pilŏ́ng, co án bôn chức ang-ưr lư, án cơt puo pưt lư, alứng án bôn chức pưt clưi nhéq te cannŏ́h. Nưm munáq án táp la sút pưt te tôm, pang hoi-ndô, alứng cứp pang urớh. Amen.

* 1:13 1:13 Án tông iki co nha-án khoiq táh ngê Yang Arbang-pilŏ́ng, ma nha-án veng ngê cannŏ́h loi.

Apáh Baih

1

2

3

4

5

6

7

8

9

10

11

12

13

14

15

16

17

18

19

20

21

22

Yang Arbang-pilŏ́ng Apáh Baih

Parnai Cato

Uráq Apáh Baih ndô Yon taran sám 90 cumo vít Yê-su carnian. Ndóng ngki, Yon át tớq coq tôt tớq con Bat-mô. Bôn mui ingái angô, Yang Arbang-pilŏ́ng tớq apáh dyôn án hôm a-ưi arnáq sileh. Yang Arbang-pilŏ́ng yua án taran dŏq máh arnáq ngki tớq tám uráq, dyơ cơiq nga tupul top tin ndon át tớq cruong Asie. Uráq ndô catớih tông máh top tin cóq chiuq tanhir alứng cóq tin, co máh arnáq ndon chón ính tớq la dieiq arức lư.

Bôn máh callong catốq tớq tám uráq Apáh Baih ndô te máh arnáq ính tớq chô-mát. Ma bôn a-ưi nốh tớq tám uráq ndô ính apáh dyôn he chom. Máh ticuoi te pang inớh tingôi tớq pang hoi-ndô, nha-án dŏc uráq ndô ma lớiq chom arlớih. Ma bôn mui nốh he chom arlớih la Yê-su Crit táp cơt sút nhéq. Co Yê-su chíl rap nhéq picon án, alứng án chíl rap díh yang Satán hơ.

Yang Arbang-pilŏ́ng apáh dyôn Yon hôm vel Yaru-salem Tamme, la ntúq amaiq ŏ alứng ang-ưr lư te Yang Arbang-pilŏ́ng. Yon hôm Cưu Acái Yang Arbang-pilŏ́ng pốh pứng uráq ndon bôn nốh nhéq tưh ticuoi ndon têq tumống níc-níc. Yang Arbang-pilŏ́ng ính dyôn cống ada máh ticuoi ndon tin khớm lư, alứng dyôn nha-án bôn mot tớq Cruong Tamme alứng Cúc Cuteq Tamme. Ntúq ngki tarlaq te chức ang-ưr Yang Arbang-pilŏ́ng táp.

1

1 Cư Yon taran uráq ndô dŏq tông te máh nốh ndon Yê-su Crit apáh dyôn cư hôm. Máh nốh ngki Yang Arbang-pilŏ́ng khoiq dyôn Yê-su chom, dŏq án tông lieh dyôn máh ticuoi ndon táq arnáq Yang Arbang-pilŏ́ng chom tưi te máh nốh tumán ính tớq. Yê-su yua tarneng án tớq nga cư alứng tông dyôn cư chom. 2 Tớq tám uráq ndô cư taran te cứp nốh ndon cư khoiq hôm dyơ. Cư taran te parnai Yang Arbang-pilŏ́ng alứng te parnai Yê-su Crit khoiq tông dyôn cư chom. 3 Bún lư ticuoi mmo dŏc, cammáng, alứng peh ial máh parnai Yang Arbang-pilŏ́ng khoiq tông acớiq, arớq cư khoiq taran tớq pứng uráq ndô. Lư simớt, máh arnáq ndô tumán ính tớq dyơ.

Parnai Cahanh Dyôn Tupul Top Tin Tớq Cruong Asie

4 Cư cơiq uráq ndô dyôn tupul top tin ndon át tớq cruong Asie. Cư seq Yang Arbang-pilŏ́ng, alứng tupul arvai ndon át chứng mát kichơng Yang Arbang-pilŏ́ng ticu dyôn choi mat inha, alứng dyôn inha át bánh suanh ien ŏ níc. Yang Arbang-pilŏ́ng la án ndon bôn hoi-ndô, bôn te tôm lư, alứng chón ính tớq. 5 Alứng Yê-su Crit la án ndon cato piaiq lư; án bôn tumống lieh te cuchet nsuoi nhéq tưh ticuoi; alứng án cơt sút nhéq tưh puo tớq cúc cuteq ndô.

Án amoih lư he, alứng nhơ te aham án ngốh án taláh he te cơt sol ngê saq. 6 Dyơ án táq dyôn he cơt mui cruong, alứng án dyôn he cơt arớq ticuoi teng rit sang Yang Arbang-pilŏ́ng A-ám án. Nưm án táp sút níc-níc! Cóq he ayô án tingôi sút pang lang dơi! Amen.

7 Ntíh! Inha me! Yê-su tớq pandi tulúc! Urớh cứp náq ticuoi bôn hôm án, díh nha-án ndon khoiq chớt án hơ bôn hôm. Alứng cứp top ticuoi ndon át tớq cúc cuteq ndô ính nhiem cucloiq cucling, co nha-án khoiq táq luaih ada án. Lư simớt iki! Amen.

8 Yang Arbang-pilŏ́ng Sút Pưt Lư tông idô: “Cư la plô soi.* Cư la án ndon bôn hoi-ndô, bôn te tôm lư, alứng chón ính tớq.”

Yang Arbang-pilŏ́ng Apáh Baih Tớq Con Bat-mô

9 Cư Yon la em ai inha tớq top tin. Cư chiuq dieiq arức munơi alứng inha la co tian he bôn mui mít alứng Yê-su. Cư tanhir níc, alứng ráp callong bún te Yê-su muchứng inha tưi. Hoi-ndô cư át tôt tớq con Bat-mô la co tian cư cato parnai ŏ te Yang Arbang-pilŏ́ng alứng te ngê piaiq na Yê-su. 10 Tớq Ingái Angô dŏq sang tám Yang Arbang-pilŏ́ng, Arvai Yang Arbang-pilŏ́ng cơt sút tớq mít cannính cư. Alứng bôn mui sieng tông yứng lư te lamloi cư, cơt arớq ngai plŏ́ng tangcoi. 11 Sieng ngki yua cư idô: “Cóq mái taran tớq chớiq panial nhéq cứp nốh ndon mái hôm; dyơ mái cơiq dyôn tupul top tin tớq máh vel idô: Ê-phê-sô, Sami-na, Per-camum, Thie-turơ, Sardi, Phi-ladel-phie, alứng Lau-dusie.”

12 Dyơ cư tilêq me nga lamloi ính hôm án ndon tông cư. Cư hôm tupul lám aruong den ngai táq tớq dyeng, 13 alứng arớq munáq ticuoi át pandi tupul lám aruong den ngki. Án sứp au thor alứng kitớn khán dyeng tớq apơm. 14 Sóc án clŏq arớq sóc cưu, lớiq la arớq parial phaphúi; mát án pallô arớq uih chéh. 15 Dyưng án tôr-lôr arớq apán mbơiq cua ngai tốq. Alứng sieng án hô arớq dơq pưt calchớq. 16 Tớq ati atớm, án kéu tupul callong pantôr. Bôn dau héng bar pa ndon ngốh te ngcang án. Alứng mang án ang arớq mát pandang claq tứng-mát. 17 Tớq cư hôm án, cư mpop tumán dyưng án arớq cư cuchet. Ma ati án pa atớm capơiq tớq cháq cư, alứng án tông cư idô: “Êq adáh amớh! Cư la tôm alứng talloiq. 18 Cư la án ndon tumống níc. Cư khoiq cuchet, ma hoi-ndô cư tumống sút pang lang dơi. Cư cadyiq tarnéc te callong cuchet alứng te ntúq bôn arvai ticuoi khoiq cuchet át. 19 Iki, cóq mái taran máh nốh ndon mái khoiq hôm dyơ, ndon mái hôm hoi-ngki, alứng ndon ính tớq tatun. 20 Hoi-ndô cư tông arlớih te tupul callong pantôr ndon mái khoiq hôm cư cadyiq tớq ati atớm, alứng te tupul aruong den dyeng. Tupul callong pantôr la acám te tupul náq tarneng Yang Arbang-pilŏ́ng ndon tớq choi tupul top tin. Alứng tupul aruong den dyeng la acám te tupul top tin ngki.”

2

Parnai Ndô Cơiq Nga Top Tin Tớq Vel Ê-phê-sô

1 “Cóq mái taran nga tarneng Yang Arbang-pilŏ́ng ndon choi top tin tớq vel Ê-phê-sô, idô:

“Ndô la parnai te án ndon cadyiq tupul callong pantôr tớq ati atớm, nha ticaq pandi tupul aruong den dyeng.

2 “Cư chom te máh arnáq inha táq. Inha catóng lư táq arnáq cư, alứng inha tanhir níc. Cư chom inha lớiq ính ticuoi lới át alứng inha, alứng cư chom inha khoiq chim máh ticuoi ndon táq náh-nnan cơt dyưng ati cư. Dyơ inha chom nha-án táq-ntêr a-uai sớng. 3 Inha khoiq tanhir a-ưi nốh dieiq arức la co tian inha veng ngê cư. Inha lớiq sáng pê cannính amớh. 4 Ma yôl bôn mui nốh cư tíq inha la idô: Inha lớiq amoih nnáng cư arớq inha amoih te tôm lư. 5 Cóq inha parngíh lieh te ntúq ayống mmo ndon inha atôh dyơ lulô. Dyơ cóq inha ngin luaih pien cơt mít tamme. Cua ngki cóq inha táq ŏ muchứng inha khoiq táq te tôm lư. Khán inha lớiq táq iki, lư cư tớq nga inha alứng cư ial viang aruong den inha te ntúq án át. 6 Ma cư ayô inha mui nốh idô: Inha a-ính máh arnáq top Nu-cula táq, muchứng cư a-ính tưi.

7 “Ticuoi mmo bôn cutor ính cammáng, ngki dyôn án cammáng máh parnai Arvai Yang Arbang-pilŏ́ng tông nga máh top tin! Ticuoi mmo chíl rap máh ngê saq, cư lư dyôn án bôn cha culái te tôm along ndon têq bôn tumống níc-níc. Tôm ngki dáh tớq nưong Yang Arbang-pilŏ́ng.”

Parnai Ndô Cơiq Nga Top Tin Tớq Vel Sami-na

8 “Cóq mái taran nga tarneng Yang Arbang-pilŏ́ng ndon choi top tin tớq vel Sami-na, idô: Ndô la parnai te án ndon tôm alứng talloiq, án ndon khoiq cuchet alứng bôn tumống lieh.

9 “Cư chom dyơ te inha chiuq máh nốh dieiq arức alứng inha kidit lư. Ma callong lư la inha súc lư, co tớq mít cannính inha bôn máng callong bún te Yang Arbang-pilŏ́ng! Cư chom dyơ te máh ticuoi báq ton apít inha; nha-án ngin nha-án la ticuoi Isa-ra-el, ma nha-án tới lư ticuoi Isa-ra-el; nha-án veng ngê yang Satán. 10 Inha êq adáh te máh nốh dieiq arức ndon ính tớq nga inha chô-mát. Urớh yang Satán yua ngai crál inha tớq coq tôt dŏq chim inha. Ma inha chiuq dieiq arức ngki nưm mui chít ingái. Cóq inha tin dyôn khớm, dyơ cư lư dyôn inha bôn cống* têq tumống níc-níc.

11 “Ticuoi mmo bôn cutor ính cammáng, ngki dyôn án cammáng máh parnai Arvai Yang Arbang-pilŏ́ng tông nga máh top tin! Ticuoi mmo chíl rap máh ngê saq, tớq án cuchet, án lớiq tumúh nnáng dieiq arức tớq ntúq cuchet chư bar.”

Parnai Ndô Cơiq Nga Top Tin Tớq Vel Per-camum

12 “Cóq mái taran nga tarneng Yang Arbang-pilŏ́ng ndon choi top tin tớq vel Per-camum idô: Ndô la parnai te án ndon bôn dau héng bar pa.

13 “Cư chom dyơ te ntúq inha át. Ntúq ngki la ntúq yang Satán cơt puo. Inha cadyiq khớm lư ngê cư. Inha lớiq bôn calôih cư ndóng ngai cachet An-tapa la co tian án cato parnai lư te cư. Ngai khoiq cachet án tớq vel inha táp, la ntúq yang Satán át. 14 Ma bôn biq nốh cư tíq inha. Mui la bôn ticuoi te top inha ính veng ngê Balam. Te inớh, Balam tông ngê dyôn puo Balac tardông máh ticuoi Isa-ra-el táq luaih. Iki án tardông nha-án cha crơng ngai khoiq tức dyôn yang cannŏ́h, alứng án tardông máh cán conh tới campái cayieq dyôn bíq munơi. 15 Bar la bôn ticuoi te top inha ính veng ngê top Nu-cula. 16 Iki cóq inha ngin luaih pien cơt mít tamme loi. Khán inha lớiq pien, cư lư tớq táp nga inha; dyơ cư lư chíl nha-án ndon táq luaih na dau héng bar pa ndon ngốh te ngcang cư.

17 “Ticuoi mmo bôn cutor ính cammáng, ngki dyôn án cammáng máh parnai Arvai Yang Arbang-pilŏ́ng tông nga máh top tin! Ticuoi mmo chíl rap máh ngê saq, cư lư chứm chiam ticuoi ngki tớq mana ngai catốq dŏq.† Alứng cư dyôn án bôn búl clŏq. Tớq búl ngki khoiq cư taran nốh tamme. Nưm ticuoi ndon bôn ráp búl ngki táp têq chom nốh ngki.”

Parnai Ndô Cơiq Nga Top Tin Tớq Vel Thie-turơ

18 “Cóq mái taran nga tarneng Yang Arbang-pilŏ́ng ndon choi top tin tớq vel Thie-turơ idô: Ndô la parnai te Acái Yang Arbang-pilŏ́ng, án ndon bôn mát pallô arớq uih chéh, alứng bôn dyưng arớq apán tôr-lôr.

19 “Cư chom dyơ te máh arnáq inha táq. Cư chom inha bôn mít cannính amoih, tin khớm, tarchoi, alứng chiuq dieiq arức. Cư chom inha táq máh nốh ndô a-ưi hơn te inha khoiq táq te tôm. 20 Ma bôn mui nốh cư tíq inha. Inha báq cammáng parnai cán, nốh Yê-sabel, án ngin án la ticuoi tang ngcang Yang Arbang-pilŏ́ng. Án tardông máh ticuoi táq arnáq cư ndon tới campái cayieq dyôn bíq munơi, alứng tardông nha-án cha crơng ngai tức sang máh rup yang cannŏ́h. 21 Cư pớn án dyôn ngin luaih pien cơt mít tamme loi, ma án lớiq ính pien. 22 Iki, urớh cư táq dyôn án bíq tớq kichơng dieiq arức, díh máh ticuoi ndon láh parlưi alứng án hơ bíq tớq ngki; khán nha-án lớiq ngin luaih, cư lư dyôn nha-án tumúh callong toiq bap munơi alứng án. 23 Cư ính cachet máh acái acon án. Iki, urớh cứp top tin chom arlớih lư, cư la Yang ndon chom máh ngê tớq mít cannính ticuoi. Cư lư culieh cống dyôn inha veng lieh máh arnáq inha khoiq táq.

24 “Ma inha ndon át tớq vel Thie-turơ tưi ma lớiq veng ngê saq, alứng lớiq bôn rian te ‘ngê catốq na yang Satán’, cư lớiq bôn yua inha cóq táq arnáq cannŏ́h hơ. 25 Ma cóq inha cadyiq dyôn khớm lư te máh ngê ŏ ndon inha khoiq bôn dyơ tingôi ingái cư tớq lieh nga cúc cuteq ndô.

26 “Ticuoi mmo chíl rap máh ngê saq, alứng táq níc arnáq cư tingôi sút pang tamống án, cư lư dyôn án bôn cơt sút máh cruong ticuoi. 27 Cư dyôn án bôn chức cơt sút nha-án na mít crêng lư, arớq ticuoi kéu tarcál taq pieih adéh cuteq dyôn picháh pruonh nhéq. 28 Chức ngki la muchứng chức cư khoiq ráp te A-ám cư. Alứng cư dyôn án bôn pantôr prang hơ.

29 “Ticuoi mmo bôn cutor ính cammáng, ngki dyôn án cammáng máh parnai Arvai Yang Arbang-pilŏ́ng tông nga máh top tin!”

3

Parnai Ndô Cơiq Nga Top Tin Tớq Vel Sardi

1 “Cóq mái taran nga tarneng Yang Arbang-pilŏ́ng ndon choi top tin tớq vel Sardi idô: Ndô la parnai te án ndon kéu tupul arvai te Yang Arbang-pilŏ́ng alứng tupul callong pantôr.

“Cư khoiq chom dyơ te máh arnáq inha táq. Ticuoi cannŏ́h tông la inha veng ngê cư, ma callong lư la inha lớiq bôn veng. Ndô la arớq ngai tông, inha tumống, ma callong lư la inha khoiq cuchet! 2 Cóq inha ayư alứng pangcra lieh máh nốh te ngê Yang Arbang-pilŏ́ng ndon tumán ính pít, co cư hôm arnáq inha táq iyốh lư dyơ chứng mát Yang Arbang-pilŏ́ng. 3 Iki, cóq inha ayư lieh te máh parnai inha khoiq sáng alứng khoiq tin dyơ. Cóq inha peh máh parnai ngki alứng ngin luaih pien cơt mít tamme loi. Khán inha lớiq táq iki, cư lư tớq nga inha arớq ticuoi siveng, ma inha lớiq chom ndóng mmo cư tớq. 4 Ma bôn biq náq te top inha tớq vel Sardi lớiq bôn táq dyôn tampớc nha-án cơt prớq. Urớh nha-án bôn sứp tampớc clŏq alứng pôq munơi alứng cư, co piaiq lư dyôn nha-án bôn iki. 5 Ticuoi mmo chíl rap máh ngê saq, urớh ticuoi ngki bôn sứp tampớc clŏq muchứng nha-án ngki tưi. Alứng cư lớiq pupít nốh ticuoi ngki te pứng uráq bôn máh nốh ticuoi ndon bôn tumống níc-níc. Chứng mát A-ám cư alứng máh tarneng án, cư ngin ticuoi ngki la ticuoi cư.

6 “Ticuoi mmo bôn cutor ính cammáng, ngki dyôn án cammáng máh parnai Arvai Yang Arbang-pilŏ́ng tông nga máh top tin!”

Parnai Ndô Cơiq Nga Top Tin Tớq Vel Phi-ladel-phie

7 “Cóq mái taran nga tarneng Yang Arbang-pilŏ́ng ndon choi top tin tớq vel Phi-ladel-phie idô: Ndô la parnai te án ndon práh ŏ alứng piaiq níc. Án bôn chức kéu tarnéc te puo Davit. Tớq án pốh callống, lớiq bôn nnáu têq catáng. Alứng tớq án catáng callống, lớiq bôn nnáu têq pốh.

8 “Cư chom dyơ te máh arnáq inha táq. Inha lớiq bôn sút amớh tớq vel ngki, ma inha khoiq veng ngê cư alứng tin cư khớm lư. Iki, cư pốh callống dyôn inha mot, alứng callống ngki lớiq bôn nnáu têq catáng. 9 Cammáng! Bôn mui top ticuoi veng ngê yang Satán. Nha-án ngin nha-án la te top Isa-ra-el, ma nha-án tới lư ticuoi Isa-ra-el. Nha-án chóng ngin sớng. Cư ính táq ada nha-án dyôn mpop tumán dyưng inha alứng dyám náp inha. Dyơ nha-án bôn chom arlớih, cư amoih lư inha. 10 Co inha khoiq chiuq tanhir a-ưi nốh dieiq arức dŏq veng máh parnai cư khoiq patáp, iki cư lớiq dyôn inha tumúh nnáng dieiq arức tớq ingái dieiq arức tớq nga cứp cruong dŏq chim máh ticuoi ndon át tớq cúc cuteq ndô. 11 Lớiq dưnh nnáng, cư lư tớq. Cóq inha capol dyôn khớm máh nốh inha khoiq bôn, dŏq lớiq bôn nnáu têq tardông inha táh nốh ngki. Khán inha táh nốh ngki, urớh inha ớq bôn ráp cống. 12 Ticuoi mmo chíl rap máh ngê saq, cư lư táq dyôn án cơt arớq tinol tớq dúng sang Yang Arbang-pilŏ́ng.* Alứng án lớiq ngốh nnáng te dúng sang ngki. Cư ính taran tớq ticuoi ngki nốh Yang Arbang-pilŏ́ng na cư alứng nốh vel Yang Arbang-pilŏ́ng na cư. Nốh vel ngki la vel Yaru-salem Tamme. Yang Arbang-pilŏ́ng dyôn vel ngki siar te pilŏ́ng. Alứng cư ính taran nốh tamme na cư tớq ticuoi ngki hơ.

13 “Ticuoi mmo bôn cutor ính cammáng, ngki dyôn án cammáng máh parnai Arvai Yang Arbang-pilŏ́ng tông nga máh top tin!”

Parnai Ndô Cơiq Nga Top Tin Tớq Vel Lau-dusie

14 “Cóq mái taran nga tarneng Yang Arbang-pilŏ́ng ndon choi top tin tớq vel Lau-dusie idô: Ndô la parnai te án ndon bôn nốh Amen. Parnai án tông la tinớng tupứng alứng piaiq níc. Án táp sút cứp nốh ndon Yang Arbang-pilŏ́ng khoiq teng.

15 “Cư chom dyơ te máh arnáq inha táq. Inha lớiq lư tin cư, alứng inha lớiq lư táh cư. Cư ính lư inha tin khớm, lớiq la lớiq tin lớng. 16 Co inha bôn mít cathơn-thơn, iki inha cơt arớq dơq atóq pi-ur-ur sớng. Dơq ngki cư proih te ngcang cư. 17 Cư sáng inha tông idô: ‘He súc bôn dyơ. Lớiq bôn ớq amớh nnáng. He thưong lư.’

“Ma inha lớiq chom inha la ticuoi toiq bap, kidit, sot mát, alứng át mu-rarat. 18 Cư tông inha idô: Cóq inha plới ngớiq dyeng te cư. Ki-náq inha lư cơt súc. Cóq inha plới tampớc clŏq te cư dŏq inha bôn sứp, dyơ inha lớiq bôn át nnáng mu-rarat, alứng lớiq bôn sáng achiet nnáng. Alứng cóq inha plới tarháu te cư, dŏq tir tớq mát inha. Dyơ mát inha cơt plang lieh. 19 Ticuoi mmo cư amoih, cư parap alứng paclieq án. Iki, cóq inha bôn mít cannính tél-sél lư ính tin, alứng cóq inha ngin luaih pien cơt mít tamme loi. 20 Hoi-ndô cư át tayứng culái tieh ngáh callống, alứng cư arô ính mot tớq dúng inha. Khán ticuoi mmo sáng sieng cư, dyơ pốh dyôn cư mot, cư lư mot cha munơi alứng án, alứng án cha munơi alứng cư. 21 Ticuoi mmo chíl rap máh ngê saq, cư dyôn ticuoi ngki ticu munơi alứng cư tớq ntúq cư sút. Muchứng cư khoiq chíl rap máh ngê saq, dyơ cư bôn ticu munơi alứng A-ám cư tớq ntúq án sút.

22 “Ticuoi mmo bôn cutor ính cammáng, ngki dyôn án cammáng máh parnai Arvai Yang Arbang-pilŏ́ng tông nga máh top tin!”

4

Ntúq Yang Arbang-pilŏ́ng Ticu Cơt Sút Tớq Pilŏ́ng

1 Vít ngki cư hôm mui ngáh callống ngai pốh tớq pilŏ́ng. Dyơ cư sáng mui sieng yứng lư arớq sieng ngai plŏ́ng tangcoi, muchứng sieng cư khoiq sáng te nsuoi. Sieng ngki tông cư idô: “Mái sớr nga tudô. Cư ính dyôn mái me máh arnáq ính tớq urớh.”

2 Ndóng ngki táp Arvai Yang Arbang-pilŏ́ng cơt sút tớq mít cannính cư. Dyơ cư hôm mui kichơng puo báq ticu tớq pilŏ́ng. Alứng cư hôm munáq ticu tớq kichơng ngki. 3 Rớp án claq ang arớq ang claq te búl dát nốh yat-pít alứng sardian. Alứng bôn pireng cáng claq chôp ntúq án ticu. Pireng ndô cơt arớq búl dát nốh samar-danô. 4 Át paniar kichơng puo ticu bôn bar chít la puan lám kichơng cannŏ́h loi. Alứng bôn bar chít la puan náq ticuoi sút tớq sớu ndon ticu tớq kichơng ngki. Nha-án sứp tampớc clŏq alứng pưng vom dyeng. 5 Te ntúq puo ticu bôn lilaiq alứng bôn sieng arớq sieng crứm. Alứng bôn tupul lám den chéh pallô chứng mát ntúq puo ticu. Tupul lám den la tupul arvai te Yang Arbang-pilŏ́ng. 6 Chứng mát kichơng puo ticu, cư hôm tallớng pơh arớq dơq ving-cavang, alứng tarlớng lư. Bôn puan lám pannán át paniar ntúq puo ticu. Pannán ngki bôn a-ưi mát, chứng mang alứng chứng crŏ́ng la bôn mát nhéq. 7 Pannán mui cơt arớq cula pưt. Pannán bar cơt arớq carrŏ́q. Pannán pe bôn mang arớq ticuoi. Alứng pannán puan cơt arớq calang cupung ndon pár. 8 Cứp ưllám pannán ngki bôn tupát lám nnár. Alứng tớq nnár bôn a-ưi mát; bôn mát pa tieh nnár alứng pa callúng nnár. Nhéq ingái idáu nha-án lớiq nai tangít sôl idô:

“Práh ŏ, práh ŏ, práh ŏ lư

Yang Arbang-pilŏ́ng Ưlla he ndon Sút Pưt Lư.

Án la Yang ndon tumống níc-níc,

te tôm lư tingôi hoi-ndô, alứng sút cứp pang.”

9 Ndóng puan lám pannán ngki ayô, dyám náp, alứng si-ơn án ndon ticu tớq kichơng puo ndon tumống níc-níc, 10 ngki bôn díh bar chít la puan náq ticuoi sút tớq sớu mpop chứng mát án ndon ticu tớq kichơng puo, alứng nha-án sang tám án ndon tumống níc-níc. Dyơ nha-án luaiq vom dyeng te plô, achúh dŏq tớq ntúq puo ticu, alứng nha-án tông idô:

11 “Cucúh Yang Arbang-pilŏ́ng Ưlla he ơi!

Lư piaiq he ayô inha alứng dyám náp inha;

alứng lư piaiq inha sút cứp nốh.

Co inha táp khoiq teng cứp nốh.

Cứp nốh ngki bôn cơt la co inha ính.”

5

Cưu Acái Ndon Cuchet Tang Ticuoi

1 Dyơ cư hôm án ndon ticu tớq kichơng puo kéu mui lám chớiq panial tớq ati atớm. Ngai taran bar pa tớq chớiq panial ngki, alứng ngai kitíh ta tupul ntúq. 2 Alứng cư hôm mui tarneng Yang Arbang-pilŏ́ng ndon bánh rêng lư. Án plốh yứng lư idô: “Nnáu bôn chức têq kidứh tíc ta ndô, dyơ pốh chớiq panial?”

3 Ma lớiq bôn nnáu tớq pilŏ́ng, lớiq la tớq cuteq, lớiq la tớq pưn cuteq, têq pốh alứng me tớq callúng panial ngki. 4 Cư nhiem ức-áh pi-ưl co lớiq bôn nnáu bôn chức têq pốh alứng me tớq callúng panial ngki. 5 Dyơ bôn munáq te top ticuoi sút tớq sớu ngki tông cư idô: “Êq nhiem. Me tuki! Bôn Cula Pưt te top Yuda alứng te tŏ́ng toiq puo Davit, án ndon khoiq rap ngê saq. Án táp têq kidứh tupul tíc ta, alứng pốh chớiq panial ngki.”

6 Cư tilêq me, dyơ cư hôm mui lám Cưu Acái tayứng tớq pandi tumán kichơng puo ticu. Puan lám pannán alứng máh ticuoi sút tớq sớu át paniar án. Cưu Acái ngki arớq ngai khoiq cachet án. Án bôn tupul lám tangcoi alứng tupul callong mát. Mát án acám te tupul arvai te Yang Arbang-pilŏ́ng. Alứng Yang Arbang-pilŏ́ng khoiq yua máh arvai ngki ngốh pôq nga cứp ntúq tớq cúc cuteq ndô. 7 Cưu Acái ngki pôq ial chớiq panial ngki te ati atớm án ndon ticu tớq kichơng puo. 8 Ndóng án ial chớiq panial, puan lám pannán alứng bar chít la puan náq ticuoi sút tớq sớu mpop chứng mát Cưu Acái ngki. Alứng cứp náq nha-án, munáq bôn mui lám tallư, alứng munáq bôn mui beng tingan dyeng. Tingan ngki pớnh náq crơng thum. Crơng thum ngki la máh parnai cớu na ticuoi ndon veng ngê Yang Arbang-pilŏ́ng. 9 Alứng cứp náq nha-án cứh ayô mui alhoiq tamme, idô:

“Piaiq lư inha ráp ial chớiq panial ngki.

Alứng piaiq lư inha kidứh kitíh ta, alứng pốh panial ngki.

Co ngai khoiq cachet inha dyơ.

Alứng aham inha ngốh dŏq thái nhéq tưh ticuoi dyôn têq át munơi alứng Yang Arbang-pilŏ́ng.

Inha thái cứp top ticuoi, cứp cang,

cứp thư ticuoi, alứng cứp cruong.

10 Inha khoiq táq dyôn máh ticuoi ngki cơt mui cruong.

Alứng dyôn nha-án cơt ticuoi teng rit sang Yang Arbang-pilŏ́ng.

Alứng urớh nha-án bôn cơt sút tớq cúc cuteq ndô.”✡

11 Dyơ cư me sa, alứng cư sáng sieng tarneng Yang Arbang-pilŏ́ng cơt ức vêu lớiq rap ngiaih nnáng. Nha-án át paniar kichơng puo ticu, paniar puan lám pannán, alứng paniar máh ticuoi sút tớq sớu. 12 Alứng máh tarneng ngki cứh yứng lư idô:

“Piaiq lư Cưu Acái ndon ngai khoiq cachet bôn ráp chức sút pưt,

súc bôn, callong tubáiq, bánh rêng,

callong dyám náp, chức ang-ưr, alứng ayô!”

13 Alứng cư bôn sáng sieng cứp nốh ndon át tớq pilŏ́ng, tớq cúc cuteq, tớq pưn cuteq, tớq dơq ving-cavang, alứng cứp ntúq, la máh nốh ndon Yang Arbang-pilŏ́ng khoiq teng, cứh idô:

“Cóq ayô alứng dyám náp níc

án ndon ticu tớq kichơng puo alứng Cưu Acái.

Án bôn chức ang-ưr alứng bôn chức sút pưt te hoi-ngki

tingôi sút pang lang dơi.”

14 Dyơ puan lám pannán ngki tông idô: “Amen!”

Alứng máh ticuoi sút tớq sớu ngki mpop alứng sang tám án.

6

Cưu Acái Kidứh Tupát Ta Tớq Chớiq Panial

1 Vít ngki cư hôm Cưu Acái kidứh ta mui ndon ngai khoiq kitíh tớq chớiq panial. Alứng cư sáng mui lám te puan lám pannán ngki yua idô: “Tớq nga tudô!”

Sieng án arớq crứm sôl. 2 Cư me, dyơ cư hôm mui lám aséh clŏq. Ticuoi ndon diq tớq crŏ́ng aséh ngki kéu mui tamprang tumieng, alứng án bôn vom puo cơt tíc án khoiq chíl rap. Dyơ án pôq, alứng cứp ntúq án pôq, án chíl rap níc.

3 Dyơ cư hôm Cưu Acái ngki kidứh ta bar loi, alứng pannán bar yua idô: “Tớq nga tudô!”

4 Bôn mui lám aséh cusáu loi tớq. Ticuoi ndon diq tớq crŏ́ng aséh ngki bôn chức têq táq dyôn máh ticuoi tớq cúc cuteq ndô munáq chíl ada munáq, munáq cachet munáq. Alứng ngai dyôn án bôn mui rang dau pưt.

5 Dyơ Cưu Acái ngki kidứh ta pe loi, alứng pannán pe yua idô: “Tớq nga tudô!”

Cư me tuki, dyơ cư hôm mui lám aséh com. Án ndon diq tớq crŏ́ng aséh ngki kéu mui lám canớn. 6 Alứng cư sáng mui sieng te puan lám pannán ngki tông idô: “Sro mi mui carie két, la cống dyôn ticuoi thuthe mui ingái. Alứng dyôn sro bali pe carie két, la cống ticuoi thuthe tớq mui ingái tưi. Ma êq talóh nseng o-li-vê alứng sieu nho!”

7 Dyơ Cưu Acái ngki kidứh ta puan loi, alứng pannán puan ngki yua cư idô: “Tớq nga tudô!”

8 Cư me tuki, dyơ cư hôm mui lám aséh aráng-ráng. Án ndon diq tớq crŏ́ng aséh ngki bôn nốh Callong Cuchet, alứng bôn munáq veng lamloi Callong Cuchet. Munáq ngki nốh Ntúq Ticuoi Cuchet Át. Ngai dyôn bar náq ngki bôn chức cachet ticuoi, mui phê te puan phê te nhéq tưh ticuoi ndon át tớq cúc cuteq ndô. Án ndon cuchet na dau. Án ndon cuchet na pinhaih tarriat. Án ndon cuchet na a-ái arcúh. Án ndon cuchet na pannán pla te arưih.

9 Dyơ Cưu Acái ngki kidứh ta sông loi. Cư hôm tadưp parông sang tớq pilŏ́ng bôn arvai máh ticuoi ndon ngai khoiq cachet co tian nha-án tin parnai Yang Arbang-pilŏ́ng alứng cato parnai ngki. 10 Nha-án arô yứng lư idô: “Ơ Yang Arbang-pilŏ́ng Ưlla Nhéq Tưh Ticuoi ơi! Inha lư práh ŏ alứng táq piaiq níc! Nnáng máh-mmo dưnh ki-náq inha sưq máh ticuoi tớq cúc cuteq? Alứng nnáng máh-mmo dưnh inha ính carlieh dơq ada máh ticuoi ndon khoiq cachet he?”

11 Dyơ Ưlla dyôn cứp náq nha-án bôn munáq mui pláh au thor clŏq, alứng Ưlla tông nha-án idô: “Cóq inha pớn biq ingái loi, dyôn tingôi ingái ngai cachet cứp náq em ai ndon táq arnáq munơi alứng inha, la nha-án ndon cóq cuchet muchứng inha tưi.”

12 Dyơ cư hôm Cưu Acái ngki kidứh ta tupát loi. Dyơ cuteq cơt cacưt hớp lư; mát pandang cơt ngiau arớq prới com catáng; alứng mát kisái cơt cusáu arớq aham. 13 Dyơ máh pantôr atôh nga cuteq, cơt arớq culái tarúng atôh te tôm ndóng cuyiel phớt hớp lư. 14 Pilŏ́ng cơt pít arớq chớiq ngai pial. Cứp plô cóh alứng cứp con cơt arsáu, dyơ tarsic nga ntúq cannŏ́h loi. 15 Dyơ máh puo, máh ticuoi sút, máh sút líng, máh ticuoi súc, máh ticuoi bôn chức, máh ticuoi sol, alứng máh ticuoi tới sol, mot catốq tớq hŏ́ng cưp alứng cưp búl tớq cóh. 16 Nha-án arô cóh alứng búl pưt, idô: “Áu, atôh catát cháq he dyôn clôp te mát án ndon ticu tớq kichơng puo! Alứng dyôn he viar vít te ati Cưu Acái ndon nháih mít ada he, 17 co ingái carlieh dơq khoiq tớq dyơ. Lớiq bôn nnáu têq viar vít!”

7

Ticuoi Isa-ra-el Mui Culám Puan Chít La Puan Ngin Náq

1 Vít ngki, cư hôm puan náq tarneng Yang Arbang-pilŏ́ng tayứng tớq puan pứp pilŏ́ng crôp, munáq mui pứp. Nha-án catáng cuyiel ndon tớq te puan anga lớiq dyôn phớt nnáng tớq cuteq, lớiq la tớq dơq ving-cavang, lớiq la tớq along ale. 2 Alứng cư hôm mui tarneng loi tớq te anga pandang ngốh. Án kéu crơng táq tíc dyôn ngai chom ticuoi mmo la na Yang Arbang-pilŏ́ng ndon tumống níc-níc. Tarneng ngki arô yứng lư ada puan náq tarneng ndon Yang Arbang-pilŏ́ng dyôn bôn chức talóh cúc cuteq alứng dơq ving-cavang. 3 Án tông puan tarneng ngki idô: “Êq yốh táq amớh ada cúc cuteq, lớiq la dơq ving-cavang, lớiq la along ale, tingôi tớq he bôn táq tíc na Yang Arbang-pilŏ́ng tớq payiel máh ticuoi táq arnáq Yang Arbang-pilŏ́ng he.”

4 Alứng cư sáng sieng tông máh ticuoi ndon bôn tíc ngki la 144,000 náq. Nha-án la te mui chít la bar top ticuoi Isa-ra-el. 5 Te top Yuda la 12,000 náq. Te top Ruben la 12,000 náq. Te top Cát la 12,000 náq. 6 Te top Asêr la 12,000 náq. Te top Nep-tali la 12,000 náq. Te top Ma-nasê la 12,000 náq. 7 Te top Si-mê-ôn la 12,000 náq. Te top Lê-vi la 12,000 náq. Te top I-sacar la 12,000 náq. 8 Te top Sa-bulôn la 12,000 náq. Te top Yô-sep la 12,000 náq. Alứng te top Bên-yamin la 12,000 náq.

Bôn Clứng lư Ticuoi Tingôi Lớiq Rap Ngiaih Nnáng

9 Vít ngki, cư me alứng cư hôm clứng lư ticuoi, lớiq rap ngiaih nnáng. Nha-án tớq te cứp cruong, cứp top, cứp thư ticuoi, alứng cứp cang. Nha-án tayứng chứng mát kichơng puo ticu alứng Cưu Acái. Nha-án sứp au thor clŏq alứng kéu ngcống pŏ. 10 Nha-án tông yứng lư idô: “Callong choi tamống tớq te Yang Arbang-pilŏ́ng he, án ndon ticu tớq kichơng puo, alứng tớq te Cưu Acái!”

11 Dyơ nhéq tưh tarneng Yang Arbang-pilŏ́ng át tayứng paniar kichơng puo ticu, paniar máh ticuoi sút tớq sớu, alứng paniar puan lám pannán. Dyơ máh tarneng ngki mpop chứng mát kichơng puo ticu, alứng sang tám Yang Arbang-pilŏ́ng, 12 tông idô: “Amen! Seq dyôn cứp nốh ayô, chức ang-ưr, callong tubáiq, si-ơn, dyám náp, chức sút pưt alứng bánh rêng tớq nga Yang Arbang-pilŏ́ng he, tingôi sút pang lang dơi! Amen!”

13 Dyơ bôn munáq te top ticuoi sút tớq sớu ngki plốh cư idô: “Máh ticuoi ndon sứp au thor clŏq ngki la nnáu? Alứng te mmo nha-án tớq?”

14 Cư ôi án idô: “Avốq ơi! Nưm avốq táp chom te nốh ngki.”

Dyơ án tông cư idô: “Ndô la máh ticuoi ndon khoiq chiuq dieiq arức lư ndóng nha-án át tớq cúc cuteq. Nha-án khoiq pieh au thor cơt práh clŏq ŏ dyơ. Co nhơ te aham Cưu Acái, au thor nha-án cơt clŏq. 15 Co iki, nha-án át tayứng chứng mát Yang Arbang-pilŏ́ng dŏq táq arnáq án cứp ingái cứp idáu tớq dúng sang án. Án ndon ticu tớq kichơng puo kiaq me níc nha-án. 16 Nha-án lớiq nai sáng pinhaih tarriat; puoq nha atóq te mát pandang lớiq bôn táq dyôn nha-án ngcat, 17 co Cưu Acái ndon át chứng mát kichơng puo ticu chứm chiam nha-án. Án táp cơt ticuoi bán kiaq nha-án, alứng dông nha-án tớq nga abóc dơq ndon dyôn tumống. Alứng Yang Arbang-pilŏ́ng dyuot nhéq dơq mát nha-án.”✡

8

Cưu Acái Kidứh Ta Tupul

1 Ndóng Cưu Acái kidứh ta tupul tớq panial chớiq ngki, cơt arngiac arngéh tháng tớq pilŏ́ng tumán chen mui adéh dôi. 2 Dyơ cư hôm ngai avôi tupul lám tangcoi nga tupul náq tarneng ndon tayứng chứng mát Yang Arbang-pilŏ́ng.

3 Bôn mui tarneng loi tớq tayứng tumán parông sang. Án kéu mui beng adéh achóq dyeng, alứng ngai dyôn án crơng thum a-ưi lư dŏq mŏp sang dyôn Yang Arbang-pilŏ́ng tớq parông dyeng ndon át chứng mát kichơng puo ticu. Án mŏp sang crơng thum ngki munơi alứng máh parnai ticuoi ndon veng ngê Yê-su khoiq cớu. 4 Cunhieq te crơng thum tớq adéh tarneng ngki kéu chứng mát Yang Arbang-pilŏ́ng sớr mui parrứh alứng máh parnai ticuoi ngki cớu seq. 5 Dyơ tarneng ngki ial uih te parông, alứng cacháq tớq adéh. Cua ngki án adúh adéh nga cúc cuteq. Dyơ bôn crứm alứng sieng cannŏ́h hơ sôl; bôn lilaiq alứng cuteq cacưt.

Tupul Tarneng Plŏ́ng Tangcoi

6 Dyơ tupul tarneng ndon bôn tupul lám tangcoi, nha-án thuan plŏ́ng tangcoi. 7 Tư tarneng mui plŏ́ng tangcoi án, iki bôn parial alứng uih carchúc nha aham siar nga cúc cuteq. Uih ngki ngcat mui phê te pe phê cúc cuteq, alứng ngcat mui phê te pe phê máh along ale hơ. Alứng máh bát bai tớq cúc cuteq la ngcat nhéq.

8 Cua ngki tarneng bar loi plŏ́ng tangcoi án. Dyơ cư hôm arớq cóh pưt chéh uih ndon ngai apŏ́ng nga dơq ving-cavang. Dyơ mui phê te pe phê dơq ving-cavang cơt arớq aham. 9 Cứp nốh ndon tumống tớq dơq ving-cavang cuchet mui phê te pe phê. Alứng máh tuoc tớq dơq ving-cavang la cơt rúng arlóh mui phê te pe phê.

10 Cua ngki tarneng pe loi plŏ́ng tangcoi án. Dyơ cư hôm mui callong pantôr pưt lư chéh arớq arớm. Pantôr ngki atốh te pilŏ́ng crái tớq mui phê te pe phê dơq hoi alứng abóc dơq. 11 Nốh pantôr ngki la Crơng Atáng. Iki, mui phê te pe phê dơq cơt atáng. Clứng ticuoi ngoiq dơq ngki cơt cuchet, co dơq ngki atáng lư.

12 Cua ngki tarneng puan loi plŏ́ng tangcoi án. Dyơ mát pandang, mát kisái, alứng máh pantôr, cơt rúng mui phê te pe phê. Iki ingái lớiq bôn ang nnáng mui phê te pe phê, alứng idáu la cơt muchứng ngki tưi.

13 Tớq cư me, cư sáng sieng mui lám calang cupung pár ayông lư tớq pilŏ́ng. Án sôl yứng lư idô: “Bap lư! Bap lư! Bap lư dyôn máh ticuoi tớq cúc cuteq, co yôl bôn pe náq tarneng loi ính plŏ́ng tangcoi nha-án!”

9

1 Cua ngki tarneng sông loi plŏ́ng tangcoi án. Dyơ cư hôm mui callong pantôr atốh te pilŏ́ng nga cúc cuteq. Pantôr ndô bôn chức têq pốh ntúq uih chéh níc-níc. 2 Ndóng pantôr ngki pốh ntúq uih chéh níc-níc, bôn cunhieq kisuar asớr nga pilŏ́ng arớq cunhieq te uih ngcat hớp lư. Dyơ lớiq hôm nnáng ang te mát pandang, co tian cunhieq te ntúq uih chéh níc-níc ngki. 3 Alứng bôn cantóh aliem ngốh te cunhieq, dyơ siar nga cúc cuteq. Aliem ngki bôn chức têq cleu muchứng ngcứm catam. 4 Ngai dyŏq máh aliem ngki êq táq rúng bát bai, lớiq la along ale, lớiq la máh crơng ndon dáh tớq cuteq. Ma têq án cleu máh ticuoi ndon ớq tíc Yang Arbang-pilŏ́ng tớq payiel nha-án. 5 Máh aliem ngki lớiq têq táq dyôn ticuoi cuchet, ma têq án táq dyôn cơt a-ái dieiq arức lư nhéq sông kisái. A-ái ngki cơt arớq ngcứm catam cleu. 6 Tớq callúng sông kisái ngki ticuoi sisuo carna ính cuchet, ma nha-án lớiq tumúh. Nha-án ính lư cuchet, ma callong cuchet lớiq tớq nga nha-án.

7 Máh aliem ngki arớq top aséh khoiq thuan ính pôq tarchíl. Mang án arớq mang ticuoi; tớq plô án arớq án pưng vom dyeng. 8 Sóc án arớq sóc ticuoi cán, alứng kineng án arớq kineng cula pưt. 9 Án sứp au taq dŏq cadứp apơm. Alứng nnár án sôl arớq se kien aséh lúq pôq chái lư nga ntúq tarchíl. 10 Máh aliem ngki bôn soi arớq soi ngcứm catam têq cleu ticuoi. Án bôn chức ariaq ticuoi tớq soi án nhéq sông kisái. 11 Máh aliem ngki bôn puo ndon cơt sút. Puo ngki la tarneng ndon cơt sút ntúq uih chéh níc-níc. Tớq cang Isa-ra-el dŏq nốh puo ngki la A-badôn. Alứng tớq cang Créc dŏq nốh A-pulôn.*

12 Iki nốh dieiq arức mui khoiq vít dyơ. Ma bôn nốh dieiq arức bar loi ính tớq nga ticuoi.

13 Cua ngki tarneng tupát loi plŏ́ng tangcoi án. Dyơ cư sáng sieng ngốh te puan tol parông dyeng chứng mát Yang Arbang-pilŏ́ng. 14 Sieng ngki tông tarneng tupát ndon kéu tangcoi idô: “Cóq mái pôq taláh puan náq tarneng ndon ngai khoiq chóq dŏq nga tor dơq crong Ơ-phơ-rat!”

15 Dyơ ngai taláh puan tarneng ngki. Tarneng ngki át pớn dyôn tớq adứh ingái, kisái, alứng cumo ndô, dŏq nha-án têq bôn pôq cachet ticuoi mui phê te pe phê ndon át tớq cúc cuteq.

16 Tarneng ngki dông líng diq aséh pôq tarchíl. Cư sáng ngai táq-ntêr te líng ngki bôn bar culám trieuq náq. 17 Alứng ngai apáh dyôn cư hôm máh ticuoi alứng máh aséh. Nha-án sứp au taq dŏq cadứp apơm. Au ngki cusáu arớq pla uih, armống, alứng raraq hơ. Plô aséh ngki arớq plô cula pưt; díh bôn uih, cunhieq, alứng cachie ngốh te ngcang aséh ngki. 18 Mui phê te pe phê máh ticuoi tớq cúc cuteq ndô cuchet tớq uih, lớiq la tớq cunhieq, lớiq la tớq cachie ndon ngốh te ngcang aséh. 19 Máh aséh ngki bôn bar nốh pla têq cachet ticuoi. Mui la ngcang, bar la soi; co soi án bôn plô arớq cusánh, iki án têq tŏ́h.

20 Máh ticuoi ndon lớiq bôn cuchet na dieiq arức ngki, ma nha-án yôl lớiq ính ngin luaih te máh arnáq nha-án khoiq táq, alứng lớiq ính pien cơt mít tamme loi. Nha-án yôl sang yang saq alứng sang rup yang cannŏ́h ndon nha-án táq tớq dyeng, práq, apán, búl, alứng along. Ma máh rup ngki lớiq têq hôm, lớiq têq sáng, alứng lớiq têq pupôq. 21 Alứng nha-án lớiq ngin luaih te nha-án khoiq cachet ticuoi, nha-án veng ngê ticuoi mo, nha-án tới campái cayieq ma bíq munơi, alứng nha-án titôiq.

10

Yon Cha Mui Panial Chớiq Két

1 Vít ngki cư hôm mui náq loi tarneng Yang Arbang-pilŏ́ng siar te pilŏ́ng. Án bánh rêng alứng cuom tulúc. Bôn pireng cáng aryư plô án. Mang án arớq mát pandang; dyưng án arớq langúc uih chéh. 2 Tớq ati, án kéu panial chớiq két ndon khoiq ngai pốh dyơ. Dyưng pa atớm án dếq tớq dơq ving-cavang, ma dyưng pa aviar án dếq tớq mpien cuteq. 3 Án arô yứng lư, cơt arớq sieng cula pưt crưt. Vít án crưt, bôn crứm sôl tupul chư yứng lư. 4 Cua crứm sôl, cư parngíh ính taran máh parnai te sieng crứm sôl. Ma cư sáng mui sieng te pilŏ́ng tông cư idô: “Êq taran te máh nốh ngki! Cóq mái catốq dŏq máh parnai te tupul chư crứm sôl ngki!”

5 Dyơ cư hôm tarneng ndon tayứng tớq lar dơq ving-cavang alứng tớq mpien cuteq, án pitứng ati atớm nga pilŏ́ng. 6 Alứng tarneng ngki cantŏ́h callih bôiq nốh Yang Arbang-pilŏ́ng ndon tumống níc-níc, án ndon teng pilŏ́ng alứng cứp nốh tớq ngki, teng cuteq alứng cứp nốh tớq ngki, teng dơq ving-cavang alứng cứp nốh tớq ngki. Tarneng ngki tông idô: “Lư lớiq bôn dyut nnáng! 7 Tớq tarneng tupul plŏ́ng tangcoi, Yang Arbang-pilŏ́ng táq cua nhéq máh arnáq catốq án khoiq parngíh ính táq. Arnáq ndô án khoiq tông nga máh ticuoi tang ngcang án te nsuoi dyơ.”

8 Cua ngki, sieng ndon cư khoiq sáng te pilŏ́ng tông cư sa idô: “Cóq mái pôq ial chớiq panial ndon khoiq ngai pốh ngki te ati tarneng ndon tayứng tớq lar dơq ving-cavang alứng tớq mpien cuteq.”

9 Dyơ cư pôq nga tarneng ngki, alứng cư seq te án chớiq panial két ngki. Án tông cư idô: “Áu mái ial! Dyơ mái cha! Mái sáng ngngam tớq ngcang arớq dơq canyiel, ma cua mái lôn, mái sáng atáng tớq pallúng.”

10 Cư ial chớiq panial két te ati án, dyơ cư cha. Tớq ngcang cư sáng ngngam arớq dơq canyiel. Ma cua cư lôn, cư sáng atáng tớq pallúng.

11 Dyơ tarneng ngki tông cư idô: “Cóq mái pôq cato tang ngcang Yang Arbang-pilŏ́ng te máh parnai án ính tông te a-ưi top ticuoi, a-ưi cruong, a-ưi cang, alứng a-ưi puo.”

11

Bar Náq Ndon Khoiq Cuchet Alứng Tumống Lieh

1 Cua ngki ngai dyôn cư mui ntráih along, alứng yua cư idô: “Mái pôq chuo dúng sang Yang Arbang-pilŏ́ng alứng parông ndon át tớq dúng ngki na along ndô. Alứng mái ngiaih máh-mmo clứng ticuoi rum sang tớq dúng ngki. 2 Ma ngcưm culái tieh dúng sang, mái êq chuo, co ntúq ngki ngai dŏq dyôn ticuoi tới ticuoi Isa-ra-el têq mot. Urớh máh ticuoi ngki dếq cliet vel Yaru-salem la vel mmar na Yang Arbang-pilŏ́ng, nhéq puan chít la bar kisái. 3 Cư ính yua bar náq pôq nga tuki dyôn cato te parnai Yang Arbang-pilŏ́ng nhéq 1,260 ingái. Nha-án tớc tampớc tallêng.”

4 Nha-án bar náq ndon cato parnai ngki la arớq bar tôm along o-li-vê, alứng arớq bar aruong den ngai dŏq chứng mát án ndon Ưlla cúc cuteq ndô. 5 Khán bôn ticuoi mmo ính táq nha-án, ngki bôn uih ngốh te ngcang nha-án dŏq cachet ticuoi ndon ính táq nha-án. Iki, ticuoi mmo ính táq nha-án, ticuoi ngki cóq cuchet na uih. 6 Nha-án bôn chức têq catáng dơq bo lớiq dyôn bo nnáng ndóng máh ingái nha-án cato te parnai Yang Arbang-pilŏ́ng. Nha-án bôn chức têq táq dơq dyôn cơt aham, alứng têq yua cứp nốh a-ái arcúh dyôn tớq nga cúc cuteq ndô veng cannính nha-án ính.

7 Tớq nhéq ngư nha-án cato te parnai Yang Arbang-pilŏ́ng, ngki bôn mui lám pannán pla sớr te ntúq uih chéh níc-níc tarchíl alứng nha-án. Pannán pla ngki chíl rap alứng bôn cachet nha-án. 8 Dyơ cháq nha-án tơ-crơ tớq carna tớq vel pưt ndon ngai khoiq téh Ưlla nha-án tớq along calláng. Vel ngki la vel Yaru-salem, ma Arvai Yang Arbang-pilŏ́ng dŏq vel ngki la Sadôm alứng Ê-yip-tô, co ticuoi tớq vel ngki táq arnáq lớiq ŏ chứng mát Yang Arbang-pilŏ́ng. 9 Bôn ticuoi te cứp thư ticuoi, cứp top ticuoi, cứp cang, alứng cứp cruong, nhéq tưh ticuoi ngki bôn hôm cháq nha-án tớq callúng pe ingái tadi. Alứng nhéq tưh ticuoi ngki lớiq dyôn ngai tứp cumuiq ngki. 10 Tư bar náq ngki cuchet máh ticuoi tớq cúc cuteq ndô sáng bui hơr lư. Nha-án cha pêl bui, alứng munáq dyôn crơng bui nga munáq, co bar náq ticuoi tang ngcang Yang Arbang-pilŏ́ng ngki khoiq táq a-ưi nốh dieiq arức ada máh ticuoi tớq cúc cuteq ndô.

11 Tớq vít pe ingái tadi, bôn carhơ te Yang Arbang-pilŏ́ng mot tớq cháq bar náq ngki. Dyơ nha-án tumống lieh alứng yôr tayứng. Máh ticuoi ndon hôm arnáq ngki sáng adáh lư. 12 Dyơ bar náq ngki sáng sieng yứng lư te pilŏ́ng tông nha-án idô: “Inha sớr nga tudô!”

Dyơ bar náq ngki sớr nga pilŏ́ng tớq pandi tulúc. Alứng máh ticuoi ndon a-ính nha-án bôn hôm arnáq ngki. 13 Mui parrứh ngki cuteq cacưt hớp lư; dyơ vel ngki cơt rúng arlóh mui phê te mui chít phê. Bôn tupul ngin náq ticuoi cuchet tớq vel ngki. Ma máh ticuoi yôl tumống, nha-án sáng adáh alứng ayô Yang Arbang-pilŏ́ng.

14 Nốh dieiq arức bar khoiq vít dyơ. Ma me ntíh! Bôn nốh dieiq arức pe tớq chái lư!

Tarneng Tupul Plŏ́ng Tangcoi

15 Cua ngki tarneng tupul loi plŏ́ng tangcoi. Dyơ bôn máh sieng tớq pilŏ́ng tông yứng lư idô: “Hoi-ndô máh nốh sút tớq cúc cuteq ndô tớq nhéq nga Ưlla he alứng nga Crit ndon án khoiq rêh dyôn choi tamống ticuoi. Án táp cơt sút te hoi-ndô tingôi sút nhéq pang lang dơi!”

16 Dyơ bar chít la puan náq ticuoi sút tớq sớu ndon ticu chứng mát Yang Arbang-pilŏ́ng, nha-án mpop sang tám Yang Arbang-pilŏ́ng. 17 Alứng nha-án tông idô: “Ơ Ưlla he ơi! Inha la Yang Arbang-pilŏ́ng Sút Pưt Lư! Inha la Yang ndon tumống hoi-ndô alứng tumống te tôm lư. He si-ơn inha, co inha khoiq ial chức pưt inha alứng inha sớr táq sút. 18 Máh cruong cuteq sáng nháih lư ada inha. Ma hoi-ndô khoiq tớq dyơ ingái inha nháih lieh ada ticuoi ngki. Khoiq tớq dyơ ingái inha sưq máh ticuoi khoiq cuchet. Alứng inha ính culieh cống dyôn máh ticuoi ndon táq arnáq inha. Ticuoi ngki la máh ticuoi tang ngcang inha, alứng cứp náq ndon veng ngê inha alứng dyám náp nốh inha, díh ticuoi sút, díh ticuoi ngáq. Alứng khoiq tớq dyơ ingái inha pupít máh ticuoi ndon talóh cúc cuteq.”

19 Dyơ ngai pốh callống dúng sang Yang Arbang-pilŏ́ng tớq pilŏ́ng. Alứng cư hôm hip parnai carhŏt tớq dúng sang ngki. Cua ngki bôn lilaiq, bôn sieng sôl, bôn crứm, bôn cuteq cacưt, alứng bôn parial atôh a-ưi lư.

12

Cán Ndon Át Cháq-iki Alứng Ngưoc Rống

1 Vít ngki, bôn mui tíc sileh tớq pilŏ́ng. Bôn munáq cán arớq án sứp mát pandang, alứng án tayứng tớq mát kisái. Án pưng vom ndon bôn mui chít la bar callong pantôr. 2 Cán ngki tumán ính carnian acái. Án môc co án sáng a-ái, alứng án sáng arức lư ính carnian acái.

3 Mui parrứh ngki, cư hôm mui tíc cannŏ́h loi tớq pilŏ́ng. Bôn mui lám ngưoc rống pưt cusáu lư. Án bôn tupul lám plô alứng mui chít lám tangcoi; tớq cứp plô án pưng vom puo. 4 Soi án caviat mui phê te pe phê máh callong pantôr, dyơ váng asiar nga cuteq. Án tayứng chứng mát cán ndon tumán ính carnian acái, co án ính cha acái cusáu hưr. 5 Dyơ cán ngki carnian mui lám acái conh. Urớh acái ngki kéu tarcál taq cơt sút nhéq cruong ticuoi. Iki Yang Arbang-pilŏ́ng dyôn ngai dông táp acái cusáu hưr ngki nga ntúq Yang Arbang-pilŏ́ng ticu cơt sút. 6 Cán ngki lúh nga ntúq aih la ntúq Yang Arbang-pilŏ́ng khoiq thuan dŏq dyôn án. Alứng ngai chứm chiam án nhéq 1,260 ingái.

Ngưoc Rống Pê Alứng Tarneng Yang Arbang-pilŏ́ng

7 Cua ngki ngai tarchíl tớq pilŏ́ng. Mi-kêl ndon sút máh tarneng Yang Arbang-pilŏ́ng, dông tarneng pôq tarchíl alứng ngưoc rống. Ma ngưoc rống ngki dông máh tarneng án pôq tarchíl tưi. 8 Ma ngưoc rống ngki pê. Dyơ án alứng tarneng án lớiq têq át nnáng tớq pilŏ́ng. 9 Iki ngai chuih ngưoc rống ngki te pilŏ́ng. Ngưoc rống ngki la arớq cusánh te inớh, án ndon sút máh yang saq. Án bôn nốh yang Satán, alứng án tarphíq cứp náq ticuoi. Ngai apŏ́ng án alứng máh tarneng án nga cúc cuteq.

10 Cua ngki, cư sáng sieng yứng lư tớq pilŏ́ng tông idô: “Hoi-ndô khoiq tớq ngư dyơ Yang Arbang-pilŏ́ng choi tamống ticuoi; án apáh chức án cơt Puo alứng ntúq án cơt sút! Alứng chức na Crit cơt sút khoiq tớq tưi! Lư simớt, ngai khoiq chuih angốh te pilŏ́ng án ndon tayứng chứng mát Yang Arbang-pilŏ́ng, ính cauq máh em ai he cứp ingái cứp idáu. 11 Top em ai he khoiq chíl rap án la co nhơ aham Cưu Acái, alứng co nha-án cato parnai piaiq te Cưu Acái. Nha-án lớiq ayáu tarngứh nha-án, alứng nha-án lớiq adáh ngai cachet nha-án. 12 Iki pilŏ́ng ơi, alứng nhéq máh inha ndon át tớq pilŏ́ng, cóq inha ơn lư! Ma bap lư tớq nga cúc cuteq alứng dơq ving-cavang, co yang Satán khoiq siar nga tuki dyơ. Mít án sáng nháih lư, co án chom án lớiq têq táq dưnh nnáng arnáq saq.”

Ngưoc Rống Ính Táq Cán Alứng Acái Cusáu hưr

13 Tư ngưoc rống chom ngai khoiq chuih án nga cúc cuteq, iki án tabớq tarveng ính cŏp cán ndon carnian acái conh. 14 Ma Yang Arbang-pilŏ́ng dyôn cán ngki bôn bar lám nnár arớq nnár calang cupung pưt lư, dyôn án têq pár nga ntúq aih, la ntúq Yang Arbang-pilŏ́ng khoiq thuan dŏq dyôn án át. Tớq ntúq ngki ngai chứm chiam alứng kiaq me án te ngưoc rống, nhéq pe cumo tadi. 15 Dyơ ngưoc rống táq dyôn dơq ngốh te ngcang án arớq dơq crong. Co án ính cán ngki cuchet tumic dơq. 16 Ma cuteq choi cán ngki. Cơt arớq cuteq cahốq ngcang alứng ngoiq nhéq dơq ndon ngốh te ngcang ngưoc rống. 17 Dyơ ngưoc rống sáng nháih lư ada cán ngki. Cán ngki bôn máh acái cannŏ́h loi. Iki ngưoc rống pôq tarchíl alứng máh acái ngki. Máh acái ngki la máh ticuoi ndon peh ngê Yang Arbang-pilŏ́ng alứng cato parnai ŏ te Yê-su. 18 Alứng ngưoc rống át tayứng tớq tor dơq ving-cavang.

13

Pannán Pla Mui Ngốh Te Dơq Ving-cavang

1 Cua ngki cư hôm mui lám pannán pla ngốh sớr te dơq ving-cavang. Pannán ngki bôn mui chít lám tangcoi alứng tupul lám plô. Cứp ưllám tangcoi pưng vom puo, alứng tớq cứp plô, ngai khoiq taran parnai pamat Yang Arbang-pilŏ́ng. 2 Pannán pla ngki bôn cháq arớq cula trang. Dyưng án arớq dyưng apơng, alứng ngcang án arớq ngcang cula pưt. Dyơ ngưoc rống dyôn pannán pla ngki bôn chức cơt sút pưt lư muchứng án tưi. 3 Mui plô te máh plô pannán pla ngki bôn bác arớq ngai pớiq tumán ính cuchet. Ma pangha bác ngki khoiq bánh dyơ. Iki nhéq tưh ticuoi tớq cúc cuteq sáng dut lư, alứng nha-án veng ngê pannán pla ngki. 4 Cứp náq ticuoi sang ngưoc rống ngki, la co án dyôn pannán pla cơt sút muchứng án tưi. Alứng nha-án sang pannán pla ngki hơ. Nha-án plốh idô: “Nnáu bôn chức pưt muchứng pannán pla ndô? Alứng nnáu rap chíl pannán ndô?”

5 Ngưoc rống ngki dyôn pannán pla tông parnai cuhống alứng parnai acraiq Yang Arbang-pilŏ́ng. Alứng pannán pla ngki bôn chức cơt sút nhéq puan chít la bar kisái. 6 Pannán ngki tabớq chau acraiq Yang Arbang-pilŏ́ng, nốh Yang Arbang-pilŏ́ng, ntúq Yang Arbang-pilŏ́ng át, alứng máh nha-án ndon át tớq pilŏ́ng hơ. 7 Ngưoc rống dyôn pannán pla ngki chíl rap máh ticuoi ndon veng ngê Yang Arbang-pilŏ́ng. Alứng án dyôn pannán ngki cơt sút cứp top ticuoi, cứp thư ticuoi, cứp cang ticuoi, alứng cứp cruong. 8 Nhéq tưh ticuoi ndon át tớq cúc cuteq ính sang pannán pla ngki. Nưm nha-án ndon bôn nốh tớq pứng uráq têq tumống níc-níc sớng lớiq sang pannán ngki. Pứng uráq ngki la na Cưu Acái ndon khoiq chiuq cuchet arớq Yang Arbang-pilŏ́ng khoiq anát te án iyốh teng mui nốh amớh.

9 Ticuoi mmo bôn cutor ính cammáng, ngki dyôn án cammáng! 10 Ticuoi mmo Yang Arbang-pilŏ́ng anát dyôn cơt tôt, ngai lư cŏp ticuoi ngki táq tôt. Alứng ticuoi mmo Yang Arbang-pilŏ́ng anát cóq cuchet na dau, án lư cuchet na dau. Iki cứp náq ticuoi ndon veng ngê Yang Arbang-pilŏ́ng, cóq chiuq tanhir alứng tin dyôn khớm lư.

Pannán Pla Bar Ngốh Te Pưn Cuteq

11 Cua ngki, cư hôm mui lám pannán pla loi ngốh te pưn cuteq. Án bôn bar lám tangcoi arớq tangcoi pannán cưu acái. Ma sieng án arớq sieng ngưoc rống. 12 Án cơt sút tang pannán pla mui. Án padớm cúc cuteq alứng máh ticuoi tớq cúc cuteq cóq sang nưm pannán pla mui sớng, la pannán ndon khoiq chol tumán ính cuchet, ma cơt bánh lieh. 13 Pannán pla bar ndô táq a-ưi arnáq sileh. Án táq dyôn uih siar te pilŏ́ng nga cúc cuteq ndô chứng mát máh ticuoi. 14 Án tarphíq máh ticuoi tớq cúc cuteq, co án têq táq arnáq sileh chứng mát pannán pla mui. Án yua máh ticuoi dyôn táq mui lám rup pannán mui ndon khoiq ngai tráh tớq dau ma yôl bôn tumống, la dŏq apáh án dyám náp pannán mui ngki. 15 Alứng án bôn chức têq dyôn rup pannán mui ngki bôn tarngứh dŏq tumống. Iki rup ngki têq táq-ntêr alứng têq cachet cứp náq ticuoi ndon lớiq sang tam rup ngki. 16 Pannán ngki padớm cứp náq ticuoi, ticuoi két alứng ticuoi pưt, ticuoi súc alứng ticuoi kidit, ticuoi sol alứng ticuoi tới sol, dyôn nha-án bôn tíc án tớq ati atớm, lớiq la tớq payiel. 17 Ticuoi mmo lớiq bôn tíc án, ticuoi ngki lớiq têq táiq plới. Tíc ngki la nốh pannán pla, lớiq la sôq ndon tang nốh pannán pla ngki.

18 Callong ndô sru lư. Ticuoi mmo tubáiq, ngki têq án chom arlớih te sôq pannán pla, co sôq ndô tang nốh mui náq ticuoi. Sôq ndô la tupát culám tupát chít tupát.

14

Alhoiq Cứh Tamme

1 Cua ngki cư me alứng cư hôm Cưu Acái tayứng tớq cóh Si-ôn. Alứng bôn 144,000 náq ticuoi át munơi alứng án. Máh ticuoi ndô bôn nốh án alứng nốh A-ám án tớq payiel nha-án. 2 Cư sáng sieng te pilŏ́ng arớq hô dơq pưt, alứng arớq crứm sôl yứng lư. Sieng ngki la sieng ticuoi clứng tapiaih tallư; cứp náq nha-án bôn tallư nhéq. 3 Nha-án ndon tapiaih tallư tayứng chứng mát kichơng puo ticu, puan lám pannán, alứng máh ticuoi sút tớq sớu. Dyơ nha-án cứh mui alhoiq tamme. Alhoiq ndô ticuoi cannŏ́h lớiq chom cứh. Nưm nha-án 144,000 náq sớng chom cứh. Máh ticuoi ngki la ticuoi ndon Yê-su Crit khoiq thái ndóng nha-án yôl tumống tớq cúc cuteq. 4 Nha-án lớiq táq saq munơi alứng ticuoi cán, co mít nha-án práh ŏ lư. Ntúq mmo Cưu Acái pôq, nha-án veng án nga ntúq ngki tưi. Án khoiq rêh nha-án te máh ticuoi cannŏ́h. Dyơ án thái nha-án la dŏq nha-án cơt arớq crơng mŏp sang tôm lư dyôn Yang Arbang-pilŏ́ng alứng dyôn Cưu Acái. 5 Nha-án lớiq nai táq-ntêr a-uai, alứng ớq callong têq tíq nha-án.

Pe Náq Tarneng Yang Arbang-pilŏ́ng

6 Dyơ cư hôm mui náq loi tarneng Yang Arbang-pilŏ́ng, án pár ayống lư tớq pilŏ́ng. Án dông parnai ŏ pôq cato máh ticuoi tớq cứp cruong, cứp top ticuoi, cứp cang, alứng cứp thư ticuoi ndon át tớq cúc cuteq ndô. 7 Án tông yứng lư idô: “Cóq inha dyám náp Yang Arbang-pilŏ́ng alứng ayô án! Co khoiq tớq dyơ ingái án sưq cứp náq ticuoi! Iki, cóq inha chóh tarcol sang tám Yang Arbang-pilŏ́ng, án ndon teng pilŏ́ng, cúc cuteq, dơq ving-cavang, alứng abóc dơq!”

8 Bôn tarneng bar veng tatun tarneng mui ngki. Tarneng bar tông idô: “Arlóh dyơ! Arlóh dyơ! Vel Ba-bulôn la vel pưt lư khoiq arlóh dyơ! Vel ngki khoiq tardông cứp cruong táq arnáq tanghang, la arớq án dyôn ticuoi tớq cứp cruong ngoiq sieu án tingôi bol, dyơ Yang Arbang-pilŏ́ng lư táq nha-án.”

9 Bôn tarneng pe loi veng bar tarneng ngki. Án tông yứng lư idô: “Ticuoi mmo sang pannán pla ndon ngốh te dơq ving-cavang alứng rup pannán ngki, alứng bôn tíc pannán ngki tớq payiel, lớiq la tớq ati, 10 ticuoi ngki cóq chiuq ngoiq sieu te Yang Arbang-pilŏ́ng. Sieu ngki la acám te án sáng nháih lư ada ticuoi ngki. Iki án ariaq ticuoi ngki na uih alứng na cachie chứng mát máh tarneng án alứng chứng mát Cưu Acái. 11 Uih ndon táq dieiq arức nha-án bôn cunhieq kisuar níc-níc nga pilŏ́ng. Máh ticuoi ndon khoiq sang pannán pla alứng rup pannán ngki, díh máh ticuoi ndon bôn tíc pannán ngki tớq cháq nha-án, cóq chiuq ráh-ariaq cứp ingái idáu lớiq nai tangít nnáng.”

12 Co te arnáq ngki, máh ticuoi ndon tin Yê-su cóq chiuq tanhir níc, la máh ticuoi ndon peh máh parnai Yang Arbang-pilŏ́ng patáp alứng tin Yê-su khớm lư.

13 Cua ngki, cư sáng sieng te pilŏ́ng tông cư idô: “Cóq mái taran dŏq idô: Te hoi-ndô tingôi chô-mát, bún lư máh ticuoi ndon cuchet co tian táq arnáq Yang Arbang-pilŏ́ng.”

Alứng Arvai Yang Arbang-pilŏ́ng tông idô: “Lư simớt iki. Co máh ticuoi ngki bôn angô te arnáq ntáng. Alứng máh arnáq nha-án khoiq táq, lư nha-án bôn cống te arnáq ngki.”

Sro Alứng Culái Nho Khoiq Dom Dyơ Tớq Cúc Cuteq

14 Cư me alứng cư hôm tulúc clŏq, alứng bôn munáq ticu tớq tulúc ngki. Rớp án arớq ticuoi. ✡Án pưng vom dyeng tớq plô, alứng án kéu mui rang liem héng lư. 15 Alứng bôn mui náq tarneng Yang Arbang-pilŏ́ng ngốh te dúng sang Yang Arbang-pilŏ́ng, alứng án tông yứng lư ada án ndon ticu tớq tulúc ngki idô: “Cóq mái pôq ráiq sro tớq liem mái, co sro tớq cúc cuteq khoiq dom dyơ. Tớq ngư dyơ mái ial pachúng sro.”

16 Dyơ án ndon ticu tớq tulúc ngki caléh ráiq sro nga cúc cuteq tớq liem án. Dyơ án bôn nhéq sro tớq cúc cuteq.

17 Alứng bôn mui náq loi tarneng Yang Arbang-pilŏ́ng, ngốh te dúng sang tớq pilŏ́ng. Án kéu sa mui rang liem héng lư. 18 Alứng bôn mui náq loi tarneng Yang Arbang-pilŏ́ng ndon ưlla uih, án tớq te parông sang. Án tông yứng lư ada tarneng ndon kéu liem héng ngki idô: “Cóq mái ráiq nhéq máh tampúq culái nho tớq cúc cuteq na liem mái, co culái nho khoiq dom dyơ!”

19 Dyơ tarneng ngki ráiq tampúq culái nho tớq cúc cuteq na liem án. Án ial alứng váng culái ngki tớq ntúq ngai pát culái nho, dŏq dyôn dơq nho hoi nga prúng. Ntúq ngai pát culái nho la acám te ntúq Yang Arbang-pilŏ́ng táq máh ticuoi ndon án sáng nháih. 20 Ntúq pát culái nho ndô át culái tieh vel, alứng aham ndon ngốh te ntúq ngki cơt arớq dơq crong sru, sru tumán mui achớng, alứng toiq tumán pe culám bar chít ki-lô-met.

15

Nha-án Ndon Chíl Rap Pannán Pla Cứh Mui Alhoiq

1 Cua ngki, cư hôm mui tíc loi tớq pilŏ́ng, pưt alứng sileh lư. Bôn tupul náq tarneng Yang Arbang-pilŏ́ng ndon dông tupul nốh a-ái arcúh talloiq tháng. Co tớq cua nhéq máh nốh ngki, Yang Arbang-pilŏ́ng lớiq sáng nháih nnáng.

2 Cư hôm mui nốh arớq dơq ving-cavang ndon ngai táq tớq tallớng carchúc alứng uih, alứng bôn máh ticuoi tayứng tớq tor dơq ving-cavang ngki. Máh ticuoi ngki la ticuoi khoiq chíl rap pannán pla alứng rup pannán ngki, alứng nha-án lớiq bôn tíc sôq nốh pannán ngki. Nha-án tayứng tớq tor dơq ving-cavang, alứng nha-án kéu tallư ndon Yang Arbang-pilŏ́ng khoiq dyôn nha-án. 3 Nha-án cứh mui alhoiq cứh ndon Môi-se, la ticuoi táq arnáq Yang Arbang-pilŏ́ng, alứng Cưu Acái báq cứh. Nha-án cứh idô:

“Ưlla he ơi! Inha la Yang Arbang-pilŏ́ng Sút Pưt Lư!

Arnáq inha táq la pưt alứng sileh lư.

Inha la Puo cứp cruong.*

Ngê inha la tinớng tupứng alứng piaiq lư.

4 Ơ Ưlla ơi! Lớiq bôn nnáu lớiq dyám náp inha.

Alứng lớiq bôn nnáu lớiq ayô nốh inha.

Nưm inha táp práh ŏ lư.

Urớh cứp cruong ticuoi lư tớq sang tám chứng mát inha,

co nha-án hôm arnáq inha táq la tinớng ŏ lư.”

Tupul Tingan Ndon Bôn Nốh A-ái Arcúh

5 Vít ngki cư me, dyơ cư hôm ngai pốh dúng sang Yang Arbang-pilŏ́ng tớq pilŏ́ng, la ntúq Lư Sáq Yang Arbang-pilŏ́ng. 6 Bôn tupul náq tarneng Yang Arbang-pilŏ́ng ndon bôn tupul nốh a-ái arcúh talloiq, nha-án ngốh te dúng sang ngki. Nha-án sứp tampớc clŏq práh ŏ lư, alứng kitớn khán dyeng tớq apơm. 7 Dyơ mui lám te puan lám pannán ngki ial tingan dyeng mŏp dyôn tupul tarneng ngki, munáq mui beng. Tupul beng tingan dyeng ngki bôn pớnh máh callong nháih na Yang Arbang-pilŏ́ng án ndon tumống níc-níc. 8 Dyơ chức ang-ưr na Yang Arbang-pilŏ́ng alứng chức sút pưt na án pláh chôp dúng sang Yang Arbang-pilŏ́ng cơt arớq cunhieq. Iki lớiq bôn ngai têq mot tớq dúng sang ngki tingôi cua nhéq tupul nốh a-ái arcúh ndon tupul náq tarneng ngki dông.

16

Tupul Nốh A-ái Arcúh Talloiq Tháng

1 Cua ngki, cư sáng sieng yứng lư te dúng sang tông tupul náq tarneng ngki idô: “Cóq inha pôq tốq te tupul beng tingan ndon pớnh máh callong nháih na Yang Arbang-pilŏ́ng nga cúc cuteq.”

2 Dyơ tarneng mui pôq tốq te tingan án nga cúc cuteq. Dyơ máh ticuoi ndon bôn tíc pannán pla tớq cháq nha-án, alứng máh ticuoi ndon sang rup pannán pla ngki, cơt bác padóng chôp cháq.

3 Cua ngki, tarneng bar loi tốq te tingan án nga dơq ving-cavang. Dyơ dơq ving-cavang cơt arớq aham ticuoi cuchet. Alứng cứp nốh ndon tumống tớq dơq ving-cavang ngki cuchet nhéq.

4 Cua ngki, tarneng pe loi tốq te tingan án nga dơq crong alứng abóc dơq. Dyơ dơq ngki cơt aham. 5 Cư sáng tarneng ndon sút dơq tông idô: “Ơ Yang Arbang-pilŏ́ng ơi! Inha la Yang ndon tumống hoi-ndô, alứng tumống te tôm lư! Inha la án ndon práh ŏ lư. Te arnáq inha sưq ticuoi la inha táq tinớng tupứng lư, 6 co máh ticuoi ngki khoiq cachet máh ticuoi veng ngê inha alứng máh ticuoi tang ngcang inha. Iki lư piaiq inha dyôn nha-án ngoiq aham, co nha-án khoiq táq dyôn aham ticuoi cannŏ́h ngốh.”

7 Cua ngki, cư sáng sieng te parông sang tông idô: “Ơ Ưlla ơi! Inha la Yang Arbang-pilŏ́ng Sút Pưt Lư! Te arnáq inha sưq ticuoi, inha táq piaiq alứng tinớng tupứng!”

8 Cua ngki, tarneng puan loi tốq te tingan án tớq mát pandang. Dyơ mát pandang bôn chức têq táq ngcat cháq ticuoi na uih. 9 Tandeng te uih táq dyôn ngcat máh ticuoi, alứng nha-án acraiq nốh Yang Arbang-pilŏ́ng, án ndon sút máh nốh a-ái arcúh ngki. Ma nha-án lớiq ính ngin luaih pien cơt mít tamme, alứng lớiq ính dyám náp Yang Arbang-pilŏ́ng.

10 Cua ngki, tarneng sông loi tốq te tingan án nga ntúq pannán pla ticu cơt sút. Dyơ ntúq ngki cơt ngiau nhéq, alứng máh ticuoi ndon át tớq ntúq ngki caltưat kineng tabang co sáng a-ái lư. 11 Alứng nha-án acraiq Yang Arbang-pilŏ́ng ndon át tớq pilŏ́ng, co tian te nha-án sáng a-ái alứng te bác padóng. Ma nha-án yôl lớiq ính ngin luaih pien cơt mít tamme loi te máh arnáq saq nha-án khoiq táq.

12 Cua ngki, tarneng tupát loi tốq te tingan án nga dơq crong Ơ-phơ-rat. Dyơ crong ngki cơt ngngát preng nhéq, táq dyôn máh puo te anga pandang ngốh têq pôq pha. 13 Dyơ cư hôm pe yang saq ndon bôn rớp arớq acuot, ngốh te ngcang ngưoc rống, te pannán pla, alứng te ticuoi táq náh-nnan tang ngcang Yang Arbang-pilŏ́ng. 14 Máh yang ngki táq arnáq sileh alứng pôq pachúng máh puo te cứp cruong dyôn pôq chíl Yang Arbang-pilŏ́ng Sút Pưt Lư, tớq ingái talloiq.

15 Cư sáng sieng Ưlla tông idô: “Cóq inha tituaiq níc! Cư tớq arớq ticuoi siveng! Bún lư ticuoi mmo át cayôn níc, alứng lớiq bôn luaiq tampớc. Iki lớiq bôn ngai tumúh án át mu-rarat, alứng án lớiq sáng achiet amớh chứng mát ticuoi cannŏ́h.”

16 Pe yang saq ngki pachúng máh puo tớq ntúq ticuoi Isa-ra-el dŏq Arma-cadôn.

17 Cua ngki, tarneng tupul loi tốq te tingan án nga dira pilŏ́ng alứng cuteq. Dyơ bôn mui sieng te kichơng puo ticu tớq dúng sang tông idô: “Khoiq cua dyơ!”

18 Dyơ bôn lilaiq, bôn a-ưi sieng sôl tandưr, bôn crứm yứng lư, alứng bôn cuteq cacưt hớp lư. Te ingái Yang Arbang-pilŏ́ng teng ticuoi lớiq nai bôn cuteq cacưt hớp arớq iki; chư ndô cacưt hớp clưi nhéq te chư cannŏ́h! 19 Vel pưt arlóh caryáh cơt pe phê. Alứng máh vel pưt tớq cứp cruong la arlóh nhéq tưi. Yang Arbang-pilŏ́ng ayư vel pưt ngki, la vel Ba-bulôn. Án dyôn vel ngki ngoiq sieu te choc án. Choc sieu ngki acám te án sáng nháih lư ada vel ngki. 20 Cứp ntúq con cơt pít nhéq, alứng máh cóh la lớiq hôm nnáng. 21 Alứng bôn parial pưt lư atôh te pilŏ́ng crái máh ticuoi. Mui callong parial ntáng sám mui cúc búl.* Iki máh ticuoi acraiq Yang Arbang-pilŏ́ng la co tian parial atôh ớp lư crái nha-án, alứng nha-án sáng dieiq arức lư.

17

Yang Arbang-pilŏ́ng Dyôn Vel Ba-bulôn Ráp Tôt

1 Cua ngki, bôn mui náq te tupul tarneng Yang Arbang-pilŏ́ng ndon kéu tupul beng tingan, án tớq nga cư alứng tông idô: “Tớq nga tudô! Cư ính dyôn mái hôm arnáq amớh loi Yang Arbang-pilŏ́ng ính táq ada cán táiq cháq ndon ticu tớq ntúq bôn a-ưi dơq.* 2 Máh puo tớq cúc cuteq ndô khoiq bíq munơi alứng cán ngki, alứng máh ticuoi tớq cúc cuteq ndô cơt bol co tian ngoiq sieu cán ngki. Sieu ngki la acám te nha-án láh parlưi alứng án.”

3 Dyơ Arvai Yang Arbang-pilŏ́ng cơt sút lư tớq mít cannính cư, alứng án dông cư pôq nga ntúq aih. Át ngki cư hôm munáq cán ticu tớq crŏ́ng pannán pla cusáu ngut. Pannán pla ngki bôn tupul lám plô alứng bôn mui chít lám tangcoi; án tacoi tớq cháq án a-ưi parnai pamat Yang Arbang-pilŏ́ng. 4 Cán ngki tớc tampớc eng alứng cusáu ngut. Án tacoi tớq tampớc án bôn dyeng, búl dát, alứng máh hôt clŏq dát. Án kéu mui beng tingan dyeng ndon pớnh máh callong saq alứng callong achiet. Crơng tớq tingan ndô la acám te máh arnáq saq ndon cán ngki khoiq táiq cháq. 5 Tớq payiel cán ngki khoiq taran mui nốh ngê catốq la idô: “Ndô la Ba-bulôn ndon sút pưt lư. Án la a-i máh cán táiq cháq alứng máh ticuoi ndon táq arnáq tanghang lư tớq cúc cuteq ndô.”

6 Cư hôm cán ngki bol co án ngoiq aham ticuoi tin ngê Yê-su, alứng aham máh ticuoi cuchet co nha-án cato parnai ŏ te Yê-su.

Tớq cư hôm cán ngki, cư sáng dut lư. 7 Ma tarneng Yang Arbang-pilŏ́ng plốh cư idô: “Co imo mái sáng dut? Hoi-ndô cư ính mái chom te ngê catốq te cán ndô alứng te pannán pla ndon tardông án, la pannán ndon bôn tupul lám plô alứng bôn mui chít lám tangcoi. 8 Pannán pla ndon mái khoiq hôm ngki, te nsuoi án tumống, ma hoi-ndô án lớiq bôn tumống nnáng; ma lớiq dưnh, án lư sớr te ntúq uih chéh níc-níc. Dyơ án bôn tumống biq ingái loi, ma urớh án cơt pít tháng. Bôn ticuoi tớq cúc cuteq ndon ớq nốh tớq tám uráq ngai taran nốh ticuoi ndon têq bôn tumống níc-níc, ngiaih te ingái Yang Arbang-pilŏ́ng iyốh teng pilŏ́ng cuteq. Máh ticuoi ngki sáng dut lư tớq nha-án hôm pannán pla ngki, co te nsuoi pannán pla ngki tumống, ma hoi-ndô án lớiq tumống nnáng, alứng urớh án tớq lieh.

9 “Cóq he bôn callong tubáiq ki-náq têq chom te callong ndô. Tupul lám plô la acám te tupul plô cóh. Cán ngki ticu tớq tupul plô cóh. Alứng tupul plô ngki la acám te tupul náq puo hơ. 10 Sông náq puo khoiq vít dyơ; ma yôl bôn munáq puo ndon cơt sút; alứng bôn munáq puo loi, ma án iyốh tớq. Tư puo ndô tớq, cóq án cơt sút ma lớiq dưnh. 11 Alứng pannán pla ndon tumống te nsuoi, ma hoi-ndô án lớiq tumống nnáng, án la puo ticol. Án táq arnáq saq muchứng tupul náq puo ndon tớq nsuoi án. Alứng urớh án lư cuchet pít.

12 “Mui chít lám tangcoi ndon mái khoiq hôm, la acám te mui chít náq puo ndon iyốh cơt sút. Tư nha-án cơt sút, nha-án sút munơi alứng pannán pla, ma nha-án cơt sút lớiq dưnh. 13 Mui chít náq puo ndô veng mui ngê. Nha-án mŏp chức alứng máh nốh ndon nha-án cơt sút dyôn pannán pla. 14 Máh puo ngki sŏ́ng munơi ính chíl Cưu Acái. Ma Cưu Acái rêh alứng arô máh ticuoi ndon veng ngê án khớm lư dyôn ngốh tarchíl, alứng dyôn nha-án bôn rap máh puo ngki. Co Cưu Acái la Ưlla ndon sút nhéq ưlla cannŏ́h, alứng án la Puo ndon sút nhéq puo cannŏ́h.”

15 Alứng tarneng ngki tông loi cư idô: “Ntúq bôn a-ưi dơq ndon mái khoiq hôm cán táiq cháq ticu, dơq ngki la acám te cứp top ticuoi, cứp thư ticuoi, cứp cruong ticuoi, alứng cứp cang. 16 Mui chít lám tangcoi alứng pannán pla ndon mái khoiq hôm ngki, urớh nha-án a-ính cán táiq cháq. Nha-án ial nhéq máh mun án, alứng dyôn án át mu-rarat. Cua ngki nha-án cha sáiq án, alứng chŏ́ng án tớq uih. 17 Yang Arbang-pilŏ́ng teng máh puo ngki dyôn táq veng arớq án ính nha-án táq. Án dyôn nha-án mŏp chức nha-án nga pannán pla, dŏq nưm pannán ngki sớng cơt sút tingôi cơt tarvớiq nhéq máh parnai Yang Arbang-pilŏ́ng khoiq tông.

18 “Cán ndon mái khoiq hôm la acám te puo vel pưt ndon cơt sút máh puo tớq cúc cuteq ndô.”

18

Yang Arbang-pilŏ́ng Talóh Vel Ba-bulôn

1 Vít ngki, cư hôm mui náq loi tarneng Yang Arbang-pilŏ́ng siar te pilŏ́ng. Án bôn chức pưt lư. Rớp án ang claq chôp cúc cuteq ndô. 2 Án pau yứng lư idô: “Arlóh dyơ! Arlóh dyơ! Vel pưt lư Ba-bulôn khoiq arlóh dyơ! Hoi-ndô yôl nưm pináh alứng yang saq át tớq vel ngki. Alứng bôn calang cal-ngo hơ át ntúq ngki. 3 Co cứp cruong ticuoi khoiq ngoiq sieu án. Sieu ngki la acám te máh arnáq tanghang ndon ticuoi táq tớq vel ngki. Máh puo ndon át tớq cứp cruong la sŏ́ng alứng vel ngki tưi dŏq táq arnáq tanghang. Alứng máh ticuoi táiq plới tớq cúc cuteq ndô, nha-án cơt súc alứng tớc cha sáh saiq.”✡

4 Cua ngki, cư sáng sieng cannŏ́h te pilŏ́ng tông idô: “Ơ máh ticuoi ndon veng ngê cư ơi! Cóq inha ngốh te vel ngki! Inha êq táq luaih arớq ticuoi tớq vel ngki, dŏq inha têq viar vít te Yang Arbang-pilŏ́ng táq tôt inha arớq án táq tôt vel ndô! 5 Luaih vel ngki cơt arớq apien asớr tớq nga pilŏ́ng. Yang Arbang-pilŏ́ng ayư níc te máh arnáq saq vel ngki khoiq táq. 6 Cóq inha táq ada vel ngki muchứng án khoiq táq ada inha dyơ. Cóq inha carlieh dơq ada vel ngki bar chư hơn te arnáq án khoiq táq. Cóq inha culieh lieh callong toiq bap dyôn vel ngki bar chư hơn te án khoiq táq ada ticuoi cannŏ́h. 7 Án khoiq át thưong alứng tớc cha sáh saiq. Iki, án cóq ráp máh ngki tưi te callong anguaq alứng dieiq arức. Mít án parngíh idô: ‘Cư ticu tớq ntúq ndô! Cư la puo cán! Cư tới cán cammai. Cư lớiq nai tumúh dieiq arức!’ 8 Co tian te arnáq ngki, máh callong dieiq arức ndô tớq nga án mui iláih! Ticuoi tớq vel cuchet, bôn callong anguaq, callong pinhaih tarriat, alứng vel ngki ngcat nhéq. Yang Arbang-pilŏ́ng la Ưlla, án sút pưt clưi nhéq te cannŏ́h. Án táp sưq alứng táq tôt vel ngki.”

9 Máh puo tớq cứp cruong táq arnáq tanghang alứng chúng tưi te arnáq tớc cha sáh saiq munơi alứng vel ngki. Ma tư nha-án hôm cunhieq kisuar te vel ngki, nha-án nhiem cucloiq cucling. 10 Máh puo ngki át tayứng yông te vel ngki, co nha-án adáh tumúh dieiq arức arớq ngki tưi. Alứng nha-án tông idô: “Toiq bap lư! Toiq bap lư vel pưt lư Ba-bulôn! Yang Arbang-pilŏ́ng pupít án nưm mui parláih!”

11 Alứng máh ticuoi táiq plới tớq cúc cuteq ndô sáng sur alứng nhiem dyôn vel ngki, co lớiq bôn nnáu ính plới nnáng crơng nha-án. 12 Lớiq bôn nnáu ính plới nnáng dyeng, práq, búl dát, hôt clŏq dát, prới amaiq, prới eng, prới dai, prới cusáu ngut, máh crơng táq tớq along thum, máh crơng táq tớq palŏq achieng, along dát, apán, taq, alứng búl tantar. 13 Lớiq bôn nnáu ính plới nnáng kêq, lớiq la crơng ndon táq dyôn tanna cơt iam, crơng chŏ́ng dyôn thum, rŏq, sêt thum, sieu, dơq nseng o-li-vê, bôt mi, sro, carrŏ́q, cưu, aséh, se kien aséh, ticuoi sol, alứng ticuoi ndon ngai cŏp. 14 Máh ticuoi ndon táiq plới tông ada vel ngki idô: “Cứp nốh ndon mái ính bôn, ngki khoiq pít nhéq dyơ. Alứng máh nốh thưong alứng crơng amaiq ndon mái cơi bôn, ngki khoiq pít nhéq tưi. Mái lớiq nai tumúh nnáng máh nốh ngki chô-mát!”

15 Máh ticuoi ndon táiq plới cơt súc nhơ vel ngki, nha-án át yông te vel, co nha-án adáh tumúh dieiq arức tưi. Nha-án sáng sur alứng nhiem 16 nha tông idô: “Toiq bap lư! Toiq bap lư vel pưt ngki! Te nsuoi vel ngki arớq cán sứp tampớc ndon táq tớq prới dát, prới eng alứng prới cusáu ngut. Án tacoi tớq tampớc án máh dyeng, búl dát, alứng callong hôt clŏq dát! 17 Ma máh mun án cơt pít nhéq mui parláih!”

Cứp náq ticuoi ndon ưlla tuoc tớq dơq ving-cavang, máh ticuoi ndon diq tuoc, máh ticuoi ndon táq arnáq tớq tuoc, alứng máh ticuoi táiq plới crơng ndon ngai dông tớq tuoc, nha-án át yông te vel ngki. 18 Alứng tớq nha-án hôm cunhieq kisuar te vel ngki, nha-án tông yứng lư idô: “Te inớh tingôi hoi-ndô, lớiq nai hôm vel mmo ma cơt arớq vel pưt lư ndô!”

19 Dyơ nha-án cuaiq cuteq mbúi súng tớq plô bôm, táq tíc nha-án sáng anguaq lư. Alứng nha-án nhiem cucloiq cucling idô: “Toiq bap lư! Toiq bap lư vel pưt ndô! Máh ticuoi bôn tuoc tớq dơq ving-cavang cơt súc la co nhơ vel ndô cơi súc ndóng nsuoi. Ma vel ndô cơt arlóh nhéq mui parláih.”

20 “Ơ inha ndon át tớq pilŏ́ng ơi! Cóq inha sáng bui ơn co vel ngki khoiq arlóh! Inha ndon tin Yê-su, inha ndon cơt dyưng ati Yê-su, alứng inha ndon cơt ticuoi tang ngcang Yang Arbang-pilŏ́ng, cóq nhéq náq inha sáng bui hơr tưi; Yang Arbang-pilŏ́ng khoiq carlieh dơq ada vel ngki, la co tian ticuoi tớq vel ngki khoiq táq inha te nsuoi!”

21 Cua ngki, cư hôm mui náq tarneng Yang Arbang-pilŏ́ng ndon bánh rêng lư. Án arơq mui cúc búl côl ndon ntáng arớq crơng caltiat bôt. Dyơ án alpóh búl ngki tớq dơq ving-cavang, alứng án tông idô: “Lư muchứng cư alpóh búl ndô, ngai ính alpóh vel pưt lư Ba-bulôn tưi. Dyơ lớiq bôn nnáu hôm nnáng vel ngki. 22 Lớiq bôn ngai sáng nnáng sieng cứh, sieng tallư, sieng tirel, alứng sieng kên tớq vel ngki. Máh ticuoi thơq lớiq át nnáng tớq vel ngki, alứng lớiq bôn nnáu sáng nnáng sieng cuclóh. 23 Ang te den tớu lớiq claq nnáng tớq vel ngki, alứng sieng bui ơn ndóng conh pôq tarcớiq campái lớiq bôn nnáng. Te inớh máh ticuoi tớq cứp cruong dyám náp lư ticuoi táiq plới tớq vel ngki, la co vel ngki khoiq tarphíq cứp top ticuoi, arớq ticuoi mo mammưl báq tarphíq! 24 Tớq vel ngki bôn máng aham ticuoi tang ngcang Yang Arbang-pilŏ́ng, ticuoi ndon tin Yê-su, alứng máh ticuoi ndon ngai khoiq cachet tớq cúc cuteq ndô.”

19

1 Vít ngki cư sáng sieng ticuoi clứng lư át tớq pilŏ́ng, nha-án tông yứng lư idô: “Halê-luya!* Yang Arbang-pilŏ́ng choi tamống ticuoi! Nưm Yang Arbang-pilŏ́ng he táp bôn chức ang-ưr alứng chức sút pưt lư! 2 Án sưq piaiq alứng tinớng tupứng lư! Án khoiq sưq cán táiq cháq dyôn ráp tôt, la cán ndon khoiq táq arnáq tanghang alứng tardông cứp cruong tớq cúc cuteq ndô dyôn táq muchứng ngki tưi. Án carlieh dơq ada cán ngki, la co tian cán ngki khoiq cachet máh ticuoi táq arnáq án.”

3 Mui chư loi ticuoi clứng ngki tông yứng lư idô: “Halê-luya! Cunhieq te vel pưt ngki kisuar níc-níc!”

4 Dyơ bar chít la puan náq ticuoi sút tớq sớu alứng puan lám pannán mpop alứng sang tám Yang Arbang-pilŏ́ng án ndon ticu tớq kichơng puo, alứng nha-án tông idô: “Amen! Halê-luya!”

Cưu Acái Ial Campái

5 Cua ngki cư sáng sieng ngốh te kichơng puo ticu, tông idô: “Lư ayô Yang Arbang-pilŏ́ng he! Nhéq náq inha ndon táq arnáq án alứng dyám náp án, díh ticuoi sút alứng ticuoi ngáq, cóq inha ayô án!”

6 Dyơ ngki cư sáng sieng ticuoi clứng lư arớq hô dơq pưt, alứng arớq crứm sôl yứng lư. Sieng ngki tông idô: “Halê-luya! Yang Arbang-pilŏ́ng Ưlla he, án sút pưt lư. Án cơt Puo níc-níc! 7 Cóq he sáng bui hơr lư! Cóq he bui tamprơl! Cóq he dyám náp Yang Arbang-pilŏ́ng! Khoiq tớq dyơ ingái Cưu Acái ial campái.† Cán ngki khoiq thuan cua nhéq dyơ. 8 Dyơ ngai dyôn án sứp tampớc prới kidol ndon práh alứng clŏq lư.” (Prới kidol la acám te máh arnáq tinớng ŏ ticuoi ndon tin Yê-su khoiq táq.)

9 Cua ngki, tarneng Yang Arbang-pilŏ́ng tông cư idô: “Cóq mái taran dŏq idô: Bún lư máh ticuoi ndon Yang Arbang-pilŏ́ng mơi dyôn tớq cha ndóng Cưu Acái tarcớiq.”

Alứng tarneng ngki tông cư loi idô: “Máh parnai ndô la parnai piaiq lư te Yang Arbang-pilŏ́ng.”

10 Dyơ cư mpop tumán dyưng tarneng Yang Arbang-pilŏ́ng ính sang tám án, ma án tông ada cư idô: “Êq táq iki! Cư táq arnáq Yang Arbang-pilŏ́ng muchứng mái tưi, alứng muchứng máh top em ai mái ndon cato te ngê Yê-su. Cóq mái sang tám nưm Yang Arbang-pilŏ́ng sớng! Co parnai piaiq ndon Yê-su apáh táq dyôn ticuoi têq cato parnai Yang Arbang-pilŏ́ng.”

Án Ndon Diq Crŏ́ng Aséh Clŏq

11 Dyơ cư hôm pilŏ́ng arớq ngai pốh, alứng cư hôm mui lám aséh clŏq. Án ndon diq tớq crŏ́ng aséh, bôn nốh Tinớng Lư alứng Piaiq Lư. Án tarsưq alứng tarchíl na tinớng tupứng. 12 Mát án arớq pla uih. Án pưng a-ưi vom puo. Án cliau nốh ndon ngai khoiq taran dyôn án, ma lớiq bôn nnáu chom nốh ngki. Nưm án táp chom nốh ngki. 13 Tampớc án khoiq ngai talứm tớq aham. Mui nốh loi ngai dŏq án la Parnai Yang Arbang-pilŏ́ng. 14 Cantóh líng clứng lư tớq pilŏ́ng veng án. Nha-án diq aséh clŏq munáq mui lám, alứng nha-án sứp tampớc prới kidol clŏq ŏ lư. 15 Bôn mui pla dau héng lư ngốh te ngcang án ndon sút líng ngki, alứng tớq pla dau ndô án chíl rap cứp cruong. Alứng án kéu tarcál taq dŏq cơt sút máh cruong ngki. Án táq dyôn ticuoi chiuq dieiq arức, co Yang Arbang-pilŏ́ng Sút Pưt sáng nháih lư ada nha-án. 16 Tớq tampớc alứng tớq piláu ticuoi sút líng bôn mui nốh khoiq taran idô: “Puo ndon sút nhéq máh puo, alứng Ưlla ndon sút nhéq máh ưlla.”

Án Ndon Diq Aséh Clŏq Chíl Rap

17 Dyơ ngki cư hôm munáq tarneng Yang Arbang-pilŏ́ng tayứng tớq mát pandang. Án tông yứng lư ada nhéq tưh achếq pár tớq pilŏ́ng idô: “Inha tớq nga tudô! Nhéq tưh inha rum nga tudô! Yang Arbang-pilŏ́ng ính táq mui pêl pưt cha bui dyôn inha! 18 Iki inha tớq cha sáiq máh ticuoi puo, sáiq máh sút líng, sáiq máh líng, sáiq máh aséh, alứng sáiq máh ticuoi diq aséh. Alứng inha cha sáiq cứp thư ticuoi, sáiq ticuoi sol alứng tới sol, sáiq ticuoi sút alứng ticuoi ngáq!”

19 Vít ngki cư hôm pannán pla alứng máh puo ndon át tớq cúc cuteq munơi alứng nhéq tưh líng, nha-án parchúng ính chíl án ndon diq crŏ́ng aséh clŏq nha top líng án. 20 Ma crái ngai cŏp pannán pla alứng ticuoi ndon táq náh-nnan tang ngcang Yang Arbang-pilŏ́ng. Án khoiq táq a-ưi arnáq sileh dŏq choi pannán pla dyôn têq tarphíq máh ticuoi ndon cliau tíc pannán pla, alứng máh ticuoi ndon sang rup pannán pla ngki. Ngai apŏ́ng án alứng pannán pla ngki mamống tớq ntúq uih alứng cachie chéh níc. 21 Alứng máh líng pannán pla cuchet nhéq na dau ndon ngốh te ngcang án ndon diq aséh. Dyơ nhéq tưh achếq te pilŏ́ng tớq cha sáiq máh líng ngki tingôi sái.

20

Crit Cơt Sút Tớq Cúc Cuteq Ndô Mui Ngin Cumo

1 Dyơ cư hôm mui náq tarneng Yang Arbang-pilŏ́ng siar te pilŏ́ng. Án kéu tarnéc te ntúq uih chéh níc-níc, alứng án kéu mui ntráih sic pưt hơ. 2 Án cŏp ngưoc rống ndon arớq cusánh te inớh. Ngưoc rống ngki ndon sút máh yang saq, bôn nốh yang Satán tưi. Án tacáp yang Satán tớq sic nhéq mui ngin cumo. 3 Án apŏ́ng yang Satán tớq ntúq uih chéh níc-níc. Án cliang ntúq ngki tớq cache alứng kitíh ta hơ. Iki yang Satán lớiq têq tarphíq nnáng máh ticuoi tớq cứp cruong nhéq mui ngin cumo. Vít mui ngin cumo, ngai taláh yang Satán, ma ngai taláh lớiq dưnh.

4 Vít ngki, cư hôm a-ưi kichơng arớq kichơng puo. Nha-án ndon ticu tớq kichơng bôn chức têq tarsưq nhéq tưh ticuoi. Alứng cư hôm máh arvai ticuoi ndon khoiq cuchet co tian nha-án cato parnai piaiq te Yê-su alứng parnai te Yang Arbang-pilŏ́ng. Nha-án lớiq sang pannán pla, lớiq la rup pannán ngki. Alứng nha-án lớiq bôn tíc pannán ngki tớq payiel nha-án, lớiq la tớq ati nha-án. Nha-án khoiq tumống lieh, alứng cơt sút munơi alứng Crit nhéq mui ngin cumo. 5 Ndô la chư mui ticuoi khoiq cuchet bôn tumống lieh. Ma máh ticuoi cannŏ́h ndon khoiq cuchet, ngki iyốh tumống lieh tingôi vít mui ngin cumo. 6 Máh ticuoi ndon tumống lieh chư mui la bún lư alứng práh ŏ lư. Nha-án lớiq cuchet nnáng chư bar, co nha-án cơt ticuoi teng rit sang dyôn Yang Arbang-pilŏ́ng alứng dyôn Crit, alứng nha-án cơt sút munơi alứng Crit nhéq mui ngin cumo.

Yang Satán Cơt Pê

7 Tớq vít mui ngin cumo ngki, ngai taláh yang Satán te coq tôt. 8 Dyơ án pôq tarphíq sa cứp cruong ticuoi tớq cúc cuteq ndô. Ngai dŏq nốh máh top ngki la Coc alứng Macoc. Yang Satán pachúng máh top ticuoi dyôn pôq tarchíl. Máh ticuoi ngki clứng lư arớq callong chuah tớq tor dơq ving-cavang. 9 Nha-án pôq chôp ntúq tớq cúc cuteq ndô, alứng át chôp paniar máh ticuoi veng ngê Yang Arbang-pilŏ́ng ndon át tớq vel Yaru-salem. Ma bôn uih siar te pilŏ́ng chŏ́ng pupít nhéq nha-án. 10 Dyơ yang Satán ndon tarphíq máh ticuoi, ngai apŏ́ng tớq ntúq uih alứng cachie chéh níc; bôn díh pannán pla nha ticuoi ndon táq náh-nnan tang ngcang Yang Arbang-pilŏ́ng át tớq ntúq ngki tưi. Nha-án chiuq ráh-ariaq cứp ingái cứp idáu tingôi sút pang lang dơi.

Arnáq Tarsưq Tớq Ingái Talloiq

11 Cua ngki cư hôm mui lám kichơng clŏq pưt lư ndon puo báq ticu. Alứng cư hôm án ndon ticu tớq kichơng ngki hơ. Cuteq alứng pilŏ́ng lúh chứng mát án, dyơ lớiq bôn hôm nnáng pilŏ́ng cuteq. 12 Alứng cư hôm máh ticuoi khoiq cuchet, díh ticuoi sút alứng ticuoi ngáq, tayứng chứng mát kichơng puo ticu. Dyơ ngai pốh máh tám uráq. Ma bôn mui tám uráq loi ngai pốh ndon bôn nốh cứp náq ticuoi ndon bôn tumống níc-níc. Dyơ án ndon ticu tớq kichơng tarsưq, án sưq cứp náq ticuoi ngki veng lieh máh arnáq nha-án khoiq táq, arớq khoiq taran dŏq tớq máh tám uráq ngki. 13 Dyơ dơq ving-cavang culieh lieh cứp náq ticuoi ndon cuchet tớq dơq. Ntúq ticuoi cuchet át culieh lieh cứp náq ticuoi ndon át tớq ngki. Alứng máh ping cumuiq culieh lieh cứp náq ticuoi ndon át tớq ngki. Dyơ Yang Arbang-pilŏ́ng sưq cứp náq ticuoi veng lieh máh arnáq nha-án khoiq táq. 14 Dyơ ngki ngai apŏ́ng callong cuchet alứng ntúq ticuoi cuchet át nga ntúq uih chéh níc-níc. Ntúq ngki ngai dŏq Ntúq Cuchet Chư Bar. 15 Ticuoi mmo ớq nốh tớq tám uráq ndon bôn nốh ticuoi ndon bôn tumống níc-níc, ngki ngai apŏ́ng án tớq uih chéh níc-níc.

21

Pilŏ́ng Tamme Alứng Cuteq Tamme

1 Cua ngki cư hôm pilŏ́ng tamme alứng cuteq tamme. Pilŏ́ng tieq alứng cuteq tieq khoiq pít nhéq; alứng dơq ving-cavang la khoiq pít tưi. 2 Alứng cư hôm vel mmar na Yang Arbang-pilŏ́ng, la vel Yaru-salem Tamme. Vel ngki siar te pilŏ́ng alứng tớq te Yang Arbang-pilŏ́ng. Vel ngki dêu lư, arớq cumor ính ial cayieq khoiq thuan dŏq pớn conh pôq tarcớiq. 3 Cư sáng mui sieng yứng lư ngốh te kichơng puo ticu, tông idô: “Hoi-ndô Yang Arbang-pilŏ́ng át alứng ticuoi! Án át alứng nha-án, dyơ nha-án lư cơt ticuoi án. Án lớiq nai táh nha-án, ma án át níc alứng nha-án. 4 Yang Arbang-pilŏ́ng dyuot nhéq dơq mát nha-án. Callong cuchet alứng tallêng lớiq bôn nnáng. Nha-án lớiq nhiem alứng lớiq sáng a-ái nnáng. Co cứp nốh tieq khoiq vít nhéq dyơ.”

5 Dyơ án ndon ticu tớq kichơng puo tông idô: “Hoi-ndô cư táq dyôn cứp nốh cơt tamme loi!”

Dyơ án tông cư loi idô: “Cóq mái taran dŏq máh parnai ndô, co parnai ndô la piaiq lư alứng têq tin.”

6 Alứng án tông cư loi idô: “Khoiq cua dyơ! Cư la plô soi. Cư át te tôm lư alứng át tingôi talloiq. Ticuoi mmo hál dơq, cư lư dyôn án bôn ngoiq dơq ndon hoi te abóc dơq dyôn bôn tumống níc-níc, lớiq túh cóq plới. 7 Ticuoi mmo chíl rap máh ngê saq, ticuoi ngki bôn mun idô: Cư cơt Yang Arbang-pilŏ́ng án, alứng án cơt acái cư. 8 Ma máh ticuoi táq arnáq saq cóq át tớq ntúq uih alứng cachie chéh níc. Ngai dŏq ntúq ngki Ntúq Cuchet Chư Bar. Nha-án ndon mot tớq ntúq ngki la ticuoi arớq idô: Callaq táq arnáq Yê-su, lớiq ính tin Yê-su, bôn mít lới, cachet ticuoi, tới campái cayieq ma bíq munơi, cơt mo, sang rup yang cannŏ́h, alứng táq-ntêr a-uai.”

Vel Yaru-salem Tamme

9 Cua ngki bôn mui náq te tupul náq tarneng Yang Arbang-pilŏ́ng ndon kéu tupul beng tingan ndon pớnh tupul nốh a-ái arcúh talloiq tháng. Tarneng ngki tớq nga cư alứng tông idô: “Tớq nga tudô. Cư dyôn mái me cumor ndon chón ính cơt campái Cưu Acái.”

10 Dyơ Arvai Yang Arbang-pilŏ́ng cơt sút sa tớq mít cannính cư, alứng tarneng Yang Arbang-pilŏ́ng dông cư tớq nga cóh pưt alứng ayông lư. Te ntúq ngki án dyôn cư me vel mmar na Yang Arbang-pilŏ́ng, la vel Yaru-salem Tamme. Vel ngki siar te pilŏ́ng alứng tớq te Yang Arbang-pilŏ́ng. 11 Vel ngki ang-ưr muchứng Yang Arbang-pilŏ́ng tưi, alứng báiq tôr-lôr arớq búl dát nốh ‘yat-pít’ alứng tarlớng lư. 12 Vel ngki bôn carrống pơh alứng ayống; bôn mui chít la bar ngáh callống, alứng bôn mui chít la bar náq tarneng ndon kiaq callống. Ngai khoiq taran tớq cứp callống, mui callống mui nốh. Nốh ngki la nốh mui chít la bar top ticuoi Isa-ra-el. 13 Mui pa vel ngki bôn pe ngáh callống idô: Anga pandang ngốh bôn pe ngáh callống. Anga pandang pát bôn pe ngáh callống. Anga tanieng alứng anga tadưp la bôn muchứng ngki tưi. 14 Carrống vel ngki ngai táq tớq tanieng mui chít la bar cúc búl tel. Alứng ngai khoiq taran tớq búl tel ngki, mui búl mui nốh. Máh nốh ngki la nốh mui chít la bar náq dyưng ati Cưu Acái.

15 Tarneng ndon táq-ntêr alứng cư, án kéu mui ntráih thưoc dyeng. Án ính chuo vel, ngáh carrống, alứng carrống vel ngki tớq thưoc ngki. 16 Vel ngki pơh alứng toiq li-li nhéq. Tarneng ngki chuo vel ngki tớq thưoc án. Mui pa vel ngki bôn bar ngin puan culám ki-lô-met. Pơh, toiq, alứng ayống la muchứng nhéq. 17 Tarneng ngki chuo carrống hơ, ayống mui culám puan chít la puan cớt,* veng ticuoi báq chuo. Tarneng ngki chuo muchứng ngki tưi. 18 Ngai khoiq táq carrống ngki tớq búl dát nốh yat-pít. Alứng ngai táq vel ngki tớq ngớiq dyeng. Dyeng ngki tarlớng arớq tallớng. 19 Ngai pasang tanang carrống vel ngki tớq mui chít la bar thư búl dát nốh idô: Mui la yat-pít, bar la sapir, pe la cal-cadôn, puan la samar-danô, 20 sông la sar-danuc, tupát la sardian, tupul la cru-salit, ticol la barul, tikiaih la tupát, mui chít la cru-saprat, mui chít la mui la hua-kin, alứng mui chít la bar la amet. 21 Alứng ngai táq mui chít la bar lám callống tớq mui chít la bar hôt clŏq dát, mui callống mui callong. Carna tớq vel ngki ngai táq tớq ngớiq dyeng tarlớng arớq tallớng.

22 Cư lớiq bôn hôm dúng sang tớq vel ngki, co Yang Arbang-pilŏ́ng Sút Pưt Lư alứng Cưu Acái át cứp ntúq tớq vel ngki. Iki ntúq mmo la têq nhéq ngai sang tám nha-án. 23 Vel ngki lớiq túh cóq bôn mát pandang, lớiq la mát kisái claq, co Yang Arbang-pilŏ́ng táp claq ang, alứng Cưu Acái la arớq den tớu tớq vel ngki. 24 Dyơ nhéq tưh ticuoi têq hôm alứng têq pupôq co bôn callong ang claq. Alứng cứp náq puo tớq cúc cuteq ndô ính dông amot máh ntưn mpoq nha-án tớq vel ngki. 25 Máh ngáh callống mot ngốh tớq vel ngki ngai lớiq nai catáng, co lớiq nai bôn idáu nnáng tớq vel ngki. 26 Máh nốh ŏ nha amaiq, alứng máh nốh ticuoi báq ayô, ngai dông amot tớq vel ngki. 27 Ma nốh saq lớiq têq dông amot tớq vel ngki. Ticuoi lới alứng ticuoi táq-ntêr a-uai, lớiq têq mot tớq vel ngki. Nưm ticuoi bôn nốh tớq pứng uráq bôn nốh ticuoi têq tumống níc-níc sớng têq mot tớq vel ngki. Pứng uráq ngki la na Cưu Acái.

22

1 Cua ngki tarneng ngki apáh dyôn cư hôm dơq crong ndon dyôn ticuoi têq bôn tumống níc-níc. Dơq ngki tarlớng lư, alứng hoi ngốh te kichơng puo, la ntúq Yang Arbang-pilŏ́ng alứng Cưu Acái ticu. 2 Dơq ngki hoi tớq pandi carna pưt tớq vel ngki.

Bar pa dơq crong ngki bôn máh tôm along dyôn ticuoi têq tumống níc-níc. Along ngki cơt culái mui cumo mui chít la bar chư, mui kisái mui chư. Alứng ula along ngki cơt arớq parlai palai nhéq tưh ticuoi dyôn cơt bánh. 3 Lớiq bôn nốh amớh ndon Yang Arbang-pilŏ́ng khoiq pupap ma át tớq vel ngki.

Kichơng puo ndon Yang Arbang-pilŏ́ng alứng Cưu Acái ticu la át níc tớq vel ngki. Alứng máh ticuoi táq arnáq Yang Arbang-pilŏ́ng la hớu níc án. 4 Nha-án lư bôn hôm mang Yang Arbang-pilŏ́ng, alứng nốh án khoiq kitíh dŏq tớq payiel nha-án. 5 Vel ngki lớiq nai bôn idáu nnáng. Iki lớiq bôn nnáu cóq bet den tớu. Alứng lớiq túh cóq bôn mát pandang claq nnáng, co Yang Arbang-pilŏ́ng Ưlla he táp claq ang dyôn nha-án, alứng nha-án cơt sút níc-níc.

Máh Parnai Tớq Tám Uráq Ndô La Piaiq Lư

6 Dyơ tarneng ngki tông cư idô: “Nhéq parnai ndô la piaiq lư alứng têq tin. Yang Arbang-pilŏ́ng Ưlla he yua tarneng án pôq apáh dyôn máh ticuoi táq arnáq án chom te máh nốh ndon tumán ính tớq. Án dyôn Arvai án át tớq mít cannính máh ticuoi tang ngcang án. 7 Alứng Yê-su tông idô: ‘Cammáng! Lớiq dưnh nnáng cư lư tớq! Bún lư máh ticuoi ndon peh máh parnai khoiq tông acớiq tớq chớiq panial ndô.’ ”

8 Cư Yon khoiq sáng alứng khoiq hôm cứp nốh ndô! Tớq cư sáng alứng hôm máh nốh ndô, cư mpop ính sang tarneng Yang Arbang-pilŏ́ng ndon apáh dyôn cư chom máh nốh ndô. 9 Ma án tông cư idô: “Êq táq iki! Cư táq arnáq Yang Arbang-pilŏ́ng muchứng mái tưi, alứng muchứng máh em ai mái ndon cato tang ngcang Yang Arbang-pilŏ́ng, alứng muchứng cứp náq ticuoi ndon peh máh parnai tớq chớiq panial ndô. Cóq mái sang nưm Yang Arbang-pilŏ́ng sớng!”

10 Dyơ tarneng ngki tông cư idô: “Mái êq catốq máh parnai ndon tông acớiq tớq chớiq panial ndô, co tumán ính tớq máh nốh ngki. 11 Ticuoi mmo lớiq tinớng, ngki dyôn án tíng lớiq tinớng, alứng ticuoi mmo lới, ngki dyôn án tíng lới. Ticuoi mmo tinớng ŏ, ngki dyôn án tíng tinớng ŏ, alứng ticuoi mmo bôn mít práh ŏ, ngki dyôn án tíng práh ŏ.”

12 Alứng Yê-su tông loi idô: “Cammáng! Lớiq dưnh nnáng cư tớq! Ndóng cư tớq, cư dông cống dyôn cứp náq ticuoi veng lieh máh arnáq nha-án khoiq táq. 13 Cư la plô soi. Cư la tôm tuo. Cư át te tôm lư, alứng cư át tingôi talloiq tháng. 14 Bún lư máh ticuoi ndon khoiq pieh au thor nha-án cơt práh, dŏq nha-án bôn cha culái te along dyôn têq bôn tumống níc-níc. Alứng têq nha-án bôn mot tớq ngáh carrống vel ngki. 15 Ma culái tieh vel ngki bôn idô: Ticuoi lới, ticuoi mo, ticuoi tới campái cayieq ma bíq munơi, ticuoi cachet ticuoi cannŏ́h, ticuoi sang rup yang cannŏ́h, alứng ticuoi ndon ính lư táq-ntêr a-uai alứng báq lư táq-ntêr iki. 16 Cư Yê-su khoiq yua tarneng cư pôq pau te máh nốh ndô nga máh top tin cư. Cư la te tŏ́ng toiq puo Davit. Cư la pantôr prang ndon claq ang chứng iláih.”

17 Arvai Yang Arbang-pilŏ́ng alứng campái Cưu Acái tông idô: “Seq inha tớq!”

Ticuoi mmo cammáng parnai ndô, dyôn án tông tưi idô: “Seq inha tớq!”

Inha ndon hál dơq, cóq inha tớq. Khán inha ính ngoiq dơq ndon dyôn bôn tumống níc-níc, dyôn inha ial dơq ngki ngai dyôn mat sớng.

18 Cư Yon catớih tông cứp náq ticuoi ndon khoiq sáng parnai tông acớiq tớq tám uráq ndô, la idô: Khán ticuoi mmo them parnai cannŏ́h loi tớq máh parnai tớq tám uráq ndô, urớh Yang Arbang-pilŏ́ng lư dyôn ticuoi ngki tumúh máh nốh dieiq arức ndon cư khoiq taran tớq tám uráq ndô. 19 Alứng khán ticuoi mmo táh mui callong amớh te parnai tông acớiq tớq tám uráq ndô, Yang Arbang-pilŏ́ng lư dyôn ticuoi ngki ớq bôn cha culái te tôm along dyôn ticuoi têq bôn tumống níc-níc. Alứng ticuoi ngki lớiq têq mot tớq vel mmar na Yang Arbang-pilŏ́ng. Tám uráq ndô khoiq tông te tôm along ngki alứng vel ngki.

20 Yê-su án ndon tông dyôn cư chom te máh nốh ndô, án tông idô: “Lư simớt! Lớiq dưnh nnáng cư tớq!”

Amen! Seq inha tớq chái Ưlla Yê-su ơi!

21 Cư seq Yê-su Ưlla he, choi mat inha. Amen.

* 1:8 1:8 Tớq cáng Créc la idô: “Cư la al-pha alứng ô-mê-ca.” ‘Al-pha’ la chưq tôm; ma ‘ô-mê-ca’ la chưq talloiq.

* 2:10 2:10 Tớq cang Créc, tông idô: “Cư dyôn inha bôn vom.” Vom ngki ngai báq dyôn ticuoi ndon talúh tampring chái hơn te ticuoi cannŏ́h.

† 2:17 2:17 Te inớh ndon ticuoi Isa-ra-el át tớq ntúq aih, Yang Arbang-pilŏ́ng chứm chiam nha-án tớq crơng tanna nốh mana. Nha-án cacháq mui beng tingan ndon bôn mana tớq Hip Parnai Carhŏt.

* 3:12 3:12 Dúng sang Yang Arbang-pilŏ́ng la acám te nhéq tưh top tin.

✡ 5:10 5:10 Uráq Te Tôm 19:6

✡ 7:17 7:17 Cứh Ayô 23:1-2; Ê-sakiel 34:23; Ê-sai 49:10; 25:8

* 9:11 9:11 Nốh A-badôn alứng A-pulôn, titoiq lieh la ‘Án Ndon Talóh’.

✡ 14:14 14:14 Daniel 7:13

* 15:3 15:3 Lớiq la ‘Puo cứp pang.’

* 16:21 16:21 Callong parial ntáng sám pe chít lớiq la puan chít kilô.

* 17:1 17:1 Cán ngki la acám te vel Ba-bulôn.

✡ 18:3 18:3 Ê-sai 23:17; Yê-ramie 51:7

* 19:1 19:1 Parnai ‘Halê-luya’ titoiq lieh la ‘Ayô Yang Arbang-pilŏ́ng’.

† 19:7 19:7 Campái Cưu Acái la acám te nhéq tưh top tin Yê-su.

* 21:17 21:17 Lớiq la ayống sám tupát chít la sông met.